
Negură și oțel, de Madoc Comadrin 


PROLOG 
Tăciuni aprinși ce cad pe iarba uscată 


Soarele care urca spre zenit alungea în fața lor umbrele 
lui Galad şi ale celor trei tovarăşi cu armuri, pe măsură ce caii 
lor înaintau pe drumul care străbătea drept pădurea deasă 
formată din stejari, ferigi, pini şi sorg, majoritatea arătân- 
du-și lăstarii roşii de primăvară. El încerca să își golească 
mintea, dar lucrurile mărunte continuau să dea buzna. Era o 
zi liniştită şi nu se auzea niciun zgomot în afară de tropotul 
copitelor cailor lor. Nu ciripea nicio pasăre așezată pe vreo 
ramură și nu chițăia nicio veveriţă. Era prea linişte pentru 
acea perioadă a anului, ca şi când pădurea îşi ținea respiraţia. 
Odinioară, aceasta fusese o rută comercială importantă, cu 
mult timp înainte ca Amadicia și Tarabon să ia ființă; bucăți 
din dalele străvechi de piatră ieșeau uneori din suprafața 
bătătorită de pământ gălbui. În afară de ei, singurul semn de 
viață era căruţa unui fermier din fața lor, trasă de un bou. 
Negoţul se mutase departe, spre miazănoapte, fermele şi sa- 
tele din regiune deveniseră mai răzlețe, iar legendarele mine 
pierdute din Aelgar rămăseseră pierdute în lanţurile mun- 
toase întortocheate care începeau la câteva mile spre mia- 
zăzi. Norii negri care se strângeau în direcția aceea făgăduiau 
ploaie după-amiază, dacă ei continuau să avanseze încet. Un 
şoim cu aripi roşii zbura înainte şi înapoi de-a lungul copaci- 
lor, vânând la marginea lor. Tot așa cum vâna și el. Dar în 
mijloc, nu la margine. 

Conacul pe care seanchanii i-l oferiseră lui Eamon Valda 
se arătă privirilor lor. El trase de hățuri, dorindu-și să aibă un 
coif a cărui cureluşă s-o strângă drept scuză. În schimb, se vă- 
zu nevoit să se mulțumească a-și prinde din nou la brâu cen- 

tironul, prefăcându-se că îi stătuse strâmb. Nu avusese nicio 
noimă să poarte armură. Dacă dimineaţa decurgea cum nă- 
dăjduia, ar fi trebuit să îşi scoată oricum platoșa și zalele, iar 
dacă decurgea prost, armura i-ar fi oferit puțin mai multă 
protecție decât haina albă pe care o purta. 

Odinioară cabana de la țară a regelui Amadiciei, clădirea 
era o structură uriașă cu acoperiș albastru, prevăzută cu bal- 
coane vopsite în roşu. Un palat din lemn cu turle din același 
material la colțuri peste o fundaţie din piatră, aducând cu un 
deal jos cu povârnișuri abrupte. Acareturile, grajduri şi ham- 
bare, colibele lucrătorilor şi atelierele meșteşugarilor, toate 
îmbrățișau pământul în luminișul mare care înconjura casa 
principală, dar acestea erau aproape la fel de frumos zugră- 
vite în albastru și roșu. O mână de bărbați și de femei mișu- 
nau în jurul lor - siluete minuscule de la acea depărtare -, iar 
copiii se jucau sub ochii bătrânilor. O imagine a normalităţii 
într-un loc unde nimic nu era normal. Tovarășii lui stăteau în 
şei cu coifurile şi platoşele lor lustruite, privindu-l fără nicio 
expresie. Caii lor loveau din picioare nerăbdători, căci dru- 
mul scurt parcurs din tabără în dimineaţa aceea nu istovise 
animalele. 

— E de-nţeles dacă te-ai răzgândit, Damodred, zise Trom 
după o vreme. Este o acuzaţie dură, amară ca fierea, dar... 

— Nu m-am răzgândit, îl întrerupse Galad. 

Luase hotărârea încă de ieri. Era recunoscător, însă. Trom 
îi oferise deschiderea de care avea nevoie. Ei îşi făcuseră pur 
şi simplu apariţia când el porni la drum călare, urmându-l fă- 
ră să rostească un cuvânt. La momentul acela, cuvintele pă- 
ruseră de prisos. 

— Dar voi trei? Vă asumaţi un risc însoțindu-mă aici. Un 
risc pe care nu e nevoie să vi-l asumaţi. Indiferent cum are să 
decurgă ziua aceasta, vor exista semne împotriva voastră. 
Treaba asta mă priveşte pe mine, aşa că vă îngădui să plecați 
în treaba voastră. 

Bărbatul îndesat scutură din cap: 

— Legea e lege. Și-ar fi cazul să mă folosesc de rangul meu. 

Cele trei noduri aurii de căpitan în formă de stea stăteau 
sub soarele arzând de pe pieptul mantiei lui albe. Fuseseră 
mai mulți morți la Jeramel și nu mai puţin de trei ai senioru- 


lui căpitan. Pe vremea aceea, ei luptaseră împotriva seancha- 
nilor, nu fuseseră aliaţii lor. 

— Am făcut lucruri întunecate în slujba Luminii, zise Byar 
pe un ton sumbru. Avea fața scofâlcită, iar ochii lui adânciţi în 
orbite îi scânteiau ca şi când ar fi fost insultat. Întunecate 
precum noaptea fără lună, și probabil că voi mai face, dar 
unele lucruri sunt prea întunecate pentru a fi îngăduite. 

Părea gata să scuipe. 

— Aşa-i, bombăni tânărul Bornhald, trecându-și mâna în- 
mănuşată peste gură. 

Galad îl văzuse întotdeauna tânăr, deși el era cu doar câți- 
va ani mai bătrân decât tânărul. Dain avea ochii injectaţi; iar 
băuse seara trecută. 

— Dacă ai făcut ceva rău, fie şi în slujba Luminii, atunci 
trebuie să faci ceva bun ca să aduci un echilibru. 

Byar mormăi cu amărăciune. Cel mai probabil nu asta vo- 
ise să spună el. 

— Prea bine, zise Galad. Nu va fi învinuit niciunul care va 
face cale-ntoarsă. Treaba pe care o am eu aici mă privește 
doar pe mine. 

Cu toate acestea, dădu pinteni murgului său care o porni 
la galop mic. Fu încântat când îi văzu galopând ca să îl ajungă 
din urmă şi să meargă alături de el. Mantiile lor albe fluturau 
la spate. S-ar fi dus singur, desigur, dar prezenţa lor ar fi pu- 
tut duce la arestarea şi spânzurarea lui fără nicio șovăireț1). 
Nu că se aștepta să supraviețuiască. Ceea ce trebuia făcut 
trebuia făcut, indiferent de prețul plătit. 

Copitele cailor clămpăneau zgomotos pe rampa din piatră 
ce urca spre conac; prin urmare, toţi cei care se aflau în curtea 
principală se întoarseră ca să îi privească cum treceau călare: 
cincizeci de Copii în platoşe și zale strălucitoare şi purtând 
coifuri conice, majoritatea pe cal, stânjenițţi, și grăjdari supuși 
în haine negre amadiciane care țineau animalele pentru res- 
tul. Balcoanele interioare erau goale, exceptând câțiva servi- 
tori care păreau să privească în vreme ce se prefăceau a mă- 


1 În textul original fraza este: „yet their presence might keep 
him from being arrested and hanged out of hand”. Ceea ce în- 
seamnă că prezenţa celorlalți ar evita arestarea şi spânzurarea lui 
fără judecată. (n.red.) 

tura. Șase inchizitori, bărbaţi masivi care aveau pe mantii to- 
iagul ciobănesc stacojiu în spatele soarelui strălucitor, stă- 
teau în jurul lui Rhadam Asunawa ca niște străjeri, departe 
de ceilalți. Mâna Luminii stătea întotdeauna separat față de 
restul Copiilor, o alegere cu care aceştia erau de acord. Că- 
runtul Asunawa, a cărui față îndurerată îl făcea pe Byar să 
pară îmbujorat, era singurul dintre Copiii de față care nu pur- 
ta armură, iar pe mantia lui albă ca zăpada se afla doar toia- 
gul roșu-aprins, un alt mod de a ieşi în evidență. Dar, în afară 
de a nota cine era prezent, Galad avea ochi doar pentru un 
singur bărbat din curte. Asunawa ar fi putut fi implicat - 
acest aspect nu era limpede cu toate acestea, doar seniorul 
căpitan comandant îl putea trage la răspundere pe Marele 
Inchizitor. 

Eamon Valda nu era un bărbat masiv, dar fața lui întune- 
cată şi aspră avea expresia cuiva care aştepta supunerea cu- 
venită. Cel puţin asta aştepta el. Încălțat în cizme şi stând cu 
picioarele depărtate şi cu capul sus, emanând autoritate prin 
toți porii, el purta tunica alb-aurie a seniorului căpitan peste 
platoşele lui poleite, o manta cu broderii mai bogate decât 
purtase vreodată Pedron Niall. Mantia lui albă, cu soarele 
strălucitor mare pe o parte şi pe cealaltă a pieptului, cusut cu 
fire de aur, era tot din mătase. La fel și haina albă, cu broderii 
aurii. Coiful pe care îl ținea la subraț era poleit și lucrat cu 
sori strălucitori pe frunte, iar inelul masiv din aur de pe mâ- 
na stângă, purtat peste mănușa cu întăritură din oţel, avea un 
safir galben mare, sculptat precum razele soarelui. Era un alt 
semn de favoare primit de la seanchani. 

Valda se încruntă ușor când Galad și tovarășii lui descă- 
lecară şi salutară, cu brațul peste piept. Grăjdarii slugarnici 
veniră în fugă ca să preia hăţurile. 

— De ce nu te afli în drum spre Nassad, Trom? În cuvin- 
tele lui Valda se simțea dezaprobarea. Ceilalți seniori căpitani 
se vor fi aflat la jumătate de drum deja. 

El însuși întârzia întotdeauna la întâlnirile cu seanchanii, 
poate pentru a arăta că mai exista o fărâmă de independență 
în ceea ce îi privea pe Copii - era o surpriză să îl găsești deja 
pregătit de plecare; întâlnirea aceasta trebuie să fie foarte 
importantă -, însă mereu se asigura că ceilalți ofițeri de rang 
superior soseau la timp, chiar dacă asta necesita să se aştear- 


nă la drum înainte de ivitul zorilor. Aparent, cel mai bine era 
să nu pună la încercare răbdarea noilor lor stăpâni. Neîncre- 
derea seanchanilor in Copii era întotdeauna mare. 

Trom nu afişă vreo urmă de nesiguranţă care ar fi fost de 
aşteptat din partea unui bărbat care deţinea doar de o lună 
rangul actual. 

— O chestiune urgentă, seniore căpitan comandant, zise 
el cu blândeţe, făcând o plecăciune foarte precisă, nici prea 
adâncă, nici mai sus decât o cerea protocolul. Un Copil din 
subordinea mea îl acuză pe un altul dintre Copii că a abuzat o 
rudă a lui de sex feminin și cere dreptul la Judecata sub Lu- 
mină, pe care, prin lege, trebuie să i-l acordaţi sau să i-l negați. 

— Este o cerință ciudată, fiule, zise Asunawa, înclinân- 
du-și nedumerit capul într-o parte, deasupra mâinilor împre- 
unate, înainte ca Valda să apuce să vorbească. 

Până şi vocea Marelui Inchizitor era tristă; părea să îl 
afecteze ignoranţa lui Trom. Ochii lui semănau cu niște căr- 
buni negri şi fierbinţi într-un mangal. 

— De obicei, pârâtul este cel care cere ca judecata să fie 
lăsată în seama săbiilor și cred că, de obicei, asta se întâmplă 
atunci când știe că dovezile l-ar putea condamna. Oricum, 
Judecata sub Lumină nu a mai fost invocată de aproape patru 
sute de ani. Spune-mi numele pârâtului şi-am să mă ocup eu 
de problemă în tăcere. Tonul deveni rece ca o peşteră întune- 
cată în timpul iernii, cu toate că ochii lui erau în continuare 
aprinși. Ne aflăm printre străini şi nu le putem îngădui să afle 
că unul dintre Copii este în stare de așa ceva. 

— Cerinţa mi-a fost adresată mie, Asunawa! izbucni Valda. 

În privirea lui urâtă se citea parcă o ură fățişă. Poate era 
doar neplăcerea pentru că intervenise celălalt bărbat. Azvâr- 
lindu-şi o parte a mantiei peste umăr ca să-și lase la vedere 
teaca sabiei încreţită de inele, el îşi odihni mâna pe mânerul 
lung și își îndreptă spatele. Mereu dispus să fie teatral, Valda 
ridică tonul vocii, astfel încât probabil că și oamenii din inte- 
rior îl auziră şi mai degrabă declamă decât vorbi simplu: 

— Eu cred că multe dintre obiceiurile noastre vechi ar 
trebui reluate și că legea este mai presus de orice. Întotdea- 
una va fi mai presus, așa cum stă scris din vechime. Lumina 
face dreptate pentru că Lumina este dreptate. Trom, spune-i 
omului tău că poate lansa o provocare și îl poate înfrunta pe 

cel pe care îl acuză într-o luptă cu sabia. Dacă acela va încerca 
să refuze, declar că și-a recunoscut vina și voi porunci să fie 
spânzurat pe loc, iar bunurile şi rangul lui vor fi acordate 
acuzatorului său, aşa cum zice legea. Astfel am grăit. 

Trom făcu din nou o plecăciune formală. 

— Tocmai l-aţi informat, seniore căpitan comandant. 
Damodred? 

Galad simţi un fior rece. Nu un fior al fricii, ci al deşertă- 
ciunii. Atunci când, la beție, Dain lăsă să-i scape aceste zvo- 
nuri derutante care îi ajunseseră la urechi, atunci când Byar 
confirmă fără tragere de inimă că erau mai mult decât niște 
zvonuri, Galad fu cuprins de furie, un foc mistuitor care 
aproape că îl făcu să îşi piardă minţile. Fusese sigur că avea 
să-i explodeze capul dacă nu i-ar fi crăpat inima mai întâi. 
Acum era ca un sloi de gheaţă, secat de orice trăire. Făcu şi el 
o plecăciune formală. Multe din câte avea de spus erau stabi- 
lite de lege; cu toate acestea, el își alese cu grijă ce mai avea 
de spus, astfel încât să poată şterge cât mai mult din ruşinea 
care întina o amintire dragă. 

— Eamon Valda, Copil al Luminii, te chem la Judecată sub 
Lumină pentru un atac violent la persoana Morgasei Trakand, 
Regina Andorului, și pentru uciderea ei. 

Nimeni nu putuse confirma faptul că femeia pe care el o 
considera mamă era moartă; cu toate acestea, așa trebuie să 
fi fost. O duzină de oameni erau siguri că ea dispăruse din 
Fortăreaţa Luminii înainte ca aceasta să cadă în mâinile sean- 
chanilor și, după cum mărturiseau mulți, ea nu fusese liberă 
să plece din proprie voinţă. 

Valda nu afișă nicio expresie de uluire la auzul acestei 
acuze. Zâmbetul lui ar fi putut fi menit să arate regretul față 
de sminteala lui Galad de a lansa o asemenea acuză, deși se 
citea şi disprețul. El îşi deschise gura, dar Asunawa interveni 
din nou: 

— Este ridicol, zise el pe un ton mai degrabă întristat de- 
cât furios. Luaţi-l pe neghiob şi vom afla noi ce complotează 
iscoadele Celui Întunecat ca să discrediteze Copiii din rândul 
cărora face și el parte. 

La un semn al lui, doi dintre inchizitorii mătăhăloșşi făcură 
un pas spre Galad, unul cu un rânjet nemilos, celălalt cu o față 
inexpresivă, ca un lucrător pregătit să îşi facă treaba. 


Făcură doar un pas, însă. Un hârșşâit slab străbătu curtea 
când Copiii își traseră săbiile din teci. Cel puţin o duzină de 
bărbaţi şi le scoaseră de tot, ţinând tăișurile pe lângă corp. 

Grăjdarii amadiciani se făcură mici, încercând să devină 
invizibili. Dacă ar fi avut curaj, cu siguranţă ar fi luat-o la fu- 
gă. Asunawa privi în jurul lui, cu sprâncenele groase arcuite a 
uluire, strângând mantia în pumni. În mod ciudat, chiar şi 
Valda păru surprins o clipă. Cu siguranţă că nu se așteptase 
ca acei Copii să îngăduie o arestare după declaraţia lui. Dacă 
era aşa, el îşi reveni repede în fire. 

— Vezi, Asunawa, zise el pe un ton aproape vesel, Copiii 
îmi ascultă poruncile și respectă legea, nu mofturile unui in- 
chizitor. Îşi întinse coiful în lateral ca să i-l ia cineva. Neg acu- 
za scandaloasă pe care mi-o aduci, tinere Galad, şi te învinu- 
iesc pentru această minciună sfruntată. Căci este o minciună 
sau, în cel mai bun caz, acceptarea unui zvon răuvoitor stâr- 
nit de iscoadele Celui Întunecat sau de alţii care doresc răul 
Copiilor. Oricum ar fi, m-ai defăimat în cel mai josnic mod, 
aşadar îți accept provocarea la Judecată sub Lumină, când te 
voi ucide. 

Acest lucru nu prea se potrivea cu ritualul, însă el negase 
acuzația și acceptase provocarea; era de-ajuns. 

Dându-și seama că îşi ţinea în continuare coiful în mâna 
întinsă, Valda se încruntă la unul dintre Copiii descălecaţi, un 
saldaean zvelt numit Kashgar, până când bărbatul făcu un 
pas în față ca să îl scape de el. Kashgar era doar un subloco- 
tenent cu o înfățișare aproape băieţească în ciuda nasului 
mare coroiat şi a mustăţii groase ce semăna cu nişte coarne 
inverse, însă el se mişcă cu o reticenţă făţișă, iar vocea lui 
Valda deveni mai întunecată şi mai acră în timp ce vorbea 
mai departe, desfăcându-şi centironul şi întinzându-l și pe 
acela. 

— Ai grijă cu ea, Kashgar. Este o sabie încrustată cu un 
bâtlan. 

Desfăcându-și mantia de mătase, el o lăsă să cadă pe da- 
lele din piatră, urmată de tunică, apoi el își duse mâinile la 
cataramele armurii. Părea că nu era dornic să vadă dacă cei- 
lalți vor fi reticenţi în a-l ajuta. Expresia de pe faţa lui era în- 
deajuns de calmă, însă privirea sa furioasă făgăduia răzbu- 
nare nu numai față de Galad. 

— Sora ta doreşte să devină aes sedai, înțeleg asta, 
Damodred. Poate că înţeleg exact de unde vine asta. A existat 
o vreme când aș fi regretat moartea ta, dar nu azi. S-ar putea 
să îți trimit capul la Turnul Alb ca vrăjitoarele să vadă roade- 
le uneltirii lor. 

Cu o umbră de îngrijorare pe față, Dain luă mantia și cen- 
tironul lui Galad, apoi rămase locului, mișcându-și picioarele 
ca și când nu era sigur că făcea ceea ce trebuia. Ei bine, i se 
oferise o ocazie, dar acum era prea târziu ca să se mai răz- 
gândească. Byar își puse mâna înmănușată pe umărul lui 
Galad şi se aplecă, venind mai aproape. 

— Îi place să ţintească spre braţe și spre picioare, îi zise el 
încet, aruncând priviri peste umăr la Valda. 

După privirea lui duşmănoasă, cei doi aveau ceva de îm- 
părțit. Desigur, privirea aceea încruntată era foarte puțin di- 
ferită de privirea lui obişnuită. 

— Îi place să îl facă să sângereze pe adversarul său până 
când acesta nu mai poate face un pas sau nu își mai poate ri- 
dica sabia, înainte să dea lovitura de graţie. E mai rapid decât 
o viperă, dar va lovi cel mai adesea în partea stângă și se va 
aștepta la același lucru de la tine. 

Galad încuviință din cap. Multor bărbați dreptaci le era 
mai uşor să lovească astfel, dar părea o slăbiciune ciudată la 
un maestru al sabiei. Gareth Bryne şi Henre Haslin îl obliga- 
seră să exerseze schimbarea mâinii pe care o ținea pe mâner, 
astfel încât el să nu se încurce. De asemenea, era ciudat că 
Valda voia să prelungească o luptă. El însuși fusese învăţat să 
pună capăt lucrurilor cât mai repede şi mai curat posibil. 

— Îţi mulțumesc, zise el, iar bărbatul cu obraji scofâlciți 
făcu o grimasă mohorâtă. 

Byar era departe de a fi un om plăcut, iar el însuși nu pă- 
rea să placă pe cineva în afară de tânărul Bornhald. Dintre cei 
trei, prezenţa lui era cea mai mare surpriză, dar el era acolo, 
iar acest lucru era în favoarea lui. 

Stând în mijlocul curţii în haina lui albă cusută cu fire au- 
rii şi cu pumnii proptiţi în şolduri, Valda descrise un mic cerc. 

— Toată lumea să se retragă spre pereţi, porunci el cu 
voce tare. 


Copitele cailor răsunară pe pavaj când Copiii şi grăjdarii 
se supuseră. Asunawa și inchizitorii lui apucară hățurile ani- 
malelor lor, Marele Inchizitor afişând o expresie furioasă. 

— Lăsaţi mijlocul curții liber. Tânărul Damodred și cu mi- 
ne ne vom întâlni aici... 

— Iertare, seniore căpitan comandant, zise Trom, făcând 
o plecăciune ușoară, dar dacă participaţi la judecată, nu pu- 
teți fi judecător. În afară de Marele Inchizitor, cui, prin lege, 
nu îi este îngăduit să se amestece? Eu dețin rangul cel mai 
mare; așadar, cu permisiunea dumneavoastră... 

Valda îi aruncă o privire dușmănoasă, apoi se îndreptă cu 
pași mari şi se postă lângă Kashgar, cu brațele încrucișate pe 
piept. Bătea ostentativ din picior, nerăbdător să înceapă lupta. 

Galad oftă. Dacă ziua avea să decurgă în defavoarea lui, 
aşa cum părea aproape sigur, prietenul lui urma să îl aibă 
drept dușman pe cel mai puternic bărbat dintre Copii. Cel 
mai probabil, Trom și l-ar fi făcut duşman în cele din urmă, 
dar cu atât mai mult acum. 

— Stai cu ochii pe ei, îi spuse el lui Bornhald, arătând cu 
capul spre grupul de inchizitori călare de lângă poartă. 

Subalternii lui Asunawa îl înconjurau în continuare ca niș- 
te străjeri, fiecare bărbat ţinându-și mâna pe mânerul sabiei. 

— De ce? Nici măcar Asunawa nu poate interveni acum. 
Ar fi împotriva legii. 

Îi fu foarte greu să nu ofteze din nou. Tânărul Dain fusese 
Copil de mult mai multă vreme decât el, iar tatăl lui slujise 
toată viaţa lui, însă bărbatul părea să ştie mai puţine lucruri 
despre Copii decât învățase el. 

— Tu stai cu ochii pe ei. 

Trom stătea în mijlocul curții cu sabia ridicată deasupra 
capului, cu tăișul paralel cu solul, şi, spre deosebire de Valda, 
rosti cuvintele întocmai cum erau scrise: 

— Pe Lumină, ne-am adunat aici ca să fim martori la Ju- 
decata sub Lumină, un drept sfânt al oricărui Copil al Lumi- 
nii. Lumina luminează adevărul, iar aici Lumina va lumina 
dreptatea. Niciun om nu are dreptul să vorbească în afară de 
acela care este îndreptăţit, iar acela care va interveni va fi 
răpus pe loc. Aici, dreptatea va fi găsită în numele Luminii de 
acela care își dăruieşte viața sub Lumină, de forța braţului 
său şi de voința Luminii. Cei ce se vor duela se vor întâlni 

neînarmaţi în locul unde stau eu, continuă el, coborându-și 
sabia în lateral, și vor vorbi în particular, să audă doar ei ce-şi 
spun. Fie ca Lumina să îi ajute să găsească cuvinte care să 
pună capăt acestei vărsări de sânge, căci dacă nu le vor găsi, 
unul dintre Copii trebuie să moară azi, iar numele lui va fi 
şters din pergamentele noastre şi va fi declarată afurisenia în 
amintirea lui. În numele Luminii, aşa să fie! 

În vreme ce Trom se îndrepta cu pași hotărâți spre mar- 
ginea curții, Valda se mișcă spre centru cu un mers de genul 
„pisica traversează curtea”, adică leneş și arogant. Ştia că nu 
existau cuvinte care să împiedice vărsarea de sânge. Pentru 
el, lupta începuse deja. Galad se duse pur și simplu în întâm- 
pinarea lui. Era cu aproape un cap mai înalt decât Valda, dar 
celălalt bărbat se ținea de parcă el era cel mai mare și mai în- 
crezător în izbândă. 

De astă dată, zâmbetul lui exprima disprețul. 

— N-ai nimic de spus, băiete? Nu-i de mirare, având în ve- 
dere faptul că un maestru al sabiei urmează să-ți reteze capul 
peste un minut. Însă aş vrea să pricepi un lucru înainte să te 
omor. Muierușca era sănătoasă ultima oară când am văzut-o, 
iar dacă-i moartă acum, îmi va părea rău de asta. 

Zâmbetul acela se adânci, exprimând atât amuzament, cât 
şi dispreţ. 

— A fost cel mai bun călărit de care am avut parte și nă- 
dăjduiesc s-o călăresc din nou într-o bună zi. 

O furie orbitoare îl inundă pe Galad, însă, cu un mic efort, 
el reuşi să îi întoarcă spatele lui Valda și să se îndepărteze, 
canalizându-și deja furia într-o văpaie imaginară, așa cum îl 
învăţțaseră cei doi învățători ai lui. Un bărbat care lupta co- 
pleșit de furie murea din cauza ei. Până când ajunse la tână- 
rul Bornhald, atinsese deja ceea ce Gareth şi Henre numiseră 
„un tot”. Plutind ca într-un gol, el își scoase sabia din teaca pe 
care i-o întinse Bornhald, iar tăișul său ușor curbat deveni o 
parte din el. 

— Ce ţi-a spus? întrebă Dain. Pentru o clipă, expresia de 
pe faţa ta a fost ucigătoare. 

Byar îl apucă de braţ pe Dain. 

— Nu-i distrage atenţia, bombăni el. 

Galad nu era distras. Auzea limpede fiecare scârțâit al şeii 
din piele, fiecare clămpănit de copită pe dalele din piatră. 


Auzea mușştele bâzâind aflate la o distanţă de trei metri de 
parcă acestea ar fi fost lângă urechea sa. Lui mai că i se părea 
că vede mișcarea aripilor lor. Era una cu muștele, cu curtea, 
cu cei doi bărbați. Toţi făceau parte din el, iar el nu se putea 
lăsa distras de el însuși. 

Valda aşteptă până când el se întoarse înainte să își scoa- 
tă sabia în partea cealaltă a curţii, printr-o mișcare scânteie- 
toare, sabia devenind neclară în timp ce se învârtea în mâna 
lui stângă, sărind în mâna lui dreaptă pentru a descrie o altă 
roată neclară în aer, înainte să rămână dreaptă și neclintită în 
ambele lui mâini. Privea drept în față, adoptând încă o dată 
stilul de mers „pisica traversează curtea”. 

Ridicându-și sabia, Galad merse în întâmpinarea lui, adop- 
tând fără a gândi un stil de mers influențat poate de starea lui 
de spirit. I se spunea „gol” şi numai un ochi antrenat știa că el 
nu pășea pur şi simplu. Numai un ochi antrenat vedea că el 
era într-un echilibru perfect la fiecare pas. Valda nu câștigase 
sabia acea încrustată cu un bâtlan pe degeaba. Cinci maeştri 
ai sabiei i-au judecat abilităţile și au votat în unanimitate să îi 
ofere acest titlu. Votul trebuia să fie întotdeauna unanim. 
Cealaltă cale era de a omori un deţinător al sabiei încrustate 
cu un bâtlan în luptă cinstită, unu la unu. Pe-atunci, Valda 
fusese mai tânăr decât Galad. Nu avea importanţă. El nu se 
concentra la moartea lui Valda. Nu se concentra la nimic. Dar 
își dorea moartea lui Valda chiar dacă trebuia să Bage Sabia 
în Teacă(2), lăsând de bunăvoie ca lama încrustată cu un bâ- 
tlan să îi pătrundă în carne, pentru a-şi atinge ţinta. El accep- 
ta faptul că s-ar putea ajunge la asta. 

Valda nu își irosi timpul cu manevre. În clipa în care se 
apropie suficient de mult, folosi iute ca un fulger manevra 
„culesul mărului atârnător” spre grumazul lui Galad, ca și 
când bărbatul intenţiona într-adevăr să îl decapiteze în pri- 
mul minut. Existau câteva reacții posibile, toate făcute din- 
tr-un instinct dezvoltat printr-un antrenament serios, însă 
avertismentele lui Byar pluteau în adâncurile minţii lui, pre- 


2 „Va veni o vreme când va trebui să îţi îndeplineşti scopul cu 
orice preţ. S-ar putea ca acea vreme să te prindă atacând sau apă- 
rându-te. Și singura cale va fi să bagi sabia în teaca propriului tău 
trup.” (În căutarea Cornului, cap. 9 - „Plecări”). (n.red.) 

cum şi faptul că Valda îl avertizase exact de acest lucru. Îl 
avertizase de două ori. Fără un gând conștient, el alese o altă 
cale, făcând un pas în lateral și în față tocmai când manevra 
„culesul mărului atârnător” se transformă în „mângâierea le- 
opardului”. Valda făcu ochii mari de uimire când sabia lui tre- 
cu la câțiva centimetri de coapsa stângă a lui Galad, și încă și 
mai mari când lovitura „despicarea mătăsii” îi croi o despică- 
tură de-a lungul antebraţului drept, însă el se lansă pe dată în 
„porumbelul îşi ia zborul”, atât de repede, încât Galad fu ne- 
voit să facă câțiva paşi în spate, înainte ca lama lui să muşte 
adânc, abia parând atacul prin manevra „pescărușul planează 
deasupra iazului”. 

Dansau înainte și înapoi folosind aceste mişcări, alune- 
când într-o direcţie, apoi în cealaltă pe dalele de piatră. „Şo- 
pârla din mărăcini” întâlni „Fulgerul tridentului”. „Frunza în 
adierea brizei” întâlni „Ţiparul printre crini”, iar „Doi iepuri 
țopăind” întâlni „Colibri sărută trandafirul”. Înainte şi înapoi 
cu aceeași eleganţă a unei demonstraţii de mișcări. Galad în- 
cercă atac după atac, însă Valda era iute ca o viperă. „Dansul 
cocoşului de munte” îl costă o tăietură superficială pe umărul 
stâng, iar „Șoimul roşu vânează un porumbel” o alta pe brațul 
stâng, puțin mai adâncă. „Râul de lumină” ar fi putut să îi re- 
teze braţul cu totul dacă el nu ar fi parat lovitura iute şi cu 
disperare prin „Ploaie în vânturi puternice”. Înainte și înapoi, 
tăişurile strălucind încontinuu, umplând aerul cu sunete de 
metal pe metal. 

El nu ar fi putut spune cât timp se luptaseră. Nu era vre- 
me pentru asta; conta doar momentul prezent. El și Valda se- 
mănau cu niște bărbaţi ce se mişcau sub apă, mișcările lor fi- 
ind încetinite de curenţii mării. Broboanele de sudoare își fă- 
cură apariția pe faţa lui Valda, însă el zâmbi încrezător, ne- 
părând tulburat de tăietura de pe antebraţ, singura rană pe 
care o căpătase. Și Galad simțea cum broboanele de sudoare i 
se rostogolesc pe față, făcându-l să-l usture ochii. Și cum sân- 
gele îi șiroia pe braţ. Rănile acelea aveau să îl încetinească în 
cele din urmă, poate chiar o făceau, însă el încasase două pe 
coapsa stângă şi amândouă erau grave. Îşi simţea piciorul ud 
în cizmă din cauza lor, iar el şchiopăta ușor, lucru care avea 
să se agraveze odată cu trecerea timpului. Dacă Valda urma 
să moară, acest lucru trebuia să se întâmple degrabă. 


Inspiră dinadins adânc pe gură o dată, apoi încă o dată și 
încă o dată. Valda trebuia să creadă că era descumpănit. Își 
lansă tăișul folosind mișcarea „A trece aţa prin urechea acu- 
lui”, care avea drept țintă umărul stâng al lui Valda, dar nu 
pe-atât de repede pe cât ar fi trebuit. Celălalt bărbat pară cu 
ușurință lovitura cu „Rândunica își ia zborul”, trecând lin la 
„Saltul leului”. Această mișcare îi aduse o a treia tăietură în 
coapsă; el nu îndrăznea să fie mai iute în apărare, ci doar în 
atac. 

Folosi din nou mişcarea „A trece aţa prin urechea acului”, 
țintind spre umărul lui Valda iar și iar, trăgând în tot acest 
timp aer pe gură. Doar norocul îl ajută să nu se pricopsească 
cu alte răni în timpul acestor schimburi. Sau poate că Lumina 
strălucea într-adevăr deasupra acestui duel. 

Zâmbetul lui Valda se lărgi; bărbatul îl credea la limita pu- 
terii, epuizat şi obsedat. Când Galad încercă mișcarea „A trece 
aţa prin urechea acului”, prea lent, pentru a cincea oară, sabia 
celuilalt bărbat începu „Rândunica îşi ia zborul” într-o mani- 
eră aproape de mântuială. Adunându-și toată rapiditatea ca- 
re îi mai rămăsese, Galad schimbă lovitura, iar prin mișcarea 
„Secerând orzul!” îi făcu o tăietură lui Valda chiar sub cutia 
toracică. 

Preţ de o clipă, păru că bărbatul nu își dăduse seama că 
fusese nimerit. Acesta făcu un pas și iniție ceea ce ar fi putut 
fi „Bolovani prăvălindu-se de pe stâncă”. Apoi, făcu ochii mari 
şi se împletici, scăpând sabia din mână, care ateriză cu un 
zăngănit pe dalele din piatră, apoi se lăsă în genunchi. Își du- 
se mâinile la tăietura uriașă de-a curmezișul trupului său, în- 
cercând să-ți țină măruntaiele înăuntru, şi își căscă gura, fi- 
xându-şi ochii sticloşi asupra lui Galad. Indiferent ce voia să 
spună, pe gură îi năvăli doar sângele care i se prelinse pe băr- 
bie. Se prăbuşi pe burtă şi rămase nemișcat. 

Galad îşi scutură tăișul în mod mecanic ca să scape de 
sângele care îl păta, apoi se aplecă încet și şterse ultimele 
picături de pe haina albă a lui Valda. Durerea, care până 
atunci o ignorase, se înteţi brusc. Umărul și brațul stâng îi 
ardeau; coapsa parcă îi luase foc. Se îndreptă anevoie. Poate 
că era mai aproape de epuizare decât crezuse. Cât timp se 
luptaseră? El crezuse că avea să simtă satisfacție pentru că 
mama lui fusese răzbunată, însă nu trăia decât o goliciune. 

Moartea lui Valda nu era de-ajuns. Nimic nu putea fi de-ajuns 
decât revenirea la viață a lui Morgase Trakand. 

Brusc, el deveni conștient de aplauzele ritmate, iar când 
își ridică privirea, îi văzu pe Copii, fiecare bărbat lovindu-și 
cu palma umărul acoperit de armură în semn de aprobare. 

Fiecare bărbat. În afară de Asunawa şi de inchizitori. Aceş- 
tia dispăruseră. 

Byar dădu fuga aducând un săculeț din piele și depărtă cu 
grijă mâneca hainei lui Galad de tăieturi. 

— Trebuie cusute, dar mai pot aştepta, bombăni el. Înge- 
nunchind lângă Galad, scoase niște suluri de bandaje din să- 
culeț și începu să le înfășoare în jurul rănilor din coapsa lui. 
Şi astea trebuie cusute, dar bandajele te vor împiedica să sân- 
gerezi până la moarte înainte să fii cusut. 

Începură să se strângă în jurul lor şi alţii, felicitându-l, 
bărbații aflați pe jos în faţă, iar cei călare încă în spate. Nici- 
unul nu aruncă nici măcar o privire spre cadavru, în afară de 
Kashgar, care curăță sabia lui Valda de haina lui pătată deja 
de sânge, înainte să o vâre în teacă. 

— Unde-a plecat Asunawa? întrebă Galad. 

— A plecat de îndată ce l-ai tăiat ultima oară pe Valda, 
răspunse tulburat Dain. Cred că s-a dus în tabără să-i aducă 
înapoi pe inchizitori. 

— Seniorii căpitani, zise Galad, iar Trom dădu aprobator 
din cap. 

— Niciunul dintre Copii nu le va îngădui inchizitorilor să 
te aresteze pentru cele întâmplate aici, Damodred. Decât da- 
că al său căpitan îi va porunci. Cred că unii dintre ei vor da 
această poruncă. 

Bombăneli furioase se iscară, bărbaţi care negau că ar în- 
gădui una ca asta, însă Trom îi linişti cumva, ridicându-și 
mâinile. 

— Ştiţi că e adevărat, zise el cu voce tare. Orice altceva ar 
însemna răscoală. 

Aceste cuvinte aduseră o tăcere de mormânt. Nu existase 
niciodată o răscoală în rândul Copiilor. Era posibil ca nimic 
din trecut să nu fi semănat cu purtarea lor de mai devreme. 

— Îşi voi scrie un ordin de eliberare din rândul Copiilor, 
Galad. Cineva ar putea să poruncească arestarea ta, dar va 
trebui să îți dea de urmă, iar tu ai un avans bun. Lui Asunawa 


îi va lua o jumătate de zi să îi prindă pe ceilalți seniori căpi- 
tani, iar aceia care îl vor urma n-au cum să se întoarcă înainte 
de căderea nopții. 

Galad scutură din cap furios. Trom avea dreptate, dar to- 
tul era greșit. Prea multe lucruri erau greșite. 

— Vei scrie ordine de eliberare şi pentru ceilalți bărbaţi? 
Ştii doar că Asunawa va găsi o cale prin care să îi acuze şi pe ei. 
Vei scrie ordine de eliberare pentru Copiii care nu doresc să îi 
ajute pe seanchani să pună stăpânire pe pământurile noastre 
în numele unui bărbat mort de mai bine de o mie de ani? 

Câțiva taraboneri schimbară priviri, încuviințând din cap, 
şi la fel făceau și alți bărbaţi, în rândul lor nefiind toți ama- 
diciani. 

— Dar bărbații care au apărat Fortăreaţa Luminii? Are să 
îi scape vreun ordin de eliberare din lanțuri sau îi va face pe 
seanchani să nu îi mai pună să trudească precum niște ani- 
male? 

S-au auzit alte mârâieli furioase; prizonierii aceia repre- 
zentau o coardă sensibilă pentru Copii. 

Ținându-şi braţele încrucișate pe piept, Trom îl cerceta 
din priviri de parcă l-ar fi văzut pentru prima oară. 

— Ce vei face, atunci? 

— Îi voi pune pe Copii să caute pe cineva, pe oricine care 
luptă împotriva seanchanilor, și să se alieze cu el. Mă voi asi- 
gura că Copiii Luminii vor lua parte la Ultima Bătălie în loc să 
îi ajute pe seanchani să îi vâneze pe aieli și să ne fure pămân- 
turile. 

— Pe oricine? zise un cairhienin numit Doirellin cu o voce 
pițigăiată. 

Nimeni nu râdea niciodată pe seama vocii lui Doirellin. 
Deşi scund, acesta era aproape la fel de lat pe cât era de înalt, 
nu avea pic de grăsime pe el și putea sparge nucile doar în- 
cleştându-și pumnii. 

— Asta ar putea însemna aes sedai. 

— Dacă vrei să iei parte în Tarmon Gai'don, atunci va 
trebui să lupţi alături de aes sedai, zise încet Galad. 

Tânărul Bornhald făcu o grimasă, arătându-și disprețul, şi 
nu fu singurul. Byar se îndreptă pe jumătate, înainte să se 
aplece din nou şi să-şi continue treaba. Însă nimeni nu pro- 

testă cu voce tare. Doirellin încuviință din cap încet, ca şi 
când nu s-ar fi gândit până atunci la asta. 

— Nu-mi sunt dragi vrăjitoarele mai mult decât oricărui 
alt bărbat, zise Byar în cele din urmă, fără să își ridice privi- 
rea de la ce făcea. Sângele se infiltra prin bandaje chiar în 
timp ce el le lega. Dar Normele spun astfel: ca să lupţi împo- 
triva corbului, s-ar putea să fii nevoit să te aliezi cu șarpele 
până când bătălia va lua sfârșit. 

O unduire a capetelor străbătu mulțimea de bărbați. Cor- 
bul simboliza Umbra, dar toată lumea știa că reprezenta şi 
sigiliul Imperiului Seanchan. 

— Eu voi lupta alături de vrăjitoare, zise un taraboner de- 
şirat, chiar și alături de acei asha'mani de care tot am auzit 
vorbindu-se, dacă aceștia vor lupta împotriva seanchanilor. 
Sau măcar în Ultima Bătălie. Și mă voi lupta cu orice bărbat 
care va zice că greşesc. 

Aruncă o căutătură dușmănoasă, de parcă ar fi fost gata 
să se lupte atunci şi acolo. 

— Se pare că lucrurile se vor desfăşura precum îţi doreşti, 
seniore căpitan comandant, zise Trom, făcând o plecăciune 
mult mai adâncă decât cea adresată lui Valda. Într-o oarecare 
măsură, cel puțin. Nimeni nu poate şti ce aduce ceasul urmă- 
tor, darămite ziua de mâine? 

Galad fu surprins când se auzi râzând. Încă din ziua pre- 
cedentă, el fusese convins că nu avea să mai râdă vreodată. 

— Asta e o glumă proastă, Trom. 

— Este așa cum stă scris în lege. lar Valda a făcut o pro- 
clamaţie. Şi-apoi, tu ai avut curajul să spui ceea ce mulți doar 
au gândit în timp ce și-au ținut gura, numărându-mă şi eu 
printre ei. Planul tău pentru Copii este mai bun decât oricare 
pe care l-am auzit de când Pedron Niall a murit. 

— Toto glumă proastă e. 

Indiferent ce zicea legea, partea aceea fusese ignorată în- 
că de la sfârşitul Războiului de O Sută de Ani. 

— Vom vedea ce vor avea de spus Copiii în această pri- 
vință, răspunse Trom, rânjind larg, atunci când le vei cere să 
ne urmeze în Tarmon Gai'don şi să lupte alături de vrăjitoare. 

Bărbaţii începură să îşi lovească din nou cu palma umerii, 
mai tare decât o făcură pentru izbânda lui. La început, fură 
doar câţiva, apoi alţii li se alăturară până când fiecare bărbat, 


inclusiv Trom, își exprimă acordul. Fiecare în afară de 
Kashgar. Făcând o plecăciune adâncă, saldaeanul întinse cu 
ambele mâini teaca în care se afla sabia încrustată cu un bâ- 
tlan. 

— Acum îți aparţine, seniore căpitan comandant. 

Galad oftă. El nădăjduia că aceste aiureli aveau să dispară 
înainte ca ei să ajungă în tabără. Reîntoarcerea acolo era o 
neghiobie destul de mare și fără a mai adăuga o astfel de re- 
vendicare. Cel mai probabil vor fi trași de pe cai şi puși în 
lanţuri, dacă nu omorâţi în bătaie chiar și fără ea. Dar trebuia 
să plece. Asta trebuia să facă. 


Zorile începeau să se ivească în acea dimineaţă răcoroasă 
de primăvară, cu toate că soarele nu se arătase încă deasupra 
orizontului. Rodel Ituralde îşi ridică ocheanul legat cu benzi 
de aur ca să cerceteze satul de la poalele dealului, unde el 
şedea călare pe murgul lui, în inima Tarabonului. Detesta să 
aştepte prima geană de lumină ca să poată vedea. Fiind cu 
băgare de seamă ca vreo strălucire să nu se reflecte cumva în 
lentilă, ținea capătul tubului lung cu degetul mare şi îl umbri 
cu căușul palmei. La ora aceea, santinelele erau cel mai puțin 
vigilente, ușurate că întunericul, în care vrăjmașul s-ar putea 
furişa mai aproape, se risipea. Cu toate acestea, de când tra- 
versase Câmpiile Almoth, el auzise poveşti despre raidurile 
aielilor pe teritoriul Tarabonului. Dacă ar fi fost santinelă, cu 
aielii prin preajmă, el ar fi fost mult mai vigilent. Era ciudat 
că ţara nu vuia ca un furnicar lovit cu piciorul din pricina ace- 
lor aieli. Ciudat și, poate, de rău augur. Existau suficient de 
mulți bărbați înarmaţi, seanchani și taraboneri cărora le ju- 
raseră credinţă acestora, precum şi hoarde de seanchani care 
construiau ferme și chiar sate, însă ajunsese aproape prea 
uşor atât de departe. În ziua aceea, acea uşurinţa luă sfârșit. 

În spatele lui, caii băteau nerăbdător din picioare printre 
copaci. Cei o sută de domani care îl însoțeau erau tăcuți, în 
afară de un scârțâit ocazional al vreunei șei din piele atunci 
când un călăreț se foia, însă el le simţea încordarea. Îşi dorea 
să fi avut de două ori mai mulți. De cinci ori. La început, pă- 
ruse un gest de bună credinţă că el însuși va călări în fruntea 
unei oști alcătuite din taraboneri. Acum nu mai era atât de 

convins că fusese o decizie corectă. Oricum, era prea târziu 
pentru reproșuri. 

Aflat la jumătatea drumului dintre Elmora și hotarul ama- 
dician, satul Serana se întindea într-o vale verde, între dea- 
luri împădurite, la o distanță de cel puțin o milă de copaci în 
oricare direcţie, iar un lac mic, înconjurat de păpuriș și ali- 
mentat de două pâraie largi, se interpunea între el şi sat. Nu 
era locul care putea fi luat prin surprindere în toiul zilei. Fu- 
sese destul de măricel înainte să vină seanchanii, un punct de 
oprire pentru caravanele negustorilor în drumul lor spre ră- 
sărit, cu mai bine de o duzină de hanuri şi aproape tot atâtea 
străzi. Sătenii îşi vedeau deja de treburile lor, femeile ţinând 
coșuri pe cap în timp ce străbăteau străzile satului, altele ațâ- 
țând focul sub cazanele cu rufe din spatele caselor lor, bărba- 
ţii îndreptându-se cu pași hotărâți spre locurile de muncă, 
oprindu-se uneori ca să schimbe câteva vorbe. Era o dimi- 
neaţă obișnuită în care copiii alergau și se jucau deja printre 
trecători, învârtind roata și aruncau cu săculeţe cu boabe de 
fasole. Se auzea zăngăniturile dintr-o fierărie, înăbușite din 
cauza depărtării. Fumul focurilor de la micul dejun dispărea 
din hornuri. 

Din câte putea vedea el, niciunul dintre locuitorii satului 
nu acorda atenţie celor trei perechi de santinele cu dungi 
strălucitoare vopsite pe platoșe, care își plimbau caii înainte 
şi înapoi la vreun sfert de milă depărtare. Lacul, considerabil 
mai mare decât satul, ascundea în mod eficient cea de-a patra 
latură. Se părea că santinelele erau un lucru acceptat în viața 
de zi cu zi, la fel şi tabăra seanchanilor care dublase mărimea 
anterioară a satului Serana. 

lturalde scutură ușor din cap. El nu ar fi pus laolaltă ta- 
băra cu satul. Acoperişurile din Serana erau toate din ţiglă, 
roșii sau verzi sau albastre, dar clădirile erau din lemn; un 
incendiu stârnit în sat s-ar fi putut răspândi cu prea multă 
ușurință în tabără, unde corturile cu alimente, de mărimea 
unei case mari, le depășeau numeric pe cele mai mici, unde 
dormeau oamenii și unde grămezile mari de butoaie, polo- 
boace şi lăzi acopereau de două ori mai mult teren decât toa- 
te corturile laolaltă. Ar fi fost imposibil să îi ii la distanţă pe 
sătenii predispuşi să fure. În fiecare oraş existau câteva co- 
țofene care șterpeleau câte ceva crezând că aveau să scape 


basma curată, dar și câțiva oameni oarecum onești care pu- 
teau fi tentaţi de proximitate. Locația{3} însemna o distanță 
mai mică pentru a aduce apă din lac şi o distanță și mai mică 
pentru soldaţi, care mergeau pe jos ca să bea bere sau vin în 
sat în zilele în care erau liberi, dar sugera prezența unui co- 
mandant care păstra o disciplină precară. 

Disciplină precară sau nu, și în tabără era vânzoleală. Ac- 
tivitatea soldaţilor făcea ca aceea a fermierilor să pară odih- 
nitoare. Bărbații verificau rândurile de cai priponiţi, purtăto- 
rii de stindarde îi verificau pe soldaţii care stăteau așezați pe 
rânduri, sute de salahori care încărcau sau descărcau căruțe, 
grăjdari care înhămau caii. În fiecare zi, caravane de căruţe 
veneau pe drum în tabără dinspre răsărit sau dinspre apus, 
iar altele plecau. El admira eficiența seanchanilor în a se asi- 
gura că soldaţii lor aveau cele de trebuință peste tot. Cei Ju- 
rați Dragonului din Tarabon, bărbaţi cu cele mai acre fețe, ca- 
re credeau că visul le fusese spulberat de seanchani, se ară- 
taseră dornici să îi spună ce ştiau, ba chiar să îl însoţească. În 
tabăra aceea găseai de toate, de la cizme la săbii, de la săgeți 
la potcoave și ploști cu apă, îndeajuns ca să echipezi mii de 
oameni din cap şi până-n picioare. Aveau să simtă pierderea. 

Coboriî ocheanul ca să alunge o muscă verde ce îi bâzâia 
pe la ureche. Alte două îi luară locul aproape imediat. 
Tarabonul era plin de muşte. Acestea își făceau apariția în- 
totdeauna atât de devreme aici? Acasă, abia dacă aveau să 
iasă din ouă până când el ajungea din nou în Arad Doman. 
Dacă urma să ajungă. Nu, fără gânduri negre! Atunci, când va 
ajunge. Altminteri, Tamsin avea să fie nemulțumită şi arare- 
ori era înțelept să îi aduci nemulțumire prea mult timp. 

Majoritatea bărbaţilor de acolo erau muncitori tocmiţi, nu 
soldaţi, şi doar vreo sută și ceva erau seanchani. Cu toate 
acestea, o companie alcătuită din trei sute de taraboneri în 
armură cu dungi pătrunsese călare în tabără cu o zi înainte la 
amiază, dublând numărul lor și obligându-l pe el să își schim- 
be planurile. O altă formaţiune de taraboneri, la fel de nume- 


3 În limba română cuvântul locație nu este un sinonim al cu- 
vântului loc (cu sensul de spaţiu ocupat de cineva sau de ceva, zo- 
nă, vecinătate etc.), aşa cum greşit se foloseşte în vorbirea curentă 
(ex: cabana este amplasată într o locație frumoasă). (n.red.) 

roasă, intrase în tabără la apusul soarelui, la timp ca să mă- 
nânce şi să doarmă unde îşi puteau întinde păturile. Lumână- 
rile şi lămpile cu ulei erau un lux pentru soldaţi. În tabără mai 
exista şi una dintre femeile alea ce purtau lesă, o damane. El 
şi-ar fi dorit să fi putut aştepta până când aceasta pleca - 
aceştia trebuie că o duceau undeva; ce trebuinţă ai avea de o 
damane într-o tabără cu provizii? Însă aceea era ziua stabili- 
tă, iar el nu îşi putea îngădui să le dea tarabonerilor motiv ca 
să susțină că el şovăia. Unii ar fi profitat de orice motiv ca să 
meargă în drumul lor. El știa că aceştia n-aveau să îl mai ur- 
meze mult timp; cu toate acestea, trebuia să îi rețină pe cât 
mai mulţi încă câteva zile. 

Mutându-și privirea spre apus, nici nu se mai osteni să se 
uite prin ochean. 

— Acum, zise el în şoaptă și, ca la o poruncă a lui, două 
sute de soldaţi cu feţele acoperite de văluri de zale ieşiră în 
galop dintre copaci. 

Apoi, se opriră imediat, foindu-se şi luptându-se pentru 
un loc, etalând lănci cu vârfuri din oţel, în vreme ce coman- 
dantul lor îşi alerga calul în sus și-n jos prin fața lor, gesticu- 
lând ca un nebun într-un efort evident de a restabili cât de 
cât ordinea. 

De la distanţa aceea, Ituralde nu ar fi putut distinge feţele 
nici măcar cu ajutorul ocheanului, dar își putea imagina ex- 
presia furioasă de pe fața lui Tornay Lanasiet pentru că era 
implicat în toată şarada aceea. Îndesatul jurat al Dragonului 
ardea de nerăbdare să se apropie de seanchani. Oricare sean- 
chan. Fusese greu de convins să nu atace în ziua în care tre- 
cuseră hotarul. Cu o zi în urmă, el fusese vizibil încântat să îşi 
şteargă în sfârşit de pe platoșă acele dungi pe care le ura și 
care sugerau loialitatea față de seanchani. Nu avea impor- 
tanță; până în acel moment, el îi asculta poruncile întocmai. 

Când santinelele care se aflau cel mai aproape de Lanasiet 
își întoarseră caii și o luară în galop spre sat şi spre tabăra 
seanchanilor, Ituralde îşi îndreptă atenţia într-acolo şi îşi du- 
se din nou ocheanul la ochi. Santinelele aveau să considere 
avertismentul lor de prisos. Mişcarea încetase. Unii bărbați 
arătau cu degetul spre călăreţii din partea cealaltă a satului, 
în vreme ce ceilalți păreau doar să se zgâiască, soldați şi 
muncitori deopotrivă. Invadatorii erau ultimul lucru la care 


se așteptau. Cu sau fără raidurile aielilor, seanchanii consi- 
derau că Tarabonul era al lor și în siguranță. Când aruncă o 
privire rapidă spre sat, el văzu că oamenii ieșiseră pe străzi și 
se holbau la călăreţii străini. Nici ei nu se așşteptaseră la in- 
vadatori. El credea că Seanchanii aveau dreptate - o părere 
pe care nu avea să i-o împărtășească vreunui taraboner în 
viitorul apropiat. 

Cu toate acestea, în cazul oamenilor bine antrenați, șocul 
nu durează prea mult. În tabără, soldaţii începură să fugă 
spre caii lor, mulți fără şei, cu toate că grăjdarii începuseră să 
îi înșeueze cât putură de repede. Vreo optzeci de infanteriști 
seanchani, arcași, se aşezară în formaţie şi o porniră în fugă 
prin Serana. Văzând dovada clară că exista într-adevăr un pe- 
ricol, oamenii începură să îi ia pe copii în braţe şi să îi mâne 
pe cei mai în vârstă spre case, sperând că acestea le vor oferi 
protecţie. În câteva clipe, străzile rămaseră pustii cu excepția 
arcaşilor care înaintau repede în armurile lăcuite și coifurile 
lor ciudate. 

lturalde întoarse ocheanul spre Lanasiet şi văzu că băr- 
batul avansa în galop în fruntea călăreţilor lui. 

— Aşteaptă, mârâi el. Așteaptă. 

Și din nou păru că tarabonerul îi auzi porunca, ridicând în 
sfârşit o mână pentru a-și opri oamenii. Măcar se aflau încă la 
o depărtare de o jumătate de milă sau mai bine de sat. Ne- 
ghiobul trebuia să se afle la aproape o milă depărtare, la lizi- 
era pădurii şi simulând în continuare dezordinea, dar era 
bine și o jumătate de milă. El își suprimă dorinţa de a-și pipăi 
rubinul din urechea stângă. Lupta începuse, iar în ea trebuia 
să îi faci să creadă pe cei care te urmau că erai complet stă- 
pân pe tine, deloc neafectat. Că nu vrei să dobori un presupus 
aliat. Emoţiile păreau să se transfere de la un comandant la 
oamenii lui, iar oamenii furioşi se comportau prosteşte, erau 
uciși și pierdeau bătălii. 

Atingându-şi peticul stilizat în formă de semilună de pe 
obraz - trebuia să arate foarte bine într-o zi ca aceea -—, el 
inspiră încet şi calculat până când fu sigur că era la fel de li- 
niştit pe dinăuntru cum arăta pe exterior, apoi își îndreptă 
din nou atenţia spre tabără. Acum, majoritatea tarabonerilor 
de acolo erau călare, însă așteptară vreo douăzeci şi mai bine 
de seanchani conduși de un individ cu o singură pană subțire 

pe coiful lui ciudat să pătrundă în galop în sat, înainte să îi 
urmeze, nou-veniţii din ziua precedentă venind la urmă. 

lturalde privi cu atenţie silueta care conducea coloana, 
zărind-o printre spaţiile dintre case. O singură pană sugera 
un locotenent sau sublocotenent. Ceea ce putea însemna un 
flăcău care comanda pentru prima oară sau un veteran cu 
părul cărunt care îți putea reteza capul dacă făceai o singură 
greşeală. În mod ciudat, damane, care se distingea prin lesa 
argintie care o lega de o altă femeie călare pe un alt cal, își 
mâna animalul la galop la fel de iute ca restul. Din zvonurile 
pe care le auzise el, damane erau prizoniere; cu toate acestea, 
ea părea la fel de nerăbdătoare precum cealaltă femeie, 
sul'dam. Poate... 

Dintr-odată i se tăie respiraţia și orice gând despre dama- 
ne se risipi. Pe străzi mai erau încă oameni, şapte sau opt băr- 
baţi și femei care mergeau în grup chiar în fața coloanei care 
gonea. Păreau să nu audă zgomotul tunător din spatele lor. 
Seanchanii nu ar fi avut timp să oprească chiar dacă ar fi vrut, 
iar prezenţa vrăjmașului le oferea un motiv întemeiat nici să 
nu încerce, însă părea că individul înalt nici măcar nu își 
mişcă mâna pe frâie când el și restul companiei îi trântiră la 
pământ pe oameni. Era veteran, aşadar. Îngânând o rugăciu- 
ne pentru morți, Ituralde lăsă ocheanul jos. Ce urmă se văzu 
mai bine fără el. 

La două sute de paşi dincolo de sat, ofițerul începu să dea 
porunci în locul unde arcașii se opriseră deja și așteptau cu 
săgețile în arcuri. Dirijându-i prin semne pe tarabonerii din 
spate, el se întoarse și se uită la Lanasiet printr-un ochean. 
Razele soarelui se reflectau pe benzile ocheanului. Acum, 
soarele urca spre zenit. Tarabonerii începură să se dividă în- 
cet, vârfurile lăncilor strălucind și înclinându-se toate la ace- 
lași unghi, bărbaţii disciplinaţi aşezându-se pe rânduri ordo- 
nate de o parte și de cealaltă a arcașilor. 

Ofițerul se aplecă în șa ca să discute cu femeia sul'dam. 
Dacă el avea să le ofere libertate acesteia și femeii damane în 
acel moment, totul s-ar putea transforma într-un dezastru. 
Desigur, s-ar putea transforma şi dacă el nu făcea asta. Ulti- 
mii taraboneri, cei care ajunseseră târziu, începură să se des- 
făşoare în linie, la cincizeci de paşi în spatele celorlalți, înfi- 
gând vârfurile lăncilor în pământ și scoțându-și arcurile din 


tecile legate în spatele şeilor. Lanasiet, fie blestemat, înainta 
la galop în fruntea oamenilor săi. 

Întorcându-și capul pentru o clipă, Ituralde vorbi sufici- 
ent de tare ca să îl audă oamenii din spatele lui: 

— Pregătiți-vă! 

Șeile din piele pârâiră când oamenii își strânseră hățurile. 
Apoi, el îngână o altă rugăciune pentru morți şi zise în şoaptă: 

— Acum. 

Cei trei sute de taraboneri din şirul lung, tarabonerii lui, 
îşi ridicară la unison arcurile și traseră. El nu era nevoit să 
privească prin ochean ca să vadă cum femeile sul'dam şi da- 
mane şi ofiţerul fuseseră nimeriți neaşteptat de săgeți. Aceș- 
tia fură doborâţi din şei de aproape o duzină de săgeți fiecare 
în același timp. El simţise un junghi când dăduse această po- 
runcă, dar femeile erau cei mai periculoși oameni de pe 
câmp. Restul valului de săgeți îi secerară pe majoritatea ar- 
cașşilor şi goliră şeile şi, chiar în momentul în care oamenii se 
izbeau de pământ, un al doilea val de săgeți fu lansat, dobo- 
rându-i pe ultimii arcași şi golind mai multe şei. 

Luaţi prin surprindere, tarabonerii loiali seanchanilor în- 
cercară să lupte. Dintre aceia aflați încă în șei, unii își învâr- 
teau și îşi coborau lăncile pentru a lansa un atac. Alţii, mânați 
poate de acea gândire lipsită de logică ce le poate veni de hac 
oamenilor în timpul unei bătălii, își aruncară lăncile și încer- 
cară să își scoată arcurile din teci. Dar fură copleșiți de un al 
treilea val, vârfurile ascuţite ale săgeţilor străpungând plato- 
şele de la distanța aceea, apoi brusc, supraviețuitorii începu- 
ră să îşi dea seama că erau vii. Majoritatea camarazilor lor 
zăceau întinşi pe pământ sau se chinuiau să se ridice deși 
erau străpunşi de două sau trei săgeți. Cei rămaşi pe cal erau 
acum depășiți numeric de inamici. Câţiva bărbați îşi întoar- 
seră caii şi, într-o clipită, o luară la fugă spre miazăzi, urmă- 
riți de o ultimă ploaie de săgeți care mai doborâră câţiva. 

— Aşteptaţi, murmură lturalde. Rămâneţi pe loc. 

O mână de arcași călare traseră din nou, dar restul se su- 
puseră şi se abținură. Ar mai putea ucide câțiva înainte ca 
vrăjmașul să se îndepărteze prea tare, dar grupul acesta era 
învins şi, în scurt timp, aveau să numere fiecare săgeată. Și 
mai bine încă, niciunul dintre ei nu porni după ei. 

Nu același lucru se putea spune despre Lanasiet. Cu man- 
tiile fluturând în urma lor, el și cei două sute de oameni ai lui 
porniră în goană după fugari. lturalde își imagină că îi putea 
auzi scheunând, vânători luând urma prăzii care fugea. 

— Cred că n-o să-l mai vedem pe Lanasiet, seniore, zise 
Jaalam, aducându-și cenușiul lângă Ituralde, care dădu ușor 
din umeri. 

— Se prea poate, tânărul meu prieten. Poate are să-i vină 
mintea la cap. Oricum, n-am crezut niciodată că tarabonerii 
se vor întoarce cu noi în Arad Doman. Tu? 

— Nu, Seniore, răspunse bărbatul mai înalt, dar am crezut 
că își va păstra onoarea în prima luptă. 

Ituralde îşi ridică ocheanul ca să se uite la Lanasiet, care 
galopa în continuare ca un nebun. Bărbatul plecase și era 
puţin probabil ca mintea, pe care n-o avea, să-i vină la cap. Îşi 
pierduse o treime dintre oșteni, ca și când aceștia ar fi fost 
ucişi de acea damane. Se bazase pe încă câteva zile. Va trebui 
să îşi schimbe planurile din nou, poate să-și schimbe urmă- 
toarea ţintă. 

Alungându-l pe Lanasiet din gândurile lui, îşi întoarse 
ocheanul spre locul unde fuseseră călcați în picioare oamenii 
aceia și mormăi surprins. Nu exista niciun trup terfelit. Prie- 
tenii și vecinii trebuie să fi ieşit din case şi să le fi luat trupu- 
rile, deşi cu o bătălie care se purta la marginea satului, acest 
lucru părea la fel de puţin probabil ca ideea că ei se ridicase- 
ră în picioare şi se îndepărtaseră după ce trecuseră caii. 

— E timpul să mergem și să dăm foc acelor depozite în- 
cântătoare ale seanchanilor, zise el. 

Vârându-și ocheanul în carcasa din piele legată de şa, își 
puse coiful pe cap şi îi dădu pinteni calului, mânându-l pe 
deal în jos, urmat fiind de Jaalam şi de ceilalți într-o coloană 
de câte doi. Făgaşele lăsate de căruțele fermierilor şi malurile 
rupte sugerau existența unui vad în pârâul de răsărit. 

— Şi, Jaalam, spune-le câtorva oameni ai tăi să îi averti- 
zeze pe săteni să înceapă să își mute lucrurile pe care vor să 
le salveze. Spune-le să înceapă cu casele cele mai apropiate 
de tabără. 

Dacă un incendiu se putea răspândi într-o direcţie, atunci 
se putea răspândi și în cealaltă, și cel mai probabil asta avea 
să se întâmple. 


Adevărul fie spus, el aprinsese deja cea mai importantă 
flacără. Cel puţin suflase peste primii cărbuni. Dacă Lumina 
avea să fie de partea lui, dacă nimeni nu fusese copleşit de 
nerăbdare sau nu cedase în fața disperării din cauză că sean- 
chanii puseseră stăpânire peste taraboneri, dacă nimeni nu 
intrase în belele care puteau distruge cel mai ticluit plan, 
atunci peste douăzeci de mii de oameni dăduseră astfel de 
lovituri pe tot cuprinsul ținutului Tarabon sau aveau s-o facă 
până la sfârşitul zilei. lar mâine aveau s-o facă din nou. Acum, 
nu mai trebuia decât să inițieze raiduri la întoarcere, la mai 
bine de patru sute de mile din Tarabon, să se debaraseze de 
Juraţii Dragonului taraboneri și să își strângă propriii oa- 
meni, apoi să traverseze din nou Câmpiile Almoth. Dacă Lu- 
mina avea să fie de partea lui, văpaia aceea avea să îi pâr- 
lească pe seanchani suficient de tare încât să îi determine să 
îl fugărească plini de furie. Cu foarte multă furie, nădăjduia el. 
Astfel, aceştia vor cădea drept în capcana pe care le-o întin- 
sese el înainte ca ei să își dea seama de existenţa ei. Dacă nu 
aveau să îl urmărească, atunci măcar îşi va fi scăpat patria de 
taraboneri şi îi va fi obligat pe Juraţii Dragonului domani să 
lupte pentru rege și nu împotriva lui. lar dacă seanchanii 
aveau să îşi dea seama de capcană... 

În timp ce cobora dealul călare, Ituralde zâmbea. Dacă 
aveau să îşi dea seama de capcană, atunci el avea deja un alt 
plan pus la cale, și încă unul. Privea întotdeauna înainte şi 
făcea planuri pentru orice eventualitate pe care și-o putea 
imagina, cu excepţia situației în care Dragonul Renăscut şi-ar 
fi făcut brusc apariţia în fața lui. Era de părere că planurile pe 
care le ticluise deja erau suficiente deocamdată. 


Înalta Doamnă Suroth Sabelle Meldarath stătea trează în 
pat, cu ochii pironiţi în tavan. Luna era jos, iar ferestrele cu 
trei arcade care dădeau spre o grădină a palatului erau întu- 
necate, însă ochii i se obișnuiseră cu întunericul, astfel încât 
ea putea discerne cel puţin contururile ornamentelor vopsite 
ale tencuielii. Mai era o oră sau două până la ivitul zorilor, 
însă ea nu dormise. Își petrecuse majoritatea nopţilor trează 
de când Tuon dispăruse, dormind doar atunci când epuizarea 
îi închidea ochii, indiferent cât de mult încerca să și-i ţină 
deschişi. Somnul aducea cu el coşmaruri pe care ea îşi dorea 

să le poată uita. În Ebou Dar nu era niciodată cu adevărat frig, 
dar nopțile erau puţin răcoroase, suficient cât să o ajute ră- 
mână trează sub cearşaful subțire din mătase. Întrebarea ca- 
re îi tulbura visele era simplă și nemiloasă: oare Tuon era în 
viaţă sau era moartă? 

Fuga damanei Atha'an Miere și uciderea reginei Tylin gră- 
iau în favoarea morții ei. Trei întâmplări de o asemenea im- 
portanță care să se petreacă într-o singură noapte din întâm- 
plare erau o coincidenţă prea mare, iar primele două erau în- 
deajuns de îngrozitoare ca să sugereze faptul că Tuon pățise 
ce era mai rău. Cineva încerca să semene frica printre Rhya- 
gelle, „Cei care se întorc acasă”, poate cu scopul de a întreru- 
pe toată Reîntoarcerea. Care era calea cea mai bună de a face 
asta dacă nu asasinând-o pe Tuon? Mai rău, trebuia să fi fost 
unul de-al lor. Deoarece ea debarcase cu vălul pe față, niciun 
localnic nu știa cine era Tuon. Cu siguranţă că Tylin fusese 
omorâtă cu Puterea Supremă de o femeie sul'dam şi damane- 
le ei. Suroth acceptase bucuroasă sugestia cum că aes sedai 
erau de vină; cu toate acestea, într-un final, cineva care avea 
importanţă se va întreba cum ar putea una dintre acele femei 
să pătrundă într-un palat plin de damane, dintr-un oraş plin 
de damane şi să scape neobservată. Fusese nevoie de cel pu- 
țin o sul'dam ca să îi scoată zgarda damanei din neamul Oa- 
menilor Mării. lar două dintre sul damele ei dispăruseră aproa- 
pe în același timp. 

În orice caz, absenţa lor fusese observată două zile mai 
târziu și nimeni nu le mai văzuse din noaptea în care dispă- 
ruse Tuon. Ea nu credea că ele erau implicate, cu toate că 
fuseseră închise în cuști. În primul rând, ea nu şi-o putea 
imagina pe Renna sau pe Seta desfăcându-i zgarda unei 
damane. Cu siguranţă avuseseră suficiente motive ca să plece 
pe furiş și să caute de lucru undeva departe, la cineva care nu 
le cunoștea secretele murdare, la cineva cum era această 
Egeanin Tamarath, care furase o pereche de damane. Lucru 
ciudat, pentru cineva care abia intrase în rândul Celor de 
Sânge. Ciudat, dar neimportant; nu vedea o cale prin care să 
lege povestea asta de restul. Cel mai probabil, femeia consi- 
derase că stresul și complexitatea nobilimii erau prea mult 
pentru o simplă navigatoare. Ei bine, în cele din urmă, ea 
avea să fie găsită și arestată. 


Un lucru important, posibil letal, era acela că Renna şi 
Seta dispăruseră şi nimeni nu putea spune cu exactitate când 
plecaseră. Dacă persoana nepotrivită le observa plecarea atât 
de aproape de momentul critic şi făcea calculele greșite... Ea 
își apăsă ochii cu podurile palmelor și expiră încet aerul, 
aproape gemând. 

Chiar dacă ea ar scăpa de bănuiala că ar fi ucis-o pe Tuon, 
dacă femeia era moartă, atunci urma să i se solicite să îi ceară 
iertare împărătesei, fie-i viața veşnică. Pentru moartea moş- 
tenitoarei recunoscute a Tronului de Cleştar, scuzele ei s-ar fi 
prelungit, devenind pe-atât de dureroase, pe cât de umilitoa- 
re; totul ar putea lua sfârșit cu execuţia ei sau, mai rău, cu 
osândirea ei ca proprietate. Nu că s-ar fi ajuns în realitate la 
asta, cu toate că în coşmarurile ei se întâmpla adeseori. Ea își 
strecură mâna pe sub perne și atinse pumnalul din teacă. 

Tăişul era puţin mai lung decât mâna ei, dar ascuţit încât 
să îi taie venele, de preferat într-o cadă cu apă caldă. Dacă 
urma să vină vremea să îşi ceară iertare, ea nu avea să tră- 
iască suficient de mult timp ca să ajungă în Seandar. Dezo- 
noarea adusă numelui ei ar putea fi privită cu ochi mai indul- 
genţi dacă suficient de multe persoane ar crede că actul era 
în sine o scuză. Ea va lăsa o scrisoare în care va explica totul. 
Ar putea fi de folos. 

Cu toate acestea, exista șansa ca Tuon să fie în viaţă, iar 
Suroth se agăța de ea. Uciderea ei şi înlăturarea trupului pu- 
teau fi manevre profunde cerute de la seanchani de una din- 
tre surorile ei supraviețuitoare care râvneau la tron; cu toate 
acestea, Tuon își înscenase dispariţia nu o singură dată. În 
sprijinul acestei idei, în urmă cu nouă zile, der'sul'dama lui 
Tuon le dusese la țară pe toate femeile suldame şi damane din 
subordinea ei pentru a se antrena, iar acestea nu mai fusese- 
ră văzute de-atunci. Nu era nevoie de nouă zile pentru a le 
antrena pe damane. Și chiar azi - ba nu, ieri deja, căci au tre- 
cut câteva ore bune - Suroth aflase de căpitanul gărzilor de 
corp ale lui Tuon care plecase și el din oraș în urmă cu nouă 
zile, însoţit de un contingent considerabil, şi nu se mai întor- 
sese. Era prea mult ca să fie o pură coincidenţă şi mai degra- 
bă o dovadă. Cel puțin, suficient cât să îi dea speranţă. 

Cu toate acestea, fiecare dintre dispariţiile anterioare fă- 
cuse parte din planul lui Tuon de a obţine aprobarea împără- 
tesei, fie-i viaţa veşnică, și de a fi numită moștenitoare. 

De fiecare dată, o rivală din rândul surorilor ei fusese ne- 
voită sau împinsă să facă fapte care o înjoseau atunci când 
Tuon își făcea din nou apariţia. Ce nevoie avea ea aici și acum 
de aceste strategii? Oricât de mult şi-ar fi stors creierii, 
Suroth nu putea găsi o ţintă care să merite, în afara Imperiu- 
lui Seanchan. Ea luase în considerare posibilitatea ca ea în- 
săşi să fie o țintă, dar doar pentru un scurt timp și doar pen- 
tru că nu îi venise altcineva în minte. Tuon ar fi putut-o lăsa 
fără poziţia pe care o ocupa în Reîntoarcere doar rostind trei 
cuvinte. Nu era nevoie decât să își scoată vălul; aici, Fiica ce- 
lor Nouă Luni, aflată la cârma Reîntoarcerii, reprezenta vocea 
Imperiului. Cea mai mică bănuială că Suroth era Atha'an 
Shadar, pe care cei de pe malul acesta al Oceanului Aryth o 
numeau „Iscoada Celui Întunecat”, ar fi putut fi de-ajuns ca 
Tuon să o dea pe mâna Căutătorilor pentru a fi supusă inte- 
rogatoriului. Nu, Tuon avea pe altcineva drept ţintă, sau alt- 
ceva în minte. Dacă mai era într-adevăr în viaţă. Dar trebuia 
să fie. Suroth nu voia să moară. Ea pipăi tăișul pumnalului. 

Nu avea importanţă cine sau ce, doar ca un indiciu al lo- 
cului unde putea fi Tuon, însă acest lucru era foarte impor- 
tant. Chiar extrem de important. În ciuda anunţului referitor 
la o călătorie de inspecţie prelungită, circulau deja zvonuri 
despre moartea ei printre Cei de Sânge. Cu cât ea avea să lip- 
sească mai mult timp, cu atât mai mult se vor înteţi aceste 
zvonuri şi, odată cu ele, presiunea asupra lui Suroth de a se 
întoarce în Seandar şi a-şi cere iertare. Ea nu avea să reziste 
prea mult înainte să devină sei'mosiev, astfel încât doar ser- 
vitorii şi cei aflați în proprietatea ei îi vor mai da ascultare. 
Ochii îi vor fi pironiţi în pământ. Cei de Sânge, de rang inferi- 
or şi superior, poate chiar și oamenii de rând, vor refuza să 
mai vorbească cu ea. La scurt timp după aceea, se va trezi la 
bordul unui vas, indiferent de dorinţa ei. 

Fără îndoială că Tuon ar fi nemulțumită dacă ar fi găsită, 
totuși părea puţin probabil ca nemulțumirea ei să fie mai 
presus decât faptul că Suroth ar fi dezonorată și obligată să-și 
taie venele; aşadar, Tuon trebuia găsită. Fiecare Căutător din 
Altara era pe urmele ei- cel puţin aceia despre care ştia 


Suroth. Căutătorii lui Tuon nu se numărau printre cei știuțţi, 
deşi aceştia trebuie că depuneau de două ori mai multe efor- 
turi să o găsească decât oricare altul. Asta dacă nu cumva ea 
își pusese încrederea în ei. Dar după șaptesprezece zile, tot i 
cea ce se descoperise era povestea aceea ridicolă cum că 
Tuon îi lăsase pe aurari fără bijuterii, iar istoria aceasta era 
cunoscută de toţi soldaţii de rând. Poate... 

Uşa arcuită ce dădea în anticameră începu să se deschidă 
încet, iar Suroth își închise brusc ochiul drept ca să își apere 
vederea nocturnă de lumina din cealaltă încăpere. De îndată 
ce crăpătura se lărgi suficient de mult, o femeie cu părul bă- 
lai, îmbrăcată în roba diafană de da'covale se strecură în dor- 
mitor şi închise încet ușa în urma ei, aruncând încăperea în 
beznă. Asta până când Suroth îşi deschise din nou ochiul și 
zări o siluetă întunecată furişându-se spre patul ei. Apoi, 
brusc, o altă umbră, uriașă și amenințătoare într-un colț al 
odăii când Almandaragal se ridică în picioare fără să facă 
zgomot. Loparul ar fi putut traversa încăperea şi să-i frângă 
grumazul femeii nesăbuite într-o clipită; cu toate acestea, 
Suroth strângea în mână mânerul pumnalului. Era înțelept să 
ai o a doua linie de apărare chiar și atunci când prima părea 
de nepătruns. Da'covale se opri la un pas de pat. Respirația ei 
agitată părea zgomotoasă în liniștea aceea. 

— Încerci să-ţi faci curaj, Liandrin? o întrebă Suroth cu 
asprime în glas. 

Părul acela de culoarea mierii, împletit în codițe subțiri, 
fusese de-ajuns ca să îi aducă acest nume în minte. 

Scoțând un mic țipăt, da'covale căzu în genunchi și se 
aplecă pentru a-și lipi fruntea de covor. Învățase măcar atâta 
lucru. 

— N-am să-ţi fac rău, înaltă Doamnă, minţi ea. Ştii că n-aş 
face asta. 

Vocea ei era precipitată, iar în respiraţia ei se simţea pa- 
nica. A învăța când să vorbească şi când să nu vorbească pă- 
rea a fi un lucru care o depășea, la fel ca acela de a deprinde 
cum să vorbească cu respectul cuvenit. 

— Amândouă suntem obligate să îl slujim pe Marele Se- 
nior, Înaltă Doamnă. Nu am dovedit că pot fi de folos? Am 
înlăturat-o pe Alwhin pentru tine, da? Ai spus că îi doreşti 
moartea, Înaltă Doamnă, iar eu am înlăturat-o. 

Suroth făcu o grimasă și se ridică în capul oaselor în în- 
tuneric, cearşaful alunecându-i până în poală. Era atât de 
ușor să uiţi că da'covale erau acolo, chiar și această da'covale, 
iar apoi să laşi să-ți scape lucruri care n-ar trebui. Alwhin nu 
fusese periculoasă, ci mai mult o pacoste, stângace în postura 
ei de Voce a lui Suroth. Ea făcuse tot ceea ce fusese nevoie ca 
să ajungă aici, iar probabilitatea ca ea să rişte totul din cauza 
celei mai mici trădări fusese foarte scăzută. Adevărat, dacă ea 
şi-ar fi frânt grumazul căzând pe scări, Suroth ar fi simţit o 
oarecare uşurare că scăpase de acea mică neplăcere, dar 
otrava care să o lase pe femeie cu ochii bulbucaţi și cu fața 
vineţie era o altă mâncare de pește. Căutarea lui Tuon făcuse 
ca ochii căutătorilor să se îndrepte spre casa lui Suroth. Ea 
fusese nevoită să insiste asupra uciderii Vocii ei. Accepta 
faptul că existau ascultători în gospodăria ei; fiecare gospo- 
dărie avea partea ei de ascultători. Căutătorii, însă, făceau 
mai mult decât să asculte pur şi simplu și se putea ca ei să 
descopere ceea ce trebuia să rămână ascuns. 

Fu nevoie de un efort surprinzător ca să-şi ascundă furia, 
iar tonul vocii ei fu mai rece decât îşi dorea ea. 

— Nădăjduiesc că nu m-ai trezit doar ca să te milogeşti 
din nou, Liandrin. 

— Nu, nu! Neghioaba își ridică privirea și se uită drept în 
ochii ei! A sosit un ofițer din partea generalului Galgan, Înaltă 
Doamnă. Aşteaptă să te ducă la general. 

Suroth simţea că îi bubuie capul din cauza iritării. Femeia 
zăbovea să îi transmită un mesaj de la Galgan și o privea drept 
în ochi? În întuneric, de bună seamă, însă ea simţi imboldul 
de a o strânge de gât pe Liandrin. O a doua moarte survenită 
la scurt timp după prima ar fi stârnit şi mai mult interesul că- 
utătorilor în gospodăria ei, dacă ar fi aflat de ea, însă Elbar ar 
putea scăpa cu ușurință de cadavru; era priceput la astfel de 
treburi. 

Doar că ei îi plăcea să fie stăpâna fostei aes sedai care odi- 
nioară fusese atât de arogantă cu ea. Îi va face mare plăcere 
să facă din ea o da'covale perfectă în toate privințele. Cu toate 
acestea, sosise vremea să-i pună zgardă femeii. Circulau deja 
zvonuri enervante despre o marath'damană care se plimba 
fără zgardă printre servitorii ei. Va fi o mare surpriză atunci 
când femeia sul'dam va descoperi că era despărțită de Izvor 


ca să nu poate conduce Puterea, însă acest lucru va fi de folos 
în a obține răspuns la întrebarea de ce ea nu fusese pusă în 
lesă înainte. Elbar va trebui însă să găsească niște Atha'an 
Shadar printre femeile sul'dame. Aceasta nu fu niciodată o 
treabă ușoară - în mod ciudat, relativ puţine sul'dame se în- 
torceau la Marele Senior - iar ea nu mai avea încredere în fe- 
meile sul'dame, dar poate că Atha'an Shadar ar putea fi mai 
de încredere decât restul. 

— Aprinde două lămpi, apoi adu-mi halatul şi papucii, zi- 
se ea, lăsându-și picioarele peste marginea patului. 

Liandrin merse pe bâjbâite până la masa unde se afla cas- 
tronul din lut cu capac pe suportul aurit şi şuieră când dădu 
cu mâna peste el, dar ea folosi repede cleştii ca să ridice un un 
cărbune fierbinte, suflă ca să-l facă să strălucească și aprinse 
două lămpi argintate, potrivind fitilurile astfel încât flăcările 
să stea drepte și să nu scoată fum. Felul în care vorbea putea 
sugera că ea se considera mai degrabă egala lui Suroth decât 
o posesie a ei, însă lesa o învățase să asculte poruncile cu zel. 

Când se întoarse ţinând o lampă în mână, tresări şi scoase 
un țipăt gutural când îl văzu pe Almandaragal stând amenin- 
țător într-un colţ, cu ochii negri şi încreţiţi fixați asupra ei. Ai 
fi zis că ea nu îl mai văzuse până atunci! Totuși, el oferea o 
privelişte înfricoşătoare, căci era înalt de trei metri şi cântă- 
rea aproape o tonă. Nu avea blană, iar pielea îi era brun-roş- 
cată. Își flexa cele şase degete ale labelor din față astfel încât 
ghearele îi ieşeau în afară şi i se retractau întruna. 

— Linișteşte-te, îi spuse Suroth loparului, o poruncă famili- 
ară, însă creatura își deschise gura larg, dezvelindu-și colții as- 
cuțiți înainte să se aşeze din nou pe pardoseală și să-și odih- 
nească uriașul şi rotundul cap pe labele din față ca un ogar. 

Animalul nu își mai închise ochii. Loparii erau destul de 
inteligenţi și devenise limpede că animalul nu avea mai multă 
încredere în Liandrin decât avea Suroth. 

În ciuda privirilor temătoare pe care i le arunca lui 
Almandaragal, da 'covale fu îndeajuns de rapidă ca să aducă 
papucii albaştri din catifea şi halatul alb din mătase cu brode- 
rii complicate, cusute cu fir verde, din dulapul înalt și sculp- 
tat. Ținu halatul astfel încât Suroth să își poată băga braţele 
în mâneci. Însă Suroth fu nevoită să lege singură cordonul 
lung şi să își întindă un picior, înainte ca Liandrin să îşi aducă 

aminte să îngenuncheze şi să-i pună papucii. Pe ochii ei, dar 
femeia era incompetentă! 

Suroth se privi cu atenţie în lumina slabă în oglinda pole- 
ită de mărime naturală ce stătea rezemată de perete. Ochii ei 
erau goi şi umbriţi de oboseală, coada crestei îi atârna pe 
spate într-o împletitură lejeră pentru timpul somnului și, fără 
îndoială, scalpul ei trebuia ras. Prea bine. Mesagerul lui Galgan 
va crede că era îndurerată din cauza lui Tuon, lucru care era 
oarecum adevărat. Însă, înainte de a afla mesajul generalului, 
ea trebuia să se ocupe de o chestiune măruntă. 

— Dă fuga la Rosala și implor-o să-ţi tragă o mamă de bă- 
taie, Liandrin, zise ea. 

Da'covale îşi căscă gura mică şi făcu ochii mari de uimire: 

— Dar de ce? se tângui ea. N-am făcut nimic! 

Suroth își ţinu mâinile ocupate cu cordonul, al cărui nod îl 
strânse mai tare, astfel încât să se abțină să n-o lovească pe 
femeie. Ar fi nevoită să-și țină ochii plecaţi o lună dacă s-ar 
afla că lovise o da'covale. Desigur, ea nu datora nicio explica- 
ție vreunei proprietăți, însă odată ce Liandrin avea să fie 
complet dresată, ei îi va fi dor de aceste ocazii de a-i sublinia 
femeii cât de jos ajunsese. 

— Pentru că ai zăbovit să mă înștiinţezi despre mesagerul 
generalului. Pentru că în continuare îţi spui „eu”, în loc de 
„Liandrin”. Pentru că mă priveşti în ochi. 

Ea nu se putu abține să nu rostească aceste cuvinte prin- 
tre dinţi. Liandrin se făcu mică la fiecare cuvânt, iar acum își 
coborî ochii în pământ, de parcă acest gest ar fi diminuat 
ofensa pe care o adusese. 

— Pentru că ai pus la îndoială poruncile mele în loc să te 
supui. Şi, nu în ultimul rând - și cel mai important pentru ti- 
ne -, pentru că vreau să fii bătută. Şi-acum, dă fuga și spune-i 
Rosalei toate motivele astea astfel încât să-ți tragă o bătaie 
strașnică. 

— Liandrin aude şi se supune, Înaltă Doamnă, se tângui 
da 'covale făcând, în sfârşit, ceva bine, apoi se năpusti spre 
uşă atât de repede, încât îşi pierdu un papuc alb. 

Prea îngrozită ca să se mai întoarcă după el, sau, poate, 
chiar să observe - și bine pentru ea că era îngrozită. Deschise 
uşa şi o luă la fugă. Trimițând o proprietate să-și primească 


pedeapsa n-ar trebui aducă un sentiment de satisfacție, dar 
acesta exista. O, da, și încă cum. 

Suroth îşi îngădui o clipă de răgaz ca să-şi stăpânească re- 
spirația. Una era să pară îndurerată și alta era să pară agitată. 
Era copleșită de supărare pe Liandrin, de amintiri tulbură- 
toare ale coșmarurilor, de teamă pentru soarta lui Tuon și 
chiar mai mult pentru a ei, însă nu o urmă pe da'covale până 
când pe fața din oglindă nu se citi calmul întruchipat. 

Anticamera dormitorului ei era ornată după moda țipă- 
toare din Ebou Dar - un tavan pictat cu nori, pereţi galbeni şi 
verzi și pardoseală galbenă. Nici măcar înlocuirea pieselor de 
mobilier cu paravanele ei înalte, toate în afară de două picta- 
te de artişti faimoși cu păsări sau flori, nu reușea să alunge 
acea extravaganţă. Ea scoase un mârâit gutural la vederea 
uşii exterioare, aparent lăsată deschisă de Liandrin când o 
luase la fugă, însă o alungă deocamdată pe da'covale din gân- 
durile ei şi se concentra la bărbatul care stătea acolo şi exa- 
mina paravanul pe care era pictat un kori, o pisică uriaşă cu 
pete din regiunea Sen T'jore. Înalt şi subţire şi cu părul că- 
runt, îmbrăcat în armură cu dungi albastre și galbene, acesta 
se roti uşor pe călcâie la auzul zgomotului slab al pașilor ei şi 
se lăsă într-un genunchi, deşi era un om de rând. Coiful pe 
care îl ținea la subraţ avea trei pene subțiri și albastre, prin 
urmare mesajul trebuia să fie important. Fireşte că trebuia să 
fie important dacă o deranja la ora aceea. Ea îi va oferi o dis- 
pensă de data aceasta. 

— Mikhel Najirah, generalul stindardelor(4), Înaltă Doam- 
nă. Complimente din partea căpitanului-general Galgan, care 
a primit veşti din Tarabon. 

Suroth își arcui sprâncenele fără voia ei. Tarabon? Ta- 
rabon era la fel de sigur ca Seandar. Degetele îi zvâcniră în 
mod automat, însă ea nu găsise încă o înlocuitoare pentru 
Alwhin. Trebuia să vorbească ea însăși cu bărbatul. Iritarea 


4 Banner General în limba engleză, general de stindard în limba 
română. Steagul (stindardul), în lumea creată de Jordan, este echi- 
valentul unei unități de mărimea unei brigăzi din lumea reală (vezi 
A Wheel of Time Wiki: nttps://wot. fandom.com/wiki/Banner 
activ la 11.06.2022). Generalul de stindard este, astfel, similar ge- 
neralului de brigadă, cel mai mic grad din corpul generalilor. (n.red.) 

pricinuită de această cauză îi înăspri vocea, iar ea nu făcu ni- 
ciun efort să și-o mai înmoaie. „Îngenunchează în loc să te 
prosternezi!” 

— Ce fel de veşti? Dacă am fost trezită din cauza veștilor 
despre aieli, nu voi fi prea încântată, general de stindard. 

Tonul ei nu reuși să îl intimideze pe bărbat. Ba chiar își 
ridică privirea până când aceasta aproape că o întâlni pe a ei. 

— Nu sunt veşti despre aieli, Înaltă Doamnă, zise el pe un 
ton calm. Căpitanul-general Galgan doreşte să îți povestească 
el însuși, astfel încât să poţi auzi corect fiecare detaliu. 

Lui Suroth i se întretăie răsuflarea pentru o clipă. Fie că 
Najirah era doar reticent în a-i spune conţinutul acestor vești, 
fie că primise poruncă să n-o facă, veștile păreau a fi proaste. 

— Condu-mă la el, porunci ea, apoi ieși din încăpere fără 
să îl mai aştepte, ignorând cât putu ea de bine prezenţa celor 
două Gărzi ale Morții care stăteau ca niște statui pe coridor, 
de o parte și de cealaltă a uşii. 

„Onoarea” de a fi păzită de aceşti bărbaţi în armuri roşu 
cu verde îi făcea pielea de găină. De la dispariţia lui Tuon, ea 
încerca să nu îi vadă deloc. 

Coridorul, mărginit de lampadare poleite ale căror flăcări 
pâlpâiau în curenții de aer ce mişcau tapiseriile cu corăbii şi cu 
marea, era pustiu, cu excepția câtorva servitori în livrele ai 
palatului care se grăbeau la treburile lor matinale și care con- 
siderau că plecăciunile adânci şi reverenţele erau de-ajuns. Și 
toți o priveau întotdeauna drept în ochi! Poate va schimba o 
vorbă cu Beslan? Nu; noul Rege al Altarei era egalul ei acum, 
cel puţin după lege, iar ea se îndoia că el avea să îi oblige pe 
servitorii lui să se poarte cum se cuvine. Ea privea drept în 
față în timp ce păşea. Astfel, nu era nevoită să vadă insultele 
servitorilor. 

Najirah o ajunse repede din urmă, cizmele lui răsunând 
pe gresia de un albastru prea deschis, şi i se alătură. Adevărul 
fie spus, ea nu avea nevoie de îndrumare. Știa unde trebuia să 
fie Galgan. 

La început, încăperea fusese o sală de bal, o încăpere pă- 
trățoasă cu latura de treizeci de pași şi tavanul pictat cu peşti 
şi păsări imaginare, care se agitau într-un mod derutant 
printre nori și valuri. Doar tavanul mai amintea de începutu- 
rile încăperii. Acum, de-a lungul pereţilor de un roşu-deschis 


stăteau înşirate lampadare cu oglinzi și rafturi pline cu ra- 
poarte în dosare din piele. Conţopiștii în haine maro se stre- 
curau repede de-a lungul culoarelor dintre mesele lungi pe 
care erau întinse hărți şi care acopereau ringul de dans din 
gresie verde. O tânără ofițer, o femeie sublocotenent fără 
nicio pană pe coiful ei roşu cu galben, trecu în grabă pe lângă 
Suroth fără măcar să trădeze vreun semn că ar vrea să se 
prosterneze în fața ei. Conţopiștii nu făcură decât să se dea 
din calea ei. Galgan le oferea oamenilor lui prea multă liber- 
tate. El susținea că ceea ce numea solemnitate exagerată „în 
momentul nepotrivit” stânjenea eficacitatea; ea îi spunea 
„nerușinare”. 

Lunal Galgan, un bărbat înalt, înveşmântat într-o tunică 
roşie bogată în broderii ce reprezentau păsări cu aripi viu-co- 
lorate, cu creasta albă ca zăpada și cu restul părului împletit 
strâns, dar dezordonat, într-o coadă ce îi ajungea până la umeri, 
stătea la o masă aproape de mijlocul încăperii, alături de un 
grup de alți ofiţeri de rang înalt, unii purtând platoșe, alții în 
tunici şi aproape la fel de ciufuliți ca ea. Se părea că nu era 
prima căreia el îi trimisese un mesager. Ea se chinuia să nu 
își arate furia pe față. Galgan venise odată cu Tuon şi cu Re- 
întoarcerea, așadar ea nu ştia prea multe lucruri despre el, în 
afară de faptul că strămoșii lui se număraseră printre primii 
care îl sprijiniseră pe Luthair Paendrag și că el avea o reputa- 
ție bună ca soldat și ca general. Ei bine, uneori, reputaţia şi 
adevărul erau același lucru. Ea îl dispreţuia pentru ceea ce 
era el. 

El se întoarse când ea se apropie și își aşeză formal mâi- 
nile pe umerii ei, sărutând-o pe fiecare obraz, astfel încât ea 
fu nevoită să procedeze la fel, încercând în tot acest timp să 
nu strâmbe din nas când simţi parfumul lui puternic de mosc. 
Faţa lui Galgan era pe-atât de netedă pe cât îi îngăduiau ridu- 
rile, însă ei i se păru că observă o urmă de îngrijorare în ochii 
lui albaștri. Câţiva dintre bărbații și femeile din spatele lui, în 
mare parte Cei de Sânge de rang inferior şi oameni de rând, 
se încruntau fără să se ascundă. 

Harta mare a ținutului Tarabon care stătea întinsă pe ma- 
sa din faţa ei, țintuită de patru lămpi, oferea suficiente motive 
de îngrijorare. Era acoperită de marcatori, icuri roşii pentru 
trupele seanchane care se aflau în mișcare și stele roşii pen- 

tru trupele care stăteau pe loc, fiecare fiind prevăzut cu un 
stindard mic din hârtie pe care stăteau scrise cu cerneală nu- 
merele şi alcătuirea. Împrășştiate pe hartă, pe toată harta, ză- 
ceau niște discuri negre care sugerau bătăliile și încă şi mai 
multe discuri albe care sugerau trupele vrăjmașilor, multe 
dintre acestea fără stindarde. Cum era posibil să existe vreun 
vrăjmaș în ţinutul Tarabon? Era la fel de sigur ca... 

— Ce s-a întâmplat? întrebă ea pe un ton poruncitor. 

— Rakenii au început să sosească cu rapoarte de la loco- 
tenentul-generalț5) Turan de acum trei ore, începu Galgan pe 
un ton conversațional, pentru a sublinia faptul că el nu în- 
tocmea un raport. Studia harta în timp ce vorbea, fără să 
arunce măcar o dată o privire în direcția ei. Acestea nu sunt 
complete - fiecare raport nou îngroașă lista și mă aștept ca 
acest lucru să nu se schimbe o vreme —, dar din câte am ob- 
servat, lucrurile stau astfel. De ieri-dimineaţă, şapte tabere 
importante cu provizii au fost distruse şi incendiate, laolaltă 
cu mai bine de două duzini de tabere mai mici. Douăzeci de 
caravane cu provizii au fost atacate, vagoanele(6) şi conținu- 
tul lor fiind arse. Şaptesprezece avanposturi mici au fost rase 
de pe suprafața pământului, unsprezece patrule nu au mai 
adus rapoarte, iar pe lângă asta, au mai existat alte cincispre- 
zece încăierări. De asemenea, au avut loc câteva atacuri îm- 
potriva coloniștilor noştri. Doar câteva victime, majoritatea 
bărbați care au încercat să îşi apere bunurile, însă o grămadă 
de căruțe şi de magazii au ars alături de câteva case constru- 
ite pe jumătate, iar mesajul acesta este transmis peste tot: 
„Plecaţi din Tarabon!” Toate aceste fapte aparțin unor ban- 
de{7} alcătuite din două sute până la cinci sute de bărbați. 
Estimările arată un minim de zece mii, poate de două ori 
pe-atât, aproape toţi taraboneri. A, da, termină el pe un ton 
calm, şi mare parte dintre ei poartă armuri vopsite cu dungi. 


5 Lieutenant-General în limba engleză, general-locotenent în 
limba română (n.red.) 

6 Wagon, în textul original. Substantivul desemnează căruțele 
sau carele cu coviltir (pentru transportul mărfurilor ori a persoa- 
nelor) sau cele amenajate ca rulote. (n.red.) 

7 Aici, substantivul band are înţelesul de ceată. (n.red.) 


Ei îi venea să scrâşnească din dinţi. Galgan îi comanda pe 
soldaţii Reîntoarcerii, însă ea îi comanda pe Hailene, pe 
Strămoşi, şi astfel, ea deținea un rang mai înalt, în ciuda cres- 
tei şi a unghiilor lui date cu lac roşu. Ea bănuia că singurul 
motiv pentru care el nu susținea că Strămoșii fuseseră absor- 
biți în Reîntoarcere prin propria-i venire era faptul că, încer- 
când să o înlăture, el şi-ar fi asumat răspunderea pentru sigu- 
ranța lui Tuon. lar pentru această scuză, acest fapt devenea 
necesar. „Dispreţ” era un cuvânt prea blând. Îl ura pe Galgan. 

— Să fie o răzvrătire? zise ea, mândră de tonul rece din 
vocea ei. 

Pe dinăuntru, ea începuse să clocotească. 

Coada albă a lui Galgan se legănă încet atunci când el clă- 
tină din cap. 

— Nu. Toate rapoartele spun că tarabonerii noștri au lup- 
tat bine și că am înregistrat câteva izbânzi. Am luat şi câţiva 
prizonieri. Niciunul dintre ei nu se află pe lista tarabonerilor 
loiali. Câţiva au fost identificați drept Juraţi ai Dragonului și 
se crede că se află în Arad Doman. Numele de Rodel lturalde 
a fost pomenit de câteva ori ca fiind creierul acestui plan, 
precum şi conducătorul. Un domani. Se presupune a fi unul 
dintre cei mai buni generali de pe acest țărm al oceanului, iar 
dacă el a pus la cale și a înfăptuit toate astea, zise el trecând o 
mână peste hartă, atunci cred. Neghiobul părea să îl admire! 
Nu este o răzvrătire, ci un raid de amploare. Însă el nu va scă- 
pa cu la fel de mulți oameni cu câţi a început. 

„Juraţi ai Dragonului”. Aceste cuvinte erau ca un pumn ca- 
re o strângea de grumaz pe Suroth. 

— Sunt printre ei şi asha'mani? 

— Indivizii aceia care pot conduce Puterea? Galgan făcu o 
grimasă, un semn împotriva răului, aparent fără să îşi dea 
seama că îl făcuse. Nu s-a pomenit nimic de ei, zise el pe un 
ton sec, dar eu cred că trebuie să fi fost. 

Trebuia să se răstească la Galgan cu o mânie aprinsă, dar 
a țipa la un altul dintre Cei de Sânge ar fi făcut-o să-şi coboa- 
re ochii. Și mai rău, nu ar fi câștigat nimic. Cu toate astea, tre- 
buia să-şi îndrepte mânia spre ceva. Trebuia să se elibereze. 
Ea era mândră de ceea ce înfăptuise în Tarabon, iar acum ți- 
nutul părea că se întoarce din nou la haosul pe care îl găsise 
atunci când debarcase acolo. Și doar un singur om era de vină. 

— Acest lturalde. Tonul ei era de gheaţă. Vreau capul lui! 

— Fii fără teamă, murmură Galgan, împreunându-și mâi- 
nile la spate și aplecându-se ca să studieze câteva stindarde 
mici. N-are să treacă multă vreme până când Turan îl va goni 
înapoi în Arad Doman cu coada între picioare şi, cu puţin no- 
roc, el va fi cu una dintre bandele pe care noi le-am înhățat. 

— Noroc? izbucni ea. Nu mă încred în noroc! 

Mânia ei era vizibilă acum, iar ei nu îi trecea prin gând să 
şi-o reprime din nou. Ochii ei cercetau harta de parcă l-ar pu- 
tea găsi pe Ituralde astfel. 

— Dacă Turan vânează o sută de bande, după cum suge- 
rezi, va avea nevoie de mai multe iscoade ca să îi poată ni- 
mici, iar eu îi vreau nimiciţi. Până la ultimul. În special Ituralde. 
Generale Yulan, vreau patru din cinci - ba nu, nouă din zece 
rakeni din Altara şi Amadicia ca să pornească spre Tarabon. 
Dacă Turan nu le va putea da de urmă cu ei, atunci va înțele- 
ge dacă mă voi mulțumi cu capul lui. 

Yulan, un bărbat pipernicit şi oacheş, care purta o tunică 
albastră brodată cu vulturi cu creastă neagră, trebuie să se fi 
îmbrăcat într-o grabă prea mare ca să își mai fixeze guma ca- 
re, în mod normal, îi ţinea peruca fixată pe cap, deoarece îşi 
ducea în mod constant mâna la ea ca să se asigure că îi stătea 
drept. El era căpitanul Aerului pentru Strămoșşi, însă căpita- 
nul Aerului al Reîntoarcerii nu era decât un general de stin- 
dard, deoarece un bărbat de rang mai înalt murise în timpul 
călătoriei. Yulan nu va întâmpina nicio problemă cu el. 

— O mutare înţeleaptă, Înaltă Doamnă, zise el, privind 
încruntat harta, dar aş sugera să lăsăm rakenii în Amadicia şi 
pe aceia desemnați generalului de stindard Khirgan. Rakenii 
sunt cea mai bună cale prin care să îi localizăm pe aieli și, 
deşi au trecut două zile, tot nu le-am găsit pe Mantiile Albe. 
Generalul Turan încă mai are... 

— Aielii sunt o problemă din ce în ce mai mică pe zi ce 
trece, îi spuse ea pe un ton ferm, iar câţiva dezertori nu în- 
seamnă nimic. 

El îşi înclină capul în semn de aprobare, ținându-și peruca 
cu o mână. La urma urmei, era unul dintre Cei de Sânge de 
rang inferior. 

— Eu n-aş spune că şapte mii de oameni sunt doar câţiva 
dezertori, murmură Galgan pe un ton sec. 


— Se va face cum poruncesc eu! izbucni ea. 

Blestemaţi fie acei așa-zişi Copii ai Luminii! Ea nu hotărâ- 
se încă dacă să îi facă da'covale pe Asunawa și pe ceilalți ră- 
mași, care erau de ordinul a câtorva mii. Aceștia rămăseseră, 
dar cât timp va trece până când vor trăda şi ei? În plus, 
Asunawa părea să le urască pe damane. Bărbatul era instabil! 

Galgan ridică din umeri, deloc tulburat. Trasa pe hartă li- 
nii cu o unghie roşie de parcă ar fi plănuit mişcările soldaţilor. 

— Atâta vreme cât nu îi vrei şi pe to'rakeni, n-am nicio 
obiecție. Planul acela trebuie să se desfășoare mai departe. 
Altara cade în mâinile noastre fără să se zbată prea mult. Nu 
sunt pregătit încă să trecem la Illian și trebuie să restabilim 
pacea în Tarabon cât mai degrabă. Oamenii se vor întoarce 
împotriva noastră dacă nu le vom putea oferi siguranţă. 

Suroth începea să regrete că lăsase să i se vadă mânia. El 
nu va avea nici o obiecţie? El nu era pregătit încă pentru 
Illian? Mai că spunea că nu era obligat să asculte poruncile ei, 
doar că nu cu voce tare, ca să nu o priveze de responsabilita- 
te şi de autoritate. 

— Mă aştept ca acest mesaj să fie trimis lui Turan, gene- 
rale Galgan. Vocea ei era calmă, stăpânită doar de voința ei. 
Vreau să-mi trimită capul lui Rodel Ituralde și de-o fi să îl vå- 
neze pe bărbat prin tot ținutul Arad Doman și până la Mana 
Pustiitoare. lar dacă nu-mi va trimite capul, i-l voi lua pe al lui. 

Galgan strânse o clipă din buze și privi încruntat harta. 

— Uneori, Turan are nevoie de un imbold, bombăni el, iar 
Arad Doman a fost întotdeauna următoarea lui ţintă. Prea bi- 
ne. Mesajul tău va fi trimis, Suroth. 

Ea nu suportă să mai stea o clipă în aceeaşi încăpere cu el. 
Fără să mai rostească un cuvânt, plecă. Dacă ar fi vorbit, ar fi 
tipat. Se duse cu paşi hotărâți spre odăile ei fără a se obosi să 
își ascundă mânia. Gărzile Morţii nu o băgară în seamă, desi- 
gur; zici că erau sculptați în piatră. Acest lucru o făcu să trân- 
tească ușa anticamerei cu zgomot, în urma ei. „Poate că vor 
băga asta în seamă!” 

Îndreptându-se tropăind spre pat, îşi azvârli papucii şi 
lăsă halatul și cordonul să cadă pe pardoseală. Trebuia să o 
găsească pe Tuon. Trebuia. Măcar dacă ar reuşi să îşi dea 
seama care era ţinta lui Tuon, să îşi dea seama unde era. Mă- 
car dacă... 

Dintr-odată, pereţii dormitorului ei, tavanul, până şi po- 
deaua începură să strălucească într-o lumină argintie. Su- 
prafeţele acelea păreau să fi devenit lumină. Stând cu gura 
căscată de uimire, se întoarse încet și se holbă la cutia de lu- 
mină care o înconjura, apoi se trezi că se uită la o femeie 
plămădită din văpăi. Înveşmântată în văpăi. Almandaragal 
stătea în picioare, aşteptând porunca stăpânei ca să atace. 

— Eu sunt Semirhage, zise femeia de foc cu o voce care 
răsună ca un gong funebru. 

— Belly, Almandaragal! 

Porunca aceea, pe care o învățase pe vremea când era co- 
pilă, deoarece o amuzase faptul că un lopar se ploconea în 
faţa ei, se termină cu un mârâit, întrucât și ea o asculta în 
momentul în care o dădea. Sărutând covorul cu motive roşii 
Şi verzi, ea zise: 

— Trăiesc pentru a sluji și a mă supune, Mare Stăpână. 

Nu încăpea nici cea mai mică urmă de îndoială în mintea 
ei că această femeie nu era cine spunea că era. Cine ar în- 
drăzni să revendice într-un mod fățarnic numele acela? Sau 
şi-ar putea face apariţia sub forma unui foc mistuitor? 

— Eu cred că îţi place şi să domnești. Vocea ei, ca sunetul 
unui gong, păru ușor amuzată, dar apoi se înăspri. Uită-te la 
mine! Nu îmi place felul în care voi, seanchanii, îmi evitați 
privirea. Mă face să cred că ascundeţi ceva. Vrei să încerci să-mi 
ascunzi ceva, Suroth? 

— Fireşte că nu, Mare Stăpână, zise Suroth, împingându-se 
ca să stea pe călcâie. Niciodată, Mare Stăpână. 

Îşi ridică privirea până la gura celeilalte femei, însă nu îşi 
găsi puterea să meargă mai departe. Cu siguranţă era suficient. 

— Mai bine, murmură Semirhage. Şi-acum, ți-ar plăcea să 
domnești peste ținuturile astea? Doar câteva morți - Galgan 
şi alți câţiva și ai putea să te autoproclami împărăteasă, cu aju- 
torul meu. Nu prea este important, dar circumstanţele oferă 
această ocazie, iar tu ai fi cu siguranță mai ascultătoare decât 
a fost până acum actuala împărăteasă. 

Suroth simţi un nod în stomac. Se temea să nu își verse 
măruntaiele. 

— Mare Stăpână, zise ea pe un ton deloc entuziasmat, pe- 
deapsa pentru asta este să fii dus dinaintea adevăratei împă- 


rătese, fie-i viața veşnică, şi să fii jupuit de viu cu atâta grijă, 
încât să rămâi în viață. După aceea... 

— Ingenios, dar primitiv, o întrerupse Semirhage pe un 
ton ironic, dar lipsit de importanţă. Împărăteasa Radhanan 
este moartă. Este remarcabil cât de mult sânge există în cor- 
pul uman. Îndeajuns cât să acopere Tronul de Cleştar. Accep- 
tă oferta, Suroth. N-am să ţi-o mai fac din nou. Vei face anu- 
mite chestiuni puțin mai convenabile, dar nu suficient ca eu 
să îmi dau osteneala a doua oară. 

Suroth fu nevoită să se chinuie să respire. 

— Atunci, Tuon este împărăteasă, fie ca ea să trăiască... 

Tuon va lua un alt nume care arareori va fi rostit în afara 
familiei imperiale. Împărăteasa era împărăteasă, fie-i viața 
veşnică. Cuprinzându-se cu braţele, Suroth începu să plângă, 
scuturându-se incontrolabil. Almandaragal își ridică privirea 
şi chelălăi întrebător spre ea. 

Semirhage râse, iar râsul ei semănă cu sunetul profund al 
gongurilor. 

— Întristare pentru Radhanan, Suroth, sau ești chiar atât 
de mâhnită că Tuon va deveni împărăteasă? 

Suroth îi explică poticnindu-se și rostind trei sau patru 
cuvinte întrerupte de suspine. În calitate de moștenitoare 
proclamată, Tuon devenise împărăteasă în clipa în care mu- 
rise mama ei. Doar că, dacă mama ei fusese asasinată, atunci 
această faptă trebuie să fi fost pusă la cale de una dintre su- 
rorile ei, ceea ce însemna că Tuon era aproape sigur moartă. 
Și nimic din toate astea nu făcea nici cea mai mică diferenţă. 
Formalităţile vor fi îndeplinite. Ea va trebui să se întoarcă în 
Seandar şi să ceară iertare pentru moartea lui Tuon, pentru 
moartea unei împărătese, şi în fața femeii care ticluise totul. 
Care, fireşte, nu va urca pe tron până când nu va fi anunţată 
moartea lui Tuon. 

Ea nu reușea să se facă să recunoască faptul că mai degra- 
bă şi-ar lua viaţa; era prea rușinos să spună asta cu voce tare. 
Cuvintele se stinseră când plânsul în hohote o zgudui. Nu 
voia să moară. Primise făgăduiala că avea să trăiască de-a 
pururi! 

De astă dată, râsul lui Semirhage fu atât de șocant, încât o 
făcu pe Suroth să-şi înghită lacrimile pe loc. Capul acela ca de 
foc era dat pe spate şi emitea o explozie de bucurie. În cele 

din urmă, ea își regăsi stăpânirea de sine, ştergându-și lacri- 
mile de foc cu degetele de văpăi. 

— Văd că nu m-am făcut înţeleasă. Radhanan este moartă, 
la fel și fiicele și fiii ei, precum și jumătate din Curtea Imperi- 
ală. Nu mai există altcineva din familia imperială în afară de 
Tuon. Nu mai există imperiu. Seandar se află în mâinile răs- 
culaţilor și ale jefuitorilor, la fel şi alte câteva orașe. Cel puţin 
cincizeci de nobili se luptă pentru tron cu oştile pe câmpul de 
bătălie. Războiul domnește de la Munţii Aldael și până în 
Salaking. Tocmai de aceea vei fi complet în siguranţă dacă vei 
scăpa de Tuon şi te vei autoproclama împărăteasă. Ba chiar 
am tocmit un vas care ar trebui să sosească în curând, ca să 
duci vestea despre dezastru. Ea râse din nou și spuse ceva 
ciudat. Să domnească seniorul haosului! 

Fără voia ei, Suroth se holbă cu gura căscată la cealaltă fe- 
meie. Imperiul... distrus? Semirhage omorâse...? Asasinarea 
nu era o noțiune necunoscută în rândul Celor de Sânge, fie de 
rang superior, fie de rang inferior, nici pentru familia imperi- 
ală, dar pentru oricine altcineva această cale de a pătrunde în 
familia imperială era una îngrozitoare, de neimaginat. Chiar 
şi pentru unul dintre Da'concioni, Cei Aleşi. Dar să devină îm- 
părăteasă ea însăşi, chiar și aici? Se simţea amețţită şi îi venea 
să râdă ca o isterică. Putea închide cercul, să cucerească aces- 
te ţinuturi, iar apoi să trimită oști pentru a revendica 
Seanchanul. Făcând un efort, reuși să își găsească stăpânirea 
de sine. 

— Mare Stăpână, dacă Tuon mai este în viață, atunci... va 
fi greu de ucis. 

Rosti cu greu aceste cuvinte. Să o omoare pe împărătea- 
să... Îi era greu şi să se gândească la asta. Să devină împără- 
teasă, îşi simțea capul ca și când acesta era gata să i se des- 
prindă de pe umeri. 

— Va fi însoţită de o sul'damă şi de o damane şi de câteva 
Gărzi ale Morții. 

Greu? În aceste circumstanţe, uciderea ei ar fi imposibilă. 
Asta dacă nu cumva Semirhage ar putea fi determinată să o 
facă ea însăşi. Șase damane ar putea fi periculoase chiar şi 
pentru ea. Şi-apoi, exista o vorbă care circula printre oamenii 
de rând: „Cei puternici pun plebea să sape în mocirlă ca să 


nu-și murdărească mâinile”. Auzise această vorbă din întâm- 
plare şi îl pedepsise pe acela care o rostise, dar era adevărată. 

— Gândește-te, Suroth! Gongurile bubuiră imperativ. Că- 
pitanul Musenge și ceilalţi ar fi dispărut în aceeaşi noapte în 
care au plecat Tuon și slujnica ei dacă ar fi avut habar ce pu- 
nea ea la cale. Acum o caută. Trebuie să îţi dai toată osteneala 
să dai de urma ei prima, iar dacă nu vei reuși, Gărzile Morții 
vor fi mai puţin protectoare decât par a fi. Toţi soldaţii din 
oastea ta au aflat că cel puțin câteva dintre Gărzi sunt impli- 
cate cu un impostor. Senzaţia generală pare să fie aceea că 
impostorul și oricine are legătură cu ea ar trebui rupți în bu- 
căţi, iar bucăţile, îngropate într-o grămadă de bălegar. În mod 
discret. Buzele de foc se transformară într-un mic zâmbet 
amuzat. Pentru a evita ca rușinea să cadă asupra imperiului. 

Ar putea fi posibil. Ar fi uşor de localizat un grup de Gărzi 
ale Morţii. Ea va trebui să afle câte gărzi luase mai exact cu el 
Musenge și să îl trimită pe Elbar cu cincizeci pentru fiecare. 
Nu, cu o sută, luând-o în considerare pe damane. lar apoi... 

— Mare Stăpână, înţelegi că șovăi în a revendica un lucru 
până când nu sunt sigură că Tuon este moartă? 

— Fireşte, zise Semirhage. Gongurile fură amuzate din nou. 
Dar nu uita că, dacă Tuon va reuși să se întoarcă vie și nevă- 
tămată, pentru mine va conta prea puţin, aşa că nu mai tără- 
găna. 

— N-am să tărăgănez, Mare Stăpână. Intenţionez să devin 
împărăteasă, iar pentru asta trebuie să o ucid pe împărăteasă. 

De astă dată, nu îi fu deloc greu să rostească aceste cuvinte. 


După părerea Pevarei, odăile Tsutamei Rath erau mai mult 
decât extravagante, iar începuturile ei ca fiică de măcelar nu 
aveau nicio legătură cu părerea ei. Salonul o făcea pur şi sim- 
plu să se agite. Sub cornișa sculptată cu rândunici care zbu- 
rau și poleite, pe pereţi stăteau atârnate două tapiserii mari 
din mătase, una prezentând niște trandafiri de un roşu-aprins, 
iar cealaltă, un tufiş acoperit cu flori stacojii mai mari decât 
mâinile ei puse laolaltă. Mesele şi jilțurile erau niște piese de 
mobilier delicate, asta dacă nu băgai de seamă sculpturile și 
poleiala care ar fi ajuns pentru orice tron. Și lampadarele 
erau poleite, iar polița de deasupra șemineului din marmură 
cu venatură roșie era sculptată cu nişte cai ce alergau. Pe câ- 

teva dintre mese se aflau obiecte din porțelan ale oamenilor 
mării - arareori, patru vaze şi şase boluri, o mică avere în si- 
ne, precum şi o gamă largă de sculpturi din fildeş şi jad, nici- 
una mică, şi o figurină reprezentând o femeie ce dansa, înaltă 
de o palmă, care părea a fi sculptată în rubin. O afişare gratu- 
ită a bogăției, iar ea știa cu certitudine că pe lângă ceasul po- 
leit de pe poliţă, mai exista unul în dormitorul Tsutamei şi un 
altul în camera ei de toaletare. Trei ceasuri! Asta întrecea ori- 
ce extravaganţă, chiar și poleiala şi rubinele. 

Cu toate acestea, încăperea i se potrivea femeii care ședea 
în fața ei şi a Javindhrei. „Extravagantă” era cuvântul potrivit 
pentru înfățișarea ei. Tsutama era o femeie izbitor de fru- 
moasă, îşi ținea părul prins într-o plasă fină şi aurie, la gât 
avea un șirag de piatra-focului, aceeași nestemată și în 
urechi, și era îmbrăcată ca de obicei în veșminte din mătase 
cărămizie care îi scoteau în evidență pieptul voluptuos, care 
azi aveau broderii cusute cu fir de aur pentru mai multă em- 
fază. Dacă nu ai fi cunoscut-o, aproape că ai fi crezut că dorea 
să atragă bărbați. Tsutama își exprimase dezgustul față de 
bărbați cu mult timp înainte să fie trimisă în exil; mai degra- 
bă, i-ar fi arătat îndurare unui câine turbat decât unui bărbat. 

Pe vremea aceea, ea fusese tare ca piatra; cu toate aces- 
tea, mulţi o consideraseră slabă ca răchita atunci când ea se 
întorsese în Turn. O vreme asta crezuseră. Apoi, oricine pe- 
trecea un timp în prezenţa ei își dădea seama că ochii aceia 
rătăcitori erau departe de a fi agitați. Exilul o schimbase, nu- 
mai că nu o făcuse mai blândă. Ochii aceia semănau cu cei ai 
unei pisici care vâna, căutând neîncetat vrăjmașul sau prada. 
Faţa Tsutamei nu era atât de senină pe cât era de inexpresi- 
vă - o mască ilizibilă. Dacă nu o făceai să clocotească de furie. 
Însă chiar şi-atunci vocea ei rămânea la fel de calmă precum 
suprafața unei ape acoperite de gheață. O combinaţie înfio- 
rătoare. 

— Am auzit zvonuri tulburătoare în dimineaţa aceasta 
despre bătălia de la Fântânile din Dumai, zise ea brusc. Al 
naibii de tulburătoare. 

Îşi făcuse obiceiul de a tăcea perioade lungi, de a nu sta la 
taclale şi de a face brusc afirmaţii neașteptate. Exilul o făcuse 
să rostească vulgarități. Ferma izolată unde fusese alungată 
trebuie să fi fost... vie. 


— Inclusiv zvonul că trei dintre surorile moarte făceau 
parte din frăția noastră. Fi-ți-ar laptele mă-tii(8)! 

Aceste cuvinte fură rostite pe un ton cât se poate de calm. 
Însă privirea ei le străpungea într-un mod acuzator. 

Pevara acceptă cu uşurinţă privirea aceea. Fiecare privire 
directă a Tsutamei părea a fi o acuză şi, agitată sau nu, Pevara 
ştia că era mai bine să nu îi îngăduie Preaînaltei(9) să obser- 
ve acest lucru. Femeia profita de slăbiciuni ca un șoim. 

— Nu văd de ce Katerine nu ar asculta poruncile tale şi ar 
ține informaţiile pentru ea. De ce nu poți crede că Tarna ar 
discredita-o pe Elaida? 

În orice caz, nu în public. Tarna își păzea sentimentele pe 
care le nutrea față de Elaida cu o grijă la fel de mare precum 
cea a unei pisici care păzea o gaură de şoarece. 

— Însă surorile primesc într-adevăr rapoarte de la iscoa- 
dele lor. Nu le putem împiedica să afle ce s-a întâmplat. Mă 
mir că a durat atât de mult timp. 

— Chiar aşa, adăugă Javindhra, netezindu-şi poalele. 

Femeia cu fața pătrățoasă nu purta nicio altă podoabă în 
afară de inelul cu Marele Șarpe, iar rochia ei fără ornamente 
era de un roșu îndeajuns de închis încât să pară aproape 
neagră. 

— Mai devreme sau mai târziu, lucrurile vor ieși la iveală 
şi de-ar fi să ne dăm atâta osteneală încât să cădem late. 

Buzele îi erau atât de strânse, încât ea părea să muşte din 
ceva; cu toate acestea, părea aproape satisfăcută. Ciudat, căci 
era slugarnica Elaidei. 

Tsutama își îndreptă privirea și o fixă spre ea și, după o 
clipă, obrajii Javindhrei începură să se înroşească. Poate ca o 
scuză pentru a întrerupe acel contact vizual, ea luă o gură să- 
nătoasă de ceai dintr-o cupă din aur bătut, ornată cu leoparzi 
şi căprioare, desigur, având în vedere faptul că Tsutama era 
acum cine era. Preaînalta continuă să se zgâiască în tăcere, 


8 Mother's milk in a cup, în original. Este o expresie care ex- 
primă dezgustul, furia; o obscenitate considerată a fi foarte vulgară 
(A Wheel of Time Wiki, https://bit.ly/3tukcih activ la 
11.06.2022) (n.red.) 

9 Highest, în limba engleză. Tsutama Rath este conducătoarea 
frăției Ajah Roşie (n.red.) 

însă Pevara nu își mai putea da seama dacă la Javindhra sau 
la altcineva dincolo de ea. 

Când Katerine aduse vestea că Galina se număra printre 
surorile moarte la Fântânile din Dumai, Tsutama fusese ridi- 
cată la rangul de înlocuitoare a ei prin ovaţiuni. Se bucurase 
de o reputaţie foarte bună în calitate de conducătoare(10), 
cel puțin până la implicarea ei în acele evenimente dezgustă- 
toare care îi aduseseră căderea, și multe dintre surorile Roşii 
cereau prezenţa celei mai aspre Supreme(11) care exista. Moar- 
tea Galinei ridicase o mare povară de pe umerii Pevarei - 
Preaînalta, iscoadă a Celui Întunecat; o, ce chin! Cu toate aces- 
tea, ea era nesigură în ceea ce o privea pe Tsutama. Acum, ea 
avea ceva... sălbatic. Ceva imprevizibil. Oare era complet să- 
nătoasă la cap? Că veni vorba, aceeași întrebare exista și în 
ceea ce privea întreg Turnul Alb. Oare câte dintre surori erau 
complet sănătoase la cap acum? 

Ca şi când i-ar fi citit gândurile, Tsutama își mută privirea 
fixă spre ea. Aceasta nu o făcu pe Pevara să se înroșească sau 
să tresară, așa cum le făcea pe multe altele în afară de 
Javindhra, dar se trezi dorindu-și ca Duhara să fi fost acolo, 
doar ca Preaînalta să se poată zgâi la o a treia conducătoare, 
doar ca ele să fie scutite. Ea își dorea să fi ştiut unde plecase 
femeia și de ce, cu o armată de rebele care își ridicase tabăra 
lângă Tar Valon. În urmă cu mai bine de o săptămână, Duhara 
se îmbarcase pe un vas fără să spună nimic nimănui, din câte 
ştia Pevara, şi nimeni nu părea să cunoască dacă o luase spre 
miazănoapte sau spre miazăzi. Mai nou, Pevara bănuia pe 
oricine şi aproape orice. 

— Ne-ai chemat aici pentru conținutul acelei scrisori, 
Preaînaltă? întrebă ea într-un final. 

Ea întâlni cu calm privirea aceea tulburătoare, dar înce- 
pea să-și dorească să ia o gură sănătoasă din cupa ei ornată și 
îşi dorea ca aceasta să conţină vin în loc de ceai. Puse în mod 
voit cupa pe braţul îngust al jilțului ei. Privirea celeilalte fe- 


10 Sitter, în limba engleză. Una din cele patru reprezentante pe 
care fiecare dintre frăţiile ajah le au în Divanul Turnului (n.red.) 

11 Highest, în limba engleză. Deci conducătoarea frăției, nu 
Suprema Înscăunată (n.red.) 


mei o făcea să se simtă ca și când niște păianjeni i se târau pe 
piele. 

După un timp îndelungat, Tsutama își cobori privirea 
spre scrisoarea împăturită din poala ei. O ținea cu mâna ca să 
nu se ruleze într-un mic cilindru. Era o bucată de hârtie foar- 
te subțire folosită pentru mesajele trimise prin porumbei, iar 
literele mici scrise cu cerneală care se zăreau prin hârtie pă- 
reau să o acopere în întregime. 

— Scrisoarea aceasta este de la Sashalle Anderly, zise ea, 
stârnind un scâncet de milă din partea Pevarei și un mârâit, 
care ar fi putut fi orice altceva, din partea Javindhrei. Biata 
Sahsalle. Tsutama, însă, continuă fără să trădeze vreun semn 
de compătimire. Afurisita asta de femeie crede că Galina a 
scăpat, deoarece mesajul îi este adresat ei. Mare parte din 
conținut confirmă ceea ce noi știm din alte surse, inclusiv de 
la Toveine. Dar, chiar dacă nu le spune pe nume, ea zice că 
„este responsabilă de majoritatea surorilor din oraşul Cairhien”. 

— Cum ar putea fi responsabilă Sashalle de oricare dintre 
surori? Javindhra clătină din cap, expresia de pe faţa ei ne- 
gând această posibilitate. Oare și-a pierdut minţile? 

Pevara rămase tăcută. Tsutama oferea răspunsuri doar 
când voia, arareori când i se puneau întrebări. Scrisoarea an- 
terioară a lui Toveine, adresată tot Galinei, nu o pomenise 
defel pe Sashalle, sau pe celelalte două, dar, firește, ea ar fi 
considerat acest subiect mai mult decât dezgustător. Numai 
acest gând îi dădea impresia că mânca prune stricate. Majo- 
ritatea cuvintelor ei sugeraseră că toată vina era a Elaidei, 
chiar dacă fuseseră indirecte. 

Tsutama își îndreptă ochii ca niște pumnale spre Javindhra, 
dar continuă fără să facă pauză. 

— Sashalle relatează afurisita aceea de vizită a lui Toveine 
în Cairhien, unde a fost însoţită de alte surori și de afurisiţii 
aceia de asha'mani, deşi este limpede că habar nu are despre 
afurisita de legătură. I s-a părut foarte ciudat faptul că suro- 
rile se amestecă cu asha'manii în condiţii „tensionate, deși 
adeseori prietenoase”. Sânge şi cenuşă! Astea sunt cuvintele 
ei, arde-m-ar focu'. 

Tonul Tsutamei, potrivit pentru discuţiile despre prețul 
dantelei, care forma un contrast puternic cu privirea ei in- 

tensă şi cu limbajul ei, nu oferea niciun indiciu despre păre- 
rea ei legată de acest subiect. 

— Sashalle zice că atunci când au plecat, ele i-au luat pe 
străjerii aparținând surorilor despre care ea crede că sunt cu 
băiatul, aşadar pare limpede că ele îl caută și că, probabil, 
l-au găsit deja. Ea habar nu are de ce, dar confirmă spusele lui 
Toveine referitoare la Logain. Aparent, afurisitul ăla de băr- 
bat nu mai este domolit. 

— Imposibil! bombăni Javindhra în cupa cu ceai, dar în- 
cet. Tsutamei nu îi plăcea ca afirmaţiile ei să fie puse sub 
semnul îndoielii. Pevara nu își exprimă părerea și sorbi din 
ceai. Deocamdată, nu exista nimic în scrisoare care să merite 
a fi discutat, în afară de cum ar putea fi „responsabilă” Sashalle 
de orice, iar ea prefera să se gândească la orice altceva în 
afară de soarta Sashallei. Ceaiul avea gust de coacăze. Cum 
reuşise să facă rost Tsutama de coacăze la începutul primă- 
verii? Poate că fuseseră uscate. 

— Am să vă citesc şi restul, zise Tsutama, desfăcând coala 
de hârtie şi analizând-o aproape până la sfârşit, înainte să 
înceapă. 

Aparent, Sashalle oferise multe detalii. Ce nu le spunea 
Preaînalta? Așadar, multe suspiciuni. 

„Am stat atât de multă vreme fără să comunic, deoarece 
nu am știut cum să spun ceea ce trebuie spus, dar acum mi-am 
dat seama că singura cale este de a povesti pur și simplu eve- 
nimentele. Alături de alte câteva surori, pe care le voi lăsa să 
hotărască singure dacă vor să dezvăluie ce urmează să dez- 
vălui eu, i-am jurat credință Dragonului Renăscut, care va du- 
ra până când va fi purtată Ultima Bătălie.” 

Javindhra icni zgomotos, cu ochii ieşindu-i din orbite, însă 
Pevara doar șopti „Ta'veren”. Asta trebuia să fie. Ta'veren fu- 
sese întotdeauna explicația ei pentru majoritatea zvonurilor 
tulburătoare ce soseau din Cairhien. 

Tsutama citi în continuare fără să le bage în seamă. 

„Tot ceea ce fac este pentru binele Ajah Roșie și pentru 
binele Turnului. Dacă nu vei fi de acord, mă voi preda pentru 
a primi pedeapsa. După Tarmon Gai'don. După cum poate ai 
aflat, Irgain Fatamed, Ronaille Vevanios și cu mine am fost 
ferecate atunci când Dragonul Renăscut a scăpat de la Fântâ- 
nile din Dumai. Cu toate acestea, am fost tămăduite de un 


bărbat numit Damer Flinn, un asha'man, și se pare că toate 
ne-am revenit complet. Oricât de imposibil ar părea acest 
lucru, jur pe Lumină și pe nădejdea mea în izbăvire și renaș- 
tere că este adevărat. Abia aştept eventuala mea reîntoarcere 
în Turn, unde voi depune din nou cele Trei Legăminte pentru 
a reafirma dedicarea mea față de Ajah și față de Turn.” 

Împăturind scrisoarea din nou, ea clătină ușor din cap. 

— Mai scrie şi altele, dar nu sunt decât niște afurisite de 
pledoarii în care spune că tot ceea ce face este pentru Ajah și 
pentru Turn. 

O mică strălucire din ochii ei sugeră că Sashalle ar putea 
ajunge să regrete faptul că va supraviețui Ultimei Bătălii. 

— Dacă Sashalle a fost cu adevărat tămăduită... Începu 
Pevara, dar nu putu continua. 

Îşi udă buzele cu ceai, apoi ridică din nou cupa şi luă o gu- 
ră. Această posibilitate părea prea minunată pentru a nădăj- 
dui la ea, ca un fulg de zăpadă care s-ar putea topi la atingere. 

— Este imposibil! mârâi Javindhra, deşi nu foarte zgo- 
motos. 

Chiar și-așa, ea îi adresă comentariul Pevarei de teamă ca 
Preaînalta să nu creadă că îi era adresat ei. Încruntarea adân- 
că făcea ca fața ei să pară mai aspră. 

— Domolirea nu poate fi tămăduită. Ferecarea nu poate fi 
tămăduită. Mai degrabă ar zbura porcii! Sashalle trebuie că îşi 
face iluzii. 

— Toveine s-ar putea înșela, zise Tsutama cu o voce foar- 
te puternică, cu toate că dacă este așa, nu pricep de ce aceşti 
afurisiți de asha'mani i-ar îngădui lui Logain să fie unul de-al 
lor, cu atât mai puţin să comande, dar nu prea cred că 
Sashalle s-ar putea înșela în privinţa ei. Și nu scrie ca o feme- 
ie care își face niște afurisite de iluzii. Uneori, ceea ce este im- 
posibil este imposibil până când prima femeie reuşește. Așa- 
dar, domolirea a fost tămăduită. De un bărbat. Afurisitele alea 
de lăcuste seanchane pun în lanțuri toate femeile care pot 
conduce ce le ies în cale, inclusiv câteva surori, pare-se. Au 
trecut douăsprezece zile... Ei bine, știți la fel de bine ca mine 
ce s-a întâmplat. Lumea a devenit un loc mai periculos ca ori- 
când de la Războaiele Troloace încoace, poate chiar de la 
Frângerea Lumii. Prin urmare, am hotărât să urmăm mai de- 
parte planul tău referitor la afurisiții aceștia de asha'mani, 

Pevara. Este dezgustător şi riscant, dar, arde-m-ar focu’, n-avem 
de ales. Tu și cu Javindhra vă veţi ocupa împreună de asta. 

Pevara făcu o grimasă. Nu din cauza seanchanilor. Aceștia 
erau oameni, indiferent ce ter'angreal ciudat aveau în posesia 
lor, şi vor fi învinşi în cele din urmă. Însă pomenirea a ceea ce 
făcuseră rătăciţii în urmă cu douăsprezece zile aduse o gri- 
masă pe fața ei, în ciuda eforturilor ei de a păstra o mină 
calmă. Nimeni nu deținea atât de multă Putere pe care să o 
mânuiască într-un singur loc. Atât cât îi stătea în putere, ea 
evita să se gândească la asta sau la ce ar fi putut ei să încerce 
să îndeplinească. Sau mai rău, la ceea ce ar fi putut îndeplini. 
A doua grimasă veni atunci când auzi propunerea de a-i lega 
de ea pe asha'manii pomeniţi. Acest lucru fusese însă inevi- 
tabil din clipa în care ea îi prezentase Tsutamei propunerea 
Tarnei, ţinându-și în tot acest timp respirația și pregătin- 
du-se pentru reacția explozivă la care se aşteptase. Ea folosi- 
se şi argumentul de a spori mărimea cercurilor de legătură 
prin includerea bărbaţilor împotriva acelei demonstrații mon- 
struoase de Putere. În mod surprinzător, nu existase nicio 
reacție explozivă; de fapt, niciun fel de reacție de acest gen. 
Tsutama spuse doar că avea să se gândească la propunere și 
insistă să i se aducă din Bibliotecă documentele relevante 
despre bărbați şi cercuri. A treia grimasă, cea mai vizibilă, se 
datora faptului că trebuia să colaboreze cu Javindhra, pentru 
că primise o sarcină. Avea destule pe cap în acel moment, 
şi-apoi, colaborarea cu Javindhra era întotdeauna dificilă. Fe- 
meia contrazicea propunerile oricărei alte persoane în afară 
de ale ei. Aproape toate propunerile. 

Javindhra se împotrivise cu vehemenţă legării asha'mani- 
lor, era aproape la fel de îngrozită de ideea ca surorile Roşii 
să lege pe cineva ca de aceea de a lega bărbaţi care puteau 
conduce, însă acum, că Preaînalta poruncise acest lucru, ea 
era blocată. Cu toate acestea, găsi o cale prin care să se împo- 
trivească. 

— Elaida nu va îngădui niciodată una ca asta, bombăni ea. 

Ochii scânteietori ai Tsutamei îi surprinseră privirea şi îi 
rezistară. Femeia osoasă înghiți cu zgomot. 

— Elaida nu va afla decât atunci când va fi prea târziu, 
Javindhra. Eu îi ascund secretele - dezastrul împotriva Tur- 
nului Negru, Fântânile din Dumai - cât pot de bine, deoarece 


a fost ridicată din Ajah Roşie, însă ea este Suprema Înscău- 
nată Amyrlin, a tuturor frățiilor Ajah și a niciuneia. Asta în- 
seamnă că ea nu mai este Roşie, iar treaba asta ţine de Ajah, 
nu de ea. 

În vocea ei se simţea un ton periculos. Iar ea n-a înjurat 
nici măcar o dată. Acest lucru însemna că era pe punctul de a 
exploda din cauza furiei. 

— Nu eşti de acord cu mine în privința asta? Ai de gând să 
o informezi pe Elaida în ciuda dorințelor pe care mi le-am 
exprimat? 

— Nu, Preaînaltă, se grăbi să răspundă Javindhra, apoi îşi 
îngropă fața în cupă. 

În mod ciudat, părea să ascundă un zâmbet. 

Pevara se mulțumi doar să clatine din cap. Dacă trebuia 
făcut, iar ea era convinsă că trebuia, atunci era limpede că 
Elaida nu era bine să știe nimic. Ce motiv avea Javindhra să 
zâmbească? Prea multe suspiciuni. 

— Mă bucur nespus că amândouă sunteţi de acord cu 
mine, zise pe un ton sec Tsutama, rezemându-se cu spatele 
de spătar. Şi-acum, plecați. 

Ele făcură o pauză doar atât cât să îşi pună cupele pe ma- 
să şi să facă o reverență. În Ajah Roşie, atunci când Preaînalta 
grăia, toată lumea îi dădea ascultare, inclusiv conducătoarele. 
Singura excepţie, după lege, era votul Divanului, deşi unele 
femei care dețineau titlul reuşiseră să se asigure că orice vot 
pentru care aveau o afinitate era acordat după voinţa lor. 
Pevara era convinsă că Tsutama intenţiona să se numere 
printre acestea. Lupta avea să fie una extrem de neplăcută. Ea 
nu putea să nădăjduiască decât că avea să ofere la fel de mult 
pe cât primea. 

Când ieșiră pe coridor, Javindhra îngână ceva despre co- 
respondenţă și o luă în grabă de-a lungul pardoselii cu gresie 
albă marcată cu Flacăra roşie a Tar Valonului, înainte ca 
Pevara să apuce să rostească un cuvânt. Nu că ar fi avut de 
gând să spună ceva, dar era limpede ca bună ziua că femeia 
avea să inventeze tot felul de scuze și să lase totul în seama 
ei. Lumină, acesta era ultimul lucru de care avea nevoie, în cel 
mai nepotrivit moment posibil. 

Oprindu-se în dreptul odăilor ei doar atât cât să își strân- 
gă şalul cu ciucuri lungi și să verifice ora - mai era un sfert de 

ceas până la amiază; ea era aproape dezamăgită că singurul 
ei ceas se potrivea cu cel al Tsutamei; adeseori ceasurile nu 
se potriveau -, părăsi aripa Roşiilor şi pătrunse grăbită mai 
adânc în Turn, coborând în zonele comune de sub dormitoa- 
re. Coridoarele largi erau luminate bine de lampadarele cu 
oglinzi, dar aproape pustii, lucru care le făcea să pară caver- 
noase, iar pereţii, albi ca zăpada. Fâlfâirea ocazională a vreu- 
nei tapiserii viu-colorate în curenții de aer îți conferea un 
sentiment straniu, de parcă mătasea sau lâna prinseseră via- 
ță. Puţinii oameni pe care ea îi văzu erau servitori şi servi- 
toare care purtau Flacăra din Tar Valon pe piept și care se 
grăbeau la treburile lor şi abia se opreau ca să îi facă o reve- 
rență în grabă. Aceştia își țineau privirile în pământ. Cu frăți- 
ile Ajah despărțite aproape în tabere de război, tensiunea 
palpabilă și vrajba umpleau Turnul, iar această stare de spirit 
îi molipsise şi pe servitori. Cel puţin, îi înspăimântase. 

Ea nu putea fi sigură, dar credea că mai puțin de două su- 
te de surori rămăseseră în Turn, iar majoritatea nu părăseau 
aripa frăţiei lor decât în caz de nevoie, prin urmare nu se aş- 
tepta să vadă o altă soră plimbându-se pe coridoare. Când 
Adelorna Bastine urcă plutind cele câteva trepte, ivindu-se de 
pe un coridor perpendicular din faţa ei, Pevara fu atât de sur- 
prinsă, încât tresări. Adelorna, a cărei siluetă subțire părea 
impunătoare deşi nu era prea înaltă, își văzu mai departe de 
drum fără să o observe pe Pevara. Și femeia saldaeană își 
purta şalul - acum, nicio soră nu părăsea aripa frăției ei fără 
şal - şi era urmată de cei trei străjeri ai ei. Scunzi și înalți, lați 
în umeri și zvelţi, aceștia erau înarmați cu săbii, iar ochii lor 
iscodeau întruna. Străjeri înarmaţi cu săbii şi păzind spatele 
unei aes sedai a lor, în Turn. Devenise un lucru prea obişnuit, 
însă Pevarei îi venea să plângă. Doar că existau prea multe 
motive de plâns ca să aleagă numai unul; în schimb, hotărî să 
rezolve ceea ce putea. 

Tsutama le putea porunci Roșşiilor să îi lege pe asha'mani, 
le putea porunci să dea fuga la Elaida, dar i se părea mai po- 
trivit să înceapă cu surorile care puteau cocheta cu această 
idee fără să li se poruncească, mai ales că circulau zvonuri 
cum că trei surori Roşii muriseră de mâna asha'manilor. Tarna 
Feir agrease deja această idee, prin urmare se impunea o 
discuţie între patru ochi cu ea. S-ar putea ca ea să ştie și de 


altele care gândeau la fel. Cea mai mare dificultate va fi aceea 
de a le propune asha'manilor acest lucru. Era foarte puţin 
probabil ca aceştia să fie de acord, deoarece ei înșiși legaseră 
deja cincizeci şi una de surori. Lumina lumii, cincizeci și una! 
Pentru abordarea acestui subiect era nevoie de o soră care 
avea tact şi care ştia cum să vorbească. Şi nervi de oţel. Încă 
mai cugeta asupra numelor, când o zări pe femeia cu care 
venise să se întâlnească. Aceasta ajunsese deja la locul de 
întâlnire și părea să studieze o tapiserie înaltă. 

Mititică şi mlădioasă și cu un aer regal în rochia din mă- 
tase argintie cu dantelă mai închisă la culoare la grumaz și la 
încheieturile mâinilor, Yukiri părea extrem de concentrată la 
tapiserie și destul de relaxată. Pevara îşi aminti că o văzuse 
uşor agitată doar cu o singură ocazie, deşi interogarea Talenei 
fusese un lucru stresant pentru toată lumea de acolo. Yukiri 
era singură, firește, cu toate că, în ultima vreme, fusese auzită 
spunând că se gândea să-și ia din nou un străjer. Fără îndo- 
ială că asta se datora atât vremurilor actuale, cât şi situaţiei 
prezente în care se aflau. Și Pevarei i-ar fi prins bine un stră- 
jer sau doi. 

— Există vreun grăunte de adevăr aici sau o fi doar în- 
chipuirea țesătorului? întrebă ea, alăturându-se femeii mai 
scunde. 

Tapiseria înfățişa o bătălie din vremuri apuse împotriva 
trolocilor sau asta intenționa. Majoritatea acestor lucrări 
erau făcute la mult timp după evenimente şi, de obicei, țesă- 
torii se luau după vorbe. Tapiseria aceasta era suficient de 
veche încât să aibă nevoie de protecția unui scut ca să nu se 
destrame. 

— Mă pricep la tapiserii tot atât de mult cum se pricepe 
un porc la bătut fierul, Pevara. 

În ciuda eleganţei ei, Yukiri arareori lăsa să treacă prea 
mult timp fără să nu îşi dezvăluie țara de origine. Ciucurii 
gri-argin tiiai şalului ei se legănară când şi-l strânse în jurul 
trupului. 

— Ai întârziat, așa că hai să n-o lungim. Mă simt ca o găi- 
nă care este urmărită de o vulpe. Marris a cedat în dimineața 
aceasta, prin urmare i-am dat chiar eu jurământul de ascul- 
tare, dar, ca în cazul celorlalte, „jumătatea” ei nu se află în 
Turn. Este cu rebelele, cred. 

Ea tăcu când două servitoare se apropiară pe coridor, că- 
rând un coş mare de răchită pentru rufe, care conţinea lenje- 
rii de pat frumos împăturite. 

Pevara oftă. La început, totul păruse atât de încurajator, 
înspăimântător şi aproape copleșitor, de asemenea, însă pă- 
reau să aibă parte de un început bun. Talene nu știuse decât 
numele unei surori Negre care se afla în Turn în prezent, dar 
odată ce Atuan fusese răpită - Pevara ar fi preferat să consi- 
dere întâmplarea drept o arestare; cu toate acestea, nu putea, 
când ele păreau să încalce jumătate din Legea Turnului și alte 
câteva tradiţii vechi- odată ce puseseră mâna pe Atuan, 
aceasta fusese în curând convinsă să rostească numele dragi 
ei: Karale Sanghir, o domani Cenușie, și Marris Thornhill, o 
andorană Brună. Dintre ele, doar Karale avea străjer, deși și 
acesta se dovedise a fi iscoadă a Celui Întunecat. Din fericire, 
la scurt timp după ce află că propria Aes Sedai îl trădase, reu- 
şise să ia niște otravă în odaia din beci unde fusese încuiat în 
vreme ce Karale era interogată. Ciudat să consideri asta drept 
noroc, însă Sceptrul Legămintelor funcționa doar asupra per- 
soanelor care puteau conduce Puterea, iar acestea erau prea 
puţine ca să-i păzească și să aibă grijă de prizonieri. 

Fusese un început atât de strălucitor, oricât de copleșitor, 
iar acum ele se aflau în impas dacă una dintre celelalte nu se 
întorcea în Turn, până când nu începeau din nou să caute 
diferenţe între ceea ce susțineau surorile că făcuseră și ceea 
ce putea fi dovedit că făcuseră într-adevăr, un proces îngre- 
unat de înclinația multora dintre surori spre a avea o minte 
îngustă în aproape toate aspectele. Fireşte, Talene şi celelalte 
trei aveau să spună tot ceea ce ştiau, să dea mai departe tot 
ce le cădea în mâini - jurământul ascultării avea grijă de as- 
ta —, însă orice mesaj mult mai important decât „ia asta și pu- 
ne-o în locul acela” era scris într-un cod cunoscut doar de fe- 
meia care îl trimitea şi de cea căreia îi era adresat. Unele erau 
protejate de o împletitură de fire care făcea ca să dispară 
cerneala dacă o mână nepotrivită rupea sigiliul; acest lucru 
putea fi făcut cu atât de puţină Putere, încât putea trece ne- 
observat dacă nu căutai dinadins, şi părea că nu există nicio 
cale prin care să ocoleşti paza. Dacă nu se aflau într-un im- 
pas, atunci șirul reușitelor lor începea să se întrerupă încet. 
Întotdeauna exista pericolul ca persoanele vânate să afle des- 


pre ele și să devină vânători. Vânători invizibili, din motive 
extrem de practice, tot așa cum, în prezent, păreau a fi o pra- 
dă invizibilă. 

Cu toate acestea, ele cunoşteau patru nume şi aveau patru 
surori la mână, care aveau să admită că erau iscoade ale Celui 
Întunecat, deşi era posibil ca Marris să se grăbească similar 
celor trei ca să susțină că acum respingea Umbra, că se căia 
pentru păcatele ei şi că îmbrăţişa din nou Lumina. Îndeajuns 
cât să convingă pe toată lumea. Chipurile, Ajah Neagră ştia 
tot ce se petrecea în biroul Elaidei; cu toate acestea, merita 
riscul. Pevara refuza să creadă afirmaţia Talenei cum că 
Elaida era iscoadă a Celui Întunecat. La urma urmei, ea por- 
nise acea vânătoare. Suprema Înscăunată Amyrlin putea aţâ- 
ţa întregul Turn. Poate că revelația că Ajah Neagră exista cu 
adevărat putea face ceea ce nu reușise să facă apariţia rebe- 
lelor însoţite de o oaste, să le oprească pe frăţiile Ajah să şu- 
iere una la cealaltă ca nişte pisici vagabonde și să le unească 
din nou. Rănile Turnului cereau măsuri disperate. 

Servitoarele se îndepărtară suficient cât să nu mai poată 
auzi, iar Pevara era pe punctul de a aduce în discuţie suges- 
tia, când Yukiri vorbi din nou. 

— Aseară, Talene a primit porunca să se înfățișeze dina- 
intea „Consiliului lor Suprem”. Își strâmbă gura dezgustată 
când rosti aceste cuvinte. Se pare că asta se întâmplă atunci 
când primeşti onoruri sau când ţi se dă o sarcină foarte, 
foarte importantă. Sau când urmează să fii supusă unui inte- 
rogatoriu. 

Buzele mai că i se crispară. Ceea ce aflaseră ele despre 
modurile de interogare ale Ajah Negre erau pe cât de scâr- 
boase, pe-atât de incredibile. Să forțezi o femeie să intre în 
cerc împotriva voinței ei? Să conduci un cerc ca să provoci 
durere? Pevara simți o senzație de greață în stomac. 

— Talene nu crede că va primi onoruri sau o sarcină de 
îndeplinit, continuă Yukiri; prin urmare, ne-a implorat să o 
ascundem. Saerin a dus-o într-o încăpere de la cel mai de jos 
nivel al subsolului. Talene s-ar putea înșela, dar sunt de 
acord cu Saerin. A ne asuma riscul ar fi ca şi când am da 
drumul unul câine în cotețul de găini, nădăjduind că nu se va 
întâmpla nimic. 

Pevara își ridică privirea spre tapiseria care se întindea 
cu mult deasupra capetelor lor. Bărbaţi în armuri își fluturau 
săbiile şi topoarele, înfigeau lănci și halebarde în nişte crea- 
turi uriașe ce semănau cu nişte oameni cu boturi de porc 
mistreţ şi de lup, cu coarne de capră și de berbec. Țesătorul 
văzuse troloci. Sau desene întocmai. Oamenii au luptat şi 
alături de troloci. Iscoade ale Celui Întunecat. Uneori, lupta 
împotriva Umbrei însemna vărsare de sânge. Și măsuri dis- 
perate. 

— Las-o pe Talene să meargă la întâlnirea aceasta, zise 
ea. Vom merge toate. Nu ne vor aștepta. Le-am putea ucide 
sau captura și decapita pe surorile Negre dintr-o lovitură. 
Acest Consiliu Suprem trebuie să știe numele lor, al tuturor. 
Putem distruge întreaga Ajah Neagră. 

Ridicând marginea cu franjuri a șalului Pevarei cu o mână 
subțire, Yukiri se încruntă la ea ostentativ: 

— Da, roşu. Am crezut că s-ar putea transforma în verde 
alunci când îmi iau privirea. Vor fi în număr de treisprezece, 
ştii. Chiar dacă o parte dintre membrele acestui „Consiliu” nu 
se află în Turn, celelalte vor aduce alte surori pentru a întruni 
numărul. 

— Ştiu, răspunse Pevara, pierzându-și răbdarea. Talene 
fusese un izvor de informaţii, majoritatea lor utile şi multe 
dintre ele îngrozitoare, chiar mai îngrozitoare decât putură 
ele accepta. Luăm pe toată lumea. Le putem porunci lui Zerah 
şi celorlalte să lupte alături de noi, ba chiar şi Talenei și alor 
ei. Vor face precum li se va porunci. 

La început, ea fusese neliniștită în privinţa jurământului 
de ascultare, dar în timp, ajungeai să te obişnuieşti cu orice. 

— Aşadar, noi vom fi nouăsprezece împotriva lor, care 
vor treisprezece, cugetă Yukiri, părând mult prea răbdătoare. 
Până şi felul în care își aranja şalul sugeră răbdare. Plus cei 
pe care i-au pus să stea cu ochii-n patru ca să se asigure că 
întâlnirea lor nu va fi întreruptă. Hoţii sunt întotdeauna cei 
mai atenţi la pungile lor. Aceste cuvinte semănau enervant de 
mult cu o vorbă veche. În cel mai bun caz, urma să fie un nu- 
măr egal, dacă nu cumva în favoarea lor. Câte dintre noi vor 
muri omorând sau capturând câte dintre ele? Mai important, 
câte dintre ele vor scăpa? Nu uita, ele poartă glugă pe cap 
când se întâlnesc. Dacă va scăpa doar una, atunci noi nu vom 


şti cine este, dar ea va şti cine suntem noi și, în curând, va 
cunoaşte întreaga Ajah Neagră. Mie îmi aduce mai puţin cu 
tăierea capului unei găini şi mai mult cu a încerca să te lupți 
cu un leopard în întuneric. 

Pevara își deschise gura, apoi și-o închise fără să rosteas- 
că un cuvânt. Yukiri avea dreptate. Ar fi trebuit să facă soco- 
teala și să ajungă ea însăşi la aceeaşi concluzie. Însă îşi dorea 
să lovească ceva, orice, şi nu era de mirare. Conducătoarea 
frăției ei ar putea fi nebună; avea sarcina să facă aranjamente 
pentru Roșii ca acestea, care, conform obiceiului străvechi, 
nu se legau cu nimeni, să se lege nu doar cu niște bărbaţi oa- 
recare, ci cu asha'mani; iar vânătoarea iscoadelor Celui Întu- 
necat din Turn ajunsese într-o înfundătură. Să lovească? Voia 
să foreze găuri în cărămizi. 

Ea crezu că întâlnirea lor se apropia de sfârșit- venise 
doar să afle cum progresau lucrurile cu Marris, o afacere care 
lăsase un gust amar -, dar Yukiri îi atinse braţul. 

— Hai să facem o plimbare. Ne aflăm aici de prea mult 
timp şi vreau să te întreb ceva. 

Mai nou, conducătoarele diferitelor frăţii Ajah care stă- 
teau laolaltă prea multă vreme generau zvonuri despre in- 
trigi precum se înmulțeau ciupercile după ploaie. Dintr-un 
oarecare motiv, conversațiile în timpul unei plimbări cauzau 
mult mai puţine astfel de zvonuri. Nu avea nicio noimă, dar 
astfel stăteau lucrurile. 

Yukiri nu se grăbea să pună întrebarea. Plăcile din gresie 
de pe pardosea se transformau din verde şi albastru în gal- 
ben și maroniu în timp ce înaintau de-a lungul unuia dintre 
coridoarele principale, care străbatea în spirală Turnul şi 
coborâră cinci caturi fără să vadă țipenie de om, înainte ca ea 
să vorbească. 

— Roșiile au aflat veşti de la cineva care a mers cu 
Toveine? 

Pevara fu cât pe ce să se împiedice în propriii conduri. Ar 
fi trebuit să se aştepte la asta. Toveine nu ar fi fost singura 
care trimită răvașe din Cairhien. 

— De la Toveine însăși, zise ea, apoi spuse aproape tot 
ceea ce conţinea scrisoarea lui Toveine. 

În aceste condiţii, ea nu putea face nimic. Omise acuzele 
împotriva Elaidei, precum și faptul că aceasta sosise de multă 

vreme. Prima problemă era în continuare treaba frăției, nă- 
dăjduia ea, în vreme ce a doua putea necesita câteva explica- 
ţii stânjenitoare. 

— Noi am primit veşti de la Akoure Vayet. Yukiri mai făcu 
câțiva paşi în tăcere, apoi bombăni: Sânge şi cenușă! 

Pevara își arcui sprâncenele în semn de uluire. Yukiri era 
adeseori lumească, dar niciodată vulgară până acum. Sesiză 
şi faptul că cealaltă femeie nu spusese când sosise scrisoarea 
de la Akoure. Oare Cenușia primise și alte scrisori din 
Cairhien, de la surori care juraseră credință Dragonului Re- 
născut? Nu putea întreba asta. Ele aveau încredere oarbă 
unele în altele în această vânătoare, dar, totuși, treaba ce ți- 
nea de frăția Ajah era treaba frăției Ajah. 

— Ce intenţionezi să faci cu aceste informaţii? 

— Vom păstra tăcerea pentru binele Turnului. Doar con- 
ducătoarele și conducătoarea frăției noastre știu. Evanellein 
vrea s-o tragă în jos pe Elaida pentru asta, dar acest lucru nu 
poate fi îngăduit acum. Cu Turnul, care are nevoie de repara- 
ţii, şi cu seanchanii și asha'manii pe care trebuie să îi înfrun- 
tăm. Poate niciodată. 

Nu părea prea încântată. 

Pevara își ascunse iritarea. Nu putea să o placă pe Elaida, 
însă nu trebuia să o placi pe Suprema Înscăunată Amyrlin. 
Multe femei dezagreabile purtaseră etola şi înfăptuiseră lu- 
cruri bune pentru Turn. Dar a trimite în captivitate cincizeci 
şi una de surori putea fi considerat un lucru bun? Puteau fi 
considerate un lucru bun evenimentele de la Fântânile din 
Dumai, unde muriseră patru surori şi mai bine de douăzeci 
ajunseseră într-un alt soi de captivitate, în mâinile unui 
ta'veren? Nu avea importanţă. Elaida era Roşie - fusese Ro- 
şie — şi trecuse mult prea mult timp de când o Roșie dobân- 
dise etola şi sceptrul. Toate faptele nesăbuite și deciziile 
proaste păreau a fi lucruri din trecut, de când apăruseră re- 
belele, iar salvarea Turnului din ghearele frăției Ajah Neagră 
ar ispăşi greșelile făcute de ea. 

Fireşte, ea nu se exprimă întocmai. 

— Ea a început vânătoarea, Yukiri, ea să îi pună capăt. 
Lumină, tot ceea ce am descoperit noi până acum a fost din 
pură întâmplare, iar acum am dat de o înfundătură. Avem 


nevoie de autoritatea Tronului Amyrlin care să ne susțină 
dacă vrem să mergem mai departe. 

— Nu știu, zise cealaltă femeie, fluturându-și mâna. Toate 
patru spun că Neagra ştie tot ce se petrece în biroul Elaidei. 
Îşi muşcă buza și ridică stânjenită din umeri. Poate, dacă am 
reuşi să o întâlnim singură, departe de biroul ei... 

— lată-te! Te-am căutat peste tot. 

Pevara se întoarse liniştită când auzi brusc vocea din spa- 
tele lor, însă Yukiri tresări şi bombăni câteva vorbe vulgare. 
Dacă urma să continue în ritmul acesta, avea să ajungă la fel 
de vulgară ca Doesine. Sau Tsutama. 

Seaine veni în grabă spre ele, cu ciucurul şalului legănân- 
du-se şi cu sprâncenele arcuite în semn de mirare când văzu 
privirea duşmănoasă a lui Yukiri. Cât de mult semăna cu o 
Albă, logică în toate cele şi oarbă la lumea care o înconjoară. 
Jumătate din timp, Seaine nu părea să își dea seama deloc că 
se aflau pericol. 

— Ne căutai pe noi? 

Yukiri aproape că mârâi, proptindu-şi pumnii în şolduri. 
În ciuda staturii ei mici, emana o atitudine destul de amenin- 
țătoare. Fără îndoială că o parte din asta se datora faptului că 
fusese speriată, dar era în continuare de părere că Seaine 
trebuia să fie păzită îndeaproape pentru binele ei, indiferent 
ce hotărâse Saerin, dar iată că femeia se plimba în voie. 

— Pe tine, pe Saerin, pe oricine, răspunse cu calm Seaine. 

Temerile ei anterioare că frăția Ajah Neagră ar putea ști 
ce sarcină îi dăduse Elaida dispăruseră. Ochii ei albaștri erau 
calzi, dar în rest era acea soră Albă caracterizată de o seni- 
nătate de gheaţă. 

— Am veşti urgente, zise ea pe un ton care nu trăda acest 
lucru. Cea mai puţin urgentă este următoarea: în dimineața 
asta am văzut o scrisoare de la Ayako Norsoni care a sosit în 
urmă cu câteva zile. Din Cairhien. Ea și Toveine și toate suro- 
rile au fost capturate de către asha'mani și... Înclinându-și 
capul într-o parte, le privi cu atenţie pe rând. Nu sunteți câ- 
tuşi de puţin mirate. Firește. Aţi văzut şi voi scrisorile. Ei bi- 
ne, oricum nu mai putem face nimic în privinţa asta. 

Pevara schimbă câteva priviri cu Yukiri, apoi spuse: 

— Aceasta este cea mai puţin urgentă veste, Seaine? 

Pe fața Conducătoarei Albe se citi îngrijorarea. Strânse din 
buze și îşi încreţi colţurile ochilor. Își adună în pumni șalul. 

— Pentru noi, este. Tocmai m-am întors după ce-am răs- 
puns chemării Elaidei. Voia să știe ce progrese am făcut. 
Seaine inspiră adânc. Dacă am aflat dovezi cum că Alviarin a 
păstrat o corespondenţă trădătoare cu Dragonul Renăscut. A 
fost atât de suspicioasă la început, atât de indirectă, încât nu-i 
de mirare că am înţeles greşit ce voia. 

— Cred că vicleana asta îmi dă fiori pe şira spinării, mur- 
mură Yukiri. 

Pevara dădu aprobator din cap, însă ideea de a o aborda 
pe Elaida dispăru precum roua dimineţii de vară. Singura lor 
asigurare că Elaida nu făcea ea însăși parte din Ajah Neagră 
fusese aceea că inițiase vânătoarea pentru ele. Însă, dacă ea 
nu făcuse acest lucru... Cel puțin Ajah Neagră nu știa de ele. 
Măcar le mai rămăsese acest lucru. Dar pentru cât timp? 

— Şi mie, zise ea încet. 


Alviarin plutea de-a lungul coridoarelor din partea de jos 
a Turnului, afişând un aer senin pe care se chinuia prea mult 
să îl păstreze. Noaptea părea să se agaţe de pereți în ciuda 
lampadarelor cu oglinzi, umbrele fantomatice dansând acolo 
unde nu ar fi trebuit să se afle nimeni. Cu siguranţă imagina- 
ţia îi juca feste, iar umbrele dansau pe la colțurile ochilor. Ho- 
lurile erau aproape pustii, deşi cina abia luase sfârșit. Mai nou, 
majoritatea surorilor preferau ca mâncarea să le fie dusă în 
cameră, dar cele mai cutezătoare și mai sfidătoare se aventu- 
rau uneori în sălile de mese, prin urmare o mână de surori 
serveau în continuare masa jos. Ea nu voia să rişte ca surorile 
să o vadă părând zăpăcită sau grăbită; refuza să le lase să 
creadă că ea străbatea coridoarele pe furiş. Adevărul fie spus, 
nu îi plăcea deloc ca să se uite cineva la ea. Calmă la exterior, 
dar în interior clocotea. 

Brusc, își dădu seama că pipăia locul de pe frunte unde o 
atinsese Shaidar Haran. Locul unde însuși Marele Stăpân o 
însemnase ca aparținându-i. La acest gând, isteria mai că ieşi 
la suprafață, însă își păstră fața calmă doar prin pură voință 
şi îşi strânse ușor poalele albe din mătase. Asta ar fi trebuit 
să îi țină mâinile ocupate. Marele Stăpân o însemnase. Era 
mai bine să nu se mai gândească la asta. Dar cum putea alun- 


ga acest gând? Mare Stăpân... Pe dinafară, ea părea calmul 
întruchipat, dar în interior, era măcinată de un amestec de 
sentimente, pornind de la umilire și ură și terminând cu 
groază, însă calmul exterior era cel care conta. Plus că exista 
o rază de nădejde. Şi asta conta. Era ciudat să nădăjduiască, 
însă avea de gând să se agaţe de orice ar putea-o ţine în viață. 

Oprindu-se în fața unei tapiserii care înfățișă o femeie cu 
o coroană elaborată pe cap, care îngenunchea în faţa unei 
Amyrlin de demult, se prefăcu că o studiază în vreme ce 
arunca priviri rapide în stânga şi în dreapta. Cu excepţia ei, 
coridorul părea la fel de lipsit de viață ca un mormânt aban- 
donat. Își băgă repede mâna după marginea tapiseriei şi, în- 
tr-o clipă, pășea din nou, ținând strâns un mesaj împăturit. 
Era o minune că ajunsese la ea atât de repede. Hârtia părea 
să-i ardă palma, dar nu putea citi mesajul acolo. Urcă încet și 
fără tragere de inimă spre aripa ocupată de Ajah Albă. Calmă 
şi netulburată de nimic pe exterior. Marele Stăpân o însem- 
nase. Celelalte surori aveau să se uite la ea. 

Ajah Albă era cea mai mică dintre frăţii şi, deși în acel 
moment puţin mai mult de douăzeci de surori se aflau în 
Turn, părea că aproape toate ieșiseră pe coridorul principal. 
Plimbarea de-a lungul gresiei albe și simple semăna cu trece- 
rea prin furcile caudine. 

În ciuda orei târzii, Seaine şi Ferane ieşiseră cu șalurile 
lăsate pe brațe. Seaine îi adresă un mic zâmbet compătimitor, 
lucru care o făcu să vrea să o ucidă pe conducătoare, care îşi 
vâra mereu nasul ascuţit unde nu îi fierbea oala. Ferane nu 
afișa nici urmă de compătimire. Ea se încrunta arătându-și 
furia mai mult decât ar fi trebuit să îşi îngăduie oricare dintre 
surori. Alviarin nu putea face nimic decât să încerce să o ig- 
nore pe femeia cu pielea arămie fără a lăsa să se vadă acest 
lucru. Scundă și îndesată, cu fața ușor rotundă și cu o pată de 
cerneală pe nas, Ferane nu întruchipa imaginea unei femei 
domani, însă Prima Gânditoare avea temperamentul vulcanic 
de domani. Era în stare să dea o pedeapsă pentru cea mai 
neînsemnată greşeală, în special unei surori care se făcuse de 
„Tuşine” atât pe ea însuși, cât şi frăția Ajah Albă. 

Frăția simţea din plin rușinea adusă de faptul că îi fusese 
luată etola de Păstrătoare. Majoritatea erau furioase și pen- 
tru că îşi pierduseră influența. Existau mult prea multe priviri 

dușmănoase, unele din partea surorilor care îi erau cu mult 
inferioare şi ar fi trebuit să i se supună atunci când ea po- 
runcea. Altele își întorceau spatele în mod voit. 

Ea îşi croia drum printre acele priviri încruntate și dojeni 
într-un ritm constant, fără să se grăbească, deşi simţea cum 
obrajii începeau să i se înfierbânte. Încercă să se cufunde în at- 
mosfera liniştitoare care domnea în aripa ocupată de Ajah Al- 
bă. Pe pereţii albi şi simpli, de-a lungul cărora erau înşirate 
oglinzi argintii în mărime naturală, stăteau atârnate doar câte- 
va tapiserii simple, imagini cu munți acoperiţi cu zăpadă, pă- 
duri umbroase, pâlcuri de bambuși printre care pătrundeau 
razele soarelui. De când obținuse șalul, ea se folosise de aceste 
imagini pentru a-și găsi liniștea sufletească în momente tensi- 
onate. Marele Stăpân o însemnase. Îşi strânse poalele în pumni 
astfel încât să își poată ține mâinile pe lângă corp. Mesajul pă- 
rea să-i ardă mâna. Mergea cu ritm constant, măsurat. 

Două dintre surori o ignorară pentru că pur și simplu nu 
o văzură. Astrelle și Tesan discutau despre alterarea alimen- 
telor. Discutau mai degrabă în contradictoriu și, chiar dacă 
fețele lor păreau calme, ochii le scânteiau, iar vocile erau pe 
punctul de a se înfierbânta. Erau aritmeticiene, ca să vezi, de 
parcă logica putea fi redusă la cifre şi păreau a nu cădea de 
acord asupra modului de folosire a acestor cifre. 

— Calculând folosind metoda standard de împărțire a lui 
Radun, rata este de unsprezece ori mai mare decât ar trebui 
să fie, zise Astrelle cu o voce încordată. Mai mult, asta trebuie 
să arate intervenţia Umbrei... 

Tesan o întrerupse, iar mărgelele din cozi zornăiră când 
ea îşi scutură capul: 

— Umbra, da, dar metoda standard a lui Radun este de- 
pășită. Trebuie să foloseşti Prima Regulă a Medianelor a lui 
Covanen și să faci calcule separate pentru carnea care începe 
să putrezească sau care e deja putredă. Răspunsurile corecte, 
cum spuneam, sunt treisprezece și nouă. N-am aplicat încă 
linia pentru făină sau pentru fasolea boabe sau pentru linte, 
dar intuitiv, pare evident... 

Astrelle se umflă în pene şi, având în vedere faptul că era 
o femeie durdulie care avea un piept impresionant, se putea 
umfla impresionant de mult. 


— Prima Regulă a lui Covanen? Ea practic scuipă atunci 
când o întrerupse pe cealaltă. Încă nu s-a dovedit cum se cu- 
vinte că ar fi corectă. Metodele corecte sau dovedite sunt în- 
totdeauna de preferat în defavoarea celor nesigure... 

Alviarin mai că zâmbi când merse mai departe. Așadar, 
cineva observase în sfârșit că Marele Stăpân pusese mâna pe 
Turn. Însă faptul că ştiau nu le putea ajuta să schimbe situa- 
ţia. Poate că ea o fi zâmbit, însă îşi alungă zâmbetul atunci 
când cineva grăi: 

— Şi tu te-ai strâmba, Ramesa, dacă ai primi lovituri de 
nuia în fiecare dimineaţă înainte de micul dejun, zise Norine, 
mult prea tare şi evident intenționând ca Alviarin să o audă. 

Ramesa, o femeie înaltă și zveltă, cu clopoței argintii cu- 
suți pe mânecile rochiei cu broderii albe, păru speriată când 
auzi că cineva i se adresează. Norine avea puţine prietene, poa- 
te niciuna. Ea continuă, aruncându-și privirea spre Alviarin 
ca să vadă dacă aceasta observase. 

— Este irațional să numeșşti personală o pedeapsă şi să te 
prefaci că nu se întâmplă nimic atunci când Suprema Înscă- 
unată Amyrlin a impus-o. Pe de altă parte, raționamentul ei a 
fost întotdeauna supraevaluat, după părerea mea. 

Din fericire, Alviarin mai avea puțin până când ajungea la 
odăile ei. Închise cu grijă uşa exterioară şi încuie zăvorul. Nu 
că ar fi deranjat-o cineva, însă supraviețuise asumându-și 
riscuri doar la nevoie. Lămpile erau aprinse, iar un foc mic 
ardea în vatra şemineului din marmură albă, alungând ră- 
coarea serii de început de primăvară. Măcar servitorii îşi în- 
deplineau în continuare sarcinile. Dar până și servitorii ştiau. 

Lacrimi tăcute de umilire începură să îi şiroiască pe 
obraji. Îi venea să o ucidă pe Silviana, dar asta nu ar fi în- 
semnat decât că o altă mai-mare peste novice i-ar fi aplicat 
lovituri de nuia în fiecare dimineaţă până când Elaida ar fi 
devenit mai îngăduitoare. Uciderea ei ar fi fost mai la obiect, 
însă astfel de crime trebuiau gândite cu mare grijă. Prea 
multe morți neașteptate ar fi dus la întrebări, poate la unele 
periculoase. 

Cu toate acestea, făcuse tot ce se putea face împotriva 
Elaidei. Veştile Katerinei despre această bătălie se răspândeau 
prin Ajah Neagră şi deja dincolo de aceasta. Le auzise pe suro- 
rile care nu erau Negre vorbind în detaliu despre Fântânile din 

Dumai, iar dacă detaliile se înmulțiseră odată cu dezvăluirea 
lor, cu atât mai bine. În curând, veştile din Turnul Negru ur- 
mau să se răspândească și în Turnul Alb, probabil în același 
mod. Păcat că niciuna nu va fi de-ajuns pentru a o vedea pe 
Elaida dezonorată și înlăturată - nu cu rebelele alea blestema- 
te pe poduri -, însă evenimentele de la Fântânile din Dumai şi 
dezastrul din Andor, care atârna pe umerii ei, o vor împiedica 
să zădărnicească ceea ce făcuse Alviarin. Să dezbine Turnul 
Alb din interior, aceasta fusese porunca pe care o primise. Să 
sădească discordie și haos în fiecare cotlon al Turnului. O par- 
te din ea suferise din cauza acestei porunci. O parte din ea mai 
suferea încă, cu toate acestea îi era credincioasă Marelui Stă- 
pân. Elaida însăși cauzase prima dezbinare în Turn, însă ea 
provocase daune ce nu mai puteau fi reparate. 

Brusc, își dădu seama că îşi atingea din nou fruntea și îşi 
cobori repede mâna. Nu exista niciun însemn acolo, nimic ce 
putea fi simţit sau văzut. De fiecare dată când se privea în 
oglindă, verifica fără să vrea. Cu toate acestea, uneori credea 
că lumea se uita la fruntea ei, că vedea ceva ce ei îi scăpa. 
Acest lucru era imposibil, irațional, însă un astfel de gând se 
furişa în mintea ei oricât de des încerca să îl alunge. 
Ștergându-şi lacrimile de pe obraji cu mâna în care ţinea 
mesajul din spatele tapiseriei, le scoase pe celelalte două din 
punga de la brâu și se duse la masa de scris, care stătea lipită 
de perete. 

Era o masă simplă, fără ornamente, la fel ca restul mobi- 
lierului, iar ea bănuia că unele piese de mobilier fuseseră 
meșteșugite cu indiferență. Un aspect neînsemnat; atâta vre- 
me cât mobilierul își îndeplinea rolul, nimic nu avea impor- 
tanță. Trântind cele trei mesaje pe masă, lângă un vas mic din 
cupru, scoase o cheie din punga de la brâu, descuie un cufăr 
cu întărituri de alamă, care ședea pe podea lângă masă, și 
căută printre cărțile mici cu coperte din piele până când le 
găsi pe cele trei de care avea nevoie, fiecare protejată astfel 
încât cerneala de pe pagini să dispară dacă acestea erau atin- 
se de alte mâini diferite de ale ei. Se foloseau mult prea multe 
coduri ca ea să le țină minte. Pierderea acestor cărți ar fi o 
încercare dureroasă, înlocuirea lor una anevoioasă - de aici 
cufărul solid și lacătul. 

Un lacăt foarte bun. Lacătele bune nu erau niște fleacuri. 


Desfăcu repede fâşiile subțiri din hârtie în care era împă- 
turit mesajul recuperat din spatele tapiseriei, le ridică la lu- 
mina unei lămpi și le aruncă în vas, lăsându-le să ardă. Aces- 
tea nu erau decât instrucțiuni pentru a ajunge la locul unde 
fusese lăsat mesajul, câte una pentru fiecare femeie din lanţ, 
iar fâșiile suplimentare, doar o cale de a ascunde prin câte 
mâini trecuse mesajul ca să ajungă la destinatarul său. Prea 
multe măsuri de precauţie erau imposibile. Nici măcar suro- 
rile apropiate ei nu o considerau mai presus decât ele. Doar 
trei din Consiliul Suprem știau cine era, iar ea ar fi evitat 
acest lucru dacă ar fi putut. Întotdeauna era loc de mai multe 
măsuri de precauţie, în special acum. 

Mesajul, odată ce ea îl descifră, aplecându-se ca să scrie 
pe o altă coală de hârtie, conţinea veștile la care se aşteptase 
încă din seara precedentă, când Talene nu îşi făcuse apariţia. 

Femeia părăsise aripa Verzilor în ziua precedentă, 
dis-de-dimmeaţă, cărând niște desagi plini și un cufăr mic. 
Cum nu avea un servitor care să i le care, ea făcuse treaba 
aceasta singură. Nimeni nu părea să ştie unde plecase. Între- 
barea era; oare ea intrase în panică atunci când fusese che- 
mată în fața Consiliului Suprem sau mai era şi altceva? Mai 
era și altceva, hotărî Alviarin. Talene se bizuise pe Yukiri şi pe 
Doesine ca şi când ar fi căutat... îndrumare. Ea era convinsă 
că nu era doar închipuirea ei. Putea fi? O sămânță foarte mică 
de nădejde. Trebuia să mai fie și altceva. Avea nevoie de o 
amenințare împotriva Negrelor, altminteri Marele Stăpân nu 
avea să o mai protejeze. 

Îşi luă furioasă mâna de la frunte. 

Nu se gândise niciodată să folosească micul ter'angreal pe 
care îl ascunsese ca să o invoce pe Mesaana. În primul rând, 
foarte important, cu siguranță că femeia intenționa să o 
omoare, foarte probabil în ciuda protecţiei Marelui Stăpân. 
Pe loc, dacă pierdea acea protecție. Văzuse chipul Mesaanei, 
ştia despre umilirea ei. Nicio femeie nu ar trece cu vederea 

aşa ceva, mai ales una dintre Alese(12). În fiecare noapte visa 
că o omora pe Mesaana; adeseori visa cu ochii deschiși cum 
ar putea-o face ca să îi reuşească, însă trebuia să mai aștepte, 
căci era nevoie să o găsească fără ca femeia să îşi dea seama 
că a fost găsită. Între timp, avea nevoie de mai multe dovezi. 
Se putea ca nici Mesaana, nici Shaidar Haran să nu o consi- 
dere pe Talene ca pe o verificare a ceva. În trecut, surorile 
mai intraseră în panică şi o luaseră la fugă, deşi arareori, pre- 
supunând că Mesaana și Marele Stăpân habar nu aveau. Era 
un lucru periculos. 

În schimb, apropie mesajul codificat și copia curată de fla- 
căra lămpii, ținând fiecare coală de hârtie de un colţ până când 
acestea arseră până aproape de degetele ei, înainte să le lasă 
să cadă peste cenușa din vas. Cu ajutorul unei pietre negre şi 
netede pe care o folosea drept prespapier, strivi cenușa și o 
amestecă. Se îndoia că cineva putea reconstitui cuvintele din 
cenușă, dar chiar şi-așa... 

Stând în continuare în picioare, descifră celelalte două me- 
saje și află că atât Yukiri, cât și Doesine dormeau în odăi feri- 
te de intruziuni. Nu era un lucru surprinzător - mai nou, nicio 
soră din Turn nu dormea fără pavăză -, însă acest lucru în- 
semna că răpirea putea fi o treabă grea. Această sarcină era 
întotdeauna cea mai uşoară atunci când era îndeplinită în to- 
iul nopţii de surori care aparțineau acelei frăţii Ajah din care 
făcea parte şi femeia. Poate că acele priviri erau pur și simplu 
întâmplătoare sau închipuite. Trebuia să ia în calcul această 
posibilitate. 

Oftând, alese alte câteva cărțulii din cufăr şi se aşeză încet 
pe perna cu pene de gâscă de pe scaunul de la masa de scris. 
Însă nu îndeajuns de ușor ca să nu facă o grimasă atunci îşi 


12 The Choosen în textul original. „Those Chosen To Rule The 
World Forever”, adică „the Forsaken” - rătăciţii. A nu se confunda 
cu „the Accepted” - o novice care a trecut testele şi a fost ridicată la 
rangul de aleasă (acceptată pentru a deveni Aes Sedai). 

Termenul a apărut pentru prima dată în al patrulea roman din 
serie, Umbra se întinde, cap. 9 - „Hotărâri”, în dialogul dintre Sele- 
ne/Lanfear și Rand al'Thor: „Noi ne spunem Cei Numiţi, spuse ea 
calm. Numiţi să conducem lumea pentru totdeauna. Vom trăi pen- 
tru totdeauna. Tu, de asemenea.” Atunci, traducătorii au optat 
pentru apelativul „Numiţi”. (n.red.) 


instală mai bine greutatea corpului. Îşi înăbuși un scâncet. La 
început, considerase umilința adusă de loviturile de nuia ale 
Silvianei mult mai rea decât durerea, însă durerea încetase să 
dispară cu adevărat. Fundul îi era plin de vânătăi. lar mâine, 
mai-marea peste novice avea să adauge altele. Apoi poimâi- 
ne, răspoimâine... O viziune sumbră a unor zile nesfârșite de 
urlat din cauza loviturilor de nuia aplicate de Silviana, de pri- 
vit în ochii surorilor care ştiau totul despre vizitele ei în bi- 
roul Silvianei. 

Încercând să alunge aceste gânduri, muie peniţa din oţel 
în cerneală și începu să scrie porunci codificate pe colile sub- 
tiri de hârtie. Talene trebuia găsită şi adusă înapoi, firește. 
Pentru a fi pedepsită şi executată, dacă intrase pur şi simplu 
în panică, iar dacă nu, dacă ea găsise cumva o cale de a-şi în- 
călca jurămintele... Alviarin se agăța de această speranţă în 
timp ce poruncea ca Yukiri şi Doesine să fie supravegheate 
îndeaproape. Trebuia găsită o cale prin care să le vină de hac. 

lar dacă acestea erau implicate, ceva tot putea fi realizat 
din ceea ce spuneau. Ea avea să conducă firele în cerc. Ceva 
tot putea fi făcut. 

Scria cu furie, fără să își dea seama că își dusese mâna li- 
beră la frunte, în căutarea însemnului. 


Lumina soarelui de după-amiază pătrundea printre copa- 
cii înalți de pe culmea de deasupra vastei tabere shaido, îm- 
pestrițând văzduhul, iar de pe crengile de deasupra capului 
se auzeau trilurile păsărilor. Păsările cu pene roşii şi gaițele 
albastre treceau în zbor ca niște fulgere, fâșii de culoare, iar 
Galina zâmbi. În dimineaţa aceea plouase torențial, iar în aer 
se simţea încă răcoarea de sub norii albi și rari care pluteau 
încet pe cer. Cel mai probabil că iapa ei cenușie, cu gâtul arcuit 
şi pas vioi, aparținuse vreunei femei de viță nobilă sau măcar 
vreunui negustor. Nimeni altcineva în afară de o soră nu şi-ar 
fi putut permite un animal atât de frumos. Ei îi plăceau aceste 
plimbări călare pe iapa pe care o botezase „Sprintena” deoa- 
rece, într-o bună zi, aceasta urma să o ducă cu repeziciune 
spre libertate; întocmai cum îi plăceau aceste momente în 
care cugeta la ce avea să facă odată cu redobândirea libertă- 
ţii. Își făcuse planuri să îi facă să plătească pe aceia care o 

dezamăgiseră, începând cu Elaida. Cel mai plăcut lucru era să 
se gândească la acele planuri, la eventualul rod al lor. 

Cel puţin, se bucura de aceste plimbări călare atâta vreme 
cât reușea să uite că acest privilegiu era un indiciu la fel de 
evident al faptului că Therava o deţinea ca roba albă din mă- 
tase groasă pe care o purta, precum şi cingătoarea bătută în 
piatra-focului şi zgarda. Zâmbetul i se transformă într-o gri- 
masă. Ornamente pentru un animal de companie căruia îi era 
îngăduit să se distreze de unul singur atunci când nu i se ce- 
rea să îl distreze pe stăpânul său. Nu își putea scoate acele în- 
semne bătute cu nestemate, nici măcar aici, afară. Cineva pu- 
tea să o vadă. Ea venise călare până aici ca să scape de aieli, 
dar putea da peste ei şi în pădure. Therava putea afla. Oricât 
de greu îi era să recunoască, îi era teamă până în măduva oa- 
selor de înțeleapta cu ochi de vultur. Therava îi bântuia vise- 
le, iar acestea nu erau niciodată plăcute. Adeseori, se trezea 
plină de sudoare și plângând. Se simţea întotdeauna ușurată 
atunci când se trezea din acele coșmaruri, indiferent că mai 
reuşea sau nu să doarmă restul nopții. 

Nu exista o poruncă împotriva acestor plimbări, o porun- 
că pe care ea să fie nevoită să o asculte, iar lipsa acesteia avea 
gustul său amar. Therava ştia că ea avea să se întoarcă, indi- 
ferent cât de rău era tratată, în speranţa că, într-o bună zi, în- 
țeleapta avea să înlăture acel jurământ de ascultare afurisit. 

Va putea conduce Puterea din nou, când şi cum va dori ea. 
Uneori, Sevanna o făcea să conducă pentru a îndeplini sarcini 
mediocre sau pur şi simplu ca să demonstreze că putea po- 
runci acest lucru, dar asta se întâmpla atât de rar, încât tânjea 
fie şi după ocazia de a îmbrăţișa saidarul. Therava nu îi îngă- 
duia nici măcar să atingă Puterea decât dacă o implora şi se 
ploconea, iar atunci refuza să o lase să conducă un fir. Se plo- 
conise, se înjosise complet, doar ca să primească această fi- 
rimitură. Îşi dădu seama că scrâşnea din dinţi și se forță să se 
oprească. 

Poate că Sceptrul Legămintelor din Turn putea înlătura 
acest jurământ al ei la fel de bine ca sceptrul aproape identic 
aflat în posesia Theravei; cu toate acestea, nu putea fi sigură 
de asta. Cele două nu erau identice. Exista doar o diferență în 
ceea ce privea însemnele; cu toate acestea, asta indica faptul 
că un legământ jurat pe unul era specific pentru acel sceptru? 


Nu îndrăznea să plece fără sceptrul Theravei. Înțeleapta îl lă- 
sa adeseori la vedere în cortul ei, dar „nu îl vei lua niciodată 
în mână”, îi spusese ea. 

O, Galina putea atinge acel sceptru alb, gros cât încheie- 
tura unei mâini, îi putea mângâia suprafața netedă; cu toate 
acestea, oricât de mult se chinuia, nu reușea să îl cuprindă cu 
mâna. Numai dacă i-l oferea cineva. Nădăjduia că acest lucru 
nu era socotit ca a lua în mână obiectul. Așa trebuia să fie. 
Gândul că s-ar putea să nu fie astfel o umplea de pustietate. 
Dorinţa arzătoare din ochii ei atunci când privea sceptrul o fă- 
cea pe Therava să zâmbească, lucru care se întâmpla arareori. 

„Micuța mea Lina vrea să se elibereze de jurământul fă- 
cut? zicea ea pe un ton batjocoritor. Atunci Lina trebuie să fie 
un animal de companie foarte cuminte, căci singura cale prin 
care mă poți face să iau în considerare acest lucru este să mă 
convingi că vei rămâne animalul meu de companie chiar 
şi-atunci.” 

Să fie toată viața ei jucăria Theravei și ţinta tempera- 
mentului ei? Să fie un surogat pe care să îl bată ori de câte ori 
Therava se înfuria pe Sevanna? „Pustietate” era un cuvânt 
prea slab pentru a putea descrie sentimentele ei. „Groază” 
era un cuvânt mai potrivit. Se temea că avea să înnebunească 
dacă acest lucru avea să se adeverească. În aceeași măsură, 
se temea că nu va putea scăpa nici dacă ar înnebuni. 

Cu moralul la pământ, își duse mâna streașină la ochi ca 
să vadă dacă se înălțase soarele pe cer. Therava îi spusese 
doar că i-ar plăcea ca ea să se întoarcă înainte de lăsarea în- 
tunericului şi, deşi mai erau două ceasuri bune de lumină, 
oftă cu regret şi o întoarse imediat pe Sprintena, coborând 
dealul, printre copaci, înspre tabără. Înțeleptei îi plăcea să gă- 
sească metode prin care să impună ascultare fără a da po- 
runci directe. O mie de metode prin care să o facă să se plo- 
conească. Pentru siguranța ei, trebuia să considere drept po- 
runcă până şi cea mai mică sugestie venită din partea femeii. 
Dacă întârzia câteva minute, Galina primea pedepse care o 
făceau să se înfioare numai aducându-și aminte de ele. O fă- 
cea să se înfioare şi să dea pinteni iepei ca aceasta să mă- 
rească pasul printre copaci. Therava nu accepta nicio scuză. 

Brusc, un bărbat aiel ieși în calea ei de după un copac 
gros. Era un bărbat înalt în cadin'sor, cu sulițele vârâte prin- 

tre curelele care îi țineau arcul pe spate și cu vălul atârnân- 
du-i pe piept. Fără să rostească un cuvânt, el prinse de că- 
păstrul iepei. 

Pentru o clipă, ea îl privi cu gura căscată, apoi își îndreptă 
spatele indignată. 

— Prostule! izbucni ea. Ar trebui să mă cunoști deja. Dă 
drumul calului, altminteri Sevanna și Therava te vor jupui pe 
rând! 

De obicei, aceşti aieli lăsau arareori să se citească ceva pe 
chipul lor, însă ei i se păru că ochii lui verzi se măriră puţin. 

Apoi ea ţipă când el strânse în pumn partea din faţă a ro- 
bei ei şi o trase jos din şa. 

— Tacă-ți gura, gai'shain, zise el, dar ca şi cum puțin îi 
păsa dacă ea îi dădea sau nu ascultare. 

La un moment dat, ea fusese nevoită să asculte, însă odată 
aceştia își dădură seama că asculta porunca oricui, fuseseră 
prea mulți cărora le plăcea să o trimită după potcoave de cai 
morți ca să o ţină ocupată atunci când Therava sau Sevanna 
aveau nevoie de ea. Acum, ea trebuia să dea ascutare doar 
anumitor înțelepte şi Sevannei; prin urmare, începu să lo- 
vească cu picioarele, să se zbată și să ţipe în speranţa că va 
atrage atenţia cuiva care ştia că ea aparținea Theravei. Doar 
dacă i-ar fi fost îngăduit să aibă un pumnal asupra ei. Până și 
aceasta i-ar fi fost de ajutor. Cum se putea ca acest bărbat să 
nu recunoască sau măcar să nu ştie ce însemnau cingătoarea 
bătută cu nestemate și zgarda ei? Tabăra era imensă, plină de 
oameni ca multe dintre orașele mari; cu toate acestea, toată 
lumea părea că poate distinge jucăria Theravei din ţinuturile 
umede. Femeia va porunci ca individul acesta să fie jupuit, iar 
Galina intenţiona să se bucure de fiecare minut în care privea. 

Mult prea curând deveni limpede faptul că un pumnal nu 
ar fi fost de niciun folos. În ciuda zbaterilor ei, bruta o mânuia 
cu ușurință, trăgându-i gluga pe cap, orbind-o, apoi îndesân- 
du-i cât mai mult din ea în gură, înainte să i-o lege. Apoi, o 
întoarse cu fața în jos şi o legă strâns de mâini și de picioare. 
La fel de ușor ca şi când ar fi fost un copil! Se zbătea în con- 
tinuare, dar în zadar. 

— Gaul a vrut nişte gai'shaini care să nu fie aiel, dar o 
gai'shain în veșmânt din mătase și cu podoabe, ieșită la plim- 
bare călare? zise un bărbat, iar Galina înțepeni. 


Acesta nu era aiel. Avea accent din Murandy! 

— Sigur, iar astea nu sunt obiceiurile voastre, nu-i așa? 

— Shaido. 

Cuvântul fu rostit ca un blestem. 

— Ei bine, mai trebuie să găsim câțiva dacă el vrea să afle 
ceva folositor. Poate mai mulţi, nu doar câţiva. Sunt zeci de mii 
de oameni în alb colo jos, iar ea ar putea fi oricare dintre ei. 

— Cred că femeia asta i-ar putea spune lui Perrin Aybara 
ce vrea să știe, Fager Neald. 

Dacă ea înțepenise înainte, acum încremeni. Gheaţa părea 
să pună stăpânire pe stomacul, dar și pe inima ei. Perrin 
Aybara îi trimisese pe bărbaţii aceştia? Dacă îi ataca pe shai- 
do în încercarea de a-și salva soţia, el avea să fie ucis, distru- 
gându-i ei avantajul pe care îl avea cu Faile. Femeii nu avea să 
îi mai pese ce urma să fie dezvăluit, odată ce bărbatul ei era 
mort, iar celelalte nu aveau secrete ca să se teamă că acestea 
vor ieși la iveală. Îngrozită, Galina vedea cum i se năruia spe- 
ranța de a înhăţa sceptrul. Trebuia să îl oprească. Dar cum? 

— Ce te face să crezi asta, Gaul? 

— Este Aes Sedai. Și prietenă a Sevannei, pare-se. 

— Oare? zise murandianul pe un ton nesigur. Oare o fi 
prietena ei? 

În mod ciudat, niciunul dintre bărbaţi nu părea tulburat 
că înhățaseră o Aes Sedai. Și, aparent, bărbatul aiel făcuse as- 
ta perfect conștient de ceea ce era ea. Chiar dacă era un shai- 
do renegat, bărbatul sigur nu ştia că ea nu putea conduce Pu- 
terea fără permisiune. Doar Sevanna şi câteva înțelepte ştiau 
acest lucru. Situaţia devenea din ce în ce mai năucitoare cu 
fiecare minut care trecea. 

Brusc, ea fu ridicată în aer şi pusă pe burtă peste şaua ei, 
îşi dădu ea seama. În clipa următoare, sălta pe pielea tare, 
unul din bărbaţi ținând-o cu o mână ca să nu cadă în vreme 
ce iapa porni la trap. 

— Hai să mergem într-un loc unde poţi deschide una din- 
tre găurile tale, Fager Neald. 

— În partea cealaltă a dealului, Gaul. Am fost aici de-atâ- 
tea ori, încât aș putea deschide o poartă aproape oriunde. Voi, 
aielii, fugiţi pretutindeni? 

O poartă? Ce tot îndruga bărbatul acesta? Nebăgând în 
seamă trăncănelile lui, ea se gândi la opţiunile ei, dar nu găsi 

niciuna bună. Legată ca un miel dus la piaţă, cu căluș în gură 
astfel încât să nu poată fi auzită nici de la zece paşi depărtare 
chiar dacă ar fi țipat din toţi rărunchii, șansele ei de a scăpa 
erau inexistente dacă vreuna dintre santinelele shaido nu i-ar 
fi interceptat pe cei care o răpiseră. Dar oare îşi dorea acest 
lucru? Dacă nu ajungea la Aybara, nu avea cum să îl oprească 
să nu distrugă totul. Pe de altă parte, la câte zile depărtare se 
afla tabăra lui? Nu putea fi foarte aproape, altminteri shaido 
i-ar fi găsit până acum. Ea ştia că iscoadele cercetaseră zona 
până la zece mile depărtare de tabără. Oricât de multe zile avea 
nevoie pentru a ajunge la el, tot atât de multe îi vor lua ca să 
se întoarcă. Nu va întârzia doar câteva minute, ci câteva zile. 

Therava nu o va ucide pentru asta. Doar o va face să își 
dorească moartea. Îi putea explica. Îi va povesti cum fusese 
răpită de nişte tâlhari. De fapt, doar de doi; era îndeajuns de 
greu să crezi că doi bărbați se apropiaseră atât de mult de 
tabără, darămite o bandă de tâlhari. Incapabilă să conducă 
Puterea, ea avusese nevoie de timp ca să scape. Ar putea spu- 
ne o poveste convingătoare. Ar putea-o convinge pe Therava. 

Dacă spunea... Era inutil. Prima oară când Therava o pe- 
depse pentru că întârziase fusese din cauză că se rupseseră 
dârlogii şi fusese nevoită să se întoarcă pe jos acasă, condu- 
când calul de căpăstru. Femeia nu acceptase scuza aceea, și 
nu o va accepta nici pe aceea că fusese răpită. Galinei îi venea 
să plângă. De fapt, îşi dădu seama că plângea cu lacrimi de 
deznădejde pe care nu le putea opri. 

Calul se opri şi, înainte să gândească, începu să se zbată 
violent, încercând să se arunce de pe şa, țipând atât de tare 
cât îi permitea călușul de la gură. Ei probabil că încercau să 
evite santinelele. Cu siguranță că Therava va înţelege dacă 
santinelele se vor întoarce cu ea și cu răpitorii ei, chiar dacă 
ea va întârzia. Cu siguranţă că ea va găsi o cale prin care să se 
ocupe de Faile, chiar dacă soţul acesteia va muri. 

O mână grea o lovi cu putere. 

— Tacă-ţi gura! zise bărbatul aiel, apoi o luară din nou la trap. 

Lacrimile începură să îi șiroiască din nou pe obraji, iar 
gluga din mătase care îi acoperea fața se umezi. Therava avea 
să o facă să urle. Dar chiar în timp ce plângea, începu să se 
gândească la ce avea să îi spună lui Aybara. Cel puţin, şi-ar 
putea păstra șansele de a pune mâna pe sceptru. Therava 


avea să... Nu. Nu! Trebuia să se concentreze la ceea ce putea 
face ea. Imaginile cu înţeleapta cea cu privire nemiloasă ți- 
nând în mână o nuia sau o curea sau o împletitură din sfori îi 
apăreau într-un colţ al minţii, dar de fiecare dată le alunga, 
repetând în tot acest timp întrebările pe care Aybara i le-ar 
putea pune și răspunsurile pe care i le-ar da ea. Ce i-ar putea 
spune ca să îl convingă să lase siguranța soției lui în grija ei. 

În niciuna dintre ipotezele ei, nu se așteptase să fie luată 
de pe șa și pusă să stea în picioare mai bine de o oră după ce 
fusese răpită. 

— Deşeuează-i calul, Noren, şi leagă-l lângă ceilalți, zise 
murandianul. 

— Imediat, Jupâne Neald, veni răspunsul cu accent 
cairhienin. 

Legăturile din jurul gleznelor ei căzură pe jos, iar lama cu- 
țitului se strecură printre încheieturile mâinilor ei, tăind sfoa- 
ra, iar apoi căluşul de la gură îi fu dezlegat. Ea scuipă mătasea 
îmbibată cu saliva ei şi își azvârli gluga pe spate. 

Un bărbat scund, ce purta haină neagră, o conducea pe 
Sprintena printr-o zonă de corturi maronii, mari și peticite, şi 
de colibe mici şi primitive, care păreau a fi construite din ra- 
muri de copaci, inclusiv de pin cu ace maronii. De cât timp 
aveau nevoie pinii ca să se veştejească? De mai multe zile, cu 
siguranță, poate chiar de mai multe săptămâni. Cei şaizeci 
sau şaptezeci de bărbaţi care aveau grijă de focurile pentru 
gătit sau şedeau pe scăunele din lemn semănau cu niște fer- 
mieri în hainele lor din lână aspră, însă unii ascuțeau săbii și 
sulițe şi halebarde, iar alte arme stăteau grămadă în alte zeci 
de locuri. Printre spaţiile goale dintre corturi și colibe, ea 
putea vedea mai mulţi bărbați mişunând pe ambele părți, 
câțiva dintre ei purtând coifuri sau platoşe, călare și ținând în 
mâini lănci lungi, prevăzute cu flamuri. Erau soldaţi care ple- 
cau să patruleze. Câţi alții mai erau dincolo de raza ei vizua- 
lă? Nu avea importanţă. Ceea ce se întindea dinaintea ochilor 
ei era incredibil! Shaido aveau santinele postate mai departe 
de-atât față de tabăra lor. Ea era convinsă de asta! 

— Dacă fața n-ar fi fost de-ajuns, şopti Neald, acea privire 
rece şi calculată m-ar convinge. Este ca şi când ea ar examina 
viermii de sub o piatră pe care a răsturnat-o. 

Un individ slăbănog în haină neagră își mângâie amuzat 
cu noadele degetelor mustaţa cerată, având grijă să nu îi 
strice vârfurile ascuţite. Deşi avea sabie, nu trăda deloc aerul 
unui soldat sau al unui războinic. 

— Păi, vino cu mine, aes sedai, zise el, apucând-o de par- 
tea superioară a brațului. Seniorul Perrin aşteaptă să îţi pună 
câteva întrebări. 

Ea se smuci, eliberându-se, însă el o apucă cu calm mai 
strâns de braţ. 

— Fără de-astea! 

Alelul uriaș, Gaul, o apucă de celălalt braţ, iar ea n-avea 
decât să meargă cu ei sau să fie târâtă. Păşea cu capul sus, 
prefăcându-se că ei nu erau decât niște escorte, dar oricine ar 
fi văzut cum o ţineau de braţe aceştia ar fi ştiut că nu era 
adevărat. Deși privea drept în față, simţea privirile băiețan- 
drilor înarmaţi - majoritatea erau tineri - ațintite asupra ei. 
Aceştia nu se uitau miraţi, ci doar priveau, cântăreau. Cum 
puteau fi atât de aroganțţi cu o aes sedai? Unele dintre înțe- 
leptele care nu știau de jurământul ce o lega își exprimaseră 
îndoiala că ea ar fi aes sedai, deoarece se supunea atât de 
repede și se ploconea în fața Theravei, dar ăștia doi ştiau ce 
era ea. Şi nu le păsa. Ea bănuia că și fermierii aceia știau, cu 
toate acestea niciunul nu se arăta uimit de felul în care era 
tratată. Acest lucru o făcea să simtă fiori pe şira spinării. 

Când se apropiară de cortul mare cu dungi roșii și albe, 
ale căror clape erau deschise, ea auzi voci în interior. 

—...zicea că el era pregătit să vină chiar acum, spunea un 
bărbat. 

— Nu-mi permit să mai hrănesc o gură când nu știu pen- 
tru cât timp, răspunse un alt bărbat. Sânge și cenușă! Cât 
timp durează să stabilim o întâlnire cu oamenii aceștia? 

Gaul fu nevoit să se aplece ca să intre în cort, însă Galina 
păși înăuntru de parcă ar fi intrat în apartamentul ei din 
Turn. O fi fost ea prizonieră, dar era aes sedai, iar această 
simplă realitate devenea o unealtă puternică. Și o armă. Cu 
cine încerca el să stabilească o întâlnire? Nu cu Sevanna, si- 
gur. Să fie oricine în afară de Sevanna. 

Într-un contrast izbitor cu tabăra dărăpănată de afară, 
aici exista un covor înflorat pe post de podea, iar de stâlpii 
acoperișului atârnau două draperii din mătase cu broderii 


reprezentând flori şi păsări după moda cairhienină. Ea îşi 
concentră atenția asupra unui bărbat înalt, lat în umeri şi 
îmbrăcat în cămașă, care stătea cu spatele la ea, proptit în 
pumni de o masă cu picioare subțiri, ornată cu rânduri de 
poleială şi acoperită cu hărți şi coli de hârtie. Ea îl zărise doar 
de la depărtare pe Aybara în Cairhien; cu toate acestea, era 
convinsă că acesta era băiatul de fermier din satul natal al lui 
Rand al'Thor, în ciuda cămășii lui din mătase și a cizmelor 
lustruite. Până şi partea întoarsă a acestora era lustruită. În 
plus de asta, toţi cei ce se aflau în cort păreau să se uite la el. 

Când ea intră în cort, o femeie înaltă, îmbrăcată într-o ro- 
chie verde din mătase, cu guler înalt și fâşii înguste de dante- 
lă la grumaz și la încheieturile mâinilor, și cu părul negru 
căzându-i în valuri pe umeri, îşi puse cu familiaritate o mână 
pe braţul lui Aybara. Galina o recunoscu. 

— Pare a fi precaută, Perrin, zise Berelain. 

— Atentă la vreo capcană, după părerea mea, seniore 
Perrin, interveni un bărbat dur cu părul cărunt, care purta o 
platoşă ornată peste o haină stacojie. 

„Este ghealdanin”, îşi zise Galina. Măcar el și Berelain ex- 
plicau prezenţa soldaților, chiar dacă nu și faptul că aceştia se 
aflau într-un loc unde era imposibil să se afle. 

Galina se bucura nespus de mult că nu o întâlnise pe fe- 
meie în Cairhien. Acest lucru ar fi făcut ca situaţia actuală să 
fie mai mult decât stânjenitoare. Îşi dorea să fi avut mâinile 
libere ca să poată să își șteargă lacrimile rămase pe obraji, 
dar cei doi bărbaţi o ţineau cu fermitate de braţe. Nu era ni- 
mic de făcut în privinţa asta. Ea era aes sedai. Doar asta con- 
ta. Doar asta va îngădui să conteze. Îşi deschise gura ca să 
preia controlul asupra situației... 

Brusc, Aybara se uită peste umăr la ea, de parcă i-ar fi 
simţit prezența în vreun fel, iar ochii lui aurii îi înghețară 
limba. Ea respinsese poveştile cum că bărbatul avea ochi de 
lup, însă chiar avea. Ochi aspri de lup pe o față împietrită. Pe 
lângă el, ghealdaninul părea aproape blând. Dincolo de barba 
tunsă scurt, pe fața lui se citea tristețea. Din cauza soției lui, 
fără îndoială. Ea s-ar putea folosi de asta. 

— O aes sedai care poartă albul de gai'shain, zise el pe un 
ton indiferent, întorcându-se cu fața spre ea. 

Era un bărbat voinic, chiar dacă nu atât de mare ca băr- 
batul aiel, și domina încăperea doar prin simpla-i prezenţă, 
ochii lui aurii observând totul. 

— Şi e prizonieră, pare-se. N-a vrut să vină? 

— S-a zvârcolit ca un pește pe uscat când Gaul a încercat 
s-o lege, seniore, răspunse Neald. Eu, unul, n-am avut altceva 
de făcut decât să stau și să privesc. 

Era ciudat că spusese asta, şi pe un ton atât de însemnat. 
Ce ar fi putut să...? Dintr-odată, ea conștientiză prezenţa unui 
alt bărbat în haină neagră, un individ îndesat, cu fața înăs- 
prită de vreme şi cu o insignă din argint în formă de sabie 
prinsă pe gulerul înalt. Își aminti unde văzuse ultima oară 
bărbați în haine negre. Săreau prin niște găuri în aer chiar 
înainte ca totul să se transforme în dezastru la Fântânile din 
Dumai. Neald şi găurile lui, porţile lui. Bărbaţii aceştia puteau 
conduce Puterea. 

Avu nevoie de toată puterea lăuntrică pe care o poseda să 
nu încerce să se elibereze din strânsoarea murandianului, să 
nu se îndepărteze încet. Numai faptul că se afla atât de aproa- 
pe de el îi întorcea stomacul pe dos. Numai faptul că acesta o 
atingea... Îi venea să scâncească, iar acest lucru o surprinse. 
Cu siguranță era mai puternică de-atât! Se concentră ca să își 
păstreze mina calmă, încercând în tot acest timp să își ume- 
zească cu salivă gura pe care și-o simţea brusc uscată. 

— Ea susține c-ar fi prietena Sevannei, adăugă Gaul. 

— Prietena Sevannei? repetă Aybara, încruntându-se. Dar 
purtând roba de gai'shain. O robă din mătase şi podoabe, dar 
totuşi... N-ai vrut să vii, dar n-ai condus ca să încerci să îi îm- 
piedici pe Gaul şi pe Neald să te aducă aici. Și ești îngrozită. El 
clătină din cap. Cum putea ști el că ei îi era teamă? Mă miră să 
văd o aes sedai însoțind clanul Shaido după cele petrecute la 
Fântânile din Dumai. Sau n-ai aflat ce s-a întâmplat? Daţi-i 
drumul, dați-i drumul. Mă îndoiesc că o va lua la fugă după ce 
v-a lăsat să o aduceţi până aici. 

— Cele petrecute la Fântânile din Dumai n-au importanţă, 
zise ea pe un ton rece când bărbaţii îşi luară mâinile de pe ea. 

Însă cei doi o încadrau ca nişte paznici, iar ea era mândră 
cât de stăpânită îi era vocea. Un bărbat care putea conduce. 
Ba doi, iar ea era singură. Singură și incapabilă să conducă un 
fir. Galina îşi ținea spatele drept și capul ridicat. Era aes sedai, 


iar ei trebuiau s-o vadă astfel. Cum putea şti el că ei îi era tea- 
mă? În cuvintele ei nu se simţea nici urmă de teamă. Faţa par- 
că îi era sculptată în piatră, atât de puţin lăsa ea să se vadă. 

— Scopurile Turnului Alb sunt cunoscute sau înțelese 
doar de aes sedai. Eu îndeplinesc treaba Turnului Alb, iar tu 
te amesteci. O alegere neînțeleaptă pentru orice bărbat. 

Ghealdaninul dădu cu tristețe din cap de parcă ar fi învă- 
țat pielea lui această lecție; Aybara doar o privi, fără nicio 
expresie. 

— Sigurul motiv pentru care nu i-am rănit pe ăștia doi a 
fost că ţi-am auzit numele, continuă ea. Dacă murandianul 
sau aielul ar fi pomenit cât timp le luase, ea era pregătită să 
susțină că fusese şocată la început, dar ei tăcură, iar ea vorbi 
repede şi tare: Soţia ta, Faile, se află sub protecția mea, la fel 
şi regina Alliandre, iar când îmi voi termina treaba cu 
Sevanna, le voi duce cu mine într-un loc sigur și le voi ajuta 
să ajungă oriunde își vor dori să meargă. Însă, între timp, 
prezența ta aici îmi periclitează treburile Turnului Alb, iar eu 
nu pot îngădui asta. De asemenea, te pui în pericol pe tine, pe 
soţia și pe Alliandre. Există zeci de mii de aieli în tabără. 
Multe zeci de mii. Dacă aceștia vă vor ataca - iar iscoadele lor 
vă vor descoperi în curând, dacă n-au făcut-o deja -, vă vor 
rade pe toţi de pe suprafața pământului. Ba chiar le-ar putea 
face rău soţiei tale şi Alliandrei din cauza aceasta. S-ar putea 
să n-o pot opri pe Sevanna. Este o femeie aspră, iar înțelep- 
tele ei, aproape patru sute la număr, pot conduce. Toate sunt 
dornice să folosească Puterea în scopuri violente, în vreme ce 
eu sunt o singură aes sedai, constrânsă de jurămintele făcute. 
Dacă vrei să le protejezi pe soţia ta şi pe regină, îndepărtea- 
ză-te de tabăra lor şi porneşte la galop cât poţi de iute. S-ar 
putea să nu te atace dacă le va fi limpede că te retragi. Este 
singura nădejde pe care o aveţi, tu și soţia ta. 

lată! Dacă doar câteva dintre seminţele pe care le planta- 
se aveau să prindă rădăcini, ar fi trebuit să fie de-ajuns ca el 
să facă cale-ntoarsă. 

— Dacă Alliandre este în pericol, seniore Perrin..., începu 
ghealdaninul, însă Aybara îl opri ridicându-și o mână. 

Acest gest fu de-ajuns. Soldatul își încleștă fălcile atât de 
tare, încât ea crezu că le va auzi pârâind; cu toate acestea, 
bărbatul tăcu. 

— Ai văzut-o pe Faile? întrebă tânărul, în vocea lui sim- 
țindu-se entuziasmul. Este teafără? N-a fost vătămată? 

Neghiobul nu părea să fi auzit un singur cuvânt din ce îi 
spusese ea înainte să pomenească de soţia lui. 

— Teafără şi sub protecția mea, seniore Perrin. Dacă bă- 
iețandrul acesta entuziasmat de la țară voia să i se spună „se- 
niore”, atunci ea avea să tolereze asta deocamdată. Atât ea, 
cât și Alliandre. Soldatul mârâi la Aybara, însă nu profită de 
ocazie ca să vorbească. Trebuie să mă asculţi. Shaido te vor 
omori... 

— Vino aici şi uită-te la asta, o întrerupse Aybara, întor 
cându-se la masă şi trăgând o hârtie mare spre el. 

— Trebuie să-i ierți lipsa de maniere, aes sedai, murmură 
Berelain, oferindu-i o cupă lucrată în argint cu vin negru. Se 
află sub o presiune considerabilă, după cum poți înțelege, da- 
tă fiind situaţia. Nu m-am prezentat. Eu sunt Berelain, Prima 
din Mayene. 

— Ştiu. Poţi să-mi spui Alyse. 

Cealaltă femeie zâmbi ca și când ar fi ştiut că acesta era 
un nume fals, dar îl acceptă. Prima din Mayene era departe 
de a fi nesofisticată. Păcat că trebuia să se ocupe de băiat în 
tot acest timp; oamenii sofisticați care credeau că puteau 
dansa cu aes sedai erau adeseori conduși ușor. Oamenii de la 
ţară se puteau dovedi încăpățânaţi din ignoranță. Însă indi- 
vidul ar fi trebuit să știe deja ceva despre aes sedai. Poate că, 
dacă îl va ignora, el va avea motiv ca să se gândească la cine 
şi ce era ea. 

Vinul avea un gust floral. 

— Este foarte bun, zise ea, cu o recunoştinţă sinceră. 

Nu mai băuse un vin bun de săptămâni întregi. Therava 
nu îi îngăduia o plăcere pe care înţeleapta însăși și-o refuza. 
Dacă femeia ar afla că ea descoperise câteva butoaie în Malden, 
ea n-ar mai bea nici măcar vin mediocru. Şi cu siguranţă va fi 
şi bătută. 

— Mai sunt şi alte aes sedai în tabără, Alyse Sedai. Masuri 
Sokawa și Seonid Traighan, dar şi sfătuitoarea mea, Annoura 
Larisen. Ţi-ar plăcea să vorbeşti cu ele după ce vei termina cu 
Perrin? 

Cu o nepăsare prefăcută, Galina își trase gluga pe cap pâ- 
nă când faţa îi fu umbrită, apoi mai luă o gură de vin ca să 


aibă timp de gândire. Prezența Annourei era de înţeles, lu- 
ând-o în considerare pe a lui Berelain, dar ce căutau celelalte 
două acolo? Se număraseră printre cele care fugiseră din Turn 
după ce Siuan fusese detronată, iar Elaida înscăunată. Ade- 
vărat, niciuna dintre ele nu avea de unde să ştie despre impli- 
carea ei în răpirea băiatului al'Thor pentru Elaida, dar totuși... 

— Cred că nu, murmură ea. Ele au treburile lor, iar eu le 
am pe ale mele. 

Ar fi dat orice să ştie ce treburi aveau ele, dar nu cu riscul 
de de a fi recunoscută. Oricare dintre prietenii Dragonului Re- 
născut ar putea avea... noţiuni... despre o Roşie. 

— Ajută-mă să îl conving pe Aybara, Berelain. Gărzile tale 
Înaripate nu pot ţine piept puhoiului pe care îl vor trimite 
shaido împotriva lor. Indiferent ce ghealdanini te însoțesc, 
aceştia nu vor face nicio diferență. O oaste nu va face nicio 
diferenţă. Shaido sunt prea mulţi și au sute de înțelepte pre- 
gătite să folosească Puterea drept armă. Le-am văzut făcând 
asta. S-ar putea să-ţi pierzi şi tu viaţa, iar dacă vei fi captura- 
tă, nu îți pot făgădui că o voi putea convinge pe Sevanna să te 
elibereze atunci când voi pleca. 

Berelain râse de parcă mii de shaido şi sute de înțelepte 
care puteau conduce nu aveau nicio importanţă. 

— O, nu ne vor găsi, nu te teme. Tabăra lor se află la trei 
zile bune călare de aici, poate patru. Terenul devine acciden- 
tat nu departe de unde ne aflăm noi acum. 

Trei zile, poate patru. Galina se cutremură. Ar fi trebuit să 
își dea seama înainte să i se spună. Trei ori patru zile de teren 
parcurs în mai puţin de o oră, printr-o gaură în aer creată cu 
jumătatea masculină a Puterii. Ea fusese suficient de aproape 
ca să fie atinsă de saidin. Însă, acum își păstră vocea calmă: 

— Chiar și-așa, trebuie să mă ajuţi să îl conving să nu 
atace. Ar fi un dezastru pentru el, pentru soția lui, pentru toți 
cei implicați. Pe lângă asta, ceea ce fac eu este important pen- 
tru Turn. 

Măgulitor pentru un domnitor peste un singur oraș sau 
peste câteva fâșii de pământ, dar măgulirea ungea sufletul atât 
al celui neimportant, cât și al celui măreț. 

— Perrin este încăpățânat, Alyse Sedai. Mă îndoiesc că vei 
reuși să îl faci să se răzgândească. Este un lucru greu de făcut 
odată ce i-a intrat ceva în cap. 

Dintr-un anume motiv, tânăra afișă un zâmbet suficient 
de misterios ca să poată fi comparat cu cel al unei surori. 

— Berelain, ai putea purta discuţia asta mai târziu? zise 
Aybara pe un ton nerăbdător, şi nu era o sugestie. Lovi cu de- 
getul gros pe coala de hârtie. Alyse, vrei să arunci o privire? 

Nici aceasta nu era o sugestie. Cine se credea acest bărbat 
de îi poruncea unei aes sedai? 

Cu toate acestea, când se duse la masă, se depărtă puţin 
de Neald. Însă veni mai aproape de celălalt, care o studia cu 
atenţie, dar se afla de partea cealaltă a mesei. O barieră şu- 
bredă, însă ea îl putea ignora dacă se uita la coala de hârtie 
de sub degetul lui Aybara. Îi fu greu să nu îşi arcuiască sprân- 
cenele în semn de mirare. Orașul Malden era conturat acolo, 
prevăzut cu apeducte care aduceau apa dintr-un lac ce se afla 
la cinci mile depărtare, precum și conturul grosolan al tabe- 
rei shaido care împrejmuia orașul. Adevărata surpriză era fap- 
tul că însemnele păreau să indice sosirea ginţilor de când shai- 
do ajunseseră în Malden, iar numărul acestora însemna că 
oamenii lui supravegheau tabăra de ceva vreme. O altă hartă, 
schițată grosolan, părea să arate orașul cu unele detalii. 

— Văd că ai aflat cât de mare este tabăra lor, zise ea. Ar 
trebui să știi că nu există vreo speranţă s-o salvezi. Chiar da- 
că ai avea o mie de astfel de bărbați - nu îi era uşor să pome- 
nească de ei şi nu reuşi să îşi ascundă complet disprețul din 
voce - n-ar fi de-ajuns. Înţeleptele acelea vor riposta. Cu su- 
tele, într-un măcel, mii de morți, poate şi soția ta s-ar număra 
printre ei. După cum îți spuneam, ea și Alliandre se află sub 
protecția mea. După ce-mi voi termina treaba, le voi duce în- 
tr-un loc sigur. M-ai auzit spunând asta, așadar pe Sceptrul 
Legămintelor, ştii că grăiesc adevărul. Să nu faci greșeala să 
crezi legătura pe care o ai cu Rând al' Thor te va proteja dacă 
te amesteci în treburile Turnului Alb. Da, știu că asta faci. Ai cre- 
zut că soţia ta nu-mi va spune? Are încredere în mine, iar da- 
că vrei s-o ştii în siguranţă, trebuie să ai şi tu încredere în mine. 

Idiotul o privi ca și când cuvintele ei ar fi zburat peste 
capul lui fără săîi ajungă la urechi. Ochii aceia erau într-ade- 
văr tulburători. 

— Unde doarme ea? Ea, şi toate celelalte care au fost cap- 
turate odată cu ea. Arată-mi! 


— Nu pot, răspunse ea pe un ton calm. Gai'shain arareori 
dorm în același loc două nopţi la rând. 

Odată cu această minciună, dispăru şi ultima șansă ca ea 
să le poată lăsa în viață pe Faile şi pe celelalte. O, ea nu inten- 
ționase să sporească riscul evadării ei ajutându-le, însă acest 
lucru ar fi putut fi explicat oricând printr-o schimbare a situ- 
ației. Cu toate acestea, ea nu putea lăsa lucrurile la voia în- 
tâmplării, astfel încât ele să scape într-adevăr într-o bună zi 
şi să-i dea în vileag minciuna. 

— Am s-o eliberez, mârâi el, aproape prea încet ca ea să 
audă. Cu orice preţ. 

Gândurile îi veneau de-a valma Galinei. Nu părea să existe 
o cale prin care să îl abată din acest drum, dar l-ar putea în- 
târzia. Trebuia să facă măcar asta. 

— Ai putea măcar să amâni atacul? Probabil că voi reuși 
să îmi termin treburile în câteva zile, poate o săptămână. Un 
termen-limită ar fi trebuit să grăbească eforturile Failei. Îna- 
inte, acest lucru ar fi fost periculos; o ameninţare neînfăptui- 
tă îşi pierdea puterea, iar şansele erau prea mari ca femeia să 
nu poată pune mâna pe sceptru la timp. Acum, această şansă 
deveni necesară. 

— Dacă aş putea face asta, şi să le scot de acolo pe soţia ta 
şi pe celelalte, nu ar exista niciun motiv să mori în van. O săp- 
tămână. 

Pe chipul lui se citea frustrarea, iar Aybara lovi cu pumnul 
în masă suficient de tare ca să o facă să se clatine. 

— Îşi dau câteva zile, mârâi el, poate chiar o săptămână 
sau mai mult, dacă... El renunţă să mai spună ceea ce avusese 
de gând să zică. Ochii aceia ciudaţi se aţintiră asupra ei. Dar 
nu îți pot făgădui câte zile, continuă el. Dac-ar fi după cum îmi 
doresc eu, aş ataca acum. N-aș îngădui ca Faile să mai fie pri- 
zonieră o singură zi în vreme ce aștept ca planurile pe care 
aes sedai le au pentru shaido să dea roade. Zici că ea se află 
sub protecţia ta, dar cât de multă protecție poți să-i oferi cu 
adevărat purtând roba asta? Există semne de beţie în tabără. 
Până și unele santinele beau. Şi înțeleptele au meteahna asta? 

Această schimbare neașteptată a subiectului o făcu să cli- 
pească. 

— Înţeleptele beau numai apă, aşa că să nu crezi că le vei 
găsi pe toate într-o stare de amorţeală, îi spuse ea pe un ton 
sec. Și destul de sincer. 

Se amuza întotdeauna atunci când minciuna slujea sco- 
purilor ei. Nu că exemplul înțeleptelor ar fi dat cine știe ce 
roade. Beţia era des întâlnită în rândul shaido. Fiecare raid 
aduce cu el toate rezervele de vin care puteau fi găsite. Zeci şi 
zeci de alambicuri mici produceau bere din grâne și de fieca- 
re dată când înţeleptele distrugeau un alambic, alte două îi 
luau locul. Însă, dacă i-ar fi spus acest lucru, nu ar fi făcut de- 
cât să îl încurajeze. 

— Cât despre ceilalți, am mai însoțit oștiri și înainte şi am 
văzut soldați bând mai abitir decât shaido. Dacă o sută din 
acele zeci de mii sunt bețţi, ce ai avea de câștigat de-aici? De 
fapt, ar fi mai bine dacă mi-ai făgădui o săptămână. Două ar fi 
încă şi mai bine. 

El îşi aruncă privirea pe hartă și își strânse din nou pum- 
nul, însă în vocea lui nu se simţi furia. 

— Shaido intră des în oraș? 

Ea aşeză cupa cu vin pe masă și își îndreptă spatele. A în- 
tâlni privirea acelor ochi galbeni necesita un oarecare efort, 
însă reuși să facă asta fără să șovăie. 

— Cred că a trecut timpul ca să arăţi respectul cuvenit. Eu 
sunt aes sedai, nu o servitoare. 

— Shaido intră des în oraş? repetă el pe același ton calm. 

Ei îi venea să scrâșnească din dinţi. 

— Nu! se răsti ea. Au prădat tot ceea ce era de valoare, 
plus alte lucruri care nu erau. 

Regretă cele spuse de îndată ce acestea îi ieşiră pe gură. 
Acestea păruseră sigure până când își aminti de bărbaţii care 
puteau sări prin găurile din aer. 

— Asta nu înseamnă că ei nu intră niciodată. În majorita- 
tea zilelor, intră câţiva. Poate douăzeci sau treizeci odată, mai 
mulți uneori, în grupuri de câte doi sau trei. Oare el avea în- 
țelepciunea să priceapă ce însemna acest lucru? Cel mai bine 
era să se asigure că el pricepea. Nu ai putea să îi prinzi pe 
toți. În mod inevitabil, unii vor scăpa și îi vor avertiza pe cei 
din tabără. 

Aybara doar încuviinţă din cap. 


— Când o vei vedea pe Faile, spune-i că în ziua în care va 
vedea negură pe crestele munților şi va auzi lupii urlând în 
miezul zilei, ea şi celelalte trebuie să meargă la fortăreața 
domniţei Cairen, care se află în capătul dinspre miazănoapte 
al orașului, și să se ascundă acolo. Spune-i că o iubesc. Spu- 
ne-i că voi veni după ea. 

Lupi? Oare bărbatul era nebun? Cum se va asigura că lupii 
vor...? Brusc, cu ochii aceia de lup aţintiți asupra ei, nu mai fu 
sigură că voia să ştie. 

— Îi voi spune, minţi ea. 

Poate că el avea de gând să îi folosească doar pe bărbaţii 
în haine negre ca să o salveze pe soţia lui? Dar, în acest caz, 
de ce ar mai aștepta? Ochii aceia galbeni ascundeau taine pe 
care ea își dorea să le cunoască. Cu cine încerca el să se întâl- 
nească? Evident nu cu Sevanna. Ea ar fi mulțumit Luminii 
pentru asta dacă nu ar fi renunțat demult la a mai fi neghioa- 
bă. Cine era pregătit să vină la el de îndată? Numele unui 
bărbat fusese pomenit, dar asta ar fi putut însemna un rege 
însoţit de o oaste. Sau o fi al'Thor însuși? Se ruga ca pe el să 
nu îl mai vadă niciodată. 

Promisiunea ei păru să elibereze ceva în lăuntrul(13) tâ- 
nărului. Expiră aerul încet, iar încordarea pe care ea nu o ob- 
servase dispăru de pe chipul lui. 

— Problema la puzzle-ul fierarului, zise el cu blândeţe, 
bătând cu degetul pe conturul orașului Malden, este să reu- 
şeşti să aşezi întotdeauna piesa-cheie la locul ei. Ei bine, am 
făcut asta. Sau o voi face în curând. 

— Rămâi la cină? întrebă Berelain. Se apropie ceasul. 

Prin deschizătură se vedea cum se lăsa înserarea. O ser- 
vitoare zveltă, îmbrăcată într-o rochie din lână de culoare 
închisă și cu părul alb prins într-un coc la ceafă, intră și în- 
cepu să aprindă lămpile. 

— Îmi făgăduieşti că îmi vei lăsa măcar o săptămână la 
dispoziţie? vru să ştie Galina, însă Aybara dădu negativ din 
cap. În acest caz, fiecare oră este importantă. 

Ea nu intenționase să zăbovească nici măcar o clipă mai 
mult decât era nevoie, însă se văzu nevoită să se forțeze să 
rostească următoarele cuvinte: 


13 Corect în limba română: înăuntru, dinlăuntru etc. (n.red.) 

— Porunceșşti unuia dintre... oamenii... tăi să mă ducă îna- 
poi, cât mai aproape de tabără cu putință? 

— Fă-o, Neald! porunci Aybara. Și încearcă măcar să fii 
politicos. 

El vorbea! 

Ea trase adânc aer în piept şi îşi dădu jos gluga de pe cap. 

— Vreau să mă loveşti, aici. Îşi atinse obrazul. Suficient de 
de tare ca să-mi faci o vânătaie. 

În sfârşit, ea spuse ceva ce îi atrase atenţia bărbatului. Ochii 
aceia galbeni se măriră, iar el îşi vâri degetele mari la cingă- 
toare ca şi când ar fi vrut să se asigure că nu îşi va mişca mâi- 
nile. 

— N-am s-o fac, zise el pe un ton de parcă ar fi crezut-o 
nebună. 

Ghealdaninul stătea cu gura căscată, iar servitoarea se 
zpâia la ea, ţinând lumânarea care ardea periculos de aproa- 
pe de poalele ei. 

— Ți-o cer! zise Galina pe un ton ferm. Avea nevoie de 
orice fărâmă de verosimilitate când venea vorba de Therava. 
Fă-o! 

— Nu cred c-are s-o facă, zise Berelain, plutind în față cu 
poalele strânse. Are maniere de la țară. Dacă îmi îngădui? 

Galina dădu din cap nerăbdătoare. Nu avea încotro, deși, 
cel mai probabil, femeia nu avea să îi lase o vânătaie prea 
convingătoare... Vederea i se întunecă, iar când şi-o recăpătă, 
se legăna încet. Simţea gust de sânge. Îşi duse mâna la obraz 
şi scânci. 

— Prea tare? întrebă îngrijorată Berelain. 

— Nu, bolborosi Galina, străduindu-se să afișeze o expre- 
se calmă. 

Dacă ar fi putut conduce, i-ar fi smuls capul femeii! Fireș- 
te, dacă ar fi putut conduce, nu ar fi fost nevoie de nimic din 
toate astea. 

— Și-acum, celălalt obraz. Și pune pe cineva să-mi aducă 
iapa. 

Călări prin pădure împreună cu murandianul spre un loc 
unde câțiva copaci uriaşi zăceau la pământ, despicaţi într-un 
mod ciudat. Cu siguranţă că îi va fi greu să folosească gaura 
lui din aer, dar când bărbatul creă o dungă verticală albas- 
tră-argintie care se lărgi, lăsând la vedere niște povârnişuri 


abrupte, ea nu se mai gândi deloc la saidinul mânjit când îi 
dădu pinteni Sprintenei și trecu prin deschizătură. Nu se mai 
gândea la nimic în afară de Therava. 

Mai că urlă când își dădu seama că se afla în partea cea- 
laltă a crestei față de tabără. Îngrozită, se luă la întrecere cu 
soarele care apunea. Și pierdu. 

Din nefericire, avusese dreptate. Therava nu accepta scu- 
ze. Aceasta se supără mai ales din cauza vânătăilor. Ea însăși 
nu îi pocise niciodată fața Galinei. Ceea ce urmă egală cu uşu- 
rință coșmarurile ei. Și dură mult mai mult. Uneori, când țipa 
din toți rărunchii, Galina aproape că uita de nevoia ei dispe- 
rată de a pune mâna pe sceptru. Însă se agăța de această spe- 
ranţă: să pună mâna pe sceptru şi să le omoare pe Faile şi pe 
prietenele ei, atunci avea să fie liberă. 


Egwene își recăpăta cunoștința încet şi, ameţită cum era, 
abia dacă avu prezenţa de spirit să îşi ţină ochii închiși. Îi era 
mult prea uşor a se preface că era în continuare în stare de 
inconştiență. Capul îi zăcea moale pe umărul unei femei; nu și 
l-ar fi putut ridica nici dacă ar fi vrut. Era umărul unei aes se- 
dai; putea simţi iscusinţa femeii. Îşi simțea mintea înceţoşată, 
gândurile îi veneau lent şi i se învolburau, iar membrele îi erau 
amorţite. Își dădu seama că rochia de călărie din lână și man- 
taua i se uscaseră, în ciuda faptului că se muiaseră în apa râ- 
ului. Ei bine, acest lucru se putea rezolva cu ușurință cu aju- 
torul Puterii. Însă existau mici şanse ca ele să fi condus ca să 
îi scoată apa din veşminte pentru confortul ei. Stătea în șezut, 
proptită între două surori, una din ele emanând un parfum 
floral, fiecare din ele folosind o mână pentru a o ţine mai 
mult sau mai puţin dreaptă. Se aflau într-o trăsură după felul 
în care se legănau și după clămpănitul copitelor cailor pe da- 
lele din piatră. Îşi întredeschise ochii cu băgare de seamă. 

Draperiile trăsurii erau date la o parte, iar putoarea de 
gunoi putred o făcu să îşi spună că poate ar fi fost mai bine ca 
acestea să fie trase. Gunoi, putregai! Cum se putea ca Tar Va- 
lonul să ajungă în halul acesta? O asemenea neglijenţă arăta- 
tă față de oraş era un motiv în sine pentru înlăturarea Elaidei. 
Lumina lunii pătrundea prin ferestre suficient de mult ca ea 
să le poată discerne pe cele trei aes sedai care şedeau în fața 
ei, aşezate în spatele trăsurii. Chiar dacă nu ar fi știut că 

acestea puteau conduce, șalurile lor cu ciucuri ar fi confirmat 
acest lucru. În Tar Valon, purtarea unui şal cu ciucuri putea 
cauza neplăceri unei femei care nu era aes sedai. În mod ciu- 
dat, sora din stânga părea să stea ghemuită într-o parte tră- 
surii, departe de celelalte două, și chiar dacă acestea nu erau 
ghemuite, cel puţin se aflau foarte aproape una de cealaltă, ca 
şi când ar fi evitat contactul cu cea de-a treia aes sedai. Foar- 
te ciudat. 

Brusc, își dădu seama că nu fusese despărțită de Izvor. O 
fi fost ea confuză, însă asta nu avea nicio noimă. Ele îi puteau 
simţi puterea, tot așa cum și ea o simţea pe-a lor şi, deşi 
niciuna nu era slabă, credea că le putea învinge pe toate cinci 
dacă era suficient de rapidă. Izvorul Adevărat era ca un soare 
vast aflat undeva la marginea vederii și o chema. Prima în- 
trebare era: „Îndrăznea oare să încerce?” În starea în care se 
afla mintea ei, gândurile croindu-și drum prin noroiul adânc 
până la genunchi, nu era sigur că va putea îmbrăţișa saidarul, 
iar dacă ar fi reuşit sau ar fi eşuat, surorile ar fi ştiut odată ce 
ea ar fi încercat. Era mai bine să încerce să îşi revină puțin 
înainte facă asta. A doua întrebare era: „Cât timp îndrăznea 
ea să aştepte?” Surorile nu aveau să o lase fără scut o veşni- 
cie. Din pură curiozitate, încercă să îşi mişte degetele de la 
picioare în interiorul pantofilor robușşti din piele şi fu încân- 
tată când acestea reacționară în voie. Braţele și picioarele ei 
păreau să prindă încet viaţa. Credea că putea să își ridice ca- 
pul acum, deși şovăitor. Indiferent ce îi dăduseră ele, începea 
să îşi piardă efectul. Cât timp? 

Situaţia îi scăpă din mâini când sora cu părul negru care 
şedea în mijloc, în spatele trăsurii, se aplecă în față și îi trase 
o palmă atât de zdravănă, încât se prăbuși în poala femeii de 
care stătuse rezemată. Îşi duse mâna involuntar la obrazul 
care o ustura. Se duse prefăcătoria de a fi în stare de incon- 
ştienţă. 

— Nu era nevoie să faci asta, Katerine, zise o voce răguși- 
tă deasupra ei când posesoarea o ridică din nou. 

Se dovedi că își putea ţine capul drept. Katerine. Trebuia 
să fie Katerine Alruddin, o Roşie. Dintr-un oarecare motiv, 
părea important să le identifice pe cele care o răpiseră, cu 
toate că nu știa nimic despre Katerine în afară de numele ei și 
de frăția Ajah din care provenea. Sora în poala căreia căzuse 


avea părul bălai, însă chipul ei umbrit de lună aparținea unei 
străine. 

— Cred că i-ai dat prea mult din rădăcina-furcii(14), con- 
tinuă femeia. 

Egwene fu străbătută de un fior. Așadar, asta i se dăduse! 
Îşi stoarse creierii în încercarea de a-şi aduce aminte tot ceea 
ce îi spusese Nynaeve despre acel ceai dezgustător, însă min- 
tea îi era în continuare înceată. Dar părea să funcționeze to- 
tuşi mai bine. Era convinsă că Nynaeve îi spusese că era ne- 
voie de timp ca efectele să dispară complet. 

— l-am dat doza potrivită, Felaana, răspunse pe un ton 
sec sora care o pălmuise, şi, după cum vezi, efectele încep să 
dispară după cum ar trebui. Vreau ca ea să poată merge pe 
picioarele ei când vom ajunge la Turn. În mod cert, nu am de 
gând s-o car din nou, termină ea, aruncându-i o privire urâtă 
surorii ce şedea în stânga Egwenei, care scutură disprețuitor 
din cap. 

Aceasta era Pritalle Nerbaijan, o Galbenă care se strădui- 
se din răsputeri să evite a le învăța pe novice sau pe alese şi 
care nu-şi ascundea lehamitea față de această îndeletnicire 
atunci când era obligată să o îndeplinească. 

— Să-l pun pe Harril al meu să o care ar fi extrem de ne- 
potrivit, zise ea pe un ton rece. De fapt, pe un ton ca de ghea- 
tă. Eu, una, m-aş bucura dacă ea ar putea merge pe picioarele 
ei, iar dacă nu, asta e. Oricum, abia aştept s-o dau pe mâna 
celorlalte. Dacă nu vrei s-o cari din nou, Katerine, eu nu vreau 
s-o păzesc jumătate de noapte în celule. 

Katerine îşi dădu capul pe spate în semn de dispreț. 

Celulele, firește. Urma să ajungă într-una dintre acele odăi 
mici şi întunecate de la primul nivel din subsolul Turnului. 
Elaida o va acuza că susținuse într-un mod fals a fi Suprema 
Înscăunată Amyrlin. Pedeapsa pentru asta era moartea. În 
mod ciudat, acest gând nu o înspăimânta. Poate că ierburile 
mai aveau încă efect asupra ei. Oare Romanda sau Lelaine 


14 Forkroot, în limba engleză. Traducerea corectă este rădăci- 
na-furcii - nu rădăcină de tip furculiţă -, aşa cum sunflower se tra- 
duce floarea-soarelui, nu floare de tip soare. Este una dintre corec- 
turile pe care mi-am permis să le fac în textul tradus de dna Tripon 
(n.red.) 

aveau să cedeze şi să fie de acord să fie numite Amyrlin după 
moartea ei? Sau aveau să continue să se lupte una cu cealaltă 
până când întreaga rebeliune avea să eşueze şi surorile aveau 
să dea fuga înapoi la Elaida? Acesta era un gând care o întris- 
ta. O întrista până în măduva oaselor. Dar dacă putea simți 
întristarea, însemna că rădăcina-furcii nu îi înăbușea emoții- 
le. Atunci de ce nu îi era teamă? Pipăi cu degetul mare după 
inelul cu Marele Șarpe. Cel puţin încercă, dar descoperi că 
acesta îi lipsea. O cuprinse o furie oarbă. N-aveau decât s-o 
omoare, dar nu puteau nega faptul că era aes sedai. 

— Cine m-a trădat? întrebă ea, mulțumită că tonul ei era 
calm şi rece. Nu strică să-mi spuneţi, având în vedere că sunt 
prizoniera voastră. 

Surorile se holbară la ea ca și când ar fi fost surprinse că 
ea avea voce. 

Katerine se aplecă în față cu un aer degajat, ridicându-şi 
mâna. Roșia îşi miji ochii atunci când Felaana cea cu părul 
bălai plonjă ca să îi prindă palma, înainte ca aceasta să ateri- 
zeze pe obrazul Egwenei. 

— Fără îndoială că va fi executată, zise pe un ton ferm 
femeia cu voce răgușită, dar este o inițiată a Turnului și nici- 
una dintre noi nu are dreptul să o lovească. 

— la ţi mâna de pe mine, Brună! mârâi Katerine şi, în mod 
surprinzător, lumina saidarului o împresură. 

Într-o clipită, această strălucire le împresură pe toate fe- 
meile din trăsură, în afară de Egwene. Se uitau una la alta ca 
nişte pisici vagabonde pe punctul de a se zbârli, pe punctul 
de a ataca cu ghearele. Nu, nu toate făceau asta; Katerine și 
sora mai înaltă care şedea lângă ea nu îşi aruncară nicio pri- 
vire. Dar le aruncau priviri dușmănoase celorlalte. Pe Lumi- 
nă, ce se întâmpla? Ostilitatea reciprocă era atât de palpabilă 
încât ea ar fi putut-o tăia cu cuțitul. 

După o clipă, Felaana eliberă încheietura Katerinei și se 
lăsă pe spate, însă niciuna nu eliberă Izvorul. Brusc, Egwene 
îşi dădu seama că niciuna dintre ele nu era dornică să facă 
prima acest lucru. În lumina palidă a lunii, feţele lor erau 
calme, însă Bruna își ținea mâinile prinse în şal, iar sora care 
şedea la distanţă față de Katerine îşi netezea întruna poalele. 

— Cred că a sosit timpul pentru asta, zise Katerine, ţe- 
sând un scut. N-am vrea să încerci ceva... necugetat. 


Zâmbetul ei era malițios. Egwene doar oftă când țesătura 
se lăsă peste ea; oricum, se îndoia că ar fi putut îmbrăţișa 
saidarul şi, împotriva a cinci surori deja străbătute de Putere, 
reuşita ei ar fi durat doar câteva clipe cel mult. Reacţia ei 
blândă păru să o dezamăgească pe sora Roşie. 

— Asta s-ar putea să fie ultima ta noapte în această lume, 
continuă ea. Nu m-ar mira câtuşi de puţin dacă Elaida va po- 
runci să fii ferecată și decapitată mâine. 

— Sau chiar în seara aceasta, adăugă tovarăşa ei slăbă- 
noagă, încuviințând din cap. Cred că Elaida va fi extrem de 
nerăbdătoare să scape de tine. 

Spre deosebire de Katerine, ea nu făcea decât să rostească 
o realitate, dar cu siguranţă era o altă Roșie. Le privea pe ce- 
lelalte surori ca şi când ar fi bănuit că una dintre ele putea în- 
cerca să facă ceva. Era foarte ciudat! 

Egwene își păstră stăpânirea de sine, refuzând să le ofere 
reacția pe care o voiau ele. Reacția pe care şi-o dorea cel pu- 
țin Katerine. Era hotărâtă să își păstreze demnitatea până 
ajungea pe butucul călăului. Că se descurcase sau nu bine în 
calitate de Amyrlin, avea să moară într-un mod potrivit pen- 
tru o Supremă Înscăunată Amyrlin. 

Femeia care stătea ghemuită mai încolo de cele două Ro- 
şii vorbi, iar glasul ei, cu un puternic accent arafel, îi îngădui 
Egwenei să confere un nume acelei fețe aspre şi înguste care 
abia se zărea în lumina slabă a lunii. Era Berisha Terakuni, o 
Cenușie vestită pentru strictețea ei şi, adeseori, pentru cea 
mai neîndurătoare interpretare a legii. Era întotdeauna co- 
rectă, dar nu își pierdea niciodată simțul îndurării(15). 

— Nu în seara aceasta sau mâine, Barasine. Nu și dacă 
Elaida este dispusă să le cheme pe conducătoare în toiul nop- 
ţii, iar acestea sunt dispuse să răspundă. Situaţia aceasta ne- 
cesită întrunirea Înaltei Curți. Nu e o chestiune ce poate fi 
rezolvată în câteva minute sau în câteva ore, iar Divanul pare 
a fi mai puţin dispus să facă pe placul Elaidei decât şi-ar dori 
ea, şi nu-i de mirare. Fata va fi judecată, dar cred că Divanul 
va lua o hotărâre în această privință după bunu-i plac. 


15 Fraza din textul original este: „Always to the letter, of course, 
but never with any sense of mercy.” Era întotdeauna în litera legii, 
desigur, dar fără nici un strop de îndurare. (n.red.) 

— Divanul se va întruni când va porunci Elaida, altmin- 
teri ea le va da pedepse care le va face să îşi dorească să o fi 
ascultat, zise Katerina, rânjind. După felul în care Jala şi 
Merym au plecat în galop când au văzut pe cine am prins, ea 
ştie deja, şi pun rămășag că Elaida le-ar trage jos din paturile 
lor pe conducătoare cu mâinile ei dacă va fi nevoită. Vocea ei 
deveni îngâmfată şi aspră în același timp. Poate te va numi pe 
tine la Jilțul Apărării. Ți-ar plăcea asta? 

Berisha își îndreptă spatele indignată, aranjându-şi șalul 
pe braţe. În unele instanţe, Jilțul Apărării înfrunta aceeaşi pe- 
deapsă similară cu cea pe care o apăra. Poate că această acu- 
ză necesita acest lucru; în ciuda eforturilor lui Siuan de a o edu- 
ca întru totul, Egwene nu știa. 

— Ceea ce vreau eu să aflu, zise Cenușşia după o clipă, 
ignorându-le în mod ostentativ pe femeile care ședeau lângă 
ea, este ce ai făcut cu lanţul din port? Cum poate fi desfăcut? 

— Nu poate fi desfăcut, răspunse Egwene. Ar trebui să ştii 
deja că este făurit din cuendillar. Nici măcar Puterea nu îl va 
rupe, doar îl va întări. Presupun că l-ai putea vinde dacă ai 
dărâma o parte din zidul portului ca să îl poţi desprinde de 
acolo. Dacă cineva şi-ar putea permite să cumpere o bucată 
atât de mare de cuendillar. Sau şi-ar dori așa ceva. 

De astă dată, nimeni nu încercă să o oprească pe Katerine 
să nu îi tragă o palmă. Și încă una zdravănă. 

— Tacă-ţi gura! se răsti Roşia. 

Acesta părea a fi un sfat bun dacă nu voia să fie pălmuită 
până ameţea. Simţea deja gust de sânge în gură. Așadar, Egwene 
tăcu, iar în trăsura care înainta huruind se aşternu tăcerea, 
celelalte surori fiind înconjurate de strălucirea saidarului şi 
privindu-se bănuitor. Era incredibil! De ce alesese Elaida niş- 
te femei care se detestau fățiș una pe cealaltă pentru a duce 
la capăt sarcina din seara aceea? Ca să-și dovedească puterea, 
doar pentru că putea? Nu avea importanţă. Dacă Elaida avea 
să îi îngăduie să trăiască în noaptea aceea, ea putea să o in- 
formeze pe Siuan despre ceea ce i se întâmplase - şi pe Lea- 
ne, cel mai probabil. Ar putea-o informa pe Siuan că fuseseră 
trădate și să se roage ca Siuan să poată lua urma trădătoarei. 
Să se roage ca rebeliunea nu avea să fie înăbușită. Ea spuse 
pe loco mică rugăciune pentru asta. Era o chestiune mult mai 
importantă decât cealaltă. 


Până când vizitiul trase de hăţuri ca să oprească perechile 
de cai, îşi revenise suficient de mult ca să le urmeze pe 
Katerine şi pe Pritalle de la trăsură fără să fie ajutată, cu toate 
că încă își mai simțea puţin capul greu. Se putea ţine pe pi- 
cioare, dar se îndoia că avea forța necesară să fugă prea de- 
parte, nu că ar fi reuşit ceva prin această încercare în afară de 
a fi oprită după câţiva pași. Aşadar, rămase liniștită lângă tră- 
sura lăcuită cu negru și aşteptă la fel de răbdătoare precum 
cei patru cai în harnașamentul lor. La urma urmei, fie vorba, 
şi ea purta un harnașament. Turnul Alb se înălța amenințător 
deasupra lor, semănând cu un puț gros şi palid care se înde- 
părta în noapte. Puţine dintre ferestrele sale erau luminate, 
iar unele dintre acestea erau aproape de vârf, aparținând 
poate odăilor pe care le ocupa Elaida. Era foarte ciudat. Era 
prizonieră şi probabil că nu avea să mai trăiască mult; cu toa- 
te acestea, avea senzaţia că se întorsese acasă. Turnul părea 
să îi redea vitalitatea. 

Doi însoțitori de drum în livrelele Turnului, care purtau 
pe piept flacăra din Tar Valon, coborâră din spatele trăsurii 
ca să desfacă scăriţa și rămaseră acolo, oferind o mână aco- 
perită de o mănușă albă fiecărei femei care cobora, însă nu- 
mai Berisha acceptă acest ajutor şi numai pentru că îi îngă- 
duia să pășească mai repede pe dalele din piatră în timp ce le 
arunca priviri celorlalte surori, bănuia Egwene. Barasine le 
aruncă indivizilor niște priviri care pe unul îl făcură să înghi- 
tă cu zgomot, iar pe celălalt, să pălească la față. Felaana, care 
era ocupantă să le supravegheze pe celelalte, le făcu iritată 
un semn din mână bărbaților ca să plece. Toate cinci îmbră- 
țişau în continuare saidarul, chiar şi-aici. 

Se aflau la intrarea principală din spate, iar treptele din 
marmură, prevăzute cu balustrade din piatră, coborau de la 
al doilea nivel, sub patru lămpi masive din bronz care arun- 
cau o sferă mare de lumină pâlpâitoare. Spre mirarea ei, o 
singură novice stătea singură la baza scării, ținându-și strâns 
pe lângă trup mantia albă ca să şi-l apere de răcoarea nopții. 
Ea mai că aşteptase ca Elaida să le întâmpine în persoană, să 
se bucure de capturarea ei alături de o suită de lingăi. A doua 
surpriză fu aceea că novicea era Nicola Treehill. Ultimul loc 
unde s-ar fi gândit să o găsească pe fugară era înăuntrul 
Turnului Alb. 

După felul în care Nicola își căscă ochii atunci când 
Egwene cobori din trăsură, novicea părea mai surprinsă de- 
cât ea, însă aceasta făcu în grabă o reverență impecabilă în 
faţa surorilor. 

— Amyrlin porunceşte ca ea... să fie lăsată în seama mai 
marei peste novice, Katerine Sedai. Zice că Silviana Sedai are 
alte porunci de îndeplinit. 

— Aşadar, se pare că vei fi biciuită în seara asta. Măcar 
atât, murmură Katerine cu zâmbetul pe buze. 

Egwene se întrebă dacă femeia o ura pe ea personal sau 
ceea ce reprezenta sau pur şi simplu ura pe toată lumea. Bi- 
ciuită. Ea nu văzuse niciodată cum se făcea, dar auzise o des- 
criere. Părea extrem de dureros. O privi calmă în ochi pe 
Katerine și, după o clipă, zâmbetul acesteia dispăru. Femeia 
părea a fi pregătită să o lovească din nou. Aielii aveau un mod 
al lor de a înfrunta durerea. Ei o acceptau, se abandonau aces- 
teia fără a se împotrivi sau fără a încerca măcar să îşi înăbușe 
tipetele. Poate că asta o va ajuta. Înţeleptele ziceau că astfel 
durerea putea fi alungată fără să pună stăpânire pe tine. 

— Dacă Elaida dorește să facă vâlvă inutil, eu nu vreau să 
am nimic de-a face cu asta în seara asta, anunţă Felaana, în- 
cruntându-se la toată lumea, inclusiv la Nicola. Ar trebui să 
fie de-ajuns dacă fata va fi ferecată şi executată. 

Strângându-și poalele, sora cu părul bălai trecu în grabă 
pe lângă Nicola și urcă treptele. De fapt, fugea! Strălucirea 
saidarului o mai împresura încă atunci când ea dispăru înă- 
untru. 

— Sunt de acord, zise Pritalle pe un ton rece. Harril, cred 
că te voi însoţi când îl vei duce pe Roșcovanu' la grajduri. 

Un bărbat oacheș și îndesat, care ieşise din umbră mâ- 
nând un roib înalt, îi făcu o plecăciune. Acesta avea fața împie- 
trită şi purta mantia cameleon de străjer, care făcea ca mare 
parte din el să nu pară a fi acolo atunci când stătea nemișcat 
şi îl umplea de culori atunci când se mișca. O urmă tăcut pe 
Pritalle în noapte, aruncând însă priviri peste umăr, păzin- 
du-i spatele acesteia. Și ea era înconjurată de strălucire. Ceva 
se întâmpla acolo. Ceva ce Egwene omitea. 

Brusc, Nicola îşi răsfiră poalele când făcu o altă reverență, 
mai adâncă de astă dată, iar cuvintele îi ieşiră repede pe gură. 


— Îmi pare rău că am fugit, Maică(16). Am crezut că-mi 
vor da drumul mai repede aici. Areina și cu mine am crezut... 

— Nu-i spune astfel! lătră Katerine și un bici de Aer o lovi 
peste fund pe novice, atât de tare, încât aceasta ţipă și sări. 
Dacă o slujeşti pe Suprema Înscăunată Amyrlin în seara asta, 
copilă, atunci întoarce-te la ea şi spune-i că am spus eu că po- 
runcile îi vor fi îndeplinite. Și-acum, fuga! 

Aruncându-i o ultimă privire disperată Egwenei, Nicola 
își strânse mantia și poalele şi o luă la fugă pe scări în sus atât 
de repede, încât se împiedică de două ori, fiind cât pe ce să 
cadă. Biata Nicola. Speranţele îi fuseseră năruite, iar dacă 
Turnul îi descoperea vârsta... Trebuie să fi mințit în privinţa 
aceasta, astfel încât să fie primită înăuntru; minciuna era 
unul dintre obiceiurile ei proaste. Egwene o alungă pe fată 
din gândurile ei. Nicola nu mai era treaba ei. 

— Nu era nevoie să bagi spaima în copila aia, zise Berisha în 
mod surprinzător. Novicele trebuie îndrumate, nu ciomăgite. 

Era o afirmaţie complet opusă părerilor pe care ea le avea 
privitor la lege. 

Katerine şi Barasine se întoarseră împotriva Cenuşiei, pri- 
vind-o cu intensitate. Erau doar două pisici acum, însă în loc 
să vadă o altă pisică, ele văzură un șoarece. 

— Nu te temi, Cenușie? întrebă Barasine, cu o urmă de 
batjocură în glas. Dintr-un oarecare motiv, își legănă un braț 
astfel încât ciucurul lung al șalului ei să se legene. Tu ești una, 
iar noi suntem două? 

Cei doi însoțitori de drum stăteau ca nişte statui, ca niște 
bărbaţi care îşi doreau din tot sufletul să se afle în altă parte 
şi care nădăjduiau să treacă neobservați dacă stăteau sufici- 
ent de nemișcați. 


16 Mother, în limba engleză. Traducătoarea a folosit apelativul 
Mamă în textul dumisale. Congregația Aes Sedai este constituită 
asemenea unui ordin monahal, Turnul Alb este organizat după 
tipicul unei mănăstiri, în consecință Suprema Înscăunată Amyrlin 
este similara Maicii Stareţe. De aceea, în acest caz, traducerea co- 
rectă a apelativului englez Mother este Maică. Motiv pentru care 
mi-am permis să fac rectificarea în text, cu ortografia specifică 
Bisericii Ortodoxe Române (n.red.) 

Berisha nu era mai înaltă decât Egwene, însă își îndreptă 
spatele şi îşi strânse șalul pe lângă trup. 

— Ameninţările sunt anume interzise de către Turn... 

— Barasine te-a ameninţat? o întrerupse Katerine cu blân- 
dețe. Cu blândeţe, dar cu o asprime de oţel. Te-a întrebat doar 
dacă ţi-e teamă. Ar trebui să-ţi fie? 

Berisha îşi linse buzele neliniștită. Era palidă la faţă și fă- 
cea ochii din ce în ce mai mari ca şi când vedea lucruri pe 
care nu dorea să le vadă. 

— Cred... că voi face o plimbare prin împrejurimi, zise ea 
în cele din urmă, cu o voce sugrumată, apoi se îndepărtă plu- 
tind, fără a-și lua o clipă ochii de la cele două Roșii. 

Katerine lăsă să îi scape un mic râs satisfăcut. 

Era nebunie curată! Nici măcar surorile care se urau una 
pe cealaltă de moarte nu se purtau astfel. În primul rând, nicio 
femeie care cădea pradă fricii atât de ușor ca Berisha nu pu- 
teau deveni aes sedai. Ceva era putred în Turn. Foarte putred. 

— Adu-o! zise Katerine, începând să urce scările. 

Eliberând în cele din urmă saidarul, Barasine o apucă 
strâns de braţ pe Egwene şi o urmă pe Katerine. Egwene nu 
avea de ales decât să își strângă poalele despicate și să se su- 
pună fără împotrivire. Cu toate acestea, se simţea ciudat de 
optimistă. 

Intrarea în Turn o simți într-adevăr ca pe o întoarcere aca- 
să. Pereţii albi cu frizele şi tapiseriile lor, plăcile din gresie 
viu colorate de pe pardoseală îi erau la fel de familiare ca 
bucătăria mamei ei. Mai familiare, într-un fel; trecuse mult 
mai mult timp de când nu mai văzuse bucătăria mamei ei de- 
cât văzuse aceste coridoare. Absorbea forța căminului cu fie- 
care respirație. Dar avea şi un sentiment straniu. Lampada- 
rele erau aprinse toate şi, deşi ora nu putea fi atât de târzie, 
nu văzu pe nimeni. Întotdeauna erau câteva surori care plu- 
teau de-a lungul coridoarelor chiar și în toiul nopții. Această 
amintire îi era încă vie - zărea câte o soră atunci când se 
grăbea să îndeplinească un comision la primele ore ale dimi- 
neţii, dorindu-și cu disperare să fie şi ea la fel de graţioasă, la 
fel de maiestuoasă. Surorile aes sedai aveau propriul lor pro- 
gram, iar unele Brune abia dacă agreau să fie treze în timpul 
zilei. Noaptea erau mai puţin distrase de la studiile lor şi mai 
rar întrerupte din lecturile lor. Dar acum nu era nimeni pe 


coridoare. Nici Katerine, nici Barasine nu făcură vreun co- 
mentariu în timp ce înaintau de-a lungul coridoarelor pustii, 
unde erau doar ele trei. Se părea că această pustietate tăcută 
era o realitate acum. 

Când ajunseră la scara din piatră albă montată într-un 
alcov, o altă soră își făcu în sfârșit apariţia, urcând de undeva 
de jos. Era o femeie durdulie îmbrăcată într-o rochie de călă- 
rie cu dungi roşii, cu o gură care părea pregătită să zâmbeas- 
că, iar peste braţe purta şalul tivit cu ciucuri din mătase lungi 
şi roșii. Katerine și celelalte își purtaseră şalurile la docuri 
pentru ca acestea să le scoată în evidență - în Tar Valon, ni- 
meni nu ar deranja o femeie care purta un şal cu ciucuri, iar 
majoritatea oamenilor păstrau distanța, dacă puteau, în spe- 
cial bărbaţii - dar de ce aici? 

Nou venita își arcui sprâncenele negre şi stufoase deasu- 
pra ochilor albaştri când o văzu pe Egwene şi își propti pum- 
nii în şoldurile voluminoase, lăsând șalul să-i alunece pe coa- 
te. Egwene nu credea să o mai fi văzut vreodată pe femeie, dar, 
aparent nu același lucru era valabil și pentru cea din urmă. 

— Măi să fie! Asta-i fata al'Vere. Pe ea au trimis-o în Por- 
tul de Nord? Elaida are să te răsplătească frumușel pentru mun- 
ca din seara asta; da, asta va face. la uitați-vă la ea! Ia ui- 
tați-vă ce de semeaţă se ține! Ai zice că voi două sunteţi garda 
de onoare care o escortează. M-aș fi așteptat s-o văd plân- 
gând și implorând îndurare. 

— Cred că ierburile îi mai amorțesc încă simţurile, bom- 
băni Katerine, aruncându-i o privire lungă şi încruntată 
Egwenei. Nu pare să realizeze în ce situație se află. 

Barasine, care o ţinea în continuare de braț pe Egwene, o 
scutură cu putere, însă după ce se clătină puţin, ea reuși să își 
recapete echilibrul şi să păstreze o mină calmă, ignorând pri- 
virile dușmănoase ale femeii mai înalte. 

— E în stare de şoc, zice Roșia durdulie, încuviințând din 
cap. Nu părea tocmai compătimitoare, dar comparativ cu 
Katerine, era pe-acolo. Am mai văzut asta. 

— Cum au mers lucrurile în Portul de Sud? întrebă 
Barasine. 

— Nu la fel de bine ca în cazul tău, pare-se. Cum toți cei- 
lalți țipau ca nişte purceluși prinși sub un gard pentru că 
eram noi două acolo, eu m-am temut să nu îi speriem pe cei 


103 


104 


pe care încercam să îi prindem. E bine că am fost două ca să 
vorbim între noi. Întâmplarea face că am reușit să prindem 
doar o sălbatică și asta nu înainte ca ea să transforme jumă- 
tate din lanţul din port în cuendillar. Mai că am omorât caii 
trăsurii când ne-am întors în galop ca și când, ei bine, ca şi 
când am fi prins premiul vostru. Zanica a insistat. Ba chiar l-a 
pus pe străjerul ei în locul vizitiului. 

— O sălbatică, zise Katerine cu dispreț. 

— Doar jumătate? Uşurarea se simțea limpede în glasul 
Barasinei. Înseamnă că Portul de Sud nu este blocat. 

Melare îşi arcui din nou sprâncenele când înțelese impli- 
caţiile. 

— Vom vedea cât de senin va fi dimineaţa, zise ea încet, 
când vor lăsa jos jumătatea care este din fier. Restul rămâne 
țeapăn ca, ei bine, ca o bară de cuendillar. Eu, una, mă îndo- 
iesc că vor putea trece alte vase în afară de cele mai mici. Scu- 
tură din cap, afișând o expresie nedumerită. Ceva era ciudat, 
totuși. Mai mult decât ciudat. La început, nu am putut-o găsi 
pe sălbatică. Nu o puteam simţi conducând. Nu era împresu- 
rată de strălucire și nu puteam vedea firele pe care le împle- 
tea. Lanţul a început pur şi simplu să devină alb. Dacă străje- 
rul lui Arebis nu ar fi zărit barca, ea și-ar fi terminal treaba și 
ar fi scăpat basma curată. 

— Isteaţă Leane, murmură Egwene. 

Preţ de o clipă, îşi închise ochii strâns. Leane pregătise to- 
tul dinainte, înainte să zărească portul, pe furiș şi ascun- 
zându-și înzestrările. Dacă ea însăşi ar fi fost la fel de isteață, 
cel mai probabil ar fi scăpat basma curată. Pe de altă parte, 
privind în retrospectivă, întotdeauna vedeai lucrurile mai 
limpede. 

— Acesta este numele pe care l-a dat ea, zise Melare, în- 
cruntându-se. Sprâncenele femeii, ca niște omizi negre, erau 
foarte expresive. Leane Sharif. Din Ajah Verde. Două minciuni 
foarte idioate. Desala încearcă să scoată ceva de la ea acolo 
jos, însă aceasta nu crâcnește nimic. Eu am simţit nevoia să 
urc ca să iau o gură de aer. Nu mi-a plăcut niciodată biciuirea, 
nici măcar a unei persoane cum e ea. Cunoşti acest truc al ei, 
copilă? Cum să-ți ascunzi împletiturile? 

O, Lumină! Ele credeau că Leane era o sălbatică ce se dă- 
dea drept aes sedai. 


— Ea spune adevărul. Ferecarea i-a conferit această în- 
fațișare fără de vârstă şi a făcut-o să pară mai tânără. A fost 
tămăduită de Nynaeve al'Meara şi, din moment ce nu mai era 
Albastră, a ales o frăție nouă. Puneţi-i întrebări la care numai 
Leane Sharif ar putea răspunde... 

Discursul ei fu întrerupt când o minge de Aer îi umplu 
gura, căscându-i gura până când fălcile îi trosniră. 

— Nu suntem nevoite să ascultăm prostiile astea, mârâi 
Katerine. 

Însă Melare o privi fix în ochi pe Egwene. 

— Pare absurd, cu siguranţă, zise ea după o clipă, dar pre- 
supun că n-ar fi rău să îi mai punem câteva întrebări. „Cum te 
cheamă?” în cel mai rău caz, asta ar întrerupe şirul răspunsu- 
rilor plictisitoare date de femeie. O ducem jos în celule, 
Katerine? Nu îndrăznesc s-o las prea mult timp singură pe 
Desala cu cealaltă femeie. Le disprețuiește pe sălbatice și le 
urăște pur și simplu pe femeile care susțin că sunt aes sedai. 

— N-o ducem în celule încă, răspunse Katerine. Elaida 
vrea să fie dusă la Silviana. 

— Ei bine, atâta vreme cât învăţ trucul acesta de la copila 
asta sau de la cealaltă... Ridicându-şi șalul pe umeri, Melare 
trase adânc aer în piept și o luă din nou pe scări în jos, ca o 
femeie cu o treabă pe care nu era dornică s-o facă. Însă îi ofe- 
ri Egwenei o speranţă în ceea ce o privea pe Leane. Acum, 
Leane era „cealaltă”, nu „sălbatica”. 

Katerine o luă de-a lungul coridorului, păşind iute și în tă- 
cere, însă Barasine o împinse pe Egwene în fața ei după cea- 
laltă Roşie, bombănind ceva despre cât de ridicol era să crezi 
că o soră putea învăţa ceva de la o sălbatică sau de la o aleasă 
îngâmfată care spunea minciuni sfruntate. Era greu să îţi 
păstrezi o fărâmă de demnitate în timp ce erai îmbrâncită pe 
coridor de o femeie cu picioarele lungi, iar tu îţi țineai gura 
căscată la maxim, saliva prelingându-ţi-se pe bărbie, însă 
Egwene se descurca cât putea de bine. Adevărul fie spus, abia 
dacă se gândea la asta. Melare o pusese prea mult pe gânduri. 
Melare se adăuga surorilor din trăsură. Era greu de crezut că 
însemna ceea ce părea să însemne, dar dacă era aşa... 

În scurt timp, gresia albastru cu alb deveni roșu cu verde 
iar ele se apropiară de uşa din lemn ascunsă dintre cele două 
tapiserii reprezentând niște copaci înfloriți şi păsări cu cio- 

curi solide atât de colorate, încât părea puțin probabil ca 
acestea să existe cu adevărat. Ascunsă, dar lucioasă și cu- 
noscută de către toate iniţiatele din Turn. Katerine bătu la 
uşă, afişând o oarecare timiditate, iar când vocea puternică 
din interior strigă „Intră!”, ea inspiră adânc înainte să des- 
chidă ușa. Oare avea amintiri neplăcute de pe vremea când 
intrase aici ca novice sau aleasă sau femeia care le aştepta 
era cea care o făcea să șovăie? 

Camera de studiu a mai marei peste novice era întocmai 
cum și-o amintea Egwene - o odaie mică, cu lambriuri întu- 
necate și mobilă simplă și robustă. Masa îngustă de lângă ușă 
avea niște modele ciudate sculptate fin, iar oglinda de pe un 
perete mai păstra urme de poleială, dar în rest, nici urmă de 
ornamente. Lampadarele și cele două lămpi de pe masa de 
scris erau din alamă neornată, deşi reprezentau şase modele 
diferite. Femeia care deţinea această funcție era schimbată 
de obicei atunci când era numită o nouă Amyrlin; cu toate 
acestea, Egwene era pregătită să pună rămășag că o femeie 
care intrase în această odaie în urmă cu două sute de ani ar fi 
recunoscut aproape fiecare nuia și, poate, totul. 

Actuala mai mare peste novice - în Turn, cel puţin - stă- 
tea în picioare când intrară ele. Era o femeie voinică, aproape 
la fel de înaltă ca Barasine, cu un coc negru la ceafă și o băr- 
bie pătrată şi hotărâtă. Silviana Brehon avea aerul că nu ac- 
ceptă prostiile. Era o Roșie, iar poalele ei de culoarea cărbu- 
nelui avea niște dungi roșii discrete, însă șalul îi zăcea răs- 
frânt pe speteaza scaunului din spatele mesei de scris. Cu 
toate acestea, ochii ei mari erau neliniștiți. Aceştia păreau să 
absoarbă totul despre Egwene dintr-o singură privire, ca și 
când femeia nu numai că ar fi cunoscut fiecare gând ce trecea 
prin mintea ei, dar şi ce avea să gândească mâine. 

— Lăsaţi-o cu mine și aşteptaţi afară, zise Silviana cu o 
voce tăioasă şi hotărâtă. 

— S-o lăsăm? zise Katerine pe un ton îndoielnic. 

— Ce cuvinte n-ai înțeles, Katerine? E nevoie să mă repet? 

Aparent, nu era nevoie. Katerine se înroşi, dar nu spuse 
nimic. Strălucirea saidarului o împresură pe Silviana, iar ea 
preluă scutul cu îndemânare, fără să îi ofere vreo şansă 
Egwenei în caz că ar fi vrut să îmbrăţișeze Puterea. Era con- 
vinsă că ar putea-o face acum. Doar că Silviana era departe 


de a fi slabă; nu exista nicio speranţă ca ea să poată sparge 
scutul femeii. Călușul de Aer dispăru în același timp, iar ea se 
mulțumi doar să își scoată batista din punga de la brâu şi 
să-și şteargă calmă bărbia. Punga îi fusese percheziționată - 
ea ținea întotdeauna batista la suprafață, nu la fund - dar tre- 
buia să aștepte ca să afle dacă îi mai fusese luat altceva în afa- 
ră de inel. Oricum, nu avusese asupra ei ceva care să fi fost de 
prea mare ajutor unei prizoniere. Un pieptene, o perniţă cu 
ace, o pereche de foarfece mici, precum și alte mărunțișuri. 
Etola Supremei Înscăunate Amyrlin. Ea nu putea pricepe cum 
şi-ar mai fi putut păstra demnitatea dacă era biciuită, dar as- 
ta era în viitor; situația aceasta era în prezent. Silviana o privi 
cu atenţie, cu braţele încrucișate pe piept, până când uşa se 
închise în urma celorlalte două Roșii. 

— Bine măcar că nu eşti isterică, i se adresă ea atunci. As- 
ta ușurează lucrurile, dar de ce nu ești isterică? 

— Ar ajuta la ceva? răspunse Egwene, vârându-și batista 
în pungă. Nu văd cum. 

Silviana se apropie cu paşi mari de masa de scris şi ră- 
mase în picioare acolo, citind ceva de pe o coală de hârtie, ri- 
dicându-și privirea din când în când. Expresia de pe faţa ei 
era masca perfectă a seninătății specifice aes sedai, ilizibilă. 
Egwene aşteptă răbdătoare, cu mâinile împreunate în față. 
Putea desluşi limpede scrisul de mână al Elaidei, chiar dacă 
era cu capul în jos, chiar dacă nu putea citi ce scria. Femeia 
trebuia să creadă că avea să devină agitată așteptând. Răb- 
darea se număra printre puţinele arme care îi mai rămăse- 
seră în acel moment. 

— Se pare că Amyrlin cugetă de multă vreme ce să facă în 
privinţa ta, zise Silviana în cele din urmă. Dacă femeia se aş- 
teptase ca Egwene să își miște picioarele sau să își frângă 
mâinile, ea nu trădă niciun semn de dezamăgire. A pus deja la 
cale un plan foarte bine pus la punct. Nu vrea ca Turnul să te 
piardă. Nici eu. Elaida a hotărât că ai fost folosită pe post de 
marionetă de către alții și că n-ar trebui să fii trasă la răs- 
pundere. Prin urmare, nu vei fi acuzată pentru că ai pretins a 
fi Amyrlin. Ţi-a şters numele de pe lista aleselor și l-a trecut 
din nou în cartea novicelor. Sinceră să fiu, sunt de acord cu 
această hotărâre, cu toate că este un lucru fără precedent. 
Indiferent ce abilitate ai în a mânui Puterea, ai ratat aproape 

tot ceea ce ar fi trebuit să înveţi în calitate de novice. Însă nu 
trebuie să te temi că va trebui să dai testul din nou. N-aș obli- 
ga pe nimeni să treacă prin asta de două ori. 

— Sunt aes sedai prin virtutea faptului că am fost numită 
Supremă Înscăunată Amyrlin, răspunse Egwene pe un ton calm. 

Nu exista nicio neconcordanţă în a lupta pentru un titlu 
când revendicarea lui o putea condamna în continuare la 
moarte. Supunerea ar fi fost o lovitură la fel de puternică pen- 
tru rebeliune ca execuţia ei. Poate chiar mai puternică. Novi- 
ce din nou? Era amuzant! 

— Pot să citez pasajele relevante din lege, dacă dorești. 

Silviana îşi arcui o sprânceană, apoi se așeză şi deschise o 
carte groasă legată în piele. Cartea pedepselor. Muind penița 
în călimara din sticlă simplă, ea notă ceva. 

— Tocmai ţi-ai dobândit prima vizită la mine. Am să-ţi las o 
noapte de gândire în loc să te pun peste genunchii mei chiar 
acum. Să sperăm că acest răgaz de cugetare va da roade be- 
nefice. 

— Crezi că mă poți face să neg cine sunt cu câteva palme 
la fund? Egwene se chinui să îşi ascundă indignarea din voce. 
Nu era convinsă că îi reuși. 

— Există palme şi palme, răspunse cealaltă femeie. Șter- 
gând peniţa de o bucată de hârtie curată, o așeză la locul ei, în 
suportul din sticlă, și o privi cu atenţie pe Egwene. Tu eşti 
obișnuită cu Sheriam Bayanar ca mai mare peste novice. 
Silviana scutură din cap cu dispreţ. l-am frunzărit Cartea Pe- 
depselor. Le lăsa să scape pe fete prea uşor şi era mult prea 
îngăduitoare cu preferatele ei. Drept urmare, a fost obligată 
să aplice corecția mult prea des decât ar fi trebuit. Eu înregis- 
trez o treime din pedepsele pe care le dădea Sheriam într-o 
lună, deoarece mă asigur că toate cele pe care le pedepsesc 
pleacă de aici, dorindu-și din tot sufletul să nu mai fie trimise 
vreodată la mine. 

— Indiferent ce vei face, nu mă vei putea obliga niciodată 
să neg ceea ce sunt, zise Egwene pe un ton ferm. Cum se poa- 
te să crezi că vei reuşi să faci asta? Voi fi escortată la lecţii, 
voi avea scut în tot acest timp? 

Silviana se rezemă pe spătarul unde era şalul, odihnin- 
du-și mâinile pe marginea mesei. 

— Ai de gând să te împotrivești cât vei putea de mult, nu-i așa? 


— Voi face ce trebuie să fac. 

— lar eu voi face ce trebuie să fac. În timpul zilei, nu vei 
avea deloc scut. Dar în fiecare oră vei primi o doză mică de 
tinctură de rădăcina-furcii. 

Silviana îşi strâmbă buzele când rosti aceste cuvinte. Ri- 
dică hârtia care conţinea notițele Elaidei ca și când ar fi vrut 
să le citească, apoi o lăsă să cadă pe masă şi își frecă buricele 
de degetelor de parcă ar fi fost mânjite cu ceva otrăvitor. 

— Nu-mi place deloc chestia asta. Pare să le vizeze direct 
pe aes sedai. O persoană care nu poate conduce poate bea de 
cinci ori cantitatea care pe o soră ar face-o să leşine şi abia 
dacă ameţeşte. Este o fiertură greţoasă, dar utilă, pare-se. Ar 
putea fi folosită și pe asha'mani. Tinctura nu îți va provoca 
amețeli, dar nu vei putea conduce suficient de mult ca să cre- 
ezi probleme. Doar nişte firicele. Dacă refuzi s-o bei, îţi va fi 
turnată cu de-a sila pe gât. De asemenea, vei fi supravegheată 
îndeaproape, astfel încât să nu încerci să scapi pe jos. În tim- 
pul nopţii, vei fi despărțită de Izvor, având în vedere faptul că 
tinctura de rădăcina-furcii care îți va fi administrată ca să te 
facă să dormi toată noaptea te va face să te îndoi de durere 
din cauza crampelor la stomac în ziua următoare. Eşti o no- 
vice, Egwene, şi vei fi o novice. Multe surori te consideră în 
continuare fugară, indiferent ce porunci a dat Siuan Sanche, 
iar altele vor considera fără îndoială că Elaida greşeşte că nu 
porunceşte decapitarea ta. Îţi vor urmări fiecare delict, fieca- 
re greşeală. Poate că acum iei în batjocură chelfăneala, înain- 
te s-o fi primit, dar ce vei face atunci când vei fi trimisă la mi- 
ne de cinci, şase, şapte ori în fiecare zi? Vom vedea de cât timp 
vei avea nevoie ca să te răzgândești. 

Egwene fu luată prin surprindere când îi scăpă un mic râ- 
set, iar Silviana își arcui sprâncenele. Își mişcă mâna ca şi 
când ar fi dat să şi-o întindă după peniță. 

— Am spus ceva amuzant, copilă? 

— Deloc, răspunse Egwene cu sinceritate. 

Îşi dăduse seama că putea înfrunta durerea adoptând obi- 
ceiul aiel. Nădăjduia să funcționeze, însă speranţa de a-şi păs- 
tra demnitatea dispăru. Cel puţin atunci când era pedepsită. 
În rest, trebuia să se descurce cum putea. 

Silviana aruncă o privire peniţei, apoi, în final, se ridică în 
picioare fără să o atingă. 

— Atunci, am terminat cu tine. În seara asta. Ne vom ve- 
dea însă înainte de micul dejun. Vino cu mine. 

Se îndreptă spre uşă, convinsă că Egwene o va urma, iar 
aceasta o urmă. Dacă ar fi atacat-o fizic pe cealaltă femeie nu 
ar fi dus decât la o altă notare în carte. Rădăcina-furcii. Ei 
bine, va găsi o cale să se eschiveze cumva. Dacă nu... Refuză 
să se gândească la această variantă. 

Katerine şi Barasine fură surprinse când auziră planurile 
Elaidei în privința Egwenei şi deloc încântate când aflară că 
trebuiau să o supravegheze şi să o despartă de Izvor în timp 
ce dormea, deși Silviana le spuse că va aranja ca alte surori să 
le înlocuiască după o oră sau două. 

— De ce amândouă? vru să ştie Katerine, primind drept 
răspuns o privire piezișă din partea Barasinei. 

Dacă trebuia trimisă doar una, cu siguranţă n-ar fi fost 
Katerine, care ocupa o poziţie mai înaltă. 

— În primul rând, pentru că aşa spun eu. 

Silviana aşteptă până când celelalte Roşii dădură din cap 
în semn de aprobare. Ele făcură asta cu o reticență evidentă, 
dar nu suficient de reticent ca ea să aştepte prea mult. Ea nu 
își pusese şalul când ieșise pe coridor și, într-un mod oare- 
cum ciudat, părea cea care nu își avea locul acolo. 

— În al doilea rând, deoarece cred că copila aceasta este 
speriată. Vreau să fie supravegheată îndeaproape şi când este 
cu noi, şi când doarme. Care dintre voi are inelul ei? 

După o clipă, Barasine scoase din punga de la brâu inelul 
din aur bombănind: 

— Mă gândeam să îl păstrez ca pe o amintire a faptului că 
rebelele au fost îngenuncheate. Acum, cu siguranţă că sunt 
terminate. 

O amintire? Era furt! Asta era! 

Egwene îşi întinse mâna după inel, dar mâna Silvianei 
ajunse prima la el şi îl vâri în punga ei de la brâu. 

— Îl voi păstra eu până când vei avea dreptul să îl porţi 
din nou, copilă. Şi-acum, duceţi-o în aripa novicelor şi insta- 
lați-o acolo. Trebuie că i-a fost deja pregătită camera. 

Katerine îi puse din nou scut, iar Barasine se întinse ca 
s-o apuce din nou de braț pe Egwene, însă aceasta își întinse 
o mână spre Silviana. 

— Aşteaptă! Trebuie să îți spun ceva. 


Se perpelise cumplit din pricina asta. l-ar fi fost mult prea 
uşor să dezvăluie mai mult decât își dorea. Dar trebuia s-o facă. 

— Am înzestrarea visării. Am învăţat să deosebesc visele 
adevărate şi să le interpretez pe unele. Am visat o lampă din 
sticlă care avea o flacără albă. Doi corbi au ieșit în zbor din 
negură, au izbit lampa şi au zburat mai departe. Lampa s-a 
legănat, aruncând în jur picături de ulei aprins. Unele dintre 
acestea s-au stins în aer, altele au aterizat pe jos, pe ici, pe 
colo, iar lampa continua să se clatine, fiind pe punctul de a 
cădea. Asta înseamnă că seanchanii vor ataca Tumul Alb și 
vor provoca pagube mari. 

Barasine trase aer în piept. Katerine pufni batjocoritor. 

— O vestitoare-n-vise, zise Silviana fără intonaţie. Există 
cineva care poate să confirme ceea ce pretinzi? Și dacă există, 
de unde eşti sigură că visul tău se referă la seanchani? După 
mine, corbii simbolizează Umbra. 

— Sunt vestitoare-n-vise, iar o vestitoare-n-vise ştie ce 
spune. Nu este Umbra. Sunt seanchanii. Cât despre cine ştie 
ce pot eu să fac... Egwene ridică din umeri. Singura la care 
poţi ajunge este Leane Sharif, care este închisă în celulele din 
subsol. 

Ea nu vedea cum o putea implica pe înțeleaptă în treaba 
asta fără să nu dezvăluie prea multe. 

— Femeia aceea este o sălbatică. Nu..., începu Katerine pe 
un ton furios, însă tăcu brusc când Silviana își ridică amenin- 
țţător mâna. 

Mai marea peste novice o privi cu atenţie pe Egwene, ex- 
presia de pe chipul ei fiind o mască a calmului. 

— Crezi cu adevărat că ești ceea ce zici că ești, zise ea în ce- 
le din urmă. Sper ca visarea ta să nu creeze la fel de multe pro- 
bleme ca prorocirea tinerei Nicola. Dacă poți visa cu adevărat. 
Ei bine, voi transmite mai departe avertismentul tău. Nu văd 
cum ar putea ataca seanchanii aici, în Tar Valon, dar nu strică 
să fim cu băgare de seamă. O voi interoga și pe această femeie 
care este întemniţată în subsol. Cu grijă. lar dacă ea nu îţi va 
susține afirmaţia, atunci vizita pe care mi-o vei face mâine di- 
mineaţă va fi încă şi mai memorabilă pentru tine. Își flutură 
mâna către Katerine. la-o de-aici înainte să-mi vândă alte in- 
formații și să mă împiedice să dorm în noaptea asta. 

De astă dată, Katerine bombăni la fel de mult ca Barasine. 
Însă amândouă aşteptară până când Silviana nu le mai putea 
auzi. Femeia aceea avea să fie un adversar formidabil. Egwene 
nădăjduia ca îmbrăţişarea durerii să funcționeze la fel de bi- 
ne pe cât pretindeau înţeleptele. În caz contrar... În caz con- 
trar, nu suporta să se gândească la asta. 

O servitoare zveltă și cu părul cărunt le spuse cum să 
ajungă la odaia pe care tocmai o terminase de aranjat, în a 
treia galerie din aripa novicelor, apoi se îndepărtă în grabă, 
după ce făcu o reverență scurtă în fața celor două Roșii. Nu îi 
aruncă nici măcar o privire Egwenei. Ce însemna încă o no- 
vice pentru ea? Acest lucru o făcu pe Egwene să își încleşteze 
fălcile. Va trebui să îi facă pe oameni să nu o vadă ca pe o altă 
novice. 

— Uită-te la fața ei, zise Barasine. Cred că în sfârșit începe 
să priceapă. 

— Sunt cine sunt, răspunse Egwene pe un ton calm. 
Barasine o împinse spre scările care se înălțau prin coloana 
goală de galerii prevăzute cu balustrade, luminate de luna 
dolofană, aflată în descreștere. O briză șuiera prin coridoare, 
singurul sunet care se auzea. Totul părea atât de liniștit. Nu 
se zărea nicio lumină pe sub uși. Novicele trebuie să fi ador- 
mit deja, cu excepţia acelora care aveau de îndeplinit ultime- 
le sarcini. Era un moment de răgaz pentru ele, nu și pentru 
Egwene, însă. 

Odaia mică, fără ferestre, ar fi putut fi cea pe care o ocu- 
pase ea când venise pentru prima oară la Turn, cu patul în- 
gust lipit de perete și focul plăpând care ardea în vatra mică 
de cărămidă. Lampa de pe măsuţă era aprinsă, dar flacăra ei 
nu lumina mai mult decât suprafața măsuțţei, iar uleiul trebu- 
ie să se fi râncezit, deoarece emana un miros neplăcut. Un la- 
vabou completa mobilierul, pe lângă scăunelul cu trei picioa- 
re pe care Katerine se așeză imediat, aranjându-şi poalele de 
parcă s-ar fi aşezat pe un tron. Dându-și seama că nu avea pe 
ce să şadă, Barasine își încrucişă braţele sub sâni şi se în- 
cruntă la Egwene. 

Încăperea era destul de înghesuită cu cele trei femei în ea, 
însă Egwene se prefăcu că celelalte două nu existau în timp 
ce se pregătea de somn, agățându-şi mantia, cingătoarea şi 
rochia în trei dintre cuiele bătute în peretele cu tencuială 


albă și aspră. Nu ceru ajutor ca să-și desfacă nasturii. Până 
când își așeză ciorapii rulaţi cu grijă pe încălțăminte, Barasine 
se aşezase deja cu picioarele încrucişate pe podea şi începuse 
să citească o carte legată în piele pe care trebuie s-o fi avut în 
punga de la brâu. Katerine o ţintuia cu privirea pe Egwene de 
parcă s-ar fi aşteptat ca acesta să se repeadă la ușă. 

Strecurându-se sub pătura ușoară din lână de pe pat, 
Egwene îşi odihni capul pe perna mică - nu era umplută cu 
pene de gâscă, asta era sigur! - și îşi începu exerciţiile, rela- 
xându-şi părțile corpului câte una pe rând, lucru care avea să 
o ajute să adoarmă. Făcuse acest lucru de atâtea ori, încât 
părea că nici nu începuse bine, că și adormi... 

-Şİ începu să plutească, fără formă, într-un întuneric care 
se întindea între lumea reală și Tel'aran'rhiod, spaţiul îngust 
dintre visare și realitate, un vid vast umplut cu o multitudine 
de particule de lumină ce reprezentau toate visele pe care le 
aveau toți adormiţii din lume. Acestea pluteau în jurul ei în 
acest spațiu fără început şi fără sfârșit, care se întindea cât 
vedeai cu ochii, stingându-se atunci când un vis se încheia, 
aprinzând-se atunci când altul începea. Ea le putea recunoaș- 
te pe unele la prima vedere, putea numi visătorul, dar nu îl 
vedea pe acela pe care îl căuta. 

Trebuia să vorbească cu Siuan, care trebuie să fi ştiut deja 
că lovise dezastrul și care nu ar fi putut să adoarmă până 
când nu a răpus-o epuizarea. Ea se puse pe așteptat. Aici nu 
exista noțiunea timpului; nu avea să se plictisească aștep- 
tând. Însă trebuia să se gândească la ce avea să spună. Atât de 
multe se schimbaseră de când se trezise. Asta aflase pe pielea 
ei. Apoi fusese convinsă că avea să moară în curând, convinsă 
că surorile din Turn formau o armată solidă care o susținea 
pe Elaida. Acum... Elaida credea că ea era întemniţată în si- 
guranță. Nu avea importanţă această discuţie despre a o face 
novice din nou; chiar dacă Elaida credea asta cu adevărat, 
Egwene al'Vere nu credea. Nici ea nu se considera prizonieră. 
Ducea bătălia chiar în inima Turnului. Dacă ar fi avut buze 
aici, ea ar fi zâmbit. 

CAPITOLUL 1 
Când va suna gongul 


Roata Timpului se învârte, vârstele vin și trec, lăsând în 
urmă amintiri care se transformă în legende, apoi în mituri, și 
sunt uitate cu totul până la reîntoarcerea aceleiași vârste. În- 
tr-o vârstă, numită de unii Cea de-a Treia, o vârstă ce va să 
vie, o epocă demult uitată, o adiere se ridică peste muntele 
botezat Muntele Dragonului. Nu era începutul. Roata Timpu- 
lui n-are nici începuturi, nici sfârşituri. Dar era un început. 

Vântul fu o adiere la început, iscându-se sub strălucirea 
unei luni durdulii ce apunea, la o înălțime unde oamenii nu 
puteau respira, iscându-se printre curenţii de aer năprasnici 
încălziți de focurile din lăuntrul(17) piscurilor zdrenţuite, 
dar se înteţi pe măsură ce cobora povârnișul abrupt și acci- 
dentat. Aducând cu ele cenușă și duhoare de pucioasă arsă 
din înălțimi, rafalele măturau cu putere dealurile înzăpezite 
neașteptate ce se înălțau din câmpia care înconjura înălțimea 
imposibilă a Muntelui Dragonului. Vântul mugea și îndoia 
copacii în noapte. 

La răsărit de dealurile unde urla vântul, pe o pajiște ge- 
neroasă, se întindea un sat mare format din corturi și pasa- 
rele din lemn care mărgineau străzile ca nişte făgașe îngheţa- 
te. În curând făgaşele aveau să se topească, chiar și ultima ur- 
mă de zăpadă, fiind înlocuite de ploile de primăvară şi de mo- 
cirlă. Dacă tabăra avea să zăbovească acolo până atunci. În 
ciuda orei, mai multe dintre aes sedai erau treze şi stăteau 
strânse în grupuleţe apărate de un scut împotriva ascultatu- 
lui, discutând despre cele întâmplate în noaptea aceea. Nu 


17 A se vedea nota nr. 13. (n.red.) 


puţine dintre aceste discuţii erau destul de animate, aproape 
de a se transforma într-o ceartă, iar unele erau chiar aprinse. 
Dacă nu ar fi fost aes sedai, poate că ar fi ameninţat cu pum- 
nul sau mai rău. Ce aveau să facă mai departe? Asta era în- 
trebarea. Toate surorile aflaseră deja vestea de la malul râu- 
lui, deşi detaliile rămăseseră vagi. Suprema Înscăunată Amyr- 
lin însăși se dusese în taină ca să sigileze Portul de Nord, iar 
barca ei fusese găsită răsturnată și prinsă în păpuriș. Era pu- 
țin probabil ca aceasta să fi supraviețuit în apa rece ca gheața 
a râului Erinin, cu curenți iuți, și, pe măsură ce se scurgeau 
orele, acest lucru părea din ce în ce mai plauzibil până când 
deveni o certitudine. Suprema Înscăunată Amyrlin era moar- 
tă. Toate surorile din tabără ştiau că viitorul lor şi poate chiar 
vieţile lor atârnau de un fir, ca să nu mai pomenim de cea a 
Turnului Alb. Ce era de făcut acum? Cu toate acestea, ele tă- 
cură și își ridicară capetele când o rafală puternică de vânt 
lovi tabăra, făcând pânzele corturilor să fluture ca niște stea- 
guri şi acoperindu-le cu un strat fin de zăpadă. Duhoarea ne- 
aşteptată de pucioasă arsă atârna greu în aer, vestind de un- 
de bătea vântul, și nu doar o singură aes sedai murmură o ru- 
găciune împotriva răului. În câteva clipe, însă, vântul îşi văzu 
mai departe de drum, iar surorile își reluară deliberările des- 
pre un viitor îndeajuns de sumbru în care să își găsească lo- 
cul și acea duhoare înțepătoare care rămăsese în urmă, dar 
care începea să se estompeze. 

Vântul îşi continua drumul mugind spre Tar Valon, înte- 
țindu-se pe parcurs, ţipând deasupra taberelor militare de 
lângă râu, unde soldaţii şi ţiitorii taberei care dormeau pe pă- 
mânt se deşteptară brusc cu păturile smulse de pe ei, iar cei 
din corturi se treziră cu pânzele corturilor smucindu-se sau, 
uneori, luându-și zborul în întuneric, atunci când țărușii ce- 
dau sau frânghiile se rupeau. Căruţele încărcate se clătinau și 
se răsturnau, iar flamurile stătură nemișcate înainte să fie 
smulse, stâlpii lor care zburau prin aer devenind acum niște 
sulițe care străpungeau tot ce le ieşea în cale. Înfruntând ra- 
falele de vânt, bărbaţii se chinuiau să ajungă la rândurile de 
cai priponiţi ca să liniştească animalele care cabrau și ne- 
chezau de frică. Niciunul nu știa că aes sedai știau; cu toate 
acestea, mirosul înțepător de pucioasă care umplea aerul ră- 
coros al nopții părea să fie de rău augur, iar bărbații dârji 

rosteau rugăciuni cu voce tare cu aceeași fervoare precum cei 
cărora nu le mijise încă mustaţa. Țiitorii taberei se rugau și ei 
cu voce tare, armurieri, fierari și făuritori de săgeți, neveste, 
spălătorese şi croitorese, toți cuprinși brusc de teamă că ceva 
mai negru decât întunericul pândea în noapte. 

Pânza care flutura aprig deasupra capului, pe punctul de a 
fi smulsă, zumzetul de voci şi nechezatul cailor, suficient de 
puternic ca să răzbească prin vântul năprasnic, o făcură pe 
Siuan Sanche să se trezească anevoie pentru a doua oară. Mi- 
rosul neplăcut de pucioasă arsă îi umeziră ochii; era recunos- 
cătoare pentru asta. Dacă Egwene putea să renunţe la somn 
ca la o pereche de ciorapi, acest lucru nu era valabil și pentru 
ea. Adormise greu după ce se întinse în pat în cele din urmă. 
Odată ce vestea celor întâmplate pe malul râului ajunse la 
urechile ei, fusese convinsă că nu avea să mai doarmă decât 
dacă era sleită de puteri. Spusese câteva rugăciuni pentru 
Leane, însă toată nădejdea lor stătea în Egwene. Dar această 
nădejde a lor părea să se fi năruit. Ei bine, ajunsese la epuiza- 
re din cauza încordării, a îngrijorării şi a umblatului de colo 
colo. Acum, exista din nou speranţă, iar ea nu îndrăznea să-și 
închidă din nou pleoapele grele de teamă să nu cadă într-un 
somn adânc şi să nu se trezească până la amiază, poate nici 
atunci. Vântul aprig se domoli, dar nu și strigătele oamenilor 
şi nechezatul cailor. 

Obosită, azvârli la o parte păturile și se ridică în picioare 
clătinându-se. Culcușul ei nu era deloc confortabil căci fusese 
așternut pe pământ, pe pânza cortului, într-un colţ al cortului 
pătrat nu foarte mare; cu toate acestea, ea venise aici, deşi o 
făcuse călare. Desigur, când ajunsese, fusese pe punctul de a 
se prăbuși de oboseală şi aproape înnebunită de mâhnire. 
Atinse ter'angrealul în formă de inel răsucit care îi atârna la 
gât de un şnur din piele. Prima oară când se trezise, la fel de 
greu ca de data aceasta, fusese ca să îl scoată din punga de la 
brâu. Ei bine, mâhnirea îi dispăruse, iar acest lucru o ajuta să 
meargă mai departe. Când îi veni brusc să caște, fălcile îi tros- 
niră ca un furchet ruginit. Abia dacă se cuvenea. Ai fi zis că 
mesajul Egwenei, faptul că aceasta era în viață ca să poată tri- 
mite un mesaj, ar fi de-ajuns ca să-i alunge oboseala. Nu era 
aşa, pare-se. 


Conducând Puterea ca să formeze o sferă de lumină sufi- 
cient de lungă ca să vadă felinarul de pe stâlpul principal al 
cortului, ea îl aprinse cu ajutorul unui fir de Foc. Singura fla- 
cără arunca o lumină foarte slabă, pâlpâitoare. Mai existau și 
alte lămpi şi lanterne, dar Gareth se plânsese de proviziile 
puţine de ulei pentru lampă. Ea nu aprinse mangalul; Gareth 
nu era la fel de zgârcit cu cărbunele cum era cu uleiul - căr- 
bunele era uşor de găsit -, însă ea abia dacă era conștientă de 
aerul rece. Îi privi încruntată culcușul, care zăcea neatins în 
continuare în partea cealaltă a cortului. Cu siguranţă că el 
ştia despre descoperirea bărcii și despre pasagerii acesteia. 
Surorile se străduiau din răsputeri să păstreze secrete față de 
el, dar cumva, reușeau să facă acest lucru mai rar decât cre- 
deau. Nu o dată el o luase prin surprindere cu ceea ce știa. 
Oare el era acolo, în noapte, pregătindu-și oştenii pentru ceea 
ce hotărâse Divanul? Sau plecase deja, renunțând la o cauză 
pierdută? Nu mai era pierdută, dar el trebuie că nu știa asta. 

— Nu, bombăni ea, având un sentiment ciudat de... tră- 
dare... că se îndoise de bărbat, fie și în gând. 

El avea să rămână acolo până la răsărit şi pentru fiecare 
răsărit până când Divanul avea să îi poruncească să plece. 
Poate mai mult. Ea nu credea că el avea să o abandoneze pe 
Egwene, indiferent ce avea să poruncească Divanul. Era prea 
încăpățânat şi prea mândru. Nu. Nu era asta. Cuvântul lui 
Gareth Bryne reprezenta onoarea lui. Odată dat, nu și-l re- 
trăgea decât dacă îl rostea, indiferent de preţul pe care îl plă- 
tea. Și poate, doar poate, el avea și alte motive pentru care să 
rămână. Ea refuză să se gândească la asta. 

Îl alungă din gândurile ei pe Gareth - de ce venise în cor- 
tul lui? Ar fi fost mult mai ușor să doarmă în cortul ei din ta- 
băra surorilor, oricât de înghesuit era, sau chiar să îi țină 
companie Chesei, care plângea, deși, dacă se gândea mai bine, 
n-ar fi reușit să facă asta. Nu suporta plânsetele, iar slujnica 
Egwenei nu se mai oprea. Alungându-l cu hotărâre din gân- 
durile ei pe Gareth, își trecu în grabă peria prin păr, îşi schim- 
bă furoul cu altul nou și se îmbrăcă cât de iute putu în lumina 
slabă. Rochia ei de călărie simplă, din lângă albastră, era şi- 
fonată, iar tivul îi era mânjit cu noroi - ea se dusese să vadă 
barca cu ochii ei - însă nu zăbovi să o mai curețe, ci și-o călcă 
cu ajutorul Puterii. Trebuia să se grăbească. 

Cortul era departe de a fi spaţios, cum te-ai fi așteptat să 
aibă un general; prin urmare, în graba ei, Siuan se lovi cu 
şoldul de colțul mesei de scris suficient de tare ca unul dintre 
picioare mai să i se îndoaie înainte ca ea să își recapete echi- 
librul, fiind cât pe ce să se împiedice de scăunel, singurul 
obiect ce aducea cu un scaun, și zgâriindu-și fluierele picioa- 
relor în cuferele cu întărituri din alamă care zăceau împrăș- 
tiate peste tot. Rosti o înjurătură care ar fi lezat auzul orică- 
rui ascultător. Cuferele aveau o dublă întrebuințare - ca sca- 
une, dar și ca spaţii de depozitare -, iar unul care avea capa- 
cul plat, pe care se afla un castron și o carafa albă, servea 
drept suport pentru lavabou. Adevărul fie spus, acestea erau 
aranjate destul de ordonat, lucru ciudat pentru el. El reușea 
să îşi croiască drum prin acel labirint chiar şi prin întunericul 
beznă. Oricine altcineva își putea rupe un picior încercând să 
ajungă la culcușul lui. Ea bănuia că el se temea de asasini, 
deşi nu își exprimase această îngrijorare cu voce tare. 

Luându-şi mantia neagră care zăcea pe unul dintre cufere 
şi împăturind-o peste braț, ea se opri înainte să stingă felina- 
rul cu un fir de Aer. Se holbă o clipă la a doua pereche de ciz- 
me a lui Gareth, care se afla lângă piciorul patului său. Condu- 
când o altă sferă mică de lumină, o mișcă mai aproape de ciz- 
me. Erau proaspăt lustruite, după cum se gândise ea. Bărba- 
tul acesta afurisit insistase ca ea să își plătească datoria prin 
muncă, apoi se furişase în cort pe la spatele ei - sau mai rău, 
chiar prin fața ei în timp ce dormea - și îşi lustruise singur 
afurisitele alea de cizme! Afurisitul de Gareth Bryne o trata ca 
pe o servitoare şi nici măcar nu încercase să o sărute...! 

Îşi îndreptă umerii brusc, iar gura îi deveni dreaptă ca o 
frânghie de acostare. De unde îi venise acel gând? Indiferent 
ce susținea Egwene, ea nu era îndrăgostită de afurisitul de 
Gareth Bryne! Nu era! O aştepta prea multă treabă ca să se la- 
se prinsă în acea nebunie. „Acesta este motivul pentru care ai 
încetat să mai porți broderii, bănuiesc, îi șopti o mică voce lă- 
untrică. Ai îngrămădit toate acele lucruri frumoase în cufere 
pentru că ţi-e teamă.” Teamă? Arde-o focu’ dacă îi era teamă 
de el sau de oricare alt bărbat! 

Conducând cu grijă fire de Pământ, Foc şi Aer, așeză ţe- 
sătura pe cizme. Până și ultima fărâmă de cremă neagră şi 
mare parte din vopsea se desprinseră, formând o sferă îngri- 


jită și lucioasă care pluti în aer, lăsând pielea categoric cenu- 
şie. Preţ de o clipă, se gândi să aşeze sfera printre păturile lui. 
Ca o surpriză potrivită atunci când el avea să se întindă în 
sfârşit în pat! 

Oftând, dădu la o parte clapele cortului şi scoase sfera în 
întuneric, ca să o lase să se spargă de pământ. Bărbatul era 
tăios şi lipsit de respect atunci când ea se lăsa pradă firii, du- 
pă cum descoperise prima oară, când îl lovise peste cap cu 
cizma pe care tocmai o curăța. lar atunci când el o înfuriase la 
culme, ea îi pusese sare în ceai. Destul de multă sare, însă nu 
fusese vina ei că el se grăbise să golească cupa dintr-o înghi- 
țitură. Sau cel puţin încercase. O, lui nu părea să îi pese atunci 
când ea striga la el, dar uneori striga şi el la ea - alteori doar 
zâmbea, ceea ce era de-a dreptul exasperant! Cu toate aces- 
tea, răbdarea lui avea limitele ei. Ea l-ar fi putut opri cu un 
simplu fir de Aer, firește, dar avea şi ea onoarea ei, așa cum o 
avea şi el pe-a lui, arde-l-ar focu’! Oricum, ea trebuia să se 
țină aproape de el. Așa îi spusese Min, iar fata părea infailibi- 
lă. Acesta era singurul motiv pentru care nu îi vârâse un pumn 
de galbeni pe gât lui Gareth Bryne şi nu îi spusese că era plă- 
tit şi să îl ardă focu'. Singurul motiv! În afară de onoarea ei, 
desigur. 

Căscând, ea lăsă în urmă balta neagră ce strălucea în lu- 
mina rece a lunii. Dacă el avea să pășească în ea înainte să se 
usuce și să care toată mizeria înăuntru, vina avea să fie a lui, 
nu a ei. Măcar mirosul de pucioasă nu se mai simţea atât de 
puternic. Ochii nu îi mai lăcrimau, însă ceea ce vedea era o 
mare dezordine. 

În această tabără lăbărțată, învăluită în întuneric, nu exis- 
tase niciodată cine știe ce ordine. Străzile desfundate erau 
suficient de drepte, adevărat, şi de largi pentru marșul solda- 
ților, dar restul păruse întotdeauna a fi un amestec dezordo- 
nat de corturi şi adăposturi improvizate și gropi mărginite de 
pietre pentru focurile pentru gătit. Acum, aceasta arăta de 
parcă s-ar fi aflat sub asediu. Corturile prăbuşite zăceau pes- 
te tot, unele azvârlite peste altele care rămăseseră în picioare 
deşi o mare parte dintre acestea stăteau strâmb, și zeci de 
căruţe şi de telegi erau răsturnate pe-o parte sau cu susul în 
jos. Din toate direcțiile se auzeau strigăte care cereau ajutor 

de alții treceau şchiopătând pe stradă prin fața cortului lui 
Gareth în vreme ce câteva grupuleţe merseră în fugă ducând 
pături să fie folosite drept tărgi. Mai încolo, ea putea vedea 
patru siluete întinse pe pământ şi acoperite cu pături; trei 
dintre ele erau îngrijite de niște femei ce stăteau în genunchi 
şi se legănau înainte şi înapoi în timp ce boceau. 

Ea nu mai putea face nimic în privința morţilor, dar le pu- 
tea oferi tămăduire celorlalți. Aceasta nu era nici pe departe 
cea mai mare înzestrare a ei, nici cea mai puternică, însă pă- 
rea să Îi fi revenit atunci când Nynaeve o tămăduise, deși se 
îndoia că mai exista vreo soră în tabără. Majoritatea lor îi evi- 
tau pe soldaţi. Înzestrarea ei era mai utilă decât niciuna. Pu- 
tea face asta dacă n-ar împiedica-o vestea pe care o primise. 
Era imperativ ca aceasta să ajungă cât mai repede la urechile 
potrivite. Aşadar, ea nu mai ascultă gemetele și bocelile, ig- 
noră brațele care atârnau şi cârpele legate în jurul capetelor 
ce sângerau, şi o luă în grabă spre rândul de cai priponiţi de 
la marginea taberei, unde mirosul ciudat de dulce de bălegar 
începea să prevaleze în fața aceluia de pucioasă. Un individ 
deşirat şi neras, cu o privire speriată întipărită pe fața-i în- 
tunecată, încercă să treacă în grabă pe lângă ea, însă îl prinse 
de mâneca aspră. 

— Înşeuează-mi cel mai blând cal pe care îl găseşti, îi spu- 
se ea, şi fa-o acum! 

Bela ar fi fost cea mai potrivită, dar Siuan habar nu avea 
unde era priponită iapa cea voinică între atâtea animale și nici 
răbdare să aştepte ca aceasta să fie găsită. 

— Vrei să pleci călare? zise el contrariat, smucindu-și 
mâneca. Dacă deţii un cal, atunci pune-i tu şaua, dacă eşti atât 
neghioabă. Pe mine, unul, mă așteaptă o noapte de stat în frig 
ajutându-i pe cei care sunt răniţi şi-am să mă consider noro- 
cos dacă nu va muri măcar unul. 

Siuan scrâșni din dinţi. Imbecilul o confunda cu una din- 
tre cusătorese. Sau cu una dintre neveste! Dintr-un oarecare 
motiv, acest lucru părea mai grav. Ea își vâri pumnul în fața 
lui atât de repede, încât el făcu un pas în spate înjurând, însă 
ea îşi apropie mâna atât de tare de nasul lui, încât inelul cu 
Marele Șarpe trebuie să fi fost singurul lucru pe care îl putea 
vedea. Bărbatul se uită cruciș la el. 


— Cel mai blând cal pe care îl găseşti, zise ea pe un ton 
calm. Dar repede. 

Inelul își făcu efectul. Bărbatul înghiţi cu noduri, apoi se 
scărpină în cap și se zgâi îndelung la șirul de cai priponiţi, un- 
de fiecare animal părea fie să lovească cu piciorul, fie să tre- 
mure. 

— Blând, îngână el. Să văd ce voi putea face, aes sedai. 
Blând. 

Atingându-şi fruntea cu noada degetului, el o luă la fugă 
de-a lungul şirurilor de cai, bombănind. 

Siuan bombănea şi ea în timp ce se plimba de colo colo, 
trei paşi încolo, trei pași încoace. Zăpada, care se topise deve- 
nind zloată și care înghețase din nou, scrâşnea sub talpa tare 
a încălțămintei sale. Din câte îşi putea da seama ea, ar fi pulut 
dura ore până când el ar fi găsit un cal care să n-o azvârle din 
şa dacă auzea un porc guițând. Azvârlindu-şi mantia pe umeri 
vâri prinzătoarea din argint în formă de cerculeţ la locul ei cu 
un gest nerăbdător, cât pe ce să se împungă în degetul mare. 
Teamă, ai? Îi va arăta ea afurisitului de Gareth Bryne! Înainte 
şi înapoi, înainte şi înapoi. Poate că ar trebui să meargă pe jos 
până acolo. Ar fi neplăcut, dar mai bine decât să fie azvârlită 
din şa și să-şi rupă şi oasele. Însă individul se întoarse cu o 
iapă neagră care avea o şa cu ciochina înaltă. 

— Este blândă? întrebă cu scepticism Siuan. 

Animalul pășea de parcă ar fi fost pregătit să danseze și 
părea în formă. Asta trebuia să fie un indiciu al vitezei. 

— Nightlily este ascultătoare, aes sedai. E a nevestei mele 
iar Nemaris este foarte pretențioasă. Nu îi plac caii nărăvași. 

— Dacă zici tu, răspunse ea și pufni. 

Din experienţa ei, caii erau arareori blânzi, dar nu avea 
încotro. 

Luând hățurile, se urcă cu stângăcie în șa, apoi fu nevoită 
să își schimbe poziţia ca să nu şadă pe mantie, chinuindu-se 
pe jumătate de fiecare dată când se mișca. lapa parcă dansa, 
indiferent cât de mult o strunea ea. Fusese convinsă că asta 
avea să se întâmple. Încerca deja să-i rupă oasele. O barcă - 
cu o vâslă sau două, mergea în direcția în care voiai și se 
oprea atunci când voiai, asta dacă aveai habar de maree, cu- 
renţi şi vânturi. Dar caii aveau creier, oricât de mic, iar asta 
însemna că și-ar putea pune în gând să ignore căpăstrul și 

hăţurile și dorinţa călăreţului. Trebuia să iei în considerare 
aceste lucruri atunci când încălecai un afurisit de cal. 

— Încă ceva, aes sedai, zise bărbatul în timp ce ea încerca 
să îşi găsească o poziție confortabilă. De ce şeile păreau în- 
totdeauna mai tari decât lemnul? Dacă aș fi în locul tău, aș 
tine-o la pas noaptea asta. Vântul, știi, şi duhoarea asta s-ar 
putea să fie niţel cam... 

— Nu este timp, zise Siuan, apoi îşi înfipse călcâiele în 
flancurile iepei. 

Supusă, Nightlily țâșni în față atât de repede, încât ea fu 
cât pe ce să cadă pe spate peste ciochină. Se prinse repede de 
măciulie ca să nu cadă din șa. I se păru că individul strigă ce- 
va în urma ei, dar nu fu sigură. Pe Lumină, ce înţelegea aceas- 
tă această Nemaris printr-un cal nărăvaș? lapa ieşi în galop 
din tabără de parcă că ar fi încercat să câștige o întrecere; 
gonea spre luna care cobora pe cer și spre Muntele Drago- 
nului, care semăna cu un vârf ascuţit ce se înălța pe fundalul 
cerului înstelat. 

Cu mantia fluturând în urma ei, Siuan nu se chinui să o 
facă să încetinească, ba mai mult, își înfigea călcâiele din nou 
în flancurile ei şi o lovea peste grumaz cu hăţurile așa cum îi 
văzuse pe alții făcând ca să îndemne caii să galopeze mai ta- 
re. Trebuia să ajungă la surori înainte ca să apuce cineva să 
facă ceva iremediabil. Prin minte îi treceau mult prea multe 
posibilități. lapa trecea în galop pe lângă tufișuri și colibe 
mici, pe lângă ferme întinse cu păşunile şi câmpurile lor îm- 
prejmuite cu garduri din piatră. Cuibăriţi confortabil sub aco- 
perişurile din ardezie acoperite cu zăpadă, între pereţii din 
piatră sau cărămidă, locuitorii nu fuseseră treziți de vântul 
năprasnic; toate clădirile erau întunecate și tăcute. Până şi 
afurisitele de vaci și de oi se bucurau probabil de un somn 
odihnitor. Fermierii aveau întotdeauna vaci și oi. Şi porci. 

Sărind pe şaua tare din piele, încercă să se aplece în față 
pe grumazul iepei. Așa se făcea; văzuse asta. Aproape ime- 
diat, îi ieşi piciorul din scărița din stânga și fu cât pe ce să 
alunece într-o parte. Abia reuşi să se cațăre la loc şi să își pu- 
nă piciorul în scăriță. Nu avea de ales decât să stea țeapănă în 
şa, ţinându-se strâns cu o mână de măciulie, iar cu cealaltă să 
apuce şi mai strâns hăţurile. Mantia care îi flutura îi jena 
grumazul. Sărea atât de tare în șa, încât dinţii îi clănțăneau 


dacă deschidea gura într-un moment nepotrivit. Rezistă însă, 
ba chiar îi dădu pinteni calului încă o dată. O, Lumină, avea să 
se aleagă cu vânătăi pe tot corpul până la răsăritul soarelui. 
Îşi continua drumul prin noapte, lovindu-se de şa cu fiecare 
salt al iepei. Măcar faptul că îşi ţinea dinţii încleștați o împie- 
dica să caște. 

În cele din urmă, rândurile de cai priponiţi şi de căruţe 
care mărgineau tabăra surorilor aes sedai își făcură apariția 
prin întuneric printre copaci, iar ea, răsuflând ușurată, trase 
de hățuri cât putu de tare. Un cal care fugea atât de repede 
avea nevoie cu siguranță de o mână fermă ca să se oprească. 
Nightlily se opri atât de brusc, încât ea ar fi zburat peste ca- 
pul acesteia dacă iapa nu ar fi cabrat în același timp. Cu ochii 
cât cepele, rămase agățată de grumazul animalului până când 
acesta își puse în sfârşit toate cele patru picioare pe pământ. 
Şi o vreme după aceea. 

Îşi dădu seama că şi Nightlily respira din greu. De fapt, 
gâfâia. Siuan nu simţea nici urmă de compătimire. Animalul 
încercase să o omoare, întocmai cum ar face orice cal! Ea avu 
nevoie de o clipă ca să își revină, apoi își aranjă mantia, 
strânse hăţurile şi trecu călare la pas pe lângă căruţe și rân- 
durile lungi de cai. Bărbaţi întunecaţi se mişcau prin întune- 
ric de-a lungul rândurilor de cai priponiţi. Fără îndoială că 
erau grăjdari și potcovari care aveau grijă de animalele vizi- 
bil neliniștite. Iapa părea mai docilă acum. De fapt, nu era rău 
deloc. 

După ce intră în tabără cum se cuvine, șovăi doar o clipă 
înainte să îmbrățișeze saidarul. Era ciudat să te gândești la o 
tabără a plină de aes sedai ca fiind periculoasă; cu toate aces- 
tea, două surori fuseseră omorâte aici. Având în vedere cir- 
cumstanțele morţii lor, părea puţin probabil că îmbrăţișarea 
Puterii ar fi fost de-ajuns ca să o salveze dacă ea era urmă- 
toarea ţintă, dar măcar saidarul îi oferea impresia de sigu- 
ranță. Atâta vreme cât îşi amintea că era doar o impresie. 
După o clipă, ţesu fire de Spirit care îi vor ascunde înzestra- 
rea şi strălucirea Puterii. La urma urmei, nu era nevoie să 
facă paradă. 

Chiar și la această oră, când luna cobora spre apus, erau 
puţini oameni pe pasarelele din lemn, servitoare şi lucrători 
care se grăbeau să-și îndeplinească sarcinile târzii. Sau, poa- 

te, timpurii ar fi cuvântul mai potrivit acum. Majoritatea cor- 
turilor, de aproape toate mărimile și formele imaginabile, 
erau întunecate, dar în câteva dintre cele mai mari strălucea 
lumina lămpilor sau a lumânărilor. Un lucru deloc surprin- 
zător având în vedere situaţia. Fiecare cort luminat era în- 
conjurat de bărbați sau aceștia stăteau strânși în fața lui. 
Străjeri. Nimeni altcineva nu ar fi putut sta atât de nemișcat 
încât să pară că se confundă cu noaptea, mai ales într-una 
friguroasă ca aceasta. Cu ajutorul Puterii care o inunda, ea 
putea discerne alții, mantiile lor de străjer făcându-i să dis- 
pară în umbre. Având în vedere moartea surorilor şi ceea ce 
le era transmis prin legătura cu aes sedai ale lor, acest lucru 
nu era de loc surprinzător. Ea bănuia că nu doar o singură 
soră era pregătită să smulgă părul, al ei sau al altcuiva. Aceş- 
tia o observară, întorcându-și capetele ca să o privească cum 
trecea încet călare de-a lungul făgașelor îngheţate, căutând. 

Divanul trebuia anunţat, firește, dar alte urechi trebuiau să 
audă mai întâi. După estimarea ei, membrele acestuia erau mult 
mai predispuse să facă ceva... necugetat. Și cel mai probabil 
dezastruos. Legămintele le împiedicau, dar erau legăminte ros- 
tite sub constrângerea unei femei pe care acum o credeau 
moartă. În ceea ce privea Divanul, majoritatea Divanului, mem- 
brele acestuia nu cedaseră prin acceptarea unui loc. Niciuna 
dintre ele nu avea să facă un salt până când nu avea să fie 
foarte, foarte sigură de locul unde urma să aterizeze. 

Cortul lui Sheriam era prea mic pentru ceea ce ea era con- 
vinsă că va găsi. Observă în trecere că era şi cufundat în în- 
tuneric. Cu toate acestea, se îndoia că femeia se afla înăuntru. 
Cortul lui Morvrin, suficient de mare ca să poată dormi con- 
fortabil patru persoane, ar fi fost potrivit dacă ar fi fost spaţiu 
printre toate cărțile pe care Bruna reușise să le achiziționeze 
în timpul marșului, dar şi acesta era cufundat în întuneric, 
însă cea de-a treia alegere a ei îi atrase atenţia, iar ea o struni 
pe Nightlily la mică distanţă de cort. 

Myrelle avea două corturi ascuţite în tabără, unul pentru 
ea și celălalt pentru cei trei străjeri ai ei - cei trei pe care în- 
drăznea să îi recunoască —, iar în al ei era o lumină puternică, 
umbrele femeilor mișcându-se pe pereţii din pânză peticiți. 
Trei bărbați diferiți stăteau pe pasarelă în fața cortului - ne- 
mişcarea lor îi însemna drept străjeri -, însă ea îi ignoră deo- 


camdată. Despre ce anume vorbeau ele înăuntru? Convinsă 
că era un efort inutil, ţesu un fir de Aer cu puțin Foc. Țesătura 
ei atinse cortul şi se lovi de o barieră împotriva ascultatului. 
Inversată, fireşte, şi atât de invizibilă pentru ea. Făcuse această 
încercare în caz că ele fuseseră neglijente. Existau mici şanse, 
având în vedere secretele pe care trebuiau să le ascundă. Că- 
lări mai departe, întrebându-se ce vorbeau ele. 

Când descălecă - ei bine, măcar reuşi să transforme o po- 
sibilă căzătură în ceva asemănător cu a sări jos -, unul dintre 
străjeri, Arinvar al lui Sheriam, un cairhienin zvelt, puţin mai 
înalt decât ea, păși în față ca să ia hățurile, făcând o mică ple- 
căciune, însă ea îi făcu semn să plece. Eliberând saidarul, legă 
iapa de una dintre stinghiile din lemn ale pasarelei, făcând un 
nod care ar fi ținut o barcă considerabil de mare împotriva 
vântului năprasnic și a curenților puternici. Nu era un nod 
obișnuit pe care îl foloseau alţii. Nu era genul ei. Nu i-o fi 
plăcând ei să călărească, dar atunci când priponea un cal, 
voia să îl găsească tot acolo atunci când se întorcea. 

Arinvar își arcui sprâncenele în timp ce o privea făcând 
nodul, dar nu el avea să plătească pentru afurisitul de animal 
dacă acesta scăpa şi se pierdea. 

Doar unul dintre ceilalți doi străjeri aparținea Myrellei, 
Avar Hachami, un saldaean cu un nas precum ciocul unui 
vultur şi mustață deasă, cu fire cărunte. După ce îi aruncă o 
privire şi înclină ușor din cap în direcţia ei, el continuă să 
privească în noapte. Jori al lui Morvrin, scund, chel şi aproape 
pe-atât de lat pe cât era de înalt, nu o privi deloc. Ochii lui 
cercetau întunericul, iar o mână i se odihnea pe mânerul sa- 
biei lui lungi. Chipurile era printre cei mai pricepuţi străjeri 
în mânuirea sabiei. Unde erau ceilalți? Ea nu putea întreba, 
fireşte, tot așa cum nu putea întreba cine era înăuntru. Băr- 
baţii ar fi fost extrem de șocați. Niciunul dintre ei nu încercă 
să o împiedice să intre. Cel puţin, situația nu se înrăutăţise 
atât de mult. 

Înăuntru, unde două mangaluri emanau parfum de tran- 
dafiri şi făceau ca temperatura să fie aproape plăcută în com- 
paraţie cu aerul nopţii, ea le găsi aproape pe toate cele pe ca- 
re nădăjduia să le găsească, iar toate priveau spre intrare. 

Myrelle, îmbrăcată într-un halat din mătase acoperit cu 
flori roşii și galbene, şedea pe un scaun robust cu spătar 

drept cu brațele încrucişate pe piept și arbora pe fața-i măs- 
linie o expresie a calmului întruchipat, care nu făcea decât să 
scoată în evidenţă înflăcărarea din ochii ei negri. Lumina Pu- 
terii strălucea în jurul ei. Sheriam, care ședea cu spatele drept 
pe un capăt al patului Myrellei, se prefăcea că îşi aranja poa- 
lele cu dungi albastre; expresia ei era la fel de incandescentă 
ca părul și deveni încă şi mai aprinsă atunci când o văzu pe 
Siuan. Nu purta etola Păstrătoarei - semn rău. 

— Ar fi trebuit să mă aștept că vei fi tu, zise Carlinya pe 
un ton rece, cu pumnii proptiţi în şolduri. 

Nu era niciodată o femeie caldă, dar acum cârlionţii care îi 
ajungeau mai sus de umeri încadrau o față care părea sculp- 
tată în gheaţă, aproape la fel de palidă ca rochia ei. 

— N-am să-ţi îngădui să încerci să tragi cu urechea la dis- 
cuțiile mele private, Siuan. 

O, da; ele credeau că totul luase sfârşit. 

Morvrin cea cu faţa rotundă, care măcar de data aceasta 
nu părea deloc absentă sau adormită, în ciuda cutelor de pe 
fusta ei maro din lână, ocoli măsuţa pe care se aflau o carafă 
înaltă din argint şi cinci cupe din argint așezate pe o tavă 
emailată. Se părea că niciuna nu avea chef de ceai; cupele 
erau toate uscate. Vârându-și mâna în punga de la brâu, sora 
cu părul cărunt puse un pieptene din corn sculptat în mâna 
lui Siuan. 

— Te-a bătut vântul, femeie. Aranjează-ți părul înainte ca 
vreun bădăran să te ia drept o uşuratică în loc de aes sedai şi 
să încerce să te salte pe genunchii lui. 

— Egwene şi Leane sunt în viață, prizoniere în Turn, 
anunţă Siuan, mai calm decât se simţea. 

O ușuratică? Ducându-și mâna la păr, ea descoperi că 
cealaltă femeie avea dreptate și începu să treacă pieptenele 
prin şuviţele încâlcite. Dacă voiai să fii luată în serios, nu pu- 
teai arăta ca și când te-ai fi luat la bătaie pe o alee lăturalnică. 
Întâmpina şi aşa destul de multe greutăţi în acel moment și 
avea să mai întâmpine alți câțiva ani până când va putea pu- 
ne din nou mâinile pe Sceptrul Legămintelor. 

— Egwene mi-a vorbit în vise. Au reușit să blocheze por- 
turile, sau pe-aproape, dar au fost capturate. Unde sunt Beonin 
şi Nisao? Să meargă una dintre voi după ele. Nu vreau să re- 
pet de două ori același lucru. 


Aşa. Ele se credeau eliberate de legămintele lor, eliberate 
de poruncile Egwenei de a i se supune; asta ar fi trebuit să le 
aducă cu picioarele pe pământ. Doar că niciuna nu se clinti ca 
să-i dea ascultare. 

— Beonin a vrut să meargă la culcare, zise încet Morvrin, 
cercetând-o din priviri pe Siuan. Era o cercetare foarte in- 
tensă. O minte ascuţită ascunsă în spatele unei fețe calme. A 
fost prea obosită ca să mai vorbească. Și de ce i-am fi cerut lui 
Nisao să ni se alăture? 

Aceste cuvinte aduseră o mică încruntare pe fața Myrellei, 
care era prietena lui Nisao, dar celelalte două încuviințară 
din cap în semn de aprobare. Ele și Beonin se credeau mai 
presus decât Nisao, în ciuda jurămintelor de credinţă pe care 
le împărtăşeau. După părerea lui Siuan, aceste femei nu înce- 
taseră niciodată să creadă că ar putea controla cumva eve- 
nimentele, chiar şi după ce cârma le fusese de mult luată din 
mâini. 

Sheriam se ridică de pe pat ca și când ar fi vrut să plece în 
grabă, ba chiar își strânsese poalele, însă acest gest nu avu 
nicio legătură cu porunca lui Siuan. Furia dispăruse, fiind în- 
locuită de entuziasm. 

— Oricum, nu avem nevoie de ele deocamdată. „Prizoni- 
ere” înseamnă în celulele din subsol până când Divanul va 
stabili judecata. Am putea călători până acolo ca să le elibe- 
răm înainte ca Elaida să afle ce se întâmplă. 

Myrelle dădu o dată din cap şi se ridică în picioare, ducân- 
du-și mâinile la cordonul halatului ca să îl desfacă. 

— Cel mai bine ar fi să îi lăsăm pe străjeri în urmă, cred. 
Nu va fi nevoie de ei în treaba asta. 

Ea trase şi mai multă Putere din Izvor, anticipând deja. 

— Nu! zise cu asprime Siuan și se schimonosi când piep- 
tenele i se prinse în păr. 

Uneori, se gândea să şi-l taie mai scurt decât al Carlinyei, 
pentru confortul ei, dar Gareth o complimentase, subliniind 
cât de mult îi plăcea cum acesta îi atingea umerii. Lumină, nu 
putea scăpa de bărbat nici măcar aici? 

— Egwene nu va fi judecată şi nu se află în celule. Nu vrea 
să-mi spună unde este ținută, doar că este păzită mereu. Și 
porunceşte ca surorile să nu încerce să o salveze. 

Celelalte femei se holbau la ea șocate și tăcute. Adevărul 
fie spus, ea însăși avusese o discuţie în contradictoriu cu 
Egwene pe acest subiect, dar fusese în zadar. Fusese o porun- 
că dată de Suprema Înscăunată Amyrlin în persoană. 

— De ce spui că este necugetat, zise Carlinya în cele din 
urmă. 

Tonul ei era în continuare rece, fața calmă, însă își nete- 
zea întruna cu mâinile poalele albe şi brodate. 

— Dacă o vom captura pe Elaida, o vom judeca și, cel mai 
probabil, o vom fereca. Dacă. Nu scăpaseră îndoieli şi temeri. 
Din moment ce o are pe Egwene, cu siguranță va proceda și 
ea la fel. N-am nevoie ca Beonin să îmi spună ce zice legea în 
această privinţă. 

— Trebuie să o salvăm, indiferent de dorinţa ei! 

Vocea lui Sheriam era pe-atât de înflăcărată pe cât de rece 
era cea a Carlinyei, iar ochii ei verzi scânteiau. Îşi strângea în 
pumni poalele. 

— Nu cred că își dă seama de primejdia în care se află. 
Trebuie că se află în stare de șoc. Ţi-a dat vreun indiciu unde 
este ținută? 

— Nu încerca să ne ascunzi lucruri, Siuan, zise Myrelle pe 
un ton ferm. Ochii ei erau aproape aprinși, iar ea strânse şi 
mai mult cordonul din mătase pentru mai multă emfază. De 
ce ar ascunde locul unde este ținută? 

— De teama a ceea ce sugerați tu şi Sheriam. 

Renunțând să-şi mai descâlcească șuviţele încâlcite de 
vânt, Siuan aruncă pieptenele pe masă. Nu putea să continue 
să își pieptene părul şi să se aștepte ca ele să îi acorde aten- 
ție. Va trebui să se mulțumească și cu părul ciufulit. 

— Este păzită, Myrelle. De surori. lar acestea nu vor re- 
nunța la ea prea ușor. Dacă vom încerca să o salvăm, aes se- 
dai vor fi omorâte de aes sedai, asta-i la fel de sigur cum își 
depun icrele știucile printre trestii. S-a întâmplat o dată, dar 
nu trebuie să se întâmple din nou, altminteri va pieri orice 
nădejde de a uni Turnul într-un mod paşnic. Nu putem îngă- 
dui ca acest lucru să se întâmple din nou. Prin urmare, nu va 
exista misiune de salvare. Cât despre hotărârea Elaidei să nu 
o judece, nu știu nimic. 

Egwene se exprimase vag referitor la acest subiect, ca și 
când nici ea nu ar fi înţeles. Însă fusese categorică asupra ce- 


lorlalte aspecte și nu ar fi avut această pretenţie dacă nu ar fi 
fost sigură. 

— În mod pașnic, bombăni Sheriam, lăsându-se din nou 
pe pat. Ea rosti aceste cuvinte cu multă amărăciune. A existat 
vreodată această posibilitate, încă de la început? Elaida a 
abolit Ajah Albastră! Ce şanse de a face pace mai există? 

— Elaida nu poate înlătura pur și simplu o Ajah, murmură 
Morovin, de parcă asta ar avea de-a face cu totul. 

O bătu uşor pe umăr pe Sheriam, dar femeia cu părul de 
foc îi înlătură îmbufnată mâna durdulie, scuturându-și umărul. 

— Există întotdeauna o şansă, zise Carlinya. Porturile sunt 
blocate, lucru care ne întăreşte poziția. Negociatoarele se în- 
tâlnesc în fiecare dimineaţă... 

Oprindu-se din vorbit cu o privire tulburată, își turnă ceai 
în cupă și bău jumătate dintr-o înghiţitură, fără să își pună mie- 
re. Blocarea porturilor probabil că ar fi oprit negocierile de la 
sine, nu că acestea păreau să ducă undeva. Oare Elaida avea 
să le îngăduie să continue acum, că pusese mâna pe Egwene? 

— Nu pricep de ce Elaida nu vrea să o trimită la judecată 
pe Egwene, zise Morvrin, din moment ce condamnarea ar fi 
sigură, dar realitatea este că ea este prizonieră. 

Nu afişa nimic din înflăcărarea lui Sheriam sau a Myrellei 
şi nimic din răceala Carlinyei. Expunea pur și simplu faptele 
cu o ușoară strângere a buzelor. 

— Dacă nu va fi judecată, atunci mai mult ca sigur că va fi 
distrusă. S-a dovedit a fi o femeie mai puternică decât am con- 
siderat-o eu la început, dar nimeni nu este suficient de pu- 
ternic ca să reziste în fața Turnului Alb atunci când acela ho- 
tărăşte să te distrugă. Trebuie să luăm în calcul consecințele 
dacă nu o vom scoate de-acolo cât se mai poate încă. 

Siuan clătină din cap. 

— Nici măcar nu va fi biciuită, Morvrin. Nici eu nu pricep 
de ce, dar nu ne-ar spune să o lăsăm în pace dacă ar crede că 
ele o vor tortura... 

Tăcu atunci când clapele cortului fură date la o parte și 
Lelaine Akashi păşi înăuntru, cu șalul cu ciucuri albaștri aco- 
perindu-i brațele. Sheriam se ridică în picioare, deşi nu era 

nevoită; Lelaine era conducătoare(18), dar Sheriam era păs- 
trătoarea. Cu toate acestea, Lelaine era impunătoare în ro- 
chia din catifea cu dungi albastre. Era zveltă, demnitatea în- 
truchipată, și avea un aer autoritar care părea mai mare ca 
niciodată în noaptea aceea. Cu părul aranjat, ziceai că intra în 
Divan după un somn odihnitor. 

Siuan se întoarse încet spre masă şi luă carafa în mânii, 
aşteptând. În mod firesc, acesta ar fi fost rolul ei în aceasta 
companie, să toarne ceai și să vorbească atunci când îi era 
cerută părerea. Poate că dacă avea să tacă, Lelaine își va ve- 
dea de treaba ei împreună cu celelalte și va pleca repede fără 
să-i arunce o privire. Arareori se întâmpla ca femeia să îi 
arunce măcar o privire. 

— Mi s-a părut că acel cal de afară este acelaşi pe cam 
te-am văzut intrând călare în tabără, Siuan. Privirea Lelainei 
trecu peste celelalte surori, fiecare afișând acum o expresie 
cât se poate de calmă. Vă întrerup? 

— Siuan zice că Egwene trăieşte, zise Sheriam ca şi când 
ar fi spus preţul cu care se vinde peştele la docuri. La fel și 
Leane. Egwene i-a vorbit lui Siuan în vise. Refuză orice în- 
cercare de a fi salvată. 

Myrelle îi aruncă o privire piezișă, de nedescifrat, însă lui 
Siuan îi venea să-i tragă una peste urechi! Cel mai probabil, 
Lelaine ar fi fost următoarea la care ar fi mers, dar ca să îi re- 
lateze lucrurile așa cum dorea ea, nu să fie prezentate astfel. 
În ultima vreme, Sheriam devenise la fel de iresponsabilă ca 
o novice! 

Țuguindu-și buzele, Lelaine își îndreptă privirea sfredeli- 
toare spre Siuan. 

— Chiar aşa? Ar trebui să-ţi porţi etola, Sheriam. Tu ești 
păstrătoarea. Vrei să facem o plimbare, Siuan? A trecut mult 
prea mult timp de când n-am mai vorbit între patru ochi. 

Dădu la o parte clapele cortului cu o mână, îndreptându-şi 
acea privire pătrunzătoare spre celelalte surori. Sheriam se 
înroşi la față așa cum numai o roşcată putea, foarte tare, şi 
scotoci după etolă în punga de la brâu ca să şi-o pună pe 
umeri, însă Myrelle și Carlinya o priviră drept în ochi pe 


18 Sitter, în engleză. Aici conducătoare are înțelesul de repre- 
zentantă în Divan (n.red.) 


Lelaine. Morovin începuse să își lovească bărbia rotundă cu 
vârful degetului de parcă n-ar fi fost conștientă de prezenţa 
celorlalte. Poate că așa şi era. Aceasta era firea lui Morvrin. 

Oare porunca Egwenei fusese înțeleasă? Siuan nu avu 
ocazia nici măcar la o privire fermă în timp ce punea carafa 
pe masă. O sugestie venită din partea unei surori de statutul 
Lelanei, conducătoare sau nu, era o poruncă pentru una de 
statutul lui Siuan. Strângându-și mantia şi poalele, ieşi, mul- 
țumindu-i în şoaptă Lelainei pentru că ținea clapele pentru 
ea. Lumină, spera ca neghioabele acelea să fi ascultat ceea ce 
le spusese ea. 

Afară stăteau acum patru străjeri, dar unul dintre ei era 
Burin al Lelainei, un ciot de bărbat domani cu pielea arămie, 
înfăşurat în mantia de străjer care făcea să pară că mare par- 
te din el nu era acolo, iar Avar fusese înlocuit de un alt străjer 
al Myrellei, Nuhel Dromand, un bărbat înalt şi robust, cu o 
barbă illianeră care îi lăsa buza de sus dezvelită. Bărbatul 
stătea atât de nemișcat, încât l-ai fi putut confunda cu o sta- 
tuie dacă pe nări nu i-ar fi ieșit aburi. Arinvar îi făcu o plecă- 
ciuni Lelainei, o reverență scurtă, deși formală. Nuhel și Jori 
rămaseră la fel de vigilenţi. La fel şi Burin, că veni vorba. 

Nodul cu care fusese legată Nightlily dură la fel de mult 
timp ca să fie dezlegat ca atunci când fusese prins, dar Lelaim 
aşteptă răbdătoare până când Siuan se îndreptă cu hăţurile în 
mâini, apoi o porniră agale de-a lungul pasarelei din lemn 
trecând pe lângă corturile cufundate în întuneric. Umbrele 
aruncate de lună îi mascau fața. Nu îmbrățişă Puterea, prin 
urmare nu putea nici Siuan. Urmate de Burin, Siuan merse 
alături de Lelaine conducând iapa și păstrând tăcerea. Era 
locul conducătoarei să înceapă, şi nu doar pentru că era con- 
ducătoare. Siuan se stăpâni să nu își îndoaie gâtul ca să nu 
piardă cei câțiva centimetri în plus pe care îi avea față de cea- 
laltă femeie. Arareori se mai gândea la vremea când fusese 
Amyrlin. Fusese acceptată din nou ca aes sedai, iar o parte 
din a fi aes sedai însemna să îţi găseşti din instinct locul prin- 
tre surori. Afurisitul de cal îi împinse cu botul mâna ca și când 
s-ar fi crezut un animal de companie, iar ea mută hățurile în 
mâna cealaltă suficient de mult timp ca să își şteargă degetele 
de mantie. Bestie împuțită și zăbăloasă. Lelaine o privi cu 
coada ochiului, iar ea simţi cum i se aprind obrajii. Instinct. 

— Ciudate prietene mai ai, Siuan. Cred că unele dintre ele 
au fost în favoarea alungării tale atunci când ai apărut pentru 
prima oară în Salidar. Pe Sheriam aş putea-o înțelege, deși 
cred că faptul că ocupă o poziție mult mai înaltă decât tine 
acum face situaţia să fie stânjenitoare. Acesta a fost motivul 
principal pentru care te-am evitat, ca să previn o situaţie 
stânjenitoare. 

Siuan mai că rămase cu gura căscată de uimire. Această 
discuţie se apropia foarte mult de acea conversaţie care nu 
trebuia purtată niciodată, foarte aproape, o abatere la care nu 
s-ar fi așteptat niciodată din partea acestei femei. De la ea în- 
săşi, poate - îşi găsise locul, dar era cine era -, dar niciodată 
din partea Lelainei! 

— Sper ca noi două să devenim din nou prietene, Siuan, 
cu toate că voi înțelege dacă acest lucru se va dovedi imposi- 
bil. Întâlnirea din noaptea aceasta confirmă ceea ce mi-a spus 
Faolain. Lelainei îi scăpă un mic râset și îşi împreună mâinile 
în față. O, nu te mai strâmba așa, Siuan. Nu te-a trădat; cel pu- 
țin, nu cu voia ei. A avut prea multe scăpări, iar eu am hotărât 
să o presez destul de tare. Nu așa se tratează o altă soră, dar, 
de fapt, ea este o aleasă până va putea da testul şi îl va trece. 
Faolain va deveni o aes sedai de nădejde. A fost foarte şovă- 
ielnică a în a spune tot ce ştia. Doar frânturi, de fapt, şi câteva 
nume, dar amestecul tău în acest context cred că îmi oferă o 
imagine de ansamblu. Bănuiesc că acum aș putea-o elibera 
din detenție. Cu siguranță nu-i va mai trece prin minte să mă 
mai spioneze. Tu şi prietenele tale i-aţi fost foarte credincioa- 
se Egwenei, Siuan. Poţi să-mi fii şi mie la fel de credincioasă? 

Aşadar, acesta era motivul pentru care Faolain păruse că 
se ascunde. Oare câte „frânturi” dezvăluise în timp ce fusese 
„presată”? Faolain nu ştia tot, dar era mai bine să presupună 
că Lelaine cunoştea. Dar să presupună fără a dezvălui nimic 
decât dacă ea însăşi avea să fie presată tare... 

Siuan încremeni locului, îndreptându-și spatele. Lelaine i 
opri şi ea, aşteptând vădit ca ea să vorbească. 

Chiar dacă fața îi era pe jumătate ascunsă în umbră, era 
limpede acest lucru. Siuan fu nevoită să îşi facă curaj ca să o 
confrunte pe această femeie. Unele instincte erau adânc în- 
gropate în aes sedai. 


— Îţi sunt credincioasă în calitate de conducătoare a fră- 
ţiei din care fac parte, dar Egwene al'Vere este Suprema În- 
scăunată Amyrlin. 

— Aşa este. Expresia Lelainei rămase senină, din câte pu- 
tea discerne Siuan. Ţi-a vorbit în vise? Spune-mi ce știi des- 
pre situaţia ei, Siuan. Siuan aruncă o privire peste umăr la 
străjerul cel voinic. Nu-ţi face griji în privinţa lui, zise condu- 
cătoarea. N-am mai păstrat secrete față de Burin de douăzeci 
de ani. 

— În visele mele, confirmă Siuan. 

Cu siguranță nu intenţiona să recunoască faptul că acest 
lucru se întâmplase doar ca să o cheme în Salidar, în 
Tel'aran'rhiod. Ea nu trebuia să aibă inelul acela asupra ei, 
Divanul i l-ar fi luat dacă ar fi aflat. Pe un ton calm - pe exte- 
rior, cel puţin -, ea îi povesti ceea ce le spusese Myrellei şi 
celorlalte, și mai mult. Dar nu tot. Nu certitudinea trădării. 
Această idee trebuie să fi venit din partea Divanului - nimeni 
altcineva nu știuse despre planul de a bloca portul, în afară 
de femeile implicate -, cu toate că persoanele răspunzătoare 
nu avuseseră de unde să ştie că o trădau pe Egwene. Doar că 
o ajutau pe Elaida - un mister în sine. De ce ar ajuta-o careva 
dintre ele pe Elaida? Încă de la început circulaseră zvonuri 
despre adeptele secrete ale Elaidei; cu toate acestea, ea, una, 
alungase de multă vreme acest gând. Mai mult ca sigur toate 
Albastrele își doreau cu ardoare ca Elaida să fie înlăturată, 
dar până când ea nu avea să afle cine era răspunzătoare, ni- 
cio conducătoare, nici măcar o Albastră, nu avea să afle nimic. 

— Ea a convocat o şedinţă a Divanului pentru mâine... ba 
nu, ar fi azi, acum, când va suna gongul, termină ea. În interi- 
orul Turnului, în Consiliul Turnului. 

Lelaine râse cu atâta poftă, încât fu nevoită să îşi şteargă o 
lacrimă din ochi. 

— O, asta e de nepreţuit. Adică Divanul să se întrunească 
chiar sub nasul Elaidei. Mai că îmi doresc să o înștiinţez doar 
ca să-i văd faţa. 

Deveni din nou serioasă la fel de brusc. Lelaine era întot- 
deauna pregătită să râdă, atunci când alegea s-o facă, dar în- 
lăuntrul ființei ei era întotdeauna serioasă. 

— Aşadar, Egwene crede că frățiile Ajah s-ar putea în- 
toarce una împotriva celeilalte. Mi se pare greu de crezut. Ea 


133 


134 


s-a văzut doar cu o mână de surori, zici. Totuși, merită cerce- 
tat data viitoare în Tel'aran rhiod. Poate că ar trebui să vadă 
cineva ce poate găsi în aripile frăţiilor în loc să se concentre- 
ze asupra biroului Elaidei. 

Siuan abia se abținu să nu se crispeze. Și ea avea de gând 
să caute puţin prin Tel'aran'rhiod. Ori de câte ori se ducea la 
Turn în Lumea Viselor, ea era o altă femeie într-o altă rochie 
de fiecare dată când trecea de un colţ. Va trebui să fie și mai 
precaută decât de obicei. 

— A refuza salvarea este un lucru de înţeles, bănuiesc, 
chiar demn de laudă - nimeni nu vrea ca alte surori să îşi piar- 
dă viaţa -, dar foarte riscant, continuă Lelaine. Fără să fie ju- 
decată, fără să fie măcar biciuită? Oare ce coace Elaida? Oare 
se gândeşte să o facă să accepte să fie din nou aleasă? Mi se 
pare puţin probabil. 

Însă încuviinţă uşor din cap ca şi când ar fi cugetat la asta. 

Discuţia aceasta se îndrepta într-o direcție periculoasă. 
Dacă surorile se vor convinge că ştiu unde ar putea fi Egwene, 
existau șanse mari ca să încerce cineva să o scoată de-acolo, 
cu sau fără gărzile aes sedai. A încerca în locul nepotrivit ar 
putea fi la fel de riscant ca a încerca în locul potrivit, dacă nu 
mai riscant. Mai rău, Lelaine ignora ceva. 

— Egwene a cerut întrunirea Divanului, zise Siuan pe un 
ton acru. Vei merge şi tu? 

Tăcerea dojenitoare fu răspunsul la întrebarea ei, iar 
obrajii i se aprinseră şi mai tare. Unele lucruri erau îngropate 
în măduva oaselor. 

— Fireşte că voi merge, răspunse Lelaine în cele din ur- 
mă. O declaraţie directă, deşi existase un moment de pauză. 
Tot Divanul va merge. Egwene al'Vere este Suprema Înscău- 
nată Amyrlin, iar noi avem îndeajuns de multe ter'angrealuri 
de vise. Poate că ne va putea explica cum crede că va rezista 
dacă Elaida va porunci să fie distrusă. Mi-ar plăcea nespus de 
mult să aud asta. 

— Atunci, pentru ce-mi ceri să îți fiu credincioasă? 

În loc să răspundă, Lelaine își reluă mersul încet sub cla- 
rul de lună, aranjându-și cu grijă șalul. Burin o urmă ca un leu 
pe jumătate invizibil în noapte. Siuan se grăbi să o ajungă din 
urmă, trăgând-o pe Nightlily după ea și ferindu-se de încer- 
cările iepei de a-i împunge din nou mâna cu botul. 


— Egwene alVere este Suprema Înscăunată Amyrlin de 
drept, zise Lelaine într-un final. Până când va muri. Sau va fi 
ferecată. Dacă se va întâmpla ori una, ori alta, ne vom întoar- 
ce la Romanda, care va încerca să pună mâna pe sceptru și pe 
etolă, şi la mine, care voi încerca să o împiedic. Pufni. Femeia 
aceea ar fi un dezastru la fel de mare ca Elaida. Din nefericire, 
s-a bucurat de suficient sprijin ca să mă împiedice şi ea pe 
mine. Ne vom întoarce la asta, doar că dacă Egwene va muri 
sau va fi ferecată, iar tu și prietenele tale îmi veţi fi la fel de 
credincioase cum i-aţi fost Egwenei. Și mă veţi ajuta să devin 
Supremă Înscăunată Amyrlin în ciuda Romandei. 

Siuan avea senzaţia că stomacul îi înghețase. Nicio Albas- 
tră nu se aflase în spatele primei trădări, dar o Albastră, cel 
puţin, avea motiv să o trădeze pe Egwene acum. 

CAPITOLUL 2 
Atingerea Celui Întunecat 


Beonin se trezi la prima geană de lumină, cum îi era obi- 
ceiul, cu toate că puțin din lumina zorilor se strecura în cortul 
ei printre clapele închise. Obiceiurile erau bune atunci când 
acestea erau obiceiuri potrivite. Își însuşise câteva de-a lun- 
gul anilor. Deşi în interiorul cortului se simţea puțin din ră- 
coarea nopţii, nu aprinse mangalul. Nu avea de gând să ză- 
bovească mult. Conducând Puterea pentru un scurt moment, 
aprinse o lampă din alamă, apoi încălzi apa din carafa albă 
emailată şi se spălă pe față la lavaboul șubred cu oglinda sco- 
rojită. Aproape toate cele din micul cort rotund erau șubrede, 
începând cu măsuţa și terminând cu patul ei îngust de cam- 
panie, iar singura piesă de mobilier solidă, un scaun cu spătar 
mic, era suficient de grosolan ca să provină din bucătăria ce- 
lei mai sărăcăcioase ferme. Însă era obișnuită cu lipsurile. Nu 
toate hotărârile pe care fusese chemată să le ia avuseseră loc 
în palate. Până şi celui mai meschin cătun merita să i se facă 
dreptate. Ea dormise prin hambare şi chiar prin cocioabe. 

Mişcându-se în mod voit, își îmbrăcă cea mai bună rochie 
de călărie pe care o avea la ea, o rochie simplă din mătase gri 
care era foarte bine croită, și cizme călduroase care îi ajun- 
geau până la genunchi, apoi începu să îşi pieptene părul au- 
riu-închis cu o perie cu dosul din fildeş, care fusese a mamei 
ei. Reflexia ei din oglindă era uşor distorsionată. Dintr-un oa- 
recare motiv, acest lucru o enerva în dimineaţa aceasta. 

Cineva zgârie clapa cortului și un bărbat strigă vesel cu 
un accent murandian: 

— Micul dejun, aes sedai, dacă voiești. 

Lăsă jos peria şi se deschise Izvorului. 


Nu își luase o servitoare personală şi adeseori părea că 
tot timpul, o altă față îi aducea mâncarea. Cu toate acestea, își 
amintea de bărbatul voinic, cu părul cărunt și cu un zâmbet 
permanent pe buze, care intră la porunca ei, ducând în mâini 
o tavă acoperită cu o bucată de pânză albă. 

— Las-o pe masă, rogu-te, Ehvin, zise ea, eliberând saidarul. 

Fu recompensată cu zâmbetul lui larg, o plecăciune adân- 
că făcută peste tavă și o alta înainte să plece. 

Prea multe surori uitau de micile reverenţe adresate celor 
inferiori lor. Micile reverențe reprezentau motorul vieții de zi 
cu zi. 

Privind tava fără entuziasm, începu din nou să se piepte- 
ne, un ritual pe care îl făcea de două ori pe zi şi pe care îl con- 
sidera întotdeauna liniștitor. Însă, în dimineaţa aceasta, în loc 
să-şi găsească liniştea în timp ce își trecea peria prin păr, se 
văzu nevoită să se forțeze să termine cele o sută de mișcări 
înainte să pună peria pe lavabou, lângă pieptenele şi oglinda 
de mână care formau un set. Odinioară, ar fi putut învăţa şi 
dealurile să fie răbdătoare, însă acest lucru deveni din ce în 
ce mai dificil de când cu Salidar. Și aproape imposibil de când 
cu Murandy. Prin urmare, se autoeducă să facă asta, tot aşa 
cum se autoeducase să accepte Turnul Alb în ciuda voinţei 
mamei ei, cum se autoeducase să accepte disciplina impusă 
de Turn, precum şi învățămintele acestuia. În copilărie, fuse- 
se încăpățânată, aspirând mereu la mai mult. Turnul o învă- 
țase că puteai realiza multe dacă te puteai stăpâni. Se mân- 
drea cu această înzestrare. 

Cu sau fără stăpânire de sine, savurarea micului dejun al- 
cătuit din chiseliță și pâine se dovedi la fel de dificilă ca ter- 
minarea ritualului cu peria. Prunele fuseseră uscate, şi poate 
prea uscate de la bun început; acestea fuseseră fierte până 
când deveniseră terci, iar ea era sigură că omisese câţiva fulgi 
negri care ornau coaja pâinii. Încerca să se convingă că orice 
zdrobea între dinţi era fie un bob de orz, fie o sămânță de 
secară. Nu era pentru prima oară când mânca pâine cu găr- 
gărițe, dar nu era un lucru plăcut. Și ceaiul avea un gust per- 
sistent, ca şi când și acesta începea să se strice. 

Când acoperi într-un final cu bucata de pânză tava din 
lemn sculptat, mai că oftă. Cât timp va mai dura până când nu 
va mai rămâne nimic comestibil în tabără? Oare același lucru 

întâmpla şi între zidurile Tar Valonului? Mai mult ca sigur. 
Cel Întunecat atingea lumea, un gând la fel de sumbru ca un 
câmp plin cu bolovani. Dar izbânda va veni. Ea refuza să ac- 
cepte orice altă posibilitate. Tânărul al'Thor trebuia tras la 
răspundere pentru multe lucruri, foarte multe lucruri, însă el 
avea - trebuia! - să izbândească cumva. Cumva. Însă Drago- 
nul Renăscut era dincolo de competenţa ei; ea nu putea decât 
să urmărească de departe cum se desfășurau evenimentele. 
Nu îi plăcuse niciodată să stea deoparte şi să privească. 

Toate aceste gânduri amarnice erau inutile. Era timpul să 
se pună în mișcare. Se ridică în picioare atât de repede, încât 
scaunul căzu pe spate, dar îl lăsă acolo, pe podeaua din pânză 
de cort. 

Scoțându-și capul printre clapele cortului, îl văzu pe Tervail 
şezând pe un scăunel pe pasarelă, cu mantia neagră azvârlită 
pe spate și rezemat în sabia vârâtă în teacă, pe care o ţinea 
proptită între picioare. Soarele se ridica la orizont, două tre- 
imi dintr-un disc strălucitor auriu, însă norii negri din partea 
cealaltă, care se adunau în jurul Muntelui Dragonului, suge- 
rau că în curând avea să cadă zăpada. Sau, poate, ploaia. După 
noaptea precedentă, soarele părea aproape cald. Oricum cu 
puțin noroc, se va putea cuibări înăuntru în curând. 

Tervail încuviință o dată din cap în semn de recunoaştere 
a ei, fără a înceta să îi studieze leneş pe toţi cei care apăreau 
în raza lui vizuală. În acel moment, erau doar lucrători, băr- 
baţi îmbrăcaţi în haine din lână aspră care cărau coșuri în 
spate, bărbați şi femei la fel de sărăcăcios îmbrăcaţi, care 
conduceau căruţe cu roţi înalte, încărcate cu lemne de foc le- 
gate și saci cu cărbuni şi butoaie cu apă, care înaintau huru- 
ind pe străzile desfundate. Cel puţin, privirea lui scrutătoare 
ar fi părut leneșă cuiva care nu avea o legătură cu un străjer. 
Tervail al ei era concentrat ca o săgeată trasă. El îi studia 
doar pe bărbați iar privirea lui zăbovea asupra acelora pe ca- 
re nu îi cunoştea personal. Cu două surori și un străjer omo- 
râți de un bărbat care putea conduce - părea aproape impo- 
sibil să poată fi două crime de acest gen -, toată lumea era 
suspicioasă când venea vorba despre bărbații străini. Cel pu- 
țin, toată lumea care ştia. Vestea nu fusese răspândită mai 
departe. 


Era peste puterea ei de înţelegere cum credea el că l-ar 
putea recunoaște pe ucigaș, asta dacă nu cumva bărbatul 
purta un steag, însă nu avea de gând să îl dojenească sau să îl 
subestimeze pentru că el încerca să își facă datoria. 

Subţire ca o vergea, cu un nas proeminent şi cu o cicatrice 
groasă de-a lungul maxilarului, pe care o dobândise în slujba 
ei, fusese aproape un băiețandru atunci când îl descoperise 
ea, rapid ca o felină şi deja unul dintre cei mai pricepuţi spa- 
dasini din Tarabonul ei nativ. În toţi acești ani de-atunci, el se 
ridicase întotdeauna la aşteptările ei. Îi salvase viaţa de cel 
puţin douăzeci de ori. În afară de tâlharii şi de bandiții prea 
ignoranțţi ca să recunoască o aes sedai, legea putea fi pericu- 
loasă când o tabără sau alta era prea disperată ca judecata să 
nu se întoarcă împotriva ei şi, adeseori, el depistase pericolul 
înaintea ei. 

— Pune şaua pe Cinteza-de-iarnă şi adu-ţi şi tu calul, îi 
spuse ea. Mergem să facem o mică plimbare. 

Tervail îşi arcui uşor o sprânceană, aruncând o jumătate 
de privire în direcţia ei, apoi îşi prinse sabia de curea, în par- 
tea dreaptă, și o porni de-a lungul pasarelei din lemn înspre 
rândurile de cai priponiţi, pășind foarte repede. Nu punea 
niciodată întrebări inutile. Poate că era mai agitată în interior 
decât credea ea. 

Intrând din nou în cort, ea înfăşură cu băgare de seamă 
oglinda de mână într-o eșarfă din mătase, ţesută cu un labi- 
rint negru cu alb, şi o vâri într-unul din cele două buzunare 
cusute în interiorul mantiei gri, alături de peria de păr şi de 
pieptene. Şalul ei împăturit frumos şi o cutiuță de mahon 
sculptat ajunseră în celălalt buzunar. Cutiuţa conținea câteva 
podoabe, pe unele moştenite de la mama ei, iar restul de la 
bunica ei din partea mamei. Ea însăși arareori purta podoabe 
în afară de inelul cu Marele Șarpe; cu toate acestea, când că- 
lătorea, întotdeauna lua cu ea cutiuța, peria de păr, pieptene- 
le şi oglinda - o aducere aminte a femeilor a căror amintire o 
îndrăgea şi o preţuia, şi a lucrurilor pe care acestea o învăța- 
seră. Bunica ei, o avocată renumită în Tanchico, îi insuflase 
dragostea pentru hățișurile legii, în timp ce mama ei îi de- 
monstrase că era întotdeauna posibil să te autodepăşești. 
Avocaţii arareori deveneau înstăriți, deşi Collaris dusese cu 
siguranță o viață mai mult decât confortabilă; cu toate aces- 

tea, în ciuda părerii ei dezaprobatoare, fiica ei, Aeldrine, se 
făcuse negustoreasă și strânsese o mică avere din cumpăra- 
rea şi vânzarea vopselelor. Da, era întotdeauna posibil să te 
autodepășești, dacă profitai de ocazie atunci când aceasta se 
ivea, cum o făcuse ea atunci când Elaida a'Roihan o detronase 
pe Siuan Sanche. Firește, de atunci, lucrurile nu evoluaseră 
nici pe departe aşa cum prevăzuse ea. Arareori se întâmpla 
asta. Tocmai de aceea, o femeie înțeleaptă se gândește şi la 
alte variante. 

Ea se gândi să îl aştepte înăuntru până când avea să se 
întoarcă Tervail - nu putea aduce doi cai în doar câteva mi- 
nute dar acum, că sosise într-adevăr vremea, părea să își piar- 
dă şi ultima fărâmă de răbdare. Punându-și mantia pe umeri, 
stinse lampa cu o ultimă suflare. Când ieşi, însă, ea se forță să 
stea nemişcată în loc să păşească înainte și înapoi pe scându- 
rile neprelucrate din care era făcută pasarela. Acest lucru ar 
fi atras privirile, şi, poate, pe vreo soră care credea că ea se 
temea să stea singură. Adevărul fie spus, ei îi era puţin teamă. 
Atunci când un bărbat, nevăzut, nedetectat, te putea ucide, 
aveai un motiv întemeiat să te temi. Ea nu îşi dorea compa- 
nie. Îşi trase gluga pe cap, semnalând dorinţa de intimitate, și 
își strânse mantia pe lângă trup. 

Un motan cenușiu, cu urechi crestate și zvelt, începu să i 
se frece de glezne. Existau pisici peste tot în tabără; își făceau 
apariția oriunde se strângeau aes sedai și erau blânde ca niş- 
te animale de companie, indiferent cât de sălbatice fuseseră 
înainte. După câteva clipe, văzând că nimeni nu îi scărpina 
urechile, motanul se îndepărtă agale, la fel de mândru ca un 
rege în căutarea cuiva care să se îngrijească de treaba asta. 
Avea de unde să aleagă. 

Cu câteva clipe mai devreme, fuseseră la vedere doi lu- 
crători îmbrăcaţi sărăcăcios şi căruțași, dar acum, în tabără 
era forfotă. Grupuri de novice înveşmântate în alb, așa-zisele 
„familii”, înaintau cu paşi repezi de-a lungul pasarelelor ca să 
ajungă la lecţiile care erau ţinute în oricare cort suficient de 
mare ca să le încapă pe toate sau chiar și sub cerul liber. Ace- 
lea care treceau în grabă pe lângă ea încetau cu chicotelile 
copilăroase și îi făceau reverenţțe perfecte în trecere. Această 
privelişte nu contenea să o uimească. Sau să o înfurie. Un 
număr considerabil dintre aceste „copile” trecuseră bine de 


vârsta mijlocie sau erau mai bătrâne - nu puţine aveau cel 
puţin câteva fire cărunte, iar unele erau bunici! -; cu toate 
acestea, respectau rutina străveche la fel de bine ca oricare 
dintre fetele pe care ea le văzuse venind la Turn. Și erau atât 
de multe. Un puhoi aparent fără sfârşit se revărsa pe străzi. 
Cât de multe pierduse Turnul concentrându-se să aducă fete 
născute cu o sclipire și pe acelea pe cale de a conduce datori- 
tă propriilor lor dibuieli, lăsându-le pe restul să își găsească 
singure drumul spre Tar Valon cum voiau sau cum puteau? 
Cât de multe pierduse insistând că nicio fată peste optspre- 
zece ani nu se putea supune disciplinei? Ea nu căutase nicio- 
dată schimbarea - legea și cutuma controlau viața unei aes 
sedai, principii de bază ale stabilității iar unele schimbări, 
cum erau și aceste familii de novice, păreau prea radicale. 
Dar cât de mult pierduse Turnul? 

Şi surorile pluteau de-a lungul pasarelelor, de obicei câte 
două sau chiar câte trei, de obicei urmate de străjerii lor. Pu- 
hoiul de novice se despărțea dinaintea lor, producând valuri 
de reverenţe, întrerupte de priviri directe îndreptate surori, 
care se prefăceau că nu observau. Foarte puţine dintre aes 
sedai nu erau înconjurate de strălucirea Puterii. Beonin abia 
se abținu să nu plescăie din limbă în semn de iritare. Novicele 
ştiau că Anaiya și Kairen erau moarte - nimeni nu se gândise 
să ascundă rugurile funerare -, însă dacă li s-ar fi spus cum 
muriseră cele două surori, acest lucru le-ar fi înspăimântat 
pur şi simplu. Însă cele noi, care fuseseră adăugate în cartea 
novicelor în Murandy, purtau albul îndeajuns mult timp ca să 
își dea seama că era mai mult decât neobișnuit să le vadă pe 
surori plimbându-se de colo colo pline de saidar. Până la ur- 
mă, chiar și acest lucru le va înspăimânta, și fără rost. Părea 
puţin probabil ca ucigașul să acționeze în public, cu zeci de 
surori prin preajmă. 

Cinci surori care călăreau încet spre răsărit, niciuna din- 
tre ele înconjurată de strălucirea saidarului, îi atraseră atenţia. 

Fiecare dintre ele era urmată de un mic anturaj, de obicei 
o secretară, o slujnică, poate chiar un servitor în caz că tre- 
buiau ridicate ale greutăți, şi niște străjeri. Toate călăreau cu 
glugile pe cap, însă ei nu îi era greu să le deosebească. Varilin, 
din Ajah Cenușşie, din care făcea ea însăşi parte, era înaltă ca 
un bărbat în vreme ce Takima, o Brună, era mărunțţică. Man- 

tia Saroiyei era țipătoare cu atâtea broderii albe - trebuie că 
folosea saidarul ca să-i păstreze strălucirea orbitoare -, iar 
doi străjeri care o urmau pe Faiselle o scoteau în evidenţă la 
fel de tare ca mantia ei verde. Ceea ce însemna că ultima, în- 
veșmântată în gri-închis, era Magia, Galbena. Ce vor desco- 
peri când vor ajunge în Darein? Cu siguranţă nu pe negocia- 
toarele din Turn. Nu acum. Poate credeau că trebuia să facă 
asta doar ca să fie făcut. Oamenii continuau adeseori să facă 
ce făcuseră și înainte, chiar dacă îşi pierduseră scopul. Cu 
toate acestea, pe aes sedai nu le ţinea prea mult. 

— Nici n-ai zice că sunt împreună, nu-i așa, Beonin? Ai 
zice că se îndreaptă călare în aceeași direcție din întâmplare. 

Halal intimitate îi mai oferea și gluga! Din fericire, era 
experimentată în a-şi suprima oftatul sau orice alt gest care 
ar fi putut lăsa să se vadă mai mult decât își dorea. Cele două 
surori care se opriseră lângă ea aveau aceeași înălțime, ace- 
eași constituție fragilă, acelaşi păr negru și aceiaşi ochi că- 
prui, însă asemănarea dintre ele se oprea aici. Faţa îngustă a 
Ashmanaillei, cu nasul ei ascuţit, arareori trăda vreo emoție. 
Rochia ei din mătase, cu dungi argintii, parcă tocmai ieșise 
din mâinile unei croitorese, iar marginile mantiei și glugii 
căptuşite cu blană erau prevăzute cu modele argintii. Rochia 
din lână neagră a Phaedrinei avea câteva cute, ca să nu mai 
pomenim de pete, iar mantia ei tot din lână era simplă şi 
trebuia cârpită. Aceasta se încrunta mult prea des, întocmai 
cum o făcea în acel moment. Ar fi putut fi drăguță dacă nu ar 
fi făcut asta. O pereche ciudată de prietene, Bruna, de obicei 
neîngrijită, și Cenușia, care era la fel de atentă cu îmbrăcă- 
mintea cum era cu orice altceva. 

Beonin le aruncă o privire conducătoarelor care plecau. 
Într-adevăr, acestea păreau că se îndreptau călare în aceeași 
direcție din întâmplare și nu împreună. Era un motiv de su- 
părare pentru ea faptul că nu observase acest lucru. 

— Poate că ele cugetă la urmările celor întâmplate noap- 
tea trecută, nu, Ashmanaille? zise ea, întorcându-se cu fața la 
musafirele ei nepoftite. 

Nepoftite sau nu, se impunea curtoazia. 

— Bine măcar că Amyrlin este în viață, răspunse cealaltă 
Cenușie, şi, din câte mi s-a spus, va rămâne în viață și... nevă- 
tămată. Atât ea, cât şi Leane. 


Nici măcar faptul că Nynaeve le tămăduise pe Siuan și pe 
Leane nu putea face pe cineva să vorbească cu ușurință des- 
pre ferecare. 

— În viaţă şi captivă este mai bine decât fără cap, bănu- 
iesc. Dar nu cu mult mai bine. 

Când Morvrin o trezise ca să îi dea vestea, îi fusese greu 
să se arate la fel de entuziasmată ca Bruna. Entuziasm faţă de 
Morvrin, cel puţin. Femeia arborase un mic rânjet. Însă Beonin 
nu se gândise niciodată să își schimbe planurile. Realitatea 
trebuia înfruntată. Egwene era prizonieră și cu asta basta. 

— Nu ești de acord, Phaedrine? 

— Fireşte că nu, răspunse scurt Bruna. 

Scurt! Dar așa era Phaedrine, mereu cufundată în ceea ce 
îi atrăgea atenția, încât uita cum trebuia să se poarte. Dar nu 
terminase. 

— Dar nu de asta te-am căutat. Ashmanaille spune că ai cu- 
noştinţe ample despre ucigași. 

O rafală de vânt le flutură mantiile, dar Beonin și Ashmanaille 
şi le prinseră pe ale lor. Phaedrine o lăsă pe a ei să fluture, 
ținându-șşi ochii pironiţi la Beonin. 

— Poate că ţi-ai format niște păreri despre criminalii noș- 
tri, Beonin, zise încet Ashmanaille. Vrei să le împărtășești cu 
noi? Phaedrine şi cu mine ne-am stors creierii, dar nu am 
ajuns la nicio concluzie. Eu sunt mai pricepută la chestiuni ci- 
vile. Știu că tu ai reuşit să elucidezi câteva morţi neobișnuite. 

Fireşte că ea se gândise la aceste crime. Exista vreo soră 
în tabără care nu se gândise? Ea însăşi nu ar fi reuşit să evite 
asta chiar dacă ar fi încercat. Descoperirea criminalului era o 
bucurie, mult mai satisfăcătoare decât soluţionarea unei dispu- 
te referitoare la hotare. Era cea mai atroce dintre crime, fur- 
tul a ceea ce nu mai putea fi recuperat, a acelor ani care nu 
vor mai fi trăiţi niciodată, a tot ceea ce ar fi putut fi realizat în 
tot acest timp. Era vorba despre moartea unor aes sedai, lu- 
cru care deveni cu siguranță personal pentru fiecare soră din 
tabără, Ea aşteptă ca ultimul grup de femei înveşmântate în 
alb, două dintre ele cu părul cărunt, să își facă reverenţele și 
să se îndepărteze în grabă. Numărul novicelor de pe pasarele 
începea în sfârşit să se reducă. Pisicile păreau să le urmeze. 
Novicele erau mai dispuse să le mângâie decât majoritatea 
surorilor. 

— Bărbatul care înjunghie mânat de lăcomie, zise ea, oda- 
tă ce novicele se îndepărtară ca să nu mai poată auzi, şi fe- 
meia care otrăvește mânată de gelozie sunt una. Treaba asta 
este cu totul altceva. Există două crime, comise cu siguranță 
de același bărbat, dar la o diferență de mai bine de o săptă- 
mână. Asta sugerează atât răbdare, cât şi planificare. Motivul 
nu este clar, dar pare foarte puţin probabil ca el să își fi ales 
victimele la voia întâmplării. Neştiind mare lucru despre el în 
afară de faptul că poate conduce Puterea, trebuie să începem 
să căutăm ce le leagă pe victime. În cazul nostru, Anaiya şi 
Kairen au fost amândouă din Ajah Albastră. Așadar, m-am 
întrebat: ce legătură are Ajah Albastră cu un bărbat care poa- 
te conduce? Răspunsul pe care l-am găsit: Moiraine Damodred 
şi Rand al'Thor. Cât despre Kairen, și ea a avut legătură cu el, da? 

Privirea Phaedrinei deveni atât de încruntată, încât de- 
veni aproape oțărâtă. 

— Doar nu sugerezi că el este ucigașul. 

Ea începea să îşi dea mult prea multă importanţă, zău aşa. 

— Nu, zise Beonin pe un ton rece. Ceea ce spun este că 
trebuie să urmăm legătura. Care duce la asha'mani. Bărbaţi 
care pot conduce Puterea. Bărbaţi care pot conduce, care știu 
cum să călătorească. Bărbaţi care au unoarecare motiv să se 
teamă de aes sedai, poate de unele aes sedai mai mult decât 
de altele. O legătură nu este o dovadă, recunoscu ea fără tra- 
gere inimă, dar este sugestivă, da? 

— De ce să vină un asha'man aici de două ori şi de fiecare 
dată să ucidă o soră? Este ca și când ucigașul le-a vrut pe 
acelea două și pe celelalte nu. Ashmanaille clătină din cap. De 
unde a știut el când Anaiya și Kairen vor fi singure? Doar nu 
crezi că dă târcoale pe-aici, deghizat ca lucrător. Din câte am 
auzit, asha'manii aceștia sunt mult prea îngâmfați ca să facă 
asta. Mie, una, mi se pare mai probabil că avem un lucrător 
care poate conduce şi care poartă ranchiună. 

Beonin pufni dezaprobator. Îl simțea pe Tervail apropi- 
indu-se. Trebuie că fugise de se întorcea atât de curând. 

— Şi de ce ar fi așteptat el până acum? Ultimii lucrători au 
fost duşi în Murandy cu mai bine de o lună în urmă. 
Ashmanaille își deschise gura, însă Phaedrine interveni re- 
pede, ca o vrăbiuţă care înșfacă o firimitură. 


— Se prea poate ca el tocmai să fi aflat cum. Un sălbatic 
mascul, ca să zicem așa. l-am auzit pe lucrători vorbind. Îi 
admiră pe asha'mani, la fel de mulţi câți se tem de ei. l-am 
auzit pe unii zicând că şi-ar dori să aibă curajul să meargă și 
ei la Turnul Negru. 

Cealaltă Cenușie își arcui sprânceana stângă. Sprâncenele 
celeilalte femei îi ajunseră până la linia părului. Cele două erau 
prietene dar ea nu putea fi încântată atunci când Phaedrine îi 
lua astfel cuvintele din gură. Însă ea spuse doar atât: 

— Sunt sigură că un asha'man i-ar putea da de urmă. 

Beonin își îngădui să îl simtă pe Tervail, care aștepta 
acum la doar câțiva pași în spatele ei. Legătura transmitea un 
calm de neclintit și o răbdare la fel de nestrămutat ca munţii. 
Cât de mult își dorea să se poată hrăni cu ele așa cum putea 
cu forța lui fizică. 

— Este puțin probabil să se întâmple asta. Sunt sigură că 
eşti de acord, zise ea încet. 

Romanda şi celelalte or fi fost de acord cu această „alian- 
tă” absurdă cu Turnul Negru, dar din acel moment, ele se cer- 
taseră ca niște birjari beţi pe tema îndeplinirii ei, a cuvintelor 
conținute în acord, a prezentării acestuia. Fiecare detaliu fu- 
sese desființat, apoi revizuit, apoi desființat din nou. Acest 
demers era sortit eșecului, slavă Luminii. 

— Trebuie să plec, le spuse ea și se întoarse să ia hățurile 
iepei din mâinile lui Tervail. 

Murgul lui era lucios, puternic și rapid, un cal de război 
dresat. lapa ei maro era îndesată și înceată; cu toate acestea, 
ea preferase întotdeauna rezistența în defavoarea vitezei 
Cinteza-de-iarnă putea rezista mult după ce animalele mai 
înalte și socotite mai puternice renunțau. Punându-și un pi- 
cior în scăriță, ea se opri cu mâinile pe măciulia înaltă şi pe 
ciochină. 

— Două surori moarte, Ashmanaille, și amândouă Albas- 
tre. Găsește-le pe surorile care le-au cunoscut și află ce alt- 
ceva au mai avut ele în comun. Ca să găseşti criminalul, tre- 
buie sa iei urma legăturilor. 

— Mă îndoiesc foarte mult că acestea vor duce la 
asha'mani, Beonin. 


145 


146 


— Cel mai important lucru este ca ucigașul să fie găsit, 
răspunse ea, săltându-se în şa, apoi întoarse iapa, înainte ca 
femeia să apuce să mai zică ceva. 

Fu un sfârşit de conversaţie abrupt și nepoliticos, însă ea 
nu mai avea alte sfaturi înțelepte de dat, iar acum, timpul pă- 
rea să o preseze. Soarele ieşise de după orizont şi urca pe cer. 
După atât de multă vreme, timpul o presa într-adevăr. 

Drumul călare până la perimetrul pentru Călătorie folosit 
pentru plecări era scurt, dar aproape douăsprezece aes sedai 
așteptau înşirate afară, în fața zidului înalt din pânză, unele 
conducând cai, altele fără mantii, de parcă s-ar fi așteptat să 
intre în corturi în scurt timp, şi una sau două își purtau șalu- 
rile dintr-un oarecare motiv. Cam jumătate erau însoțite de 
străjeri, câțiva dintre ei purtând mantiile ce își schimbau cu- 
loarea. Singurul lucru pe care îl aveau în comun surorile era 
că toate erau învăluite de strălucirea Puterii. Tervail nu îşi 
arătă surprinderea când văzu destinaţia lor, fireşte, ba mai 
mult, legătura cu străjerul transmitea același calm de neclin- 
tit. Avea încredere în ea. O dungă argintie apăru în interiorul 
pereţilor şi, după timp berechet cât să numeri până la trei- 
zeci, două surori Verzi, care nu puteau deschide o poartă 
singure, intrară împreună cu patru străjeri conducând de că- 
păstru caii. Obiceiul intimitățţii se legase deja de călătorie. Da- 
că o soră nu îţi îngăduia să vezi cum ţesea o poartă, a încerca 
să afli unde mergea aceasta era considerat similar cu a pune 
întrebări directe despre treburile ei. Beonin aşteptă răbdă- 
toare în apropierea iepei, cu Tervail dominând-o de pe Ciocan. 
Măcar surorile prezente aici respectau faptul că avea gluga 
pe cap. 

Sau poate aveau motivele lor să păstreze tăcerea. Oricare 
dintre variante ar fi fost, ea nu era nevoită să vorbească cu 
nimeni. În acel moment, acest lucru ar fi fost insuportabil. 

Dunga din faţa ei se stinse repede şi, în scurt timp, ea și 
Tervail descălecau în fruntea unui șir mult mai scurt, format 
din doar trei surori. El ținu clapele grele ale cortului ca ea să 
poată intra prima. Atârnând între doi stâlpi înalți, peretele 
cuprindea un spaţiu de aproape douăzeci de paşi pe două- 
zeci, unde zloata îngheţată acoperea pământul, o suprafață 
denivelată însemnată cu urme de pași și de copite care se 
încălecau unele peste celelalte şi marcată în mijloc cu o linie 


dreaptă. Toată lumea folosea mijlocul. Pământul era uşor alu- 
necos. Poate era începutul unui nou dezgheţ care urma să 
transforme totul în zloată ce putea îngheţa din nou. Aici, pri- 
măvara venea mai târziu decât în Tarabon, dar era după colţ. 

De îndată ce Tervail lăsă clapele cortului să cadă, ea îm- 
brățişă saidarul şi ţesu fire de Spirit parcă mângâindu-le. 
Această împletitură o fascina, o redescoperire a ceva despre 
care se credea că pierise de multă vreme și cu siguranţă cea 
mai mare dintre descoperirile făcute de Egwene al'Vere. De 
fiecare dată când ţesea această împletitură, avea un senti- 
ment de mirare atât de familiar novicelor şi chiar aleselor, pe 
care nu îl mai simțise de când căpătase şalul. Era ceva nou și 
minunat. Linia argintie verticală își făcu apariţia în fața ei, 
chiar deasupra delimitării de pe mijloc, apoi, brusc, deveni o 
gaură care se lărgi, priveliștea care se zărea prin ea părând a 
se roti până când ea se trezi în față cu o gaură pătrată în aer, 
mai mare de doi pași pe doi, prin care se vedeau stejari îm- 
brăcaţi în zăpadă, cu ramurile grele şi lăbărțate. O briză uşoa- 
ră suflă prin poartă făcând să îi fluture mantia. Îi plăcuse ade- 
seori să se plimbe în acel crâng sau să șadă pe una dintre ra- 
murile joase ore în şir și să citească, deși niciodată în zăpadă. 

Tervail nu recunoscu locul, dar țâșni prin poartă, cu sabia 
în mână și trăgându-l pe Ciocan după el, copitele calului de 
război aruncând nori de zăpadă într-o parte și-n cealaltă. Ea 
îl urmă puţin mai încet şi lăsă țesătura să dispară aproape 
fără tragere de inimă. Era cu adevărat o minune. 

Ea îl găsi pe Tervail uitându-se la ceea ce se înălța deasu- 
pra copacilor în depărtare, un puț gros și deschis la culoare 
pe fundalul cerului. Era Turnul Alb. Faţa lui era foarte calmă 
iar legătura părea plină de calm şi ea. 

— Cred că pui la cale ceva periculos, Beonin. 

Îşi ţinea în continuare sabia scoasă din teacă, deși pe lân- 
gă corp acum. 

Ea îşi puse o mână pe braţul lui stâng. Asta ar trebui să fie 
de-ajuns ca să îl liniștească; nu i-ar fi stăvilit niciodată braţul 
cu care mânuia sabia dacă ar fi existat vreun pericol real. 

— Nu mai periculos decât este ne... 

Cuvintele rămaseră nerostite când ea văzu o femeie la 
vreo treizeci de pași mai încolo, venind încet printre copacii 
uriași. Aceasta trebuie să fi fost după un copac mai înainte. 

Era o aes sedai, îmbrăcată într-o rochie ce avea o croială în- 
vechită, cu părul drept şi alb prins la spate într-o plasă argin- 
tie, bătută cu perle ce îi ajungea până la talie. Nu se putea. În- 
să fața aceea cu trăsături proeminente, cu ochii săi negri şi 
migdalaţi și cu nasul coroiat era inconfundabilă. Inconfunda- 
bilă, însă Turanine Merdagon murise pe vremea când Beonin 
era aleasă. Când dădu să mai facă un pas, femeia dispăru. 

— Ce e? Tervail se roti, ridicându-și sabia, şi privi în di- 
recția în care se uitase ea. Ce te-a înspăimântat? 

— Cel Întunecat, el atinge lumea, zise ea încet. 

Era imposibil! Imposibil, dar nu se lăsa pradă amăgirilor 
şi închipuirilor. Văzuse ce văzuse. Faptul că tremura nu avea 
nicio legătură cu faptul că stătea în zăpada ce îi ajungea până 
la glezne. Se rugă în tăcere: „Fie ca Lumina să îmi lumineze 
toate zilele şi fie să-mi găsesc adăpostul în mâna Creatorului, 
în nădejdea sigură a izbăvirii şi a renașterii”. 

Când îi spuse că zărise o soră moartă de mai bine de pa- 
truzeci de ani, el nu încercă să o convingă că era o închipuire 
doar îngână şi el o rugăciune pe jumătate în barbă. Însă ea nu 
simţea teamă în el. Suficientă în ea, dar nici urmă în el. Morții 
nu îl puteau înspăimânta pe un bărbat care considera fiecare 
zi ca fiind ultima. El nu fu atât de optimist atunci când ea îi 
dezvălui ce intenţii avea. O parte din ele, oricum. Ea făcu 
acest lucru privindu-se în oglinda de mână şi ţesând cu foarte 
mare grijă. Nu era atât de pricepută la crearea iluziei cum i-ar 
fi plăcut. Chipul din oglindă se schimbă atunci când țesătura i 
așternu pe ea. Nu era o schimbare mare, dar chipul nu mai 
era cel al unei aes sedai, nu mai era cel al lui Beonin Marinye, 
ci al unei femei care îi semăna vag, deși avea părul mult mai 
deschis la culoare. 

— De ce vrei să ajungi la Elaida? o întrebă el bănuitor. 
Brusc, legătura transmise o stare de agitaţie. Vrei să te apro- 
pii de ea, apoi să renunțţi la iluzie, nu? Te va ataca, și... Nu, 
Beonin. Dacă trebuie făcut, lasă-mă să mă duc eu. Există prea 
mulți străjeri în Turn ca ea să îi ştie pe toți, și nu se va aştepta 
să o atace un străjer. l-aș putea înfige pumnalul în inimă îna- 
inte să-şi dea seama ce se întâmplă. 

El făcu o demonstraţie, un pumnal cu lama scurtă apă- 
rând în mâna lui la fel de repede ca fulgerul. 

— Ce am eu de făcut, trebuie să fac eu, Tervail. 


După ce inversă firul Iluziei și îl legă, ea pregăti alte câte- 
va împletituri în caz că lucrurile aveau să meargă anapoda, 
inversându-le şi pe acestea, apoi începu o alta, o împletitură 
foarte complicată pe care o așeză pe ea. Aceasta avea să îi 
ascundă abilitatea de a conduce. Ea se întrebase mereu de ce 
unele împletituri, cum era iluzia, le puteai așeza pe tine, în 
vreme ce era imposibil să îți atingi trupul cu altele, cum era 
tămăduirea. Când pusese această întrebare pe când era alea- 
să, Turanine îi spusese cu acea voce gravă memorabilă: „E ca 
şi când ai întreba de ce apa e udă și nisipul uscat, copilă. Mai 
bine gândeşte-te la ce este posibil şi nu de ce unele lucruri nu 
sunt posibile”. Bun sfat, deşi ea nu reuşise niciodată să accep- 
te a doua parte. Morţii umblau. „Fie ca Lumina să îmi lumine- 
ze toate zilele...” Ea legă ultima împletitură și îşi scoase inelul 
cu Marele Șarpe, vârându-l în punga de la brâu. Acum putea sta 
lângă orice aes sedai, căci aceasta nu avea să o recunoască. 

— Întotdeauna ai avut încredere că ştiu ce e mai bine, 
continuă ea. Mai ai încredere? 

Faţa lui rămase la fel de calmă precum cea a surorii; cu 
toate acestea, prin legătură se simți un moment de şoc. 

— Fireşte, Beonin. 

— Atunci, ia-o pe Cinteza-de-iarnă şi du-te în oraş. la-ţi o 
odaie într-un han până când voi veni după tine. Își deschise 
gura, dar ea îşi ridică o mână în semn de prevenire. Du-te, 
Tervail. 

Ea îl privi cum se făcea nevăzut printre copaci, conducând 
de căpăstru ambii cai, apoi se întoarse cu fața spre Turn. 
Morţii umblau. Însă tot ceea ce conta era ca ea să ajungă la 
Elaida. Doar asta conta. 

Rafalele de vânt făceau ca tocurile ferestrelor să zdrăn- 
găne. Focul din vatra şemineului din marmură albă încălzise 
aerul până într-atât încât umezeala făcea condens pe panou- 
rile din sticlă și se prelingea ca niște picături de ploaie. Așe- 
zată în spatele mesei de scris poleite, cu mâinile împreunate 
pe masă, Elaida do Avriny a'Roihan, Păstrătoarea Sigiliilor, 
Flacăra Tar Valonului, Suprema Înscăunată Amyrlin, afişa o 
expresie calmă în timp ce îl asculta trăncănind pe bărbatul 
din faţa ei, care stătea cu umerii adunaţi și amenința cu 
pumnul. 

—..legat şi cu căluş în gură mare parte din călătorie, în- 
chis zi şi noapte într-o cabină căreia îi poți spune mai degra- 
bă dulap! Pentru asta, cer să fie pedepsit căpitanul vasului, 
Elaida. Mai mult, cer să-mi prezentaţi scuze atât tu, cât și 
Turnul Alb. Să n-am noroc, Tronul Amyrlin nu mai are drep- 
tul să răpească regi! Turnul Alb nu are acest drept! Cer... 

Repetă. Bărbatul abia dacă tăcu ca să respire. Ei îi era greu 
fie atentă la el. Ochii îi rătăceau la tapiseriile de pe pereţi, la 
trandafirii frumos aranjaţi pe suporturile din colțuri. Era 
obositor să păstreze acel calm exterior în vreme ce era nevo- 
ită să îndure tirada aceea. Îi venea să se ridice în picioare și îi 
tragă o palmă. Îndrăzneala acestui bărbat! Să îi vorbească 
astfel Supremei Înscăunate Amyrlin! Dar, dacă îndura totul 
cu calm, acest lucru servea mai bine scopurilor ei. ÎI va lăsa să 
turuie până avea să se istovească. 

Mattin Stepaneos den Balgar era musculos. O fi fost chipeș 
în tinereţe, dar timpul se dovedise a fi neiertător cu el. Barba 
albă care îi lăsa buza de sus dezvelită era tunsă cu grijă, însă îşi 
pierduse mare parte din părul de pe cap, nasul îi fusese spart 
de mai multe ori, iar privirea lui încruntată îi adâncea mai 
mult decât era nevoie ridurile de pe fața înroşită. 

Haina lui din mătase verde, brodată pe mâneci cu Albine- 
le Aurii ale llianului, fusese periată şi curățată bine, poate de 
o soră care condusese Puterea ca să facă treaba asta; cu toate 
acestea, fiind singura lui haină pentru călătorie, aceasta mai 
avea pe ici, pe colo câteva pete. Vasul care îl transportase na- 
vigase încet, ajungând târziu în ziua precedentă, dar, pentru 
prima oară, ea nu era nemulțumită de încetineala altcuiva. 
Numai Lumina ştia ce mult ar fi dat peste cap lucrurile 
Alviarin dacă el ar fi ajuns la timp. Femeia merita să ajungă 
pe mâna călăului pentru că târâse Turnul în mocirlă, o mo- 
cirlă din care Elaida era nevoită acum să iasă, dar şi pentru că 
îndrăznise şantajeze Tronul Amyrlin. 

Mattin Stepaneos tăcu brusc, făcând o jumătate de pas în 
spate pe covorul taraboner cu modele. Elaida își alungă în- 
cruntarea de pe față. Atunci când se gândea la Alviarin, se în- 
crunta întotdeauna amenințător, dacă nu avea grijă. 

— Odăile sunt îndeajuns de confortabile pentru tine? Zise 
ea, întrerupând tăcerea. Servitorii sunt potriviți? 

EI clipi din cauza schimbării bruşte a subiectului. 


— Odăile sunt confortabile și servitorii sunt potriviţi, răs- 
punse el pe un ton mult mai blând, amintindu-și, poate, pri- 
virea ei încruntată. Chiar și-așa, eu... 

— Ar trebui să îi fii recunoscător Turnului, Mattin Stepaneos 
şi mie. Rand al'Thor a cucerit Illianul la doar câteva zile după 
plecarea ta din oraș. A luat și Coroana cu Lauri. „Coroana de 
Săbii”, a botezat-o el. Crezi că ar fi şovăit să-ți reteze capul ca 
să o ia? Am ştiut că n-ai să pleci de bunăvoie. Ţi-am salvat viața. 

Gata. Acum, el ar trebui să creadă că acest lucru fusese 
făcut pentru binele lui. 

Idiotul avu curajul să pufnească și să-şi încrucișeze bra- 
tele pe piept. 

— Încă nu sunt un câine bătrân și fără dinţi, Maică. Am 
înfruntat moartea de multe ori apărând llianul. Crezi că mă 
tem de moarte atât de mult, încât să prefer să fiu „oaspetele” 
tău pentru tot restul vieţii? 

Cu toate acestea, era pentru prima oară când el i se adre- 
sa cu titlul cuvenit de când intrase în încăpere. 

Orologiul ornat și poleit care stătea lipit de perete începu 
să bată şi nişte figurine mici din aur, argint și email începură 
să se miște pe cele trei niveluri. La cel mai de sus, deasupra 
cadranului ceasului, un rege şi o regină îngenuncheau în fața 
Tronului Amyrlin. Spre deosebire de etola lată care se odih- 
nea pe umerii Elaidei, etola acelei Supreme Înscăunate 
Amyrlin avea încă șapte dungi. Ea nu avusese timp să aducă 
un smălțuitor. Erau atât de multe lucruri de făcut, mult mai 
importante. 

Aranjându-și șalul pe rochia ei roşu-aprins din mătase, 
Elaida se lăsă pe spate, astfel încât Flacăra Tar Valonului, bă- 
tută în piatra lunii pe spătarul înalt şi poleit, să se afle exact 
deasupra capului ei. Intenţiona să îl facă pe bărbat să observe 
fiecare simbol care spunea cine era şi ce reprezenta ea. Dacă 
ar fi avut la îndemână sceptrul cu Flacăra, i l-ar fi fluturat pe 
sub nasul coroiat. 

— Un mort nu poate revendica nimic, fiule. De aici, cu aju- 
torul meu, s-ar putea să îţi poţi revendica poporul şi coroana. 

Martin Stepaneos își întredeschise buzele și inspiră 
adânc, era un bărbat care simțea mirosul căminului pe care 
credea că nu avea să îl mai vadă vreodată. 

— Şi cum vei aranja asta, Maică? Am înţeles că orașul este 
sub asediul acestor... asha'mani, el bolborosi acest nume bles- 
temat, și a aielilor care îl urmează pe Dragonul Renăscut. 

Cineva vorbise cu el şi îi spusese prea mult. Veştile pe ca- 
re le primea el trebuiau să fie raționalizate cu stricteţe. Se pă- 
rea că servitorul lui trebuia să fie înlocuit. Însă speranţa alun- 
gase mânia din vocea lui, iar acesta era un lucru bun. 

— Pentru a-ți redobândi coroana este nevoie de planifi- 
care şi de timp, îi spuse ea, deoarece în acel moment, nu știa 
cum se putea face acest lucru. 

Cu toate acestea, intenționa categoric să găsească o cale. 
Răpirea regelui Illianului fusese menită să arate cât de puter- 
nică era, dar a-i redobândi coroana furată ar demonstra încă 
şi mai mult acest lucru. Ea va readuce gloria deplină a Tur- 
nului Alb, cum era pe vremea când tronurile tremurau atunci 
când Suprema Înscăunată Amyrlin se încrunta. 

— Sunt convinsă că ești încă ostenit după călătorie, zise 
ea, ridicându-se în picioare. Ca şi când el ar fi recunoscut de 
bunăvoie acest lucru. Ea nădăjduia că el era suficient de inte- 
ligent ca să se prefacă a fi ostenit. Vom lua masa împreună la 
prânz şi vom discuta despre ceea ce se va putea face. Cariandre, 
însoțește-o pe Maiestatea Sa în odăile sale și trimite un croi- 
tor. Are nevoie de veșminte noi. Un dar din partea mea. 

Ghealdanina Roşie durdulie, care stătuse nemișcată ca un 
şoarece lângă uşa anticamerei, pluti în față ca să îi atingă bra- 
tul bărbatului. El şovăi, nevoind să plece, însă Elaida continuă 
ca și când acesta pleca deja. 

— Spune-i Tarnei să vină la mine, Cariandre. Am multă 
treabă de făcut azi, adăugă ea pentru binele lui. 

În cele din urmă, Martin Stepaneos se lăsă să fie întors, iar 
ea se aşeză din nou, înainte ca el să ajungă la uşă. Trei cutii 
lăcuite erau înşirate pe masă, una dintre ele fiind cea pentru 
corespondenţă, unde ea ţinea scrisorile primite recent și ra- 
poartele frățiilor Ajah. Cea Roşie împărtășea tot ce afla de la 
iscoadele sale - asta credea ea —, dar celelalte frăţii îi ofereau 
în continuare doar firimituri, cu toate că îi aduseseră câteva 
informaţii nedorite în ultima săptămână. Nedorite parțial, 
deoarece acestea indicau contactul cu rebelele, care trecea 
dincolo de acele negocieri ridicole. Cu toate acestea, deschise 
dosarul gros din piele, cu modele în relief din aur, din fața ei. 


Turnul genera suficiente rapoarte ca să îngroape masa dacă 
ea ar încerca să le citească pe toate singură, iar Tar Valonul 
producea de zece ori mai multe. Conţopiștii se ocupau de ma- 
joritatea lor, alegându-le doar pe cele mai importante pentru 
a fi citite de ea. Cu toate acestea, teancul era gros. 

— M-ai chemat, Maică? zise Tarna pe un ton rece, închi- 
zând uşa în urma ei. 

Nu exista nici urmă de lipsă de respect în ea; femeia cu 
părul bălai era rece din fire, iar ochii ei albaștri erau ca de 
gheaţă. Pe Elaida nu o deranja acest lucru. Ceea ce o enervă, 
era faptul că etola de un roşu-aprins a Păstrătoarei, care atâr- 
na în jurul grumazului Tarnei, nu era mai lată de o panglică. 
Rochia ei gri deschis avea suficiente dungi roșii ca să demon- 
streze faptul că se mândrea cu frăţia ei; atunci de ce etola ei 
era atât de îngustă? Însă Elaida avea mare încredere în fe- 
meie, iar în ultima vreme, aceasta era lucru rar. 

— Ce vești ai din port, Tarna? 

Nu era nevoie să spună care port. Portul de Sud nu mai 
putea fi funcțional fără reparaţii ample. 

— Nu pot intra decât bărcile pentru ape mici, zise Tarna, 
traversând covorul şi oprindu-se în picioare în fața mesei. 

Zici că povestea despre o posibilă ploaie. Nimic nu o tul- 
bura. 

— Dar restul fac cu rândul ca să se lege de partea lanţului 
care este din cuendillar ca să poată fi descărcate. Căpitanii de 
vase se plâng, căci e nevoie de mai mult timp, dar ne descur- 
căm deocamdată. 

Elaida își strânse buzele și bătu darabana cu degetele pe 
masă. Deocamdată. Nu putea începe să repare porturile până 
când rebelele nu se vor fi prăbușit. Până în acel moment, ele 
nu lansaseră un atac, slavă Luminii. La început, ar putea fi 
doar soldaţi, însă cu siguranţă că surorile ar fi atrase în luptă, 
un lucru pe care acestea încercau să îl evite la fel de mult ca 
ea. Însă dărâmarea turnurilor din port, întrucât necesitau 
reparaţii, lăsarea porturilor deschise și lipsite de apărare, 
toate acestea puteau duce la acte de disperare. Lumină! Lup- 
ta trebuia evitată, dacă era cu putinţă acest lucru. Ea intenţi- 
ona să includă oastea lor în Gărzile Turnului odată ce ele vor 
fi realizat că erau terminate și să fie adusă la Turn. O parte 
din ea gândea ca şi când Gareth Bryne comanda Gărzile Tur- 

nului în numele ei. Un bărbat infinit mai bun pentru funcția 
de înalt căpitan decât Jimar Chubain. Atunci, lumea va cu- 
noaşte influența Turnului Alb! Nu voia ca oștenii ei să se 
omoare între ei tot aşa cum nu își dorea ca Turnul să devină 
vulnerabil pentru că surorile aes sedai se omorau între ele. 
Rebelele erau ale ei la fel de mult cum erau și acelea din inte- 
riorul Turnului, iar ea avea de gând să le facă să recunoască 
acest lucru. 

Ridicând foaia de hârtie de deasupra teancului de rapoar- 
te, o analiză rapid. 

— Se pare că, în ciuda poruncii mele exprese, străzile tot 
nu sunt curățate. De ce? 

O strălucire neliniştită apăru în ochii Tarnei, fiind pentru 
prima oară când Elaida o vedea tulburată. 

— Oamenii sunt înspăimântați, Maică. Nu ies din casele 
lor decât de nevoie şi chiar şi-atunci fără tragere de inimă. Zic 
că au văzut morți umblând pe străzi. 

— Acest lucru a fost confirmat? întrebă Elaida încet. Brusc, 
fu străbătută de un fior rece. l-a văzut vreo soră? 

— Niciuna din Ajah Roşie, din câte știu eu. 

Celelalte îi vorbeau în calitate de Păstrătoare, dar nu des- 
chis, nu ca să îi facă confidenţe. Lumină, cum putea fi remedi- 
at acest lucru? 

— Oamenii din oraş sunt de neînduplecat. Au văzut ce-au 
văzut. 

Elaida puse foaia deoparte încet. Îi venea să tremure. Ci- 
tise tot ce găsise despre Ultima Bătălie, chiar și studii și Pro- 
rociri atât de vechi, încât acestea nu fuseseră niciodată tra- 
duse din limba străveche şi zăcuseră acoperite de praf în cele 
mai întunecate unghere ale bibliotecii. Băiatul al'Thor fusese 
un semn, dar acum se părea că Tarmon Gai'don avea să vină 
mai curând decât crezuse oricine. Câteva dintre străvechile 
prorociri, din primele zile ale Turnului, spuneau că apariția 
morților era primul semn, o subţiere a realității în timp ce Cel 
Întunecat îşi aduna forţele. 

— Porunceşte Gărzilor Turnului să îi scoată cu forța din 
case pe cei sănătoși, dacă va fi nevoie, zise ea pe un ton calm. 
Vreau să văd străzile curate şi vreau să aud că s-a început de 
azi. Azi! 


Cealaltă femeie își arcui sprâncenele blonde în semn de 
mirare - îşi pierduse autostăpânirea rece obișnuită! —, însă 
nu puse decât atât, fireşte: 

— Cum poruncești, Maică. 

Elaida afişa calm, dar era o şaradă. Fie ce-o fi. Încă nu pu- 
sese mâna pe băiatul al'Thor. Şi când se gândea că pusese 
mâna pe el odată! Dacă ar fi ştiut atunci. Blestemată fie Alviarin 
şi blestemată fie proclamația prin care se invocă afurisenia 
asupra oricărei persoane care l-ar aborda altfel decât prin 
intermediul Turnului. Ea ar fi revocat-o dacă nu ar fi însem- 
nat un semn de vulnerabilitate, și-apoi, pagubele erau atât de 
mari, încât nu mai puteau fi reparate. Totuși, în curând avea 
să pună din nou mâna pe Elayne, iar Casa Regală din Andor 
era cheia pentru câștigarea Ultimei Bătălii. Acest lucru ea îl 
prorocise cu mult timp în urmă. lar veștile despre rebeliunea 
împotriva seanchanilor care cuprinsese tot Tarabonul con- 
stituiră o lectură foarte plăcută. Nu totul era o încrengătură 
de ţepi care o împungeau din toate direcţiile. 

Analizând al doilea raport, făcu o grimasă. Nimănui nu îi 
plăceau canalele de scurgere; cu toate aceste, ele reprezentau 
o treime din viața unui afurisit de oraş, celelalte două fiind 
reprezentate de negoţ şi de apa potabilă. Fără canalele de 
scurgere, Tar Valonul ar deveni pradă a zeci de boli, cuprin- 
zând totul fără ca surorile să mai poată face ceva, ca să nu 
mai pomenim de o putoare și mai mare decât cea emanată de 
gunoiul care putrezea şi care trebuie să fi împânzit deja stră- 
zile. Deşi negoţul era redus drastic deocamdată, apa era adu- 
să în continuare la capătul insulei din amonte şi distribuită 
turnurilor de apă din tot orașul, apoi fântânilor, arteziene sau 
simple, pe care toți erau liberi să le folosească, însă acum se 
părea că gurile de scurgere ale canalelor din aval erau 
aproape înfundate. Muind penița în călimara cu cerneală, 
mâzgăli: „LE VREAU CURĂȚATE PÂNĂ MÂINE” în partea de 
sus a paginii şi îşi semnă numele în josul ei. Dacă conţopiștii 
aveau puțină minte, această activitate se desfășura deja, însă 
ea nu îi acuza niciodată pe conțopiști pentru că nu aveau 
prea multă minte. 

Următorul raport o făcu să își arcuiască sprâncenele. 

— Şobolani în Turn? 

Nu se putea așa ceva! Raportul acesta trebuia pus deasupra! 

— Pune pe cineva să verifice scuturile, Tarna. 

Scuturile acelea rezistaseră de când fusese construit Tur- 
nul, dar se prea poate să fi slăbit după trei mii de ani. Câţi 
dintre şobolanii aceia erau iscoadele Celui Întunecat? 

Se auzi o bătaie în ușă, urmată o clipă mai târziu de o 
aleasă durdulie numită Anemara, care își răsfiră poalele dun- 
gate când făcu o reverență adâncă. 

— Dacă voieşti, Maică, Felaana Sedai şi Negaine Sedai au 
adus la tine o femeie pe care au găsit-o rătăcind prin Turn. 
Ele spun că ea vrea să prezinte o petiție Tronului Amyrlin. 

— Spune-i să aştepte și serveşte-o cu ceai, Anemara, zise 
Tarna pe un ton aspru. Mama este ocupată... 

— Nu, nu, o întrerupse Elaida. Trimite-le înăuntru, copilă. 
Trimite-le înăuntru. 

Trecuse prea multă vreme de când nu mai venise nimeni 
să îi prezinte o petiție. Ea își pusese în gând să aprobe orice, 
dacă nu era ceva prea ridicol. Poate că asta va pune lucrurile 
în mișcare. De asemenea, trecuse mult prea multă vreme de 
când nu mai venise vreo soră la ea fără să nu fie chemată. 
Poate că cele două Brune vor pune capăt și acestei penurii. 

Însă în odaie intră doar o singură femeie, închizând cu 
grijă uşa în urma ei. După rochia ei de călărie din mătase și 
mantia bună, părea a fi de viță nobilă sau vreo negustoreasă 
prosperă, o presupunere sprijinită de aerul ei încrezător. Deşi 
Elaida era convinsă că nu o mai văzuse până atunci, chipul 
acela încadrat de un păr încă mai bălai decât al Tarnei avea 
ceva vag familiar. 

Elaida se ridică în picioare şi începu să ocolească masa, cu 
braţele întinse şi cu un zâmbet neobişnuit pe buze. Încerca să 
pară primitoare: 

— Am înţeles că ai o petiție pentru mine, fiica mea. Tarna, 
toarnă-i nişte ceai. 

Ceainicul din argint de pe tava din argint de pe măsuța la- 
terală trebuia să fie măcar călduţ. 

— Petiţia a fost doar ca să le păcălesc astfel încât să ajung 
la tine nevătămată, Maică, răspunse femeia cu accent tarabo- 
ner, făcând o reverență, iar în timpul acesta, fața ei deveni 
brusc cea a lui Beonin Marinye. 

Îmbrăţişând saidarul, Tarna ţesu un scut asupra femeii, 
însă Elaida se mulțumi să își proptească pumnii în şolduri. 


— Aş minţi dacă aş spune că nu sunt surprinsă de în- 
drăzneala ta de a-ţi arăta faţa, Beonin. 

— Am reuşit să fac parte din ceea ce tu ai putea numi 
„consiliul de conducere” din Salidar, răspunse Cenușia pe un 
ton calm. Am avut grijă ca ele să nu facă nimic și am răspân- 
dit zvonuri cum că, de fapt, multe dintre ele erau în taină par- 
tizanele tale. Surorile se uitau unele la altele cu atâta suspi- 
ciune, încât cred că multe s-ar fi întors în curând în Turn, dar 
alte conducătoare, în afară de cele Albastre, şi-au făcut apari- 
ţia. Până m-am dezmeticit eu, ele şi-au ales propriul Divan al 
Turnului și s-a zis cu consiliul de conducere. Totuși, eu am 
continuat să fac tot ce-am putut. Știu că mi-ai poruncit să ră- 
mân cu ele până când vor fi pregătite toate să se întoarcă, dar 
asta ar trebui să se întâmple în câteva zile. Dacă-mi îngădui, 
Maică, a fost cea mai inspirată decizie să nu o trimiţi la jude- 
cată pe Egwene. În primul rând, are harul genial de a desco- 
peri împletituri noi, fiind încă şi mai pricepută decât Elayne 
Trakand sau Nynaeve al'Meara. În al doilea rând, înainte ca 
ea să primească titlul, Lelaine şi Romanda s-au întrecut ca să 
fie numite Amyrlin. Cu Egwene în viață, ele se vor întrece din 
nou, dar niciuna nu va reuși, nu-i așa? Eu, una, cred că, în cu- 
rând, surorile vor începe să mă urmeze. Într-o săptămână sau 
două, Lelaine şi Romanda se vor trezi singure cu amintirea 
așa-zisului Divan al lor. 

— De unde ai ştiut că fata al' Vere nu va fi judecată? în- 
treba Elaida pe un ton poruncitor. De unde ai ştiut că este în 
viață? înlătură scutul, Tarna! 

Tarna se conformă, iar Beonin încuviință o dată din cap, 
în semn de recunoştinţă. Puţină recunoștință. Ochii ei mari 
albastru-cenușii o făceau pe Beonin să pară mereu speriată, 
însă era o femeie extrem de calmă. Calmul ei combinat cu o 
dăruire din toată inima legii, dar şi ambiţiei, pe care o avea în 
aceeași mare măsură, o făcuseră pe Elaida să își dea seama 
pe loc că Beonin era cea pe care să o trimită după surorile 
care fugiseră din Turn. lar femeia eșuase lamentabil! O, ea 
sădise aparent puţină vrajbă, dar, de fapt, nu realizase nimic 
din ceea ce așteptase Elaida de la ea. Nimic! Răsplata ei va fi 
pe măsura eșecului ei. 

— Egwene poate intra în Tel'aran'rhiod ducându-se pur şi 
simplu la culcare, Maică. Eu însămi am fost acolo și am vă- 

zut-o, dar trebuie să folosesc un ter'angreal. Nu am putut 
procura niciunul dintre acelea pe care mi le-au adus surorile. 
În orice caz, ea a vorbit cu Siuan Sanche, în visele ei, așa se 
spune, deşi eu cred că mai degrabă a fost în Lumea Viselor. Se 
pare că aceasta i-a spus că este prizonieră, dar n-a vrut să 
spună unde şi a interzis orice încercare de a fi salvată. Pot 
să-mi torn nişte ceai? 

Elaida era atât de şocată, încât nu putea vorbi. Îi făcu semn 
lui Beonin spre masa laterală, iar Cenușia făcu din nou o re- 
verență, înainte să meargă și să atingă ceainicul din argint cu 
grijă, cu dosul palmei. Fata putea intra în Tel'aran'rhiod? Şi 
existau ter'angrealuri care permiteau același lucru? Lumea 
Viselor era aproape o legendă. Și, conform acelor frânturi de 
informaţii tulburătoare pe care frățiile Ajah catadicsiseră să i 
le împărtășească, fata redescoperise împletitura călătoriei, 
plus că mai făcuse alte câteva descoperiri. Acestea fuseseră 
factorul determinant în decizia ei de a o păstra pe fată pentru 
Turn, dar şi asta pe deasupra? 

— Dacă Egwene poate face asta, Maică, poate că în- 
tr-adevăr este vestitoare-n-vise, zise Tarna. Avertismentul pe 
care i l-a dat Silvianei... 

— Este inutil, Tarna. Seanchanii sunt încă în interiorul Al- 
tarei şi abia dacă au pus piciorul în Illian. 

Frăţiile Ajah erau barem dispuse să transmită mai depar- 
te toate informațiile pe carele deţineau despre seanchani. 
Sau, mai degrabă, ea nădăjduia că transmiteau mai departe 
toate informaţiile. Acest gând aduse asprime în vocea ei. 

— Dacă ele nu învaţă să călătorească, îţi vine în minte o 
altă măsură de precauţie pe care ar trebui să o iau în afară de 
cele pe care le-am luat deja? 

Nu îi veni în minte niciuna, fireşte. Fata interzisese orice 
încercare de a fi salvată. Acesta era un lucru bun în aparenţă, 
dar sugera faptul că ea se considera în continuare Supremă 
Înscăunată Amyrlin. Ei bine, Silviana avea să-i scoată aceste 
prostii din cap în curând, dacă surorile care îi predau lecţii 
aveau să eșueze. 

— 1 se poate da suficient de mult din poţiunea aceea ca să 
o împiedice să intre în Tel'aran'rhiod? 


Tarna se strâmbă ușor - nimănui nu îi plăcea acea băutu- 
ră scârboasă, nici măcar Brunelor care își făcuseră curaj să o 
testeze - şi scutură din cap. 

— O putem face să doarmă toată noaptea, dar nu va mai 
putea face mare lucru în ziua următoare, și cine poate şti da- 
că îi va afecta această înzestrare a ei. 

— Pot să-ţi torn niște ceai, Maică? zise Beonin, legănând o 
ceașcă de ceai albă şi subţire pe vârful degetelor. Tarna? Cea 
mai importantă veste pe care o am... 

— N-am poftă de ceai, zise Elaida cu asprime în glas. Ai 
adus ceva cu tine care să-ţi scape pielea de eşecul mizerabil? 
Ştii să faci împletitura pentru călătorie sau această topi- 
re-n-văzduh, sau... 

Erau atât de multe. Poate că erau toate înzestrări sau abi- 
lități care se pierduseră, dar se părea că majoritatea nu aveau 
încă o denumire. 

Cenușia o privi peste ceaşca de ceai, cu o expresie foarte 
calmă. 

— Da, zise ea în cele din urmă. Nu pot să fac cuendillar, 
dar pot folosi cu aceeași pricepere noile împletituri ale tă- 
măduirii ca majoritatea surorilor, şi le ştiu pe toate. În vocea 
ei se simţea o urmă de încântare. Cea mai minunată este că- 
lătoria. 

Fără să ceară permisiunea, îmbrățișă Izvorul şi ţesu firul 
Spirit. O dungă verticală argintie își făcu apariția pe un perete 
şi se lărgi, lăsând la vedere un peisaj cu stejari acoperiți de 
zăpadă. O briză rece pătrunse în încăpere, făcând flăcările din 
şemineu să danseze. 

— Asta se numește „poartă”. Este bine că am mai fost în 
odaia aceasta, deoarece poate fi folosită doar în locuri pe care 
le cunoști bine. Pentru a călători într-un loc pe care nu îl cu- 
noşti bine, trebuie să foloseşti topirea-n-văzduh. 

Schimbă împletitura, iar deschizătura se micşoră, trans- 
formându-se din nou în acea dungă argintie, apoi se lărgi din 
nou. Stejarii fură înlocuiți de întuneric, de o barjă vopsită în 
gri, cu balustradă și închisă, care plutea în gol dincolo de des- 
chizătură. 

— Eliberează firul, zise Elaida. 

Avea impresia că, dacă avea să păşească peste barjă, în- 
tunericul avea să se extindă cât vedea cu ochii în toate direc- 


159 


160 


țiile. Că s-ar putea cufunda în el la infinit. Acest lucru îi pro- 
voca greață. Deschizătura - poarta - dispăru. Însă amintirea 
ei rămase. 

Reluându-și locul în spatele mesei de scris, deschise cea 
mai mare dintre cutiile lăcuite, ornată cu trandafiri roșii și 
modele aurii. De pe tăviţa de deasupra, alese o statuetă sculp- 
tată în fildeş care reprezenta o rândunică cu coada despicată, 
îngălbenită de vreme. Mângâie aripile sculptate cu degetul 
mare. 

— Nu vei învăţa pe nimeni aceste lucruri fără să primeşti 
permisiunea. 

— Dar... de ce nu, Maică? 

— Unele frății Ajah se opun Maicii aproape cu aceeași în- 
verșunare ca acele surori de dincolo de râu, zise Tarna. 

Elaida îi aruncă o privire sumbră păstrătoarei, însă fața 
calmă a acesteia o întâmpină fără să schițeze nimic. 

— Eu voi hotărî cine este... îndeajuns de încredere... ca să 
fie învățată, Beonin. Vreau să-mi fagăduiești. Ba nu, vreau 
să-mi juri. 

— Pe drum, am văzut surori din diferite frății aruncân- 
du-și priviri dușmănoase. Dușmănoase. Ce s-a întâmplat în 
Turn, Maică? 

— Jurământul tău, Beonin. 

Femeia se holbă în ceașca ei de ceai suficient de mult timp 
ca Elaida să înceapă să creadă că avea să refuze. Însă ambiția 
triumfă. Se ţinuse de fusta Elaidei în speranţa favoritismului 
şi nu avea de gând să renunțe la asta. 

— Pe Lumină și cu speranţa izbăvirii şi a renașterii, jur să 
nu învăţ pe nimeni împletiturile pe care le-am învăţat printre 
rebele fără permisiunea Supremei Înscăunate Amyrlin. Tăcu, 
sorbind din ceai. Unele surori din Turn sunt, poate, mai puţin 
de încredere decât crezi. Am încercat să îl opresc, dar „consi- 
liul de conducere” a trimis zece surori înapoi în Turn și a răs- 
pândit povestea aceea despre Ajah Roşie și Logain. 

Elaida recunoscu puţine dintre numele pe care Beonin în- 
cepu să le înșire, până când ajunse la ultimul. La auzul aces- 
tuia, sări ca arsă. 

— Să pun să fie arestate, Maică? întrebă Tarna, la fel de 
rece ca gheața. 


— Nu. Pune să fie supravegheate. Și pe acelea cu care sunt 
în cârdăşie. 

Aşadar, exista o legătură între frăţiile Ajah din interiorul 
Turnului și rebele. Cât de adânc pătrunsese putregaiul? Indi- 
ferent cât de adânc, ea avea să îl extirpe! 

— Treaba asta s-ar putea dovedi grea, având în vedere 
situația, Maică. 

Elaida lovi cu palma liberă în masă şi se auzi un pârâit 
ascuțit. 

— N-am întrebat dacă va fi greu. Am zis să o faci! Și 
anunţ-o pe Meidani că o invit la cină în seara aceasta. 

Femeia insistase în încercarea ei de a relua o prietenie 
care luase sfârșit cu mulţi ani în urmă. Acum, ea cunoştea 
motivul. 

— Pleacă şi fă asta acum! 

O umbră trecu peste chipul Tarnei când făcu o reverență. 

— Nu-ţi face griji, zise Elaida. Beonin este liberă să te în- 
vețe toate împletiturile pe care le știe. 

La urma urmei, avea încredere în Tarna, iar acest lucru îi 
mai lumină expresia de față, chiar dacă nu o făcu mai caldă. 

Când ușa se închise în urma Păstrătoarei, Elaida împinse 
deoparte dosarul din piele şi își rezemă coatele pe masă 
concentrându-se asupra lui Beonin. 

— Şi-acum, arată-mi tot. 

CAPITOLUL 3 
La grădini 


Aran'gar sosi drept răspuns la chemările lui Moridin, ros- 
tit în visele ei furioase din cauză că nu îl găsise încă acolo. Nu 
era un lucru surprinzător; lui îi plăcea să își facă intrarea. 
Unsprezece jilțuri, sculptate și poleite, erau aranjate în cerc 
în jurul pardoselii goale din lemn, dar erau goale. Semirhage, 
înveșmântată în negru ca de obicei, aruncă o privire în jur ca 
să vadă cine intrase, apoi reveni la discuţia șușotită pe care o 
avea cu Demandred şi Mesaana într-un colț al încăperii. Pe 
chipul cu nas coroiat al lui Demandred se citea o expresie 
furioasă care îl făcea încă şi mai izbitor. Nu îndeajuns ca să o 
atragă pe ea, fireşte. Era mult prea periculos pentru asta. Cu 
toate acestea, haina aceea bine croită din mătase de culoarea 
bronzului, cu dantelă la gât și la încheieturi, îi venea bine. Și 
Mesaana era îmbrăcată în stilul acestei vârste, un bronz de 
nuanță mai închisă, cu modele brodate. Părea palidă şi poto- 
lită dintr-un oarecare motiv, ca și când ar fi fost bolnavă. Ei 
bine, se prea putea. Această vârstă era marcată de câteva boli 
serioase şi părea puțin probabil ca ea să aibă încredere în 
Semirhage ca să o tămăduiască. Graendal, cealaltă ființă uma- 
nă prezentă în încăpere, stătea în colțul opus, legănând un 
pocal din cristal plin cu vin negru, dar îi privea pe cei trei în 
loc să bea. Doar nişte neghiobi ar fi ignorat faptul că erau su- 
pravegheați de Graendal, însă cei trei continuau să şușoteas- 
că nestingheriți. 

Jilţurile se potriveau cu restul mediului în care se aflau. 
Încăperea părea să aibă cinci pereţi, deşi arcada din piatră a 
unei uși alunga această iluzie. Jilţurile ar fi putut fi orice, aici, 
în Tel'aran'rhiod; atunci, de ce nu ceva ce să se potrivească cu 


încăperea şi de ce erau unsprezece, când categoric erau cu 
două mai multe decât era nevoie? Asmodean și Sammael 
trebuie că erau la fel de morţi ca Be'lal şi Rahvin. De ce nu 
exista uşa obișnuită dilatatoare a unei încăperi cu vedere? 
Expunerea făcea ca pardoseala să pară a fi înconjurată de 
Grădinile Ansaline, cu sculpturile uriașe ale lui Cormalinde 
Masoon, reprezentând ființe umane și animale, înălțându-se 
deasupra clădirilor joase, ele însele fiind sculptate în sticlă. 
La Grădini fuseseră servite întotdeauna cele mai bune vinuri, 
cele mai gustoase mâncăruri, și aproape întotdeauna fusese 
posibil să impresionezi o femeie frumoasă cu câștigurile mari 
la ruleta chinje, cu toate că fusese întotdeauna greu să trişezi 
ca să câştigi. Greu, dar necesar pentru un savant care nu era 
bogat. Totul fusese distrus până în al treilea an de război. 

O zomara, cu părul bălai şi zâmbitoare, înveşmântată în- 
tr-o bluză albă şi vaporoasă şi o pereche de pantaloni strâmțţi, 
făcu o plecăciune fluidă și îi oferi lui Aran'gar un pocal din 
cristal cu vin, așezat pe o tavă din argint. Erau androgini gra- 
țioşi şi frumoși, care aduceau cu niște ființe umane în ciuda 
ochilor lor negri lipsiți de viață; creaturile fuseseră una din- 
tre creațiile mai puţin inspirate ale lui Aginor. Cu toate aces- 
tea, chiar și în timpul vârstei lor, când Moridin se numea 
Ishamael - ea nu mai avea nicio îndoială în legătură cu cine 
era el —, el avusese încredere în aceste creaturi mai mult de- 
cât în oamenii servitori, în ciuda faptului că acestea erau inu- 
tile în efectuarea altor sarcini. Trebuie să fi găsit pe undeva o 
cutie stasis plină cu aceste creaturi. Avea zeci de astfel de cre- 
aturi, deşi arareori le scotea la iveală. Cu toate acestea, alte 
zece zomara stăteau în aşteptare, grațioase chiar în vreme ce 
stăteau nemișcate. Trebuie că el considera această întrevede- 
re mai importantă decât majoritatea. 

Luând pocalul, ea îi făcu semn zomarei să plece, cu toate 
că aceasta se întorcea deja când ea făcu gestul. Detesta abili- 
tatea creaturii de a ști la ce se gândea ea. Bine măcar că nu 
putea comunica nimănui ceea ce afla. Alte amintiri, în afară 
de porunci, se estompau în câteva minute. Până și Aginor 
avea suficientă minte ca să vadă această necesitate. Oare 
avea să îşi facă apariția azi? Osan'gar lipsise de la fiecare în- 
trunire de când cu eșecul din Shadar Logoth. Adevărata în- 
trebare era: oare el se număra printre cei morţi sau se mișca 

în taină, poate la porunca Marelui Stăpân? Oricare variantă ar 
fi fost, absenţele lui ofereau niște oportunități nemaipome- 
nite, însă acestea din urmă aduceau și multe primejdii. În ul- 
tima vreme, se gândise mult la primejdii. 

Se apropie calmă de Graendal. 

— Cine crezi că a sosit primul, Graendal? Umbra să mă 
stăpânească, dar indiferent cine o fi fost, a ales un decor de- 
primant. 

Lanfear preferase întruniri care pluteau în noaptea ne- 
sfârşită, însă decorul acesta era oarecum mai rău, era ca o în- 
tâlnire într-un cimitir. 

Graendal schiță un zâmbet. Cel puţin, ea încercă un zâm- 
bet schițat, căci nici cel mai mic efort nu reușea să îi subțieze 
buzele. „Exuberantă” era cuvântul care o descria pe Graendal; 
exuberantă şi coaptă și frumoasă, iar trupul abia dacă îi era 
ascuns de rochia simplă, ca o ceață cenușie. Poate că nu ar fi 
trebuit să poarte atât de multe inele, deşi doar unul era bătut 
cu nestemate. Coroniţa bătută în rubine făcea notă discor- 
dantă cu părul ei auriu. Colierul cu smaralde pe care i-l dădu- 
se Delana i se potrivea mult mai bine cu rochia ei verde din 
mătase. Firește, în vreme ce smaraldele erau adevărate, ro- 
chia ei din mătase era fructul Lumii Viselor. Ar fi atras prea 
multe priviri în lumea reală cu o rochie cu un decolteu atât de 
adânc, dacă ar fi fost la modă acolo. Apoi, mai era despicătura 
care îi dezvelea piciorul stâng până la șold. Avea picioare mai 
frumoase decât Graendal. Se gândise la două despicături. Nu 
avea atât de multe abilități aici ca unii - nu putea găsi visele 
Egwenei dacă fata nu se afla chiar lângă ea -, dar reușea să 
poarte veșmintele pe care le dorea. Îi plăcea să îi fie admirat 
trupul și, cu cât şi-l expunea mai mult, cu atât mai neimpor- 
tantă o considerau ceilalți. 

— Eu am sosit prima, zise Graendal, încruntându-se uşor 
la pocalul cu vin. Am amintiri dragi cu Grădinile. 

Aran'gar reuşi să râdă. 

— La fel şi eu, la fel şi eu. Femeia era o neghioabă ca res- 
tul, trăind în trecut, printre rămășițele a ceea ce se pierduse. 
Nu vom mai vedea niciodată Grădinile, dar vom vedea pro- 
iecţia lor. 

Era singura dintre ei potrivită pentru a domni în această 
vârstă. Era singura care înțelegea culturile primitive. Acestea 


fuseseră specialitatea ei înainte de război. Cu toate acestea, 
Graendal avea înzestrări folositoare și mai multe legături 
printre iscoadele Întunericului decât avea ea, cu toate că cea- 
laltă femeie ar dezaproba cu siguranţă, dacă ar afla, modul în 
care Aran'gar intenționa să le folosească. 

— Ţi-a trecut vreodată prin minte că toţi ceilalți au creat 
alianţe, în vreme ce tu și cu mine am rămas singure? 

Și Osan'gar, dacă mai era în viaţă, dar nu era nevoie să îl 
implice în treaba asta. 

Rochia lui Graendal se transformă într-o nuanță mai în- 
chisă de gri, obstrucționând, din păcate, priveliștea. Aceasta 
era de-a dreptul simplă. Și Aran'gar găsise două cutii stasis, 
dar acestea erau umplute cu cele mai respingătoare nimicuri. 

— Dar ţie ţi-a trecut prin minte că încăperea aceasta tre- 
buie să aibă urechi? Creaturile zomara erau aici când am so- 
sit eu. 

— Graendal, îi rosti numele, torcând ca o pisică. Dacă 
Moridin trage cu urechea, va presupune că încerc să te bag în 
așternuturi. El știe că eu n-aş face o alianţă cu nimeni. 

Adevărul fie spus, făcuse câteva, însă aliații ei păreau în- 
totdeauna să sufere o nenorocire cumplită odată ce deveneau 
inutili, iar aceștia erau pe deplin conștienți că vor ajunge în 
mormânt. Cei care aveau unul. 

Rochia ei se făcu neagră ca miezul nopţii în Larcheen, iar 
în obrajii palizi ai lui Graendal apărură pete de culoare. Ochii 
ei deveniră albaștri ca de gheață. Cuvintele ei, însă, erau în 
dezacord cu chipul ei, iar rochia îi deveni aproape transpa- 
rentă când vorbi încet, părând îngândurată. 

— E o idee interesantă. Una la care nu m-am gândit nici- 
odată. S-ar putea să fac asta acum. Poate. Însă va trebuie să... 
mă convingi. 

Bine. Cealaltă femeie era la fel de perspicace ca întotdea- 
una. Acesta era un indiciu că ea trebuia să fie cu băgare de 
seamă. Intenţiona să se folosească de Graendal, iar apoi să se 
descotorosească de ea, nu să fie prinsă în capcanele ei. 

— Sunt foarte pricepută în a convinge femei frumoase. 

Îşi întinse mâna ca să îi mângâie obrazul lui Graendal. Nu 
era prea devreme să înceapă să îi convingă și pe ceilalți. 
Și-apoi, ar putea rezulta ceva mai mult decât o alianţă. Îi plă- 
cuse întotdeauna de Graendal. Nu își mai amintea cu adevă- 

rat că, odinioară, fusese bărbat. În amintirile ei, ea avea tru- 
pul pe care îl avea acum, deşi acesta avea câteva ciudăţenii; 
cu toate acestea, pornirile corpului nu schimbase totul. Pof- 
tele nu i se schimbaseră, doar i se înmulțiseră. l-ar plăcea 
foarte mult să aibă acea rochie simplă. Și tot ce avea folositor 
Graendal, firește, dar visa să poarte rochia aceea uneori. Sin- 
gurul motiv pentru care nu purta şi ea una acum era acela că 
nu voia ca femeia să creadă că o imita. 

Rochia abia dacă era opacă, însă Graendal se îndepărtă de 
acea mângâiere, privind dincolo de Aran'gar, care se întoarse 
şi o văzu pe Mesaana apropiindu-se, flancată de Demandred 
şi de Semirhage. Mesaana era în continuare palidă la față, dar 
nu mai era potolită. Nu, nu era deloc potolită. Era ca o coreer 
şuierătoare care scuipa venin. 

— De ce ai lăsat-o să plece, Aran'gar? Trebuia să o con- 
trolezi! Ai fost atât de ocupată să te joci în vis cu ea, încât ai 
uitat să afli la ce se gândea? Rebeliunea va eşua fără ea în frun- 
tea ei. Toate planurile pe care le-am pus la cale cu mare grijă 
s-au dus pe apa sâmbetei pentru că tu n-ai reușit să ţii în frâu 
o fată ignorantă! 

Aran'gar își păstră calmul. Și-l putea păstra atunci când 
era dispusă să facă un efort. În loc să rânjească, zâmbi. Era 
posibil ca Mesaana să fi întemeiat o bază în interiorul Tur- 
nului Alb? Cât de minunat ar fi dacă le-ar putea despărți pe 
cele trei femei. 

— Aseară, am tras cu urechea la o întrunire a Divanului 
rebelelor. În Lumea Viselor, astfel încât ele să se poată întâlni 
în interiorul Turnului Alb, iar Egwene a condus întrunirea. Ea 
nu este conducătoarea pe care o crezi tu. Am încercat să-ți 
spun şi înainte, dar nu m-ai ascultat niciodată. Aceste cuvinte 
sunară prea dur. Făcând un efort considerabil, își domoli to- 
nul. Egwene le-a povestit totul despre situaţia din Turn, des- 
pre duşmănia dintre frățiile Ajah. Le-a convins că Turnul este 
cel aflat pe punctul de a se dezbina și că ar putea contribui la 
asta din locul în care se află. Dacă aș fi în locul tău, grija mea 
ar fi dacă Turnul va rămâne unit suficient de mult timp ca să 
alimenteze acest conflict. 

— Sunt hotărâte să reziste? murmură Mesaana, pe jumă- 
tate în barbă. Ea încuviință din cap. Bine. Bine. Atunci, totul 
decurge conform planului. Mă gândeam că voi fi nevoită să 


înscenez o misiune de „salvare”, dar mai pot aștepta până 
când Elaida o va distruge. Atunci, reîntoarcerea ei ar trebui 
să stârnească încă și mai multă confuzie. Trebuie să sădești 
încă mai multă vrajbă, Aran'gar. Înainte să-mi termin treaba, 
vreau ca aceste aşa-numite aes sedai să se urască între ele 
până în măduva oaselor. O zomara își făcu apariția, făcând 
grațios o plecăciune și le oferi o tavă cu trei pocaluri pe ea. 
Mesaana și tovarășele ei se serviră cu vin fără să arunce mă- 
car o privire creaturii, iar aceasta făcu din nou o plecăciune, 
înainte să se îndepărteze plutind. 

— A fost întotdeauna pricepută în a sădi vrajbă, zise 
Semirhage. 

Demandred râse. 

Aran'gar se forță să nu își arate mânia. Sorbind din vin - 
era destul de bun, cu o aromă pregnantă, deși nu se compara 
defel cu vinurile servite în Grădini -, își așeză mâna liberă pe 
umărul lui Graendal şi începu să se joace cu una dintre şuvi- 
țele ei aurii. Cealaltă femeie nici măcar nu tresări, iar rochia 
ei rămase doar ceaţă. Fie îi plăcea, fie ştia să îşi stăpânească 
firea mai bine decât părea posibil. Zâmbetul lui Semirhage 
deveni mai amuzat. Și ea se bucura de plăceri atunci când le 
găsea, cu toate că plăcerile lui Semirhage nu o atrăseseră 
niciodată pe Aran'gar. 

— Dacă aveţi de gând să vă giugiuliți, mârâi Demandred, 
faceţi-o în intimitate. 

— Eşti gelos? murmură Aran'gar, apoi râse ușor când îl 
văzu încruntându-se. Unde este ținută fata, Mesaana? N-a zis. 

Ochii mari şi albaștri ai Mesaanei se îngustară. Erau trăsă- 
tura ei cea mai frumoasă, deşi obișnuită atunci când se încrunta. 

— De ce vrei să știi? Ca să o poți „salva” tu? N-am să-ți spun. 

Graendal şuieră, iar Aran'gar își dădu seama că îi strângea 
părul auriu în pumn, trăgându-i capul pe spate lui Graendal. 

Expresia de pe chipul celeilalte femei rămase calmă, însă 
rochia deveni o ceață roşie, devenind rapid mai întunecată, 
mai opacă. Aran'gar eliberă strânsoarea, ținându-i părul cu 
mai multă delicateţe. Unul dintre primii paşi era să obişnu- 
iești prada cu atingerea ta. Cu toate acestea, nu făcu nici un 
efort în a-și ascunde mânia din voce. Dinţii ei dezveliți suge- 
rau un mârâit dezgustat. 

— O vreau pe fată, Mesaana. Fără ea, am unelte mult mai 
slabe cu care să lucrez. 

Mesaana sorbi calmă din vin înainte să răspundă. Calmă! 

— După spusele tale, n-ai deloc nevoie de ea. A fost pionul 
meu de la bun început, Aran'gar. Îl voi schimba după cum va 
fi nevoie, dar este al meu. Eu voi hotărî când şi unde va fi eli- 
berată fata. 

— Nu, Mesaana, eu voi hotărî când şi unde sau dacă ea va 
fi eliberată, anunţă Moridin, trecând cu paşi mari pe sub ar- 
cada din piatră. 

Așadar, el avea ochi acolo. De astă dată, era înveșmântat 
complet în negru, o nuanţă cumva mai închisă decât veșmin- 
tele lui Semirhage. Ca de obicei, acesta era urmat de 
Moghedien şi de Cyndane, amândouă înveşmântate în roşu și 
negru, culori care nu li se potriveau niciuneia. Cu ce le avea el 
la mână? Moghedien, cel puţin, nu urmase niciodată pe ni- 
meni de bunăvoie. Cât despre frumoasa și voluptuoasa Cyndane, 
cea cu părul bălai ca de păpușă... Aran'gar o abordase, doar ca 
să vadă ce ar putea afla de la ea, dar fata o amenințase pe un 
ton rece că îi va smulge inima din piept lui Aran'gar dacă avea 
s-o mai atingă vreodată. Nu erau cuvintele rostite de cineva 
care se supunea cu ușurință. 

— Sammael pare să-şi fi făcut din nou apariţia, anunţă 
Moridin, străbătând încăperea ca să se aşeze. 

Era un bărbat masiv şi făcea ca jilțul cu spătar înalt și or- 
nat să semene cu un tron. Moghedien și Cyndane se așezară 
de o parte şi de cealaltă a lui, dar, în mod interesant, după ce 
se aşezase el. Creaturile zomara, în veşminte de un alb ca ză- 
pada, îşi făcură pe loc apariția aducând vin, iar Moridin fu 
servit primul. Indiferent ce se petrecea acolo, creaturile zomara 
simțeau acest lucru. 

— Pare aproape imposibil, zise Graendal în timp ce se 
deplasară toate ca să se așeze pe jilțuri. Rochia ei era de un 
gri-închis acum, ascunzând totul. Trebuie că e mort. 

Însă nimeni nu se mişcă repede. Moridin era Nae'blis; cu 
toate acestea, niciuna, în afară de Moghedien și de Cyndane, 
nu era dispusă să trădeze vreun semn de supunere. Aran'gar 
categoric nu era dispusă. 

Ea se așeză vizavi de Moridin, de unde îl putea privi fără 
să lase să se vadă asta. La fel și pe Moghedien și pe Cyndane. 


Moghedien şedea atât de nemișcată, încât s-ar fi contopit cu 
scaunul dacă nu era rochia ei viu colorată. Cyndane era ca o 
regină, cu chipul sculptat parcă în gheaţă. Încercarea de a-l 
detrona pe Nae'blis era periculoasă; cu toate acestea, cele do- 
uă femei ar putea fi cheia. Dacă ea găsea o modalitate prin 
care să o întoarcă. Graendal se aşeză lângă ea, iar jilţul se află 
brusc mai aproape. Aran'gar şi-ar fi putut pune mâna pe în- 
cheietura celeilalte femei, însă se abţinu, schițând doar un 
mic zâmbet. Cel mai bine era să îşi păstreze mintea concen- 
trată în acel moment. 

— El nu ar fi îndurat niciodată să stea ascuns atât de mul- 
tă vreme, interveni Demandred, trântindu-se într-un jilț între 
Semirhage şi Mesaana, picior peste picior de parcă s-ar fi 
simţit în largul lui. 

Acest lucru era îndoielnic. El era încă unul care se simțea 
neîmpăcat. Era sigură de asta. 

— Sammael simţea nevoia ca toate privirile să fie îndrep- 
tate asupra lui. 

— Cu toate astea, Sammael, sau cineva deghizat ca el, le-a 
dat porunci myrddraalilor, iar aceştia s-au supus, ca și când 
ar fi fost unul dintre Numiţi(19). 

Moridin îi privi cu atenţie pe cei așezați în jilțuri de parcă 
își putea da seama cine fusese. Saa neagră se prelingea în 
ochii lui albaștri într-un flux continuu. Ea nu avea niciun re- 
gret că doar el putea îmbrățișa Izvorul Adevărat(20) acum. 
Prețul era prea mare. Ishamael fusese cu siguranţă cel puțin 
pe jumătate nebun şi încă era, întruchipat în Moridin. Cât 
timp avea să treacă până când ea îl va putea înlătura? 

— Ai de gând să ne spui care au fost aceste porunci? 

Tonul lui Semirhage era rece, iar ea sorbi liniștită din vin, 
privindu-l pe Moridin peste buza pocalului. Părea foarte țea- 
păn, dar mereu stătea aşa. Și ea părea a fi în largul ei, deși era 
puţin probabil. 


19 „The Choosen” în textul original. Dna Tripon pendulează în- 
tre „Aleși” (a se vedea nota nr. 12) și „Numiţi”. 

20 Confuzie între Adevăratul Izvor, sursa Puterii Unice, şi 
Adevărata Putere, similară Puterii Unice, dar provenită de la Cel 
Întunecat. Detalii în fandomul A Wheel of Time Wiki: 
https://bit. 1y/3RDOhWO activ la 16.07.2022. (n.red.) 

Moridin îşi încleştă fălcile. 

— Nu ştiu, zise el în cele din urmă, fără tragere de inimă. 
Nu îi plăcea niciodată să rostească aceste cuvinte. Dar a tri- 
mis o sută de myrddraali şi mii de troloci prin Căile de Taină. 

— Pare a fi o faptă ce-l caracterizează pe Sammael, zise 
îngândurat Demandred, răsucindu-și pocalul şi zgâindu-se la 
vinul care se rotea. Poate m-am înșelat eu. 

Era o mărturisire remarcabilă, venind din partea lui. Sau o 
încercare de a ascunde faptul că el fusese acela care se dăduse 
drept Sammael. Ei i-ar fi plăcut tare mult să ştie cine începuse 
să joace propriul joc. Sau dacă Sammael trăia într-adevăr. 

Moridin mârâi cu amărăciune. 

— Dă poruncă iscoadelor Întunericului ce-ţi aparţin. Ori- 
ce raport referitor la prezenţa trolocilor sau a myrddraalilor 
dincolo de hotarele Manei Pustiitoare îmi va fi înmânat mie 
de îndată ce îl vei primi. Vremea Reîntoarcerii va veni în cu- 
rând. Nimănui nu îi mai este îngăduit să se aventureze pe 
cont propriu. 

El îi cercetă din nou cu privirea, pe fiecare pe rând, în afa- 
ră de Moghedien şi de Cyndane. Cu un zâmbet încă și mai ga- 
leş decât al lui Graendal, Aran'gar îi întâlni privirea. Mesaana 
se făcu mică, ferindu-se de el. 

— După cum ai aflat, spre întristarea ta, îi spuse el 
Mesaanei şi, oricât de imposibil ar fi părut, ea deveni încă şi 
mai palidă la față. 

Ea luă o înghiţitură sănătoasă de vin din pocal, lovind cu 
dinţii cristalul. Semirhage și Demandred evitară să o privească. 

Aran'gar schimbă câteva priviri cu Graendal. Fusese luată 
o măsură pentru a o pedepsi pe Mesaana pentru că aceasta 
nu își făcuse apariția în Shadar Logoth, dar care era aceasta? 
Odinioară, o astfel de abatere ar fi însemnat moartea. Acum, 
ei erau prea puțini pentru aplicarea acestei pedepse. Cyndane 
şi Moghedien păreau a fi la fel de curioase ca ea, prin urmare 
nici ele nu ştiau. 

— Putem vedea semnele la fel de limpede ca tine, Moridin, 
zise Demandred, iritat. Timpul se apropie. Trebuie să găsim 
restul sigiliilor temniţei Marelui Stăpân. Mi-am pus acoliții să 
le caute peste tot, dar n-au găsit nimic. 

— A, da. Sigiliile. Într-adevăr, acestea trebuie găsite. Zâm- 
betul lui Moridin era aproape satisfăcut. Au mai rămas doar 


trei, şi toate se află în posesia lui al'Thor, deşi mă îndoiesc că 
le poartă cu el. Acestea riscă să se rupă acum. Trebuie că le-a 
ascuns. Trimite-ţi oamenii în locurile prin care-a trecut el. 
Caută-le chiar tu. 

— Cea mai simplă cale este să-l răpim pe Lews Therin. 

Într-un contrast puternic cu înfăţişarea ei de fecioară de 
gheață, vocea Cyndanei era caldă şi senzuală, o voce făcută 
pentru a te tolăni pe niște perne moi, fără prea multe veșmin- 
te pe tine. În ochii aceia albaştri se citea acum căldura. O căl- 
dură dogoritoare. 

— Îl pot face să mărturisească unde sunt sigiliile. 

— Nu! izbucni Moridin, aţintindu-și privirea asupra ei. Îl 
vei omori „din greșeală”. Eu aleg când și cumva muri al'Thor. 
Nimeni altcineva. 

În mod ciudat, el îşi duse mâna liberă la piept, iar Cyndane 
tresări. Moghedien se înfioră. 

— Nimeni altcineva, repetă el, cu o voce aspră. 

— Nimeni altcineva, zise Cyndane. 

Când el își lăsă mâna jos, ea expiră încet, apoi luă o gură 
de vin. Broboanele de sudoare îi luceau pe frunte. 

Lui Aran'gar, acest schimb de replici i se păru revelator. 
Se părea că, odată ce se va fi descotorosit de Moridin, le va 
putea ţine în lesă pe Moghedien și pe cealaltă fată. Era foarte 
bine, într-adevăr. 

Moridin se îndreptă în jilţ, fixându-și privirea pe ceilalți. 

— Acest lucru este valabil pentru toți. Al'Thor este al meu 
Nu îi veţi face niciun rău! 

Cyndane îşi aplecă peste pocal capul, sorbind din el, însă 
ura din ochii ei era evidentă. Graendal spusese că ea nu era 
Lanfear, că era mai slabă în Puterea Supremă, dar cu sigu- 
ranța era obsedată de al'Thor, iar atunci când vorbea despre 
el, folosea acelaşi nume pe care îl folosise dintotdeauna Lanfear. 

— Dacă vreți să omorâţi pe cineva, continuă el, omorâţi-i 
pe aceștia doi! 

Brusc, imaginea a doi bărbaţi tineri, îmbrăcaţi în haine de 
țară din lână aspră, apăru în mijlocul cercului, întorcându-se 
astfel încât toţi cei de față să le poată vedea bine fețele. Unul 
era înalt şi vânjos, cu ochi galbeni, în vreme ce celălalt nu era 
tocmai zvelt şi afișa un rânjet obraznic. Creaţii ale 

Tel'aran'rhiod-ului, cei doi se mişcau ţepeni, iar expresiile de 
pe chipurile lor nu se schimbau niciodată. 

— Perrin Aybara şi Mat Cauthon sunt taveren, uşor de 
găsit. Găsiți-i și omorâţi-i! 

Graendal râse. Un râset forțat. 

— Nu a fost niciodată ușor să dai de urma unui taveren, 
așa cum vrei tu să laşi să pară, iar acum este cu atât mai greu. 
Toată Pânza este în mișcare, plină de schimbări şi de ţepi. 

— Perrin Aybara și Mat Cauthon, murmură Semirhage, 
privind cu atenţie cele două forme. Deci, aşa arată. Cine știe, 
Moridin? Dacă ni i-ai fi arătat mai devreme, poate că ar fi fost 
morți deja. 

Moridin lovi cu putere cu pumnul în brațul jilțului. 

— Găsiţi-i! Asiguraţi-vă de două ori că acoliții voştri le 
ştiu fețele. Găsiţi-i pe Aybara și pe Cauthon și omorâți-i! 
Timpul se apropie, iar ei trebuie să fie morți! 

Aran'gar sorbi din vinul ei. Nu avea nimic împotrivă să îi 
omoare pe cei doi dacă întâmplarea ar fi făcut ca aceştia să îi 
iasă în cale, dar Moridin avea să fie extrem de dezamăgit în 
privinţa lui Rand al'Thor. 


CAPITOLUL 4 
Un târg 


Perrin şedea în şaua Trăparului puțin mai încolo de mar- 
ginea pădurii și privea pajiştea mare, unde florile sălbatice 
roşii şi albastre începeau să se ivească prin iarba veştedă, pe 
care zăpada topită deja o netezise, transformând-o într-un 
covor. Acest pâlc de copaci era format în mare parte din spe- 
cii care îşi păstrau frunzele verzi în timpul iernii, însă doar 
câteva frunzulițe îngălbenite ornau ramurile celor câtorva 
arbori de gumă. Armăsarul fumuriu lovea cu copita cu o ne- 
răbdare pe care o împărtășea și Perrin, deşi el nu trăda nici- 
un semn de neliniște. Soarele era aproape la zenit; aştepta 
acolo de aproape un ceas. O briză rece şi constantă sufla din- 
spre apus, măturând pajiștea înspre el. Era semn bun. 

Din când în când, mângâia cu mâna înmănușată o ramură 
aproape dreaptă ruptă dintr-un stejar, mai groasă decât an- 
tebrațul lui și de două ori mai lungă, așezată peste şa, în fața 
lui. Pe jumătate din lungimea sa, el șlefuise două laturi până 
când acestea ajunseseră să fie plate și netede. Pajiştea, în- 
conjurată de stejari uriași și tufișuri, pini înalţi și arbori de 
gumă(21) pitici, era lată de mai puţin de șase sute de pași, 
dar mai lungă de-atât. Creanga ar trebui să fie suficient de la- 


21 Leatherleaf în limba engleză. Denumirea populară este 
leatherleaf sau cassandra. Este un arbust mic, peren, care creşte 
în mlaștinile reci şi acide din zonele nordice ale Americii de 
Nord, Finlandei și Japoniei. Frunzele sunt ovale, cu aspect 
cărnos, de un verde mat vara şi roşu-maroniu în timpul ier- 
nii. (n.red.) 

Sursa: https://is.gd/kULewB activ la 14.06.2022 

tă. Se gândise la toate variantele posibile. Ramura se potrivea 
nu doar într-una dintre acestea. 

— Doamna mea, ar trebui să vă întoarceţi în tabără, zise 
Gallenne, nu pentru prima oară, frecându-și iritat peticul ro- 
şu de pe ochi. 

Coiful lui cu pană stacojie îi atârna de măciulia șeii, lăsân- 
du-i la vedere părul cărunt, lung până la umeri. Fusese auzit 
spunând, ca să audă și Berelain, că majoritatea acelor fire că- 
runte i se datorau ei. Calul lui negru de război încercă să îl 
muşte pe Trăparu,, iar el îl struni brusc pe juganul cu pieptul 
lat, fără să își ia ochii de la Berelain. Încă de la început, fusese 
împotriva venirii ei aici. 

— Grady te poate duce înapoi, apoi să se întoarcă, în vre- 
me ce noi, restul, vom mai aştepta aici puţin ca să vedem da- 
că seanchanii își vor face apariţia. 

— Voi rămâne, căpitane. Voi rămâne. 

Tonul lui Berelain era ferm şi calm, însă dincolo de mirosul 
ei răbdător obișnuit se simțea o oarecare îngrijorare. Nu era 
pe-atât de convinsă pe cât voia să pară. Îşi făcuse obiceiul de 
a se da cu un parfum fin care mirosea a flori. Uneori, Perrin se 
trezea că încearcă să îşi dea seama ce flori, însă în ziua aceea 
era prea concentrat pentru a-şi lăsa mintea să rătăcească. 

Supărarea se simţea pregnant în mirosul Annourei, deşi 
faţa ei de aes sedai fără vârstă, încadrată de zeci de codițe 
subțiri și împletite, era la fel de calmă ca întotdeauna. Sora 
Cenușie cu nasul ca un cioc mirosise a supărare încă de la 
ruptura care avusese loc între ea și Berelain. Era doar vina ei 
pentru că îl vizitase pe Masema fără știrea lui Berelain De 
asemenea, ea o sfătuise pe aceasta să rămână în tabără. 
Annoura își aduse iapa maronie mai aproape de Prima din 
Mayene, iar Berelain își mână puţin mai încolo iapa albă fără 
măcar să arunce o privire în direcția sfătuitoarei ei. Supăra- 
rea deveni din nou pregnantă. 

Rochia roșie din mătase a lui Berelain, brodată din abun- 
dență cu modele aurii, avea un decolteu generos cum nu mai 
purtase de ceva vreme, deşi colierul lat, bătut în piatra-focu- 
lui şi opale, oferea un oarecare grad de decenţă. O cingătoare 
lată şi asortată, de care îi era prins pumnalul bătut cu neste- 
mate, îi încingea mijlocul. Coroana îngustă a ținutului Mayene 
care se odihnea pe părul ei negru, de care stătea atârnat un 


şoim în zbor deasupra sprâncenelor ei, părea banală în com- 
parație cu cingătoarea şi cu colierul. Era o femeie frumoasă, 
încă și mai frumoasă, i se părea lui, de când încetase să mai 
alerge după el, deși nu se compara cu Faile, fireşte. 

Annoura purta o rochie de călărie gri, neîmpodobită, dar 
majoritatea lor purtau cele mai frumoase veşminte ale lor. În 
cazul lui Perrin, asta însemna o haină din mătase verde-în- 
chis, cu broderii argintii pe mâneci şi pe umeri. Nu se dădea 
în vânt după veșminte elegante - Faile îl bătuse la cap să şi le 
cumpere pe cele puţine pe care le avea; ei bine, îl bătuse la 
cap cu blândeţe, dar azi, el trebuia să facă impresie. Dacă cu- 
reaua lată şi simplă din piele avea să îi strice puţin imaginea, 
n-avea decât. 

— Ea trebuie să vină, bombăni Arganda. 

Un bărbat scund și îndesat, primul căpitan al Alliandrei, 
nu își scosese de pe cap coiful argintiu cu cele trei pene albe 
şi scurte şi stătea în șa, scoțându-şi puţin sabia din teacă de 
parcă s-ar fi așteptat la un atac. Și platoșa îi era placată cu 
argint. La lumina soarelui, va fi vizibil de la mile depărtare. 

— Trebuie! 

— Profetul spune că nu vor veni, interveni Aram, deloc cu 
blândeţe, înfigându-și călcâiele în flancurile cenușiului său cu 
picioare lungi, mânându-l lângă Trăparu'. 

Mânerul din alamă al sabiei sale, în formă de cap de lup, 
i se ițea în spatele umărului hainei cu dungi verzi. Odinioară, 
el fusese prea chipeș pentru un bărbat, dar acum faţa lui de- 
venise din ce în ce în ce mai sumbră pe zi ce trecea. Avea un 
aer istovit, ochii îi erau adânciţi în orbite și era tăcut. 

— Profetul zice fie asta, fie este o capcană. El zice că n-ar 
trebui să ne încredem în seanchani. 

Perrin tăcea, dar își simţea supărarea, atât pe el însuși, cât 
şi pe pribeagul de odinioară. Balwer îl informase că Aram în- 
cepuse să își petreacă timpul cu Masema; cu toate acestea, el 
nu considerase a fi necesar să îi spună bărbatului să nu îi 
aducă la cunoştinţă lui Masema tot ce făcea Perrin. Acum nu 
mai putea drege lucrurile, dar va şti mai bine pe viitor. Un lu- 
crător ar trebui să își cunoască uneltele și să nu le folosească 
pentru a distruge. Același lucru era valabil și pentru oameni. 
Cât despre Masema, fără îndoială că se temea ca ei să nu se 

întâlnească cu cineva care știa că el însuși făcea târguri cu 
seanchanii. 

Erau un grup mare, deși majoritatea lor aveau să rămână 
acolo, printre copaci. Cincizeci dintre Gărzile Înaripate ale lui 
Berelain, cu coifuri cu margini roșii și platoşe de aceeași cu- 
loare și cu flamurile stacojii fluturând în vârfurile de oțel ale 
lăncilor lor subțiri, aşteptau călare în spatele steagului cu şoi- 
mul auriu pe un fundal albastru al ținutului Mayene, care flu- 
tura în adierea vântului. Lângă aceştia, cincizeci de ghealda- 
nini cu platoşe lustruite și coifuri conice de un verde-închis, 
stăteau călare în spatele steagului cu trei stele argintii pe un 
fundal roşu al ținutului Ghealdan. Flamurile de pe lăncile lor 
erau verzi. Toţi erau întruchiparea curajului; cu toate aces- 
tea, toţi laolaltă erau mult mai puțin mortali decât Jur Grady, 
cu fața lui de fermier înăsprită de vreme, chiar dacă ei îl fă- 
cură să pară sumbru, în haina neagră și cu insigna din argint 
în formă de sabie prinsă pe gulerul înalt. El ştia asta, fie că ei 
realizau sau nu, şi stătea lângă juganul lui, relaxat precum un 
om care se odihnea înainte de o zi de muncă. 

În schimb, Leof Torfinn şi Tod al'Caar, singurii bărbaţi din 
Ținutul celor Două Râuri prezenţi, mai că săltau nerăbdători 
în şeile lor, în ciuda lungii aşteptări. Dacă aceştia ar fi știut că 
fuseseră aleşi în mare parte pentru că li se potriveau cel mai 
bine hainele împrumutate din lână verde-închis, fin țesută, 
poate că n-ar mai fi fost atât de încântați. Leof ținea flamura 
cu Capul de Lup Roșu a lui Perrin, iar Tod, cea cu Vulturul 
Roșu din Manetheren, ambele fluturând pe niște prăjini puțin 
mai lungi decât lăncile. Cei doi aproape că se încăieraseră 
care dintre ei să țină care flamură. Perrin nădăjduia că moti- 
vul nu era acela că niciunul nu voia să o țină pe cea cu cap de 
lup cu margini roșii. Leof părea destul de fericit. Tod părea 
extaziat. Fireşte, el habar nu avea de ce Perrin adusese fla- 
mura. Când avea loc un târg, trebuia să îl faci pe celălalt să 
creadă că urma să primească ceva în plus, după cum spunea 
adeseori tatăl lui Mat. Culorile se învălmășeau în capul lui 
Perrin şi, pentru o clipă, i se păru că îl vede pe Mat vorbind cu 
o femeie mică şi oacheşă. Alungă această imagine. Tot ceea ce 
avea importanţă era aici şi acum, azi. Faile era cea care conta. 


— Vor veni, se răsti Arganda, răspunzându-i lui Aram, 
deşi privea încruntat printre barele din față ale coifului ca și 
când s-ar fi aşteptat la o provocare. 

— Şi dacă nu vor veni? întrebă Gallenne, încruntându-se 
cu singurul lui ochi la fel de tare cum se încrunta Arganda cu 
amândoi. 

Platoșa lui emailată cu roșu nu era cu mult mai bună de- 
cât cea argintie a lui Arganda. Era puțin probabil ca să poată 
fi convinși cei doi să le vopsească într-o culoare mai sumbră. 

— Dacă este o capcană? întrebă Arganda, sunetul pe care 
îl scoase aducând cu mârâitul gutural al unui lup. 

Bărbatul era pe punctul de a-şi pierde răbdarea. 

Briza aduse cu ea mirosul cailor cu câteva clipe înainte ca 
urechile lui Perrin să perceapă primele triluri ale pițigoilor 
albaștri, prea îndepărtate ca să le audă și altcineva. Acestea 
veneau dinspre copacii care mărgineau pajiştea. Grupuri 
mari de oameni, poate neprietenoşi, pătrundeau în pădure. 
Se auziră alte triluri, mai aproape. 

— Sunt aici, zise el, cuvinte care aduseră priviri din par- 
tea lui Arganda și a lui Gallenne. 

El încercă să nu dezvăluie cât de fin îi era auzul sau simţul 
olfactiv; cu toate acestea, cei doi păruseră a fi pe punctul de a 
se lua la trântă. Trilurile se auzeau din ce în ce mai aproape și 
toată lumea le auzi. Expresiile de pe feţele celor doi bărbați 
deveniră ciudate. 

— Nu pot risca viața Primei Doamne dacă există posibili- 
tatea vreunei capcane, zise Gallenne, încheindu-și coiful. 

Toţi ştiau ce însemna acest semnal. 

— Alegerea este a mea, căpitane, răspunse Berelain, îna- 
inte ca Perrin să apuce să deschidă gura. 

— lar siguranța ta este responsabilitatea mea, domnița mea. 

Berelain inspiră adânc, iar faţa i se întunecă, însă Perrin 
apucă să vorbească primul. 

— Ți-am spus cum avem de gând să activăm capcana, dacă 
asta este într-adevăr. Ştii cât de bănuitori sunt seanchanii. Cel 
mai probabil, îşi fac griji că îi vom prinde într-o ambuscadă. 

Gallenne protestă zgomotos. Răbdarea din mirosul lui 
Berelain pâlpâi, apoi se aşternu neclintită. 

— Ar trebui să îl asculți, căpitane, zise ea, adresându-i un 
zâmbet lui Perrin. Știe el ce face. 

Un grup de călăreți își făcu apariţia în capătul celălalt al 
pajiștii, strunindu-și caii. Tallanvor era ușor de recunoscut. 
Îmbrăcat într-o haină neagră şi călare pe un cal sur, era sin- 
gurul bărbat care nu purta armură cu dungi viu colorate în 
nuanţe de roşu și galben și albastru. Cealaltă pereche fără 
armură erau femei, una cu albastru și roşu pe poale și pe 
piept, cealaltă înveșmântată în gri. Razele soarelui se reflec- 
tau în ceva ce le lega. O sul'damă și o damane. Nu se pomenise 
nimic despre ele în toate negocierile purtate prin intermediul 
lul Tallanvor, însă Perrin se bazase pe asta. 

— A sosit vremea, zise el, strângând frâiele Trăparului 
într-o mână. Înainte ca ea să decidă că noi nu vom veni. 

Annoura reuși să se apropie suficient de mult ca să își pu- 
nă o clipă o mână pe braţul lui Berelain, înainte ca a doua fe- 
meie să apuce să își mâne iapa mai încolo. 

— Ar trebui să mă laşi să te însoțesc, Berelain. S-ar putea 
să ai nevoie de sfatul meu, nu? Sunt pricepută în astfel de ne- 
gocieri. 

— Bănuiesc că seanchanii cunosc deja o față de aes sedai, 
nu crezi, Annoura? Mă îndoiesc că vor fi dispuşi să negocieze 
cu tine direct. Și-apoi, adăugă Berelain, cu o voce mult prea 
mieroasă, trebuie să rămâi aici ca să îi dai o mână de ajutor 
jupânului Grady. 

Pete de culoare îşi făcură apariția pentru o clipă în obrajii 
surorii aes sedai, iar ea îşi închise gura deschisă, strângând 
din buze. Fusese nevoie de înțelepte care să o convingă să 
primească porunci de la Grady în acea zi, iar Perrin se bucura 
că nu știa cum reuşiseră acestea să o convingă. Cu toate 
acestea, încercase să se eschiveze încă de când plecaseră din 
tabără. 

— Şi tu rămâi, spuse Perrin când Aram dădu să înainteze 
călare. Ai fost cam încăpățânat în ultima vreme și n-am de 
gând să risc să spui sau să faci ceva greşit. N-am de gând să 
risc viața Failei din cauza ta. 

Era adevărat. Nu era nevoie să mai spună că nu avea de 
gând să riște ca bărbatul să îi raporteze lui Masema ce se dis- 
cuta în timpul negocierilor. 

— Ai priceput? 

Dezamăgirea umplu mirosul degajat de Aram, însă băr- 
batul încuviință din cap, deși fără tragere de inimă, şi își odih- 


ni mâinile pe măciulia şeii. O fi fost el pe punctul de a-l vene- 
ra pe Masema, dar mai degrabă și-ar fi dat viața de o sută de 
ori decât să o rişte pe cea a Failei. Cel puţin, dinadins. Ceea ce 
făcea el fără să gândească era cu totul altceva. 

Perrin ieşi călare de printre copaci, flancat de Arganda în- 
tr-o parte şi de Berelain şi de Gallenne în partea cealaltă. Pur- 
tătorii de stindarde veneau în urma lor, precum și zece ma- 
yeneri și zece ghealdanini, aşezaţi într-o coloană de câte doi. 
Mânându-și caii la pas, seanchanii înaintară și ei, tot în co- 
loană, cu Tallanvor călărind alături de conducătorii lor, unul 
călare pe un murg, celălalt pe un jugan. Copitele cailor nu 
scoteau niciun zgomot pe covorul gros de iarbă moartă. Pă- 
durea era tăcută, chiar și pentru urechile lui Perrin. 

În vreme ce mayenerii şi ghealdanini se înşirau în linie 
dreaptă, iar majoritatea seanchanilor, în armurile lor viu co- 
lorate, făceau la fel, Perrin şi Berelain înaintară spre Tallanvor 
şi spre doi dintre seanchanii ce purtau armură, unul cu trei 
pene subțiri și albastre pe coiful emailat, care aducea atât de 
mult cu un cap de insectă, celălalt cu două. Femeile sul'dame 
şi damane veniră şi ele. Se întâlniră în mijlocul pajiştii, în- 
conjuraţi de flori de câmp și de tăcere, lăsând între ei o dis- 
tanță de şase pași. 

Când Tallanvor se poziţionă într-o parte între cele două 
grupuri, seanchanii care purtau armuri își scoaseră coifurile 
cu mâinile acoperite de mănuși cu dosul din oţel, care purta 
aceleași dungi ca restul armurii lor. Coiful cu două pene lăsa 
la vedere un bărbat cu părul bălai și câteva zeci de cicatrici 
brăzdându-i fața pătrată. Era un bărbat necruţător, care, în 
mod ciudat, mirosea a amuzament, însă Perrin era interesat 
de cealaltă persoană. Stând călare pe un jugan, un cal de răz- 
boi dresat, dacă el văzuse unul vreodată, ea era înaltă și spă- 
toasă pentru o femeie, deși altminteri zveltă, şi nu tânără. La 
tâmple, părul negru și cârlionțat, tuns scurt, era nins. La fel 
de neagră ca solul, ea lăsă la vedere doar două cicatrici, una 
brăzdându-i obrazul stâng. Cealaltă, de pe frunte, îi luase o 
parte din sprânceana dreaptă. Unii oameni considerau cica- 
tricile un semn al durității. Perrin era de părere că, cu cât 
aveai mai puţine cicatrici, cu atât mai bine ştiai ce făceai. În- 
crederea de sine ce îi umplea mirosul fu purtată de adierea 
vântului. 

Ea își aruncă o clipă privirea spre flamurile ce fluturau. 
Lui i se păru că aceasta zăbovi o clipă asupra Vulturului Roşu 
din Manetheren și din nou asupra Șoimului Auriu din Mayene, 
apoi femeia se apucă să îl studieze. Expresia de pe chipul ei 
nu se schimbă deloc, dar când ea îi observă ochii galbeni, ce- 
va neidentificabil pătrunse în mirosul ei, ceva ascuţit și tare. 
Când zări ciocanul greu al fierarului prins de gaica curelei lui, 
acel miros ciudat se intensifică. 

— Vi-l prezint pe Perrin tBashere Aybara, senior al Ți- 
nutului celor Două Râuri, vasalul(22) reginei Alliandre din 
Ghealdan, anunţă Tallanvor, ridicând o mână spre Perrin. 

El susținea că seanchanii erau foarte stricți când venea 
vorba despre formalităţi, însă Perrin habar nu avea dacă aceas- 
ta era o ceremonie seanchană sau una din Andor. Tallanvor 
ar fi putut-o inventa la fel de bine. 

— V-o prezint pe Berelain sur Paendrag Paeron, Prima 
din Mayne, Binecuvântată de Lumină, Apărătoarea Valurilor, 
Întâia Înscăunată a Casei Paeron. 

Făcându-le o plecăciune celor doi, el își mută hățurile și 
ridică cealaltă mână spre seanchani. 

— V-o prezint Tylee Khirgan, general de stindard al Oştii 
Neînvinse, aflată în slujba împărătesei din Seanchan. Vi-l pre- 
zint pe căpitanul Bakayar Mishima al Oştii Neînvinse, aflat în 
slujba împărătesei din Seanchan. 

După ce mai făcu o plecăciune, Tallanvor își întoarse calul 
şi călări spre un loc în spatele flamurilor. Faţa lui era la fel de 
sumbră precum cea a lui Aram, dar mirosea a speranţă. 

— Mă bucur că el nu te-a numit Regele Lup, seniore, rosti 
tărăgănat generalul de stindard. 

Deoarece ea stâlcea cuvintele, Perrin fu nevoit să asculte 
cu mare atenţie ca să priceapă ce spunea. 

— Altminteri aş fi crezut că se apropie Tarmon Gai'don. 
Cunoşti Profețiile Dragonului? „Când regele lup va avea la 
brâu ciocanul, acestea vor fi zilele cele din urmă. Când vulpea 
se va lua cu corbul, şi vor răsuna trâmbiţele bătăliei.” Eu, una, 


22 Liege Lord, în textul original. Liege Lord înseamnă Seniorul 
suzeran, adică cel care exercită autoritatea asupra unui stat mai 
slab. Deci regina Alliandre este vasalul nu Perrin. (n.red.) 


n-am priceput niciodată a doua parte. Și dumneata, domniţă. 
Sur Paendrag. Asta înseamnă că eşti din Paendrag? 

— Familia mea este descendentă a lui Artur Paendrag 
Tanreall, răspunse Berelain, ținându-și capul ridicat. 

O mică înteţire a adierii aduse un suflu de mândrie, pe 
lângă răbdare și parfum. Conveniseră ca Perrin să fie cel care 
avea să vorbească - ea era acolo ca să îi farmece pe seanchani 
cu frumuseţea ei de domnitoare tânără, sau măcar să confere 
greutate spuselor lui Perrin însă el bănuia că ea trebuia să 
răspundă unei întrebări directe. 

Tylee încuviință din cap ca şi când acesta era răspunsul 
pe care îl așteptase. 

— Asta te face verișoară îndepărtată a familiei imperiale 
domniţă. Fără îndoială că împărăteasa, fie-i viața veşnică, te 
va onora. Oricum, atâta vreme cât nu vei revendica pentru ti- 
ne imperiul lui Aripă-de-Şoim. 

— Nu revendic decât ţinutul Mayene, răspunse cu mân- 
drie Berelain. lar pe acesta am să-l apăr până la ultima mea 
suflare. 

— N-am venit aici ca să discutăm despre Profeţii sau des- 
pre Aripă-de-Șoim sau despre împărăteasă, zise Perrin pe un 
ton iritat. 

Pentru a doua oară în doar câteva clipe culorile acelea 
încercară să fuzioneze în capul lui doar pentru a fi risipite. Nu 
avea timp de pierdut. Regele lup? Țopăitoru'(23) aproape că 
ar fi râs atât cât ar fi putut-o face un lup. Oricare dintre lupi 
ar fi râs. Cu toate acestea, fu străbătut de un fior. Nu își dă- 
duse seama că era pomenit în Profeţii. lar ciocanul lui era un 
semn prevestitor al Ultimei Bătălii? Nimic nu avea însă im- 
portanță, mai puţin Faile. Doar ea. Și orice era nevoie pentru 
a o elibera. 

— Înțelegerea acestei întâlniri a fost nu mai mult de trei- 
zeci de oameni în fiecare tabără, dar tu ai oameni în pădure 
de ambele părţi ale noastre. Mulţi oameni. 


23 Este vorba despre Hopper, prietenul lup al lui Perrin, mort 
în confruntarea cu Mantiile Albe în romanul „Ochiul lumii”. Ceilalţi 
traducători l-au numit Sarsar. Numele i-l dăduse haita pentru că 
lupul încerca să sară mai sus decât vulturii. (Ochiul Lumii, capitolul 23 — 
„Fratele lup”) (n.red.) 

— La fel şi tu, zise Mishima cu un rânjet distorsionat de o 
cicatrice albă care urca până în colțul gurii lui. Altminteri, 
n-ai avea cum să ştii de ai noștri. 

Stâlcea încă şi mai rău cuvintele decât ea. 

Perrin îşi ţinu privirea ațintită asupra femeii general de 
stindard. 

— Atâta vreme cât vor rămâne aici ambele tabere, există 
posibilitatea unor accidente. Eu nu îmi doresc niciun fel de 
accident. Vreau ca soția mea să se întoarcă de la clanul Shaido. 

— Și cum propui să evităm accidentele? zise Mishima, 
jucându-se leneș cu frâiele. 

Vocea lui sună de parcă întrebarea nu era urgentă. Se pă- 
rea că Tylee se mulțumea să îl lase pe el să vorbească, în vre- 
me ce ea studia cu atenţie reacțiile lui Perrin. 

— Ar trebui să ne încredem în tine dacă ne vom trimite 
primii oamenii de aici sau tu să te încrezi în noi dacă îți vom 
cere să îți retragi primul oamenii? „Pe culmi, cărăruile sunt 
pavate cu pumnale.” Nu prea e loc de încredere. Bănuiesc că 
am putea comanda amândoi oamenilor noştri să se retragă în 
acelaşi timp, dar una dintre tabere ar putea trişa. 

Perrin clătină din cap. 

— Va trebui să ai încredere în mine, general de stindard. 
Nu am niciun motiv pentru care să vreau să te atac sau să te 
iau prizonieră, dar toate motivele să n-o fac. Nu pot fi sigur 
de același lucru în ceea ce te priveşte. Ai putea crede că răpi- 
rea Primei din Mayene ar merita nițică trădare. 

Berelain râse încet. Sosise momentul pentru ramură. Nu 
doar ca să îi oblige pe seanchani să iasă primii din pădure, ci 
ca să îi convingă de faptul că aveau nevoie de ceea ce le putea 
oferi el. Ridică ramura pe verticală pe șa, în faţa lui. 

— Bănuiesc că oamenii tăi sunt, probabil, oşteni de is- 
pravă. Oamenii mei nu sunt oșteni, cu toate că s-au luptat cu 
trolocii și cu cei din clanul Shaido și s-au descurcat bine îm- 
potriva amândurora. Apucând ramura de la bază, o ridică 
deasupra capului, cu laturile rase vizibile dintr-o parte și din 
cealaltă. Dar sunt obişnuiţi să vâneze lei şi leoparzi și râși 
care coboară din munți să ne atace turmele, și porci mistreți 
şi urşi, animale care vânează la rândul lor în păduri foarte 
diferite de aceasta. 


Ramura încercă să se răsucească violent în pumnul lui 
când două lovituri concomitente, la câteva fracțiuni de se- 
cundă distanță, îi scuturară braţul. Lăsă ramura jos, lăsând la 
vedere două grămezi de săgeți cu vârfurile lor ascuţite îm- 
plântate în lemnul acoperit cu scoarță de o parte și de cealal- 
tă. Trei sute de pași era o distanță mare pentru o asemenea 
țintă, dar el îi alesese pe Jondyn Barran și pe Jori Congar 
pentru această treabă. Erau cei mai buni din câţi avea. 

— Dacă se va ajunge la trădare, oamenii tăi nici nu vor 
vedea cine îi omoară, iar armura aceea va fi de prisos împo- 
triva arcurilor din Ținutul celor Două Râuri. 

— Ochii mei! mârâi Mishima, ducându-și o mână la sabie 
în vreme ce încerca să își strunească murgul și să se uite la 
Perrin şi la ramură în același timp. Coiful îi căzu de pe şa în 
iarbă. 

Femeia general de stindard nu făcu niciun gest spre sabie, 
cu toate că şi ea încerca să se uite la Perrin și la ramură. La 
început, făcu asta. Apoi, privirea ei urmări doar ramura care 
continua să se înalțe până când atârnă între ei, la o sută de 
pași în aer. Brusc, o minge de foc cuprinse ramura și era atât 
de mistuitoare, încât Perrin simțea dogoarea care parcă ar fi 
ieşit dintr-un cuptor. Berelain îşi ridică o mână ca să își fe- 
rească fața. Tylee doar privea, îngândurată. 

Focul dură doar câteva clipe; cu toate acestea, fu de-ajuns 
ca să rămână doar cenușa purtată de adierea vântului după 
ce acesta se stinse. Cenușă şi două scântei care căzură pe 
iarba uscată. Nişte flăcări mici izbucniră pe loc și începură să 
se întețească, răspândindu-se. Până și caii de război neche- 
zară de frică. lapa lui Berelain dansă în încercarea de a se 
lupta cu hăţurile şi a o lua la fugă. 

Perrin înjură în barbă - ar fi trebuit să se gândească la 
vârfurile săgeților - şi dădu să descalece ca să stingă focul, 
dar înainte să apuce să-și treacă piciorul peste şa, flăcările se 
stinseră, lăsând în urma lor firicele de fum care se ridicau 
dintr-un petic de iarbă înnegrită. 

— Cuminte, Norie, şopti femeia sul'dame, mângâind-o pe 
damane. Norie este o damane minunată. 

Femeia înveşmântată în gri zâmbi timid la auzul laudelor. 
În ciuda cuvintelor rostite, femeia sul'dame părea îngrijorată. 


183 


184 


— Aşadar, zise Tylee, ai o marath... Ea tăcu, țuguindu-și 
buzele. Ai o aes sedai cu tine. Sunt mai multe? N-are impor- 
tanță. N-aş putea spune că aes sedai pe care le-am văzut 
m-au impresionat foarte mult. 

— Nu este marath'damane, domniţă general, zise încet 
femeia sul'dame. 

Tylee şedea nemișcată, studiindu-l foarte atent pe Perrin. 

— Asha'mani, zise ea în cele din urmă. Nu era o întrebare. 
Începi să îmi stârneşti interesul, seniore. 

— Atunci, poate că acest ultim lucru te va convinge, zise 
Perrin. Tod, înfășoară stindardul acela în jurul prăjinii și 
adu-l aici. 

Cum nu auzi niciun zgomot în spatele lui, aruncă o privire 
peste umăr. Tod se uita la el cu o expresie şocată. 

— Tod. 

Scuturându-se ca să-și revină, Tod începu să înfășoare 
stindardul cu Șoimul Roșu în jurul prăjinii. Părea în continu- 
are nefericit când înaintă călare, dar i-l dădu lui Perrin. Ră- 
mase așa, cu mâna întinsă, ca şi când nădăjduia că prăjina îi 
va fi înapoiată. 

Mânându-l pe Trăparu' spre seanchani, Perrin ținea stin- 
dardul în fața lui, paralel cu solul. 

— Ținutul celor Două Râuri a fost inima naţiunii Maratheren, 
general de stindard. Ultimul rege al Maratherenului a murit 
în timpul unei bătălii chiar în locul unde a răsărit Emond's 
Field, satul în care m-am născut. Maratheren este parte din 
noi. Dar clanul Shaido o ţine prizonieră pe soția mea. Ca să o 
eliberez, voi renunța la orice pretenție de a reînvia 
Maratheren, voi iscăli orice fel de jurământ vei voi. Pretenția 
ar fi ca un câmp de mărăcini pentru voi, seanchanii. Voi ați 
putea fi aceia care să curăţaţi câmpul fără vărsare de sânge. 

Cineva gemu cu amărăciune în spatele lui. Bănui că fu Tod. 

Dintr-odată, adierea se transformă într-o rafală de vânt ce 
se îndreptă urlând în direcția opusă, acoperindu-i cu nisip, 
suflând atât de tare, încât se văzu nevoit să se ţină bine în șa 
ca să nu fie doborât. De unde venea nisipul? Solul pădurii era 
acoperit cu un strat gros de frunze moarte. Vijelia puţea și a 
pucioasă arsă, o putoare îndeajuns de înțepătoare ca să îi 
ardă nările lui Perrin. Caii îşi azvârleau capetele pe spate, 


ținându-şi gurile căscate, însă mugetul vântului le acoperea 
nechezăturile de spaimă. 

Vântul năprasnic dură doar câteva clipe, apoi se domoli la 
fel de brusc cum se iscase, rămânând doar briza care suflă în 
direcția opusă. Caii tremurau, nechezând, azvârlindu-și ca- 
petele pe spate și dându-și ochii peste cap. Perrin îl bătea 
uşor pe grumaz pe Trăparu' şi șoptea cuvinte liniștitoare, dar 
în zadar. 

Generalul de stindard făcu un gest ciudat și mormăi: 

— Să prevenim Umbra. Pe Lumină, de unde a venit? Am 
auzit povestindu-se că se întâmplă lucruri ciudate. Sau ai vrut 
să fii încă și mai „convingător”, seniore? 

— Nu, răspunse Perrin cu sinceritate. Se dovedi că Neald 
avea înzestrări în a controla vremea, dar nu și Grady. Ce im- 
portanță are de unde a venit? 

Tylee îl privi îngândurată, apoi încuviinţă din cap. 

— Ce importanţă are? zise ea, părând a nu fi întru totul de 
acord cu el. Am auzit povești despre Manetheren. Ar fi ca și 
când ai umbla desculț prin mărăcini. Jumătate din Amadicia e 
plină de zvonuri despre tine şi stindardul acela, cum că vrei 
să reînvii națiunea Manetheren și să „salvezi” Amadicia de 
noi. Mishima, sună retragerea. 

Fără să șovăie, bărbatul cu părul bălai ridică un corn mic 
şi drept ce îi stătea atârnat la grumaz de o sfoară roșie. Suflă 
în el, producând patru note ascuţite, apoi repetă secvența de 
două ori, înainte să lase cornul să-i atârne pe piept. 

— Eu mi-am făcut treaba, zise Tylee. 

Perrin își lăsă capul pe spate şi strigă cât putu de tare și 
de limpede. 

— Dannil! Îţi spun! Când ultimul seanchan va ajunge din- 
colo de capătul pajiștii, strânge-i pe toți și alăturaţi-vă lui 
Grady! 

Femeia general de stindard își vâri degetul mic în ureche 
şi și-l scutură, în ciuda mănușii. 

— Ai o voce puternică, zise ea pe un ton sec. 

Abia atunci, ea îşi întinse mâna ca să ia stindardul înfășu- 
rat pe prăjină, aşezându-l cu grijă peste şa, în fața ei. Nu se 
uită la el, dar îl mângâia cu o mână, poate inconștient. 

— Şi-acum, ce mai ai să-mi spui care să fie de folos pla- 
nului meu, seniore? 

Mishima își fixă glezna în spatele măciuliei înalte a șeii şi 
se lăsă în jos ca să își ridice coiful. Vântul îl suflase peste iar- 
ba bătătorită spre şirul de soldați seanchani. Dinspre copaci 
se auzi un crâmpei din cântecul ciocârliei, apoi un altul și un 
altul. Seanchanii se retrăgeau. Oare simţiseră și ei vântul? Nu 
avea importanţă. 

— Nu am nici pe departe atât de mulţi oameni ca tine, re- 
cunoscu Perrin. Cel puţin, nu care să fie soldaţi instruiți. Dar 
am asha'mani și aes sedai şi înțelepte care pot conduce Pu- 
terea, iar tu vei avea nevoie de fiecare dintre ei. Ea îşi des- 
chise gura, dar el își ridică o mână. Vreau să-mi dai cuvântul 
că nu vei încerca să le pui zgardă. 

Se uită intenţionat la femeia sul'dame și la damane. Fe- 
meia sul'dame îşi ţinea ochii ațintiți la Tylee, aşteptând po- 
runci, mângâind leneş în același timp părul celeilalte femei 
așa cum ai mângâia o pisică pentru a o linişti. Norie mai că 
torcea! Lumină! 

— Vreau să-mi dai cuvântul că vor fi în siguranţă în preaj- 
ma voastră, atât ei, cât și restul din tabără care poartă robă 
albă. Oricum, mulţi dintre ei nu sunt shaido, iar singurii aieli 
de acolo de care știu eu sunt prietenii mei. 

Tylee clătină afirmativ din cap. 

— Ai prieteni ciudaţi, seniore. Oricum, am întâlnit oameni 
din Cairhien și din Amadicia cu bandele de shaido și le-am 
dat drumul, cu toate că majoritatea cairhienilor par să fie 
prea dezorientaţi ca să știe încotro s-o apuce. Singurii în alb 
pe care îi păstrăm sunt aielii. Acești gai'shaini sunt niște 
da 'covale minunațţi, spre deosebire de restul. Totuși, sunt de 
acord să îi las în pace pe prietenii tăi. Și pe aes sedai și 
asha'manii tăi. Este foarte important să punem capăt acestei 
întruniri. Spune-mi unde sunt ei și pot începe să te includ în 
planurile mele. 

Perrin îşi frecă partea laterală a nasului cu degetul. Părea 
puțin probabil ca mulţi dintre aceşti gai'shaini să fie shaido 
dar nu avea de gând să îi spună asta. N-aveau decât să aibă o 
şansă la libertate odată ce vor fi împlinit anul. 

— Planul va trebui să-mi aparțină, mă tem. Sevanna va fi 
greu de învins, dar am găsit eu o modalitate. În primul rând 
ea este însoțită de o sută de mii de shaido, poate, și racolează 


mai mulți. Nu toţi sunt algai'd'siswai, dar oricare dintre adulți 
va lua sulița în mână dacă va fi nevoit. 

— Sevanna. Tylee zâmbi mulțumită. Am auzit de acest 
nume. Mi-ar plăcea foarte mult să i-o prezint pe Sevanna din 
Jumai Shaido căpitanului-general. Zâmbetul îi dispăru. O sută 
de mii sunt mult mai mulţi decât m-am așteptat, dar nu mai 
mulți decât pot înfrunta. Am mai luptat împotriva acestor 
aieli, în Amadicia. Nu-i așa, Mishima? 

Venind călare ca să li se alăture, Mishima râse, dar fu un 
sunet aspru, deloc amuzat. 

— Am luptat, general de stindard. Sunt niște luptători de 
temut, disciplinaţi și îndemânatici, dar pot fi înfruntaţi. În- 
conjori una dintre bandele lor, o gintă, cu trei sau patru 
damane şi loveşti în ei până când se predau. Este o treabă 
urâtă. Sunt însoțiți de familiile lor. Dar se predau mai repede 
din această cauză. 

— Înţeleg că ai o duzină sau mai bine de damane, zise 
Perrin, dar este de-ajuns ca să înfrunţi trei sau patru sute de 
înțelepte care conduc? 

Generalul de stindard se încruntă. 

— Ai mai pomenit despre asta, despre înțelepte care con- 
duc. Toate bandele pe care le-am prins aveau înțelepte, dar 
niciuna dintre ele nu putea conduce. 

— Asta pentru că toate pe care le au shaido sunt cu Sevanna, 
răspunse Perrin. Cel puţin trei sute, poate patru. Înţeleptele 
care mă însoțesc pe mine sunt convinse de asta. 

Tylee şi Mishima schimbară o privire, iar generalul de 
stindard oftă. Mishima părea trist. 

— Ei bine, zise ea, cu sau fără porunci, trebuie să punem 
capăt acestei întâlniri fără vâlvă. Fiica celor Nouă Luni va 
trebui să fie deranjată dacă va fi necesar să îmi cer scuze 
pentru asta împărătesei, fie-i viața veşnică. Cel mai probabil, 
o voi face. 

Fiica celor Nouă Luni? Cineva de rang înalt printre sean- 
chani, pare-se. Dar cum putea fi deranjată de așa ceva? 

Mishima făcu o grimasă, o privelişte înfricoşătoare cu toa- 
te acele cicatrici care îi brăzdau chipul. 

— Am citit că au fost patru sute de damane de o parte şi 
de cealaltă la Semalaren și că a fost măcel. Jumătate din oas- 

tea imperială de pe câmpul de bătălie a fost decimată și mai 
bine de trei din patru din rândul rebelelor au murit. 

— Cu toate astea, Mishima, trebuie s-o facem. Sau, mai de- 
grabă, altcineva trebuie. Poate că tu vei scăpa de scuze, eu nu. 

Pe Lumină, ce era atât de tulburător în legătură cu a pre- 
zenta o scuză? Femeia mirosea a... resemnare. 

— Din nefericire, va fi nevoie de mai multe săptămâni, 
dacă nu chiar luni, ca să strângem suficienţi soldați şi damane 
ca să zgândărim stupul. Îți mulţumesc pentru ajutorul oferit, 
seniore. Nu vom uita de el. Tylee îi întinse stindardul. ÎI vei 
vrea înapoi, din moment ce nu pot îndeplini partea mea de 
înţelegere. Deocamdată, Oastea Neînvinsă are alte sarcini de 
îndeplinit, dar nu vom îngădui nimănui să profite de situație 
şi să se autoproclame rege. Avem de gând să revendicăm acest 
ținut, nu să îl împărțim în bucăți. 

— lar noi avem de gând să ne apărăm ţinuturile, zise 
Berelain cu înverșunare, făcându-şi iapa să străbată cei câțiva 
metri de iarbă moartă dintre ea și seanchani. 

Iapa era nerăbdătoare să se repeadă, nerăbdătoare să o ia 
la fugă, departe de vântul acela, iar ea abia reușea să stru- 
nească animalul. Până și mirosul ei era înverşunat. Răbdarea 
dispăruse. Mirosea ca o lupoaică ce îşi apăra partenerul rănit. 

— Am auzit că această Oaste Neînvinsă a voastră are un nu- 
me impropriu. Am auzit că Dragonul Renăscut v-a învins cu 
ușurință la miazăzi. Nu v-aţi gândit vreodată că Perrin Aybara 
poate face la fel? 

Lumină, iar el îşi făcuse griji în privința încăpățânării lui 
Aram! 

— Nu vreau să înving pe nimeni în afară de shaido, zise 
Perrin pe un ton ferm, alungând imaginea care încerca să 
prindă contur în mintea lui. 

El își împreună mâinile pe măciulia şeii. Barem Trăparu' 
părea că începea să se liniștească. Armăsarul mai tremura uşor 
din când în când, dar încetase să își mai dea ochii peste cap. 

— Există o cale prin care putem face asta și să păstrăm 
tăcerea, astfel încât să nu fii nevoită să îţi ceri scuze. Dacă 
acest aspect era important pentru ea, el era pregătit să se 
folosească de el. Fiica celor Nouă Luni poate fi liniștită. Ți-am 
spus că am pus deja totul la cale. Tallanvor mi-a spus că ai un 


soi de ceai care îi înmoaie genunchii unei femei care poate 
conduce. 

După o clipă, Tylee așeză din nou stindardul pe şa, iar pe 
Perrin îl privi cu atenţie. 

— Unei femei sau unui bărbat, rosti ea tărăgănat. Am au- 
zit că mai mulți bărbați au fost prinşi astfel. Şi cum propui să 
li-l dăm să bea acestor patru sute de femei, când ele sunt în- 
conjurate de o sută de mii de aieli? 

— Li-l dăm să bea fără ca ele să ştie că îl beau. Însă voi 
avea nevoie de o cantitate cât mai mare. Căruţe întregi, pro- 
babil. Nu avem cum să încălzim apa, înţelegi, așa că va trebui 
să fie deja pregătit. 

Tylee râse încet. 

— E un plan îndrăzneţ, seniore. Presupun că fabrica unde 
este făcut ceaiul are căruțe întregi, dar e departe de-aici, 
tocmai în Amadicia, aproape de hotarul cu Tarabon, iar sin- 
gura cale prin care aș putea face rost de mai mult de câteva 
kilograme ar fi să spun cuiva de rang superior de ce am ne- 
voie de el. lar atunci, s-a zis cu secretul nostru. 

— Asha'manii cunosc o metodă numită „Călătorie”, îi spu- 
se Perrin. Este o cale de a străbate sute de mile făcând doar 
un pas. În ceea ce priveşte obţinerea ceaiului, poate că asta va 
fi de ajutor. 

Scoase din mănușa stângă o bucată de hârtie împăturită, 
mânjită cu pete de grăsime. 

Tylee își arcui sprâncenele în timp ce o citi. Perrin cunoș- 
tea pe dinafară textul scurt. „PURTĂTORUL ACESTEI SCRIE- 
SORI SE AFLĂ SUB PROTECŢIA MEA. ÎN NUMELE ÎMPĂRĂ- 
TESEI, FIE-I VIAȚA VEȘNICĂ, OFERIŢI ORICE AJUTOR CERE 
ÎN SLUJBA IMPERIULUI ŞI NU SPUNEȚI NIMĂNUI, DOAR 
MIE.” El habar nu avea cine era Suroth Sabelle Meldarath, dar 
dacă aceasta îşi iscălea numele pe un asemenea răvaș, în- 
semna că era o persoană importantă. Poate că ea era Fiica 
celor Nouă Luni. 

Întinzându-şi bucata de hârtie lui Mishima, generalul de 
stindard îl privi cu insistență pe Perrin. Mirosul acela ascuţit 
şi puternic reveni, mai tare ca niciodată. 

— Aes sedai, asha'mani, aieli, ochii tăi, ciocanul acela, iar 
acum asta! Cine eşti? 

Mishima fluieră printre dinți. 

— Suroth însăși, zise el în șoaptă. 

— Sunt un bărbat care îşi vrea soața înapoi, zise Perrin, şi 
îl voi înfrunta pe Cel Întunecat ca să o salvez. 

Evită să se uite la femeia suldame şi la damane. Nu era 
departe de a încheia o învoială cu Cel Întunecat. 

— Facem târgul? 

Tylee îi privi mâna întinsă, apoi i-o strânse. l-o strânse 
tare. Un târg cu Cel Întunecat. Ar face orice i-ar sta în putință 
ca să o elibereze pe Faile. 


CAPITOLUL 5 
Ceva... ciudat 


Răpăiala ploii pe acoperişul cortului, care durase mare 
parte din noapte, se mai domoli, devenind mai blândă, când 
Faile se apropie de scaunul Sevannei, un tron bogat în sculp- 
turi şi poleială, așezat în mijlocul covoarelor viu colorate care 
formau podeaua cortului. Avea ochii plecaţi, astfel încât să 
evite orice jignire. Primăvara sosise în mare grabă, însă cum 
mangulurile nu erau aprinse, în aerul dimineţii se simțea o 
oarecare răcoare. Făcând o reverență adâncă, întinse tava din 
argint cu împletituri. Femeia aiel luă pocalul auriu cu vin și 
bău fără să arunce măcar o privire în direcţia ei, însă Faile 
mai făcu o reverență adâncă înainte să se retragă şi să aşeze 
tava pe cufărul albastru cu întărituri din alamă pe care se 
aflau deja o carafă din argint cu gât înalt şi alte trei pocaluri. 
Apoi, se întoarse la locul ei, unde se aflau alți unsprezece 
gai'shain, aşteptând în picioare între lampadarele cu oglinzi 
înșirate de-a lungul peretelui din mătase roșie a cortului. Era 
un cort spațios şi înalt. Sevanna nu se mulțumea cu obişnui- 
tul cort jos al aielilor. 

Adeseori, era greu să o consideri ca fiind aiel. În diminea- 
ţa aceasta, era înveșmântată într-un halat roșu din brocart, 
legat astfel încât se desfăcea aproape de talie și îi expunea 
jumătate din pieptul voluptuos, cu toate că purta suficiente 
coliere cu nestemate, smaralde, piatra-focului şi opale, şira- 
guri de perle, încât părea a avea o înfățișare aproape decentă. 
Aielii nu purtau inele; cu toate acestea, Sevanna avea cel pu- 
țin un inel bătut cu nestemate pe fiecare deget. Bentița groa- 
să din aur şi piatra-focului purtată peste eşarfa pliată din 
mătase albastră, care îi ținea părul galben lung până la talie, 

semăna cu o cunună, dacă nu cu o coroană. Nu era nimic aiel 
în asta. Faile și ceilalți, șase femei și cinci bărbaţi, se treziseră 
în timpul nopții ca să stea lângă patul Sevannei - două saltele 
umplute cu pene, puse una peste cealaltă - în caz că femeia se 
trezea şi voia ceva. Exista vreo domnitoare în lume care să fie 
slujită de o duzină de servitori în timp ce dormea? Ea își înă- 
buși un căscat. Multe lucruri îți puteau aduce o pedeapsă, iar 
căscatul cu siguranță. Servitorii gai'shain trebuiau să fie su- 
puși şi dornici să mulțumească şi se părea că asta însemna a 
fi slugarnici până la înjosire. Lui Bain şi lui Chiad, aprige odi- 
nioară, acest lucru li se părea ușor. Lui Faile nu. În aproape o 
lună de când fusese dezbrăcată şi legată ca un puzzle al fie- 
rarului pentru ascunderea unui cuţit, fusese biciuită de nouă 
ori pentru ofense mărunte, care în ochii Sevannei fuseseră 
grave. Ultimele vânătăi nu i se vindecaseră complet, dar nu 
avea de gând să se pricopsească cu altele din cauza neglijenţei. 

Nădăjduia ca Sevanna să creadă că o îmblânzise după noap- 
tea aceea petrecută în frig. Doar Rolan și mangalurile lui îi sal- 
vaseră viața. Ea nădăjduia că nu era îmblânzită. Dacă te pre- 
făceai prea multă vreme, putea deveni adevărat. Deși era pri- 
zonieră de mai puţin de două luni, nu îşi mai putea aduce 
aminte cu exactitate cu câte zile în urmă fusese capturată. 
Uneori, i se părea că purta roba albă de un an sau mai mult. 
Uneori, cingătoarea lată și zgarda din zale aurii plate i păreau 
fireşti. Acest lucru o înspăimânta. Se agăța cu disperare de o 
speranţă. Avea să evadeze în curând. Trebuia să o facă, îna- 
inte ca Perrin să îi ajungă din urmă și să încerce să o salveze. 
De ce nu îi ajunsese din urmă încă? Shaido campau în Malden 
de multă vreme deja. El nu ar fi abandonat-o. Lupul ei avea să 
vină să o salveze. Trebuia să evadeze înainte ca el să fie ucis 
încercând acest lucru. Înainte ca ea să înceteze să se mai 
prefacă. 

— Câtă vreme mai ai de gând să continui să o pedepseşti 
pe Galina Sedai, Therava? întrebă Sevanna pe un ton porun- 
citor, încruntându-se la aes sedai. 

Therava şedea turceşte în faţa ei, pe o pernă albastră cu 
ciucuri, cu spatele drept și țeapăn. 

— Aseară, mi-a pus apă prea fierbinte pentru baie și cum 
era plină de vânătăi, am poruncit să fie bătută peste tălpi. Nu 


este o treabă foarte utilă, când ea trebuie lăsată ca să poată 
umbla. 

Faile evitase să se uite la Galina de când Therava o adu- 
sese în cort, însă i se îndreptară ochii involuntar spre femeie 
când îi auzi numele. Galina stătea dreaptă în genunchi, la ju- 
mătatea distanţei dintre cele două femei aiel şi puţin mai în 
lateral, cu obrajii plini de vânătăi, cu pielea umedă şi lucioasă 
de la ploaia torențială prin care fusese nevoită să meargă ca 
să vină aici şi cu picioarele și gleznele pline de noroi. Purta 
doar zgarda aurie bătută cu piatra-focului și cingătoarea și 
părea a fi cum nu se putea mai dezbrăcată. Din păr şi din 
sprâncene îi mai rămăseseră doar câteva fire. Fiecare fir de 
păr din cap şi până-n picioare îi fusese pârlit cu Puterea Su- 
premă. Faile auzise descrierea, dar şi cum sora aes sedai fu- 
sese atârnată de glezne când fusese bătută prima oară. Aces- 
ta fusese un subiect de discuţie printre gai'shaini zile întregi. 
La urma urmei, ea avea faţa şi inelul, dar de ce i-ar îngădui o 
aes sedai Theravei să o trateze astfel? Faile își pusese această 
întrebau adeseori, fără a găsi un răspuns. Îşi spunea mereu că 
surorile aes sedai adeseori făceau ceea ce făceau din motive 
pe care nimeni altcineva nu le putea înţelege, dar aceasta nu 
era o explicaţie foarte satisfăcătoare. 

Indiferent ce motive avea ca să îndure un asemenea abuz, 
acum ochii Galinei erau căscați și înspăimântați și o priveau 
fix pe Therava. Gâfâia atât de tare, încât pieptul i se ridica şi 
cobora. Avea motive să se teamă. Oricine trecea pe lângă 
cortul Theravei o putea auzi pe Galina implorând îndurare 
înăuntru. De mai bine de o jumătate de săptămână, Faile o 
zărise pe aes sedai făcând anumite comisioane, cheală şi în- 
veşmântată cum era acum, și fugind cât putea de tare, cu o 
expresie panicată. În fiecare zi, Therava adăuga alte vânătăi 
acelora existente deja, care acopereau trupul Galinei, pornind 
de pe umeri și terminând cu spatele genunchilor. Ori de câte 
ori o serie de vânătăi începea să se vindece, Therava îi făcea 
altele proaspete. Faile îi auzise pe shaido bombănind că Ga- 
lina era tratată prea aspru, însă niciunul nu avea de gând să 
se amestece în treburile înțeleptei. 

Therava, aproape la fel de înaltă ca un bărbat aiel, își aran- 
jă şalul negru într-un zornăit de brățări din aur şi din fildeş şi 
o privi pe Galina tot aşa cum un vultur cu ochi albaștri pri- 

vește un șoarece. Colierele ei, tot din aur şi fildeş, păreau ba- 
nale în comparaţie cu cele extravagante ale Sevannei, iar fus- 
ta ei neagră din lână și bluza albă algode ponosite; cu toate 
acestea, dintre cele două femei, Faile se temea mult mai mult 
de Therava decât de Sevanna. Sevanna o putea pedepsi pen- 
tru un pas greşit, dar Therava o putea ucide sau strivi din- 
tr-un capriciu. Cu siguranță ar face-o dacă Faile ar încerca să 
evadeze și ar eşua. 

— Atâta vreme cât mai are o vânătaie pe față, va avea şi 
pe restul corpului. I-am lăsat partea din față neatinsă, astfel 
încât să poată fi pedepsită pentru alte fărădelegi. 

Galina începu să tremure. Lacrimi tăcute i se rostogoleau pe 
obraji. 

Faile își întoarse privirea. O durea să privească. Chiar da- 
că reușea să ia sceptrul din cortul Theravei, sora aes sedai o 
mai putea ajuta să fugă? Descoperea toate semnele că era dis- 
trusă. 

Acesta era un gând supărător, însă o prizonieră, mai pre- 
sus de orice, trebuia să fie iscusită. Oare Galina avea să o tră- 
deze ca să nu mai fie bătută? Ameninţase că o va trăda dacă 
Faile nu reușea să pună mâna pe sceptru. Sevanna era cea in- 
teresată de soția lui Perrin Aybara; cu toate acestea, Galina 
părea îndeajuns de disperată ca să încerce orice. Faile se rugă 
ca femeia să găsească puterea să reziste. Fireşte că ea își plă- 
nuia evadarea singură, în caz că Galina nu își va putea ține 
promisiunea de a le lua cu ea atunci când va pleca, dar ar fi 
mult mai uşor, mult mai sigur pentru toată lumea dacă ea ar 
reuşi. O, Lumină, de ce nu îi ajunsese din urmă încă Perrin? 
Nu! Trebuia să își păstreze concentrarea. 

— Ea nu este foarte impresionantă aşa, bombăni Sevanna 
încruntându-se în pocalul ei. Nici măcar inelul nu o poate 
face să semene cu o aes sedai. 

Scutură din cap, iritată. Dintr-un motiv pe care Faile nu îl 
înţelegea, era foarte important pentru Sevanna ca toată lu- 
mea să ştie că Galina era o soră. Ba chiar îşi făcuse obiceiul de 
a i se adresa cu acest titlu. 

— De ce-ai venit aici atât de devreme, Therava? Nici mă- 
car nu am mâncat încă. Serveşti niște vin? 

— Apă, zise Therava pe un ton ferm. Cât despre a fi de- 
vreme, soarele se află aproape deasupra orizontului. Am 


mâncat pe fugă, înainte să răsară. Începi să devii la fel de le- 
neșă precum cei din ţinuturile umede. 

Lusara, o gai'shain domani durdulie, umplu repede un po- 
cal cu apă dintr-o carafă argintie. Sevanna părea amuzată de 
insistența înţeleptelor de a bea doar apă; cu toate acestea, ea 
le-o aducea. Orice altceva ar fi fost o insultă pe care până și ea 
şi-ar fi dorit să o evite. Femeia domani cu pielea arămie fu- 
sese negustoreasă şi trecuse bine de vârsta mijlocie, însă cele 
câteva fire de păr alb printre cele negre ce îi ajungeau peste 
umeri nu fuseseră îndeajuns ca să o salveze. Era izbitor de 
frumoasă, iar Sevanna îi aduna pe cei bogaţi, pe cei puternici 
şi pe cei frumoşi, luându-i pur şi simplu dacă erau gai'shaini 
ai altcuiva. Erau atât de mulți gai'shaini, încât puţine persoa- 
ne se plângeau că îi fusese luat unul. Lusara făcu o reverență 
grațioasă și o plecăciune atunci când îi oferi tava Theravei, 
care şedea pe pernă, totul foarte corespunzător, însă când se 
întoarse la locul ei de lângă perete, femeia îi zâmbi Failei. Mai 
rău, era un zâmbet conspirativ. 

Faile își înăbuşi un oftat. Ultima oară când fusese biciuită 
se datorase unui oftat scăpat într-un moment nepotrivit. 
Lusara se număra printre aceia care îi juraseră credință în 
ultimele două săptămâni. După Aravine, Faile încercase să 
aleagă cu băgare de seamă, însă respingerea cuiva care voia 
să îi jure credință putea da naştere la un posibil trădător, așa- 
dar se pricopsise cu mult prea mulţi acoliți şi era nesigură pe 
mulți dintre ei. Începea să creadă că Lusara era demnă de 
încredere sau, cel puţin, că nu avea să o trădeze în mod voit, 
însă femeia trata planurile lor de evadare ca pe o joacă de 
copii, fără urmări dacă pierdeau. Se părea că tratase negusto- 
ria la fel, câştigând și pierzând mai multe averi, însă Faile nu 
va avea ocazia să încerce din nou în cazul unui eşec. Nici 
Alliandre sau Maighdin. Sau Lusara. Dintre servitorii gai'shain 
ai Sevannei, aceia care încercaseră să fugă erau ţinuţi în lan- 
țuri atunci când n-o slujeau sau nu îndeplineau sarcini. 

Therava luă o înghiţitură de apă, apoi așeză pocalul pe 
covorul înflorat de lângă ea și o fixă pe Sevanna cu o privire 
ei de oţel. 

— Înţeleptele cred că ar trebui să ne îndreptăm spre mia- 
zănoapte şi răsărit. Putem găsi cu uşurinţă văi ferite în munți 
şi am ajunge acolo în mai puţin de două săptămâni, fie și în- 

cetinite de gai'shaini. Locul acesta este deschis din toate păr- 
tile, iar raidurile noastre pentru a găsi hrană trebuie să ajun- 
gă din ce în ce mai departe. 

Ochii verzi ai Sevannei întâlniră acea privire fixă fără să 
clipească, lucru pe care Faile se îndoia că l-ar fi putut face ea. 

Sevanna era iritată atunci când celelalte înțelepte se în- 
tâlneau fără ea şi, adeseori, se răzbuna pe gai'shaini, dar 
acum ea zâmbi și sorbi din vin, înainte ca să răspundă pe un 
ton răbdător, ca şi când i-ar fi explicat unei persoane nu prea 
deştepte pentru a pricepe: 

— Aici, solul este propice pentru culturi, iar noi avem se- 
minţele lor ca să le adăugăm alor noastre. Cine ştie cum este 
solul în munți?! Raidurile noastre aduc vite, oi şi capre. Aici, 
există pășuni bune. Ce pășuni cunoşti tu în munţi, Therava? 
Aici avem mai multă apă decât a avut vreodată vreun clan. 
Ştii unde poți găsi apă în munţi? Cât despre a ne apăra, cine 
ne va ataca? Cei din ţinuturile umede fug din calea sulițelor 
noastre. 

— Nu toți fug, zise Therava pe un ton sec. Unii sunt chiar 
pricepuţi la dansul suliţelor. Şi dacă Rand al'Thor trimite 
unul dintre celelalte clanuri împotriva noastră? Nu vom şti 
decât atunci când vom auzi sunetul cornului prea aproape. 
Brusc, zâmbi şi ea, un zâmbet care nu i se oglindi și în ochi. Se 
zvoneşte că planul tău este acela de a fi capturată și făcută 
gai'shain pentru Rand al'Thor, astfel încât să îl poţi convinge 
să se însoare cu tine. Este o idee amuzantă, nu? 

Faile tresări fără voia ei. Intenţia nebună a Sevannei de a 
se mărita cu al'Thor - trebuia să fie nebună ca să creadă că 
putea! - era cea care o punea pe Faile într-o situaţie pericu- 
loasă față de Galina. Dacă femeia aiel nu știa că Perrin era 
legat de al'Thor, Galina îi putea spune. Îi va spune dacă ea nu 
reuşea să pună mâna pe afurisitul acela de sceptru. Atunci, 
Sevanna nu şi-ar mai asuma niciun risc ca să o piardă. Ar fi 
pusă în lanţuri la fel de sigur cum s-ar întâmpla și dacă ar fi 
prinsă încercând să evadeze. 

Sevanna părea amuzată. Cu licăriri în ochi, se aplecă în 
față, halatul desfacându-i-se şi dezvelindu-i complet pieptul. 

— Cine spune asta? Cine? 

Therava ridică pocalul şi mai luă o gură de apă. Dându-și 
seama că nu avea să primească un răspuns, se lăsă pe spate și 


își aranjă halatul. Ochii îi licăreau în continuare ca niște sma- 
ralde lustruite, iar tonul ei nu părea deloc relaxat. Cuvintele 
pe care le rosti fură la fel de aspre ca privirea din ochii ei: 

— Mă voi căsători cu Rand al'Thor, Therava. Aproape că 
pusesem mâna pe el, până când tu şi celelalte înțelepte m-ați 
dezamăgit. Mă voi mărita cu el, voi uni clanurile și voi cuceri 
toate ținuturile umede! 

Therava rânji peste buza pocalului. 

— Couladin era car'a'carn, Sevanna. Nu le-am găsit pe în- 
țeleptele care i-au îngăduit să meargă în Rhuidean, dar o voi 
face. Rand al'Thor este o creatură a surorilor aes sedai. Ele 
i-au spus ce să zică la Alcair Dal. A fost o zi neagră cea în care 
el a dezvăluit secrete pe care puţini sunt suficient de puter- 
nici ca să le știe. Fii recunoscătoare că majoritatea cred că el 
a mințit. Dar uit. Tu n-ai fost niciodată în Rhuidean. Până și tu 
i-ai crezut minciunile despre secrete. 

Gai'shainii începură să intre printre clapele cortului, cu 
robele albe muiate de ploaie, ținându-și poalele ridicate până 
la genunchi până când pătrunseră în cort. Fiecare purta 
zgarda şi cingătoarea. Cizmele lor moi din dantelă albă lăsau 
urme de noroi pe covoare. Mai târziu, când acestea se vor fi 
uscat, vor trebui să le curețe, însă, dacă aveau pete vizibile de 
noroi pe robe, cu siguranţă vor fi biciuiți. Sevanna voia ca 
servitorii ei gai'shaini să fie imaculaţi atunci când se aflau în 
preajma ei. Niciuna dintre femeile aiel nu le acordă nici cea 
mai mică atenţie nou-veniţilor. 

Sevanna părea șocată de ceea ce spusese Therava. 

— Ce-ţi pasă ţie cine i-a dat permisiunea lui Couladin? 
N-are importanţă, zise ea, fluturându-și mâna de parcă ar fi 
alungat o muscă, atunci când nu primi niciun răspuns. Couladin 
este mort. Rand al'Thor are cicatricile, indiferent cum le-o fi 
dobândit. Mă voi căsători cu el și mă voi folosi de el. Dacă su- 
rorile aes sedai îl pot controla, şi le-am văzut manevrându-l 
ca pe o marionetă, atunci pot şi eu. Cu puțin ajutor din partea 
ta. lar tu mă vei ajuta. Eşti de acord că unirea clanurilor este 
un lucru care merită făcut, indiferent de metoda folosită? 
Odinioară, erai de aceeași părere. Cumva, în cuvintele ei se 
simţi mai mult decât o urmă de ameninţare. Noi, shaido, vom 
deveni cel mai puternic dintre clanuri dintr-o săritură. 

Scoțându-și glugile de pe cap, gai'shainii nou-veniţi înain- 
tară tăcuți în șir de-a lungul pereţilor, nouă bărbați și trei fe- 
mei, una dintre ele fiind Maighdin. Femeia cu părul ca soarele 
avea o expresie sumbră care îi stăruia pe chip încă din ziua în 
care Therava dăduse peste ea în cortul înțeleptei. Indiferent 
ce îi făcuse Therava, tot ce spunea Maighdin era că voia să o 
omoare pe cealaltă femeie. Uneori, însă, scâncea în somn. 

Therava nu își exprimă părerea despre unirea clanurilor. 

— Există multe voci care se împotrivesc să rămânem aici. 
Multe căpetenii de ginți apasă discul roşu de pe nar'baha lor 
în fiecare dimineață. Te sfătuiesc să iei în seamă părerea în- 
țeleptelor. 

Nar'baha? Asta ar însemna „cutia proştilor”, sau ceva 
foarte asemănător. Dar ce putea fi? Bain şi Chiad o învățau 
încă obiceiurile aielilor, atunci când aveau timp, dar nu po- 
meniseră nimic despre asta. Maighdin se opri lângă Lusara. 
Un nobil cairhienin zvelt, numit Doirmanes, se opri lângă 
Faile. Era tânăr și foarte chipeș, dar își mușca buza agitat. Da- 
că ar afla despre jurămintele de credinţă, ar fi omorât. Ea era 
convinsă că el ar da fuga la Sevanna fără să stea pe gânduri. 

— Rămânem aici, zise Sevanna furioasă, trântindu-şi po- 
calul pe covor şi împroșcându-l cu vin. Vorbesc în numele că- 
peteniei de clan şi am hotărât! 

— Ai hotărât, zise Therava pe un ton calm. Bendhuin, că- 
petenia ginţii Sarea Verde, a primit permisiunea să meargă în 
Rhuidean. A plecat în urmă cu cinci zile, însoţit de douăzeci 
de algai'd'siswai ai săi şi de patru înțelepte pentru a fi martori. 

Abia când unul dintre gai'shainii nou-veniţi se așeză lângă 
fiecare dintre cei aflați deja acolo, Faile şi ceilalți îşi puseră 
glugile pe cap și începură să se îndrepte în şir de-a lungul 
pereţilor spre clapele cortului, ridicându-și deja robele până 
la genunchi. Începuse să devină destul de relaxată în a-şi dez- 
veli picioarele astfel. 

— El caută să mă înlocuiască, iar eu nici măcar nu am fost 
informată? 

— Nu pe tine, Sevanna. Pe Couladin. Fiind văduva lui, vor- 
beşti în numele căpeteniei de clan până când o nouă căpete- 
nie se întoarce din Rhuidean, dar tu nu ești căpetenie de clan. 

Faile păşi afară, în burniţa rece a acelei dimineți mohorâ- 
te, iar clapele cortului estompară vorbele Sevannei. Ce se pe- 


trecea între cele două femei? În unele dăţi, cum era dimineaţa 
aceasta, ele păreau rivale, iar în altele păreau a fi uneltitoare 
reticente, legate de ceva ce nu îi oferea niciuneia confort. Sau 
poate că tocmai această legătură le făcea să se simtă incon- 
fortabil. Ei bine, nu vedea cum i-ar putea fi de folos această 
informaţie în evadarea ei; prin urmare, nu era atât de impor- 
tantă. Însă această enigmă nu îi dădea pace. 

Șase Fecioare stăteau strânse în fața cortului, cu vălurile 
atârnându-le pe piept şi cu sulițele ieşindu-le printre curelele 
carcaselor arcurilor de pe spate. Bain și Chiad o dispreţuiau 
pe Sevanna pentru că le folosea pe Fecioarele Lăncii drept 
gardă de onoare, cu toate că ea nu fusese niciodată Fecioară, 
şi pentru că punea să-i fie păzit permanent cortul, deşi nu 
erau niciodată mai puţine de șase, zi și noapte. Cele două le 
dispreţuiau şi pe Fecioarele shaido pentru că îngăduiau acest 
lucru. Nici a fi căpetenie de clan, nici a vorbi în numele unuia 
nu îți dădea atât de multă putere câtă aveau majoritatea no- 
bililor. Aceste Fecioare își mișcau rapid mâinile în timp ce 
purtau o discuţie. 

Ea surprinse de mai multe ori semnul pentru car'a'carn, 
dar nu suficiente alte semne ca să își poată da seama ce spu- 
neau sau dacă era vorba despre Rand al'Thor ori Couladin. 

Nici nu încăpea în discuţie ca ea să zăbovească acolo sufi- 
cient de mult timp ca să afle, dacă putea măcar afla. În primul 
rând, cum ceilalți se îndepărtau deja în grabă pe străzile no- 
roioase, Fecioarele ar fi intrat la bănuieli, apoi era posibil ca 
să o biciuiască chiar ele sau, mai rău, să folosească șireturile 
cizme lor ei. Primise o doză sănătoasă de bătaie de la câteva 
Fecioare pentru că avusese „ochi obraznici” și nu își mai do- 
rea încă una. Mai ales dacă asta însemna să se dezbrace în 
public. Faptul că era servitoarea Sevannei nu îi oferea nicio 
protecţie. Orice membru al clanului Shaido putea să discipli- 
neze orice gai'shain despre care credea că se purta necuviin- 
cios. Până şi un copil putea, dacă era pus să te supravegheze 
cum îți îndeplineai o sarcină. În al doilea rând, ploaia rece, 
deși ușoară, avea să îi ude în curând roba din lână. Avea de 
străbătut o distanţă scurtă până la cortul ei, nu mai mult de 
un sfert de milă, dar nu o putea parcurge pe toată fără să nu 
fie oprită o vreme. 

Un căscat mai că îi rupse fălcile când se întoarse cu spate- 
le la cortul mare și roşu. Îşi dorea foarte mult să se strecoare 
sub pături și să mai doarmă câteva ore. O așteptau alte tre- 
buri de făcut după-masă. Care erau acestea, habar nu avea. 
Lucrurile ar fi mult mai simple dacă Sevanna ar hotărî cine 
voia să facă ce și când, dar femeia părea să aleagă nume la vo- 
ia întâmplării și întotdeauna în ultima clipă. Acest lucru în- 
greuna orice fel de plan, cu atât mai mult cel al unei evadări. 

Tot soiul de corturi îl împrejmuiau pe cel al Sevannei joa- 
se şi negre - aiel, ascuţite, cu pereţi. Corturi de toate soiurile 
şi mărimile și în toate culorile posibile, despărțite de un labi- 
rint de străzi de pământ, care acum erau nişte râuri de noroi. 
Cum nu aveau suficiente pentru ei înșiși, shaido înşfăcau ori- 
ce cort găseau. Paisprezece ginţi îşi ridicaseră tabăra pe o su- 
prafaţă întinsă în jurul orașului Malden, o sută de mii de shai- 
do şi tot atâţia gai'shaini, şi circula zvonul că alte doua gințţi, 
Morai şi Stânca Albă, urmau să sosească peste câteva zile. În 
afară de copiii care împroșcau noroiul când fugeau prin el ur- 
mați de câini, majoritatea oamenilor pe care îi vedea în dru- 
mul ei purtau veșminte albe mânjite cu noroi și cărau coşuri 
sau saci plini. Majoritatea femeilor nu mergeau alert, ci fu- 
geau. În afară de fierari, shaido arareori făceau vreo treabă ei 
înșiși şi, de obicei, doar din plictiseală, bănuia ea. Cu atât de 
mulți gai'shaini, a găsi sarcini de făcut era o sarcină în sine. 

Sevanna nu mai era singura shaido care se bălăcea într-o 
cadă şi avea un gai'shain care să o frece pe spate. Niciuna 
dintre înțelepte nu ajunsese atât de departe, dar unii dintre 
ceilalți nu se clinteau nici măcar doi pași ca să ridice ceva de 
pe jos când îi puteau spune unui gai'shain să facă treaba asta. 

Aproape că ajunse în secțiunea taberei locuită de gai'shaini, 
lipită de zidurile din piatră ale orașului Malden, când zări o 
înțeleaptă apropiindu-se cu paşi hotărâți de ea, cu șalul ne- 
gru înfășurat în jurul capului ca să se apere de ploaie. Faile 
nu se opri, dar îşi îndoi puţin genunchii. Meira nu era atât de 
înspăimântătoare ca Therava, dar femeia cu fața sumbră era 
suficient de aspră şi mai scundă decât Faile. Ea îşi strângea 
încă şi mai tare buzele înguste atunci când ajungea față în 
față cu o femeie mai înaltă decât ea. Faile credea că aflarea 
veștii că ginta ei Stânca Albă, urma să sosească acolo în cu- 


rând o va înveseli pe femeie, însă această știre nu avu niciun 
efect vizibil. 

— Aşadar, tu doar tărăgănai, zise Meira când veni mai 
aproape. Ochii ei erau la fel de aspri ca safirele cu care semă- 
nau. Am lăsat-o pe Rhiale să îi asculte pe ceilalți pentru m-am 
temut ca nu cumva vreun beţiv idiot să te fi vârât într-un cort. 

Privi furioasă în jurul ei ca și când ar fi căutat un beţiv 
idiot care era pe punctul să facă treaba asta. 

— Nu m-a acostat nimeni, înțeleaptă, răspunse repede Faile. 

Câţiva o făcuseră în ultimele săptămâni, uni beți, alții nu, 
dar Rolan îşi făcea întotdeauna apariția la momentul potrivit. 

Mera 'dinul masiv fusese nevoit să se lupte de două ori ca 
să o salveze, iar o dată îl omorâse pe celălalt bărbat. Ea se 
aşteptase să se işte vâlvă, însă înţeleptele o consideraseră o 
luptă dreaptă, iar Rolan spusese că numele ei nu fusese po- 
menit niciodată. Cu toate că Bain și Chiad insistau că acest 
lucru era împotriva obiceiurilor, atacul era un pericol con- 
stant pentru femeile gai'shain de aici. Ea era sigură că 
Alliandre fusese atacată odată, înainte ca ea şi Maighdin să se 
bucure de protecția oamenilor Mera'dinului. Rolan negă fap- 
tul că le ceruse acestora să îi ajute pe oamenii ei. Spuse că 
aceștia erau doar plictisiți şi căutau ceva de făcut. 

— Regret nespus că am fost înceată. 

— Nu te ploconi. Eu nu sunt Therava. N-am să te bat doar 
de plăcere. 

Aceste cuvinte fură rostite cu asprimea caracteristică unui 
călău. Poate că Meira nu bătea oamenii din plăcere, dar Faile 
ştia sigur că avea o mână grea atunci când mânuia biciul. 

— Şi-acum, spune-mi ce a zis şi a făcut Sevanna. Această 
apă ce cade din cer o fi un lucru minunat, dar e o nenorocire 
să te plimbi prin ea. 

Failei îi fu uşor să se supună acestei porunci. Sevanna nu 
se trezise în timpul nopții şi, când o făcuse, nu vorbise decât 
despre ce fel de veșminte și ce fel de podoabe are să poarte, 
în special ce fel de podoabe. Cufărul ei pentru podoabe fusese 
menit să conțină veşminte și era plin-ochi cu mai multe nes- 
temate decât aveau majoritatea reginelor. Înainte să-și pună 
vreun veşmânt, Sevanna își pierduse timpul probând diferite 
combinații de coliere și inele și admirându-se în oglinda în 

mărime naturală cu ramă poleită. Fusese foarte stânjenitor. 
Pentru Faile. 

Tocmai ajunsese la momentul în care Therava își făcuse 
apariția însoţită de Galina, când totul dinainte ochilor ei în- 
cepu să vibreze. Ea vibra! Nu era o închipuire. Ochii albaștri 
ai Meirei se căscară cât putură de mult; și ea simţise vibrații- 
le. Totul începu să vibreze din nou, inclusiv ea însăși, mai tare 
decât înainte. Şocată, Faile își îndreptă spatele şi dădu dru- 
mul robei. Lumea vibră a treia oară, încă şi mai tare, iar când 
unda o străbătu, avu senzaţia că va fi luată de suflu sau că se 
va risipi pur şi simplu în negură. 

Gâfâind, aşteptă cea de-a patra vibraţie, cea care știa că 
avea să o distrugă atât pe ea, cât și pe toate celelalte. Când 
acesta nu veni, lăsă să-i scape ușurată şi ultima fărâmă de aer 
din plămâni. 

— Ce s-a întâmplat, înțeleaptă? Ce-a fost asta? 

Meira își atinse brațul și păru uşor surprinsă că mâna nu 
îi trecu prin carne și os. 

— Nu... nu știu, zise ea încet. Revenindu-și în fire, ea adă- 
ugă: Du-te şi vezi-ți de treburi, fetiţo. 

Ea îşi strânse poalele și trecu pe lângă Faile aproape în fu- 
gă, împroșcând cu noroi în drumul ei. 

Copiii dispăruseră de pe străzi, dar Faile îi putea auzi 
scâncind în corturi. Câinii abandonaţi tremurau și schelălă- 
iau, cu cozile vârâte între picioare. Oamenii de pe străzi se 
pipăiau pe ei şi pe ceilalţi, shaido și gai'shaini deopotrivă. Faile 
își împreună mâinile. Fireşte că era rezistentă. Avusese doar 
senzația că avea să se transforme în negură. Fireşte. Ridicân- 
du-și poalele ca să nu trebuiască să se spele mai mult decât 
era absolut nevoie, începu să umble, apoi să fugă, fără să îi 
mai pese cât de mult noroi avea să împroaşte pe ea însăşi sau 
pe ceilalți. Știa că nu avea unde să fugă dacă venea o altă ast- 
fel de vibraţie. Însă fugea atât de repede cât o puteau purta 
picioarele. 

Corturile servitorilor gai'shain formau un cerc larg în ju- 
rul zidurilor înalte din granit ale orașului Malden și erau la 
fel de variate ca restul corturilor din partea cealaltă a taberei, 
cu toate că majoritatea erau mici. În cortul ei ascuţit abia ar fi 
putut dormi două persoane, dar nu confortabil; acesta le cu- 
prindea pe ea și alte trei, Alliandre, Maighdin și o fostă aris- 


tocrată cairhienină, numită Dairaine, care se număra printre 
cele care câștigaseră favorurile Sevannei ducându-i poveşti 
despre ceilalți gai'shaini. Acest lucru complica situația, însă 
nu exista altă cale de a o îndrepta decât dacă femeia era omo- 
râtă, iar Faile nici nu îşi putea imagina aşa ceva. Nu atâta vre- 
me cât Dairaine nu devenea o ameninţare reală. Ele dormeau 
îngrămădite ca niște căţeluşi, bucuroase de căldura pe care o 
emanau trupurile în nopțile friguroase. 

Interiorul cortului era cufundat în semiîntuneric atunci 
când intră ea. Uleiul pentru lampă și lumânările erau în can- 
tități mici şi nu erau irosite pe gai'shaini. Doar Alliandre era 
acolo și stătea întinsă pe burtă pe păturile ei, cu zgarda la gât 
şi cu o cârpă udă, muiată într-o infuzie de ierburi, pe fundul 
învinețit. Bine măcar că înțeleptele erau la fel de dispuse să îi 
tămăduiască cu ierburi pe gai'shaini, la fel ca pe shaido. 
Alliandre nu greșise cu nimic, dar fusese numită printre cei 
cinci care o mulțumiseră mai puțin pe Sevanna în ziua pre- 
cedentă. Spre deosebire de unii, ea îndurase destul de bine 
pedeapsa - Doirmanes începuse să plângă înainte să se răs- 
frângă peste cufăr dar părea să se numere printre aceia care 
erau aleşi tot a treia sau a patra zi. A fi regină nu te învăța 
cum să slujești o regină. Că veni vorba, Maighdin era aleasă 
aproape la fel de des, iar ea era servitoarea unei doamne, deși 
nu una prea pricepută. Faile fusese aleasă doar o singură dată. 

Faptul că nu făcu nicio mișcare să se acopere, doar se 
propti în coate, arăta cât de deprimată ajunsese Alliandre. 
Totuşi, îi pieptănase părul lung. Dacă ajungea să nu mai facă 
asta, Faile avea să ştie că femeia ajunsese la capătul puterilor 

— i s-a întâmplat... ceva... ciudat de curând, domniţă? În- 
trebă ea, teama simțindu-se puternic în vocea ei tremură- 
toare. 

— Da, zise Faile, stând ghemuită sub căprior. Nu ştiu ce a 
fost. Meira nu ştie ce-a fost. Mă îndoiesc că vreuna dintre în- 
țelepte știe. Dar nu ne-a rănit. 

Fireşte că nu le rănise. Fireşte. 

— Și nu ne schimbă cu nimic planurile. 

Căscând, îşi desfăcu cingătoarea lată aurie și o lăsă sa ca- 
dă pe păturile ei, apoi apucă de roba exterioară ca să și o tra- 
gă peste cap. 

Alliandre își puse capul pe mâini și începu să plângă încet. 

— Nu vom evada niciodată. Voi fi bătută din nou în seara 
asta. Știu asta. Voi fi bătută în fiecare zi pentru tot restul vieții. 

Oftând, Faile își lăsă roba exterioară unde căzuse și înge- 
nunchie ca să îi mângâie părul femeii supuse ei. Existau atât 
de multe responsabilități... 

— Mă bântuie aceleași temeri din când în când, recunoscu 
ea cu blândeţe. Dar refuz să le las să mă stăpânească. Eu voi 
evada. Noi vom evada. Nu trebuie să-ți pierzi curajul, 
Alliandre. Știu că ești curajoasă. Ştiu că l-ai înfruntat pe 
Masema și ţi-ai păstrat sângele rece. Vei putea și-acum dacă 
te vei strădui. 

Aravine își vâri capul prin clapele cortului. Era o femeie 
smplă, durdulie, o nobilă - Faile era convinsă -, deși aceasta 
nu susținuse niciodată acest lucru, și, în ciuda semiîntuneri- 
cului, Faile observă că femeia radia. De asemenea, purta cin- 
gătoarea şi zgarda Sevannei. 

— Domniţă, Alvon şi fiul lui au ceva pentru tine. 

— Va trebui să aștepte câteva minute, zise Faile. 

Alliandre se oprise din plâns, dar stătea culcată, tăcută şi 
nemișcată. 

— Domniţă, n-ai vrea să aștepți pentru asta. 

Failei i se tăie respiraţia. Oare era cu putință? Nu avea cu- 
rajul să nădăjduiască. 

— Îmi pot păstra sângele rece, zise Alliandre, ridicându-şi 
capul ca să se uite la Aravine. Dacă Alvon are ceea ce nădăj- 
duiesc eu că are, îmi voi păstra sângele rece și dacă Sevanna 
mă va supune unui interogatoriu. 

Înșfăcându-și cingătoarea - a fi văzută afară fără cingă- 
toare și zgardă însemna o pedeapsă aproape la fel de cruntă a 
pentru încercarea de a fugi -, Faile ieşi în grabă din cort. Bur- 
nița se transformase într-o ploaie cețoasă, dar ea își trase 
gluga pe cap. Ploaia era tot rece. 

Alvon era un bărbat îndesat, depășit în înălțime de fiul lui, 
Theril, un băiat deşirat. Amândoi erau mânjiți cu noroi, ro- 
bele lor aproape albe fiind făcute din pânză de cort. Theril, 
cel mai mare fiu al lui Alvon, avea doar paisprezece ani, însă 
shaido nu crezuseră acest lucru din cauza înălțimii lui, care 
aproape că o ajungea pe cea a majorităţii bărbaţilor din 
Amadicia. Faile fusese pregătită să aibă încredere în Alvon 
încă de la bun început. El și fiul lui erau legendari printre 


gai'shaini. Aceştia fugiseră de trei ori şi de fiecare dată shaido 
avuseseră nevoie de mai mult timp ca să îi aducă înapoi. Și, în 
ciuda pedepselor din ce în ce mai severe, în ziua în care jura- 
seră credință, puseseră la cale a patra încercare de a se reîn- 
toarce la familia lor. Faile nu îi văzuse niciodată zâmbind, în- 
să azi, zâmbetul înflori pe fața înăsprită de vreme a lui Alvon 
şi pe cea trasă a lui Theril. 

— Ce aveţi pentru mine? întrebă Faile, prinzându-și în 
grabă cingătoarea în jurul mijlocului. 

Avea senzaţia că inima avea să îi sară din piept. 

— A fost Theril al meu, domniţă, zise Alvon. Tăietor de 
lemne, vorbea cu un accent pronunţat care abia dacă îl făcea 
inteligibil. Tocmai trecea pe-acolo, știți, şi nu era nimeni prin 
preajmă, nici țipenie de om, aşa că a intrat repede şi... Arată-i 
domniţei, Theril. 

Cu timiditate, Theril își băgă mâna în mâneca largă - de 
obicei, robele aveau buzunare cusute acolo - și scoase un 
sceptru alb și neted care aducea cu fildeşul, lung de aproape 
o jumătate de metru şi subțire ca încheietura ei. 

Privind în jur ca să vadă dacă erau urmăriți - pe străzi nu 
era nimeni în afară de ei, cel puţin deocamdată. Faile îl luă 
repede și şi-l vâri în mânecă, ascunzându-l în buzunarul din 
interior. Buzunarul era suficient de lung cât să îl împiedice să 
cadă. Acum, că ea îl avea în stăpânire, nu voia să îl piardă. 
Acesta îi dădea senzaţia de sticlă și era rece la atingere, mai 
rece decât aerul dimineţii. Poate era un angreal sau un ter'an- 
greal. Asta ar explica de ce Galina îl voia, chiar dacă nu şi de 
ce nu îl luase. Cu mâna îngropată în mânecă, Falit ținea strâns 
sceptrul. Galina nu mai reprezenta o ameninţare. Acum ea 
era salvarea. 

— Alvon, pricepi că s-ar putea ca Galina să nu vă poată 
lua cu ea pe tine şi pe fiul tău atunci când va pleca, zise ea. 
Mi-a făgăduit acest lucru doar mie și celor luate prizoniere 
odată cu mine. Dar îţi făgăduiesc că voi găsi o cale prin care 
să vă eliberez, pe tine și pe cei care mi-au jurat credinţă. Şi pe 
restul, dacă voi putea, dar pe voi mai înainte de toate. Jur pe 
Lumină şi cu speranţa izbăvirii şi a renașterii. 

Ea nu avea habar, dar poate că, dacă îi cerea tatălui ei o 
oaste, avea s-o facă. 

Tăietorul de lemne vru parcă să scuipe, apoi îi aruncă o 
privire şi se înroși la faţă. În schimb, el înghiţi. 

— Galina aia n-are să ajute pe nimeni, domniţă. Zice că-i 
aes sedai şi toate alea, dar e jucăria Theravei dacă mă întrebi 
pe mine. lar Therava ceia n-are să-i dea drumul niciodată. 
Oricum, știu că dacă vom izbuti să te eliberăm, te vei întoarce 
după noi. Nu-i nevoie să juri și toate alea. Ai zis că vrei scep- 
trul dacă cineva reuşeşte să pună mâna pe el fără să fie prins, 
iar Theril l-a furat pentru tine. Atâta tot. 

— Eu vreau să fiu liber, zise brusc Theril, iar dacă vom 
reuşi să eliberăm pe cineva, atunci i-am învins. 

Păru mirat că vorbise şi se făcu roșu ca racul la față. Tatăl 
lui se încruntă la el, apoi încuviință îngândurat. 

— Foarte bine ai grăit, îi spuse cu blândeţe Faile băiatului, 
dar eu am făcut un jurământ și îl voi onora. Tu şi tatăl tău... 

Ea tăcu când Aravine, privind peste umărul ei, își puse o 
mână pe braţul ei. Zâmbetul femeii fusese înlocuit de spaimă. 

Când își întoarse capul, Faile îl văzu pe Rolan stând lângă 
cortul ei. Era cu două palme bune mai înalt decât Perrin și își 
purta shoufa înfășurată în jurul grumazului, cu vălul negru 
atârnându-i pe pieptul lat. Ploaia îi făcea fața lucioasă, iar 
părul său scurt, roșcat şi cârlionţat îi stătea lipit de scalp. De 
câtă vreme stătea acolo? Nu de multă, altminteri Aravine l-ar 
fi observat. Micul cort nu oferea cine știe ce ascunzătoare. 
Alvon și fiul lui îşi țineau umerii adunaţi, pregătiți, parcă, să îl 
atace pe înaltul Mera'din. Aceasta era o idee foarte proastă. 
„Şoareci care atacă o pisică nu fac un lucru firesc”, ar fi spus 
Perrin. 

— Întoarce-te la treburile tale, Alvon, zise ea repede. Şi tu, 
Aravine. Haide, plecaţi! 

Aravine şi Alvon avură destulă minte ca să nu facă reve- 
rențe înainte să plece, nu înainte de a-i arunca priviri îngri- 
jorate lui Rolan, însă Theril își ridică pe jumătate mâna, 
vrând să își lovească fruntea cu noadele degetelor, înainte să 
se oprească. Înroşindu-se, o luă la fugă după tatăl lui. 

Roland ieşi de după cort și se postă în faţa ei. Lucru ciu- 
dat, ținea în mână un bucheţel de flori de câmp albastre și 
galbene. Ea era foarte conștientă de sceptrul pe care îl ascun- 
dea în mânecă. Unde avea să îl ascundă? Odată ce Therava 


urma să descopere că acesta lipsea, cel mai probabil avea să 
răscolească toată tabăra. 

— Trebuie să fii cu băgare de seamă, Faile Bashere, îi zise 
Rolan, zâmbindu-i. 

Alliandre spunea despre el că nu era prea chipeș, dar Faile 
hotărâse că femeia se înșela. Ochii albaştri și zâmbetul acela 
îl făceau aproape chipeş. 

— Ceea ce faci este foarte periculos, iar eu s-ar putea să 
nu fiu aici multă vreme ca să te protejez. 

— Periculos? Ea fu străbătută de un fior. Ce vrei să spui? 
Unde pleci? 

Simţi cum i se strânge stomacul la gândul că și-ar putea 
pierde protecţia. Puţine femei din ţinuturile umede au scăpat 
de atenţia bărbaţilor shaido. Fără el... 

— Unii dintre noi ne gândim să ne întoarcem în Ținutul 
Întreit. Lui îi dispăru zâmbetul. Nu putem urma un Car'a'carn 
fals, care pe deasupra este şi din ţinuturile umede, dar poate 
că ne va fi îngăduit să ne trăim viața așa cum ne dorim. Ne 
gândim la asta. Suntem plecaţi de acasă de multă vreme și 
ne-am săturat de acești shaido. 

Ea va găsi o cale ca să înfrunte situația odată ce el va fi 
plecat. Va fi nevoită s-o facă. Cumva. 

— Dar ce fac eu de ce este periculos? Ea încercă să vor- 
bească cu o voce suavă, dar îi era greu. Lumină, ce avea să i se 
întâmple fără el? 

— Acești shaido sunt orbi chiar și-atunci când nu sunt 
beţi, Faile Bashere, răspunse el pe un ton calm. Dându-i gluga 
jos de pe cap, îi prinse o floare în păr, deasupra urechii 
stângi. Noi, Mera'din, ne folosim ochii. Îi prinse o altă floare, 
în partea cealaltă. Ţi-ai făcut mulţi prieteni noi în ultima 
vreme şi ai de gând să evadezi împreună cu ei. Este un plan 
îndrăzneț, dar periculos. 

— Le vei spune înţeleptelor sau Sevannei? 

Fu surprinsă când îşi auzi tonul liniştit cu care rosti aces- 
te cuvinte. Avea senzaţia că stomacul i se strângea. 

— De ce aş face asta? întrebă el, punându-i încă o floare în 
păr. Jhoradin crede că o va duce pe Lacile Aldorwin cu el, în 
Ținutul Întreit, chiar dacă ea este Ucigașă de Copaci. El crede 
că o va putea convinge să facă o cunună de mireasă pe care să 
opună la picioarele lui. 

Lacile îşi găsise un protector băgându-se în aşternuturile 
Mera 'dinului care o făcuse gai'shain, iar Arrela procedase la 
fel cu una dintre Fecioarele care o capturaseră, însă Faile se 
îndoia că Jhoradin îşi va vedea dorința împlinită. Ambele fe- 
mei erau concentrate pe evadare precum săgețile ce vizează 
o țintă. 

— Acum, dacă mă gândesc mai bine, s-ar putea să te iau 
cu mine dacă vom pleca. 

Faile își ridică privirea uluită la el. Ploaia începea să îi ude 
părul. 

— În Pustiu? Rolan, îmi iubesc soţul. Ți-am mai spus asta 
şi este adevărat. 

— Ştiu, zise el, continuând să îi prindă flori în păr. Dar de- 
ocamdată porți veşmântul alb, iar ceea ce se întâmplă câtă 
vreme îl porți va fi uitat atunci când îl vei scoate. Soţul tău nu 
te va putea învinui. Și-apoi, dacă vom pleca, îţi voi da drumul 
atunci când ne vom apropia de un oraș din ținuturile umede. 
N-ar fi trebuit să te fac gai'shain de la bun început. Zgarda și 
cingătoarea au destul aur ca să te ajute să te întorci în sigu- 
ranţă la soţul tău. 

Ea căscă gura şocată. Fu surprinsă când îl lovi cu pumnul 
în pieptul lat. Servitorilor gai'shain nu le era niciodată îngă- 
duit acte de violenţă, însă bărbatul îi zâmbi. 

— Tu...! Ea îl lovi din nou, mai tare. Îl bătea. Tu...! Nu gă- 
sesc un cuvânt îndeajuns de urât. M-ai lăsat să cred că mă vei 
lăsa la mila acestor shaido când, de fapt, în tot acest timp vo- 
iai să mă ajuţi să evadez? 

El îi prinse în cele din urmă pumnul și i-l ţinu cu lejeritate, 
mâna lui acoperindu-i-l în întregime. 

— Dacă vom pleca, Faile Bashere, râse el. Bărbatul râdea! 
Nu s-a hotărât încă. Oricum, un bărbat nu poate să lase o fe- 
meie să creadă că este prea dornic. 

Ea se surprinse din nou, de astă dată când începu să râdă 
şi să plângă în același timp, atât de tare, încât fu nevoită să se 
rezeme de el, altminteri ar fi căzut. Afurisitul ăla de simţ al 
umorului aiel! 

— Eşti foarte frumoasă cu flori în păr, Faile Bashere, şopti 
el, punându-i încă o floare. Sau fără ele. Și, deocamdată, porți 
veşmântul alb. 


Lumină! Ea avea sceptrul, a cărui răceală o simțea pe pie- 
le dar nu avea de gând să i-l dea Galinei până când Therava 
nu avea să îi îngăduie să o lase să umble liberă, căci nu putea 
fi sigură că femeia nu avea să o trădeze până atunci, mânată 
de disperare. Rolan îi oferea salvarea, dacă Mera dinii hotă- 
rau să plece, însă el avea să încerce în continuare să o bage în 
aşternuturi atâta vreme cât purta veșmântul alb. lar dacă 
Mera'dinii hotărau să nu plece, oare vreunul dintre ei avea să 
trădeze planurile ei de evadare? Dacă Rolan putea fi crezut, 
atunci ştiau cu toţii! Speranţă şi pericol, legate între ele 
într-un mod inextricabil. Ce mai încâlcitură! 

Se dovedise că ea avusese dreptate în legătură cu reacția 
Theravei. Înainte de miezul zilei, toți servitorii gai'shain fu- 
seseră mânați în câmp deschis și obligați să se dezbrace până 
la piele. Acoperindu-și trupul cu mâinile cât putea de bine, Faile 
se îngrămădea laolaltă cu alte femei ce purtau cingătoarea şi 
zgarda Sevannei - fuseseră obligate să și le pună de îndată -, 
se îngrămădea pentru o fărâmă de decenţă, în vreme ce shai- 
do scotoceau prin corturile servitorilor gai'shain, azvârlind 
totul în mocirlă. Faile nu mai putea face nimic decât să se 
gândească la ascunzătoarea ei din oraș și să se roage. Spe- 
ranţă și pericol și nicio cale prin care să le descâlcești. 

CAPITOLUL 6 
O stinghie şi un brici 


Mat nu se așteptase cu adevărat ca Luca să părăsească 
Jurador după doar o zi - orașul de sare, cu ziduri din piatră 
era prosper, iar lui Luca îi plăcea când bănuții i se lipeau de 
mâini -, așadar, nu fu tocmai dezamăgit atunci când bărbatul 
îi spuse că Marele Circ Ambulant și Expoziția Minunată de 
Miracole şi Minuni vor mai zăbovi acolo cel puţin două zile 
Nu fu tocmai dezamăgit, dar nădăjduise ca norocul să fie în 
continuare de partea lui sau faptul că era ta veren. Cu toate că 
faptul că era taveren nu îi adusese nimic bun decât belele, 
din câte își dădea el seama. 

— Cozile de la intrare sunt deja la fel de lungi cum au fost 
ieri, zise Luca, făcând un gest amplu. 

Se aflau în interiorul căruţei cu coviltir în nuanţe ţipătoa- 
re a lui Luca, dimineața devreme, după moartea Rennei(24), 
iar bărbatul înalt şedea într-un jilț poleit la masa îngustă - 
era o masă adevărată, cu scăunele vârâte sub ea pentru oas- 
peți; majoritatea căruțelor cu coviltir erau prevăzute cu o 
chestie prinsă de frânghii ce atârnau din tavan, iar oamenii 
şedeau pe paturi ca să mănânce. Luca nu își îmbrăcase încă 
una dintre hainele lui extravagante, dar gesturile lui com- 
pensau lipsa ei. Latelle, soţia lui, pregătea terciul pentru mi- 


24 Renna a înjunghiat-o pe Egeanin în spate, apoi a furat un cal 
din circ şi a fugit spre Coramen, unde era o tabără seanchană, cu 
gând să se predea şi să-l trădeze pe Mat cu grupul său. Mat, îm- 
preună cu soldaţi din Brațele Roșii, a plecat în urmărirea ei, însă 
Renna nu a putut fi prinsă şi a trebuit să fie ucisă cu săgeți de ar- 
baletă ca să nu poată ajunge la soldaţii seanchani. (Răscruce de 
drumuri în amurg, cap. 29 - „Ceva pâlpâie”) (n.red.) 


cul dejun pe un cuptor mic, cu plită din fier, construit într-un 
colț al căruței fără geamuri, iar în aer plutea mirosul înțepă- 
tor de mirodenii. După părerea lui Mat, femeia cu fața aspră 
punea atât de multe mirodenii în toate mâncărurile pe care le 
gătea, încât acestea nu puteau fi mâncate, însă Luca înfuleca 
întotdeauna tot ce ea îi punea în față de parcă ar fi fost vreun 
ospăț. Trebuie că i se obișnuise limba. 

Mă aştept ca numărul spectatorilor să fie de două ori mai 
mare azi, poate de trei ori. La fel şi mâine. Oamenii nu pot 
vedea totul într-o singură vizită, iar aici își permit să vină de 
două ori. Din gură în gură, Cauthon. Din gură în gură. Metoda 
asta atrage la fel de mulți oameni ca florile nopţii ale Aludrei. 
Mă simt aproape ca un taveren când văd cum se potrivesc 
lucrurile. Un public numeros și perspectiva de mai mult. O 
garanţie de protecție de la Înalta Doamnă. 

Luca tăcu brusc, părând ușor stânjenit, de parcă tocmai 
şi-ar fi amintit că numele lui Mat fusese tăiat din garanția 
aceea care nu îi mai oferea protecție. 

— S-ar putea să nu îţi placă dacă ai fi un taveren adevă- 
rat, bombăni Mat, iar cuvintele lui îl făcură pe celălalt bărbat 
să îi arunce o privire ciudată. 

Îşi vârî un deget sub eșarfa neagră din mătase ce atârna şi 
îi ascundea cicatricea. Apoi trase de ea. Preţ de o clipă, eşarfa 
i se păru prea strânsă. Avusese o noapte plină de coşmaruri 
despre cadavre ce pluteau în aval şi se trezise cu zarurile ca- 
re i se rostogoleau în cap, întotdeauna un semn rău, și care 
acum păreau că îi izbeau de pereţii craniului încă și mai tare 
decât înainte. 

— Îţi pot plăti la fel de mult cât ai câştiga la fiecare re- 
prezentaţie pe care ai da-o de aici şi până în Lugard, indife- 
rent de cât de mulți oameni ar veni. Asta pe lângă suma pe 
care ţi-am făgăduit-o dacă ne vei duce la Lugard. 

Dacă circul nu se oprea, puteau scurta timpul pentru a 
ajunge în Lugard cu cel puțin până la trei sferturi. Mai mult, 
dacă îl putea convinge pe Luca să călătorească fără opriri mai 
multe zile în loc de o jumătate de zi, cum făceau acum. 

Luca părea să cocheteze cu această idee, dând din cap în- 
gândurat, apoi dădu negativ din cap cu o tristețe vădit prefă- 
cută şi își desfăcu braţele. 

— Şi ce impresie ar face un circ ambulant care nu se 
opreşte niciodată ca să ofere reprezentații? Va da de bănuit, 
îţi zic eu. Am garanţia şi, pe lângă asta, Înalta Domniţă mă va 
sprijini, iar tu cu siguranţă că nu vrei să îi faci pe seanchani 
să se năpustească asupra noastră. Este mai sigur pentru tine 
în acest fel. 

Bărbatul nu se gândea la siguranţa lui Mat Cauthon, ci că 
afurisitele lui de spectacole aveau să-i aducă mai mulți bani 
decât îi oferea Mat. Pe lângă asta, a se afla în centrul atenţiei 
la fel de mult ca acrobaţii era un lucru aproape la fel de im- 
portant pentru el ca aurul. Unii dintre circari vorbeau despre 
ce voiau să facă după ce aveau să se retragă. Nu și Luca. El 
avea de gând să continue până când avea să cadă secerat de 
moarte în toiul unei reprezentații. lar când avea să se întâm- 
ple asta, va face astfel încât să aibă cel mai numeros public cu 
putinţă. 

— E gata, Valan, zise Latelle pe un ton afectuos când luă 
oala din fier de pe plită cu o cârpă, ca să nu se ardă la mâini, 
şi o puse pe o rogojină groasă de pe masă. 

Două locuri fuseseră deja aranjate, cu farfurii albe și lin- 
guri din argint. Luca voia linguri din argint, când toţi ceilalți 
se mulțumeau cu tinichea sau din aliaj sau chiar din corn sau 
din lemn. Cu ochi severi și gură aspră, îmblânzitoarea de urși 
arăta destul de ciudat purtând acel şorț lung și alb peste ro- 
chia albastră, împodobită cu paiete. Probabil că urşii ei își 
doreau să se cațăre în copaci atunci când se încrunta la ei. În 
mod ciudat, însă, își dădea toată osteneala să-i facă pe plac 
soţului ei. 

— Vrei să mănânci cu noi, jupâne Cauthon? 

Cuvintele ei nu erau deloc îmbietoare, ba dimpotrivă. În- 
să, nu trădă niciun semn că ar vrea să se ducă la bufet, unde 
erau puse farfuriile. 

Mat făcu o plecăciune care ei îi înăcri şi mai mult fața. El 
fusese întotdeauna politicos cu femeile, dar ea refuza să îl 
placă. 

— Îți mulțumesc pentru amabila invitaţie, jupâneasă Lu- 
ca, dar nu. 

Ea mormăi. S-a zis cu politețea. El îşi puse pe cap pălăria 
cu boruri late și plecă, iar zarurile continuau să zornăie. 


Căruța mare cu coviltir a lui Luca, vopsită extravagant în 
roşu şi albastru şi acoperită cu stele aurii și comete, ca să nu 
mai pomenim de fazele lunii în argintiu, se afla în mijlocul 
circului, cât mai departe cu putință de cuștile urât mirositoa- 
re ale animalelor şi de şirurile de cai priponiţi. Era înconjura- 
tă de căruţe cu coviltir mai mici, căsuțe pe roți, majoritatea 
fără ferestre și vopsite într-o singură culoare, fără ornamen- 
tele suplimentare ale lui Luca, şi de corturi de mărimea unor 
case mai mici în nuanţe de albastru sau verde sau roșu, une- 
ori dungate. Soarele ajunsese aproape la zenit pe un cer pre- 
sărat cu nori albi ce pluteau încet, iar copiii fugeau de colo 
colo cu cercuri şi mingi, în vreme ce circarii se încălzeau pen- 
tru reprezentațiile lor de dimineaţă, bărbaţi și femei care se 
răsuceau şi se întindeau, mulți purtând paiete strălucitoare și 
colorate pe haine sau pe rochii. Patru contorsioniști, în pan- 
taloni subțiri legați la glezne şi bluze suficient de transpa- 
rente ca să nu lase cine ştie ce loc imaginației, îl făcură să 
tresară. Doi stăteau în cap pe niște pături întinse pe pământ, 
lângă cortul lor roşu, în vreme ce ceilalți doi erau atât de în- 
colăciţi, încât păreau a nu se mai putea descolăci vreodată. 
Trebuie că aveau oasele ca niște arcuri! Petra, omul forţos, 
stătea la bustul gol lângă căruța cu coviltir verde pe care o 
împărțea cu soţia lui și se încălzea, ridicând greutăți în fieca- 
re mână pe care Mat nu era sigur că le-ar fi putut ridica cu 
ambele mâini. Bărbatul avea braţele mai groase decât pi- 
cioarele lui Mat și nu asuda deloc. Căţeii Clarinei stăteau în- 
şiraţi în fața scărilor căruței dând din coadă şi aşteptându-și 
nerăbdători dresoarea. Spre deosebire de urşii Latellei, câinii 
femeii durdulii făceau spectacol doar ca să îi aducă zâmbetul 
pe buze, era de părere Mat. 

El era întotdeauna ispitit să şadă liniștit undeva atunci 
când zarurile se rostogoleau în capul lui, într-un loc unde era 
puţin probabil ca să se întâmple ceva, şi să aştepte până când 
acestea se opreau. Chiar dacă i-ar fi plăcut să le urmărească 
pe unele dintre acrobate, multe dintre ele aducând cu niște 
contorsioniști, începu să parcurgă jumătatea de milă până în 
Jurador, privindu-i cu atenţie pe toți cei care treceau pe 
drumul de pământ întărit. Exista o achiziție pe care nădăjdu- 
ia să o facă. 

Oamenii veneau să se alăture cozii lungi care aștepta în 
spatele unei frânghii groase, întinsă de-a lungul peretelui 
colțului înalt din pânză, doar câţiva dintre ei având un dram 
de broderie pe rochii sau pe hainele scurte. Doar câteva că- 
ruţe cu roți mari ale fermierilor înaintau huruind, trase de un 
cal sau de un bou. Siluetele mișunau prin mica pădure de 
mori de vânt care pompau puțţurile de sare de pe dealurile 
joase de dincolo de oraș şi în jurul tăvilor lungi de evaporare. 
Caravana de căruțe acoperite cu pânză a unei negustorese, 
douăzeci dintre ele trase de şase cai, ieşi huruind pe porțile 
orașului când se apropie el. Negustoreasa însăși, într-o man- 
tie verde-aprins, şedea lângă căruţașul ce conducea prima că- 
ruță. Un stol de ciori trecu pe deasupra cârâind, făcându-l să 
simtă un fior. Însă nimeni nu dispăru dinaintea ochilor lui şi 
toată lumea arunca o umbră lungă cât putea vedea el. În ziua 
aceea nu existau umbre ale morţilor umblând pe drum, deși 
era convins că asta văzuse cu o zi în urmă. 

Morţii care umblau cu siguranță nu erau semn bun. Era 
foarte probabil să aibă o legătură cu Tarmon Gai'don și cu 
Rand. Culorile se învălmășeau în creierul lui şi, preţ de o clipa 
îi văzu cu ochii minţii pe Rand şi pe Min stând lângă un pat 
mare și sărutându-se. Se împiedică şi fu cât pe ce să se împi- 
edice şi în propriile cizme. Erau complet dezbrăcațţi! Trebuia 
să fie cu băgare de seamă atunci când se gândea la Rand... 
Culorile se învălmășiră și se estompară preţ de o clipă, iar el 
se împiedică din nou. Existau lucruri mai grave decât un să- 
rut pe care să le spionezi. Foarte atent ce gândea. Lumină! 

Cele două gărzi care stăteau sprijinite în halebardele lor 
lângă porțile cu nituri din fier, nişte bărbaţi cu feţele aspre ce 
purtau platoşe albe și coifuri conice albe cu creste, îl priviră 
bănuitoare. Probabil credeau că era beat. O încuviinţare li- 
niştitoare din cap nu le schimbă defel expresiile de pe faţă. 
Lui Mat i-ar fi prins bine un pahar de tărie în acel moment. 
Însă gărzile nu încercară să îl oprească să intre - doar îl pri- 
viră trecând pe lângă ele. Beţivii provocau probleme, mai ales 
un bărbat care era beat la prima oră a dimineţii, dar un bețiv 
ce purta o haină bună - simplă, dar bine croită și din mătase 
de calitate -, un bărbat care purta dantelă la încheieturi era 
cu totul altceva. 


Străzile pavate cu piatră din Jurador erau zgomotoase 
chiar şi la acea oră, cu negustori ambulanți care cărau tăvi 
sau stăteau în spatele cărucioarelor strigându-și mărfurile, cu 
vânzători care stăteau în spatele tarabelor înguste așezate în 
fața prăvăliilor lor, lăudându-și cele mai de calitate produse, 
şi cu dogari care băteau cu ciocanele cepurile în butoaiele cu 
sare care urmau a fi trimise pe apă. Zăngănitul războaielor de 
țesut ale ţesătorilor de covoare aproape că acopereau sune- 
tele ocazionale produse de ciocanele fierarilor, ca să nu mai 
pomenim de acordurile muzicale ale fluierelor, ale tobelor și 
ale ţambalelor ce se auzeau din hanuri şi taverne. Era un oraș 
unde domnea harababura, cu prăvălii şi case și hanuri lipite 
de taverne şi grajduri, toate din piatră și acoperite cu ţigle 
roșii. Jurador era un oraș rezistent. Şi unul obișnuit cu hoţiile. 
Majoritatea ferestrelor de la caturile de jos erau protejate de 
grilaje solide din fier. La fel și ferestrele de la etaj ale caselor 
celor bogați, majoritatea dintre ei fiind, fără îndoială, negus- 
tori de sare. Acordurile muzicale din hanuri și taverne îl ispi- 
teau. Cel mai probabil, se jucau jocuri cu zaruri în majoritatea 
dintre ele. El mai că simțea acele zaruri rostogolindu-se pe 
masă. Trecuse multă vreme de când nu mai auzise zornăitul 
acelor zaruri în mână şi nu în cap, dar nu se afla acolo în di- 
mineața aceea pentru jocurile de noroc. 

Deoarece nu dejunase încă, se apropie de o femeie cu fața 
zbârcită de grumazul căreia atârna o tavă şi care striga: „Plă- 
cinte făcute cu cea mai gustoasă carne de vită din toată 
Altara!” O crezu pe cuvânt și îi dădu bănuții pe care i-i ceru. 
Nu văzuse nici urmă de vite la fermele de lângă Jurador, doar 
oi și capre, dar cel mai bine era să nu te întrebi prea mult ce 
conținea o plăcintă pe care o cumpărai de pe străzile unui 
oraș. Puteau exista vite la fermele din apropiere. Puteau 
exista. În orice caz, plăcinta cu carne era gustoasă şi încă fier- 
binte, lucru de mirare, iar el înaintă pe străzile aglomerate 
muşcând din plăcintă și ștergându-şi unsoarea de pe bărbie. 

Avea grijă să nu se ciocnească de nimeni în mulţime. În 
general, altaranii erau cam sensibili. În acest oraș, îți puteai 
da seama de statutul cuiva după cantitatea de broderie de pe 
haină sau de pe rochie sau mantie. Cu cât era mai multă bro- 
derie, cu atât mai înalt era rangul. Asta, cu mult timp înainte 
ca să te apropii suficient de mult ca să deosebeşti lâna de 

mătase, deşi femeile mai înstărite își acopereau fețele măsli- 
nii cu văluri transparente prinse de piepteni decorativi îm- 
plântaţi în cozile lor răsucite strâns. Însă, atât bărbaţii, cât şi 
femeile, fie că erau negustori de sare sau de panglici, purtau 
la cingători pumnale cu tăișul curbat, iar uneori se jucau cu 
mânerele de parcă ar fi căutat să se încaiere. Încerca întot- 
deauna să evite încăierările, cu toate că în această privință 
norocul nu prea era de partea lui. Taveren venea odată cu 
asta, pare-se. Zarurile nu îi semnalaseră niciodată o încăie- 
rare - bătălii, da, dar niciodată o prăfuire în stradă -, dar el 
mergea cu foarte mare băgare de seamă. Nu că asta ar fi aju- 
tat, fireşte. Atunci când zarurile încetau, se opreau pur și sim- 
plu. Însă el nu vedea niciun motiv pentru care să rişte. Ura să 
riște. Exceptând jocurile de noroc, fireşte, iar atunci abia dacă 
îşi asuma vreun risc. 

Zări un butoiaş plin cu bâte groase și cu bastoane în fața 
unei prăvălii care expunea săbii și pumnale sub atenta su- 
praveghere a unui individ mătăhălos care avea noadele de- 
getelor scobite, un nas care fusese rupt de mai multe ori şi un 
baston gros ce îi atârna de curea, alături de nelipsitul pum- 
nal. Bărbatul anunţă cu o voce aspră că toate săbiile expuse 
erau de fabricație andorană, însă oricine nu își făurea propria 
sabie susținea întotdeauna că aceasta era andorană sau de 
altundeva din Ținuturile de Hotar. Sau, uneori, tairenă. În 
Tear se producea oţel de calitate. 

Spre mirarea şi încântarea lui Mat, o stinghie subțire din 
ceea ce părea a fi tisă neagră, mai înaltă decât el cu aproape o 
jumătate de metru, stătea dreaptă în butoiaş. Scoțând stin- 
ghia, verifică fibrele fine, aproape împletite. Era, într-adevăr, 
tisă neagră. Fibrele acelea împletite confereau atât de multă 
forţă, arcurilor, de două ori mai multă decât orice alt soi de 
lemn. Nu îți puteai da seama decât după ce îndepărtai sur- 
plusul, dar stinghia părea perfectă. Pe Lumină, cum ajunsese 
tisa neagră tocmai în sudul Altarei? Era convins că aceasta 
creştea doar în Ținuturile celor Două Râuri. 

Când proprietăreasa, o femeie elegantă cu păsări cu aripi 
colorate brodate sub piept, ieși şi începu să laude calitatea 
săbiilor ei, el întrebă: 

— Cât ceri pe bățul ăsta negru, jupâneasă? 


Femeia clipi, mirată că un bărbat îmbrăcat în mătase şi 
dantelă voia o bâtă - oricât de subţire ar fi fost, afurisita con- 
sidera obiectul ăla afurisit o bâtă! - şi rosti un preț pe care el 
îl plăti fără să se tocmească. Lucru care o făcu să clipească din 
nou și să se încrunte ca şi când îi trecuse prin minte că ar fi 
trebuit să-i ceară mai mult. El ar fi plătit mai mult pentru fău- 
rirea unui arc din Ținutul celor Două Râuri. Cu stinghia pen- 
tru arc, îşi văzu mai departe de drum, înfulecând ultima bu- 
cată de plăcintă și ştergându-şi mâna de haină. Însă nu venise 
aici nici pentru micul dejun, nici pentru stinghie, cum nu ve- 
nise nici pentru jocurile de noroc. Pe el îl interesau grajdurile. 

Grajdurile cu chirie aveau întotdeauna un cal sau trei de 
vânzare, iar dacă obțineau un preţ bun, de obicei vindeau și 
un cal care nu era de vânzare. Cel puţin, acesta le era obiceiul, 
dacă seanchanii nu luaseră deja caii. Din fericire, prezența 
seanchanilor în Jurador fusese trecătoare deocamdată. El tre- 
cu de la un grajd la altul, cercetând iepe și jugani roşu-maro, 
maronii, albăstrii, pagi, cenușii, roşcaţi, negri, albi, suri şi băl- 
țați. Un armăsar nu ar fi servit scopurilor lui. Nu toate ani- 
malele pe care le cercetă aveau circumferinţe superficiale sau 
țurloaie lungi; cu toate acestea, niciunul nu se potrivea cu 
ceea ce avea el în minte. Asta până când intră într-un grajd 
îngust, înghesuit între un han mare din piatră numit „Cele do- 
uăsprezece fântâni de sare” şi atelierul unui țesător de co- 
voare. 

Și-ar fi zis că sunetele scoase de războaiele de țesut i-ar fi 
deranjat pe cai, dar aceștia erau liniștiți cu toții, aparent 
obișnuiți cu zgomotul. Staulele erau mai numeroase decât se 
aşteptase el, însă felinarele ce atârnau de stâlpii staulelor 
aruncau o lumină slabă în interior. În aer, presărat cu firicele 
de praf din apartamentul de deasupra, se simţea miros de fân 
şi de ovăz, de bălegar de cal, dar nu unul învechit. Trei băr- 
baţi înarmați cu lopeţi curățau staulele. Proprietarului îi plă- 
cea curăţenia. Asta însemna mai puţine riscuri de boală. El 
ieşise din unele grajduri după primul damf. 

Iapa negru cu alb era scoasă din staulul ei şi priponită cu 
o frânghie în vreme ce grăjdarul aşternea fân proaspăt. Ea 
stătea ţeapănă, cu urechile ciulite în față, semn de alertă. 

Înaltă de vreo cincisprezece palme(25), era lungă în față, cu o 
circumferință care promitea rezistență, cu picioare perfect 
proporționate, cu țurloaie scurte și un unghi bun față de chi- 
şițe. Umerii ei aveau o înclinaţie bună, iar crupa ei era alinia- 
tă cu greabănul. Avea o structură la fel de bună ca a lui Cim- 
poiaș, poate chiar mai bună. Mai mult de-atât, era o rasă des- 
pre care el auzise, dar pe care nu crezuse că o va vedea vre- 
odată - „un brici” din Arad Doman. Nicio altă rasă nu avea 
acea culoare distinctă. În părul său, firele negre se întâlneau 
cu cele albe formând linii drepte de parcă ar fi fost tăiate de 
lama unui brici, de aici şi numele. Prezenţa ei aici era la fel de 
uimitoare precum cea a tisei negre. Auzise întotdeauna spu- 
nându-se că niciun domani n-ar vinde un brici unui străin. 
Privirea lui trecu dincolo de ea fără să zăbovească, și începu 
să cerceteze celelalte animale din staule. Oare zornăitul zaru- 
rilor din capul lui se mai domolise? Nu, i se părea doar. Era 
convins că se rostogoleau la fel de tare ca în căruţa lui Luca. 

Un bărbat vânos, cu doar câteva fire cărunte rămase, veni 
spre el, plecându-și capul peste mâinile împreunate. 

— Toke Fearnim, seniore, se prezentă el cu un accent 
pronunțat, privind cu suspiciune stinghia de pe umărul lui Mat. 

Bărbaţii care purtau haine din mătase şi inele cu sigilii 
arareori cărau astfel de obiecte. 

— Cu ce vă pot fi de folos? Seniorul doreşte să închirieze 
un cal? Sau să cumpere unul? 

Broderiile, niște floricele viu colorate, acopereau umerii 
vestei pe care o purta peste o cămașă care ar fi putut fi albă 
cândva. Mat evită să se uite la flori. Individul avea prins la 
cingătoare unul dintre acele pumnale cu tăiş curbat și două 
cicatrici lungi și albe pe fața-i înăsprită. Erau cicatrici vechi. 


25 Ca un bun cunoscător ai cailor, Jordan exprimă înălțimea ani- 
malului în palme, de la copite la greabăn. O palmă are 4 inch, deci 
15 palme ar fi cam 150 cm, aceasta însemnând că „briciul” este pu- 
țin sub înălțimea medie a unui cal obişnuit. Dar în West Land (lu- 
mea creată de Jordan) o palmă măsoară 6 picioare iar un picior 
30,48 cm (conform Wheel of Time Wiki: https://bit.ly/3b48KmX 
activ la 17.06.2022). În acest caz, înălțimea ar fi nerealistă, ceea ce 
ne face să credem că în acest caz Jordan a folosit unităţile de măsu- 
ră din lumea noastră. (n.red.) 


Dacă se încăierase de curând, atunci nu avea nicio cicatrice 
vizibilă. 

— Să cumpăr, jupâne Fearnim, dacă ai vreun cal de vân- 
zare. Dac-aş găsi unul cât de cât potrivit. Mi s-au oferit o 
grămadă de mârțoage de şase ani, când, de fapt, aveau opt- 
sprezece. 

Ridică puțin stinghia, schițând un zâmbet. Tatăl lui susţi- 
nea că un târg decurgea mai bine dacă reușeai să aduci zâm- 
betul pe buzele celuilalt individ. 

— Am trei de vânzare, seniore, și niciunul nu este mâr- 
țoagă, răspunse bărbatul vânos, făcând o altă plecăciune, dar 
fără să schițeze vreun zâmbet. Fearnim făcu un gest: O iapă 
este scoasă din staulul ei. Are cinci ani și are carnea țeapănă, 
seniore. E un chilipir la zece coroane. Aur, adăugă el pe un 
ton mieros. 

Mat rămase cu gura căscată. 

— Pentru o pagă? Ştiu că seanchanii au ridicat preţurile, 
dar este ridicol! 

— O, ea nu este o pagă obișnuită, seniore. Este „un brici”. 
Domani sadea călăresc brice. 

Sânge şi cenuşă! S-a zis cu târguiala. 

— Aşa zici dumneata, bombăni Mat, proptind un capăt al 
stinghiei pe pardoseală ca să se poată sprijini în ea. 

Arareori îl mai deranja şoldul, în afară de situaţiile în care 
umbla mult pe jos, şi cum făcuse asta în dimineața aceea, în- 
cepuse să simtă înțepături. Ei bine, cu sau fără tocmeală, el 
trebuia să joace jocul. Existau anumite reguli în negoțul cu 
cai. Dacă le încălcai, era ca şi când cereai să ți se golească 
punga. 

— Eu, unul, n-am auzit niciodată ca vreunui cal să i se 
spună „brici”. Ce mai ai de oferit? Numai jugani sau iepe, 
rogu-te. 

— În afară de brici, n-am de vânzare decât jugani, seniore, 
zise Fearnim, accentuând puţin cuvântul „brici”. Întorcân- 
du-se spre fundul grajdului, el strigă: Adela, adu murgul mare 
roșu-maroniu care e de vânzare. 

O tânără deșirată, cu fața plină de coșuri, îmbrăcată în 
pantaloni și o vestă neagră simplă, dădu fuga din fundul graj- 
dului ca să asculte poruncile. Fearnim o puse pe Adela să 
plimbe de frânghie murgul, apoi un bălțat cenușiu în lumina 

bună de lângă uşă. Mat se văzu nevoit să îi dea dreptate. Con- 
formaţia lor nu era rea deloc, dar murgul era prea mare, mai 
bine de șaptesprezece palme!26), iar cenușiul își ținea ure- 
chile pe jumătate date pe spate și încercă să o muște de două 
ori pe Adela. Însă ea se pricepea la animale și evită cu uşu- 
rință atacurile cenușiului nărăvaș. Lui i-ar fi fost ușor să res- 
pingă cele două oferte chiar dacă mintea lui nu ar fi fost fixa- 
tă pe brici. 

Un motan subțire, cu dungi sure, aducând cu o pisică de 
munte în miniatură, își făcu apariţia și se așeză la picioarele 
lui Fearnim ca să-și lingă o tăietură sângerândă de pe umăr. 

— Nu-mi amintesc ca șobolanii să fi fost vreodată atât de 
răi ca anul ăsta, bombăni grăjdarul, coborându-și privirea în- 
cruntată spre motan. Sunt şi mai agresivi. Va trebui să-mi mai 
iau o pisică, poate chiar două. Reveni la tocmeală: Seniorul 
meu ar dori să arunce o privire la comoara mea, din moment 
ce celelalte oferte nu-i sunt pe plac? 

— Presupun că aş putea arunca o privire la pagă, jupâne 
Fearnim, zise Mat pe un ton îndoielnic. Nu-i mai puţin de zece 
coroane? 

— În aur, zise Fearnim. Hurd, plimbă puţin briciul pentru 
seniorul de ici. 

El puse din nou accent pe rasă. Avea să îi fie greu să îl în- 
duplece pe bărbat să mai lase din preţ. Asta dacă nu cumva, 
măcar de data asta, avea să îl ajute faptul că era ta'veren. No- 
rocul lui nu îl ajutase niciodată la ceva atât de direct cum era 
o tocmeală. 

Hurd era individul care punea fân proaspăt în staulul bri- 
ciului. Era un bărbat îndesat, căruia îi mai rămăseseră doar 
vreo trei fire albe în cap şi niciun dinte în gură. Acest lucru fu 
evident când acesta zâmbea în vreme ce conducea în cercuri 
iapa. Era limpede că îi plăcea animalul, și pe bună dreptate. 

Iapa păşea bine; cu toate acestea, Mat o inspectă cu băga- 
re de seamă. Dinţii ei dovedeau că Fearnim nu minţise în pri- 
vința vârstei ei - numai un neghiob ar minți în privința vâr- 
stei unui cal şi asta doar dacă cumpărătorul era şi el neghiob, 
deşi era surprinzător cât de mulți vânzători aveau această 
părere despre cumpărători -, iar ea își ciuli urechile spre el 


26 A se vedea nota anterioară (n.red.) 


atunci când îi mângâie botul în vreme ce îi verifica ochii. 
Aceştia erau limpezi şi luminoşi, neatinşi de urdoare. Îi pipăi 
picioarele, dar nu simţi nici înfierbântare, nici umflătură. Nu 
exista nici urmă de leziune sau iritație sau pecingine nicăieri 
pe corpul ei. El îşi putea vâri cu ușurință pumnul între cutia 
ei toracică și pulpa ei- iapa avea pasul lung - şi abia dacă 
reuși să îşi bage palma între ultima ei coastă și şold. Era re- 
zistentă şi puţin probabil să își întindă un tendon dacă fugea 
repede. 

— Văd că seniorul meu cunoaște caii. 

— De bună seamă, jupâne Fearnim. Și zece coroane de 
aur e un preț prea mare, mai ales pentru o pagă. Știi, se spune 
că aduce ghinion. Nu că eu aș crede, nu prea mult, altminteri 
n-aş face o ofertă. 

— Ghinion? Eu n-am auzit despre asta, seniore. Cât oferi? 

— Aş putea cumpăra un cal de rasă tairen cu zece coroa- 
ne de aur. Nu e cel mai bun cal, adevărat, dar tairen, totuși. Îți 
dau zece coroane. De argint. 

Fearnim își lăsă capul pe spate, râzând cu poftă, apoi, 
când se opri, se puseră pe tocmeală. În cele din urmă, Mat îi 
dădu cinci coroane de aur, pe lângă patru mărci de aur și trei 
coroane de argint, toate ştanţate cu Ebou Dar. În cufărul de 
sub patul lui existau monede din multe ţări, însă cele străine 
însemnau că trebuia să găsească un bancher sau un schim- 
bător de bani care să le cântărească și să calculeze valoarea 
lor în moneda locală. Pe lângă faptul că ar fi atras mai multă 
atenție decât şi-ar fi dorit, ar fi sfârşit prin a plăti mai mult pe 
animal, poate chiar întreaga sumă de zece coroane de aur. 
Cântarele schimbătorilor de bani păreau a funcționa întot- 
deauna astfel. Nu se așteptase să obțină o sumă atât de mică 
de la bărbat, însă după expresia de pe fața lui Fearnim, care 
în sfârşit zâmbea, nici bărbatul nu se așteptase să primească 
o sumă atât de mare. Era cel mai potrivit sfârșit al unei vân- 
zări de cai, cu ambele părţi crezând că fiecare avusese de câş- 
tigat. Una peste alta, ziua începuse foarte bine, cu sau fără 
afurisitele alea de zaruri. Ar fi trebuit să știe că nu avea să 
dureze. 

Când se întoarse la circ la amiază, călărind briciul fără șa 
din cauza durerii din șold şi a zarurilor care îi zornăiau în 
cap, coada era mai lungă decât atunci când plecase, așteptând 

să treacă pe sub bannerul mare și albastru, întins între cei 
doi stâlpi înalți, pe care stătea scris cu litere mari și roşii de- 
numirea circului. Pe măsură ce oamenii aruncau monedele 
într-o carafă din sticlă pe care o ţinea în mână un dresor de 
cai corpolent ce purta o haină din lână aspră, care urmau a fi 
vărsate într-un cufăr cu întărituri din fier sub atenta privire a 
unui alt dresor de cai încă şi mai corpolent, alți oameni se 
așezau la coadă, astfel încât aceasta nu părea să se micșoreze. 
Coada se întindea dincolo de capătul funiei și după colţ. De 
mirare era faptul că oamenii nici nu se împingeau, nici nu se 
îmbrânceau. La coadă stăteau și fermieri care purtau haine 
din lână aspră și aveau murdărie impregnată în palme, însă 
copiii și nevestele acestora aveau fețele curate. Din nefericire, 
lui Luca i se împlinea dorința de a avea un public cât mai 
numeros. Acum nu mai avea nicio șansă să îl convingă să 
plece în ziua următoare. Zarurile îi spuneau că avea să se în- 
tâmple ceva, o fatalitate pentru afurisitul de Mat Cauthon, dar 
ce anume? Uneori, zarurile se opriseră, însă el tot nu avea 
habar ce se întâmpla. 

În interiorul cortului cu pereţi din pânză, cu oamenii tre- 
când pe-acolo pentru a se bucura de acrobaţii înşirați pe am- 
bele părți ale străzii principale, Aludra primea livrarea a do- 
uă căruţe încărcate cu butoaie de diferite mărimi. Nu erau 
doar butoaie, pare-se. 

— Vă voi arăta unde să parcaţi căruțele, îi spuse femeia 
zveltă căruțașului care conducea căruţa din față, un bărbat 
zvelt cu fălcile proeminente. 

Cozile împletite cu mărgele ce îi ajungeau până la talie 
Aludrei se legănară atunci când ochii ei îl urmăriră o clipă pe 
Mat, însă își îndreptă repede atenţia spre căruțaș. 

— Caii îi vei duce mai apoi în locul unde sunt priponiţi 
ceilalți, da? 

Ce cumpărase ea într-o cantitate atât de mare? Ceva pen- 
tru artificiile ei, cu siguranţă. În fiecare seară, la scurt timp 
după lăsarea nopții, astfel încât să îi prindă pe toţi înainte să 
meargă la culcare, ea își lansa florile nopţii, două sau trei 
pentru un oraș ca Jurador sau dacă erau mai multe sate apro- 
piate. El se gândise la câteva motive pentru care ea ar avea 
nevoie de un clopotar, însă singurul motiv care părea să aibă 


vreo noimă nu avea, de fapt, niciun fel de noimă după păre- 
rea lui. 

El ascunse iapa printre ceilalți cai priponiţi. Ei bine, nu 
puteai ascunde cu adevărat „un brici”, dar un cal atrăgea mai 
puţin atenţia printre alți cai, iar momentul nu era potrivit 
încă. Lăsă stinghia în căruța pe care o împărțea cu Egeanin şi 
Domon, niciunul din ei nefiind acolo, apoi se îndreptă spre 
căruța mov-estompat a lui Tuon. Aceasta era parcată acum 
nu departe de cea a lui Luca, deşi Mat își dorea ca aceasta să 
fi fost lăsată lângă căruțele cu provizii. Numai Luca și soţia lui 
ştiau că Tuon era o Înaltă Doamnă și nu o servitoare care fu- 
sese pe punctul de a-i da în vileag ca ibovnici pe Mat și pe 
Egeanin presupusului ei soţ, însă mulți dintre circari începu- 
seră deja să se întrebe de ce Mat își petrecea mai mult timp 
cu Tuon decât cu Egeanin. Se întrebau și dezaprobau. În ochii 
multora, chiar și cei ai contorsioniștilor, ei erau un grup ciu- 
dat de primitiv. A fugi cu soţia unui senior nemilos era un 
gest romantic. A te giugiuli cu slujnica doamnei era o josnicie. 
Deoarece căruța lui Tuon primise acest loc favorizat, printre 
oamenii care lucrau pentru Luca de mulți ani şi care erau 
circarii lui cei mai valoroşi aveau să se işte multe zvonuri. 

Adevărul fie spus, şovăi să meargă la Tuon când zarurile 
zornăiau atât de zgomotos. Acestea se opriseră de prea multe 
ori în prezența ei, iar el tot nu cunoştea motivul pentru nici- 
una dintre aceste dăți. Nu în mod cert. Poate că prima oară 
motivul fusese că el o întâlnise pe ea. Numai gândindu-se la 
asta, îl străbătu un fior. Cu toate acestea, când venea vorba de 
femei, trebuia întotdeauna să-ți asumi riscuri. Cu o femeie ca 
Tuon, zece riscuri pe zi, şi nu ştiai niciodată deznodământul 
decât atunci când era prea târziu. Uneori, se întreba de ce no- 
rocul nu îl ajuta mai mult cu femeile. Acestea erau cu sigu- 
ranţă la fel de imprevizibile ca orice joc cu zarurile. 

Cum niciuna dintre Braţele Roşii nu stătea de strajă lângă 
căruță - acum nu se mai ocupau de asta - el urcă repede cele 
câteva trepte din spatele căruței și bătu o dată la ușă, înainte 
s-o deschidă și să intre. La urma urmei, plătea închirierea 
căruţei şi existau puțin șanse ca femeile să fie dezbrăcate în 
acel moment al zilei. Oricum, ușa avea zăvor dacă ele voiau să 
nu intre nimeni. 

Jupâneasa Anan era plecată undeva, dar înăuntru tot era 
înghesuială. Masa îngustă fusese lăsată din tavan pe nişte frân- 
ghii, iar pe ea se aflau farfurii desperecheate cu pâine, măsli- 
ne şi brânză, alături de una dintre carafele din argint cu gât 
înalt ale lui Luca, plină cu vin, o carafa rotundă cu dungi roşii 
şi niște cești pe care erau pictate flori. Tuon, cu o claie de câr- 
lionţi negri crescuţi de o lună, şedea pe singurul scăunel din 
căruță la capătul îndepărtat al mesei, Selucia şedea pe unul 
din paturi în lateralul ei, iar Noal şi Olver, pe patul celălalt, cu 
coatele pe masă. Azi, Selucia purta rochia albastru-închis 
Ebou Dar, care îi scotea atât de bine în evidenţă pieptul me- 
morabil, iar în jurul capului avea înfășurată o eșarfă înflorată, 
însă Tuon era îmbrăcată într-o rochie roşie, care părea a fi 
făcută în întregime din pliuri subțiri. Lumină, el îi cumpărase 
mătasea abia cu o zi în urmă! Cum reușise să convingă deja o 
croitoreasă a circului să îi facă o rochie? Era aproape convins 
că acest lucru dura de obicei mai mult de-o zi. Cu făgăduinţa 
că va fi plătită din aurul lui, bănuia el. Ei bine, dacă îi cumpă- 
rai unei femei mătăsuri, trebuia să te aștepți să plătești și 
pentru cusutul unei rochii. Auzise vorba asta pe când era co- 
pil, pe vremea când nu se așteptase ca vreodată să îşi permită 
să cumpere mătăsuri, dar acesta era adevărul, pe Lumină. 

—...numai femeile sunt văzute în afara satului lor, zicea 
Noal, însă bătrânul noduros, cu părul alb, tăcu atunci când 
Mat intră în căruţă, închizând uşa în urma lui. 

Fragmentele de dantelă de la încheieturile lui Noal văzu- 
seră zile mai bune, la fel și haina lui bine croită din lână gri de 
calitate, dar ambele erau curate și îngrijite, cu toate că, ade- 
vărul fie spus, nu se prea potriveau cu degetele lui strâmbe şi 
fața stâlcită. Acestea se potriveau unui bătăuș de prin taverne 
care îmbătrânea, unul care continuase să se încaiere deși îi 
trecuse demult vremea. Olver, care purta haina albastră cea 
nouă pe care Mat pusese să Îi fie croită, zâmbi la fel de larg ca 
ogierul. Lumină, era un băiat bun, dar n-avea să fie niciodată 
chipeș cu gura şi cu urechile acelea mari. Trebuia să își îm- 
bunătățească considerabil și felul de a se purta cu femeile 
dacă voia să aibă noroc la ele. Mat încercase să petreacă mai 
mult timp cu Olver, să îl scape de sub influenţa „unchilor” lui, 
Vanin şi Harnan, precum și a celorlalte Brațe Roşii, iar băia- 
tului părea să îi placă, dar nu la fel de mult cum îi plăcea să se 


joace „Șerpi și vulpi” sau „pietrele” cu Tuon și să se zgâiască 
la pieptul Seluciei. Era un lucru foarte bun că indivizii îl în- 
vățau pe Olver cum să tragă cu arcul sau cum să mânuiască 
sabia și alte alea, dar, dacă Mat avea să descopere vreodată 
cine îl învăţa să arunce ocheade... 

— Manierele, Jucărie, rosti Tuon tărăgănat, ca mierea ce 
se prelinge dintr-un vas. Miere densă. În preajma lui, dacă nu 
jucau jocul cu pietrele, expresia ei era de obicei severă, ca 
aceea a unui judecător care acordă pedeapsa cu moartea, iar 
tonul ei era pe măsură. Baţi la ușă, apoi aștepți permisiunea 
să intri. De asemenea, ai pete de unsoare pe haină. Mă aștept 
să ai grijă să fii curat. 

Lui Olver îi dispăru zâmbetul de pe buze când auzi cum 
este dojenit Mat. Noal își trecu degetele strâmbe prin părul 
lung și oftă, apoi începu să cerceteze cu băgare de seamă far- 
furia verde din faţa lui, de parcă s-ar fi așteptat să găsească 
un smarald printre măsline. 

Cu sau fără tonul aspru, lui Mat îi plăcea să o privească pe 
micuța femeie oacheșă care urma să-i fie soție. Care aproape 
că îi era soţie. Lumină, ea nu trebuia să rostească decât trei 
propoziţii şi acest lucru avea să se împlinească! Arde-l-ar 
focu’, ce frumoasă era! Odinioară, el o considerase doar o co- 
pilă, însă acest lucru se datorase staturii ei și faptului că fața 
îi fusese ascunsă în spatele unui văl. Fără văl, era limpede că 
fața aceea în formă de inimă aparținea unei femei. Ochii ei 
mari erau nişte iazuri întunecate în care un bărbat şi-ar fi 
putut petrece toată viața înotând. Zâmbetele rare puteau fi 
misterioase sau răutăcioase, iar el le aprecia. De asemenea, 
lui îi plăcea să o facă să râdă. Cel puţin, atunci când ea nu râ- 
dea pe seama lui. Adevărat, era puțin cam slabă pentru gustul 
lui, dar dacă ar putea-o cuprinde cu braţul atunci când Selucia 
nu era acolo, credea că ar fi perfectă. Poate că ar reuşi să o 
convingă să îi dea câteva săruturi cu buzele acelea pline. Lu- 
mină, visa la asta uneori! Nu avea importanţă că ea îl dojenea 
ca şi când ar fi fost deja căsătoriți. Ei bine, de cele mai multe 
ori nu avea importanţă. Să-l ardă focu' dacă lui îi păsa de câ- 
teva pete de unsoare. Lopin şi Nerim, cei doi servitori care îi 
fuseseră puşi în cârcă, se vor lupta care dintre ei să îi curețe 
haina. Aceștia nu aveau prea multe lucruri de făcut decât da- 
că le spunea ce să facă. Mat nu îi mărturisi acest lucru ei. Fe- 

meilor nu le place nimic mai mult decât să te facă să te aperi 
şi, odată ce începeai să faci asta, ele ieşeau învingătoare. 

— Voi încerca să țin minte, Preţioasă, zise el, afișând cel 
mai bun zâmbet al lui, strecurându-se lângă Selucia şi punân- 
du-și pălăria în partea cealaltă față de ea. 

Pătura se adună între ei și îi despărțea aproape un metru; 
cu toate acestea, ai fi zis că el stătea lipit de şoldul ei. Ochii ei 
erau albaștri, dar privirea furioasă pe care i-o aruncă era su- 
ficient de arzătoare, încât i-ar fi putut pârli haina. 

— Nădăjduiesc că este mai multă apă decât vin în cana 
din fața lui Olver. 

— Este lapte de capră, răspunse băiatul, indignat. 

A, ei bine, poate că Olver era încă prea tânăr chiar și pen- 
tru vinul îndoit cu apă. 

Tuon își îndreptă spatele, deşi era în continuare mai scun- 
dă decât Selucia, o femeie scundă. 

— Cum mi-ai spus? întrebă ea pe un ton tăios atât cât îi 
îngăduia accentul. 

— Prețioasă. Tu mi-ai găsit un nume de alint, aşa că m-am 
gândit să îți găsesc şi eu unul: Preţioasă. 

Lui i se păru că ochii Seluciei aveau să îi sară din orbite. 

— Înţeleg, șopti Tuon, ţuguindu-și buzele îngândurată. 

Ea își mișca degetele de la mâna dreaptă, deşi leneș, iar 
Selucia se ridică de îndată de pe pat și se duse la unul dintre 
bufete. Însă nu contenea să îi arunce priviri dușmănoase pes- 
te capul lui Tuon. 

— Prea bine, zise Tuon, după o clipă de tăcere. Va fi inte- 
resant să vedem cine va câştiga acest joc. Jucărie. 

Lui Mat îi dispăru zâmbetul de pe buze. Joc? El nu încerca 
decât să echilibreze puţin balanţa. Dar ea vedea un joc, iar as- 
ta însemna că el putea pierde. Și era posibil acest lucru din 
moment ce habar nu avea ce fel de joc era. De ce femeile... 
complicau întotdeauna lucrurile atât de mult? 

Selucia își reluă locul și îi puse lui Mat în față o cană cio- 
bită și o farfurie cu smalţ albastru pe care se afla o jumătate 
de pâine cu coajă, șase feluri de măsline murate și trei soiuri 
de brânză. La vederea lor, el se mai înveseli. Sperase la asta, 
deşi nu se așteptase. Odată ce o femeie ajungea să te hră- 
nească, îi era foarte greu să te mai oprească să prinzi curaj. 


— Ideea e că în satele alea Ayyad poţi vedea femei de toa- 
te vârstele, dar niciun bărbat peste douăzeci de ani, poate 
nici atât, zise Noal, reluându-și povestea. Niciunul. 

Olver făcu ochii încă și mai mari. Băiatul respira practic 
poveştile lui Noal despre ţinuturile pe care le văzuse, chiar și 
despre ţinuturile de dincolo de Pustiul Aiel. Le înghiţea pe 
toate fără să le rumege. 

— Ai vreo legătură cu Jain Charin, Noal? 

Mat mestecă o măslină şi scuipă pe furiș sâmburele în 
palmă. Măslina avea un gust uşor stricat. La fel și următoarea. 

Dar el era flămând, prin urmare le înfulecă, apoi se în- 
fruptă din brânza albă și sfărâmicioasă de capră, ignorând în 
tot acest timp privirea încruntată pe care i-o arunca Tuon. 

Faţa bătrânului deveni împietrită, iar Mat rupse o bucată 
de pâine și o mâncă până când Noal răspunse. 

— Mi-e verişor, zise el în cele din urmă cu ranchiună. Mi-a 
fost verișor. 

— Eşti rudă cu Jain Pas Mare(27)? zise Olver, entuziasmat. 

Cartea lui preferată era Călătoriile lui Jain Pas Mare, pe 
care ar fi stat să o citească la lumina lămpii până noaptea târ- 
ziu dacă l-ar fi lăsat Juilin și Thera. Zicea că avea de gând să 
vadă toate locurile pe care le văzuse Pas Mare atunci când 
avea să se facă mare, toate acestea și altele. 

— Cine este acest bărbat cu două nume? întrebă Tuon. Doar 
despre oamenii măreți se vorbeşte astfel, iar dumneata gră- 
ieşti de parcă toată lumea ar trebui să îl ştie. 

— A fost un neghiob, răspunse Noal cu asprime, înainte 
ca Mat să apuce să își deschidă gura, deși Olver apucase să 
şi-o deschidă pe-a lui, rămânând cu ea aşa în vreme ce băr- 
batul continuă. Și-a pierdut vremea cutreierând lumea, lă- 
sând în urma lui o soţie bună și iubitoare care a murit de fe- 
bră atunci când el n-a fost acolo ca să o ţină de mână când 
şi-a dat ultima suflare. A îngăduit să fie transformat într-o 
unealtă de către... 

Brusc, fața lui Noal deveni lipsită de expresie. Privind prin 
Mat, îşi freca fruntea ca şi când încerca să îşi amintească ceva. 


27 Jain Farstrider, în textul original. Ceilalţi traducători i-au 
spus Jain Neopritul. (n.red.) 

— Jain Pas Mare a fost un mare om, zise Olver cu înverșu- 
nare. Îşi strânse pumnii mici ca şi când s-ar fi pregătit să lup- 
te pentru eroul lui. S-a luptat cu trolocii și cu myrddraalii și a 
trăit mai multe aventuri decât oricine din lumea întreagă! 
Chiar și decât Mat! L-a capturat pe Cowin Gemallan după ce 
acesta a trădat ținutul Malkier, dându-l Umbrei! 

Noal tresări, revenindu-și, şi îl bătu ușor pe umăr pe Olver. 

— Aşa a făcut, băiete. Îi putem acorda acest merit. Dar 
pentru ce aventură merită să îți laşi soția să moară singură? 

Părea atât de întristat, încât era gata să-și dea duhul pe loc. 

Olver nu avea niciun răspuns la această întrebare și îi pică 
fața. Dacă Noal avea să îl facă pe băiat să renunţe la cartea lui 
preferată, Mat avea să îi spună câteva bătrânului. Lectura era 
importantă - şi el citea, uneori —, iar el se asigurase ca Olver 
să aibă cărţile care îi plăceau. 

Ridicându-se în picioare, Tuon se întinse peste masă ca 
să-şi pună o mână pe braţul lui Noal. Acea privire severă îi 
dispăruse din ochi, înlocuită fiind de una blândă. O curea lată 
din piele de un galben-închis îi încingea mijlocul, scoțându-i 
în evidenţă formele fine. Alţi bani cheltuiţi de el. Ei bine, îi era 
întotdeauna uşor să facă rost de bani, iar dacă nu i-ar fi chel- 
tuit ea, cel mai probabil i-ar fi irosit el pe altă femeie. 

— Ai un suflet bun, jupâne Charin. 

Ea li se adresa tuturor pe nume în afară de Mat Cauthon! 

— Credeţi, domniță? zise Noal, părând că într-adevăr își 
dorea să audă un răspuns. Uneori, cred că... 

Indiferent ce credea el uneori, ei nu aveau să afle în acel 
moment. 

Uşa se deschise larg, iar Juilin îşi vârî capul în căruţă. Ti- 
chia roşie şi conică a prinzătorului de hoţi tairen îi stătea în- 
clinată pe cap ca de obicei, însă expresia de pe faţa lui oache- 
şă era de îngrijorare. 

— Soldaţii seanchani își ridică corturile peste drum. Mă 
duc la Thera. Are să se sperie dacă va auzi vestea din gura 
altcuiva. 

Şi dispăru într-o clipită, lăsând uşa legănându-se. 


CAPITOLUL 7 
Un medalion rece 


Soldați seanchani. Sânge şi cenuşă! De asta mai avea ne- 
voie Mat, cu zarurile care îi zornăiau în cap. 

— Noal, găsește-o pe Egeanin şi avertizeaz-o. Olver, tu 
avertizează-le pe aes sedai şi pe Bethamin şi pe Seta. 

Cele cinci femei erau cu siguranță împreună sau măcar una 
prin preajma celeilalte. Cele două foste sul'dame le urmau în- 
deaproape pe surori ori de câte ori acestea ieșeau din căruța 
pe care o împărțeau. Lumină, nădăjduia că niciuna dintre ele 
nu se dusese din nou în oraș. Ar intra fix în gura lupului! 

— Eu mă duc până la intrare să văd dacă vom avea necazuri. 

— Ea nu va răspunde la acest nume, bombăni Noal, ridi- 
cându-se de la masă. 

Se mișca cu vioiciune pentru un individ care părea să fi avut 
jumătate din oasele corpului rupte într-un moment sau altul. 

— Ştii că nu va răspunde. 

— Ştii la cine mă refer, îi spuse Mat cu asprime, încrun- 
tându-se la Tuon și la Selucia. 

Prostia asta cu schimbarea numelui era greşeala lor. Selucia 
îi spusese lui Egeanin că numele ei era acum „Leilwin cea fără 
corabie” şi acesta era numele pe care îl folosea Egeanin. Ei bi- 
ne, el nu avea de gând să tolereze aşa ceva, nu în ceea ce îl 
privea pe el sau pe ea. Femeii trebuia să-i vină mintea la cap, 
mai devreme sau mai târziu. 

— Doar spuneam, zise Noal. Vino, Olver! 

Mat se strecură afară după ei, dar înainte să ajungă la ușă, 
Tuon grăi: 

— Pe noi nu ne previi să stăm înăuntru, Jucărie? Nu pui 
pe nimeni să ne păzească? 

Zarurile îi spuneau să îl găsească pe Harnan, sau pe unul 
dintre celelalte Braţe Roşii, şi să îl pună să stea afară ca să le 
păzească de vreun accident. Însă, nu şovăi. 

— Ţi-ai dat cuvântul, zise el, punându-și pălăria pe cap. 

Zâmbetul pe care îl primi drept răspuns merită riscul asu- 
mat. Ea se lumină la față, arde-l-ar focu’. Femeile se asemuiau 
întotdeauna cu un joc de noroc, dar, uneori, un zâmbet putea 
fi un premiu suficient. 

El văzu de la intrare că zilele orașului Jurador erau numă- 
rate, fără prezenţa seanchanilor. Chiar peste drum de circ, câ- 
teva sute de bărbaţi îşi scoteau armurile, descărcau căruțele, 
își ridicau corturile pe rânduri ordonate, își priponeau caii în 
şir. Totul era făcut cu maximă eficiență. Vedea taraboneri cu 
văluri din zale atârnându-le de pe coifuri şi dungi vopsite în 
albastru, galben şi verde pe platoșe și bărbaţi, care erau lim- 
pede pedestrași, punând grămadă sulițe lungi și arcuri mult 
mai scurte decât cele din Ținutul celor Două Râuri, în armuri 
vopsite la fel. Credea că aceştia erau amadiciani. Nici soldații 
Tarabonului, nici cei ai Altarei nu alergau mult pe jos, iar al- 
taranii aflați în slujba seanchanilor aveau armuri vopsite în 
culori diferite dintr-un oarecare motiv. Existau și seanchani, 
fireşte, poate douăzeci sau treizeci din câte își dădea el sea- 
ma. Nu aveai cum să confunzi acele armuri vopsite cu plăci 
suprapuse sau acele coifuri ciudate, în formă de insecte. 

Trei soldați veneau pe drum. Erau niște bărbaţi zvelţi, duri. 
Hainele lor albastre, cu gulerele prevăzute cu dungi verzi și 
galbene, erau destul de simple, în ciuda culorilor, și purtau 
urme ale armurii, dar nu și ale rangului. Nu păreau ofiţeri, 
așadar, dar poate erau la fel de periculoși ca viperele. Doi 
dintre indivizi puteau fi din Andor sau din Murandy sau chiar 
din Ținutul celor Două Râuri, dar al treilea avea ochii migda- 
lați ca ai unui saldaean și pielea de culoarea mierii. 

Fără să încetinească, aceștia intrară la circ. 

Unul din cei doi dresori de cai de la intrare scoase un flu- 
ierat ascuţit care începu să se răspândească prin mulțime, în 
vreme ce celălalt, un individ cu ochi mijiți, numit Bollin, le vâ- 
rî sub nas carafa din sticlă celor trei. 

— Preţul e un penny de argint pentru fiecare, căpitane, zi- 
se el cu o blândeţe înșelătoare. 


Mat îl auzise pe bărbatul masiv vorbind pe același ton cu 
o fracțiune de secundă înainte să îl lovească în cap cu un 
scăunel pe un alt dresor de cai. 

— Pentru copii, cinci bănuţi de cupru dacă îmi ajung până 
la talie şi trei dacă sunt mai scunzi, şi numa' copiii care tre- 
buie purtaţi în brațe pot intra gratuit. 

Seanchanul cu pielea de culoarea mierii îşi ridică o mână, 
ca şi când ar fi vrut să îl dea la o parte pe Bollin din calea lui, 
apoi şovăi, fața lui înăsprindu-se, dacă acest lucru era posibil. 

Ceilalți doi veniră lângă el, cu pumnii strânși, în vreme ce 
tropăitul cizmelor anunţa venirea fiecărui bărbat din circ, pa- 
re-se, acrobaţi în costumele lor țipătoare și dresori de cai în 
veşminte aspre din lână. Fiecare bărbat ținea în mână o bâtă, 
inclusiv Luca, îmbrăcat într-o haină roșu-aprins, brodată cu 
stele aurii, ce îi ajungea până la cizme, până şi Petra, cel cu 
pieptul dezvelit, care era cel mai blând din fire bărbat din câți 
cunoscuse vreodată Mat. Însă acum, faţa lui Petra era întu- 
necată. 

Lumină, scena aceasta prevestea un masacru, cu tovarășii 
acestor indivizi la o sută de pași depărtare şi cu armele la 
îndemână. El atinse pe furiş cuţitele pe care le ținea ascunse 
în mâneci și îşi ridică umerii doar atât cât să îl poată pipăi pe 
cel care îi stătea atârnat la ceafa. Însă nu avea cum să le veri- 
fice pe cele de sub haină sau din cizme fără să nu fie observat. 
Zarurile semănau cu un tunet care nu mai contenea. Începu 
să își facă un plan cum să le ducă de-acolo pe Tuon și pe ce- 
lelalte. Trebuia să o mai ţină o vreme. 

Înainte să se declanșeze dezastrul, o altă seanchan își făcu 
apariţia. Purta armură cu dungi albastre, verzi şi galbene și 
își ţinea coiful la șoldul drept. Avea ochii migdalaţi și pielea 
de culoarea mierii, iar în părul negru, tuns scurt, câteva fire 
albe. Era cu aproape o jumătate de metru mai scundă decât 
ceilalți trei şi nu avea pene pe coif, doar o mică creastă în fa- 
tă, ca un vârf de săgeată din bronz, însă cei trei soldaţi luară 
poziția de drepţi când o văzură. 

— Oare de ce nu mă miră că te găsesc aici, în ceea ce pare 
a fi începutul unei încăierări, Murel? Accentul ei bolborosit 
erau ușor fonfăit. Ce se petrece aici? 

— Le-am dat banii, purtătoare de stindard, răspunse băr- 
batul cu pielea de culoarea mierii, cu același accent fonfăit, 

apoi ei au zis că trebuie să plătim mai mult pentru că suntem 
soldați ai Imperiului. 

Bollin deschise gura, dar ea îl aduse la tăcere ridicând o 
mână. Avea acest aer de autoritate. Plimbându-și privirea 
peste bărbaţii cu bâtele, strânși într-un semicerc gros, şi 
oprindu-se o clipă ca să clatine din cap înspre Luca, ea își 
aținti ochii asupra lui Mat. 

— Ai văzut ce s-a întâmplat? 

— Am văzut, răspunse Mat. Ei au încercat să intre fără să 
plătească. 

— Asta-i bine pentru tine, Murel, zise ea, făcându-l pe băr- 
bat să clipească nedumerit. E bine pentru toți trei. Înseamnă 
că n-o să vă pierdeţi banii. Pentru că nu veţi avea voie să pă- 
răsiți tabăra vreme de zece zile și mă îndoiesc că circul va ză- 
bovi aici atâta timp. Nu veţi primi nici leafa pe zece zile. Tre- 
buia să descărcaţi căruțele ca oamenii de-acasă să nu creadă 
că sunteți mai presus de ei. Sau vreţi să fiți lăsați la vatră 
pentru că provocațţi neînțelegeri în rândul oştenilor(28)? 

Cei trei bărbaţi păliră vizibil. Aparent, aceasta era o acu- 
zaţie gravă. 

— Aşa mă gândeam și eu. Şi-acum, pieriţi din fața mea şi 
întoarceți-vă la treabă, înainte să fac o lună dintr-o săptămână. 

— Da, purtătoare de stindard, răspunseră ei la unison, 
apoi fugiră înapoi peste drum cât putură de repede, trăgând 
de haine. 

Or fi fost ei bărbaţi aspri, dar purtătoarea de stindard era 
mai aspră. 

Cu toate acestea, ea nu terminase încă. Luca păşi în faţă, 
făcând o plecăciune cu gesturi ample, însă ea îl opri din a-și 
exprima mulțumirile. 

— Nu-mi prea plac indivizii care-mi ameninţă oamenii cu 
bâte, bolborosi, odihnindu-și mâna liberă pe mânerul sabiei. 
Nici măcar pe Murel. Nu într-un asemenea conflict. Totuși, 
asta-i o dovadă de curaj. Își doreşte vreunul dintre voi o viață 


28 În textul original fraza este: „Or do you want a charge of 
causing dissension in the ranks?” Substantivul charge se traduce 
prin acuzaţie nu prin lăsare la vatră. Aşadar traducerea corectă 
este: Sau vrei o acuzaţie de provocare a disensiunii în rândul trupei? 
(n.red.) 


plină de glorie și aventură, bravilor? Însoţiţi-mă peste drum 
şi-am să vă înrolez. Tu, de colo, în haina aia roșie fistichie. 
Mie-mi pari a fi un lăncier înnăscut. Pun rămășag c-am să fac 
din tine un erou cum se cuvine în scurt timp. 

Îşi scuturară capetele ca şi cum trecu ca o undă peste 
bărbaţii adunaţi acolo, iar unii, văzând că nu mai exista ni- 
ciun pericol, începură să plece pe furiş. Petra era unul dintre 
ei. Luca arăta de parcă fusese lovit în moalele capului. Alți 
câțiva păreau aproape la fel de uluiți de această propunere. 
Se câștiga mai bine din circ decât din ostăşie, plus că nu exis- 
ta niciun risc ca oamenii să îşi împlânte săbiile în tine. 

— Ei bine, poate voi reuşi să vă conving câtă vreme mai 
staţi pe-aici. Probabil că n-o să vă îmbogăţiți, dar, de obicei, 
leafa vine la timp şi mai aveţi ocazia să prădați atunci când dă 
acest ordin. Se întâmplă din când în când. Mâncarea e felurită 
şi, de obicei, fierbinte şi ajunge cât să vă umple burțţile. Zilele 
sunt lungi, dar asta nu înseamnă decât că sunteţi îndeajuns 
de istoviți ca să dormiţi bine noaptea. Atunci când nu aveţi 
vreo treabă de făcut noaptea. E careva interesat? 

Luca se scutură. 

— Mulţumim, căpităneasă, dar, nu, răspunse el, cu o voce 
pe jumătate sugrumată. 

Unii neghiobi credeau că soldaţii se simțeau măguliți atunci 
când cineva credea că ei aveau un rang mai mare decât per- 
soana aceea. Unii soldaţi neghiobi credeau. 

— Mă scuzațţi, rogu-vă. Am un spectacol de pregătit, iar 
oamenii nu vor fi încântați dacă vor fi nevoiţi să aștepte prea 
mult ca să-l vadă. 

Aruncându-i o ultimă privire precaută femeii, ca şi când 
s-ar fi temut că ar fi putut încerca să-l târască de guler, se luă 
cu gura de bărbaţii din spatele lui. 

— Întoarceţi-vă cu toţii la treburile voastre. De ce mai 
pierdeţi vremea pe-aici? Totul este sub control. Întoarceţi-vă 
la treburile voastre, înainte ca oamenii să își ceară banii înapoi. 

Acest lucru ar fi fost un dezastru, după părerea lui. Dacă 
ar fi fost pus să aleagă între a da banii înapoi şi a participa 
într-o revoltă, Luca nu ar fi putut hotărî care din cele două 
variante era mai rea. 

Cum circarii începeau să se împrăștie, iar Luca se înde- 
părta grăbit, aruncând priviri peste umăr în direcția ei în tot 

acest timp, femeia se întoarse spre Mat, singurul bărbat ră- 
mas, în afară de cei doi dresori de cai. 

— Tu ce zici? După cum arăţi, ai putea ajunge ofițer şi 
să-mi dai ordine. 

Părea amuzată de această idee. 

El știa ce făcea ea. Oamenii care stăteau la coadă văzuseră 
trei soldați seanchani puși pe fugă - și cine putea ști motivul 
pentru care fugiseră? —, iar apoi văzuseră cum ea împrăștiase 
o mulțime mult mai numeroasă de una singură. l-ar fi oferit 
într-o clipită un loc în oaste ca purtătoare de stindard. 

— Aş fi un soldat nepriceput(29), purtătoare de stindard, 
zise el, înclinându-și pălăria, iar ea râse. 

Când el se întoarse, îl auzi pe Bollin zicând cu blândeţe: 

— N-ai auzit ce i-am spus bărbatului ăluia? Un penny de 
argint pentru dumneata și un altul pentru soţia dumitale. 
Monedele aterizară cu un clinchet în carafă. Mulţumesc. 

Lucrurile reveniră la normal. lar zarurile îi zornăiau în 
continuare în cap. 

Croindu-și drum prin circ, unde acrobaţii făceau din nou 
tumbe pe platformele lor din lemn pentru spectatori, jongle- 
rii făceau numere, câinii Clarinei alergau pe nişte mingi mari 
din lemn și leoparzii Miyorei stăteau pe labele dinapoi în in- 
teriorul unei cuşti care părea cam șubredă în calea lor, el se 
hotărî să le facă o vizită surorilor aes sedai. Leoparzii îi adu- 
seră aminte de ele. Poate că soldaţii de rând își petreceau zi- 
ua muncind, însă el era pregătit să pună rămășag că cel puţin 
câțiva dintre ofițeri vor veni ca să arunce o privire în scurt 
timp. În mod ciudat, el avea încredere în Tuon, iar Egeanin 
avea suficientă minte ca să stea ascunsă atunci când ar putea 
fi alți seanchani prin preajmă, însă surorilor aes sedai părea 
să le lipsească simţul realității. Chiar şi Teslyn şi Edesina, ca- 
re îşi petrecuseră timpul ca damane, își asumau riscuri pros- 
tești. Joline, care nu fusese damane, părea să se creadă in- 
vulnerabilă. 

Toată lumea din circ ştia acum că cele trei femei erau aes 
sedai, însă căruţa lor mare, acoperită cu dungi lăsate de ploa- 


29 În textul original fraza este: „I'd make a terrible soldier, 
Standardbearer”. Mat consideră că ar fi un soldat groaznic. (n.red.) 


ie pe varul alb, se afla în continuare lângă căruțele cu coviltir 
în care se aflau proviziile, nu departe de şirul de cai priponiţi. 

Luca fusese dispus să îşi reorganizeze circul pentru o 
Înaltă Doamnă care îi oferea o garanţie de protecţie, dar nu şi 
pentru surorile aes sedai, care îl puneau în pericol prin pre- 
zența lor şi care, pe lângă asta, n-aveau niciun bănuț. Femeile 
de la circ le compătimeau adeseori pe surori, iar bărbaţii 
erau cu băgare de seamă într-o oarecare măsură - adeseori 
era aşa în cazul surorilor aes sedai însă cel mai probabil că 
Luca le-ar fi refuzat, lăsându-le să se descurce de capul lor, 
dacă nu erau galbenii lui Mat. Aes sedai reprezentau o ame- 
nințare mai mare decât orice atâta vreme cât acestea se aflau 
pe tărâmurile stăpânite de seanchani. Mat Cauthon nu primi 
mulțumiri pentru asta, nu că le-ar fi așteptat. S-ar fi mulțumit 
cu un dram de respect, oricât de puţin probabil era să îl pri- 
mească. La urma urmei, aes sedai erau aes sedai. 

Străjerii Jolinei, Blaeric şi Fen, nu se vedeau nicăieri; 
drept urmare, el nu trebuia să îi convingă prin vorbe să îl lase 
să intre, însă, când se apropie de treptele mânjite cu noroi din 
spatele căruței, simți medalionul cu capul de vulpe, care îi 
atârna pe sub cămașă, rece ca gheaţa pe piele, apoi încă și 
mai rece. Preţ de o clipă, încremeni ca o statuie. Femeile alea 
idioate conduceau înăuntru! Venindu-și în fire, urcă treptele 
tropăind şi deschise ușa, dând-o de perete. 

Femeile pe care se aștepta să le vadă erau toate acolo; 
Joline, o soră Verde, zveltă, drăguță şi cu ochi mari, Teslyn, o 
Roşie cu umeri înguști, care arăta de parcă mesteca pietre, și 
Edesina, o Galbenă, mai degrabă frumoasă decât drăguță(30), 
al cărei păr negru i se revărsa pe spate, ajungându-i până la 
talie. Le salvase pe toate trei din ghearele seanchanilor, le 
scăpase pe Teslyn şi pe Edesina din cuștile damanelor; cu 
toate acestea, recunoștinţa lor era cel puţin schimbătoare. 
Bethamin, la fel de tuciurie ca Tuon, dar înaltă și cu forme 
frumoase, şi bălaia Seta fuseseră sul'dame înainte să fie obli- 
gate să dea o mână de ajutor la salvarea celor trei aes sedai. 
Cele cinci împărțeau căruţa astfel încât aes sedai să poată sta 
cu ochii pe sul'dame, iar fostele sul'dame să stea cu ochii pe 


30 În textul original fraza este: „handsome rather than pretty”. 
Edesina este o femeie mai degrabă arătoasă decât drăguță. (n.red.) 

aes sedai. Niciuna dintre ele nu era conştientă de această sar- 
cină, însă neîncrederea reciprocă le făcea să o îndeplinească 
cu râvnă. Singura femeie pe care nu se așteptase să o vadă 
era Setalle Anan, care ținuse hanul „Femeia rătăcitoare” din 
Ebou Dar, înainte să se hotărască să se implice dintr-un oa- 
recare motiv în acea acțiune de salvare. Setalle, însă, avea un 
fel al ei de a-și face loc. Să se amestece, de fapt. Se amesteca 
necontenit între el şi Tuon. Însă ceea ce făceau ele fu complet 
neașteptat. 

Bethamin şi Seta stăteau nemişcate ca nişte statui în mij- 
locul căruţei, lipite una de cealaltă între cele două paturi care 
nu puteau fi ridicate pe pereţi, iar Joline îi trăgea palme lui 
Bethamin, mai întâi cu o mână, apoi cu cealaltă. Lacrimi tă- 
cute se rostogoleau pe obrajii femeii înalte, iar Seta părea a 
se teme că ea avea să fie următoarea. Edesina și Teslyn, cu 
braţele încrucișate pe piept, priveau fără niciun fel de expre- 
sie, în vreme ce jupâneasa Anan se încrunta cu dezaprobare 
peste umărul lui Teslyn. El n-ar fi putut spune, și nici nu îi 
păsa, dacă femeia dezaproba pălmuirea sau ceea ce făcuse 
Bethamin ca să fie pedepsită. 

Străbătând podeaua dintr-un pas, el apucă braţul ridicat 
al Jolinei și o întoarse spre el. 

— Pe Lumină, ce...? 

Atât apucă să rostească, înainte ca ea să se folosească de 
cealaltă mână ca să îl lovească cu atâta putere, încât urechile 
îi țiuiră. 

— Asta le întrece pe toate(31), zise el şi, deşi vedea în 
continuare steluțe, se trânti pe cel mai apropiat pat şi o trase 
pe uimita Joline peste genunchii lui. 

Mâna lui dreaptă ateriză peste fundul ei cu o plesnitură 
zgomotoasă care o făcu pe femeie să scoată un țipăt. Medali- 
onul deveni încă şi mai rece, iar Edesina suspină adânc când 
nu se întâmplă nimic, însă el încerca să stea cu un ochi pe 
celelalte două surori și cu celălalt pe uşa deschisă, atent la 
străjerii Jolinei, în vreme ce o ţinea locului şi o pălmuia peste 


31 În textul original propoziţia este: Now, that killed the goat. 
Traducerea adaptată în română ar fi: Acu’ asta a ucis capra! Capre- 
le au un loc aparte în expresiile (amuzante) inventate de Jodan. 
(n.red.) 


fund cât putea de repede și de tare. Cum habar nu avea câte 
cămășuţe și poale purta pe sub acea rochie ponosită din lână, 
el voia să se asigure că avea să lase urme. I se părea că mâna 
lui ţinea ritmul cu zarurile care-i zornăiau în cap. Luptân- 
du-se şi dând din picioare, Joline începu să blesteme ca un că- 
ruțaș în vreme ce medalionul părea că se transformă în ghea- 
ță. Apoi, acesta deveni atât de rece, încât se întrebă dacă nu 
avea să se trezească cu degerături, iar ea adăugă zbierături 
vocabularului pestriț. Poate că el nu avea un braț ca al lui 
Petra, dar era departe de a fi slab. Antrenamentele cu arcul și 
cu bâta îi făcuseră brațele puternice. 

Edesina și Teslyn păreau a fi la fel de încremenite precum 
cele două foste sul'dame care făceau ochii cât cepele - ei bine, 
Bethamin rânjea, însă părea la fel de uimită ca Seta —, însă 
tocmai când el începu să creadă că urletele Jolinei îi depășeau 
înjurăturile, jupâneasa Anan încercă să-și facă loc printre cele 
două aes sedai. În mod surprinzător, Teslyn îi făcu semn cu 
mâna să rămână pe loc! Foarte puţine femei și foarte puţini 
bărbaţi se împotriveau poruncii unei aes sedai, însă jupâ- 
neasa Anan îi aruncă surorii Roşii o privire rece și se înghe- 
sui printre cele două aes sedai, bombănind ceva ce le făcu pe 
amândouă să o privească cu curiozitate. Ea se văzu nevoită să 
se chinuie să treacă printre Bethamin și Seta, iar el profită de 
această ocazie ca să îi mai tragă câteva palme peste fund, 
apoi să o împingă de pe genunchii lui pe sora Verde. Oricum, 
începuse să simtă înțepături în palmă. Joline ateriză cu o buf- 
nitură și îi scăpă un suspin adânc. 

Plantându-se în fața lui, suficient de aproape încât să se 
sincronizeze cu Joline, care se grăbi să se ridice în picioare, 
jupâneasa Anan îl studie ținându-și brațele încrucișate pe 
piept, astfel încât acestea îi făceau încă și mai vizibil decolteul 
generos al rochiei ei. În ciuda rochiei, ea nu era Ebou Dari, nu 
cu acei ochi căprui, dar purta în urechi niște cercei mari și 
rotunzi din aur, „Cuţitul căsniciei”, al cărui mâner era bătut 
cu pietre preţioase roşii și albe reprezentându-i pe fiii și pe 
fiicele ei, îi atârna de colierul lat din argint de la grumaz și un 
pumnal cu tăișul curbat care era ascuns la spate după curea. 
Poalele rochiei ei verde-închis erau cusute în partea stângă, 
lăsându-i la vedere juponul roşu. Cu fire cărunte în păr, ea 
era hangiță Ebou Dari impunătoare până în măduva oaselor, 

sigură pe sine şi obişnuită să dea ordine. El se aştepta ca ea 
să îl dojenească - era la fel de pricepută ca orice aes sedai 
atunci când venea vorba despre a dojeni! Prin urmare, fu sur- 
prins când ea începu să vorbească, părând foarte îngândurată. 

— Joline trebuie să fi încercat să te oprească, la fel și 
Teslyn şi Edesina, dar indiferent ce-au făcut, n-au reușit. Cred 
că asta înseamnă că ai la tine un ter'angreal care poate între- 
rupe firele Puterii. Am auzit despre aceste obiecte - cică şi 
Cadsuane Melaidhrin avea unul, cel puţin așa se zvonea -, dar 
eu n-am văzut niciodată așa ceva. Mi-ar plăcea foarte mult. 
N-am să încerc să ţi-l iau, dar aş aprecia dacă mi l-ai arăta. 

— Cum de o ştii pe Cadsuane? o întrebă Joline pe un ton 
poruncitor, încercând să-și treacă mâna peste fund ca să-și 
scuture poalele. 

Prima oară când dădu cu mâna, scânci și îi aruncă o pri- 
vire dușmănoasă lui Mat doar ca să-i arate că îl ținea minte. 
Lacrimile străluceau în ochii ei mari şi căprui și pe obraji, iar 
dacă el trebuia să plătească pentru ele, merita preţul. 

— Ea a zis ceva despre testul pentru şal, zise Edesina. 

— Ea a zis: „Cum ai reușit să treci testul pentru şal dacă 
încremeneşti în astfel de momente?”, adăugă Teslyn. 

Jupâneasa Anan strânse din buze o clipă, iar dacă era des- 
cumpănită, îşi reveni în fire într-o clipită. 

— Poate vă amintiţi că dețineam un han, zise ea pe un ton 
sec. Mulţi oameni treceau pe la „Femeia rătăcitoare” şi mulți 
dintre ei vorbeau, poate mai mult decât ar fi trebuit. 

— Nicio aes sedai n-ar fi facut-o, începu Joline, apoi se în- 
toarse repede. 

Blaeric şi Fen urcau treptele. Ambii din Ținuturile de Ho- 
tar, aceştia erau niște bărbați masivi, iar Mat se ridică repede 
în picioare, pregătit să-şi folosească cuţitele dacă era nevoie. 
Aceştia îi puteau trage o mamă de bătaie, dar nu înainte de a 
vărsa sânge. 

În mod surprinzător, Joline ţâşni spre ușă şi i-o trânti în 
nas lui Fen, apoi încuie zăvorul. Saldaeanul nu precupețţi ni- 
ciun efort(32) ca să deschidă ușa, însă Mat nu avea nicio în- 


32 În textul original propoziţia este: The Saldaean made no ef- 
fort to open the door. Saldaeanul nu a făcut nici un efort ca să des- 
chidă uşa/ nici nu a încercat să deschidă uşa. (n.red.) 


doială că cei doi aveau să aștepte până când urma să plece el. 
Când ea se întoarse, ochii îi scăpărau, cu tot cu lacrimi, şi, 
preţ de o clipă, păru că uitase de jupâneasa Anan. 

— Dacă te vei gândi măcar vreodată să..., începu ea, în- 
dreptându-şi un deget ameninţător spre el. 

El făcu un pas în faţă și își vâri un deget sub nasul ei(33), 
atât de repede, încât ea făcu un pas în spate şi se ciocni de 
ușă. Apoi sări din nou în față, scoțând un țipăt, iar obrajii i se 
roşiră. Lui puţin îi păsa dacă era din cauza furiei sau a stân- 
jenelii. Ea deschise gura, însă el refuză să o lase să scoată un 
cuvânt. 

— Dacă nu eram eu, tu ai purta acum zgarda de damane 
în jurul grumazului, la fel şi Edesina şi Teslyn, zise el, cu ace- 
eași scăpărare în voce ca în privire. Drept răsplată, voi trei vă 
bateţi joc de mine. Faceţi ce vă taie capul şi ne puneţi pe toți 
în pericol. Conduceţi Puterea când știți că seanchanii sunt 
chiar peste drum! Ar putea avea o damane cu ei, sau o duzină, 
din câte știm noi. 

El se îndoia că exista măcar una, însă îndoiala nu era o 
certitudine, şi, oricum, nu avea de gând să își împărtășească 
îndoielile cu ea. Nu acum. 

— Ei bine, aş putea tolera asta, deşi ar fi mai bine să ştii 
că am ajuns la capătul răbdării, dar n-am să-ţi îngădui să mă 
lovești. Dacă vei face asta, jur c-am să-ţi bătucesc fundul de 
două ori mai tare și de două ori mai aprig. Ai cuvântul meu! 

— lar eu n-am să încerc să-l opresc data viitoare dacă vei 
face asta, zise jupâneasa Anan. 

— Nici eu, adăugă Teslyn, îngânată după o clipă de Edesina. 

Joline arăta de parcă ar fi fost lovită în moalele capului cu 
un ciocan. Foarte satisfăcător, atâta vreme cât el putea găsi o 
cale prin care Blaeric și Fen să nu-i rupă oasele. 

— Şi-acum, vrea careva să-mi spună de ce v-aţi hotărât să 
începeți să conduceţi de parcă ar fi Ultima Bătălie? Chiar tre- 
buie să le ţii așa, Edesina? 

El arătă cu capul spre Seta şi Bethamin. Era doar o pre- 
supunere logică, dar Edesina făcu ochii mari de uimire pen- 


33 În textul original propoziţia este: „and stuck a finger of his 
own to her nose”. Ceea ce înseamnă că i-a pus un deget pe nas, nu 
sub nas. (n.red.) 

tru o clipă, ca și când ar fi crezut că ter'angrealul lui îi îngă- 
duia să vadă firele Puterii, dar şi să le oprească. În orice caz, o 
clipă mai târziu, ambele femei stăteau normal. Bethamin în- 
cepu să își şteargă calmă lacrimile cu o batistă albă din pânză. 
Seta se aşeză pe cel mai apropiat pat, cuprinzându-se cu bra- 
tele și tremurând; părea mai tulburată decât Bethamin. 

Cum niciuna dintre aes sedai nu părea dornică să răspun- 
dă, jupâneasa Anan o făcu în locul lor. 

— S-a iscat o ceartă. Joline a vrut să meargă și să-i vadă cu 
ochii ei pe aceşti seanchani și nu a putut fi înduplecată să n-o 
facă. Bethamin a hotărât să o pedepsească de parcă nu știa ce 
avea să se întâmple. Hangiţa clătină din cap dezgustată. A în- 
cercat s-o tragă pe Joline peste genunchii ei, ajutată de Seta, 
iar Edesina le-a înfășurat în fire de aer. Bănuiesc, adăugă ea, 
când surorile aes sedai îi aruncară toate o privire aspră. N-oi 
fi eu capabilă să conduc, dar îmi folosesc ochii. 

— Asta nu explică ce-am simţit eu, zise Mat. S-a condus 
mult aici. 

Jupâneasa Anan și cele trei aes sedai îl studiară bănuitoa- 
re, iar privirile lor insistente păreau să caute medalionul. Ele 
nu aveau să uite de ter'angrealul lui, acest lucru era cert. 

Joline continuă povestea. 

— Bethamin a condus. N-am mai văzut până acum împle- 
titura pe care a folosit-o ea, dar preţ de câteva clipe, până când 
a pierdut Izvorul, a făcut să danseze steluțe în jurul nostru. 
Cred că a folosit toată Puterea pe care a reușit s-o acceseze. 

Dintr-odată, Bethamin fu zguduită de hohote de plâns. De- 
veni moale, mai să se prăbușească pe podea. 

— N-am vrut s-o fac, zise ea, plângând. Umerii i se scutu- 
rau, faţa îi era schimonosită. Am crezut că vrei să mă omori, 
dar n-am vrut s-o fac. N-am vrut. 

Seta începu să se legene înainte și înapoi, zgâindu-se în- 
grozită la prietena ei. Sau la fosta ei prietenă, poate. Amândo- 
uă știau că a'damul le putea ţine legate, şi poate orice sul'da- 
mă, dar se prea poate să fi negat însemnătatea acestui lucru. 
Orice femeie care putea folosi un a'dam putea învăţa să con- 
ducă. Cel mai probabil, ele încercaseră din răsputeri să nege 
această realitate cruntă, să o uite. Cu toate acestea, conduce- 
rea Puterii schimba totul, de fapt. 

Colac peste pupăză, asta-i mai lipsea lui acum, arde-l-ar focu’. 


— Ce aveţi de gând să faceţi în privința asta? O singură 
aes sedai se putea ocupa de asta. Acum, că s-a pornit, ea nu se 
poate opri. Atâta ştiu şi eu. 

— S-o lăsăm să moară, zise Teslyn cu asprime. Putem pu- 
ne un scut între ea și Izvor până când ne descotorosim de ea. 
Apoi ea poate muri. 

— Nu putem face asta, zise Edesina, părând şocată, deşi 
aparent nu de ideea că Bethamin ar putea muri. Odată ce îi 
vom da drumul, ea va fi un pericol pentru toți cei din preajma ei. 

— N-am s-o mai fac, se tângui Bethamin, aproape implo- 
rând. N-am s-o mai fac! 

Trecând pe lângă Mat de parcă acesta ar fi fost un cuier, 
Joline o înfruntă pe Bethamin, uitându-se în ochii femeii mai 
înalte, cu pumnii proptiţi în șolduri. 

— N-ai să te opreşti. Nu poţi, odată ce te pornești. O, s-ar 
putea să treacă luni întregi între încercările tale de a condu- 
ce, dar vei încerca din nou, apoi din nou și, de fiecare dată, vei 
deveni mai periculoasă. Oftând, își luă mâinile din şolduri. 
Eşti mult prea bătrână pentru cartea novicelor, și nu există 
niciun leac pentru asta. Va trebui să te învăţăm noi. Cel puţin, 
atât cât să fii în siguranţă. 

— Să o învăţăm noi? ţipă Teslyn şi fu rândul ei să-şi prop- 
tească pumnii în șolduri. Eu zic s-o lăsăm să moară! Aveţi 
habar cum s-au purtat cu mine aceste sul'dame atunci când 
am fost prizoniera lor? 

— Nu, pentru că nu ne-ai dat amănunte, doar te-ai plâns 
cât de îngrozitor a fost, răspunse Joline pe un ton sec, apoi 
adăugă pe un ton ferm: Dar n-am de gând să las vreo femeie 
să moară când pot împiedica acest lucru. 

Însă aceste cuvinte nu puseră capăt lucrurilor, fireşte. 
Atunci când o femeie voia să se certe, o putea ţine așa la ne- 
sfârşit. Şi toate voiau să se certe. Edesina alese să fie de par- 
tea Jolinei, la fel și jupâneasa Anan, de parcă ar fi fost la fel de 
îndreptăţită să ia cuvântul ca surorile aes sedai. Mare mirare, 
Bethamin și Seta îi luară partea lui Teslyn, negând orice do- 
rință de a conduce, fluturându-și mâinile şi țipând la fel de 
tare. În mod înţelept, Mat profită de ocazie şi se strecură afa- 
ră din căruţă, închizând fără zgomot ușa în urma lui. Nu era 
nevoie să le aducă aminte de el. Surorile aes sedai, cel puțin, 
aveau să o facă în curând. Măcar el putea înceta să își mai 

facă griji unde erau afurisitele alea de a'dame şi dacă femeile 
sul'dame aveau să încerce să le folosească din nou. Treaba 
aceea era încheiată acum. 

Avusese dreptate în privinţa lui Blaeric şi a lui Fen. Aceş- 
tia aşteptau la baza scărilor, iar norii de furtună erau o nimi- 
ca toată în comparaţie cu fețele lor întunecate. Nu încăpea în- 
doială că ei ştiau exact ce păţise Joline. Dar nu și cine era de 
vină, pare-se. 

— Ce s-a întâmplat înăuntru, Cauthon? întrebă Blaeric pe 
un ton poruncitor, ochii lui albaștri fiind îndeajuns de pă- 
trunzători ca să îl sfredelească. 

Puțin mai înalt, el îşi răsese moţul shienaran și nu părea 
prea mulțumit de părul scurt ce îi acoperea scalpul. 

— Ai fost implicat? îl întrebă Fen pe un ton rece. 

— Cum se poate să fi fost? răspunse Mat, coborând scările 
de parcă n-ar fi avut nicio grijă pe cap. Ea este aes sedai, în 
caz că n-aţi observat. Dacă vreți să știți ce s-a întâmplat, vă 
sugerez s-o întrebaţi. Nu sunt atât de neghiob ca să vorbesc 
despre asta. Pot să vă spun asta. Doar că eu n-aș întreba-o 
chiar acum. Încă se mai ceartă între ele. Am profitat de ocazie 
ca să mă strecor afară câtă vreme mai am pielea pe mine. 

Poate că nu își alese prea bine cuvintele. Feţele celor doi 
străjeri deveniră și mai întunecate, oricât de imposibil ar fi 
părut acest lucru. Însă îl lăsară să plece în treaba lui, fără ca 
el să fie nevoit să apeleze la cuţitele sale. Asta fu tot. Niciunul 
dintre ei nu părea prea dornic să intre în căruţă. În schimb, se 
așezară pe treptele căruţei ca să aștepte, neghiobii. El se în- 
doia că Joline avea să fie prea deschisă cu ei, dar putea să își 
reverse o parte din furie asupra lor pentru că știau. Dacă ar fi 
fost în locul lor, și-ar fi găsit ceva de făcut care să îl țină de- 
parte de căruța aceea timp de... o lună sau două, să zicem. 
Asta i-ar putea ajuta. Pe unii. Femeile țineau minte unele lu- 
cruri vreme îndelungată. De-acum înainte, va trebui să fie cu bă- 
gare de seamă când venea vorba de Joline. Dar tot meritase. 

Cu tabăra seanchană dincolo de drum și cu cearta dintre 
surorile aes sedai şi cu femeile care conduceau de parcă nu 
auziseră niciodată de seanchani și cu zarurile care îi zornăiau 
în cap, nici măcar cele două jocuri cu pietrele pe care le juca- 
se cu Tuon şi le câștigase în seara aceea nu îl puteau face să 
simtă altceva decât prudenţă. Plecă să se culce - pe jos, din 


moment ce era rândul lui Domon să doarmă în al doilea pat; 
Egeanin dormea întotdeauna în celălalt - cu zarurile izbin- 
du-i-se de pereţii craniului, însă era convins că ziua de mâine 
trebuia să fie mai bună decât cea de azi. Ei bine, nu susținuse 
niciodată că avea întotdeauna dreptate. Își dorea doar să nu 
se mai înșele atât de des. 

CAPITOLUL 8 
Ouă de dragon 


În dimineaţa următoare, Luca îi puse pe circari să strângă 
tabăra, să dea jos pereții mari din pânză și să încarce totul în 
căruţe. Zăngăniturile, trântiturile și strigătele fură cele care îl 
treziră pe Mat, care se simţea buimac şi țeapăn după ce dor- 
mise pe jos. Atâta cât reușise să doarmă din cauza afurisitelor 
ălora de zaruri. Chestiile alea aduceau cu ele vise care îţi tul- 
burau somnul. Luca fugea de colo colo în cămașă și cu un fe- 
linar în mână, dând ordine şi, cel mai probabil, împiedicând 
lucrurile în loc să le grăbească, însă Petra, îndeajuns de lat în- 
cât să pară îndesat, cu toate că nu era cu mult mai scund de- 
cât Mat, se opri din a lega cei patru cai de căruţa lui și a Clarinei 
ca să dea explicaţii. Cu luna care începea să coboare spre ori- 
zont și pe jumătate ascunsă de copaci, felinarul de pe capra 
căruțașului arunca singura lumină pe care o aveau, o sferă 
galbenă ce pâlpâia repetat de sute de ori și mai bine în în- 
treaga tabără. Clarine plecase să plimbe câinii din moment ce 
aceştia aveau să își petreacă mare parte din zi în căruţă. 

— leri... 

Bărbatul cel voinic clătină din cap şi mângâie cel mai apro- 
piat animal, așteptând răbdător ca ultimele curele să fie lega- 
te, ca și când calul ar fi dat semne de nervozitate. Poate că și 
el era agitat. Aerul nopții era doar răcoros, nu rece; cu toate 
acestea, el era înfofolit într-o haină neagră și avea pe cap o 
căciulă croșetată. Soţia lui îşi făcea griji să nu îl tragă curentul 
sau să nu răcească; prin urmare, ea se îngrijea ca aceste lu- 
cruri să nu se întâmple. 

— Vezi tu, noi suntem străini peste tot şi mulţi oameni 
cred că pot profita de străini. Dar, în cazul în care vom lăsa un 


singur om să scape basma curată, alți zece vor încerca, dacă 
nu o sută. Uneori, judecătorul de prin partea locului, sau ce 
trece drept unul, aplică legea în favoarea noastră, dar doar 
uneori. Pentru că suntem străini, iar mâine sau poimâine 
vom pleca. Oricum, toată lumea știe că străinii sunt, de obicei, 
puşi pe rele. Așa că trebuie să ne apărăm, să luptăm pentru ce 
e al nostru dacă e nevoie. Dar odată ce faci asta, e timpul să-ţi 
vezi mai departe de drum. Acum e la fel ca pe vremea când 
eram doar câteva zeci cu Luca, socotindu-i pe dresorii de cai, 
deşi pe vremea aia, ne-am fi văzut de drum de îndată ce solda- 
ţii ăia ar fi plecat. Pe vremea aceea, nu pierdeai atât de mulți 
bănuți dacă plecai în grabă, zise el pe un ton sec şi clătină din 
cap, poate din cauza lăcomiei lui Luca sau poate din cauza 
circului, care devenise atât de mare, înainte să continue. 

— Cei trei soldaţi seanchani au prieteni sau măcar tova- 
răşi cărora nu le va plăcea să fie puşi cu fața la perete. Purtă- 
toarea aia de stindard a facut-o, dar poți fi sigur că ei vor da 
vina pe noi, pentru că în noi pot lovi, dar nu şi în ea. Poate că 
ofițerii lor vor aplica legea sau regulile lor sau ce-o fi, cum a 
făcut-o ea, dar nu putem fi siguri de asta. Ce este foarte sigur, 
însă, este că indivizii ăia vor provoca necazuri dacă vom mai 
zăbovi aici încă o zi. N-are rost să mai zăbovim dacă asta în- 
seamnă încăierări cu soldaţii şi, poate, oameni răniţi care nu 
vor mai putea da reprezentații şi vor avea probleme cu legea 
într-un fel sau altul. Era cel mai lung discurs pe care Mat îl 
auzise vreodată din partea lui Petra, iar bărbatul își drese 
glasul, parcă stânjenit că spusese prea multe. Ei bine, bombă- 
ni el, întorcându-se la înhămatul cailor, Luca va vrea să por- 
nească la drum în curând. lar tu vei vrea să te ocupi de caii tăi. 

Mat nu voia să facă asta. Atunci când aveai bani, cel mai 
minunat lucru nu era ce puteai cumpăra cu ei, ci că îi puteai 
plăti pe alţii ca să muncească. De îndată ce realiză că circul se 
pregătea de plecare, îi trezi pe cei patru oșteni din rândul 
Brațelor Roşii din cortul pe care aceștia îl împărțeau cu Chel 
Vanin, ca să lege caii la căruţa lui şi a lui Tuon, să facă așa 
cum le spunea el în cazul „briciului” și să pună șaua pe Cim- 
poiaș. Hoţul de cai cel voinic - acesta nu furase niciun cal de 
când îl cunoscuse Mat, dar asta era îndeletnicirea lui - se ri- 
dică doar atât cât să spună că se va trezi atunci când ceilalți 
se vor întoarce, apoi se întoarse cu spatele şi începu să sforă- 

ie din nou, înainte ca Harnan și ceilalți să apuce să-şi tragă 
cizmele. Abilităţile lui Vanin erau astfel încât nimeni nu se 
plângea cu voce tare, exceptând cârtelile obișnuite referitoa- 
re la oră, și toţi, în afară de Harnan, ar fi cârtit dacă le-ar fi 
fost îngăduit să doarmă până la amiază. Atunci când era ne- 
voie de abilitățile lui, acesta îi răsplătea înzecit, iar ei știau as- 
ta, chiar şi Fergin; Brațul Roşu cel slăbănog nu era prea scli- 
pitor decât atunci când venea vorba de soldăţie, iar acolo era 
suficient de isteţ. Ei bine, destul de isteţ. 

Circul plecă din Jurador înainte ca soarele să se ivească la 
orizont, un şir lung de căruţe, ca un șarpe, înaintând pe dru- 
mul larg prin întuneric, în frunte cu monstruozitatea sânge- 
rie a lui Luca, trasă de șase cai. Urma căruţa lui Tuon, condu- 
să de Gorderan, aproape la fel de lat în umeri ca să pară un 
om forțos, și cu Tuon şi Selucia, înfășurate în mantii și cu glu- 
gile pe cap, înghesuite de o parte şi de cealaltă a lui. Căruţele 
care cărau proviziile şi cuştile cu animale, precum și caii de 
rezervă veneau la urmă. Santinelele din tabăra seanchanilor 
îi priveau plecând, niște siluete în întuneric, tăcute și cu ar- 
muri, care patrulau prin perimetrul taberei. Nu că tabăra ar fi 
fost cufundată în tăcere. Nişte siluete întunecate stătea alini- 
ate nemişcate printre corturi, în vreme ce niște voci strigau 
apelul în ritm constant, iar altele răspundeau. Mat mai că îşi 
ținu respiraţia până când acele strigăte regulate se estompa- 
ră. Disciplina era un lucru minunat. Pentru alți oameni, oricum. 

El îl călărea pe Cimpoiaș alături de căruţa surorilor aes se- 
dai, aproape de mijlocul caravanei lungi, tresărind ușor de fie- 
care dată când simţea din nou pe piept răceala capului de vul- 
pe, lucru care se întâmplă înainte să apuce să străbată mai 
mult de o milă. Se părea că Joline nu irosea timpul. Fergin, care 
ținea frâiele, sporovăia cu Metwyn despre cai și femei. Amân- 
doi erau fericiți ca nişte porci în trifoi, căci niciunul nu avea 
habar de ce se petrecea în interiorul căruței. Bine măcar că 
medalionul nu făcea decât să se răcească. Doar atât. Ele folo- 
seau o cantitate mică de Putere. Cu toate acestea, lui îi displă- 
cea să se afle atât de aproape de orice formă de conducere. Din 
experienţa lui, aes sedai purtau necazurile în punga de la brâu 
şi arareori se sfiau să le provoace, fără să le pese pe cine afec- 
tau. Nu, cu zarurile care îi zornăiau în cap, el ar fi preferat să 
nu vadă picior de aes sedai pe o distanță de zece mile. 


Ar fi vrut să călărească lângă Tuon și să profite de ocazie 
ca să vorbească cu ea, chiar dacă Selucia și Gorderan ar fi au- 
zit fiecare cuvânt, dar nu voiai ca o femeie să creadă că erai 
prea nerăbdător. Dacă făceai asta, ea fie profita de ocazie, fie 
o lua la sănătoasa ca un strop de ploaie ce alunecă de pe o ti- 
gaie încinsă şi unsuroasă. Tuon găsise deja căi prin care să 
profite, iar el nu prea avea timp să fugă după ea. Mai degrabă 
sau mai târziu, ea avea să rostească cuvintele care încheiau 
ceremonia de căsătorie, un lucru evident ca acela că apa este 
udă, însă asta nu făcea decât să îl împingă să se grăbească 
pentru a afla cum era ea, un lucru deloc ușor de făcut deo- 
camdată. Puzzle-ul unui fierar părea simplu în comparaţie cu 
femeia aceea mică. Dar cum se putea însura un bărbat cu o 
femeie dacă nu o cunoștea? Mai rău, el trebuia să o facă să îl 
vadă ca fiind ceva mai mult decât o jucărie. Căsătoria cu o fe- 
meie care nu îi arăta pic de respect ar fi ca și când ar purta zi 
şi noapte o cămaşă din cuiburi de viespi. Încă şi mai rău, el 
trebuia s-o facă să îi pese de el, altminteri se va trezi forțat să 
se ascundă de propria soţie ca aceasta să nu îl facă da'covale! 
Colac peste pupăză, el trebuia să facă toate astea în timpul ce 
îi mai rămânea până când avea să o trimită înapoi în Ebou 
Dar. O treabă frumușică, un deliciu pentru un erou de legen- 
dă, ceva cu care să îşi ocupe timpul liber până când pleca 
pentru a face alte acte de eroism, doar că afurisitul de Mat 
Cauthon nu era un erou. Însă el tot trebuia s-o facă şi nu era 
nici timp, nici loc pentru greșeli. 

Era cea mai matinală plecare a lor de până atunci, iar spe- 
ranţele lui că seanchanii îl speriaseră pe Luca, făcându-l să se 
mişte mai repede, fură spulberate în curând. Pe măsură ce 
soarele urca pe cer, ei treceau pe lângă clădiri din piatră ce 
stăteau cocoțate pe dealuri şi, din când în când, pe lângă vre- 
un sat cu acoperișuri din țiglă sau stuf cuibărit pe marginea 
drumului, înconjurat de suprafețe cu ziduri din piatră sculp- 
tate în pădure, unde bărbați şi femei priveau cu gurile căsca- 
te cum trece circul, iar copiii îl însoțeau alergând până când 
părinţii lor îi chemau înapoi, însă pe la amiază, circul ajunse 
într-un loc mai mare. Trecătoarea Runnien, care se afla lângă 
un așa-zis râu care putea fi traversat în mai puţin de douăzeci 
de paşi fără să te afunzi în apă până la brâu. În ciuda podului 
de piatră, nu se compara ca mărime cu Jurador, dar avea pa- 

tru hanuri din piatră, fiecare cu trei caturi și acoperișuri din 
țigle verzi sau albastre, și aproape o jumătate de milă de te- 
ren bătătorit care despărțea satul de râu, unde negustorii își 
puteau lăsa căruțele peste noapte. Fermele, cu câmpurile, li- 
vezile și păşunile lor împrejmuite de ziduri, se așterneau ca o 
plapumă peste zona rurală mai bine de o leghe de-a lungul 
drumului şi poate mai mult, dincolo de dealurile aflate de o 
parte şi de cealaltă. Cu siguranţă acestea acopereau dealurile 
pe care le vedea Mat. Acest lucru era de-ajuns pentru Luca. 

Poruncind să fie ridicat zidul din pânză în luminiș, aproa- 
pe de râu, astfel încât să fie mai ușor adăpatul animalelor, 
bărbatul intră țanţoş în sat, purtând o haină și o mantie atât 
de roşii, încât pe Mat îl dureau ochii, şi cu atât de multe bro- 
derii reprezentând stele şi comete, încât un pribeag ar fi 
plâns, rușinat să îmbrace astfel de veşminte. Bannerul uriaș 
albastru cu roşu fu întins la intrare, fiecare căruță își ocupă 
locul, platformele circului fură descărcate și zidul fu aproape 
ridicat până când se întoarse el, însoţit de trei bărbaţi și trei 
femei. Satul nu era prea departe de Ebou Dar, însă veșmintele 
lor parcă erau dintr-un alt ținut. Bărbaţii purtau haine scurte 
din lână în culori vii, brodate cu motive colțuroase pe umeri 
şi pe mâneci, și pantaloni bufanţi negri, vârâți în cizmele ce le 
ajungeau până la genunchi. Femeile, cu părul strâns într-un 
soi de coc încolăcit în creștetul capului, purtau rochii aproape 
la fel de colorate ca veşmintele lui Luca, poalele lor înguste 
arătau splendid datorită florilor care le acopereau de la tiv și 
până la șolduri. Ei aveau la cingătoare cuțite cu lame lungi, 
deşi drepte în marea lor majoritate, și le mângâiau mânerele 
ori de câte ori cineva se uita în direcţia lor - aceasta era o 
asemănare. Când venea vorba despre sensibilitate, Altara era 
Altara. Aceştia erau primarul satului, cei patru hangii și o 
femeie zveltă, cu pielea aspră și cu părul alb, îmbrăcată în 
roşu; ceilalți i se adresau respectuos cu „Maică”. Deoarece 
primarul rotofei avea părul la fel de alb ca al ei, ca să nu mai 
vorbim că era aproape chel, și niciunuia dintre hangii nu îi 
lipsea câteva fire cărunte, Mat hotărî că ea trebuie să fi fost 
meștereasa satului. Zâmbi şi îşi duse mâna la pălărie când ea 
trecu pe lângă el, iar ea îi aruncă o privire aspră şi trase aer 
în piept, imitând-o la perfecție pe Nynaeve. O, da, era în- 
tr-adevăr meştereasă. 


Luca le făcu un tur al circului, zâmbind larg şi făcând ges- 
turi ample, plecăciuni elaborate şi fluturându-și mantia, oprin- 
du-se ici și colo ca să pună un jongler sau o trupă de acrobați 
să dea o mică reprezentație în fața musafirilor, însă zâmbetul 
lui se transformă într-o grimasă acră odată ce aceştia făcură 
cale-ntoarsă și nu se mai văzură. 

— Intrare liberă pentru ei și pentru soţii și soțiile lor şi 
pentru toți copiii, îi spuse printre dinţi Luca lui Mat, şi trebuie 
să-mi strâng lucrurile dacă vreun negustor își va face apariția 
pe drum. N-au spus-o pe șleau, dar s-au făcut destul de bine 
înțeleși, mai ales Mama Darvale. De parcă fărâma asta de pă- 
mânt ar atrage suficienți negustori ca să se umple tot câmpul 
acesta. Hoţi și escroci, Cauthon. Oamenii de la ţară sunt toţi 
hoţi și escroci, iar un om onest cum sunt eu se află la mila lor. 

În scurt timp, el socotea tot câştigul posibil de acolo, în 
ciuda intrărilor gratuite, dar nu renunță în totalitate la văică- 
reli, nici măcar atunci când coada de la intrare se întindea pe 
o distanță aproape la fel de mare ca în Jurador. Pe lângă asta, 
se văicărea cât ar fi putut câștiga dacă ar mai fi rămas trei sau 
patru zile în oraşul de sare. Trei sau patru zile, dar cel mai 
probabil ar fi zăbovit acolo până când mulțimile s-ar fi împu- 
ținat și ar fi dispărut. Poate că cei trei seanchani fuseseră lu- 
crarea taverenului. Puțin probabil, dar era un gând plăcut. 
Acum, totul era în trecut. 

Astfel era progresul lor. Înaintau fără grabă cel mult două 
leghe sau, poate, trei, apoi Luca găsea, de obicei, un orășel sau 
un mănunchi de sate, unde el simţea chemarea să se opreas- 
că. Sau, mai bine, unde simţea chemarea arginţilor localnici- 
lor. Chiar dacă câștigau doar câțiva bănuţi pentru care nu 
merita să ridice zidul, ei nu parcurgeau niciodată mai mult de 
patru leghe fără ca Luca să nu hotărască să se oprească. Nu 
voia să rişte să ridice tabăra pe marginea drumului. Dacă nu 
se ivea ocazia să dea o reprezentaţie, Luca prefera să găseas- 
că un luminiș unde puteau fi parcate căruțele fără să stea 
prea îngrămădite, iar dacă împrejurările îl forțau, se târguia 
cu un fermier pentru dreptul de a se opri pe o pajişte nefolo- 
sită. Apoi bombănea nemulțumit referitor la cheltuieli cât era 
ziua următoare de lungă, dacă prețul era mai mare de un 
penny de argint. Luca strângea băierile de la pungă. 

Caravanele negustorilor treceau pe lângă ei în ambele di- 
recții, înaintând repede și reușind să ridice nori mici de praf 
pe drumul bătătorit. Negustorii voiau să își ducă bunurile la 
piață cât mai degrabă cu putinţă. Din când în când, vedeau și 
câte o caravană de pribegi, ale căror căruţe în formă de cutii 
erau la fel de colorate precum cele ale circului, exceptând-o 
pe cea a lui Luca. Toţi se îndreptau spre Ebou Dar, lucru ciu- 
dat, se deplasau la fel de încet ca Luca. Era puţin probabil ca 
vreo caravană care venea din direcția opusă să întreacă cir- 
cul. Două sau trei leghe pe zi, iar zarurile continuau să zor- 
năie, făcându-l pe Mat să se întrebe ce se afla dincolo de ur- 
mătoarea cotitură a drumului sau ce îl ajungea din urmă. Era 
de-ajuns să îl treacă fiorii. 

Chiar în prima seară, pe când se aflau lângă Trecătoarea 
Runnien, el o abordă pe Aludra. Aproape de căruţa ei vopsită 
în albastru-deschis, ea ridicase un mic cort din pânză, înalt de 
2,5 m, de unde să lanseze florile nopţii. Ea se îndreptă de spa- 
te şi îi aruncă o privire duşmănoasă când el dădu clapele la o 
parte şi pătrunse în cort. Un felinar aşezat pe pământ, lângă 
perete, arunca suficientă lumină ca el să vadă că ea ţinea în 
mâini o minge neagră de mărimea unui pepene mare. Trecă- 
toarea Runnien era un oraş suficient de mare ca să merite 
doar o singură floare a nopţii. Ea deschise gura, pregătită să îl 
dojenească. Nici măcar Luca nu avea voie să intre acolo. 

— Tuburi curbate, zise el repede, arătând spre tubul din 
lemn cu întărituri de metal, la fel de înalt ca el și cu un dia- 
metru de aproape o jumătate de metru, care stătea pe verti- 
cală în fața ei pe un piedestal mare din lemn. De aceea ai ne- 
voie de un clopotar. Ca să faci tuburi curbate din bronz. Mo- 
tivul nu-l înţeleg eu. 

Părea o idee stupidă - cu puțin efort, doi bărbaţi ar fi pu- 
tut ridica unul dintre tuburile ei din lemn și să îl pună în că- 
ruţa ei care transporta tuburile, precum și alte obiecte; ca să 
ridici un tub din bronz, era nevoie de un scripete -, dar era 
singurul lucru care îi trecuse prin minte. 

Deoarece felinarul se afla în spatele ei, umbra îi ascundea 
expresia de pe faţă, însă ea rămase tăcută vreme de câteva clipe. 

— Eşti un tânăr tare isteţ, zise ea în cele din urmă. Cozile 
ei împletite cu mărgele scoaseră un clichet ușor atunci când 
își scutură capul. Râsetul ei era domol și gutural. Eu, una, ar 


trebui să am grijă ce vorbesc. Întotdeauna dau de bucluc 
atunci când le fac promisiuni tinerilor isteți. Dar să nu crezi 
c-am să-ți spun secrete care te-ar face să roşești. Nu acum. 
Jonglezi deja cu două femei, pare-se, iar eu, una, nu vreau să 
fiu jucată pe degete. 

— Atunci, am dreptate? 

El abia se abținu să își ascundă scepticismul din glas. 

— Da, răspunse ea. 

Aruncând într-o doară floarea nopții spre el, acesta o 
prinse, icnind surprins, și îndrăzni să respire abia când fu si- 
gur că o ţinea bine. Ambalajul părea să fie din piele tare, din 
care ieşea un muc. El ştia câte ceva despre artificiile mai mici, 
acestea explodând aparent doar de la foc sau dacă aerul ajun- 
gea la ce se afla în interiorul lor- deși el desfăcuse una, 
aceasta nu explodase -, cu toate acestea, cine putea ști ce pu- 
tea face să explodeze o floare a nopții? Artificiile pe care le 
desfăcuse el fuseseră suficient de mici ca să le poată ține în 
mână. Ceva de mărimea acestei flori a nopţii probabil că i-ar 
arunca în aer pe el și pe Aludra, facându-i ferfeniță. 

Dintr-odată, se simţi ca un prost. Cel mai probabil, ea nu 
i-ar fi aruncat-o dacă ar fi fost periculoasă în caz că o scăpa. 
El începu să plimbe mingea dintr-o mână în cealaltă. Nu ca să 
compenseze pentru icnet şi toate alea, ci pur şi simplu ca să 
aibă ceva de făcut. 

— Cum ar putea fi tuburile din lemn o armă mai bună da- 
că ar fi turnate din bronz? 

Asta voia ea, arme pe care să le folosească împotriva 
seanchanilor, ca să îi facă să plătească pentru că distruseseră 
Breasla Artificierilor. 

— Mie mi se par deja destul de înfricoșătoare. 

Aludra îi smulse din mâini floarea nopţii, bombănind ceva 
despre nerozi stângaci și întorcând mingea în mâini ca să îi 
cerceteze suprafața din piele. Poate că aceasta nu era atât de 
sigură pe cât bănuise el. 

— Un tub potrivit, zise ea odată ce se asigură că el nu stri- 
case nimic, va proiecta mingea asta la aproape trei sute de paşi 
pe cer, cu o cantitate potrivită de explozibil, și la o distanță 
mai mare de-a lungul solului dacă tubul este înclinat la un- 
ghiul potrivit. Dar nu îndeajuns de departe pentru ce mi-am 
propus eu. O încărcătură îndeajuns de mare ca să o propul- 

sezi mai departe va arunca în aer tubul. Cu un tub din bronz, 
aș putea folosi o încărcătură care ar trimite ceva niţel mai 
mic la o distanţă de aproape două mile. Este destul de simplu 
să fac fitilul să ardă mai lent, ca proiectilul să ajungă atât de 
departe. Mai mic, dar mai greu, făurit din fier, și n-ar exista 
culori, doar o explozie simplă. 

Mat fluieră printre dinţi, văzând imaginea cu ochii min- 
ţii - explozii erupând printre rândurile inamicilor, înainte ca 
aceştia să ajungă suficient de aproape ca să te vadă limpede. 
Un atac de-a dreptul neplăcut. Ar fi la fel de bine ca atunci 
când ai aes sedai de partea ta sau câțiva dintre asha'manii 
aceia. Mai bine. Surorile aes sedai trebuiau să se simtă în pri- 
mejdie ca să folosească Puterea drept armă și, deși el auzise 
zvonuri despre sute de asha'mani, zvonurile sporeau cu fie- 
care poveste spusă. Și-apoi, dacă asha'manii le semănau câ- 
tuşi de puţin surorilor aes sedai, aceștia ar începe să hotă- 
rască de capul lor unde era nevoie de ei, apoi ar prelua con- 
trolul întregii bătălii. El începu să își imagineze cum ar putea 
folosi tuburile din bronz ale Aludrei și descoperi pe loc o pro- 
blemă serioasă. Pierdeai orice fel de avantaj dacă vrăjmașul 
venea din direcția greşită sau dacă ajungea în spatele tău, iar 
dacă iveai nevoie de scripeţi ca să ridici chestiile alea... 

— Tuburile astea din bronz... 

— Dragoni, îl corectă ea. Tuburile curbate sunt menite a 
face florile nopții să înflorească. A încânta privirea. Le voi 
spune „dragoni”, iar seanchanii vor urla de durere atunci când 
dragonii mei îi vor mușca. 

Tonul ei era dur ca piatra. 

— Dragonii aceştia, atunci, sau cum le-o fi zicând, vor fi 
grei şi greu de mişcat. Îi poţi monta pe roți? Ca pe o căruță 
sau o teleagă? Vor fi prea grei pentru a putea fi traşi de cai? 

Ea râse din nou. 

— Mă bucur să văd că nu eşti doar un chip frumos. 

Urcând o scară pliabilă cu trei trepte până când ajunse cu 
talia la nivelul capătului tubului, ea vârî floarea nopţii cu fiti- 
lul în jos. Aceasta alunecă puțin şi se opri, ca un dom deasu- 
pra capătului tubului. 

— Dă-mi aia, îi zise ea, arătând spre o prăjină la fel de lun- 
gă şi de groasă ca o bâtă. 


Când el i-o întinse, ea o ținu drept în sus şi se folosi de ce- 
lălalt capăt înfăşurat în piele ca să împingă mai adânc floarea 
nopții. Această mişcare nu păru a fi prea grea. 

— Am desenat deja niște schițe pentru carele dragonilor. 
Patru cai ar putea trage cu ușurință unul, împreună cu un al 
doilea car în care se află ouăle. Nu florile nopții. Ouă de dra- 
gon. Vezi tu, m-am gândit mult şi bine cum să-mi folosesc 
dragonii, nu doar cum să-i făuresc. Scoțând capătul înfășurat 
cu piele din tub, ea cobori treptele și ridică felinarul de jos. 
Vino. Trebuie să fac cerul să înflorească puțin, apoi vreau să 
cinez şi să merg la culcare. 

Afară, chiar lângă cortul din pânză, se afla un suport cu raf- 
turi pline cu alte unelte ciudate: un băț bifurcat, nişte cleşti la 
fel de lungi cât era Mat de înalt, alte obiecte la fel de ciudate 
şi toate din lemn. Așezând felinarul pe pământ, ea puse pră- 
jina în suport şi luă o cutie pătrată din lemn de pe un raft. 

— Bănuiesc că acum vrei să înveți cum se face pulberea 
secretă, nu? Ei bine, am făgăduit. Eu reprezint Breasla acum, 
adăugă ea cu amărăciune, luând capacul de pe cutie. 

Era o cutie ciudată, o bucată solidă din lemn în care erau 
făcute găuri, din fiecare ieşind câte un băț subțire. Ea scoase 
unul și puse capacul la loc. 

— Eu pot hotărî ce este secret. 

— Şi mai bine încă, vreau să vii cu mine. Cunosc pe cineva 
care va plăti bucuros ca să făurești cât de mulți dragoni vei 
vrea. El îi poate convinge pe toţi clopotarii din Andor și până 
în Tear să se oprească din a turna clopote și a începe să toar- 
ne dragoni. 

Cu toate că evită să rostească numele lui Rand, culorile i 
se învălmășeau în continuare în cap, luând preţ de o clipă 
forma lui Rand - îmbrăcat complet, slavă Luminii - care vor- 
bea cu Loial la lumina lămpii într-o încăpere cu lambriuri pe 
pereţi. Mai existau și alți oameni, dar imaginea se concentră 
asupra lui Rand, apoi dispăru prea repede ca Mat să își poată 
da seama cine erau aceştia. Era aproape convins că ceea ce 
vedea era ceea ce se întâmpla, de fapt, în acel moment, oricât 
de imposibil ar fi părut. S-ar bucura să îl revadă pe Loial, dar 
arde-l-ar focu’, trebuia să existe o cale prin care să alunge 
imaginile astea din capul lui! 


253 


254 


— lar dacă nu va fi interesat, culorile apărură din nou, în- 
să el se împotrivi, iar ele se estompară și dispărură, pot plăti 
eu însumi pentru o sută. Pentru o mulțime, oricum. 

Oastea avea să lupte în cele din urmă împotriva seancha- 
nilor şi cel mai probabil și împotriva trolocilor. lar el va fi aco- 
lo când acest lucru se va întâmpla. N-avea cum să se eschive- 
ze. Dacă ar fi încercat să facă acest lucru, soarta afurisitului 
aceluia de ta'veren l-ar fi adus fix în toiul bătăliei. Așadar, era 
pregătit să facă să curgă râuri de galbeni dacă asta i-ar fi ofe- 
rit o cale prin care să își omoare vrăjmașii, înainte ca aceștia 
să apuce să se apropie îndeajuns de mult ca să îi ciuruiască 
pielea. 

Aludra își înclină capul într-o parte, țuguindu-și buzele 
rozalii. 

— Cine este acest bărbat care are atâta putere? 

— Va fi secretul nostru. Thom și Juilin știu, la fel şi Egeanin 
şi Domon şi surorile aes sedai, Teslyn şi Joline cel puțin, 
Vanin și Braţele Roșii, dar nimeni altcineva, și aşa vreau să 
rămână. 

Sânge şi cenuşă, ştia deja mult prea multă lume. El aşteptă 
o încuviințare scurtă din cap din partea ei înainte să zică: 

— Dragonul Renăscut. 

Culorile se învălmăşiră şi, în ciuda faptului că el li se îm- 
potrivi din nou, ele se transformară din nou pentru o clipă 
într-o imagine în care apăreau Rand şi Loial. Treaba asta nu 
avea să fie atât de uşoară pe cât păruse. 

— ÎI cunoşti pe Dragonul Renăscut? zise ea pe un ton de 
îndoială. 

— Am crescut în același sat, mârâi el, luptându-se deja cu 
culorile. De astă dată, acestea mai că se ciocniră, înainte să 
dispară. Dacă nu mă crezi, întreabă-le pe Teslyn şi pe Joline. 
Întreabă-l pe Thom. Dar n-o face în prezenţa altcuiva. E un 
secret, nu uita. 

— Breasla a fost viața mea de când eram copilă. 

Ea frecă repede băţul de partea laterală a cutiei, iar acesta 
se aprinse! Mirosea a pucioasă. 

— Dragonii sunt viața mea. Dragonii și răzbunarea pe 
seanchani. 

Aplecându-se, atinse flacăra de o bucată lungă de fitil care 
trecea pe sub cort. De îndată ce fitilul se aprinse, scutură bă- 


tul până când flacăra se stinse, apoi îl aruncă pe jos. Flacăra o 
luă la goană de-a lungul fitilului, trosnind şi şuierând. 

— Cred că am încredere în tine. Ea își întinse mâna liberă. 
Atunci când vei pleca, voi veni cu tine. lar tu mă vei ajuta să 
făuresc mulți dragoni. Pentru o clipă, în timp ce clătina afir- 
mativ din cap, el fu convins că zarurile se opriseră, dar o frac- 
țiune de secundă mai târziu, acestea începură să zornăie din 
nou. Probabil că doar îşi închipuise. La urma urmei, această 
înţelegere cu Aludra putea ajuta Oastea și indirect și pe Mat 
Cauthon să rămână în viață, însă toate astea nu puteau fi nu- 
mite fatale. El trebuia în continuare să lupte în acele bătălii și, 
oricât de multe planuri îţi făceai, oricât de bine pregătiți erau 
oamenii tăi, norocul își avea rolul lui, rău sau bun, chiar și în 
cazul lui. Aceşti dragoni nu aveau să schimbe asta. Dar oare 
zarurile zornăiau la fel de zgomotos? Lui i se părea că nu, dar 
cum putea fi sigur? Acestea nu încetiniseră niciodată fără a se 
opri. Trebuie că el îşi închipuia. 

Un bubuit cavernos răsună din interiorul cortului şi un 
fum înțepător se ridică peste pereţii de pânză. Câteva clipe 
mai târziu, floarea nopţii înflori în noapte deasupra Trecăto- 
rii Runnien, o minge mare de dungi roșii şi verzi. Aceasta în- 
flori iar și iar în visele lui în noaptea aceea și în multe nopți 
după aceea, dar aceasta înflorea printre călăreţii care atacau 
şi prin pădurea de sulițe, sfârtecând carnea tot aşa cum vă- 
zuse el odinioară piatra sfărâmată de artificii. În visele lui, în- 
cerca să le prindă cu mâinile goale, încerca să le oprească, în- 
să acestea cădeau necontenit ca ploaia peste sute de câmpuri 
de bătălie în visele lui, plângea pentru cei morți și pentru toa- 
te cele distruse. Și, cumva, i se părea că zornăitul zarurilor 
aducea a râs. Nu era râsul lui. Era râsul Celui Întunecat. 

În dimineața următoare, în vreme ce soarele urca pe un 
cer fără nori, el şedea pe treptele căruţei lui verzi, răzuind cu 
grijă stinghia arcului cu un cuțit ascuţit - trebuia să fii atent, 
aproape delicat; o tăietură făcută din neatențţie îți putea dis- 
truge toată munca - când ieşiră Egeanin şi Domon. În mod 
ciudat, păreau să se fi îmbrăcat cu mare grijă, căci purtau veş- 
mintele lor cele mai bune. El nu era singurul care cumpărase 
țesături din Jurador, dar cum nu le fuseseră făgăduiţi galbenii 
lui Mat, croitoresele încă mai coseau veşminte pentru Domon 
şi Egeanin. Femeia seanchană cu ochi albaștri purta o rochie 

verde-deschis cu broderii bogate, ce reprezentau floricele al- 
be și galbene, pe gulerul înalt și pe mâneci. O eșarfă înflorată 
îi ţinea pe cap peruca lungă și neagră. Domon, care arăta ciu- 
dat cu părul scurt şi cu barba illianeră care îi lăsa buza de sus 
dezvelită, îşi periase haina maro uzată până când aceasta pă- 
ru cât de cât curată. Cei doi se strecurară pe lângă Mat şi se 
îndepărtară în grabă fără a scoate un cuvânt, iar el nu se mai 
gândi la asta până când ei se întoarseră o oră mai târziu și îl 
anunțară că se duseseră în sat şi o convinseseră pe Mama 
Darvale să îi căsătorească. 

Mat rămase cu gura căscată. Faţa severă și privirea aspră 
a lui Egeanin erau indicii bune ale stării ei. Ce îl determinase 
pe Domon să se căsătorească cu femeia asta? Mai bine s-ar fi 
căsătorit cu un urs. Dându-și seama că illianerul începea să îl 
privească furios, se ridică în grabă în picioare şi făcu o plecă- 
ciune prezentabilă peste stinghie. 

— Felicitări, jupâne Domon. Felicitări, jupâneasă Domon. 
Lumina să strălucească asupra voastră. 

Ce era să mai zică? 

Domon continua să îl privească furios, ca şi când ar fi citit 
gândurile lui Mat, iar Egeanin pufni: 

— Numele meu este Leilwin cea fără corabie, Cauthon, zi- 
se ea tărăgănat. Acesta este numele care mi s-a dat şi cu care 
voi muri. Şi este un nume bun, deoarece m-a ajutat să iau o 
decizie pe care ar fi trebuit să o iau cu multe săptămâni îna- 
inte. Încruntându-se, ea se uită pieziş la Domon. Înţelegi de 
ce nu ţi-am putut lua numele, nu-i așa, Bayle? 

— Nu, fetişcano, răspunse Domon cu blândeţe, aşezându-și 
mâna groasă pe umărul ei, dar te voi lua cu orice nume do- 
rești să foloseşti atâta vreme cât vei fi soția mea. Ţi-am spus asta. 

Ea zâmbi şi își aşeză mâna peste a lui. Pe buzele lui începu 
a apară un zâmbet. Lumină, cei doi erau dezgustători. Dacă 
mariajul îl făcea pe un bărbat să înceapă să zâmbească dul- 
ceag ca un sirop... Ei bine, nu și pe Mat Cauthon. O fi fost el pe 
picior de însurătoare, dar Mat Cauthon nu avea să înceapă 
niciodată să se poarte ca un prostuţ. 

Astfel sfârşi el în cortul cu dungi verzi, nu foarte încăpă- 
tor, al celor doi frați domani zvelţi, care mâncau foc şi înghi- 
țeau săbii. Până şi Thom recunoscu că Balat şi Abar erau pri- 
cepuțţi şi populari printre ceilalţi circari; prin urmare, nu le fu 


greu să găsească un loc unde să stea, deși costul cortului fu- 
sese la fel de mare ca al căruţei! Toată lumea știa că avea 
galbeni de aruncat, iar cei doi fraţi oftară atunci când el în- 
cercase să obțină un preţ mai mic pentru cortul lor. Ei bine, o 
mireasă şi un mire proaspăt căsătoriți aveau nevoie de inti- 
mitate, iar el era mai mult decât bucuros să le-o ofere dacă 
asta însemna că nu mai trebuia să îi vadă cum își făceau ochi 
dulci unul altuia. Și-apoi, se săturase să facă cu rândul ca să 
doarmă pe jos. Cel puţin în cort, el avea un pat în care dor- 
mea în fiecare noapte - oricât de îngust şi de tare ar fi fost, 
tot era mai moale decât scândurile de pe jos- şi cum era 
singur, avea mai mult spațiu decât în căruţă chiar şi după ce îi 
fuseseră aduse și restul veșmintelor și cele două cufere cu 
întărituri din alamă. Avea un lavoar al lui, un scaun cu spătar, 
care nu era prea şubred, un scăunel robust și o masă îndea- 
juns de mare ca să încapă pe ea o farfurie, o cană și două 
lămpi din alamă. Cufărul cu galbeni îl lăsă în căruţă. Doar un 
neghiob ar încerca să îl jefuiască pe Domon. Doar un nebun 
ar încerca să o jefuiască pe Egeanin. Leilwin, dacă insista ea, 
cu toate că el era convins că ei avea să-i vină mintea la cap în 
cele din urmă. După prima noapte, petrecută aproape de că- 
ruța surorilor aes sedai şi simțind pe piele răceala capului de 
vulpe jumătate din noapte, puse să-i fie instalat cortul cu fața 
spre căruţa lui Tuon, asigurându-se că Brațele Roșii aveau să 
îl ridice înainte ca altcineva să revendice acel loc. 

— Acum faci pe străjerul meu? zise Tuon pe un ton rece 
atunci când văzu cortul pentru prima oară. 

— Nu, răspunse el. Nădăjduiesc doar să te zăresc mai des. 

Pe Lumină, acesta era adevărul - ei bine, voia să scape și 
de aes sedai, dar spunea şi adevărul -, însă femeia își flutură 
degetele spre Selucia, iar cele două începură să chicotească, 
apoi deveniră serioase şi intrară din nou în căruţa de un pur- 
puriu şters cu toată demnitatea specifică unei procesiuni re- 
gale. Femei! 

Arareori se întâmpla să fie singur în cort. Îl luase pe Lopin 
ca valet după moartea lui Nalesean, iar tairenul cel voinic, cu 
fața lui pătrățoasă și cu barba ce îi ajungea aproape pe piept, 
intra mereu în cort, plecându-și capul cu început de chelie, ca 

să întrebe ce i-ar plăcea să mănânce „stăpânului meu”{34} 
sau să întrebe dacă „stăpânul meu” nu dorea cumva niște vin 
sau niște ceai sau o farfurie cu smochine uscate şi zaharisite 
pe care le făcuse rost de undeva. Lopin era mândru de abili- 
tatea lui de a găsi delicatese acolo unde nu părea să existe 
niciuna. Asta, sau scotocea prin cuferele cu haine ca să vadă 
dacă vreun veșmânt trebuia cârpit sau curăţat sau călcat. 
După părerea lui, veșmintele aveau întotdeauna nevoie fie de 
una, fie de alta, însă, în ochii lui Mat, toate păreau în regulă. 
Nerim, valetul melancolic al lui Talmanes, îl însoțea adeseori 
pe acesta, în mare parte întrucât cairhieninul slab, cu părul 
cărunt, era plictisit. Mat nu putea pricepe cum se putea plic- 
tisi cineva pentru că nu avea nimic de făcut, însă Nerim făcea 
adeseori comentarii triste despre cât de greu trebuie că se 
descurca Talmanes fără el, oftând mâhnit de cinci ori pe zi, 
deoarece credea că Talmanes trebuia să-l fi înlocuit deja cu 
altcineva şi era pregătit să se lupte cu Lopin dacă era nevoie 
ca să poată curăța și cârpi și el ceva. Ba chiar voia să îşi aş- 
tepte rândul ca să îi lustruiască cizmele lui Mat! 

Noal trecea pe la el ca să îi spună povești, iar Olver, ca să 
joace jocul cu pietrele sau „Șerpi şi Vulpi”, atunci când nu ju- 
ca cu Tuon. Şi Thom venea să joace jocul cu pietrele și să îi 
spună despre zvonurile pe care le auzise prin orașe și sate, 
mângâindu-şi cu noadele degetelor mustața lungă și albă. 
Juilin îi aducea vești, dar întotdeauna o aducea și pe Amathera. 
Femeia, care odinioară fusese panarhul din Tarabon, era des- 
tul de drăguță ca Mat să înțeleagă de ce prinzătorul de hoți 
era interesat de ea, căci avea niște buze rozalii făcute pentru 
a fi sărutate. Ea stătea agățată de braţul lui Juilin de parcă ar 
fi avut aceleaşi sentimente față de el, însă ochii ei mari pri- 
veau întotdeauna cu teamă spre căruța lui Tuon, chiar 
şi-atunci când se aflau în cortul lui Mat, iar Juilin abia reușea 
să o oprească să nu se lase în genunchi și să-și lipească frun- 
tea de pământ ori de câte ori femeia o zărea pe Tuon sau pe 
Selucia. Ea făcea la fel şi cu Egeanin, cu Bethamin şi cu Seta. 
Având în vedere faptul că Amathera fusese da'covale vreme 


34 In textul original expresia este: my Lord. Traducerea corectă 
este „seniorului meu” sau „domnului meu”, nu „stăpânului meu”. 
(n.red.) 


de doar câteva luni, Mat avea motive să i se facă pielea de 
găină. Tuon nu avea de gând să îl facă da'covale când urma să 
se căsătorească cu el. Sau avea de gând altceva? 

În scurt timp, el le spuse să nu îi mai povestească despre 
zvonurile care circulau despre Rand. Făcea prea multe efor- 
turi ca să se lupte cu culorile din capul lui și pierdea această 
luptă la fel de des cum o câștiga. Uneori era în regulă, dar 
alteori îi zărea pe Rand şi pe Min şi părea că cei doi făceau 
ceva îngrozitor. Oricum, zvonurile erau aceleași, de fapt. Dra- 
gonul Renăscut era mort, ucis de aes sedai, de asha'mani, de 
seanchani, de alte zeci de asasini. Ba nu, se ascundea, strân- 
gea o oaste secretă, făcea vreo faptă necugetată care varia de 
la sat la sat şi, de obicei, de la han la han. Singurul lucru cert 
era acela că Rand nu se mai afla în Cairhien și nimeni nu știa 
unde ajunsese. Dragonul Renăscut dispăruse. 

Era ciudat cât de mulţi dintre aceşti fermieri, săteni și oră- 
şeni altarani, îşi făceau griji în privinţa asta, fiind la fel de preo- 
cupaţi ca negustorii care erau în trecere şi ca bărbații și femei- 
le care munceau pentru ei. Niciunul dintre aceşti oameni nu 
ştia mai multe despre Dragonul Renăscut decât zvonurile pe 
care le răspândeau; cu toate astea, dispariția lui îi înspăimânta. 
Thom și Juilin vorbiră clar și răspicat în privința asta, până 
când el îi făcu să tacă. Dacă Dragonul Renăscut era mort, ce 
avea să se întâmple cu lumea? Aceasta era întrebarea pe care 
şi-o puneau oamenii dimineaţa, la micul dejun și la o halbă cu 
bere seara şi, cel mai probabil, seara, înainte de a merge la 
culcare. Mat le-ar fi putut spune că Rand era în viață - afurisi- 
tele alea de viziuni îl asigurau de acest lucru -, dar a le explica 
de unde ştia era o cu totul altă mâncare de pește. Până şi Thom 
şi Juilin păreau a fi nesiguri în privinţa culorilor. Negustorii şi 
ceilalți l-ar fi luat drept nebun. lar dacă i-ar fi dat crezare, acest 
lucru nu i-ar fi făcut decât să răspândească zvonuri despre el, 
ca să nu mai pomenim că era posibil să îi determine pe 
seanchani să îl vâneze. Tot ceea ce își dorea el era ca afurisite- 
le alea de culori să dispară din capul lui. 

Mutarea lui în cort îi făcu pe circari să se uite foarte ciu- 
dat la el, şi nu era de mirare. Mai întâi, fugise cu Egeanin - 
Leilwin, dacă insista ea -, iar Domon, chipurile, era servitorul 
ei, dar acum ea era căsătorită cu Domon, iar Mat se mutase cu 
totul din căruță. Unii dintre circari păreau să creadă că el şi-o 

merita pentru că se ținea după Tuon, însă un număr surprin- 
zător dintre ei îl compătimeau. Câţiva bărbați se plângeau de 
nestatornicia femeilor - cel puțin, asta făceau atunci când nu 
erau femei prin preajmă -, iar unele dintre acelea nemăritate, 
contorsioniste, acrobate și croitorese, începură să îl priveas- 
că cu mai multă căldură. Poate că lui i-ar fi plăcut asta dacă 
ele nu ar fi fost dispuse să îi facă ochi dulci în prezenţa lui Tuon. 
Prima oară când se întâmplă acest lucru, fu atât de mirat, în- 
cât făcu ochii mari cât cepele. Tuon, însă, păruse amuzată! Așa 
păruse. Însă doar un neghiob credea că ştie ce îi trecea prin 
cap unei femei, doar pentru că aceasta zâmbea. 

El continua să prânzească cu ea în fiecare zi, atunci când 
opreau, şi începea să vină mai devreme pentru jocurile lor 
nocturne cu pietrele; prin urmare, ea trebuia să îl hrănească 
şi atunci. Pe Lumină, dacă reuşeai să faci o femeie să îți dea 
de mâncare în mod regulat, inima acesteia era pe jumătate 
câştigată. Cel puţin, el lua masa împreună cu Tuon atunci 
când ea îi îngăduia să intre în căruţă. Într-o seară, el găsi ză- 
vorul încuiat şi nu reuși nici în ruptul capului să o convingă 
pe ea sau pe Selucia să deschidă ușa. Se părea că o pasăre 
reuşise să intre în căruţă în timpul zilei, un semn foarte rău, 
pare-se, iar cele două fură nevoite să petreacă toată noaptea 
rugându-se şi contemplând pentru a înlătura un rău. Ele pă- 
reau să își trăiască jumătate din viață potrivit unor superstiții 
ciudate. Tuon sau Selucia, oricare din ele, făceau nişte semne 
ciudate cu mâinile dacă vedeau o pânză de păianjen ruptă cu 
păianjenul pe ea, iar Tuon îi explică, la fel de serioasă, ca și 
când ar fi avut vreo noimă, că urmarea sigură dacă îndepărtai 
o pânză de păianjen înainte să alungi păianjenul de pe ea era 
că cineva apropiat ţie va muri în decurs de o lună. Atunci 
când vedeau un stol de păsări rotindu-se de mai multe ori, 
ele preziceau o furtună; dacă își treceau un deget printr-un 
şir de furnici care mărșăluiau şi țineau cont de cât timp aveau 
nevoie acestea pentru a se regrupa, ele preziceau câte zile de 
vreme frumoasă aveau să mai fie. Nu avea importanţă că 
aceste preziceri nu se adevereau. O, ploua trei zile la rând 
după stolul de păsări - erau ciori, lucru îndeajuns de tulbu- 
rător -, dar nicidecum furtună, doar o zi mohorâtă, cu ploaie 
măruntă. 


— E limpede că Selucia a numărat greșit în cazul furnici- 
lor, zise Tuon, punând o piatră albă pe tablă, arcuindu-și în 
mod ciudat degetele. 

Selucia, îmbrăcată într-o bluză albă și o fustă maro des- 
picată, aruncă o privire peste umăr şi încuviință din cap. Ca 
de obicei, purta o basma peste părul ei auriu, tuns scurt; în zi- 
ua aceea, era o fâșie de mătase roșu cu auriu. Tuon purta 
brocart albastru, o haină cu o croială ciudată ce îi acoperea 
şoldurile şi poale despicate și atât de înguste, încât semănau 
cu nişte pantaloni largi. Îşi petrecea mult timp dându-i croi- 
toresei instrucțiuni detaliate referitoare la veșmintele pe ca- 
re şi le dorea şi puține dintre ele aduceau cu ceea ce mai vă- 
zuse el. Toate erau în stilul seanchan, bănuia el, cu toate că ea 
pusese să i se coasă câteva rochii de călărie care nu aveau să 
stârnească comentarii, pentru când ieșea pe-afară. Ploaia bă- 
tea uşor pe acoperișul căruţei. 

— Este limpede că ceea ce ne-au spus păsările a fost schim- 
bat de furnici. Nu este niciodată simplu, Jucărie. Trebuie să 
înveţi lucrurile astea. N-am să îngădui să fii neştiutor. 

Mat încuviință din cap de parcă vorbele ei aveau vreo noi- 
mă și puse pe tablă piatra lui neagră. Şi ea numea superstiție 
starea lui de agitaţie în privinţa ciorilor și a corbilor! Era o în- 
zestrare utilă să știi în ce moment să taci atunci când erai în 
preajma femeilor. Și în preajma bărbaților, dar mai mult în preaj- 
ma femeilor. Puteai fi destul de sigur ce aducea furia în ochii 
unui bărbat. 

Faptul că vorbea cu ea putea fi un lucru periculos şi din 
alte privinţe. 

— Ce ştii despre Dragonul Renăscut? îl întrebă ea într-o 
altă seară. 

El se înecă cu gura plină de vin, iar învălmășeala de culori 
din creier îi dispăru când îl apucă o criză de tuse. Vinul avea 
un gust destul de acru; dar până şi lui Nerim îi era destul de 
greu să găsească vin bun în vremurile alea. 

— Păi, el este Dragonul Renăscut, zise el când putu vorbi, 
ştergându-și cu mâna vinul de pe bărbie. Pentru o clipă, îl vă- 
zu pe Rand mâncând la o masă mare și neagră. Ce altceva ar 
mai trebui să știu? 

— Multe altele, Jucărie. În primul rând, el trebuie să plece 
genunchiulț35) înaintea Tronului de Cleştar înainte de Tarmon 
Gai'don. Profeţiile sunt foarte clare în această privinţă, dar eu 
încă nu am reușit să descopăr unde se află el. Devine o ches- 
tiune încă și mai presantă dacă el este acela care a suflat în 
Cornul lui Valere, așa cum bănuiesc eu. 

— Cornul lui Valere? zise el încet. Ce spuneau Profeţiile? 
Aşadar, a fost găsit? 

— Trebuie să fi fost, nu, dacă a sunat? zise ea tărăgănat, 
pe un ton sec. Rapoartele pe care le-am văzut din locul unde 
acesta a sunat, un loc numit Falme, sunt foarte tulburătoare. 
Foarte tulburătoare. Siguranța persoanei care a suflat în Corn, 
bărbat sau femeie, ar putea fi la fel de importantă ca sigu- 
ranța Dragonului Renăscut. Ai de gând să pui o piatră sau nu, 
Jucărie? 

El puse o piatră pe tablă, dar era atât de tulburat, încât cu- 
lorile se învolburau și se estompau fără să formeze vreo ima- 
gine. De fapt, abia reuși să scoată o remiză dintr-o poziţie evi- 
dent câştigătoare. 

— Ai jucat foarte prost spre sfârșit, murmură Tuon, în- 
cruntându-se îngândurată spre tablă, împărțită acum în mod 
egal între pietrele negre şi cele albe. 

El o putea vedea încercând să își aducă aminte despre ce 
vorbiseră atunci când el începuse să joace prost. Atunci când 
vorbea cu ea era ca şi când ar fi înaintat pe marginea sfărâ- 
micioasă a unui versant de munte. Un pas greșit și Mat Cauthon 
era la fel de mort ca oaia de anul trecut. Doar că el trebuia să 
meargă pe marginea aceea. Nu avea de ales, fir-ar să fie. O, lui 
îi plăcea treaba asta. Într-un fel. Cu cât petrecea mai mult 
timp cu ea, cu atât mai multe ocazii avea să memoreze fața 
aceea a ei în formă de inimă, să îi cunoască fiecare trăsătură, 
astfel încât să i-o poată vedea doar închizând ochii. Însă exis- 
ta întotdeauna acel pas greşit care îl aștepta. Mai că îl putea 
vedea şi pe acesta. 

Vreme de câteva zile după ce îi oferise acel bucheţel cu 
flori din mătase, el nu îi mai aduse niciun dar și i se păru că 
începea să întrezărească urme de dezamăgire atunci când își 


35 Expresia în textul original: „he must kneel”. Adică să înge- 
nuncheze în fața Tronului de Cristal. (n.red.) 


făcea apariția cu mâna goală. Apoi, la patru zile după ce ple- 
caseră din Jurador, tocmai când soarele se ițea la orizont pe 
un cer aproape senin, el le scoase din căruţa purpurie pe ea şi 
pe Selucia. Ei bine, o voia doar pe Tuon, însă Selucia putea la 
fel de bine să fie umbra ei atunci când încerca să le despartă. 

El făcuse un comentariu despre asta odată, o glumă, dar 
ambele femei continuaseră să vorbească de parcă n-ar fi scos 
niciun cuvânt. Era un lucru bun să știe că Tuon putea râde 
atunci când auzea o glumă, deoarece, uneori, părea să nu aibă 
deloc simţul umorului. Selucia, înfășurată într-o mantie verde 
din lână, cu gluga trasă pe cap, încât aproape că îi acoperea 
basmaua roşie, îl privi bănuitoare, însă aproape mereu făcea 
asta. Tuon nu se osteni să-şi pună basma pe cap, iar părul ei 
negru tuns scurt nu era atât de vizibil datorită glugii mantiei 
ei albastre. 

— Acoperă-ţi ochii, Preţioasă, zise el. Am o surpriză pen- 
tru tine. 

— Îmi plac surprizele, răspunse ea, acoperindu-și ochii mari 
cu mâinile. Preţ de o clipă, ea zâmbi nerăbdătoare, însă doar 
preţ de o clipă. Unele surprize, Jucărie. 

Cuvintele acestea sunară a avertisment. Selucia se ţinea 
aproape de ea și, deși femeia cu piept voluptuos părea com- 
plet relaxată, ceva îi spunea lui Mat că era la fel de încordată 
ca o pisică pregătită să sară. El bănuia că ei nu îi plăceau sur- 
prizele. 

— Aşteaptă aici, zise el, apoi dispăru după căruța purpu- 
rie. Când reveni, îi aduse pe Cimpoiaş și „briciul”, ambii cai cu 
şa şi cu căpăstru. lapa pășea sprintenă, nerăbdătoare la gân- 
dul unei posibile plimbări. Te poți uita acum. M-am gândit că 
ți-ar plăcea să faci o plimbare călare. 

Aveau câteva ore la dispoziţie, circul parcă era pustiu, 
atât de mult domnea liniștea printre căruţe. Fumul se înălța 
doar din câteva hornuri din metal. 

— Este a ta, adăugă el, apoi înțepeni, când cuvintele aproa- 
pe că îi încremeniră pe buze. 

Nu încăpea nicio îndoială de astă dată. Spusese că iapa 
era a ei şi, brusc, zarurile nu mai zornăiau atât de zgomotos 
în capul lui. Nu era vorba că încetiniseră; era sigur de asta. 
Existaseră mai multe seturi care zornăiau. Unul se oprise 
atunci când încheiase înțelegerea cu Aludra, iar altul atunci 

când îi spuse lui Tuon că iapa era a ei. Era un lucru ciudat în 
sine - cum putea fi un lucru fatal pentru el faptul că îi oferise 
ei un cal? —, dar, pe Lumină, fusese îndeajuns de rău atunci 
când își făcuse griji în momentul în care îl avertizase un sin- 
gur set de zaruri. Câte alte seturi i se izbeau de pereţii crani- 
ului? Câte alte momente fatale așteptau să îl copleșească? 

Tuon se duse direct la iapă, toată numai un zâmbet în vre- 
me ce examina animalul cu aceeași migală cu care o făcuse el. 
La urma urmei, ea dresa cai de plăcere. Cai și damane, să o 
ajute Lumina! El îşi dădu seama că Selucia îl privea atent, fața 
ei fiind o mască inexpresivă. Oare asta se datora calului sau 
faptului că el rămase încremenit ca un stâlp? 

— Este un „brici”, zise el, mângâind botul turtit al Cimpo- 
iaşului. 

Deși juganul făcuse mișcare din belșug, nerăbdarea iepei 
părea să se fi transmis şi la el. 

— Domani neaoşi preferă caii „brici” și este puţin proba- 
bil să mai vezi vreunul dincolo de graniţele ținutului Arad 
Doman. Cum o vei boteza? 

— Aduce ghinion să botezi un cal înainte să îl călăreşti, 
răspunse Tuon, luând frâiele în mâini. Încă mai zâmbea. Ochii 
ei mari străluceau. Este un animal foarte frumos, Jucărie. Un 
dar minunat. Fie ai ochi buni, fie ai avut mare noroc. 

— Am ochi buni, Preţioasă, zise el cu precauţie. 

Ea părea mai încântată decât impunea prezenţa iepei „brici”. 

— Dacă spui tu. Unde-i calul Seluciei? 

Ei bine, meritase încercarea. Un bărbat deștept era pre- 
caut; prin urmare, un fluierat ascuţit îl făcu pe Metwyn să își 
facă apariția în pas uşor de fugă, aducând un bălțat înșeuat. 
Mat ignoră rânjetul larg întipărit pe fața palidă a bărbatului. 
Soldatul cairhienin din rândul Braţelor Roşii fusese convins 
că el nu avea să reușească să se descotorosească de Selucia, 
dar nu era nevoie să rânjească în halul acesta. Mat consideră 
că juganul bălțat, care avea zece ani, era suficient de blând 
pentru Selucia - din câte îşi amintea el, slujitoarele erau ara- 
reori călărețe pricepute însă femeia cercetă animalul la fel de 
amănunțit ca pe cel al lui Tuon. După ce termină, îi aruncă o 
privire lui Mat care zicea că avea să călărească acel cal ca să 
nu se mai ostenească cu altul, deşi îl considera categoric ne- 


potrivit, femeile puteau exprima foarte multe într-o singură 
privire. 

Odată ieşiţi de pe câmpul unde se instalase circul, Tuon 
mână „briciul” la pas o vreme, apoi la trap, iar apoi la galop 
mic. Aici, pământul era din lut galben bătătorit, din care se 
ițeau pe ici, pe colo colțuri ale pietrelor de pavaj vechi. Aces- 
tea nu reprezentau însă o problemă pentru un cal bine pot- 
covit, iar el verificase cu atenție potcoavele „briciului”. Mat îl 
mâna pe Cimpoiaş alături de Tuon mai mult pentru plăcerea 
de a o vedea zâmbind decât din alt motiv. Atunci când Tuon 
se simţea bine, acea expresie severă de pe faţa ei era înlocui- 
tă de o încântare sinceră. Nu că i-ar fi fost uşor să o privească, 
deoarece Selucia își ţinea calul bălțat între ei. Femeia cu părul 
bălai era o însoţitoare formidabilă, iar după privirile piezișe 
pe care i le arunca lui şi după zâmbetul schiţat, ei îi făcea o 
deosebită plăcere să îl încurce. 

La început, ei fură singuri pe drum, exceptând câteva că- 
ruţe ale fermierilor, apoi, după o vreme, îşi făcu apariţia di- 
naintea lor caravana unui pribeag, o înşiruire de căruţe vop- 
site şi lăcuite țipător care înaintau încet spre miazăzi pe par- 
tea cealaltă a drumului, însoțite „la trap” de niște câini mari. 
Câinii aceia erau singura protecție pe care o aveau pribegii. 
Căruţașul care conducea căruța din faţă, o chestie la fel de 
roşie ca haina lui Luca, cu margini galbene şi cu roți de un 
verde cu galben ţipător, se ridică pe jumătate ca să arunce o 
privire în direcția lui Mat, apoi se așeză la loc şi îi spuse ceva 
femeii de lângă el, fără îndoială liniştit de prezenţa celor do- 
uă femei care îl însoțeau pe Mat. Pribegii erau oameni preca- 
uţi, de nevoie. Întreaga caravană ar fi dat bice cailor şi ar fi 
luat-o la goană dacă cineva ar fi încercat să le facă vreun rău. 

Mat îl salută din cap pe bărbat când căruțele începură să 
treacă pe lângă el. Haina cu guler înalt a bărbatului zvelt, cu 
părul cărunt, era la fel de verde ca roţile căruţei lui, iar rochia 
soţiei lui avea dungi în diferite nuanţe de albastru, majorita- 
tea îndeajuns de țipătoare ca să se potrivească cu costumele 
circarilor. Bărbatul cu părul cărunt își flutură o mână... 

Și, brusc, Tuon își întoarse calul şi intră în galop în pădu- 
re, mantia fluturând în urma ei. Într-o clipită, Selucia dădu 
pinteni juganului bălțat, care ţâșni după Tuon. Smulgându-și 
pălăria de pe cap ca să nu și-o piardă, Mat îl întoarse pe Cim- 

poiaș şi le urmă. Strigăte se auzeau dinspre căruțe, însă el nu 
le luă în seamă. Atenţia lui era concentrată asupra lui Tuon. 
Îşi dorea să fi știut ce punea ea la cale. Nu încerca să fugă, de 
asta era sigur. Cel mai probabil, doar încerca să îl facă să-și 
smulgă părul din cap. Dacă era aşa, avea mari șanse să reu- 
şească. 

Cimpoiaş depăși cu ușurință juganul bălțat, lăsând-o în 
urmă pe Selucia cea încruntată, care biciuia calul cu frâiele, 
însă Tuon și „briciul” își continuau avansul pe măsură ce te- 
renul accidentat urca spre dealuri. Stoluri de păsări speriate 
se dădeau din calea copitelor cailor, câțiva porumbei gri și o 
prepeliță cu pete maronii, uneori o potârniche cu penaj maro 
zburlit. Era nevoie doar ca iapa să se sperie de una dintre 
aceste păsări ca să se producă dezastrul. Până şi cel mai bine 
dresat cal putea să cabreze şi să cadă atunci când o pasăre 
era făcută terci sub copita lui. Mai rău, Tuon călărea ca o ne- 
bună, fără să încetinească, abătându-se de la drum atunci 
când dădea peste un tufiş prea des, sărind peste copacii răs- 
turnați de furtuni mai vechi de parcă ar fi avut habar ce se 
afla de partea cealaltă. Ei bine, şi el fu nevoit să călărească 
nebunește ca să ţină pasul, deși se crispa de fiecare dată când 
Cimpoiaș trebuia să sară peste trunchiul unui copac. Unele 
erau aproape la fel de groase pe cât era el de înalt. Îşi înfigea 
călcâiele în flancurile calului, îndemnându-l să galopeze şi 
mai tare, deşi știa că Cimpoiaş alerga mai tare decât o făcuse 
vreodată. El alesese prea bine „briciul” acela afurisit. Conti- 
nuau să străbată pădurea în galop. 

Tuon struni iapa la fel de brusc cum își începuse goana ei 
nebună, la mai bine de o milă depărtare de drum. Aici, copacii 
erau bătrâni și rari, pini negri înalţi de patruzeci de pași și 
stejari cu coronament mare, ale căror ramuri se arcuiau în 
jos aproape atingând pământul doar ca să se ridice din nou şi 
care ar fi putut fi tăiați pentru a face mese din ei, la care să 
şadă confortabil zeci de oameni. Plante cățărătoare groase 
acopereau bolovanii pe jumătate îngropați în pământ, dar în 
afară de asta, doar câteva buruieni se iveau prin mulci. Aceşti 
stejari uriași nu lăsau să crească nimic sub ei. 

— Calul tău este mai bun decât arată, zise femeia ne- 
ghioabă, mângâind grumazul calului atunci când el ajunse în 
dreptul ei. 


O, ea părea inocenţa întruchipată, parcă tocmai făcuse o 
plimbare plăcută. 

— Poate chiar ai ochi buni. 

Deoarece gluga mantiei îi căzuse pe spate, părul ei scurt 
era vizibil acum, lucind ca mătasea neagră. El își înăbuși do- 
rința de a-l mângâia. 

— Al naibii ce ochi buni am, mârâi el, punându-și pălăria 
pe cap. 

El ştia că ar trebui să vorbească cu blândeţe, însă n-ar fi 
putut îndepărta duritatea din glasul lui nici să fi vrut. 

— Întotdeauna călăreşti ca o nebună? I-ai fi putut frânge 
grumazul iepei înainte să apuce să primească un nume. Mai 
rău, ţi l-ai fi putut frânge pe al tău. Am făgăduit să te duc aca- 
să în siguranţă şi asta am de gând să fac. Dacă riști să-ți pierzi 
viața de fiecare dată când pleci călare, atunci n-am să-ți mai 
îngădui să călărești. 

El își dori să îşi poată retrage aceste ultime cuvinte de 
îndată ce îi ieșiră pe gură. Poate că un bărbat ar considera 
această ameninţare o glumă, dacă aveai noroc, dar o femeie... 
Acum nu mai putea face nimic decât să aștepte ca ea să ex- 
plodeze. Se aștepta ca artificiile Aludrei să pălească în fața 
acestei explozii. 

Ea își ridică gluga mantiei, punându-și-o pe cap. Îl privi cu 
atenţie, înclinându-și capul mai întâi într-o parte, apoi în 
cealaltă. În cele din urmă, încuviinţă din cap ca pentru sine: 

— O voi boteza Akein. Asta înseamnă „rândunică”. 

Mat clipi. Doar atât? Nicio izbucnire? 

— Știu. Este un nume bun. se potriveşte. 

Ce punea ea la cale acum? Femeia aproape niciodată nu 
spunea sau făcea ce se aştepta el. 

— Ce este locul acesta, Jucărie? întrebă ea, încruntându-se 
la copaci. Sau, mai degrabă, ce a fost? Ştii cumva? 

Cum adică, „ce era locul acesta”? Era o afurisită de pădu- 
re, asta era. Dar brusc, ceea ce păruse a fi un bolovan mare în 
fața lui, aproape ascuns de vițele groase, luă forma unui cap 
uriaş din piatră, ușor înclinat într-o parte. „E un cap de feme- 
ie”, îşi zise el; rondelele acelea netede reprezentau, probabil, 
podoabele din părul ei. Restul statuii trebuie să fi fost uriașă. 
Doar o jumătate de metru era la vedere; cu toate acestea, 
doar ochii şi creştetul ieşeau din pământ. lar acel afloriment 

lung din piatră albă, peste care creşteau rădăcinile unui ste- 
jar, era o bucată dintr-o coloană spiralată. Acum, el putea 
discerne de jur împrejurul lor bucăţi de coloane și pietre mari 
sculptate care evident făcuseră parte dintr-o structură gran- 
dioasă, precum şi ceea ce trebuia să fie o sabie lungă de două 
palme, toate îngropate pe jumătate. Cu toate acestea, ruinele 
orașelor şi monumentelor se găseau în multe locuri, însă pu- 
tini oameni, chiar și în rândul surorilor aes sedai, știau ce fu- 
seseră cândva. Când deschise gura ca să spună că nu știa, zări 
printre copaci trei dealuri înalte înșiruite, poate la o milă de- 
părtare. Dealul din mijloc avea vârful despicat, ca o tăietură, 
în vreme ce dealul din stânga avea două. Brusc, ştiu. Era pu- 
țin probabil să mai existe altundeva trei dealuri exact la fel. 
Dealurile acelea fuseseră botezate „Dansatorii” pe vremea 
când locul acesta fusese Londaren Cor, capitala ținutului 
Eharon. Pe-atunci, drumul din spatele lor fusese pavat şi tre- 
cea prin inima oraşului, care se întindea pe o suprafață de 
mai multe mile. Se spunea că măiestria sculpturilor în piatră 
de care ogierii dăduseră dovadă în Tar Valon o perfecționa- 
seră în Londaren Cor. Desigur, locuitorii orașelor construite 
de ogieri susținuseră că oraşele lor întreceau Tar Valonul, 
confirmând faptul că orașul reprezenta un standard. El avea 
mai multe amintiri cu orașul - cum dansa la un bal în Palatul 
Lunii, cum petrecea alături de soldaţi în taverne unde se 
zvârcoleau dansatoare ce purtau văluri, urmărind Procesiu- 
nea Fluierelor în timpul Binecuvântării Săbiilor - dar, în mod 
ciudat, el mai avea o amintire cu acele dealuri, care dăinuia 
de aproape cinci sute de ani după ce trolocii nu mai lăsaseră 
nicio piatră în picioare în Londaren Cor, iar Eharon pierise 
înghițit de sânge și foc. El habar nu avea de ce regatele Nerevan 
şi Esandara fuseseră nevoite să invadeze Shiota, cum se nu- 
mea ținutul pe vremea aceea. Acele amintiri vechi erau frag- 
mentate, indiferent cât de mult timp trecuse, și existau multe 
lacune. Habar nu avea nici de ce dealurile acelea fuseseră 
botezate „Dansatorii” sau ce era Binecuvântarea Săbiilor. Dar 
își amintea că fusese un senior esandaran care luase parte la 
o bătălie purtată printre acele ruine și îşi amintea că văzuse 
acele dealuri atunci când i se împlântase o săgeată în grumaz. 
El trebuie să fi căzut la nici jumătate de milă de locul unde 
stătea acum călare pe Cimpoiaș, înecându-se în propriul sânge. 


„Lumină, urăsc să-mi aduc aminte de mine murind”, gândi 
el, iar ideea aceea se transformă într-un cărbune aprins în 
creierul lui. Un cărbune care se aprindea din ce în ce mai ta- 
re. Îşi amintea morţile acelor bărbaţi. Nu era doar unul sin- 
gur, ci cu zecile. El... Își amintea... cum murea. 

— Ți-e rău, Jucărie? Tuon îşi aduse iapa mai aproape și se 
uită la faţa lui. Îngrijorarea i se citea în ochi. Eşti palid pre- 
cum luna. 

— Mă simt nemaipomenit de bine, bombăni el. 

Ea se afla suficient de aproape ca să o poată săruta dacă 
se apleca, însă el nu se clinti. Nu putea. El se gândea furios că 
nu se mai putea clinti. Cumva, şi doar Lumina știa, aelfinnii 
strânseseră amintirile pe care i le plantaseră în cap, dar cum 
ar fi putut culege amintiri de la un cadavru? Şi încă un cada- 
vru într-o lume a oamenilor. Era convins că aceștia nu se 
apropiaseră niciodată de acea parte a ter'angrealului în for- 
mă de cadran(36) de uşă mai multe minute deodată. Între- 
zări o cale, una care nu îi plăcea absolut deloc. Poate că ei 
creaseră un soi de legătură cu orice ființă umană care îi vizi- 
ta, o legătură care le îngăduia să copieze toate amintirile ace- 
lei ființe umane până în momentul morții sale. În unele dintre 
amintirile celorlalți bărbați, el avea părul alb; în altele, era cu 
câțiva ani mai în vârstă decât în realitate, dar și de alte vâr- 
ste, însă nu exista nicio amintire din copilărie sau adolescen- 
ță. Ce şanse existau ca ei să-l fi îmbuibat cu frânturi aleatorii, 
cu lucruri pe care le considerau neînsemnate sau de care vo- 
iau să se descotorosească? Ce făceau ei cu amintirile, că veni 
vorba? Trebuie să fi avut vreun motiv pentru care le adunau 
înainte de a renunţa din nou la ele. Nu, el doar încerca să evi- 
te direcţia în care o luau lucrurile. Arde-l-ar focu’, afurisitele 
alea de vulpi erau în capul lui chiar atunci! Trebuie să fi fost. 
Era singura explicaţie care avea noimă. 

— Ei bine, pare că eşti pe punctul de-ați vărsa mărunta- 
iele, zise Tuon, mânându-și iapa în spate, făcând o grimasă. 
Cine din circ are ierburi? Mă pricep cât de cât la ele. 


36 Părţile componente principale ale unei uși sunt: tocul ușii şi 
foaia de ușă (canatul). În partea de jos, se află pragul, care este un 
element aparte, cu rolul de a da stabilitate tocului ușii. Ter'angrea- 
lul avea forma unui toc de ușă strâmb. (n.red.) 

— Sunt bine, ţi-am spus. 

Adevărul fie spus, el voia să se îmbolnăvească. Era de o 
mie de ori mai rău cu vulpile alea în cap decât cu zarurile, ori- 
cât de zgomotos zornăiau ultimele. Oare eelfinnii puteau ve- 
dea prin ochii lui? Lumină, ce avea să se facă? Se îndoia că 
surorile aes sedai l-ar putea tămădui de asta. Nu că el avea 
încredere în ele. Nu când asta ar fi însemnat să lepede capul 
de vulpe. Nu se putea face nimic. Va trebui să trăiască cu asta. 
Gemu la acest gând. 

Apropiindu-se la galop mic de ei, Selucia le aruncă o pri- 
vire rapidă atât lui, cât și lui Tuon, ca şi când s-ar fi întrebat 
ce ar fi putut face ei dacă ar fi rămas singuri. Pe de altă parte, 
ea nu se grăbise să îi ajungă din urmă, acordându-le acel timp 
singuri. Acest lucru îi dădea speranţe lui. 

— Data viitoare, vei călări tu creatura asta blândă, iar eu 
voi călări juganul tău, îi spuse ea lui Mat. Înaltă Doamnă, oa- 
menii din căruțele alea ne urmăresc cu câinii. Sunt pe jos, dar 
vor ajunge aici în curând. Câinii nu latră. 

— Sunt câini de pază dresați, atunci, zise Tuon, strângând 
hățurile. Călare, i-am putea evita cu ușurință. 

— Nu e nevoie să încercăm. N-are rost, îi spuse Mat. El ar 
fi trebuit să se aştepte la asta. Oamenii aceia sunt pribegi, 
Tuathaan, și nu sunt un pericol pentru nimeni. N-ar putea fi 
violenţi nici dacă viaţa lor ar depinde de asta. Nu e o exage- 
rare, doar purul adevăr. Dar v-au văzut pe voi două galopând, 
încercând să scăpaţi de mine, după cum trebuie să fi părut, şi 
pe mine urmărindu-vă. Acum, că acei câini ne-au luat miro- 
sul, Pribegii ne vor urmări până în circ dacă va fi nevoie, ca să 
se asigure că voi două nu ați fost răpite sau rănite. Vom mer- 
ge să ne întâlnim cu ei ca să-i scutim de acest efort. 

Nu de efortul pribegilor îi păsa lui. Probabil că lui Luca nu 
i-ar fi păsat deloc dacă un grup de pribegi aveau să întârzie pu- 
țin pornirea la drum a circului, dar lui Mat cu siguranță îi păsa. 

Selucia se încruntă la el indignată și începu să-și mişte 
degetele în aer, însă Tuon râse. 

— Jucăria vrea să poruncească azi, Selucia. Am să-i îngă- 
dui să poruncească și-am să văd cum se descurcă. 

Ce drăguţ din partea ei, afurisita! 

Făcură cale-ntoarsă la trap - de astă dată, ocolind copacii 
căzuți, cu toate că, din când în când, Tuon își strângea hățuri- 


le ca şi când ar fi avut de gând să sară peste vreunul, apoi îi 
oferea lui Mat un zâmbet răutăcios - şi, în scurt timp, pribegii 
își făcură apariția fugind printre copaci în urma câinilor lor 
uriași, grupaţi ca un roi de fluturi, mai bine de cincizeci de 
bărbaţi și femei în culori vii, care adeseori nu se asortau. Un 
bărbat putea purta o haină cu dungi roșii şi albastre și pan- 
taloni bufanţi galbeni vârâţi în cizmele până la genunchi, altul 
o haină violet peste nişte pantaloni roșii, sau mai rău. Unele 
femei purtau rochii cu dungi în toate culorile existente, ba 
chiar şi în nuanţe pe care Mat nu le cunoștea, în vreme ce al- 
tele purtau fuste și bluze în culori diferite şi la fel de neasor- 
tate ca hainele şi pantalonii bărbaților. Un număr considera- 
bil dintre ele purtau șaluri, ca să adauge mai multă culoare 
combinațiilor care îţi lua ochii. În afară de bărbatul cărunt 
care condusese căruța din faţă, toți păreau a fi de vârstă mij- 
locie. El trebuie că era Căutătorul, conducătorul caravanei. 
Mat descălecă şi, după o clipă, Tuon şi Selucia făcură la fel. 

Pribegii se opriră în loc când îi văzură, poruncindu-le câi- 
nilor să șadă. Animalele uriașe se trântiră pe pământ, cu lim- 
bile scoase, iar oamenii se apropiară mai încet. Niciunul nu 
avea în mână nici măcar un băț şi, cu toate că Mat nu avea 
vreo armă la vedere, îl priveau cu precauţie. Bărbaţii se adu- 
nară în faţa lui, în vreme ce femeile se strânseră în jurul lui 
Tuon şi al Seluciei. Nu exista niciun fel de ameninţare în acest 
gest, dar cu foarte mare ușurință, Tuon și Selucia fură sepa- 
rate de el și duse puțin mai încolo, unde femeile pribege le 
puteau pune întrebări. Brusc, lui îi trecu prin minte că Tuon 
ar putea crede că era un joc distractiv să susțină că el încerca 
să o deranjeze. Ea şi Selucia puteau să plece călare, în vreme 
ce el încerca să ţină piept pribegilor care s-ar fi strâns în jurul 
lui şi al Cimpoiașului, astfel încât să îl împiedice să urce în şa. 
Asta ar fi fost tot ce ar fi făcut ei, dar dacă el nu dorea să se 
lupte cu ei ca să îi îndepărteze, aceştia l-ar fi putut ține acolo 
ore în şir, ca să le dea celor două timp suficient ca să „evadeze”. 

Bărbatul cu părul cărunt făcu o plecăciune cu mâinile li- 
pite de piept. 

— Pacea fie cu tine și cu restul, seniore! Iertare dacă de- 
ranjăm, dar ne-am temut că dulăii noştri au speriat caii dom- 
niţelor. 

Mat răspunse făcând o plecăciune asemănătoare. 

— Pacea fie cu tine mereu, Căutătorule, și cu tot neamul. 
Caii domnițelor nu s-au speriat. Domniţele sunt... greu de 
stăvilit, uneori. 

Ce spuneau femeile? El încercă să tragă cu urechea, dar 
vocile lor erau doar niște șoapte. 

— Ştii ceva despre neam, seniore? 

Căutătorul păru surprins şi avea şi de ce. Tuathaan nu se 
apropiau de locurile care erau mai mari decât un sat cu mă- 
rime moderată. Arareori întâlneau pe cineva care purta haină 
din mătase. 

— Doar puţin, răspunse Mat. 

Foarte puţin, chiar. Avea amintiri despre întâlniri cu pri- 
begii, dar nu mai vorbise niciodată cu unul. Ce spuneau afuri- 
sitele alea de femei? 

— Îmi vei răspunde la o întrebare? Am văzut mai multe 
caravane ale voastre în ultimele zile, mai multe decât m-aș fi 
așteptat, şi toate se îndreptau spre Ebou Dar. Există vreun 
motiv anume? 

Bărbatul șovăi, aruncând o privire în direcția femeilor. Aces- 
tea continuau să şușotească, iar el trebuie să se fi întrebat de 
ce discuţia lor dura atât de mult. La urma urmei, nu era ne- 
voie decât de o clipă ca să spui „da, am nevoie de ajutor” sau 
opusul. 

— Este vorba despre neamul numit seanchan, seniore, zi- 
se el în cele din urmă. Circulă zvonul prin neam că acolo unde 
domnesc seanchanii există siguranţă și justiție dreaptă pen- 
tru toată lumea. Altundeva... Pricepi, seniore? 

Mat pricepea. Asemenea circarilor, pribegii erau priviţi ca 
nişte străini oriunde mergeau. Mai rău, străini cu o reputaţie 
nemeritată pentru hoție - ei bine, aceştia nu furau mai des 
decât o făcea altcineva - și cu una meritată pentru că încer- 
cau să îi atragă pe tineri în rândul lor. Pe lângă asta, pribegi- 
lor nu le trecea prin minte să se împotrivească dacă cineva 
încerca să îi jefuiască sau să îi alunge. 

— Ai grijă, Căutătorule. Siguranţa lor are un preţ, iar une- 
le dintre legile lor sunt aspre. Ştii ce fac cu femeile care pot 
conduce Puterea? 

— Îţi mulțumesc pentru grija ce ne-o porţi, seniore, zise 
bărbatul pe un ton calm, dar puţine dintre femei au început 


să conducă, iar dacă vreuna va reuși, vom face ce-am făcut 
întotdeauna și o vom duce în Tar Valon. 

Brusc, femeile izbucniră în hohote de râs. Căutătorul se re- 
laxă vizibil. Dacă femeile râdeau, însemna că Mat nu era ge- 
nul de bărbat care i-ar ataca sau i-ar omori pentru că îi stă- 
teau în cale. Cât despre Mat, el se încruntă. Nu îi plăcea deloc 
râsul acela. 

Pribegii plecară, după ce Căutătorul se mai scuză de câ- 
teva ori că îi deranjaseră, însă femeile continuau să arunce 
priviri peste umăr şi să râdă în căușul palmelor. Unii dintre 
bărbaţi veniră mai aproape de ele în vreme ce se îndepărtau, 
punându-le întrebări, dar femeile doar clătinau din cap. Şi 
priveau din nou peste umăr, râzând. 

— Ce le-ai spus? întrebă Mat pe un ton acru. 

— O, asta nu-i treaba, nu-i așa, Jucărie? răspunse Tuon, 
iar Selucia râse. 

O, cotcodăcea, afurisita, asta făcea. El hotărî că îi era mai 
bine dacă nu afla. Femeilor le plăcea pur şi simplu să necă- 
jească bărbații. 

CAPITOLUL 9 
O scurtătură 


Tuon și Selucia nu erau singurele femei care îi dădeau bă- 
tăi de cap lui Mat, desigur. Uneori, părea că majoritatea pro- 
blemelor din viaţa lui erau cauzate de femei, lucru pe care el 
nu îl putea pricepe nicicum, din moment ce încerca întotdea- 
una să se poarte frumos cu ele. Chiar şi din partea lui Egeanin 
avea parte de suferință, deşi era cea mai mică parte. 

— Am avut dreptate. Chiar crezi că te poți căsători cu ea, 
spuse ea tărăgănat, atunci când el o rugase să îl ajute cu Tuon. 

Ea şi Domon ședeau îmbrăţișaţi pe treptele căruţei lor. Un 
firicel de fum se ridica din pipa lui Domon. Era pe la mijlocul 
dimineţii, într-o zi frumoasă, deși norii care se adunau pe cer 
prevesteau furtună mai târziu, iar circarii dădeau reprezen- 
taţii pentru locuitorii a patru sătucuri care, combinate, ar fi 
egalat, poate, mărimea Trecătorii Runnien. Mat nu voia să 
meargă ca să privească. O, încă îi facea plăcere să îi privească 
pe contorsioniști, încă și mai mult pe acrobate și pe saltim- 
banci, dar atunci când vedeai jongleri şi mâncători de foc şi 
alți asemenea aproape în fiecare zi, până şi Miyora și leopar- 
zii ei deveneau, ei bine, mai puţin interesanțţi, dacă nu chiar 
obişnuiţi. 

— N-ai tu treabă ce cred eu, Egeanin. Vrei să-mi spui ce 
ştii despre ea? A încerca să afli ceva despre ea este ca și când 
ai încerca să prinzi un iepure în vizuina lui, legat la ochi și cu 
mâinile goale. 

— Numele meu este Leilwin, Cauthon. Să nu-l uiţi iar, zise 
ea pe un ton potrivit pentru a da porunci pe puntea unei co- 
răbii. Ochii ei încercau să transmită mesajul. De ce te-aș aju- 
ta? Ţinteşti prea sus, ca o cârtiță care tânjește după soare. Ai 


putea fi executat doar pentru că spui că vrei să te însori cu ea. 
Este dezgustător. Și-apoi, am lăsat trecutul în urmă. Sau el 
m-a lăsat pe mine, adăugă ea cu amărăciune. 

Domon o îmbrăţișă cu un braţ. 

— Dacă ai lăsat trecutul în urmă, ce-ţi pasă cât de dezgus- 
tător este faptul că vreau să mă căsătoresc cu ea? 

Aşa. Spusese ce avea pe suflet. Parţial, cel puţin. 

Domon își scoase pipa din gură, atât cât să sufle un nor de 
fum în fața lui Mat. 

— Dacă ea nu vrea să te ajute, atunci renunţă. 

EI folosi acelaşi ton poruncitor. 

Egeanin bombăni ceva. Părea că se ceartă cu ea însăși. În 
cele din urmă, dădu negativ din cap: 

— Nu, Bayle. Are dreptate. Dacă am fost lăsată în voia va- 
lurilor, atunci trebuie să găsesc o altă corabie și un curs nou. 
Nu mă mai pot întoarce niciodată în Seanchan; drept urmare, 
mai bine tai toate legăturile și gata. 

Ceea ce știa ea despre Tuon erau în mare parte zvonuri - 
se părea că membrii familiei imperiale îşi trăiau viața în spa- 
tele zidurilor chiar și aparent la vedere și scăpau doar şoapte 
despre ceea ce se petrecea în spatele acestor ziduri - cu toate 
acestea, erau de-ajuns să îl facă pe Mat să simtă fiori pe șira 
spinării. Fratele şi sora viitoarei lui soţii fuseseră asasinați? 
Asta după ce încercaseră să o omoare pe ea, adevărat, dar to- 
tuşi! Ce fel de familie era cea ai cărei membri se omorau unul 
pe celălalt? O familie a Celor de Sânge și familia imperială, 
pentru început. Jumătate dintre fraţii ei erau morți, asasinați, 
marea lor majoritate, şi poate și ceilalți. O parte din informa- 
țiile pe care i le dădu Egeanin - Leilwin - erau cunoscute în 
general de seanchani, dar deloc reconfortante. Tuon trebuie 
să fi fost şcolită într-ale intrigii încă din copilărie, educată în 
folosirea armelor și în lupta corp la corp, şi, deşi fusese 
strașnic păzită, se așteptase de la ea să se apere singură. Toţi 
Cei de Sânge erau învățați să se prefacă, să-și ascundă inten- 
țiile şi ambițiile. Puterea se schimba constant printre Cei de 
Sânge, unii ajungând mai sus, alții căzând de sus, iar acest 
dans era încă şi mai rapid și mai periculos în familia imperi- 
ală. Împărăteasa - ea dădu să adauge „fie-i viața veşnică”, dar 
mai că se înecă când își înghiți cuvintele, apoi închise ochii 
câteva clipe, înainte să continue - dăduse naștere la mulți 

copii, cum făcea fiecare împărăteasă, astfel încât, dintre cei 
care supraviețuiau, tot se găsea unul potrivit care să urmeze 
la domnie după ea. Nu se cădea ca un neghiob sau un idiot să 
urce pe Tronul de Cleştar. Tuon era considerată a fi foarte 
departe şi de una, și de cealaltă. Lumină! Femeia cu care ur- 
ma să se căsătorească era la fel de rea ca un străjer și o aes 
sedai laolaltă. Și poate la fel de periculoasă. 

Purtă mai multe discuţii cu Egeanin - avu grijă să îi spună 
Leilwin în față, de teamă ca ea să nu îl atace cu un pumnal, cu 
toate acestea tot Egeanin o considera - încercând să afle mai 
multe informaţii, însă cunoştinţele ei despre Cei de Sânge 
erau in mare parte din exterior, iar cele despre Curtea Impe- 
rială, după cum recunoscuse chiar ea, puţin mai multe decât 
cele pe care le avea un derbedeu de pe o stradă din Seandar. 
În ziua în care îi oferise iapa lui Tuon, el călărise lângă căruţa 
lui Egeanin, purtând una dintre acele conversații fără rod. Le 
însoțise o vreme pe Tuon și pe Selucia, dar acestea se tot ui- 
tau pieziş la el, apoi schimbau priviri între ele și chicoteau. În 
legătură cu ceea ce le spuseseră femeilor pribege, nu încăpea 
nici urmă de îndoială. Unui bărbat îi era de-ajuns. 

— lapa a fost un dar inspirat, zise Egeanin, lăsându-se în 
față de pe capră ca să se uite la caravana de căruţe. 

Domon ţinea frâiele. Le mai ţinea și ea uneori, dar mâna- 
rea cailor nu se număra printre abilitățile pe care le deprin- 
sese pe corăbii. 

— De unde ai știut? 

— Ce să ştiu? 

Ea reveni la locul ei şi își aranjă peruca. El nu ştia de ce ea 
continua să poarte chestia aceea. O fi având părul negru tuns 
scurt, dar acesta nu era mai scurt decât al Seluciei. 

— Despre darurile din perioada de curtare. În rândul Ce- 
lor de Sânge, atunci când curtezi pe cineva de rang mai înalt 
decât tine, un dar tradițional este ceva exotic sau rar. Cel mai 
bine ar fi dacă poți lega cumva darul cu una dintre plăcerile 
destinatarului, şi este un lucru binecunoscut că înalta dom- 
niță adoră caii. De asemenea, este bine că ai recunoscut fap- 
tul că nu te aștepți să fii egalul ei. Nu că asta ar funcționa, în- 
țelegi doar. Habar nu am de ce ea se mai află încă aici, acum 
că ai încetat să o mai păzeşti, dar nu poți crede că va rosti 
într-adevăr cuvintele. Atunci când se va căsători, va fi pentru 


binele imperiului, nu pentru că un pierde-vară ca tine i-a ofe- 
rit un cal sau a făcut-o să zâmbească. 

Mat scrâşni din dinţi, abținându-se să nu rostească o în- 
jurătură. Ce recunoscuse? Nu era de mirare că un set din afu- 
risitele alea de zaruri se oprise. Tuon avea să îl lase să uite 
asta când or zbura porcii. Era convins de asta. 

Dacă afurisita de Leilwin cea fără corabie îi oferea mici 
daruri(37), surorile aes sedai reușeau să îi ofere unele mai 
mari. Surorile aes sedai nici nu concepeau altfel. El era re- 
semnat în fața faptului că ele hoinăreau prin fiecare sat și 
oraș în care se opreau, punând întrebări şi făcând numai Lu- 
mina ştie ce. El nu avea de ales decât să se resemneze, căci nu 
avea cum să le oprească. Ele susțineau că erau cu băgare de 
seamă - cel puţin Teslyn și Edesina; Joline se răsti la el, zi- 
când că era un neghiob pentru că își făcea griji =; cu toate 
acestea, o aes sedai care era cu băgare de seamă era, totuși, o 
femeie importantă, indiferent dacă cineva își dădea seama sau 
nu ce era ea. Fără bani pentru mătăsuri, ele își cumpăraseră 
suluri din lână de calitate din Jurador, iar croitoresele mun- 
ceau din greu pentru aes sedai tot așa cum o făceau și pentru 
galbenii lui Mat; prin urmare, surorile hoinăreau de colo colo 
îmbrăcate ca nişte negustorese înstărite și la fel de sigure pe 
ele ca orice femeie de viță nobilă. Nimeni nu o văzuse pe 
vreuna dintre ele făcând cinci paşi fără să nu ştie că aceasta 
se aştepta ca lumea să îi facă pe plac. Trei astfel de femei, și 
cu un circ după ele, cu siguranţă aveau să işte poveşti. Măcar 
Joline îşi lăsa inelul cu Marele Șarpe în punga de la brâu. Ce- 
lelalte două şi le pierduseră în fața seanchanilor. Dacă Mat ar 
fi văzut-o pe Joline purtându-l pe deget, probabil că ar fi plâns. 

El nu mai primi niciun raport despre activităţile lor de la 
fosta sul'damă. Joline o ţinea bine în frâu pe Bethamin; femeia 
înaltă şi oacheşă fugea atunci când Joline îi spunea să fugă şi 
sărea atunci când aceasta pocnea din degete. Și Edesina îi 
dădea lecţii, dar, dintr-un anume motiv, Joline o considera pe 
Bethamin proiectul ei personal. Nu era niciodată aspră din 
câte observa Mat, nu după episodul cu palmele trase peste 


37 Propoziția, în textul original, este: „If Leilwin bloody Shipless 
gave him small griefs...”. Substantivul grief (necaz) a fost confundat 
cu gift (dar, cadou). (n.red.) 

față, dar ai fi zis că o pregătea pe Bethamin să meargă la Turn. 
Bethamin afişa o oarecare recunoștință din care reieşea lim- 
pede că obiectul loialității ei se schimbase. Cât despre Seta, 
femeii cu părul bălai îi era atât de teamă de surori, încât nu 
îndrăznea să le mai urmărească. Se cutremură de-a dreptul 
atunci când el îi sugeră acest lucru. Oricât de ciudat ar fi pă- 
rut, Seta și Bethamin fuseseră atât de obișnuite cu modul în 
care se vedeau pe sine femeile seanchan care puteau condu- 
ce, încât ele crezuseră cu adevărat că aes sedai nu puteau fi 
prea diferite. Acestea erau periculoase atunci când nu purtau 
lesă; cu toate acestea, câinii periculoși puteau fi îmblânziţi de 
cineva care ştia cum, iar ele se pricepeau foarte bine la aceşti 
câini periculoşi. Acum, ele ştiau că surorile aes sedai nu erau 
ca nişte câini, ci ca niște lupi. Dacă s-ar fi putut, Seta şi-ar fi 
găsit un alt loc unde să doarmă, iar el află de la jupâneasa 
Anan că femeia seanchan își acoperea ochii cu mâinile ori de 
câte ori Joline sau Edesina o învățau pe Bethamin în căruță. 

— Sunt convinsă că ea poate vedea împletiturile, zise 
Setalle. El i-ar fi spus că ea părea a fi invidioasă, atâta doar că 
se îndoia că putea invidia pe cineva. Este pe punctul s-o re- 
cunoască, altminteri nu și-ar acoperi ochii. Mai devreme sau 
mai târziu, se va da pe brazdă şi va vrea să înveţe şi ea. 

Poate că era într-adevăr invidioasă pe asta. 

EI și-ar fi dorit ca Seta să se dea pe brazdă mai devreme 
decât mai târziu. Dacă ar fi fost vorba despre altă studentă, 
nu şi-ar fi bătut atâta capul cu ea şi cu surorile aes sedai. Da- 
că circul se oprea, el nu putea face un pas fără să nu le vadă 
pe Joline sau pe Edesina urmărindu-l cu privirea de după 
colțul vreunui cort sau al vreunei căruţe. De obicei, simțea 
răceala capului de vulpe pe piept. Mat nu putea dovedi că ele 
conduceau Puterea spre el; cu toate acestea, era convins de 
asta. Nu era sigur care din ele descoperise fisura în protecția 
lui, pe care o descoperiseră și Adeleas şi Vandene, şi anume 
că ceva azvârlit cu ajutorul Puterii avea să îl nimerească, dar 
după aceea, el abia putea ieși din cort fără să nu fie lovit de o 
piatră și, mai târziu, de alte lucruri, scântei aprinse din focul 
unei forje, care cădeau peste el ca o ploaie, scântei ustură- 
toare care îl făceau să sară şi să se înfioare. Era sigur că Joline 
se făcea vinovată de toate astea. Dacă nu din alt motiv, el nu o 
văzuse niciodată neînsoţită de Blaeric sau de Fen sau de 


amândoi, aceştia oferindu-i protecție. Femeia îi zâmbea tot 
aşa cum o pisică îi zâmbește unui şoarece. 

Tocmai punea la cale un plan cum să o prindă singură - 
avea de ales între asta sau a-şi petrece timpul ascunzându-se 
de ea - când ea și Teslyn începură să țipe una la cealaltă, lu- 
cru care o făcu pe Edesina să iasă din căruţa văruită cu alb 
aproape la fel de repede ca Bethamin și Seta, iar cele două 
ieşiră în fugă și rămaseră privind cu gura căscată căruţa. Sora 
Galbenă începu din nou să își pieptene calmă părul lung și 
negru, ridicându-l cu o mână şi trecând peria de păr din lemn 
prin el cu cealaltă. Văzându-l pe Mat, îi zâmbi fără să se 
oprească din periat. Medalionul deveni rece, iar ţipetele în- 
cetară de parcă ar fi fost întrerupte de un cuțit. 

El nu află niciodată ce vorbe fuseseră rostite dincolo de 
scutul țesut cu ajutorul Puterii. Teslyn îl plăcea cât de cât; cu 
toate acestea, atunci când el o întrebă, femeia îi aruncă una 
dintre acele priviri şi tăcu. Era treaba surorilor aes sedai, nu 
a lui. Indiferent ce se petrecuse înăuntru, pietrele, dar și 
scânteile încetaseră să mai cadă. Încercă să îi mulţumească 
lui Teslyn, dar ea nici nu voia s-audă. 

— Atunci când ceva nu trebuie grăit, nu este grăit, îi spu- 
se ea pe un ton ferm. Ar fi bine să înveţi această lecție dacă 
vrei să stai prin preajma surorilor, iar eu cred că viața ta e 
legată de aes sedai acum, dacă n-a fost înainte. 

Ce cuvinte afurisite rostise. 

Ea nu pomenea niciodată despre ter'angrealul lui, dar acest 
lucru nu putea fi spus şi despre Joline şi Edesina, chiar şi du- 
pă acea ceartă. Cele două încercau să îl intimideze în fiecare 
zi ca să li-l dea. Edesina îl încolțea de una singură, iar Joline, 
ajutată de străjerii ei, care îl priveau dușmănos peste umerii 
ei. Ter'angrealele erau proprietatea de drept a Turnului Alb. 
Ter'angrealele trebuiau studiate cu atenţia cuvenită, mai ales 
acesta, care avea proprietăți atât de ciudate. Ter'angrealele 
puteau fi periculoase, cu atât mai mult dacă erau lăsate în 
mâinile unor necunoscători. Niciuna nu zise în special în mâi- 
nile unui bărbat, însă Joline lăsă să se înţeleagă asta. El înce- 
pu să îşi facă griji că sora Verde avea să îi pună pe Blaeric și pe 
Fen să i-l ia cu forța. Cei doi încă îl mai bănuiau că fusese im- 
plicat în ceea ce i se întâmplase ei, iar privirile întunecate pe 

care aceştia i le aruncau spuneau că cei doi căutau orice scu- 
ză ca să îi tragă o mamă de bătaie. 

— Asta ar însemna furt, îi spuse jupâneasa Anan pe un 
ton dojenitor, strângându-şi mantia pe lângă trup. 

Lumina soarelui începea să dispară, iar răcoarea începea 
deja să se instaleze. Stăteau lângă căruţa lui Tuon, iar el nă- 
dăjduia să intre la timp ca să i se dea de mâncare. Noal și 
Olver erau deja înăuntru. Setalle plecase, pare-se, în vizită la 
aes sedai, un lucru pe care îl făcea adeseori. 

— Legea Turnului este clară în această privință. S-ar pu- 
tea purta... discuții... lungi dacă să îţi fie returnat - eu mai de- 
grabă aş crede că nu -, dar Joline va primi oricum o pedeapsă 
aspră pentru furt. 

— Poate că ea crede că merită să facă asta în ciuda pe- 
depsei, bombăni el. 

Maţele îi chiorăiau. Friptura de cintezoi și crema de ceapă 
pe care Lopin i le prezentase cu mândrie la prânz se dovedi- 
seră a fi stricate, spre groaza tairenului, ceea ce însemna că 
Mat mâncase o bucată de pâine la micul dejun și de-atunci 
nimic altceva. 

— Ştii o grămadă de lucruri despre Turnul Alb. 

— Ceea ce ştiu, seniore Mat, este că ai făcut toţi paşii gre- 
şiți pe care îi poate face un bărbat față de aes sedai, în afară 
de a încerca să o omori pe una. Cauza pentru care te-am îÎnso- 
țit pe tine de la bun început și nu pe soţul meu, o parte din 
motivul pentru care încă mai sunt aici, este să încerc să te 
împiedic să faci prea mulți paşi greșiți. Adevărul fie spus, nu 
ştiu de ce ar trebui să-mi pese, dar îmi pasă, și cu asta basta. 
Dacă te-ai fi lăsat îndrumat de bine, acum n-ai fi avut pro- 
bleme cu ele. Nu pot spune cât de mult voi putea drege lucru- 
rile pentru tine. Nu acum, dar încă mai sunt dispusă să încerc. 

Mat dădu negativ din cap. Existau doar două modalități 
prin care te puteai ocupa de aes sedai fără să te arzi: să le lași 
să te calce în picioare sau să te ţii departe de ele. N-avea de 
gând să accepte prima modalitate și n-o putea folosi pe a do- 
ua, aşadar trebuia să găsească o a treia și se îndoia că avea să 
o găsească urmând sfatul Setallei. De obicei, sfatul femeilor în 
ceea ce le privea pe aes sedai era să urmezi prima cale, cu 
toate că nu spuneau niciodată asta pe şleau. Ele vorbeau 


despre acomodare, însă această acomodare nu era niciodată 
aşteptată din partea surorilor aes sedai. 

— O parte din motiv? Care-i cealaltă...? El gemu de parcă 
ar fi primit un pumn în stomac. Tuon? Crezi că nu sunt demn 
de încredere când vine vorba despre Tuon? 

Jupâneasa Anan râse batjocoritor. Era un râset colorat, 
molipsitor. 

— Eşti un derbedeu, seniore. Unii derbedei devin soți 
buni, odată ce sunt cât de cât cizelaţi - și Jasfer al meu a fost 
un derbedeu atunci când l-am cunoscut -, dar tu încă mai 
crezi că poţi să ciuguleşti o bucăţică de ici, o bucăţică de colo, 
apoi treci în paşi de dans la următoarea. 

— N-am cum să mă îndepărtez în paşi de dans de bucăți- 
ca asta, zise Mat, ridicându-şi privirea încruntată la uşa căru- 
ței. Zarurile continuau să-i zornăie în cap. N-am cum. 

El nu era convins că își mai dorea să plece în pași de dans, 
însă indiferent ce își dorea, era prins de-a binelea în mrejele ei. 

— Aşa stă treaba, ai? şopti ea. O, ţi-ai ales una frumoasă 
ca să-ți frângă inima. 

— Aşa o fi, jupâneasă Anan, dar am motivele mele. Ar fi 
bine să intru în căruţă, înainte să mănânce tot. 

El se întoarse spre scările din spatele căruţei, dar ea își 
puse o mână pe braţul lui. 

— L-aş putea vedea? Doar să-l văd? 

Nu încăpea nicio îndoială la ce se referea. El şovăi, apoi își 
vâri mâna sub cămașă ca să scoată șnurul din piele de care 
atârna medalionul. Mat nu ar fi putut spune de ce. Jolinei şi 
Edesinei nu le îngăduise nici măcar să arunce o privire. Era 
un obiect frumos, un cap de vulpe aproape la fel de mare cât 
palma lui. I se vedea doar un ochi, însă afară era încă sufici- 
entă lumină ca să vezi, dacă te uitai de foarte aproape, că pu- 
pila era pe jumătate umbrită, astfel încât să formeze simbolul 
străvechi al surorilor aes sedai. Mâna ei tremură ușor când îşi 
plimbă degetul în jurul acelui ochi. Spusese că voia doar să îl 
vadă, însă el îi îngădui să îl atingă. Ea oftă prelung. 

— Ai fost aes sedai cândva, zise el încet, iar mâna ei în- 
cremeni. 

Femeia își veni în fire atât de repede, încât el crezu că își 
închipuise totul. Ea era Setalle Anan cea impunătoare, hangi- 
ţa din Ebou Dar, cu cercuri mari din aur în urechi și cu cuțitul 

căsniciei atârnându-i cu teaca în jos în decolteul rotund, de- 
parte de a aduce cu o aes sedai. 

— Surorile cred că mint că n-am fost niciodată la Turn. 
Ele cred că am fost servitoare acolo în tinereţe și că am tras 
cu urechea unde nu trebuia. 

— Nu te-au văzut uitându-te la ăsta. 

El săltă capul de vulpe o dată în palmă, înainte să îl vâre 
în siguranță sub cămașă. Ea se prefăcu a nu-i păsa, iar el se 
prefăcu că nu ştia că ea se prefăcea. 

Buzele ei se strâmbară într-un zâmbet scurt și trist, de 
parcă ştia la ce se gândea el. 

— Surorile ar pricepe dacă şi-ar îngădui acest lucru, zise 
ea pur și simplu, de parcă ar fi vorbit despre ploaie, dar aes 
sedai se aşteaptă ca atunci când... se întâmplă... anumite lu- 
cruri, femeia să plece fără să facă vâlvă și să moară la scurt 
timp după aceea. Eu am plecat, dar Jasfer m-a găsit pe jumă- 
tate moartă de foame și bolnavă pe străzile din Ebou Dar şi 
m-a dus la mama lui. Chicoti ca o femeie care povestea cum 
își cunoscuse soțul. El obișnuia să aducă acasă și pisoi vaga- 
bonzi. Acum, îmi știi unele din secrete, iar eu știu câteva 
de-ale tale. Vrei să le ținem pentru noi? 

— Ce secrete ale mele știi tu? întrebă el pe un ton porun- 
citor, devenind pe loc precaut. 

Câteva secrete ale lui erau periculoase pentru a fi știute, 
iar dacă prea mulţi oameni ştiau de ele, atunci acestea nu mai 
erau secrete, de fapt. 

Jupâneasa Anan aruncă o privire spre căruţă, încrun- 
tându-se. 

— Fetiţa aceea se joacă cu tine la fel de sigur cum te joci şi 
tu cu ea. Dar nu e același joc ca al tău. Ea seamănă mai degra- 
bă cu un general care plănuieşte o bătălie decât cu o femeie 
care este curtată. Însă dacă va afla că eşti îndrăgostit lulea de 
ea, va fi în continuare în avantaj. Sunt dispusă să te ajut să ai 
şanse egale. Sau șansa pe care ar avea-o orice bărbat cu o 
femeie care are cât de cât creier. Batem palma, ce zici? 

— Da, răspunse el cu înflăcărare. Batem palma. 

El nu s-ar fi mirat dacă zarurile s-ar fi oprit în acel mo- 
ment, însă acestea continuară să zornăie. 

Dacă obsesia surorilor pentru medalionul lui ar fi fost 
singura bătaie de cap pe care ele i-o dădeau, dacă ele s-ar fi 


mulțumit să dea naștere zvonurilor oriunde se oprea circul, 
el ar fi putut spune că vremurile acelea erau rele, dar supor- 
tabile pentru a călători în compania aes sedai. Din nefericire, 
până când circul plecă din Jurador, ele aflaseră cine era Tuon. 
Nu că ca era Fiica celor Nouă Luni, dar că era o înaltă doamnă 
seanchană, o persoană de viţă nobilă și influentă. 

— Mă crezi idiot? protestă Luca atunci când Mat îl acuză 
că le spusese. 

EI îşi îndreptă spatele lângă căruţa lui și îşi propti pumnii 
în șolduri, ca un bărbat înalt plin de indignare şi gata să se 
lupte doar cu privirea-i dușmănoasă. 

— Ăsta-i un secret pe care vreau să-l ţin bine ascuns până 
când... ei bine... până când ea va zice că pot folosi garanția 
aceea de protecţie. Nu mi-ar fi de mare folos dacă ea ar anu- 
la-o pentru că am spus ceva ce ea vrea să rămână tăinuit. 

Însă vocea lui suna niţel cam prea sinceră, iar ochii lui 
evitau să privească în ai lui Mat. Adevărul era că lui Luca îi 
plăcea să se laude aproape la fel de mult cum îi plăceau gal- 
benii. Trebuie că crezuse că era în siguranţă - în siguranță! — 
să le spună surorilor şi își dăduse seama de încurcătura pe 
care o crease abia după ce cuvintele îi ieșiseră pe gură. 

Și ce mai încurcătură, la fel de încâlcită ca șerpii din groa- 
pă. Să o ai pe Înalta Doamnă Tuon la îndemână reprezenta o 
oportunitate căreia nu i-ar fi putut rezista nicio aes sedai. 
Teslyn era la fel de rea ca Joline şi Edesina. Cele trei o vizitau 
zilnic pe Tuon în căruța ei şi tăbărau pe ea atunci când 
aceasta ieşea la plimbare. Discutau despre armistiţii, tratate 
şi negocieri, încercau să afle ce legături avea ea cu liderii in- 
vaziei, încercau să o convingă să le ajute să stabilească întâl- 
niri pentru a pune capăt luptelor. Ba chiar se oferiră să o aju- 
te să plece din circ și să se întoarcă acasă! 

Din nefericire pentru ele, Tuon nu le vedea pe cele trei 
aes sedai, reprezentante ale Turnului Alb, poate cea mai ma- 
re putere de pe pământ, nici măcar după ce croitoresele în- 
cepură să le croiască rochiile de călărie, iar ele putură să își 
scoată zdrenţele pe care Mat reușise să le găsească pentru 
ele. Ea vedea două damane şi o marath'damane fugare, iar ei 
nu-i era de trebuință niciuna până când nu li se punea zgar- 
da. Acestea erau cuvintele ei. Atunci când ele veneau la căru- 
ţa ei, ea trăgea zăvorul, iar dacă ele reușeau să intre înainte 

ca ea să apuce să facă asta, Tuon pleca. Atunci când o prin- 
deau la înghesuială, sau când încercau, ea le ocolea așa cum 
ocoleai un butuc. Ele vorbeau până când răgușeau, dar ea 
refuza să le asculte. 

Orice aes sedai putea învăța deprinderea răbdării dacă 
avea vreun motiv; cu toate acestea, ele nu erau obișnuite să 
fie pur şi simplu ignorate. Mat vedea cum frustrarea lor spo- 
rea, cum mijeau ochii și îşi strângeau buzele cărora le lua din 
ce în ce mai mult timp să se relaxeze, cum își strângeau în 
pumni poalele ca să n-o apuce pe Tuon şi s-o scuture. Totul 
culmină mai devreme decât se așteptase el, și nu în felul în 
care și-l imaginase. 

În seara în care îi oferi în dar iapa lui Tuon, el luă cina cu 
ea şi cu Selucia. Şi cu Noal şi Olver, desigur. Cei doi reușeau 
să petreacă la fel de mult timp cu Tuon ca el. Lopin și Nerim, 
la fel de formali de parcă s-ar fi aflat într-un palat, nu într-un 
spațiu îngrămădit, unde abia reușeau să se miște, serviră o 
mâncare tipică pentru începutul de primăvară, carne de oaie 
cu boabe de mazăre, care fuseseră uscate, și napi, care stătu- 
seră prea multă vreme în beciul cuiva. Încă era prea devreme 
pentru ca să poată fi cules ceva. Cu toate acestea, Lopin făcu- 
se un sos de ardei pentru carnea de oaie, Nerim găsise se- 
minţe de pin pentru mazăre, căci erau din belșug, şi nimic nu 
avea un gust ciudat; prin urmare, era o mâncare reuşită, aşa 
încropită cum era. Olver plecă de îndată ce terminară de 
mâncat, deoarece jucase deja un joc cu Tuon, iar Mat schimbă 
locul cu Selucia ca să joace jocul cu pietrele. Noal rămase, în 
ciuda privirilor insinuante, trăncănind despre cele Șapte Tur- 
nuri din ținutul mort Malkier, care, pare-se, le întrecuseră pe 
toate cele din Cairhien, şi despre Shol Arbela, Orașul celor 
Zece Mii de Clopote, din Arafel, şi despre tot soiul de minuni 
din Ținuturile de Hotar, turle ciudate făurite dintr-un cleștar 
mai tare decât oţelul și un castron din metal care avea o sută 
de paşi în diametru, așezat pe coasta unui deal și alte ase- 
menea. Uneori, el strecura comentarii referitoare la jocul lui 
Mat, ba că se expunea în partea stângă, ba că întinsese o cap- 
cană frumușşică în partea dreaptă, tocmai când Tuon era pe 
punctul să cadă în ea. Lucruri de-astea. Mat tăcea, în afară de 
momentele în care sporovăia cu Tuon, deși era nevoit să 


scrâșnească de mai multe ori din dinţi ca să se poată abţine. 
Tuon considera amuzante trăncănelile lui Noal. 

El era concentrat la tabla de joc, întrebându-se dacă exis- 
ta vreo posibilitate ca să facă remiză, când Joline le conduse 
pe Teslyn şi pe Edesina în căruţă, semeață ca o statuie pe un 
piedestal, cu faţa calmă a unei aes sedai până în măduva oa- 
selor. Joline purta inelul cu Marele Şarpe. Strecurându-se pe 
lângă Selucia și aruncându-i niște priviri foarte reci atunci când 
aceasta întârzie să le facă loc, ele se opriră în fața mesei în- 
guste. Noal tăcu brusc, privindu-le cu coada ochiului pe su- 
rori, cu o mână sub haină, de parcă neghiobul credea că 
pumnalele lui ar fi servit la ceva aici. 

— Treaba asta trebuie să înceteze, Înaltă Doamnă, zise 
Joline, ignorându-l dinadins pe Mat. Grăia, nu implora, anun- 
țând ceva ce trebuia să se înfăptuiască. Neamul tău a adus 
războiul în aceste ținuturi cum n-am mai văzut de la Războiul 
de O Sută de Ani, poate de la Războaiele Troloce. Tarmon 
Gai'don se apropie, iar acest război trebuie să se sfârșească 
până atunci, altminteri va aduce dezastrul asupra întregii 
lumi. Este o amenințare. Așadar, vei pune capăt acestor ca- 
pricii. Vei duce oferta noastră aceluia care vă comandă. Va fi 
pace până vă veţi întoarce în ţinuturile voastre de dincolo de 
mare, altminteri veţi înfrunta toată forța Turnului Alb, urmat 
de toate tronurile din Ținuturile de Hotar și până la Marea 
Furtunilor. Cel mai probabil, Tronul Amyrlin le-a chemat deja 
să lupte împotriva voastră. Am auzit de oşti numeroase ale 
Ținuturilor de Hotar care s-au strâns deja la miazăzi, precum 
şi alte oștiri care mărşăluiesc. Ar fi mai bine să punem capăt 
acestei tărășenii fără să mai fie vărsare de sânge. Așadar, 
preîntâmpină distrugerea provocată de neamul tău și con- 
tribuie la instaurarea păcii. 

Mat nu putea vedea reacția Edesinei, însă Teslyn doar 
clipi. Pentru o aes sedai, acest gest era echivalentul unui ic- 
net. Poate că nu se așteptase, totuși, ca Joline să rostească 
aceste cuvinte. Cât despre el, Mat mârâi în barbă. Joline nu 
era o Cenușie, care era la fel de iscusită într-ale negocierilor 
ca un jongler priceput, asta era cert, dar nici el nu era. Încă 
credea că ea găsise o scurtătură prin care să o scoată din fire 
pe Tuon. 

Însă Tuon îşi împreună mâinile în poală pe sub masă şi 
stătu foarte dreaptă, sfredelind-o cu privirea pe aes sedai. Faţa 
ei era la fel de severă cum era atunci când avea de-a face cu el. 

— Selucia, zise ea încet. 

Mișcându-se în spatele lui Teslyn, femeia cu părul bălai se 
aplecă suficient de mult cât să scoată ceva de sub pătura pe 
care şedea Mat. Când se îndreptă, totul păru că se întâmplă 
deodată. Se auzi un clic, iar Teslyn ţipă, ducându-și mâinile la 
grumaz. Mat simţi capul de vulpe rece ca gheaţa pe piept, iar 
Joline își întoarse capul şi o privi uluită pe sora Roşie. Edesina 
se întoarse şi fugi spre ușă, care se deschise pe jumătate, apoi 
se închise, trântindu-se. Se trântise în Blaeric sau Fen, apoi se 
auzi un bufnet ca şi când aceștia ar fi căzut pe scări. Edesina 
încremeni locului și rămase foarte ţeapănă, cu brațele pe lân- 
gă corp şi cu poalele despicate ale rochiei lipite de picioare 
de nişte sfori invizibile. Toate astea se întâmplară într-o cli- 
pită, iar Selucia nu stătuse nemișcată. Se aplecă din scurt spre 
patul pe care şedea Noal, apoi prinse zgarda din argint al 
unui alt a'dam în jurul grumazului Jolinei. Mat putea vedea că 
asta ţinea Teslyn cu ambele mâini. Ea nu încerca să şi-o 
scoată, doar ținea de ea, însă noadele degetelor i se albiră. Pe 
fața îngustă a surorii Roşii se citea disperarea, iar ochii ei se 
zgâiau, părând a fi bântuiţi. Joline își recăpătase calmul speci- 
fic unei aes sedai, dar atingea cu mâinile zgarda segmentată 
din jurul grumazului. 

— Dacă crezi că poți... începu ea, apoi tăcu brusc, gura 
închizându-i-se. 

O lumină furioasă îi scăpăra în ochi. 

— Vezi tu, un a'dam poate fi folosit pentru a pedepsi, cu 
toate că asta se întâmplă arareori. 

Tuon se ridică în picioare şi avea brățara unui a'dam la fie- 
care încheietură, lesele strălucitoare șerpuind pe sub păturile 
de pe paturi. Pe Lumină, cum reușise să pună mâna pe ele? 

— Nu, zise Mat. Ai făgăduit că nu le vei face niciun rău 
acoliților mei, Prețioasă. Poate că nu fu cel mai înțelept lucru 
să folosească acel nume în momentul acela, dar era prea târ- 
ziu să-și retragă cuvintele. Ţi-ai ținut promisiunile până acum. 
Nu încălca una acum. 


— Am făgăduit să nu sădesc vrajbă printre acoliţii tăi, Ju- 
cărie, zise ea pe un ton tăios, şi, oricum, este cât se poate de 
limpede că astea trei nu sunt de partea ta. 

Mica ușă glisantă folosită pentru a putea vorbi cu căruța- 
şul sau pentru a-i oferi mâncare se deschise cu un zgomot 
puternic. Ea aruncă o privire peste umăr, iar aceasta se în- 
chise cu un zgomot și mai puternic. Un bărbat înjură afară și 
începu să bată în ușă. 

— De asemenea, a'damul poate fi folosit pentru a oferi 
plăcere, ca o recompensă generoasă, îi spuse Tuon Jolinei, ig- 
norând pumnul care bătea în ușa din spatele ei. 

Buzele Jolinei se întredeschiseră, iar ochii ei se făcură 
foarte mari. Se clătină, iar masa suspendată de frânghii se le- 
gănă când se prinse cu ambele mâini de ea ca să nu cadă. Da- 
că era impresionată, atunci ascundea foarte bine acest lucru. 
Îşi netezi poalele gri-închis o dată după ce se îndreptă din 
nou, dar asta putea să nu însemne nimic. Pe fața ei se citea 
calmul întruchipat specific unei aes sedai. Edesina, care arun- 
că o privire peste umăr, avea aceeași privire calmă, deși 
acum, ea purta al treilea a'dam în jurul grumazului - că veni 
vorba, fața ei era mai palidă decât de obicei -, dar Teslyn în- 
cepuse să plângă în tăcere, umerii i se scuturau, iar lacrimile 
îi şiroiau pe obraji. 

Noal era încordat, ca un bărbat gata să facă ceva necuge- 
tat. Mat îl lovi cu piciorul pe sub masă, iar când bărbatul îi 
aruncă o privire furioasă, el dădu negativ din cap. Privirea lui 
Noal deveni și mai încruntată, dar își scoase mâna de sub hai- 
nă şi se rezemă cu spatele de perete. Încruntându-se în con- 
tinuare. Ei bine, n-avea decât. Cuţitele nu puteau fi folosite 
acolo, poate doar cuvintele. Era mult mai bine dacă totul avea 
să se sfârşească prin cuvinte. 

— Ascultă, îi spuse Mat lui Tuon. Dacă te vei gândi mai bine, 
vei găsi o sută de motive pentru care treaba asta nu va funcțio- 
na. Lumină, poţi învăţa să conduci chiar tu Puterea. Faptul că 
ştii asta nu schimbă nimic? Nu ești foarte diferită de ele. 

Mai bine s-ar fi transformat în fum şi s-ar fi risipit, căci ea 
nu îi acordă niciun fel de atenţie. 

— Încearcă să îmbrățișezi saidarul, bolborosi ea, cu pri- 
virea severă ațintită asupra Jolinei. 

Vocea îi era destul de blândă comparativ cu privirea, însă 
era limpede că se aștepta la supunere. Supunere? Semăna cu 
un afurisit de leopard care se zgâia la trei iezi. Și, în mod ciu- 
dat, părea mai frumoasă ca niciodată. Un leopard frumos care 
l-ar putea sfâșia cu ghearele de îndată ce termina cu iezii. Ei 
bine, el mai stătuse față în față cu un leopard de câteva ori, 
iar acestea erau propriile lui amintiri. Simţeai un soi ciudat 
de exuberanță atunci când confruntai un leopard. 

— Haide, continuă ea. Ştii că scutul a dispărut. Joline mor- 
măi ușor a mirare, iar Tuon încuviinţă din cap. Bine. Te-ai su- 
pus pentru prima oară şi ai aflat că nu poți atinge Puterea câ- 
tă vreme porți a'damul, decât dacă vreau eu. Dar acum, vreau 
să îmbrăţişezi Puterea, iar tu faci asta, cu toate că nu ai încer- 
cat să o îmbrăţișezi. Ochii Jolinei se măriră puţin, o mică fi- 
sură în calmul ei. Şi-acum, continuă Tuon, vreau să nu mai ţii 
Puterea, iar aceasta te-a părăsit. Primele tale lecţii. 

Joline trase adânc aer în piept. Începea să pară... nu speri- 
ată, ci neliniştită. 

— Sânge şi cenușă, femeie! mârâi Mat. Crezi că le poți plim- 
ba de colo colo cu lesele astea fără să nu observe nimeni? 

O bufnitură puternică se auzi dinspre uşă. O a doua fu ur- 
mată de un trosnet al lemnului. Indiferent cine lovea în fe- 
reastra din lemn, îşi continua treaba. Cumva, toate acestea nu 
dădură naștere niciunui sentiment de urgenţă. Dacă străjerii 
pătrundeau înăuntru, ce puteau face? 

— Le voi găzdui în căruța pe care o folosesc acum și-am 
să le antrenez pe timp de noapte, se răsti ea, iritată. Nu se- 
măn deloc cu aceste femei, Jucărie. Deloc. Poate aş putea în- 
văța, dar aleg să n-o fac, tot aşa cum aleg să nu fur sau să nu 
omor. Asta face toată diferența. 

Stăpânindu-și firea cu un efort vizibil, ea se aşeză, îşi puse 
mâinile pe masă și îşi concentră din nou atenţia asupra suro- 
rilor aes sedai. 

— Am avut un succes considerabil cu o femeie ca voi. 

Edesina icni, rostind un nume prea în șoaptă ca să poată fi 
auzit. 

— Da, zise Tuon. Trebuie s-o fi întâlnit pe Mylen a mea în 
cuşti sau la exerciții. Am să vă dresez pe toate la fel de bine ca 
pe ea. Aţi fost blestemate cu o pată neagră, iar eu am să vă 
învăţ să fiți mândre că slujiți Imperiul. 


— Nu le-am scos pe astea trei din Ebou Dar doar ca tu să 
le duci înapoi, zise Mat pe un ton ferm, lăsându-se să alunece 
de-a lungul patului. 

Capul de vulpe deveni încă şi mai rece, iar Tuon scoase un 
sunet de mirare. 

— Cum ai... făcut asta, Jucărie? Împletitura... s-a topit... 
atunci când te-a atins. 

— Este un har, Preţioasă. 

Când el se ridică în picioare, Selucia o luă spre el, chircită 
şi cu mâinile întinse, în semn de rugăminte. Pe fața ei era în- 
tipărită teama. 

— Nu trebuie... începu ea. 

— Nu! exclamă Tuon pe un ton aspru. 

Selucia își îndreptă spatele și se dădu în spate, deși îşi ți- 
nea ochii aţintiţi asupra lui. În mod ciudat, expresia de teamă 
dispăru de pe fața ei. El clătină din cap, mirat. Ştia că femeia 
cu piept voluptuos se supunea pe loc lui Tuon - la urma ur- 
mei, era so'jhin, la fel de mult proprietatea ei ca iapa, iar ea 
considera acest lucru ca fiind drept şi bun -, dar cât de supu- 
să trebuia să fii ca să îţi dispară teama la o poruncă? 

— M-au scos din fire, Jucărie, zise Tuon când el îşi puse 
mâinile pe zgarda din jurul grumazului lui Teslyn. 

Tremurând în continuare şi cu lacrimile șiroindu-i pe 
obraji, sora Roșie părea că nu îi venea a crede că el chiar avea 
să i-o scoată. 

— Şi pe mine mă scot din fire. 

Punându-și degetele pe zgardă, el apăsă, apoi se auzi un 
clic, iar aceasta se deschise. 

Teslyn îi apucă mâinile şi începu să i le sărute. 

— Mulţumesc, zise ea, plângând. Mulţumesc. Mulţumesc. 

Mat își drese glasul. 

— Cu plăcere, dar nu e nevoie să... Vrei să încetezi? Teslyn? 

El își recuperă mâinile cu greu. 

— Vreau ca ele să înceteze să mă mai scoată din fire, Ju- 
cărie, zise Tuon, când el se întoarse spre Joline. 

Rostite de altcineva, aceste cuvinte ar fi putut trăda supă- 
rarea. Femeia mică și tuciurie le transformă într-o poruncă. 

— Cred că vor accepta asta după cele întâmplate, zise el 
pe un ton sec. 

Însă Joline îşi ridică spre el privirea încăpăţânată, încleş- 
tându-și fălcile. 

— Vei accepta, nu-i așa? 

Sora Verde nu zise nimic. 

— Voi accepta, se grăbi să zică Teslyn. Vom accepta toate. 

— Da, vom accepta, adăugă Edesina. 

Joline se holba la el în tăcere, cu încăpățânare, iar Mat oftă. 

— l-aş putea îngădui Preţioasei să te mai țină câteva zile, 
până când te vei răzgândi. Zgarda Jolinei se deschise sub mâi- 
nile lui cu un clic. Dar n-am s-o fac. 

Fără să-și ia privirea de la el, ea îşi atinse grumazul ca și 
când ar fi vrut să-și confirme că zgarda dispăruse. 

— i-ar plăcea să fii unul dintre străjerii mei? îl întrebă 
ea, apoi râse încet. Nu-i nevoie să te uiţi așa la mine. Chiar 
dacă aș vrea să te leg împotriva voinţei tale, n-aş putea-o face 
atâta vreme cât porţi acest terangreal. Accept, jupâne Cauthon. 
S-ar putea să pierdem cea mai bună ocazie de a-i opri pe 
seanchani, dar n-am s-o mai deranjez pe... Prețioasă. 

Tuon şuieră ca o mâţă udă, iar el oftă din nou. Ce câștigi la 
vamă, dai la pod. 

El îşi petrecu noaptea aceea făcând ce îi plăcea cel mai pu- 
țin pe lumea asta. Munci. Săpă o groapă adâncă în care să în- 
groape cele trei a'damuri. Făcu treaba asta el însuși, deoarece, 
în mod surprinzător, le voia Joline. La urma urmei, acestea 
erau ter'angrealuri, iar Turnul Alb trebuia să le studieze. O fi 
fost aşa, dar Turnul n-avea decât să-și procure un a'dam de 
altundeva. El era aproape convins că niciunul dintre soldații 
Brațelor Roşii nu i le-ar fi dat dacă el le-ar fi poruncit să le în- 
groape; cu toate astea, nu voia să riște ca aceste obiecte să rea- 
pară şi să cauzeze alte necazuri. Începu să plouă înainte ca 
groapa să fie adâncă până la genunchi, o ploaie rece și deasă, 
iar până când își termină treaba, el era ud până la piele şi plin 
de noroi până la talie. Un sfârşit nemaipomenit al unei seri ne- 
maipomenite, cu zarurile care i se izbeau de pereţii craniului. 


CAPITOLUL 10 
Un sat în Shiota 


Ziua următoare aduse cu ea un moment de răgaz, sau aşa 
părea. Tuon, îmbrăcată într-o rochie de călărie din mătase al- 
bastră şi cu o curea lată din piele care îi încingea mijlocul, nu 
numai că îşi mână calul alături de el în vreme ce circul își 
continua drumul încet spre miazănoapte, ci îşi flutură dege- 
tele spre Selucia, atunci când femeia încercă să își bage fumu- 
riul între ei. Selucia reuşise cumva să-și facă rost de un cal, un 
jugan solid, care nu se putea compara cu Cimpoiaș sau cu Akein, 
dar care depășea de departe calul bălțat. Femeia cu ochi al- 
baștri, care în ziua aceea purta o basma verde pe cap pe sub 
gluga mantiei, se duse în partea cealaltă a lui Tuon, iar fața ei 
ar fi facut-o mândră pe orice aes sedai, atât de inexpresivă 
era. Mat nu se putu abține să nu rânjească. N-avea decât să-și 
ascundă frustrarea. Fără cai, adevăratele aes sedai erau ne- 
voite să stea în căruță; Metwyn era prea departe, pe capra 
căruței mov, ca să audă ce îi spunea el lui Tuon; după ploaia 
din noaptea precedentă, doar câţiva nori răzleți mai rămăse- 
seră pe cer. Totul părea în regulă. Nici măcar zarurile care îi 
zornăiau în cap nu îi puteau alunga această senzaţie. Ei bine, 
mai existau și momente proaste, dar erau doar momente. 

Mai devreme, un stol de corbi zbură deasupra lor. O du- 
zină sau mai mult de păsări mari şi negre. Acestea zburară 
lin, fără să se abată de la traseul lor, însă el le privi cu atenţie 
până când păsările deveniră niște puncte, apoi dispărură. Nu 
avea cum să le strice ziua. Lui, cel puţin. Poate unora, care se 
aflau mai spre nord. 

— Ai văzut vreun semn prevestitor în ele, Jucărie? îl în- 
trebă Tuon. 

Era grațioasă în şa așa cum era în toate cele. El nu își 
amintea s-o fi văzut vreodată făcând ceva cu stângăcie. 

— Majoritatea semnelor prevestitoare despre care știu eu 
că le aduc corbii este atunci când aceștia stau cocoțaţi pe aco- 
perişul cuiva sau cârâie în zori de zi sau în amurg. 

— Ar putea fi iscoade ale Celui Întunecat, îi spuse el. Une- 
ori. La fel şi ciorile. Şi şobolanii. Dar corbii nu s-au oprit să se 
uite la noi, aşa că n-avem de ce să ne facem griji. 

Trecându-şi mâna protejată de mănușa verde peste creș- 
tet, ea oftă. 

— Jucărie, Jucărie, şopti ea, punându-și pe cap gluga man- 
tiei. În câte basme crezi? Crezi că dacă dormi pe Dealul Bătrâ- 
nului Hob sub clar de lună, șerpii îţi vor da răspunsuri ade- 
vărate la trei întrebări sau că vulpile le fură pieile oamenilor 
şi iau ceea ce este hrănitor din mâncare astfel încât să mori 
de foame în vreme ce mănânci pe săturate? 

Lui îi fu greu să zâmbească. 

— Nu cred că am auzit vreodată vreuna din aceste poveşti. 

Îi fu greu şi să pară amuzat. Ce șanse existau ca ea să po- 
menească de şerpii care dădeau răspunsuri adevărate, lucru 
pe care îl făceau oarecum aelflnnii, în aceeași frază cu vulpile 
care furau piei? Era aproape convins că asta făceau eelfinnii, 
şi confecţionau piei tăbăcite din ele. Însă Bătrânul Hob îl făcu 
cât pe ce să tresară. Cel mai probabil, celălalt era doar un 
ta'veren care scâlcia lumea. Cu siguranţă că ea nu știa nimic 
despre el, despre şerpi şi despre vulpi. Însă în Shandalle, ți- 
nutul unde se născuse Artur Aripă-de-Şoim, Bătrânul Hob, 
Caisen Hob, fusese un alt nume dat Celui Întunecat. Cu sigu- 
ranță că atât aelfinnii, cât şi eelfinnii meritau să fie legaţi de 
Cel Întunecat; cu toate acestea, nu voia să se gândească la 
asta când el însuși era legat de afurisitele alea de vulpi. Și de 
şerpi? Această posibilitate era de-ajuns să îi provoace greață. 

Cu toate acestea, era o plimbare plăcută și începea să se 
încălzească pe măsură ce soarele urca pe cer, deși nu se pu- 
tea spune că era o zi caldă. El jonglă cu şase mingi colorate 
din lemn, iar Tuon râse și bătu din palme, şi pe bună drepta- 
te. Această ispravă îl impresionă pe jonglerul de la care cum- 
părase mingile, căci era mai greu să faci asta călare. El îi spu- 
se câteva glume care o făcură să râdă şi una care o făcu să-și 
dea ochii peste cap și să comunice prin semne cu Selucia. 


Poate că ei nu îi plăceau glumele despre servitoarele din ta- 
verne. Nu fusese o glumă deocheată. Nu era idiot. Însă își do- 
rea să o vadă râzând. Avea un râs minunat, colorat, cald și 
neîngrădit. 

Discutară despre cai și se contraziseră în privința meto- 
delor de dresaj al animalelor încăpăţânate. În căpșorul acela 
frumos existau câteva idei ciudate, cum ar fi că poți linişti un 
cal nărăvaș dacă îl muști de ureche! Această metodă l-ar fi 
făcut mai degrabă să se aprindă ca o căpiţă de fân. Ea nu au- 
zise niciodată că puteai linişti un cal dacă fredonai și nu vru 
să creadă că tatăl lui îl învățase această deprindere până când 
nu îi demonstră. 

— Ei bine, nu prea pot face asta dacă animalul e liniștit, 
nu? zise el. 

Ea îşi dădu ochii peste cap. Selucia făcu la fel. 

Discuţiile lor contradictorii nu erau aprinse, nu exista ur- 
mă de furie, ci doar cuvinte de duh. Tuon avea atât de multă 
prezență de spirit, încât părea imposibil că aceasta încăpea 
într-o femeie atât de micuță. Însă momentele ei de tăcere 
umbriră ziua, mai mult decât șerpii sau vulpile. Erau departe 
şi nu se putea face nimic. Ea era chiar lângă el, iar Mat avea 
multe de făcut în ceea ce o privea. Ea nu făcu nicio aluzie re- 
feritoare la cele întâmplate cu cele trei aes sedai sau cu cele- 
lalte surori. Nu pomeni niciodată despre ter'angrealul lui sau 
despre faptul că împletiturile pe care ea le obligase pe Teslyn 
sau pe Joline să le facă împotriva lui dăduseră greş. Zici că 
noaptea precedentă ar fi fost doar un vis. 

Ea semăna cu un general care plănuia o bătălie, spusese 
Setalle. Școlită într-ale intrigii și prefăcătoriei încă din copilă- 
rie, după spusele lui Egeanin. lar el era ţinta. Dar în ce scop? 
Cu siguranţă nu putea fi un mod ciudat de a-i face curte, spe- 
cific seanchanilor de Sânge. Egeanin știa puţine lucruri des- 
pre asta, dar cu siguranţă nu asta era. O cunoştea pe Tuon 
doar de câteva săptămâni şi o răpise, iar ea îi spunea „Jucă- 
rie” şi încercase să îl cumpere; prin urmare, doar un neghiob 
ar crede că femeia era îndrăgostită de el. Mai rămânea doar 
varianta vreunui plan elaborat de răzbunare pentru... numai 
Lumina știa pentru ce. Îl ameninţase că îl va face paharnic. 
Asta însemna da'covale, după spusele lui Egeanin, cu toate că 
ea pufni batjocoritor la acest gând. Paharnicii erau aleşi pen- 

tru frumuseţea lor şi, după părerea ei, el era departe de a fi 
frumos. Ei bine, adevărul fie spus, şi el era de aceeaşi părere, 
nu că ar fi fost dispus să recunoască asta în gura mare. Un 
număr mare de femei îi admiraseră chipul. Nimic nu spunea 
că Tuon nu putea termina ceremonia de căsătorie doar ca să 
îl facă să creadă că era liber și în siguranţă, apoi să porun- 
cească executarea lui. Femeile nu erau ființe simple, însă Tuon 
făcea ca restul să pară o joacă de copii. 

Multă vreme ei nu văzură nici măcar o fermă, însă după 
vreo două ceasuri după ce soarele trecu de zenit, ajunseră în- 
tr-un sat măricel. Sunetul scos de ciocanul unui fierar pe ni- 
covală răsuna slab. Clădirile, unele cu trei caturi, erau din 
bârne groase care încadrau pereţii din tencuiala albicioasă și 
acoperișuri înalte și țuguiate din stuf, precum şi hornuri înal- 
te din piatră. Acestea îi aducea aminte de ceva lui Mat, însă 
nu ştia ce anume. În pădurea deasă nu se vedea nicio fermă. 
Satele, însă, erau întotdeauna legate de ferme, sprijinindu-le 
şi trăind de pe urma lor. Acestea trebuie să se fi aflat mai de- 
parte de drum, în desișul pădurii. 

În mod ciudat, oamenii pe care îi putea vedea ignorau ca- 
ravana de căruţe ale circului. Un individ în cămașă, care şe- 
dea chiar pe marginea drumului, își ridică privirea de la se- 
curea pe care o ascuţea de o tocilă pusă în mișcare de o pe- 
dală, apoi reveni la munca lui ca și când nu văzuse nimic. Un 
grup de copii ieși în fugă de după un colț şi țâșni pe o altă 
stradă, fără să arunce o a doua privire în direcţia circului. 
Foarte ciudat. Majoritatea copiilor dintr-un sat se opreau 
locului şi se holbau la caravana unui negustor care se afla în 
trecere, făcând speculaţii referitor la locurile pe care acesta 
le văzuse, iar circul avea mai multe căruţe decât caravana 
unui negustor. Căruţa unui vânzător ambulant venea dinspre 
miazănoapte trasă de şase cai, iar prelata înaltă din pânză era 
aproape ascunsă de mănunchiul de oale, tigăi și ibrice. Și 
această privelişte ar fi trebuit să stârnească interes. Până și 
un sat mare, așezat la marginea unui drum foarte umblat, de- 
pindea de vânzătorii ambulanți de la care oamenii cumpărau 
tot soiul de lucruri. Însă nimeni nu arătă cu degetul, nici nu 
strigă că sosise un vânzător ambulant. Sătenii își vedeau în 
continuare de treburile lor. 


Când ajunseră la o depărtare de vreo trei sute de paşi de 
sat, Luca se ridică în picioare pe capră şi privi în urmă peste 
acoperișul căruţei. 

— Vom opri aici! strigă el, arătând spre o pajiște întinsă, 
unde flori de câmp, margarete, panseluţe şi ceea ce ar fi putut 
fi „fundiţe de îndrăgostiţi” se ițeau printre firele de iarbă înal- 
te deja de aproape o jumătate de metru. 

Aşezându-se din nou pe capră, făcu întocmai cum zisese, 
iar celelalte căruțe începură să îl urmeze, roţile lor lăsând 
făgașe pe pământul înmuiat de ploaie. 

În vreme ce Mat îl întoarse pe Cimpoiaş spre pajişte, auzi 
clămpănitul copitelor cailor vânzătorului ambulant pe pie- 
trele de pavaj. Sunetul îl făcu să tresară. Drumul nu mai fu- 
sese pavat de când... Își întoarse imediat calul. Căruţa cu co- 
viltir înainta huruind pe pietrele de pavaj cenușii care se în- 
tindeau cât era satul de lat. Vânzătorul ambulant, un individ 
rotofei, ce purta o pălărie cu boruri largi, se uita la pavaj şi 
clătina din cap, se uita spre sat şi clătina din cap. Vânzătorii 
ambulanți urmau rute fixe. El trebuie să fi trecut pe-acolo de 
nenumărate ori. Trebuia să ştie. Bărbatul îşi struni caii şi legii 
hăţurile de mânerul frânei. 

Mat își duse căuş ambele palme la gură. 

— Vezi-ți mai departe de drum, omule! strigă el din toți 
rărunchii. Cât poţi de repede! Vezi-ţi mai departe de drum! 

Vânzătorul ambulant aruncă o privire în direcţia lui, apoi 
sări din nou pe capră destul de sprinten pentru un bărbat 
atât de îndesat. Făcând gesturi la fel de ample ca Luca, începu 
să declame. Mat nu înţelegea cuvintele, dar intuia care pu- 
teau fi acestea. Veşti de prin lume pe care el le aflase în dru- 
mul său, intercalate cu o înșiruire a bunurilor pe care le vin- 
dea și a căror calitate superioară o lăuda. Niciunul dintre să- 
teni nu se opri să asculte, nici măcar nu făcu o pauză. 

— Vezi-ți mai departe de drum! strigă Mat. Sunt morți! 
Vezi-ţi mai departe de drum! 

În spatele lui, cineva icni, Tuon sau Selucia. Poate amân- 
două. 

Dintr-odată, caii vânzătorului ambulant începură să ţipe, 
scuturându-și înnebuniţi capetele. Țipau ca nişte animale cu- 
prinse de groază şi nu conteneau. 

Cimpoiaş se smuci de frică, iar Mat nu avea o clipă de ră- 
gaz; juganul dansa în cerc, vrând s-o ia la fugă în orice direc- 
ție, atâta vreme cât era departe de-acolo. Toţi caii circului au- 
ziseră acele țipete şi începură să necheze înspăimântați. Leii 
şi urşii începură să ragă, iar leoparzii li se alăturară. Acest 
haos îi făcu pe unii cai ai circului să țipe şi să cabreze prinși 
în harnașamente. Vacarmul se amplifică în câteva clipe. În 
vreme ce Mat se rotea, luptându-se să îl stăpânească pe 
Cimpoiaș, toți cei pe care îi vedea cu hăţurile în mâini se lup- 
tau să îi împiedice pe caii cu priviri sălbatice să o ia la goană 
sau să se rănească. Şi iapa lui Tuon dansa, la fel și calul fumu- 
riu al Seluciei. El se temu o clipă pentru Tuon, dar ea părea să 
o stăpânească pe Akein la fel de bine cum o făcuse în goana 
prin pădure. Până şi Selucia părea sigură pe șa, deși nu şi pe 
calul ei. Îl zărea din când în când şi pe vânzătorul ambulant, 
care îşi scoase pălăria și se uita în direcţia circului. În cele din 
urmă, Mat reuși să îl liniştească pe Cimpoiaş. Calul respira 
din greu, ca şi când ar fi gonit prea tare prea multă vreme, 
dar nu mai încerca să o ia la fugă. Era prea târziu. Cel mai 
probabil, întotdeauna fusese prea târziu. Cu pălăria în mână, 
vânzătorul ambulant cel rotofei sări de pe capră ca să vadă ce 
aveau caii lui. 

Când ateriză, căzu strâmb și îşi cobori privirea la picioare, 
pălăria îi căzu din mână, aterizând pe drumul bătătorit. Atunci, 
începu să ţipe. Pietrele de pavaj dispărură, iar el stătea afun- 
dat până la glezne în pământ, asemenea cailor lui care ţipau. 
Afundat până la glezne şi scufundându-se în pământul tare ca 
piatra ca într-o mlaștină, la fel cum se întâmpla cu caii și că- 
ruța lui. La fel ca satul întreg, ale cărui case și oameni se 
afundau încet în pământ. Oamenii nu se opriră nicio clipă din 
treburile lor. Femeile mergeau de colo colo, cărând coşuri, un 
şir de bărbaţi cărau o bucată mare de lemn pe umeri, copiii 
țâșneau de colo colo, individul de la tocilă continua să-și as- 
cută securea, şi toți erau deja afundaţi în pământ până la ge- 
nunchi. 

Tuon îl prinse de haină pe Mat dintr-o parte, iar Selucia, 
din partea cealaltă. Atunci fu prima oară când își dădu seama 
că îl mânase pe Cimpoiaş înspre vânzătorul ambulant! Lumină! 

— Ce crezi că poţi face? îl întrebă Tuon cu asprime în glas. 

— Nimic, răspunse el. 


Arcul lui era terminat, punctele de ancorare din corn fi- 
xate, corzile împletite şi ceruite, însă nu potrivise încă niciun 
vârf de săgeată pe tijă, iar cu toată ploaia care căzuse, lipiciul 
care ținea laolaltă penele de gâscă era încă vâscos. Numai la 
asta se gândea, la o săgeată binecuvântată înfiptă în inima 
vânzătorului ambulant, înainte ca să fie înghiţit complet de 
pământ. Oare bărbatul va muri sau va fi dus oriunde mergeau 
şi acei shiotani morţi? De aceea îi atrăseseră atenţia clădirile 
acelea. Aşa construiseră sătenii din Shiota de aproape trei 
sute de ani. 

Nu își putea lua privirea. Vânzătorul ambulant care se 
scufunda ţipa suficient de tare ca să poată fi auzit peste țipe- 
tele cailor săi. 

— Ajutooor! țipa el, fluturându-și braţele. Părea că se uită 
direct la Mat. Ajutooor! lar și iar. 

Mat aştepta ca el să moară, spera să moară - cu siguranță 
varianta aceasta era mai bună decât cealaltă -, dar bărbatul 
continua să țipe pe măsură ce se afunda în pământ până la 
mijloc, până la piept. Disperat, îşi lăsă capul pe spate ca un 
om care era tras sub ape, trăgând aer în piept pentru ultima 
dată. Apoi, capul îi dispăru, rămânându-i la suprafață doar 
braţele, care se zbăteau frenetic până când dispărură şi ele. 
Numai pălăria lui, care zăcea pe pământ, spunea că fusese 
cândva un om acolo. 

Mat expiră prelung abia când ultimele acoperișuri cu stuf 
şi hornuri înalte dispărură. Pe locul unde se aflase satul, apăru 
o altă pajiște acoperită cu narcise și panseluțe, unde fluturi 
roşii şi galbeni zburau din floare în floare. Era atât de liniște. 
Îşi dorea să poată crede că vânzătorul ambulant murise. 

În afară de câteva căruţe care îl urmară pe Luca pe pajiş- 
te, celelalte stăteau înșiruite de-a lungul drumului și toată 
lumea coborâse din ele, femeile consolându-i pe copiii care 
plângeau, bărbaţii încercând să calmeze caii care tremurau. 
Toţi vorbeau temători și tare, astfel încât să se facă auziţi 
peste răcnetele urşilor, ale leilor și ale leoparzilor. Ei bine, 
toţi în afară de cele trei aes sedai. Ele pluteau în grabă de-a 
lungul drumului, Joline urmată îndeaproape de Blaeric şi de 
Fen. După expresiile de pe fețele lor, atât ale surorilor aes se- 
dai, cât şi ale străjerilor, ai fi zis că satele care erau înghițite 
de pământ erau un lucru la fel de obișnuit ca pisicile domes- 

tice. Oprindu-se lângă pălăria cu boruri largi a vânzătorului 
ambulant, cele trei se holbară la ea. Teslyn o ridică de jos şi o 
întoarse în mâinile ei, apoi o lăsă să cadă pe pământ. Înain- 
tând pe pajiştea care se formase în locul unde se aflase odi- 
nioară satul, surorile se plimbau discutând, uitându-se când 
într-o parte, când în cealaltă ca și când ar fi putut afla ceva de 
la florile de câmp și de la firele de iarbă. Niciuna nu îşi făcuse 
timp să îmbrace mantia, dar, pentru prima oară, lui Mat nu îi 
venea să le dojenească. Era posibil ca ele să conducă, iar dacă 
era aşa, atunci nu foloseau suficientă Putere ca să răcească 
acel cap de vulpe. El nu le-ar fi mustrat dacă ar fi facut-o. Nu 
azi, nu după ceea ce văzuse. 

Gâlceava începu imediat. Nimeni nu voia să străbată acel 
petic de pământ bătătorit care, aparent, fusese pavat cu pia- 
tră. Toţi țipau ca să se acopere unul pe celălalt, inclusiv dre- 
sorii de cai şi croitoresele, spunându-i ce trebuia făcut lui Lu- 
ca. Și imediat. Unii voiau să se întoarcă pentru a găsi un drum 
de ţară şi să folosească acele cărări înguste ca să se întoarcă 
la Lugard. Alţii voiau să lase orașul Lugard în urmă, să ajungă 
în Illian pe acele drumuri de țară sau chiar până în Ebou Dar 
şi mai departe. Mai erau și alte țări: Amadicia și Tarabon. 
Chiar şi Ghealdan, că veni vorba. Existau o grămadă de târ- 
guri și orașe acolo, departe de acest loc blestemat de Umbră. 

Mat şedea în șa, jucându-se leneș cu hățurile, păstrându-şi 
calmul în toiul acestor țipete şi brațe agitate. Juganul se mai 
cutremura din când în când, dar nu mai încerca să țâșnească 
din loc. Thom îşi croi drum prin mulțime și își puse o mână 
pe grumazul Cimpoiașului. Fu urmat de Juilin și de Amathera, 
ea stând agăţată de el şi privindu-i temătoare pe circari, apoi 
de Noal și de Olver. Băiatul părea că i-ar fi plăcut să se agaţe 
de cineva pentru a se linişti, de oricine, însă era suficient de 
mare ca să nu își dorească să fie văzut făcând asta. Și Noal pă- 
rea tulburat, căci clătina din cap și bombănea. Continua să-şi 
arunce privirea spre aes sedai. Fără îndoială că, până la lăsa- 
rea întunericului, avea să susțină că mai văzuse așa ceva, doar 
că la o scară mult mai mare. 

— Socotesc că fiecare va merge pe drumul lui de-aici, zise 
încet Thom. 

Juilin încuviință din cap posomorât. 

— Dacă trebuie..., răspunse Mat. 


Grupuri mici aveau să îi susțină pe aceia care o vânau pe 
Tuon, pe moștenitoarea răpită a Imperiului Seanchan, alt- 
minteri el ar fi părăsit circul demult. Va fi mult mai periculos 
să-şi continue drumul spre un loc sigur fără protecţia circu- 
lui, dar nu imposibil. Ceea ce nu putea face era să îi determi- 
ne pe acești oameni să se răzgândească. Nu trebuia decât să 
arunce o privire la aceste feţe înspăimântate ca să își dea sea- 
ma că nu avea suficienți galbeni. Poate n-ar fi fost de-ajuns 
toţi galbenii din lume. 

Luca ascultă în tăcere, cu mantia de un roșu-aprins înfă- 
şurată în jurul trupului, până când majoritatea circarilor își 
irosiră toată energia. Când ţipetele lor începură să se stingă, 
își azvârli mantia pe spate și se plimbă printre ei. Nu mai fă- 
cea gesturi ample acum. Ba îl bătea pe umăr pe vreun bărbat, 
ba privea cu sinceritate în ochii unei femei. Drumurile de ţa- 
ră? Vor fi pe jumătate acoperite de noroi şi vor fi mai degrabă 
pâraie decât drumuri, din cauza ploilor de primăvară. Astfel, 
le va lua de două ori mai mult timp ca să ajungă la Lugard, de 
trei ori, poate mai mult. Mat mai că se înecă atunci când îl 
auzi pe Luca amintind de viteză, dar bărbatul abia se încăl- 
zea. Vorbea despre efortul de a elibera căruțele care aveau să 
se împotmolească, îi facea pe ascultătorii săi să își imagineze 
cum aveau să se chinuie să ajute perechile de cai să le scoată 
din noroiul care aproape că va acoperi roţile. Nici măcar un 
drum de țară nu avea să se afle într-o stare atât de proastă, 
dar el îi făcea să își imagineze acest lucru. Cel puţin, reuși să îl 
facă pe Mat să-și imagineze. Orașele de toate mărimile vor fi 
puţine şi răsfirate între acele drumuri lăturalnice, iar satele, 
micuțe în marea lor majoritate. Vor exista puține locuri în 
care să țină reprezentații, iar multora le va fi greu să își pro- 
cure hrana. Rosti toate acestea zâmbindu-i trist unei fetițe de 
şase ani, care se uita la el de după poalele mamei ei. Îți puteai 
da seama că şi-o imagina flămândă şi plângând după mânca- 
re. Mai multe femei îşi traseră odraslele aproape de ele. 

Cât despre Amadicia și Tarabon, şi, da, Ghealdan, acestea 
ar fi nişte locuri minunate pentru reprezentații. Marele Circ 
Ambulant şi Expoziţia Minunată de Miracole și Minuni ale lui 
Valan Luca vor vizita aceste ţinuturi şi vor atrage o mulțime 
uriaşă de oameni. Într-o bună zi. Ca să ajungă acolo, trebuiau 
să se întoarcă mai întâi în Ebou Dar, să străbată aceeași dis- 

tanță pe care o străbătuseră în ultimele săptămâni, să treacă 
prin aceleaşi oraşe, unde era puţin probabil ca orăşenii să 
mai scoată bani ca să revadă ceea ce văzuseră nu cu puţin 
timp în urmă. Era un drum lung, acum când pungile tuturor 
se subțiau și burţile le chiorăiau pe zi ce trecea. Sau, se pu- 
teau întoarce la Lugard. 

Rostind aceste cuvinte, vocea lui deveni mai însufleţită. 
Făcea gesturi, dar simple. Continua să se plimbe printre ei, 
dar pășea mai iute. Lugard era un oraş mare. Ebou Dar era o 
umbră comparativ cu Lugard. Lugard era cu adevărat unul 
dintre orașele cele mai mari, atât de populat, încât ei ar fi pu- 
tut da reprezentații toată primăvara și să aibă mereu alți 
spectatori. Mat nu mai fusese niciodată în Lugard, dar auzise 
că era pe jumătate o ruină, cu un rege care nu își permitea să 
păstreze curăţenia pe străzi; cu toate acestea, Luca vorbea 
despre el de parcă s-ar asemăna cu Caemlyn. Cu siguranţă că 
unii dintre aceşti oameni vizitaseră orașul, însă ascultau cu 
foarte mare interes în vreme ce el descria palatele în compa- 
rație cu care Palatul Tarasin din Ebou Dar părea a fi o co- 
cioabă, în vreme ce le vorbea despre mulţimea de nobili în- 
veșmântați în mătăsuri care aveau să vină să le vadă specta- 
colele sau să îi angajeze să țină reprezentații private. Cu si- 
guranță că regele Roedran își va dori o astfel de reprezenta- 
ție. Dăduse vreodată unul dintre ei o reprezentaţie în fața 
unui rege? Ei o vor face. Ei o vor face. Din Lugard și până în 
Caemlyn, un oraş comparativ cu care Lugard părea doar o 
imitație a unui oraș. Caemlyn, unul dintre cele mai mari și 
mai bogate orașe din lume, unde ar putea da reprezentații 
toată vara în fața unor mulțimi nesfârşite. 

— Mi-ar plăcea să vizitez aceste orașe, zise Tuon, adu- 
când-o pe Akein mai aproape de Cimpoiaș. Mi le vei arăta, 
Jucărie? 

Selucia îşi ţinea calul fumuriu lângă iapa lui Tuon. Femeia 
arăta suficient de calmă, dar nu încăpea îndoială că era tulbu- 
rată de ceea ce văzuse. 

— Lugard, poate. De acolo, aş putea găsi o cale prin care 
să te trimit înapoi în Ebou Dar. 

Cu caravana bine păzită a unui negustor și cu cât mai mul- 
te gărzi de încredere pe care le putea tocmi, Tuon o fi fost ea 
capabilă şi periculoasă așa cum o descrisese Egeanin, dar do- 


uă femei singure ar fi fost considerate ținte uşoare de către 
mulţi, și nu doar de către tâlhari. 

— Poate Caemlyn. 

La urma urmei, el putea avea nevoie de mai mult timp 
decât de aici până la Lugard. 

— Vom vedea ce vom vedea, răspunse Tuon pe un ton 
enigmatic, apoi începu să comunice prin semne cu Selucia. 

„Mă vorbesc pe la spate, doar că o fac chiar sub nasul 
meu.” Lui nu îi plăcea când ele făceau asta. 

— Luca este la fel de priceput ca un menestrel, Thom, dar 
nu cred că are să-i facă să se răzgândească. 

Thom pufni dispreţuitor şi îşi mângâie mustața lungă și 
albă cu noadele degetelor. 

— E destul de priceput, recunosc, dar nu-i menestrel. To- 
tuşi, le-a acaparat atenţia, aş zice. Punem un rămășag, băiete? 
Pe-o coroană de aur? 

Mat se trezi râzând. Fusese convins că nu avea să mai râ- 
dă până când nu avea să alunge din minte imaginea cu acel 
vânzător ambulant scufundându-se în mijlocul drumului, îm- 
preună cu caii săi. Încă le mai auzea țipetele, aproape sufici- 
ent de puternice ca să acopere zornăitul zarurilor. 

— Vrei să pui rămășag cu mine? Prea bine. S-a făcut. 

— N-aş juca zaruri cu tine, zise Thom pe un ton sec, dar 
recunosc un bărbat care poate acapara atenția unei mulțimi 
prin cuvinte. Am făcut asta și eu. 

Terminând cu Caemlyn, Luca se reculese cu o scânteie a 
grandorii sale obișnuite. Bărbatul pășea țanţoș. 

— lar de aici, anunţă el, vom merge chiar în Tar Valon. 
Voi tocmi corăbii care să ne ducă pe toți. 

Mat chiar se înecă auzind aceste cuvinte. Luca va tocmi 
corăbii? Luca, care era atât de zgârcit, încât își mânca negrul 
de sub unghie? 

— Atâtea mulțimi vor veni în Tar Valon, încât ne vom pu- 
tea petrece tot restul vieţii în splendoarea acestui oraş mare, 
unde prăvăliile construite de ogieri se aseamănă cu palatele, 
iar palatele sunt de nedescris. Domnitorii care văd Tar Valo- 
nul pentru prima oară plâng pentru că orașele lor par niște 
sătucuri, iar palatele lor, niște colibe de la țară. Turnul Alb, 
cea mai mare construcţie din lume, se află în Tar Valon, nu 
uitaţi, însăşi Suprema Înscăunată Amyrlin ne va cere să ţinem 

o reprezentaţie în faţa ei. Le-am oferit adăpost la nevoie celor 
trei surori aes sedai. Cine poate crede că ele vor face altceva 
decât să vorbească pentru noi Supremei Înscăunate Amyrlin? 

Mat aruncă o privire peste umăr și văzu că cele trei surori 
nu mai cutreierau pe pajiştea unde dispăruse satul. În schimb, 
stăteau una lângă cealaltă pe drum şi îl priveau, o imagine per- 
fectă a calmului specific surorilor aes sedai. Nu, ele nu îl pri- 
veau pe el, își dădu seama Mat. O priveau cu atenţie pe Tuon. 

Cele trei fuseseră de acord să nu o mai deranjeze și, fiind 
aes sedai, erau obligate să-și respecte cuvântul dat. Dar cât 
de valabil era cuvântul unei aes sedai? Găseau întotdeauna o 
modalitate prin care să ocolească jurământul. Așadar, Tuon 
nu va avea ocazia să vadă orașul Caemlyn, poate nici Lugard. 
Existau șanse mari să fie aes sedai în ambele oraşe. Jolinei şi 
celorlalte surori le-ar fi fost foarte ușor să le informeze pe 
acele aes sedai că Tuon era o înaltă doamnă seanchană. Cel 
mai probabil, Tuon s-ar afla în drum spre Tar Valon înainte 
ca el să apuce să clipească. În calitate de „oaspete”, firește, ca 
să ajute la încetarea luptelor. Fără îndoială că mulți ar zice că 
asta ar fi spre binele tuturor, că ar trebui el însuși să o predea 
şi să le spună cine era ea de fapt, dar îşi dăduse cuvântul. Mat 
începu să calculeze cât putea aştepta până să se apropie de 
Lugard pentru a găsi o modalitate ca ea să se întoarcă în 
Ebou Dar. 

Lui Luca îi fusese greu să facă să pară că Tar Valon era 
mai grandios decât Caemlyn după cuvântarea pe care o ţinu- 
se despre acest oraș. Dacă aveau să ajungă vreodată în Tar 
Valon, unii ar putea fi dezamăgiţi având în vedere descrierile 
lui exagerate - Turnul Alb înalt de o mie de pași? Palate con- 
struite de ogieri de mărimea unui munte mai mic? El susţinea 
că exista un stedding al ogierilor chiar în interiorul orașu- 
lui! - însă, într-un final, le ceru celorlalți să ridice mâna dacă 
voiau să meargă mai departe. Toţi îşi ridicară mâinile, până şi 
copiii, prin urmare nu există nicio competiţie. 

Mat scoase o pungă din buzunarul hainei și întinse o co- 
roană din Ebou Dar. 

— Niciodată nu mi-a plăcut să pierd, Thom. 

Ei bine, lui nu îi plăcea niciodată să piardă, dar în acel mo- 
ment era mai bine decât să câștige. 

Thom luă coroana, făcând o mică plecăciune. 


— Cred că o voi păstra drept amintire, zise el, rostogolind 
moneda groasă din aur prin partea din spate a degetelor. Ca 
să îmi aducă aminte că până și cel mai norocos om din lume 
poate pierde. 

În ciuda pădurii de mâini ridicate, oamenii erau oarecum 
şovăitori să traverseze acel petic de drum din faţa lor. După 
ce Luca îşi aduse căruţa înapoi pe drum, rămase pe loc zgâin- 
du-se, iar Latelle se agăța de brațul lui la fel de tare cum se 
agăța Amathera de Juilin. În cele din urmă, îngână ceva ce ar 
îi putut fi o înjurătură, apoi le dădu bice cailor cu frâiele. Până 
când ajunse în acel loc fatal, caii galopau, iar Luca menţinu 
acest ritm până când se îndepărtă bine de locul unde se afla- 
seră pietrele de pavaj. La fel procedă fiecare căruţă. Un mic 
moment de așteptare, până când trecea căruța din față, apoi o 
fluturare a frâielor şi caii galopau mâncând pământul. 

Mat trase adânc aer în piept înainte să îi dea pinteni lui 
Cimpoiaș. Ca să meargă la pas, nu în galop, însă abia se abți- 
nea să nu-și înfigă călcâiele în flancurile lui, mai ales când 
trecu pe lângă pălăria vânzătorului ambulant. Faţa tuciurie a 
lui Tuon şi cea palidă a Seluciei nu trădau niciun fel de emo- 
ție, nici cele ale surorilor aes sedai. 

— Voi vizita Tar Valonul într-o bună zi, zise Tuon pe un 
ton calm, în toiul acestei agitaţii. Probabil că va deveni capi- 
tala mea. Am să te pun să-mi arăţi orașul, Jucărie. Tu ai fost 
acolo? 

Lumină! Era o femeiuşcă dură. Splendidă, dar categoric 
de dură, ca oţelul. 

După ce încetini din galop, Luca stabili mai degrabă un 
ritm alert în locul celui agale în care înainta de obicei cara- 
vana circului. Soarele cobora pe cer, iar ei trecură pe lângă 
câteva pajişti aflate pe marginea drumului, suficient de mari 
ca să găzduiască circul, însă Luca trecu mai departe până 
când umbrele lor se întindeau mult în faţa lor, iar soarele de- 
veni un disc roşu la orizont. Chiar și-atunci, el şedea ținând 
frâiele în mâini și privind o întindere înierbată de la margi- 
nea drumului. 

— Este doar o câmpie, zise el în cele din urmă, prea tare, 
şi îşi mână caii spre ea. 

Mat le însoți pe Tuon și pe Selucia la căruţa violet odată 
ce caii fură lăsaţi în seama lui Metwyn, însă în seara aceea nu 
avea să cineze sau să joace un joc cu pietrele împreună cu ea. 

— Aceasta este o noapte de rugăciune, îi spuse ea, înainte 
să intre în căruţă împreună cu slujnica ei. Chiar nu ai habar 
de nimic, Jucărie? Morţii care umblă sunt un semn că Tarmon 
Gai'don este aproape. 

Mat nu luă aceste cuvinte ca pe una dintre superstiţiile ei; 
la urma urmei, și lui îi trecuse ceva asemănător prin minte. 
Deși nu se dădea în vânt după rugăciuni, mai rostea câte una 
când și când. Uneori, nu mai era altceva de făcut. 

Cum nimeni nu voia să doarmă, lămpile rămaseră aprinse 
până târziu în toată tabăra. De asemenea, nimeni nu voia să fie 
singur. Mat mâncă de unul singur în cortul lui, fără prea multă 
poftă şi cu zarurile zornăindu-i mai tare ca niciodată în cap, 
însă Thom veni pentru un joc cu pietrele tocmai când termină 
de mâncat și Noal la scurt timp după aceea. Lopin și Nerim 
intrau la interval de câteva minute, făcând plecăciuni și între- 
bând dacă Mat sau ceilalţi aveau nevoie de ceva, dar odată ce 
aduseră vinul și cupele - Lopin aduse vasul înalt din lut şi rup- 
se sigiliul din ceară; Nerim aduse cupele pe o tavă din lemn - 
Mat le spuse să îi caute pe Harnan şi pe ceilalți soldați. 

— Nu mă îndoiesc că se îmbată în acest moment, ceea ce 
mi se pare o idee bună, zise el. Este un ordin. Spuneţi-le c-am 
zis eu să împartă cu voi. 

Lopin făcu o plecăciune serioasă peste burta lui rotofeie. 

— l-am fost de folos fruntașului, facându-i rost când și 
când de unele lucruri, seniore. Mă aştept să nu se zgârcească 
la coniac. Vino, Nerim. Seniorul Mat vrea să ne îmbătăm, iar 
tu ai să te îmbeţi cu mine și de-ar fi să mă aşez pe tine și să-ți 
torn coniac pe gâtlej. 

Pe fața îngustă a cumpătatului cairhienin se citi dezapro- 
barea, însă făcu o plecăciune şi îl urmă pe tairen afară cu vio- 
iciune. Mat nu credea că Lopin va fi nevoit să se aşeze pe 
bărbat, nu şi în seara aceea. 

Juilin veni însoţit de Amathera şi de Olver; prin urmare, 
partidele de „Șerpi și Vulpi”, jucate pe o pătură întinsă pe jos, 
se adăugară celor cu pietrele, jucate la masa mică. Amathera 
se dovedi a fi o jucătoare pricepută la jocul cu pietrele, lucru 
deloc surprinzător, având în vedere că fusese o domnitoare 


cândva, însă strânse și mai tare din buze, semn de îmbufnare, 
atunci când ea şi Olver pierdură la jocul „Şerpi și Vulpi”, deşi 
nimeni nu câștiga niciodată la acest joc. Mat bănuia că ea nu 
fusese o domnitoare prea bună. Cine nu juca ședea pe pat. 
Mat urmărea jocurile atunci când era rândul lui să șadă acolo, 
tot așa cum făcea Juilin dacă juca Amathera. El arareori îşi lua 
ochii de la ea, exceptând cazurile în care era rândul lui să joa- 
ce. Noal continua să povestească - însă ţesea acele poveşti 
chiar în timp ce juca, iar pălăvrăgeala nu părea să îi afecteze 
iscusința în joc - iar Thom şedea și citea scrisoarea pe care 
i-o adusese Mat acum o veșnicie, parcă. Foaia de hârtie avea 
multe pete de grăsime de la cum stătuse în buzunarul hainei 
lui Thom, iar scrisul, estompat de la atâta citit și recitit. El îi 
spusese că era de la o femeie moartă. 

Fu o surpriză când Domon și Egeanin pătrunseră în cort 
printre clape. Aceştia nu îl evitaseră în mod special pe Mat de 
când acesta se mutase din căruţa verde, dar nici nu se dădu- 
seră peste cap ca să îl caute. La fel ca toţi ceilalți, purtau veş- 
minte mai bune decât cele pe care le folosiseră la început 
pentru a se deghiza. Poalele despicate ale lui Egeanin și haina 
ei cu guler înalt, ambele din lână albastră și cu broderii gal- 
bene, aproape aurii, pe tiv şi pe manşete, te duceau cu gândul 
la o uniformă, în vreme ce Domon, în haina lui maro bine 
croită şi pantaloni bufanţi vârâţi în cizmele întoarse până sub 
genunchi, aducea cu un negustor illianer prosper, dacă nu 
tocmai înstărit. 

De îndată ce Egeanin intră, Amathera, care şedea pe jos 
pe pătură împreună cu Olver, se făcu ghem în genunchi. Juilin 
oftă și se ridică de pe scăunelul aflat vizavi de Mat, însă 
Egeanin ajunse prima la femeie. 

— Nu e nevoie să faci asta nici în fața mea, nici în faţa 
altcuiva, zise ea cu o voce tărăgănată, aplecându-se ca să o 
apuce pe Amathera de umeri și să o ridice în picioare. 

Amathera se ridică încet, șovăitoare, și îşi ţinu ochii ple- 
cați până când Egeanin își puse mâna sub bărbia ei și îi ridică 
încet capul. 

— Mă vei privi în ochi. Vei privi pe toată lumea în ochi. 

Femeia taraboneră își atinse buzele cu limba agitată, dar 
o privi în ochi pe Egeanin atunci când aceasta își luă mâna de 
sub bărbia ei. Pe de altă parte, ochii ei erau foarte mari. 

— Asta-i o schimbare, zise Juilin pe un ton bănuitor și cu 
o oarecare furie în glas. 

El stătea ţeapăn ca o statuie sculptată în abanos. Îi dis- 
plăceau toți seanchanii pentru ceea ce îi făcuseră Amatherei. 

— Pe mine m-ai făcut hoţ pentru că am eliberat-o. 

Exista mai mult decât o urmă de furie în aceste cuvinte. Îi 
ura pe hoți. Și pe contrabandiști, cum era Domon. 

— Toate lucrurile se schimbă la un moment dat, zise Domon 
pe un ton vesel, zâmbind pentru a curma alte cuvinte aprinse. 
Păi, ai în fața dumitale un bărbat cinstit, jupâne prinzător de 
hoți. Leilwin m-a făcut să îi făgăduiesc că voi renunţa la con- 
trabandă, înainte să fie de acord să se mărite cu mine. Ba- 
tă-mă norocu', cine-a mai auzit ca o femeie să refuze să se 
mărite cu un bărbat dacă acesta nu renunţă la un negoț pro- 
fitabil? 

El râse de parcă aceasta ar fi fost cea mai amuzantă glumă 
din lume. 

Egeanin îi trase un pumn în coaste suficient de tare ca 
râsul său să se transforme într-un geamăt. Căsătorit fiind cu 
ea, coastele lui trebuie că erau pline de vânătăi. 

— Mă aştept să te ţii de promisiunea făcută, Bayle. Eu mă 
schimb; la fel trebuie să faci şi tu. 

Aruncându-i o privire Amatherei - poate ca să se asigure 
că aceasta era încă supusă; Egeanin ținea foarte mult ca res- 
tul să facă cum le spunea ea -, își întinse o mână spre Juilin. 

— Eu mă schimb, jupâne Sandar. Dar dumneata? 

Juilin șovăi, apoi îi luă mâna. 

— Am să încerc. 

El părea nesigur. 

— O încercare sinceră e tot ceea ce cer. Plimbându-și privi- 
rea încruntată prin cort, ea clătină din cap. Am văzut punți in- 
ferioare de nave mai puţin înghesuite decât cortul acesta. Avem 
nişte vin bun în căruţă, jupâne Sandar. Ai vrea ca dumneata și 
doamna dumitale să serviţi o cupă sau două de vin cu noi? 

Juilin şovăi din nou. 

— Jocul acesta e ca şi câştigat de el, zise el în cele din ur- 
mă. N-are rost să mai joc. 

Punându-și pălăria conică roşie pe cap, îşi aranjă fără a fi 
nevoie haina neagră tairenă şi îi întinse brațul, în mod cere- 


monios, Amatherei. Aceasta îl apucă strâns și, chiar dacă o 
privea în continuare pe Egeanin, femeia tremura vizibil. 

— Bănuiesc că Olver va dori să rămână aici şi să-și ter- 
mine jocul, dar doamna mea și cu mine suntem încântați să 
servim o cupă de vin împreună cu dumneata şi cu soțul du- 
mitale, jupâneasă Cea Fără Corabie. 

În ochii lui se întrezărea o urmă de provocare. Era lim- 
pede că, după părerea lui, Egeanin mai avea mult până să 
dovedească faptul că nu o mai vedea pe Amathera ca pe o 
proprietate furată. 

Egeanin dădu din cap ca și când ar fi înțeles perfect. 

— Lumina să strălucească peste voi în seara asta și câte 
zile şi nopți ne-au mai rămas, zise ea în semn de rămas-bun 
celor care rămâneau. 

Drăguţ din partea ei. 

Nici nu plecară bine cei patru, că tunetul bubui deasupra. 
Se auzi o altă bubuitură puternică și ploaia începu să răpăie 
pe acoperișul cortului, transformându-se repede într-o ploaie 
torențială care lovea pânza cu dungi verzi. Dacă Juilin și cei- 
lalți nu o luaseră la fugă, aveau să-și bea vinul uzi leoarcă. 

Noal se așeză în partea cealaltă a păturii roşii, în fața lui 
Olver, şi îi luă locul Amatherei, aruncând zarurile pentru şerpi 
şi vulpi. Discurile negre care acum îi reprezentau pe Olver și 
pe el se aflau aproape de marginea bucății de material ca o 
pânză de păianjen, dar era limpede pentru oricine privea că 
ei nu vor reuși. Limpede pentru oricine în afară de Olver, ori- 
cum. El gemu zgomotos când un disc alb însemnat cu o sfoară 
şerpuitoare, un șarpe, îi atinse piesa și din nou atunci când 
un disc însemnat cu un triunghi o atinse pe cea a lui Noal. 

Noal reluă povestea pe care o întrerupse atunci când își 
făcuseră apariţia Egeanin și Domon. O poveste despre o pre- 
supusă călătorie pe o corabie a oamenilor mării. 

— Femeile Atha'an Miere sunt cele mai grațioase femei 
din toată lumea, zise el, mutând discul negru înapoi în cercul 
din mijlocul tablei de joc, chiar mai graţioase decât cele 
domani, iar voi ştiţi că asta zice ceva. lar atunci când se în- 
depărtează de uscat... 

Tăcu brusc și îşi drese glasul, uitându-se la Olver, care 
aduna șerpii şi vulpile în colțurile tablei. 

— Ce fac atunci? întrebă Olver. 

— Păi... Noal își frecă nasul cu un deget noduros. Păi, mi- 
şună de-a lungul velelor cu atâta agilitate, încât ai zice că au 
mâini în loc de picioare. Asta fac. 

Olver se minună, iar lui Noal îi scăpă un mic oftat de uşu- 
rare. 

Mat începu să culeagă pietrele negre şi albe de pe tabla de 
joc de pe masă, punându-le în două cutii din lemn sculptat. 
Zarurile din capul lui se rostogoleau şi zornăiau chiar şi atunci 
când tunetul bubuia cel mai tare. 

— Încă un joc, Thom? 

Bărbatul cu părul alb își ridică ochii de la scrisoare. 

— Cred că nu, Mat. Mintea mi-e tulbure în seara asta. 

— Dacă nu te superi că întreb, Thom, de ce citeşti scri- 
soarea aşa cum o faci? Adică, uneori fața ta arată de parcă ai 
încerca să îţi dai seama ce înseamnă. 

Olver scoase un strigăt de bucurie când avu noroc la zaruri. 

— Asta pentru că asta fac. Într-un fel. Uite. 

Îi întinse scrisoarea, însă Mat dădu negativ din cap. 

— Nu mă priveşte pe mine, Thom. Este scrisoarea ta, iar 
eu nu mă pricep la puzzle-uri. 

— O, dar te priveşte şi pe tine. Moiraine a scris-o chiar 
înainte... În fine, ea a scris-o. 

Mat îl privi insistent câteva clipe înainte să ia foaia de hâr- 
tie unsuroasă, iar când ochii îi căzură pe cerneala întinsă, cli- 
pi. Un scris mărunt şi desluşit acoperea pagina, dar începea 
cu „Dragul meu Thom”. Cine ar fi crezut că, dintre toți oame- 
nii, Moiraine i se va adresa astfel bătrânului Thom Merrilin? 

— Thom, scrisoarea asta este personală. Nu cred că ar 
trebui... 

— Citeşte, îl întrerupse Thom. Vei vedea. 

Mat inspiră adânc. O scrisoare de la o aes sedai moartă 
care era un puzzle şi care îl privea într-un fel şi pe el? Brusc, 
nu își dori nimic mai mult decât să o citească. Începu să ci- 
tească. Mai că i se făcu pielea de găină. 


„Dragul meu Thom, 

Sunt multe cuvinte pe care mi-ar plăcea să ţi le spun, cu- 
vinte care izvorăsc din suflet, dar am amânat să fac asta, de- 
oarece am știut că așa trebuie, iar acum nu prea mai e timp. 
Sunt multe lucruri pe care nu ţi le pot zice ca nu cumva să 


provoc un dezastru, dar îţi voi spune ce voi putea. În scurtă 
vreme, mă voi duce la docuri, iar acolo am s-o confrunt pe 
Lanfear. Cum pot şti asta? Taina aceasta aparţine altora. E 
de-ajuns că știu, iar aceasta va fi o dovadă pentru ceea ce voi 
spune în continuare. 

Când vei primi această scrisoare, ţi se va spune că eu sunt 
moartă. Toţi vor crede asta. Nu sunt moartă și s-ar putea să 
ajung să-mi trăiesc anii. De asemenea, s-ar putea ca tu și Mat 
Cauthon şi un altul, un bărbat pe care nu îl cunosc, veţi încer- 
ca să mă salvaţi. Spun s-ar putea, pentru că este posibil să nu o 
faceţi sau să nu puteţi s-o faceţi sau pentru că Mat ar putea 
refuza. El nu nutrește aceeași afecţiune pentru mine cum pari 
să nutrești tu și are motivele lui, pe care, fără îndoială, le crede 
întemeiate. Dacă veți încerca, trebuie să fiţi doar tu, Mat și 
celălalt bărbat. 

Mai mulţi ar însemna moarte pentru toţi. Mai puţini ar în- 
semna moarte pentru toţi. Chiar dacă vei veni însoţit de Mat și 
de celălalt bărbat, moartea tot ar putea veni. V-am văzut în- 
cercând și murind, unul sau doi sau toţi trei. M-am văzut pe 
mine murind în timpul acestei încercări. Ne-am văzut pe toţi 
trăind și murind în captivitate. 

Dacă totuși veți hotărî să încercaţi, tânărul Mat ştie cum 
să mă găsească, dar să nu-i arăţi această scrisoare până când 
el nu te va întreba de ea. Acest lucru este extrem de important. 
Nu trebuie să știe ce conţine până când va întreba. Lucrurile 
trebuie să se desfășoare într-un anumit fel, indiferent care va 
fi preţul. 

Dacă îl vei revedea pe Lan, spune-i că este mai bine așa. 
Destinul lui este diferit de al meu. Îi doresc să fie fericit împre- 
ună cu Nynaeve. 

Un ultim aspect. Amintește-ţi ce știi despre jocul «Șerpi şi 
Vulpi». Adu-ţi aminte și fii cu băgare de seamă. 

A sosit vremea, iar eu trebuie să fac ceea ce trebuie făcut. 

Fie ca Lumina să te lumineze și să-ţi dea bucurie, dragul 
meu Thom, fie că ne vom mai revedea sau nu. 

Moiraine” 


Se auzi bubuitul tunetului când termină de citit. Ce sin- 
cronizare. Întinse scrisoarea înapoi, clătinând din cap. 

— Thom, zise el cu blândețe, legătura lui Lan cu ea a fost 
ruptă. Numai moartea poate face asta. El a spus că ea a murit. 

— lar în scrisoare, spune că toată lumea va crede asta. Ea 
a ştiut, Mat. A știut totul dinainte. 

— Aşa o fi, dar Moiraine și Lanfear au intrat prin cadranul 
de ușă ter'angreal, iar aceasta s-a topit. Acesta era din piatră 
roşie, sau aşa părea, piatră, Thom; cu toate astea, s-a topit 
precum ceara. Am văzut cu ochii mei. Ea s-a dus acolo unde 
sunt eelfinnii și chiar dacă ar fi în viaţă, noi nu mai avem cum 
să ajungem acolo. 

— Turnul din Ghenjei, interveni Olver, iar cei trei adulți 
își întoarseră capetele, holbându-se la el. Mi-a spus Birgitte, 
zise el pe un ton de apărare. Turnul din Ghenjei este calea spre 
ținuturile aelfinnilor și eefinnilor. 

Făcu un semn prin care începea jocul „Șerpi și Vulpi”, un 
triunghi desenat în aer, apoi o linie şerpuitoare ce trece prin el. 

— Ea ştie încă şi mai multe poveşti decât dumneata, ju- 
pâne Charin. 

— Doar nu vorbeşti de Birgitte Arc-de-Argint, nu? zise Noal 
pe un ton prefăcut. 

Băiatul îl privi calm. 

— Nuss copil, jupâne Charin. Dar ea mânuieşte foarte bine 
arcul, așa că s-ar putea să fie vorba despre ea. Birgitte renăs- 
cută, vreau să zic. 

— Mă-ndoiesc că ar fi posibil, zise Mat. Am vorbit şi eu cu 
ea, știți, și ultimul lucru pe care și-l doreşte este să fie eroină. 

Se ținea de cuvânt, iar secretele Birgittei erau în siguranță 
cu el. 

— Oricum, faptul că ştim despre existenţa acestui turn nu 
e de prea mare ajutor decât dacă ţi-a spus unde se află. 

Olver clătină din cap întristat, iar Mat se aplecă şi-i zburli 
părul. 

— Nu-i vina ta, băiete. Fără tine, nici măcar nu am fi știut 
că există. 

Aceste cuvinte nu părură a fi de prea mare ajutor. Olver 
se holba deprimat la bucata roșie de material a tablei de joc. 

— Turnul din Ghenjei, zise Noal, îndreptându-și spatele 
cum şedea turcește și netezindu-și haina. Nu mulți mai ştiu 
povestea asta. Jain zicea mereu că va merge în căutarea lui 
într-o bună zi. Zicea că se află undeva de-a lungul Coastei 
Umbrelor. 

— Tot am avea o suprafață mare de cercetat. Mat potrivi 
capacul pe una din cutii. Asta ar putea dura ani buni. 


Ani pe care ei nu îi aveau la dispoziție, dacă Tuon avea 
dreptate, iar el era convins că ea avea dreptate. 

Thom dădu negativ din cap. 

— Ea spune că tu ştii, Mat. „Mat ştie cum să mă găsească.” 
Mă-ndoiesc că ar fi scris aceste cuvinte dintr-un capriciu. 

— Ei bine, n-o pot împiedica să spună ce vrea, nu-i aşa? 
Până în seara asta, n-am auzit de niciun Turn din Ghenjei. 

— Păcat, zise Noal, oftând. Mi-ar fi plăcut să îl fi văzut, un 
lucru pe care afurisitul de Jain Pas Mare nu l-a făcut nicioda- 
tă. Mai bine-ai renunța, adăugă el când Thom își deschise gu- 
ra. El nu ar fi uitat dacă l-ar fi văzut şi chiar dacă n-a auzit 
niciodată de el, trebuie că s-ar gândi la el atunci când ar afla 
despre un turn ciudat prin care oamenii pot pătrunde în alte 
ținuturi. Turnul luceşte precum oţelul lustruit, am auzit, e 
înalt de șaizeci de metri şi gros de doisprezece, și nu are nicio 
uşă. Cine ar putea uita că a văzut așa ceva? 

Mat rămase nemișcat. Avea senzaţia că eşarfa neagră ce îi 
acoperea cicatricea era prea strânsă. Dintr-odată, chiar și 
cicatricea păru proaspătă şi usturătoare. Îi era greu să tragă 
aer în piept. 

— Dacă nu există nicio ușă, cum vom intra? vru să ştie 
Thom. 

Noal ridică din umeri, dar Olver grăi din nou: 

— Birgitte zice că se face semnul cu un cuţit din bronz 
oriunde pe partea sa laterală. Făcu semnul cu care începea jo- 
cul. Zice că e musai să fie un cuţit din bronz. Faci semnul și se 
deschide o ușă. 

— Ce ţi-a mai spus despre..., începu Thom, apoi tăcu 
brusc, încruntându-se. Ce te doare, Mat? Ai zice că ţi-e rău. 

Ceea ce îl durea era memoria lui şi, pentru prima oară, nu 
erau amintirile celorlalți bărbați. Acestea fuseseră îndesate în 
el pentru a umple lacune din propriile lui amintiri, lucru pe 
care acestea îl făceau și mai mult, sau cel puţin așa părea. Cu 
siguranţă își amintea mult mai multe zile decât trăise. Însă nu 
își mai amintea perioade întregi din viaţa lui, iar altele erau 
asemenea păturilor roase de molii sau estompate şi neclare. 
Avea doar crâmpeie de amintiri cum fugise din Shadar Lo- 
goth şi amintiri încă şi mai vagi cum scăpase pe corabia lui 
Domon, însă un lucru pe care îl văzuse în timpul acelei călă- 
torii ieşea în evidenţă. Un turn care lucea precum oţelul lus- 

truit. Îi era rău? Stomacul lui dădea semne că ar vrea să se 
golească. 

— Cred că ştiu unde se află turnul, Thom. Sau, mai de- 
grabă, Domon ştie. Dar nu te pot însoți. Eelfmnii vor ști că 
vin, poate chiar și aelfinnii. Arză-m-ar focu', s-ar putea să știe 
deja despre scrisoarea asta, pentru că am citit-o. S-ar putea 
să ştie fiecare cuvânt pe care l-am rostit noi aici. Nu poţi avea 
încredere în ei. Vor profita dacă vor putea, iar dacă vor şti că 
vii, vor încerca să facă tocmai acest lucru. Te vor jupui şi îşi 
vor face hamuri din pielea ta. 

Amintirile pe care le avea cu ei erau ale lui, dar acestea 
erau de-ajuns ca să vină în sprijinul acestei judecăți. 

Se uitau la el ca la un nebun. Chiar și Olver. Nu avea de 
ales decât să le povestească despre întâlnirile lui cu aelfinnii 
şi cu eelfinnii. Cel puţin, atât cât era nevoie. Cu siguranţă nu 
despre răspunsurile pe care le primise el de la aelfinni sau 
despre cele două daruri primite de la eelfinni. Însă amintirile 
celorlalți bărbaţi erau necesare pentru a explica modul prin 
care descoperise că eelfinnii și aelfinnii aveau acum legături 
cu el. lar hamurile acelea din piele palidă pe care le purtau 
Eelfmnii, acelea păreau importante. Și cum încercaseră aceş- 
tia să îl omoare. Acest lucru era foarte important. Spusese că 
voia să plece, dar nu specificase că viu; prin urmare, îl scose- 
seră afară și îl spânzuraseră. Mat își înlătură chiar și eșarfa, 
lăsând să i se vadă cicatricea, pentru a da greutate cuvintelor 
sale, căci arareori o arăta cuiva. Cei trei ascultau în tăcere, 
Thom și Noal cu mare interes, Olver, căscându-și gura încet 
în semn de mirare. În afară de vocea lui, răpăitul ploii pe aco- 
periş era singurul sunet care se mai auzea. 

— Toate astea trebuie să rămână în interiorul acestui 
cort, termină el. Surorile aes sedai au deja suficiente motive 
ca să vrea să mă înhaţe. Dacă vor afla despre aceste amintiri, 
nu mă voi mai putea descotorosi niciodată de ele. 

Oare avea să se elibereze vreodată complet de ele? Înce- 
pea să creadă că nu; cu toate acestea, nu trebuia să le dea mo- 
tive noi ca să se amestece în viaţa lui. 

— Eşti înrudit cu Jain? Noal își ridică mâinile în semn de 
împăciuire. Pace, omule. Te cred. Doar că asta întrece tot ce-am 
făcut eu. Şi ce-a făcut vreodată Jain. Te-ar deranja dacă aș fi eu 
al treilea bărbat? Aș putea fi de ajutor în locuri strâmte, ştii. 


— Arde-m-ar focu, oare tot ceea ce v-am povestit v-a in- 
trat pe-o ureche și v-a ieşit pe cealaltă? Ei vor şti că vin. S-ar 
putea să ştie deja tot! 

— Şi n-are importanţă, interveni Thom. Nu pentru mine. 
Am să mă duc singur, dacă va fi nevoie. Dar dacă am citit bi- 
ne, continuă și începu să împăturească scrisoarea, aproape cu 
tandrețe, singura nădejde de reușită este dacă te vei număra 
printre cei trei. 

El şedea pe pat, tăcut acum, şi îl privea în ochi pe Mat. 

Mat voia să privească în altă parte, dar nu putea. Aes se- 
dai afurisite! Femeia era aproape sigur moartă; dar cu toate 
acestea, încă mai încerca să îl constrângă să fie erou. Ei bine, 
eroii erau mângâiați pe cap şi daţi la o parte până data ur- 
mătoare, când era nevoie de un erou, asta dacă supraviețuiau 
ca eroi. Adeseori, eroii nu supraviețuiau. El nu avusese nici- 
odată încredere cu adevărat în Moiraine, nici nu o plăcuse. 
Numai proştii aveau încredere în aes sedai. Cu toate astea, 
dacă nu ar fi fost ea, el ar fi rămas în Ținutul celor Două Râuri 
şi ar fi rânit în grajd şi ar fi avut grijă de vacile tatălui său. Sau 
ar fi fost mort. lar bătrânul Thom şedea şi tăcea, zgâindu-se 
la el. Asta era buba. Îl plăcea pe Thom. „O, sânge şi cenușă!” 

— Arde-m-ar focu' de prost, bombăni el. Voi merge. 

Tunetul bubui atât de asurzitor imediat după ce un fulger 
atât de strălucitor lumină pereţii cortului. Când bubuiturile 
tunetelor se estompară, se aşternu o tăcere de mormânt în 
capul lui. Ultimul set de zaruri se opri. Îi venea să plângă. 

CAPITOLUL 11 
Un iad în Maderin 


În ciuda orei târzii până la care şezuseră cu toţii în noap- 
tea aceea, circarii se treziră foarte devreme dimineaţa urmă- 
toare. Cu ochii împăienjeniţi și buhăit, Mat se târî afară din 
cort când cerul era încă întunecat și văzu bărbaţi și femei cu 
lanterne, tropăind în timp ce se pregăteau, atunci când nu 
alergau. Aproape toată lumea striga la toată lumea să se miş- 
te mai repede. Mulţi erau nesiguri pe picioare ca niște oa- 
meni care nu dormiseră. Toţi păreau să creadă că cu cât 
aveau să se îndepărteze mai mult de satul care dispăruse sub 
ochii lor, cu atât avea să fie mai bine. Căruţa țipătoare și mare 
a lui Luca apucă drumul înainte ca soarele să apară la orizont 
şi din nou el stabili un ritm alert. Două caravane ale negusto- 
rilor, formate din douăzeci și mai bine de căruţe fiecare, tre- 
cură pe lângă ei, îndreptându-se spre miazăzi, și o caravană 
de pribegi ce înainta încet, însă nimic nu mergea în direcția 
cealaltă. Cu cât mai departe, cu atât mai bine. 

Mat călărea alături de Tuon, iar Selucia nu încercă să îşi 
aducă fumuriul între ei; cu toate acestea, oricât de mult în- 
cercă, el nu reuşi să înceapă o conversaţie cu ea. În afară de 
câte o privire indescifrabilă când și când la o strâmbătură 
prostească sau la o glumă de-a lui, Tuon călărea privind 
drept în față, gluga mantiei ei albastre ascunzându-i fața. Nici 
măcar jongleriile nu reuşiră să îi atragă atenţia. Tăcerea ei 
era mocnită, iar acest lucru îl îngrijora. Atunci când o femeie 
tăcea în prezenţa ta, în cele mai multe cazuri prevestea ceva 
rău. Atunci când ea mocnea, puteau uita de „în cele mai multe 
cazuri”. El se îndoia că satul cu morții era motivul pentru ca- 


re ea era agitată. Era prea puternică pentru asta. Nu, îi păştea 
un necaz. 

La mai puţin de o oră după ce porniseră la drum, în fața 
lor îşi făcu apariția o fermă, pe un teren deluros, cu zeci de 
capre cu fețele negre ce pășteau pe o păşune întinsă şi cu o 
livadă mare de măslini. Băiețandrii care prăşeau printre mă- 
slinii cu frunze negre îşi azvârliră săpăligile și se apropiară în 
fugă de gardul din piatră ca să privească circul trecând, stri- 
gând entuziasmați ca să afle cine erau, încotro se îndreptau şi 
de unde veneau. Bărbaţi și femei ieşiră din casa mare cu aco- 
periş de ţigle şi din două hambare mari cu acoperișuri de 
stuf, punându-și mâinile streașină la ochi ca să poată vedea. 
Mat se simți ușurat când îi văzu. Morţii nu îi băgau în seamă 
pe cei vii. 

Pe măsură ce circul îşi continua drumul, fermele și livezi- 
le de măslini deveneau tot mai dese până când se perindau 
unele după celelalte, împingând pădurea mai departe de drum 
cu o milă sau mai mult, atât într-o parte, cât şi în cealaltă și, 
pe la mijlocul dimineții, ei ajunseră la un oraş prosper oare- 
cum mai mare decât Jurador. Caravana lungă a unui negus- 
tor, formată din căruțe cu coviltir, tocmai se apropia de por- 
țile principale, unde o jumătate de duzină de bărbați, cu coi- 
furi conice lustruite pe cap şi îmbrăcaţi în haine din piele cu- 
sute cu discuri de oțel, stătea de strajă cu halebardele în mâini. 
Alți bărbați, înarmați cu arcuri, făceau de strajă pe turnurile 
de deasupra celor două porți. Dar dacă Seniorul de Maderin, 
un anume Nathin Sarmain Vendare, se aştepta să aibă pro- 
bleme, străjile erau singurul semn care trăda acest lucru. Fer- 
mele și livezile de măslini ajungeau până la zidurile din pia- 
tră ale oraşului Maderin, o practică nesănătoasă și cam costi- 
sitoare dacă orașul ar fi trebuit să fie vreodată apărat. Luca fu 
nevoit să se târguiască cu un fermier pentru dreptul de a in- 
stala circul pe o păşune nefolosită și se întoarse bombănind 
că tocmai cumpărase de la ticălosul acela o turmă de capre 
sau poate chiar două. Însă, în scurt timp, zidul din pânză în- 
cepu să se ridice, iar Luca bătea la cap pe toată lumea să se 
grăbească. Urmau să țină o reprezentaţie în ziua aceea şi să 
plece dis-de-dimineaţă. Foarte devreme. Nimeni nu se plânse, 
nici nu rosti vreun cuvânt de prisos. Cu cât mai departe, cu 
atât mai bine. 

— Și nu spuneţi nimănui ce aţi văzut, îi avertiză Luca nu o 
singură dată. N-am văzut nimic neobișnuit. N-am vrea să îi 
speriem pe spectatori. 

Oamenii se uitau la el ca la un nebun. Nimeni nu voia să se 
gândească la acel sat care se topise sau la vânzătorul ambu- 
lant, darămite să vorbească despre asta. 

Mat stătea în cortul lui, îmbrăcat în cămașă, și îi aștepta 
pe Thom şi pe Juilin să se întoarcă din oraş ca să afle dacă 
existau seanchani acolo. Arunca leneș un set de zaruri pe 
măsuţă. 

După ce ieşiră de cele mai multe ori numere mari, cinci 
buline negre se zgâiră la el de zece ori la rând; majoritatea 
oamenilor considerau ochii Celui Întunecat o aruncare neno- 
rocoasă. 

Selucia dădu la o parte clapele cortului şi pătrunse înăun- 
tru. În ciuda poalelor simple maronii despicate şi a bluzei 
albe, reuşea să semene cu o regină care intra într-un grajd. 
Un grajd murdar, după expresia de pe fața ei, cu toate că 
Lopin și Nerim ar fi putut-o mulțumi pe mama lui când venea 
vorba despre curățenie. 

— Te vrea, bolborosi ea fără tăgadă, ducându-și mâna la 
eşarfa înflorată ca să se asigure că părul blond tuns scurt îi 
era acoperit. Vino! 

— Ce vrea cu mine? întrebă el, rezemându-și coatele de 
masă. 

Ba chiar îşi întinse picioarele și își încrucișă gleznele. Oda- 
tă ce o faci pe o femeie să creadă că sari ori de câte ori ea 
pocneşte din degete, nu mai ai cum să scapi de sub papucul ei. 

— Îţi va spune ea. Irosești timpul, Jucărie. Ea n-are să fie 
mulțumită. 

— Dacă Preţioasa se așteaptă ca eu să dau fuga ori de câte 
ori ea pocnește din degete, ar fi mai bine să înveţe să îi placă 
a fi nemulțumită. 

Făcând o grimasă - dacă stăpâna ei tolera acest nume, 
Selucia îl lua ca pe un afront personal - ea își încrucişă bra- 
țele sub pieptul ei impresionant. 

Era limpede ca cristalul că ea avea de gând să aştepte aco- 
lo până când el mergea cu ea, însă Mat avea de gând să o facă 
să aştepte o vreme. Aruncă zarurile. Ochii Celui Întunecat. Se 
aștepta ca el să sară atunci când Tuon pocnea din degete. Ha! 


Aruncă zarurile din nou, iar acestea se rostogoliră pe masă, 
unul din ele fiind cât pe ce să cadă peste margine. Ochii Celui 
Întunecat. Cu toate acestea, nu avea altceva mai bun de făcut 
în momentul acela. 

Chiar şi-așa, își îmbrăcă fără grabă haina din mătase de 
culoarea bronzului. Până când îşi luă pălăria, o auzi bătând 
din picior nerăbdătoare. 

— Ei bine, ce mai aştepţi? întrebă el. 

Ea şuieră printre dinţi. Ţinea clapele cortului, dar șuiera 
ca o pisică. 

Setalle și Tuon ședeau pe unul dintre paturi discutând când 
intră el în căruţa violet, însă tăcură în clipa în care el intră pe 
ușă, aruncându-i o privire scurtă, dar pătrunzătoare. Ceea ce 
îi spunea că subiectul discuţiei lor fusese Mat Cauthon. Acest 
lucru făcea să i se facă pielea de găină. Era limpede că ceea ce 
voia Tuon era ceva ce ele credeau că el va dezaproba. Și la fel 
de limpede, ea avea de gând să obțină oricum acel ceva. Masa 
era ridicată la tavan, iar Selucia trecu pe lângă el și își reluă 
locul în spatele lui Tuon când femeia micuță se așeză pe un 
scăunel, cu o expresie serioasă pe față și cu acei ochi mari și 
frumoşi ațintiți asupra lui, parcă spunând: „Spânzuraţi ime- 
diat toţi prizonierii”. 

— Aş dori să vizitez salonul unui han, anunţă ea. Sau al 
unei taverne. N-am văzut niciodată cum arată înăuntru. Mă 
vei duce la unul din oraș, Jucărie. 

El răsuflă ușurat. 

— Asta e o treabă destul de ușoară. De îndată ce Thom 
sau Juilin îmi vor spune că este în siguranță. 

— Trebuie să fie un loc de joasă speţă. Ceea ce se cheamă 
o „speluncă”(38). 

El rămase cu gura căscată. De joasă speţă? Speluncile erau 
localurile cele mai decăzute, mizere și slab luminate, unde 
berea și vinul erau ieftine şi tot nu meritau jumătate din banii 
pe care îi dădeai pe ele, mâncarea era încă şi mai rea, iar fie- 


38 În textul original substantivul este hell. Adaptarea traducă- 
toarei este nefericită, deoarece aceasta este „chiea” din titlul capito- 
lului. Putea să meargă ori cu „infern”, ori cu „speluncă” din titlul de 
capitol până la finalul textului, dar nu cu combinarea celor două: una 
în titlu și cealaltă în text. (n.red.) 

care femeie care ți se punea în brațe încerca să te buzună- 
rească sau să-ți taie punga sau avea doi bărbaţi care te aş- 
teptau la etaj ca să-ţi tragă una în cap de îndată ce intrai în 
odaia ei. În orice moment al zilei sau al nopții, zarurile erau 
aruncate în zeci de jocuri, care uneori aveau mize surprinză- 
toare în funcție de împrejurări. Nu galbenii - numai un prost 
grămadă şi-ar fi scos galbenii într-o speluncă ci arginţii erau 
aruncați adeseori pe masă. Puţinii cartofori ar fi câştigat ba- 
nii prin orice mijloace, fie ele pe jumătate oneste, iar acei pu- 
țini erau la fel de vigilenţi ca tâlharii care îi atacau pe beţivi în 
toiul nopţii. În spelunci existau întotdeauna doi sau trei bă- 
tăuși înarmaţi cu bâte, gata să întrerupă o încăierare, iar în 
majoritatea zilelor, aceştia munceau din greu ca să-și câştige 
banii. De obicei, aceştia îi opreau pe clienţi să nu se omoare 
între ei, dar atunci când nu reușeau să facă asta, trupul era 
târât afară prin ușa din spate şi lăsat undeva pe o stradă dos- 
nică sau pe un maldăr de gunoi. Și în vreme ce aceştia târau 
trupul, ceilalți nu se opreau din băut sau din jucat jocuri de 
noroc. Aceasta era o speluncă. 

De unde aflase ea că existau astfel de localuri? 

— Tu i-ai băgat în cap prostiile astea? o întrebă el pe 
Setalle pe un ton poruncitor. 

— Pe Lumină, ce te face să crezi asta? răspunse ea, făcând 
ochii mari așa cum făceau întotdeauna femeile atunci când se 
prefăceau nevinovate. Sau atunci când voiau să crezi că se 
prefăceau, doar ca să te deruteze. 

El nu pricepea de ce ele își dădeau osteneala. Femeile îl 
derutau tot timpul, fără nici măcar să încerce. 

— Nici nu mă gândesc, Preţioasă. Dacă voi intra într-o 
speluncă însoţit de o femeie ca tine, în mai puţin de un ceas, 
voi intra în şase încăierări cu cuțitul, asta dacă voi supravie- 
țui atât de mult. 

Tuon îi oferi un zâmbet mulţumit. Fu unul trecător, dar 
categoric mulțumit. 

— Crezi asta cu adevărat? 

— Sunt convins de asta. 

Aceste cuvinte dădură naștere unui alt zâmbet schițat de 
încântare. Încântare! Afurisita aia de femeie voia să îl vadă 
luptându-se cu un cuţit! 

— Chiar și-aşa, Jucărie, ai făgăduit. 


Se contraziceau dacă el făgăduise sau nu - ei bine, el îi 
prezenta cu calm logica faptului că dacă ziceai ceva, nu în- 
semna că făgăduiai; Tuon insista cu încăpățânare că el făgă- 
duise, în vreme ce Setalle își reluă ghergheful și Selucia îl 
privea cu aerul amuzat al cuiva care privea un bărbat încer- 
când să apere ceva imposibil de apărat. El nu ţipa, indiferent 
ce spunea Tuon - când se auzi o bătaie în uşă. 

Tuon tăcu. 

— Vezi, Jucărie, zise ea după o clipă, așa se face. Baţi la 
uşă, apoi aștepți. 

Ea îi făcu un gest simplu peste umăr slujnicei ei. 

— Poţi intra! strigă Selucia, îndreptându-și spatele cu un 
aer regal. 

Probabil că se aștepta ca să se prosterneze cel care avea 
să intre! 

Era Thom, care purta o haină bleumarin şi o mantie gri-în- 
chis, veșminte care nu l-ar fi făcut să iasă în evidenţă într-un 
salon sau o tavernă. Nu părea nici prosper, nici sărac. Un 
bărbat care își putea permite să își plătească singur băutura 
în vreme ce asculta bârfele sau să cumpere altui bărbat un 
pahar de băutură ca să afle ce vești avea sau care erau cele 
mai recente zvonuri. Nu se prosternă, dar făcu o plecăciune 
elegantă în ciuda piciorului drept rănit. 

— Domniţă, i se adresă el în şoaptă lui Tuon înainte să-şi 
întoarcă atenția spre Mat. Harnan a zis că te-a văzut venind 
încoace. Bănuiesc că nu deranjez? Am auzit... voci. 

Mat se încruntă. El nu strigase. 

— Nu deranjezi. Ce-ai aflat? 

— Că ar putea fi seanchani în oraş din când în când. Nu 
soldaţi, dar se pare că ei construiesc două sate la câteva mile 
de drum spre miazănoapte și alte trei la câteva mile spre 
miazăzi. Din când în când, sătenii vin în oraș să cumpere 
una-alta. 

Mat reuși să se abțină să nu zâmbească atunci când vorbi 
peste umăr. Ba chiar se simţi o urmă de regret în glasul lui. 

— Mă tem că nu ţi se arată o plimbare prin Maderin, Pre- 
țioasă. E prea periculos. 

Tuon îşi încrucișă brațele, scoțându-și pieptul în evidenţă. 
Trupul ei avea mai multe forme decât crezuse el odinioară. 

Nu precum cele ale Seluciei, cu siguranţă, dar erau forme fru- 
moase. 

— Sunt fermieri, Jucărie, spuse ea scurt cu o voce tărăgă- 
nată. Niciun fermier nu m-a văzut vreodată la față. Mi-ai fă- 
găduit o tavernă sau un salon și n-ai să scapi cu această scuză 
ieftină. 

— Un salon n-ar trebui să fie o problemă, zise Thom. Pe 
fermieri îi interesează o pereche de foarfece sau o oală nouă, 
nu băutura. Își fac singuri berea, pare-se, şi nu prea se dau în 
vânt după băuturile de prin partea locului. 

— Mulţumesc, Thom, zise Mat printre dinţi. Ea vrea să 
meargă într-o speluncă. 

Pe bărbatul cu părul alb îl apucă o tuse șuierătoare şi îşi 
mângâie viguros mustaţa cu noadele degetelor. 

— O speluncă? bombăni el. 

— O speluncă. Stii vreo speluncă în oraşul ăsta unde aș 
putea-o duce fără să se iște o încăierare? 

Întrebarea lui fu una sarcastică, dar Thom încuviință din cap. 

— S-ar putea să știu una, zise încet bărbatul. „Inelul alb”. 
Oricum voiam să merg acolo ca să văd ce vești pot afla. 

Mat clipi. Indiferent cât de neobservat ar putea trece Thom 
altundeva, ar stârni priviri bănuitoare într-o speluncă pur- 
tând haina aceea. Mai mult decât bănuitoare. Veşmintele obiş- 
nuite într-un astfel de loc erau cele murdare, din lână aspră şi 
din pânză pătată. Şi-apoi, dacă puneai întrebări într-o spe- 
luncă, te puteai trezi cu un cuţit împlântat în spate. Dar poate 
că Thom voia să spună că acest „Inel alb” nu era deloc o spe- 
luncă. Se putea ca Tuon să nu vadă diferenţa dacă localul era 
doar puţin mai grosolan decât de obicei. 

— Să-i aduc pe Harnan şi pe ceilalți? întrebă el, testând 
terenul. 

— O, cred că tu și cu mine îi vom putea oferi protecție 
domniței, răspunse Thom, schițând un zâmbet, iar Mat își 
relaxă umerii. 

Totuși, le preveniră pe cele două femei - nu încăpea în 
discuţie ca Selucia să fie lăsată în urmă, fireşte; jupâneasa 
Anan refuză invitaţia lui Thom de a-i însoţi, zicând că văzuse 
deja mai multe spelunci decât şi-ar dori cineva - să își țină 
glugile pe cap. Tuon o fi crezând ea că niciun fermier nu o 
văzuse la față, dar dacă o pisică se putea uita la un rege, cum 


era o vorbă din bătrâni, atunci și un fermier i-ar putea arunca 
o privire lui Tuon când şi când şi ar fi norocoşi dacă unul sau 
doi dintre el şi-ar face apariția în Maderin. Din experienţa lui, 
a fi ta'veren însemna, de obicei, că Pânza lua o întorsătură 
spre rău. 

— Jucărie, zise cu blândeţe Tuon în vreme ce Selucia îi 
punea mantia albastră pe umeri, am întâlnit mulţi fermieri 
cât am vizitat țara, dar şi-au ţinut ochii în pământ, aşa cum se 
cuvine, chiar dacă le-am îngăduit să stea în picioare. Nu m-au 
văzut niciodată la față, crede-mă. 

Vai. El se duse ca să-și aducă mantia. Norii albi mai că 
acopereau soarele, care mai avea puţin până la zenit. Era o zi 
răcoroasă de primăvară, cu o briză puternică. 

Orăşenii împânzeau strada principală a circului, bărbați 
în veşminte din lână aspră sau haine mai sobre dintr-un ma- 
terial mai fin şi prevăzut cu broderii doar pe manşete; femei, 
multe purtând plase de păr din dantelă, în rochii mai sumbre, 
cu guler pe sub șorțurile lungi albe sau închise la culoare, 
rochii cu guler înalt și cu broderii încolăcite pe piept; copiii 
fugeau de colo colo, scăpând de lângă părinţii lor şi fiind fu- 
găriți, toţi exclamând miraţi când vedeau leoparzii Miyorei 
sau urșii Latellei, jonglerii sau pe Balat și pe Abar înghițind 
foc, cei doi frați zvelți mișcându-se în tandem. Fără să se 
oprească măcar o clipă cât să le arunce o privire femeilor 
acrobate, Mat își croia drum prin mulțime, cu Tuon la braţul 
lui. Îi pusese mâna pe încheietura lui stângă. Ea şovăise o 
clipă, apoi încuviință uşor, asemenea unei regine care îi dă- 
dea aprobarea unui țăran. Thom îi oferi braţul Seluciei, dar 
ea rămase lângă umărul stâng al stăpânei ei. Măcar nu încer- 
ca să se înghesuie între ei. 

Luca, purtând haină şi mantie stacojii, stătea sub banne- 
rul mare de la intrare, privind cum monedele se ciocneau de 
pereţii din sticlă ai carafei, apoi cum se ciocneau din nou 
atunci când fură turnațţi în seif. Arbora un zâmbet. Coada se 
întindea pe o distanţă de aproape o sută de pași de-a lungul 
zidului de pânză şi mai mulți oameni ieşeau din oraș şi o luau 
spre circ. 

— Aş putea câştiga o sumă frumușică aici în două sau trei 
zile, îi spuse el lui Mat. La urma urmei, locul aceste este sigur, 
iar noi suntem suficient de departe de... Zâmbetul i se stinse 

precum fitilul unei lumânări. Suntem suficient de departe, 
nu-i aşa? 

Mat oftă. Galbenii alungau orice urmă de teamă din Valan 
Luca. 

Nu își putea ține mantia încheiată cu Tuon la brațul lui; 
prin urmare, aceasta flutura în urma lui în briza răcoroasă, 
dar asta era spre bine. Străjerii de la poartă, care stăteau 
stângaci pe un şir dezordonat, îi priviră cu curiozitate, iar 
unul schiță o plecăciune. Mătasea şi dantela aveau acest efect, 
cel puțin asupra soldaţilor de la țară, căci asta erau aceşti 
bărbaţi, indiferent cât de mult își lustruiseră coifurile și ar- 
murile. Mulţi se sprijineau în halebardele lor ca fermierii în 
lopeţi. Dar după ce pătrunseră câțiva paşi în oraș, Thom se 
opri, iar Mat se văzu nevoit să se oprească și el. La urma ur- 
mei, habar nu avea unde se afla „Inelul alb”. 

— Sunt mulţi străjeri, căpitane, zise Thom, cu o urmă de 
îngrijorare în glas. Există tâlhari prin împrejurimi? 

— Nu-i niciun nelegiuit pe-aici, zise cu asprime un străjer 
cu părul cărunt. 

Cicatricea albă și încreţită care îi brăzda fața, combinată 
cu privirea saşie, îi confereau înfățișarea unui nelegiuit. Nu se 
sprijinea precum ceilalți și își ținea halebarda în mână ca şi 
când ar fi ştiut cum să o folosească. 

— Seanchanii i-au alungat pe cei puţini pe care nu i-am 
prins noi. Și-acum, mergi mai departe, bătrâne. Blochezi calea. 

Nu se vedea nicio căruţă sau teleagă, iar puținii oameni 
care ieşeau din oraş pe jos aveau loc suficient. Arcada porții 
era suficient de lată ca să încapă două căruţe una lângă alta, 
deşi se putea să fie la mustață. 

— Seanchanii au zis că n-am pus îndeajuns de mulţi stră- 
jeri, interveni pe un ton vesel un individ voinic cam de ace- 
eași vârstă cu Mat, iar seniorul Nathin ascultă cu băgare de 
seamă atunci când vorbesc seanchanii. 

Bărbatul cu părul cărunt îl lovi cu mâna înmănușată în 
partea din spate a coifului îndeajuns de tare, încât să îl facă să 
se clatine. 

— Ai grijă ce vorbeşti cu străinii, Keilar, mârâi bărbatul 
mai în vârstă, altminteri ai să te trezeşti din nou la plug, îna- 
inte să apuci să clipeşti. Seniore, i se adresă el lui Mat, ridi- 


când tonul, vrei să-ți chemi servitorul înainte să dea de bu- 
cluc? 

— Iertare, căpitane, răspunse umil Thom, plecându-şi ca- 
pul alb, întruchipând imaginea perfectă a unui servitor doje- 
nit. N-am vrut să aduc vreo supărare. Iertare. 

— Te-ar fi cotonogit și pe tine dacă nu eram eu acolo, îi 
zise Mat când îl ajunse din urmă. 

Thom șchiopăta vizibil. Trebuie că era istovit dacă lăsa să 
se vadă acest lucru. 

— Mai că a făcut-o. Ce-ai aflat să merite acest risc? 

— N-aș fi întrebat fără tine, în haina aia. Thom chicotea în 
timp ce pătrundeau mai mult în oraș. Prima lecţie este ce în- 
trebări să pui. A doua, la fel de importantă, este când şi cum 
să întrebi. Am afla că nu există tâlhari, ceea ce este întotdea- 
una bine de ştiut, deşi am auzit că ar exista câteva bande în- 
deajuns de numeroase ca să poată ataca o chestie mare pre- 
cum circul. Am aflat că Nathin se află sub papucul seancha- 
nilor. Fie se supune unei porunci îngroșând rândul străjeri- 
lor, fie consideră sugestia lor o poruncă. Și cel mai important, 
am aflat că soldații lui Nathin nu îi dispreţuiesc pe seanchani. 

Mat își arcui o sprânceană. 

— N-au scuipat atunci când au rostit acest nume, Mat. Nu 
s-au strâmbat, nici nu au mârâit. N-au să lupte împotriva 
seanchanilor decât dacă le va porunci Nathin, iar el n-are s-o 
facă. Thom oftă îndelung. E foarte ciudat. Am descoperit ace- 
lași lucru din Ebou Dar şi până aici. Străinii ăştia vin, preiau 
controlul, își impun legile, le înhaţă pe femeile care pot con- 
duce, iar dacă nobilii îi dispreţuiesc, puţini dintre oamenii de 
rând par s-o facă. Oricum, doar dacă au avut vreo soție sau 
rudă căreia i s-a pus zgarda. Dar la urma urmei, Altara este 
Altara. Pun rămășag că vor avea parte de o primire mai rece 
în Amadicia și în Tarabon. Clătină neîncrezător din cap. Nă- 
dăjduim să fie așa, altminteri... 

Nu mai continuă, dar era uşor de închipuit ce urma. 

Mat îi aruncă o privire lui Tuon. Cum se simţea auzindu-l 
pe Thom vorbind astfel despre neamul ei? Ea nu spunea ni- 
mic, doar pășea alături de el, privind totul cu curiozitate din 
spatele glugii. 

Clădiri cu acoperișuri din ţiglă, cu trei și patru caturi, ma- 
joritatea din cărămidă, stăteau înșirate de-a lungul străzii 

principale late și pavate din Maderin, prăvălii şi hanuri, ale 
căror tăblii se legănau în briza răcoroasă, stăteau înghesuite 
lângă grajduri şi casele oamenilor înstăriți, cu lămpi mari 
deasupra uşilor arcuite și lângă clădiri mai modeste, care îi 
găzduiau pe oamenii mai săraci, după rufele ce atârnau 
aproape la fiecare fereastră. Căruţele trase de caii și căru- 
cioarele cu două roţi, încărcate cu baloturi sau lăzi sau bu- 
toaie, îşi croiau drum încet prin furnicarul de oameni, bărbați 
şi femei cu pași vioi, mânaţi de legendara industrie sudistă, 
copii care se fugăreau unii pe ceilalți, jucându-se „de-a prin- 
selea”. Tuon îi privea pe toţi cu același interes. Un individ ca- 
re împingea o tocila pe roți şi care striga că ascuţea foarfecile 
sau cuţitele până când puteai tăia orice cu ele îi atrase la fel 
de mult atenţia ca o femeie zveltă, cu fața aspră, ce purta pan- 
taloni din piele şi avea două săbii prinse la spate. Era, fără în- 
doială, straja unul negustor sau o Vânătoare(39) a Cornului, 
poate, dar o raritate, oricum. O femeie domani durdulie, îm- 
brăcată într-o rochie roşie și mulată pe trup şi aproape stră- 
vezie, urmată de doi străjeri voinici în armuri cu solzi nu fu 
studiată nici mai mult nici mai puţin decât un individ deşirat 
cu un ochi, îmbrăcat in veșminte din lână zdrențţuite, care 
vindea insigne, ace şi panglici de pe o tavă. El nu observase ca 
ea să fi fost atât de curioasă în Jurador, dar, la urma urmei, 
acolo, atenţia ei fusese concentrată la a găsi mătase. Aici, ea 
părea că încerca să memoreze tot ceea ce vedea. 

În scurt timp, Thom îi conduse într-un labirint de strădu- 
te întortocheate, majoritatea lor meritând o denumire doar 
pentru că erau pavate cu blocuri din piatră brută de mărimea 
a doi pumni. Clădirile la fel de mari precum cele de pe strada 
principală, unele cu prăvălii la parter, se înălțau deasupra lor, 
aproape ascunzând cerul. Multe dintre acele alei erau prea 
înguste ca să încapă căruțele trase de cai - pe unele, Mat nici 
nu trebuia să își întinde braţele complet ca să atingă pereții 


39 Dicţionarul explicativ al limbii române nu acceptă „vânătoa- 
re” ca formă feminină a substantivului „vânător”, ci numai ca defini- 
re a unei ocupații sau activități. Femininul agreat este „vânătoriță”. 
Colocvial, „vânătoreasă”. În alte traduceri s-a folosit expresia „cor- 
niată” (plural „corniate”) pentru femeile care plecaseră în căutarea 
Cornului lui Valere. (n.red.) 


de o parte şi de cealaltă - și nu o dată el fu nevoit să o lipeas- 
că pe Tuon de fațada unei clădiri, astfel încât să poată trece 
pe lângă ei un cărucior cu două roţi, care hurui pe dalele ne- 
regulate din piatră, bărbatul care îl împingea cerându-şi scu- 
ze pentru neplăcerea creată fără a încetini. Şi cărăuşii treceau 
prin acel spaţiu înghesuit, bărbați care mergeau încovoiați, 
aproape paralel cu pământul, sub greutatea unui balot sau a 
unei lăzi fixate pe spinarea lor cu curele din piele prinse de 
şolduri. Numai văzându-i, Mat simți că îl doare spinarea. Ei îi 
aduceau aminte cât de mult detesta el munca. 

Tocmai voia să îl întrebe pe Thom cât mai aveau de mers — 
Maderin nu era un oraş chiar atât de mare - când ajunseră la 
„Inelul alb” care se afla pe una dintre acele străduţe șerpui- 
toare, unde brațele lui măsurau lățimea pavajului. Era o clă- 
dire din cărămidă cu trei caturi aflată vizavi de prăvălia unui 
cuțitar. Tăblia vopsită ce atârna deasupra ușii roşii a hanului, 
un cerc alb de dantelă, îl făcu să simtă din nou încordarea în 
umeri. I s-o fi zicând „inel”, dar aceea era jartiera unei femei, 
dacă el văzuse vreodată vreuna. N-o fi fost tocmai o speluncă, 
dar hanurile cu astfel de tăblii erau, de obicei, în sine locuri 
propice pentru scandaluri. El își scoase încet cuţitele din mâ- 
necile hainei, precum și cele din cizme, apoi le pipăi pe cele 
de sub haină şi ridică din umeri atâta cât să simtă atingerea 
cuțitului care îi atârna în spatele grumazului. Cu toate că dacă 
s-ar fi ajuns până acolo... Tuon dădu aprobator din cap. Afuri- 
sita de femeie abia aștepta să îl vadă într-o încăierare cu cu- 
țite! Selucia se încruntă. 

— A, da, zise Thom. O măsură de precauţie înțeleaptă. 

Îşi verifică şi el cuţitele, făcându-l pe Mat să își simtă ume- 
rii și mai încordaţi. Thom avea asupra lui aproape la fel de 
multe cuțite ca el, în mâneci, sub haină. 

Selucia îi făcu semne cu degetele lui Tuon și, brusc, înce- 
pură să se certe, mișcându-și repede degetele. Nu putea fi vor- 
ba despre asta, desigur - Tuon o deținea pe Selucia așa cum 
dețineai un câine, iar cu câinele nu începi să te cerți - dar se- 
măna cu o ceartă, ambele femei strângând din dinţi cu încă- 
păţânare. În cele din urmă, Selucia își împreună mâinile şi 
făcu o plecăciune în semn de aprobare. O supunere reticentă. 

— Totul va fi bine, îi spuse Tuon pe un ton vesel. Vei ve- 
dea. Totul va fi bine. 

Mat își dorea să fie sigur de asta. Inspirând adânc, îi întin- 
se din nou brațul lui Tuon și îl urmă pe Thom. 

Salonul generos, cu lambriuri pe pereţi, al hanului „Inelul 
alb” găzduia mai bine de două duzini de bărbaţi şi femei, 
aproape jumătate din ei fiind străini, care şedeau la niște me- 
se pătrate sub tavanul prevăzut cu grinzi groase. Toţi îmbră- 
cați frumos în veșminte din lână fină cu puţine ornamente, 
majoritatea vorbeau câte doi în șoaptă, peste cupele lor de 
vin, iar mantiile li se odihneau peste scaunele cu spătare joa- 
se. Însă trei bărbaţi şi o femeie cu cozi lungi și împletite cu 
mărgele aruncau pe masă niște zaruri roşii dintr-o cupă de 
vin. Nişte mirosuri plăcute veneau dinspre bucătărie, inclusiv 
cel de carne prăjită. Cel mai probabil, de capră. Lângă șemi- 
neul mare din piatră, unde ardea un foc slab şi pe a cărui po- 
liță se afla un ceas din alamă lustruită, o femeie tânără, cu 
ochi impertinenți, care rivaliza cu Selucia - şi cu bluza des- 
cheiată până aproape la talie ca să dovedească acest lucru -, 
își legăna şoldurile și cânta, acompaniată de un țambal și un 
fluier, un cântec despre o femeie care îşi juca ibovnicii pe de- 
gete. Cânta cu o voce languroasă. Niciunul dintre mușterii nu 
părea să o asculte. 


Pe când mă plimbam într-o mândră zi de primăvară, 

L-am întâlnit pe tânărul Jac, care strângea fânul, 

Avea părul bălai și ochii frumoși. 

I-am dat un sărut; o, ce puteam să fac? 

Ne-am îmbrățișat și ne-am stârnit pân’ ce soarele a ajuns la zenit, 
Și n-am să zic de câte ori m-a făcut el să oftez. 


Scoțându-şi gluga de pe cap, Tuon se opri în prag și își 
plimbă privirea încruntată prin încăpere. 
— Eşti sigur că asta-i o speluncă, jupâne Merrilin? întrebă ea. 
În şoaptă, slavă Luminii. În unele locuri, dacă puneai o 
asemenea întrebare, puteai fi azvârlit în stradă și cu violenţă, 
că purtai haină din mătase sau nu. În altele, preţul se dubla. 
— Te asigur că n-ai să găsești o adunare mai mare de hoți 
şi escroci nicăieri în Maderin la ora aceasta, șopti Thom, mân- 
gâindu-şi mustaţa. 
Jac primește o oră când cerul e limpede, 
Iar Willi primește o oră când tătuca nu-i prin preajmă. 


În șură cu Moril, căci el n-are frică, 

Iar Keilin vine la amiază; o, e atât de curajos! 

Seniorul Brelan primește o seară când noaptea e rece. 
Jupânul Andril primește o dimineață, dar e așa de bătrân. 
O, ce să facă o biată fată? 

Iubirile mele sunt atât multe și orele atât de puţine. 


Tuon păru nehotărâtă, dar cu Selucia alături, se duse şi se 
postă în fața cântăreţei, care şovăi o clipă sub privirea scru- 
tătoare a lui Tuon, înainte ca să-şi reia cântecul. Femeia cânta 
peste creştetul lui Tuon, încercând evident să o ignore. Se pă- 
rea că femeia din cântec adăuga un ibovnic nou pe lista sa cu 
fiecare vers. Muzicantul care cânta la țambal îi zâmbi Seluciei 
şi primi drept răspuns o privire glacială. Cele două femei mai 
stârniră şi alte priviri, cea mică de statură și cu părul negru 
tuns foarte scurt, cealaltă care rivaliza cu cântăreaţa și cu o 
eşarfa înfășurată în jurul capului, însă doar priviri. Clienţii îşi 
vedeau de treburile lor. 

— Asta nu-i o speluncă, zise Mat în şoaptă, dar ce este? De 
ce sunt atâția oameni aici în miezul zilei? 

Saloanele se umpleau astfel dimineaţa și seara. 

— Localnicii vând ulei de măsline, lacuri sau dantelă, răs- 
punse Thom la fel de șoptit, iar străinii le cumpără. Se pare că 
tradiția locală cere să se înceapă cu câteva ore de băutură şi 
conversație. lar dacă nu te duce capul, adăugă el pe un ton sec, 
când te trezești, descoperi că n-ai încheiat cine ştie ce târg. 

— Pe Lumină, Thom, ea n-are să creadă niciodată că locul 
acesta este o speluncă. Am crezut că ne duci într-un loc unde 
beau gărzile negustorilor sau ucenicii acestora. Cel puţin, ar 
putea crede asta. 

— Ai încredere în mine, Mat. Cred că vei descoperi că ea a 
dus o viață foarte ferită în unele privinţe. 

Ferită? Când fraţii şi surorile ei încercaseră să o ucidă? 

— Doar nu vrei să pui rămășag pe o coroană, nu? 

Thom chicoti. 

— Sunt întotdeauna bucuros să-ți iau o monedă. 

Tuon şi Selucia se întoarseră plutind, cu feţele lipsite de 
vreo expresie. 

— Mă aşteptam ca mușşteriii să poarte veşminte mai po- 
nosite, zise încet Tuon, și poate o încăierare sau două, dar 

cântecul este prea desfrânat pentru un han respectabil. Cu 
toate că ea este mult prea acoperită ca să îl cânte cum se cu- 
vine, după părerea mea. Pentru ce-i asta? adăugă ea pe un 
ton bănuitor când Mat îi dădu o monedă lui Thom. 

— O, zise Thom, strecurând moneda în buzunarul hainei 
lui, am crezut că ai putea fi dezamăgită că doar cei mai de 
succes escroci sunt prezenţi aici - aceștia nu sunt întotdeau- 
na atât de pestriți precum cei mai săraci -, dar Mat a zis că 
nici măcar n-a băgat de seamă. 

Ea îşi îndreptă privirea spre Mat, iar acesta îşi deschise 
gura indignat. Apoi, și-o închise. Ce putea spune? Se afla deja 
în încurcătură. Nu era nevoie să mai pună paie pe foc. 

Când se apropie hangiţa, o femeie rotofeie, cu un păr sus- 
pect de negru sub plasa de păr din dantelă albă și îndesată în- 
tr-o rochie gri, cu broderii roșii şi verzi peste pieptul ei mai 
mult decât generos, Thom se retrase făcând o plecăciune și 
zicând în şoaptă: 

— Dacă-mi îngăduiţi, seniore, domniţă. 

În şoaptă, dar suficient de tare ca să îl audă jupâneasa 
Heilin. 

Hangiţa avea un zâmbet împietrit; cu toate acestea, îl ofe- 
rea unui senior sau unei domniţe, făcând o plecăciune atât de 
adâncă, încât gemu atunci când își îndreptă spatele. Păru 
doar puțin dezamăgită că Mat dorea doar vin şi mâncare, 
poate, dar nu și odăi. Cel mai bun vin pe care îl avea ea. Chiar 
şi-aşa, atunci când plăti, el o lăsă să vadă că în pungă avea 
galbeni, dar și arginţi. O haină din mătase era foarte bună, 
dar o persoană în zdrenţe care avea galbeni era mai bine ser- 
vită decât o persoană în mătăsuri care avea bănuți din alamă. 

— Bere, zise Tuon tărăgănat. N-am băut niciodată bere. 
Spune-mi, dragă hangiţă, este posibil ca acești oameni să in- 
tre într-o încăierare cât de curând? 

Mat fu cât pe ce să-și înghită limba. 

Jupâneasa Heilin clipi şi dădu uşor negativ din cap, ca și 
când n-ar fi fost sigură că auzise bine. 

— N-aveţi de ce să vă faceţi griji, domniţă, zise ea. Se mai 
întâmplă uneori, dacă au băut prea multe cupe de vin, dar am 
să-i domolesc eu în caz că are să se întâmple asta. 

— Pe mine nu mă deranjează, îi spuse Tuon. Oamenii ar 
trebui să se distreze. 


Zâmbetul hangiţei deveni strâmb și abia şi-l mai păstră pe 
buze, dar reuşi să facă o altă reverență, apoi se îndepărtă în 
grabă, ţinând strâns în mână moneda primită de la Mat și 
strigând: 

— Jera, vin pentru senior și pentru domniţă! O carafă de 
vin de Kiranaille. Şi o halbă cu bere! 

— Nu trebuie să pui astfel de întrebări, Prețioasă, îi spuse 
Mat în şoaptă în timp ce le conducea pe Tuon şi pe Selucia la 
o masă liberă. 

Selucia refuză să se așeze, luă mantia lui Tuon și o așeză 
peste spătarul scaunului pe care îl ținu pentru Tuon, apoi se 
postă în spatele lui. 

— Nu este politicos. Și-apoi, te face să-ți cobori privirea. 

Slavă Luminii pentru acele discuţii avute cu Egeanin, in- 
diferent ce nume folosea ea. Seanchanii făceau un lucru ne- 
cugetat sau refuzau să facă ceea ce era rațional pentru a evita 
să fie nevoiţi să îşi coboare privirea. 

Tuon încuviință din cap îngândurată. 

— Obiceiurile voastre sunt adeseori foarte ciudate, Jucă- 
rie. Va trebui să mă înveţi despre ele. Pe unele le-am învăţat, 
dar trebuie să învăţ obiceiurile popoarelor peste care voi 
domni în numele împărătesei, fie-i viața veșnică. 

— Te voi învăța bucuros ce voi putea, zise Mat, desfăcân- 
du-și mantia şi lăsând-o să cadă nepăsător pe spătarul jos al 
scaunului. Va fi bine să ne cunoști cutumele chiar dacă vei sfârși 
prin a domni peste mai puţine popoare decât te aştepţi tu. 

El își puse pălăria pe masă. 

Tuon şi Selucia icniră la unison, întinzându-și repede mâi- 
nile spre pălărie. Mâna lui Tuon o atinse prima, iar ea o puse 
repede pe scaunul de lângă ea. 

— Aduce un foarte mare nenoroc, Jucărie. Să nu-ţi pui 
niciodată pălăria pe masă. 

Ea făcu unul dintre acele semne ciudate pentru alungarea 
răului, îndoindu-și cele două degete din mijloc și întinzân- 
du-și-le pe celelalte. Selucia făcu la fel. 

— Voi ține minte asta, zise el pe un ton sec. 

Poate prea sec. Tuon îi aruncă o privire rece. Foarte rece. 

— M-am hotărât că nu vei fi bun ca paharnic, Jucărie. Nu 
până când vei învăța supunerea, lucru pe care mi-l doresc 
aproape cu disperare să te învăţ. Poate-am să te fac în schimb 

grăjdar. Te pricepi la cai. Ți-ar plăcea să alergi pe lângă mine 
în timp ce călăresc? Roba este aceeași ca pentru paharnic, dar 
pe a ta am să pun să fie ornată cu panglici. Panglici roz. 

El reuși să își păstreze expresia calmă, dar simțea cum 
obrajii i se înfierbântau. Exista o singură cale prin care putea 
afla dacă panglicile roz aveau o însemnătate pentru el. Îi spu- 
sese Tylin. Asta trebuia să fie. Arde-l-ar focu’, femeile vor- 
beau despre orice! 

Sosirea servitoarei cu băuturile lor îl scuti să mai dea vre- 
un răspuns. Jera era o tânără zâmbitoare, cu aproape la fel de 
multe forme ca femeia care cânta, nu la fel de expuse, dar nici 
prea bine ascunse de şorţul alb pe care îl purta strâns pe trup. 
Şi rochia neagră din lână îi stătea mulată pe trup. Nu că el îi 
aruncă mai mult de-o privire, fireşte. Era însoţit de viitoarea 
lui soție. Oricum, doar un neghiob se uita la o femeie atunci 
când era cu o alta. 

Jera puse pe masă o carafa de vin din cositor și două cupe 
din cositor lustruite şi îi întinse o halbă groasă de bere Seluciei, 
apoi clipi nedumerită atunci când Selucia i-o dădu lui Tuon și 
luă în schimb o cupă de vin. El îi oferi un penny de argint ca 
să o liniștească, iar ea îi zâmbi larg şi făcu o reverență, înainte 
să se îndepărteze în grabă, fiind chemată de hangiţă. Era pu- 
țin probabil ca ea să primească bacşiş. 

— l-ai fi putut zâmbi şi tu, Jucărie, zise Tuon, ducând hal- 
ba la nas ca să miroasă berea şi strâmbând din el. Este foarte 
drăguță. Aveai fața atât de împietrită, încât probabil că ai bă- 
gat spaima în ea. Luă o înghiţitură și făcu ochii mari de mira- 
re. De fapt, are un gust foarte bun. 

Mat oftă şi luă o gură zdravănă de vin negru care avea o 
uşoară aromă florală. În niciuna dintre amintirile lui, proprii 
sau ale celorlalți bărbaţi, nu își putea aminti să fi înţeles vre- 
odată femeile. O, câte un lucru pe ici, pe colo, dar niciodată pe 
de-a-ntregul. 

Sorbind din bere - el nu avea de gând să îi spună că tre- 
buia să iei înghițituri zdravene de bere, nu să sorbi din ea; ar 
putea să se îmbete în mod voit, doar ca să experimenteze ne- 
bunia unei spelunci; nu era pregătit să o subestimeze în ziua 
aceea sau în orice altă zi - după fiecare frază rostită, micuța 
femeie enervantă îi punea întrebări despre obiceiurile lor. 
Lui îi fu destul de ușor să îi spună cum să se poarte într-o 


speluncă. Îi eviţi pe ceilalți, nu pui întrebări și stai cu spatele 
rezemat de un perete dacă poți şi aproape de o ușă în caz că 
trebuie să pleci pe neaşteptate. E mai bine să nu te duci acolo 
defel, dar dacă ești nevoit... Cu toate acestea, ea schimbă re- 
pede subiectul, trecând la curți și palate, primind câteva răs- 
punsuri. El i-ar fi putut povesti despre mai multe obiceiuri 
ale curților neamurilor Eharon sau Shiota sau ale altor zeci de 
națiuni care dispăruseră decât ale oricărei naţiuni care mai 
exista. Nu ştia, de fapt, decât crâmpeie din cum se făceau lu- 
crurile în Caemlyn şi Tear şi frânturi despre obiceiurile din 
Fal Dara şi până în Shienar. Ei bine, astea şi cele din Ebou 
Dar, dar pe acestea ea le cunoștea deja. 

— Aşadar, ai călătorit mult și ai fost în alte locuri în afară 
de Tarasin, zise ea într-un final, luând ultima înghițitură de 
bere din halbă. 

El încă nu își terminase nici măcar jumătate din vin și bă- 
nuia că Selucia nu luase mai mult de două înghiţituri mici din 
al ei. 

— Dar nu ești de viță nobilă, pare-se. M-am gândit eu că 
n-ai cum să fii. 

— Nu sunt, îi spuse el pe un ton ferm. Nobilii... 

Tărăgănă, dregându-și glasul. Nu putea să-i spună că nobi- 
lii erau nişte neghiobi care își ţineau nasul atât de sus, încât nu 
vedeau pe unde pășeau. La urma urmei, ea era cine și ce era. 

Tuon îl privi insistent și fără nicio expresie, împingând la 
o parte halba de bere. Privindu-l în continuare, își mișcă de- 
getele mâinii stângi peste umăr, iar Selucia bătu tare din 
palme. Câţiva dintre ceilalți clienţi se uitară mirați la ei. 

— Zici că eşti cartofor, zise Tuon, iar jupânul Merrilin sus- 
ține că eşti cel mai norocos bărbat din lume. 

Jera se apropie în fugă, iar Selucia îi dădu halba. 

— Încă una, repejor, porunci ea, deşi nu într-un mod ne- 
politicos. 

Totuşi, avea un aer regal. Jera făcu o reverență rapidă și 
se îndepărtă în grabă de parcă cineva ar fi strigat la ea. 

— Sunt norocos uneori, zise Mat cu băgare de seamă. 

— Hai să vedem dacă ești norocos azi, Jucărie. 

Tuon își întoarse privirea spre masa pe care se rostogo- 
leau zarurile. 

El nu vedea nimic rău în asta. Era mai mult sigur că avea 
să câștige decât să piardă; cu toate astea, credea că era puțin 
probabil ca negustorii să își scoată cuţitele indiferent cât de 
norocos avea să fie el. Nu observase ca vreunul dintre ei să 
aibă asupra lui unul dintre acele cuțite cu lama lungă pe care 
le purta toată lumea atârnate la curea mai înspre miazăzi. Ri- 
dicându-se în picioare, îi oferi brațul lui Tuon, iar ea își așeză 
uşor mâna pe încheietura lui. Selucia îşi luă cupa de vin de pe 
masă şi rămase aproape de stăpâna ei. 

Doi dintre bărbații altarani, unul zvelt și chel, cu excepţia 
câtorva fire negre de păr, celălalt cu fața rotundă și bărbie 
triplă, se încruntară atunci când Mat întrebă dacă un străin 
putea intra în joc, iar al treilea, un individ cărunt și îndesat a 
cărui buză de jos îi atârna, încremeni locului. Femeia tarabo- 
neră nu fu atât de neprietenoasă. 

— Desigur, desigur. De ce nu? zise ea, cu un ușor accent 
bolborosit. 

Era roșie la faţă, iar zâmbetul pe care i-l oferi era oare- 
cum leneş. Aparent, ea se număra printre aceia care nu rezis- 
tau la băutură. Se părea că localnicii voiau să o facă fericită, 
deoarece privirile încruntate dispărură, doar bărbatul cărunt 
rămase ţeapăn. Selucia alese să rămână în picioare în spatele 
lui Tuon. Şase oameni stăteau înghesuiți în jurul mesei. 

Jera veni, făcu o reverență și îi oferă o altă halbă de bere 
lui Tuon cu ambele mâini, murmurând: „Domniţă”, iar o altă 
servitoare, cu părul cărunt şi aproape la fel de durdulie ca ju- 
pâneasa Heilin, înlocui carafa cu vin de pe masa jucătorilor. 
Zâmbind, bărbatul chel îi umplu până la refuz cupa tarabo- 
nerei. O voiau fericită şi beată. Ea goli jumătate de cupă și, 
râzând, îşi şterse cu delicateţe buzele cu o batistă cu margini 
dantelate. Avu nevoie de două încercări până să reușească să 
şi-o ascundă în mânecă. Femeia nu avea să încheie niciun târg 
bun în ziua aceea. 

Mat urmări puţin jocul și, în curând, îl recunoscu. Se folo- 
seau mai degrabă patru zaruri în loc de două, dar fără îndo- 
ială era o versiune a jocului Piri, un joc care fusese popular 
vreme de o mie de ani înainte de ascensiunea lui Artur Ari- 
pă-de-Șoim. În faţa fiecărui jucător se aflau grămăjoare de ar- 
ginți amestecați cu câțiva galbeni, iar el puse o marcă din ar- 
gint în mijlocul mesei ca să cumpere zarurile, în vreme ce 


bărbatul îndesat își strângea câștigul din tura trecută. El nu 
se aștepta la necazuri din partea negustorilor, însă era mai 
puţin probabil să aibă necazuri dacă aceştia pierdeau arginți 
în loc de galbeni. 

Bărbatul zvelt puse aceeași monedă, iar Mat scutură za- 
rurile stacojii în cupa de cositor, apoi le dădu drumul să se 
rostogolească pe masă. Când se opriră, ele arătară patru de 
cinci. 

— Este o aruncare câștigătoare? întrebă Tuon. 

— Doar dacă le egalez, răspunse Mat, punând zarurile la 
loc în cupă, fără să iasă paisprezece sau ochii Celui Întunecat 
mai întâi. 

Zarurile zornăiră în cupă, apoi pe masă. Patru de cinci. 
Avea noroc, cu siguranţă. Trase o monedă în faţa lui şi o lăsă 
pe cealaltă. 

Brusc, bărbatul cu părul cărunt îşi împinse scaunul în spa- 
te și se ridică în picioare. 

— Mie mi-a ajuns, bombăni el și începu să-și îndese mo- 
nedele din faţa lui în buzunarele hainei. 

Ceilalți doi altarani se zgâiau mirați la el. 

— Pleci, Vane? zise bărbatul zvelt. Acum? 

— Am zis că mie mi-a ajuns, Camrin, mârâi bărbatul că- 
runt și ieşi tropăind în stradă, urmărit de privirea încruntată 
a lui Camrin. 

Femeia taraboneră se aplecă în față clătinându-se, cozile 
ei împletite cu mărgele țăcănind pe masă, ca să-l bată uşor pe 
mână pe bărbatul durduliu. 

— Asta înseamnă c-am să cumpăr lacul de la dumneata, 
jupâne Kostelle, zise ea neclar. De la dumneata și de la jupâ- 
nul Camrin. 

Bărbia triplă a lui Kostelle se scutură când el chicoti. 

— Aşa e, jupâneasă Alstaing. Așa e. Nu-i aşa, Camrin? 

— Presupun că da, răspunse morocănos bărbatul chel. 
Presupun că da. 

El scoase o marcă pentru a o egala pe-a lui Mat. 

Zarurile se rostogoliră din nou pe masă. De astă dată, to- 
talul ieşi paisprezece. 

— O, făcu Tuon, părând dezamăgită. Ai pierdut. 

— Am câștigat, Prețioasă. Este o aruncare norocoasă dacă 
este prima. 

El îşi lăsă moneda în mijlocul mesei. 

— Încă o rundă? zise el, rânjind. 

Norocul era de partea lui, la fel de puternic ca întotdeau- 
na. Zarurile roşii se rostogoleau pe masă, săreau, ricoşau 
uneori din grămada de monede pariate şi, aruncare după 
aruncare, se opreau lăsând să se vadă paisprezece buline al- 
be. El făcea paisprezece în toate felurile în care se puteau fa- 
ce. Chiar şi cu o singură monedă la un pariu, arginţii din fața 
lui se adunau într-o sumă frumușică. Jumătate din oamenii 
din salon veniră în jurul mesei ca să privească. EI îi zâmbi lui 
Tuon, care încuviință uşor din cap. Îi fusese dor de toate as- 
tea, jocul cu zarurile într-un salon sau o tavernă, monede pe 
masă, întrebându-se câtă vreme norocul avea să mai fie de 
partea lui. Şi cu o femeie frumoasă alături în timp ce juca. Îi 
venea să râdă de plăcere. 

În timp ce scutura zarurile în cupă, negustoreasa tarabo- 
neră îi aruncă o privire şi, preț de o clipă, nu mai păru deloc 
beată. Brusc, lui îi pieri pofta de râs. Faţa ei se destinse ime- 
diat, iar din ochii ei dispăru încă o dată concentrarea, dar, în 
acea clipă, aceștia semănaseră cu ai unei bufnițe. Ea era mult 
mai rezistentă la vin decât bănuise el. Se părea că Kostelle şi 
Camrin nu aveau șanse să o păcălească cu lucruri de mântu- 
ială la prețuri exorbitante sau ce-or mai fi pus ei la cale. Ceea 
ce îl îngrijora însă pe el era faptul că femeia îl privea cu sus- 
piciune. Dacă se gândea mai bine, ea nu riscase o monedă 
împotriva lui. Cei doi altarani îl priveau încruntaţi, dar aşa 
cum bărbaţii se încruntau atunci când aveau ghinion. Ea cre- 
dea că el descoperise o cale prin care să trişeze. N-avea im- 
portanță că el folosea zarurile lor sau, cel mai probabil, zaru- 
rile hanului; dacă era acuzat că trişase, un bărbat putea fi co- 
tonogit chiar şi într-un han al negustorilor. Bărbaţii arareori 
așteptau ca să vadă o dovadă împotriva acestei acuzaţii. 

— O ultimă aruncare, zise el, apoi cred că mă voi retrage 
jupâneasă Heilin? 

Hangiţa se afla printre spectatori. El îi dădu o mână de 
arginţi dintre cei câștigați recent. 

— Ca să sărbătorim norocul meu, serveşte pe toată lumea 
cu ce vrea fiecare să bea până când s-or termina arginții. 

Aceste cuvinte iscară murmure aprobatoare, iar cineva 
din spatele lui îl bătu pe spate. Era mai puțin probabil ca un 


om care îți bea vinul să creadă că l-ai cumpărat cu bani mur- 
dari. Sau, cel puţin, ar putea şovăi suficient de mult timp ca el 
să aibă ocazia s-o scoată de-acolo pe Tuon. 

— N-are cum să-l țină norocul o veșnicie, bombăni Camrin 
trecându-și o mână prin părul pe care nu-l mai avea. Ce zici 
Kostelle? Jumătăţi? 

Culegând o coroană de aur din grămada de monede din 
faţa lui, el o împinse lângă marca de argint a lui Mat. 

— Dacă va fi ultima aruncare, atunci hai să facem un pa- 
riu adevărat. Ghinionul trebuie să urmeze norocului. 

Kostelle şovăi, frecându-şi bărbia îngândurat, apoi încu- 
viință din cap şi puse şi el o coroană de aur. 

Mat oftă. Putea refuza pariul, dar dacă pleca în acel mo- 
ment, declanșa atacul jupânesei Alstaing. La fel şi câștigarea 
acestei aruncări. Fără tragere de inimă, scoase niște mărci de 
argint care să egaleze coroanele de aur. Mai rămăseseră doar 
două în fața lui. Scutură vârtos cupa înainte să verse zarurile 
pe masă. Nu se aștepta ca asta să schimbe ceva. Nu făcea de- 
cât să dea frâu liber trăirilor. 

Zarurile roşii se rostogoliră pe masă, se izbiră de grămada 
de monede și ricoşară, rotindu-se înainte să se oprească, fie- 
care arăta o singură bulină. Ochii Celui Întunecat. 

Râzând de parcă nu îşi recuperau doar banii pierduţi, 
Kamrin şi Kostelle începură să își strângă câştigurile. Spec- 
tatorii începeau să se îndepărteze, felicitându-i pe cei doi ne- 
gustori, spunându-i cuvinte pline de compasiune lui Mat, unii 
ridicând cupa cu vinul plătit de el în direcția lui. Jupâneasa 
Alstaing luă o gură zdravănă de vin din cupa ei, privindu-l cu 
atenţie peste buza acesteia, fiind, după toate aparențele, bea- 
tă turtă. Se îndoia că ea mai credea că el trișase, nu acum 
când el pleca doar cu o marcă în plus față de cea pe care o pu- 
sese pe masă. Uneori, ghinionul se dovedea a fi un lucru bun. 

— Aşadar, norocul nu ţine o veșnicie cu tine, Jucărie, zise 
Tuon, însoțindu-l înapoi la masa lor. Sau ești norocos doar 
când vine vorba despre lucruri mărunte? 

— Nimeni nu are noroc o veșnicie, Prețioasă. Eu, unul, 
cred că acea ultimă aruncare a fost una dintre cele mai noro- 
coase de care am avut parte. 

Îi explică despre bănuielile femeii tarabonere şi de ce cum- 
părase vin pentru toți cei aflaţi în salon. 

Când ajunseră la masă, el îi ținu scaunul, dar ea rămase în 
picioare, privindu-l. 

— S-ar putea să te descurci foarte bine în Seandar, zise ea 
în cele din urmă, întinzându-i halba aproape goală. Ține-o 
până mă întorc. 

El îşi îndreptă umerii, alarmat. 

— Unde pleci? 

Mat avea încredere că ea că nu avea să fugă, dar nu şi că 
nu ar fi dat de bucluc când el n-ar fi fost acolo ca s-o scoată 
din local. 

Ea afişă o expresie îndurerată. Până şi aceasta o făcea fru- 
moasă. 

— Dacă vrei să ştii, merg la toaletă, Jucărie. 

— O. Îţi poate spune hangiţa unde este. Sau una dintre 
servitoare. 

— Mulţumesc, Jucărie, zise ea cu glas mieros. Nu mi-a tre- 
cut prin minte să întreb. 

Ea îi făcu un semn cu degetele Seluciei, iar cele două se 
îndreptară spre partea din spate a salonului, vorbind în tă- 
cere şi chicotind. 

El se aşeză şi privi încruntat în cupa de vin. Femeilor pă- 
rea să le placă să te facă să te simţi ca un prost. lar el era pe 
jumătate însurat cu asta. 

— Unde sunt femeile? îl întrebă Thom, trântindu-se pe 
scaunul de lângă Mat şi punând pe masă o cupă aproape pli- 
nă cu vin. 

El mârâi când Mat îi spuse, apoi continuă în șoaptă, spri- 
jinindu-se cu coatele pe masă ca să își apropie capul de cel al 
lui Mat: 

— Ne pasc necazuri şi din urmă, și din viitor. Sunt destul 
de îndepărtate cele din viitor ca să ne deranjeze aici, dar ar fi 
mai bine să plecăm de îndată ce ele se vor întoarce. 

Mat se îndreptă de spate. 

— Ce fel de necazuri? 

— Unele dintre caravanele de negustori care au trecut pe 
lângă noi în ultimele zile au adus vești despre o crimă în 
Jurador care a fost comisă cam când am plecat noi. O zi sau 
două mai târziu, poate; nu se ştie sigur. Un bărbat a fost găsit 
în patul lui cu grumazul sfârtecat, doar că nu era suficient 
sânge. 


Nu fu nevoie ca el să spună mai mult. 

Mat luă o gură zdravănă de vin. Afurisitul de gholam îl 
urmărea în continuare. Cum aflase că era cu circul lui Luca? 
Dar dacă era cu o zi sau două în urmă în ritmul în care călă- 
torea circul, cel mai probabil că nu avea să îl ajungă din urmă 
prea degrabă. Pipăi capul de vulpe din argint prin haină. Mă- 
car avea o modalitate prin care să lupte cu el dacă apărea. 
Creatura avea o cicatrice pe care i-o făcuse el. 

— Şi necazurile care ne așteaptă în viitor? 

— Există o oaste a seanchanilor la hotarul cu Murandy. 
Cum au reușit s-o strângă fără ca eu să aflu despre asta îna- 
inte de... El suflă în mustață, supărat din cauza eșecului său. 
Ei bine, n-are importanţă. Pe toți cei pe care îi recrutează îi 
fac să bea o ceașcă cu ceai din niște ierburi. 

— Ceai? întrebă Mat pe un ton îndoielnic. Și care-i baiul 
cu ceaiul? 

— Adeseori, ceaiul ăsta face ca o femeie să se clatine pe 
picioare, apoi vine o sul'dame şi îi pune zgardă. Dar asta nu e 
partea cea mai rea. Ei caută peste tot o femeie seanchană tâ- 
nără, mititică şi cu pielea neagră. 

— Păi, fireşte că o caută. Te aşteptai să n-o facă? Asta re- 
zolvă cea mai mare problemă a mea, Thom. Când ne vom 
apropia, putem părăsi circul și să ne afundăm în pădure. Tuon 
şi Selucia își pot continua călătoria cu Luca. El va fi eroul care 
le-o va înapoia pe Fiica celor Nouă Luni. 

Thom clătină cu gravitate din cap. 

— Ei caută un impostor, Mat. Pe cineva care pretinde că 
este Fiica celor Nouă Luni. Doar că descrierea i se potrivește 
prea bine. Deși nu vorbesc despre asta pe şleau, există întot- 
deauna oameni care beau prea mult, iar pe unii îi ia întotdea- 
una gura pe dinainte. Vor s-o omoare atunci când o vor găsi. 
E vorba despre a şterge ruşinea pe care le-a adus-o ea. 

— Lumină! zise Mat în şoaptă. Cum se poate una ca asta, 
Thom? Generalul care comandă oastea aceea trebuie să o știe 
la față, nu? La fel și ceilalţi ofițeri, bănuiesc. Trebuie să existe 
nobili care o cunosc. 

— Nu i-ar fi de prea mare folos dacă ar cunoaşte-o. Până 
şi un soldat obişnuit i-ar tăia grumazul sau i-ar zdrobi țeasta 
dacă ea ar fi găsită. Am auzit asta de la trei negustori diferiți, 
Mat. Chiar dacă s-ar înşela cu toţii, ești dispus să rişti? 

Mat nu era dispus şi, în timp ce beau niște vin, începură să 
pună la cale un plan. Nu că ar fi băut mult. Thom arareori o 
mai făcea, în ciuda vizitelor lui prin saloane și prin taverne, 
iar Mat voia o minte limpede. 

— Luca se va ambala când va auzi că avem nevoie de cai 
pentru toată lumea, indiferent câţi bani îi vom oferi, zise Thom 
la un moment dat. Plus că ne trebuie cai de povară pentru ali- 
mente dacă vrem s-o luăm prin pădure. 

— Atunci, voi începe să îi cumpăr pe rând, Thom. Până 
când va veni momentul să plecăm, vom avea atâţia câți vom 
avea nevoie. Pun rămășag că voi găsi câțiva cai buni chiar 
aici. Și Vanin are ochiul format. Nu-ţi face griji. Mă voi asigura 
că va plăti pentru ei. 

Thom încuviință din cap cu îndoială. Nu era atât de sigur 
cât de schimbat era Vanin. 

— Aludra va veni cu noi? zise mirat bărbatul cu părul alb 
puțin mai târziu. Va vrea să-şi aducă toate catrafusele. Asta 
înseamnă mai mulți cai de povară. 

— Avem vreme, Thom. Hotarul cu Murandy este încă de- 
parte. Vreau s-o luăm spre miazănoapte, în Andor, sau spre 
răsărit, dacă Vanin cunoaște vreo cale prin munți. Mai bine 
spre răsărit. 

Indiferent de calea pe care o cunoștea Vanin, aceasta ar fi 
o rută a contrabandiștilor, o cale de scăpare a hoţului de cai. 
Ar exista șanse mai mici de întâlniri nedorite de-a lungul unei 
astfel de rute. Seanchanii puteau fi aproape oriunde în Altara, 
iar drumul spre miazănoapte l-ar aduce mai aproape de oas- 
te decât și-ar dori el. 

Tuon şi Selucia îşi făcură apariția din spatele salonului, 
iar el se ridică în picioare, luând mantia lui Tuon de pe spă- 
tarul scaunului ei. Thom se ridică şi el în picioare, luând man- 
tia Seluciei. 

— Plecăm, zise Mat, încercând să pună mantia pe umerii 
lui Tuon. 

Selucia i-o smulse din mâini. 

— Dar n-am văzut nici măcar o încăierare încă, protestă 
Tuon, prea tare. 

Câţiva oameni, negustori şi servitoare, îşi întoarseră pri- 
virile spre ei. 


— Îţi voi explica afară, îi spuse el încet. Departe de ochii 
curioșilor. 

Tuon se zgâi la el, cu chipul inexpresiv. El ştia că ea era 
puternică, dar era atât de mititică, precum o păpuşică fru- 
moasă, încât îţi era uşor să crezi că ea avea să se rupă dacă 
era bruscată. El avea de gând să facă tot ceea ce era nevoie ca 
să se asigure că ea nu va fi pusă în niciun fel de pericol. Tot ce 
era nevoie. În cele din urmă, ea încuviinţă din cap şi îi îngădui 
Seluciei să îi pună mantia albastră pe umeri. Thom încercă să 
facă același lucru pentru femeia cu părul bălai, dar aceasta i-o 
luă şi și-o puse singură. Mat nu îşi aducea aminte să o fi văzut 
vreodată lăsând pe cineva să o ajute cu mantia. 

Pe strada șerpuitoare de afară nu era nici ţipenie de om. 
Un câine maroniu costeliv îi privi cu precauţie, apoi se înde- 
părtă la trap, dispărând după cea mai apropiată cotitură. Mat 
o luă aproape la fel de repede în direcția opusă, explicându-le 
pe drum. Dacă el s-ar fi așteptat la șoc și groază, ar fi fost dez- 
amăgit. 

— Ar putea fi Ravashi sau Chimal, zise îngândurată feme- 
ia mititică, ca și când avea o întreagă oaste seanchană pe ur- 
mele ei şi încercarea să o omoare era doar o distracţie. Cele 
două surori ale mele cele mai apropiate de vârsta mea. Aurana 
este prea tânără, cred, are doar opt ani. Paisprezece, ai spune. 
Chimal îşi urmăreşte scopul în tăcere, dar Ravashi a crezut 
întotdeauna că ea ar fi trebuit să fie numită, doar pentru că 
este mai în vârstă. Se prea poate să fi trimis pe cineva să răs- 
pândească zvonuri în caz că aş dispărea o vreme. De fapt, a 
dat dovadă de multă istețime. Dacă o fi ea. 

Tonul ei era la fel de rece de parcă ar fi vorbit despre 
ploaie. 

— Complotul acesta ar putea fi zădărnicit cu uşurinţă da- 
că Înalta Doamnă s-ar afla în Palatul Tarasin, unde îi e locul, 
zise Selucia, iar răceala dispăru din Tuon. 

O, fața ei era la fel de împietrită ca a unui călău, dar se 
porni împotriva slujnicei ei, mișcându-și degetele cu atâta 
furie de zici că erau nişte scântei gata să lovească. Selucia păli 
la față şi se lăsă în genunchi, ținându-şi ochii în pământ şi 
făcându-se mică. Făcu un gest scurt cu degetele, iar Tuon își 
lăsă mâinile pe lângă corp, privind în jos la creștetul acoperit 
de eșarfă al Seluciei și gâfâind. După o clipă, se aplecă şi o ri- 

dică în picioare pe cealaltă femeie. Stând foarte aproape, spu- 
se ceva foarte scurt în acel limbaj al degetelor. Selucia răs- 
punse în tăcere, Tuon făcu aceleași gesturi din nou, apoi îşi 
zâmbiră timid. Aveau lacrimi în ochi. Lacrimi! 

— Vreţi să-mi spuneţi ce-a fost asta? vru să știe Mat. 

Ele îşi întoarseră capetele şi îl priviră cu atenţie. 

— Ce planuri ai, Jucărie? îl întrebă Tuon în cele din urmă. 

— Nu Ebou Dar, dacă la asta te gândești, Prețioasă. Dacă o 
oaste este pe urmele tale și vrea să te omoare, probabil că 
toți vor, și sunt prea mulți soldaţi de aici şi până în Ebou Dar. 
Dar nu-ţi face griji; voi găsi o cale prin care să te duc înapoi în 
siguranţă. 

— Mereu... 

Ochii ei trecură dincolo de el, mărindu-se, iar el se uită 
peste umăr şi văzu şapte sau opt bărbați apărând de după 
ultima cotitură a străzii. Fiecare bărbat ținea în mână o sabie. 
Ei grăbiră pasul când îl zăriră. 

— Fugi, Tuon! strigă el, întorcându-se ca să îi înfrunte pe 
atacatorii lor. Thom, du-o de-aici! 

Din mâneci îi căzu în fiecare mână câte un cuţit, iar el le 
azvârli deodată. Cuţitul din mâna stângă îl nimeri în ochi pe 
un bărbat cărunt, iar cel din mâna dreaptă îl nimeri în gru- 
maz pe un individ slăbănog. Aceștia se prăbușiră ca și când 
oasele li s-ar fi topit, dar înainte ca săbiile lor să cadă pe pa- 
vaj cu un zdrăngănit, el îşi scosese deja celelalte două cuțite 
din cizme și fugi spre ei. 

Faptul că îi pierdură pe doi dintre ei îi luă pe nepregătite 
pe atacatori, la fel și faptul că el fugea spre ei în loc să fugă de 
ei. Însă, cum el se apropia atât de repede, iar ei stăteau în- 
grămădiți unul într-altul pe străduţa îngustă, atacatorii pier- 
dură mare parte din avantajul pe care i-l ofereau săbiile în 
faţa cuţitelor lui. Nu tot, din nefericire. Lamele cuţitelor lui 
puteau para o sabie, dar el îşi dădea osteneala doar atunci când 
cineva își lua avânt pentru a lovi. Pe scurt, se trezi cu o fru- 
moasă colecție de tăieturi, de-a lungul coastelor, pe coapsa 
stângă, pe obrazul drept, o tăietură care i-ar fi despicat gru- 
mazul dacă nu ar fi sărit într-o parte la timp. Dar, dacă ar fi 
încercat să fugă, ei l-ar fi urmărit. În viaţă şi sângerând era 
mai bine decât mort. 


Mâinile lui se mişcau mai repede ca oricând, făcând miş- 
cări scurte, aproape delicate. Mişcările teatrale i-ar fi adus 
moartea. Înfipse un cuţit în inima unui bărbat gras, apoi îl 
scoase, înainte să i se îndoaie genunchii individului. Făcu o 
tăietură în interiorul cotului unui bărbat ce avea construcția 
unui fierar, iar acesta își scăpă sabia din mână şi îşi scoase 
cuțitul de la curea cu greutate cu mâna stângă. Mat îl ignoră; 
individul se împleticea deja din cauză că pierduse sânge, îna- 
inte să apuce să își scoată cuțitul din teacă. Un bărbat cu fața 
pătrățoasă icni de durere atunci când Mat îi făcu o tăietură pe 
grumaz. El își duse o mână la rană şi apucă să facă doar doi 
pași în spate, înainte să cadă la pământ. Pe măsură ce mureau 
dintre ei, ceilalți câştigau spaţiu, dar Mat se mișca repede, 
dansând astfel încât un bărbat care se prăbuşea să îl apere de 
lovitura de sabie a altuia în vreme ce el se apropia de cercul 
descris de sabia unui al treilea. Pentru el, lumea era alcătuită 
din cuțţitele lui şi bărbații care se îmbulzeau să ajungă la el, 
iar cuţitele lui căutau locurile unde bărbaţii sângerau cel mai 
mult. Unele dintre acele amintiri străvechi proveneau de la 
bărbaţi care nu fuseseră deloc cumsecade. 

lar apoi, minunea minunilor, sângerând abundent - sân- 
gele îi era prea fierbinte ca el să poată simți încă durerea pro- 
fundă -, îl înfruntă pe ultimul atacator, unul pe care nu îl ob- 
servase înainte. Ea era tânără şi subțirică şi purta o rochie 
zdrențuită. Ar fi putut fi drăguță dacă n-ar fi avut fața mur- 
dară şi dacă n-ar fi rânjit cu toţi dinţii. Pumnalul pe care îl 
plimba dintr-o mână în cealaltă avea o lamă cu două tăișuri și 
era de două ori mai lungă decât mâna lui. 

— Doar nu nădăjduiești să termini singură treaba pe care 
toţi ceilalți la un loc n-au reușit s-o ducă la capăt, îi spuse el 
Fugi! Te voi lăsa să pleci nevătămată. 

Scoțând un țipăt de felină, ea se năpusti asupra lui tăind și 
împungând aerul cu sălbăticie. El nu putu decât să se dea în- 
apoi cu stângăcie, încercând să îi pareze atacurile. Cizma îi 
alunecă într-o baltă de sânge și, în timp ce se clătina, ştiu că 
urma să moară. 

Brusc, Tuon fu acolo, apucând cu mâna stângă încheietura 
femeii - nu încheietura mâinii în care aceasta ţinea pumnalul, 
mare ghinion - răsucindu-i-o astfel încât braţul îi înțepeni, 
iar fata fu nevoită să se încovoaie. Apoi, nu mai avu deloc 

importanţă în ce mână ţinea ea pumnalul, căci mâna dreaptă 
a lui Tuon deveni ea însăşi ca lama unui topor, lovind-o peste 
grumaz cu atâta forță, încât el îi auzi cartilagiile trosnind. 
Înecându-se, fata îşi duse mâinile la grumaz şi se lăsă în ge- 
nunchi, apoi se prăbușşi, chinuindu-se să tragă aer în piept şi 
hârâind. 

— Ți-am spus să fugi, zise Mat, nefiind sigur căreia din ce- 
le două femei i se adresa. 

— Aproape că ai lăsat-o să te omoare, Jucărie, zise Tuon 
pe un ton sever. De ce? 

— Mi-am făgăduit că nu voi mai omori niciodată o altă 
femeie, zise el, istovit. 

Sângele începea să i se răcească şi, pe Lumină, cât îl durea! 

— Se pare că am distrus haina asta, bombăni el, pipăind 
una dintre tăieturile îmbibate în sânge. 

Acest gest îl făcu să geamă. Când fusese el tăiat pe braţul 
stâng? 

Privirea ei părea să îi sfredelească țeasta. Tuon încuviința 
din cap de parcă ar fi ajuns la o concluzie. 

Thom şi Selucia se opriră puţin mai jos pe stradă, în fața 
motivului pentru care Tuon se afla încă acolo - mai bine de o 
jumătate de duzină de trupuri întinse pe dalele din piatră. 
Thom ţinea un cuțit în fiecare mână şi îi îngăduia Seluciei să 
îi examineze o rană de la coaste prin tăietura din haină. În 
mod ciudat, după petele negre de pe haina lui, părea să aibă 
mai puține răni decât Mat. Mat se întrebă dacă și Tuon luase 
parte la luptă, dar nu putea vedea nicio pată de sânge pe veş- 
mintele ei. Selucia avea o tăietură ce sângera pe braţul stâng, 
deşi aceasta nu părea să o deranjeze. 

— Sunt un om bătrân, zise brusc Thom, și uneori îmi în- 
chipui că văd lucruri care nu pot exista, dar, din fericire, în- 
totdeauna le uit. 

Selucia se opri ca să îl privească cu răceală. O fi fost ea 
slujnică, dar vederea sângelui nu părea să o tulbure deloc. 

— Şi ce încerci să uiţi? 

— Nu-mi amintesc, răspunse Thom. 

Selucia încuviință din cap și continuă să îi examineze rana. 

Mat clătină nemulțumit din cap. Uneori, nu era pe de-a-ntre- 
gul convins că Thom era în toate minţile. Că veni vorba, une- 
ori nici Selucia nu părea a avea toate ţiglele pe casă. 


— Asta nu va trăi ca să poată fi interogată, zise Tuon tă- 
răgănat, încruntându-se la femeia care se îneca și se zvârco- 
lea la picioarele ei, și nu va putea vorbi, dacă ar reuşi cumva 
să supravieţuiască. 

Aplecându-se cu o mișcare fluidă, ea culese de pe jos 
pumnalul femeii și i-l împlântă cu putere în piept. Acea luptă 
hârâitoare pentru aer încetă; ochii lipsiți de viață rămaseră 
fixaţi la fâşia îngustă de cer de deasupra. 

— Un gest de îndurare pe care nu l-a meritat, dar nu văd 
rostul unei suferințe inutile. Am câştigat, Jucărie. 

— Ai câştigat? Ce tot vorbeşti acolo? 

— Mi-ai folosit numele înainte să îl folosesc eu pe al tău, 
aşa că am câştigat. 

Mat fluieră slab printre dinţi. Ori de câte ori credea că știa 
cât era de puternică, ea găsea o altă modalitate să îi arate că 
n-o cunoștea nici măcar pe jumătate. Dacă cineva se uitase 
din întâmplare pe fereastră, această înjunghiere ar fi putut 
atrage atenția magistraturii locale, probabil şi a Seniorului 
Nathin însuși. Dar, din câte putea desluși, nu se vedea nicio 
față la nicio fereastră. Oamenii evitau pe cât puteau să fie 
amestecați în astfel de situaţii. Din câte știa el, ar fi putut tre- 
ce pe lângă ei o multitudine de cărăuși sau căruțași în toiul 
luptei. Era sigur, însă, că aceştia ar fi făcut stânga-mprejur cât 
ar fi putut de repede. Dacă vreunul dintre el dăduse fuga la 
Seniorul Nathin era o altă întrebare. Cu toate acestea, el nu se 
temea de Nathin sau de magistratul lui. Doi bărbați care în- 
soţeau două femei nu se hotărau să atace o duzină de bărbaţi 
înarmaţi cu săbii. Cel mai probabil că aceşti indivizi, precum 
şi tânăra mai puțin norocoasă, erau bine cunoscuţi în rândul 
gărzilor. 

Șchiopătând în timp ce îşi strângea armele, se opri când 
vru să-şi scoată cuțitul din ochiul bărbatului cărunt. Înainte, 
nu fusese prea atent la chipul lui. Totul se petrecuse prea re- 
pede ca să-şi poată face mai mult de o impresie generală. 
Ștergând cu grijă lama cuțitului de haina bărbatului, și-l vâri 
la loc în mânecă, apoi se îndreptă de spate. 

— Planurile noastre s-au schimbat, Thom. Vom pleca din 
Maderin cât vom putea de repede și vom părăsi circul cât 
vom putea de repede. Luca va vrea atât de mult să scape de 
noi, încât ne va da toţi caii de care vom avea nevoie. 

— Întâmplarea asta trebuie raportată, Jucărie, zise Tuon 
pe un ton sever. Dacă n-o vom face, fapta noastră va fi la fel 
de nelegiuită ca a lor. 

— ÎI ştii pe individul acela? întrebă Thom. 

Mat dădu aprobator din cap. 

— Îl cheamă Vane şi nu cred că cineva din oraşul acesta 
va crede că un negustor respectabil ne-a atacat pe stradă. 
Luca ne va da caii doar ca să n-aibă de-a face cu treaba asta. 

Era ciudat. Bărbatul nu pierduse niciun bănuţ în fața lui, 
nu pariase un bănuţ. Atunci, de ce? Foarte ciudat, într-adevăr. 
Și un motiv suficient de întemeiat ca să îşi ia cât mai repede 
tălpăşița. 


CAPITOLUL 12 
O fabrică 


Perrin simțea căldura soarelui amiezii amadician în timp 
ce îl călărea pe Vrednic către acoperișurile din Almizar, sub 
norii albi care pluteau cu repeziciune sus pe cer, la o sută de 
mile sud-vest de Amador. Neliniștit, îşi mâna calul la trap. 
Fermele se întindeau cât vedea cu ochii în toate direcţiile, de 
o parte și de cealaltă a drumului, case din piatră cu acoperi- 
şuri din stuf și firicele de fum cenușiu înălțându-se din hor- 
nuri și găini scurmând în faţa hambarelor. Oile cu cozi groase 
şi vitele cu pete negre pășteau pe pășunile împrejmuite de 
ziduri din piatră, iar bărbaţii și băieţii arau câmpurile sau le 
semănau pe cele deja arate. Părea că era ziua spălatului de 
rufe; vedea cazane mari puse deasupra focurilor aprinse în 
spatele caselor şi femei și fete punând la uscat cămăși, bluze 
şi aşternuturi de pat pe sârmele lungi. Peisajul nu era prea 
sălbatic, doar câteva hățișuri răsfirate, iar majoritatea aces- 
tora erau dumbrăvi îngrijite care le furnizau lemne de foc. 

Îşi folosi puterea minţii ca să dea de lupi, dar nu găsi nici- 
unul. Deloc surprinzător. Lupii se ţineau departe când erau 
atât de mulţi oameni, de atâta domesticire. Briza se înteţi, iar 
el își strânse mantia pe lângă trup. În ciuda nevoii de a im- 
presiona, aceasta era din lână simplă maronie. Singura man- 
tie din mătase pe care o avea era căptușită cu blană, dar i-ar 
fi fost prea cald cu ea în ziua aceea. Trebuia să se mulțu- 
mească cu haina verde din mătase, cusută cu fire din argint. 
Asta şi fibula mantiei care reprezenta două capete de lup din 
argint şi aur. Un dar de la Faile, aceasta aducea prea mult cu o 
podoabă ca să o poarte, dar el o scosese de pe fundul unui 

cufăr în dimineaţa aceea. Un mic detaliu care să scoată din 
anonimat mantia din lână. 

Surprinzătoare erau caravanele pribegilor care își ridica- 
seră taberele pe câmpiile din jurul orașului. Erau cinci, din 
câte vedea el. După spusele lui Elyas, se lăsa întotdeauna cu 
ospăț atunci când se întâlneau două caravane, iar întâlnirea a 
trei ducea la zile întregi de sărbătoare, însă arareori se în- 
tâmpla să aibă loc adunări mai mari şi asta doar în timpul ve- 
rii, Duminica(40), atunci când pribegii aveau locurile lor de 
întrunire. Aproape că își dori să-l fi adus şi pe Aram, chiar și 
cu riscul ca Masema să afle prea multe. Poate că dacă bărba- 
tul ar putea să îşi petreacă puțin timp printre semenii lui, s-ar 
putea hotărî să renunțe la sabie. Aceasta era cea mai bună so- 
luție pe care o putea găsi Perrin la o problemă spinoasă, deși 
era puţin probabil să funcționeze. Lui Aram îi plăcea să mâ- 
nuiască sabia, poate prea mult. Însă nu îl putea alunga pe 
bărbat. Parcă el i-ar fi pus sabia în mână lui Aram, iar acum 
bărbatul şi sabia erau responsabilitatea lui. Numai Lumina 
ştia ce s-ar întâmpla cu bărbatul dacă acesta s-ar duce în- 
tr-adevăr la Masema. 

— Îi studiezi pe Tuatha'an și te încrunți, seniore, bolbo- 
rosi Khirgan, femeia-general. 

El îi înțelegea vorba puțin mai bine acum, că petrecuseră 
timp împreună. 

— Ai avut necazuri cu ei în ținutul tău? La noi nu există 
nimeni de stirpea lor, dar singurul necaz legat de ei despre 
care ştiu este că localnicii au încercat să îi alunge. Aparent, se 
spune că ar fi niște hoți foarte pricepuți. 

Ea și Mishima erau dichisiţi azi, purtând mantii albastre 
tivite cu roşu și galben și haine roșii cu manşete albastre şi 
revere cu margini galbene. Cele trei linii mici și albastre ver- 
ticale de pe haina ei, care semănau cu penele subţiri de pe un 
coif seanchan, dispuse în partea stângă, îi indicau rangul, la 


40 Sunday în textul original. Este sărbătoarea în care se cele- 
brează cea mai lungă zi din an, la solstițiul de vară - Sun Day (Ziua 
Soarelui) -, însă Jordan a ortografiat-o ca pe ziua de duminică. În 
această zi, oamenii se îmbracă în straie de sărbătoare și petrec. 
Pentru dezambiguizare, sărbătoarea este corectată cu majusculă. 
(n.red.) 


fel cum o făceau cele două în cazul lui Mishima. Cu toate aces- 
tea, cei doisprezece soldaţi care călăreau în urma lor își pur- 
tau armurile dungate și coifurile vopsite și ţineau în mâini 
lănci cu vârfuri din oţel, înclinate exact în același unghi. Gru- 
pul de acoliți ai Failei care veneau în urma seanchanilor, tot 
doisprezece la număr, ofereau o imagine impresionantă în 
hainele tairene cu mâneci bufante din satin și cu dungi şi în 
hainele negre cairhiene, cu dungi colorate ale Casei pe piept; 
cu toate acestea, în ciuda săbiilor cu care erau înarmaţi, ară- 
tau mai puţin periculoși decât soldații și păreau să știe acest 
lucru. Ori de câte ori briza sufla din spate, aceasta purta cu ea 
urme de iritare, iar Perrin se îndoia că aceasta venea de la 
seanchani. Mirosul soldaţilor era acela al tăcerii, al aşteptării, 
precum cel al lupilor care știau că s-ar putea să-și folosească 
colții în curând, dar nu în acel moment. Nu încă. 

— A, mai fură şi ei câte o găină când şi când, Generale, zi- 
se Neald râzând și răsucindu-și mustaţa subțire și ceruită, dar 
eu nu i-aș numi „hoți foarte pricepuţi”. 

Savurase mirarea seanchanilor când aceștia văzuseră poar- 
ta prin care ajunseseră aici cu toții, iar el încă mai jubila, reu- 
şind cumva să pară țanțoş chiar dacă şedea în șa. Îi era greu 
să îşi aducă aminte că dacă nu și-ar fi câştigat dreptul de a 
purta haina aceea neagră, ar fi lucrat în continuare la ferma 
tatălui său și, poate, s-ar fi gândit să se însoare cu o fată din 
vecini peste un an sau doi. 

— Ca să fii hoț priceput ai nevoie de curaj, iar pribegii n-au 
niciun dram. 

Înfofolit în mantia lui neagră, Balwer făcu o grimasă sau, 
poate, zâmbi. Uneori, lui Perrin îi era greu să sesizeze această 
diferență la bărbatul mărunţel şi uscat dacă nu îi simţea mi- 
rosul. Cei doi îl însoțeau pe Perrin cam în același fel cum o 
femeie sul'dam cu părul cărunt legată de o damane cu privi- 
rea glacială, cu fire cărunte în părul ei negru, îi însoțeau pe 
Khirgan şi pe Mishima, aparent ca să echilibreze numărul. 
Pentru seanchani, sul'dam şi damane erau o singură persoană 
atuncei când erau legate prin lesa segmentată din metal. S-ar 
fi mulțumit să vină doar cu Neald, sau cu Neald și Balwer 
măcar, dar Tallanvor avusese dreptate în privința seanchani- 
lor şi a protocolului. Discuţiile tărăgănaseră trei zile şi deşi 
pierduseră o parte din timp dezbătând dacă să urmeze sau 

nu planul lui Perrin sau să îl introducă într-un proiect care îi 
trecuse prin minte lui Tylee - ea cedând la final pentru că nu 
putea găsi o soluție mai bună - o mare parte din timp o iro- 
siseră discutând despre câți oameni va aduce aici fiecare ta- 
bără. Trebuia să fie același număr pentru fiecare tabără, iar 
generalul de stindard dorise să aducă o sută dintre soldaţii ei 
şi o pereche de damane. De dragul onoarei. Fusese surprinsă 
că el era dispus să vină însoţit de mai puţini şi fusese dispusă 
să accepte doar după ce el subliniase faptul că toți cei din 
neamul Failei erau nobili sau nobile pe pământurile lor. El 
avea sentimentul că ea credea că fusese păcălită, deoarece nu 
putea egala numărul celor de rang din escorta lui. Un neam 
ciudat aceşti seanchani. O, existau şi puncte slabe, desigur. 
Această alianţă era pur temporară, ca să nu mai zicem deli- 
cată, iar femeia general de stindard era la fel de conștientă de 
acest lucru ca el. 

— Mi-au oferit adăpost de două ori atunci când am avut 
nevoie, mie şi prietenilor mei, fără să ceară nimic în schimb, 
zise încet Perrin. Însă cea mai bună amintire pe care o am des- 
pre ei este atunci când trolocii au împresurat Emond's Field. 
Cei puţini ai lor care au supraviețuit din Tuatha'an și ai noştri 
au rămas pe iarba verde, cu copiii în cârcă(41). Ei nu aveau 
de gând să lupte - nu le stă în obicei —, dar dacă trolocii aveau 
să se năpustească asupra noastră, ei erau pregătiţi să încerce 
să ducă copiii într-un loc sigur. Faptul că ne-ar fi cărat copiii 
în spinare i-ar fi împovărat, ar fi făcut ca fuga lor să aibă și 
mai puţini sorți de izbândă, dar ei s-au oferit să ne ajute. 

Neald tuși stânjenit și privi în altă parte. Obrajii i se îm- 
bujorară niţel. Cu toate că văzuse şi făcuse multe, era încă 
tânăr, având doar șaptesprezece ani. De astă dată, nu încăpea 
îndoială că Balwer zâmbea ușor. 

— Cred că viaţa ta ar putea fi o poveste, zise femeia ge- 
neral, expresia de pe chipul ei invitându-l să îi povestească 
mai multe. 

— Aş prefera să am o viață obişnuită, îi spuse el. 


41 Fraza originală: The Tuatha an stood on the green with chil- 
dren strapped to their backs, the few of their own that survived and 
ours. Puţinii Tuatha'an care au supravieţuit, împreună cu ai noştri, 
au stat pe pajişte cu copiii în cârcă. (n.red.) 


Poveştile nu îşi aveau locul pentru un bărbat care voia liniște. 

— Într-o bună zi, mi-ar plăcea foarte mult să dau ochii cu 
unii dintre aceşti troloci despre care tot am auzit, zise Mishima, 
atunci când tăcerea ameninţa să se aştearnă peste ei. 

În mirosul lui se simţea o urmă de amuzament, însă el îşi 
mângâia mânerul sabiei, poate fără să-şi dea seama. 

— Ba nu ţi-ar plăcea, îi spuse Perrin. Vei avea ocazia mai 
devreme sau mai târziu, dar n-are să-ți placă. 

După o clipă, bărbatul cu cicatrici dădu solemn din cap în 
semn de încuviinţare, iar amuzamentul îi dispăru. În sfârșit, 
începea să creadă că trolocii și myrddraalii erau mai mult 
decât niște mituri inventate de călători. Dacă se mai îndoia 
încă, se apropia vremea care avea să șteargă orice urmă de 
îndoială pentru totdeauna. 

Când să intre în Almizar, în timp ce îşi îndrumau caii spre 
capătul dinspre miazănoapte al oraşului, de-a lungul unui 
drum îngust de căruţe, Balwer se îndepărtă pe furiș. Medore 
îl însoți. Era o femeie înaltă, aproape la fel de tuciurie ca 
Tylee, dar cu ochi albaștri, îmbrăcată într-o pereche de pan- 
taloni și o haină bărbătească cu mâneci bufante şi dungi roşii 
şi o sabie prinsă la şold. Balwer călărea adus de umeri, ca o 
pasăre cocoțată cu stângăcie în șa; Medore era cu spatele 
drept şi mândră, cum îi şedea bine fiicei unui înalt senior şi 
conducătoarei oamenilor Failei, deşi ea mergea mai degrabă 
în urma lui Balwer, nu alături de el. În mod surprinzător, aco- 
liții Failei păreau să fi acceptat să primească ordine de la 
bărbatul mărunţel și capricios. Păreau mai puţin deranjaţi de 
acest lucru ca odinioară; ba chiar erau utili în unele privințe, 
lucru pe care Perrin l-ar fi considerat imposibil. Femeia ge- 
neral de stindard nu se împotrivi plecării, deşi privi îngân- 
durată în urma lor. 

— Drăguţ din partea domniţei să viziteze prietenul unui 
servitor, cugetă ea. 

Aceasta era povestea pe care o spusese Balwer, că ştia o 
femeie care locuia în Almizar, iar Medore voia să o cunoască, 
dacă aceasta mai era încă în viaţă. 

— Medore este o femeie îngăduitoare, răspunse Perrin. 
Aceasta este cutuma noastră, să fim îngăduitori cu servitorii. 

Tylee îi aruncă o privire, doar una, însă el îşi reaminti să 
nu o ia de proastă. Păcat că el nu ştia nimic despre cutumele 

seanchanilor despre care să vorbească, altminteri ei ar fi in- 
ventat o poveste mai bună. Pe Balwer însă îl apucase nebu- 
nia - o nebunie seacă, prăfuită, dar totuși nebunie - să profite 
de această ocazie ca să strângă informaţii despre ce se întâm- 
pla în Amadicia sub stăpânirea seanchanilor. Cât despre el, 
Perrin abia reuşea să se convingă să îi pese. În acel moment, 
doar Faile avea importanţă. Mai târziu, îşi putea face griji şi 
pentru alte probleme. 

La miazănoapte de Almizar, zidurile din piatră care deli- 
mitau șapte sau opt ogoare fuseseră înlăturate, iar acum se 
vedea o fâşie lungă de pământ care părea să fi fost arată de 
un plug, căci solul era afânat. O creatură mare și ciudată, cu 
doi oameni cu glugi pe cap care stăteau ghemuiţi pe spinarea 
ei, alerga cu stângăcie de-a lungul fâșiei pe cele două picioare 
ale sale, care păreau prea subțiri pentru mărimea sa. De fapt, 
„ciudată” era puțin spus. Cu pielea tăbăcită și cenușie, crea- 
tura era mai mare decât un cal, fără a pune la socoteală gru- 
mazul ei lung, ca un șarpe, și coada subțire, încă şi mai lungă, 
pe care şi-o ținea întinsă şi țeapănă în spate. În timp ce fugea, 
își flutura aripile cu nervuri ca ale unui liliac, care aveau o 
anvergură la fel de mare ca majoritatea corăbiilor. Mai văzu- 
se astfel de animale, dar în aer și la o oarecare depărtare. 
Tylee îi spusese că se numeau rakeni. Creatura se înălță greoi 
şi încet în aer, abia trecând peste vârfurile copacilor unei 
dumbrăvi de la capătul ogorului. El își întoarse capul ca să 
privească în vreme ce rakenul urca încet pe cer, stângăcia 
dispărându-i în zbor. „Ar fi ceva să zboare pe spinarea unei 
asemenea creaturi.” Alungă acest gând, ruşinat și înfuriat că 
își îngăduise să se lase distrat. 

Femeia general de stindard îşi încetini calul și privi în- 
cruntată ogorul. La capătul îndepărtat, oamenii hrăneau alte 
patru astfel de animale ciudate, ţinând în sus niște coşuri 
uriașe din care acestea să mănânce. Boturile cornute țâșnind, 
iar gurile înfometate înfulecând. Lui Perrin nu îi plăcea să se 
gândească ce ar putea mânca o astfel de creatură. 

— Ar trebui să fie mai mulţi rakeni aici, bombăni ea. Dacă 
doar atâţia sunt... 

— Luăm ce putem şi ne vedem mai departe de drum, zise 
el. Niciunul, dacă aceasta este situaţia. Știm deja unde se află 
clanul Shaido. 


— Eu vreau să ştiu dacă ceva vine în spatele meu, îi spuse 
ea pe un ton sec, iuțind din nou pasul. 

La o fermă din apropiere, care părea să fi fost preluată de 
către seanchani, mai mult de o duzină de soldați jucau zaruri 
la mesele aşezate alandala în fața casei cu acoperiș din stuf. 
Alţii intrau şi ieșeau dintr-un hambar din piatră, deși el nu 
văzu niciun cal în afară de cei doi legaţi la o căruţă care era 
descărcată de lăzi, butoaie şi saci din iută de doi bărbați în 
veşminte din lână aspră. Cel puțin, Perrin bănui că ceilalți 
erau soldați. Aproape jumătate erau femei, iar mare parte din 
bărbaţi erau la fel de scunzi ca femeile şi slabi. Niciunul nu 
avea sabie, dar toţi purtau haine strânse pe trup de un albas- 
tru precum cerul şi fiecare avea câte două cuțite în tecile cu- 
sute de cizmele lor strâmte. Uniformele însemnau soldaţi. 

„Mat şi ai lui trebuie să fi ajuns acasă”, își zise el, privin- 
du-i cum râd la o aruncare bună şi cum gem la una proastă. 
Culorile acelea i se rotiră în cap și, pentru o clipă, îl zări pe 
Mat ieşind călare de pe un drum și pătrunzând într-o pădure, 
urmat de un șir de oameni călare și cai de povară. Doar o cli- 
pă, deoarece alungă această imagine, fără să se mai gândeas- 
că de ce Mat intra în pădure sau cine era cu el. Doar Faile 
avea importanţă. În dimineaţa aceea, făcuse cel de-al cinci- 
zeci şi unulea nod pe şnurul de piele pe care îl ţinea în buzu- 
nar. Cincizeci şi una de zile de când ea era prizonieră. El nă- 
dăjduia că ea fusese prizonieră în toată această vreme. Asta 
însemna că era încă în viață și putea fi salvată. Dacă era 
moartă... Strânse în mână mânerul ciocanului care îi atârna la 
curea. Îl strânse până când îl durură noadele degetelor. 

Îşi dădu seama că femeia general de stindard şi Mishima 
îl priveau, ultima cu precauție, ținându-și o mână aproape de 
mânerul sabiei. Tylee era îngândurată. O alianță delicată și 
puţină încredere din partea ambelor tabere. 

— Preţ de o clipă, am crezut că ai de gând să-i omori pe 
zburători, zise ea încet. Ai cuvântul meu că o vom elibera pe 
soţia ta, sau o vom răzbuna. 

Perrin trase aer în piept, se cutremură și își luă mâna de 
pe ciocan. Faile trebuia să fie în viață. Alyse spusese că ea se 
afla sub protecţia ei. Dar cât de multă protecţie putea oferi so- 
ra aes sedai când ea însăși purta veșmântul alb de gai'shain? 

— Hai să terminăm aici. lrosim timpul. 

Câte noduri mai era nevoit să facă pe şnurul acela? Să dea 
Lumina să nu fie prea multe. 

Descălecând, îi dădu hăţurile Vrednicului lui Carlon 
Belcelona, un tairen proaspăt ras, cu un nas lung şi o bărbie 
foarte îngustă. Carlon avea obiceiul să își pipăie bărbia ca și 
când s-ar fi întrebat unde îi dispăruse sau să își treacă mâna 
peste păr de parcă s-ar fi întrebat de ce îi era legat cu o pan- 
glică la ceafă, formând o coadă care abia îi ajungea până la 
umeri. Însă nu trăda niciun semn că ar renunţa la a se preface 
că urma cutumele aielilor, aşa cum n-o făceau nici ceilalți. 
Balwer le dăduse instrucțiuni, iar cel puţin ei le urmau. Mare 
parte din ei se îndreptau deja agale spre mese, lăsându-și caii 
în grija celorlalţi, unii scoțând monede, alții oferind ploşti din 
piele cu vin. Însă, în mod ciudat, soldaţii le refuzau, deși pă- 
rea că oricine avea arginţi era binevenit să participe la jocu- 
rile lor. 

Fără să arunce măcar o privire în direcţia lor, Perrin îşi 
vâri mănușşile în spatele curelei groase și îi urmă înăuntru pe 
cei doi seanchani, azvârlindu-și pe spate mantia, astfel încât 
să își lase la vedere haina din mătase. Până când ieși, oamenii 
Failei - oamenii lui, bănuia el - vor fi aflat multe lucruri de la 
acei bărbaţi şi acele femei. Un lucru pe care îl învățase de la 
Balwer. Informațiile puteau fi utile şi nu știai niciodată ce 
fărâmă se putea dovedi a fi mai valoroasă decât aurul. Însă, 
pentru moment, singurele informaţii care îl interesau pe el 
nu aveau să vină din acest loc. 

Prima încăpere a casei era plină cu mese așezate cu fața 
spre ușă, iar acolo se aflau conţopiştii, care stăteau aplecați 
peste hârtii sau scrieri. Singurele sunete care se auzea erau 
scârțâitul peniței pe hârtie şi tusea seacă şi persistentă a unui 
bărbat. Bărbaţii purtau haine și pantaloni maro-închis, iar fe- 
meile, rochii în exact aceeași nuanţă. Unii purtau insigne din 
argint sau alamă, în formă de peniță. Se părea că seanchanii 
aveau uniforme pentru orice. Un individ cu obraji bucălați, 
care se afla în partea din spate a încăperii şi care purta două 
insigne din argint pe piept, se ridică în picioare și făcu o ple- 
căciune adâncă, burta întinzându-i haina, de îndată ce intră 
Tylee. Cizmele lor scoteau zgomote puternice pe pardoseala 
din lemn în timp ce ei se duceau spre el, printre mese. El nu 
se îndreptă de spate până când ei nu ajunseră la masa lui. 


— Tylee Khirgan, zise ea scurt. Vreau să vorbesc cu cel ce 
se află la comandă aici. 

— Cum poruncește generalul de stindard, răspunse indi- 
vidul cu slugărnicie, apoi făcu încă o plecăciune adâncă şi in- 
tră repede pe uşa din spatele lui. 

Conţopistul care tușea, un individ cu fața netedă mai tânăr 
decât Perrin care, după chip, ar fi putut proveni din Ținutul 
celor Două Râuri, începu să tușească şi mai tare şi îşi acoperi 
gura cu o mână. Își drese glasul zgomotos, însă tusea îi reveni. 

Mishima se încruntă la el. 

— Individul n-ar trebui să se afle aici dacă e bolnav, bom- 
băni el. Dacă e contagios? Mai nou, auzi despre tot soiul de 
boli ciudate. Omul se trezește sănătos la răsărit şi, până la 
apus, e un cadavru umflat cât jumătate din mărimea lui şi 
nimeni nu ştie din ce cauză a murit. Am auzit de o femeie ca- 
re a înnebunit în decurs de-o oră şi toți ce care o atingeau în- 
nebuneau și ei. În trei zile, ea şi tot satul erau morţi, aceia ca- 
re nu fugiseră. 

Făcu un anume gest, descriind un arc cu degetul mare și 
cu cel arătător, strângând celelalte degete. 

— Ar trebui să ştii mai bine și să nu crezi toate zvonurile 
sau să le repeţi, îi zise cu asprime femeia general de stindard, 
făcând acelaşi gest. 

Ea nu părea să își dea seama că îl făcuse. 

Conţopistul cel îndesat reveni, ţinând ușa pentru un băr- 
bat cărunt, cu fața slabă și cu un petic negru din piele ascun- 
zând locul unde se aflase ochiul lui drept. O cicatrice albă şi 
neregulată îi străbătea fruntea, trecând prin spatele peticului 
şi ajungându-i pe obraz. La fel de scund ca bărbaţii de afară, 
el purta o haină de un albastru mai închis, cu două dungi mici 
şi albe pe piept, cu toate că avea aceleași teci cusute de cizme. 

— Blasic Faloun, general de stindard, zise el, făcând o ple- 
căciune când conţopistul se întoarse în grabă la masa lui. Cu 
ce vă pot fi de folos? 

— Căpitane Faloun, trebuie să vorbim între... 

Tylee tăcu atunci când bărbatul care tușea sări în picioa- 
re, scăunelul lui căzând cu zgomot pe jos. 

Prinzându-se de mijloc, tânărul se încovoie și vomă un 
şiroi de ceva negru care se izbi de pardoseală și se transfor- 
mă în niște gândaci mici care se împrăștiară repede în toate 

direcțiile. Cineva înjură, şocant de tare în acea tăcere ce pă- 
rea de mormânt. Tânărul se holbă îngrozit la gândaci, scutu- 
rând din cap în semn de negare. Își plimbă privirea rătăcită 
prin încăpere, scuturând în continuare din cap, apoi îşi des- 
chise gura ca și când ar fi dat să vorbească. În schimb, se în- 
covoie și scuipă alt șuvoi negru, mai lung, care se transformă 
în gândaci care se împrăștiară pe pardoseală. Pielea de pe 
fața lui începu să i se miște, de parcă alți gândaci i s-ar fi târât 
pe exteriorul craniului. O femeie ţipă prelung a groază, şi, brusc, 
conţopiștii strigau şi săreau, răsturnând scăunelele şi chiar 
mesele în graba lor, ferindu-se înnebuniţi din calea formelor 
negre care fugeau. Bărbatul vomita întruna, lăsându-se în ge- 
nunchi, apoi prăbuşindu-se şi zvârcolindu-se convulsiv în timp 
ce scuipa din ce în ce mai mulți gândaci într-un flux continuu. 
Bărbatul părea că devenea cumva... mai plat. Se dezumfla. 
Convulsiile încetară, dar gândacii negri continuau să i se re- 
verse din gura căscată și să se răspândească pe pardoseală. 
În cele din urmă - părea că dura de-un ceas, deşi nu avea cum 
să fi durat mai mult de un minut sau două -, şuvoiul de in- 
secte scăzu şi încetă. Ceea ce mai rămase din individ fu o 
chestie palidă și plată în interiorul veşmintelor, asemenea 
unui burduf care fusese golit. Țipetele continuară, firește. 
Jumătate dintre conțopişti erau cocoțați pe mesele care mai 
rămăseseră în picioare, bărbaţi și femeie deopotrivă, înju- 
rând sau rugându-se sau alternându-le uneori cât îi ţineau 
plămânii. Cealaltă jumătate fugise afară. Gândacii mici şi 
negri se împrăștiau peste tot pe pardoseală. În încăpere pu- 
țea a groază. 

— Am auzit un zvon, zise Faloun cu un glas răgușit. Pe 
frunte avea broboane de sudoare. Mirosea a teamă. Nu groa- 
ză, dar categoric teamă. La răsărit de-aici. Doar că erau miri- 
apode. Miriapode mici şi negre. 

Câţiva gândaci veniră în fugă spre el, dar se dădu în spate 
înjurând și făcând același gest ciudat pe care îl făcuseră şi 
Tylee şi Mishima. 

Perrin zdrobi gândaci sub talpa cizmei. Aceştia îl făceau 
să simtă un fior pe şira spinării, dar nimic nu avea importan- 
tă în afară de Faile. Nimic! 

— Sunt doar nişte gândaci de lemn. Se găsesc aproape 
oriunde există un buştean bătrân căzut. 


Bărbatul tresări, își ridică privirea, apoi tresări din nou 
când îi văzu ochii lui Perrin. Când zări ciocanul prins la cu- 
reaua lui Perrin, îi aruncă o privire rapidă şi speriată gene- 
ralului de stindard. 

— Gândacii ăștia n-au venit din niciun buştean. E lucrarea 
Celui Care Leagă Sufletele! 

— Se prea poate, răspunse calm Perrin. Bănuia că „Cel Ca- 
re Leagă Sufletele” era un alt nume pentru Cel Întunecat. N-are 
importanţă. Îşi mișcă piciorul, lăsând să se vadă carcasele 
zdrobite a şapte sau opt insecte. Pot fi omorâți. lar eu n-am 
timp de pierdut cu gândacii pe care pot să-i strivesc sub talpă. 

— Trebuie să vorbim între patru ochi, căpitane, adăugă 
Tylee. 

Şi mirosul ei era plin de teamă, dar era bine stăpânit. Mâ- 
na lui Mishima încremenise, descriind același gest ciudat. El 
își stăpânea aproape la fel de bine teama ca ea. 

Faloun îşi veni vizibil în fire, mirosul de teamă estompân- 
du-se. Acesta nu dispăru complet, dar acum era stăpân pe si- 
ne. Însă evită să se uite la gândaci. 

— Cum porunceşti, general de stindard. Atal, dă-te jos de 
pe masa aceea și pune să fie măturate... chestiile astea de-aici. 
Și îngrijeşte-te ca trupul lui Mehtan să fie pregătit cum se cu- 
vine pentru funeralii. Indiferent cum a murit, a făcut-o în sluj- 
ba imperiului. 

Conţopistul cel îndesat făcu o plecăciune înainte să se dea 
jos cu delicateţe, apoi mai făcu una când puse picioarele pe 
podea, dar căpitanul se întorcea deja cu spatele. 

— Pe aici, general de stindard. 

Cabinetul lui ar fi putut fi inițial un dormitor, dar acum în 
el se afla o masă de scris pe care se aflau niște cutii plate pli- 
ne cu hârtii şi o altă masă, mai mare, care era acoperită cu 
hărți țintuite cu călimări, pietre și figurine din alamă. Pe su- 
portul cu rafturi din lemn lipit de un perete se aflau câteva 
suluri care părea a fi tot hărți. Șemineul din piatră gri era 
rece. Faloun le făcu un gest spre o jumătate de duzină de sca- 
une desperecheate așezate pe podeaua goală în fața mesei de 
scris şi se oferi să trimită pe cineva să aducă vin. Păru deza- 
măgit atunci când Tylee refuză ambele oferte. Poate că el 
avea nevoie de un pahar ca să-și calmeze nervii. În mirosul 
lui mai zăbovea încă o urmă de teamă. 

Tylee începu: 

— Căpitane, trebuie să înlocuiesc şase rakeni şi optspre- 
zece morat'rakeni. Și o companie întreagă de pedestrași. Cea 
care m-a însoţit pe mine se află undeva în Amadicia şi se în- 
dreptă spre apus şi mai departe. 

Faloun făcu o grimasă. 

— General de stindard, dacă ai pierdut rakeni, trebuie să 
ştii că nu avem decât strictul necesar din cauza... El își în- 
dreptă repede singurul ochi spre Perrin, apoi îşi drese glasul 
înainte să continue. Îmi ceri trei sferturi din animalele care 
mi-au mai rămas. Ar fi cu putinţă să te descurci cu mai puţi- 
ne, poate unul sau două? 

— Patru, zise pe un ton ferm Tylee, şi doisprezece zbură- 
tori. Mă voi mulțumi cu atât. Atunci când voia, ea putea să 
transforme acel accent seanchan bolborosit într-unul tăios. 
Regiunea aceasta este la fel de stabilă ca Seandar, din câte am 
auzit. Dar mă voi mulțumi cu patru. 

— Cum porunceşti, general de stindard, oftă Faloun. Pot 
să văd ordinul, rogu-te? Totul trebuie să fie înregistrat. De 
când mi-am pierdut abilitatea de a zbura, îmi petrec tot tim- 
pul cu penița în mână, ca un conţopist. 

— Seniore Perrin? zise Tylee, iar el scoase din buzunarul 
hainei documentul semnat de Suroth. 

Acest document îl făcu pe Faloun să își arcuiască sprân- 
cenele din ce în ce mai mult, pe măsură ce citea, și să pipăie 
uşor sigiliul din ceară, însă nu se îndoi de conţinutul acesteia 
mai mult decât o făcuse generalul de stindard. Se părea că 
seanchanii erau obișnuiți cu astfel de lucruri. Când i-o dădu 
înapoi, bărbatul păru însă ușurat şi își şterse mâinile de haină 
fără să-şi dea seama. Erau obişnuiţi cu ele, dar nu se simțeau 
prea confortabil. Îl privi cu atenţie pe Perrin, încercând să fie 
discret, iar acesta mai că citea pe fața lui întrebarea pe care o 
pusese generalul de stindard: „Cine era el de avea în posesia 
lui un astfel de document?” 

— Am nevoie de o hartă a Altarei, căpitane, dacă ai una, 
zise Tylee. Mă pot descurca și dacă nu ai, dar mai bine dacă 
ai. Mă interesează sfertul de nord-vest al ţării. 

— Eşti în grațiile Luminii, general de stindard, zise băr- 
batul, aplecându-se ca să ia un sul de pe raftul cel mai de jos. 
Am exact ceea ce ai nevoie. Din întâmplare, s-a aflat printre 


celelalte hărți amadiciane pe care le-am primit. Uitasem că o 
am până n-ai pomenit de ea. E un noroc neobișnuit, aș zice. 

Perrin clătină uşor din cap. Întâmplare, nu lucrarea unui 
ta veren. Nici măcar Rand nu era îndeajuns de taveren ca să 
înfăptuiască acest lucru. Culorile se roteau, iar el le făcu țăn- 
dări înainte ca acestea să prindă contur. 

Odată ce Faloun întinse harta pe masă și îi propti colţurile 
cu greutăți din alamă în formă de raken, femeia general de 
stindard o studie până când își stabili reperele. Harta era su- 
ficient de mare ca să acopere masa și arăta întocmai cu ceea 
ce ceruse ea. Împreună cu fâșii înguste din Amadicia şi 
Ghealdan, teritoriul era redat în detalii minuţioase, cu denu- 
mirile oraşelor şi ale satelor, ale râurilor și ale pâraielor, 
scrise cu litere foarte mici. Perrin ştia că se uita la un exem- 
plu minunat al artei cartografului, mult mai reușit decât ma- 
joritatea hărților. Putea fi opera unui taveren? Nu. Nu, era 
imposibil. 

— Îi vor găsi pe soldații mei aici, bolborosi ea, marcând 
locul cu degetul. Vor pleca de îndată. Un zburător pe un 
raken, fără obiecte personale. Vor zbura lejer şi cât mai re- 
pede cu putinţă. Vreau să ajungă acolo înainte de mâine sea- 
ră. Ceilalți morat'rakeni vor călători împreună cu pedestrașii. 
Nădăjduiesc să plece peste câteva ore. Dă poruncă să se pre- 
gătească. 

— Telegile, zise Perrin. Neald nu putea deschide o poartă 
suficient de mare prin care să încapă căruțele cu coviltir. In- 
diferent ce vor duce cu ei, trebuie să fie în telegi, nu în căruțe 
cu coviltir. 

Faloun îngână cuvântul uimit. 

— Telegi, conveni Tylee. Ocupă-te de asta, căpitane. 

Perrin putea mirosi o oarecare ardoare în bărbat, pe care 
o interpretă drept o dorinţă de a pune întrebări, însă tot ceea 
ce zise Faloun, făcând o plecăciune, fu: 

— Cum poruncești, așa se va face, general de stindard. 

Încăperea exterioară fu cuprinsă de un alt soi de agitaţie 
când ei părăsiră cabinetul căpitanului. Conţopiștii fugeau de 
colo colo, măturând cu frenezie sau lovind gândacii rămași cu 
măturile. Unele femei plângeau în timp ce dădeau cu mături- 
le, unii bărbaţi păreau că ar vrea să plângă, iar aerul din încă- 
pere puţea a groază. Bărbatul mort nu mai era acolo, dar Perrin 

băgă de seamă că conţopiștii mişunau pe lângă locul unde 
zăcuse el, refuzând să păşească acolo. De asemenea, aceștia 
încercau să nu calce pe vreun gândac, lucru care îi făcea să 
țopăie în vârful picioarelor. Când Perrin zdrobi sub tălpi 
gândacii în drum spre ușă, aceştia se opriră, zgâindu-se la el. 

Afară, atmosfera era mai calmă, dar nu cu mult. Soldaţii 
lui Tylee stăteau în continuare înşiruiți lângă caii lor, iar Neald 
afişa un aer indiferent, ba chiar căscă și îşi lovi ușor gura cu 
mâna, însă femeia sul'dam o mângâia pe damane care tremu- 
ra şi îi şoptea cuvinte liniștitoare, iar soldaţii în haine albas- 
tre, mult mai mulți decât înainte, stăteau strânși în grupuri 
mari și vorbeau între ei îngrijoraţi. Cairhieninii şi tairenii se 
apropiară în grabă şi se strânseră în jurul lui Perrin, adu- 
cându-şi caii de căpăstru şi vorbind toţi deodată. 

— Este adevărat, seniore? întrebă Camaille, cu fața palidă 
schimonosită de îngrijorare. 

Fratele ei Barmanes zise îngrijorat: 

— Patru bărbaţi au scos afară pe brațe ceva într-o pătură, 
dar își fereau privirile de la ce-o fi fost în ea. 

Toți vorbeau unul peste altul, toți miroseau aproape a 
panică. „Ziceau că a scuipat gândaci” şi „Ziceau că gândacii 
l-au ros pe dinăuntru ca să iasă afară” și „Să ne-ajute Lumina, 
ei scot gândacii pe ușă afară; vom fi omorâţi” şi „Arde-m-ar 
focu’, e Cel Întunecat care încearcă să se elibereze”, precum și 
alte fraze fără noimă. 

— Tăcere! porunci Perrin şi, minunea minunilor, aceştia 
tăcură. 

De obicei, aceștia erau foarte țâfnoși față de el, insistând 
că o slujeau pe Faile, nu pe el. Acum stăteau și se zgâiau la el, 
așteptând ca el să le alunge temerile. 

— Într-adevăr, un bărbat a scuipat gândaci şi a murit, dar 
sunt gândaci obișnuiți, dintre cei ce se găsesc peste tot în lem- 
nul putred. Te pișcă zdravăn dacă te așezi pe unul, dar nimic 
altceva mai rău. Se prea poate să fi fost cumva lucrarea Celui 
Întunecat, adevărat, dar asta n-are nicio legătură cu eliberarea 
domniţei Faile. Asta înseamnă că n-are nicio legătură cu noi. 
Aşadar, liniștiţi-vă şi haideţi să ne vedem de ale noastre. 

În mod ciudat, cuvintele lui dădură roade. Mai mult de un 
obraz se îmbujoră, iar mirosul de teamă fu înlocuit - sau cel 
puţin fu înăbuşit- de mirosul rușinii pentru că se lăsaseră 


aproape copleşiți de panică. Păreau stânjeniţi. Pe măsură ce 
începeau să încalece, reveniră la vechile lor firi, însă. Rând pe 
rând, începură să se laude cu faptele de vitejie pe care aveau 
să le facă pentru a o salva pe Faile, una mai exagerată decât 
cealaltă. Știau că erau exagerate, deoarece fiecare laudă stâr- 
nea râsete din partea celorlalți; cu toate acestea, următorul 
care se lăuda încerca să o exagereze încă și mai mult pe-a sa. 

Generalul de stindard îl privea din nou, îşi dădu el seama 
când luă frâiele Vrednicului din mâinile lui Carlon. Oare ce 
vedea? Oare ce credea că ar putea afla? 

— Ce i-a făcut pe toţi rakenii să plece? întrebă el. 

— Ar fi trebuit să fim următorii sosiți aici, răspunse ea, 
sărind în șa. Mai trebuie să fac rost de a'damuri. Mi-am dorit 
să cred că încă mai am o șansă, dar ar fi mai bine să ajungem 
la miezul problemei. Acum va fi adevăratul test pentru foaia 
aia de hârtie, iar dacă va eșua, nu mai are rost să facem rost 
de a'damuri. 

O alianţă fragilă și puţină încredere. 

— Ce să eșueze? A funcționat aici. 

— Faloun este soldat, seniore. Acum trebuie să vorbim cu 
un funcționar imperial. 

Ea rosti penultimul cuvânt cu un vădit dispreţ. Îşi întoar- 
se calul, iar el nu avu de ales decât să încalece și să o urmeze. 

Almizar era un oraş destul de mare și prosper şi avea îm- 
prejur şase turnuri de veghe înalte, dar niciun zid. Elyas zicea 
că legea amadiciană interzicea peste tot zidurile în afara de 
Amador, o lege dată la porunca Mantiilor Albe și aplicată de 
acestea la fel de mult ca de oricine deţinea tronul. Fără îndo- 
ială că Balwer avea să afle cine era acea persoană, având în 
vedere că Ailron era mort. Străzile erau pavate cu blocuri din 
granit şi mărginite de clădiri solide din cărămidă sau piatră, 
unele gri, altele negre, multe cu trei sau patru caturi și majo- 
ritatea cu acoperișuri din ardezie neagră, iar restul din stuf. 
Oamenii mișunau pe străzi, ferindu-se de căruţe și de telegi 
trase de cai şi de căruţuri, neguțători ambulanți care strigau 
încercând să-și vândă marfa, femei cu bonete pe cap ce le 
ascundeau feţele care cărau coșniţe, bărbaţi în haine lungi 
până la genunchi care pășeau țanţoş, ucenici cu șorţuri și ves- 
te care îndeplineau toi soiul de comisioane. Pe străzi se plim- 
bau la fel de mulţi soldaţi ca orășeni, bărbați și femei, cu pie- 

lea la fel de oacheșă ca a tairenilor, cu pielea de culoarea mie- 
rii, bărbaţi la fel de palizi ca un cairhienin, dar cu părul bălai 
şi înalți, toți purtând uniformele viu colorate ale seanchani- 
lor. Majoritatea nu purtau la ei mai mult de un cuţit sau un 
pumnal, însă el văzu și câțiva cu săbii. Mergeau câte doi, vigi- 
lenți la toți cei din jurul lor, şi aveau bastoane prinse de cu- 
rele. Straja oraşului, bănui el, dar erau prea mulți pentru un 
oraș cum era Almizar. Nu văzu mai puţini de doi. 

Doi bărbați şi o femeie ieșiră dintr-un han înalt, cu acope- 
riş de ardezie, şi încălecară pe caii ţinuţi de grăjdari. Își dădu 
seama că era femeie doar după felul în care haina ei lungă și 
despicată în spate i se așeza pe piept, deoarece părul ei era 
tuns mai scurt decât cel al bărbaţilor, iar ea purta haine băr- 
băteşti și o sabie, precum ceilalți doi. Faţa ei era cu siguranță 
la fel de aspră ca ale lor. În vreme ce cei trei se îndepărtau la 
trap uşor pe stradă spre apus, Mishima mârâi cu dispreț. 

— Vânători ai Cornului, bombăni el. Pun rămăşag pe ochii 
mei. Indivizii aceştia provoacă necazuri oriunde merg, se în- 
caieră, îşi vâră nasul unde nu le fierbe oala. Am auzit că Cor- 
nul lui Valere a fost găsit. Ce părere ai, seniore? 

— Şi eu am auzit că a fost găsit, răspunse Perrin cu pre- 
cauţie. Circulă tot soiul de zvonuri. 

Niciunul dintre ei nu îi aruncă nici măcar o privire, iar în 
mijlocul unei străzi aglomerate, îi era aproape imposibil să le 
simtă mirosurile; cu toate acestea, dintr-un oarecare motiv, 
el credea că ei cugetau asupra răspunsului său de parcă aces- 
ta ar fi ţinut secrete ascunse. Lumină, oare credeau că el avea 
vreo legătură cu Cornul? El ştia unde se afla acesta. Moiraine 
îl dusese în Turnul Alb. Însă nu avea de gând să le spună. În- 
crederea scăzută era valabilă pentru ambele părți. 

Localnicii nu le acordau mai multă atenţie soldaţilor decât 
lor înşişi, nici generalului de stindard și însoţitorilor ei înar- 
maţi, însă Perrin era cu totul altceva. Cel puţin atunci când îi 
observau ochii aurii. El își putea da seama pe loc atunci când 
cineva o făcea. O femeie care își întoarse repede capul, rămâ- 
nând cu gura căscată în vreme ce se zpâia. Bărbatul care în- 
cremeni locului, privindu-l uluit. Un individ se împiedică în 
propriile picioare şi căzu în genunchi. Acela se zgâi, apoi se 
ridică anevoie în picioare şi o luă la fugă, îmbrâncind oamenii 
din calea lui, de parcă temutul Perrin l-ar fi urmărit. 


— Presupun că n-a văzut niciodată un bărbat cu ochii 
galbeni, zise Perrin pe un ton ironic. 

— Sunt un lucru obișnuit în locul de unde te tragi? între- 
bă generalul de stindard. 

— N-aş zice că sunt un lucru obișnuit, dar am să-ți prezint 
un alt bărbat care îi are. 

Ea şi Mishima schimbară o privire. Lumină, el nădăjduia 
că nu se pomenea nimic în Profeții despre doi bărbaţi cu ochi 
galbeni. Culorile acelea se învălmășeau, iar el le alungă. 

Generalul de stindard ştia exact unde mergea, spre un 
grajd din piatră de la marginea dinspre miazăzi a oraşului. 
Când descălecă în curtea pustie, niciun grăjdar nu ieşi în fugă 
din grajd. Lângă grajd se afla un padoc împrejmuit de un gard 
din piatră, dar înăuntru nu se afla niciun cal. Ea îi dădu hăţu- 
rile unuia dintre soldaţii ei, apoi se uită la ușile grajdului; doar 
una era deschisă. După mirosul ei, Perrin își dădu seama că 
ea încerca să își facă curaj. 

— la-te după mine, seniore, zise ea în cele din urmă, și să 
nu spui nimic dacă nu ești nevoit. Ar putea fi un lucru greșit. 
Dacă trebuie să vorbeşti, îmi vorbeşti mie. Fă să fie limpede 
că îmi vorbeşti mie. 

Aceste cuvinte păreau a fi de rău augur, dar el încuviință 
din cap şi începu să plănuiască cum să fure rădăcina-furcii 
dacă situaţia avea să degenereze. Trebuia să afle dacă locul 
era păzit în timpul nopții. Balwer ar putea şti deja. Bărbatul 
mărunțel părea să obțină astfel de informații fără să încerce 
măcar. Când el o urmă înăuntru, Mishima rămase afară cu 
caii, părând ușurat că nu îi însoțea. Ce însemna asta? Sau în- 
semna ceva? Seanchanii. În doar câteva zile, aceştia îl făcuse- 
ră să vadă înţelesuri ascunse în orice. 

Locul fusese un grajd odinioară, evident, dar acum era cu 
totul altceva. Pardoseala din piatră fusese măturată pentru a 
mulțumi orice nevastă de fermier. Nu erau cai, iar mirosul 
pregnant de mentă care îl acoperea pe cel de cai și de fân ca- 
re mai zăbovea ar fi păcălit orice nas în afară de cel al lui Per- 
rin sau al lui Elyas. Staulele din partea din față erau pline cu 
lăzi din lemn puse unele peste celelalte, iar în partea din 
spate, staulele fuseseră înlăturate, exceptând reazemele care 
susțineau podul. Bărbaţi şi femei munceau acolo, unii folo- 
sind mojare şi pistiluri şi ciururi pe mese, alții supraveghind 

cu atenţie niște tigăi plate fixate pe niște picioare din metal 
deasupra mangalurilor cu cărbuni, folosind clești pentru a în- 
toarce ceea ce păreau a fi rădăcini. 

Un tânăr zvelt, doar în cămaşă, așeză un sac din iută plin 
într-o ladă, apoi făcu o plecăciune în fața lui Tylee la fel de 
adâncă precum conţopistul, aducându-și trupul paralel cu po- 
deaua. Nu își îndreptă spatele până când ea nu vorbi. 

— Khirgan, general de stindard. Doresc să vorbesc cu cel 
care se află la comandă, dacă se poate. 

Tonul ei era mult mai diferit decât cel pe care îl folosise în 
cazul conţopistului, deloc imperativ. 

— Cum porunceşti, răspunse tânărul zvelt cu un accent 
care părea a fi amadician. 

Cel puţin, dacă era seanchan, acesta vorbea în ritmul cu- 
venit și fără să mănânce litere. 

Făcând din nou o plecăciune, la fel de adâncă, se îndepărtă 
în grabă spre şase staule care fuseseră zidite, la jumătatea şi- 
rului din partea stângă, și bătu timid la ușă, apoi aşteptă per- 
misiunea să intre. După ce ieși, se duse în partea din spate a 
clădirii fără să arunce măcar o privire în direcția lui Perrin şi a 
lui Tylee. După câteva minute, Perrin îşi deschise gura, dar 
Tylee făcu o grimasă și dădu negativ din cap; așadar, el şi-o în- 
chise la loc și aşteptă. Așteptă mai bine de un sfert de ceas, 
devenind din ce în ce mai nerăbdător cu fiecare secundă care 
trecea. Generalul de stindard mirosea categoric a răbdare. 

În cele din urmă, din încăperea mică ieşi o femeie durdu- 
lie şi dichisită, îmbrăcată într-o rochie galben închis care 
avea o croială ciudată, însă aceasta se opri ca să cerceteze ac- 
tivitatea ce se desfășura în partea din spate a clădirii, igno- 
rându-i pe Tylee şi pe el. Jumătate din cap îi era ras! Părul 
rămas era împletit într-o coadă groasă şi căruntă ce îi ajun- 
gea până la umăr. Într-un final, ea dădu satisfăcută din cap şi 
se apropie agale de ei. Pe ecusonul albastru și oval de pe 
piept avea brodate trei mâini aurii. Tylee făcu o plecăciune la 
fel de adâncă cum făcuse Faloun în faţa ei şi, amintindu-și de 
avertismentul ei, Perrin făcu la fel. Femeia dichisită îşi înclină 
capul. Ușor. Mirosea a mândrie. 

— Dorești să-mi vorbeşti, general de stindard? 


Avea o voce blândă, la fel de prețioasă ca ţinuta, dar deloc 
primitoare. Era o femeie ocupată care fusese deranjată. O fe- 
meie ocupată perfect conștientă de propria importanţă. 

— Da, Onorabilă, zise Tylee pe un ton respectuos. O scân- 
teie de iritare apăru în mirosul ei de răbdare, apoi se stinse. 
Faţa îi rămase inexpresivă. Îmi spuneți câtă rădăcina-furcii 
aveți deja pregătită? 

— O cerere ciudată, zise cealaltă femeie ca și când se gân- 
dea dacă să îi răspundă sau nu. Își înclină capul într-o parte, 
îngândurată. Prea bine, zise după o clipă. După numărătoarea 
de la mijlocul dimineţii, am obținut două mii două sute zece 
kilograme și două sute cincizeci și cinci de grame. O realizare 
remarcabilă, pot spune, având în vedere ce cantitate am tri- 
mis pe mare deja și cât de greu este să găsești planta în săl- 
băticie, fără să îi trimiţi pe săpători la distanțe mari. Oricât de 
imposibil ar fi părut, mândria din mirosul ei deveni şi mai pu- 
ternică. Cu toate acestea, am rezolvat această problemă, con- 
vingându-i pe fermierii locali să-şi semene o parte din câm- 
puri cu rădăcina-furcii. Până în vara aceasta, va trebui să con- 
struiesc ceva mai mare care să găzduiască această fabrică. 
Trebuie să mărturisesc că nu m-ar mira dacă mi s-ar oferi un 
nou nume datorită acestui lucru. Deși, fireşte, s-ar putea să 
nu îl accept. 

Afişând un mic zâmbet, atinse ușor ecusonul oval, dar era 
mai mult o mângâiere. 

— Cu siguranţă că Lumina te va binecuvânta, Onorabilă, 
murmură Tylee. Seniore, vrei să-mi faci o favoare și să îi arăţi 
documentul Onorabilei? 

Ea rosti aceste cuvinte făcându-i lui Perrin o plecăciune 
vădit mai schițată decât cea pe care i-o oferise Onorabilei. Fe- 
meia își arcui puţin sprâncenele. 

Când se întinse ca să ia documentul din mâna lui, ea în- 
cremeni, zgâindu-se la fața lui. În sfârşit, ea îi observase ochii. 
Scuturându-se uşor, citi fără să afişeze vreo expresie de mira- 
re, apoi împături la loc foaia și rămase nemişcată, lovindu-şi 
uşor cu ea palma liberă. 

— Se pare că te ai bine cu cei de rang superior, generale 
de stindard. Și un tovarăș foarte ciudat. Ce fel de ajutor ceri 
dumneata - sau el - de la mine? 

— Rădăcina-furcii, Onorabilă, zise Tylee cu blândețe. Toa- 
tă pe care o ai. Încărcată în telegi cât mai repede cu putinţă. 
Şi va trebui să ne pui la dispoziţie atât telegile, cât și căruța- 
şii, mă tem. 

— Imposibil! izbucni femeia, îndreptându-se de spate. Am 
un program strict și bine stabilit referitor la câte grame de 
rădăcina-furcii sunt transportate în fiecare săptămână, pe ca- 
re l-am respectat cu sfințenie, şi n-am de gând să mă abat de 
la el. Dauna imperiului ar fi uriaşă. Femeile sul'dam capturea- 
ză marath'damane pretutindeni. 

— Iertare, Onorabilă, zise Tylee, făcând din nou o plecă- 
ciune. Dacă ați putea găsi o cale prin care să ne dați... 

— Generale de stindard, interveni Perrin. 

Era limpede că devenise o întâlnire sensibilă, iar el încer- 
ca să afişeze o expresie calmă, însă nu reuși să nu se încrunte. 
Nici măcar nu era convins că ar fi ajuns cinci tone din planta 
aceasta, iar ea încerca să negocieze o cantitate mai mică! Min- 
tea i-o luă razna, încercând să găsească o soluție. După păre- 
rea lui, graba strica treaba - ducea la greşeli şi accidente -, 
dar nu avea încotro. 

— Acest lucru s-ar putea să nu prezinte vreun interes pen- 
tru Onorabilă, desigur, dar Suroth a făgăduit moartea și mai 
rău dacă planurile ei vor întâmpina obstacole. Bănuiesc că 
mânia ei ne va atinge pe noi doi, dara zis s-o luăm pe toată. 

— Onorabila nu va fi ținta mâniei Înaltei Doamne, fireşte. 

Tylee părea a nu fi prea convinsă de acest lucru. 

Femeia dichisită respira greu, iar ecusonul oval și albas- 
tru cu mâinile aurii urca și cobora. Făcu o plecăciune în fața 
lui Perrin la fel de adâncă precum cea a lui Tylee. 

— Voi avea nevoie de aproape toată ziua ca să adun tele- 
gile şi să le încarc. Va fi pe placul dumitale, seniore? 

— N-am încotro, nu? zise Perrin, smulgându-i documen- 
tul din mână. 

Ea îi dădu drumul fără tragere de inimă şi îl privi cu avidi- 
tate în timp ce el şi-l vâri la loc în buzunar. 

Afară, generalul de stindard clătină din cap în vreme ce se 
săltă în șa. 

— Este întotdeauna greu să te înţelegi cu nobilii de rang 
mai mic. Niciunul dintre ei nu se vede cu nimic inferior. Am 
crezut că de treaba asta se ocupă cineva din al Patrulea sau al 


Cincilea Rang. Atunci ar fi fost destul de dificil. Când am văzut 
că ea face parte din al Treilea Rang - doar cu două trepte mai 
jos decât Mâna Împărătesei înseși, fie-i viaţa veşnică - am 
fost convinsă că nu vom primi mai mult de câteva sute gra- 
me, poate nici măcar atât. Dar te-ai descurcat de minune. 
Ţi-ai asumat un risc, dar, totuși, te-ai prefăcut de minune. 

— Păi, nimeni nu vrea să se joace cu moartea, zise Perrin 
când porniră din curtea grajdului spre oraș, cu restul încolo- 
nați în urma lor. 

Acum, ei erau nevoiţi să aştepte telegile, poate să găseas- 
că vreun han. Pe el îl mistuia nerăbdarea. Să dea Lumina să 
nu fie nevoiţi să petreacă noaptea acolo. 

— Tu n-ai ştiut, zise în șoaptă femeia oacheşșă, dar femeia 
aceea a ştiut că o paşte moartea de îndată ce a citit cuvintele 
lui Suroth. Însă a fost pregătită să rişte şi să slujească în con- 
tinuare imperiul. O nobilă de rang mai mic din al Treilea Rang 
are suficientă prestanţă încât să scape de pedeapsa cu moar- 
tea invocând că și-a făcut datoria. Dar tu ai rostit numele lui 
Suroth. Este în regulă de cele mai multe ori, exceptând cazu- 
rile în care i te adresezi personal Înaltei Doamne, desigur, dar 
atunci când te afli în prezența unui nobil de rang mai mic și 
rosteşti numele ei fără să îi adaugi titlul, înseamnă că fie eşti 
un băștinaş ignorant, fie eşti un apropiat al lui Suroth. Lumi- 
na a fost cu tine, iar ea a hotărât că ești un apropiatal ei. 

Perrin râse întristat. Seanchani, poate şi ta'veren. 

— Spune-mi, dacă întrebarea nu supără, stăpâna(42) ta 
are legături influente sau, poate, întinderi mari de pământ? 

Această întrebare îl uimi atât de mult, încât se răsuci în şa 
şi se zgâi la ea. Ceva îl izbi cu putere în piept, făcând o tăietu- 
ră care ardea precum focul, apoi în braţ. În spatele lui, un cal 
ţipă de durere. Uluit, își coborî privirea la săgeata care îi 
străpunsese brațul stâng. 

— Mishima! strigă general de stindard, arătând cu degetul. 
Clădirea aceea cu patru caturi şi acoperiș din stuf, dintre cele 
două acoperișuri de ardezie. Am văzut mișcare pe acoperiș. 


42 În limba engleză, textul este: „...did your Lady bring power- 
ful connections...”. În acest context, your Lady se traduce prin „Dom- 
nița ta”, înţelegându-se „soţia ta”, nicidecum „stăpâna ta”. (n.red.) 

Strigând o poruncă pentru a fi urmat, Mishima o luă la ga- 
lop de-a lungul străzii aglomerate, urmat de şase lănceri 
seanchani, zgomotul copitelor răsunând pe pietrele de pavaj. 
Oamenii săreau din calea lor. Alţii se holbau. Nimeni de pe 
stradă nu părea să îşi fi dat seama ce se întâmplase. Doi din- 
tre ceilalți lănceri săriseră din şei și oblojeau calul unuia, din 
umărul căruia ieșea o săgeată. Perrin pipăi un nasture care 
atârna de firul de aţă. Haina din mătase avea o tăietură care 
pornea de la nasture și i se întindea de-a curmezișul pieptu- 
lui. Sângele se scurgea încet, îmbibându-i cămașa și prelin- 
gându-i-se pe braț. Dacă nu s-ar fi răsucit în şa în momentul 
acela, săgeata i-ar fi străpuns inima şi nu braţul. Poate că și 
cealaltă l-ar fi nimerit, şi-ar fi atins ţinta. O săgeată din Ținu- 
tul celor Două Râuri nu ar fi putut fi deviată cu atâta uşurinţă. 

Cairhieninii și tairenii se îngrămădiră în jurul lui atunci 
când descălecă, toţi încercând să îl ajute, deşi nu avea nevoie. 
Îşi scoase cuțitul de la curea, însă Camaille i-l luă din mână şi 
crestă cu iscusință săgeata astfel încât să o poată rupe chiar 
deasupra brațului. Acest gest îl făcu să simtă o durere puter- 
nică în braț. Ei nu părea să îi pese că se mânjise cu sânge pe 
degete; îşi scoase pur și simplu batista cu margini din dantelă 
din mânecă, de un verde mai deschis decât era obiceiul 
cairhieninilor, și le șterse, apoi examină capătul săgeţii ce 
ieșea din braţul lui ca să se asigure că nu rămăsese vreo aş- 
chie. 

Femeia general de stindard descălecă de pe calul ei şi se 
încruntă. 

— Îmi plec ochii de rușine că ai fost rănit, seniore. Am au- 
zit că a sporit numărul infracțiunilor în ultima vreme, al in- 
cendiilor puse, al jefuitorilor care ucid fără să fie nevoie, al 
crimelor comise fără ca să cunoască cineva vreun motiv. Ar fi 
trebuit să te protejez mai bine. 

— Strânge din dinţi, seniore, zise Barmanes, legând strâns 
un șnur din piele chiar deasupra vârfului săgeţii. Eşti pregă- 
tit, seniore? 

Perrin strânse din dinţi și încuviinţă din cap, iar Barmanes 
smulse săgeata îmbibată în sânge. Perrin îşi înăbuși un gea- 
măt. 

— Ochii nu-ți sunt plecaţi, zise el cu glas răgușit. Indife- 
rent ce-o mai fi însemnând și asta. Nu suna bine, după felul în 


care ea rostise aceste cuvinte. Nu ţi-a cerut nimeni să mă co- 
coloşești. Eu, unul, cu siguranță n-am făcut-o. 

Neald își croi drum prin mulțimea care îl înconjura pe 
Perrin, cu mâinile deja ridicate, dar acesta își flutură mâna, 
făcându-i semn să plece. 

— Nu aici, omule. Oamenii vor vedea. 

Oamenii de pe stradă observară în sfârșit, iar acum se 
adunau ca să privească, vorbind entuziasmați în șoaptă unul 
cu celălalt. 

— El poate tămădui rana asta, astfel încât să nu-ți dai 
scama niciodată că am fost rănit, explică, flexându-și braţul 
ca să şi-l încerce. 

Făcu o grimasă. Fusese o idee proastă. 

— Îi îngădui să folosească Puterea Supremă pe tine? în- 
trebă uluită Tylee. 

— Ca să scap de o gaură în braț și o tăietură de-a curme- 
zişul pieptului? De îndată ce vom ajunge undeva unde jumă- 
tate din orășeni n-au să se zgâiască la noi. Tu nu i-ai îngădui? 

Ea se cutremură și făcu din nou acel gest ciudat. El va 
trebui să o întrebe care era semnificaţia lui. 

Mishima li se alătură, conducându-și calul și afișând o ex- 
presie gravă. 

— Doi bărbaţi au căzut de pe acoperişul acela, înarmaţi cu 
arcuri şi săgeți, zise el încet, dar nu căderea i-a ucis. S-au izbit 
cu putere de pavaj, însă, cu toate acestea, nu am văzut prea 
mult sânge. Cred c-au băut otravă atunci când au văzut că 
n-au reuşit să te omoare. 

— N-are nicio noimă, bombăni Perrin. 

— Dacă bărbaţii au preferat să se sinucidă decât să ra- 
porteze eşecul, zise Tylee pe un ton grav, atunci înseamnă că 
ai un vrăjmaş puternic. 

Un vrăjmaș puternic? Era foarte probabil ca Masema să 
își dorească să îl vadă mort, dar era imposibil ca acesta să fi 
ajuns atât de departe. 

— Vrăjmașii mei sunt departe şi nu ştiu unde mă aflu. 

Tylee şi Mishima fură de acord că el trebuie să fi știut 
despre asta, însă păreau a se îndoi. Pe de altă parte, mai erau 
şi rătăciţii. Unii dintre ei încercaseră, într-adevăr, să îl omoa- 
re. Alţii încercaseră să se folosească de el. El nu credea că 

avea să aducă vorba despre rătăciți. Brațul îi zvâcnea. La fel şi 
tăietura de pe piept. 

— Hai să găsim un han unde pot închiria o odaie. 

Cinzeci şi unu de noduri. Câte aveau să mai fie? Lumină, 
câte? 

CAPITOLUL 13 
Asediul 


— Alungaţi-i! strigă Elyane. 

Inimă Înfocată încercă să cabreze, nervos că era îngrămă- 
dit pe o străduță îngustă şi pietruită împreună cu alți cai și fe- 
mei aflate pe jos, însă ea îl controlă pe juganul negru cu o mâ- 
nă fermă. Birgitte insistase ca ea să rămână mai în urmă. In- 
sistase! De parcă ar fi fost o neroadă fără minte! 

— Alungați-i, arde-v-ar focu’! 

Niciunul dintre sutele de bărbați aflați sus, pe meterezele 
zidului orașului, construit din piatră cenuşie cu firicele albe şi 
înalt de cincisprezece metri, nu o băgă în seamă, desigur. Era 
puţin probabil să o fi auzit. Printre strigătele, înjurăturile și 
tipetele lor, sunetul săbiilor din oţel care se ciocneau răsuna 
deasupra străzii largi ce se întindea de-a lungul zidului sub 
soarele amiezii ce strălucea pe un cer arareori senin, în vre- 
me ce bărbaţii aceia asudau și se omorau cu săbiile sau suli- 
țele sau halebardele. Busculada se întindea pe o distanță de 
două sute de pași de zid, cuprinzând trei dintre turnurile 
înalte și rotunde unde fluturau flamurile cu Leul Alb al Ando- 
rului și ameninţa alte două, cu toate că toate păreau a fi secu- 
rizate, slavă Luminii. Bărbaţii înjunghiau și tăiau și înfigeau 
şi, din câte vedea ea, nimeni nu ceda și nu se retrăgea. Purtă- 
torii de arbalete în haine roșii din vârful turnurilor sporeau și 
ei numărul morților, însă odată ce lansai o săgeată, aveai ne- 
voie de ceva timp ca să o pregăteşti pe următoarea, iar ei erau 
şi-aşa prea puțini ca să schimbe soarta. Erau singurele gărzi 
de acolo, de sus. Restul erau mercenari, în afară de Birgitte. 

Atât de aproape, Elayne o putea găsi uşor din priviri pe 
Birgitte cu ajutorul legăturii, coada ei aurie şi împletită legă- 

nându-se în vreme ce ea striga încurajări soldaţilor ei, își în- 
drepta arcul în direcţia în care era nevoie de întăriri. Purtând 
o haină scurtă roşie cu guler alb și pantaloni largi şi albaştri 
precum cerul, vârâți în cizme, era singura de pe metereze ca- 
re nu purta niciun fel de armură. Insistase ca Elayne să poar- 
te veșminte gri simple, în speranţa că nu va atrage atenţia şi 
orice efort de a fi capturată sau ucisă va fi zădărnicit - unii 
dintre bărbaţii de pe metereze aveau arbalete sau arcuri 
scurte în spinări, iar pentru aceia care nu se aflau în avan- 
gardă şi nu se luptau, cincizeci de pași reprezenta o distanță 
mică de la care să țintească - însă cele patru noduri aurii ce 
reprezentau rangul de pe umărul ei ar fi făcut-o pe Birgitte 
ținta oricăruia dintre oamenii Arymillei. Bine măcar că nu se 
amesteca în acea învălmășeală. Bine măcar că ea... 

Elaynei i se tăie respiraţia când un individ deşirat, care 
purta platoşă și un coif din oţel conic, o atacă pe Birgitte cu 
sabia, însă femeia cu părul auriu de feri de lovitură fără să-şi 
piardă cumpătul - legătura transmitea acel calm de zici că ar 
fi ieşit la o plimbare călare, nimic mai mult! —, iar când îi apli- 
că o lovitură cu arcul peste obraz, individul se prăbuşi de pe 
metereze. El avu timp să ţipe înainte să se izbească de pavaj, 
scoțând un sunet dezgustător. Nu doar trupul lui decora stra- 
da. Birgitte zicea că bărbaţii nu te urmau decât dacă știau că 
erai pregătită să înfrunţi aceleași pericole şi aceleași dificul- 
tăţi ca ei, însă dacă ea avea să fie omorâtă din cauza acestei 
neghiobii specifice bărbaților... 

Elayne nu îşi dădu seama că dăduse pinteni calului ca să 
înainteze decât atunci când Caseille prinse de căpăstru. 

— Nu sunt neroadă, locotenent al Gărzilor, zise ea pe un 
ton glacial. N-am de gând să mă apropii mai mult până când 
voi fi în... siguranță. 

Femeia arafellină îşi aruncă mâna în spate, fața ei deve- 
nind împietrită în spatele barelor coifului ei conic lustruit. 
Elayne regretă pe loc izbucnirea - Caseille își făcea doar trea- 
ba -, deși clocotea încă de furie. Nu avea să își ceară scuze. O 
cuprinse ruşinea când își dădu seama cât de posace îi erau 
gândurile. Sânge și cenușă, existau momente când îi venea 
să-i tragă o palmă zdravănă lui Rand pentru că o lăsase grea 
cu aceşti prunci. În ultima vreme, nu putea fi sigură cum 


aveau să i se schimbe stările sufleteşti de la o clipă la alta. Cu 
toate acestea, ele se schimbau. 

— Dacă asta păţțeşti atunci când rămâi grea, zise 
Aviendha, aranjându-și şalul negru peste brațe, cred că eu nu 
voi avea niciodată prunci. 

Din cauza şeii înalte a calului ei fumuriu, poalele ei um- 
flate, cum era portul aielilor, i se ridicau suficient de sus ca să 
îi lase la vedere până la genunchi picioarele acoperite cu cio- 
rapi, însă nu părea stânjenită de acest lucru. Cum iapa stătea 
nemişcată, părea că stă destul de confortabil în spinarea ei. 
Pe de altă parte, Mageen, „Margaretă” în limba străveche, era 
un animal blând, cu tendinţe de îngrășare. Din fericire, Aviendha 
era prea nepricepută la cai pentru a-și da seama de asta. 

Câteva râsete înăbușite o făcură pe Elayne să își întoarcă 
privirea. Femeile din garda ei, toate cele douăzeci şi una de- 
semnate în dimineața aceea, inclusiv Caseille, cu coifurile şi 
platoşele lustruite, aveau fețele calme - mult prea calme, de 
fapt; fără îndoială că râdeau în sinea lor - însă cele patru fe- 
mei ale Clanului care stăteau în spatele lor își acopereau gu- 
rile cu mâinile şi își țineau capetele apropiate. Alise, o femeie 
cu o față plăcută de obicei și cu fire cărunte în păr, o văzu că 
le privea - le privea furioasă, de fapt - şi îşi dădu ochii peste 
cap cu obrăznicie, lucru care le făcu pe celelalte să izbuc- 
nească din nou în râs. Caiden, o domani drăguță și durdulie, 
râse cu atâta poftă, încât fu nevoită să se ţină de Kumiko, deși 
femeia voinică şi căruntă părea că abia se mai putea ține şi ea 
pe picioare. Elayne fu cuprinsă de un val de iritare. Nu din 
cauza râsetelor - bine, puţin şi din cauza râsetelor - și cu si- 
guranță nu din cauza femeilor Clanului. Nu foarte mult, ori- 
cum. Acestea erau de nepreţuit. 

Până acum, această luptă care se dădea pe ziduri nu fuse- 
se primul atac al Arymillei în ultimele săptămâni. De fapt, 
acestea erau din ce în ce mai dese, trei sau patru atacuri la 
interval de câteva zile. Ea ştia prea bine că Elayne nu avea 
îndeajuns de mulți soldaţi ca să apere un zid lung de șase 
leghe. Arde-o-ar focu', Elayne ştia prea bine că nu avea sufi- 
cienți soldaţi antrenanțţi pe care să îi folosească pe acele zi- 
duri și turnuri care se întindeau mile întregi. Soldaţii nean- 
trenați nu ar fi făcut decât să încurce. Era nevoie doar ca sufi- 
cienți dintre soldaţii Arymillei să treacă dincolo de ele și să 

pună stăpânire pe o poartă. Atunci, ea putea aduce lupta în 
oraș, unde Elayne ar fi copleșită numeric. 

Localnicii ar putea fi de partea ei, deși, nu era sigur, însă 
asta nu ar fi însemnat decât un mai mare măcel, ucenici, grăj- 
dari şi negustori luptând împotriva unor soldaţi şi mercenari 
antrenați. Atunci, indiferent cine ar fi stat pe Tronul Leului - 
şi era foarte probabil ca acea persoană să nu fie Elayne 
Trakand - ar fi avut mâinile mânjite cu sângele locuitorilor 
din Caemlyn. Prin urmare, în afară de a apăra porțile şi de a 
lăsa străjeri în turnuri, ea îşi retrăsese toţi soldaţii în Orașul 
Interior, aproape de Palatul Regal, și plasase santinele cu 
ocheane în cele mai înalte turle ale palatului. Ori de câte ori o 
santinelă semnala un atac ce se forma, femeile Clanului legate 
între ele deschideau porți care îi duceau pe soldaţi în locul 
respectiv. Acestea nu luau parte la bătălie, desigur. Ea nu 
le-ar fi îngăduit să folosească Puterea ca pe o armă chiar dacă 
ele și-ar fi dorit acest lucru. 

Până acum, această tactică funcționase, chiar dacă adese- 
ori la mustață. Caemlynul de Jos, aflat dincolo de ziduri, era 
un amestec de case, prăvălii, hanuri şi magazii care le permi- 
teau soldaţilor să se apropie înainte să fie zăriți. Soldaţii ei 
fuseseră nevoiţi de trei ori să lupte în perimetrul din interi- 
orul zidurilor și să recucerească măcar un turn al zidului. O 
treabă afurisită. Ea ar fi ars din temelii Caemlynul de Jos doar 
ca oamenii Arymillei să nu se poată apropia, doar că flăcările 
s-ar fi putut răspândi cu uşurinţă în interiorul zidurilor, dând 
naștere unui incendiu puternic, cu sau fără ploile de primă- 
vară. Adevărul fie spus, în fiecare noapte existau incendii în 
interiorul orașului, iar stingerea lor era și aşa destul de difi- 
cilă. Și-apoi, oamenii locuiau în casele acelea în ciuda asediu- 
lui, iar ea nu voia să fie ținută minte ca fiind aceea care le 
distruseseră casele și mijloacele de trai. Nu, ceea ce o irita era 
faptul că nu se gândise mai devreme să folosească astfel Cla- 
nul. Dacă s-ar fi gândit, nu ar mai fi fost împovărată încă de 
prezenţa oamenilor mării, ca să nu mai pomenim de o înţe- 
legere prin care renunțase la o milă pătrată din Andor. Lu- 
mină, o milă pătrată! Mama ei nu renunțase niciodată nici mă- 
car la o bucăţică din Andor. Arde-o-ar focu’, abia dacă avea 
vreme să-și jelească mama din cauza acestui asediu. Sau pe 
Lini, dădaca ei de odinioară. Rahvin o omorâse pe mama ei, 


iar Lini murise cel mai probabil încercând să o protejeze. De- 
şi cu părul alb şi slăbită de ani, Lini nu s-ar fi dat înapoi nici 
măcar din calea unui rătăcit. Gândindu-se la Lini, auzi vocea 
stridentă a femeii: „Nu poți pune mierea la loc în fagure, co- 
pilă”. Ce-a fost a fost, iar ea trebuia să accepte. 

— Asta e, zise Caseille. Se îndreaptă spre scări. 

Era adevărat. De-a lungul zidului, soldaţii Elaynei împin- 
geau, cei ai Arymillei cădeau, cățărându-se prin creneluri, un- 
de îşi proptiseră scările. Soldaţii mureau în continuare pe 
metereze, dar bătălia era pe sfârşite. 

Elayne își înfipse călcâiele în flancurile Inimii Înfocate. De 
astă dată, nimeni nu fu îndeajuns de rapid ca să o prindă. 

Urmărită de strigăte, străbătu strada în galop şi sări din 
şa la baza celui mai apropiat turn, înainte ca juganul să se fi 
oprit de tot. Împingând uşa grea, își strânse poalele despicate 
şi o luă la fugă în sus, pe scările spiralate, trecând pe lângă ni- 
şele mari, unde grupuri de soldaţi în armuri se holbau la ea 
uluiți. Aceste turnuri erau menite a fi apărate împotriva ata- 
catorilor care încercau să coboare şi să pătrundă în oraş. În- 
tr-un final, scările dădură într-o încăpere mare, unde scările 
de pe partea cealaltă coborau în direcția opusă. Douăzeci de 
bărbaţi, cu coifuri şi platoșe neasortate, stăteau în poziție de 
repaus, aruncau zarurile, şedeau cu spatele rezemat de zid, 
pălăvrăgind și râzând de parcă nu ar fi exista niciun cadavru 
dincolo de cele două uși cu întărituri din fier ale încăperii. 
Aceștia se opriră din ce făceau și rămaseră cu gurile căscate 
când o văzură. 

— Aăă, domniţă, eu n-aş face asta, zise o voce răgușită, 
când ea prinse cu mâinile de bara din fier ce se afla de-a 
curmezișul ușilor. 

Ignorându-l pe bărbat, ea ridică bara şi deschise ușa. O 
mână apucă de poale, dar ea se eliberă. 

Pe zid nu mai era niciun soldat al Arymillei. Niciunul în 
picioare, cel puţin. Zeci de soldaţi zăceau pe zidul mânjit de 
sânge, unii nemișcaţi, alții gemând. Oricare dintre aceștia pu- 
teau fi soldaţii Arymillei, însă sunetul de metal pe metal în- 
cetase. Majoritatea mercenarilor se ocupau de răniţi sau şe- 
deau pur și simplu pe călcâie ca să îşi tragă răsuflarea. 

— Scuturaţi-le şi trageţi în sus afurisitele alea de scări! 
strigă Birgitte. Lansând o săgeată în marea de soldaţi care 

încercau să o ia la fugă pe strada pavată a Caemlynului de Jos 
de la poalele zidului, ea potrivi o alta în arc şi trase din nou. 
N-au decât să-și facă altele dacă vor să vină iar! Câţiva mer- 
cenari se aplecară printre creneluri, ascultându-i porunca, în- 
să doar o mână dintre ei. Am știut că n-ar fi trebuit să te las 
să vii aici azi, continuă ea, lansând săgețile la fel de repede 
cum reușea să le potrivească în arc şi să tragă. 

Săgeţile arbaletelor din turnuri îi nimereau și ele pe sol- 
dații de jos, însă magaziile cu acoperișuri din ţiglă le ofereau 
adăpost oricui reușea să ajungă înăuntru. 

Elayne avu nevoie de o clipă ca să își dea seama că ultimul 
comentariu îi fusese adresat ei și se îmbujoră la față. 

— Și cum m-ai fi oprit? vru să ştie ea, îndreptându-și 
spatele. 

După ce își goli tolba de săgeți, Birgitte îşi cobori arcul și 
se întoarse încruntată. 

— Te-aș fi legat fedeleş și-aș fi pus-o pe ea să şadă pe tine, 
răspunse ea, arătând cu capul spre Aviendha, care ieşea cu 
pași hotărâți din turn. 

Strălucirea saidarului o învăluia; cu toate acestea, ţinea în 
mână cuțitul cu mâner de corn. Caseille şi celelalte femei ale 
Gărzii se revărsară în urma ei, cu săbiile în mâini și cu feţele 
sumbre. Expresiile lor nu se schimbară nici când văzură că 
Elayne era nevătămată. Afurisitele alea de femei erau insu- 
portabile atunci când venea vorba să o trateze ca pe o vază 
de sticlă susceptibilă să se spargă la cea mai mică atingere. 
Vor fi mai rele ca niciodată după acest episod. lar ea va fi ne- 
voită să îndure. 

— Te-aș fi prins din urmă, bombăni Aviendha, frecându-și 
şoldul, numai că m-a aruncat din șa calul ăsta prost. 

Era puţin probabil cu o iapă atât de blândă. Aviendha re- 
uşise pur şi simplu să cadă din spinarea ei. Văzând care era 
situaţia, își vârî repede cuțitul în teacă, încercând să facă să 
pară că nici măcar nu și-l scosese. Strălucirea saidarului dis- 
păru şi ea. 

— Am fost în siguranţă. Elayne încercă să alunge tonul as- 
pru din glas, fără să reuşească însă. Min a zis că voi da naşte- 
re copiilor, soră. Până când aceştia se vor naște, niciun rău nu 
mă poate atinge. 


Aviendha încuviință încet din cap, îngândurată, însă 
Birgitte mârâi: 

— Nădăjduiesc că nu vrei să-i pui la încercare viziunile. 
Dacă îţi asumi prea multe riscuri, s-ar putea să-i dovedeşti că 
se înşală. 

Asta era o prostie. Min nu se înșela niciodată. Cu siguran- 
tă nu. 

— Aceasta a fost compania lui Aldin Miheres, zise un mer- 
cenar înalt cu un accent murandian melodios deşi pronunțat, 
scoțându-șşi coiful de pe cap și lăsând să se vadă o față subțire 
şi asudată, cu o mustață ceruită, cu fire cărunte ca nişte ţepi. 

Rhys a'Balaman, cum își spunea el, avea niște ochi ca do- 
uă pietre și un zâmbet pe buzele subțiri care părea întot- 
deauna lasciv. Le auzise conversaţia şi îi arunca Elaynei pri- 
viri piezişe în vreme ce i se adresa Birgittei: 

— L-am recunoscut, zău. E un bărbat de ispravă, Miheres. 
Am luptat alături de el de atât de multe ori, încât nici nu-mi 
mai amintesc, zău. Mai că ajunsese la ușa magaziei ăleia când 
săgeata ta l-a nimerit în grumaz, căpitane-general. Păcat. 

Elayne se încruntă. 

— A ales așa cum ai facut-o și dumneata, căpitane. Oi fi 
regretând moartea unui prieten, dar sper că nu regreţi ale- 
gerea pe care a facut-o. 

Majoritatea mercenarilor pe care ea îi alungase din oraș, 
poate toți, se înrolaseră în oastea Arymillei. În acel moment, 
cea mai mare teamă a ei era că femeia va reuși să cumpere 
companiile care se aflau încă în interiorul zidurilor. Niciunul 
dintre căpitanii mercenarilor nu raportase nimic, însă jupâ- 
neasa Harfor spusese că fuseseră abordați. Inclusiv a'Balaman. 

Murandianul îi oferi acel zâmbet lasciv și o plecăciune 
formală, fluturând o mantie pe care nu o avea. 

— O, am luptat împotriva lui la fel de des cum am luptat 
alături de el, domniţă. Dacă în această zi ne-am fi trezit față în 
față, l-aș fi omorât eu pe el sau el pe mine. E mai degrabă o 
cunoştinţă decât un prieten. lar eu mai degrabă aș lua galbe- 
nii ca să apăr un zid ca acesta, nu ca să-l atac. 

— Am observat că unii dintre oamenii dumitale au arba- 
lete în spinări, căpitane, dar nu l-am văzut pe niciunul să o 
folosească. 

— Nu-i un obicei al mercenarilor, zise Birgitte pe un ton sec. 

lritarea străbătea legătura, însă nu se știa sigur dacă față 
de a'Balaman sau față de Elayne. Această senzație dispăru ra- 
pid. Birgitte învățase să îşi stăpânească trăirile odată ce ele 
descoperiseră cum ea și Elayne se oglindeau una pe cealaltă 
prin intermediul legăturii. Era foarte probabil că ea îşi dorea 
ca Elayne să poată face la fel; pe de altă parte, acelaşi lucru 
şi-l dorea și Elayne. 

A'Balaman îşi lipi coiful de șold. 

— Vedeţi, domniţă, lucrurile stau astfel: dacă nu urmă- 
reşti cu prea multă încrâncenare un om care încearcă să fugă 
de pe câmpul de bătălie, dacă nu încerci să îl dobori şi alte alea, 
ei bine, dată următoare, când tu vei fi acela care va încerca să 
scape de pe câmpul de bătălie, el s-ar putea să îți întoarcă 
favoarea. La urma urmei, dacă cineva încearcă să fugă de pe 
câmpul de bătălie, înseamnă că a renunţat la luptă, nu-i aşa? 

— Asta până când va reveni în ziua următoare, se răsti 
Elayne. Dar data viitoare, vreau să văd că sunt folosite arba- 
letele acelea! 

— Cum porunceşti, domniţă, zise a'Balaman pe un ton ofi- 
cial, făcând o plecăciune la fel de oficială. Vă rog să mă scu- 
zaţi, mă duc la oamenii mei. 

Se îndepărtă cu paşi mari fără a mai aştepta aprobarea ei, 
strigând la oamenii lui ca să-şi miște fundurile leneșe. 

— Cât de multă încredere putem avea în el? întrebă încet 
Elayne. 

— Atât de multă ca într-un mercenar, răspunse Birgitte, 
la fel de încet. Dacă cineva îi oferă suficienți galbeni, e ca o 
aruncare a zarurilor, și nici măcar Mat Cauthon n-ar putea 
zice cum vor ateriza acestea. 

Aceasta era o remarcă foarte ciudată. Ea își dorea să fi 
ştiut cine era Mat(43). Și dragul Thom. Şi micuțul Olver. Se 
ruga în fiecare seară ca ei să fi scăpat nevătămațţi de sean- 
chani. Nu îi putea ajuta cu nimic, însă. În acel moment, avea 
destule pe cap, încercând să se ajute pe ea. 

— Îmi va asculta porunca? Referitoare la arbalete? 


43 Fraza originală: „She wished she knew how Mat was”. Elayne 
îl cunoaşte foarte bine pe Mat, încă de când era aleasă în Turnul 
Alb. Deci traducerea corectă ar fi fost: „Ea şi-ar fi dorit să ştie cum 
o duce Mat”. (n.red.) 


Birgitte dădu negativ din cap, iar Elayne oftă. Era rău 
atunci când dădeai porunci care nu aveau să fie ascultate. 
Oamenii îşi făceau un obicei în a nu se supune. 

Venind mai aproape, ea vorbi aproape în șoaptă: 

— Pari istovită, Birgitte. 

Pentru urechile altcuiva, aceste cuvinte n-ar fi însemnat 
nimic. Fața Birgittei era încordată, ochii îi erau încercănați. 
Oricine putea vedea asta, dar prin legătură se simțea că ea 
era frântă de oboseală, deja de câteva zile. Pe de altă parte, și 
Elayne simțea aceeași oboseală permanentă, ca şi când avea 
membrele din plumb. Legătura dintre ele oglindea mai mult 
decât trăiri. 

— Nu trebuie să conduci tu fiecare contraatac. 

— Cine ar mai putea-o face? 

Preţ de o clipă, oboseala i se simți și în glas Birgittei, iar 
umerii îi căzură, dar ea și-i îndreptă repede şi îşi înăspri gla- 
sul. Era pur şi simplu puterea voinţei. Elayne simţea asta pâ- 
nă în măduva oaselor, atât de tare, încât îi venea să plângă. 

— Ofițerii mei sunt nişte băiețandri neexperimentați, 
continuă Birgitte, sau bărbaţi ieşiţi la pensie, care ar trebui să 
își încălzească oasele în fața focului din şemineurile nepoților 
lor. În afară de căpitanii mercenarilor, oricum, şi n-am încre- 
dere în niciunul fără cineva care să privească peste umărul 
lui. Lucru care ne aduce înapoi la întrebarea mea: cine altci- 
neva dacă nu eu? 

Elayne îşi deschise gura ca să o contrazică. Nu în privința 
mercenarilor. Birgitte îi explicase cum stătea treaba cu ei, cu 
amărăciune în glas și pe îndelete. Uneori, mercenarii luptau 
cu aceeași îndârjire ca orice soldat al Gărzii, dar alteori, aceş- 
tia mai degrabă se retrăgeau decât să facă prea multe victi- 
me. Mai puțini oameni însemna mai puţini galbeni pentru cei 
pe care aveau să-i tocmească mai târziu, asta dacă aceștia nu 
puteau fi înlocuiţi de luptători la fel de pricepuți. Bătălii care 
ar fi putut fi câştigate fuseseră pierdute însă, deoarece mer- 
cenarii părăsiseră câmpul de bătălie pentru a-și păstra nu- 
mărul. Însă le displăcea să facă asta dacă altcineva, în afară 
de ai lor, privea. Acest lucru le ştirbea reputaţia și le cobora 
prețul de tocmeală. Dar trebuia să mai fie și altcineva. Ea nu 
își permitea ca Birgitte să se prăbușească din cauza epuizării. 
Lumină, își dorea ca Gareth Bryne să fi fost acolo. Egwene 

avea nevoie de el, la fel și ea. Elayne își deschise gura, dar, 
brusc, câteva bubuituri puternice răzbătură din oraș, care se 
afla în spatele ei. Se întoarse și rămase cu gura căscată, pri- 
vind uluită. 

Dacă înainte cu câteva clipe cerul fusese senin deasupra 
Oraşului Interior, acum o masă uriașă de nori negri se apro- 
pia amenințătoare ca nişte munți ce se înălțau drepți, iar ful- 
gerele bifurcate loveau pământul prin perdeaua cenușie de 
ploaie care părea la fel de solidă ca zidurile orașului. Domu- 
rile poleite cu aur ale Palatului Regal, care ar fi trebuit să 
strălucească în lumina soarelui, nu se mai vedeau din cauza 
acelei perdele. Acea ploaie torențială cădea doar peste Orașul 
Interior. Peste tot, în celelalte direcţii, cerul rămase luminos 
şi senin. Nu era nimic firesc în asta. Însă uluirea dură doar 
câteva clipe. Fulgerul acela albastru-argintiu, care se despăr- 
tise în trei, cinci ramuri, lovea doar interiorul oraşului Caemlyn, 
provocând daune și, poate, morți. Cum se formaseră norii 
aceia? Ea se pregăti să îmbrăţișeze saidarul ca să îi împrăștie. 
Însă Adevăratul Izvor îi scăpa iar şi iar. Era ca şi când ar fi 
încercat să apuce o mărgea cufundată într-o oală cu unsoare. 
Pe când credea că o prinsese, aceasta îi aluneca din mâini. În 
ultima vreme, acest lucru se întâmpla mult prea des. 

— Aviendha, vrei să te ocupi tu de asta, rogu-te? 

— Desigur, răspunse Aviendha, îmbrățișând cu ușurință 
saidarul. 

Elayne își înăbuşi un sentiment de invidie. Dificultăţile pe 
care le întâmpina erau din vina afurisitului de Rand, nu din 
vina surorii ei. 

— Îţi mulţumesc. Am nevoie să exersez. 

Nu era adevărat. Era doar un mod de a-i cruța sentimen- 
tele. Aviendha începu să împletească Aer, Foc, Apă și Pământ, 
creând niște tipare complicate. O făcea cu aproape la fel de 
mare ușurință cum ar fi putut-o face ea însăși, chiar dacă mai 
încet. Surorii ei îi lipsea îndemânarea cu vremea, dar, pe de 
altă parte, nu avusese avantajul de a se bucura de învățături- 
le oamenilor mării. Norii nu se risipiră pur și simplu, desigur. 
La început, trăsnetele deveniră niște fulgere simple, scăzură 
la număr, apoi încetară. Aceasta era partea cea mai grea. A 
invoca fulgerul era ca şi când ai fi rotit o pană pe degete 
comparativ cu a-l face să se oprească. Asta semăna mai mult 


cu a lua în mâini nicovala unui fierar. Apoi, norii începură să 
se risipească, să se subțieze şi să devină mai deschişi la cu- 
loare. Și acest proces fu lent. Dacă făceai prea mult și prea 
repede folosind vremea putea avea efecte care să se răspân- 
dească mile întregi în tot ţinutul și nu știai niciodată care pu- 
teau fi aceste efecte. Furtunile puternice și inundațiile erau la 
fel de posibile ca zilele calme și adierile blânde. Până când 
norii se împrăștiaseră suficient de departe ca să ajungă la zi- 
durile exterioare ale Caemlynului, aceştia erau cenușii, iar 
din ei cădea o ploaie măruntă care îi lipiră repede Elaynei 
cârlionţii de cap. 

— E de-ajuns? Zâmbind, Aviendha își ridica fața spre cer 
ca să lase ploaia să i se prelingă pe obraji. Ador să privesc 
cum apa cade din cer. 

Lumină, ai fi zis că se săturase de atâta ploaie. De când 
venise primăvara, plouase aproape în fiecare afurisită de zi! 

— E vremea să ne întoarcem la palat, Elayne, zise Birgitte, 
vârându-şi coarda arcului în buzunarul hainei. Începuse să 
desfacă coarda de îndată ce norii începuseră să se deplaseze 
spre ele. Unii dintre aceşti oameni au nevoie de îngrijirea 
unei surori. lar eu am impresia că n-am mai mâncat micul 
dejun de două zile. 

Elayne se încruntă. Legătura transmitea un sentiment de 
prudenţă care îi spunea tot ceea ce era nevoie să ştie. Trebu- 
iau să se întoarcă la palat ca să o ferească de ploaie pe Elayne, 
care se afla într-o stare delicată. De parcă s-ar fi topit! Brusc, 
ea deveni conștientă de gemetele răniților și simți cum îi ar- 
deau şi mai tare obrajii. Bărbaţii aceia aveau într-adevăr ne- 
voie de îngrijirea unei surori. Chiar dacă ar fi putut ține sai- 
darul, cele mai puţin răni grave ale lor erau dincolo de abili- 
tățile ei, iar Aviendha nu era mai pricepută la tămăduire. 

— Da, e vremea să ne întoarcem, zise ea. 

Măcar dacă şi-ar putea stăpâni iar trăirile! Birgitte ar fi 
mulțumită şi de asta. Avea şi ea pete de culoare în obraji, 
ecouri ale stânjenelii Elaynei. Acestea arătau foarte ciudat 
însoțite de privirea încruntată a femeii, când aceasta o în- 
demnă repede pe Elayne să intre în turn. 

Inimă Înfocată şi Mageen, precum și ceilalți cai aşteptau 
răbdători în locul unde fuseseră lăsaţi, așa cum se aştepta 
Elayne. Până şi Mageen era bine dresată. Erau singurele de 

pe stradă până când Alise şi celelalte femei ale Clanului își 
făcură apariția de pe o străduță mai îngustă. Nu se vedea nici 
urmă de teleagă sau căruţă. Fiecare ușă era ferecată, fiecare 
fereastră avea draperiile trase, cu toate că se putea la fel de 
bine să nu mai fie nimeni dincolo de ele. Majoritatea oame- 
nilor avuseseră suficientă minte ca să plece de îndată ce în- 
țeleseseră că sute de bărbați urmau să înceapă să își legene 
săbiile în apropierea lor. O draperie se mişcă; apăru fața unei 
femei pentru o clipă, apoi dispăru. Alţii aveau o plăcere ma- 
cabră să privească. 

Șuşotind între ele, cele patru femei ale Clanului își reluară 
locurile pe care le ocupaseră atunci când deschiseseră poarta 
câteva ore mai devreme. Priveau cadavrele de pe stradă și 
clătinau din cap, deşi aceasta nu era prima oară când vedeau 
trupuri moarte. Niciuneia nu i-ar fi fost îngăduit să dea testul 
pentru a fi aleasă; cu toate acestea, erau calme, sigure pe ele, 
la fel de semeţe ca niște surori, în ciuda ploii care le uda părul 
şi rochiile. Aflând planul Egwenei pentru Clan, acela de a-l 
asocia cu Turnul şi de a le oferi surorilor aes sedai un loc un- 
de să se retragă, le mai diminuă temerile legate de viitorul lor, 
mai ales odată ce aflară că Legea lor avea să rămână valabilă 
şi că fostele aes sedai vor fi nevoite să o respecte și ele. Nu 
toate credeau acest lucru - în ultima lună, şapte dintre ele fu- 
giseră fără să lase măcar un bileţel —, însă majoritatea, da, și 
își luau forța din această convingere. Faptul că aveau o treabă 
de făcut le restabilise mândria. Elayne nu își dăduse seama că 
aceasta le fusese ştirbită până când ele încetară să se consi- 
dere, a fi nişte refugiate complet dependente de ea. Acum, 
erau mai semeţe. Îngrijorarea le dispăruse de pe feţe. Şi, din 
nefericire, nici nu se mai grăbeau să plece capul în fața unei 
surori. Cu toate că partea aceasta începuse, de fapt, mai de- 
vreme. Odinioară, le consideraseră pe aes sedai superioare 
muritorilor de rând, dar descoperiseră, spre dezamăgirea lor, 
că şalul nu te făcea mai femeie decât erai fără el. 

Alise îi aruncă o privire Elaynei, strângând din buze o cli- 
pă şi aranjându-și poalele maronii fără a fi nevoie. Se împo- 
trivise ca Elaynei să îi fie îngăduit - îngăduit! - să vină aici. 
lar Birgitte cedase! Alise era o femeie fermă. 

— Sunteţi pregătite pentru noi, căpitane-general? zise ea. 


— Suntem, răspunse Elayne, însă Alise aşteptă până când 
Birgitte dădu aprobator din cap, înainte să se lege cu celelalte 
trei femei ale Clanului. 

Ea o ignoră pe Elayne după ce îi aruncă acea privire. 
Nynaeve n-ar fi trebuit niciodată să înceapă să îşi dea „atâta 
osteneală cu ele”, cum se exprimase ea. Când avea să pună 
din nou mâna pe Nynaeve, Elayne avea de gând să stea puţin 
de vorbă cu ea. 

Obişnuita dungă verticală îşi făcu apariţia şi părea că se 
rotește lăsând la vedere curtea principală a grajdului palatu- 
lui. Era o gaură în aer de aproape patru pași pe patru, însă 
priveliștea ce se zărea prin deschizătură, uşile înalte şi arcui- 
te ale unuia dintre grajdurile din marmură albă, era puţin 
descentrată față de cea la care se așteptase ea. Atunci când 
călări pe pietrele udate de ploaie ale curții grajdului, își dădu 
seama de ce. Mai exista o poartă deschisă, puțin mai mică. 
Dacă încercai să deschizi o poartă într-un loc unde exista deja 
o alta, a ta era ușor deplasată, atâta cât cele două să nu se 
atingă, cu toate că spaţiul dintre ele era mai subțire decât 
tăişul unei lame. Din cealaltă poartă, o coloană geamănă de 
bărbaţi părea să iasă călare prin zidul exterior al curții graj- 
dului, cotind ca să iasă din curtea grajdului prin porţile cu 
legături de fier deschise. Unii purtau coifuri și platoșe lustru- 
ite sau armuri de tip poștă(44) cu plăci încorporate, însă fie- 
care bărbat avea pe el haina roșie cu guler alb care repre- 
zenta Garda Reginei. Un bărbat înalt, lat în umeri, care avea 
două noduri aurii pe umărul stâng al hainei roșii stătea în 
ploaie şi îi privea, cu coiful lipit de şold. 

— lată o privelişte care-ţi încântă privirea, şopti Birgitte. 

Grupuri mici de femei ale Clanului cutreierau ţinutul în 
căutarea acelora care încercau să o sprijine pe Elayne, însă 
era o treabă riscantă. Până în acel moment, femeile Clanului 
aduseseră veşti despre zeci de grupuri care încercau să gă- 


44 Plate-and-mail în textul original. Cuvântul mail nu se referă 
la poştă, aşa cum probabil a tradus Google, ci la împletitura subţire 
de zale. Deci armura este o combinaţie de plăcuțe întrepătrunse și 


o țesătură din zale. Detalii în Wikipedia: 
https://en.wikipedia.org/wiki/Mail and plate armour 


activ la 20.06.2022 (n.red.) 

sească o cale ca să pătrundă în oraș, dar nu reușiseră să loca- 
lizeze decât cinci bande{45}, totalizând mai puţin de o mie de 
oameni. Se răspândise zvonul despre câți oameni ai Arymillei 
înconjuraseră orașul, iar adepţii Trakand se cam speriau să 
nu fie găsiți. Se speriau de cine i-ar putea găsi. 

De îndată ce Elayne și celelalte femei își făcură apariţia, 
grăjdarii înveşmântaţi în roșu, cu Leul Alb pe umărul stâng, 
veniră în fugă. Un individ sfrijit şi știrb, cu câteva fire albe în 
cap, o ţinu pe Inimă Înfocată de căpăstru, în vreme ce o fe- 
meie zveltă şi căruntă ținu scărița Elaynei astfel încât să poa- 
tă descăleca. Ignorând ploaia torențială, se îndreptă cu paşi 
mari spre bărbatul înalt, împroșcând apa la fiecare pas. Părul 
lui îi stătea lipit de față în toate direcţiile, atârnând ud, însă 
putea vedea că era tânăr, fiind aproape de vârstă mijlocie. 

— Lumina să strălucească asupra ta, locotenente, zise ea. 
Numele dumitale? Câţi oameni ai adus? Şi de unde? 

Prin deschizătura aceea mai mică, ea putea vedea un şir 
de călăreți care se întindea până departe, printre copacii 
înalți. Ori de câte ori o pereche trecea prin poartă, o alta își 
facea apariţia la capătul îndepărtat al coloanei. Nu ar fi crezut 
că mai rămăseseră undeva atât de multe Gărzi. 

— Charlz Guybon, Regina mea, răspunse el, lăsându-se 
într-un genunchi și lipindu-și pumnul înmănuşat de lespezi. 
Căpitanul Kindlin din Aringill mi-a dat permisiunea să încerc 
să ajung în Caemlyn. Asta a fost după ce am aflat că domnița 
Naean și celelalte au fugit. 

Elayne râse. 

— Ridică-te, omule. Nu sunt regină încă. 

Aringill? Niciodată nu fuseseră atât de multe Gărzi acolo. 

— Cum porunceşti, domniţă, zise el, ridicându-se în pi- 
cioare şi făcând o plecăciune care era mai potrivită pentru 
Domniţa-Moştenitoare. 

— Putem continua discuţia înăuntru? interveni Birgitte 
pe un ton iritat. 

Guybon îi observă haina cu dungi aurii pe manșete și cu 
nodurile reprezentând rangul și îi oferi un salut la care ea 
răspunse ducându-și repede brațul de-a curmezișul pieptu- 


45 În acest caz substantivul band se traduce prin ceată. (n.red.) 


lui. Dacă el era surprins să vadă o femeie având rangul de că- 
pitan-general, atunci fu îndeajuns de înţelept să n-o arate. 

— Sunt udă leoarcă şi tu la fel, Elayne. 

Aviendha era chiar în spatele ei, cu şalul înfăşurat în jurul 
capului şi nu mai arăta atât de încântată de ploaie acum, că 
bluza albă îi stătea lipită de trup și fusta neagră îi atârna grea 
din cauza apei. Femeile Gărzii îşi conduceau caii spre unul 
dintre grajduri, în afară de opt care aveau să rămână cu 
Elayne până când urmau să vină înlocuitoarele lor. Guybon 
nu făcu niciun comentariu nici în privinţa lor. Un bărbat foar- 
te înţelept. 

Elayne se lăsă condusă până departe, unde colonada sim- 
plă alcătuia intrarea în palat. Femeile Gărzii o înconjurară 
chiar și aici, patru în față şi patru în spate, astfel încât se sim- 
ţea ca o prizonieră. Însă odată ferită de ploaie, ea șovăi. Voia 
să ştie. Încercă din nou să îmbrăţişeze saidarul - a-şi scoate 
umezeala din veşminte ar fi o treabă simplă cu ajutorul Pute- 
rii dar Izvorul îi scăpă încă o dată printre degete. Aviendha 
nu cunoştea împletitura, prin urmare fură nevoite să rămână 
ude leoarcă. Lampadarele simple din fier așezate de-a lungul 
peretelui nu fuseseră aprinse încă şi, din cauza ploii, spațiul 
era cufundat în semiîntuneric. Guybon își trecu degetele prin 
păr, încercând să şi-l aranjeze cât de cât. Lumină, era aproape 
chipeş! Ochii căprui-verzui îi erau obosiţi, dar fața îi părea 
mereu pregătită pentru un zâmbet. Arăta de parcă nu zâm- 
bise de multă vreme. 

— Căpitanul Kindlin zice că aş putea încerca să îi găsesc 
pe oamenii pe care i-a lăsat la vatră Gaebril, domniţă, iar 
aceștia au început să se îngrămădească de îndată ce am dat o 
strigare. Ai fi surprinsă câţi dintre ei şi-au aşezat uniformele 
într-un cufăr pentru ziua în care ar putea avea din nou nevoie 
de ele. Mulţi dintre ei au luat cu ei şi armura, lucru pe care 
n-ar fi trebuit să-l facă; adevărul fie spus, dar mă bucur că au 
facut-o. M-am temut că am aşteptat prea mult atunci când am 
aflat despre asediu. Tocmai mă gândeam să mă apropii lup- 
tând de una dintre porțile orașului, când m-au găsit jupânea- 
sa Zigane și celelalte. O privire nedumerită apăru pe chipul 
lui. S-a supărat foarte tare când i-am spus aes sedai, însă Pu- 
terea Supremă trebuie să fie aceea care ne-a adus aici. 

— A fost, iar ea nu este, zise Elayne, pierzându-și răbda- 
rea. Câţi sunt, omule? 

— Patru mii şapte sute şaizeci și doi din rândul Gărzii, 
domniţă. Plus că am întâlnit câțiva seniori şi domniţe care 
încercau să ajungă în Caemlyn cu ostașii lor. Fii mulțumită. 
M-am asigurat că îți sunt loiali înainte să le îngădui să mi se 
alăture. Nu e niciunul din marile Case, dar totalul lor este 
aproape de zece mii, domniţă. Rosti aceste cuvinte de parcă 
nu ar fi avut nicio importanţă. În grajd sunt patruzeci de cai 
buni de călărit. i-am adus zece mii de soldați. 

Elayne râse şi bătu încântată din palme. 

— Minunat, căpitane Guybon! Minunat! 

Arymilla avea în continuare o oaste mai numeroasă, dar 
nu la fel de numeroasă ca înainte. 

— Locotenent al Gărzii, domniţă. Sunt locotenent. 

— Din acest moment, eşti căpitanul Guybon. 

— Şi adjutantulț46) meu, adăugă Birgitte, cel puţin pen- 
tru moment. Ai dat dovadă că ești capabil, eşti suficient de în 
vârstă ca să ai experienţă, iar eu am nevoie de ambele. 

Guybon părea copleșit, căci făcea întruna plecăciuni și îngâ- 
na mulțumiri. Ei bine, un bărbat de vârsta lui se aștepta, în mod 
normal, să mai slujească cel puţin alți zece sau cincisprezece 
ani înainte să fie luat în considerare pentru rangul de căpitan, 
darămite adjutant al căpitanului-general, fie și temporar. 

— Şi-acum, a trecut demult vremea ca noi să ne schimbăm 
cu haine uscate, continuă Birgitte. Mai cu seamă tu, Elayne. 

Legătura cu străjerul transmitea o fermitate implacabilă 
care sugera că Birgitte era în stare s-o tragă după ea pe Elayne 
dacă aceasta mai zăbovea mult. 

Elayne simţi că e pe punctul să izbucnească, dar se luptă 
să se domolească. Aproape că își dublase numărul soldaţilor 
şi nu avea de gând să lase nimic să îi strice această zi. Și-apoi, 
şi ea își dorea să îmbrace haine uscate. 


46 And my second, în textul original. Aceasta înseamnă că Guybon 
este locțiitorul (secundul) Birgitei. Adjutantul are cu totul alte în- 
sărcinări. (n.red.) 


CAPITOLUL 14 
Veşminte ude 


Înăuntru, lampadarele poleite cu aur erau aprinse, deoa- 
rece lumina zilei nu pătrundea niciodată atât de adânc în pa- 
lat, iar flăcările pâlpâiau în lămpile care nu aveau abajur din 
sticlă. Oglinzile lămpilor ofereau o lumină bună pe coridoa- 
rele unde era agitaţie. Și chiar era, căci servitorii în livrele 
mişunau grăbiţi de colo colo sau măturau şi spălau pardose- 
lile. Lacheii, cu Leul Alb cusut pe partea stângă a hainelor lor 
roşii, stăteau cocoțaţi pe scări înalte din lemn și dădeau jos 
tapiseriile de iarnă, înfățișând în mare parte flori şi peisaje de 
vară, şi agățau tapiseriile de primăvară, multe afișând frunzi- 
şul colorat al toamnei. Întotdeauna cu două anotimpuri îna- 
inte pentru majoritatea tapiseriilor, acesta era obiceiul, pen- 
tru a oferi puțină uşurare după frigul iernii sau dogoarea ve- 
rii, pentru a aduce aminte că deși primăvara orna copacii cu 
un verde-crud, ramurile acestora urmau să devină golașe şi 
zăpada avea să vină din nou, pentru a aduce aminte că atunci 
când frunzele moarte cădeau, la fel şi prima zăpadă, iar când 
zilele deveneau din ce în ce mai friguroase, că primăvara 
avea să vină din nou. Existau și câteva scene de luptă printre 
ele, arătând vremurile de glorie ale Andorului, dar Elaynei nu 
îi plăcea să le mai privească atât de mult cum o făcea în copi- 
lărie. Cu toate acestea, acum aveau și ele locul lor, simboluri 
ale bătăliei adevărate. Diferența dintre cum percepea lucru- 
rile o fetiță şi cum le percepea o femeie. Gloria era obținută 
întotdeauna prin vărsare de sânge. Lăsând gloria deoparte, 
adeseori lucrurile necesare erau plătite prin bătălii și sânge. 

Existau prea puţini servitori care să îndeplinească astfel 
de sarcini în timp util, iar un număr considerabil erau pensi- 

onari cu părul alb şi aduşi de spate, care arareori se mișcau 
repede. Indiferent cât de înceţi erau, ea se bucura că aceștia 
reveniseră de bunăvoie la muncă pentru a-i instrui pe cei 
nou-tocmiţi și să preia sarcinile abandonate de cei care fugi- 
seră în timpul domniei lui Gaebril sau după ce Rand pusese 
stăpânire pe Caemlyn, altminteri palatul ar fi luat deja înfăți- 
şarea unui hambar. Un hambar murdar. Bine măcar că toate 
covoarele de iarnă fuseseră luate de pe pardoseli. Ea lăsa o 
urmă udă în urma ei pe gresia roşu cu alb. Din cauza ploilor 
de primăvară, covoarele ude ar fi avut flori de mucegai până 
la căderea nopții. 

Servitorii în livrele roşu cu alb care se grăbeau să își în- 
deplinească sarcinile păreau înspăimântați în vreme ce fă- 
ceau plecăciuni sau reverenţe, lucru care nu ajuta cu nimic 
starea ei de dispoziţie. Aceştia nu păreau deranjaţi să le vadă 
pe Aviendha sau pe Birgitte ude leoarcă şi picurând, nici pe 
femeile Gărzii. Arde-o-ar focu', dacă lumea nu înceta să se 
mai aştepte ca ea să fie cocoloșită cât era ziulica de mare...! 
Avea o privire atât de încruntată, încât servitorii făceau re- 
verenţe grăbite și plecau iute la treburile lor. Temperamentul 
ei devenea subiectul poveștilor spuse seara în fața șemineu- 
lui, cu toate că încerca să nu-și verse furia pe servitori. Pe 
nimeni, de fapt, dar cu atât mai puţin pe servitori. Aceştia nu 
își permiteau să ridice tonul la ea. 

Avea de gând să meargă direct în apartamentul ei și să se 
schimbe, dar indiferent de intenţiile ei, Elayne se abătu din 
drum atunci când o zări pe Reanne Corly pătrunzând pe un 
coridor care se întâlnea cu un altul, unde gresia era toată ro- 
şie. Reacţiile servitorilor nu aveau nimic de-a face cu asta. Ea 
nu era încăpățânată. Era udă leoarcă şi voia niște veşminte 
uscate și un prosop cald în cel mai rău caz, dar văzând-o pe 
femeia Clanului, fu o surpriză, iar cele două femei care o în- 
soţeau pe Reanne îi atraseră şi ele atenţia. Birgitte bombăni o 
înjurătură înainte să o urmeze, tăind aerul cu arcul ca și când 
ar fi vrut să lovească pe cineva. Legătura transmitea un ames- 
tec de suferință îndelungată și iritare, în curând înăbușite. 
Aviendha nu plecă de lângă Elayne, deși îşi ocupa timpul în- 
cercând să-şi stoarcă apa din şal. În ciuda ploilor pe care le 
văzuse, a tuturor râurilor de când trecuse Osia Lumii şi a ma- 
rilor rezervoare de sub oraș, ea încă se mai strâmba când ve- 


dea risipa de apă care cădea inutil pe pardoseală. Cele opt 
femei ale Gărzii, rămase în urmă din cauza virajului ei neaş- 
teptat, grăbiră pasul ca să o ajungă din urmă. Erau calme și 
nu scoteau niciun sunet, în afară de tropăitul cizmelor lor pe 
gresie. Dacă îi dădeai vreuneia o sabie şi o pereche de cizme, 
aceasta începea să tropăie. 

Una dintre femeile care o însoțeau pe Reanne era Kara 
Defane, care fusese înțeleaptă, sau tămăduitoarea, unui sat 
pescăresc din Toman Head, înainte ca seanchanii să îi pună 
zgardă. Durdulie şi cu ochi vioi, înveşmântată într-o rochie din 
lână maro, cu flori albastre şi albe brodate pe manşete, Kara 
părea a fi puțin mai în vârstă decât Elayne, deși avea aproape 
cincizeci de ani. Cealaltă era Jillari, o fostă damane din Sean- 
chan. În ciuda a tot, pe Elayne o treceau fiorii atunci când o 
vedea. Indiferent ce se spunea despre ea, femeia era seancha- 
nă, la urma urmei. 

Nici măcar Jillari nu ştia ce vârstă avea, cu toate că părea 
a fi de vârstă mijlocie. Subţirică la trup, cu un păr lung și roșu 
ca focul şi ochi la fel de verzi ca ai Aviendhei, ea și Marille, 
cealaltă damane de origine seanchană care rămăsese în palat, 
insistau în a susține că erau încă damane, că trebuiau să 
poarte zgardă din cauza a ceea ce erau în stare să facă. Clanul 
încerca să le obişnuiască cu libertatea prin plimbări zilnice. 
Plimbări atent supravegheate, desigur. Ele erau întotdeauna 
supravegheate îndeaproape, zi şi noapte. Altminteri, oricare 
dintre ele ar putea încerca să o elibereze pe femeia sul'dam. 
Că veni vorba, Kara nu era de încredere ca să fie lăsată sin- 
gură cu o sul'dame, nici Lemore, o nobilă taraboneră tânără 
căreia îi fusese pusă zgarda atunci când căzuse Tanchico. 
Acest gând nu i-ar fi trecut prin cap niciuneia, însă nu puteai 
şti ce ar face oricare dintre ele dacă o sul dame i-ar porunci 
s-o ajute să scape. Obiceiul ascultării era puternic impregnat 
atât în Kara, cât și în Lemore. 

Jillari făcu ochii mari atunci când o zări pe Elayne și se 
lăsă imediat în genunchi cu o bufnitură. Ea încercă să se aple- 
ce atât de mult, încât să atingă pardoseala, însă Kara o prinse 
de umeri și o îndemnă cu blândeţe să se ridice în picioare. 
Elayne încercă să nu lase să i se vadă dezgustul. Şi speră că, 
dacă acesta se vedea, toată lumea să creadă că era din cauza 
îngenuncheatului și a ploconelii. O parte avea această cauză. 

Cum putea să îşi dorească cineva să poarte zgardă? Ea auzi 
din nou glasul lui Lini și se cutremură. „N-ai cum să știi mo- 
tivele altei femei până nu i-ai purtat rochia vreme de un an.” 
Arde-o-ar focu’ dacă își dorea acest lucru! 

— Nu-i nevoie de toate astea, zise Kara. Asta trebuie să 
facem. 

Făcu o reverență, nu foarte grațioasă. Nu văzuse niciodată 
un oraș mai mare de câteva sute de locuitori, înainte ca sean- 
chanii să o înhațe. După o clipă, femeia cu părul roşu îşi răsfi- 
ră poalele bleumarin încă şi mai stângace. Mai că pică în nas, 
de fapt, şi se înroşi tare în obraji. 

— Lui Jillari îi pare rău, zise ea aproape în şoaptă, împre- 
unându-şi mâinile în față. Își ţinea ochii în pământ, supusă. 
Jillari va încerca să țină minte. 

— „Euw”, zise Kara. Îţi aminteşti ce ţi-am spus? Eu îţi spun 
Jillari, dar tu îţi spui „eu” sau „mie”. Fă o încercare. Şi uită-te 
la mine. Poţi s-o faci. 

Vorbea de parcă ar fi încurajat un copil. 

Femeia seanchană își umezi buzele, aruncându-i Karei o 
privire piezișă. 

— Eu, zise ea încet. 

Și, brusc, începu să plângă, lacrimile rostogolindu-i-se pe 
obraji mai repede decât reușea să şi le şteargă cu degetele. 
Kara o îmbrăţișă, scoțând sunete liniștitoare. Şi ea părea a fi 
pe punctul de a plânge. Aviendha se foi stânjenită. Nu era 
vorba de lacrimi - bărbați sau femei, aielii plângeau fără să se 
rușineze atunci când simțeau nevoia - ci de ele, atingerea 
mâinilor fiind un gest prea revelator în public. 

— Ce-ar fi ca voi două să vorbiţi puţin între patru ochi, le 
spuse Reanne cu un zâmbet liniștitor care îi adâncea ridurile 
fine din colțurile ochilor ei albaștri. Vocea ei era subțire și 
plăcută, potrivită pentru cântat. Vă voi ajunge din urmă și 
vom putea lua masa împreună. 

Cele două făcură câte o reverență, Jillari plângând în con- 
tinuare, apoi se întoarseră, Kara ținându-și brațul pe după 
umerii femeii mai scunde. 

— Dacă voieşti, domniţă, zise Reanne, înainte ca să ajungă 
cele două cu doi paşi mai încolo, am putea discuta în drum 
spre apartamentul tău. 


Faţa femeii era calmă, iar tonul ei nu puse accent pe nici- 
unul dintre cuvinte; cu toate acestea, Elayne îşi încleștă fălci- 
le. Se forţă să și le relaxeze. Nu avea rost să facă pe căpoasa. 
Era udă leoarcă. Şi începea să tremure, deşi nu puteai spune 
că era o zi friguroasă. 

— O sugestie excelentă, zise ea, strângându-și poalele gri 
ude. Vino! 

— Am putea merge puțin mai repede, bombăni Birgitte, 
nu chiar în barbă. 

— Am putea fugi, zise Aviendha, deloc în șoaptă. Ne-am 
putea usca de la efort. 

Elayne le ignoră și pluti într-un ritm potrivit. La mama ei, 
ar fi putut fi numit „regal”. Nu era sigură că îi reușea acest 
lucru, dar nu avea de gând să fugă prin tot palatul. Sau măcar 
să grăbească pasul. Dacă ar fi fost văzută fugind, acest lucru 
ar fi stârnit zeci de zvonuri, dacă nu chiar o sută, fiecare des- 
pre vreo întâmplare, una mai groaznică decât cealaltă. Și-aşa, 
circulau prea multe zvonuri cu fiecare suflare. Cel mai grav 
dintre ele era acela că orașul urma să cadă, că ea avea de 
gând să fugă înainte să se întâmple asta. Nu! Avea să fie vă- 
zută netulburată. Toată lumea trebuia să creadă că era pe de- 
plin încrezătoare în propriile forțe. Chiar dacă era doar de fa- 
țadă. Altminteri, mai bine ar fi îngenuncheat în fața Arymillei. 
Teama de înfrângere dusese la pierderea multor bătălii, la fel 
ca slăbiciunea, iar ea nu îşi permitea să piardă nici măcar una. 

— Credeam că te-a trimis căpitanul-general să iscodeşti, 
Reanne. 

Birgitte folosise două femei ale Clanului drept iscoade, 
femei care nu puteau deschide o poartă suficient de mare ca 
să treacă prin ea o teleagă trasă de cal, însă cum avea la dis- 
poziție cercuri ale femeilor Clanului care deschideau porți, 
atât pentru negoţ, cât și pentru deplasarea soldaţilor, ea le 
cooptase pe cele şase rămase care puteau călători de unele 
singure. Pentru ele, o oaste care venea prin învăluire nu re- 
prezenta un obstacol. Cu toate acestea, rochia Reannei bine 
croită, din lână albastră fină, deşi neornată, cu excepţia unei 
agrafe în formă de cerc cu email roşu de pe gulerul înalt, era 
categoric nepotrivită pentru a cutreiera pe furiș ţinutul. 

— Căpitanul-general crede că iscoadele ei au nevoie de 
odihnă. Spre deosebire de ea, adăugă Reanne pe un ton prie- 
tenos şi îşi arcui o sprânceană când se uită la Birgitte. 

Legătura fu străfulgerată de iritare. Dintr-un oarecare mo- 
tiv, Aviendha râse; Elayne tot nu înţelegea umorul aielilor. 

— Mâine, voi pleca din nou. Asta îmi aduce aminte de 
vremurile de demult, când eram o negustoreasă cu desagii în 
spate şi cu un singur catâr. 

De-a lungul vieților lor lungi, femeile Clanului avuseseră 
multe ocupaţii, schimbând mereu locul și îndeletnicirea îna- 
inte ca să observe cineva cât de încet îmbătrâneau. Cea mai 
bătrână dintre ele stăpânea mai bine de o duzină de îndelet- 
niciri, trecând cu ușurință de la una la alta. 

— M-am hotărât să îmi petrec ziua liberă ajutând-o pe 
Jillari să îşi găsească un nume. Reanne făcu o grimasă. În 
Seanchan, tradiția spune că trebuie să ștergi numele unei fete 
din analele familiei sale atunci când acesteia i se pune zgardă, 
iar biata femeie simte că nu este demnă de numele pe care l-a 
primit la naștere. Numele de Jillari a venit odată cu zgarda, 
dar ea vrea să îl păstreze. 

— Există o grămadă de motive ca să îi urâm pe seanchani, 
zise Elayne cu înflăcărare în glas. 

Apoi, cu o mică întârziere, înţelese esența. A învăța cum să 
faci o reverență. A-ţi alege un alt nume. Arde-o-ar focu’, dacă 
sarcina o făcea să fie înceată la minte pe lângă toate celelalte...! 

— Când s-a răzgândit Jillari în privinţa zgărzii? 

Nu exista niciun motiv să lase pe toată lumea să vadă că 
era afectată în acea zi. 

Expresia de pe chipul celeilalte femei nu se schimbă defel, 
însă ezită suficient de mult ca Elayne să își dea seama că nu 
reuşise să o păcălească. 

— În dimineaţa aceasta, după ce tu și căpitanul-general 
ați plecat, altminteri ai fi fost informată. Reanne se grăbi să 
continue ca vorbele ei să nu aibă timp să o pună pe vreuna pe 
gânduri. Și mai am o veste, la fel de bună. Cel puțin, e cât de 
cât bună. Una dintre femeile sul'dame, Marli Noichin - îţi 
aminteşti de ea? -, a recunoscut că poate vedea împletiturile. 

— O, asta chiar este o veste bună, murmură Elayne. Prea 
bine. Mai sunt alte douăzeci și opt, dar ar putea fi mai ușoare 
acum, că una dintre ele s-a rupt. 


Ea urmărise o încercare de a o convinge pe Marli că putea 
învăţa să conducă, că putea vedea deja împletiturile Puterii. 
Seanchana durdulie fusese încăpățânată și sfidătoare chiar și 
după ce începuse să plângă. 

— Oarecum bună, am zis eu. Reanne oftă. După părerea 
lui Marli, e ca şi când ar recunoaşte că omoară prunci. Acum, 
ea insistă că ar trebui să i se pună zgardă. Cerșește un a'dam. 
Nu știu ce să fac cu ea. 

— Să o trimitem înapoi la seanchani de îndată ce vom pu- 
tea, răspunse Elayne. 

Reanne încremeni uluită, arcuindu-și sprâncenele. Birgitte 
își drese glasul zgomotos - nerăbdarea străbătu legătura îna- 
inte să fie înăbușită -, iar femeile Clanului tresăriră, apoi în- 
cepură să păşească din nou, într-un ritm mai alert decât înainte. 

— Dar o vor face damane. Nu pot condamna nicio femeie 
la asemenea pedeapsă. 

Elayne îi aruncă străjerului ei o privire la fel de tăioasă ca 
lama unui pumnal care taie o armură bună. Expresia Birgittei 
era... blajină. Pentru femeia cu părul auriu, a fi străjer conți- 
nea toate caracteristicile pe care le avea o soră mai mare. Și 
mai rău, o mamă, uneori. 

— Eu pot, zise ea cu emfază, grăbind pasul. Ei bine, nu 
strica să îmbrace haine uscate mai devreme decât mai târziu. 
Ea a ajutat la reținerea altor prizoniere, aşa că merită să afle 
şi ea cum este, Reanne. Dar nu de asta vreau s-o trimit înapoi. 
Dacă vreuna dintre ele vrea să rămână și să înveţe, și să se 
revanşeze pentru ceea ce a făcut ea, cu siguranță n-am s-o dau 
pe mâna seanchanilor, dar adevărat grăiesc, nădăjduiesc că 
toate sunt în asentimentul lui Marli. Îi vor pune un a'dam, 
Reanne, dar nu vor putea ascunde cine a fost. Fiecare sul'dam 
pe care o voi trimite seanchanilor ca aceștia să îi pună zgardă 
ar fi ca o săpăligă ce sapă la rădăcinile lor. 

— O decizie aspră, zise Reanne, întristată. Trăgea agitată 
de poale, le netezea, apoi trăgea iar de ele. Poate ai vrea să te 
mai gândeşti câteva zile la asta? Cu siguranţă, nu este ceva ce 
trebuie făcut de îndată. 

Elayne scrâşni din dinți. Femeia mai că insinuase că luase 
această hotărâre într-una din stările ei schimbătoare! Oare 
aşa să fie? Părea rezonabil şi logic. Nu le puteau ţinte întem- 
nițate la nesfârşit pe femeile sul'dame. A le trimite înapoi la 

seanchani pe acelea care nu voiau să fie eliberate era o cale 
de a se scăpa de ele și să le dea o lovitură seanchanilor în ace- 
lași timp. Era mai mult decât ură față de seanchani. Fireşte că 
era. Arde-o-ar focu’, cu siguranţă detesta faptul că era con- 
vinsă că deciziile ei erau bune sau nu! Nu își permitea să ia 
decizii greşite. Totuşi, nu exista niciun fel de grabă. În orice 
caz, era mai bine să trimită înapoi un grup, dacă se putea. 
Astfel, existau mai puţine şanse ca să aranjeze cineva un „ac- 
cident”. Îi credea capabili pe seanchani de astfel de lucruri. 

— Mă voi gândi la asta, Reanne, dar mă îndoiesc că mă voi 
răzgândi. 

Reanne oftă din nou, mai îndelung. Dornică să se reîn- 
toarcă în Turnul Alb şi la veşmântul alb de novice, așa cum 
i se făgăduise - fusese auzită spunând că le invidia pe Kirstian 
şi pe Zarya -, ea îşi dorea foarte multă să intre în Ajah Verde, 
însă Elayne avea îndoielile ei. Reanne era mărinimoasă, mi- 
loasă, de fapt, iar Elayne nu cunoscuse nicio Verde care să 
poată fi numită „blajină”. Chiar şi acelea care păreau fragile 
pe exterior erau dure ca oţelul pe interior. 

În faţa lor, Vandene își făcu apariţia plutind de pe un alt 
coridor, zveltă, cu păru alb și graţioasă în veșmântul ei din 
lână gri-închis cu tiv maro, şi o luă în aceeași direcţie în care 
se îndreptau și ele, aparent fără să le fi observat. Era Verde și 
încăpățânată ca un catâr. Jaem, străjerul ei, păşea alături de 
ea, ținându-şi capul plecat în timp ce purtau o discuţie intimă 
şi trecându-şi din când în când mâna prin părul subțire şi că- 
runt. El era bătrân, noduros și uscăţiv, iar haina verde-închis 
îi atârna larg pe trup, dar era la fel de dur ca ea, ca o rădăcină 
veche ce nu putea fi tăiată de topor. Kirstian şi Zarya, ambele 
în veşmintele albe de novice, îi urmau supuse, ținându-și 
mâinile împreunate în față, una palidă precum o cairhienină, 
cealaltă scundă și subțire în şolduri. Pentru niște fugare care 
reuşiseră să facă ceea ce puţine reușiseră, să îşi păstreze li- 
bertatea față de Turnul Alb ani la rând, peste trei sute de ani 
în cazul lui Kirstian, ele se obişnuiseră din nou cu statutul de 
novice cu o lejeritate remarcabilă. Pe de altă parte, Legea Cla- 
nului era un amestec între regulile care se aplicau novicelor 
şi cele după care trăiau alesele. Poate că pentru ele, rochiile 
albe din lână și pierderea libertăţii de a veni și a pleca după 


pofta inimii reprezentau singura schimbare reală, cu toate că 
Clanul reglementa ultimele legi într-o oarecare măsură. 

— Mă bucur nespus că le are pe cele două cu care să își 
ocupe timpul, murmură Reanne pe un ton compătimitor. În 
ochii ei se citeau îngrijorarea şi durerea. Este bine că o jeleşte 
pe sora ei, dar mă tem că ar fi obsedată de moartea lui Adeleas 
dacă nu ar fi Kirstian și Zarya. Poate că este, oricum. Cred că 
rochia pe care o poartă acum a fost a lui Adeleas. Am încercat 
să o consolez - am experienţă în a ajuta oamenii copleșiți de 
suferință; am fost înțeleaptă într-un sat și am purtat cingă- 
toarea roșie în Ebou Dar acum mulţi ani - dar ea nu vrea să 
scoată un cuvânt în prezența mea. 

De fapt, Vandene purta acum doar veşmintele surorii ei 
moarte, precum şi parfumul floral al lui Adeleas. Uneori, 
Elaynei i se părea că Vandene încerca să devină Adeleas, să se 
ofere pe sine ca să o aducă din nou la viață pe sora ei. Dar o 
puteai învinui pentru că era obsedată să o găsească pe per- 
soana care îi omorâse sora? Doar o mână de oameni știau că 
asta făcea ea. Restul credeau, la fel ca Reanne, că Vandene era 
concentrată la a le instrui pe Kirstian și pe Zarya. La asta și la 
a începe să le aplice pedeapsa pentru că fugiseră. Vandene le 
facea pe amândouă, fireşte, şi cu îndârjire; cu toate acestea, 
nu era decât un paravan pentru adevăratul ei scop. 

Elayne îşi întinse mâna fără să se uite și găsi mâna 
Aviendhei așteptând-o pe a ei într-o strânsoare reconfortan- 
tă. Ea o strânse la rândul ei de mână, nevrând să îşi imagine- 
ze cât de mult ar suferi dacă ar pierde-o pe Aviendha. Schim- 
bară o privire rapidă, iar în ochii Aviendhei se oglindiră ace- 
leași sentimente. Oare chiar crezuse odinioară că feţele aie- 
lilor erau nepăsătoare și indescifrabile? 

— După cum spuneai, Reanne, le are pe Kirstian și pe 
Zarya cu care să-şi ocupe timpul. Reanne nu se număra prin- 
tre cei puţini care ştiau adevărul. Fiecare jeleşte în felul său. 
Vandene va găsi consolare în drumul ei. 

„Atunci când îl va găsi pe ucigașul lui Adeleas”, nădăjduia 
Elayne. Dacă nu reușea acest lucru, măcar să i se mai domo- 
lească suferința... Ei bine, toate la timpul lor. Deocamdată, ea 
trebuia să îi îngăduie Vandenei să facă ce considera oportun. 
Mai ales că nu se îndoia că sora Verde va ignora orice încer- 
care de a fi strunită. Acest gând era mai mult decât enervant; 

o scotea din minţi. Trebuia să stea cu mâinile în sân şi să o pri- 
vească pe Vandene cum se autodistrugea, și poate, mai rău, 
să se folosească de asta. Faptul că nu exista o altă variantă nu 
făcea această situație mai ușor de acceptat. 

Când Vandene și însoțitorii ei o luară pe un alt coridor, 
Reene Harfor își făcu apariția de pe un coridor lateral chiar în 
fața Elaynei. Era o femeie îndesată şi tăcută, cu un coc cărunt 
în creștetul capului şi un aer regal și demn. Tunica ei roşie 
oficială, cu Leul Alb al Andorului, arăta întotdeauna proaspăt 
călcată. Elayne nu o văzuse niciodată cu părul nearanjat sau 
cu înfățișarea neîngrijită după o zi lungă în care suprave- 
ghease activităţile din palat. Pe lângă altele. Dintr-un oareca- 
re motiv, expresia de pe chipul ei părea nedumerită, însă de- 
veni îngrijorată atunci când o zări pe Elayne. 

— Domniţă, sunteți udă până la piele, zise ea, părând şo- 
cată, când făcu o reverență. Trebuie să vă scoateţi de îndată 
veșmintele alea ude. 

— Mulţumesc, jupâneasă Harfor, zise Elayne printre dinți. 
N-am observat. 

Regretă pe loc acest comentariu ironic - prima slujnică îi 
era la fel de credincioasă cum îi fusese și mamei ei însă ceea 
ce înrăutăți și mai mult lucrurile era faptul că jupâneasa 
Harfor îi acceptă ironia fără să clipească măcar. Stările de dis- 
poziţie ale Elaynei Trakand nu o mai mirau. 

— Vă voi însoţi dacă-mi îngăduiți, domniţă, zise ea pe un 
ton calm, pășind alături de Elayne. 

O slujnică tânără cu pistrui pe față ce căra un coș cu așter- 
nuturi de pat împăturite începu să facă o reverență, adresată 
atât Elaynei, cât și primei slujnice, însă Reene făcu un semn 
rapid, iar fata se îndepărtă repede, înainte să apuce să-și în- 
doaie complet genunchii. Poate că făcuse acest gest ca să o îm- 
piedice să audă conversaţia lor. Reene nu se opri din vorbit. 

— Trei dintre căpitanii mercenarilor cer o întrevedere cu 
dumneavoastră. l-am pus să aștepte în Sala de Primire Al- 
bastră şi le-am spus servitorilor să stea cu ochii pe ei ca nu 
cumva vreun mic obiect de preț să ajungă din întâmplare în 
buzunarele lor. Nu că a fost nevoie, pare-se. Careane Sedai şi 
Sareitha Sedai şi-au făcut apariția imediat după aceea și au 
rămas acolo ca să le țină companie căpitanilor. Este şi căpi- 
tanul Mellar cu ei. 


Elayne se încruntă. Mellar. Ea încerca să îl țină ocupat ca 
să nu dea de bucluc, însă el avea metodele lui de a-și face 
apariţia unde şi când se aștepta ea mai puţin. Că veni vorba, 
la fel şi Careane şi Sareitha. Una dintre ele trebuie să fi fost 
ucigașa din Ajah Neagră. Asta, dacă nu cumva era Merilille, 
dar ea era de negăsit, pare-se. Reene știa asta. A-i ascunde 
ceva era un act criminal. Ea avea iscoade peste tot, iar acestea 
puteau observa un indiciu vital. 

— Ce vor mercenarii, jupâneasă Harfor? 

— Mai mulţi bani, dac-ar fi să ghicesc, mârâi Birgitte, le- 
gănându-și arcul fără coardă ca pe o bâtă. 

— Cel mai probabil, fu de acord Reene, dar n-au vrut 
să-mi spună. 

Strânse ușor din buze. Nu mai mult de-atât, însă se părea 
că acești mercenari reuşiseră să o jignească. Dacă aceştia 
erau suficient de proşti ca să nu își dea seama că ea era mai 
mult decât o servitoare superioară, atunci chiar că erau foar- 
te grei de cap. 

— Dyelin s-a întors? întrebă Elayne, iar când prima sluj- 
nică răspunse că nu, ea adăugă: Atunci mă voi întâlni cu 
aceşti mercenari de îndată ce îmi voi fi schimbat veșmintele. 

Ar face bine să se descotorosească de ele. 

Trecând de un colţ, se trezi față în față cu două dintre că- 
lăuzele vânturilor și abia reuși să își înăbuşe un oftat. Oame- 
nii mării erau ultimele persoane pe care voia să le confrunte 
în acel moment. Zveltă, oacheșă şi în picioarele goale, înveş- 
mântată în pantaloni roșii de brocart şi o bluză albastră de 
brocart cu o eşarfă verde legată cu un nod complicat, 
Chanelle din Seran Rechin Alb îşi merita numele. Elayne ha- 
bar nu avea cum arăta un rechin alb - ar fi putut fi o creatură 
mică -, însă ochii mari ai Chanellei erau îndeajuns de pă- 
trunzători ca să se potrivească unui animal de pradă de te- 
mut, mai cu seamă atunci când o văzură pe Aviendha. Exista 
dușmănie acolo. Chanelle își duse la nas cu o mână tatuată 
cutiuța aurie cu parfumuri ce îi atârna de un lanț la grumaz şi 
inhală adânc parfumul puternic şi aromat ca şi când ar fi vrut 
să acopere un miros neplăcut. Aviendha râse zgomotos, lucru 
care făcu ca buzele pline ale Chanellei să se subțieze. Să de- 
vină mai subțiri, oricum. N-aveau cum să fie subțiri. 

Cealaltă era Renaile din Calon, odinioară călăuză a vântu- 
rilor a stăpânei corăbiilor, înveșmântată în pantaloni albaștri 
din pânză şi o bluză roşie cu o eșarfă albastră, legată cu un 
nod mai puțin complicat. Ambele femei purtau etolele lungi și 
albe de doliu pentru Nesta din Reas, cu toate că Renaile tre- 
buie să fi resimţit cel mai mult moartea Nestei. Ea ţinea în 
mâini o cutie de scris din lemn sculptat, cu o călimară așezată 
într-un colţ și o foaie de hârtie cu câteva rânduri mâzgălite 
prinsă cu o agrafă deasupra. Șuviţele albe din părul ei negru 
îi ascundeau cei şase cercei din aur din urechi, niște cercuri 
mult mai subţiri decât cele pe care le purtase înainte să afle 
de soarta Nestei, iar lanțul de onoare din aur așezat de-a 
curmezişul obrazului ei negru părea golaș, având doar meda- 
lionul care desemna clanul din care făcea parte. Conform cu- 
tumei oamenilor mării, moartea Nestei însemnase un nou în- 
ceput pentru Renaile, fără a primi un rang mai înalt decât o 
femeie care avansa de la gradul de ucenică în ziua în care ea 
însăși renunța la onoruri. Pe fața ei se citea în continuare 
demnitatea, deşi părea mai supusă acum, că deținea calitatea 
de secretară a Chanellei. 

— Sunt în drum spre..., începu Elayne, dar Chanelle o în- 
trerupse nerăbdătoare. 

— Ce veşti ai despre Talaan? Şi despre Merilille. Încerci 
măcar să le dai de urmă? 

Elayne trase adânc aer în piept. Nu folosea niciodată la 
nimic să strige la Chanelle. Femeia era mai mult decât dispu- 
să să strige la rândul ei şi arareori dornică să asculte vocea 
rațiunii. Nu avea de gând să intre într-o discuţie cu ţipete şi 
urlete. Servitorii care se furişau în grabă pe ambele părți nu 
se opriră ca să facă plecăciuni sau reverenţe - simțeau care 
era atmosfera acolo —, însă le aruncau priviri sumbre femei- 
lor din neamul oamenilor mării. Era o senzaţie plăcută, cu 
toate că n-ar fi trebuit să fie. Indiferent cât de enervante pă- 
reau, călăuzele vânturilor erau musafire. Într-un fel, erau. Cu 
sau fără o înţelegere. Chanelle se plânsese nu o dată că ser- 
vitorii se mişcau încet şi că apa din cadă era călduţă. Și aceste 
lucruri îi dădeau o senzaţie plăcută. Cu toate acestea, avea de 
gând să își păstreze demnitatea şi să se poarte civilizat. 

— Veştile sunt precum cele de ieri, răspunse ea pe un ton 
moderat. 


Ei bine, încerca să folosească un ton moderat. Dacă se 
simţea o urmă de asprime, atunci călăuza vânturilor nu avea 
decât să accepte. 

— La fel ca săptămâna trecută şi ca săptămâna anterioară 
acesteia. Au fost puse întrebări în fiecare han din Caemlyn. 
Ucenica ta e de negăsit. Merilille e de negăsit. Se pare că au 
reuşit să plece din oraş. 

Străjerii de la poartă fuseseră avertizați să fie cu ochii în 
patru la o femeie din neamul oamenilor mării cu mâinile ta- 
tuate, dar ei nu ar fi încercat să împiedice o aes sedai să plece 
sau să ia pe cineva cu ea dacă dorea. Că veni vorba, mercena- 
rii ar fi lăsat să treacă pe oricine le oferea câţiva bănuți. 

— Și-acum, dacă vrei să mă scuzi, sunt în drum spre... 

— Nu e de-ajuns, vocea Chanellei era suficient de aprinsă 
ca să ardă pielea. Voi, aes sedai, sunteți la fel de unite ca stri- 
diile. Merilille a răpit-o pe Talaan, iar eu cred că tu o ascunzi. 
Le vom căuta şi te asigur că, atunci când le vom găsi, Merilille 
va fi pedepsită cu asprime înainte să fie trimisă pe corăbii ca 
să îndeplinească partea ei de înţelegere. 

— Se pare că ai uitat de tine, zise Birgitte. Vocea ei era blân- 
dă, fața îi era calmă, dar legătura vibra din cauza furiei. Îşi 
ținea arcul proptit în faţa ei cu ambele mâini ca și când ar fi 
vrut să se abţină să nu își încleşteze pumnii. Îţi vei retrage 
acuzațiile, altminteri vei avea de suferit de pe urma lor. 

Poate că nu era pe-atât de stăpână pe sine cum părea. Nu 
aşa te purtai cu călăuzele vânturilor. Erau femei care deţi- 
neau puterea printre semenii lor şi obişnuite să se folosească 
de ea. Însă Birgitte nu şovăi. 

— Conform înţelegerii făcute cu Zaida, vă aflați sub auto- 
ritatea domniţei Elayne. Vă aflaţi sub autoritatea mea. Fieca- 
re cercetare o veţi face atunci când nu va fi nevoie de voi. Și 
dacă am înţeles eu bine, voi ar trebui să fiți în Tear în acest 
moment ca să aduceţi căruțe pline cu grâne și carne de vită 
sărată. Vă sfătuiesc să călătorii chiar acum acolo, altminteri 
s-ar putea să simțiți puțin gustul pedepsei. 

O, era o purtare complet greșită față de călăuzele vânturilor. 

— Nu, zise Elayne pe un ton la fel de aprins ca al Chanellei, 
luându-le prin surprindere. Faceţi cercetări dacă doriţi, 
Chanelle, tu şi toate călăuzele vânturilor. Scotociţi prin fieca- 
re cotlon al Caemlynului. lar atunci când nu o vei găsi pe 

Talaan sau pe Merilille, îţi vei cere iertare pentru că m-ai fă- 
cut mincinoasă. 

Ei bine, femeia o făcuse mincinoasă, chiar dacă nu pe șleau. 
Simţi o dorință puternică să-i tragă o palmă Chanellei. Voia 
să... Lumină, mânia ei și cea a Birgittei se alimentau una pe 
cealaltă! Încerca frenetic să îşi stăpânească mânia înainte ca 
aceasta să se transforme în furie oarbă, dar singurul rezultat 
fu acela al unei dorințe arzătoare de a plânge pe care încerca 
să şi-o înăbușe cu aceeași frenezie. 

Chanelle se îndreptă de spate şi se încruntă. 

— Vei susține că nu ne-am ținut partea noastră de înţele- 
gere. Am muncit pe brânci mai bine de o lună. Nu ne vei iz- 
goni fără să nu îţi fi ținut partea ta de înţelegere. Renaile, su- 
rorilor aes sedai de la „Lebăda Argintie” li se va spune - spu- 
ne, bagă de seamă! - că trebuie să le aducă pe Merilille şi pe 
Talaan, altminteri vor plăti ceea ce datorează Turnul Alb. Nu 
pot plăti tot, dar pot începe. 

Renaile începu să deșurubeze capacul argintiu al călimării. 

— Niciun răvaş! se răsti Chanelle. Te vei duce tu în per- 
soană şi le vei spune. Acum! 

Strângând capacul, Renaile făcu o plecăciune adâncă ajun- 
gând aproape paralel cu pardoseala, atingându-și repede ini- 
ma cu vârfurile degetelor. 

— Cum poruncești, şopti ea, fața ei fiind o mască întunecată. 

Nu întârzie să se supună, plecând cu pași grăbiţi, tot așa 
cum venise, cu cutia din lemn vârâtă la subraţ. 

Elayne făcu o grimasă, luptându-se în continuare cu do- 
rința de a o lovi pe Chanelle şi de a plânge în același timp. Nu 
era prima oară când oamenii mării se duseseră la „Lebăda 
Argintie”, nici măcar a doua sau a treia, însă înainte ceruseră 
permisiune şi nu încercaseră să se impună. În acel moment, 
la han şedeau nouă surori - numărul lor se schimba mereu, 
deoarece surorile intrau sau plecau din oraş şi circulau zvo- 
nuri cum că ar exista și alte surori aes sedai în oraș - iar ea își 
făcea griji că niciuna dintre ele nu îşi făcuse apariţia la palat. 
Deși Elayne se ţinuse departe de han - știa cât de mult îşi 
dorea Elaida să pună mâna pe ea, dar nu ştia pe cine spriji- 
neau surorile de la han, sau dacă sprijineau măcar pe cineva; 
tăcuseră chitic în fața Sareithei şi a Careanei —, se așteptase, 
totuși, ca o parte din ele să se înființeze la palat fie doar ca să 


afle ce se ascundea în spatele pretențiilor oamenilor mării. 
Care era motivul pentru care se aflau atât de multe aes sedai 
în Caemlyn când Tar Valonul însuși se afla sub asediu? Ea 
însăși fu primul răspuns care îi trecu prin gând, iar acest lu- 
cru o făcu să fie și mai hotărâtă în a evita orice soră despre 
care nu ştia că era o susținătoare a Egwenei. Însă acest lucru 
nu ar împiedica să se răspândească zvonurile despre înțele- 
gerea făcută privind ajutorul în a folosi Globul Vânturilor și 
privind preţul pe care Turnul se angajase să îl plătească pen- 
tru acest ajutor. Arde-o-ar focu', această veste ar fi precum o 
căruță plină cu artificii care ar exploda în același timp atunci 
când aceasta va fi cunoscută de marea majoritate a surorilor 
aes sedai. Mai rău. Zece căruţe pline cu artificii. 

În timp ce o privea pe Renaile cum se îndepărta în grabă, 
se luptă să își stăpânească emoţiile. De asemenea, încercă să 
folosească un ton cât de cât civilizat. 

— Ea se descurcă foarte bine având în vedere schimbarea 
circumstanțelor. 

Chanelle pufni cu dispreţ. 

— Ar fi bine pentru ea. Orice călăuză a vânturilor ştie că 
se va ridica şi va cădea de multe ori înainte ca trupul să-i fie 
redat sării. 

Se răsuci ca să privească după cealaltă femeie din neamul 
oamenilor mării și în glasul ei se simți o urmă de răutate. 
Parcă ar fi vorbit în sinea ei. 

— Ea a căzut de la o înălțime mai mare decât majoritatea 
şi n-ar fi trebuit să o mire faptul că s-a lovit zdravăn după ce 
a călcat pe atâtea capete câtă vreme a fost... 

Chanelle îşi închise brusc gura și îşi întoarse capul ca să 
se uite la Elayne, la Birgitte, la Aviendha și la Reene, chiar și 
la femeile Gărzii, provocându-le să facă un comentariu. 

Prudentă, Elayne tăcu; la fel făcând și celelalte, slavă Lu- 
minii! În ceea ce o privea pe ea, Elayne credea că furia i se 
mai domolise, dorința de a plânge se estompase și nu voia să 
spună ceva ce ar fi făcut-o pe Chanelle să înceapă să țipe şi să 
îi zădărnicească toată munca. Că veni vorba, ea nici măcar nu 
ştia ce să zică după cele auzite. Se îndoia că era o tradiţie a 
Atha'an Miere să te răzbuni pe o persoană pe care o bănuiai 
că abuzase de o funcţie mai înaltă decât a ta. Totuși, aceasta 
era o trăsătură foarte umană. 

Călăuza vânturilor o măsură din priviri, încruntându-se. 

— Eşti udă leoarcă, zise aceasta de parcă tocmai atunci ar 
fi observat. Este foarte rău să stai udă prea mult timp în sta- 
rea în care te afli tu. Ar trebui să îți schimbi veșmintele de 
îndată. 

Elayne își lăsă capul pe spate şi ţipă din toţi rărunchii; era 
un țipăt de indignare și furie oarbă. Țipă până își goli plămâ- 
nii de aer, apoi începu să gâfâie. 

În tăcerea care se aşternu mai apoi, toate se zgâiră la ea 
mirate. Aproape toate. Aviendha începu să râdă cu atâta pof- 
tă, încât fu nevoită să se rezeme de o tapiserie care înfățișa 
nişte vânători călare ce înfruntau un leopard care se întorse- 
se. Își ţinea un braț peste mijloc ca şi când ar fi durut-o coas- 
tele. Legătura transmitea amuzament - amuzament! - cu toa- 
te că fața Birgittei rămase la fel de calmă ca a unei surori. 

— Trebuie să călătoresc în Tear, zise Chanelle în şoaptă 
după o clipă, apoi se întoarse fără a mai rosti un cuvânt și fă- 
ră a schița măcar o reverență. 

Reene și Reanne făcură câte o reverență, fără ca vreuna 
dintre ele să o privească în ochi pe Elayne, şi spuseră că 
aveau treabă, înainte să se îndepărteze în grabă. 

Elayne se holba când la Birgitte, când la Aviendha. 

— Dacă vreuna din voi rostește un singur cuvânt, zise ea 
pe un ton ameninţător. 

Birgitte afișă o expresie de nevinovăție atât de prefăcută, 
încât părea palpabilă, iar legătura transmitea o asemenea vo- 
ioşie, încât Elayne se trezi că încearcă să își înăbușe imboldul 
de a râde. Aviendha râse încă și mai tare. 

Strângându-și poalele şi demnitatea de care mai era în 
stare, Elayne o porni spre apartamentul ei. Mergea mai re- 
pede decât înainte, căci chiar voia să îşi scoată veşmintele 
acelea ude. Acesta era singurul motiv. Singurul motiv. 


CAPITOLUL 15 
O altfel de iscusinţă 


Spre mânia Elaynei, o stare care clocotea înăbușit și care 
o făcea să îşi încleşteze fălcile, ea se rătăci în drum spre apar- 
tamentul ei. Odăile fuseseră ale ei de când plecase din odaia 
copiilor; cu toate acestea, ea coti de două ori doar ca să des- 
copere că nu o ducea în direcția în care se aștepta ea. lar o 
scară şerpuitoare cu balustradă din marmură o duse într-o 
direcție complet greşită. Arde-o-ar focu', faptul că era însăr- 
cinată o făcea să-şi piardă minţile complet! Simţi nedumerire 
şi o îngrijorare crescândă prin legătură atunci când făcu ca- 
le-ntoarsă, urcând un alt set de scări. Unele femei ale Gărzii 
şușotiră neliniștite, nu suficient de tare ca ea să poată înțele- 
ge cuvintele, până când purtătoarea de stindard aflată la co- 
mandă, o saldaeană subțire, cu privirea rece, numită Devore 
Zarbayan, le reduse la tăcere printr-un cuvânt aspru. Până și 
Aviendha începu să se uite la ea cu îndoială. Ei bine, nu avea 
de gând să i se scoată ochii că se rătăcise... în palat! 

— Să n-aud un cuvânt de la nimeni, zise ea pe un ton sum- 
bru. Niciunul! adăugă ea când Birgitte dădu să deschidă gura. 

Femeia cu părul auriu închise gura și se trase o dată de 
coada groasă împletită, aproape așa cum făcea Nynaeve. Nu 
se obosi să își ascundă dezaprobarea de pe chip, iar legătura 
transmitea în continuare nedumerire şi îngrijorare. Îndea- 
juns cât Elayne să devină şi ea îngrijorată. Se luptă să alunge 
această îngrijorare, apoi se trezi frângându-și mâinile şi ce- 
rându-și scuze. Atât de îngrijorată era. 

— Cred că voi încerca să-mi găsesc şi eu apartamentul 
dacă-mi îngădui câteva cuvinte, zise Birgitte cu o voce su- 
grumată. Vreau să mă usuc înainte să-mi stric cizmele. Tre- 

buie să vorbim despre asta mai târziu. Mă tem că nu-i nimic 
de făcut, dar... 

Încuviințând cu o mişcare rigidă a capului, abia îndoin- 
du-și grumazul, ea se îndepărtă cu pași mari, tăind aerul cu 
arcul într-o parte și în cealaltă. 

Elayne mai că o chemă înapoi. Îşi dorea să facă asta. Însă 
Birgitte avea la fel de mare nevoie de haine uscate ca ea. 
Şi-apoi, starea ei de spirit se schimbase - în loc să fie moro- 
cănoasă, acum era încăpățânată. Ea nu avea de gând să vor- 
bească despre faptul că se rătăcise tocmai pe coridoarele în 
care crescuse. Nici acum, nici mai târziu. Nu era nimic de fă- 
cut? Ce însemna asta? Dacă Birgitte insinua că mintea îi era 
prea încețoşată ca să i se mai limpezească...! Ea îşi încleştă 
fălcile din nou. 

În cele din urmă, după o altă cotitură neașteptată, dădu 
peste ușile înalte și sculptate cu lei ale apartamentului ei şi 
lăsă să-i scape un mic oftat de ușurare. Începuse să creadă că 
amintirile ei despre palat erau un adevărat talmeş-balmeş. 
Cele două femei ale Gărzii, splendide în pălăriile lor cu boruri 
largi și pene albe şi panglici cu margini dantelate, brodate cu 
Leul Alb și așezate de-a curmezișul platoșelor lustruite, și cu 
dantelă albă la manșete şi în jurul grumazului, luară poziție 
de drepţi de o parte și de alta a uşilor la venirea ei. Ea avea de 
gând să le pună să poarte platoşe roșii emailate care să se 
potrivească cu hainele și pantalonii lor din mătase atunci 
când va avea timp să se ocupe de astfel de lucruri. Dacă ele 
aveau să fie atât de frumoase, încât orice atacator le-ar fi 
desconsiderat până când avea să fie prea târziu, atunci cate- 
goric avea să le oblige să poarte veşminte țipătoare. Niciuna 
dintre femeile Gărzii nu părea deranjată de această idee. De 
fapt, aşteptau cu nerăbdare paloşele lăcuite. 

Ea îi auzise pe câţiva, care nu își dăduseră seama că se 
afla prin apropiere, defăimându-le pe femeile Gărzii - majo- 
ritatea femei, dar incluzându-l pe Doilin Mellar, comandantul 
lor; cu toate acestea, ea avea încredere deplină în abilitatea 
acestora de a o proteja. Erau curajoase și determinate, alt- 
minteri nu s-ar fi aflat acolo. Yurith Azeri şi altele, care fuse- 
seră gărzi ale negustoreselor, o îndeletnicire rară în cazul 
femeilor, ofereau lecţii zilnice în mânuirea sabiei, iar unul sau 
altul dintre străjeri oferea o a doua lecţie în fiecare zi. Străje- 


rul Sareithei, Ned Yarman, și cel al Vandenei, Jaem, erau 
demni de laudă!47), căci prindeau foarte repede. Jaem spu- 
nea că acest lucru se datora faptului că ele nu se gândeau că 
ştiau deja ceva despre mânuirea unei săbii, ceea ce părea a fi 
o prostie. Cum puteai crede că ştiai deja ceva când încă aveai 
nevoie de lecţii? 

În ciuda faptului că gărzile se aflau deja acolo, Devore le 
dădu o poruncă la două dintre cele care o însoțeau, iar aces- 
tea își scoaseră săbiile şi pătrunseră în cameră, în vreme ce 
Elayne aşteptă pe coridor, alături de Aviendha și de celelalte, 
bătând nerăbdătoare din picior. Toată lumea evita să se uite 
la ea. Percheziţia nu era o insultă la adresa femeilor care pă- 
zeau uşile - Elayne bănuia că era posibil ca să se cațăre cine- 
va pe fațada palatului; existau suficiente sculpturi de care să 
te poţi prinde cu mâinile; cu toate acestea, era iritată că tre- 
buia să aștepte. Abia după ce gărzile ieșiră şi raportară Devorei 
că înăuntru nu așteptau niciun asasin și nicio aes sedai dor- 
nică să o înhaţe și să o ducă înapoi la Elaida și la Turn, ei şi 
Aviendhei le fură îngăduit să intre, iar femeile Gărzii se aşe- 
zară în formaţie de o parte și de alta a uşilor, alături de cele- 
lalte. Nu era sigură că acestea ar fi împiedicat-o fizic să intre 
în apartament mai devreme, însă, deocamdată, nu își dorea 
să încerce acest lucru. Să fie țintuită locului de propriile gărzi 
era un lucru de neimaginat, indiferent că acestea nu-și făceau 
decât datoria. Era mai bine să evite această posibilitate. 

În vatra şemineului din marmură aflat în anticameră ar- 
dea un foc mic, dar nu părea să ofere cine ştie ce căldură. Fi- 
ind primăvară, covoarele fuseseră strânse, iar ea simţea ră- 
ceala gresiei prin tălpile pantofilor, cu toate că erau groase. 
Essande, slujnica ei, îşi răsfiră poalele gri cu tiv roşu cu o gra- 
ție surprinzătoare, cu toate că pe femeia subțire şi cu părul 
alb o dureau încheieturile, lucru pe care îl nega, respingând 
tămăduirea. Ar fi refuzat cu aceeași vehemenţă sugestia de a 
se pensiona. Avea brodat mare pe piept Crinul Auriu al 
Elaynei, pe care îl purta cu mândrie. Două femei mai tinere o 
flancau un pas mai în spate, înveșmântate în livrele asemă- 


47 Propoziția, în limba engleză, este: „...were quite laudatory 
about how quickly they learned.” Așadar străjerii nu primeau lau- 
de, ei le lăudau pe femeile din Gardă. (n.red.) 

nătoare, dar brodate cu crini mai mici. Erau două surori voi- 
nice, cu fețe pătrăţoase, numite Sephanie și Naris. Cu priviri 
sfioase, dar bine instruite de către Essande, cele două făcură 
reverențe adânci, aproape atingând pardoseala. 

Oricât de înceată în mișcări şi de fragilă ar fi fost Essande, 
ea nu irosea niciodată vremea flecărind sau spunând lucruri 
deja ştiute. Nu scoase niciun semn de mirare atunci când vă- 
zu cât de ude erau Elayne şi Aviendha, deşi fără îndoială că 
femeile Gărzii o înştiințaseră. 

— Haideţi să vă încălziţi şi să vă uscați amândouă, dom- 
niță, apoi să îmbrăcați veşminte potrivite pentru întâlnirea 
cu mercenarii. Rochia roşie din mătase cu pietrele-focului pe 
guler ar trebui să îi impresioneze îndeajuns. A trecut demult 
şi ora de masă. Nu te osteni să-mi spui că ai mâncat, domniţă. 
Naris, du-te și-adu de mâncare din bucătărie pentru domnița 
Elayne şi domniţa Aviendha. 

Aviendha pufni în râs, deşi încetase demult să mai obiec- 
teze atunci când i se spunea „domniţă”. Şi era un lucru bun, 
având în vedere că nu avea cum să o facă vreodată pe 
Essande să priceapă acest lucru. Când venea vorba de servi- 
tori, existau lucruri pe care le porunceai și lucruri pe care pur 
şi simplu le tolerai. 

Dintr-un oarecare motiv, înainte să-și strângă poalele şi 
să țâșnească afară pe coridor, Naris făcu o grimasă şi inspiră 
adânc, dar făcu o altă reverență adâncă, adresată de astă dată 
Essandei, şi o alta ușor mai adâncă Elaynei - ea și sora ei 
aveau la fel de mult respect față de femeia mai în vârstă ca 
față de Domniţa-Moştenitoare a Andorului. 

Elayne făcu şi ea o grimasă. Aparent, femeile Gărzii îi spu- 
seseră Essandei şi despre mercenari. Și că nu mâncase. Nu îi 
plăcea atunci când oamenii o vorbeau pe la spate. Dar cât din 
toate astea se datorau stărilor ei de dispoziție schimbătoare? 
Ea nu îşi amintea să se fi supărat înainte pentru că o slujnică 
ştia ce rochie să îi pregătească dinainte sau pentru că cineva 
ştia că îi era foame și trimitea să i se aducă ceva de mâncare 
fără să i se ceară acest lucru. Servitorii vorbeau între ei - 
cleveteau întruna, adevărul fie spus - și dădeau mai departe 
orice informaţie care i-ar fi ajutat să-și slujească stăpânele 
mai bine, dacă erau pricepuţi la ce făceau. Essande era foarte 


pricepută. Totuși, asta o enerva. Şi o enerva încă și mai tare 
pentru că ştia că era un lucru irațional. 

Ea îi îngădui Essandei să le conducă pe ea și pe Aviendha 
în camera de toaletare, urmate fiind de Sephanie. Se simțea 
deja destul de inconfortabil, căci era udă și tremura, ca să nu 
mai pomenim că era furioasă pe Birgitte pentru că plecase, 
înspăimântată pentru că se rătăcise în palatul în care crescu- 
se, şi morocănoasă din cauză că gărzile ei o bârfiseră. Adevă- 
rul fie spus, se simţea de-a dreptul deplorabil. 

În scurt timp, însă, Essande o ajută să îşi scoată veșmintele 
ude și o înfășură într-un prosop mare și alb care stătuse atâr- 
nat pe un cuier la căldură, în fața șemineului mare din marmu- 
ră de la capătul încăperii. Acesta avu un efect liniştitor. Focul 
nu era deloc mic, iar în odaie era foarte cald, o căldură bineve- 
nită care îţi pătrundea în oase și alunga tremuratul. 

Essande îi uscă părul Elaynei cu un prosop, în vreme ce 
Sephanie proceda la fel cu Aviendha, lucru care o întrista încă 
pe aceasta, cu toate că nu era pentru prima oară. Seara, ea şi 
Elayne își periau adeseori părul una alteia, însă această înde- 
letnicire simplă făcută de o slujnică îi aduse Aviendhei pete 
roşii în obrajii arşi de soare. 

Când Sephanie deschise unul dintre șifonierele înşirate de-a 
lungul peretelui, Aviendha oftă îndelung. Își ţinea prosopul 
abia înfășurat în jurul trupului - o altă femeie care îi usca pă- 
rul i se părea un lucru stânjenitor, dar nu avea nicio proble- 
mă cu goliciunea - şi un al doilea, mai mic, înfășurat în jurul 
capului. 

— Crezi că ar trebui să port veşminte din ținuturile ume- 
de, Elayne, din moment ce urmează să ne întâlnim cu merce- 
narii ăştia? Întrebă ea pe un ton extrem de şovăitor. 

Essande zâmbi. Îi plăcea să o îmbrace pe Aviendha în stra- 
ie din mătase. 

Elayne îşi ascunse un zâmbet, ceea ce nu fu deloc uşor, 
având în vedere că îi venea să râdă. Sora ei se prefăcea că 
detesta veşmintele din mătase, dar arareori pierdea ocazia să 
le poarte. 

— Dacă mai poți îndura puţin, Aviendha, zise ea pe un ton 
grav, aranjându-şi cu grijă prosopul din jurul trupului. 

Essande o vedea goală în fiecare zi, la fel și Sephanie, dar 
pentru asta trebuia să existe întotdeauna un motiv. 

— Pentru cel mai bun efect, amândouă ar trebui să le stâr- 
nim veneraţia. Nu te-ar deranja acest lucru, nu-i așa? 

Însă Aviendha se afla deja în faţa şifonierului, iar proso- 
pul i se desfăcu fără să-i pese în vreme ce pipăia rochiile. Câ- 
teva ţinute tradiționale ale aielilor atârnau într-un alt șifo- 
nier, însă Tylin îi oferise cufere pline cu veșminte elegante din 
mătase şi lână fină înainte ca ele să plece din Ebou Dar, îndea- 
juns cât să umple aproape un sfert din comodele sculptate. 

În urma acelui mic moment de amuzament, Elayne nu mai 
simţea că trebuia să se certe din orice motiv, așadar îi îngădui 
fără nicio obiecție Essandei să o îmbrace cu rochia roșie din 
mătase cu pietrele-focului de mărimea articulației unui deget 
cusute pe o bandă în jurul gulerului înalt. Ținuta avea să im- 
presioneze cu siguranţă, fără a fi nevoie de alte podoabe, de- 
şi, adevărul fie spus, inelul cu Marele Șarpe de pe mâna ei 
dreaptă era de-ajuns. Femeia cu părul alb avea o atingere fi- 
nă, însă Elayne se strâmbă atunci când aceasta începu să îi 
încheie rândurile de năsturei de la spate, strângându-i cor- 
sajul peste pieptul delicat. Părerile erau împărțite referitor la 
câtă vreme va mai rămâne așa şi toate fură de acord că ea ar 
trebui să se aștepte ca sânii să i se mai mărească. 

O, cât de mult își dorea ca Rand să se fi aflat suficient de 
aproape ca să poată împărtăși cu el efectul deplin al legăturii 
cu el. l-ar da o lecție pentru că o lăsase grea din neatenție. 
Fireşte, ar fi putut bea ceaiul de frunze de inimă înainte să se 
culce cu el, însă alungă cu fermitate acest gând. Era numai 
vina lui Rand și cu asta basta. 

Aviendha alese o rochie albastră, cum făcea adeseori, cu 
rânduri de perle mici ce încadrau corsajul. Rochia nu avea un 
decolteu foarte adânc, după moda din Ebou Dar, dar tot lăsa 
la vedere un mic decolteu; existau puține rochii în Ebou Dar 
cu o astfel de croială. În vreme ce Sephanie îi încheia nasturii, 
Aviendha se juca cu ceva ce scosese din punga de la brâu, un 
mic pumnal cu mâner aspru din corn de cerb, înfășurat în sâr- 
mă de aur. Era tot un ter'angreal, deşi Elayne nu reuşise încă 
să îşi dea seama ce făcea înainte ca sarcina să pună capăt cer- 
cetărilor ei. Ea nu ştiuse că sora ei purta la ea acel obiect. 
Aviendha îl privea cu niște ochi visători. 

— De ce te fascinează? o întrebă Elayne. 


Nu era pentru prima oară când o vedea pe cealaltă femeie 
vrăjită de pumnal. 

Aviendha tresări şi privi clipind pumnalul pe care îl ținea 
în mână. Lama din fier - semăna cu metalul, cel puţin, și era 
greu aproape ca fierul - nu fusese niciodată ascuţită din câte 
își putea da seama Elayne și era puţin mai lungă decât palma 
ei, deşi proporțional de lată. Până și vârful era prea bont 
pentru a putea înjunghia cu el. 

— M-am gândit să ţi-l dau ţie, dar cum tu n-ai adus nicio 
dată vorba despre asta, m-am gândit că s-ar putea să mă în- 
şel, apoi am crezut că eşti ferită, de unele primejdii cel puţin, 
dar n-ai fost. Așadar, m-am decis să îl păstrez. Astfel, dacă am 
dreptate, măcar te voi putea proteja, iar dacă mă înșel, n-are 
cum să fie vătămător. 

Elayne clătină nedumerită din capul înfăşurat în prosop. 

— În legătură cu ce să ai dreptate? Despre ce vorbeşti? 

— Despre ăsta, zise Aviendha, ridicând pumnalul. Cred că, 
dacă îl ai la tine, Umbra nu te poate vedea. Nici Făr-de-ochi 
sau Strâmbat de Umbră, poate nici măcar Nimicitorul Frun- 
zelor. Doar că probabil că mă înşel dacă tu nu l-ai văzut. 

Sephanie icni, iar mâinile îi rămaseră nemișcate până când 
Essande o dojeni în șoaptă. Essande era prea bătrână ca să o 
mai tulbure simpla pomenire a Umbrei. Sau alte lucruri, că 
veni vorba. 

Elayne se holba. Încercase să o înveţe pe Aviendha cum să 
facă un ter'angreal, însă sora ei nu avea niciun strop de pri- 
cepere la asta. Totuși, poate că avea o altfel de iscusință, poa- 
te chiar una care putea fi numită înzestrare. 

— Vino cu mine, zise ea şi, luând-o de braț pe Aviendha, 
mai că o trase afară din camera de toaletare. 

Essande le urmă protestând vehement, iar Sephanie în- 
cercând să continue să îi încheie din mers nasturii rochiei 
Aviendhei. 

În cel mai mare dintre cele două saloane ale apartamen- 
tului, ardeau focuri straşnice în ambele șemineuri și chiar da- 
că aerul nu era la fel de cald ca în camera de toaletare, era to- 
tuşi confortabil. Masa cu margini sculptate cu pergamente, în 
jurul căreia se aflau nişte scaune cu spătare joase şi care se 
afla în mijlocul pardoselii din gresie albă, era locul unde ea și 
Aviendha mâncau adeseori împreună. Câteva cărţi cu coperte 

din piele, provenind din biblioteca palatului, erau puse unele 
peste celelalte pe masă, cărți despre istoria Andorului și de 
basme. Lampadarele cu oglinzi ofereau o lumină bună, iar ele 
citeau adeseori acolo seara. 

Mai important, o masă laterală lungă, lipită de unul dintre 
pereţii cu lambriuri negre, era plină cu ter'angrealuri care 
proveneau din ascunzătoarea Clanului pe care acesta o avu- 
sese în Ebou Dar, cupe și boluri, statuete și figurine, podoabe, 
tot soiul de obiecte. Deşi majoritatea păreau banale, excep- 
tând, poate, o oarecare ciudățenie a modelului, nici măcar unul, 
care părea a fi cel mai fragil, nu putea fi spart, iar unele erau 
mult mai uşoare sau mult mai grele decât păreau. Ea nu le 
mai putea studia în siguranţă în niciun mod semnificativ - 
avea asigurarea lui Min că pruncii ei nu aveau să pățească 
nimic, însă cum nu mai reușea să stăpânească bine Puterea, 
își putea face rău oricând; cu toate acestea, ea schimba obi- 
ectele de pe masă în fiecare zi, alegând la voia întâmplării 
altele din coşurile care erau ținute în cămara apartamentului, 
doar ca să le poată privi și să facă speculaţii referitoare la ce 
ar fi putut descoperi înainte să rămână grea. Nu că descope- 
rise prea multe lucruri - ei bine, nimic, de fapt -, dar putea 
cugeta asupra lor. Nu îşi făcea griji că ceva ar putea fi furat. 
Reene se descotorosise de majoritatea, dacă nu de toți, ser- 
vitorii necinstiți, iar gărzile permanente de la intrare se ocu- 
pau de restul. 

Strângând din buze în semn de dezaprobare - îmbrăcatul 
se făcea în camera de toaletare, într-un mod decent, nu aici, 
unde putea intra oricând oricine -, Essande își reluă treaba, 
continuând să încheie nasturii Elaynei. Sephanie, probabil la 
fel de agitată de dezaprobarea femeii în vârstă ca de orice 
altceva, respira sacadat în timp ce se ocupa de nasturii 
Aviendhei. 

— Alege un obiect şi spune-mi ce crezi că face, zise 
Elayne. 

A privi şi a face speculaţii nu duseseră la niciun rezultat 
bun, iar ea nu se așteptase la asta. Cu toate acestea, dacă 
Aviendha putea cumva spune ce făcea un terangreal doar 
ținându-l în mână... O inundă un val de invidie, vie şi amară, 
însă o alungă; apoi, ca să fie sigură, insistă până când aceasta 
dispăru. Nu va fi invidioasă pe Aviendha! 


— Nu sunt sigură că pot, Elayne. Doar cred că pumnalul 
acesta creează un soi de scut. Și trebuie că mă înșel, altmin- 
teri tu ai şti. Tu știi mai multe decât oricine despre astfel de 
lucruri. 

Elayne se înroși în obraji din cauza stânjenelii. 

— Nu știu atât de multe lucruri pe cât crezi tu. Încearcă, 
Aviendha. N-am auzit niciodată de nimeni care să poată să... 
„citească” un ter'angreal, dar dacă tu poţi, fie și puţin, nu pri- 
cepi ce minunat ar fi? 

Aviendha încuviință din cap, dar pe chipul ei se citea în- 
doiala. Şovăind, atinse un sceptru subţire şi negru, lung de 
aproape un metru și atât de flexibil, încât putea fi îndoit ca să 
formeze un cerc şi să sară înapoi ca un arc. Obiectul se afla în 
mijlocul mesei. Îl atinse, apoi îşi retrase repede mâna, 
ştergându-și degetele de rochie fără să-și dea seama. 

— Acesta provoacă durere. 

— Nynaeve ne-a spus asta, zise Elayne cu nerăbdare, iar 
Aviendha îi aruncă o privire lungă. 

— Nynaeve al'Meara n-a spus că poţi schimba intensita- 
tea durerii pe care o provoacă fiecare lovitură. 

Însă ea fu cuprinsă pe dată de incertitudine, iar vocea îi 
deveni nesigură. 

— Cel puţin, asta cred că se poate face. Cred că o lovitură 
poate fi simțită ca fiind una singură sau ca o sută. Însă doar 
încerc să ghicesc, Elayne. Este doar părerea mea. 

— Continuă, îi spuse Elayne pe un ton încurajator. Poate 
vom găsi unul de care să fii sigură. Ce zici de acesta? 

Ea luă în mână o tichie din metal care avea o formă ciu- 
dată. Acoperită cu modele ciudate și colțuroase, care semă- 
nau cu niște gravuri foarte mici, aceasta era mult prea subţire 
pentru a fi folosită drept coif, cu toate că era de două ori mai 
grea decât părea. La pipăit, metalul era alunecos, nu doar 
neted, ca și când ar fi fost uns. 

Aviendha puse jos pumnalul fără tragere de inimă și în- 
toarse tichia pe toate părțile, înainte s-o pună la loc pe masă 
şi să ia din nou pumnalul în mână. 

— Cred că aceasta îți îngăduie să manevrezi un... fel de 
dispozitiv. O mașinărie. Îşi scutură capul înfăşurat în prosop. 
Dar nu știu cum sau ce fel de mașinărie. Vezi? lar încerc să 
ghicesc. 

Însă Elayne nu îi îngădui să se oprească. Aviendha atingea 
sau ținea în mână ter'angreal după ter'angreal şi, de fiecare 
dată, avea un răspuns. Rosti șovăitor și cu băgare de seamă 
că era doar o bănuială, dar întotdeauna avea un răspuns. Ea 
credea că o cutie mică cu capac rabatabil, aparent din fildeș şi 
acoperită cu dungi vălurite roșii şi verzi, conţinea muzică, 
sute de cântece, poate chiar mii. Când era vorba de un 
ter'angreal, acest lucru putea fi posibil. La urma urmei, o cu- 
tiuță muzicală putea avea cilindri pentru o sută de melodii, 
iar unele puteau reda melodii destul de lungi, cilindru după 
cilindru, fără ca acestea să se schimbe. Un bol alb, mai plat, 
care avea aproape un metru în diametru, era folosit pentru a 
te uita la lucruri care erau departe, credea ea, iar o vază înal- 
tă, lucrată cu lujeri verzi şi albaștri - lujeri albaștri! - strân- 
gea apa din aer. Aceasta părea inutilă, însă Aviendha mai că o 
mângâie, iar după ce cugetă puţin, Elayne își dădu seama că 
ar putea fi foarte utilă în Pustiu. Dacă funcționa așa cum cre- 
dea Aviendha. Şi dacă cineva își dădea seama cum se folosea. 
O figurină negru cu alb, care reprezenta o pasăre ce își ţinea 
aripile desfăcute în zbor, era pentru a vorbi cu oamenii la 
mare depărtare, zicea ea. La fel funcționa și o figurină albas- 
tră ce înfățișa o femeie, suficient de mică pentru a o cuprinde 
în palmă, înveşmântată într-o fustă și o haină cu croieli ciu- 
date. Precum și cinci cercei, șase inele şi trei brățări. 

Elayne începu să creadă că Aviendha renunţa, dând de fi- 
ecare dată același răspuns, în speranţa că ea va înceta să îi 
mai pună întrebări, dar apoi își dădu seama că vocea surorii 
ei devenea din ce în ce mai încrezătoare, că susținea din ce în 
ce mai rar că nu făcea decât să ghicească. lar „bănuielile” ei 
deveneau din ce în ce mai detaliate. Un sceptru îndoit şi ba- 
nal dintr-un lemn obişnuit şi lat cât încheietura ei- părea 
făurit din metal, cu toate că un capăt al său se potrivea orică- 
rei mâini apuca de el- o duse cu gândul la tăiere, fie de me- 
tal, fie de piatră, dacă acestea nu erau prea groase. Însă de 
nimic care putea lua foc. O figurină aparent din sticlă, înfăți- 
şând un bărbat înalt de o jumătate de metru, cu o mână ridi- 
cată ca și când ar semnaliza oprirea, alunga dăunătorii, lucru 
care cu siguranţă ar fi fost util, având în vedere faptul că în- 
treg Caemlynul era năpădit de șobolani și de muște. O sculp- 
tură în piatră de mărimea mâinii ei, cu caneluri adânci şi al- 


bastre - cel puţin, dădea senzaţia de piatră la pipăit, cu toate 
că, în realitate, nu părea a fi sculptată - era pentru creşterea 
a ceva. Nu plante. Gândul o purtă la găuri, doar că nu erau 
găuri, de fapt. Ea nu credea că cineva trebuia să conducă Pu- 
terea pentru a o folosi. Doar să cânte cântecul potrivit! Unele 
ter'angrealuri nu necesitau conducerea, dar zău așa! Să cânţi? 

Terminând cu nasturii Aviendhei, Sephanie devenise fas- 
cinată de această recitare, iar ochii ei deveneau din ce în ce 
mai mari. Și Essande asculta cu interes, cu capul înclinat în- 
tr-o parte, scoțând câte un mic strigăt de uimire cu fiecare 
dezvăluire, însă ea nu sărea în vârful picioarelor așa cum fă- 
cea Sephanie. 

— Ce ziceţi de aceea, domniță? întrebă tânăra atunci când 
Aviendha tăcu. 

Ea arătă cu degetul spre o statuetă ce înfățișa un bărbat 
îndesat și bărbos, care zâmbea vesel şi ținea în mână o carte. 
Înaltă de aproape un metru, statueta părea a fi din bronz în- 
negrit de vreme şi cu siguranţă era suficient de grea ca să fie 
din bronz. 

— Când mă uit la el, îmi vine şi mie să zâmbesc, domniţă. 

— Şi mie, Sephanie Pelden, zise Aviendha, mângâind ca- 
pul din bronz al bărbatului. El ţine în mână mai mult decât 
cartea pe care o vezi. Ține mii şi mii de cărți. 

Brusc, strălucirea saidarului o învălui, iar ea atinse figu- 
rina din bronz cu fire subţiri de Foc și de Pământ. 

Sephanie ţipă când două cuvinte din Limba Străveche își 
făcură apariţia în aer deasupra statuetei, la fel de negre ca și 
când ar fi fost scrise cu cerneală de calitate. Unele litere erau 
scrise puțin cam ciudat, dar cuvintele se înțelegeau limpede. 
„Ansoen” şi „Imsoen”, plutind pe nimic. Aviendha părea 
aproape la fel de uluită ca slujnica. 

— Cred că avem dovada, în sfârşit, zise Elayne pe un ton 
mai calm decât se simţea. 

I se pusese un nod în gât, iar inima îi bubuia. „Minciuni” și 
„Adevăruri”, astfel puteau fi traduse cele două cuvinte. Sau, 
într-un context, poate că „Ficţiune” şi „Non-ficțiune” ar fi mai 
potrivit. Pentru ea, aceasta era o dovadă îndeajuns de bună. 
Făcu un semn în locul unde firele atingeau statueta pentru 
mai târziu, atunci când îşi va putea relua cercetările. 

— Dar n-ar fi trebuit să faci asta. Putea fi periculos. 

Strălucirea din jurul Aviendhei dispăru. 

— O, Lumină! exclamă ea, îmbrățişând-o pe Elayne. Nu 
m-am gândit niciodată! Am un mare toh față de tine! Nicio- 
dată nu am vrut să te pun în primejdie pe tine sau pe copilașii 
tăi! Niciodată! 

— Copilaşii mei şi cu mine suntem bine. Elayne râse, 
strângând-o la rândul ei în braţe. Viziunea lui Min? 

Cel puțin, copilașii ei erau bine. Până când aveau să se 
nască. Atât de mulți copilaşi mureau în primul lor an de via- 
tă... Min nu mai spusese nimic despre ei în afară de faptul că 
aveau să se nască sănătoși. Min nu spusese nici că ea avea să 
fie mistuită(48), însă ea nu avea de gând să vorbească despre 
asta când sora ei se simţea deja vinovată. 

— Nu ai niciun toh față de mine. La tine mă gândeam. Ai fi 
putut muri sau te-ai fi putut mistui. 

Aviendha se dădu înapoi atât cât să o poată privi în ochi 
pe Elayne. Ceea ce văzu în ei o liniști, căci pe buze îi apăru un 
mic zâmbet. 

— Dar l-am făcut să funcționeze. Poate aș putea prelua 
cercetarea lor. Cu tine ca îndrumătoare, ar trebui să fiu în 
perfectă siguranţă. Mai trebuie să aşteptăm câteva luni până 
o vei putea face tu însăți. 

— Tu nu mai ai deloc timp, se auzi o voce de femeie din 
prag. Plecăm. Nădăjduiesc că nu te-ai obișnuit prea tare cu 
veșmintele din mătase. Te văd, Elayne. 

Aviendha se „smulse” din îmbrăţișare, îmbujorându-se, 
când două femei aiel intrară în încăpere. Nu erau două femei 
aiel oarecare. Nadere, cea cu părul bălai, la fel de înaltă ca 
majoritatea bărbaților și tot atât de voinică, era o înțeleaptă 
care deţinea o autoritate considerabilă în clanul Goshien, iar 
Dorindha, cu şuviţe albe în părul lung și roşu, era soția lui 


48 Mistuirea este foarte asemănătoare cu ferecarea, diferind 
doar modul în care se produce fenomenul. O persoană care poate 
conduce este mistuită când manevrează mai multă Putere decât 
poate suporta sau lucrând neglijent cu artefacte de tipul angreale- 
lor. Ferecarea duce tot la pierderea capacităţii de a atinge Adevă- 
ratul Izvor, însă printr-o împletitură realizată de 13 femei. Şi băr- 
baţii pot fi ferecaţi, însă, în cazul lor, acțiunea poartă numele de 
domolire. (n.red.) 


Bael, căpetenia clanului Goshien, cu toate că adevăratul ei 
statut provenea din faptul că era stăpâna Sălașului Izvoarelor 
de Fum, cel mai mare sălaș al clanului. Ea fusese cea care 
vorbise. 

— Te văd, Dorindha, zise Elayne. Te văd, Nadere. De ce o 
luaţi cu voi pe Aviendha? 

— Ai spus că pot rămâne cu Elayne ca să o protejez, pro- 
testă Aviendha. 

— Aşa ai zis, Dorindha. Elayne o strânse de mână pe sora 
ei, iar Aviendha îi răspunse în același mod. Tu și înțeleptele. 

Brăţările din aur şi fildeş zornăiră atunci când Dorindha 
își aranjă şalul negru. 

— De câți oameni ai nevoie ca să te protejeze, Elayne? în- 
trebă ea pe un ton sec. Ai poate o sută sau mai mult de o sută 
de gărzi dedicate în acest scop, la fel de dârze ca Far Dareis 
Mai. Un zâmbet îi adânciră încreţiturile din colţurile ochilor. 
Cred că femeile alea de-afară ne-au cerut să ne lepădăm cuți- 
tele de la brâu înainte să ne lase să intrăm. 

Nadere atinse cu mâna mânerul din corn al cuţitului ei, în 
ochii ei verzi apărând o scânteiere fioroasă, cu toate că era 
puţin probabil ca gărzile să își fi exprimat o asemenea dorin- 
ță. Până şi Birgitte, care bănuia pe toată lumea când era vor- 
ba despre siguranța Elaynei, nu vedea niciun pericol din par- 
tea aielilor, iar Elayne acceptase anumite obligaţii atunci când 
ea şi Aviendha deveniseră surori. Înţeleptele care participa- 
seră la acea ceremonie, inclusiv Nadere, se puteau plimba 
oriunde prin palat oricând doreau; aceasta era una dintre 
obligaţii. Cât despre Dorindha, prezenţa ei era atât de porun- 
citoare, încât părea de neconceput ca o persoană să încerce 
să-i aţină calea. 

— Am aşteptat prea mult cu instruirea ta, Aviendha, zise 
Nadere pe un ton ferm. Du-te și te schimbă în veșminte po- 
trivite. 

— Dar învăţ atât de multe lucruri de la Elayne, Nadere. 
Împletituri pe care nici măcar tu nu le ştii face. Cred că știu 
cum să fac să plouă în Ținutul Întreit! Şi tocmai acum am 
descoperit că pot... 

— Indiferent cât de multe lucruri ai învăţat, se pare că ai 
uitat tot atât de multe, o întrerupse Nadere cu asprime. Cum 
ar fi faptul că încă ești ucenică. Puterea este ultimul lucru pe 

care trebuie să îl ştie o înțeleaptă, altminteri doar cele care 
pot conduce vor deveni înțelepte. Şi-acum, du-te și te schim- 
bă şi consideră-te norocoasă că nu te oblig să te întorci în 
pielea goală ca să fii biciuită. Corturile sunt strânse chiar în 
acest moment, iar dacă plecarea clanului va fi întârziată, chiar 
vei fi biciuită. 

Fără să mai rostească un cuvânt, Aviendha îi lăsă mâna 
Elaynei și fugi afară din încăpere, lovindu-se de Naris, care se 
clătină şi fu cât pe ce să scape tava mare, acoperită cu o bu- 
cată de pânză, pe care o ţinea în mâini. La un gest rapid al 
Essandei, Sephanie o luă în fugă după Aviendha. Naris făcu 
ochii cât cepele când le văzu pe femeile aiel, însă Essande o 
dojeni pentru că întârziase şi îi porunci să pună mâncarea pe 
masă. Tânăra se grăbi să îi dea ascultare, îngânând scuze în 
barbă. 

Şi Elayne voia să fugă după Aviendha, ca să se bucure de 
fiecare moment alături de ea, însă cuvintele Naderei o opriră. 

— Plecaţi din Caemlyn, Dorindha? Unde plecaţi? 

Oricât de mult îi plăcea Elayne pe aieli, ea nu voia ca aceș- 
tia să cutreiere ţinutul. Având în vedere cât de instabilă era 
situația în acel moment, aceștia prezentau o problemă chiar 
şi-atunci când se aventurau afară din tabăra lor ca să vâneze 
sau să facă negoţ. 

— Plecăm din Andor, Elayne. În câteva ceasuri, vom fi 
departe de hotarele ținutului tău. Cât despre „unde”, trebuie 
să îl întrebi pe Car'a'carn. 

Nadere se duse la masă ca să vadă ce adusese Naris, iar 
aceasta începu să tremure atât de tare, încât fu cât pe ce să 
scape din mâini mai multe farfurii. 

— Arată bine, dar nu recunosc o parte din aceste ierburi, 
zise înțeleapta. Moașa ta a aprobat toate astea, Elayne? 

— Voi chema o moașă atunci când îmi va veni sorocul, 
Nadere. Dorindha, doar nu crezi că Rand ar vrea să-mi as- 
cunzi destinaţia voastră? Ce-a zis? 

Dorindha ridică ușor din umeri. 

— A trimis un mesager, unul dintre aceia cu haină neagră, 
cu o scrisoare pentru Bael. Bael mi-a îngăduit s-o citesc, fi- 
reşte - tonul ei zicea că nici nu se gândise să nu o citească - 
dar Car'a'carn i-a cerut lui Bael să nu spună nimănui, aşadar 
nu-ți pot spune. 


— N-ai moaşă? întrebă Nadere pe un ton îndoielnic. Cine-ţi 
spune ce să mănânci și ce să bei? Cine-ţi dă ierburile potrivi- 
te? Nu-mi mai arunca priviri atât de furioase, femeie. Tempe- 
ramentul Melainei este mai rău decât a fost al tău vreodată, 
dar măcar ea are destulă minte ca să o lase pe Monaelle să o 
povăţuiască într-o asemenea situație. 

— Fiecare femeie din palat mă povățuiește ce să mănânc, 
răspunse Elayne cu amărăciune în glas. Uneori, mi se pare că 
fiecare femeie din Caemlyn face asta. Dorindha, n-ai putea 
măcar... 

— Se răceşte mâncarea, domniţă, zise Essande cu blân- 
dețe, dar și cu un strop de fermitate îngăduită unei slujnice 
mai în vârstă. 

Scrâşnind din dinţi, Elayne pluti până la scaunul în spate- 
le căruia stătea Essande. Nu făcu niciun gest de indignare, 
oricât de mult își dorea. Doar pluti. Essande scoase o perie de 
păr cu dosul din fildeș și, scoțându-și prosopul de pe cap, în- 
cepu să îi pieptene părul Elaynei în vreme ce aceasta mânca. 
Ea mâncă în mare parte doar pentru că dacă n-ar fi facut-o, 
cuiva i s-ar fi spus să aducă altă mâncare caldă, deoarece 
Essande și gărzile ei proprii ar fi ţinut-o acolo până când ar fi 
mâncat. În afară de câteva mere uscate care nu se stricaseră 
încă, mâncarea era categoric dezgustătoare. Pâinea era cro- 
cantă, dar cu miezul plin de gărgăriţe, iar boabele de fasole 
uscate și ținute la muiat erau tari şi n-aveau niciun gust, de- 
oarece toate boabele de fasole ținute la păstrare se stricase- 
ră. Într-un castron, mărul era amestecat cu ierburi - rădăcină 
de brusture, călin, păpădie, frunze de urzică, toate tocate - și 
puţin ulei, iar carnea era de ied, înăbușită în bulion. Totul era 
nesărat, din câte își dădea ea seama. Ar fi dat orice pentru o 
bucată de carne de vită sărată din care să curgă untura! Pe 
farfuria Aviendhei era carne de vită feliată, deşi părea tare. Ea 
mai bine ar fi cerut vin. Ca băutură, avea de ales între apă sau 
lapte de capră. Își dorea să bea ceai aproape la fel de mult 
cum îşi dorea carnea grasă, însă până și cel mai slab ceai o 
trimitea repede să se uşureze, iar ea întâmpina și-așa destule 
greutăți din pricina asta. Aşadar, mâncă metodic, mecanic, 
încercând să se gândească la orice altceva numai nu la gustu- 
rile pe care le simțea în gură. În afară de cel de măr. 

Încercă să smulgă câteva veşti despre Rand de la cele do- 
uă femei aiel, dar se părea că acestea ştiau mai puţine lucruri 
decât ea. Cel puţin, asta susțineau ele. Puteau fi foarte secre- 
toase atunci când voiau. Ea, măcar, ştia că el se afla undeva 
departe spre sud-est. Undeva în Tear, bănuia ea, cu toate că 
s-ar fi putut afla la fel de bine în Câmpiile Maredo sau în Osia 
Lumii. În afară de asta, ştia că el era în viață, dar nimic mai 
mult. Încercă să întrețină conversaţia despre Rand în spe- 
ranţa că lor avea să le scape ceva, dar mai bine-ar fi încercat 
să tencuiască nişte cărămizi cu degetele. Dorindha şi Nadere 
aveau un scop, să o convingă să își ia o moaşă. Turuiau în- 
truna despre cum ar putea să se pună în pericol atât pe ea, 
cât şi pe copilași și nici măcar viziunea lui Min nu le putea 
descuraja. 

— Prea bine, zise ea în cele din urmă, trântind cuțitul și 
furculița. Voi începe să caut una chiar azi. 

lar dacă nu va reuşi să găsească una... ei bine, ele n-aveau 
să afle niciodată. 

— Am o nepoată care este moașă, domniţă, zise Essande. 
Melfane ia ierburi şi alifii de la o prăvălie de pe Strada Lu- 
mânării din Oraşul Nou şi cred că este destul de pricepută. Îi 
aranjă ultimele bucle, apoi făcu un pas în spate cu un zâmbet 
mulţumit. Îmi aminteșşti foarte mult de mama ta, domniţă. 

Elayne oftă. Se părea că urma să aibă o moașă cu sau fără 
voia ea. Altcineva care să aibă grijă ca mesele ei să fie deplo- 
rabile. Ei bine, poate că moașa îi va putea sugera un leac pen- 
tru durerile de spate pe care le avea noaptea şi pentru sânii 
sensibili. Slavă Luminii că scăpase de grețuri. Femeile care 
puteau conduce nu sufereau niciodată de greţuri în timpul 
sarcinii. 

Când Aviendha se întoarse, era îmbrăcată din nou în veș- 
mintele aielilor, cu șalul încă umed aşezat pe umeri, cu o 
eşarfă neagră înfășurată în jurul capului ca să îi țină strâns 
părul negru(49) și o boccea în spinare. Spre deosebire de 
multitudinea de brățări şi coliere pe care le purtau Dorindha 


49 Textul original este:...a dark scarf tied around her temples to 
hold back her hair. O confuzie între back şi black, se pare. Eşarfa 
avea rolul să-i țină părul la spate, nu să-i ţină strâns părul negru. În 
plus, Aviendha are părul roşcat închis. (n.red.) 


şi Nadere, ea avea un singur lanţ din argint, cu niște discuri 
cu un model complicat lucrat minuţios și o brățară din fildeş, 
sculptată cu trandafiri şi spini. Îi dădu Elaynei pumnalul cu 
vârful bont. 

— Trebuie să-l păstrezi ca să fii în siguranță. Voi încerca 
să te vizitez cât voi putea de des. 

— Ai putea avea răgaz pentru o vizită când şi când, zise 
Nadere pe un ton sever, dar ai rămas în urmă și trebuie să te 
străduiești din greu ca să recuperezi. E ciudat să vorbeşti atât 
de relaxat despre a face vizite de atât de departe, cugetă ea, 
clătinând din cap. Să străbaţi leghe întregi, sute de leghe, 
dintr-un pas. Am învăţat lucruri ciudate în ținuturile umede. 

— Vino, Aviendha! Trebuie să plecăm, zise Dorindha. 

— Aşteptaţi, le spuse Elayne. Vă rog să așteptați o clipă. 

Strângând pumnalul în mână, ea dădu fuga în camera ei 
de toaletare. Sephanie se opri din a-i pune la uscat rochia al- 
bastră a Aviendhei ca să facă o reverență, dar Elayne o ignoră 
şi deschise capacul sculptat al cufărului ei din fildeș cu po- 
doabe. Deasupra colierelor, a brățărilor şi a agrafelor, toate 
în compartimentele lor, stăteau o broșşă în formă de broască 
țestoasă, care părea a fi din ambră, și o femeie așezată, înfă- 
şurată în propriul păr, aparent sculptată în fildeș învechit de 
vreme. Ambele erau angreale. Punând pumnalul cu mâner 
din corn în cufăr, ea luă broasca ţestoasă, iar apoi, sub mo- 
mentul impulsului, înșfăcă inelul de vise din piatră răsucit, 
acoperit tot cu roșu și albastru și maro. Acesta părea să fie 
inutil de când rămăsese grea, iar dacă reușea să țeasă un fir 
de Spirit, ea încă mai avea inelul din argint, lucrat cu spirale 
împletite, care fusese recuperat de la Ispan. 

Întorcându-se în grabă în salon, le găsi pe Dorindha şi pe 
Nadere certându-se sau, cel puţin, având o discuţie înflăcă- 
rată, în vreme ce Essande se prefăcea că verifica praful, tre- 
cându-şi degetele pe sub marginea mesei. Însă, după felul în 
care îşi ținea capul înclinat, ea trăgea cu urechea cu un vădit 
interes. Naris, care punea pe tavă farfuriile din care mâncase 
Elayne, se uita cu gura căscată la femeile aiel. 

— l-am spus că va simți loviturile biciului dacă plecarea 
noastră va fi întârziată, zicea Nadere cu o oarecare înverșu- 
nare atunci când Elayne intră în încăpere. N-ar fi prea corect 
dacă nu va fi din vina ei, dar asta am spus. 

— Vei proceda cum va trebui, răspunse Dorindha pe un 
ton calm, dar cu o asprime în privire care sugera că acesta nu 
era primul lor schimb de cuvinte. Poate că nu va exista nicio 
întârziere. Şi poate că Aviendha va plăti acest preţ bucuroasă 
doar ca să-și poată lua rămas-bun de la sora ei. 

Elayne nu se osteni să încerce să se certe pentru Aviendha. 
N-ar fi folosit la nimic. Aviendha însăși afișa o atitudine calmă 
demnă de o aes sedai, ca și când nu ar fi avut nicio importan- 
ță dacă ar fi fost biciuită dintr-o altă pricină. 

— Acestea sunt pentru tine, zise Elayne, punând inelul şi 
broşa în palma surorii ei. Nu sunt daruri, mă tem. Turnul Alb 
le va vrea înapoi. Ci ca să le foloseşti la nevoie. 

Aviendha privi obiectele şi icni. 

— Până şi încărcătura acestora este un mare dar. Mă faci 
să-mi fie rușine, soră. Eu nu ţi-am pregătit un cadou de ră- 
mas-bun. 

— Mi-ai oferit prietenia ta. Mi-ai oferit o soră. 

Elayne simţi o lacrimă rostogolindu-i-se pe obraz. Încercă 
să râdă, dar fu un râs slab, tremurător. 

— Cum poți spune că nu ai nimic de oferit? Mi-ai oferit totul. 

Și ochii Aviendhei se umplură de lacrimi. În ciuda faptului 
că celelalte femei le priveau, o cuprinse cu braţele pe Elayne 
şi o strânse. 

— Îmi va fi dor de tine, soră, șopti ea. Inima mi-e rece 
precum noaptea. 

— Şi a mea, soră, şopti Elayne, îmbrăţișând-o la fel de 
strâns. Și mie îmi va fi dor de tine. Dar vei avea voie să mă vi- 
zitezi din când în când. Situaţia aceasta nu va dura o veșnicie. 

— Nu, nu va dura o veşnicie. Dar tot îmi va fi dor de tine. 

Ele ar fi început să plângă, dar Dorindha îşi puse mâinile 
pe umerii lor. 

— A sosit vremea, Aviendha. Trebuie să plecăm dacă vrei 
să scapi de loviturile biciului. 

Aviendha se îndreptă de spate oftând și ștergându-și ochii. 

— Să găseşti mereu apă şi umbră, soră! 

— Să găseşti mereu apă şi umbră, soră! răspunse Elayne. 
Obiceiul aielilor avea un caracter final, prin urmare ea adău- 
gă: Până când îţi voi revedea chipul. 

Apoi, plecară cât ai clipi din ochi. Cât ai clipi din ochi, ca 
se simţi foarte singură. Prezenţa Aviendhei devenise o certi- 


tudine, o soră cu care putea vorbi, cu care să râdă, căreia să îi 
împărtășească speranţele și temerile, însă acea alinare dis- 
păruse. 

Essande se strecurase afară din încăpere în vreme ce ea și 
Aviendha se îmbrățișau, iar acum reveni ca să pună coroniţa 
Domniţei-Moștenitoare pe capul Elaynei. Era un cerculeț 
simplu din aur de care îi atârna pe frunte un singur trandafir 
auriu. 

— Ca mercenarii ăștia să nu uite cu cine stau de vorbă, 
domniţă. 

Elayne nu îşi dăduse seama că umerii îi căzuseră până 
când nu şi-i îndreptă. Sora ei plecase, dar ea avea un oraș de 
apărat și un tron de câştigat. Datoria avea să fie cea care îi 
dădea avânt acum. 

CAPITOLUL 16 
Un nou urmăritor 


Sala de Primire Albastră, denumită după tavanul său ar- 
cuit, cu pictura reprezentând cerul și norii albi şi cu gresie al- 
bastră, era cea mai mică sală de primire din palat, având mai 
puțin de opt metri pătraţi. Ferestrele arcuite de pe peretele 
din fund, care ofereau o privelişte spre o curte interioară și 
care erau prevăzute cu cadrane(50) împotriva vremii de 
primăvară, ofereau o lumină bună chiar dacă afară ploua, dar 
în ciuda celor două șemineuri mari cu polițe din marmură 
sculptată, a cornișei cu lei din ipsos și a celor două tapiserii 
cu Leul Alb pe ele, care flancau ușile, o delegaţie de negustori 
din Caemlyn s-ar fi simţit insultată să fie primită în Sala Al- 
bastră, iar o delegaţie de bancheri ar fi pălit la față. Cel mai 
probabil, acesta era motivul pentru care jupâneasa Harfor îi 
condusese pe mercenari acolo, cu toate că aceştia n-aveau de 
unde ști că erau insultați. Ea însăși se afla acolo, „supraveghi- 
ndu-le” pe cele două servitoare tinere în livrele care se îngri- 
jeau să umple cupele cu vin, turnând din carafele înalte de ar- 
gint care se aflau pe o tavă aşezată pe un bufet cu sculpturi 
simple, însă ţinea lipit de piept dosarul cu coperte din piele 
gofrată, în care păstra rapoartele, ca și când ar fi anticipat că 
întâlnirea cu mercenarii avea să se termine repede. Halwin 
Norry, ale cărui smocuri de păr alb din spatele urechilor se- 
mănau întotdeauna cu niște pene, stătea în picioare într-un 


50 Glassed casements, în textul original. Suprafaţa vitrată a fe- 
restrei este împărțită, cu ajutorul unor baghete, în ochiuri de geam 
mai mici. O fereastră cu suprafaţa vitrată mare, fiind astfel împăr- 
țită, este mult mai rezistentă în fața intemperiilor (vijelie, grindină 
etc.), decât dacă s-ar folosi o singură foaie de geam. (n.red.) 


colț, ținându-și și el lipit de piept îngust dosarul cu coperte 
din piele. Rapoartele lor erau prezentate zilnic, dar în ultima 
vreme, arareori aduceau vești bune. Dimpotrivă. 

Avertizaţi de cele două femei ale Gărzii care verificaseră 
încăperea înainte ca ea să vină, toată lumea o aşteptă în picioa- 
re atunci când Elayne intră urmată de alte două gărzi. Deni 
Colford, care comanda gărzile şi care le înlocuise pe Devore şi 
pe celelalte, îi ignorase pur şi simplu porunca de a aștepta afa- 
ră. O ignorase! Ea bănuia că ele ofereau o priveliște impresio- 
nantă cu mersul lor țanţoș, însă tot scrâşni din dinţi. 

Careane şi Sareitha, ceremonioase cu șalurile lor cu ciu- 
curi, își plecară uşor capetele în semn de respect, însă Mellar 
își scoase pălăria cu pană, făcând o plecăciune teatrală şi pu- 
nându-și o mână pe panglica tivită cu dantelă așezată de-a 
curmezișul platoșei sale lustruite. Cele şase noduri aurii prin- 
se de platoşa aceea, câte trei pe fiecare umăr, o iritau, însă le 
trecuse cu vederea până în acel moment. Pe fața lui ascuțită 
apăru un zâmbet care era prea cald, pe de altă parte, indife- 
rent cu câtă răceală se purta ea față de el; bărbatul credea că 
avea o șansă la ea, deoarece Elayne nu negase zvonul cum că 
pruncii erau ai lui. Motivele pentru care ea nu dezminţise 
acele zvonuri dezgustătoare se schimbaseră - nu mai era ne- 
voie să își protejeze copilaşii lui Rand; cu toate acestea, ea nu 
făcu nimic în această privință. Dacă îi acorda timp, bărbatul 
avea să îşi sape singur groapa. lar dacă nu reuşea, atunci avea 
s-o facă ea. 

Mercenarii, toţi trecuţi bine de vârsta mijlocie, reacționa- 
ră cu o clipită mai târziu decât Mellar, cu toate că reverenţele 
lor nu fură atât de teatrale. Evard Cordwyn, un andoran înalt, 
cu maxilar proeminent, purta un rubin mare în urechea stân- 
gă, iar Aldred Gomaisen, scund și subțire şi cu partea din față 
a capului rasă, avea jumătate din piept acoperit cu dungi ro- 
şii, verzi şi albastre, probabil cu mult mai multe decât i s-ar fi 
îngăduit în Cairhien, locul lui de baştină. Căruntul Hafeen 
Bakuvun avea drept podoabă în urechea stângă un cerc gros 
din aur şi câte un inel bătut cu nestemată pe fiecare deget. 
Bărbatul domani era foarte îndesat, însă după felul în care se 
mişca, îți puteai da seama că avea mușchi tari sub stratul de 
grăsime. 

— Nu ai nicio îndatorire de îndeplinit, Căpitane Mellar? 
întrebă Elayne pe un ton rece, ocupând unul din cele puţine 
jilțuri din încăpere. 

Erau doar cinci, iar braţele și spătarele înalte aveau sculp- 
turi simple reprezentând lujeri şi frunze și nici urmă de po- 
leială. Fiind înşirate la distanță unul față de celălalt, jilțurile 
alungau lumina în spatele acelora care se aşezau pe ele. În- 
tr-o zi însorită, cei care erau primiți în audienţă aici mijeau 
ochii din cauza luminii puternice. Din nefericire, azi nu exista 
acest avantaj. Cele două femei ale Gărzii se postară în spatele 
ei, de o parte și de cealaltă, fiecare ţinându-și o mână pe mâ- 
nerul sabiei, privindu-i pe mercenari cu niște expresii înver- 
şunate care pe Bakuvun îl făcură să zâmbească, iar pe Gomaisen 
să îşi frece bărbia care ascundea un rânjet viclean. Femeile 
nu trădau niciun semn că ar fi jignite; ele știau ce semnifica- 
ție avea uniforma lor. Elayne ştia că acestora le vor dispărea 
zâmbetele dacă erau nevoiţi să își scoată săbiile. 

— Prima mea îndatorire este să te protejez pe tine, domniţă. 

Scoțându-și puțin sabia din teacă, Mellar îi privi pe mer- 
cenari de parcă s-ar fi aşteptat ca aceștia să o atace. Sau poate 
pe el. Gomaisen părea amuzat, iar Bakuvun râse zgomotos. 
Tecile celor trei bărbați erau goale, iar Cordwyn avea vreo 
două pe spinare; niciunui mercenar nu îi era îngăduit să intre 
în palat înarmat nici măcar cu un pumnal. 

— Ştiu că ai alte îndatoriri, zise ea pe un ton calm, pentru 
că eu ţi le-am atribuit, căpitane. Să-i antrenezi pe bărbații pe 
care ţi i-am adus de la ţară. Nu petreci atât de mult timp cu ei 
pe cât mă aşteptam. Ai o companie întreagă de bărbaţi de 
antrenat, căpitane. 

O companie de bărbaţi bătrâni și de băiețandri care aveau 
să-i ocupe cu siguranţă tot timpul. El petrecea îndeajuns de 
puţine zile cu gărzile ei, în ciuda faptului că le comanda. Era 
mai bine așa, de fapt. Avea o plăcere nebună să le ciupească 
de fund. 

— Îţi sugerez să te ocupi de ei. Acum! 

Pe fața îngustă a lui Mellar se citi furia - de fapt, tremura! -, 
dar reuşi să se stăpânească pe loc. Se domoli atât de repede, 
încât ea şi-ar fi putut închipui. Însă ştia că nu îşi închipuise. 


— Cum porunceşti, domniţă, zise el pe un ton calm. Și 
zâmbetul lui părea mieros. Onoarea mea este să te slujesc 
bine. 

Făcând o altă plecăciune teatrală, porni spre ușă, păşind 
țanțoş. Puţine lucruri îi puteau ştirbi mult timp atitudinea lui 
Doilin Mellar. 

Bakuvun râse din nou, dându-și capul pe spate. 

— Omul ăsta poartă atât de multă dantelă acum, jur, încât 
mă aştept să se ofere să ne înveţe să dansăm. lar acum el 
chiar dansează. 

Râse şi cairhieninul, scoțând un sunet dezgustător, gutural. 

Mellar își încordă spatele şi păși șovăitor, apoi atât de re- 
pede, încât se izbi de Birgitte în pragul uşii. Îşi continuă gră- 
bit drumul, fără să se oprească pentru a-și cere scuze, iar ea 
se încruntă la el - legătura transmitea mânie, rapid înăbușită, 
şi nerăbdare, care nu fu înăbușită - înainte să închidă ușa în 
urma ei și să se ducă și să se posteze lângă jilțul Elaynei, odih- 
nindu-şi o mână pe spătarul acestuia. Coada ei groasă nu mai 
era atât de atent împletită ca de obicei, după ce fusese des- 
pletită ca să i se usuce părul, dar uniforma de căpitan-general 
i se potrivea de minune. Mai înaltă decât Gomaisen datorită 
cizmelor cu tocuri, Birgitte avea o prezență poruncitoare 
atunci când voia. Mercenarii îi oferiră mici plecăciuni, respec- 
tuoase, dar nu omagiale. Oricâte îndoieli ar fi avut aceştia față 
de ea la început, puţini dintre cei care o văzuseră mânuind 
arcul le aveau în continuare. 

— Grăiești ca și când l-ai cunoaşte pe Căpitanul Mellar, 
căpitane Bakuvun. 

Deşi folosi o uşoară intonațţie întrebătoare, Elayne își păs- 
tră un ton degajat. Birgitte încerca să transmită încredere de 
sine prin legătură, care să se potrivească cu expresia ei, însă 
prudențţa și îngrijorarea îşi făceau simțită prezenţa. Precum şi 
acea oboseală mereu prezentă. Elayne își încleştă fălcile ca să 
îşi înăbușe un căscat. Birgitte trebuia să se odihnească puțin. 

— L-am mai văzut o dată sau de două ori, domniţă, răs- 
punse bărbatul domani cu băgare de seamă. Nu mai mult de 
trei ori, aş zice. Da, nu mai mult de-atât. Îşi înclină capul în- 
tr-o parte, uitându-se aproape pieziș la ea. Ştii c-a făcut parte 
din tagma mea odinioară? 

— N-a încercat să ascundă acest lucru, căpitane, zise ea, 
ca şi când s-ar fi săturat de acest subiect. 

Dacă lui i-ar fi scăpat ceva interesant, poate că ea ar fi 
aranjat o întâlnire singură cu el ca să-i pună alte întrebări, 
dar nu merita să insiste şi să riște ca Mellar să afle că se pu- 
neau întrebări despre el. Ar fi putut fugi atunci, înainte ca ea 
să afle ceea ce voia să știe. 

— Chiar avem nevoie de aes sedai, domniță? întrebă 
Bakuvun. De celelalte aes sedai, adăugă el, aruncând o privire 
spre inelul ei cu Marele Șarpe. 

El îşi întinse cupa de argint, iar una dintre servitoare se 
grăbi să i-o umple. Amândouă erau femei frumoase, poate nu 
cea mai bună alegere, dar Reene nu prea avea de unde alege; 
majoritatea servitoarelor erau fie tinere, fie bătrâne și nu atât 
de sprintene cum fuseseră odinioară. 

— Tot ce-au făcut în tot acest timp de când ne aflăm aici a 
fost să ne înspăimânte cu măreția şi puterea Turnului Alb. Le 
respect pe aes sedai la fel de mult ca orice bărbat. Da, chiar le 
respect, dar să-mi fie cu iertare, devine obositor atunci când 
ele încearcă să intimideze un bărbat. Jur, domniţă. 

— Un bărbat înţelept se va teme întotdeauna de Turn, zi- 
se Sareitha pe un ton calm, aranjându-și şalul cu ciucuri bruni, 
poate pentru a atrage atenţia asupra lui. 

Faţa ei întunecată şi pătrățoasă nu avea încă acea înfăți- 
şare lipsită de vârstă. Recunoştea că tânjea după ea. 

— Numai neghiobii nu se tem de Turn, zise Careane ime- 
diat după ce termină de vorbit Sareitha. 

Fiind o femeie robustă, la fel de lată în umeri ca majorita- 
tea bărbaților, sora Verde nu avea nevoie de gesturi. Faţa ei 
arămie dezvăluia ce era oricui ştia la ce să se uite, la fel de 
limpede ca inelul de pe degetul arătător al mâinii drepte. 

— Zvonul pe care l-am auzit, zise Gomaisen pe un ton 
sumbru, este acela că Turnul se află sub asediu. Am auzit că 
Turnul Alb este împărţit şi are două Supreme Înscăunate 
Amyrlin. Am auzit chiar că însuși Turnul se află sub stăpâni- 
rea Ajah Neagră. Era un bărbat curajos dacă le pomenea des- 
pre un astfel de zvon surorilor aes sedai, însă tot şovăi ros- 
tind aceste cuvinte. Șovăi, dar continuă: De cine vreţi voi să 
ne temem? 


— Să nu dai crezare la tot ce auzi, căpitane Gomaisen. 
Vocea Sareithei era calmă, ca a unei femei care afirma un lu- 
cru de netăgăduit. Adevărul are mai multe nuanțe decât ai 
crede dumneata, iar depărtarea deformează adeseori adevă- 
rul, transformându-l în ceva foarte diferit de realitate. Cu toa- 
te acestea, este periculos să repeți minciunile despre surorile 
care sunt iscoade ale Celui Întunecat. 

— Însă la ce ar trebui să dai crezare, adăugă Careane pe 
un ton la fel de calm, este că Turnul Alb este Turnul Alb, acum 
şi de-a pururi. Şi te afli dinaintea a trei aes sedai. Ar trebui să 
fii mai atent la ce vorbe scoţi pe gură, căpitane. 

Gomaisen își trecu dosul palmei peste gură, însă în ochii 
lui negri se citea sfidarea. O sfidare temătoare. 

— Spun doar ce se vorbeşte pe străzi, bombăni el. 

— Ne aflăm aici ca să vorbim despre Turnul Alb? zise 
Cordwyn, încruntându-se. 

Îşi goli cupa de vin înainte să continue, ca și când această 
discuţie îl stânjenea. Cât vin băuse deja? Părea că se clatină 
puţin pe picioare, iar cuvintele pe care le rostea erau puțin 
cam bolborosite. 

— Turnul se află la sute de leghe depărtare de-aici și ce se 
petrece acolo nu-i treaba noastră. 

— E adevărat, prietene, zise Bakuvun. E adevărat. Treaba 
noastră este sabia. Sabia şi sângele. Ceea ce ne aduce la acest 
subiect dezgustător referitor la... - își mişcă degetele groase, 
încărcate de inele - galbeni, domniţă. În fiecare zi pierdem 
oameni, zi de zi, fără să se întrezărească sfârşitul, iar în oraş 
se găsesc foarte puţini înlocuitori potriviţi. 

— Eu n-am găsit niciunul, bombăni Cordwyn, uitându-se 
la servitoarea tânără ca să vină să-i umple cupa. 

Ea se înroși sub privirea lui scrutătoare şi îşi termină 
treaba repede, vărsând vin pe gresie şi făcând-o pe jupâneasa 
Harfor să se încrunte. 

— Aceia pe care i-am fi putut găsi se înrolează toţi în 
Garda Reginei. 

Era adevărat; listele păreau să se îngroaşe cu fiecare zi 
care trecea. Garda Reginei avea să fie o forță formidabilă. În 
cele din urmă. Din nefericire, aveau să treacă luni bune până 
când marea majoritatea a acelor bărbaţi vor putea mânui o 

sabie fără să şi-o împlânte în picior și încă şi mai multe până 
să fie în stare să o folosească în bătălie. 

— Bine grăieşti, prietene, murmură Bakuvun. Bine grăiești. 

El îi oferi un zâmbet larg Elaynei. Poate că voia să pară 
prietenos sau rezonabil, poate, dar zâmbetul lui o ducea cu 
gândul la un bărbat care încerca să îi vândă gogoşi. 

— Chiar şi după ce vom termina aici, nu va fi uşor să gă- 
sim alți oameni, domniță. Bărbaţii pricepuţi nu se găsesc pe 
toate drumurile. Mai puţini oameni înseamnă mai puţin bani 
pentru următoarele noastre tocmeli. Un aspect dur al vieţii. 
Credem că ar fi drept să primim o compensare. 

Elayne fu cuprinsă de un val de furie. Credeau că ea ținea 
disperată cu dinţii de ei. Asta credeau! Mai rău, aveau drep- 
tate. Aceşti trei luptători reprezentau mai bine de o mie de 
bărbați împărțiți între ei. Chiar și cu aceia pe care i-i adusese 
Guybon, pierderea era tot mare. Mai ales dacă acest lucru îi 
făcea pe ceilalți mercenari să creadă că ea lupta pentru o ca- 
uză pierdută. Mercenarilor nu le plăcea să se afle în tabăra în- 
vinsă. Ar fugi ca nişte şobolani din calea flăcărilor ca să evite 
acest lucru. Furia ei se înteţea, însă și-o ţinea sub control. Cât 
de cât. Însă nu reuşi să-şi ascundă asprimea din glas. 

— Aţi crezut că nu vor exista victime în rândul vostru? Aţi 
crezut că veţi sta de strajă și veţi lua galbeni pentru asta fără 
să vă scoateţi săbiile? 

— Ai iscălit pentru mulți galbeni în fiecare zi, interveni 
Birgitte. 

Nu rosti sumele, pentru că fiecare companie își negociase 
propria înțelegere. Ultimul lucru de care aveau nevoie era ca 
mercenarii să ajungă să se învrăjbească din cauza invidiei. Că 
veni vorba, se părea că jumătate din încăierările de prin sa- 
loane, pe care le întrerupeau Gărzile, erau între bărbaţi din 
companii diferite. 

— O sumă fixă. Ca să fiu nemiloasă, cu cât pierdeţi mai 
mulți oameni, cu atât mai mare vă va fi profitul. 

— A, căpitane-general, zise cu blândețe bărbatul îndesat, 
uiţi de ajutorul de deces care trebuie plătit văduvelor și orfa- 
nilor. 

Gomaisen scoase un sunet ca și când s-ar fi înecat, iar 
Cordwyn se holbă uluit la Bakuvun, apoi încercă să ascundă 
asta golind cupa cu vin. 


Elayne tremura şi își strânse pumnii pe braţele jilțului. 
N-avea de gând să se lase pradă furiei. Nu/ 

— Intenţionez să vă fac să vă respectați partea de înţele- 
gere, zise ea pe un ton rece. Ei bine, măcar nu țipa. Veţi primi 
banii pentru care ați iscălit, inclusiv obişnuiții galbeni în caz 
de izbândă, după ce voi fi urcat pe tron, dar niciun bănuț în 
plus. Dacă veţi încerca să daţi îndărăt, voi presupune că ați 
schimbat taberele și ați dat fuga la Arymilla, caz în care, voi 
porunci ca voi şi oamenii voştri să fiți arestaţi și trimişi din- 
colo de porți fără săbii sau cai. 

Servitoarea care îi umplea din nou cupa cu vin lui Cordwyn 
scoase un țipăt şi se feri de mâna lui, care încerca să îi mân- 
gâie şoldul. Furia pe care Elayne încercase să și-o înfrâneze 
se dezlănţui ca un tăvălug. 

— lar dacă vreunul dintre voi va îndrăzni din nou să o 
pipăie pe una dintre femeile mele, acela şi oamenii lui vor fi 
scoși pe porți fără săbii, cai și cizme! M-am făcut înțeleasă 
bine? 

— Foarte bine, domniţă. În glasul lui Bakuvun se simţi o 
oarecare răceală, apoi strânse din buzele cărnoase. Foarte 
bine, într-adevăr. Şi-acum, din moment ce discuţia... noastră... 
pare încheiată, ne putem retrage? 

— Gândiţi-vă bine, zise Sareitha pe neașteptate. Oare Tur- 
nul Alb va alege să vadă o aes sedai pe Tronul Leului sau o 
neghioabă ca Arymilla Marne? 

— Socotiţi-le pe aes sedai din acest palat, adăugă Careane. 
Socotiţi-le pe cele din Caemlyn. Nu există niciuna în tabăra 
Arymillei. Socotiţi-le și hotărâți de partea cui este Turnul Alb. 

— Socotiţi-le, zise Sareitha, și nu uitaţi că nemulțumirea 
Turnului Alb poate fi fatală. 

Era foarte greu de crezut că una dintre ele ar putea fi din 
Ajah Neagră; cu toate acestea, trebuie să fi fost. Dacă nu cum- 
va era Merilille, desigur. Elayne nădăjduia că nu era adevărat. 
Îi plăcea de Merilille. Pe de altă parte, îi plăcea și de Careane, 
şi de Sareitha. Nu la fel de mult cum îi plăcea de Merilille, dar 
tot exista o simpatie. Oricum ar fi privit lucrurile, una dintre 
femeile de care îi plăcea era iscoadă a Celui Întunecat și ame- 
nințată deja cu pedeapsa cu moartea. 

După ce plecară mercenarii, făcând reverenţe în grabă, iar 
jupâneasa Harfor le trimise pe servitoare să ducă vinul ră- 
mas, Elayne se lăsă pe spătarul scaunului și oftă. 

— Nu m-am descurcat prea bine, nu-i aşa? 

— Când vine vorba despre mercenari, trebuie să ţii bine 
de hăţuri, răspunse Birgitte, însă legătura transmitea un sen- 
timent de îndoială. Îndoială şi îngrijorare. 

— Dacă-mi îngăduiţi, domniţă, zise Norry pe un ton sec, 
nu văd ce altceva aţi fi putut face. Blândeţea doar i-ar fi încu- 
rajat să emită alte pretenții. 

El stătuse atât de nemișcat, încât Elayne mai că uitase că 
se afla acolo. Cum clipea aşa, aducea cu un bâtlan plimbân- 
du-se prin apă. Spre deosebire de curăţenia ce o caracteriza 
pe jupâneasa Harfor, tunica îi era mânjită cu pete de cernea- 
lă; la fel şi degetele. Ea se uită la dosarul cu coperte din piele 
cu un vădit dezgust. 

— Vreţi să ne lăsaţi singuri, rogu-vă, Sareitha, Careane? 
zise ea. 

Cele două șovăiră uşor, însă cum nu aveau încotro, îşi ple- 
cară capetele și plutiră afară din încăpere ca niște lebede. 

— Şi voi, se adresă peste umăr femeilor Gărzii. 

Acestea nici măcar nu se clintiră! 

— Afară! tună Birgitte cu o mișcare bruscă a capului, iar 
coada împletită i se legănă. Acum! 

O, cele două executară pe loc! O luară spre ușă atât de re- 
pede de parcă ar fi fugit! 

Elayne se încruntă la ușa care se închise în urma lor. 

— Arde-m-ar focu’, nu mai vreau să aflu nicio afurisită de 
veste proastă. Nu azi. Nu vreau să aud câte merinde aduse din 
Illian și din Tear sunt deja stricate la sosire. Nu vreau să aud 
de incendieri sau făină înnegrită de gărgărițe sau despre ca- 
nalizările unde şobolanii se înmulțesc mai repede decât pot fi 
omorâți, sau despre muşte atât de multe, încât ai zice că ora- 
şul Caemlyn ar fi un grajd împuţit. Aş vrea să aud în schimb 
niște vești bune. 

Arde-o-ar focu, părea țâfnoasă! Adevărul fie spus, așa se 
şi simţea. O, cât de mult o râcâia acest lucru! Încerca să câşti- 
ge tronul şi se purta ca un țânc! 

Jupânul Norry și jupâneasa Harfor se priveau pe furiș, iar 
asta nu făcea decât să înrăutăţească lucrurile. El îşi mângâia 


dosarul, oftând cu regret. Bărbatului îi plăcea să vorbească 
despre cifre, chiar şi-atunci când acestea nu erau deloc încu- 
rajatoare. Bine măcar că cei doi nu se mai împotriveau să își 
expună rapoartele împreună. Ei bine, nu prea vehement. In- 
vidioşi pe propriile lor responsabilități, fiecare era atent la 
greşelile celuilalt şi se grăbea să scoată în evidență unde era 
încălcată vreo limită închipuită. Cu toate acestea, reușeau să 
administreze palatul şi orașul într-un mod eficient, fără mul- 
te bătăi de cap. 

— Am rămas singuri, domniță? întrebă Reene. 

Elayne inspiră adânc şi făcu câteva exerciții de novice ca- 
re păreau a nu avea vreun efect de calmare, apoi încercă să 
îmbrăţișeze Izvorul. Spre mirarea ei, accesă cu ușurință sai- 
darul, care o umplu cu dulceaţa vieţii și a bucuriei. Şi îi schim- 
bă starea de spirit. Mereu se întâmpla astfel. Mânia sau su- 
părarea sau simplul fapt că era grea o puteau încurca de la 
bun început să îmbrăţișeze Puterea; însă, odată ce aceasta o 
umplea, trăirile încetau să mai vină de-a valma. Țesu cu pri- 
cepere fire de Foc şi Aer, cu urme de Apă, dar când termină, 
nu eliberă Izvorul. Senzaţia de a fi inundată de Putere era 
minunată, însă nu într-atât de minunată încât să nu știe că nu 
şi-ar dori să plângă fără niciun motiv sau să ţipe în următorul 
moment. La urma urmei, nu era atât de prostuţă, încât să îm- 
brăţișeze Izvorul atât de mult. 

— Am rămas singuri, răspunse ea. 

Saidarul atinse scutul ei şi dispăru. Cineva încercase să 
tragă cu urechea și nu era prima oară când se întâmplase acest 
lucru. Cu atât de multe femei care puteau conduce strânse 
laolaltă în palat, ar fi fost de mirare dacă niciuna nu ar fi în- 
cercat să-şi vâre nasul, însă ea își dorea să fi știut cum să o 
descopere pe cea care încerca să facă asta. Adevărul era că 
abia încerca să spună ceva important fără să ţeasă un scut. 

— Atunci, am o veste puţin mai bună, zise jupâneasa Harfor, 
mișcându-și dosarul fără a-l deschide, de la Jon Skellit. 

Bărbierul fusese foarte conştiincios să îi ducă mesajele, 
aprobate dinainte de Reene, Arymillei şi să aducă înapoi infor- 
mațţii pe care reușea să le culeagă din taberele din afara orașu- 
lui. El se afla în slujba lui Naean Arawn, dar Naean, care susți- 
nea cauza Arymillei, cu siguranță îi împărtășea Arymillei ra- 

poartele lui Skellit. Din nefericire, informațiile pe care reuşise 
să le afle până în acel moment nu fuseseră de prea mare folos. 

— EI zice că Arymilla şi primii înscăunațţi care o sprijină 
intenționează să se afle în primul grup care va intra călare în 
Caemlyn. Ea se laudă cu asta necontenit, pare-se. 

Elayne oftă. Arymilla și ceilalți stăteau laolaltă, deplasân- 
du-se dintr-o tabără în alta fără ca Elayne să poată întreve- 
dea vreun tipar și, o vreme, depusese mari eforturi în a afla 
dinainte unde aveau să se afle aceștia. În acel caz, ar fi fost o 
treabă ușoară să își trimită oștenii printr-o poartă ca să îi 
aresteze pe toți deodată şi să o decapiteze pe rivala ei. Cât de 
uşoare puteau fi astfel de treburi... Oameni şi-ar fi pierdut 
vieţile, fie și în cele mai bune circumstanţe, unii dintre primii 
înscăunați ar fi scăpat, însă dacă Arymilla ar fi fost arestată, 
totul ar fi luat sfârşit. Elenia şi Naean renunțaseră în public la 
pretențiile lor, lucru care era ireversibil. Cele două ar putea-o 
sprijini în continuare pe Arymilla dacă ar rămâne în liberta- 
te- se legaseră strâns de ea- dar, dacă punea mâna pe 
Arymilla, Elayne se putea mulțumi doar cu a obține sprijinul 
a cel puţin alte patru mari Case. De parcă acesta ar fi fost un 
lucru ușor. Deocamdată, eforturile depuse în acest scop fuse- 
seră zadarnice. Totuşi, poate azi va primi o veste bună în aceas- 
tă privinţă. Însă vestea aceasta era inutilă. Dacă Arymilla şi 
ceilalți intrau călare în Caemlyn însemna că orașul era pe 
punctul de a cădea. Mai rău, dacă Arymilla se lăuda, trebuie 
că credea că acest lucru avea să se întâmple în curând. Fe- 
meia era o neghioabă în multe privințe, dar Elayne ar face o 
greșeală dacă ar subestima-o complet. Nu ar fi luptat atât de 
multă vreme pentru cauza ei dacă ar fi fost atât de neghioabă. 

— Asta-i vestea ta bună? întrebă Birgitte. Și ea întrezărea 
implicaţiile. Un indiciu despre când s-ar întâmpla asta ar fi de 
ajutor. 

Reene își desfăcu braţele. 

— Odată, Arymilla i-a dat o coroană de aur lui Skellit, dom- 
niță. El mi-a dat-o mie ca dovadă că s-a schimbat. Îşi strânse 
buzele o clipă; Skellit se salvase de la spânzurătoare, însă nu 
va putea dovedi niciodată că era de încredere. Aceea a fost sin- 
gura dată când bărbatul s-a aflat la zece paşi de ea. El trebuie 
să se mulțumească cu ce poate afla stând de vorbă cu alți oa- 


meni. Șovăi. Este foarte temător, domniţă. Bărbaţii din tabere- 
le alea sunt convinși că vor cuceri orașul în câteva zile. 

— Suficient de temător ca să schimbe taberele a treia oa- 
ră? întrebă Elayne încet. 

Nu era nimic de spus în privinţa celeilalte chestiuni. 

— Nu, domniţă. Dacă Naean sau Arymilla află ce-a făcut, e 
un om mort, iar el știe asta. Dar se teme că, dacă orașul va 
cădea, ele vor afla. Cred c-are s-o ia la sănătoasa în curând. 

Elayne încuviință din cap întristată. Mercenarii nu erau 
singurii șobolani care fugeau din calea focului. 

— Dumneata ai vreo veste bună, jupâne Norry? Conţo- 
pistul-șef stătuse tăcut, pipăindu-şi dosarul gros cu coperte 
din piele lucrate în relief și încercând să pară că nu o asculta 
pe Reene. 

— Cred că pot s-o întrec pe jupâneasa Harfor, domniţă. 
Zâmbetul lui părea ușor triumfător. În ultima vreme, se în- 
tâmpla arareori ca el să aibă veşti mai bune decât ea. 

— Am un om care cred că va reuși să îi ia urma lui Mellar. 
Pot să îl chem înăuntru? 

Asta chiar era o veste excelentă. Cinci bărbaţi muriseră 
încercând să îi ia urma lui Doilin Mellar atunci când acesta 
ieşise din oraş în toiul nopții, iar această „coincidență” părea 
cusută cu fir alb. Prima oară, păruse că omul fusese victima 
unui hoț la drumul mare, iar ea nu acordase prea multă aten- 
ție acestei întâmplări, oferindu-i o pensie văduvei bărbatului. 
Gărzile reușeau să ţină nelegiuirile cât de cât sub control - în 
afară de incendieri; cu toate acestea, ca să se ascundă, hoţii se 
foloseau de întuneric ca de o mantie. Situaţia celorlalți patru 
păruse similară, căci fuseseră uciși cu o singură lovitură de 
cuţit, iar pungile le fuseseră golite, însă, oricât de periculoase 
erau străzile pe timp de noapte, era greu de crezut că totul 
fusese doar o simplă coincidenţă. 

Când ea încuviință din cap, bătrânul deşirat dădu fuga 
spre uşi și deschise una, scoțându-și capul afară. Ea nu putea 
auzi ce spunea - scutul funcționa în ambele sensuri - însă, 
peste câteva minute, intră un străjer voinic împingând dina- 
intea lui un bărbat cu cătuşe la încheieturi și la glezne, care 
își târşâia picioarele. Prizonierul avea un aer... banal. Nu era 
nici gras, nici slab, nici înalt, nici scund. Avea părul castaniu, 
fără să aibă vreo nuanţă deosebită din câte își putea da sea- 

ma ea, iar ochii erau căprui. Trăsăturile feței îi erau atât de 
banale, încât se îndoia că l-ar putea descrie. Nu avea nicio 
trăsătură distinctivă. Veșmintele îi erau la fel de banale. Purta 
o haină maro simplă şi pantaloni nici din cea mai bună lână, 
dar nici din cea mai rea, uşor mototolite și lăsând să se vadă 
urme de mizerie, o curea lucrată în relief cu o cataramă sim- 
plă din metal, cum se aflau nenumărate astfel de catarame în 
Caemlyn. Pe scurt, prezenţa lui putea fi trecută cu vederea 
foarte ușor. Birgitte îi făcu semn străjerului să îl oprească pe 
individ la mică distanţă de jilțuri şi îi spuse să aștepte afară. 

— E un om de încredere, zise Norry, privindu-l pe străjer 
cum pleacă. Afrim Hansard. A slujit-o pe mama ta cu credință 
şi ştie să-și țină gura închisă. 

— Lanţuri? întrebă Elayne. 

— El este Samwil Hark, domniţă, zise Norry, privindu-l pe 
bărbat cu un soi de curiozitate pe care ar vădi-o față de un 
animal necunoscut, cu o formă ciudată. Un hoţ de buzunare 
foarte priceput. Gărzile l-au prins doar pentru că un alt nele- 
giuit... ăăă... „l-a dat în gât”, cum se zice pe străzi, nădăjduind 
să îşi uşureze pedeapsa pentru a treia abatere de jaf agravat. 

Un hoţ și-ar dori foarte mult acest lucru. Nu numai că era 
biciuit timp îndelungat, dar semnul hoţului înfierat pe frunte 
era mai greu de ascuns decât semnul de pe degetul mare 
pentru o a doua abatere. 

— Cineva care a reuşit să nu fie prins atâta vreme precum 
jupânul Hark ar trebui să fie în stare să ducă la bun sfârșit 
sarcina pe care o am în vedere pentru el. 

— Sunt nevinovat. Chiar sunt, domniţă. 

Hark se lovi cu noadele degetelor în frunte, făcând ca 
lanţurile din fier ale cătuşelor să zornăie, și afișă un zâmbet 
mieros. Vorbea foarte repede. 

— Sunt numai minciuni şi coincidenţe, asta-i tot. Sunt un 
slujitor bun al Reginei. Chiar sunt. Am purtat culorile mamei 
dumneavoastră în timpul răzmerițelor, domniță. Nu că eu aș 
fi luat parte în aceste răzmerițe, înțelegeţi. Sunt conțopist 
atunci când am treabă, dar acum n-am. Dar am purtat culori- 
le ei pe tichie, ca să le vadă toată lumea. 

Prin legătură se simţea scepticismul Birgittei. 

— În odăile jupânului Hark se aflau cufere pline cu pungi 
tăiate cu grijă, continuă conţopistul-şef. Sunt cu miile, dom- 


niță. Literalmente mii de pungi. Bănuiesc că s-ar putea să 
regrete că a păstrat... ăăă... trofee. Majoritatea pungaşilor au 
destulă minte ca să se descotorosească cât mai repede de 
pungi. 

— Păi, când văd una, o tai, domniţă. Hark îşi desfăcu bra- 
țele cât de mult îi permiteau lanţurile şi ridică din umeri, 
imaginea întruchipată a nevinovăţiei. Poate-o fi fost o prostie, 
dar eu n-am văzut nimic rău în asta. N-a fost decât o distrac- 
ție nevinovată, domniţă. 

Jupâneasa Harfor pufni zgomotos, dezaprobarea citin- 
du-i-se limpede pe față. Hark reuși să pară încă şi mai jignit. 

— În odăile lui se mai află monede în valoare de o sută 
douăzeci de coroane de aur, ascunse sub podele, în găuri fă- 
cute în pereți, în căpriori, peste tot. Care este scuza lui pentru 
asta? Norry ridică tonul atunci când Hark îşi deschise gura. 
Că n-are încredere în bancheri. Susține că banii sunt o moș- 
tenire de la o mătuşă bătrână din satul Patru Regi. Însă eu 
mă-ndoiesc că magistraţii din satul Patru Regi au consemnat 
o asemenea moștenire. Magistratul care îi judecă speța zice 
că el a părut surprins să afle că moștenirile erau consemnate. 
Într-adevăr, lui Hark începu să îi dispară zâmbetul de pe bu- 
ze când îi fu reamintit acest lucru. Zice că a lucrat pentru un 
negustor, Wilbin Saems, care a murit acum patru luni. Fiica 
jupânului Saems a preluat afacerea, dar nici ea, nici ceilalți 
conţopiști nu-și amintesc de vreun Samwil Hark. 

— Ei mă urăsc, domniţă, zise Hark pe un ton îmbufnat. 
Strânse în pumni lanţul dintre ei. Adunam dovezi ca să arăt 
că furau de la bunul lor stăpân - chiar propria lui fiică! -, 
doar că el a murit înainte să i le arăt, iar eu am fost aruncat în 
stradă, fără vreo referință sau vreun ban. Au ars dovezile pe 
care le-am adunat, mi-au tras o cafteală și m-au aruncat în 
stradă. 

Elayne se bătea îngândurată cu degetul pe bărbie. 

— Conţopist, zici. Majoritatea conțopiștilor au darul vor- 
birii, jupâne Hark, dar eu am să-ţi dau ocazia să dai mărturie 
pentru pretenţia dumitale. Jupâne Norry, vrei să trimiţi să fie 
adusă o masă de scris? 

Norry schiță un zâmbet. Cum reuşea bărbatul să ofere un 
zâmbet care părea atât de sec? 

— Nu-i nevoie, domniță. Magistratul care se ocupă de caz 
a avut aceeași idee. 

Pentru prima oară din câte văzuse ea, el scoase o foaie de 
hârtie din dosarul pe care îl ținea strâns la piept. Ea se aş- 
tepta să sune trompetele! Lui Hark îi dispăru zâmbetul com- 
plet de pe buze în timp ce urmărea cu privirea hârtia care 
trecu din mâna lui Norry în a ei. 

Fu de-ajuns o singură privire. Câteva rânduri strâmbe 
acopereau mai puţin de o jumătate de foaie, iar literele erau 
îngrămădite şi scrise cu stângăcie. Nu mai mult de o jumătate 
de duzină de cuvinte erau, de fapt, lizibile, şi acelea abia. 

— N-aş zice că e scrisul unui conţopist, şopti ea. 

Înapoindu-i foaia lui Norry, încercă să afişeze o expresie 
aspră. O văzuse pe mama ei ţinând o judecată. Morgase reu- 
şea să se facă să pară implacabilă. 

— Jupâne Hark, mă tem că vei sta într-o celulă până când 
magistraţii din Patru Regi pot fi interogaţi, iar la scurt timp 
după aceea vei fi spânzurat. 

Buzele lui Hark se crispară, apoi își duse o mână la gru- 
maz ca şi când putea simți deja funia. 

— Asta dacă nu cumva eşti dispus, fireşte, să urmărești un 
bărbat pentru mine. Un bărbat periculos căruia nu-i place să 
fie urmărit. Dacă îmi vei putea spune unde se duce noaptea, 
în loc să atârni de spânzurătoare, vei fi exilat în Baerlon. Un- 
de vei fi sfătuit cu înțelepciune să îţi alegi o altă îndeletnicire. 
Guvernatorul va fi informat în privința dumitale. 

Brusc, lui Hark îi reveni zâmbetul pe buze. 

— Desigur, domniţă. Sunt nevinovat, dar îmi dau seama 
că situaţia îmi este potrivnică. Voi urmări orice bărbat doriți. 
Am fost omul mamei dumneavoastră, iar acum sunt și omul 
dumneavoastră. Sunt loial, domniţă, chiar dacă voi avea de 
suferit din cauza asta. 

Birgitte pufni cu dispreț. 

— Birgitte, fă toate aranjamentele ca Jupanul Hark să îl 
vadă la față pe Mellar fără a fi văzut. Deşi bărbatul avea o în- 
fățișare comună, nu avea rost să își asume vreun risc. Apoi, 
lasă-l în libertate. 

Hark părea gata să înceapă să danseze, cu sau fără lanțu- 
rile din fier. 


— Dar mai întâi... Vezi ăsta, jupâne Hark? Ea îşi ridică 
mâna dreaptă, astfel încât el să poată vedea inelul cu Marele 
Șarpe. Poate-ai auzit că sunt aes sedai. Învăluită deja de Pu- 
tere, îi fu ușor să țeasă un fir de Spirit. Este adevărat. 

Împletitura pe care o aşeză peste catarama curelei, ciz- 
mele, haina și pantalonii lui era oarecum asemănătoare cu 
cea pentru legătura cu străjerul, deşi mult mai puţin comple- 
xă. Aceasta avea să dispară din veşminte şi din încălțăminte 
peste câteva săptămâni sau luni, în cel mai bun caz, însă me- 
talul ținea Firul Găsitor pentru totdeauna. 

— Am aşezat o împletitură peste dumneata, jupâne Hark. 
Acum poți fi găsit oriunde te-ai afla. 

Adevărul fie spus, doar ea îl putea găsi - Firul Găsitor era 
legat de persoana care îl țesea —, însă nu avea niciun motiv să 
îi spună asta. 

— Doar ca să mă asigur că îmi eşti, într-adevăr, credincios. 

Lui Hark îi încremeni zâmbetul pe buze. Broboanele de 
sudoare îi acopereau fruntea. Când Birgitte se duse la ușă și îl 
chemă pe Hansard, poruncindu-i să ia de-acolo pe Hark și 
să-l țină într-un loc sigur, departe de privirile curioase, Hark 
se împletici şi ar fi căzut dacă străjerul cel voinic nu l-ar fi 
sprijinit în drum spre ușă. 

— Mă tem că i-am oferit pe tavă lui Mellar cea de-a şasea 
victimă, bombăni Elayne. Abia dacă pare în stare să își urmă- 
rească umbra fără să nu se împiedice în propriile picioare. Nu 
regreta neapărat moartea lui Hark. Bărbatul ar fi fost spân- 
zurat cu siguranţă. 

— Vreau persoana care l-a adus pe afurisitul acesta de 
bărbat în palatul meu. O vreau atât de mult, încât simt că nu 
mai pot! 

Palatul era înțesat cu iscoade - Reene descoperise o du- 
zină pe lângă Skellit, deşi credea că acestea fuseseră toate -, 
dar fie că Mellar fusese pus să spioneze sau să ușureze răpi- 
rea ei, el era mai rău decât ceilalți. Aranjase uciderea unor 
oameni sau îi ucisese chiar el cu scopul de a-și câștiga locul. 
Că oamenii aceia crezuseră că erau tocmiţi ca s-o ucidă pe ea 
nu avea nicio importanţă. Crima era tot crimă. 

— Credeţi-mă, domniţă, zise Norry, atingând cu degetul 
partea laterală a nasului său lung. Pungaşii știu... ăăă... cum să 
se furişeze; cu toate acestea, arareori rezistă mult. Mai de- 

vreme sau mai târziu, taie punga cuiva mai iute de picior de- 
cât ei, cineva care nu mai așteaptă venirea gărzilor. Făcu un 
gest rapid ca şi când ar fi înjunghiat pe cineva. Hark a rezistat 
cel puţin douăzeci de ani. Câteva dintre pungile din... ăăă... co- 
lecţia lui erau brodate cu rugăciuni de mulțumire pentru ter- 
minarea Războiului Aiel. Acestea s-au demodat foarte repede, 
din câte-mi aduc eu aminte. 

Birgitte se așeză pe brațul următorului jilț și îşi încrucișă 
braţele la piept. 

— L-aş putea aresta pe Mellar, zise ea încet, şi să îl supun 
interogatoriului. Atunci, n-ar mai fi nevoie de Hark. 

— E o glumă proastă, domniţă, dacă-mi permiteţi, zise ju- 
pâneasa Harfor pe un ton aspru. 

În același timp jupânul Norry zise: 

— Asta ar fi... ăăă... împotriva legii, domniţă. 

Birgitte sări în picioare, iar indignarea invadă legătura. 

— Sânge şi cenușă! Ştim că bărbatul este la fel de stricat 
ca peştele de luna trecută. 

— Nu. Elayne oftă, luptându-se să nu dea și ea frâu liber 
indignării. Avem doar bănuieli, nu și dovezi. Se prea poate ca 
acei cinci bărbaţi să fi căzut victimele hoțţilor la drumul mare. 
Legea spune limpede când poate fi supus cineva interogato- 
riului, iar bănuielile nu sunt o dovadă suficientă. Este nevoie 
de o dovadă solidă. Mama zicea adeseori: „Regina trebuie să 
respecte legile pe care le dă, altminteri nu există nicio lege”. 
N-am să încep prin a încălca legea. 

Legătura transmitea ceva ce semăna cu... încăpățânarea, 
își aținti privirea asupra Birgittei. 

— Nici tu. M-ai înţeles, Birgitte Trahelion? N-ai s-o faci 
nici tu. 

Spre mirarea ei, încăpățânarea dură doar câteva clipe, 
înainte să dispară şi să fie înlocuită de întristare. 

— Era doar o sugestie, bombăni încet Birgitte. 

Elayne se întreba cum de îi reușise asta şi cum s-o facă 
din nou - uneori Birgitte părea să aibă îndoieli referitor la 
care dintre ele se afla la conducere -, când Deni Colford se 
strecură în încăpere şi își drese glasul ca să atragă atenţia 
asupra ei. Un ciomag lung, cu ghinturi din alamă, echilibra 
sabia care atârna la șoldul femeii robuste, părând a fi nelalo- 
cul lui. Deni era din ce în ce mai pricepută în mânuirea sabiei, 


dar prefera în continuare ciomagul pe care îl folosise pentru 
a păstra ordinea în taverna căruțașilor. 

— A venit un servitor ca să-mi spună că a sosit domniţa 
Dyelin, domniţă, și că se va prezenta dinaintea ta de îndată ce 
se va fi împrospătat. 

— Trimite vorbă acestei domniţe Dyelin că ne vom întâlni 
în Sala Hărţilor. 

Elayne întrezări o rază de speranță. Poate că în sfârșit avea 
să audă o veste bună. 

CAPITOLUL 17 
Un urs din bronz 


Părăsindu-i pe jupâneasa Harfor şi pe jupânul Norry, Elayne 
se îndreptă nerăbdătoare spre Sala Hărţilor, îmbrățișând în 
continuare saidarul. Nerăbdătoare, dar fără să se grăbească. 
Deni şi trei femei ale Gărzii mergeau cu pași hotărâți în fața 
ei, mișcându-și necontenit capetele, vigilente la posibile ame- 
nințări, iar celelalte patru le urmau cu pași la fel de hotărâți. 
Se îndoia că Dyelin avea să zăbovească mult cu spălatul, că 
avea vești bune sau proaste. Facă Lumina să fie veşti bune! 
Birgitte, cu mâinile împreunate la spate și încruntată, părea 
cufundată în tăcere în timp ce mergeau, cu toate că cerceta 
din priviri fiecare coridor cu care se intersectau, de parcă 
s-ar fi aşteptat la un atac. Prin legătură se simţea în continu- 
are îngrijorarea. Și istoveala. Un căscat făcu să-i trosnească 
fălcile Elaynei, înainte ca ea să apuce să şi-l înăbușe. 

Lipsa de dorinţă de a stârni zvonuri nu era singurul motiv 
pentru care menținea un ritm susținut. Acum, pe coridoare 
nu mai erau doar servitori. Bunele maniere o obligaseră să le 
ofere odăi în palat nobililor care reușeau să ajungă în oraş 
însoțiți de soldaţi - era mult spus „soldaţi”; unii erau bine 
pregătiți și aveau sabia la ei în fiecare zi, alții împinseseră un 
plug înainte să fie chemaţi să urmeze pe stăpânul sau pe stă- 
pâna lor - şi un număr considerabil acceptaseră. În mare par- 
te, cei care nu aveau reședințe în Caemlyn sau care erau 
strânși la pungă, bănuia ea. Fermierii sau lucrătorii ar putea 
crede că toţi nobilii erau înstăriți, însă statutul și îndatoririle 
acestora îi făceau pe mulți să îşi numere bănuțţii cu la fel de 
mare grijă ca orice soţie de fermier. Elayne nu știa ce avea să 
facă cu cei nou-veniţi. Nobilii dormeau deja câte trei sau pa- 


tru într-un pat, atunci când patul era suficient de încăpător; 
în cel mai îngust pat încăpeau cel puţin doi. Multe femei ale 
Clanului dormeau pe saltele din paie așezate pe jos în aripa 
servitorilor și slavă Luminii că venise primăvara. 

Se părea că toată șleahta de nobili ieșise la plimbare, iar 
când aceştia îi ofereau plecăciuni, ea era nevoită să se opreas- 
că şi să schimbe cel puțin câteva cuvinte cu ei. Sergase 
Gilbearn, mărunțţică şi subțirică, înveşmântată într-o rochie 
de călărie verde şi cu fire albe în părul negru, care îi adusese 
pe toţi cei douăzeci de soldaţi aflaţi în slujba ei, și oțărâtul și 
bătrânul Kelwin Janevor, care părea subțire în haina albastră 
din lână și care adusese zece, primiră în schimb cuvinte la fel 
de graţioase ca deşiratul Barei Layden şi voinica Anthelle 
Sharplyn, cu toate că aceştia erau primi înscăunațţi, chiar dacă 
ai Caselor mai puţin importante. Toţi porniseră călare în spri- 
jinul ei cu toţi soldaţii pe care reuşiseră să îi adune și niciunul 
nu îşi întorsese spatele atunci când află ce șanse aveau. Însă 
azi, mulți păreau neliniștiți. Deși niciunul nu aduse vorba 
despre asta - toți aveau numai urări de bine şi nădăjduiau la 
o încoronare rapidă, spunând cât de onorațţi erau să o urme- 
ze — pe chipurile lor se citea îngrijorarea. Arilinde Branstrom, 
de obicei atât de entuziasmată, încât puteai crede că era con- 
vinsă că cei cincizeci de soldaţi ai ei puteau înclina singuri 
balanța de partea Elaynei, nu era singura femeie care îşi 
mușca buza, iar Laerid Traehand, îndesat, taciturn și, de obi- 
cei, de neclintit ca o piatră, nu era singurul bărbat care privea 
încruntat. Nici măcar vestea despre Guybon și ajutoarele pe 
care le adusese nu dădu naștere decât la câteva zâmbete schi- 
țate, acestea fiind repede înlocuite de neliniște. 

— Crezi că au aflat despre atitudinea încrezătoare a 
Arymillei? întrebă ea într-un scurt moment de răgaz când nu 
răspundea plecăciunilor și reverențelor. Nu, pentru că asta 
n-ar fi de-ajuns ca să îi tulbure pe Arilinde sau pe Laerid. 

Probabil că nici măcar gândul că Arymilla s-ar afla între 
zidurile orașului însoţită de treizeci de mii de soldaţi nu i-ar 
tulbura pe cei doi. 

— N-ar fi de-ajuns, conveni Birgitte. Aruncă o privire în 
jur ca să vadă cine altcineva în afară de femeile Gărzii ar pu- 
tea auzi, înainte să continue: Poate sunt îngrijoraţi de ceea ce 

mă îngrijorează şi pe mine. Nu te-ai rătăcit atunci când ne-am 
întors? Sau, mai degrabă, ai primit ajutor? 

Elayne se opri în loc ca să schimbe în grabă câteva cuvinte 
cu un cuplu cu părul cărunt, în veşminte din lână, potrivite 
pentru niște fermieri prosperi. Conacul lui Brannin şi al 
Elvainei Martan aducea mai mult cu o casă mare de la țară, 
unde se născuseră și crescuseră mai multe generații. O trei- 
me dintre soldaţii lor erau fii şi nepoţii lor, nepoți de unchi şi 
strănepoți. Doar cei prea tineri şi cei prea bătrâni ca să călă- 
rească fuseseră lăsați acasă pentru a se îngriji de semănat. Ea 
nădăjduia că cuplul zâmbitor nu va avea senzaţia că era expe- 
diat repede, căci își văzu mai departe de drum imediat după 
ce se opri în loc. 

— Cum adică, am primit ajutor? întrebă ea pe un ton po- 
runcitor. 

— Palatul este... schimbat. Pentru o clipă, prin legătură se 
simţi nedumerirea. Birgitte făcu o grimasă. Pare o nebunie, 
ştiu, dar întreaga construcţie a fost ridicată după un plan 
uşor diferit. Una dintre femeile Gărzii din față păși strâmb, 
apoi se redresă. Am o memorie bună... 

Birgitte şovăi, iar prin legătură trecu un talmeş-balmeș de 
emoții care fu alungat în grabă. Majoritatea amintirilor ei din al- 
te vieți dispăruseră la fel de sigur ca zăpada iernii. Nu mai ră- 
mase niciuna dinainte de înființarea Turnului Alb, iar cele patru 
vieți pe care le trăise de atunci și până la sfârşitul Războaielor 
Troloce începeau să se fragmenteze. Puţine lucruri păreau să o 
înspăimânte; cu toate acestea, se temea că le-ar putea pierde și 
pe restul, în special amintirile despre Gaidal Cain. 

— Nu uit o cale odată ce am urmat-o, continuă ea, iar une- 
le dintre coridoarele astea nu sunt la fel ca înainte. Unele co- 
ridoare au fost... mutate. Altele nu mai există şi au apărut 
unele noi. Nimeni nu vorbeşte despre asta din câte ştiu eu, 
dar cred că cei în vârstă tac pentru că se tem că-și pierd min- 
tile, iar cei tineri se tem să nu-şi piardă locurile. 

— Asta-i... 

Elayne tăcu. Nu era un lucru imposibil, categoric. Birgitte 
nu suferea de închipuiri. Brusc, reticența lui Naris de a ieși 
din apartamentul ei avea noimă și, poate, și nedumerirea de 
mai devreme a Reenei. Mai că își dorea ca sarcina să fi fost 
cauza pentru care era derutată. Dar cum? 


— Nu sunt rătăciţii, zise ea pe un ton ferm. Dacă ar fi pu- 
tut face una ca asta, ar fi făcut-o demult şi-ar fi fost mai rău 
atunci... O zi bună şi dumitale, seniore Aubrem. 

Zvelt, cu trăsături ascuţite şi chel, cu excepţia câtorva fire 
albe şi subţiri, Aubrem Pensenor ar fi trebuit să îşi legene pe 
genunchi strănepoţii, dar avea o ținută dreaptă și ochi lim- 
pezi. Se numărase printre primii care ajunseseră în Caemlyn, 
însoțit de aproape o sută de oameni și aducând primele veşti 
că Arymilla Marne mărșăluia împotriva oraşului, susținută de 
Naean şi de Elenia. Începu să depene amintiri despre cum o 
susținuse pe mama ei pentru Succesiune până când Birgitte îi 
şopti Elaynei că domniţa Dyelin o aștepta. 

— O, în acest caz, nu vă mai rețin, domniţă, zise bătrânul 
cu cordialitate. Transmiteţi-i omagiile mele domniţei Dyelin, 
rogu-vă. A fost atât de ocupată, încât n-am apucat să schim- 
băm două vorbe de când a ajuns în Caemlyn. Cele mai bune 
urări de bine, rogu-vă. 

Casa Pensenor era aliata Casei Taravin a lui Dyelin din 
vremuri imemorabile. 

— Nu-s rătăciţii, zise Birgitte, de îndată ce se îndepărtară 
de Aubrem. Dar care este cauza poate fi doar prima întreba- 
re. Se va întâmpla din nou? Dacă da, schimbările vor fi întot- 
deauna nevătămătoare? Sau atunci când vom deschide ochii, 
ne vom trezi într-o odaie fără uși sau ferestre? Ce se întâmplă 
dacă dormi într-o odaie care dispare? Dacă poate dispărea un 
coridor, la fel poate și o odaie? Şi dacă nu se întâmplă asta 
doar în palat? Trebuie să aflăm dacă toate străzile duc unde 
duceau odinioară. Dacă data viitoare, o parte din zidul ora- 
şului nu va mai fi la locul său? 

— Chiar ai gânduri negre, zise Elayne pe un ton sumbru. 

Chiar dacă îmbrățişa Puterea, existau suficiente posibili- 
tăți ca ei să i se facă greață. 

Birgitte îşi pipăi cele patru noduri aurii de pe umărul ha- 
inei roșii cu guler alb. 

— Vin odată cu astea. 

În mod ciudat, îngrijorarea ce străbatea legătura nu mai 
era atât de mare odată ce ea își împărtăși grijile. Elayne nă- 
dăjduia că femeia nu credea că ea avea răspunsuri. Nu, acest 
lucru chiar era imposibil. Birgitte o cunoştea prea bine ca să 
gândească asta. 

— Pe tine nu te sperie acest lucru, Deni? întrebă ea. Re- 
cunosc că pe mine, da. 

— Nu mai mult decât e nevoie, domniţă, răspunse femeia 
voinică, fără a se opri din a cerceta cu băgare de seamă ce se 
afla dinaintea ei. 

Dacă celelalte mergeau cu o mână pe mânerul sabiei, ea 
şi-o odihnea pe-a ei pe ciomagul lung. Vocea ei era la fel de 
blândă și de calmă ca expresia chipului. 

— Odată, o matahală pe numele de Eldrin Hackly a fost 
cât pe ce să-mi frângă grumazul. De obicei, nu-i un bărbat 
agresiv, dar în noaptea aceea era beat turtă. N-am putut prin- 
de unghiul potrivit, iar ciomagul meu a părut că sare din ţeas- 
ta lui fără să-i provoace niciun fel de rană. Asta m-a băgat în 
sperieţi, căci am fost sigură că voi muri. Asta-i doar o posibi- 
litate, în fiecare zi în care deschizi ochii, poate vei muri. 

„În fiecare zi în care deschizi ochii, poate vei muri. Existau 
moduri și mai rele de a privi viața”, își spuse Elayne. Cu toate 
acestea, se cutremură. Ea se afla în siguranţă, cel puţin până i 
se năşteau pruncii, dar nimeni altcineva nu era. 

Cele două gărzi din faţa uşilor mari, cu lei sculptați, ale 
Sălii Hărților erau străjeri experimentați, unul fiind scund, 
aproape sfrijit, celălalt suficient de masiv ca să pară mătăhă- 
los, deşi era de înălțime medie. Niciun semn distinctiv nu îi 
scotea în evidenţă dintre ceilalți bărbaţi ai Gărzii, însă doar 
spadasinilor pricepuţi și demni de încredere li se încredința o 
astfel de sarcină. Bărbatul scund o salută din cap pe Deni, apoi 
își îndreptă spatele sub privirea dezaprobatoare a Birgittei. 
Deni îi zâmbi cu timiditate - Deni! timidă! -, în vreme ce două 
femei ale Gărzii desfăşurară procedurile de rutină inevitabile. 
Birgitte deschise gura, dar Elayne își aşeză o mână pe braţul 
ei, iar cealaltă femeie o privi, apoi clătină din cap, făcând să i 
se legene uşor coada bălaie groasă şi împletită. 

— Nu se cade atunci când se află la datorie, Elayne. Ar 
trebui să-şi îndeplinească sarcinile, nu să viseze cu ochii des- 
chişi unul la celălalt. 

Nu ridică tonul, însă obrajii bucălațţi ai lui Deni se înroșşiră, 
iar ea încetă să mai zâmbească și începu să iscodească din 
nou cu privirea coridorul. Poate că era mai bine așa, dar tot 
păcat era. Cineva trebuia să se bucure puţin de viața sa. 


Sala Hărţilor era a doua cea mai mare și mai spațioasă 
sală de bal din palat, având patru şemineuri din marmură cu 
venaturi roşii, în care ardeau nişte focuri mici sub polițele 
sculptate, un tavan în formă de cupolă, lucrat cu poleială și 
sprijinit de niște coloane cu spații mari între ele şi aflate la o 
jumătate de metru de pereţii albi din marmură care fuseseră 
dezgoliţi de tapiserii, precum și suficiente lampadare cu 
oglinzi, încât să lumineze sala la fel de bine ca şi când aceasta 
ar fi avut ferestre. Cea mai mare parte a pardoselii din gresie 
reprezenta o hartă detaliată din mozaic a orașului Caemlyn, 
inițial întocmită cu mai bine de o mie de ani în urmă, însă du- 
pă ce Noul Oraș fusese terminat, înainte să înceapă să se dez- 
volte Caemlynul de Jos. Cu mult timp înainte să existe Andor, 
chiar și înainte de Artur Aripă-de-Șoim. De-atunci, aceasta 
fusese refăcută de câteva ori, fie pentru că mozaicul se șter- 
sese, fie pentru că se uzase; prin urmare toate străzile erau 
exacte - cel puţin, așa fuseseră până azi; facă Lumina să fi 
rămas la fel - și, în ciuda nenumăratelor clădiri care fuseseră 
înlocuite de-a lungul anilor, unele alei rămăseseră neschim- 
bate din câte se putea observa pe hartă. 

Nu aveau să se ţină baluri în Sala Hărţilor într-un viitor 
apropiat, însă. Pe mesele lungi dintre coloane se aflau alte 
hărți, unele suficient de mari ca să se reverse peste margini, 
iar pe rafturile dispuse de-a lungul pereţilor se aflau teancuri 
de rapoarte, acelea care nu erau atât de importante încât să 
trebuiască a fi ținute sub cheie sau memorate sau arse. Masa 
mare de scris a Birgittei, acoperită aproape în întregime cu 
coșuri, majoritatea pline cu hârtii, se afla la capătul îndepăr- 
tat al sălii. În calitate de căpitan-general, avusese propria ca- 
meră de studiu, dar de îndată ce descoperise Sala Hărţilor, 
hotărâse că harta de pe pardoseală o făcea prea frumoasă 
pentru a nu fi folosită. 

Un disc mic din lemn, vopsit cu roşu, marca locul de pe 
peretele exterior unde atacul tocmai fusese contracarat. Birgitte 
îl luă în mână din mers și îl azvârli într-un coș rotund plin cu 
obiecte de pe masa ei de scris. Elayne clătină din cap. Era un 
coș mic, dar dacă existau suficiente atacuri deodată ca să fie 
nevoie de atât de multe semne... 

— Domniţă Birgitte, am pregătit raportul referitor la nu- 
treț pe care mi l-ai cerut, zise o femeie cu părul cărunt, întin- 
zând o foaie acoperită cu rânduri ordonate. 

Pe pieptul rochiei ei maro stătea cusut un Leu Alb mic. 
Alți cinci conțopiști îşi văzură mai departe de treaba lor, fă- 
când să scârțâie peniţele. Aceştia se numărau printre cei mai 
de încredere conțopiști ai jupânului Norry, iar jupâneasa Harfor 
îi verificase personal pe cei câțiva mesageri în livrele roşu cu 
alb, nişte tineri agili - băiețandri, de fapt - care stăteau în pi- 
cioare lângă perete, în spatele măsuţelor de scris ale conţo- 
piştilor. Unul, un tinerel drăguţ, dădu să facă o plecăciune, 
înainte să se oprească brusc, înroşindu-se în obraji. Birgitte 
lămurise treaba referitoare la reverenţe, față de ea sau alţi 
nobili, în doar câteva cuvinte. Munca era pe primul loc, iar 
dacă vreunui nobil nu îi convenea acest lucru, n-avea decât să 
evite Sala Hărţilor. 

— Mulţumesc, jupâneasă Anford. Mă voi uita pe el mai 
târziu. Vrei să aştepţi afară împreună cu ceilalți, rogu-te? 

Jupâneasa Anford îi strânse repede pe mesageri şi pe cei- 
lalți conţopiști, acordându-le timp doar atât cât să-și astupe 
călimările și să treacă hârtia sugativă peste scrieri. Niciunul 
nu trădă vreun semn de mirare. Erau obișnuiți cu nevoia de 
intimitate uneori. Elayne îi auzise pe unii numind Sala Hărți- 
lor „Sala Secretelor”, cu toate că aici nu se păstra nimic se- 
cret. Toate secretele erau încuiate în apartamentul ei. 

În vreme ce mesagerii şi conţopiştii ieşeau din sală, Elayne 
se apropie agale de una dintre mesele lungi pe care se afla o 
hartă a oraşului Caemlyn şi a împrejurimilor acestuia pe o 
distanţă de cel puţin cincizeci de mile în toate direcţiile. Până 
şi Turnul Negru fusese marcat cu cerneală, o aşezare pătrată 
aflată la mai puţin de două leghe de oraș, spre miazăzi. Un 
ghimpe în coasta Andorului de care acesta nu putea scăpa. În 
unele zile, ea trimitea în recunoaștere grupuri de străjeri prin 
intermediul porților, însă locul era îndeajuns de mare, încât 
asha'manii să poată pune orice la cale fără ca ea să afle. Nişte 
piuneze emailate marcau cele opt tabere ale Arymillei din 
jurul orașului, iar câteva figurine din metal, alte diverse ta- 
bere. Un şoim, lucrat cu delicateţe în aur și nu mai mare decât 
degetul ei mic, arăta unde se afla clanul Goshien. Sau unde se 
aflase. Oare plecase? Ea strecură șoimul în punga ei de la 


brâu. Aviendha semăna foarte mult cu un șoim. Din partea 
cealaltă a mesei, Birgitte își arcui o sprânceană. 

— Au plecat sau sunt pe picior de plecare, îi spuse Elayne. 

Vor exista vizite. Aviendha nu pleca pentru totdeauna. 

— Trimişi undeva de Rand. Unde, habar n-am, arde-l-ar 
focu’. 

— Mă întrebam eu de ce Aviendha nu te însoțește. 

Elayne îşi puse un deget pe un călăreț din bronz, înalt de 
mai puțin de o jumătate de palmă, care se afla la câteva leghe 
de oraş, spre apus. 

— Cineva trebuie să arunce o privire la tabăra lui Davram 
Bashere. Să afle dacă pleacă și saldaeanii. Şi Legiunea Dra- 
gonului. 

De fapt, nu avea importanță dacă plecau. Nu se ameste- 
caseră, slavă Luminii, iar vremurile în care se temea că aceș- 
tia ar fi putut-o reține pe Arymilla apuseseră demult. Însă ei 
nu îi plăcea atunci când se întâmplau lucruri în Andor fără 
ştirea ei. 

— Trimiteţi străjeri și la Turnul Negru mâine. Spuneţi-le 
să numere câţi asha'mani văd. 

— Aşadar, el pune la cale o bătălie mare. Altă bătălie ma- 
re. Împotriva seanchanilor, cred. Încrucişându-și braţele pe 
piept, Birgitte se încruntă la hartă. M-aș întreba unde și când, 
doar că avem destul pe cap şi-așa. 

Harta arăta motivele pentru care Arymilla putea pune atât 
de multă presiune. În primul rând, la nord-est de Caemlyn, 
aproape la marginea hărții, se afla imaginea în bronz a unui 
urs care dormea ghemuit, cu labele peste bot. Două sute de 
mii de soldaţi antrenați, aproape la fel de mulţi precum cei ai 
Andorului. Patru domnitori din Ținuturile de Hotar, însoţiţi 
poate de o duzină de aes sedai pe care încercau să le țină as- 
cunse, îl căutau pe Rand, fără să-și fi anunţat motivele. Din 
câte ştia ea, cei din Ținuturile de Hotar nu aveau niciun motiv 
ca să se întoarcă împotriva lui Rand - deşi nu îi legase de el 
așa cum făcuse cu alte ţinuturi —, însă surorile aes sedai erau 
cu totul altceva, mai ales că nu se ştie cui îi erau loiale, iar do- 
uăsprezece se apropiau de un număr periculos chiar și pen- 
tru el. Ei bine, cei patru domnitori descifraseră în parte mo- 
tivele ei pentru a-i chema în Andor; cu toate acestea, reușise 
să îi deruteze în ceea ce privea locul unde se afla Rand. Din 

nefericire, cei din Ținuturile de Hotar dezminţiseră toate po- 
veștile despre cât de rapid se puteau deplasa atunci când se 
furişaseră spre miazăzi, iar acum stăteau locului, încercând 
să găsească o cale prin care să evite să se apropie de un oraş 
care se afla sub asediu. Era un lucru de înţeles, chiar demn de 
laudă. Oștile străine aflate în apropierea celor andorane, pe 
pământ andoran, ar fi dus la o situaţie sensibilă. Existau în- 
totdeauna cel puţin câţiva încăpăţânați. În aceste circumstan- 
te, vărsarea de sânge şi, poate, un război ar fi putut izbucnit 
mult prea ușor. Chiar și-așa, evitarea orașului Caemlyn avea 
să fie dificilă; drumurile înguste de ţară erau pline de noroi 
din cauza ploii, îngreunând trecerea unei oști atât de nume- 
roase, însă Elayne şi-ar fi dorit ca ei să fi mărșăluit alte do- 
uăzeci sau treizeci de mile spre Caemlyn. Nădăjduise ca pre- 
zența lor să fi avut un alt efect. Ar mai putea avea încă. 

Mai important, cu siguranță pentru Arymilla și poate și 
pentru ea, la câteva leghe mai jos de Turnul Negru se aflau un 
spadasin micuţ din argint, care îşi ţinea sabia ridicată în fața 
lui, şi un halebardier din argint, evident făurit de același ar- 
gintar. Unul în partea de apus a pieţei negre, celălalt în partea 
de răsărit. Luan, Ellorien şi Abelle, Aemlyn, Arathelle şi Pelivar 
aveau împreună aproape şaizeci de mii de soldaţi în cele do- 
uă tabere. Domeniile lor și cele ale nobililor loiali lor trebuie 
că rămăseseră fără niciun soldat. În aceste două tabere fuse- 
se Dyelin în aceste ultime trei zile, încercând să afle ce inten- 
ţii aveau. 

Străjerul subțirel deschise una dintre uşi și o ţinu ca să 
poată intra o servitoare mai în vârstă, care căra o tavă din ar- 
gint cu împletituri pe care se aflau două carafe din aur cu gât 
înalt şi niște pocaluri așezate în cerc, făcute din porțelanul 
albastru al oamenilor mării. Reene trebuie că nu fusese sigu- 
ră câte persoane aveau să fie prezente. Femeia plăpândă se 
mişca încet, având grijă să nu încline tava grea și să scape ce- 
va. Elayne împleti fire de Aer care să îi ia tava, apoi le lăsă să 
se risipească nefolosite. Ar fi fost jignitor să insinueze faptul 
că femeia nu era în stare să îşi facă treaba. Însă fu darnică cu 
mulțumirile. Femeia în vârstă zâmbi larg, evident încântată, 
şi făcu o reverență adâncă odată ce scăpă de greutatea tăvii. 

Dyelin sosi aproape imediat după servitoare, o întruchi- 
pare a vigorii, apoi o mână afară, înainte să se strâmbe la ve- 


derea conținutului uneia dintre carafe - Elayne oftă; fără în- 
doială că în aceasta se afla lapte de capră - şi să umple un 
pocal din cealaltă. Era limpede că Dyelin se rezumase doar la 
a se spăla pe faţă şi a-şi pieptăna părul, auriu cu fire argintii, 
deoarece rochia ei de călărie gri-închis, cu insigna mare și 
rotundă ce reprezenta Bufnița și Stejarul Casei Taravin pe 
gulerul înalt, avea pe poale petele de noroi pe jumătate uscat. 

— Ceva este în neregulă, zise ea, învârtind vinul în pocal 
fără să bea. Încruntătura îi adâncea linii fine din colţurile 
ochilor. Am fost în palatul acesta de-atâtea ori, încât nici 
nu-mi mai amintesc, dar azi m-am rătăcit de două ori. 

— Ştim despre asta, îi spuse Elayne, apoi îi explică repede 
puţinele aspecte pe care reușiseră să le elucideze şi ce avea 
de gând să facă. 

Cu o mică întârziere, țesu un scut împotriva ascultatului şi 
nu fu mirată când simţi cum acesta tăie saidarul. Persoana ca- 
re ascultase avea să fie zdruncinată puţin. Măcar atât. O mică 
zdruncinătură, având în vedere că fusese folosită atât de pu- 
țină Putere, încât ea nici măcar nu o simţise. Poate că exista o 
cale prin care să întețească zdruncinătura data viitoare. Poa- 
te că asta avea să descurajeze trasul cu urechea. 

— Aşadar, s-ar putea să se mai întâmple, zise Dyelin după 
ce termină Elayne. 

Tonul ei era calm, însă își linse buzele și luă o gură de vin 
ca şi când gura i s-ar fi uscat brusc. 

— Bine. Bine, atunci. Dacă nu cunoşti cauza și nu ştii dacă 
are să se mai întâmple, ce-i de făcut? 

Elayne se zgâia la ea. Din nou cineva credea că ea avea 
răspunsuri pe care nu le avea. Pe de altă parte, asta însemna 
să fii regină. Lumea se aștepta întotdeauna să ai un răspuns, 
să găsești unul. Asta însemna să fii aes sedai. 

— Nu putem face nimic, așa că va trebui să acceptăm, 
Dyelin, şi să încercăm să îi împiedicăm pe oameni să devină 
prea temători. Voi face cunoscut ce s-a întâmplat, atâta cât 
ştim şi noi, și le voi porunci celorlalte surori să facă la fel. Ast- 
fel, oamenii vor ști că surorile aes sedai cunosc situaţia, iar 
asta ar trebui să le aducă o oarecare alinare. Puţină. Vor fi în- 
spăimântațţi, desigur, dar nu atât de mult ca dacă nu vom spu- 
ne nimic, iar acest lucru se va întâmpla din nou. 

Ei i se păru un efort mic, dar, în mod surprinzător, Dyelin 
fu de acord fără a şovăi. 

— Eu, una, nu pot sugera nimic altceva. Majoritatea oa- 
menilor cred că voi, aes sedai, puteţi înfrunta orice. Ar trebui 
să fie de-ajuns, în aceste circumstanţe. 

Ce se va întâmpla când ei își vor da seama că aes sedai nu 
pot înfrunta orice, că ea nu poate? Ei bine, avea să înfrunte 
această situaţia atunci când se va ajunge la ea. 

— Ai veşti bune sau proaste? 

Înainte ca Dyelin să poată răspunde, uşa se deschise din nou. 

— Am auzit că s-a întors domnița Dyelin. Ar fi trebuit să 
ne chemi, Elayne. Încă nu eşti regină şi nu-mi place că păs- 
trezi secrete față de mine. Unde-i Aviendha? 

Catalyn Haevin, o tânără fâșneaţă, cu privirea rece - o fa- 
tă, de fapt, căci mai avea câteva luni bune până să atingă vârsta 
majoratului, deși tutoarea ei o abandonase, plecând în dru- 
mul ei -, era mândră până în măduva oaselor și își ţinea în 
sus bărbia durdulie. Acest lucru s-ar fi putut datora, firește, 
insignei mari şi emailate ce reprezenta Ursul Albastru al Ca- 
sei Haevin care îi orna gulerul înalt al rochiei ei de călărie al- 
bastre. Ea începuse să nutrească respect, şi o oarecare pre- 
cauție, față de Dyelin la scurt timp după ce împărţise un pat 
cu ea şi cu Sergase, însă față de Elayne, profita de toate avan- 
tajele pe care i le oferea statutul de primă înscăunată. 

— Toţi am auzit, zise Conail Northan. 

Zvelt şi înalt în haina lui roşie din mătase, cu ochi surâză- 
tori şi nas precum ciocul unui vultur, el avea vârsta potrivită, 
căci trecuseră câteva luni de când împlinise şaisprezece ani. 
Mergea țanţoș și își mângâia mânerul sabiei cu prea multă 
afecțiune, însă nu părea periculos. Era doar copilăros, o tră- 
sătură nefericită a unui prim înscăunat. 

— Abia am aşteptat cu toţii să aflăm când ni se vor alătu- 
ra Luan și ceilalți. Ăştia doi ar fi venit într-o fugă până aici. 

El le zburli părul celor doi băieți mai mici care îl însoțeau, 
Perival Mantear și Branlet Gilyard, care îi aruncă o privire 
întunecată şi îşi trecu degetele prin păr ca să și-l aranjeze. 
Perival se înroși. Destul de scund, dar chipeș deja, era cel mai 
tânăr dintre cei doisprezece, cu toate că Branlet era mai mare 
decât el doar cu un an. 


Elayne oftă, dar nu le putea cere să plece. Cu toate că ma- 
joritatea lor erau niște copii - poate toți, având în vedere 
purtarea lui Perival —, totuși erau primi înscăunați ai Caselor 
lor și, împreună cu Dyelin, cei mai puternici aliaţi ai ei. Însă 
Elayne îşi dorea să ştie cum de aflaseră ei despre scopul că- 
lătoriei întreprinse de Dyelin. Acesta ar fi trebuit să fie un 
secret până când ea afla ce veşti aducea Dyelin. O altă sarcină 
pentru Reene. Clevetirile neverificate, clevetirile greșite pu- 
teau fi la fel de periculoase ca iscoadele. 

— Unde-i Aviendha? întrebă Catalyn pe un ton poruncitor. 

În mod ciudat, devenise destul interesată de Aviendha. 

„Fascinată” ar fi putut fi un cuvânt mai potrivit. Înainte de 
toate, insistase în a încerca să o convingă pe Aviendha să o 
înveţe să mânuiască sulița! 

— Aşadar, domniţă, zise Conail, ducându-se la masă ca să 
își umple cu vin un pocal albastru, când ni se vor alătura? 

— Vestea proastă este că n-o vor face, zise Dyelin pe un 
ton calm. Vestea bună este că fiecare dintre ei a respins invi- 
tația de a i se alătura Arymillei. 

Îşi drese glasul zgomotos când Branlet își întinse mâna ca 
să ia carafa cu vin. El se roși în obraji și luă în mână cealaltă 
carafa, ca şi când asta ar fi vrut să facă de la bun început. 
Prim înscăunatul Casei Gilyard, dar care era încă un băietan, 
în ciuda sabiei pe care o purta la șold. Și Perival avea sabie, 
una pe care o târa pe pardoseala din gresie şi care părea a fi 
prea mare pentru el, însă alesese deja laptele de capră. Tur- 
nându-și vin, Catalyn rânji la cei doi băieți mai mici, un rânjet 
care îi dispăru de pe buze de îndată ce băgă de seamă că Dyelin 
se uita la ea. 

— Un lucru prea neînsemnat ca să îl considerăm o veste 
bună, zise Birgitte. Arde-m-ar focu', dacă nu-i așa. Aduci îna- 
poi o afurisită de veveriţă pe jumătate ruptă de foame și zici 
că-i carne de vită. 

— Vulgară ca de obicei, zise Dyelin pe un ton sec. 

Cele două femei se priviră cu dușmănie, Birgitte strân- 
gând pumnii, iar Dyelin pipăindu-și pumnalul de la cingătoare. 

— Fără ceartă, zise Elayne, cu o voce aspră. 

Furia care trecea prin legătură fu de ajutor. Uneori, ea se 
temea că cele două aveau să se încaiere. 

— N-am de gând să vă suport ciorovăiala azi. 

— Unde-i Aviendha? 

— A plecat, Catalyn. Ce-ai mai aflat, Dyelin? 

— Unde-a plecat? 

— Departe, răspunse Elayne pe un ton calm. Cu sau fără 
saidar, îi venea să-i tragă o palmă fetei. Dyelin? 

Femeia mai în vârstă luă o înghiţitură de vin ca să mas- 
cheze faptul că întrerupea concursul de holbat cu Birgitte. Ve- 
nind lângă Elayne, luă în mână spadasinul din argint, îl în- 
toarse pe toate părțile, apoi îl puse la loc. 

— Aemlyn, Arathelle și Pelivar au încercat să mă convin- 
gă să emit o pretenţie la tron, dar au fost mai puţin fermi de- 
cât atunci când am vorbit cu ei ultima oară. Cred că aproape 
i-am convins că n-am s-o fac. 

— Aproape? 

Birgitte rosti cuvântul într-un mod cât se poate de batjo- 
coritor. Dyelin nu o băgă în seamă. Elayne se încruntă la 
Birgitte, care se foi stânjenită şi se duse, fără a se grăbi, ca 
să-şi toarne vin într-un pocal. Foarte satisfăcător. Indiferent 
ce făcea bine, nădăjduia că avea să continue să dea roade. 

— Domniţă, zise Perival, făcând o plecăciune și întinzân- 
du-i Elaynei unul din pocalurile pe care le ținea în mână. 

Ea reuși să-i zâmbească și să facă o reverență, înainte să 
ia pocalul. Lapte de capră. Lumină, începea să îl deteste! 

— Luan şi Abelle au fost... neutri, continuă Dyelin, încrun- 
tându-se la halebardier. Ar putea înclina spre tine. Totuşi, ea 
rosti aceste cuvinte ca şi când abia dacă le credea. I-am rea- 
mintit lui Luan că m-a ajutat să le arestez pe Naean și pe 
Elenia, chiar la început, dar se poate ca aceste cuvinte să fi 
avut același efect ca asupra lui Pelivar. 

— Aşadar, se prea poate că aşteaptă cu toții ca Arymilla 
să învingă, zise Birgitte pe un ton sumbru. Dacă vei supra- 
vieţui, ei se vor declara de partea ta. Dacă nu, una dintre ele 
va emite o pretenţie. Ellorien este următoarea cea mai potri- 
vită după tine, nu-i așa? 

Dyelin se încruntă, însă nu negă. 

— Şi Ellorien? întrebă încet Elayne. 

Era convinsă că ştia deja răspunsul la această întrebare. 
Mama ei poruncise ca Ellorien să fie biciuită. Influenţată fiind 
de Rahvin, însă puţini păreau să creadă acest lucru. Puţini 
păreau să creadă măcar că Gaebril fusese Rahvin. 


Dyelin făcu o grimasă. 

— Femeia e încăpățânată ca un catâr! Ar revendica o 
pretenţie în numele meu dacă ar crede că ar folosi la ceva. 
Bine măcar că are destulă minte ca să-și dea seama că nu va 
folosi. 

Elayne observă că nu pomeni nimic despre vreo pretenţie 
în numele lui Ellorien. 

— În orice caz, le-am lăsat pe Keraille Surtovni şi pe Julanya 
Fote să stea cu ochii pe ei. Mă-ndoiesc că se vor pune în miş- 
care. Dacă o vor face, vom şti pe dată. 

Trei femei ale Clanului care trebuiau să formeze un cerc 
ca să călătorească stăteau cu ochii pe cei din Ținuturile de 
Hotar din același motiv. 

Așadar, nu exista nicio veste bună, indiferent cât de mult 
încerca Dyelin să înfrumusețeze lucrurile. Elayne nădăjduise 
că ameninţarea celor din Ținuturile de Hotar va determina 
unele Case să vină în sprijinul ei. „Mai rămâne valabil măcar 
un motiv pentru care le îngădui să străbată Andorul”, își zise 
ea cu întristare. Chiar dacă nu reușea să obţină tronul, măcar 
îi făcuse acest serviciu Andorului. Asta dacă nu cumva cea 
care va urca pe tron nu va face lucrurile de mântuială. O ve- 
dea pe Arymilla făcând asta. Ei bine, Arymilla nu va purta 
Coroana Trandafirului şi cu asta basta. Trebuia oprită, în- 
tr-un fel sau altul. 

— Aşadar, sunt șase, şase şi şase, zise Catalyn, jucându-se 
cu inelul cu pecete de pe mâna stângă. 

Părea îngândurată, lucru neobişnuit pentru ea. De obicei, 
îi stătea în fire să spună pe şleau ce gândea fără să ia seama 
de nimeni. 

— Chiar dacă ni se va alătura Candraed, ne mai lipsesc 
zece. 

Oare se întreba dacă implicase Casa Haevin într-o cauză 
pierdută? Din nefericire, nu îşi implicase Casa într-atât de 
mult încât să nu se poată retrage. 

— Eram convins că Luan ni se va alătura, bombăni Conail. 
La fel şi Abelle şi Pelivar. Luă o gură sănătoasă de vin. Odată 
ce o vom învinge pe Arymilla, vor veni şi ei. Crede-mă când 
spun asta. 

— Dar ce-o fi în capul lor? întrebă Branlet pe un ton po- 
runcitor. Încearcă să înceapă un război cu trei tabere? 

Vocea lui trecu de la una ascuţită la una joasă pe la mijlo- 
cul frazei, şi se făcu roşu la față ca racul. Îşi îngropă faţa în 
pocal, dar se strâmbă. Se părea că şi lui îi plăcea laptele de 
capră la fel de mult ca ei. 

— Este vorba despre cei din Ținuturile de Hotar. Perival 
avea o voce de băiat, dar părea sigur pe el. Sunt șovăitori 
pentru că indiferent cine va birui aici, Ținuturile de Hotar tot 
vor fi nevoite să îi facă față. Luă în mână ursul, cântărindu-l 
de parcă greutatea lui i-ar fi oferit răspunsuri. Ceea ce nu 
pricep este de ce ne invadează în primul rând. Ne aflăm atât 
de departe de Ținuturile de Hotar... Și de ce nu au mărșăluit 
şi nu au atacat orașul Caemlyn? Ar fi putut-o înlătura pe 
Arymilla. Mă îndoiesc că am fi reușit să îi ținem departe aşa 
cum facem cu ea. Aşadar, de ce se află aici? 

Conail îl bătu pe umăr, zâmbind. 

— Atunci să vezi bătălie, când îi vom înfrunta pe cei din 
Ținuturile de Hotar. Vulturii Casei Northan şi Nicovala Casei 
Mantear vor face ca Andorul să se mândrească în ziua aceea, ai? 

Perival încuviință din cap, însă nu părea încântat de idee. 
Conail era cu siguranţă încântat. 

Elayne schimbă câteva priviri cu Dyelin și cu Birgitte, 
amândouă părând uimite. Și Elayne era uimită. Cele două fe- 
mei ştiau, desigur, însă micuțul Perival se apropiase de dez- 
văluirea unui secret care trebuia să rămână ascuns. Poate că 
şi ceilalți aveau să își dea seama că prezenţa celor din Ținu- 
turile de Hotar trebuia să convingă Casele să i se alăture ei, 
însă acest lucru nu trebuia confirmat. 

— Luan şi ceilalți au trimis mesageri la Arymilla cerând un 
armistițiu până când cei din Ținuturile de Hotar aveau să facă 
cale-ntoarsă, zise Dyelin după o clipă. Ea le-a cerut să îi acor- 
de timp de cugetare. După calculele mele, atunci a început ea 
să atace mai abitir zidurile. Le spune că încă mai cugetă. 

— Pe lângă toate celelalte, zise Catalyn înflăcărată, asta 
demonstrează de ce nu merită tronul Arymilla. Îşi pune am- 
biția dinaintea siguranței Andorului. Luan și ceilalți sunt niş- 
te proști că nu văd asta. 

— Nu sunt proști, răspunse Dyelin. Sunt doar nişte băr- 
baţi și niște femei care văd viitorul mai strălucit decât este. 

„Dacă ea și Dyelin erau acelea care nu vedeau limpede vi- 
itorul”, își zise Elayne. Ca să salveze Andorul, ea ar fi spriji- 


nit-o pe Dyelin. Nu bucuroasă, dar ca să salveze sângele An- 
dorului. Ar fi făcut-o. Dyelin s-ar fi bucurat de sprijinul a zece 
Case. Mai mult de zece. Până și Danine Candraed ar putea 
hotărî în cele din urmă să vină în sprijinul lui Dyelin. Doar că 
Dyelin nu îşi dorea să fie regină. Ea credea că Elayne era cea 
menită să poarte Coroana Trandafirului. De aceeași părere 
era și Elayne. Dar dacă se înşelau? Nu era prima oară când își 
pusese această întrebare, dar acum, în timp ce privea harta 
cu toate semnele rele, nu și-o putea alunga din minte. 

În seara aceea, după o cină memorabilă doar prin pre- 
zența surprinzătoare a căpșunilor, ea şedea în salonul mare 
al apartamentului său şi citea. Încerca să citească. Cartea cu 
coperte din piele era o istorie a Andorului, cum erau toate 
lecturile ei din ultima vreme. Era necesar să citească cât mai 
multe cu putință pentru a avea o versiune reală a adevărului, 
să le compare pe unele cu celelalte. În primul rând, o carte 
publicată pentru prima oară în timpul domniei unei suverane 
nu pomenea niciodată greşelile acesteia sau pe cele ale pre- 
decesoarelor ei imediate, dacă acestea aparțineau Casei ei. 
Trebuia să citeşti cărţi scrise în vreme ce Trakand ocupa tro- 
nul ca să afli de greşelile făcute de Mantear și cărţi scrise în 
vremea domniei Casei Mantear ca să afli de erorile Casei 
Norwelyn. Putea învăţa din greșelile altora cum să nu facă la 
rândul ei să nu le repete. Aceasta fusese prima lecție pe care 
o învățase mama ei. 

Cu toate acestea, Elayne nu se putea concentra. Se trezea 
adeseori că se zgâia la o pagină fără să vadă un cuvânt, gân- 
dindu-se la sora ei sau dând să-i spună ceva Aviendhei, îna- 
inte să își aducă aminte că aceasta nu se afla acolo. Se simțea 
foarte singură, ceea ce era ridicol. Sephanie stătea într-un colţ, 
în caz că ea avea nevoie de ceva. Opt femei ale Gărzii stăteau 
afară, în fața ușii apartamentului ei, iar una dintre ele, Yurith 
Azeri, era o interlocutoare excepțională, o femeie educată, 
deşi tăcută în ceea ce privea trecutul ei. Dar niciuna dintre 
ele nu era Aviendha. 

Când Vandene pluti în încăpere urmată de Kirstian și de 
Zarya, răsuflă uşurată. Cele două femei înveşmântate în alb 
se opriră lângă ușă, cu nişte expresii umile întipărite pe față. 
Neatinsă de Sceptrul Legămintelor, palida Kirstian, cu mâini- 
le împreunate în față, părea să fie de vârstă mijlocie; Zarya, 

cu ochii ei migdalaţi şi cu nasul coroiat, mai avea puţin până 
să atingă vârsta mijlocie. Ținea în mână ceva înfășurat într-un 
prosop alb. 

— lertare dacă deranjez, începu Vandene, apoi se încruntă. 

Chipul surorii Verzi cu părul alb îi trăda oarecum vârsta, 
în ciuda trăsăturilor ei de aes sedai. Ar fi putut avea douăzeci 
sau patruzeci de ani, sau orice vârstă între ele; aceasta părea 
să se schimbe cât ai clipi din ochi. Poate că acest lucru se da- 
tora ochilor ei, luminoși, profunzi și îndureraţi, care văzuseră 
atâtea. De asemenea, părea istovită. Deşi îşi ținea spatele 
drept, tot arăta ostenită. 

— Nu-i treaba mea, fireşte, zise cu blândeţe, dar există 
vreun motiv pentru care îmbrăţișezi atât de multă Putere? 
Am crezut că țeşi ceva foarte complicat când te-am simţit pe 
coridor. 

Tresărind, Elayne îşi dădu seama că îmbrățișa aproape la 
fel de mult saidar cât putea controla în siguranță. Cum se în- 
tâmplase una ca asta? Nu își amintea să fi îmbrățișat mai mult. 
Eliberă Izvorul în grabă, simțindu-se copleşită de regret atunci 
când Puterea se stinse, iar lumea deveni... obișnuită din nou. 
În clipa aceea, starea de spirit i se schimbă brusc. 

— Nu deranjezi, zise ea iritată, punând cartea pe masa 
din faţa ei. 

Şi-așa nu citise mai mult de trei pagini din ea. 

— Putem vorbi între patru ochi, atunci? 

Elayne încuviință scurt din cap - nu era treaba femeii cât 
de multă Putere îmbrățișa; aceasta cunoștea protocolul la fel 
de bine ca Elayne, dacă nu mai bine - şi îi spuse Sephaniei să 
aștepte în anticameră în vreme ce Vandene țesu un scut îm- 
potriva ascultării. 

Cu sau fără scut, Vandene așteptă până când ușa se închi- 
se în urma servitoarei, înainte să vorbească. 

— Reanne Corly este moartă, Elayne. 

— O, Lumină, nu! 

Mânia se transformă în plânset şi scoase repede batista 
cu margini dantelate din mânecă pentru a-şi șterge lacrimile 
ce îi şiroiau brusc pe obraji. O fi fost de vină stările ei schim- 
bătoare, dar Reanne cu siguranță merita câteva lacrimi. Îşi 
dorise atât de mult să devină Verde. 

— Cum? 


Arză-le-ar focu’, cât își dorea să nu se mai plângă! 

Vandenei nu îi scăpă nici măcar o lacrimă. Poate că îi se- 
caseră lacrimile. 

— A fost sugrumată cu ajutorul Puterii. Făptașa a folosit o 
cantitate mult mai mare decât era nevoie. Au existat urme 
groase de saidar atât pe trupul ei, cât și în odaia unde a fost 
găsită. Făptașa a vrut să se asigure că va vedea toată lumea 
cum a murit. 

— N-are nicio noimă, Vandene. 

— Poate că are. Zarya? 

Femeia saldaeană puse legătura mică pe masă şi desfăcu 
prosopul lăsând la vedere o păpușă din lemn cu articulaţii. 
Era foarte veche, avea o rochie simplă, fața pictată îi era sco- 
rojită şi îi lipsea un ochi și jumătate din părul lung și negru. 

— Asta a fost a Miranei Larinen, zise Zarya. Derys Nermala 
a găsit-o după un bufet. 

— Nu văd ce legătură are o păpușă abandonată de Mirane 
acolo cu moartea Reannei, zise Elayne, ştergându-se la ochi. 

Mirane era una dintre femeile Clanului care fugise. 

— Doar asta, răspunse Vandene. Când Mirane s-a dus la 
Turn, a ascuns această păpușă afară, deoarece auzise că toate 
bunurile ei urmau să fie arse. După ce a fost izgonită, a luat-o, 
ducând-o întotdeauna peste tot, cu ea. Întotdeauna. Avea un 
capriciu, însă. Ori de câte ori se oprea undeva o vreme, as- 
cundea din nou păpușa. Nu mă întreba de ce. Însă nu ar fi 
fugit, abandonându-și păpuşa. 

Tamponându-și în continuare ochii, Elayne se rezemă de 
spătarul scaunului. Bocetele i se transformară în suspine, în- 
să din ochi îi mai curgeau lacrimi. 

— Prin urmare, Mirane n-a fugit. A fost ucisă, iar trupul... 
i-a fost aruncat pe undeva. Era un mod hidos de a prezenta 
lucrurile. La fel şi celelalte, crezi? Toate? 

Vandene încuviință din cap și, preț de o clipă, umerii sub- 
tiri îi căzură. 

— Mă tem tare mult că da, zise ea, îndreptându-şi spatele. 
Mă aştept să existe indicii printre lucrurile pe care le-au lăsat 
în urma lor, suvenire prețioase cum este păpuşa aceasta, o 
podoabă dragă. Făptașa a vrut ca noi să credem că se pricepe 
în a-şi ascunde nelegiuirile, dar nu îndeajuns de pricepută, 

doar că noi nu am fost îndeajuns de capabile să găsim acele 
indicii; prin urmare, a hotărât să devină mai îndrăzneață. 

— Ca să le sperie pe femeile Clanului și să le facă s-o ia la 
fugă, bombăni Elayne. 

Acest lucru nu i-ar aduce pagube considerabile, dar ar lă- 
sa-o la mila călăuzelor vânturilor, iar acestea păreau să devi- 
nă din ce în ce mai meschine. 

— Câte dintre ele știu despre asta? 

— Cred că toate deja, răspunse Vandene pe un ton sec. 
Zarya i-a spus lui Derys să păstreze tăcerea, dar femeii ăleia îi 
place să-şi audă vocea. 

— Eu sunt ţinta acestei întâmplări. Este un ajutor oferit 
Arymillei ca să pună mâna pe tron, dar de ce ar fi interesată o 
soră Neagră de aşa ceva? Nu pot să cred că avem două crimi- 
nale printre noi. Cel puţin, asta lămurește problema Merilillei. 
Vorbeşte cu Sumeko și cu Alise, Vandene. Ele se pot asigura 
că celelalte nu vor intra în panică. 

Sumeko o urma în rang pe Reanne, conform ierarhiei Cla- 
nului, și chiar dacă Alise deținea un rang inferior, era o feme- 
ie foarte influentă. 

— De-acum înainte, niciuna dintre ele nu va mai rămâne 
singură. Niciodată. Să fie mereu cel puțin câte două, câte trei. 
Sau patru ar fi mai bine. Și avertizează-le să fie cu băgare de 
seamă la Careane și la Sareitha. 

— Eu nu te-aş sfătui să faci asta, zise repede Vandene. Ar 
trebui să se afle în siguranţă în grupuri, dar vorba ar ajunge 
la urechile Careanei şi Sareithei. Avertizate împotriva suro- 
rilor aes sedai? Femeile Clanului s-ar da de gol într-o clipită. 

Kirstian şi Zarya încuviințară solemn din cap. 

După o clipă, Elayne acceptă fără tragere de inimă să păs- 
treze secretul. Femeile Clanului ar trebui să se afle în sigu- 
ranţă în grupuri. 

— Anunţ-o pe Chanelle despre Reanne și celelalte. Călău- 
zele Vânturilor nu cred că se află în pericol - pierderea lor nu 
mi-ar pricinui atât de multă durere ca pierderea Clanului -, 
dar n-ar fi minunat dacă ele s-ar hotărî să plece? 

Nu se aștepta ca ele s-o facă - Chanelle se temea să se în- 
toarcă la oamenii mării fără îndeplinirea înțelegerii -, dar ar 
fi o pată strălucitoare într-o zi altminteri întunecată dacă aces- 
tea ar pleca. Măcar părea puţin probabil ca altceva să o întu- 


nece şi mai mult. Acest gând o făcu să simtă fiori pe şira spi- 
nării. Facă Lumina ca nimic să nu o întunece şi mai mult! 


Arymilla dădu la o parte farfuria cu tocană, făcând o gri- 
masă. I se oferise posibilitatea să aleagă unde să doarmă în 
noaptea aceea - Ariene, slujnica ei, făcea aceste alegeri acum; 
femeia îi cunoștea preferinţele dar se așteptase ca mâncarea 
măcar să fie gustoasă, însă carnea de oaie era grasă şi înce- 
puse categoric să se râncezească. Acest lucru se întâmplase 
de prea multe ori în ultima vreme. De astă dată, bucătarul avea 
să fie biciuit! Ea nu ştia sigur care dintre nobilii din această 
tabără îl tocmise, doar că se presupunea că era cel mai pri- 
ceput - cel mai priceput! Însă asta n-avea importanţă. Va fi 
biciuit ca să fie un exemplu. Apoi va fi alungat, fireşte. Nu pu- 
teai avea încredere într-un bucătar după ce acesta fusese pe- 
depsit. 

Atmosfera din cort era departe de a fi însufleţită. Câțiva 
dintre nobilii din tabără nădăjduiseră că vor primi o invitaţie 
să ia masa alături de ea, însă niciunul nu avea un rang îndea- 
juns de înalt. Ea începea să regrete că nu invitase unul sau 
doi, sau chiar pe câţiva oameni ai lui Naean sau ai Eleniei. 
Aceştia ar fi putut-o întreține. În jurul mesei stăteau cei mai 
apropiaţi aliaţi ai ei, dar ziceai că era parastas. O, sfrijitul și 
bătrânul Nasin, al cărui păr alb era nepieptănat, mânca în 
continuare cu poftă, aparent fără a observa că acea carne era 
aproape putredă, şi o bătea ușor, părintește, pe mână. Ea îi 
răspundea la zâmbete ca o fiică respectuoasă. Neghiobul 
purta una dintre hainele lui brodate cu flori în seara aceea. 
Veșmântul semăna cu un halat femeiesc! Îşi îndrepta ochea- 
dele vesele spre Elenia, care şedea mai încolo la masă; femeia 
cu părul de culoarea mierii tresărea, fața ei de vulpe pălind 
ori de câte ori arunca o privire spre el. Ea conducea Casa 
Sarand în locul soțului său ca și când ar fi fost prima înscău- 
nată; cu toate acestea, se temea că Arymilla avea să îi îngă- 
duie lui Nasin să își astâmpere poftele cu ea. Această ame- 
ninţare era inutilă acum, dar era bine s-o aibă la îndemână 
pentru orice eventualitate. Într-adevăr, Nasin era îndeajuns 
de fericit în urmărirea zadarnică a Eleniei, însă ceilalți erau 
posaci. Îşi lăsară farfuriile aproape neatinse și îi puneau pe 
cei doi servitori ai ei să le umple iar şi iar cupele cu vin. Ei nu 


457 


458 


îi plăcea să se încreadă în servitorii altora. Bine măcar că vi- 
nul nu se stricase. 

— Eu zic, totuşi, să atacăm mai abitir, mormăi Lir în cupa 
sa, dând semne de beţie. 

Primul înscăunat al Casei Baryn, un bărbat aprig a cărui 
haină roșie purta urmele curelelor armurii, era mereu ne- 
răbdător să atace. Subtilitatea nu îl caracteriza defel. 

— Iscoadele mele îmi raportează că tot mai mulți soldaţi 
pătrund în oraș în fiecare zi prin aceste „porți”. 

Clătină din cap şi bombăni ceva în barbă. Bărbatul chiar 
dădea crezare zvonurilor cum că în Palatul Regal s-ar afla 
zeci de aes sedai. 

— Nu facem decât să pierdem oameni în timpul acestor 
atacuri pipernicite. 

— Sunt de acord, zise Karind, jucându-se cu o insignă ma- 
re din aur, emailată cu Vulpea Roşie aflată în fugă a Casei 
Anshar, care îi era prinsă pe piept. 

Ea nu era cu mult mai puțin cherchelită decât Lir. Chipul 
ei trăda o oarecare moleșeală. 

— Trebuie să insistăm mai mult în loc să pierdem oa- 
meni. Odată ce vom trece dincolo de ziduri, avantajul nostru 
numeric va da roade. 

Arymilla strânse din buze. Ei ar trebui măcar să îi arate 
respectul cuvenit unei femei care urma să fie în curând Re- 
gina Andorului, în loc să o contrazică tot timpul. Din neferi- 
cire, Casele Baryn și Anshar nu erau la fel de strâns legate de 
ea ca Sarand și Arawn. Spre deosebire de Jarid şi Naean, Lir și 
Karind îşi anunţaseră sprijinul fără a-l publica în scris. Nici 
Nasin nu făcu asta, însă ea nu se temea că îl putea pierde. Pe 
el, ea îl juca pe degete cum voia. 

Forțându-se să zâmbească, încercă să vorbească pe un 
ton vesel. 

— Pierdem mercenari. La ce-s buni mercenarii dacă nu să 
moară în locul soldaţilor noștri? 

Îşi ridică cupa de vin şi un bărbat zvelt, înveşmântat în al- 
bastrul ei bordurat cu argintiu, se grăbi să i-o umple. De fapt, 
se grăbi atât de tare, încât îi vărsă un strop de vin pe mână. 
Încruntătura ei îl făcu să scoată repede o batistă din buzunar 
şi să tamponeze stropul, înainte ca ea să apuce să-şi retragă 
mâna. Batista lui! Numai Lumina știa la ce fusese folosită ba- 


tista aceea mizerabilă, iar el o atinse cu ea! Buzele bărbatului 
tremurau de frică atunci când se retrase, făcând o plecăciune 
şi îngânând scuze. Ea avea să-i îngăduie să servească masa, 
apoi avea să-l concedieze. 

— Vom avea nevoie de toţi soldaţii atunci când voi porni 
împotriva celor din Ținuturile de Hotar. Nu ești de acord, 
Naean? 

Naean tresări ca și când ar fi fost împunsă cu un ac. Subţi- 
rică şi palidă în rochia ei galbenă din mătase, cu cele Trei 
Chei ale Casei Arawn cusute cu fir din argint pe piept, înce- 
puse să pară trasă la față în ultimele săptămâni, ochii albaștri 
fiindu-i adânciţi în orbite și obosiţi. Nu îşi mai dădea aere de 
superioritate. 

— Fireşte, Arymilla, răspunse cu supunere în glas și își 
goli cupa. 

Bine. Ea şi Elenia erau categoric îmblânzite, însă Arymillei 
îi plăcea să mai verifice din când în când ca să se asigure că 
niciuna nu începuse să prindă curaj. 

— Dacă Luan și ceilalți nu te vor sprijini, la ce folos să cu- 
cereşti oraşul Caemlyn? 

Sylvase, nepoata și moștenitoarea lui Nasin, vorbea atât 
de rar, încât întrebarea ei stârni mirarea. Îndesată şi nu prea 
frumoasă, avea de obicei o căutătură insipidă, dar în clipa 
aceea, ochii ei albaștri păreau destul de aspri. Toţi se holbară 
la ea. Acest lucru nu părea să o intimideze defel. Se juca cu o 
cupă de vin, însă Arymilla nu îi acordă prea multă atenţie. 

— Dacă va trebui să luptăm împotriva celor din Ținuturi- 
le de Hotar, atunci de ce să nu acceptăm armistițiul lui Luan, 
astfel încât Andorul să își poată desfășura toate forțele, ne- 
stingherite de diviziuni? 

Arymilla zâmbi. Îi venea să-i tragă o palmă acelei femei 
prostuțe. Nasin s-ar fi înfuriat din cauza asta, totuși. El voia 
ca fata să fie considerată „musafiră” a Arymillei, astfel încât 
să împiedice înlăturarea lui ca prim înscăunat - o parte din el 
părea a fi conştientă că își pierdea mințile; întreaga lui ființă 
intenționa să fie prim înscăunat până când avea să închidă 
ochii dar nu o iubea. 

— Ellorien și o parte dintre ceilalți vor veni la mine, copi- 
lă, zise ea cu blândeţe. 

Făcu un oarecare efort ca să pară blândă. Cine se credea 
copila asta? 

— Aemlyn, Arathelle, Pelivar. Și-au exprimat nemulțumi- 
rile față de Trakand. 

Cu siguranţă că aceştia vor veni odată ce Elayne și Dyelin 
vor fi înlăturate. Cele două nu vor supraviețui căderii orașu- 
lui Caemlyn. 

— Odată ce voi cuceri orașul, ei vor fi ai mei în cele din 
urmă. Trei dintre acoliţii Elaynei sunt copii. lar Conail Northan 
nu-i decât un copil şi el. Cred că voi putea să îi conving să își 
anunţe sprijinul față de mine cu suficientă uşurinţă. 

lar dacă nu va putea, Jupanul Lounalt cu siguranță va pu- 
tea. Ar fi păcat dacă aceşti copii vor ajunge pe mâna lui și a 
sforilor lui. 

— Voi fi încoronată regină până la apusul soarelui în ziua 
în care voi cuceri orașul Caemlyn. Nu-i așa, tată? 

Nasin râse, împroşcând pe masă bucăţi de carne pe jumă- 
tate mestecate. 

— Aşa e, așa e, zise el, bătând-o ușor pe mână pe Arymilla. 
Ascultă de mătușa ta, Sylvase. Fă ce-ţi spune ea. Va fi Regina 
Andorului în curând. Zâmbetul îi dispăru şi o notă ciudată i 
se simți în glas. Era aproape... rugătoare. Nu uita că vei fi Pri- 
ma Înscăunată a Casei Caeren după ce nu voi mai fi eu. După 
ce nu voi mai fi eu. Vei fi primă înscăunată. 

— Cum porunceşti, bunicule, murmură Sylvase, înclinân- 
du-și capul o clipă. 

Când şi-l îndreptă, căutătura ei era insipidă ca întotdeau- 
na. Asprimea trebuie să fi fost un truc al luminii. Desigur. 

Nasin mormăi și continuă să înfulece bucuros tocăniţa. 

— E cea mai gustoasă din câte am mâncat în ultima vre- 
me. Cred c-am să mai servesc o porție. Mai adu vin aici, omu- 
le. Nu vezi că cupa mea este goală? 

Tăcerea care se așternu în jurul mesei devenea stânjeni- 
toare. Una dintre cauze era dovada tot mai vie a senilităţii lui 
Nasin. 

— Eu zic, totuși..., începu în cele din urmă Lir, apoi tăcu 
atunci când un soldat îndesat, cu cele patru Luni Argintii ale 
casei Marne pe piept, intră în cort. 

Făcând o plecăciune respectuoasă, individul ocoli masa și 
se aplecă pentru a-i șopti ceva la ureche Arymillei. 


— Jupânul Hernvil cere să vorbească cu dumneavoastră 
între patru ochi, domniţă. 

Toţi, în afară de Nasin și de nepoata lui, se prefăceau a se 
concentra la cupele lor de vin, încercând să se abțină să tragă 
cu urechea. Nasin își văzu mai departe de mâncat. Sylvase o 
privea pe Arymilla cu o expresie insipidă. Asprimea aceea 
trebuie să fi fost un truc al luminii. 

— Lipsesc doar câteva clipe, anunță Arymilla, ri- 
dicându-se în picioare. Îşi flutură o mână, arătând spre mân- 
care şi vin. Ospătaţi-vă până mă voi întoarce. Ospătaţi-vă. 

Lir mai ceru vin. 

Când ieși din cort, ea nu se osteni să își ridice poalele ca 
să nu i se murdărească cu noroi. Oricum, Ariene va trebui să 
le curețe; și-atunci, ce importanță mai avea puţin noroi? În 
unele corturi se zărea lumină, dar în general, tabăra era cu- 
fundată în întuneric sub semilună. Jakob Hernvil, secretarul 
ei, aştepta puţin mai încolo de cort, în haina lui simplă, și ți- 
nea în mână un felinar care arunca o strălucire gălbuie în 
jurul lui. Era un bărbat mărunțţel și sfrijit, de parcă toată gră- 
simea se topise de pe trupul lui. Era discret până în măduva 
oaselor, iar ea îi asigura loialitatea plătindu-l îndeajuns de 
mult încât doar cele mai mari mite l-ar fi putut interesa. Mult 
mai mult decât i-ar oferi cineva unui scrib. 

— Iertare că v-am întrerupt cina, domniţă, zise el, făcând 
o plecăciune, dar am fost convins că aţi dori să aflați de îndată. 

Era întotdeauna o surpriză să auzi o voce atât de groasă 
ieşind din gura unui bărbat atât de sfrijit. 

— Au fost de acord. Dar cer toată suma de galbeni mai 
întâi. 

Buzele ei se strânseră singure. Toată suma. Nădăjduise să 
scape cu plata doar a primei jumătăţi. La urma urmei, cine ar 
îndrăzni să o bată la cap odată ce devenea regină? 

— Întocmeşte o scrisoare pentru jupâneasa Andscale. O 
voi iscăli şi pecetlui mâine, la prima oră a dimineții. 

Transportarea unei sume atât de mari de galbeni necesita 
zile întregi. Şi cât timp avea să dureze până să primească 
soldaţii? Nu acordase niciodată cu adevărat atenţie acestor 
aspecte. Lir i-ar putea spune, însă ura să dea dovadă de slăbi- 
ciune. 

— Spune-le că de mâine într-o săptămână, la zi. 

Asta ar trebui să ajungă. Peste o săptămână, Caemlynul ar 
trebui să fie al ei. Tronul îi va aparține. Arymilla, prin Harul 
Luminii, Regină a Andorului, Protectoarea Ținutului, Protec- 
toarea Poporului, Prima Înscăunată a Casei Marne. Zâmbind, 
intră în cort ca să le dea şi celorlalți minunata veste. 


CAPITOLUL 18 
Veşti pentru Dragon 


— Ajunge! Loial, zise Rand pe un ton ferm, punând cu 
vârful degetelor tutun într-o pipă cu tija scurtă dintr-un să- 
culeț din piele de capră. 

Era frunză tairenă care avea un gust ușor uleios de la con- 
servare, dar trebuia să se mulțumească cu atât. Tunetul bu- 
buia pe cer, înăbușit şi greoi. 

— O să mă faci să răgușesc de la atâtea întrebări. 

Ședeau la o masă lungă, într-una dintre încăperile mari 
ale conacului seniorului Algarin, iar farfuriile cu resturile de 
la masa de prânz erau împinse la un capăt al mesei. Servitorii 
erau bătrâni, în marea lor majoritate, și se mişcau mai încet 
ca niciodată de când Algarin plecase la Turnul Negru. Ploaia 
torențială de afară părea să se mai fi domolit, deşi rafalele 
puternice de vânt făceau ca stropii de ploaie să lovească în 
ferestre cu suficientă putere încât să zornăie cele şase gea- 
muri vopsite în galben. Multe dintre acele geamuri aveau bu- 
le de aer; unele deformau peisajul de afară, încât abia îl mai 
puteai recunoaşte. Masa şi scaunele erau sculptate simplu, 
nefiind mai elaborate decât cele pe care le puteai găsi în orice 
casă obișnuită, iar cornișele galbene de sub tavanul înalt, pre- 
văzut cu grinzi, nici atât. Cele două şemineuri, care se aflau 
într-un capăt şi în celălalt al încăperii, erau mari şi înalte, dar 
construite din piatră simplă, suporturile pentru buşteni și 
vătraiele fiind simple, din fier forjat. Senior sau nu, Algarin 
era departe de a fi înstărit. 

Vârându-și săculeţul cu tutun în buzunar, Rand se apro- 
pie agale de unul din șemineuri și folosi niște clești mici din 
alamă de pe poliţă ca să ia din vatră un cărbune încins de ste- 

jar ca să își aprindă pipa. Nădăjduia că nimănui nu avea să îi 
pară un gest ciudat. Evita să conducă Puterea mai mult decât 
era nevoie, mai ales dacă mai se afla cineva de față - îi era 
greu să ascundă amețeala care îl cuprindea atunci când făcea 
asta -, dar, deocamdată, nimeni nu pomenise nimic. O rafală 
de vânt aduse un țipăt, ca şi când ramurile copacilor ar fi zgâ- 
riat geamurile. Era o închipuire. Cei mai apropiaţi copaci se 
aflau dincolo de câmpii, la mai bine de o jumătate de milă 
depărtare. 

Loial îşi adusese un scaun sculptat cu viță-de-vie din odă- 
ile ogierului, care îi aducea genunchii la același nivel cu masa, 
astfel încât stătea aplecat mult în față ca să poată scrie în car- 
neţelul lui cu coperte din piele. Carneţelul era prea mic pen- 
tru el, suficient de mic ca să îi încapă lejer într-unul dintre 
buzunarele lui generoase, dar, totuşi, îndeajuns de mare ca 
majoritatea cărților pentru oameni pe care le văzuse Rand. 
Fire fine de păr îi acopereau buza de sus lui Loial, şi un smoc 
sub bărbie; încerca să îşi lase barbă și mustață, dar deși aces- 
tea erau crescute de doar câteva săptămâni, deocamdată nu 
părea să îi reuşească acest lucru. 

— Dar nu mi-ai spus aproape nimic cu adevărat util, tună 
ogierul, ca o tobă care își anunţa dezamăgirea. 

Urechile cu smocuri de păr i se blegiră. Chiar şi-aşa, înce- 
pu să șteargă peniţa din oțel al stiloului din lemn lustruit. Mai 
gros decât degetul mare al lui Rand și îndeajuns de lung ca să 
pară subţire, acesta se potrivea de minune între degetele 
groase ale lui Loial. 

— Nu pomenești niciodată despre fapte eroice, doar dacă 
vin din gura altcuiva. Faci ca totul să pară banal. Când poves- 
teşti tu, căderea Illianului pare o întâmplare la fel de capti- 
vantă ca a privi un ţesător cum îşi repară războiul de ţesut. Și 
curățarea Izvorului Adevărat? Tu și Nynaeve v-aţi legat, apoi 
v-aţi așezat şi ați condus Puterea în vreme ce toţi ceilalți erau 
plecaţi ca să lupte împotriva rătăciţilor. Până și Nynaeve mi-a 
povestit mai multe, iar ea susține că nu-și amintește mai nimic. 

Nynaeve, purtând podoaba ter'angreal şi ciudatul angreal 
brățară-şi-cercel, se foi pe scaunul din fața celuilalt şemineu, 
apoi îşi întoarse din nou privirea la Alivia. Din când în când, 
ea arunca o privire spre ferestre şi se trăgea de coada groasă 
şi împletită, însă în cea mai mare parte a timpului, atenţia îi 


era concentrată la femeia seanchană cu părul bălai. Stând în 
picioare lângă ușă, ca o santinelă, Alivia schiță un mic zâmbet 
amuzat. Fosta damane ştia că gestul Nynaevei îi era adresat 
ei. Însă intensitatea nu dispăru din ochii ei albaştri ca de vul- 
tur. Arareori îi dispărea de când îi fusese scoasă zgarda în 
Caemlyn. Cele două Fecioare care stăteau pe călcâie lângă ea 
şi se jucau cu o aţă, Harilin din Muntele de Fier Taardad și 
Enaila din Jarra Chareen, ofereau o imagine particulară. Cu 
shoufa înfăşurată în jurul capului şi cu vălul negru atârnân- 
du-le pe piept, fiecare avea trei sau patru sulițe vârâte prin- 
tre curelele care îi țineau arcul pe spate şi câte un scut din pi- 
ele de taur care zăcea pe jos. Erau cincizeci de Fecioare în co- 
nac, câteva dintre ele din clanul Shaido, şi toate erau pregăti- 
te să danseze dansul sulițelor cât ai clipi din ochi. Poate cu el. 
Ele păreau a oscila între încântarea de a-i oferi lui protecție 
din nou şi neplăcerea cauzată de timpul îndelungat în care el 
le evitase. 

Cât despre el, Rand nu se putea uita la ele fără să nu își 
aducă aminte de lista lungă de femei care muriseră pentru el 
şi pe care le omorâse. Moiraine Damodred. Ea mai presus de 
toate. Numele ei era înfierat în mintea lui. Liah din Casaida 
Chareen, Sendara din Muntele de Fier Taardad, Lamelle din 
Apa Fumegândă Miagoma, Andhilin din Goshien Apă Roșie, 
Desora din Musara Reyn... Atât de multe nume. Uneori, el se 
trezea în toiul nopţii înşiruind aceste nume, iar Min îl ţinea în 
braţe şi îi vorbea în şoaptă ca şi când ar fi liniștit un prunc. El 
îi spunea mereu că era bine şi că voia să se pună din nou la 
somn, dar după ce închidea ochii, nu adormea până când nu în- 
cheia lista. Uneori, Lews Therin înșira numele împreună cu el. 

Min își ridică privirea de la volumul pe care îl ținea des- 
chis pe masă. Era o carte a lui Herid Fel. Ea devora astfel de 
cărți şi folosea pe post de semn de carte răvașul pe care i-l 
trimisese acesta lui Rand înainte să fie ucis, cel în care scria 
că ea îi distrăgea atenţia. Haina scurtă și albastră, brodată cu 
flori albe pe mâneci și pe revere, era croită astfel încât să i se 
muleze frumos pe piept, unde bluza ei crem din mătase lăsa 
la vedere puţin din decolteu, iar în ochii ei mari și negri, în- 
cadraţi de cârlionţi negri ce îi ajungeau până la umeri, aveau 
o strălucire de încântare. El îi simţea încântarea prin legătu- 
ră. Ei îi plăcea când el o privea. Fără îndoială că legătura îi 

spunea ei cât de mult îi plăcea lui să privească. În mod ciudat, 
aceasta spunea şi cât de mult îi plăcea ei să îl privească. Dră- 
gut? El fredona, pipăindu-şi cu degetele lobul urechii. Ea era 
frumoasă. Și legată de el mai strâns ca niciodată. Ea, Elayne și 
Aviendha. Cum avea să le protejeze el acum? El se forță să îi 
zâmbească din spatele pipei, nefiind sigur că reușea să o pă- 
călească. O urmă de iritare pătrunse în legătură din partea ei, 
cu toate că el nu pricepea de ce devenea irascibilă ori de câte 
ori credea că el își făcea griji în privinţa ei. Lumină, ea voia să 
îl protejeze pe el! 

— Rand nu este prea vorbăreţ, Loial, zise ea, fără să mai 
zâmbească. În vocea ei joasă, aproape melodioasă, nu se sim- 
țea mânia, însă legătura transmitea cu totul altceva. De fapt, 
uneori tace ca un mut. 

Privirea pe care o îndreptă spre Rand îl făcu pe acesta să 
ofteze. Se părea că vor avea multe de discutat odată ce vor ră- 
mâne singuri. 

— Nici eu nu îți pot spune prea multe, dar sunt sigură că 
Verin și Cadsuane îţi vor zice tot ceea ce vrei să ştii. La fel vor 
face și altele. Întreabă-le dacă vrei ceva mai mult decât un 
simplu „da” sau „nu” şi încă vreo două vorbe. 

Verin cea îndesată şi măruntă, care şedea pe un scaun 
lângă Nynaeve şi croșeta, păru să tresară când își auzi pome- 
nit numele. Clipi uşor, de parcă s-ar fi întrebat de ce îi fusese 
pomenit. Cadsuane, care ședea în capătul celălalt al mesei cu 
coșul de cusut deschis lângă ea, își luă atenţia de la gherghef 
doar atât cât să îi arunce o privire lui Loial. Ornamentele au- 
rii care îi atârnau din cocul argintiu din creștetul capului se 
legănară. Fu doar atât, o privire, nu o încruntătură, însă ure- 
chile lui Loial zvâcniră. Surorile aes sedai îl impresionau în- 
totdeauna, iar Cadsuane mai mult ca oricare. 

— O, le voi întreba, Min, le voi întreba, zise el. Dar Rand 
este eroul principal al cărții mele. 

Cum nu avea un borcan cu nisip la îndemână, el începu să 
sufle uşor peste pagina din carnețelul lui ca să se usuce cer- 
neala, dar Loial, cum era Loial, continuă să vorbească printre 
pufăituri. 

— Nu-mi dai niciodată suficiente detalii, Rand. Trebuie să 
scot vorbele din gura ta cu cleştele. Păi, nici măcar n-ai po- 
menit că ai fost întemnițat în Far Madding până n-a facut-o 


Min. N-ai pomenit niciodată de asta! Ce-a zis Consiliul celor 
Nouă când ţi-a oferit Coroana de Lauri? Și când tu ai rebote- 
zat-o? Nu cred că a fost pe placul lor. Cum a fost încoronarea? 
A existat un ospăț, un festival, parade? Câţi rătăciți au venit 
împotriva ta la Shadar Logoth? Care dintre ei? Cum a arătat 
totul la sfârşit? Ce-ai simțit? Cartea mea n-are să fie foarte 
interesantă fără detalii. Nădăjduiesc ca Mat și Perrin să-mi 
dea răspunsuri mai bune. Se încruntă, iar sprâncenele lui 
lungi îi atinseră obrajii. Nădăjduiesc să nu fi pățit nimic. 

Culorile se învârteau în capul lui Rand, curcubeie gemene 
răsucite în apă. Acum, el știa cum să le alunge, însă de astă 
dată nu încercă să facă asta. Unul se materializă într-o ima- 
gine de-o clipită în care Mat călărea printr-o pădure în frun- 
tea unei coloane de călăreţi. Părea să se certe cu o femeie 
măruntă și negricioasă care călărea alături de el; își scoase 
pălăria şi se uită în ea, apoi şi-o îndesă la loc pe cap. Această 
imagine dură doar câteva clipe, apoi fu înlocuită de Perrin, 
care şedea la o cupă de vin într-un salon sau o tavernă, cu un 
bărbat şi o femeie, care purtau haine roşii asemănătoare, cu 
margini albastre și galbene. Ciudate veşminte. Perrin părea 
întunecat ca moartea, iar tovarășii lui, vigilenţi. La el? 

— Sunt bine, zise el, ignorând cu calm privirea pătrunză- 
toare a Cadsuanei. 

Ea nu știa totul, iar el avea de gând să rămână așa. Calm 
pe dinafară, mulțumit, suflând inele de fum. Pe interior era cu 
totul altfel. „Unde-or fi ei?” îşi zise el mânios, alungând o altă 
apariţie a culorilor. Acum, făcea asta cu mare ușurință. „Am 
nevoie de ei, iar ei se relaxează în Grădinile Ansaline!” 

Brusc, o altă imagine se materializă în capul lui - chipul 
unui bărbat -, iar lui i se tăie respiraţia. Pentru prima oară, 
apăru fără să simtă ameţeală. Pentru prima oară, el o văzu 
limpede în acele clipe, înainte ca să dispară. Era un bărbat cu 
ochii albaștri şi bărbie pătrăţoasă, cu câţiva ani mai în vârstă 
decât el, poate. Sau, mai degrabă, vedea limpede pentru pri- 
ma oară cum nu mai văzuse de multă vreme. Era chipul stră- 
inului care îi salvase viața în Shadar Logoth, când se luptase 
cu Sammael. Mai rău... 

„El a fost conştient de mine”, zise Lews Therin. Părea în- 
treg la minte de astă dată. Uneori aşa părea, dar nebunia re- 

venea întotdeauna în cele din urmă. „Cum poate un chip care 
îmi apare în minte să fie conștient de mine?” 

„Dacă tu nu ştii, cum te aștepți să știu eu?” gândi Rand. 
„Dar şi eu am fost conștient de el.” Fusese o senzaţie ciudată, 
ca şi când l-ar fi... atins... pe celălalt bărbat cumva. Doar că nu 
fizic. Mai stăruia o urmă. Părea că el nu trebuia decât să se 
miște niţel în oricare direcție ca să îl atingă din nou. „Cred că 
mi-a văzut şi chipul.” 

Nu i se mai părea ciudat că purta discuţii cu o voce din ca- 
pul lui. Adevărul fie spus, n-o mai făcuse de multă vreme. lar 
acum...? Acum, el îi putea vedea pe Mat sau pe Perrin doar 
gândindu-se la ei sau auzindu-le numele, plus că mai exista 
acest chip care venea înspre el neinvitat. Era mai mult decât 
un simplu chip, pare-se. Ce mai conta că purta discuții în gând 
în comparaţie cu asta? Însă bărbatul fusese conștient, dar şi 
Rand de el. 

„Când şuvoaiele noastre de focul-râului(51) au atins Sha- 
dar Logoth, trebuie să fi creat un soi de legătură între noi. Nu 
găsesc o altă explicație. Aceea a fost singura dată când ne-am 
întâlnit. El folosea așa-zisul Adevăratul Izvorț52) al lor: Asta 
trebuie să fi fost. Eu n-am simţit nimic, n-am văzut nimic în 
afară de șuvoiul lui de focul-răului.” Nu i se mai părea ciudat 
nici faptul că îi veneau în minte frânturi de cunoștințe despre 
care ştia că erau ale lui Lews Therin. Își amintea de Grădinile 
Ansaline, distruse în Războiul Umbrei, la fel de bine cum își 
amintea de ferma tatălui său. Cunoştinţele erau purtate şi în 
direcția cealaltă. Lews Therin vorbea uneori despre Emond's 
Field de parcă ar fi crescut acolo. „Toate astea au vreo noimă 
pentru tine?" 

„O, Lumină, de ce am vocea asta în cap? se tângui Lews 
Therin. De ce nu pot muri? O, Ilyena, scumpa mea lIlyena, 
vreau să vin la tine.” Vocea îi tărăgănă, transformându-se în 
plâns. Adeseori plângea atunci când vorbea despre soția sa, 
pe care o omorâse în nebunia lui. 


51 Este vorba despre focul-răului (balefire) nu de focul-râului. 
Greșelile ulterioare au fost corectate în text. (n.red.) 

52 Adevărata Putere. Pentru detalii, a se vedea nota nr. 20. 
(n.red) 


Nu avea importanţă. Rand înăbuși plânsetul zgomotos al 
bărbatului, estompându-l până când acesta deveni un sunet 
slab care abia dacă se auzea. Era convins că avea dreptate. 
Dar cine era individul? O iscoadă a Celui Întunecat, cu sigu- 
ranţă, dar nu unul dintre rătăciți. Lews Therin le ştia chipu- 
rile la fel de bine ca pe al său, iar acum le ştia și Rand. Un 
gând neașteptat îl făcu să se strâmbe. Cât de conștient de el 
era celălalt bărbat? Ta'verenii erau găsiți după efectul pe care 
îl aveau asupra Pânzei, cu toate că doar rătăciții știau cum 
să-i găsească. 

Lews Therin nu pomenise categoric niciodată că ar şti - 
„discuţiile” lor erau întotdeauna scurte, iar bărbatul arareori 
oferea informaţii de bunăvoie - și nimic nu venise din direc- 
ţia lui referitor la acest subiect. Cel puţin, Lanfear și Ishamael 
ştiuseră cum, dar nimeni nu îi dăduse de urmă astfel, de când 
aceştia muriseră. Oare această legătură putea fi folosită în 
acelaşi mod? Puteau fi cu toții în pericol. Mai în pericol decât 
de obicei, de parcă „de obicei” n-ar fi fost de-ajuns. 

— Te simţi bine, Rand? îl întrebă Loial, îngrijorat, înșu- 
rubând capacul din argint gravat cu frunze pe călimară. 

Sticla din care era făcută aceasta era atât de groasă, încât 
nu s-ar fi spart decât dacă ar fi fost izbită de o piatră, însă 
Loial o manevra de parcă ar fi fost fragilă. În mâinile lui uria- 
şe, părea fragilă. 

— Mi s-a părut că brânza are un gust ciudat, dar tu ai 
mâncat destul de mult din ea. 

— Sunt bine, zise Rand, dar Nynaeve nu îl luă în serios, 
fireşte. 

Ea se ridică de pe scaun şi străbătu plutind încăperea cât 
ai clipi din ochi, iar poalele albastre i se legănară. El simţi cum 
i se face pielea de găină atunci când ea îmbrățișă saidarul şi 
își întinse braţele ca să îşi pună mâinile pe capul lui. O clipă 
mai târziu, fu străbătut de un fior. Femeia asta nu cerea nici- 
odată voie! Uneori, se purta de parcă era în continuare meş- 
tereasa din Emond's Field, iar el făcea cale-ntoarsă spre fer- 
mă la răsărit. 

— Nu eşti bolnav, zise ea pe un ton de ușurare. 

Mâncarea stricată aducea tot soiul de boli în rândul ser- 
vitorilor, unele dintre ele grave. Oamenii ar fi murit dacă n-ar 
fi exista asha'manii și surorile aes sedai ca să îi tămăduiască. 

De teamă ca să nu îl coste pe stăpânul lor bani pentru că arun- 
cau mâncarea, în ciuda dojenilor primite de la Cadsuane și 
Nynaeve şi celelalte aes sedai, aceştia se hrăneau cu merinde 
ce ar fi trebuit să fie duse la groapa de gunoi. O clipă, el simţi 
o furnicătură diferită în jurul celei de-a doua răni din partea 
stângă. 

— Rana aceea nu-i mai bine, zise ea, încruntându-se. 

Ea încercase să o tămăduiască, dar nu avusese mai mulţi 
sorți de izbândă decât Flinn. Acest lucru nu îi pică bine. Nynaeve 
considera eşecul ca pe o insultă personală. 

— Cum poți să stai în picioare? Cred că suferi cumplit. 

— Nu bagă în seamă, zise Min pe un ton hotărât. 

O, da, aveau să schimbe câteva vorbe. 

— Nu mă doare mai tare când stau în picioare decât atunci 
când stau jos, îi spuse el Nynaevei, luându-i cu blândețe mâi- 
nile de pe cap. 

Era purul adevăr. La fel şi ceea ce spusese Min. El nu pu- 
tea îngădui durerii să îl facă prizonierul ei. 

Una dintre ușile duble se crăpă puțin, iar înăuntru pă- 
trunse un bărbat cu părul alb, înveşmântat într-o haină gal- 
benă cu margini roşii și albastre, care atârna pe trupul lui 
osos. Acesta făcu o plecăciune opintită, mai mult din vina în- 
cheieturilor decât din lipsă de respect. 

— Seniore Dragon, zise cu o voce aproape la fel de slabă 
ca încheieturile lui, s-a întors seniorul Logain. 

Logain nu mai aşteptă invitaţii şi intră practic imediat du- 
pă servitor. Era un bărbat înalt cu cârlionţi negri ce îi ajun- 
geau până la umeri, negri pentru un ghealdanin - femeile îl 
considerau adeseori chipeş -, care avea și o latură întunecată. 
Purta haina neagră cu Sabia şi Dragonul pe gulerul înalt şi o 
sabie cu mânerul lung la şold, dar mai adăugase ceva: o in- 
signă rotundă emailată pe umăr, care înfățișa trei coroane 
aurii pe un fundal albastru. Bărbatul adoptase o emblemă? 
Bărbatul în vârstă îşi arcui sprâncenele în semn de mirare și 
se uită la Rand de parcă l-ar fi întrebat dacă voia să îi spună 
lui Logain să plece. 

— Veştile din Andor sunt destul de corecte, bănuiesc, zise 
Logain, vârându-şi mănușile negre în spatele centironului. Îi 
oferi lui Rand o plecăciune simbolică, doar o uşoară îndoire a 
spinării. Elayne deţine în continuare orașul Caemlyn, iar 


Arymilla își continuă asediul. Însă Elayne are un avantaj, din 
moment ce Arymilla nici măcar nu poate să oprească intrarea 
proviziilor de hrană în oraș, darămite a întăririlor. Nu-i ne- 
voie să te încrunți. M-am ținut departe de oraș. Oricum, hai- 
nele negre nu sunt binevenite acolo. Cei din Ținuturile de Ho- 
tar se află în același loc. A fost înțelept din partea ta să nu te 
apropii de ei, pare-se. Se zvonește că ar avea cu ei treispre- 
zece aes sedai. Se zvonește că acestea te caută. Bashere s-a 
întors? 

Nynaeve îi aruncă o privire încruntată şi se îndepărtă de 
Rand, strângându-și coada împletită în pumn. N-avea nimic 
împotrivă ca asha'manii să fie legaţi de aes sedai, dar nu şi 
invers. 

Treisprezece şi îl căutau? El se ţinuse departe de cei din 
Ținuturile de Hotar pentru că Elayne nu agrease ajutorul lui - 
„amestec”, îi spusese ea, iar el începuse să îşi dea seama că ea 
avusese dreptate; ea trebuia să câștige Tronul Leului, nu el 
trebuia să i-l ofere - şi poate că era bine că făcuse asta. Toţi 
domnitorii din Ținuturile de Hotar aveau legături cu Turnul 
Alb şi fără îndoială că Elaida era în continuare dornică să pu- 
nă mâna pe el. Ea şi acea proclamaţie smintită cum că nimeni 
nu trebuia să se apropie de el în afară de ea. Dacă credea că 
asta îl va obliga să meargă la ea, atunci era o neghioabă. 

— Mulţumesc, asta e tot, Ethin. Seniore Logain? întrebă el, 
în vreme ce servitorul se retrăgea făcând plecăciuni și arun- 
cându-i o ultimă privire disprețuitoare lui Logain. 

Rand credea că bărbatul i-ar fi dat ascultare dacă i-ar fi 
spus să-l poftească afară pe Logain. 

— Titlul este un drept al lui din naştere, zise Cadsuane, 
fără să-şi ridice privirea de la gherghef. 

Ea trebuia să ştie; ajutase la prinderea lui pe vremea când 
își zicea Dragonul Renăscut, a lui şi a lui Taim. Ornamentele 
din păr zornăiră atunci când ea dădu din cap. 

— Ptiu! Un senior de rang inferior, care are o palmă de 
pământ în munţi, mare parte din el drept în sus şi-n jos. Dar 
Regele Johanin şi Consiliul Superior al Coroanei i-au luat pă- 
mânturile şi titlul după ce el a devenit un Dragon fals. 

Mici pete de culoare se iviră în obrajii lui Logain, însă vo- 
cea îi rămase rece şi calmă. 

— Mi-au luat pământurile, dar nu mi au putut şterge iden- 
titatea. 

Părând în continuare concentrată la ghergheful ei, Cadsuane 
râse încet. Verin se opri din croșetat. Îl iscodea cu privirea pe 
Logain tot aşa cum o vrăbiuţă durdulie se uită la o insectă. Și 
Alivia îşi mută privirea pătrunzătoare spre bărbat, iar Harilin 
şi Enaila păreau să-și joace jocul din inerție. Min părea să ci- 
tească în continuare, însă fiecare mână i se odihnea lângă 
manșeta mânecii opuse. Îşi ținea o parte din cuțite ascunse 
acolo. Niciuna dintre ele nu avea încredere în el. 

Rand se încruntă. Bărbatul n-avea decât să-și zică cum vo- 
ia atâta vreme cât făcea ce i se poruncea, dar Cadsuane îl ne- 
căjea pe el și pe oricine purta haina neagră aproape la fel de 
mult cum îl necăjea pe Rand. Nici el nu știa cât de multă în- 
credere putea avea în Logain; cu toate acestea, era nevoit să 
se mulțumească cu uneltele pe care le avea la îndemână. 

— S-a făcut? 

Cu Logain aici, Loial începu să desfacă din nou capacul că- 
limării. 

— Mai bine de jumătate din Turnul Negru se află în Arad 
Doman şi Illian. l-am trimis pe toţi bărbații legați de Aes Se- 
dai, în afară de cei de-aici, așa cum ai poruncit. 

Logain se apropie de masă în timp ce vorbea. Găsi o cara- 
fă cu luciu albastru, în care mai era vin, printre farfurii și res- 
turi şi îşi umplu o cupă cu luciu verde. Exista puţin argint în 
casă. 

— Ar fi trebuit să-mi îngădui să aduc mai mulți oameni 
aici. Numărul înclină prea mult în favoarea surorilor aes se- 
dai ca să fie pe placul meu. 

Rand mârâi. 

— Deoarece e oarecum din vina ta, n-ai decât să accepți. 
La fel și alţii. Continuă. 

— Dobraine şi Rhuarc vor trimite un soldat cu un mesaj 
de îndată ce vor da de cineva care se ocupă de mai multe sa- 
te. Consiliul Negustorilor susține că Regele Alsalam încă mai 
domnește, dar n-au vrut sau n-au putut să îl aducă sau să-mi 
spună unde se află. Par a fi dezbinați, iar Bandar Eban este 
mai mult de jumătate pustiu și aflat sub stăpânirea gloatei. 
Logain se strâmbă în cupă. Bande de soldaţi păstrează cât de 
cât ordinea, dar iau hrana și banii de la oamenii pe care sus- 


țin că îi protejează, plus că iau tot ce le pofteşte inima, inclu- 
siv femei. Legătura fu străbătută de o furie oarbă, iar Nynaeve 
scoase un mârâit gutural. Rhuarc și-a pus în cap să pună ca- 
păt acestei situaţii, dar începuse deja bătălia când am plecat 
eu, termină Logain. 

— Soldaţii nu vor rezista mult în fața aielilor. Dacă Dobraine 
nu poate găsi pe cineva care să preia controlul, atunci va 
trebui să fie el acela, deocamdată. 

Dacă Alsalam era mort, cum se părea, el va trebui să nu- 
mească un logofăt al seniorului Dragon în Arad Doman. Dar 
pe cine? Va trebui să fie o persoană pe care domani să o ac- 
cepte. 

Celălalt bărbat luă o gură sănătoasă de vin. 

— Taim n-a fost încântat pentru că am luat atât de mulţi 
bărbaţi din Turn și nu i-am spus unde se duceau. Am crezut 
că îţi va rupe în bucăţi ordinul. A apelat la toate șiretlicurile 
ca să afle unde ești. O, arde de dorinţa de a afla. Ochii îi erau 
practic aprinşi. L-aș fi crezut în stare să mă supună interoga- 
toriului dacă aș fi fost îndeajuns de nesăbuit, încât să mă în- 
tâlnesc cu el neînsoţit. Un lucru l-a mulțumit, însă: că nu l-am 
luat pe niciunul dintre apropiații săi. Asta i s-a citit limpede 
pe chip. Logain zâmbi, însă era un zâmbet întunecat, nu amu- 
zat. Acum sunt patruzeci şi unu, că veni vorba. A încredințat 
mai mult de o duzină de bărbaţi insignei Dragonului în ulti- 
mele zile, dar are mai mult de cincizeci în clasele lui „specia- 
le”, majoritatea dintre ei fiind bărbaţi recrutați de curând. 
Pune la cale ceva şi mă-ndoiesc că-ţi va plăcea. 

„Ţi-am spus să-l omori când ai avut ocazia, chicoti Lewis 
Therin cu o veselie nebunească. Ți-am spus. lar acum e prea 
târziu. Prea târziu.” 

Furios, Rand dădu drumul unui şuvoi de fum albastru-ce- 
nușiu. 

— Încetează, zise el, adresându-se atât lui Logain, cât şi 
lul Lews Therin. Taim a construit Turnul Negru încât numă- 
rul lui aproape că se potriveşte cu cel al Turnului Alb, iar 
rândul bărbaților sporeşte pe zi ce trece. Dacă este o iscoadă 
a Celui Întunecat cum susţii tu, de ce-ar face asta? 

Logain îl privi în ochi. 

— Pentru că nu s-a putut opri. Din câte am auzit, chiar de 
la început au existat bărbaţi care puteau călători şi care nu 

erau lingăii lui, iar el nu avea nicio scuză să se ocupe el însuși 
de toată recrutarea. Dar și-a construit un Turn al lui, ascuns 
în interiorul Turnului Negru, iar bărbaţii din acesta îi sunt 
credincioşi lui, nu ţie. A modificat lista dezertorilor și îşi cere 
scuze pentru „greșeala nevinovată”, dar poţi pune rămășag 
pe tot ce ai că nu a fost o greşeală. 

Şi cât de credincios era Logain? Dacă un Dragon fals se mâ- 
nia că trebuia să îl urmeze pe Dragonul Renăscut, atunci de 
ce altul n-ar face-o? Ar putea crede că are motiv. El fusese 
mult mai vestit ca Dragon fals decât Taim, avusese mai mult 
succes și strânsese o oaste care plecase din Ghealdan și 
aproape că ajunsese în Lugard în drumul său spre Tear. Ju- 
mătate din lume tremurase la auzul numelui de Logain. Cu 
toate acestea, Mazrim Taim conducea Turnul Negru în vreme 
ce Logain Ablar era un simplu asha'man. Min vedea în conti- 
nuare o aură a gloriei în jurul lui. Cu toate acestea, era peste 
puterea ei de a prevedea cum avea să atingă această glorie. 

Îşi scoase pipa din gură şi simţi fierbinţeala bolului în pal- 
ma lui înfierată cu stârcul. Pufăi în continuare mânios, fără 
să-şi fi dat seama de asta. Problema era că Taim şi Logain re- 
prezentau probleme mai mici. Vor trebui să aștepte. Uneltele 
aflate la îndemână. El făcu un efort ca să păstreze un ton calm. 

— Taim le-a şters numele de pe listă. Acest lucru este 
important. Dacă dă dovadă de favoritism, voi pune capăt 
acestei situaţii atunci când voi avea vreme. Seanchanii tre- 
buie să fie pe primul loc. Și poate și Tarmon Gai'don. 

— Dacă? mârâi Logain, trântind cupa pe masă cu atâta 
putere, încât aceasta se sparse. 

Vinul se vărsă pe masă şi începu să picure peste margine, 
încruntându-se, își șterse mâna udă de haină. 

— Crezi că îmi imaginez lucruri? Tonul lui devenea din ce 
în ce mai aprins cu fiecare cuvânt. Sau că le născocesc? Crezi 
că este vorba despre invidie, al'Thor? Asta crezi? Fii cu băga- 
re de seamă la mine, începu Rand, ridicând tonul ca să aco- 
pere bubuitul unui tunet. 

— Ți-am spus că mă aştept ca tu și prietenii tăi în haine 
negre să fiți cuviincioși cu mine şi cu prietenii şi oaspeţii mei, 
zise Cadsuane cu severitate, dar am hotărât ca acest lucru să 
vi se aplice şi vouă. Își ţinea în continuare ochii aţintiţi la 
gherghef, dar vorbea de parcă le-ar fi fluturat un deget ame- 


nințător pe sub nas. Cel puţin cât timp sunt eu de față. Asta 
înseamnă că, dacă veți continua să vă ciorovăiţi, s-ar putea să 
vă trag o mamă de bătaie amândurora. 

Harilin şi Enaila începură să râdă atât de zgomotos, încât 
încâlciră aţa cu care se jucau. Nynaeve râse şi ea, cu toate că 
încerca să se ascundă în dosul mâinii. Lumină, până și Min 
zâmbea! 

Logain se încordă şi își încleştă fălcile atât de tare, încât 
Rand se aștepta să-i audă dinţii scrâşnind. El încerca din răs- 
puteri să nu se încordeze şi el. Cadsuane şi regulile ei afurisi- 
te. Condiţiile ei pentru a fi sfătuitoarea lui. Ea se prefăcea că 
el le ceruse și adeseori mai adăuga una pe lista lui. Regulile 
nu erau tocmai oneroase, dar existenţa lor era, însă modul în 
care le prezenta ea semăna întotdeauna cu o împunsătură cu 
un băț cu vârful ascuţit. El deschise gura ca să-i spună că se 
săturase de regulile ei, și de ea, dacă era nevoie. 

— Taim va trebui cel mai probabil să lupte în Ultima Bă- 
tălie indiferent ce ar coace, zise Verin pe neașteptate. Lucrul 
ei de mână, o grămadă diformă care putea fi orice, i se odih- 
nea în poală. Va veni în curând. După câte am citit despre 
acest subiect, semnele sunt destul de clare. Jumătate din ser- 
vitori au recunoscut oameni morţi pe coridoare. Oameni pe 
care îi ştiau în viaţă. S-a întâmplat de-atâtea ori, încât nu se 
mai tem de asta. lar o duzină de oameni care mânau vitele pe 
o pășune de primăvară au privit cum un oraş de mărime con- 
siderabilă s-a topit în negură la doar câteva mile spre miază- 
noapte. 

Cadsuane își ridicase privirea și se holba acum la sora Bru- 
nă cea îndesată. 

— Îţi mulțumim că repeţi ceea ce ne-ai spus ieri, Verin, 
zise pe un ton sec. 

Verin clipi, apoi îşi reluă croşetatul, încruntându-se la îm- 
pletitură ca și când nici ea nu era sigură ce avea să fie. 

Min îi surprinse privirea lui Rand, clătină ușor din cap, iar 
el oftă. Legătura transmitea iritare și precauţie, ultima fiind 
un avertisment voit pentru el, bănuia Rand. Uneori, ea parcă 
putea să îi citească gândurile. Ei bine, dacă el avea nevoie de 
Cadsuane, iar Min zicea că avea, atunci avea nevoie de ea. 
Doar că îşi dorea să știe ce altceva trebuia să îl mai înveţe ea 
în afară de cum să scrâșnească din dinți. 

— Sfatuieşte-mă, Cadsuane. Ce părere ai de planul meu! 

— Băiatul întreabă în sfârşit, murmură ea, punând gher- 
gheful jos, lângă coşul de cusut. A pus toate planurile pe roate 
unele de care nici măcar nu știu, iar acum mă întreabă. Prea 
bine. Pacea ta cu seanchanii nu va fi văzută cu ochi buni. 

— Armistițiu, interveni el. lar un armistițiu cu Dragonul 
Renăscut va dura atâta vreme cât va dura și Dragonul Re- 
născut. Când voi muri, toţi vor fi liberi să pornească din nou 
la război împotriva seanchanilor dacă vor dori. 

Min îşi închise cartea cu zgomot şi îşi încrucişă braţele pe 
piept. 

— Nu vorbi aşa! zise ea, roşie la față de furie. 

Prin legătură se simţea, de asemenea, teamă. 

— Profeţiile, Min, zise el cu tristeţe. 

Nu se întrista pentru el, ci pentru ea. Voia să o protejeze, 
pe ea, pe Elayne și pe Aviendha, dar avea să le rănească, în 
cele din urmă. 

— i-am spus să nu vorbeşti aşa! Profeţiile nu spun că tre- 
buie să mori! N-am de gând să te las să mori, Rand al'Thor! 
Elayne, Aviendha şi cu mine n-o să te lăsăm! 

Ea o privi cu dușmănie pe Alivia, despre care viziunile spu- 
seseră că îl va ajuta pe Rand să moară, și îşi vâri mâinile în 
mâneci după cuțite. 

— Fii cuminte, Min, îi zise el. 

Ea îşi scoase repede mâinile din mâneci, însă îşi încleştă 
fălcile, iar legătura fu brusc inundată de încăpățânare. Lumi- 
nă, oare trebuia să își facă griji că Min va încerca să o omoare 
pe Alivia? Nu că ar fi avut vreo şansă - era la fel de inutil să 
încerci să azvârli un cuţit spre o aes sedai ca spre o sean- 
chană -, dar s-ar fi putut răni. El nu era sigur dacă Alivia ştia 
şi alte împletituri în afară de cele pentru arme. 

— Nu va fi văzută cu ochi buni, după cum ziceam, spuse 
Cadsuane pe un ton ferm, ridicând tonul. 

Îi aruncă lui Min o încruntare scurtă, înainte să își îndrep- 
te atenţia din nou spre Rand. Faţa ei era calmă, serioasă, de 
aes sedai. Ochii ei negri erau reci, asemenea unor pietre ne- 
gre lustruite. 

— Mai ales în Tarabon, Amadicia și Altara, dar și în alte 
părți. Dacă le vei îngădui seanchanilor să păstreze pe ce au 


pus stăpânire deja, la ce ţinuturi vei renunța mai departe? 
Astfel vor vedea situația majoritatea domnitorilor. 

Rand se rezemă cu spatele de spătarul scaunului, întin- 
zându-și picioarele în față şi suprapunându-şi gleznele. 

— N-are importanţă că nu va fi văzută cu ochi buni. Am 
pătruns în Tear prin terangrealul acela în formă de uşă, 
Cadsuane. Știi despre asta? Ornamentele aurii se legănară 
atunci când ea dădu din cap nerăbdătoare. Una dintre între- 
bările pe care le-am pus aelfinnilor a fost: „Cum pot ieși biru- 
itor în Ultima Bătălie?” 

— E o întrebare periculoasă, zise ea încet, căci atinuge 
Umbra. Consecințele ar putea fi destul de neplăcute, așa se 
presupune. Și care a fost răspunsul? 

— „Nordul și estul trebuie să se unească. Vestul și sudul 
trebuie să se unească. Cele două trebuie să se unească.” 

Suflă un cerc de fum, apoi puse un altul în mijlocul lui pe 
măsură ce acesta se lărgea. Dar asta nu era tot. Întrebase cum 
să biruiască şi să supraviețuiască. Ultima parte a răspunsului 
fusese: „Ca să trăieşti, trebuie să mori”. Nu era un lucru de 
care să pomenească prea degrabă în prezenţa lui Min. În 
prezenţa nimănui, în afară de Alivia, de fapt. Acum, el trebuia 
își dea seama cum să trăiască prin moarte. 

— La început, am crezut că trebuie să cuceresc totul, dar 
nu la asta s-au referit ei. Dacă înseamnă că seanchanii deţin 
vestul și sudul, după cum putem spune că le-au cucerit deja, 
şi va exista o alianță care va lupta în Ultima Bătălie, seancha- 
nii şi toţi ceilalți? 

— Se poate, zise ea. Dar dacă vei încheia acest... armisti- 
țiu... de ce trimiţi ceea ce pare a fi o oaste numeroasă spre 
Arad Doman şi o întărești pe cea care se află deja în Illian? 

— Pentru că Tarmon Gai'don este aproape, Cadsuane și 
nu mă pot lupta cu Umbra și cu seanchanii în acelaşi timp. 
Voi obține un armistițiu sau îi voi nimici indiferent de prețul 
plătit. Profeţiile spun că trebuie să leg de mine cele douăț53) 
luni. Am priceput ce înseamnă asta abia acum câteva zile. De 
îndată ce se va întoarce Bashere, voi ști când şi unde trebuie 
să o întâlnesc pe Fiica celor Nouă Luni. Singura întrebare este 


53 I have to bind the nine moons to me, în textul original. Deci 
cele nouă luni, nu cele două. (n.red.) 

cum s-o leg şi pe ea de mine, iar ea va trebui să îmi dea un 
răspuns. 

Vorbea pe un ton calm, suflând din când în când un cerc 
de fum pentru emfază. Reacţiile fură diferite. Loial scria foar- 
te repede, încercând să noteze fiecare cuvânt, în vreme ce 
Harilin și Enaila își văzură mai departe de jocul lor. Dacă 
trebuiau să facă sulițele să danseze, atunci erau pregătite. 
Alivia dădea din cap cu înverșunare, nădăjduind fără îndoială 
că va veni vremea să îi nimicească pe aceia care o făcuseră să 
poarte a'dam vreme de cinci sute de ani. Logain găsise o altă 
cupă şi şi-o umpluse cu vinul care mai rămăsese în carafă, 
însă ţinea cupa în mână fără a bea, cu o expresie pe față ce nu 
putea fi citită. Acum, Rand era acela pe care Verin îl studia cu 
un mare interes. Pe de altă parte, ea fusese întotdeauna cu- 
rioasă în privinţa lui. Dar, pe Lumină, de ce Min era profund 
întristată? lar Cadsuane... 

— Piatra se crapă atunci când primește o lovitură îndea- 
juns de puternică, zise ea, chipul ei de aes sedai fiind o mască 
a calmului. Oţelul se sfărâmă. Stejarul înfruntă vântul şi se 
rupe. Salcia se îndoaie unde trebuie și supraviețuiește. 

— O salcie nu va birui în Tarmon Gai'don, îi spuse el. 

Uşa se întredeschise din nou și Ethin intră cu paşi șovăitori. 

— Seniore Dragon, au sosit trei ogieri. Au fost foarte în- 
cântați să afle că jupânul Loial se află aici. Unul dintre ei este 
mama lui. 

— Mama mea? exclamă Loial, dar până și acest sunet adu- 
cea cu un vânt șuierător ce sufla într-o peşteră. 

Sări în picioare atât de repede, încât scaunul lui căzu pe 
spate. Își frângea mâinile, iar urechile i se pleoştiră. Își întor- 
cea capul într-o parte şi-n alta de parcă ar fi căutat o altă ie- 
şire în afară de ușă. 

— Ce mă fac, Rand? Ceilalţi doi trebuie să fie fruntașul 
Haman şi Erith. Ce mă fac? 

— Jupâneasa Covril a zis că e tare nerăbdătoare să vor- 
bească cu dumneata, jupâne Loial, zise Ethin cu vocea lui cea 
slabă. Tare nerăbdătoare. Ploaia i-a udat până la piele, dar a 
zis că te vor aștepta la etaj, în salonul ogierilor. 

— Ce mă fac, Rand? 

— Ai zis că vrei să te însori cu Erith, zise Rand pe un ton 
cât se poate de blând. 


Blândeţea nu îi era la îndemână decât atunci când venea 
vorba de Min. 

— Dar cartea mea! Notiţele mele nu sunt complete şi nu 
voi afla niciodată ce se întâmplă în continuare. Erith mă va 
duce înapoi cu ea în steddingul Tsofu. 

— Ptiu! 

Cadsuane luă din nou ghergheful în mâini și începu să 
coasă cu delicateţe. Făcea simbolul străvechi al Aes Sedai, 
Colţul Dragonului și Flacăra Tar Valonului topite într-un disc 
care avea o jumătate neagră și cealaltă albă separate de o li- 
nie șerpuitoare. 

— Du-te la mama ta, Loial. Dacă ea este Covril, fiica Ellei, 
fiica lui Soong, atunci nu vrei s-o laşi să aştepte. După cum 
bănuiesc că știi. 

Loial păru să ia vorbele Cadsuanei drept poruncă. Începu 
să şteargă din nou peniţa şi să înșurubeze capacul călimării 
însă făcea totul foarte încet, cu urechile pleoştite. Din când în 
când, suspina trist, aproape înăbușit. 

— Cartea mea! 

— Ei bine, zise Verin, ridicându-și lucrul de mână ca să îl 
inspecteze, cred că am făcut tot ce puteam face aici. Cred că 
mă voi duce să îl caut pe Tomas. Când plouă, îl doare genun- 
chiul, deși neagă asta chiar şi în fața mea. Aruncă o privire 
spre fereastră. Chiar pare că s-a mai domolit ploaia. 

— lar eu cred că mă voi duce să îl caut pe Lan, zise Nynaeve, 
strângându-și poalele. Compania e mai plăcută atunci când 
este prezent și el. Rosti aceste cuvinte trăgându-se de coada 
împletită şi aruncându-le o privire dușmănoasă Aliviei şi lui 
Logain. Vântul îmi spune că se apropie furtuna, Rand. Și ştii 
că nu mă refer la ploaie. 

— Ultima Bătălie? întrebă el. Cât de curând? 

Când venea vorba despre vreme, atunci când ea asculta 
vântul, acesta îi spunea uneori aproape cu exactitate când 
aveau să vină ploile. 

— S-ar putea şi nu știu. Dar ține minte atât. Se apropie 
furtuna. O furtună îngrozitoare. 

Tunetul bubui pe cer. 

CAPITOLUL 19 
Jurăminte 


Neliniștit, Loial privea cum Nynaeve se îndepărta plutind 
pe coridorul luminat de lămpi într-o direcție, iar Verin, în 
cealaltă. Niciuna nu trecea de brâul lui, dar amândouă erau 
aes sedai. Acest lucru îi puse un nod în gât, astfel încât, până 
când își făcu el curaj să îi ceară uneia din ele să îl însoțeasiă, 
amândouă se făcură nevăzute după câte un colț ascuţit. Co- 
nacul era o construcţie întortocheată, cu construcţii adăugate 
de-a lungul multor ani fără vreun plan general adevărat din 
câte îşi dădea el seama, iar coridoarele se întâlneau adeseori 
în unghiuri ciudate. Chiar își dorea să fie însoţit de o aes se- 
dai atunci când avea să dea ochii cu mama lui. Până şi 
Cadsuane, deşi aceasta îl intimida foarte mult cu felul ei de a-l 
tachina pe Rand. Mai devreme sau mai târziu, Rand avea să 
izbucnească. Nu mai era același bărbat pe care Loial îl întâl- 
nise pentru prima oară în Caemlyn, nici măcar bărbatul pe 
care îl lăsase în Cairhien. Atmosfera ce îl înconjura pe Rand 
era sumbră şi rece acum, și parcă stăteau cu picioarele pe 
nisipuri mişcătoare. Cu Rand în ea, în toată casa domnea ace- 
eaşi atmosferă. 

O servitoare zveltă, cu părul cărunt, care căra un coş cu 
prosoape împăturite, tresări, apoi clătină din cap și bombăni 
ceva înainte să îi facă o reverență scurtă şi să-şi vadă mai 
departe de drum. Ea făcu un mic pas în lateral de parcă ar fi 
încercat să ocolească ceva. Sau pe cineva. El se holbă la locul 
respectiv și se scărpină după ureche. Poate că el putea vedea 
doar ogieri morți. Nu că își dorea acest lucru. Și-așa era în- 
deajuns de trist să ştii că oamenii morți nu îşi mai puteau 
găsi odihna. Dacă i s-ar fi confirmat acest lucru și în cazul 


ogierilor, asta n-ar fi făcut decât să-i frângă inima. Oricum, 
aceştia și-ar fi făcut apariția cel mai probabil doar în interio- 
rul steddingului. Totuși, lui i-ar plăcea tare mult să vadă un 
oraș dispărând. Nu un oraş adevărat, ci un oraș care era la fel 
de mort ca sufletele acelea pe care oamenii susțineau că le 
vedeau. Ai putea să te plimbi pe străzi înainte ca acestea să se 
topească şi să vezi cum erau oamenii înainte de Războiul de 
O Sută de Ani, sau chiar înainte de Războaiele Troloce. Cel 
puţin asta spunea Verin, iar ea părea să ştie foarte multe lu- 
cruri despre subiect. Merita să pomenească despre asta în 
cartea lui. Avea să fie o carte minunată. Scărpinându-se în 
barbă cu două degete - vai, ce îl mânca! —, el oftă. Ar fi fost o 
carte minunată. 

Dacă stătea acolo, pe coridor, nu făcea decât să amâne in- 
evitabilul. „Dacă amâni să cureţi grădina, aceasta va fi mereu 
năpădită de buruieni”, zicea o vorbă străveche. Doar că el 
avea impresia că buruienile îl năpădeau pe el. Respirând 
greu, o urmă pe servitoare până când ajunse la scările ample 
care duceau în sus, la odăile ogierilor. Scările aveau două ba- 
lustrade zdravene, care îi ajungeau până la umeri servitoarei 
cu părul cărunt și îndeajuns de rezistente ca să te poți sprijini 
de ele. Se temea adeseori să atingă balustradele făcute pen- 
tru oameni ca nu cumva să le rupă. Una trecea prin mijloc, 
treptele de lângă peretele acoperit cu lambriuri fiind făcute 
pentru picioarele oamenilor, iar cele din exterior, pentru 
ogieri. 

Femeia era în vârstă pentru anii oamenilor; cu toate 
acestea, urcă mai repede decât el şi străbătea deja cu paşi 
grăbiţi coridorul atunci când ajunse în capul scărilor. Nu în- 
căpea îndoială că ea ducea prosoapele în odaia mamei lui și 
în cea a fruntașului Haman şi a lui Erith. Cu siguranţă că 
aceştia voiau să se usuce înainte să stea de vorbă. El va suge- 
ra asta. Astfel, va avea timp de gândire. Gândurile îi păreau la 
fel de încete ca picioarele, pe care le simţea ca de plumb. 

Existau șase dormitoare pregătite pentru ogieri de-a lun- 
gul coridorului - dacă îşi întindea braţele aproape că atingea 
grinzile tavanului - pe lângă o cămară, o cameră de scăldat, 
prevăzută cu o cadă mare din aramă, și un salon. Aceasta era 
aripa cea mai veche a conacului, construită în urmă cu aproa- 
pe cinci sute de ani. O viaţă de ogier, în cazul unuia foarte bă- 

trân, dar multe vieţi pentru oameni. Aceștia aveau o viață 
atât de scurtă, în afară de aes sedai; acesta trebuie să fi fost 
motivul pentru care se agitau de colo colo. Dar până și suro- 
rile aes sedai puteau fi la fel de agitate ca restul. Aceasta era o 
enigmă. 

Uşa salonului era sculptată cu un Copac Mare. Nu era lu- 
crarea vreunui ogier, însă avea detalii frumoase și putea fi 
recunoscută pe loc. Se opri, trăgându-se de haină ca să şi-o 
îndrepte, pieptănându-și părul cu degetele, dorindu-și să fi 
avut timp ca să îşi lustruiască cizmele. Avea o pată de cer- 
neală pe manșetă. Nu mai avea timp să facă ceva nici în 
această privință. Cadsuane avea dreptate. Mama lui nu era 
genul de femeie care să fie lăsată să aștepte. Era ciudat că știa 
de ea Cadsuane. Poate o ştia, după felul în care vorbise de ea. 
Coviril, fiica Ellei, fiica lui Soong, era o vorbitoare faimoasă, 
însă el nu îşi dăduse seama că ea era cunoscută în Lumea de 
Afară. Lumină, mai că gâfâia din cauza neliniștii. 

Încercând să își controleze respiraţia, intră. Țâţânile scâr- 
țâiau chiar şi-aici. Servitorii fuseseră îngroziți atunci când el 
le ceruse niște ulei ca să le ungă - asta era treaba lor; el era 
musafir - însă nici măcar nu se obișnuiseră cu asta. 

Încăperea cu tavan înalt era destul de spațioasă, cu tapete 
întunecate şi lucioase pe pereţi, cu scaune sculptate cu vi- 
ță-de-vie şi măsuţe sculptate cu viță-de-vie și cu lampadare 
din fier forjat de mărimi potrivite, ale căror flăcări se reflec- 
tau În oglinzi, dansând deasupra capului său. În afară de un 
raft cu cărți, toate atât de vechi, încât copertele lor din piele 
se scorojiseră și pe care el le citise deja, doar un castron mic 
din lemn descântat era făurit de ogieri. Un obiect frumos; își 
dorea să fi știut cine îl descântase, însă era atât de învechit, 
încât chiar dacă i-ar fi cântat, nu ar fi primit înapoi drept răs- 
puns nici măcar un ecou. Cu toate acestea, totul ieșise din 
mâinile cuiva care fusese cel puţin într-un stedding. Lucrările 
s-ar fi potrivit în orice locuinţă. Fireşte, încăperea nu semăna 
defel cu una dintr-un stedding, însă strămoșul seniorului 
Algarin își dăduse toată osteneala ca oaspeţii lui să se simtă 
confortabil. 

Mama lui ședea în faţa unuia dintre şemineurile din cără- 
midă. Era o femeie cu trăsături aspre care îşi ținea poalele 
brodate cu viță-de-vie răsfirate în faţa flăcărilor ca să i se 


usuce. El răsuflă ușurat atunci când văzu că ea nu era atât de 
udă pe cât se așteptase, cu toate că asta îl împiedica să le mai 
sugereze să își ia tot timpul necesar ca să se usuce. Pelerinele 
lor de ploaie trebuie că începuseră să se găurească. Se întâm- 
pla asta după o vreme, pe măsură ce uleiul de anason începea 
să se usuce. Poate că nici ea nu avea să fie atât de țâfnoasă pe 
cât se temea el. 

Fruntașul Haman cel cu părul alb, cu haina neagră pur- 
tând pe alocuri nişte pete mari și umede, examina unul dintre 
topoarele de pe perete, clătinând din cap. Coada era la fel de 
lungă pe cât era el de înalt. Făurite în timpul Războaielor Tro- 
loce sau chiar mai înainte, erau două astfel de topoare, iar tăl- 
pile lor lungi erau furniruite cu aur şi argint(54), la fel şi cele 
două cosoare ornate, cu vârfuri ascuţite şi mânere lungi. Co- 
soarele, desigur, ascuţite pe o latură și zimțate pe cealaltă, 
aveau întotdeauna cozi lungi, însă furniturile şi ciucurii lungi 
şi roşii arătau şi că acestea serviseră, de asemenea, drept 
arme. Nu era cea mai fericită alegere să le atârni într-o încă- 
pere menită pentru lectură sau pentru conversații sau pentru 
contemplare. 

Însă privirea lui Loial trecu pe lângă mama lui şi fruntaşul 
Haman, îndreptându-se spre celălalt şemineu, unde Erith, mi- 
cuță și cu o înfăţişare aproape fragilă, își usca poalele. Avea 
gura dreaptă, nasul mic şi bine rotunjit şi ochii de culoarea 
unui pistil de halesia. Pe scurt, era frumoasă! Şi urechile care 
îi ieșeau în sus prin părul lucios şi negru, ce i se revărsa pe 
spate... Erau curbate și durdulii, iar în vârfuri aveau smocuri 
de păr care păreau la fel de moi cum era păpădia jos. Erau 
cele mai splendide urechi pe care le văzuse el vreodată. Nu că 
ar fi atât de necioplit, încât să spună asta. Ea îi zâmbi foarte 
misterios, iar urechile lui tresăriră din cauza stânjenelii. Cu 
siguranță că ea nu putea ști la ce se gândise el. Sau putea? 


54 „the long axe heads inlaid with gold and silver”, în 
textul original. Partea metalică a unui topor se compune din: 
cap şi limbă. Capul este partea în formă de ciocan, unde se 
introduce coada, limba este partea care se termină cu tăișul. 
După descriere, ceea ce privea fruntașul Haman erau securi 
de luptă, care au capul mai alungit, continuat adesea cu o ţe- 
pușă. În niciun caz topoare. (n.red.) 

Rand zicea că femeile puteau uneori, dar era vorba despre fe- 
meile umane. 

— Aşadar, iată-te, zise mama lui, proptindu-şi pumnii în 
şolduri. 

El nu primi niciun zâmbet din partea ei. Sprâncenele îi 
erau coborâte și fălcile, încleștate. Dacă asta însemna ca era 
binedispusă, atunci mai bine ar fi fost udă leoarcă. 

— Trebuie să recunosc că mi-ai dat bătăi de cap, dar acum 
am pus mâna pe tine și n-am de gând să te las s-o iei la fugă. 
Ce ai pe buză? Și pe bărbie! Ei bine, ai face bine să te razi nu- 
maidecât. Nu te strâmba la mine, fiule Loial. 

Pipăindu-şi neliniștit mustaţa de pe buza de sus, el încer- 
că să pară calm - când mama ta îţi spunea „fiule”, n-avea chef 
de glume -, însă îi fu greu. Voia să-și lase mustață și barbă. 
Unii ar zice că era un moft, tânăr cum era, dar totuși... 

— Bătăi de cap, într-adevăr, zise fruntaşul Haman pe un 
ton sec, atârnând toporul la locul lui în cui. 

El avea o mustață lungă şi albă care îi cădea peste bărbie 
şi o barbă lungă şi îngustă care îi atârna pe piept. Avea mai 
bine de trei sute de ani, era adevărat, dar tot nu era corect. 

— Multe bătăi de cap. Mai întâi, am mers pe jos până în 
Cairhien, căci am auzit că eşti acolo, doar că tu plecaseși. Du- 
pă o scurtă oprire la steddingul Tsofu, ne-am dus pe jos până 
în Caemlyn, unde tânărul al'Thor ne-a informat că te afli în 
Ținutul celor Două Râuri și ne-a dus acolo. Dar tu plecaseși 
iar. Spre Caemlyn, pare-se! Își arcui sprâncenele până aproa- 
pe de linia părului. Am început să cred că ne jucam de-a şoa- 
recele şi pisica. 

— Oamenii din Emond's Field ne-au spus cât de viteaz ai 
fost, zise Erith cu o voce melodioasă. 

Îşi strânse poalele în pumni, iar urechile îi zvâcniră de în- 
cântare. Părea gata să sară în sus de bucurie. 

— Ne-au spus cum te-ai luptat cu trolocii și cu myrddra- 
alii şi cum te-ai dus printre ei ca să sigilezi Calea de Taină a 
Menetherenului ca să nu mai vină și alţii. 

— N-am fost singur, protestă Loial, fluturându-și mâinile. 
Lui i se păru că urechile aveau să i se desprindă de pe cap, 
atât de tare zvâcneau datorită entuziasmului. Gaul a fost cu 
mine. Am făcut asta împreună. N-aș fi ajuns niciodată la Calea 
de Taină fără Gaul. 


Ea strâmbă din nasul ei fin, respingând implicarea lui Gaul. 

Mama lui pufni. Urechile ei erau rigide din cauza dispre- 
tului. 

— E o neghiobie. Să duci bătălii. Să îți pui viața în primej- 
die. Să joci jocuri de noroc. Toate astea. Neghiobie curată, și 
n-am să-ți mai îngădui să faci asta. 

Fruntașul Haman își drese glasul afectat, mişcându-și ure- 
chile iritat, și își împreună mâinile la spate. Nu îi plăcea să fie 
întrerupt. 

— Aşadar, ne-am întors în Caemlyn, doar ca să aflăm că ai 
plecat, apoi am mers iar în Cairhien, și iar nu te-am găsit acolo. 

— Şi ţi-ai pus viața în primejdie din nou, în Cairhien, in- 
terveni mama lui, amenințându-l cu degetul. N-ai minte deloc? 

— Aielii au spus că ai fost foarte curajos la Fântânile din 
Dumai, murmură Erith, privindu-l printre genele ei lungi. 

EI înghiţi în sec. Privirea ei făcea să i se pună un nod în gât. 
El ştia că ar trebui să își întoarcă privirea, dar cum putea fi 
sobru când ea se uita la el? 

— Când ne aflam în Cairhien, mama ta a hotărât că nu mai 
poate sta departe de Marea Adunare a ogierilor, deşi n-aş pu- 
tea spune de ce, din moment ce pare puţin probabil ca ei să 
ajungă la o hotărâre într-un an sau doi. Așadar am pornit la 
drum spre steddingul Shangtai în speranţa că te vom găsi mai 
târziu. 

Fruntașul Haman rosti toate acestea foarte repede, pri- 
vindu-le încruntat pe cele două femei ca și când s-ar fi aştep- 
tat ca acestea să îl întrerupă din nou. Barba și mustaţa lui 
păreau zburlite. 

Mama lui Loial pufni din nou, mai zgomotos. 

— Mă aştept să se ajungă la o hotărâre foarte repede, 
într-o lună sau două, altminteri n-aş fi renunţat nici măcar 
temporar la a-l căuta pe Loial. Acum, că l-am găsit, putem în- 
cheia totul şi să ne așternem la drum fără întârziere. 

Ea se uită la Fruntașul Haman, care se încrunta, cu urechi- 
le date pe spate, și îşi schimbă tonul. La urma urmei, el era 
fruntaş. 

— Iertare, fruntaş Haman. Adică, vrei să oficiezi ceremo- 
nia dacă îţi face plăcere? 

— Cred că îmi face plăcere, Covril, zise el pe un ton blând. 

Mult prea blând. Atunci când Loial auzea acest ton din vo- 
cea dascălului său, cu urechile date pe spate, știa întotdeauna 
că greşise. Se ştia că fruntașul Haman arunca cu o bucată de 
cretă după un învățăcel atunci când folosea acest ton. 

— Din moment ce mi-am abandonat învățăceii, ca să nu 
mai pomenesc de a lua cuvântul în cadrul Adunării, ca să te 
urmez în această goană sălbatică din același motiv, presupun 
că îmi face cu adevărat plăcere. Erith, tu ești foarte tânără. 

— A trecut de optzeci de ani, are vârsta potrivită ca să se 
mărite, zise mama lui Loial cu asprime, încrucişându-și bra- 
tele pe piept. 

Urechile îi zvâcneau, arătând că începea să își piardă răb- 
darea. 

— Mama ei și cu mine am ajuns la o înţelegere. Tu însuţi 
ai fost martor când am iscălit angajamentul de căsătorie și 
dota lui Loial. 

Urechile Fruntașului Haman se lăsară și mai mult pe spa- 
te, iar umerii îi coborâră ca și când şi-ar fi strâns mâinile 
foarte tare la spate. Nu îşi luă privirea de la Erith. 

— Ştiu că vrei să te măriţi cu Loial, dar eşti sigură că eşti 
pregătită? A avea soț este o mare responsabilitate. 

Loial îşi dorea ca să îi pună cineva şi lui această întrebare, 
dar nu aceasta era tradiţia. Mama lui şi cu mama lui Erith 
ajunseseră la o înţelegere și numai Erith îi putea pune capăt 
acum. Dacă voia. Oare el voia ca ea să o facă? Nu se putea opri 
să nu se gândească la cartea lui. Nu se putea opri să nu se 
gândească la Erith. 

Ea cu siguranţă părea serioasă. 

— 'Țesăturile mele se vând bine, iar eu sunt pregătită să 
mai cumpăr un război de țesut şi să iau o ucenică. Dar s-ar 
putea ca nu la asta să te referi. Sunt pregătită să îngrijesc un 
soţ. Brusc, ea zâmbi. Era un zâmbet care îi lumina faţa. Mai 
ales una care are sprâncene lungi atât de frumoase. 

Urechile lui Loial fremătară, la fel şi cele ale fruntașului 
Haman, chiar dacă nu la fel de mult. Când vorbeau între ele, 
femeile erau foarte libertine în exprimare, asta auzise el, dar, 
de obicei, încercau să nu îi stingherească pe bărbaţi. De obi- 
cei. Urechile mamei lui tremurară practic de plăcere! 

Bărbatul mai în vârstă îşi drese glasul. 


— Este o treabă serioasă, Erith. Vino. Dacă ești sigură, 
atunci ia-i mâinile. 

Fără nicio ezitare, ea veni şi se postă în faţa lui Loial, 
zâmbindu-i când îi luă mâinile într-ale ei. Mâinile ei mici erau 
foarte calde. EI şi le simţea pe ale lui amorţite și reci. Înghiţi 
cu noduri. Chiar avea să se întâmple. 

— Erith, fiica Ivei, fiică a lui Alar, zise fruntașul Haman, 
aşezându-şi palmele pe capetele lor, îl iei pe Loial, fiul lui 
Arent, fiu al lui Halan, de soț și juri pe Lumină și pe Copac că 
îl vei preţui, respecta și iubi până când moartea vă va des- 
părți, că vei avea grijă de el şi vei veghea asupra lui şi că îi vei 
îndruma pașii pe drumul pe care trebuie să îl urmeze? 

— Jur, pe Lumină și pe Copac. 

Vocea lui Erith era fermă și clară, iar zâmbetul păru să-i fi 
devenit mai larg decât fața. 

— Loial, fiu al lui Arent, fiu al lui Halan, o accepţi pe Erith, 
fiica Ivei, fiică a lui Alar, ca soţie şi juri pe Lumină şi pe Copac 
că o vei preţui, respecta şi iubi până când moartea vă va des- 
părți, că vei avea grijă de ea şi că vei lua aminte la îndrumă- 
rile ei? 

Loial trase adânc aer în piept. Urechile îi tremurau. Voia 
să se însoare cu ea. Chiar voia. Dar nu încă. 

— Jur, pe Lumină şi pe Copac, zise el cu glas răguşit. 

— Atunci vă declar căsătoriţi, pe Lumină și pe Copac. Fie 
ca binecuvântarea Luminii şi a Copacului să vă însoţească 
mereu. 

Loial își cobori privirea la soţia lui. Soţia lui. Ea îşi ridică 
mâna şi îi mângâie cu degetele subțiri mustața. Mustaţa miji- 
tă, oricum. 

— Eşti foarte chipeș şi cred că-ţi va sta bine cu mustață. Și 
cu barbă. 

— Prostii! zise mama lui. 

În mod surprinzător, ea îşi ştergea ochii cu o batistă mică 
din dantelă. Nu era niciodată sentimentală. 

— E mult prea tânăr pentru aşa ceva. 

Pentru o clipă, lui i se păru că urechile lui Erith se dădură 
pe spate. Trebuie că își închipuise. El purtase câteva conver- 
saţii lungi cu ea - era un interlocutor minunat; însă, dacă se 
gândea mai bine, de cele mai multe dăţi, ea doar ascultase, în- 
să puţinele lucruri pe care le spusese fuseseră întotdeauna 

convingătoare - şi era sigur că ea nu era deloc iute din fire. 
Oricum, el nu avu timp prea mult să cugete la asta. Odihnin- 
du-și mâinile pe braţele lui, ea se ridică în vârful picioarelor, 
iar el se aplecă şi îşi frecă nasul de al ei. Adevărul fie spus, își 
frecară nasurile mai mult timp decât s-ar fi cuvenit în pre- 
zenţa fruntașului Haman și a mamei lui, însă uită de ei când 
adulmecă mirosul soţiei lui şi ea pe-al lui. Atingerea nasului 
ei de al lui! Extaz! El îi cuprinse ceafa cu mâinile și abia se 
abținu să nu îi pipăie urechile. Ea îl trase de un smoc de păr 
de pe una! După o vreme, o vreme îndelungată, pare-se, niște 
voci îi întrerupseră. 

— Încă mai plouă, Covril. Doar nu sugerezi să pornim la 
drum când în sfârșit aveam un acoperiş deasupra capului și 
nişte paturi comode în care să dormim. Nu, zic. Nu! N-am să 
dorm pe pământ în noaptea asta sau într-un hambar sau, mai 
rău, într-o casă unde-mi atârnă picioarele și genunchii din cel 
mai mare pat pe care îl au. Uneori, m-am gândit serios să re- 
fuz ospitalitatea. Ducă-se-n Puț necuviinţa! 

— Dacă insişti, zise mama lui cu pizmă, dar vreau să por- 
nim dis-de-dimineaţă. Refuz să mai irosesc o oră în plus. Car- 
tea Trecerii trebuie deschisă cât mai repede cu putinţă. 

Loial se îndreptă repede, înspăimântat. 

— Despre asta discută Marea Adunarea? 

— Trebuie să părăsim această lume la un moment dat, 
astfel încât să ne putem întoarce atunci când Roata se va în- 
vârti, zise mama lui, îndreptându-se spre cel mai apropiat şe- 
mineu ca să îşi răsfire poalele din nou. Așa stă scris. Acum es- 
te momentul prielnic şi cu cât mai devreme, cu atât mai bine. 

— Şi dumneata crezi la fel, fruntaşule Haman? îl întrebă 
Loial, îngrijorat. 

— Nu, băiete, deloc. Înainte să plecăm, am ținut un dis- 
curs de trei ore care cred că a îndrumat câteva minţi în direc- 
ţia corectă. 

Fruntașul Haman luă în mână o carafă galbenă și umplu o 
cupă albastră, dar în loc să bea, privi încruntat ceaiul. 

— Mama ta a îndrumat mai multe, mă tem. S-ar putea să 
obţină o decizie în câteva luni, după cum a spus și ea. 

Erith umplu o cupă pentru mama lui, apoi alte două, adu- 
cându-i una lui. Urechile lui tremurară din nou din cauza 


stânjenelii. El ar fi trebuit să facă asta. Avea multe de învăţat 
despre ce însemna să fii soț, dar măcar atâta știa. 

— Mi-aş dori să mă pot adresa şi eu Adunării, zise el cu 
amărăciune. 

— Pari nerăbdător, soțule. 

„Soţule”. Asta însemna că Erith era foarte serioasă. Era 
aproape la fel de rău ca atunci când i se spunea „Fiule Loial”. 

— Ce ai spune Adunării? 

— N-am de gând să îl las să se facă de rușine, Erith, zise 
mama lui, înainte ca el să apuce să deschidă gura. Loial scrie 
bine, iar fruntașul Haman zice că ar putea avea însușirile 
unui cărturar, dar are limba legată până să facă o sută de ani. 
Şi-apoi, e doar un băiat. 

Fruntașul Haman spusese asta? Loial se întreba când ure- 
chile aveau să înceteze să îi mai tremure. 

— Orice bărbat însurat se poate adresa Adunării, zise Erith 
pe un ton ferm. 

De astă dată nu încăpea niciun fel de îndoială. Urechile îi 
erau lăsate pe spate. 

— Îmi vei îngădui să am grijă de soțul meu, Mamă Covril? 

Mama lui își mișcă buzele, însă nu scoase niciun sunet, iar 
sprâncenele îi ajunseseră aproape la jumătatea frunții. El nu 
credea să o fi văzut vreodată atât de uluită, cu toate că ar fi 
trebuit să se aştepte la asta. Soția avea întotdeauna prioritate 
în fața mamei soţului ei. 

— Ei bine, soțule, ce ai spune? 

El nu era nerăbdător, ci disperat. Luă o gură sănătoasă de 
ceai aromat, dar își simţea în continuare gura uscată. Mama 
lui avea dreptate; cu cât oamenii ascultau mai atent, cu atât 
mai mult avea el tendinţa să uite ce voia să spună şi începea 
să se abată de la subiect. Adevărul fie spus, trebuia să recu- 
noască faptul că, uneori, bătea puțin câmpii și când avea pu- 
țini ascultători. Doar puţin. Când şi când. Ştia cum să formu- 
leze cuvintele - un copil de cincizeci de ani știa asta —, însă nu 
reușea să le rostească. Cei puţini care îl ascultau acum nu 
erau oricine. Mama lui era o vorbitoare vestită, fruntașul 
Haman, unul notabil, ca să nu mai pomenim că era fruntaş. 
Apoi, mai era Erith. Un bărbat își dorea să fie văzut bine de 
soţia lui. 

Întorcându-se cu spatele la ei, se duse la cea mai apropia- 
tă fereastră şi rămase acolo, învârtind cupa între palme. Fe- 
reastra avea o mărime potrivită, cu toate că geamurile din 
ramele sculptate nu erau mai mari decât acelea din camerele 
de la caturile de jos. Ploaia se transformase într-o burniţă ce 
cădea dintr-un cer cenușiu, dar, în ciuda bulelor de aer din 
geamuri, putea discerne copacii de dincolo de câmpuri, pini, 
sorg şi câte un stejar pe ici, pe colo, toţi plini de frunze. Oa- 
menii lui Algarin îngrijeau bine pădurea, curățând-o de uscă- 
ciuni ca să nu izbucnească vreun incendiu. Focul trebuia fo- 
losit cu grijă. 

Cuvintele îi veneau mai uşor acum, că nu îi putea vedea 
pe ceilalți cum îl priveau. Ar trebui să înceapă cu Dorul? Ar 
îndrăzni ei să plece dacă ar începe să moară în câțiva ani? Nu, 
această întrebare ar fi fost adresată în primul rând și ar fi fost 
găsite întrebări potrivite, altminteri Marea Adunarea ar fi 
terminat în mai puţin de-un an. Lumină, dacă avea să se adre- 
seze Marii Adunări... Preţ de o clipă, văzu mulțimea strânsă în 
jurul lui, sute și sute de bărbați și femei care așteptau să îl 
audă vorbind. Poate câteva mii. Limba încerca să i se prindă 
de cerul gurii. Clipi și nu mai văzu decât bulele de aer din 
gram şi copacii. Trebuia s-o facă. Nu era cine şti cât de cura- 
jos, indiferent ce credea Erith, însă învățase despre curaj ur- 
mărindu-i pe oameni, urmărindu-i cum rezistă, indiferent cât 
de potrivnică era situaţia, luptând atunci când nu mai aveau 
nicio nădejde, luptând şi biruind, deoarece luptau cu un curaj 
disperat. Brusc, știu ce să spună. 

— În timpul Războiului Umbrei, noi nu ne am ascuns în 
steddingul nostru, nădăjduind că niciun troloc sau niciun 
myrddraal nu va ajunge înăuntru. Nu am deschis Cartea Tre- 
cerii și am fugit. Am mărșăluit alături de oameni și am luptat 
împotriva Umbrei. În timpul Războaielor Troloce, nici nu 
ne-am am ascuns în stedding, nici nu am deschis Cartea Tre- 
cerii. Am mărșăluit alături de oameni și am luptat împotriva 
Umbrei. În cei mai întunecaţi ani, când speranţa părea pier- 
dută, am luptat împotriva Umbrei. 

— Şi până a venit Războiul de O Sută de Ani, am învățat să 
nu ne băgăm în treburile oamenilor, interveni mama lui. 

Acest lucru era îngăduit. 


Oratoria se putea transforma într-o dezbatere, asta dacă 
nu cumva cuvintele tale frumoase îi acaparau pe ascultători. 
Odată, ea vorbise de la răsărit până la apus în favoarea unei 
poziții deloc agreate fără a fi întreruptă nici măcar o singură 
dată, iar în ziua următoare, nimeni nu venise să vorbească 
împotriva ei. El nu putea formula propoziții frumoase. Nu pu- 
tea spune decât ceea ce credea. Nu își întoarse fața de la fe- 
reastră. 

— Războiul de O Sută de Ani a fost treaba oamenilor, nu a 
noastră. Umbra este treaba noastră. Atunci când a fost nevoie 
să luptăm împotriva Umbrei, topoarelor noastre le-au crescut 
cozi mai lungi. Poate că peste un an sau cinci sau zece, vom 
deschide Cartea Trecerii, dar, dacă o vom face acum, nu pu- 
tem fugi şi să nădăjduim că vom ajunge într-un loc sigur. 
Tarmon Gai'don se apropie, iar de asta atârnă nu numai soar- 
ta acestei lumi, ci și a oricăreia în care am putea fugi. Atunci 
când flăcările ameninţă copacii, nu o luăm la fugă, nădăjduind 
că flăcările nu ne vor urma. Luptăm. Acum, Umbra se apropie 
precum o vâlvătaie, iar noi nu îndrăznim să fugim din calea ei. 

Ceva se mișca printre copaci, de-a lungul lizierei pe care o 
putea vedea. Să fie o cireadă de vite? Dacă era așa, atunci era 
o ciurdă foarte numeroasă. 

— N-a fost rău deloc, zise mama lui. Vorbirea ta a fost 
mult prea simplă ca să aibă vreo greutate în Adunarea vreu- 
nul stedding, cu atât mai puţin în Marea Adunare, desigur, dar 
n-a fost rău. Continuă. 

— Troloci, zise el în șoaptă. 

Asta era, mii de troloci în negru, zale cu ţepi revărsân- 
du-se în fugă de printre copaci cu săbiile cu tăișurile curbate 
ridicate, scuturându-şi sulițele lor cu ţepi, unii cărând torţe. 
Cât vedea cu ochii numai troloci, în stânga și în dreapta. Nu 
erau cu miile, ci cu zecile de mii. 

Erith îşi făcu loc lângă el în fața ferestrei şi icni. 

— Atât de mulţi! Vom muri, Loial? 

Ea nu părea a se teme. Părea... încântată! 

— Nu și dacă îi pot avertiza pe Rand și pe ceilalți. 

El se îndrepta spre uşă. Doar surorile aes sedai și asha'ma- 
nii îi puteau salva acum. 

— Ține, băiatul meu! Cred că s-ar putea să avem nevoie 
de astea. 

El se întoarse la timp ca să prindă toporul cu coada lungă 
pe care i-l aruncă fruntașul Haman. Urechile celuilalt bărbat 
erau date de tot pe spate și îi stăteau lipite de cap. Loial își 
dădu seama că și ale lui stăteau la fel. 

— Ține, Erith, zise mama lui pe un ton calm, luând din cui 
unul dintre cuțite cu tăiș curbat. Dacă vor pătrunde, vom în- 
cerca să îi ţinem la scări. 

— Eşti eroul meu, soțule, zise Erith, când prinse de mâ- 
nerul cuţitului, dar dacă ai să fii ucis, am să fiu foarte mâni- 
oasă pe tine. 

Părea că vorbeşte serios. 

Apoi, el şi Fruntaşul Haman fugeau pe coridor, tropăind 
pe scări în jos şi strigând din toţi rărunchii ca să îi avertizeze 
pe ceilalți, apoi scoaseră un strigăt de luptă care nu mai fu- 
sese auzit de mai bine de două mii de ani. 

— Vin trolocii! Luaţi topoarele și eliberați câmpurile! Vin 
trolocii! 


—.„aşadar, eu mă voi îngriji de Tear, Logain, în vreme ce tu... 

Dintr-odată, Rand strâmbă din nas. Nu era ca şi când ar fi 
simţit brusc mirosul unei grămezi de gunoi, dar așa părea. lar 
mirosul devenea din ce în ce mai puternic. 

— Creaturi ale Umbrei, zise încet Cadsuane, punând deo- 
parte ghergheful şi ridicându-se în picioare. 

El simţi furnicături pe piele atunci când ea îmbrăţișă Iz- 
vorul. Sau poate era Alivia, care se îndrepta cu pași repezi 
spre fereastră după sora Verde. Min se ridică în picioare, sco- 
țând două cuțite din mânecile hainei. 

În aceeaşi clipă, el auzi prin pereţii groşi strigătele înăbu- 
şite ale ogierilor. Acele voci groase, asemănătoare sunetelor 
scoase de tobe, erau inconfundabile. 

— Vin trolocii! Luaţi topoarele și curăţaţi câmpurile! 

Rostind o înjurătură, el sări în picioare şi fugi la fereastră. 

Mii de troloci veneau în fugă prin ploaia măruntă peste 
câmpurile recent semănate. Erau troloci la fel de înalţi ca un 
ogier, troloci cu coarne de berbec și coarne de ţap, cu boturi 
de lup şi boturi de porc mistreţ, troloci cu ciocuri de vultur și 
creste din pene, împroşcând noroiul sub tălpile cizmelor și 
copitele și sub labele lor. Fugeau tăcuți ca în mormânt, 
myrddraali înveşmântaţi în negru galopau în urma lor, însă 


mantiile acestora atârnau de parcă ar fi stat nemişcați. El pu- 
tea vedea treizeci sau patruzeci. Câţi mai erau în părțile cele- 
lalte ale conacului? 

Și alții auziseră strigătele ogierilor sau poate se uitaseră 
pe fereastră. Fulgerul începu să cadă printre trolocii care ata- 
cau - nişte sclipiri argintii care loveau cu un vuiet și azvâr- 
leau trupurile uriaşe în toate părțile. În alte locuri, pământul 
erupea în flăcări, împroşcând în aer țărâna şi părţi din trupu- 
rile trolocilor: capete, braţe și picioare. Mingi de foc îi nime- 
reau şi explodau, fiecare omorând câteva zeci. Dar aceștia 
continuau să gonească, mai repede decât caii, dacă nu mai 
repede. Rand nu putea vedea împletiturile care dădeau naș- 
tere fulgerelor. Acum, că fuseseră descoperiţi, trolocii înce- 
pură să strige, într-un muget de furie fără cuvinte. În acare- 
turile cu acoperișuri de stuf, nişte hambare și grajduri mari şi 
solide, câţiva dintre saldaeanii lui Bashere își ițiră capetele, 
apoi şi le băgară înapoi înăuntru, încuind ușile în urma lor. 

— Le-ai spus surorilor aes sedai ale tale că pot conduce ca 
să se apere? întrebă el pe un ton calm. 

— Par atât de idiot încât să n-o fi făcut? spuse Logain cu 
cinism. 

Stând în faţa altei ferestre, el îmbrățișa deja saidinul, aproa- 
pe la fel de mult cât putea îmbrățișa Rand. Împletea cât putea 
de repede. 

— Ai de gând să dai o mână de ajutor sau doar să priveşti, 
seniore Dragon? 

Aceste cuvinte erau pline de sarcasm, dar acum nu era 
momentul să aducă vorba despre asta. 

Trăgând adânc aer în piept, Rand se apucă strâns cu mâi- 
nile de cadranul ferestreiț55) ca să se pregătească pentru 
amețeala care avea să îl cuprindă - Dragonii cu coarne aurii 
pe capete de pe dosul palmelor lui păreau să se miște - și 
începu să îmbrăţișeze Puterea. Îl luă amețeala când saidinul 
începu să îl inunde, flăcări de gheaţă și munți care se prăbu- 
şeau, un haos care încerca să îl tragă spre el, dar care era bi- 
necuvântat de curat. El încă mai simţea această minune. Ca- 


55 Părţile componente principale ale unei ferestre sunt: tocul 
ferestrei și rama (cerceveaua), care cuprinde suprafaţa vitrată. Rand 
se sprijinea de tocurile laterale ale ferestrei. (n.red.) 

pul i se învârtea, iar stomacul voia să i se golească, simțind o 
greață ciudată care ar fi trebuit să dispară odată cu pângări- 
rea; cu toate acestea, nu acesta era motivul pentru care el se 
ținea încă și mai strâns de cadranul ferestrei. Puterea Supre- 
mă îl umplu, însă, în acel moment de ameţeală, Lews Therin o 
îndepărtă de la el. Amorţit de groază, se zgâia la trolocii şi 
myrddraalii care goneau spre clădiri. Cu Puterea în el, Rand 
putea vedea insignele prinse de umerii masivi acoperiți cu 
zale. Vârtejurile argintii ale bandei(56) Ahffrait și tridentul 
sângeriu al bandei Ko'bal. Fulgerul bifurcat al bandei Graem'lan 
şi toporul cu tăiș în formă de cârlig al bandei Al'ghol. Pumnul 
de fier al bandei Dhai'mon și pumnul roșu, pătat de sânge, al 
bandei Kno'mon. Apoi, mai erau şi cranii. Craniul cu coarne al 
bandei Dha'vol şi grămada de cranii umane a clanului 
Ghar'ghael şi un craniu despicat de o sabie cu tăișul curbat al 
bandei Dhjin'nen, precum și cel străpuns de pumnal al bandei 
Bhan'sheen. Trolocilor le plăceau craniile, dacă se putea 
spune că le plăcea ceva. Se părea că toate cele douăsprezece 
bande erau implicate, precum și câteva mai puțin importante. 
El vedea insigne pe care nu le recunoștea: un ochi care se 
holba, o mână străpunsă de un pumnal, silueta unui om în- 
văluită de flăcări. Aceştia se apropiau de acareturi, unde săbi- 
ile începeau să străpungă acoperișurile din stuf, deoarece sal- 
daeanii încercau să iasă prin ele. Stuful era tare. Trebuiau să 
depună eforturi mari. Erau ciudate gândurile care îți veneau 
atunci când un nebun care voia să moară te putea ucide 
într-o clipită. 

Firele de Aer împinseră tocul ferestrei din fața lui, stâr- 
nind o ploaie de cioburi din sticlă și de așchii din lemn. „Mâi- 
nile mele, zise Lews Therin, gâfâind. De ce nu-mi pot mișca 
mâinile? Trebuie să-mi ridic mâinile!” Pământul, Aerul şi Fo- 
cul formau o împletitură pe care Rand nu o știa, toate deoda- 
tă. Doar că, de îndată ce văzu împletitura, el ştiu. „Floare de 
foc”. Şase sulițe roșii verticale îşi făcură apariţia printre tro- 
loci, înalte de aproape un metru și mai subțiri decât braţele 
lui Rand. Cei mai apropiaţi troloci aveau să le audă țipătul 
ascuţit, însă dacă amintirile din vremea Războiului Umbrei 


56 „Ahffrait band”, în textul original. În acest context, englezes- 
cul band se traduce prin ceată, eventual grup. (n.red.) 


nu fuseseră transmise mai departe, aceștia nu aveau să își 
dea seama că auzeau țipătul morţii. Lews Therin țesu ultimul 
fir de Aer, iar focul înflori. Cu un vuiet care zgudui conacul 
din temelii, fiecare suliță roşie începu să se extindă într-o 
clipită într-un disc de flăcări cu un diametru de zece metri. 
Capetele cu coarne și cu boturi zburau în aer, precum și braţe 
ca nişte morişti, picioare cu cizme și picioare care se termi- 
nau cu labe sau copite. Troloci care se aflau la o depărtare de 
o sută de pași sau mai mult de explozii cădeau seceraţi și 
doar câțiva reuşeau să se ridice din nou. Chiar în timp ce el 
țesea aceste împletituri, Lews Therin ţesu alte şase, Spirit 
atins de Foc, împletitura pentru o poartă, apoi adăugă urme 
de Pământ şi alte alea. Acele dungi albastru-argintii binecu- 
noscute își făcură apariţia, la distanță una de cealaltă nu de- 
parte de conac, perimetru pe care Rand îl cunoștea bine, şi 
începură să se rotească, dând naștere nu la deschideri, ci la 
spatele înceţoşat al unei porți, mari de trei metri pe trei. În 
loc să rămână deschise, acestea se rotiră până când se închi- 
seră la loc, deschizându-se și închizându-se iar și iar. Şi, în loc 
să rămână nemișcate, acestea goneau spre troloci. Erau porți, 
şi totuşi, nu erau. Erau porţi ale morţii. De îndată ce Porţile 
Morții se puseră în mişcare, Lews Therin înnodă împletituri- 
le. Era un nod nu prea strâns, care avea să țină doar câteva 
minute, înainte ca întreaga împletitură să se risipească. În- 
cepu să ţeasă din nou. Alte Porţi ale Morţii şi alte Flori de Foc 
își făcură apariţia, zguduind conacul, făcându-i bucăţi pe tro- 
loci și trântindu-i la pământ. Prima dintre Porţile Morții care 
goneau îi izbi pe troloci și îi spintecă. Nu era doar marginea 
tăioasă a porților care se deschideau și se închideau iar şi iar. 
Pe acolo pe unde trecea o Poartă a Morţii, nu mai rămânea 
nici urmă de troloci. „Mâinile mele! se tânguia bărbatul ne- 
bun. Mâinile mele!” 

Rand îşi ridică mâinile încet şi le vâri prin deschizătură. 
Lews Therin împleti pe loc fire de Foc și de Pământ într-o 
combinație complicată, iar din vârfurile degetelor lui Rand 
țâșniră nişte filamente roşii, câte zece din fiecare zece, răsfi- 
rându-se ca un evantai. Acestea erau Săgeţi de Foc. El știa. De 
îndată ce acestea dispărură, altele își făcură apariţia, atât de 
repede încât păreau că pâlpâie în loc să dispară pur și simplu. 
Trolocii nimeriţi de filamente se zvârcoleau, încălzindu-se 

într-o clipită şi fiind pe punctul de a fierbe, se zvârcoleau și se 
prăbușeau cu nişte găuri în corpurile lor mătăhăloase. Ade- 
seori, doi sau trei din spatele acestora cădeau victime înainte 
ca filamentul să se stingă. El își răsfiră degetele și își mișcă 
mâinile încet într-o parte şi-n cealaltă, aducând moartea în 
prima linie. Flori de Foc îşi făceau apariţia, însă nu erau îm- 
pletitura lui, precum şi Porţi ale Morții, puțin mai mici decât 
cele ale lui Lews Therin, dar și Săgeţi de Foc care trebuie să fi 
fost ale lui Logain. Ceilalţi asha'mani erau și ei atenţi, dar pu- 
țini se aflau în locuri de unde să poată vedea ultimele două 
împletituri învârtindu-se. 

Trolocii cădeau cu sutele, cu miile, loviți de fulgere și de 
mingile de foc, de Florile de Foc, de Porţile Morţii și de Săge- 
tile de Foc, pământul exploda sub tălpile lor; cu toate acestea, 
goneau, mugind şi fluturându-și armele. Myrddraalii veneau 
călare în urma lor, ținând în mâini săbii cu tăișuri negre. 
Când ajunseră în dreptul acareturilor, câțiva troloci le încer- 
cuiră, bătând cu pumnii în uși, desfăcând cu săbiile şi sulițele 
scândurile ce alcătuiau pereţii, azvârlind torţe aprinse pe 
acoperișurile din stuf. Saldaeanii care se aflau acolo şi tră- 
geau cu arcurile cât puteau de repede loveau torţele cu pi- 
cioarele, însă unele rămaseră atârnate de marginile acoperi- 
şului, iar flăcările începură să cuprindă stuful ud. 

„Foc, îi transmise prin gând Rand lui Lews Therin. Sal- 
daeanii vor muri! Fă ceva!” 

Lews Therin nu dădu niciun răspuns, doar continuă să 
țeasă moartea cât putea de repede și s-o azvârle înspre tro- 
loci. Porți ale Morţii şi Săgeţi de Foc. Un myrddraal, ciuruit de 
o jumătate de duzină de filamente roșii, fu azvârlit din șa, 
apoi un altul. Un al treilea își pierdu capul din cauza unei Să- 
geți de Foc, într-o explozie de sânge și carne fiartă, însă con- 
tinuă să înainteze călare, fluturându-și sabia, ca şi când nu 
ştia că era mort. Rand încerca să îi depisteze. Dacă myrddra- 
alii erau omorâţi cu toții, trolocii puteau la fel de bine să se 
întoarcă şi s-o ia la fugă. 

Lews Therin țesea acum doar Porţi ale Morţii și Săgeţi de 
Foc. Masa de troloci era acum prea aproape de conac pentru 
Florile de Foc. Se părea că unii dintre asha'mani nu îşi dădură 
seama de asta imediat. Încăperea se cutremură din cauza ex- 
ploziilor puternice, întreg conacul se cutremură ca și când ar 


fi fost lovit de niște baroase uriaşe, se cutremura ca și când ar 
fi fost pe punctul de a se nărui, apoi exploziile încetară, în 
afară de locurile unde explodau mingile de foc sau unde ex- 
ploda chiar pământul, azvârlindu-i pe troloci ca pe nişte jucă- 
rii stricate. Din cer parcă ploua cu fulgere. Străfulgerări al- 
bastru-argintii loveau încontinuu atât de aproape de conac, 
încât părul de pe braţele și pieptul lui Rand încercă să se ri- 
dice. La fel şi părul de pe capul lui. 

Câţiva troloci reușiră să deschidă cu forţa ușile unui ham- 
bar şi începură să năvălească înăuntru. El își mişcă mâinile, 
despicându-i cu filamente roşii pe aceia care rămăseseră afa- 
ră, făcând găuri în trupurile lor. Unii reușiseră să pătrundă, 
dar pe aceia vor trebui să îi înfrunte saldaeanii. Flăcările cu- 
prinseseră acoperișul din stuf al unui alt hambar și al unui 
grajd, iar oamenii tușeau din cauza fumului înțepător în timp 
ce trăgeau cu arcurile. 

„Ascultă-mă, Lews Therin. Focurile. Trebuie să faci ceva!” 

Lews Therin nu zise nimic, doar își învârtea împletiturile 
ca să îi omoare pe troloci şi pe myrddraali. 

— Logain! strigă Rand. Focurile! Stinge-le! 

Nici celălalt bărbat nu răspunse, însă Rand văzu împleti- 
turile care absorbeau dogoarea flăcărilor, stingându-le. Aces- 
tea dispărură pur și simplu, lăsând în urma lor stuful înnegrit 
şi rece, din care nu mai ieșea nici măcar un firicel de fum. 
Moartea îi secera pe troloci, însă aceştia erau atât de aproa- 
pe, încât chiar şi exploziile mingilor de foc zguduiau conacul 
acum. 

Brusc, lângă fereastră apăru un myrddraal pe jos, cu fața 
palidă și oarbă la fel de calmă ca acea a unei aes sedai, care 
împungea deja cu sabia neagră spre el. Două sulițe aiel azvâr- 
lite îl nimeriră în piept, iar un cuțit îi ieșea din grumaz, însă 
acesta doar se clătină, înainte să înceapă să împungă din nou 
cu sabia. Rand își uni degetele și, înainte ca tăişul să ajungă la 
el, myrddraalul fu străpuns de o sută de Săgeţi de Foc, care îl 
făcură să cadă pe spate în gol și să zacă pe pământ, din trupul 
lui scurgându-se sânge negru. Myrddraalii arareori mureau 
pe loc, însă acesta nu se mai clinti. 

Rand căută în grabă alte ținte, însă își dădu seama că 
Lews Therin încetase să mai conducă Puterea. Mai avea încă 
pielea de găină, lucru care îi spunea că Alivia şi Cadsuane ți- 

neau încă Puterea, încă mai simțea saidinul în Logain, însă 
nici celălalt bărbat nu mai împletea fire. Afară, pământul era 
acoperit cu un covor de trupuri și părți ale trupului, care 
pornea de la câmpuri şi ajungea până aproape de pereții co- 
nacului, la câțiva pași de ei. Câțiva cai aparținând myrddra- 
alilor stăteau nemișcaţi, unul ținându-și ridicat un picior ca şi 
când ar fi fost rupt. Un myrddraal decapitat mergea împleti- 
cindu-se, lovind cu sălbăticie cu sabia, și ici, colo, câte un tro- 
loc se zvârcolea sau încerca să se ridice fără a izbuti, însă în 
rest totul era nemișcat. 

„S-a terminat, gândi el. S-a terminat, Lews Therin. Poţi 
elibera saidinul acum.” Harilin și Enaila stăteau pe masă, cu 
vălurile pe faţă și cu sulițele în mâini. Min stătea lângă ele, cu 
fața întunecată, şi ținea în mână un cuțit. Legătura era stră- 
bătută de teamă, dar nu pentru ea, bănuia el. Ei îi salvaseră 
viața, dar acum el trebuia să și-o salveze singur. 

— A fost cât pe ce, bombăni Logain. Dacă asta s-ar fi în- 
tâmplat înainte să ajung eu... A fost cât pe ce. Se scutură și 
eliberă Izvorul, întorcându-se de la fereastra fără geamuri. 
Aveai de gând să ţii aceste noi împletituri pentru preferaţii 
tăi, cum ar fi Taim? Porţile acelea. Unde i-am trimis pe tro- 
locii aceia? Ţi-am imitat întocmai împletitura. 

— N-are importanţă unde s-au dus, zise Rand, absent. 

Atenţia lui era concentrată la Lews Therin. Nebunul, afu- 
risita aceea de voce din capul lui, absorbi şi mai multă Putere. 
„Dă-i drumul, omule.” 

— Creaturile Umbrei nu supraviețuiesc atunci când trec 
printr-o poartă. 

„Vreau să mor, zise Lews Therin. Vreau să mă duc la 
Ilyena.” 

„Dacă voiai într-adevăr să mori, atunci de ce i-ai omorât 
pe troloci? gândi Rand. De ce l-ai ucis pe myrddraalul acela?” 

— Oamenii vor descoperi grupuri de troloci morți și de 
myrddraali, poate, fără vreun însemn pe trupurile lor, zise el 
cu voce tare. 

„Parcă îmi amintesc că am murit, murmură Lews Therin. 
Îmi aduc aminte cum s-a întâmplat.” 

El absorbi şi mai multă Putere, iar Rand începu să simtă o 
durere surdă în tâmple. 


— Nu sunt prea mulți într-un singur loc, însă. Destinația 
se schimbă de fiecare dată când se deschide o Poartă a Morţii. 

Rand îşi frecă tâmplele. Durerea era un avertisment. Era 
aproape de cantitatea de saidin pe care o putea îmbrăţișa 
fără să moară sau să fie mistuit. „Nu poți muri încă, îi spuse el 
lui Lews Therin. Trebuie să ajungem în Tarmon Gai'don, alt- 
minteri lumea va muri.” 

— O Poartă a Morţii, zise Logain, iar în glasul lui se simți o 
urmă de dispreț. De ce mai îmbrăţișezi Puterea? întrebă el 
brusc. Și atât de multă. Dacă încerci să-mi arăţi că ești mai 
puternic decât mine, o știu deja. Am văzut cât de mari au 
fost... Porţile Morţii deschise de tine în comparație cu ale 
mele. Aş zice că îmbrăţișezi fiecare strop de saidin cât să fii în 
siguranţă. 

Aceste cuvinte cu siguranţă atraseră atenţia tuturor. Min 
își vâri cuţitele la locul lor şi sări de pe masă, legătura fiind 
străbătută de atât de multă teamă, încât zvâcnea. Harilin şi 
Enaila schimbară priviri îngrijorate, apoi se holbară din nou 
pe fereastră. Ele nu îi credeau pe troloci morţi decât atunci 
când trupurile lor erau îngropate deja de trei zile. Alivia făcu 
un pas spre el, încruntându-se, însă acesta clătină ușor din 
cap, iar ea se întoarse la fereastră, încruntându-se în conti- 
nuare. 

Cadsuane străbătu încăperea plutind, cu o expresie cât se 
poate de calmă întipărită pe faţă. 

— Ce simte el? o întrebă ea pe Min pe un ton poruncitor. 
Nu te juca cu mine, fetiţo. Știi care e prețul pentru asta. Știu 
că el te-a legat, iar tu știi că ştiu. Îi este teamă? 

— El nu se teme niciodată, răspunse Min. Decât pentru 
mine sau... 

Îşi încleştă fălcile cu încăpățânare şi îşi încrucișă brațele 
pe piept, fixând-o pe Cadsuane cu o privire încruntată care o 
provoca pe sora Verde să o pedepsească crunt. După ames- 
tecul de emoții, care porneau de la teamă până la rușine, pe 
care încerca să le ascundă legăturii fără a reuși, ea avea o oa- 
recare idee de ce era în stare Cadsuane să îi facă. 

— Stau chiar în fața ta, zise Rand. Dacă vrei să afli cum mă 
simt, întreabă-mă pe mine. 

„Lews Therin?” gândi el. 

Nu primi niciun răspuns, iar saidinul care îl umplea nu 
slăbi în intensitate. Tâmplele începură să îi zvâcnească. 

— Ei bine? întrebă Cadsuane, începând să își piardă răb- 
darea. 

— Mă simt cum nu se poate mai bine. Dar am o regulă 
pentru tine, Cadsuane. Să n-o mai ameninţi vreodată pe Min. 
De fapt, las-o în pace. 

— Fi, ei, băiatul îşi arată colții. Păsările și peștii, stelele şi 
lunile aurii se legănară când ea clătină din cap. Doar să nu 
arăţi prea mulți. Ar trebui să o întrebi pe tânără dacă vrea să 
o protejezi. 

În mod ciudat, Min îşi îndreptase privirea încruntată spre 
el, iar prin legătură se simţea iritarea. Lumină, era îndeajuns 
de rău că ei nu îi plăcea ca el să își facă griji. Acum, ea părea 
dornică să o înfrunte singură pe Cadsuane, lucru pe care nu 
era nerăbdător să îl facă el însuși. 

„Am putea muri în Tarmon Gai'don”, zise Lews Therin şi, 
brusc, Puterea se scurse din el. 

— l-a dat drumul, zise Logain, ca şi când ar fi fost brusc 
de partea Cadsuanei. 

— Ştiu, îi spuse ea. 

El îşi întoarse capul în semn de mirare. 

— Min poate să te înfrunte cum pofteşte ea, zise Rand, 
luând-o spre ușă. Dar să n-o ameninți. 

„Da, gândi el. Am putea muri în Tarmon Gai'don.” 


CAPITOLUL 20 
Cocorul auriu 


Vântul se potolise când ploaia se domoli, însă norii cenușii 
acopereau în continuare soarele. Ploaia măruntă era de-ajuns ca 
să îi ude părul lui Rand şi să îi pătrundă prin haina neagră cu 
broderii aurii în timp ce se plimba printre trupurile neînsu- 
fleţite ale trolocilor. Logain țesuse un scut din Aer astfel încât 
stropii de ploaie să sară de pe el sau, aparent, să alunece pe 
el, formând o cascadă în jurul lui. Rand nu voia să riște ca 
Lews Therin să îmbrățișeze saidinul din nou. Bărbatul spu- 
sese că putea aștepta până la Ultima Bătălie ca să moară, dar 
cât de multă încredere puteai avea într-un nebun? 

„Nebun? șopti Lews Therin. Sunt mai nebun decât tine?” 

Începu să râdă cu poftă. 

Când şi când, Nandera îi arunca o privire peste umăr lui 
Rand. O femeie înaltă și vânjoasă, cu părul cărunt ascuns sub 
o shoufa cafenie, ea le conducea pe Fecioare - cel puţin pe 
acelea care se aflau de această parte a Osiei Lumii. Alesese să 
conducă personal acest grup de Fecioare. Ochii ei verzi, tot ce 
putea vedea el din faţa ei înnegrită de soare deasupra vălului 
negru, erau aproape inexpresivi; cu toate acestea, el era sigur 
că își făcea griji în privinţa lui pentru că nu se proteja de 
ploaie. Fecioarele observau ceea ce părea a fi neobișnuit. El 
nădăjduia că ea va păstra tăcerea. 

„Trebuie să ai încredere în mine, zise Lews Therin. Ai în- 
credere în mine. O, Lumină, mă rog de o voce din capul meu! 
Trebuie că sunt nebun.” 

Nandera şi celelalte cincizeci de Fecioare cu văluri pe față 
formară un cerc mare în jurul lui Rand, stând aproape umăr 
lângă umăr, înfigându-şi sulițele în fiecare troloc și myrddraal 

pe lângă care treceau, păşind cu dezinvoltură peste braţe şi 
picioare uriașe retezate, peste capete tăiate prevăzute cu 
coarne sau colți sau dinţi ascuţiţi. Din când în când, câte un 
troloc scotea un geamăt sau încerca să se târască lipsit de 
vlagă - sau să se arunce asupra lor, mârâind -, dar nu pentru 
multă vreme. Războiul cu trolocii era asemenea războiului cu 
nişte câini turbațţi. Ori îi omorai tu, ori te omorau ei pe tine. 
Nu existau negocieri, capitulare sau cale de mijloc. 

Deocamdată, ploaia îi ținuse departe pe vulturi; cu toate 
acestea, ciorile şi corbii zburau peste tot, penele lor negre 
lucind ude, iar dacă unele dintre aceste păsări erau iscoade 
ale Celui Întunecat, acest lucru nu le împiedica să plonjeze şi 
să smulgă ochii trolocilor sau să vadă dacă puteau să ia vreo 
halcă de carne. Îndeajuns de mulţi troloci fuseseră sfâșiaţi, 
astfel încât păsările se bucurau de un ospăț pe cinste. Însă 
niciuna nu se apropie de trupurile neînsufleţite ale myrddra- 
alilor, iar dacă un troloc se afla prea aproape de un myrddra- 
al, atunci îl ocoleau. Sângele unui myrddraal putea eroda 
oţelul dacă stătea pe el prea multă vreme. Corbii și ciorile tre- 
buie să fi simţit un miros ca de otravă. 

Saldaeanii care supraviețuiseră trăgeau cu săgeți în pă- 
sări sau le străpungeau cu tăișul sinuos al săbiilor lor sau pur 
şi simplu le loveau cu lopeţi, cu săpăligi sau cu greblele, cu 
orice găseau la îndemână care să servească drept bâtă - în 
Ținuturile de Hotar, a lăsa o cioară sau un corb în viaţă era un 
lucru de neimaginat; acolo, aceste păsări erau adeseori is- 
coadele Celui întunecat - dar erau prea multe. Sute de forme 
negre stăteau îngrămădite printre troloci şi, pentru fiecare 
cadavru, păreau să fie alte sute care se luau la harță zgomo- 
tos peste părțile mai moi, inclusiv peste cadavrele semenilor 
lor. Asha'manii și surorile aes sedai renunțaseră demult la a 
mai încerca să le omoare pe toate. 

— Nu-mi place că oamenii mei se ostenesc astfel, zise 
Logain. Oamenii lui. Sau surorile, că veni vorba. Gabrelle și 
Toveine vor fi aproape epuizate până la căderea nopţii. El le 
legase pe cele două aes sedai, prin urmare trebuia să ştie. Da- 
că va mai fi un atac? 

În perimetrul conacului şi al acareturilor se aflau focuri 
care erau atât de dogoritoare, încât oamenii își protejau ochii 
cu mâinile, în vreme ce surorile aes sedai și asha'manii inci- 


nerau trupurile neînsuflețite ale trolocilor și myrddraalilor în 
locul unde se aflau. Erau prea multe ca să merite efortul de a 
le strânge în grămezi. Cum erau mai puţin de douăzeci de aes 
sedai şi mai puţin de o duzină de asha'mani, această treabă ar 
fi durat prea mult. Până ar fi terminat această treabă, cel mai 
probabil duhoarea de putregai s-ar fi adăugat mirosurilor 
urâte care pluteau în aer - mirosul respingător de cupru al 
sângelui creaturilor Umbrei, putoarea pe care o emana ce s-o 
fi aflat în intestinele trolocilor atunci când fuseseră despicate. 

Era mai bine să nu te gândeşti prea mult la asta. Se putea 
să nu mai fi rămas în viaţă niciun fermier sau sătean între acel 
conac și Osia Lumii. Pe acolo trebuie că veniseră trolocii, prin 
Calea de Taină de lângă steddingul Shangtai. Cel puţin, locul 
natal al lui Loial se afla în siguranţă. Nici trolocii, nici myrd- 
draalii nu ar intra într-un stedding decât dacă ar fi mânaţi, iar 
pentru asta era nevoie de o impulsionare considerabilă. 

— Ai prefera să îi lași să putrezească unde zac? întrebă 
Cadsuane pe un ton oarecum indiferent. 

Îşi ţinea ridicate poalele verzi, astfel încât mătasea să nu 
se mânjească cu noroiul îmbibat cu sânge sau cu măruntaiele 
care erau împrăștiate pe pământ, însă pășea peste picioare și 
ocolea capete cu aceeași dezinvoltură ca Fecioarele. Și ea țe- 
suse un scut ca să se apere de ploaie, la fel cum făcu Alivia, 
deşi nu înainte ca aceasta să o vadă pe sora Verde făcând as- 
ta. Rand încercase să le convingă pe surori să îi jure că o vor 
învăţa pe seanchană mai multe despre Putere, dar, după pă- 
rerea lor, aceasta nu avea nicio legătură cu jurămintele lor de 
credință. Seanchana nu prezenta un pericol pentru ea sau 
pentru ceilalţi, iar surorile se mulțumeau să lase lucrurile aşa 
cum erau. Şi Nynaeve refuzase, din cauza viziunilor lui Min. 
Cadsuane îl informase pe un ton rece că ea nu se ocupa de in- 
struirea sălbaticelor. 

— Atunci, aceasta va fi cu adevărat un osuar, zise Min. 

Mersul ei avea ceva atrăgător, deşi era limpede că încerca 
să nu se gândească la ce zăcea sub tălpile ei în vreme ce, în 
acelaşi timp, încerca să nu își înfigă tocul cizmei albastre în 
acea mizerie. Acest lucru o făcea să se împiedice când şi când. 
Ploaia începea să o ude și pe ea, lipindu-i cârlionţii de cap, 
însă prin legătură nu se simțea nici urmă de supărare. Doar 

mânie, iar aceasta părea a fi îndreptată spre Logain, după pri- 
virea aspră pe care i-o arunca. 

— Unde vor merge servitorii și oamenii care muncesc pe 
câmpuri? În grajduri sau în hambare? Cum vor supraviețui? 

— Nu va mai fi un alt atac, zise Rand. Nu până când acela 
care i-a trimis va afla de înfrângere. Poate nici după aceea. 
Doar aceștia au fost trimiși. Myrddraalii nu ar fi atacat pe 
bucăţi. 

Logain mârâi, dar nu îl putea contrazice. 

Rand îşi întoarse privirea spre conac. În unele locuri, tro- 
locii morți zăceau chiar lângă fundaţie. Niciunul nu reuşise să 
pătrundă în clădire, dar... „Logain a avut dreptate”, gândi el, 
plimbându-şi privirea peste masacru. Fusese cât pe ce. Fără 
ajutorul asha'manilor și al surorilor aes sedai, deznodămân- 
tul ar fi putut fi altul. Fusese cât pe ce. Și dacă avea să mai fie 
un atac, mai târziu...? Era limpede că cineva cunoștea trucu- 
rile lui Ishamael. Sau bărbatul acela cu ochi albaștri din capul 
lui chiar îl putea localiza. Un alt atac ar fi mai numeros. Asta, 
sau ar veni dintr-o direcție neașteptată. Poate ar trebui să îi 
îngăduie lui Logain să aducă mai mulţi asha'mani. 

„Ar fi trebuit să îi omori, se tângui Lews Therin. E prea 
târziu acum. Prea târziu.” 

„Izvorul este curat acum, neghiobule”, gândi Rand. 

„Da, răspunse Lews Therin. Dar ei sunt? Eu sunt?” 

Rand își pusese aceeași întrebare referitor la el însuși. Ju- 
mătatea rănii duble din partea laterală fusese pricinuită de 
Ishamael, cealaltă jumătate, de pumnalul lui Padan Fain, care 
purta pata din Shadar Logoth. Rănile zvâcneau adeseori, iar 
când o făceau, păreau vii. 

Cercul de Fecioare se rupse o clipă pentru a lăsa să treacă 
un servitor cu părul alb și cu nasul lung şi ascuţit, care părea 
încă şi mai fragil decât Ethin. Încerca să se adăpostească sub 
o umbrelă de soare uzată a oamenilor mării, din care lipsea 
jumătate din margine. Mătasea albastră veche avea câteva 
găuri în ea, astfel încât mici şuvoaie de ploaie cădeau pe hai- 
na lui galbenă și unul pe cap. Părul rar îi stătea lipit de cap, 
iar apa picura din el. Părea mai ud decât dacă n-ar fi avut 
umbrelă. Fără îndoială că unul dintre strămoșii lui Algarin 
dobândise acest obiect cumva drept amintire, dar această 
dobândire trebuie să fi fost o poveste în sine. Rand se îndoia 


că oamenii mării renunţau cu ușurință la umbrela de soare a 
vreunei stăpâne a valurilor. 

— Seniore Dragon, zise bărbatul, făcând o plecăciune care 
îi revărsă şi mai multă ape pe spate, Verin Sedai mi-a porun- 
cit să-ți dau asta numaidecât. 

Scoase din haină o bucată de hârtie împăturită şi sigilată. 

Rand și-o vâri repede într-un buzunar al hainei ca să o 
ferească de ploaie. Cerneala se scurgea cu ușurință. 

— Mulţumesc, dar ar fi putut aştepta până mă întorceam 
la conac. Ar fi mai bine să te duci înăuntru, înainte să ajungi 
ud leoarcă. 

— Ea a zis numaidecât, seniore Dragon. Individul părea 
jignit. Ea este aes sedai. 

La o încuviinţare din cap a lui Rand, realiză din nou o ple- 
căciune și făcu încet cale-ntoarsă spre conac, ţinându-şi spa- 
tele drept și mândru. Prin umbrela de soare curgeau șiroaie 
de apă, udându-l. Ea era aes sedai. Toată lumea își punea nă- 
dejdea în aes sedai, chiar şi în Tear, unde acestea nu erau 
prea agreate. Ce avea de spus Verin de trebuia să aştearnă pe 
hârtie? Trecându-și degetul mare peste sigiliu, Rand merse 
mai departe. 

Ţinta lui era unul dintre hambare, al cărui acoperiș din stuf 
era parțial înnegrit. Acesta era hambarul în care intraseră tro- 
locii. Un individ corpolent, ce purta o haină maro din lână as- 
pră şi cizme pline de noroi şi care stătea rezemat de un jambaj 
al ușilor deschise, se îndreptă și, dintr-un oarecare motiv, 
aruncă o privire înăuntru peste umăr atunci când se apropie 
Rand. Fecioarele se răsfirară ca să înconjoare hambarul. 

El se opri brusc în prag, iar Min și ceilalţi se opriră lângă 
el. Logain mormăi o înjurătură. Două felinare care atârnau de 
grinzile care sprijineau podul trimiteau o lumină slabă, în- 
deajuns când să se poată vedea că fiecare centimetru al su- 
prafeţei era acoperit cu un strat gros de muște ce se târau, 
până și podeaua din pământ acoperită cu paie. Se părea că tot 
pe-atâtea zumzăiau în aer. 

— De unde-au apărut? întrebă Rand. 

Algarin n-o fi fost el înstărit, dar în hambarele şi în graj- 
durile lui se păstra curăţenia, atât cât îngăduiau astfel de lo- 
curi. Bărbatul corpolent tresări plin de remușcări. Era mai 
tânăr decât majoritatea servitorilor din conac, însă capul îi 

era chel până aproape de ceafă, iar ridurile, care se răsfirau 
ca niște evantaie pornind din colțul ochilor, îi brăzdau fața 
până la gura lui mare. 

— Nu știu, seniore, bombăni el, atingându-și fruntea cu 
noadele degetelor murdare. 

El se concentra la Rand atât de tare, încât era limpede că 
nu voia să se uite în hambar. 

— Am venit la ușă ca să iau o gură de aer curat și când 
ni-am întors, muștele acopereau totul. Am crezut... că poate 
sunt muşte moarte. 

Rand clătină din cap dezgustat. Aceste muște erau vii de-a 
binelea. Nu toți saldaeanii care apăraseră acest hambar mu- 
riseră, însă toți saldaeanii morți fuseseră strânși aici. Saldae- 
anilor nu le plăceau înmormântările pe timp de ploaie. Nici- 
unul dintre ei nu putea spune de ce, dar pur și simplu nu în- 
gropai pe nimeni atunci când ploua. Nouăsprezece bărbați 
zăceau întinşi pe jos pe rânduri ordonate, cât de ordonate 
puteau fi acestea, având în vedere faptul că unora le lipseau 
membrele sau aveau țestele despicate. Dar fuseseră întinşi cu 
grijă de prietenii și tovarăşii lor. Feţele le fuseseră spălate și 
ochii, închişi. Ei erau motivul pentru care el venise aici. Nu ca 
să îşi ia rămas-bun sau dintr-un motiv sentimental; nu îl cu- 
noscuse pe niciunul dintre ei mai mult decât să recunoască 
un chip pe ici, pe colo. Venise ca să își aducă aminte că până 
şi ceea ce părea o victorie deplină se plătea cu preţul sânge- 
lui. Totuși, aceștia meritau ceva mai bun decât să fie năpădiţi 
de muște. 

„Eu n-am nevoie de aduceri aminte”, mârâi Lews Therin. 

„Eu nu sunt tu, gândi Rand. Trebuie să mă întăresc.” 

— Logain, scapă-ne de blestematele astea de creaturi! zi- 
se el cu voce tare. 

„Eşti mai dur decât am fost eu vreodată”, zise Lews Therin. 
Dintr-o dată, începu să chicotească. „Dacă nu eşti eu, atunci 
cine eşti?” 

— Acum sunt un afurisit de plici? bombăni Logain. 

Rand se întoarse spre el mânios, însă Alivia începu să 
grăiască cu accentul acela tărăgănat, înainte ca el să apuce să 
rostească un cuvânt. 

— Îngăduie-mi mie să încerc, seniore. 


Ea cerea permisiunea, ca să spunem așa, dar asemenea 
unei aes sedai, nu mai aşteptă să i se dea această permisiune. 

El simţi furnicături pe piele atunci când ea îmbrăţișă sai- 
darul şi conduse. 

Mușştele se adăposteau întotdeauna chiar și din calea celei 
mai ușoare ploi, deoarece un singur strop de ploaie era 
de-ajuns ca să ţintuiască o muscă de pământ, aceasta fiind o 
pradă ușoară până când aripile i se uscau; cu toate acestea, 
cadranul uşii fu năpădit de muşte ca și când ploaia ar fi fost 
de preferat în defavoarea hambarului. Puteai tăia aerul, atât 
erau de multe. Rand îşi alunga muștele de pe față, iar Min își 
acoperi fața cu mâinile, legătura fiind înţesată de dezgust, dar 
pe muşte nu le interesa decât să îşi ia zborul. În câteva clipite, 
acestea dispărură. Bărbatul chel, care se zgâia la Alivia cu 
gura căscată, tuși brusc și scuipă în palmă două muște. 
Cadsuane îi aruncă o privire care îl făcu să-și închidă gura și 
să-și lovească fruntea cu noadele dure ale degetelor. Fu doar 
o privire, dar ea era cine era. 

— Aşadar, tu privești, îi spuse ea Aliviei. 

Ochii ei negri erau aţintiți asupra seanchanei, dar Alivia 
nici nu tresări, nici nu se fâstâci. Surorile aes sedai o impre- 
sionau mult mai puţin decât pe majoritatea oamenilor. 

— Şi ţin minte ce văd. Trebuie să învăţ cumva dacă vreau 
să îl ajut pe seniorul Dragon. Am învățat mai multe decât ţi-ai 
da tu seama. 

Min scoase un sunet gutural, asemănător cu un mârâit, iar 
legătura fu străbătută de mânie, însă femeia cu părul bălai o 
ignoră. 

— Nu eşti mânios pe mine? îl întrebă pe Rand, în vocea ei 
simțindu-se neliniștea. 

— Nu sunt mânios. Învață cât poţi de mult. Te descurci 
foarte bine. 

Ea se îmbujoră și plecă ochii ca o fetiță uimită că i se fă- 
ceau complimente neaşteptate. Câteva riduri fine îi ornau 
colțurile ochilor, dar uneori îi era greu să își aducă aminte că 
era cu o sută de ani mai în vârstă decât oricare aes sedai afla- 
tă în viaţă şi nu cu doar câţiva ani mai tânără decât el. Rand 
trebuia să găsească pe cineva care să o înveţe mai multe. 

— Rand al'Thor, zise Min furioasă, încrucişându-și braţele 
pe piept, nu îi vei îngădui acestei femei... 

— Viziunile tale nu sunt niciodată greșite, o întrerupse el. 
Ceea ce vezi este întotdeauna ceea ce se întâmplă. Ai încercat 
să schimbi lucrurile, iar asta n-a dat niciodată roade. Chiar tu 
mi-ai mărturisit asta, Min. Ce te face să crezi că de astă dată 
va fi diferit? 

— Pentru că trebuie să fie diferit, îi răspunse cu înverșu- 
nare. Se aplecă înspre el ca şi când ar fi fost pregătită să se 
năpustească asupra lui. Pentru că vreau eu să fie diferit. Pen- 
tru că va fi diferit. Oricum, nu ştiu totul despre ceea ce am 
văzut. Oamenii se deplasează. M-am înșelat în privinţa Moirainei. 
Am văzut tot soiul de lucruri în viitorul ei, și-acum ea este 
moartă. Poate că unele lucruri pe care le-am văzut nu s-au 
adeverit niciodată. 

„Nu trebuie să fie diferit de astă dată, zise Lews Therin, 
gâfâind. Ai făgăduit!” 

O uşoară încruntare apăru pe chipul lui Rand, iar el clăti- 
nă ușor din cap. Nu o putea auzi pe Min îndoindu-se de abili- 
tățile ei. Rand aproape că regretă că îi spusese lui Lews des- 
pre viziunile pe care le avusese despre el, cu toate că, la vre- 
mea respectivă, acest lucru i se păruse o încurajare nevino- 
vată. Bărbatul chiar le ceruse surorilor aes sedai să confirme 
abilitățile lui Min, cu toate că fusese suficient de înțelept, în- 
cât să încerce să își ascundă îndoielile de Rand. 

— Nu pricep ce o face pe această femeie să fie atât de ve- 
hementă când vine vorba despre tine, băiete, zise Cadsuane 
pe un ton îngândurat. Căzând pe gânduri, își țuguie buzele, 
apoi clătină din cap, făcând să îi zornăie ornamentele din păr. 
O, eşti destul de chipeș, presupun, dar tot nu pricep. 

Ca să evite alte certuri cu Min - ea nu le spunea astfel; le 
zicea „discuţii”, dar el făcea diferenţa -, Rand scoase scrisoa- 
rea lui Verin din buzunar și rupse sigiliul din cerneală galbe- 
nă, imprimat cu capul Marelui Şarpe de pe inel. Scrisul mă- 
runt al surorii Brune acoperea aproape toată pagina, câteva 
litere fiind pătate în locurile unde stropii de ploaie muiaseră 
hârtia. Se duse la cea mai apropiată lampă. Aceasta emana un 
miros slab de ulei rânced. 


„După cum spuneam, am făcut tot ce am putut aici. Cred 
că îmi pot îndeplini mai bine legământul faţă de tine altunde- 
va, așadar l-am luat pe Tomas și am plecat să fac întocmai 
acest lucru. La urma urmei, există multe căi prin care îţi pot 


sluji. Și multe nevoi. Sunt convinsă că poţi avea încredere în 
Cadsuane și cu siguranţă ar trebui să dai ascultare sfaturilor 
ei, dar fii cu băgare de seamă la celelalte surori, inclusiv la ce- 
le care ţi-au jurat credinţă. 

Un astfel de jurământ n-are nicio însemnătate pentru o 
soră Neagră și chiar și acelea care sunt îndrumate de Lumină 
s-ar putea să îl interpreteze într-un mod pe care tu să îl deza- 
probi. Știi deja că puţine mai consideră acest jurământ ca in- 
vocând o supunere deplină în toate. Unele ar putea găsi alte 
portițe de scăpare. Așadar, fie că asculţi sau nu sfaturile 
Cadsuanei, și îţi repet că ar trebui s-o faci, ascultă-l pe-al meu. 
Fii cu mare băgare de seamă!” 


Scrisoarea era iscălită simplu: „Verin”. 

El mârâi cu amărăciune. Puţine credeau că jurământul 
însemna supunere deplină? Mai degrabă niciuna. De obicei, 
acestea se supuneau; cu toate acestea, scrisoarea nu surprin- 
dea această nuanţă. Verin însăși, de pildă. Ea îl avertiza cu 
privire la altele care făceau lucruri pe care el le-ar putea dez- 
aproba, însă nu îi spunea unde mergea sau ce avea de gând să 
facă acolo. Oare se temea că el n-ar fi de acord? Poate că era 
vorba doar de tăinuire, care era specifică surorilor aes sedai. 
Surorile țineau secrete cu aceeași ușurință cu care respirau. 

Atunci când îi întinse scrisoarea Cadsuanei, ea își arcui 
puţin sprânceana stângă. Trebuie că era cu adevărat uimită 
de lăsa să se vadă atât de mult, dar luă scrisoarea și o ţinu în 
dreptul luminii lămpii. 

— O femeie cu multe măști, zise ea într-un final, dându-i 
scrisoarea înapoi. Dar, în acest caz, îți dă un sfat bun. 

Ce voia să spună prin „măști”? El vru să o întrebe, când 
Loial şi fruntaşul Haman își făcură brusc apariţia în prag, fie- 
care ținând pe umăr un topor cu coada lungă și ornat cu un 
cap împodobit. Urechile cu smocuri de păr ale ogierului cu 
părul alb erau date pe spate și fața îi era întunecată, iar ure- 
chile lui Loial zvâcneau. „De încântare”, bănui Rand. Era greu 
de spus. 

— Sper că nu deranjăm? zise fruntașul Haman, urechile 
lui ridicându-se când privi cu tristeţe şirul de trupuri neînsu- 
flețite. 

— Nu deranjaţi, îi spuse Rand, vârând scrisoarea în bu- 
zunar. Mi-aş dori să pot veni la nunta ta, Loial, dar... 

— O, s-a încheiat deja, Rand, zise Loial. Trebuie că era în- 
cântat; nu îi stătea în fire să întrerupă. Mama mea a insistat. 
Nici măcar nu va fi timp pentru cine ştie ce ospăț, poate nu va 
fi niciunul, cu Adunarea și cum eu trebuie să... 

Ogierul mai bătrân își puse o mână pe braţul lui. 

— Ce e? zise Loial, uitându-se la el. O, da, desigur. Fie. 

Se scărpină sub nasul lat cu un deget de mărimea unui 
cârnat gras. 

Să fie ceva ce lui nu trebuia să i se spună? Până şi ogierii 
aveau secrete, pare-se. Rand pipăi scrisoarea din buzunar. Pe 
de altă parte, toată lumea avea secrete. 

— Îţi fac această făgăduință, Rand, zise Loial. Indiferent 
ce se va întâmpla, voi fi alături de tine în Tarmon Gai'don. 
Indiferent ce se va întâmpla. 

— Băiatul meu, șopti fruntaşul Haman, nu cred că ar tre- 
bui... 

Vocea lui tărăgănă, clătină din cap şi scoase un sunet gu- 
tural, asemenea unui cutremur îndepărtat. 

Rand străbătu pardoseala acoperită cu paie din trei paşi 
şi îi întinse mâna dreaptă. Zâmbind larg, iar în cazul unui 
ogier zâmbetul era foarte larg, Loial i-o luă într-o mână care o 
înghiți. Stând atât de aproape, Rand fu nevoit să îşi întindă 
gâtul ca să poată privi chipul prietenului său. 

— Mulţumesc, Loial. Nu-ţi pot spune cât de mult înseam- 
nă pentru mine să aud asta. Dar voi avea nevoie de tine până 
atunci. 

— Tu... ai nevoie de mine? 

— Loial, am sigilat Căile de Taină de care ştiu, în Caemlyn 
şi în Cairhien, în Illian şi în Tear, și am pus o capcană foarte 
urâtă la cea care a fost deschisă lângă Fal Dara, dar nu am 
putut-o găsi pe cea de lângă Far Madding. Chiar și-atunci 
când ştiu că există o Cale de Taină într-un oraș, n-o pot găsi 
de unul singur, şi-apoi mai sunt toate acele orașe care nu mai 
există. Am nevoie ca tu să le găsești pe restul pentru mine, 
Loial, altminteri trolocii vor da năvală în toate ţinuturile de- 
odată şi nimeni nu va ști că vin până când aceștia nu vor 
ajunge în inima Andorului sau a Cairhienului. 

Zâmbetul îi dispăru de pe buze lui Loial. Urechile îi tre- 
murau, iar sprâncenele îi coborâră până când îi ajunseră pe 
obraji. 


— Nu pot, Rand, zise el cu jale. Trebuie să plec dis-de-dimi- 
neață şi nu știu când voi putea ieși din nou în Lumea de Afară. 

— Ştiu că ai fost plecat din stedding multă vreme, Loial. 

Rand încercă să vorbească cu o voce blândă, dar aceasta 
răsună aspru. Blândeţea părea a fi o amintire care începea să 
se şteargă. 

— Voi vorbi cu mama ta. O voi convinge să îţi îngăduie să 
pleci după ce te vei fi odihnit puţin. 

— Are nevoie de mai mult decât de puţină odihnă. 

Fruntașul Haman propti coada toporului în pardoseală, 
apucând toporul cu ambele mâini, și își îndreptă privirea as- 
pră spre Rand. Ogierii erau creaturi pașnice; cu toate acestea, 
fruntaşul Haman nu părea a fi. 

— A stat în Lumea de Afară de mai bine de cinci ani, mult 
prea multă vreme. Are nevoie de câteva săptămâni de odihnă, 
dar într-un stedding. Câteva luni ar fi mai bine. 

— Mama nu mai poate lua astfel de decizii, Rand. Deşi, 
adevărul fie spus, cred că această conştientizare o mai miră 
încă. Erith hotărăşte. Soţia mea. 

În vocea lui tunătoare se simţi atât de multă mândrie când 
rosti aceste cuvinte, încât părea gata să explodeze. Pieptul 
i se umflă, iar zâmbetul îi împărți fața în două. 

— lar eu nici măcar nu te-am felicitat, zise Rand, bătân- 
du-l ușor pe umăr. Încercarea lui de a fi jovial îi părea falsă 
până şi lui, însă doar de atât era în stare. Dacă ai nevoie de 
luni, atunci luni vei avea. Dar tot am nevoie de un ogier care 
să găsească acele Căi de Taină. Dimineaţă, am să văd duc pe 
toţi chiar eu la steddingul Shangtai. Poate voi reuși să conving 
pe cineva de acolo care să se ocupe de treaba asta. 

Fruntașul Haman își mută privirea încruntată la mâinile 
pe care le ţinea pe mânerul toporului şi începu să bombăne 
ceva, prea încet pentru a se putea desluși cuvintele, ca o al- 
bină de mărimea unui câine uriaș care bâzâia în interiorul 
unui borcan imens ce se afla în încăperea alăturată. Părea să 
se certe cu el însuși. 

— Pentru asta, s-ar putea să fie nevoie de timp, zise Loial 
cu îndoială în glas. Știi că nouă nu ne place să luăm decizii 
pripite. Nici măcar nu sunt convins că îi vor îngădui unui om 
să intre în stedding, din cauza Adunării. Rand? Dacă nu mă 
voi putea întoarce înainte de Ultima Bătălie... Ai să-mi răs- 

punzi la întrebările despre ce s-a întâmplat câtă vreme am 
fost eu în stedding, nu-i aşa? Adică, fără să fiu nevoit să scot 
cuvintele cu cleștele din gura ta? 

— Dacă voi putea, îți voi răspunde, îi spuse Rand. 

„Dacă vei putea, mârâi Lews Therin. Ai acceptat că vom 
putea muri în sfârșit în Tarmon Gai'don. Ai acceptat, nebu- 
nule!” 

— Îţi va răspunde la întrebări pe placul inimii tale, Loial, 
zise Min pe un ton ferm, chiar de-ar fi să stau cu ochii pe el în 
tot acest timp. 

Mânia sufoca legătura. Ea chiar părea că îi citea gândurile. 

Fruntașul Haman își drese glasul. 

— Mi se pare că sunt mai obișnuit cu Lumea de Afară de- 
cât aproape oricine, în afară de zidari. Hm. Da. De fapt, cred 
că sunt cel mai potrivit candidat pentru această treabă a ta. 

— Ptiu! făcu Cadsuane. Se pare că îi molipsești chiar şi pe 
ogieri, băiete. 

Tonul ei era sever, însă fața era calmă precum cea a unei 
aes sedai, indescifrabilă, ascunzând orice emoție în spatele 
acelor ochi negri. 

Urechile lui Loial rămaseră nemișcate din cauza șocului şi 
fu cât pe ce să-şi scape toporul, bâjbâind după el. 

— Dumneata? Și Adunarea, fruntașe Haman! Marea Adu- 
nare! 

— Cred că pot lăsa treaba asta în siguranţă pe mâinile ta- 
le, băiatul meu. Cuvintele tale au fost simple, dar grăitoare. 
Hm. Hm. Sfatul meu este: nu încerca să le înfrumuseţezi. Păs- 
trează aceeași expresivitate simplă şi s-ar putea să îi sur- 
prinzi plăcut pe destui. Inclusiv pe mama ta. 

Părea imposibil ca urechile lui Loial să devină şi mai ţe- 
pene, însă aşa se întâmplă. Își mişcă buzele, dar nu reuşi să 
rostească un cuvânt. Așadar, avea să vorbească în faţa Adu- 
nării. Ce era atât de secret în asta? 

— Seniore Dragon, s-a întors seniorul Davram. 

Elza Penfell fu cea care îl însoţi pe Bashere în încăpere. 
Era o femeie frumoasă, înveşmântată într-o rochie de călărie 
verde; ochii ei căprui păreau să aibă o căutătură intensă 
atunci când îl zăreau pe Rand. Măcar ea era una în privința 
căreia el nu trebuia să își facă griji. Elza era o devotată înflă- 
cărată. 


— Mulţumesc, Elza, zise el. Cel mai bine ar fi să te întorci 
sa dai o mână de ajutor cu curăţenia. Mai sunt încă multe de 
făcut. 

Ea strânse ușor din buze și îi cuprinse cu privirea pe toţi, 
începând cu Cadsuane și terminând cu ogierii cu un aer de 
invidie, înainte să facă o reverență și să plece. Într-adevăr, 
„înflăcărată” era cuvântul potrivit. 

Bashere era un bărbat scund și zvelt şi purta o haină ce- 
nuşie cusută cu fir din aur. Bastonul din fildeş al Mareşal-Ge- 
neraluluiț57) din Saldaea, cu mâner în formă de cap de lup, îi 
era vârât în spate, la curea, în partea opusă sabiei. Pantalonii 
bufanţi îi erau îndesaţi în cizmele înalte care fuseseră lustru- 
ite. Luceau, în ciuda celor câțiva stropi de noroi. Activitatea 
lui recentă necesitase toată formalitatea și demnitatea de 
care era în stare, iar el avea din plin. Până și seanchanii tre- 
buie să fi auzit deja de reputaţia lui. În părul negru avea fire 
cărunte, iar mustața groasă îi încadra gura ca niște coarne 
întoarse cu vârfurile în jos. Cu ochii negri și migdalațţi plini de 
tristețe, trecu pe lângă Rand cu mersul legănat al unui om 
care era mai obișnuit cu șaua decât cu propriile picioare. 
Merse de-a lungul șirului de cadavre, privind cu intensitate 
fiecare chip. Deşi nerăbdător din fire, Rand îi acordă timpul 
cuvenit pentru a jeli. 

— N-am mai văzut niciodată o scenă ca aceea de afară, 
zise încet Bashere în timp ce pășea. Un raid numeros venit 
direct din Mana Pustiitoare înseamnă o mie de troloci. Majo- 
ritatea sunt doar de câteva sute. Of, Kirkun, n-ai păzit flancul 
stâng așa cum ar fi trebuit. Chiar și-atunci, trebuie să ai o oas- 
te de trei sau patru ori mai numeroasă decât ei ca să fii sigur 
că nu vei ajunge în cazanele lor. Acolo... cred că am întrezărit 
o prefigurare a Tarmon Gai'don. O părticică din Tarmon 
Gai'don. Să nădăjduim că într-adevăr este Ultima Bătălie. Da- 
că îi vom supraviețui, nu cred că vom vrea vreodată să vedem 
o alta. Dar vom vedea. Mereu există o altă bătălie. Presupun 
că așa va fi mereu până când întreaga lume va deveni pri- 


57 În limba română declinarea acestor cuvinte compuse se face 
pe gradul cel mai mare: mareşalului-general, locotentent-colonelului, 
generalului-maior etc. Conform ortografiei limbii române, gradele 
militare şi funcţiile de orice fel nu se scriu cu majusculă. (n.red.) 

beagă. Când ajunse la capătul șirului, se opri în faţa unui băr- 
bat a cărui față era despicată aproape până la barba neagră și 
bogată. Pe Ahzkan îl aștepta un viitor strălucitor. Dar aş pu- 
tea spune același lucru despre mulţi dintre acești bărbați morți. 

Oftând din greu, se întoarse cu fața la Rand. 

— Fiica celor Nouă Luni se va întâlni cu tine peste trei zile 
într-un conac din nordul Altarei, lângă hotarul cu Andorul. Îşi 
duse mâna la piept. Am o hartă. Ea este deja acolo, pe undeva, 
dar ei spun că nu se află pe tărâmuri aflate sub stăpânirea lor. 
Când vine vorba de secrete, seanchanii ăștia le fac pe surorile 
aes sedai să semene cu niște țărăncuțe pe care le poți citi ca 
pe o carte deschisă. 

Cadsuane pufni. 

— Bănuiești c-ar fi o capcană? 

Logain îşi scoase puţin sabia din teacă - un gest inconști- 
ent, poate. 

Bashere făcu un gest dispreţuitor și îşi scoase și el puţin 
sabia din teacă. 

— Întotdeauna bănuiesc c-ar fi o capcană. Nu-i vorba de 
asta. Înalta Doamnă Suroth n-a vrut ca eu sau Manfor să vor- 
bim cu altcineva în afară de ea. Cu nimeni. Servitorii noștri 
sunt muţi, ca atunci când am fost în Ebou Dar cu Loial. 

— A mea avea limba tăiată, zise Loial pe un ton dezgustat, 
lăsându-și urechile pe spate. 

Noadele degetelor i se albiră pe coada toporului. Haman 
scoase un sunet de uimire, urechile lui stând țepene ca niște 
stâlpi. 

— Altara tocmai şi-a încoronat un rege nou, continuă 
Bashere, însă toți cei din Palatul Tarasin păreau să umble pe 
coji de ouă şi să arunce priviri peste umeri. Seanchani și 
altarani deopotrivă. Până şi Suroth arăta de parcă avea tăișul 
unei săbii pus de-a curmezişul grumazului. 

— Poate îi înspăimântă Tarmon Gai'don, zise Rand. Sau 
Dragonul Renăscut. Va trebui să fiu cu băgare de seamă. Oa- 
menii înspăimântați fac lucruri necugetate. Care sunt aran- 
jamentele, Bashere? 

Saldaeanul scoase harta din interiorul hainei și se duse 
înspre Rand, desfăcând-o. 

— Ei sunt foarte preciși. Ea va aduce șase sul'dame şi 
damane, fără niciun alt alai. 


Alivia scoase un sunet ca o pisică furioasă, iar el clipi îna- 
inte să continue. Fără îndoială că era puțin spus nesigur pe o 
damane eliberată. 

— Tu aduci cinci oameni care pot conduce Puterea. Ea va 
presupune că orice bărbat care te însoţeşte poate, dar poți 
aduce şi o femeie care nu poate ca să fii onorabil. 

Min se înființă dintr-odată lângă Rand şi îl cuprinse cu 
braţele. 

— Nu, zise el pe un ton ferm. 

Nu avea de gând să o ducă într-o posibilă capcană. 

— Vom mai discuta despre asta, murmură ea, legătura fi- 
ind străbătută de o încăpățânată hotărâre. 

„Cele mai oribile cuvinte pe care le poate rosti o femeie în 
afară de: Te voi omori”, gândi Rand. Brusc, fu străbătut de un 
fior. Fusese el? Sau Lews Therin? Bărbatul nebun chicoti încet 
într-un colț al minţii lui. N-avea importanţă. Peste trei zile, o 
situaţie dificilă avea să fie rezolvată. Într-un fel sau altul. 

— Altceva, Bashere? 


Luându-şi de pe ochi cârpa umedă și având grijă să nu i se 
prindă în păr angrealul în formă de brățară-şi-inele - purta 
mereu acest angreal, precum şi ter'angrealul cu nestemate -, 
Nynaeve se ridică în şezut pe marginea patului. Cu atâţia oa- 
meni care aveau nevoie de tămăduire din cauza rănilor în- 
grozitoare - unora le lipsea o mână sau un braț -, i se păruse 
a fi un moft să ceară să fie tămăduită de o simplă durere de 
cap, iar scoarța de salcie părea să fi făcut o treabă bună. Doar 
că mai încet. Unul dintre inelele ei, bătut cu o piatră ver- 
de-deschis în interiorul căruia părea să strălucească o lumină 
slabă, dădea impresia că vibrează neîncetat pe degetul ei, cu 
toate că nu se mișca. Tiparul vibraţiilor era amestecat, o re- 
acţie la saidarul şi saidinul care erau conduși afară. Că veni 
vorba, cineva ar fi putut conduce înăuntru. Cadsuane era con- 
vinsă că acesta putea arăta direcția, dar nu putea spune cum. 
„Sâc!” pentru Cadsuane și presupusa ei superioritate într-ale 
cunoaşterii! 

Ea îşi dorea să îi poată spune asta în față femeii. Nu că 
aceasta o intimida - cu siguranţă că nu; era mai presus decât 
Cadsuane doar că îşi dorea să păstreze o oarecare armonie. 

Acesta era motivul pentru care tăcea atunci când se afla în 
preajma femeii. 

Odăile pe care le împărțea cu Lan erau încăpătoare, dar și 
străbătute de curenţi de aer, căci niciun cadran al ferestrelor 
nu se închidea bine, iar de-a lungul generaţiilor, casa se așe- 
zase destul de mult ca ușile să fie potrivite, astfel încât să se 
poată închide de tot, dând naștere altor goluri prin care cu- 
renţii de aer pătrundeau șuierând. Flăcările din șemineu dan- 
sau de parcă ar fi fost afară, trosnind și scuipând scântei. Co- 
vorul, atât de șters încât nu mai putea distinge modelul, avea 
mai multe găuri provocate de arsuri decât putea număra ea. 
Patul, cu stâlpii săi grei și baldachinul uzat, era mare și ro- 
bust, dar salteaua era plină ce cocoloaşe, perenele aveau mai 
multe pene care ieșeau prin ele decât erau înăuntru, iar pă- 
turile erau mai mult petice decât material original. Însă Lan 
dormea acolo, iar asta făcea toată diferența. Asta făcea să ai- 
bă impresia că se afla într-un palat. 

El stătea în fața uneia dintre ferestrele unde se pozițio- 
nase de când începuse atacul, iar acum privea la munca de 
afară. Sau poate studia abatorul care se transformase în pe- 
rimetrul conacului. Stătea atât de nemișcat, încât ai fi zis că 
era o statuie. Purta o haină verde închis ce-i venea bine pe 
trup, umerii îi erau atât de lați, încât talia îi părea subțire, iar 
părul ce îi ajungea până la umeri, negru cu fire albe pe la 
tâmple, îi era legat la spate cu un hadori din piele. Avea o față 
cu trăsături aspre, dar era chipeș. Era în ochii ei, iar ceilalți 
n-aveau decât să spună ce voiau. Doar că era mai bine ca aceş- 
tia să nu spună nimic în prezenţa ei. Nici măcar Cadsuane. Un 
inel bătut cu un safir fără cusur era rece pe mâna ei dreaptă. 
Mai degrabă el simţea mânie decât ostilitate. Inelul acela avea 
un cusur, după părerea ei. Era foarte bine să ştii că cineva din 
apropiere era mânios sau ostil, dar asta nu însemna că aceas- 
tă trăire era îndreptată către tine. 

— A sosit vremea să mă întorc afară și să dau din nou o 
mână de ajutor, zise ea, ridicându-se în picioare. 

— Încă nu, îi spuse el, fără să se întoarcă de la fereastră. 

Cu sau fără inel, vocea lui groasă era calmă. Și destul de 
fermă. 

— Moiraine obișnuia să spună că o durere de cap era semn 
că condusese Puterea prea mult. E periculos. 


Îşi ridică mâna spre coadă, înainte să şi-o lase jos din nou. 
De parcă el ar fi ştiut mai multe despre conducere decât ea! 
Ei bine, în unele privinţe ştia. În cei douăzeci de ani ca străjer 
al Moirainei învăţaseră tot atâtea lucruri câte ştia un bărbat 
despre saidar. 

— Durerea de cap mi-a dispărut complet. Mă simt perfect 
acum. 

— Nu fi țâfnoasă, iubirea mea. Au mai rămas doar câteva 
ceasuri până la amurg. Va rămâne destulă treabă pentru mâine. 

El îşi strânse mânerul sabiei cu mâna stângă, apoi şi-o re- 
laxă, apoi strânse din nou. Doar mâna aceea se mișcă. 

Ea strânse din buze. Țâfnoasă? Îşi netezi furioasă poalele. 
Nu era ţâfnoasă! Lan arareori invoca dreptul de a porunci în 
intimitate - blestemațţi fie acei oameni ai mării pentru că cre- 
deau un asemenea lucru dar atunci când o făcea, bărbatul era 
de neînduplecat. Ea putea pleca, fireşte. El n-ar fi încercat să o 
oprească fizic. Ea era convinsă de asta. Destul de convinsă. 
Doar că nu avea de gând să îşi încalce în niciun fel jurămintele 
de căsătorie. Chiar dacă îi venea să-i tragă un șut iubitului ei soț. 

Trăgând un şut poalelor ei, ea se duse lângă el la fereastră 
şi îşi strecură braţul printr-ale lui. Însă braţul lui era tare ca 
piatra. Muşchii îi erau nemaipomenit de tari; acest lucru se 
datora încordării, ca şi când el s-ar fi chinuit să ridice o greu- 
tate mare. Cât de mult își dorea ea să aibă legătura lui, ca să 
poată simţi ce îl tulbura. Când avea să pună mâna pe Myrelle... 
Nu, era mai bine să nu se gândească la obrăznicătura aia! 
Verzile! Pur şi simplu nu erau de încredere când venea vorba 
despre bărbaţi! 

Afară, nu departe de conac, ea putea vedea doi dintre acei 
asha'mani în haine negre şi pe surorile legate de ei. Îi evitase 
cât putuse de mult - pe asha'mani din motive evidente, pe su- 
rori, pentru că o sprijineau pe Elaida; cu toate acestea, nu pu- 
teai petrece timp în aceeași casă cu nişte oameni, fie ea și o 
casă atât de mare și de întortocheată cum era cea a lui Algarin, 
şi să nu ajungi să îi recunoști. Arel Malevin era un cairhienin 
care părea încă și mai lat decât era în realitate, deoarece îi 
ajungea abia până la piept lui Lan, Donalo Sandomere era un 
tairen care avea un granat în urechea stângă și o barbă cu fire 
cărunte, tunsă ascuțit și unsă cu pomadă, cu toate că se îndo- 
ia foarte mult că fața lui ridată şi înăsprită de vreme aparți- 

nea unui nobil. Malevin o legase pe Aisling Noon, o soră Ver- 
de cu privire fioroasă, ce îşi presăra limbajul cu înjurături din 
Ținuturile de Hotar care, uneori, îl făceau pe Lan să se strâm- 
be. Nynaeve își dorea să le înțeleagă, însă el refuza să i le ex- 
plice. Captiva lui Sandomere era Ayako Norsoni, o Albă mă- 
runțică cu părul negru și ondulat ce îi ajungea până la talie, 
care avea pielea aproape la fel de arămie ca un domani. Părea 
timidă, o raritate printre aes sedai. Ambele femei își purtau 
şalurile cu ciucuri. Captivele făceau asta aproape mai mereu, 
poate în semn de sfidare. Pe de altă parte, ele păreau să se 
înţeleagă ciudat de bine cu bărbații. Nynaeve le văzuse ade- 
seori sporovăind prietenește, neaducând deloc cu purtarea 
unor prizoniere sfidătoare. lar ea bănuia că Logain şi Gabrelle 
nu erau singura pereche care împărțea patul în afara căsnici- 
ei. Era o ruşine! 

Dintr-odată, focurile se aprinseră jos, şase cuprinzând 
trupurile trolocilor din fața lui Malevin şi Aisling, șapte în fa- 
ţa lui Sandomere şi Ayako, iar ea miji ochii din cauza văpăii 
orbitoare. Era ca şi când ar fi încercat să privească treispre- 
zece sori pe un cer senin de amiază. Ei erau legați. Ea își pu- 
tea da seama după felul în care erau firele saidarului, rigide, 
ca şi când acestea erau mai degrabă forțate decât îndrumate. 
Sau mai degrabă bărbaţii încercau să le forțeze. Acest lucru 
nu funcționase niciodată cu jumătatea feminină a Puterii. Era 
Foc pur, iar văpăile erau sălbatice, mai înspăimântătoare de- 
cât s-ar fi aşteptat ea doar de la Foc. Dar firește că ei foloseau 
şi saidin, şi cine putea spune ce mai adăugau din acel haos 
criminal? Puținele lucruri pe care şi le amintea de când fuse- 
se legată cu Rand nu îi stârneau dorința de a se mai apropia 
vreodată de asta. În doar câteva minute, focurile se stinseră, 
lăsând în urma lor doar niște grămezi de cenușă pe pământul 
pârjolit, care părea tare și crăpat. Acest lucru n-avea cum să-i 
priască solului. 

— Treaba asta nu poate să ţi se pară distractivă, Lan. La 
ce te gândeşti? 

— Gânduri răzlețe, zise el, iar ea simțea sub mână braţul 
lui tare ca piatra. 

Alte focuri se aprinseră afară. 

— Împărtăşeşte-le cu mine. 


Reuşi să pună o notă interogatoare în vocea ei. El părea 
amuzat de natura jurămintelor lor; cu toate acestea, refuza 
categoric să urmeze și cele mai mici instrucțiuni atunci când 
erau singuri. Rugăminţilor le dădea curs pe loc - ei bine, ma- 
re parte din timp însă bărbatul lăsa să i se întărească noroiul 
pe cizme până când acesta se desprindea de pe ele dacă ea îi 
spunea să nu lase urme de noroi. 

— Sunt gânduri neplăcute, dar dacă dorești. Myrddraalii 
şi trolocii mă duc cu gândul la Tarmon Gai'don. 

— Sunt gânduri neplăcute, într-adevăr. 

El dădu din cap, privind în continuare pe fereastră. Faţa îi 
era inexpresivă - Lan le-ar putea învăţa pe surorile aes sedai 
cum să își ascundă emoțiile! —, însă o ușoară înflăcărare se 
simți în glasul lui. 

— Va veni în curând, Nynaeve, însă al'Thor pare să creadă că 
va dansa de-a pururi cu seanchanii. Creaturile Umbrei s-ar putea 
mişca prin Mana Pustiitoare, în vreme ce noi stăm aici, în... 

Tăcu brusc. În ținutul Malkier, mai că spusese. Un Malkier 
mort. Locul lui de baştină fusese distrus. Ea era sigură de as- 
ta. El continuă ca și când nu s-ar fi oprit. 

— Ei ar putea ataca ținutul Shienar, toate Ținuturile de 
Hotar, săptămâna viitoare sau mâine. lar al'Thor continuă să 
țeasă intrigi împotriva seanchanilor. Ar putea trimite pe cine- 
va să îi convingă pe regele Easar şi pe ceilalți să se întoarcă la 
îndatoririle lor de-a lungul Manei Pustiitoare. Ar trebui să 
mărșăluiască cu toată oștirea pe care o poate strânge și s-o 
ducă spre Mana Pustiitoare. Ultima Bătălia va avea loc acolo 
şi la Shayol Ghul. Războiul este acolo. 

Ea fu cuprinsă de tristețe, dar reuși să și-o ascundă din 
voce. 

— Trebuie să te întorci, zise ea încet. 

În cele din urmă, el își întoarse capul şi o privi încruntat. 
Ochii lui albaştri erau atât de reci... Erau mai puţin inexpre- 
sivi decât înainte, de asta ea era convinsă. Dar tot reci erau. 

— Locul meu este lângă tine, inima inimii mele. Pentru 
totdeauna. 

Ea își strânse tot curajul şi ţinu bine de el, atât de bine, 
încât o durea. Voia să vorbească repede, să rostească cuvin- 
tele înainte să o părăsească curajul, însă se forță să vorbească 
pe un ton calm şi răspicat. 

— O vorbă din Ținuturile de Hotar pe care am auzit-o de 
la tine cândva este: „Moartea e mai ușoară decât o pană; da- 
toria, mai grea decât un munte”. Datoria mea este aici, să mă 
asigur că Alivia nu îl va ucide pe Rand. Dar te voi duce în fi- 
nuturile de Hotar. Datoria ta este acolo. Vrei să mergi în 
Shienar? Ai pomenit de regele Easar și de Shienar. Şi este 
aproape de Malkier. 

EI o privi timp îndelungat, apoi oftă ușor în cele din urmă, 
iar încordarea îi părăsi brațul. 

— Eşti sigură, Nynaeve? Dacă eşti, atunci, da, în Shienar. 
În timpul Războaielor Troloce, Umbra s-a folosit de Pasul lui 
Tarwin ca să deplaseze un număr mare de troloci, întocmai 
cum a făcut câţiva ani mai devreme, când noi căutam Ochiul 
Lumii. Dar doar dacă eşti pe deplin sigură. 

Nu, ea nu era sigură. Îi venea să plângă, să ţipe la el că era 
un neghiob, că locul lui era lângă ea, nu murind singur în- 
tr-un război personal zadarnic cu Umbra. Doar că nu putea 
spune nimic din toate astea. Cu sau fără legătură, ştia că era 
zbuciumat în lăuntrul lui, împărțit între dragostea față de ea 
şi datoria lui. Că era zbuciumat şi sângera la fel de sigur ca și 
când ar fi fost străpuns de o sabie. Nu îi putea provoca și alte 
răni. Însă putea să se asigure că avea să supravieţuiască. 

— Ți-aş face această propunere dacă n-aş fi sigură? zise 
pe un ton sec, surprinsă de cât de calmă părea. Nu-mi place 
să te trimit de lângă mine, dar ai o datorie de îndeplinit, iar 
eu o am pe a mea. 

Cuprinzând-o cu braţele, o strânse la pieptul lui cu blân- 
dețe la început, apoi mai tare, până când ea crezu că avea să-i 
scoată tot aerul din plămâni. Ei nu îi păsa. Îl îmbrăţişă cu 
aceeași ardoare şi fu nevoită să-și smulgă mâinile de pe spa- 
tele lui lat când termină în cele din urmă. Lumină, voia să 
plângă, dar ştia că nu trebuia s-o facă. 

În vreme ce el își pregătea desagii, ea se schimbă repede 
într-o rochie de călărie din mătase verde cu dungi galbene, 
apoi se furişă afară din încăpere, înainte ca el să termine. Bi- 
blioteca lui Algarin era generoasă, o încăpere cu tavan înalt și 
pereţii plini de rafturi. O jumătate de duzină de scaune tapi- 
țate stătea împrăștiate pe pardoseală, iar masa lungă şi su- 
portul înalt cu hărți completau mobilierul. Vatra din piatră 
era rece, iar lampadarele din fier neaprinse, însă ea conduse 


puţin ca să aprindă trei dintre ele. Căutând repede, ea găsi 
hărțile de care avea nevoie în compartimentele suportului în 
formă de diamant. Acestea erau la fel de vechi ca și majorita- 
tea cărților, cu toate că ţinutul nu se schimbase prea mult în 
două sau trei sute de ani. 

Când reveniră în odăile lor, Lan se afla în salon, cu desagii 
pe umăr și cu mantia de străjer în culori schimbătoare atâr- 
nându-i pe spate. Faţa îi era împietrită. Ea avu nevoie de timp 
doar cât să îşi ia mantia din mătase albastră, căptuşită cu ca- 
tifea, apoi merseră în tăcere spre grajdul slab luminat, unde 
erau ținuți caii lor. Mâna ei dreaptă se odihnea pe încheietura 
lui stângă. 

Un grăjdar zvelt, cu început de chelie și cu un nas care îi 
fusese rupt nu doar o singură dată, oftă atunci când Lan îi 
spuse că voiau ca Mandrab și Loversknot să fie înşeuați. O 
femeie cu părul cărunt începu să se ocupe de iapa maronie și 
robustă a Nynaevei, în vreme ce trei dintre bărbații mai în 
vârstă se apucară să îi pună căpăstrul armăsarului negru şi 
înalt al lui Lan și să îl scoată din staul. 

— Vreau să-mi făgăduiești ceva, zise încet Nynaeve în 
vreme ce aşteptau. 

Mandarb dansa în cerc, astfel încât individul durduliu ca- 
re încerca să pună șaua pe spinarea armăsarului fu nevoit să 
fugă ca să țină pasul cu el. 

— Un legământ. Vorbesc serios, Lan Mandragoran. Nu mai 
suntem singuri. 

— Ce legământ vrei să fac? întrebă el cu precauţie. 

Grăjdarul cu început de chelie mai chemă doi bărbaţi ca 
să dea o mână de ajutor. 

— Că vei merge călare până în Fal Moran înainte să intri 
în Mana Pustiitoare și că, dacă cineva va vrea să te însoţeas- 
că, să-i îngădui acest lucru. 

Zâmbetul lui fu schiţat şi trist. 

— Întotdeauna am refuzat să îi conduc pe oameni în Ma- 
na Pustiitoare, Nynaeve. A fost o vreme când oamenii mă în- 
soţeau, dar n-aş... 

— Dacă oamenii te-au mai însoţit, îl întrerupse ea, oame- 
nii te pot însoți din nou. Jură-mi sau eu îţi jur că te voi lăsa să 
străbaţi călare tot drumul până în Shienar. 

Femeia încheia chingile şeii iepei Loversknot, însă cei trei 
bărbați se chinuiau în continuare să îl înşeueze pe Mandarb, 
să îl împiedice să nu-și azvârle de pe spinare valtrapul. 

— Cât de departe spre miazăzi vrei să mă lași în Shienar? 
întrebă el. Când ea tăcu, el încuviință din cap. Prea bine, 
Nynaeve. Dacă asta doreşti. Jur pe Lumină și cu speranţa iz- 
băvirii şi a renașterii. 

Ea abia se abţinu să nu răsufle ușurată. Reușise să îl îndu- 
plece și fără să mintă. Încerca să facă cum voia Egwene şi să 
se poarte ca și când ea rostise cele Trei Legăminte pe Scep- 
trul Legămintelor, dar era foarte greu să îi faci față unui soț 
dacă nu puteai minţi nici măcar atunci când era absolut ne- 
cesar. 

— Sărută-mă, îi spuse ea lui, grăbindu-se să adauge: Asta 
n-a fost o poruncă. Vreau doar să-mi sărut soţul. 

Un sărut de rămas-bun. Nu va mai fi timp pentru un altul 
mai târziu. 

— În văzul tuturor? zise el, râzând. Întotdeauna ai fost 
timidă când venea vorba de asta. 

Femeia aproape terminase cu Loversknot, iar unul dintre 
grăjdari îl ținea pe Mandarb cât putea de ferm, în vreme ce 
ceilalți doi încheiară repede cataramele chingilor. 

— Sunt prea ocupați ca să vadă ceva. Sărută-mă, altmin- 
teri voi crede că tu eşti acela care se... 

Buzele lui pe-ale ei îi întrerupseră vorbele. Ea se simți mi- 
nunat. 

După un timp, ea stătea lipită de pieptul lui lat ca să își 
tragă răsuflarea, în vreme ce el îi mângâia părul. 

— Poate vom petrece o ultimă noapte împreună în Shienar, 
şopti el. S-ar putea să treacă ceva vreme înainte să fim din 
nou împreună și-mi va fi dor să-mi simt spatele zgâriat. 

Ea simţi cum îi ard obrajii şi se îndepărtă de el, clătinân- 
du-se. Grăjdarii terminară treaba și îşi țineau privirile ațintite 
la podelele acoperite cu paie, cu toate că puteau să fie sufici- 
ent de aproape ca să audă! 

— Mai bine nu. Ea era mândră că nu părea să fi rămas fă- 
ră suflare. Nu vreau să-l las pe Rand singur cu Alivia atât de 
multă vreme. 

— El are încredere în ea, Nynaeve. Nu pricep de ce, dar 
așa e, şi doar asta are importanţă. 


Ea trase aer pe nas. De parcă bărbaţii știau ce era bine 
pentru ei... 

lapa ei robustă necheză neliniștită când trecură călare 
printre trolocii morţi în drum spre un petic de pământ, aflat 
nu departe de grajduri, pe care ea îl cunoştea îndeajuns de 
bine ca să deschidă o poartă. Mandarb, un cal de război an- 
trenat, nu avu nicio reacţie la sânge, la putoare și la cadavrele 
uriașe. Armăsarul negru părea la fel de calm ca stăpânul său, 
acum, că Lan se afla în spinarea lui. Ea putea înțelege asta. 
Lan avea un efect de liniștire și asupra ei. De obicei. Uneori, el 
avea un efect exact opus. Ea îşi dorea să fi putut petrece încă 
o noapte împreună. Se îmbujoră din nou. 

Descălecând, ea îmbrăţișă saidarul fără să folosească 
angrealul şi ţesu o poartă suficient de înaltă cât să o conducă 
pe Loversknot pe o pajişte presărată cu pâlcuri de fagi cu 
pete negre şi copaci pe care nu îi recunoştea. Soarele era un 
disc auriu, aproape de zenit; cu toate acestea, aerul era cate- 
goric mai răcoros decât în Tear. De fapt, era îndeajuns de re- 
ce ca să o facă să îşi strângă mantia pe lângă trup. Munţii cu 
piscurile acoperite de zăpadă şi nori se înălțau la răsărit, la 
miazănoapte şi la miazăzi. De îndată ce trecu și Lan prin 
poartă, ea lăsă împletitura să se risipească şi țesu de îndată o 
altă poartă, mai mare, în vreme ce urcă în şa şi își puse din 
nou mantia. 

Lan îl mână pe Mandarb câţiva paşi spre apus, privind fix. 
Pământul se termina brusc cu ceea ce părea a fi o stâncă nu 
mai departe de douăzeci de pași mai încolo de locul unde se 
afla el, iar de-acolo oceanul se întindea cât vedeai cu ochii. 

— Ce înseamnă asta? întrebă el pe un ton poruncitor, în- 
torcându-se. Aici nu suntem în Shienar. Suntem la Capătul 
Lumii, în Saldaea, cât se poate de departe de Shienar, dar tot 
în Ținuturile de Hotar. 

— Ți-am spus că te voi duce în Ținuturile de Hotar, Lan, 
şi-am făcut-o. Nu uita de jurământul făcut, inima mea, pentru 
că eu cu siguranță n-am să-l uit. 

Zicând acestea, îşi înfipse călcâiele în flancurile iepei şi 
lăsă animalul să sară prin poartă. Ea îl auzi strigându-i nu- 
mele, dar lăsă poarta să se închidă în urma ei. Îi va oferi o 
şansă să supraviețuiască. 

La câteva ceasuri după miezul zilei, mai puţin de o duzină 
de mese erau ocupate în salonul mare al hanului „Lancea Re- 
ginei”. Majoritatea femeilor şi bărbaţilor îmbrăcaţi elegant, 
cu conțopiști şi gărzi stând drepţi în spatele lor, se aflau acolo 
pentru a cumpăra sau a vinde ardei iuți, care creşteau bine la 
poalele dealurilor din partea dinspre uscat a Munţilor Bani- 
khan, botezați de mulți din Saldaea „Zidul Mării”. Pe Weilin 
Aldragoran nu îl interesau ardeii. Zidul Mării avea alte recol- 
te, mai bogate. 

— Preţul meu final, zise el, fluturându-și o mână deasu- 
pra mesei. 

Pe fiecare deget avea câte un inel cu nestemate. Nu erau 
pietre mari, dar erau de calitate. Un bărbat care vindea neste- 
mate trebuia să își facă reclamă. Făcea negoțţ și cu alte lu- 
cruri - blănuri, lemn rar pentru dulgheri, săbii şi armuri fru- 
mos lucrate, ocazional alte lucruri care îi aduceau venituri 
frumuşele -, însă nestematele îi aduceau cea mai mare parte 
din câștigurile dintr-un an. 

— Nu-l las mai jos. 

Masa era acoperită cu o bucată de catifea neagră care 
scotea în evidență mare parte din marfa lui: smaralde, pia- 
tra-focului, safire și, cele mai preţioase dintre toate, diaman- 
te. Câteva dintre acestea erau suficient de mari ca să stâr- 
nească interesul unui domnitor și niciunul nu era mic. Niciu- 
na nu avea vreun cusur. Era vestit în Ținuturile de Hotar pen- 
tru nestematele lui fără cusur. 

— Acceptă, altminteri altcineva o va face. 

Cel mai tânăr din cei doi illianeri cu ochi negri din fața lui, 
un individ proaspăt ras numit Pavil Geraneos, deschise gura 
furios, dar cel mai în vârstă, Jeorg Damentanis, a cărui barbă 
cu fire cărunte prin ea îi tremura, își puse mâna durdulie pe 
braţul lui Geraneos și îi aruncă o privire îngrozită. Aldragoran 
nu făcu niciun efort să își ascundă zâmbetul, dezvelindu-și 
puțin dinţii. 

El fusese doar un țânc atunci când trolocii dăduseră nă- 
vală în Malkier și nu își amintea defel ținutul - arareori se 
gândea la Malkier; ţinutul era mort și inexistent; cu toate 
acestea, se bucura că îi lăsase pe unchii lui să îi ofere hadori. 
La o altă masă, Managan se certa cu o femeie tairenă oacheșă, 
care purta un guler din dantelă şi niște cercei cu granat de 


calitate oarecum inferioară, cei doi aproape acoperind acor- 
durile muzicale ale ţambalului la care cânta o femeie pe o 
estradă joasă de lângă unul dintre șemineurile înalte din pia- 
tră. Tânărul acela zvelt refuzase hadori, cum o făcuse și 
Gorenellin, care era cam de-o seamă cu Aldragoran. Gorenellin 
negocia la sânge cu doi altarani cu pielea măslinie; unul din- 
tre ei avea un rubin frumos în urechea stângă, iar pe fruntea 
lui se adunaseră broboane de sudoare. Nimeni nu striga la un 
bărbat care purta hadori şi o sabie, aşa cum o făcea Aldragoran, 
iar ei încercau să evite să îl facă să asude. Astfel de bărbați 
erau vestiți pentru purtarea lor violentă imprevizibilă. Dacă 
era arareori nevoit să-și folosească sabia de la şold, se știa 
prea bine că putea și o făcea. 

— Accept, jupâne Aldragoran, zise Damentanis, aruncân- 
du-i tovarăşului lui o privire piezişă. 

Neobservând privirea, Geraneos își dezveli dinţii, nădăj- 
duind ca Aldragoran să creadă că era un zâmbet. Aldragoran 
nu îl luă în seamă. La urma urmei, era negustor. Reputația 
era un lucru bun atunci când îţi sporea puterea de negociere, 
însă doar un neghiob semăna sămânță de scandal. 

Conţopistul illianerilor, un individ slăbănog și cărunt, tot 
illianer şi el, descuie cufărul cu monede cu întărituri de fier 
sub privirea atentă a gărzilor lor, nişte bărbați mătăhăloşi ca- 
re purtau acele bărbi ciudate ce lăsau dezvelită buza de sus și 
care aveau niște haine din piele pe care erau cusute câteva 
discuri din oţel. Fiecare avea asupra lui o sabie și câte un 
ciomag prins de curea. Erau gărzi de pe domeniul lui, cu si- 
guranță, dar nu gărzi de corp. Acest lucru nu facea decât să îi 
sporească reputația. Și, fireşte, el nu avea nevoie de ei. 

Odată ce Damentanis iscăli două scrisori de drept şi oferi 
trei săculeţe din piele pline cu arginţi - Aldragoran numără 
monedele, dar nu se osteni să le cântărească; unele dintre 
acele coroane groase din zece ținuturi diferite erau mai uşoa- 
re decât altele, cu toate acestea era dispus să accepte pierde- 
rea inevitabilă - illianerii strânseră cu băgare de seamă nes- 
tematele, sortându-le în săculețe din piele de căprioară pe ca- 
re le puseră în cufărul cu monede. El le mai oferi vin, însă 
bărbatul îndesat refuză politicos și plecară împreună cu găr- 
zile de corp care cărau lada cu întărituri din fier. Era peste 
puterea lui de pricepere cum puteau proteja orice, împovă- 

rați de acea greutate. Kayacun era un oraş unde nu prea 
aveau loc nelegiuiri, dar în ultima vreme existau mai mulți 
tâlhari la drumul mare decât de obicei, mai mulţi tâlhari la 
drumul mare, mai mulţi criminali, mai mulţi incendiatori, mai 
mulți nelegiuiți de tot soiul, ca să nu mai pomenim de o ne- 
bunie căruia unui om nici nu îi trecea prin minte. Cu toate 
acestea, nestematele erau acum grija illianerilor. 

Ruthan puse să fie deschis cufărul cu monede al lui 
Aldragoran - doi cărăuși așteptau afară ca să îl care -, însă el 
se zgâia în continuare la scrisorile de drept şi la săculeţe. Era 
jumătate din cât se așteptase să primească. Cu sau fără mo- 
nede ușoare din Altara și Murandy, erau cel puţin jumătate. 
Acesta avea să fie cel mai bănos an. Şi toate astea datorită 
faptului că Geraneos se arătase mânios. După aceea, lui 
Damentanis îi fusese teamă să mai negocieze. Reputația era 
un lucru minunat. 

— Jupâne Aldragoran? zise o femeie, rezemându-se de 
masă. Mi-ai fost recomandat ca fiind un negustor care trimiți 
multe mesaje prin porumbei. 

El îi observă mai întâi podoabele, fireşte. Era o chestiune 
de obișnuinţă. Cureaua subţire aurie şi colierul lung erau bă- 
tute cu nişte rubine de bună calitate, la fel și una dintre bră- 
țările pe care le purta, pe lângă niște pietre verzi şi albastre 
de nuanță deschisă pe care el nu le recunoscu, considerân- 
du-le aşadar lipsite de valoare. Brățara aurie de pe încheie- 
tura mâinii stângi, o podoabă ciudată legată de patru inele de 
pe degete de niște lanţuri plate și toate prevăzute cu gravuri 
complicate, nu avea nestemate, însă celelalte două brățări 
erau bătute cu nişte safire de calitate şi mai multe pietre 
verzi. Două dintre inelele pe care le purta pe mâna dreaptă 
erau bătute cu acele pietre verzi, dar celelalte două aveau 
nişte safire de o calitate aparte. O calitate aparte. Apoi, el îşi 
dădu seama că ea purta un al cincilea inel pe mâna aceea, 
lipit de unul dintre inele şi bătut cu o piatră lipsită de valoa- 
re. Un șarpe auriu care îşi mușca propria coadă. 

Când îşi ridică ochii la fața ei, avu parte de un al doilea 
şoc. Faţa ei, încadrată de gluga mantiei, era foarte tânără, dar 
ea purta inelul, şi puţine erau atât de nesăbuite încât să îl 
poarte fără a avea acest drept. Mai văzuse aes sedai tinere, de 
două sau trei ori. Nu, vârsta ei nu îl uluia. Însă avea pe frunte 


acel ki'sain, punctul roşu al unei femei măritate. Ea nu părea 
a fi malkeri. Mulţi tineri aveau accente din Saldaea sau Kandor, 
din Arafel sau Shienar - el însuși vorbea cu accent din Sal- 
daea -, însă ea nu părea a se trage din Ținuturile de Hotar. 
Şi-apoi, nu îşi mai amintea când auzise ultima oară ca o fată 
malkeri să se fi dus la Turnul Alb. Turnul lăsase de izbeliște 
ținutul Malkeri, iar locuitorii din Malkeri întorseseră spatele 
Turnului. Cu toate acestea, el se ridică repede în picioare. 
Când venea vorba de aes sedai, era întotdeauna înţelept să 
faci o reverență. Ochii ei negri erau aspri. Da, se cuvenea să 
facă o reverență. 

— Cu ce-ţi pot fi de folos, aes sedai? Doreşti să trimit un 
mesaj în numele tău prin porumbeii mei? Plăcerea va fi de 
partea mea. 

De asemenea, era înțelept să îndeplinești orice favoare îţi 
cerea o aes sedai, iar un porumbel era o favoare mică. 

— Un mesaj fiecărui negustor cu care corespondezi. Tar- 
mon Gai'don va veni în curând. 

El ridică din umeri, neliniștit. 

— Asta n-are nicio legătură cu mine, aes sedai. Sunt un 
simplu negustor. 

Ea cerea o grămadă de porumbei. El coresponda cu ne- 
gustori până și din Shienar. 

— Dar voi trimite mesajul tău. 

Avea s-o facă, indiferent de cât de mulţi porumbei avea să 
fie nevoie. Numai niște proşti grămadă nu îşi țineau promi- 
siunile față de aes sedai. Şi-apoi, voia să scape de ea şi de po- 
veştile ei despre Ultima Bătălie. 

— Îl recunoști? îl întrebă ea, scoțând din decolteul rochiei 
un șnur din piele. 

Lui i se tăie răsuflarea şi îşi întinse mâna ca să își treacă 
uşor degetul peste inelul din aur greu cu sigiliu ce atârna de 
şnur. Peste cocorul aflat în zbor. Cum reușise ea să intre în 
posesia lui? Pe Lumină, cum? 

— Îl recunosc, răspunse el, vocea devenindu-i brusc ră- 
gușită. 

— Numele meu este Nynaeve al'Meara Mandragoran. Mesa- 
jul pe care vreau să îl trimiţi este acesta. Soţul meu merge călare 
de la Capătul Lumii spre Trecătoarea Tarwin, îndreptându-se 
spre Tarmon Gai'don. Va merge călare de unul singur? 

Bărbatul tremura. Nu ştia dacă râdea sau plângea. Poate 
şi una, și alta. Ea era soţia lui? 

— Voi trimite mesajul tău, domniţă, dar asta n-are nicio 
legătură cu mine. Eu sunt un simplu negustor. Ținutul Mal- 
kier e mort. Mort, îţi spun. 

Asprimea din ochii ei păru a se intensifica, iar ea își strân- 
se în mână coada împletită, lungă şi groasă. 

— Lan mi-a spus cândva că Malkier trăieşte atâta vreme 
cât un bărbat poartă hadori în semn de angajament că va lup- 
ta împotriva Umbrei, atâta vreme cât o femeie poartă ki'sain 
în semn de angajament că își va trimite fiii să lupte împotriva 
Umbrei. Eu port acest ki'sain, jupâne Aldragoran. Soţul meu 
poartă hadori. La fel și dumneata. Lan Mandragoran va pleca 
spre Ultima Bătălie singur? 

El râdea, scuturându-și tot trupul. Cu toate astea, simțea 
cum lacrimile i se rostogoleau pe obraji. Era o nebunie! Ne- 
bunie curată! Dar nu se putea abține. 

— Nu, domniţă. Nu pot vorbi în numele altcuiva, dar jur 
pe Lumină cu speranţa izbăvirii şi a renaşterii că n-are să 
plece singur. 

Ea îl privi cu atenţie o clipă, apoi încuviinţă o dată cu fer- 
mitate din cap şi se întoarse. El își întinse o mână după ea. 

— Pot să-ți ofer nişte vin, domniţă? Soţia mea și-ar dori 
să te cunoască. 

Alida era saldaeană, dar cu siguranţă şi-ar dori să o cu- 
noască pe soția Regelui Neîncoronat. 

— Îţi mulţumesc, jupâne Aldragoran, dar mai am de vizi- 
tat câteva orașe azi și trebuie să mă întorc în Tear în seara 
aceasta. 

El o privi clipind în vreme ce ea plutea spre ușă, strângân- 
du-şi mantia. Ea mai avea de vizitat câteva orașe azi și să se 
întoarcă în Tear în seara asta? Într-adevăr, aes sedai puteau 
face minuni! 

Tăcerea domnea în salon. Oamenii de-acolo nu vorbiseră 
în şoaptă și chiar și fata cu țambalul încetase să mai cânte la 
el. Toţi se holbau la el. Mulţi dintre străini îl priveau cu gurile 
căscate. 

— Ei bine, Managan, Gorenellin, zise el pe un ton porun- 
citor, mai ţineţi minte cine sunteţi? Vă mai aduceţi aminte ce 


sânge vă curge prin vene? Cine va pleca împreună cu mine 
spre Trecătoarea Tarwin? 

Pentru o clipă, el crezu că niciunul dintre bărbaţi nu avea 
să vorbească, apoi Gorenellin se ridică în picioare, cu ochii 
înlăcrimați. 

— Cocorul de aur zboară spre Tarmon Gai'don, zise el cu 
blândeţe. 

— Cocorul de aur zboară spre Tarmon Gai'don! strigă 
Managan, sărind în picioare atât de repede, încât îşi răsturnă 
scaunul. 

Râzând, Aldragoran li se alătură, toţi trei strigând din toți 
rărunchii: „Cocorul de aur zboară spre Tarmon Gai'don!” 

CAPITOLUL 21 
În interiorul Stâncii 


Noroiul din afara orașului lăsă loc străzilor pavate de lân- 
gă zidurile oraşului Tear, unde primul lucru pe care îl obser- 
vă Rand fu absenţa gărzilor. În ciuda rampelor generoase din 
piatră din fața turnurilor, oraşul era mai puţin apărat decât 
steddingul Shangtai, unde lui şi celorlalți oameni le fuseseră 
refuzată, pe un ton blând, dar ferm, intrarea în zorii zilei. Aici, 
balcoanele arcașilor erau pustii. Ușa cu întărituri din fier a 
clădirii pătrățoase şi cenuşii a gărzilor, care se afla imediat ce 
treceai de porțile mari, era larg deschisă, iar înăuntru, o fe- 
meie cu fața dură, în veşminte din lână aspră şi cu mânecile 
suflecate în sus pe braţele subțiri, şedea în fața unui ciubăr 
din lemn și freca hainele pe o scândură de spălat rufe. Părea 
să locuiască acolo; doi copilași murdari, care îşi sugeau de- 
getul mare, se zgâiau cu ochi mirați la el şi la tovarășii lui. La 
caii lor, cel puţin. 

Tai'daishar era o frumuseţe, un armăsar negru şi lucios, 
cu un piept masiv, un cal care atrăgea atenţia; cu toate aces- 
tea, el alesese să îl călărească. Dacă rătăciţii reușiseră să îl gă- 
sească cu atâta ușurință la conacul lui Algarin, nu prea mai 
avea rost să se ascundă. Sau cel puţin să îşi dea prea multă 
osteneală. Purta mănuși negre de călărie ca să îşi ascundă ca- 
petele de dragon de pe mâini și stârcii din palme. Haina lui 
era din lână gri-închis, fără niciun fel de broderie, valtrapul 
simplu, iar mânerul sabiei lui şi teaca fuseseră lucrate din 
piele de porc mistreț netăbăcită încă de când intraseră în po- 
sesia lui, nimic care să atragă vreo privire. Cadsuane, în veş- 
minte din lână cenuşie neîmpodobite, avea gluga mantiei ver- 
de-închis trasă pe ochi, astfel încât să îi ascundă fața de aes 


sedai, însă Min, Nynaeve şi Alivia nu aveau nevoie să se as- 
cundă. Cu toate că haina roşie brodată cu flori a lui Min și 
pantalonii ei strâmțţi ar fi putut atrage puţin atenţia, ca să nu 
mai pomenim de cizmele ei roşii. El mai văzuse femei în 
Cairhien purtând astfel de haine, imitând-o, cu toate că părea 
puţin probabil ca stilul ei să fi ajuns până în Tear, unde era 
prețuită modestia. Nynaeve purta veşminte din mătase al- 
bastră cu dungi galbene şi toate podoabele pe care le avea, 
doar parţial ascunse de mantia ei albastră, însă locuitorii din 
Tear purtau mătase. Voise să își poarte șalul! Însă acesta se 
afla în desagii ei. Doar puţin efort. 

Al doilea lucru pe care îl observă el fu sunetul, un zăngă- 
nit ritmic însoţit uneori de un fluierat asurzitor. Fu slab la 
început, însă părea să se apropie cu repeziciune. În ciuda orei 
matinale, străzile pe care le putea vedea de la porți erau aglo- 
merate. Jumătate dintre oamenii pe care îi vedea păreau a fi 
oameni ai mării, bărbaţii cu pieptul dezvelit, femeile îmbră- 
cate în bluze din pânză viu colorate, și toți purtau panglici 
lungi și mai colorate decât aveau oamenii de rând taireni. 
Toate capetele păreau a fi întoarse spre locul de unde se au- 
zea sunetul. Copiii țâşneau prin mulțime, ferindu-se din calea 
telegilor, adeseori trase de boi cu coarne late, gonind spre lo- 
cul de unde se auzea sunetul. Câţiva bărbaţi și câteva femei 
îmbrăcaţi elegant coborâseră din lecticile lor şi priveau ală- 
turi de cărăușşii lor. Un negustor cu barbă bifurcată și lanţuri 
din argint peste pieptul hainei lui ieşise pe jumătate pe fe- 
reastra unei trăsuri lăcuită cu roşu şi striga la birjar să stru- 
nească perechile de cai ce se agitau nervoși, în vreme ce el se 
chinuia să vadă mai bine. 

Porumbeii cu aripi albe, speriaţi de un anume fluierat as- 
cuțit, își luară zborul de pe acoperișurile ascuţite din ardezie 
şi începură să se rotească în aer. Două stoluri mari se izbiră 
unul de celălalt, bombardându-i pe oamenii de jos cu păsări 
năucite. Toate păsările căzură. Câţiva oameni își luară privi- 
rile uluite din direcția sunetului care se apropia şi își ridicară 
ochii căscaţi spre cer. Mulţi dintre ei înhăţară păsările căzute 
şi le frânseră grumajii, și nu erau doar oameni desculți, îm- 
brăcați în haine uzate din lână. O femeie înveșmântată în mă- 
tase şi dantelă, care stătea în picioare lângă o lectică, culese 
repede o jumătate de duzină, înainte să își întoarcă privirea 

uimită spre direcția din care se auzea sunetul, păsările atâr- 
nându-i în mâini, prinse de picioare. 

Alivia scoase un sunet uluit. 

— O fi ghinion sau noroc? întrebă ea cu o voce tărăgănată. 
Trebuie că e ghinion. Doar dacă porumbeii de-aici n-or fi di- 
feriţi? 

Nynaeve îi aruncă o privire acră, dar nu spuse nimic. Ea 
fusese foarte tăcută de când Lan dispăruse cu o zi înainte, un 
subiect despre care era de două ori mai tăcută. 

— Unii dintre acești oameni vor muri de foame, zise Min 
cu tristețe în glas. Legătura fu străbătută de întristare. Fieca- 
re dintre aceia despre care am viziuni. 

„Cum mă pot ascunde? Lews Therin râse. Eu sunt taveren!” 

„Eşti mort”, i se adresă Rand în gând cu asprime. 

Oamenii din faţa lui urmau să moară de foame şi el râdea? 
Nu se putea face nimic, fireşte; nu atunci când Min grăia, dar 
să râzi era cu totul o altă mâncare de peşte. 

„Eu sunt ta'veren. Eu!” 

Ce altceva se mai petrecea în Tear din cauza prezenţei 
lui? Faptul că el era ta veren nu avea întotdeauna vreun efect, 
dar când avea, urmările puteau acoperi un oraș întreg. Cel 
mai bine era să facă ceea ce venise să facă aici, înainte ca oa- 
menii nepotriviți să îşi dea seama ce însemnau întâmplări 
precum porumbeii care se izbeau unii de alții. Dacă rătăciţii 
trimiteau hoarde de troloci și myrddraali după el, era posibil 
ca iscoadele Celui Întunecat să profite de orice ocazie ca să îi 
împlânte o săgeată în coaste. A face un mic efort pentru a se 
ascunde nu era acelaşi lucru cu a nu face niciun efort. 

— Mai bine-ai fi adus Flamura Luminii și o gardă de onoa- 
re alcătuită din mii de persoane în loc de șase, murmură 
Cadsuane pe un ton sec, uitându-se la Fecioarele care încer- 
cau să se prefacă a nu avea nicio legătură cu alaiul lui Rand, 
în vreme ce stăteau în cerc în jurul lor, cu shoufa înfășurată în 
jurul capetelor și cu vălurile atârnându-le pe piept. 

Două dintre ele erau din clanul Shaido și aveau o privire 
aprigă ori de câte ori se uitau la el. Fecioarele își ţineau suli- 
țele pe spinări, vârâte printre curelele carcaselor arcurilor 
lor, doar pentru că Rand se oferise să le lase în urmă și să ia 
cu el pe altcineva. Nandera insistase să ia cu el cel puţin câ- 
teva Fecioare, privindu-l cu nişte ochi la fel de duri ca niște 


smaralde. Lui nu îi trecuse niciodată prin minte să refuze. 
Trebuia să respecte anumite obligaţii pe care le avea. 

Adună hăţurile lui Tai'daishar și, dintr-odată, o căruță 
mare încărcată cu o mașinărie îşi făcu apariția, zăngănind și 
şuierând. Roţile mari cu nituri din fier scoteau scântei pe 
pietrele cenușii ale pavajului în timp ce căruța se deplasa 
de-a lungul străzii la fel de repede cât putea alerga un om. 
Maşinăria părea să scoată aburi; un braț din lemn se legăna 
în sus și-n jos, împingând un altul, un braţ vertical, iar fumul 
cenușiu de lemn ieşea dintr-un horn din metal; în față nu se 
vedea nici urmă de cal, doar o cârmă cu un aspect ciudat, care 
făcea roţile să se rotească. Unul dintre cei trei bărbaţi care 
stăteau în căruţă trase de o funie lungă, iar aburii țâşniră cu 
un șuierat ascuţit dintr-un tub fixat pe un cilindru uriaș din 
fier. Dacă privitorii se zgâiau cu teamă și îşi acopereau ure- 
chile, caii negustorului cu barba bifurcată nu aveau aceeași 
dispoziţie. Nechezând cu sălbăticie, aceștia țâşniră de pe loc, 
împrăştiind oamenii în toate părțile în timp ce goneau şi 
aruncându-l în cap pe stăpânul lor. Aceştia fură urmaţi de în- 
jurături şi de câţiva catâri care răgeau şi care porniră în ga- 
lop, trăgând după ei telegile care se hurducau și îi făceau pe 
căruțașii lor să se legene cu frâiele în mâini. Până şi câțiva boi 
începură să grăbească pasul, deşi aveau mersul greoi. Uluirea 
lui Min umplea legătura. 

Controlând armăsarul negru cu genunchii - fiind un cal 
de război, Tai'daishar reacționă imediat, deși încă mai ne- 
cheza -, Rand privea și el uluit. Se părea că jupânul Poel chiar 
reuşise să îşi pună în mișcare căruța cu aburi. „Dar cum a 
ajuns drăcovenia asta în Tear?” întrebă el fără interlocutor. 
Ultima oară când o văzuse, mașşinăria se aflase la Academia 
din Cairhien şi, la fiecare câţiva pași, se oprea. 

— Se numește „cal cu aburi”, seniore, zise un ștrengar 
desculț, cu faţa murdară și îmbrăcat într-o cămașă zdrenţui- 
tă, sărind în sus şi-n jos pe caldarâm. Până și panglica ce îi ți- 
nea pantalonii bufanţi părea a fi mai mult găuri decât materi- 
al. L-am văzut de nouă ori! Corn l-a văzut doar de șapte ori! 

— E o căruţă cu aburi, Doni, interveni tovarășul lui la fel 
de zdrenţăros. O căruţă cu aburi. 

Niciunul dintre ei nu putea avea mai mult de zece ani și 
erau mai degrabă sfrijiți decât slabi. Picioarele lor murdare, 

cămășile zdrenţuite şi pantalonii găuriţi arătau că băieţii ve- 
neau de dincolo de ziduri, unde trăiau oamenii cei mai săraci. 
Rand schimbase câteva legi în Tear, mai ales pe acelea care îi 
asupreau pe cei săraci, dar nu putuse să le schimbe pe toate. 
Nici măcar nu știuse cum să înceapă. Lews Therin începu să 
bată câmpii despre taxe și bani care creau slujbe, însă era ca 
şi când ar fi îndrugat cuvinte la voia întâmplării, căci nu aveau 
nicio noimă. Rand reduse vocea la un bâzâit, o muscă în cea- 
laltă parte a unei încăperi. 

— Patru dintre ei legaţi laolaltă, unul în spatele ăluilalt, 
au tras o sută de căruţe tocmai din Cairhien, continuă Doni, 
nebăgându-l în seamă pe celălalt băiat. Au străbătut aproape 
o sută de mile în fiecare zi, seniore. O sută de mile! 

Corn oftă îndelung. 

— Au fost șase, Doni, şi-au tras doar cincizeci de căruţe, 
dar au străbătut mai mult de o sută de mile în fiecare zi. O 
sută douăzeci în unele zile, am auzit, și unul dintre bărbații 
cu aburii a zis-o. 

Doni se întoarse încruntat la el, ambii băieți strângând 
pumnii. 

— Chiar şi-așa, este o reușită remarcabilă, le spuse Rand 
repede, înainte ca ei să înceapă să se caftească. Luaţi de-aici. 

Vârându-și mâna în buzunarul hainei, scoase două mo- 
nede și îi aruncă câte una fiecărui băiat, fără a se uita să vadă 
ce fel de monede erau. Aurul străluci în aer, înainte ca băieţii 
să înhaţe nerăbdători monedele. Schimbând o privire mirată, 
aceştia ieşiră în fugă pe porţi cât putură de repede, fără în- 
doială temându-se ca el să nu le ceară înapoi monedele. Fa- 
miliile lor puteau trăi luni întregi cu atât de mult aur. 

Min privi după ei cu o expresie plină de întristare, care își 
găsea ecoul şi în legătură chiar și după clătină din cap şi afişă 
o expresie calmă. Oare ce văzuse? Moarte, probabil. Rand 
simțea mânie, dar nu şi tristeţe. Câte zeci de mii vor muri îna- 
inte să se sfârșească Ultima Bătălie? Câţi dintre ei vor fi copii? 
Nu mai avea loc înlăuntrul lui pentru tristețe. 

— Eşti foarte generos, zise Nynaeve cu încordare în glas, 
dar vom zăbovi aici toată dimineaţa? 

Căruţa cu aburi se făcu repede nevăzută, însă iapa ei maro 
şi durdulie pufnea agitată şi își scutura capul. Îi era greu să 
stăpânească animalul, deși era liniștit din fire. Ea era departe 


de a fi o călăreață bună, aşa cum se considera. Că veni vorba, 
calul lui Min, o iapă cenuşie cu grumazul arcuit, care prove- 
nea din grajdurile lui Algarin, dansa astfel încât doar strân- 
soarea fermă a mâinii acoperite cu mănușă roşie a lui Min o 
ținea să n-o ia la fugă, iar murgul Aliviei încerca să danseze, 
cu toate că fosta damane își stăpânea animalul cu aceeași 
ușurință cu care își stăpânea calul Cadsuane. Uneori, Alivia 
dădea dovadă de înzestrări nebănuite. Era de așteptat ca da- 
mane să ştie să călărească bine. 

În vreme ce pătrundeau călare în oraș, Rand aruncă o ul- 
timă privire spre căruța cu aburi care începea să se facă ne- 
văzută. „Remarcabil” abia dacă era cuvântul potrivit. O sută 
de căruţe sau doar cincizeci - doar! - „incredibil” era cuvân- 
tul mai potrivit. Oare negustorii aveau să înceapă să folo- 
sească această invenţie în locul cailor? Părea puţin probabil. 
Negustorii erau oameni conservatori şi nu erau cunoscuți ca 
fiind dispuşi să adopte repede noile căi de a rezolva lucrurile. 
Dintr-un oarecare motiv, Lews Therin începu să râdă din nou. 

Tear nu era frumos, cum erau orașele Caemlyn sau Tar 
Valon, şi puţine dintre străzile sale puteau fi considerate a fi 
largi, dar orașul era mare şi continua să se extindă, fiind unul 
dintre cele mai mari din lume, și, asemenea majorităţii loca- 
lităţilor mari, era un talmeș-balmeş care se dezvoltase 
vrând-nevrând. Pe acele străzi întortocheate, hanurile cu 
acoperișuri din ţiglă şi grajdurile cu acoperișuri de ardezie, 
ale căror colţuri se închinau într-un unghi ascuţit, stăteau 
alături de palate cu domuri albe şi turnuri înalte, prevăzute 
cu balcoane, care adeseori deveneau nişte puncte, înălțimile 
domurilor și ale turnurilor strălucind în soarele dimineţii. 
Atelierele făurarilor, ale cuţitarilor, ale cusătoreselor și pră- 
văliile măcelarilor, ale negustorilor de peşte şi ale ţesătorilor 
stăteau lipite de structuri din marmură, cu uși înalte din 
bronz și coloane uriaşe albe, case ale breslelor, ale bancheri- 
lor şi ale comerţului. 

La acea oră a dimineţii, străzile erau cufundate încă în 
umbră; cu toate acestea, ei erau cuprinși de forfota legenda- 
rei industrii a sudului. Lecticile cărate de perechi de bărbați 
zvelți îşi croiau drum prin mulțime aproape la fel de repede 
ca acei copii care se fugăreau în joacă, în vreme ce trăsurile şi 
caleștile trase de patru sau șase cai se deplasau la fel de încet 

ca telegile sau căruțele, majoritatea trase de boi mari. Hama- 
lii îşi târșâiau picioarele, încărcăturile lor atârnând de niște 
prăjini pe care le ţineau pe umeri, iar ucenicii cărau în spinări 
covoare făcute sul și cutii cu obiectele de artizanat ale meș- 
teșugarilor. Vânzătorii ambulanți îşi enumerau strigând bu- 
nurile de pe tăvi sau de pe cărucioarele cu roți, insigne sau 
panglici, câteva cu nuci prăjite sau plăcinte cu carne, iar acro- 
baţii sau jonglerii sau muzicanți țineau reprezentații la aproa- 
pe fiecare colț de stradă. N-ai fi zis niciodată că orașul acesta 
era ținta unui asediu. 

Însă nu peste tot domnea liniştea. Deşi era dimineaţa de- 
vreme, Rand vedea beţivii scandalagii care erau azvârliţi afa- 
ră din hanuri sau taverne, iar pe caldarâm se încăierau cu 
pumnii sau se luptau corp la corp atât de mulţi bărbaţi, încât 
nu bine treceai de doi, că dădeai cu ochii de alţii. Destul de 
mulți soldați se amestecau prin mulțime, cu săbiile la șold și 
cu mânecile bufante ale hainelor lor de lână prevăzute cu 
dungi în culorile diferitelor Case, dar nici măcar cei care pur- 
tau platoșe şi coifuri nu se osteneau să îi despartă de bătăuși. 
Soldaţii erau implicaţi într-un număr considerabil de încăie- 
rări — se încăierau între ei, cu oamenii mării, cu indivizi îm- 
brăcați în veșminte din lână aspră, care ar fi putut fi munci- 
tori sau ucenici sau bătăuși. Soldaţii care n-aveau nimic de 
făcut se plictiseau, iar soldaţii plictisiți se îmbătau și se încă- 
ierau. El se bucură să îi vadă pe soldaţii rebelelor plictisiți. 

Fecioarele, croindu-şi drum prin mulțime și încercând să 
se prefacă în continuare că nu aveau nicio legătură cu Rand, 
atrăgeau priviri nedumerite şi scărpinături în cap, în princi- 
pal din partea oamenilor mării cu feţele tuciurii, cu toate că 
un cârd de copilași îi urmau cu gurile căscate. Tairenii, mulți 
dintre ei nefiind cu mult mai deschiși la piele decât oamenii 
mării, mai văzuseră aieli, iar dacă se întrebau de ce aceştia 
reveniseră în oraş, se părea că aveau alte treburi mai impor- 
tante de făcut în dimineața aceea. Nimeni nu părea să se uite 
de două ori la Rand și la alaiul său. Pe străzi mai erau și alţi 
bărbați şi femei călare, majoritatea lor străini, ici un negustor 
cairhienin cu pielea deschisă la culoare și purtând o haină 
sobră, colo un arafellin cu clopoței din argint prinși în cozile 
lui negre și împletite, ici o domani cu pielea arămie, înveş- 
mântată într-o rochie de călărie aproape transparentă și abia 


ascunsă de mantia ei, urmată de două gărzi de corp mătăhă- 
loase, în haine din piele cusute cu discuri din oţel, colo un 
shienaran ras în cap, în afara moțului din creştet, și o burtă 
atât de mare, încât aproape că îi pocneau nasturii. Nu puteai 
face zece paşi în Tear fără să nu vezi vreun străin. Comerțul 
tairen ajungea pretutindeni. 

Asta nu însemna că străbătu oraşul fără incidente. În faţa 
lui, fugea băiatul unui brutar, însă se împiedică și căzu, arun- 
când coşul în aer. Băiatul se ridica de pe jos tocmai când 
Rand trecea călare pe lângă el, însă se opri cu gura căscată 
din a face asta şi se zgâi la pâinile lungi care aterizaseră lângă 
coș, formând un con. Un individ în cămașă, care bea la fereas- 
tra celui de-al doilea cat al unui han, își pierdu echilibrul şi se 
prăvăli spre stradă cu un țipăt care încetă atunci când ateriză 
în picioare la zece paşi depărtare de Tai'daishar, ținând în 
continuare cupa în mână. Rand îl lăsă în urmă cu ochii căscați 
de uimire şi pipăindu-se mirat. Scenarii imposibile se răspân- 
deau prin tot orașul în urma lui Rand ca undele apei. 

Nu toate incidentele puteau fi la fel de nevătămătoare 
precum cel cu pâinile sau la fel de benefice precum cel în care 
bărbatul aterizase în picioare şi nu în cap. Acestea puteau 
transforma ceea ce ar trebui să fie o căzătură fără vânătăi 
într-una cu oase rupte și un grumaz frânt. Duşmănii pe viață 
puteau lua naștere din cauză că oamenii rosteau cuvinte pe 
care nu credeau că aveau să le rostească vreodată. Femeile 
puteau hotărî să își otrăvească soţii din cauza unor ofense 
triviale pe care le toleraseră în tăcere ani la rând. O, un indi- 
vid ar putea găsi un sac putrezit plin cu galbeni îngropat în 
subsolul casei lui, fără să ştie cu adevărat de ce se hotărâse în 
primul rând să îl scoată la iveală, sau un bărbat ar putea cere 
şi obține mâna unei femei pe care nu avusese curajul să o 
abordeze în trecut, dar ruinaţii vor fi la fel de mulţi ca noro- 
coșşii. „Echilibru” îi spunea Min. Un bine care să echilibreze 
fiecare rău. El era un rău care echilibra tot binele. Trebuia să 
își facă treaba în Tear şi să plece cât mai curând cu putinţă. 
Era imposibil să străbată în galop acele străzi aglomerate, 
însă iuți pasul suficient de tare încât Fecioarele fură nevoite 
să o ia la trap. 

Destinația lui fusese la vedere încă dinainte ca el să pă- 
trundă în oraş: un bloc din piatră asemenea unui deal golaș, 

foarte abrupt, care se întindea de la Râul Erinin până în inima 
orașului, acoperind cel puţin opt sau nouă marșuri, o milă pă- 
trată sau mai bine, şi care domina cerul orașului. Stânca din 
Tear era cea mai veche fortăreață a omenirii, cea mai veche 
structură din lume, făurită cu ajutorul Puterii Supreme în ul- 
timele zile ale Frângerii. Era un monolit din piatră, fără o sin- 
gură îmbinare, cu toate că mai bine de trei mii de ani de ploa- 
ie şi vânturi îi aspriseră suprafața. Primele creneluri se ridi- 
cau la o sută de pași deasupra pământului, cu toate că mai jos 
existau suficiente ferestruici de unde se putea trage cu arcul, 
precum și jgheaburi din piatră de unde îi puteai copleşi pe 
atacatori cu ulei încins sau plumb topit. Niciun asediator nu 
putea împiedica alimentarea Stâncii prin docurile sale prote- 
jate de ziduri, iar înăuntru se aflau forje și fabrici care înlocu- 
iau sau reparau orice fel de armă în caz că arsenalul se împu- 
țina. Pe cel mai înalt turn, care se afla chiar în mijlocul Stân- 
cii, flutura stindardul din Tear, jumătate roșu, jumătate auriu, 
cu o linie înclinată pe care se aflau trei semiluni argintii, şi 
era atât de mare, încât putea fi zărit limpede în timp ce flu- 
tura în briza puternică. Aceasta trebuia să fie puternică pen- 
tru a putea mișca stindardul. Pe turnurile mai mici se aflau 
versiuni reduse, dar aici acestea alternau cu o altă flamură 
care flutura, simbolul străvechi al aes sedai, alb cu negru pe 
un fundal roşu. Era Flamura Luminii. „Flamura Dragonului”, o 
numeau unii, de parcă n-ar fi existat încă una cu același nu- 
me. Se părea că înaltul senior Darlin se fălea cu aliaţii lui. As- 
ta era bine. 

Alanna se afla acolo, iar dacă acesta era un lucru bun sau 
nu, el avea să afle mai târziu. Nu mai era atât de conștient de 
prezenţa ei ca înainte ca Elayne, Aviendha și Min să îl lege - 
așa credea; ele o dăduseră la o parte ca să aibă cumva întâie- 
tate -, cu toate acestea, ea era prezentă într-un colț al minţii 
lui, într-un amestec de trăiri şi de senzații fizice. Părea că 
trecuse multă vreme de când nu se aflase suficient de aproa- 
pe de ea ca să le mai simtă. Încă o dată, legătura cu ea părea o 
intruziune, o presupusă uzurpatoare a legăturii pe care el o 
avea cu Min, Elayne şi Aviendha. Alanna era obosită, ca şi 
când nu ar fi dormit suficient în ultima vreme, şi frustrată, cu 
urme adânci de mânie şi îmbufnare. Oare negocierile mer- 
geau prost? Avea să afle în curând. Ea trebuie că era conști- 


entă de faptul că el se afla în oraş, conştientă că se apropia 
încetul cu încetul. Min încercase să îl înveţe un truc numit 
„mascare”, care se presupunea că îl ascundea de legătură, dar 
acesta nu îi reuşise niciodată. Fireşte, ea recunoscu că nici ei 
nu îi reuşise niciodată. 

În curând, el se trezi pe o stradă care mergea direct spre 
piaţa care înconjura Stânca pe trei laturi, însă nu avea nicio 
intenţie să călărească direct într-acolo. În primul rând, toate 
porţile cu întărituri din fier aveau să fie zăvorâte bine. În al 
doilea rând, putea vedea câteva sute de soldaţi la capătul 
străzii. El se aștepta să fie la fel în fața fiecărei porți. Abia da- 
că lăsau impresia unor soldaţi care asediau o fortăreață. 
Aceștia păreau să trândăvească acolo fără vreun ordin — 
mulți își scoseseră coifurile și halebardele stăteau proptite de 
pereţii clădirilor care mărgineau strada, iar servitoarele din 
tavernele şi hanurile din apropiere se plimbau printre ei, 
vânzând căni cu bere sau cu vin de pe tăvi; cu toate acestea, 
era puţin probabil ca aceştia să se arate binevoitori dacă ci- 
neva ar fi încercat să pătrundă în Stâncă. Nu că l-ar fi putut 
opri, desigur. Ar fi putut da la o parte câteva sute de soldaţi 
ca și când ar fi fost niște molii. 

Însă el nu venise la Stâncă pentru a ucide pe cineva, decât 
dacă era nevoit; prin urmare, se duse în curtea grajdului unui 
han cu acoperiş din ţiglă, care avea trei caturi, era construit 
din piatră cenușie şi avea o înfățișare de prosperitate. Tăblia 
din față era proaspăt vopsită cu o versiune aproximativă a 
creaturilor care i se încolăceau pe antebraţe. Însă, aparent, 
artistul considerase că aceste creaturi erau descrise neco- 
respunzător, căci le adăugase niște colți lungi și ascuțiți şi 
aripi striate din piele. Aripi! Păreau a fi o imitație a bestiilor 
acelora zburătoare seanchane. Cadsuane se uită la tăblie şi 
pufni. Nynaeve se uită la ea şi chicoti. La fel făcu şi Min! 

Chiar și după ce Rand le dădu băieţilor desculți de la grajd 
arginţi ca să aibă grijă de cai, aceștia se zgâiră la Fecioare mai 
tare decât la monede, dar nu mai tare decât se zgâiră clienţii 
din salonul „Dragonului” cu tavanul prevăzut cu grinzi. Con- 
versaţiile tărăgănară atunci când Fecioarele îi urmară pe 
Rand și pe celelalte femei înăuntru, cu vârfurile sulițelor 
ițindu-se deasupra capetelor lor şi cu scuturile din piele de 
taur în mâini. Bărbaţii şi femeile, majoritatea lor înveşmân- 

taţi în lână simplă, dar de calitate, îşi întoarseră scaunele cu 
spătare joase ca să se holbeze la ele. Aceştia păreau a fi ne- 
gustori de clasă mijlocie şi meşteșugari pricepuţi; cu toate 
acestea, se zgâiau ca nişte săteni care vedeau un oraș pentru 
prima oară. Servitoarele, îmbrăcate în rochii negre cu guler 
înalt și şorțuri scurte şi albe, se opriră din alergat și îşi căs- 
cară ochii peste tăvile ce le țineau în mâini. Până și femeia 
care cânta la un țambal așezat între cele două șemineuri din 
piatră, reci în acea frumoasă dimineaţă, se opri din cântat. 

Un individ cu pielea foarte tuciurie și părul foarte cârli- 
onțat, care ședea la o masă pătrată de lângă ușă, păru să nu le 
observe deloc pe Fecioare. La început, Rand îl luă drept unul 
dintre oamenii mării, cu toate că acesta purta o haină ciudată 
fără guler şi fără revere, care odinioară fusese albă şi care 
acum era pătată și șifonată. 

— Ascultă ce-ţi spun, am pe corabie mulți, mulți din... vier- 
mii ăia care fac... da, fac... mătase, zise el poticnindu-se, cu un 
accent ciudat și melodios. Dar am nevoie de... de... dud... da, 
frunze de dud ca să îi hrănesc. Vom ajunge bogați. 

Tovarășul lui își flutură disprețuitor mâna durdulie chiar 
în timp ce se holba la Fecioare. 

— Viermi? zise el absent. Toată lumea știe că mătasea 
crește în copaci. 

Pătrunzând mai adânc în salon, Rand clătină din cap atunci 
când hangiul veni în întâmpinarea lui. Viermi! Ce poveşti pu- 
teau să inventeze oamenii doar ca să stoarcă câţiva bănuţi de 
la alţii. 

— Agardo Saranche vă stă la dispoziție, seniore, domni- 
telor, zise bărbatul zvelt, cu început de chelie, făcând o plecă- 
ciune adâncă şi un gest amplu cu braţele. Nu toți tairenii erau 
oacheși, dar acesta avea pielea aproape la fel de albă ca un 
cairhienin. Câte persoane voi servi? 

Ochii lui negri se îndreptau mereu spre Fecioare şi de fie 
care dată când o făceau, îşi trăgea haina lungă și albastră de 
parcă brusc aceasta devenise mai strâmtă. 

— Vrem o odaie cu o vedere bună spre Stâncă, zise Rand. 

— Viermii fac mătasea, prietene, se auzi vocea tărăgănată 
a unui bărbat în spatele lui. Bag mâna în foc. 

La auzul acestui accent bine-cunoscut, Rand se roti şi o 
văzu pe Alivia zgâindu-se, cu ochii cât cepele și cu fața palidă, 


la un bărbat în haină neagră, care tocmai ieșea pe uşă, în 
stradă. Înjurând, Rand fugi la uşă, dar erau aproape o duzină 
de bărbați în haine negre care se îndepărtau de han şi oricare 
dintre ei era posibil să fi vorbit. N-avea cum să depisteze un 
bărbat de înălțime medie pe care îl văzuse doar din spate. Ce 
căuta un seanchan în Tear? Iscodea, pregătind terenul pentru 
o altă invazie? El avea să pună capăt acestor invazii cât de 
curând. Rand se întoarse de la ușă, dorindu-și să fi putut pu- 
ne mâna pe bărbatul acela. A şti cu certitudine era mai bine 
decât să-și fi dat cu presupusul. 

O întrebă pe Alivia dacă îl văzuse bine pe bărbat, însă ea 
dădu negativ din cap, în tăcere. Era în continuare palidă la 
față. Era înverșunată atunci când vorbea despre ce voia să le 
facă femeilor sul'dam; cu toate acestea, se părea că doar au- 
zind acel accent era de-ajuns ca să se tulbure. El nădăjduia că 
acest lucru nu avea să fie o slăbiciune a ei. Ea avea să îl ajute 
cumva, iar el nu îşi permitea ca ea să fie vulnerabilă. 

— Ce ştii despre bărbatul care tocmai a plecat? îl întrebă 
pe Saranche. Acela care vorbea tărăgănat. 

Hangiul clipi. 

— Nimic, seniore. Nu l-am mai văzut până acum. Doriţi o 
singură odaie, seniore? 

Îşi trecu privirea peste Min şi celelalte femei, iar buzele i 
se mișcau de parcă le-ar fi numărat. 

— Dacă te gândeşti la vreun lucru necuviincios, jupâne 
Saranche, zise Nynaeve indignată, trăgându-se de coada îm- 
pletită ce îi atârna din glugă, ar fi bine să te gândeşti de două 
ori și mai mult. Căci am să-ți trag una peste urechi. 

Min şuieră încet și îşi duse o mână spre încheietura celei- 
lalte, înainte să se stăpânească. Lumină, era rapidă când tre- 
buia să-și scoată cuțţitele! 

— Ce lucru necuviincios? întrebă Alivia pe un ton nedu- 
merit. 

Cadsuane pufni. 

— O singură odaie, zise Rand pe un ton răbdător. 

„Femeile găsesc mereu un motiv de indignare”, îşi zise el. 

Sau Lews Therin spusese asta? Ridică din umeri în semn 
de stânjeneală şi o oarecare iritare pe care abia reuși să și-o 
alunge din glas. 

— Cea mai mare pe care o ai, cu vedere spre Stâncă. N-o 
vrem pentru prea multă vreme. O vei putea închiria din nou 
la noapte. Însă s-ar putea să fii nevoit să ne mai ţii caii o zi 
sau două. 

Pe fața îngustă a lui Saranche se ivi o expresie de ușurare, 
cu toate că o prefăcătorie mieroasă se simți în glasul lui. 

— Regret că cea mai mare odaie a mea este închiriată, se- 
niore. De fapt, toate odăile mari sunt închiriate. Dar voi fi mai 
mult decât bucuros să te însoțesc mai sus, pe stradă, până la 
„Cele Trei Luni” și... 

— Ptiu! Cadsuane își dădu gluga pe spate cât să i se vadă 
fața și o parte din podoabele aurii din păr. Expresia de pe fața 
ei era calmul întruchipat, iar privirea, impenetrabilă. Cred că 
poți găsi o cale prin care să eliberezi odaia, băiete. Cred c-ar fi 
mai bine să găsești o cale. Plăteşte-l bine, îi spuse ea lui Rand, 
iar ornamentele se legănară pe lanţurile lor. Este un sfat, nu o 
poruncă. 

Saranche acceptă cu lăcomie coroana de aur oferită de 
Rand - era îndoielnic că hanul câștiga atât de mult într-o 
săptămână -, însă fața fără vârstă al Cadsuanei îl făcu să fugă 
pe scările din fundul salonului, să se întoarcă în câteva mi- 
nute și să îi conducă într-o odaie de la catul al doilea, cu lam- 
briuri negre şi lustruite şi cu un pat cu așternuturile mototo- 
lite, îndeajuns de mare ca să încapă trei persoane, și flancat 
de două ferestre prin care se zărea Stânca ce se înălța ame- 
nințătoare deasupra acoperișurilor. Ocupantul anterior fu- 
sese scos afară atât de repede, încât își uitase o şosetă din 
lână mototolită lângă piciorul patului și un pieptene sculptat 
din corn pe lavoarul din colț. Hangiul se oferi să pună să li se 
aducă desagii și vin şi păru surprins atunci când Rand refuză, 
însă, după ce aruncă o singură privire la chipul Cadsuanei, 
acesta se retrase în grabă, făcând plecăciuni. 

Odaia era destul de încăpătoare, după standardele odăilor 
din hanuri, dar nu și comparativ cu majoritatea încăperilor 
din conacul lui Algarin, cu atât mai puţin cu cele dintr-un pa- 
lat. Mai ales, nu atunci când erau aproape o duzină de oameni 
care umpleau spaţiul. Rand avea senzaţia că se sufoca. Brusc, 
simţi o apăsare pe piept. Respira cu dificultate. Brusc, legătu- 
ra fu străbătută de compătimire şi îngrijorare. 

„Cutia, zise Lews Therin, gâfâind. Trebuie să ies din cutie!” 


Ținându-și ochii ațintiţi la fereastră - faptul că vedea Stânca 
era o necesitate, iar faptul că vedea spațiul deschis dintre 
„Dragon” și Stâncă, cerul de deasupra, îl ajută să respire puţin 
mai bine. Doar puțin - cu ochii fixaţi la cerul de deasupra 
Stâncii, el le porunci femeilor să se lipească de pereți. Acestea 
se supuseră cu repeziciune. Ei bine, Cadsuane îi aruncă o pri- 
vire aspră înainte să plutească spre perete, iar Nynaeve pufni 
înainte să se repeadă într-acolo, dar restul se mișcară repede. 
Dacă credeau că el avea nevoie de spaţiu de dragul siguran- 
ței; într-un fel, el avea nevoie. Faptul că ele nu se mai aflau în 
raza lui vizuală făcea ca odaia să pară puţin mai mare. Doar 
puţin, însă fiecare centimetru al ei era o uşurare i binecu- 
vântată. Legătura era plină de îngrijorare. 

„Trebuie să ies, se tângui Lews Therin. Trebuie să ies.” 

Pregătindu-se pentru ceea ce ştia că avea să urmeze, vigi- 
lent la orice încercare a lui Lews Therin, Rand îmbrăţișă ju- 
mătatea masculină a Izvorului Adevărat și fu inundat de saidin. 
Oare bărbatul nebun încercase să îl îmbrățișeze primul? Aces- 
ta îl atinsese ușor cu siguranţă, dar era al lui Rand. Munţi de 
flăcări care se prăbuşeau în avalanșe pârjolitoare încercau să 
îl doboare. Valuri care făceau gheața să pară caldă încercau 
să îl zdrobească în mări furioase. El se bucura, simțindu-se 
brusc atât de viu, încât i se părea că înainte fusese un som- 
nambul. Putea auzi respiraţia tuturor celor din odaie, putea 
vedea flamura aceea mare de pe Stâncă atât de limpede, încât 
aproape că i se părea că putea vedea țesătura materialului. 
Rana dublă din partea laterală zvâcnea de parcă ar fi încercat 
să se desprindă de trupul lui, însă, cum era inundat de Pute- 
re, putea să ignore durerea. Credea că ar fi putut ignora până 
şi o împunsătură de sabie. 

Cu toate acestea, odată cu saidin venea şi acea senzație pu- 
ternică și inevitabilă de greață, dorința aproape copleşitoare 
de a se pleca şi de a-și goli măruntaiele de toată mâncarea pe 
care o înghiţise. Îi tremurau genunchii din această cauză. Se 
lupta cu această senzaţie la fel de tare cum o făcea cu Pute- 
rea, iar cu saidinul trebuia să se lupte întotdeauna. Un bărbat 
trebuia să forțeze saidinul după propria voinţă, altminteri 
acesta îl distrugea. Chipul bărbatului din Shadar Logoth îi 
apăru în minte o clipă. Părea furios. Și pe punctul de a se îm- 
bolnăvi. Fără îndoială că era conștient de Rand în acel mo- 

ment, iar Rand de el. Dacă se mișca puțin în oricare direcţie, 
ei aveau să se atingă. Doar puţin. 

— Ce s-a întâmplat? vru să știe Nynaeve, venind mai 
aproape şi privindu-l cu îngrijorare. Faţa ta a devenit pământie. 

Îşi întinse mâna spre capul lui, iar lui i se făcu pielea de 
găină. 

Rand îi îndepărtă mâna. 

— Sunt bine. Stai deoparte. 

Ea rămase pe loc, aruncându-i una dintre acele priviri pe 
care femeile le aveau întotdeauna la îndemână. Aceasta spu- 
nea că ea ştia că el minţea, chiar dacă nu putea dovedi acest 
lucru. Oare exersau aceste priviri în fața oglinzilor? 

— Stai deoparte, Nynaeve. 

— Se simte bine, Nynaeve, zise Min, cu toate că și fața ei 
era puțin pământie şi îşi ținea ambele mâini acoperite cu mă- 
nuși roşii lipite de abdomen. 

Ea ştia. 

Nynaeve îl adulmecă, strâmbând din nas în semn de dis- 
preţ, apoi se dădu din calea lui în cele din urmă. Poate că Lan 
se săturase și o luase la fugă. Nu, nu era asta. Lan nu ar pă- 
răsi-o decât dacă ea i-ar spune să facă asta, iar atunci ar fa- 
ce-o doar atâta vreme cât ar fi nevoie. Oriunde se afla el, 
Nynaeve știa, şi probabil îl trimisese acolo din motive doar de 
ea cunoscute. Aes sedai şi secretele lor afurisite. 

El conduse, Spirit împletit cu Foc, iar acea dungă argintie 
şi verticală bine-cunoscută își făcu apariţia la piciorul patului, 
părând a se roti şi a dezvălui o priveliște neclară a unor co- 
loane masive în întuneric. Lumina din odaia hanului era sin- 
gura sursă de lumină. Deschizătura, care stătea la câţiva cen- 
timetri deasupra pardoselii, nu era mai mare decât ușa odăii; 
cu toate acestea, de îndată ce aceasta se deschise complet, trei 
dintre Fecioare, cu fețele acoperite deja de văluri, țâșniră 
prin ea scoțându-şi sulițele, iar lui Rand i se făcu din nou pie- 
lea de găină atunci când Alivia le urmă. Protejarea lui era o în- 
datorire asumată, iar ea o lua la fel de în serios ca Fecioarele. 

Acolo nu avea să îi aștepte o ambuscadă, nu exista nicio 
primejdie; prin urmare, el păși prin poartă şi cobori. La ca- 
pătul celălalt, poarta stătea la mai bine de o jumătate de me- 
tru deasupra dalelor uriaşe din piatră cenușie, pe care el nu 
voise să le strice mai mult decât o făcuse deja. Aici era Inima 


Stâncii, iar cu ajutorul Puterii care îl inunda și cu lumina care 
se revărsa prin poarta din odaia hanului „Dragonul”, el putea 
vedea gaura îngustă dintr-una dintre acele pietre din pardo- 
seala în care el împlântase sabia Callandor. „Acela care o va 
scoate va fi următorul.” El cugetase îndelung înainte să îl tri- 
mită pe Narishma să îi aducă sabia Callandor. Indiferent că 
Profețiile spuneau că bărbatul trebuia să îl urmeze, Narishma 
avea treabă în ziua aceea. Era înconjurat de o pădure de co- 
loane uriașe din piatră roșie care se întindea în întunericul 
care ascundea lămpile din aur neaprinse, tavanul boltit şi 
marele dom. Cizmele lui răsunau înfundat în încăperea vastă; 
chiar şi zgomotul pașşilor Fecioarelor era aproape impercep- 
tibil. În acel spaţiu, senzaţia de temniţă dispărea. 

Min sări jos chiar în spatele lui - ținea câte un cuțit în fie- 
care mână și își întorcea capul, iscodind cu privirea întune- 
ricul -, însă Cadsuane, stând la marginea porții, zise: 

— Eu nu sar decât dacă sunt absolut nevoită, băiete. 

Îşi întinse o mână, așteptând ca el să i-o ia. 

O ajută să coboare, iar ea încuviință din cap în semn de 
mulțumire. Ar fi putut însemna asta, dar ar fi putut însemna 
şi „Nu te-ai grăbit deloc”. O sferă de lumină își făcu apariţia în 
palma ei întoarsă cu fața în sus și, o clipă mai târziu, Alivia 
ținea şi ea un glob de lumină. Cele două creară o oază de lu- 
mină care făcea întunericul înconjurător încă şi mai profund. 
Nynaeve solicită aceeași curtoazie şi avu bunul simţ să îi mul- 
țumească - ea creă imediat o sferă de lumină -, dar când el își 
întinse mâna spre una dintre Fecioare - lui i se păru că era 
Sarendhra, una dintre shaido, cu toate că nu putea să îi vadă 
chipul, doar ochii albaștri deasupra vălului -, aceasta mormăi 
dispreţuitoare și sări jos, cu sulița în mână, urmată de cele- 
lalte două. Lăsă poarta să se închidă, dar îmbrăţișa în conti- 
nuare saidinul, în ciuda durerii sfredelitoare pe care o simțea 
în pântece și în cap. Nu se aștepta să mai fie nevoit să condu- 
că înainte să plece din Stâncă, dar nici nu voia să îi dea ocazia 
lui Lews Therin să îmbrăţișeze Puterea. 

„Trebuie să ai încredere în mine, mârâi Lews Therin. Dacă 
vrei să ajungem la Tarmon Gai'don ca să putem muri, trebuie 
să ai încredere în mine.” 

„Mi-ai spus cândva să n-am încredere în nimeni, gândi Rand. 
Nici măcar în tine.” 

„Numai nebunii n-au încredere în nimeni”, şopti Lews 
Therin. Brusc, el începu să plângă. „O, de ce am un nebun în cap?” 

Rand alungă vocea. 

În timp ce trecea prin arcada înaltă, îndepărtându-se de 
Inimă, fu surprins să vadă doi Apărători ai Stâncii, purtând 
coifuri striate şi platoșe lucioase şi haine cu mâneci bufante, 
prevăzute cu dungi negre şi aurii. Cu săbiile scoase din teci, 
aceştia priveau arcada cu expresii în care se citea nedumeri- 
rea combinată cu o determinare sumbră. Fără îndoială că 
fură miraţi să vadă luminile şi să audă zgomot de pași răsu- 
nând într-o încăpere care avea o singură intrare, una pe care 
o păzeau ei. Fecioarele se ghemuiră, ridicându-și sulițele și 
răsfirându-se de o parte şi de cealaltă, apropiindu-se încet de 
cei doi. 

— Pe Stâncă, el e, zise unul din bărbaţi, vârându-și repede 
sabia în teacă. 

Era un bărbat îndesat, cu o cicatrice neregulată care îi 
pornea de pe frunte, îi trecea peste podul nasului şi îi brăzda 
falca. Acesta făcu o plecăciune adâncă, desfacându-și amplu 
mâinile protejate de mănuși cu dosul din oţel. 

— Seniore Dragon, zise el. lagin Handar, seniore. Stânca 
rezistă. M-am pricopsit cu asta în ziua aceea. 

Îşi atinse cicatricea de pe față. 

— O rană onorabilă, Handar, şi o zi de neuitat, îi spuse 
Rand în vreme ce celălalt bărbat, mai zvelt, se grăbi să îşi vâ- 
re sabia în teacă şi să facă o plecăciune. 

Abia atunci își lăsară Fecioarele sulițele jos, însă fețele le 
rămaseră acoperite de văluri. O zi de neuitat? Troloci și 
myrddraali în interiorul Stâncii. Fusese a doua oară când el 
mânuise cu adevărat Callandor, „Sabia care nu era o sabie”, 
așa cum era menită a fi folosită. Morți zăcând peste tot. O 
fetiță moartă pe care el nu mai putea s-o readucă la viaţă. Ci- 
ne ar putea uita o asemenea zi? 

— Ştiu că am poruncit ca Inima să fie păzită câtă vreme 
Callandor se afla acolo, dar de ce mai staţi de strajă acum? 

Cei doi bărbați se priviră nedumerijţi. 

— Ai dat poruncă să fie puse străji, seniore Dragon, răs- 
punse Handar, iar Apărătorii s-au supus, dar n-ai pomenit 
nimic despre sabia Callandor decât că nimeni nu trebuie să se 
apropie de ea dacă nu are dovadă că vine din partea ta. Brusc, 


bărbatul îndesat tresări și făcu din nou o plecăciune încă și 
mai adâncă. lertare, seniore, dacă a părut că mă îndoiesc de 
tine. N-am vrut. Să-i chem pe înalții seniori în apartamentul 
tău? Odăile au fost pregătite pentru când te vei întoarce. 

— Nu e nevoie, îi spuse Rand. Darlin mă așteaptă și ştiu 
unde îl pot găsi. 

Handar se strâmbă. Celălalt bărbat găsi brusc ceva inte- 
resant de cercetat pe pardoseală. 

— S-ar putea să ai nevoie de un îndrumător, seniore, zise 
încet Handar. Coridoarele... Uneori, coridoarele se schimbă. 

Aşadar, Pânza se deznoda într-adevăr. Acest lucru însem- 
na că Cel Întunecat atingea lumea mai mult decât o făcuse de 
la Războiul Umbrei. Dacă aceasta se deznoda prea mult îna- 
inte de Tarmon Gai'don, Dantela Vârstelor se putea deşșira. 
Un sfârșit al timpului, al realităţii și al creaţiei. El trebuia să 
stârnească cumva Ultima Bătălie înainte să se întâmple acest 
lucru. Doar că nu îndrăznea. Nu încă. 

Îl asigură pe Handar şi pe celălalt bărbat că nu avea ne- 
voie de un îndrumător, iar cei doi făcură din nou o plecăciu- 
ne, aparent acceptând că Dragonul Renăscut putea realiza 
orice spunea că putea face. Adevărul fie spus, el știa că o pu- 
tea găsi pe Alanna - ar fi arătat cu degetul direct spre ea iar 
aceasta se mişcase de când o simţise el prima oară. Ca să îl 
găsească pe Darlin și să îl anunţe că venea Rand al'Thor, de 
asta era sigur. Min o numise una pe care Rand o avea la mâ- 
nă, însă surorile aes sedai găseau întotdeauna o cale ca să 
joace la două capete. Întotdeauna aveau planurile lor, scopu- 
rile lor. Drept dovadă, Nynaeve şi Verin. Drept dovadă, ori- 
care dintre ele. 

— Ăştia sar atunci când pocnești din degete, zise Cadsuane 
pe un ton rece, lăsându-și pe spate gluga mantiei în timp ce 
se îndepărtau de Inimă. Când prea mulți oameni sar atunci 
când pocneşti din degete, ar putea fi un semn rău pentru tine. 

Ea avea tupeul să spună asta! Afurisita de Cadsuane 
Melaidhrin! 

— Duc un război, îi spuse el cu asprime în glas. Senzaţia 
de greață îl făcea să fie cu nervii încordați. Acesta era unul 
dintre motivele pentru care era aspru. Cu cât mi se supun 
mai puţini oameni, cu atât mai mult cresc şansele ca eu să 

pierd, iar dacă voi pierde, va pierde toată lumea. Dacă i-aș 
putea face pe toţi să mi se supună, aş face-o. 

Erau şi-aşa prea mulţi oameni care nu i se supuneau sau i 
se supuneau în felul lor. Pe Lumină, de ce-ar simţi Min milă? 

Cadsuane încuviință din cap. 

— Precum ziceam, murmură ea, pe jumătate ca pentru ea. 

Ce voia să însemne asta? 

Stânca avea toate elementele decorative ale unui palat, de 
la tapiserii de mătase şi plante agățătoare luxuriante pe co- 
ridoare, din Tarabon, Altara şi Tear, și până la suporturi aurii 
pe care se aflau lămpi cu oglinzi. Cuferele aşezate lângă pere- 
ţii din piatră puteau fi folosite de servitori ca să depoziteze 
cele necesare pentru curățenie; cu toate acestea, erau din- 
tr-un lemn rar, adeseori prevăzute cu sculpturi complicate şi 
întotdeauna cu întărituri poleite. În nişe se aflau holuri și va- 
ze din porţelanul provenit de la oamenii mării, subțiri ca 
frunzele și valorând de mai multe ori greutatea lor în aur, sau 
figurine bătute cu nestemate, un leopard auriu cu ochi de ru- 
bine care încerca să doboare o căprioară din argint cu coar- 
nele acoperite de perle, mai înaltă decât el cu aproape un me- 
tru, un leu auriu care era încă şi mai înalt, cu ochi de smarald 
şi piatra-focului în loc de gheare, precum și alte statuete or- 
nate atât de extravagant cu nestemate, încât nu se mai vedea 
metalul. Servitorii în livrele negru cu auriu făceau plecăciuni 
sau reverenţe în timp ce Rand urca prin Stâncă. Cei care îl 
recunoşteau făceau plecăciuni foarte adânci. Unii făceau ochii 
mari atunci când le vedeau pe Fecioare venind în urma lui, 
însă mirarea lor nu îi făcea să uite de reverenţe. 

Avea toate elementele decorative ale unui palat; cu toate 
acestea, Stânca fusese construită pentru război, atât pe di- 
năuntru, cât și pe dinafară. Oriunde se intersectau două co- 
ridoare, găuri de la crime(58) presărau tavanul. Între tapise- 
rii, fantele pentru arcași străpungeau pereţii sus de tot, încli- 
nate astfel încât să acopere coridoarele în ambele direcții, şi 
nu exista vreo scară care să nu aibă astfel de fante, astfel în- 


58 Murderholes, în textul original. Sunt fante practicate în ta- 
vanul unei porți sau pasaj dintr-o fortificaţie, prin care apărătorii 
puteau trage sau arunca bolovani, apă clocotită, var nestins, gu- 
dron sau ulei fierbinte asupra atacatorilor. (n.red.) 


cât aceasta să se afle în bătaia săgeților de arcuri sau de ar- 
balete. Un singur atacator reușise cândva să pătrundă cu for- 
ţa în Stâncă, aielii, dar acționaseră atât de repede, încât multe 
dintre acele mijloace de apărare nu apucaseră să fie puse în 
funcţiune. Însă oricare alt vrăjmaş ar reuşi să pătrundă în 
Stâncă, ar plăti un preţ în sânge pe fiecare coridor. Numai că 
topirea-n-văzduh schimbase pentru totdeauna felul în care 
era purtat un război. Topirea-n-văzduh şi Florile de Foc şi 
multe altele. Prețul acela în sânge tot avea să fie plătit, însă 
zidurile de piatră şi turnurile înalte nu mai puteau împiedica 
un atac. Asha'manii făcuseră ca Stânca să devină la fel de în- 
vechită ca săbiile din bronz și topoarele din piatră pe care 
oamenii le folosiseră adeseori în timpul Frângerii. Cea mai 
veche fortăreață a omenirii era acum o relicvă. 

Legătura cu Alanna îl ducea tot mai sus, până când ajunse 
la uşile înalte şi lustruite, cu nişte leoparzi aurii în loc de 
clanțe. Ea se afla de partea cealaltă. Lumină, stomacul lui voia 
să se golească. Făcându-şi curaj, deschise una dintre uși şi 
intră, lăsându-le pe Fecioare să stea de strajă. Min și celelalte 
îl urmară înăuntru. 

Salonul era aproape la fel de ornat ca apartamentul lui 
din Stâncă: pe pereţi atârnau tapiserii late de mătase, repre- 
zentând scene de vânătoare sau de luptă, covorul taraboner 
de pe pardoseală, mare și cu modele, valora suficienţi galbeni 
ca să hrănească un sat întreg vreme de un an, șemineul din 
marmură neagră era suficient de înalt încât să poată intra în 
el un om și suficient de lat ca să încapă opt, unul lângă celă- 
lalt. Fiecare articol de mobilier, toate din lemn masiv, aveau 
sculpturi complicate, erau acoperite cu un strat de poleială și 
presărate cu nestemate, tot aşa cum erau şi lampadarele înal- 
te din aur, lumina flăcărilor ce se reflectau în oglinzi adău- 
gându-se aceleia care pătrundea prin vitraliile din tavan. Un 
urs din aur cu ochi de rubine şi gheare şi colți din argint, înalt 
de mai bine de un metru, stătea pe un soclu poleit într-o par- 
te a încăperii, în vreme ce pe un soclu identic se afla un vul- 
tur cu ochi de smarald şi gheare din rubine, aproape la fel de 
înalt. Erau obiecte prelucrate pentru Tear. 

Șezând într-un fotoliu, Alanna își ridică privirea atunci 
când intră el şi îşi întinse pocalul de aur spre una dintre cele 
două servitoare tinere, înveşmântate în negru şi auriu, ca să 

i-l umple cu vin negru dintr-o carafă din aur cu gât înalt. Zvel- 
tă în rochia ei de călărie gri cu dungi verzi, Alanna era sufici- 
ent de frumoasă ca să îl facă pe Lews Therin să fredoneze. 
Rand mai că își frecă cu degetele lobul urechii înainte să își 
lase mâna jos, dintr-odată nesigur dacă acest gest îi aparținea 
lui sau nebunului. Ea afișă un zâmbet, dar întunecat, şi, în 
vreme ce privirea ei trecu peste Min și Nynaeve, Alivia și 
Cadsuane, prin legătură se simțea bănuiala, ca să nu mai po- 
menim de mânie și îmbufnare. Ultimele două îndreptate spre 
Cadsuane. Dar prin legătură se simţea și bucurie, amestecată 
cu restul trăirilor, atunci când ea își aținti privirea asupra lui. 
Nu că acest lucru s-ar fi simţit în vocea ei. 

— Măi să fie, cine te-ar fi așteptat, seniore Dragon? mur- 
mură ea, cu o oarecare asprime atunci când rosti titlul. Ce 
surpriză mare, nu-i aşa, seniore Astoril? 

Aşadar, ea nu avertizase totuşi pe toată lumea. Interesant. 

— O surpriză foarte plăcută, zise un bărbat mai în vârstă 
ce purta o haină ale cărei mâneci aveau dungi roşii și albas- 
tre, ridicându-se în picioare și făcând o plecăciune, mângâin- 
du-și în tot acest timp barba ascuţită, dată cu pomadă. 

Faţa înaltului senior Astoril Damara era plină de riduri, 
părul care îi ajungea până la umeri era alb ca zăpada şi înce- 
pea să se rărească, dar spatele îi era drept şi ochii negri, aspri. 

— Aştept de ceva vreme ziua aceasta. Făcu din nou o ple- 
căciune Cadsuanei, și alta, după o clipă, Nynaevei. Aes sedai, 
zise el. 

Un gest foarte civilizat pentru Tear, unde conducerea Pu- 
terii, dacă nu prezenţa în sine a surorilor aes sedai, fusese 
interzisă înainte ca Rand să schimbe această lege. 

Darlin Sisnera, înalt senior şi logofăt în Tear al Dragonului 
Renăscut, îmbrăcat într-o haină verde din mătase cu mâneci- 
le prevăzute cu dungi galbene și cizme cusute cu fir de aur, 
era mai scund cu mai puţin de un cap decât Rand. Avea părul 
tuns scurt și o barbă ascuţită, un nas obraznic și ochi al- 
baştri - o raritate în Tear. Ochii aceia se făcură mari când îşi 
luă atenţia de la conversaţia pe care o purta cu Caraline 
Damodred lângă șemineu. Prezenţa nobilei cairhienine îl făcu 
să tresară pe Rand, cu toate că se așteptase să o găsească 
acolo. Litania pe care el o folosea ca să-și înăsprească sufletul 
mai că începu în capul lui, înainte să o oprească. Scundă, sub- 


țire și palidă, cu ochi mari și negri şi un mic rubin care îi 
atârna pe frunte de un lanţ din aur împletit în părul ei negru 
care i se revărsa în valuri până pe umeri, ea era imaginea în- 
truchipată a verișoarei ei Moiraine. În plus de asta, purta o 
haină lungă, albastră, brodată cu modele aurii, exceptând 
dungile orizontale roşii, verzi și albe care porneau de la gât și 
se terminau la tiv, peste pantalonii verzi strâmțţi şi cizme al- 
bastre cu toc. La urma urmei, se părea că moda se răspândi- 
se. Chiar şi-așa, ea făcu o reverență, cu toate că părea ciudată 
în veşmintele acelea. Lews Therin fredona încă și mai tare, 
făcându-l pe Rand să îşi dorească să îl lovească, asta dacă 
bărbatul ar fi avut chip. Moiraine era o amintire care îi înăs- 
prea sufletul, nu una care îl făcea să fredoneze. 

— Seniore Dragon! zise Darlin, făcând o plecăciune ţea- 
pănă. 

Nu era genul de bărbat obișnuit să facă primul o reveren- 
tă. Cadsuanei nu îi făcu o plecăciune, doar îi aruncă o privire 
aspră, înainte să pară a-i ignora complet prezenţa. Ea îi ținu- 
se, pe el și pe Caraline, ca „oaspeţi” o vreme în Cairhien. Era 
puţin probabil ca el să uite sau să ierte aceste lucru. La un 
gest al lui, două servitoare se mișcară repede ca să le ofere 
vin. După cum era de așteptat, Cadsuane, cu fața ei fără vâr- 
stă, primi prima un pocal, dar, în mod surprinzător, Nynaeve 
îl primi pe al doilea. Dragon Renăscut era una, o femeie care 
purta inelul cu Marele Șarpe era cu totul altceva, chiar și în 
Tear. Azvârlindu-și mantia pe spate, Cadsuane se retrase lân- 
gă perete. Nu-i stătea în fire să facă asta. Pe de altă parte, de 
acolo putea observa pe toată lumea în același timp. Alivia se 
postă lângă ușă, fără îndoială din același motiv. 

— Mă bucur să observ că ești mai bine decât atunci când 
te-am văzut ultima oară, continuă Darlin. Mi-ai făcut o mare 
onoare. Cu toate că s-ar putea să-mi pierd capul din cauza 
asta, dacă surorile tale aes sedai nu vor face mai multe pro- 
grese ca până acum. 

— Nu te îmbufna, Darlin, murmură Caraline, vocea ei gu- 
turală părând amuzată. Bărbaţii se îmbufnează, nu-i aşa, Min? 

Dintr-un oarecare motiv, lui Min îi scăpă un râset. 

— Ce căutaţi aici? le întrebă Rand pe un ton poruncitor pe 
cele două persoane pe care nu se așteptase să le vadă acolo. 

Luă un pocal de la una dintre servitoare, în vreme ce cea- 
laltă şovăia între Min și Alivia. Min ieşi câștigătoare, poate 
pentru că rochia albastră a Aliviei era simplă. Sorbind din 
vin, Min se apropie agale de Caraline - la o privire a femeii 
cairhienine, Darlin se îndepărtă, zâmbind -, iar cele două fe- 
mei rămaseră cu capetele apropiate, şușotind. Inundat de 
Putere, Rand reușea să audă câte un cuvânt. Numele lui, cel al 
lui Darlin. 

Weiramon Saniago, tot un înalt senior din Tear, nu era 
scund și stătea drept ca o sabie; cu toate acestea, avea aerul 
unui cocoș umflat în pene. Barba lui cu fire cărunte, ascuţită 
şi dată cu pomadă, tremura de atâta trufie. 

— Trăiască Seniorul Dimineţii! zise el, făcând o plecăciu- 
ne. Sau, mai degrabă, intonă. 

Weiramon era priceput la intonare şi la retorică. 

— De ce mă aflu aici, seniore Dragon? Părea nedumerit 
când puse această întrebare. Păi, când am aflat că Darlin este 
asediat în Stâncă, ce altceva aș fi putut face decât să vin în 
ajutorul lui? Arde-m-ar focu', am încercat să îi conving şi pe 
alții să mă însoţească. Le-am fi venit repede de hac Essandei 
şi şlehtei ei, jur! Îşi strânse pumnul ca să arate cum le-ar fi 
nimicit pe rebele. Însă doar Anaiyella a avut curaj. Cairhieni- 
nii au fost toţi nişte papă-lapte! 

Caraline se opri din conversaţia ei cu Min şi îi aruncă o 
privire de parcă ar fi fost în stare să îl înjunghie. Astoril îşi 
țuguie buzele şi începu să privească cu interes în cupa de vin. 

Înalta Doamnă Anaiyella Narencelona purta şi ea o haină 
şi o pereche de pantaloni strâmțţi și cizme cu toc, deși adău- 
gase un guler din dantelă albă. Haina ei verde era cusută cu 
perle. Pe cap avea o bască cu perle, ce-i acoperea părul negru. 
Era o femeie subțirică şi drăguță și făcu o reverență zâmbi- 
toare, lăsând cumva impresia că voia să îi sărute mâna lui 
Rand. El nu ar fi folosit cuvântul „curaj” în cazul ei. „Tupeu”, 
pe de altă parte... 

— Seniore Dragon, gânguri ea, mi-aș dori să putem ra- 
porta un succes deplin, dar Maestrul Cailor şi-a pierdut viața 
luptând împotriva seanchanilor și mi-ai lăsat mare parte din 
soldaţi în Illian. Cu toate acestea, am reușit să dăm o lovitură 
în numele tău. 

— Succes? Lovitură? 


Alanna își îndreptă privirea încruntată spre Weiramon și 
Anaiyella, înainte să se întoarcă din nou cu faţa la Rand. 

— Au acostat la docurile Stâncii cu o corabie, dar și-au 
debarcat soldaţii și pe toți mercenarii pe care i-au tocmit în 
Cairhien, în susul râului, cu poruncă să pătrundă în oraș şi să 
le atace pe rebele. Scoase un sunet plin de dezgust. Singurele 
urmări au fost numeroșii oameni morţi și zădărnicirea nego- 
cierilor noastre cu rebelele. Zâmbetul Anaiyellei căpătă o nu- 
anţă bolnăvicioasă. 

— Planul meu a fost să ieșim din Stâncă și să le atacăm 
din ambele părţi, protestă Weiramon. Darlin a refuzat. A re- 
fuzat! 

Darlin nu mai zâmbea acum. Stătea cu picioarele depărta- 
te şi părea că își dorea să fi avut în mână o sabie, nu un pocal. 

— Ți-am spus atunci, Weiramon. Dacă aș fi golit Stânca de 
apărători, rebelele tot ne-ar fi copleşit numeric rău de tot. 
Rău de tot. Au tocmit mercenari de la Râul Erinin și până la 
Golful Remara. 

Rand se așeză pe un scaun, azvârlindu-și un braţ pe spă- 
tar. Braţele grele nu aveau niciun fel de susținere în față, prin 
urmare sabia lui nu constituia nicio problemă. Caraline și Min 
păreau să îşi fi schimbat subiectul de discuţie şi vorbeau 
acum despre veşminte. Cel puţin, îşi pipăiau una alteia hai- 
nele, iar el auzea cuvinte ca „punct în urma acului” și „linii 
simple”, ce-o mai fi însemnat şi asta. Alanna își plimba privi- 
rea de la el la Min, iar el simţi prin legătură neîncredere com- 
binată cu neîmpăcare. 

— V-am lăsat pe voi doi în Cairhien, pentru că v-am vrut 
în Cairhien, zise el. 

El nu avea încredere în niciunul, dar aceştia puteau face 
mai puţin rău în Cairhien, unde erau niște străini fără putere. 
În glasul lui se simțea mânia inflamată de greață. 

— Veţi face planuri ca să vă întoarceţi acolo cât mai re- 
pede cu putință. Cât mai repede cu putinţă. 

Zâmbetul Anaiyellei deveni încă şi mai bolnăvicios, iar ea 
se ruşină puţin. 

Weiramon era croit dintr-un aluat mai dur. 

— Seniore Dragon, îţi voi sluji unde vei porunci, dar îți 
pot sluji cel mai bine în ţinutul meu natal. Le cunosc pe rebe- 
lele astea, ştiu când pot fi de încredere şi când... 

— Cât mai repede cu putinţă! izbucni Rand, lovind cu 
pumnul pe brațul scaunului suficient de tare ca lemnul să 
trosnească zgomotos. 

— Unu, zise Cadsuane, pe un ton destul de tare şi destul 
de neînțeles. 

— Îţi sugerez cu tărie să faci cum îţi poruncește el, senio- 
re Weiramon. Nynaeve îi aruncă o privire prietenoasă lui 
Weiramon, apoi luă o înghiţitură de vin. Este cam mânios în 
ultima vreme. Mai mânios ca niciodată. Şi n-ai vrea să-și în- 
drepte această mânie spre dumneata. 

Cadsuane expiră îndelung. 

— Nu te băga, fetițo! zise ea cu asprime în glas. 

Nynaeve îi aruncă o privire duşmănoasă, îşi deschise gu- 
ra, apoi se strâmbă și şi-o închise din nou. Apucându-și coa- 
da, pluti peste covor ca să li se alăture lui Min și Caralinei. 
Devenise foarte pricepută la plutire. 

Weiramon o privi cu atenție pe Cadsuane o clipă, dân- 
du-și puțin capul pe spate, astfel încât să o privească de sus. 

— Cum poruncește Dragonul Renăscut, zise el în cele din 
urmă. Weiramon Saniago se supune. Corabia mea poate fi 
pregătită să ridice ancora mâine, pun rămășag. E de-ajuns? 

Rand încuviinţă scurt din cap. Ar trebui să fie un răspuns 
bun. Nu avea de gând să irosească nici măcar o clipă din ziua 
aceea ca să deschidă o poartă şi să-i trimită pe cei doi ne- 
ghiobi unde le era locul. 

— Oraşul moare de foame, zise el, uitându-se la ursul din 
aur - câte zile avea să hrănească orașul Tear atât de mult 
aur? Gândul la mâncare făcu să îi chiorăie maţele - şi aşteptă 
un răspuns pe care îl primi repede, deşi nu de la cine se aș- 
tepta. 

— Darlin a pus să fie aduse cirezi de vite şi turme de oi în 
oraș, zise Caraline, cu multă căldură în glas. Rand era acum 
ținta privirii ucigătoare. Mai nou... Ea șovăi o clipă, cu toate că 
furia nu îi dispăru din privire. Mai nou, carnea devine neco- 
mestibilă la două zile după ce animalul este sacrificat, prin 
urmare a pus să se aducă animalele, precum şi căruţe pline 
cu grâne. Estanda și acolitele ei au pus mâna pe ele. 

Darlin îi oferi un zâmbet afectuos, dar glasul lui era smerit. 


— Am încercat de trei ori, dar se pare că Estanda este la- 
comă. N-am văzut niciun motiv să îi hrănesc pe vrăjmașii 
mei. Vrăjmașşii tăi. 

Rand încuviință din cap. Cel puţin, bărbatul nu ignora si- 
tuația în care se afla oraşul. 

— Există doi băieţi care locuiesc dincolo de ziduri. Doni şi 
Corn. Nu ştiu cum îi mai cheamă. Au în jur de zece ani. Odată 
ce problema rebelelor va fi rezolvată și vei putea părăsi 
Stânca, aş aprecia dacă i-ai găsi şi ai sta cu ochii pe ei. 

Min scoase un sunet gutural, iar legătura fu străbătută de 
o tristețe atât de profundă, încât aproape că înăbușea dra- 
gostea care o însoțea. Așadar, trebuie că văzuse moarte. Dar 
se înșelase în privința Moirainei. Poate că această viziune 
putea fi schimbată de un tavveren. 

„Nu, mârâi Lews Therin. Viziunile ei nu trebuie să se 
schimbe. Trebuie să murim” 

Rand îl ignoră. 

Darlin păru nedumerit de această cerere, dar acceptă, căci 
ce altceva putea face atunci când venea din partea Dragonu- 
lui Renăscut? 

Rand dădu să vorbească despre motivul pentru care ve- 
nise aici, când Bera Harkin, o altă aes sedai pe care el o tri- 
misese în Tear ca să se ocupe de rebele, intră în încăpere, 
privind încruntată peste umăr ca şi când Fecioarele i-ar fi pus 
obstacole în cale. Tot ce se putea. Aielii le vedeau pe surorile 
aes sedai care îi juraseră credinţă lui ca pe niște ucenice ale 
înţeleptelor, iar Fecioarele profitau de orice ocazie ca să le 
reamintească ucenicelor că nu erau înțelepte încă. Aceasta 
era o femeie îndesată, cu părul şaten tuns scurt şi o față pă- 
trăţoasă. În ciuda mătăsurilor verzi, cum nu avea acea față 
fără vârstă specifică surorilor aes sedai, putea fi confundată 
cu o nevastă de fermier. O nevastă de fermier care conducea 
casa şi gospodăria cu o mână fermă, însă, și care i-ar spune 
unui rege să nu-i lase urme de noroi prin bucătărie. La urma 
urmei, ea făcea parte din Ajah Verde și afişa aceeaşi mândrie 
şi superioritate specifice unei surori Ajah Verde. Și ea se în- 
cruntă la Alivia, cu tot disprețul pe care îl avea o aes sedai 
pentru o sălbatică, însă această privire încruntată deveni rece 
atunci când îl zări pe Rand. 

— Ei bine, trebuie să mărturisesc că n-ar trebuit să fiu 
surprinsă să te văd, având în vedere cele întâmplate în dimi- 
neața aceasta, zise ea. 

Desfăcându-și broșa simplă din argint a mantiei, şi-o prin- 
se de punga de la brâu și îşi puse mantia peste braţ, după ca- 
re continuă: 

— Deşi ar putea fi vestea că ceilalți se află la mai puţin de 
o zi depărtare de Erinin, spre apus. 

— Ceilalţi? întrebă încet Rand. 

Încet şi glaciar. 

Bera nu păru impresionată. Continuă să îşi aranjeze pliu- 
rile mantiei. 

— Ceilalţi înalți seniori și celelalte înalte doamne, desigur. 
Sunamon, Tolmeran, toți. Se pare că se îndreaptă cu toată 
viteza spre Tear. Repede cât pot goni caii soldaţilor lor. 

Rand sări în picioare atât de repede, încât sabia îi săltă o 
clipă pe brațul scaunului. Doar pentru o clipă, căci lemnul po- 
leit, slăbit de lovitura pe care i-o aplicase el mai devreme, se 
despică cu un trosnet zgomotos, iar brațul căzu pe covor. Nici 
măcar nu-i aruncă o privire. Neghiobii! Seanchanii se aflau la 
hotarul cu Altara, iar ei se întorceau în Tear? 

— Nu își mai amintește nimeni ce înseamnă supunerea? 
tună el. Vreau să fie trimiși mesageri la ei de îndată! Să se 
întoarcă în Illian mai repede decât au plecat, altminteri am 
să-i spânzur pe toţi! 

— Doi, zise Cadsuane. 

Pe Lumină, ce număra acolo? 

— Un mic sfat, băiete. Întreab-o ce s-a întâmplat în dimi- 
neaţa asta. Îmi miroase a veşti bune. 

Bera tresări ușor când își dădu seama că în încăpere se 
afla Cadsuane. Privind-o cu coada ochiului și cu precauţie, în- 
cetă să se mai joace cu mantia. 

— Am ajuns la o înţelegere, zise ea ca și când întrebarea 
fusese pusă. Tedosian și Simaan au șovăit, ca de obicei, dar 
Hearne a fost aproape la fel de ferm ca Estanda. Clătină din 
cap. Cred că Tedosian și Simaan s-ar fi dat pe brazdă mai de- 
vreme, dar niște indivizi cu un accent ciudat le-au făgăduit 
aur şi oameni. 

— Seanchani, zise Nynaeve. 


Alivia îşi deschise gura, apoi şi-o închise fără să rostească 
un cuvânt. 

— Ar putea fi, conveni Bera. Se țin departe de noi și ne pri- 
vesc de parcă am fi nişte câini turbaţi care ar putea mușca în 
orice clipă. Aduce cu puţinele lucruri pe care le știu despre 
seanchani. Oricum, după ce s-a scurs mai puțin de-un ceas, 
Estanda a început brusc să întrebe dacă Seniorul Dragon îi va 
da titlul și pământurile înapoi, și toți i-au urmat exemplul, în- 
țelegerea este următoarea: Darlin este acceptat în Tear ca lo- 
gofăt al Dragonului Renăscut, toate legile pe care le-ai dat ră- 
mân neschimbate, iar ei vor plăti pentru hrănirea întregului 
oraş vreme de un an, drept amendă pentru rebeliune. În 
schimb, își primesc înapoi drepturile depline, Darlin este înco- 
ronat ca Rege al Tearului, iar ei îi vor jura credinţă lui. Merana 
şi Rafela pregătesc documentele pentru iscălituri şi sigilii. 

— Rege? zise Darlin, nevenindu-i a crede. 

Caraline se apropie agale de el și îl luă de braț. 

— Drepturi depline? mârâi Rand, azvârlindu-şi pocalul şi 
împroşcând cu vin în toate direcţiile. Legătura fu străbătută 
de precauţie, un semn de avertizare de la Min, dar el era prea 
furios ca să acorde atenţie. Sânge și cenușă! Le-am luat titlu- 
rile și pământurile pentru că s-au răzvrătit împotriva mea. 
Nu pot rămâne oameni de rând şi să-mi jure credinţă! 

— Trei, zise Cadsuane, iar lui Rand i se făcu pielea de gă- 
ină cu o clipă înainte ca o chestie să îl lovească peste fund ca 
o nuia usturătoare. 

Șocată, Bera rămase cu buzele întredeschise, iar mantia îi 
alunecă de pe braț pe podea. Nynaeve râse. Își înăbuși repede 
râsul, dar râse! 

— Nu mă face să-ţi tot aduc aminte despre buna purtare, 
băiete, continuă Cadsuane. Alanna mi-a spus ce condiţii ai 
pus înainte să pleci - Darlin ca logofăt, legile tale respectate, 
restul se negociază - și se pare că acestea au fost întrunite. 
Poţi face cum doreşti, fireşte, dar încă un sfat: atunci când 
condiţiile pe care le oferi sunt acceptate, ține-ţi fagăduiala. 

„Altminteri nimeni nu va avea încredere în tine”, zise 
Lews Therin, părând a fi lucid la minte. Deocamdată. 

Rand îi aruncă o privire dușmănoasă Cadsuanei, ţinân- 
du-și pumnii strânşi. Părea gata să arunce cu ceva care să o 
rănească. Simţea o vânătaie pe fund şi avea s-o simtă și mai 

tare în șa. Părea să zvâcnească, iar furia lui zvâcnea odată cu 
ea. Ea îl privea calmă peste buza pocalului ei. Exista o urmă 
de provocare în privirea ei? Îl provoca să conducă? Femeia îl 
provoca în fiecare clipă atunci când se afla în prezenţa lui! 
Problema era că îi dăduse un sfat bun. EI îi oferise Alannei 
acele condiţii. El se aşteptase ca ei să negocieze la sânge, să 
obțină mai multe, însă ei acceptaseră ceea ce ceruse el. Și mai 
mult. Nu se gândise la amenzi. 

— Se pare că ţi-a surâs norocul, Rege Darlin, zise el. 

Una dintre servitoare făcu o reverență și îi oferi lui Rand 
un alt pocal plin cu vin. Faţa ei era la fel de calmă precum cea 
a unei aes sedai. Ai fi zis că certurile dintre bărbați şi surori 
era ceva obișnuit pentru ea. 

— Trăiască Regele Darlin! intonă Weiramon, cu o voce pe 
jumătate sugrumată. 

După o clipă, Anaiyella îi urmă exemplul, cu sufletul la gu- 
ră de parcă ar fi alergat o milă. Odinioară, vorbise despre ea 
ca și când ar fi nădăjduit la coroana Tearului. 

— Dar de ce m-ar vrea ei ca rege? întrebă Darlin, trecân- 
du-și o mână prin păr. Sau oricine altcineva? N-au mai existat 
regi în Stâncă de când a murit Moreina, acum o mie de ani. 
Sau tu ai cerut asta, Bera Sedai? 

Bera se îndreptă după ce își culese mantia de pe jos şi în- 
cepu să o scuture. 

— A fost... „cerință” e un cuvânt prea puternic... sugestia 
lor. Oricare dintre ei ar fi profitat de ocazie ca să urce pe tron, 
mai ales Estanda. Anaiyella scoase un sunet gutural. Însă fi- 
reşte că au ştiut că nu exista nicio speranţă să se întâmple 
asta. Astfel, ei îți pot jura credință ţie şi nu Dragonului Re- 
născut, acest lucru părând mai puţin dizgraţios. 

— lar dacă eşti rege, interveni Caraline, înseamnă că lo- 
gofătul Dragonului Renăscut în Tear devine un titlu mai puţin 
important. Ea râse răgușit. l-ar putea adăuga alte trei sau 
patru titluri de nobleţe ca să îl arunce în uitare. 

Bera îşi țuguie buzele ca şi când tocmai urma să aducă 
acest subiect în discuţie. 

— Te-ai mărita cu un rege, Caraline? întrebă Darlin. Voi 
accepta coroana dacă o vei accepta şi tu. Deși va trebui să cer 
să mi se facă o coroană. 

Min își drese glasul. 


— Pot să-ţi spun cum ar trebui să arate, dacă-mi îngădui. 

Caraline râse din nou și îl lăsă pe Darlin de braţ, îndepăr- 
tându-se de el cu un mers legănat. 

— Va trebui să te văd cu ea pe cap înainte să-ți pot da un 
răspuns. Pune să se făurească coroana lui Min, iar dacă îţi va 
sta bine cu ea... Caraline zâmbi. Poate atunci am să mă mai 
gândesc la propunerea ta. 

— Vă doresc numai bine amândurora, zise Rand pe un 
ton concis, dar există chestiuni mai importante ce trebuie 
discutate acum. 

Min îi aruncă o privire aspră, legătura fiind inundată de dez- 
aprobare. Nynaeve îi aruncă o privire aspră. Ce însemna asta? 

— Vei purta coroana, Darlin, şi de îndată ce documentele 
vor fi iscălite, vreau să îi arestezi pe seanchanii ăia, apoi îi vei 
strânge pe toţi bărbații din Tear care știu să deosebească un 
capăt al sabiei sau al unei halebarde de celălalt. Le voi po- 
runci asha'manilor să te ducă în Arad Doman. 

— Și eu, seniore Dragon? întrebă Weiramon cu aviditate. 

Mai că tremura de nerăbdare, reușind să se umfle în pene 
chiar și când stătea nemișcat. 

— Dacă trebuie să luptăm, te pot sluji mai bine acolo de- 
cât să zac în Cairhien. 

Rand îl privi cu atenţie pe bărbat. Şi pe Anaiyella. Weiramon 
era un idiot, iar el nu avea încredere în niciunul, însă nu ve- 
dea ce rău ar fi putut face aceştia, fiind urmaţi doar de o mâ- 
nă de acoliţi. 

— Prea bine. Îl puteţi însoți amândoi pe înalt seniorul... 
adică pe regele Darlin. 

Anaiyella înghiţi în sec ca și când ea, una, ar fi preferat să 
se întoarcă în Cairhien. 

— Şi ce-ar trebui să fac în Arad Doman? vru să știe Darlin. 
Din puţinele lucruri pe care le-am auzit, e balamuc acolo. 

Lews Therin râse cu hohote în capul lui Rand. 

— Tarmon Gai'don se apropie în curând, zise Rand. Să 
dea Lumina să nu fie prea curând. Te vei duce în Arad Doman 
ca să te pregăteşti pentru Tarmon Gai'don. 

CAPITOLUL 22 
O veste care face o ancoră să plângă 


În ciuda sunetului ascuţit produs de cilindrii lungi şi al- 
baștri, Harine din Togara stătea cu spatele foarte drept lângă 
sora ei, în fața purtătorilor de umbrele de soare şi a timonie- 
rului care ținea cârma lungă. Shalon părea concentrată la cei 
doisprezece bărbați și femei care vâsleau. Sau poate era cu- 
fundată în gânduri. Existau multe lucruri la care trebuia să se 
gândească în ultima vreme, nu în ultimul rând la această în- 
tâlnire la care fusese chemată Harine, însă ea își lăsa gându- 
rile să rătăcească. Încerca să se liniştească. De când ajunsese 
în Illian, de fiecare dată când Primele Douăsprezece din 
Atha'an Miere se întruneau, ea fusese nevoită să se linișteas- 
că înainte ca să participe la întrunire. Când ajunse în Tear și 
văzu corabia Pescărușul Albastru a Zaidei ancorată în apele 
râului, fusese convinsă că femeia era încă în Caemlyn, sau 
măcar că se afla mai în spate în urma ei. Fusese o greșeală 
dureroasă. Adevărul fie spus, foarte puține lucruri s-ar fi 
schimbat dacă Zaida s-ar fi aflat cu câteva săptămâni în urma 
ei. Nu pentru Harine, cel puţin. Nu. Fără gânduri îndreptate 
spre Zaida. 

Soarele se afla aproape de zenit spre răsărit şi câteva vase 
ale celor de pe uscat se îndreptau spre digul cel lung care 
străjuia portul Illianului. Unul avea trei catarge şi ceva ce 
aducea cu o instalaţie înaltă, iar toate pânzele principale erau 
pătrate. Cu toate acestea, vasul era îndesat și manevrat prost, 
legănându-se pe valurile mării şi împroşcând apa în loc să le 
taie. Majoritatea erau mici şi cu ancorele coborâte, dar cu 
aproape toate pânzele triunghiulare ridicate. Unele păreau 
destul de rapide, însă cum cei de pe mal arareori navigau de- 


parte de uscat și aruncau de obicei ancora de teama bancuri- 
lor de nisip, rapiditatea lor nu prea le era de folos. Încărcătu- 
ra care necesita viteză era pusă pe corăbiile neamului 
Atha'an Miere. La un preţ exorbitant, fără îndoială. Era o mică 
parte din ce transportau Atha'an Miere, parțial din cauza pre- 
țului, parțial din cauza faptului că puţine lucruri necesitau vi- 
teza lor. Și-apoi, transportul de marfă garanta un oarecare 
câștig, însă atunci când încărcătorul de mărfuri negocia el în- 
suşi pentru corabie, tot câştigul mergea la corabie și la clan. 

Cât vedeai cu ochii spre răsărit şi spre apus de-a lungul 
coastei, vasele Athaan Meire stăteau ancorate: rakcer şi 
skimmer, soarer şi darter, majoritatea înconjurate de bărci, 
atât de îngrămădite, încât semănau cu nişte beţivi ce partici- 
pau la un festival pe malul mării. Scoase afară din oraș cu 
ajutorul vâslelor, bărcile oferea spre vânzare orice de la fruc- 
te uscate la sferturi de carne de vită și de oaie, de la cuie din 
fier şi obiecte din fier la săbii și pumnale, de la zorzoane ți- 
pătoare din Illian, care ar fi putut atrage privirea vreunui ma- 
telot, la aur și nestemate. Deși aurul era, de obicei, o foiţă 
subțire care se uza în câteva luni, lăsând la vedere alama de 
dedesubt, iar nestematele, sticlă colorată. Acestea aduceau și 
şobolani, chiar dacă nu de vânzare. Stând ancorate de atâta 
vreme, vasele erau împânzite acum de şobolani. Șobolanii şi 
gunoaiele asigurau întotdeauna o piață pentru negustorii 
ambulanți. 

Bărcile înconjurau, de asemenea, și vasele uriaşe ale sean- 
chanilor, care erau cu zecile. Fuseseră folosite în timpul Eva- 
dării. Așa i se spunea acum: Marea Evadare din Ebou Dar. 

Dacă ziceai „Evadare”, nimeni nu te mai întreba despre ce 
evadare era vorba. Erau niște vase uriașe, cu prova lată şi 
plată, având traversele de două ori mai mari decât ale unui 
raker, unele fiind potrivite pentru a înfrunta mările agitate, 
dar aveau o velatură ciudată și pânze striate prea ţepene 
pentru o montură potrivită. Bărbaţi și femei mișunau pe ca- 
targe și pe punți, modificând velatura pentru ceva ce putea fi 
folosit mai uşor. Nimeni nu își dorea această îndeletnicire, 
dar aveau să treacă ani buni până când urmau să fie înlocuite 
toate vasele pierdute în Ebou Dar. Și cu ce cost! Exagerat de 
mari sau nu, aceste vase aveau să fie folosite mulți ani de-acum 
încolo. Nicio stăpână a velelor nu își dorea să se afunde în 

datorii, împrumutându-se din cuferele clanului, când majori- 
tatea galbenilor ei, dacă nu toţi, erau recuperați de seanchani 
în Ebou Dar, decât dacă nu avea încotro. Unele, îndeajuns de 
nenorocoase ca să aibă fie un vas al ei, fie unul al seancha- 
nilor, chiar nu aveau încotro. 

Corabia cu douăsprezece vâsle a Harinei trecu de zidul 
masiv al digului, acoperit cu un strat gros şi negru de mâzgă 
şi buruieni lungi şi „păroase” pe care berbecii care izbiseră 
piatra cenușie nu reușiseră să îl străpungă, și portul mare, 
gri-verzui al Illianului se deschise dinaintea ei, mărginit de 
întinderi adânci de mlaștină, unde, pe alocuri, se zăreau pe- 
tice de pământ care începeau să capete o nuanţă verde şi 
unde mișunau păsări cu picioare lungi. O fâșie de negură tre- 
cu peste vas, purtată de o briză ușoară, umezindu-i părul 
înainte să îşi continue drumul peste port. Bărcile mici de pes- 
cuit îşi scoteau năvoadele din apă de-a lungul marginilor 
mlaștinii, iar deasupra capului roiau zeci de pescăruși și de 
rândunici de mare, gata să le fure captura. Nu o interesa ora- 
şul de dincolo de docurile lungi de piatră, mărginite de tara- 
bele meșteşugarilor, dar portul... Acea întindere de apă mare 
şi circulară era cel mai cunoscut loc de ancoraj şi era plin cu 
vase de transport și fluviale care își aşteptau rândul la docuri. 
Portul era într-adevăr împânzit de sute de vase de toate for- 
mele și mărimile, şi nu toate aceste vase aparțineau celor de 
pe uscat. Aici existau doar raker, acele ambarcaţiuni zvelte, 
cu trei catarge, care se puteau lua la întrecere cu delfinii. 
Raker şi trei dintre monstruozitățile dizgraţioase ale sean- 
chanilor. Mai erau vasele stăpânelor valurilor și ale stăpâne- 
lor velelor care erau Primele Douăsprezece din fiecare clan, 
acelea care încăpuseră în port, înainte ca acesta să se umple. 
Până și ancorajul din Illian avea limitele sale, iar Consiliul 
celor Nouă, ca să nu mai pomenim de logofătul Dragonului 
Renăscut în Illian, le-ar fi pus bețe în roate dacă Atha'an Mie- 
re ar fi început să își îngrămădească vasele. 

Dintr-odată, se iscă un vânt puternic şi rece dinspre mia- 
zănoapte. Nu, acesta nu se iscă; apăru pur și simplu acolo cu 
toată forța, măturând portul cu valuri cu creste înspumate şi 
aducând miros de pini și de ceva... pământos. Ea știa puţine 
lucruri despre copaci și mult mai multe despre lemnul folosit 
pentru construirea corăbiilor. Cu toate acestea, nu credea că 


erau prea mulți pini în apropierea Illianului. Apoi, observă 
fâşia de negură. În vreme ce vasele se legănau și se înălțau pe 
apă sub acea rafală sudică, negura îşi continua drumul lent 
spre miazănoapte. Îi era greu să își ţină mâinile pe genunchi. 
Îşi dorea foarte mult să îşi scoată umezeala aceea din păr. 
Crezuse că, după Shadar Logoth, nimic nu avea să o mai 
zdruncine, dar văzuse prea multe... ciudățenii... în ultima vre- 
me. Ciudăţenii care spuneau că lumea se sucea. 

Vântul se potoli la fel de brusc cum se iscă. Se ridicară 
murmure, vâslele se opriră, iar vâsla numărul patru prinse 
un crab, stropind cu apă în corabie. Echipajul ştia că vânturile 
nu se comportau astfel. 

— Încetişor! zise Harine pe un ton ferm. Încetișor! 

— Vâsliți deodată, culegători de zdrenţe de pe uscat! Stri- 
gă de la prova căpităneasa ei. Zveltă și cu pielea înăsprită de 
vreme, Jadein avea plămâni tari. Trebuie să pun biciul pe voi? 

Cele două insulte făcură ca pe unele chipuri să apară o ex- 
presie mânioasă, iar pe altele, de întristare, însă vâslele înce- 
pură să se mişte din nou ușor. 

Acum, Shalon privea cu atenţie negura. Nu era momentul 
potrivit să fie întrebată ce vedea sau la ce se gândea. Harine 
nu era sigură că voia ca răspunsul să fie auzit de întreg echi- 
pajul. Ele văzuseră destule ca să fie deja înspăimântate. 

Cârmaciul dirijă cele douăsprezece vâsle spre unul dintre 
vasele mătăhăloase ale seanchanilor, unde orice barcă ce se 
aventura prea aproape era alungată, înainte ca negustorul am- 
bulant să apuce să rostească două cuvinte. Era una dintre ce- 
le mai mari, iar duneta avea trei niveluri. Trei! lar aceasta era 
prevăzută cu două balcoane la pupă! Ea n-ar fi vrut să vadă ce 
le-ar fi făcut acestora valurilor umflate iscate de viscolul 
cemaros sau de un soheen din Oceanul Aryth. Alte corăbii cu 
douăsprezece vâsle și câteva cu opt îşi aşteptau rândul să se 
strecoare aproape de vas, în ordinea sosirii pasagerilor lor. 

Jadein stătea în picioare la prova și ţipă: 

— Shodein! 

Vocea ei se auzi bine şi un vas cu douăsprezece vâsle care 
se apropia de corabie se îndepărtă. Celelalte continuau să 
aştepte. 

Harine nu se ridică în picioare până când echipajul nu ri- 
dică vâslele și le trase înăuntru la tribord, oprind ușor vasul 

chiar în locul unde Jadein putu să apuce o frânghie ce atârna 
şi să tragă ambarcaţțiunea mică lângă cea mare. Shalon oftă. 

— Curaj, soră, îi spuse Harine. Am scăpat cu viaţă din Sha- 
dar Logoth, deşi, să-mi ajute Lumina, nu știu din ce am scăpat. 
Îi scăpă un râset. Mai mult de-atât, am scăpat cu viaţă din faţa 
lui Cadsuane Melaidhrin și mă îndoiesc că cineva de-aici ar 
putea face asta. 

Shalon zâmbi slab, dar cel puțin zâmbi. 

Harine urcă scara de frânghie cu aceeaşi ușurință cu care 
ar fi putut-o face în urmă cu douăzeci de ani, iar prezenţa ei 
la bord fu anunţată printr-un sunet de fluier de căpitanul de 
pe punte, un bărbat îndesat, care avea o cicatrice proaspătă 
care trecea pe sub peticul din piele ce îi acoperea orbita unde 
fusese ochiul lui drept. Mulţi se pricopsiseră cu răni în timpul 
Evadării. Mulţi muriseră. Până și puntea acestei corăbii îi 
stârni o senzaţie ciudată când călcă cu tălpile goale pe ea, 
scândurile fiind aşezate astfel încât să creeze un model ciu- 
dat. Cu toate acestea, corabia era echipată cum se cuvine, 
doisprezece bărbaţi la bustul gol în stânga ei, douăsprezece 
femei în bluze viu colorate din pânză în dreapta ei, toți fă- 
când o plecăciune adâncă până când ajunseră cu ochii piro- 
niți la punte. Ea aşteptă ca Shalon și purtătorii umbrelelor de 
soare să i se alăture, înainte să o ia înainte (sic/). Stăpâna ve- 
lelor şi călăuza vânturilor ale vasului, care se aflau la capătul 
şirului, făcură o plecăciune mai puţin adâncă, ducându-și o 
mână la inimă, la buze și la frunte. Ambele purtau etole de 
doliu albe, lungi până la talie, care aproape că le ascundeau 
numeroasele colierele. La fel și ea, și Shalon. 

— Corabia mea îți urează bun venit, stăpână a valurilor, 
zise stăpâna velelor, adulmecându-și cutia cu parfum. Harul 
Luminii fie cu tine până când vei părăsi această punte. Ceilalți 
te aşteaptă în cabina principală. 

— Harul Luminii fie şi cu tine, răspunse Harine. 

Turane, înveșmântată în pantaloni albaștri din mătase şi 
o bluză roșie din același material, era îndeajuns de îndesată, 
încât călăuza vânturilor ei, Serile, să pară mai degrabă zveltă 
decât solidă. Avea o privire sfredelitoare şi o strâmbătură 
acră a buzelor, dar nici acestea, nici faptul că adulmecase cu- 
tia cu parfum nu fură semne de impoliteţe. Turane nu era 
atât de îndrăzneață. Privirea aceea era menită pentru toată 


lumea, corbia ei zăcea pe fundul portului din Ebou Dar, iar 
portul duhnea după aerul curățat de sare. 

Cabina principală avea aproape lungimea dunetei înalte şi 
era un spațiu fără piese de mobilier, exceptând cele treispre- 
zece jilțuri și o masă aşezată lângă cloazon, pe care se aflau 
carafe cu vin cu gât înalt și pocaluri din porțelan galben, iar 
cele două duzini de femei, înveșmântate în brocard, nu reu- 
şeau să îl umple. Fu ultima dintre Primele Douăsprezece din 
neamul Atha'an Miere care sosi, iar reacția față de ea a celor- 
lalte stăpâne ale valurilor fu aceea la care se aştepta. Lincora 
şi Wallein îi întoarseră spatele în mod intenționat. Niolle cea 
cu fața rotundă îi aruncă o privire încruntată, apoi se duse cu 
pași hotărâți ca să îşi umple din nou pocalul. Lacine, atât de 
slabă, încât pieptul îi părea imens, clătină din cap ca și când 
s-ar fi minunat de prezența Harinei. Altele își continuară po- 
veştile ca şi când ea nu s-ar fi aflat acolo. Toate purtau etolele 
de doliu, fireşte. 

Pelanna străbătu puntea cu pași mari, venind spre ea. Ci- 
catricea lungă şi rozalie ce îi brăzda obrazul drept al feței 
pătrățoase îi conferea o înfățișare periculoasă. Părul ei ex- 
trem de cârlionțat era aproape în întregime cărunt, iar lanţul 
de onoare de pe obrazul stâng, plin cu medalioane de aur, 
vorbea despre victoriile ei, inclusiv legat de implicarea ei în 
Evadare. Pe încheieturile mâinilor și pe glezne se mai vedeau 
încă urmele lanțurilor seanchanilor, cu toate că acum erau 
ascunse sub veșmintele din mătase. 

— Nădăjduiesc că ţi-ai revenit, Harine, cu voia Luminii, 
zise ea, înclinându-și capul într-o parte și împreunându-și 
mâinile durdulii și tatuate, afişând o expresie de compasiune 
batjocoritoare. Nu te mai doare când te așezi, nu-i aşa? Am 
pus o pernă pe jilțul tău pentru orice eventualitate. 

Râse cu poftă, uitându-se la călăuza vânturilor ei, însă Caire 
îi aruncă o privire inexpresivă, ca și când n-ar fi auzit, apoi 
râse slab. Pelanna se încruntă. Atunci când râdea cu poftă de 
ceva, se aștepta ca și cei de grad inferior ei să râdă. Călăuza 
vânturilor cea impunătoare avea îngrijorările ei, însă, căci îi 
lipsea o fiică, răpită fiind de aes sedai. Va exista o răsplată 
pentru asta. Nu era nevoie ca vreo persoană să o placă pe 
Caire sau pe Pelanna ca să știe că acest lucru era necesar. 

Harine le oferi celor două un zâmbet schiţat și trecu în- 
cruntată pe lângă Pelanna suficient de aproape ca femeia să 
fie nevoită să facă un pas în spate, altminteri ar fi fost călcată 
pe picioare. „Fiica nisipurilor”, îşi zise Harine cu acreală. 

Apropierea lui Mareil îi aduse un zâmbet sincer pe buze. 
Femeia înaltă şi zveltă, cu părul ce îi ajungea până la umeri, 
alb şi negru deopotrivă, fusese prietena ei de când își înce- 
puseră ucenicia pe corabia veche a unei stăpâne a velelor cu 
mână de fier, înăcrită de lipsa ei de perspective. Se bucurase 
enorm când aflase că Mareil scăpase din Ebou Dar, și nevă- 
tămată pe deasupra. Ea le aruncă o privire încruntată Pelannei 
şi Cairei. Tebreille, călăuza vânturilor ei, se strâmbă la cele 
două, dar spre deosebire de ele, nu pentru că Mareil cerea să 
fie „periată”. Fiind surori, Tebreille şi Caire erau extrem de 
îngrijorate în privinţa lui Talaan, fiica Cairei, însă, în afară de 
asta, oricare dintre ele i-ar fi tăiat grumazul celeilalte pentru 
un bănuţ. Sau mai bine, după părerea lor, să o vadă pe cea- 
laltă soră denigrată și pusă să curețe santinele. Nu exista ură 
mai profundă decât cea dintre frați. 

— Nu le îngădui gâștelor ălora să te necăjească, Harine. 

Mareil avea o voce groasă pentru o femeie, dar melodi- 
oasă. Îi oferi Harinei unul din cele două pocaluri pe care le 
ținea în mâini. 

— Ai făcut ceea ce ai simţit că trebuie să faci și, cu voia 
Luminii, totul se va termina cu bine. 

Fără voia ei, Harine îşi ridică ochii la inelul de punt fixat 
într-una dintre grinzile de deasupra capului. Ar fi putut fi 
înlăturat deja. Era sigură că fusese lăsat acolo cu scopul de a 
o provoca. Tânăra aceea ciudată, Min, avusese dreptate. Înţe- 
legerea pe care o încheiase cu Coramoor fusese considerată a 
fi defectuoasă, căci renunțase la prea multe și ceruse prea 
puțin în schimb. Chiar în această cabină, sub privirile Prime- 
lor Douăsprezece și a noii stăpâne a corăbiilor, ea fusese bi- 
ciuită și atârnată de glezne de acel inel de punt, apoi fusese 
legată strâns de un altul de pe punte şi biciuită din nou până 
când ajunsese să ţipe cât o ținuseră plămânii. Umflăturile și 
vânătăile dispăruseră, însă amintirea zăbovea, în ciuda în- 
cercărilor de a o alunga. Însă nu ţipase pentru a cerși îndu- 
rare sau răgaz. N-ar fi făcut niciodată asta, altminteri ar fi fost 
nevoită să se dea la o parte şi să devină o simplă stăpână a 


velelor, în vreme ce o alta ar fi fost aleasă stăpâna valurilor a 
clanului Shodein. Majoritatea femeilor din acea încăpere erau 
de părere că ea ar fi trebuit să procedeze astfel după o ase- 
menea pedeapsă, poate chiar şi Mareil. Însă mai exista o par- 
te a viziunii lui Min care îi dădea curaj să meargă mai depar- 
te. Avea să ajungă stăpâna corăbiilor într-o bună zi. După 
lege, Primele Douăsprezece ale neamului Atha'an Miere pu- 
teau alege orice stăpână a velelor ca stăpână a corăbiilor, însă 
doar de cinci ori în mai bine de trei mii de ani, acestea alese- 
seră pe altcineva din afara cercului lor. Surorile aes sedai 
spuseră că viziunile ciudate ale lui Min se adevereau întot- 
deauna, însă ea nu avea de gând să riște. 

— Cu voia Luminii, totul se va termina cu bine, Mareil, zi- 
se ea. 

În cele din urmă. Doar că trebuia să își facă curaj să în- 
frunte tot ceea ce avea să vină. 

Zaida sosi fără ceremonie, ca de obicei, intrând cu paşi 
hotărâți, urmată de Shielyn, călăuza vânturilor ei, cea înaltă, 
subțirică și rezervată, şi de Amylia, sora aes sedai cea cu 
piept voluminos şi păr bălai, pe care Zaida o adusese cu ea 
din Caemlyn. Cu fața fără vârstă părând mereu mirată și cu 
ochi neobișnuit de albaștri căscați, sora aes sedai gâfâia din- 
tr-un oarecare motiv. Toată lumea făcu o plecăciune, însă Zaida 
nu luă în seamă aceste reverenţe. Înveşmântată în brocart 
verde și purtând etola albă de doliu, era scundă şi avea părul 
scurt presărat cu fire cărunte, însă, reușea să pară a fi la fel 
de înaltă ca Shielyn. Era o chestiune de prezență, recunoscu 
Harine. Zaida o avea, precum și o gândire rece pe care nu o 
putea zdruncina nici măcar gândul de a fi prinsă de viscolul 
cemaros pe mal. Pe lângă faptul că se întorsese cu prima din- 
tre surorile aes sedai convenite prin înțelegere pentru a fo- 
losi Globul Vânturilor, se întorsese şi cu propria înțelegere 
referitoare la pământuri în Andor guvernate de legea Atha'an 
Miere, iar dacă înțelegerea Harinei fusese considerată a lăsa 
de dorit, cea a Zaidei se bucurase de favoruri. Asta și faptul că 
venise direct în Illian printr-una dintre acele porți ciudate, 
țesută chiar de călăuza vânturilor ei, nu erau singurele moti- 
ve pentru care ea era acum stăpâna corăbiilor, dar nici nu 
dăunaseră cauzei ei. Harine însăși considera că această topi- 
re-n-văzduh era supraapreciată. Acum, și Shalon putea ţese o 

poartă, dar a deschide una pe puntea unei corăbii fără să pro- 
voci daune, chiar și pe ape liniştite ca acestea, în special pe 
puntea unei alte corăbii, era o treabă riscantă, în cel mai bun 
caz. Plus că nimeni nu putea deschide una suficient de mare 
ca să treacă o corabie prin ea. Foarte supraapreciată. 

— Bărbatul n-a sosit încă, anunţă Zaida, așezându-se pe 
jilţul care era cu spatele la geamul mare de la pupa şi aran- 
jându-şi panglica lungă şi roşie cu ciucuri, potrivind unghiul 
pumnalului bătut cu smaralde astfel încât acesta să treacă 
prin panglică. 

Era o femeie foarte ciudată. Era un lucru firesc să îţi do- 
reşti ca totul să fie la locul lui la bordul unei corăbii - curățe- 
nia era atât un obicei, cât şi o necesitate - însă exagera chiar 
şi după standardele obișnuite. Jilțurile rămase, niciunul prins 
de punte cum se cuvenea, formau două rânduri dispuse față 
în față, iar stăpânele velelor începură să își ocupe locurile. 
Călăuzele vânturilor se postară fiecare în spatele stăpânei ei. 

— Se pare că el are de gând să ne facă să îl aşteptăm. 
Amylia, ai grijă ca pocalurile să fie umplute cu vin. 

Ah, se părea că femeia greşise iar cu ceva. 

Amylia tresări, apoi îşi ridică poalele de culoarea bronzu- 
lui până la genunchi și o luă la fugă spre masa unde se aflau 
carafele cu vin. Greşise rău, se părea. Harine se întreba câtă 
vreme avea să îi mai îngăduie Zaida femeii să poarte rochii în 
loc de pantaloni, care erau mult mai practici la bordul unui 
vas. Cu siguranţă că avea să fie şocată atunci când se vor în- 
depărta de țărm şi vor renunţa la bluze. Din Ajah Brună, doar 
Amylia îşi dorise să îi studieze pe Atha'an Miere, însă avuse la 
dispoziție prea puţin timp pentru asta. Scopul ei era să mun- 
cească, iar Zaida vedea că asta făcea. Încă mai tremura din 
cauza asta, însă instructorii de pe țărm, deşi rari, erau doar 
puțin mai mari în rang decât mateloţii - la început, femeia 
crezuse că demnitatea ei era egală cu cea a Zaidei, dacă nu o 
întrecea cumva! -, însă loviturile de bici ale căpitanului, apli- 
cate cu regularitate şi destul de frecvent peste dosul ei, pă- 
reau să o facă să se răzgândească, deși încet. Amylia chiar 
încercase să dezerteze de trei ori! În mod ciudat, ea nu ştia 
cum să țeasă o poartă, acest har fiindu-i ascuns cu mare grijă. 
Ar fi trebuit să ştie că era supravegheată cu prea mare băgare 
de seamă ca să poată să fugă, mituind un barcagiu. Ei bine, 


era puţin probabil să încerce din nou. Se zvonea că i se spu- 
sese că o a patra încercare i-ar fi adus biciuirea în public, ur- 
mată de atârnarea de glezne de tachelaj. Cu siguranţă că ni- 
meni nu ar risca o asemenea ruşine. Stăpâne ale velelor şi că- 
lăuze ale vânturilor ajunseseră mateloţi şi se supuseseră de 
bunăvoie după aceea, nerăbdătoare să se piardă în marea de 
bărbați şi femei care trăgeau de frânghii și manevrau pânzele. 

Luând perna de pe scaunul ei şi lăsând-o cu dispreţ să ca- 
dă pe punte, Harine își ocupă locul la capătul rândului din 
stânga, iar Shalon se postă în spatele ei. Ea avea rangul cel 
mai mic, exceptând-o pe Mareil, care stătea în picioare vizavi 
de ea. Pe de altă parte, Zaira ar fi ocupat doar un scaun mai 
încolo dacă nu ar fi obţinut cel de-al șaselea cercel din aur 
pentru fiecare ureche, precum și lanţurile care îi legau. Poate 
că o dureau lobii urechii de la cum fuseseră găuriți. Era un 
gând plăcut. 

— Cum el ne face să așteptăm, poate că ar trebui să îl fa- 
cem şi noi pe el să aștepte atunci când va catadicsi să își facă 
apariţia. 

Ținând pocalul neatins într-o mână, ea îi făcu semn să 
plece surorii aes sedai neliniștite, iar aceasta se duse în grabă 
la Mareil. Femeie neghioabă. Nu ştia că ar fi trebuit să o ser- 
vească mai întâi pe stăpâna corăbiilor şi apoi pe stăpânele 
velelor, în funcție de ordinea ierarhică? 

Zaida se jucă cu cutia ei cu parfum perforată, care atârna 
la grumazul ei de un lanţ din aur foarte greu. Mai purta un 
colier de zale late, din aur masiv, un dar primit de la Elayne 
din Andor. 

— El vine din partea Coramoorului, zise ea pe un ton sec, 
de care ar fi trebuit să te ţii ca o lipitoare. Vocea ei nu se 
înăspri, însă fiecare cuvânt era ca o lovitură de cuțit pentru 
Harine. Întâlnirea cu bărbatul acesta va fi ocazia cea mai po- 
trivită pentru a putea vorbi cu Coramoor fără a avea dispe- 
rată nevoie, din moment ce ai convenit că el nu trebuie să se 
îngrijească de mine mai mult de trei ori într-o perioadă de 
doi ani. Din cauza ta, sunt nevoită să accept lipsa de respect a 
acestui bărbat dacă se va dovedi a fi un beţivan scârbos, care 
dă fuga la balustradă și îşi goleşte măruntaiele peste bord la 
fiecare a doua propoziţie rostită. Ambasadoarea pe care o voi 


569 


570 


trimite eu la Coramoor va fi cineva care ştie cum să dea as- 
cultare poruncilor primite. 

Pelanna chicoti și rânji. Credea că toată lumea era ca ea. 

Shalon îi strânse umărul Harinei, încercând să o liniș- 
tească, însă ea nu avea nevoie de asta. Să rămână alături de 
Coramoor? Nu avea cuvinte ca să poată explica cuiva, fie şi lui 
Shalon, metodele grosolane folosite de Cadsuane pentru a se 
impune sau lipsa ei totală de respect față de demnitatea Harinei. 
Ea fusese ambasadoarea în numele neamului Atha'an Miere 
şi fusese obligată să danseze după cum îi cântaseră surorile 
aes sedai. Era dispusă să recunoască, fie şi doar în sinea ei, că 
aproape că plânsese de ușurare atunci când își dăduse seama 
că blestemata aceea de femeie avea să îi dea drumul. Și-apoi, 
viziunile fetei ăleia se adevereau întotdeauna. Așa ziceau su- 
rorile aes sedai, iar ele nu puteau minţi. Asta era de-ajuns. 

Turane se strecură în cabină și îi făcu o plecăciune Zaidei. 

— A sosit emisarul Coramoorului, Stăpână a Corăbiilor. 
A... pășit printr-o poartă pe puntea superioară. 

Această veste stârni murmure printre călăuzele vânturi- 
lor, iar Amylia tresări de parcă ar fi simţit din nou lovitura de 
bici a căpitanului. 

— Sper că nu ţi-a stricat prea tare puntea, Turane, zise Zaida. 

Harine sorbi din vin ca să-și ascundă zâmbetul schiţat. Se 
părea că bărbatul urma să fie lăsat să aștepte puţin. 

— Deloc, stăpână a corăbiilor. Turane părea mirată. Poar- 
ta s-a deschis la mai bine de o jumătate de metru deasupra 
punţii, iar el a pășit prin ea de pe unul dintre ciocurile oraşului. 

— Da, şopti Shalon. Acum pricep cum să fac asta. 

Ea credea că orice avea legătură cu Puterea era minunat. 

— Trebuie să fi fost şocată să vezi un doc din piatră dea- 
supra punţii tale superioare, zise Zaida. Prea bine. Voi vedea 
dacă Coramoor mi-a trimis un beţivan scârbos. Trimite-l înă- 
untru, Turane. Dar nu te zori. Amylia, beau și eu nişte vin as- 
tăzi? 

Aes sedai icni şi, scoțând nişte scâncete, ca și când ar fi 
fost pe punctul de a plânge, se grăbi să îi aducă un pocal, în 
vreme ce Turane făcu o plecăciune și plecă. Lumină, ce făcuse 
Amylia? Se scurseră câteva clipe bune, iar Zaida băuse deja 
din vin, înainte ca un bărbat masiv, cu părul negru și cârlion- 
țat ce îi ajungea până la umerii laţi, intră în cabină. Cu sigu- 


ranţă nu era scârbos, și nici beat nu părea a fi. Pe gulerul înalt 
al hainei negre avea o insignă din argint în forma unei săbii 
într-o parte, iar în partea cealaltă, o insignă roșu cu auriu, în 
forma uneia dintre creaturile care se încolăceau pe antebra- 
tele Coramoorului. Un dragon. Da, așa i se spunea. O insignă 
prinsă pe umărul lui stâng înfățișa trei coroane de aur pe un 
fundal albastru. Un sigiliu, poate? Era vreun nobil de la țărm? 

Oare Coramooru' chiar îi făcuse această onoare Zaidei tri- 
mițându-l pe bărbatul acesta? Cunoscându-l pe Rand al'Thor, 
ea se îndoia că fusese un lucru în mod intenţionat. Nu că el ar 
fi încercat să dezonoreze pe toată lumea, ci pur și simplu nu îi 
păsa să arate respect față de ceilalți. 

Bărbatul îi făcu o plecăciune Zaidei, mânuindu-și cu pri- 
cepere sabia pe care o avea în partea laterală, însă nu își duse 
mâna la inimă, la buze şi la frunte. Totuși, când venea vorba 
despre cei de pe uscat, unele defecte trebuiau să fie trecute 
cu vederea. 

— Iertare pentru că am întârziat, stăpână a corăbiilor, i se 
adresă el, dar mi s-a părut inutil să vin înainte să vă adunaţi 
toate aici. 

El trebuie că avea un ochean foarte bun de observase asta 
de pe docuri. 

Măsurându-l de sus în jos cu o privire încruntată, Zaida 
sorbi din vin. 

— Aiun nume? 

— Mă cheamă Logain, zise el simplu. 

Jumătate dintre femeile din încăpere expirară îndelung şi 
majoritatea celorlalte rămaseră cu gurile căscate. Mai multe 
vărsară vin din pocaluri. Nu Zaida şi nici Harine, dar celelalte 
da. Logain. Acesta era un nume cunoscut chiar și de către 
Atha'an Miere. 

— Îmi îngădui să vorbesc, stăpână a corăbiilor? întrebă 
Amylia în șoaptă. 

Ea strângea atât de tare de carafa din porțelan, încât Harine 
se temu ca aceasta să nu se facă cioburi în mâinile ei, dar fe- 
meia avea atâta minte în cap, încât să nu spună mai multe 
până când Zaida avea să încuviințeze din cap. Apoi, începu să 
turuie aproape pe nerăsuflate: 

— Bărbatul acesta a fost un Dragon fals. A fost domolit 
din cauza asta. Cum se face că poate conduce din nou, habar 

n-am, dar conduce saidinul. Saidinul! Este mânjit, stăpână a 
corăbiilor. Dacă îţi vei face treabă cu el, vei atrage mânia 
Turnului Alb. Ştiu... 

— Ajunge! o întrerupse Zaida. Ar trebui să ştii deja cât de 
tare mă tem de mânia Turnului Alb. 

— Dar... 

Zaida își ridică un deget, iar aes sedai îşi închise gura, 
strâmbându-și buzele într-un mod bolnăvicios. Acest singur 
cuvânt o putea duce să facă cunoștință din nou cu „sora” că- 
pitanului, iar ea știa asta. 

— Ceea ce spune ea este adevărat, într-o oarecare măsu- 
ră, zise Logain pe un ton calm. Sunt asha'man, dar nu mai 
sunt mânjit. Saidinul este curat. Creatorul a hotărât să fie în- 
durător cu noi, pare-se. Am o întrebare pentru ea: pe cine 
slujeşti, aes sedai? Pe Egwene al'Vere sau pe Elaida o'Roihan? 

Dând dovadă de înţelepciune, Amylia tăcu. 

— În anul care urmează, mă slujeşte pe mine, Logain, răs- 
punse Zaida pe un ton ferm. 

Preţ de o clipă, aes sedai își închise strâns ochii albaştri, 
iar când şi-i deschise din nou, aceștia erau încă și mai mari ca 
înainte, oricât de imposibil ar fi părut. În ei se citea groaza. 
Oare era posibil ca ea să fi crezut că Zaida avea să se îmbu- 
neze şi să o lase să plece mai devreme? 

— Îmi poţi adresa mie întrebările pe care le ai, continuă 
stăpâna corăbiilor, dar mai întâi, am eu două pentru tine: 
unde este Coramoor? Trebuie să îi trimit o ambasadoare, iar 
el trebuie să o țină pe lângă el, cum a fost înţelegerea. Adu-i 
aminte de asta. Și ce mesaj îmi aduci de la el? Îmi cere o fa- 
voare, presupun. 

— N-aş putea spune unde se află. 

Bărbatul schiță un zâmbet, ca și când ar fi spus o glumă. 
Zâmbi! 

— Cer..., începu Zaida, dar el o întrerupse, stârnind mur- 
mure mânioase și priviri duşmănoase din partea celorlalte 
femei. 

Neghiobul părea să creadă că era egalul stăpânei corăbiilor! 

— Deocamdată, el vrea ca lumea să nu știe unde se află, 
stăpână a corăbiilor. Rătăciții şi-au dat toată osteneala ca să îl 
omoare. Cu toate acestea, sunt dispus s-o iau cu mine pe 


Harine din Togara. Din câte am auzit, cred că el a conside- 
rat-o ca fiind acceptabilă. 

Harine se mișcă atât de brusc, încât își vărsă vin pe dosul 
palmei, apoi luă o înghițitură sănătoasă. Dar, nu, Zaida ar di- 
vorța mai degrabă de Amel și s-ar mărita cu un bolovan decât 
să o trimită pe Harine din Togara în calitate de ambasadoare 
a ei. Cu toate acestea, însuşi acest gând era de-ajuns ca să o 
facă să-și lipească limba de cerul gurii. Nici măcar faptul că ar 
deveni stăpână a corăbiilor nu ar fi o recompensă îndeajuns 
de mare ca să o mai suporte pe Cadsuane, fie și obligată. 

Studiindu-l pe Logain cu o expresie împietrită, Zaida îi 
spuse Amyliei să îi toarne și lui niște vin. Aes sedai tresări şi, 
până când ajunse la masă, tremura atât de tare, încât gura 
carafei zăngăni pe buza pocalului. O cantitate aproape la fel 
de mare de vin ca în pocal ajunse pe punte. În mod ciudat, 
Logain se duse la ea şi își așeză mâinile peste ale ei ca să o 
liniştească. Oare era unul dintre aceia care nu îi putea lăsa pe 
alţii să-şi facă treaba? 

— N-ai motive să te temi de mine, Amylia Sedai, îi spuse 
el. A trecut multă vreme de când n-am mai mâncat pe nimeni 
la micul dejun. 

Ea se zgâia la el cu gura căscată, neștiind dacă glumea sau nu. 

— Şi favoarea pe care o cere el? zise Zaida. 

— Nu este o favoare, stăpână a corăbiilor. 

El fu nevoit să îndrepte carafa astfel încât vinul să nu se 
reverse peste buza pocalului. Luând pocalul în mână, se în- 
depărtă de Amylia, însă ea rămase pe loc, privind cu gura căs- 
cată în urma lui. Lumină, femeia reușea întotdeauna să dea 
de belele. 

— O solicitare ce privește partea ta de înţelegere cu 
Coramoor. Printre alte lucruri, i-ai făgăduit corăbii, iar el are 
nevoie de ele ca să transporte hrană și alte provizii din Illian 
şi Tear în Bandar Eban. 

— Asta se poate aranja, zise Zaida, fără să îşi ascundă 
ușurarea, cu toate că îi aruncă o privire încruntată Harinei. 

Pelanna se încruntă și ea, desigur, dar la fel făcură și 
Lacine şi Niolle, precum şi altele. Harine îşi înăbuși un oftat. 

Unele detalii ale înțelegerii erau oneroase, trebuia să re- 
cunoască, cum ar fi cerința ca stăpâna corăbiilor să fie pregă- 
tită să îi sară lui în ajutor de trei ori într-o perioadă de doi 

ani. Profeţia lui Jendai spunea că neamul Atha'an Miere tre- 
buia să îl slujească pe Coramoor, deși existau puţine detalii 
despre cum ar trebui să o facă, şi inclusiv stăpâna corăbiilor 
trebuia să dea fuga la chemarea lui. Dar celelalte nu fuseseră 
acolo ca să se tocmească cu surorile aes sedai şi să se con- 
vingă de faptul că ea nu avusese de ales decât să se mulțu- 
mească cu înțelegerea obţinută. Pe Lumină, era o minune că 
ea reuşise să obţină şi atâta! 

— Provizii pentru mai bine de un milion de oameni, stă- 
până a corăbiilor, adăugă Logain, pe un ton la fel de dezinvolt 
de parcă ar fi cerut un alt pocal cu vin. Nu pot spune câţi mai 
sunt, dar locuitorii din Bandar Eban mor de foame. Corăbiile 
trebuie să sosească cât mai curând cu putinţă. 

Șocul se răspândi în toată cabina. Harine nu fu singura 
care luă o gură sănătoasă de vin. Până şi Zaida făcu ochii mari 
de mirare. 

— S-ar putea să fie nevoie de mai multe ambarcațiuni raker 
decât avem deja, zise ea într-un final, incapabilă să își ascun- 
dă scepticismul din glas. 

Logain ridică din umeri ca și când acest lucru n-ar fi avut 
importanţă. 

— Chiar şi-aşa, asta îţi cere el. Foloseşte alte corăbii dacă 
e nevoie. 

Zaida se încordă în jilțul ei. „Îţi cere.” Că exista sau nu o 
înţelegere, era o imprudenţă să foloseşti un astfel de limbaj 
atunci când i te adresai ei. 

Turane se strecură din nou în cabină și, încălcând proto- 
colul, fugi la Zaida, lipăind cu tălpile goale pe punte. Aplecân- 
du-se, femeia îi șopti ceva la ureche stăpânei corăbiilor, în- 
cetul cu încetul, pe chipul Zaidei apăru o expresie de spaimă. 
Ridică pe jumătate cutia cu parfum, apoi se cutremură şi o 
lăsă să îi cadă pe piept. 

— Trimite-o înăuntru, zise ea. Trimite-o înăuntru de în- 
dată. E o veste care face şi o ancoră să plângă, continuă ea, 
când Turane ieși în fugă din cabină. Vă voi lăsa să o auziţi 
chiar din gura aceleia care o aduce. Trebuie să aștepți, adău- 
gă ea, când Logain își deschise gura. Trebuie să aştepţi. 

El avu suficientă minte ca să își păstreze calmul, dar nu 
îndeajuns ca să își ascundă nerăbdarea. Se duse cu pași mari 


într-o parte a încăperii, strângând din buze și încrun- 
tându-se. 

Femeia tânără care intră și îi făcu o plecăciune adâncă 
Zaidei era înaltă şi zveltă, şi ar fi putut fi încântătoare, dacă 
nu ar fi fost trasă la față. Bluza ei albastră din pânză și panta- 
lonii verzi arătau de parcă ar fi fost purtaţi zile la rând. Se 
clătina pe picioare, atât de istovită era. Lanţul ei de onoare 
avea doar câteva medalioane, după cum se cuvenea vârstei 
ei, însă Harine putea vedea că nu mai puţin de trei dovedeau 
acte de mare curaj. 

— Sunt Cemeille din Selaan Ochi Mari, stăpână a corăbii- 
lor, zise ea cu un glas răgușit, stăpâna velelor de pe vasul 
darter „Cel ce se întrece cu vântul”. Am navigat cât am putut 
de repede, dar mă tem că e prea târziu ca să mai putem face 
ceva. M-am oprit la fiecare insulă de la Tremalking și până 
aici, dar am ajuns deja prea târziu. 

Lacrimile începură să i se rostogolească pe obraji, deşi nu 
părea să îşi dea seama de ele. 

— Spune-le Primelor Douăsprezece vestea proastă pe ca- 
re o aduci așa cum știi tu, în ritmul tău, zise Zaida cu blânde- 
țe. Amylia, adu-i nişte vin! 

Nu rosti cu blândeţe aceste cuvinte. Aes sedai se grăbi să-i 
dea ascultare. 

— Cu aproape trei săptămâni în urmă, zise Cemeille, nea- 
mul Amayar de pe insula Tremalking a început să ceară „da- 
rul trecerii” fiecărei insule. Întotdeauna un bărbat și o femeie 
către fiecare insulă. Cei care mergeau spre Aile Somera ce- 
reau să fie lăsaţi în bărci departe de țărm atunci când li se 
spunea că seanchanii ocupaseră toată Somera. 

Luă pocalul de la Amylia, dădu din cap în semn de mul- 
țumire, apoi bău cu nesaț. 

Harine schimba priviri nedumerite cu Mareil, care dădu 
uşor din cap, în semn de negare. Niciun Amayar nu ceruse 
vreodată „darul trecerii” din câte își amintea Harine, cu toate 
că pentru ei era într-adevăr un dar pentru care nu trebuia să 
dea nimic în schimb. Plus că ei evitau sarea, ținându și bărcile 
mici de pescuit aproape de țărm; prin urmare, faptul că ce- 
reau să fie lăsați în larg era un lucru la fel de ciudat ca a cere 
„darul trecerii”. 

— Toţi cei din neamul Amayar au părăsit porturile, chiar 
şi aceia care aveau de primit bani de la şantierele navale sau 
atelierele de făcut funie, dar nimeni nu a băgat de seamă 
acest lucru vreme de două sau trei zile. 

Vinul nu îi udase îndeajuns de mult gâtlejul Cemeillei ca 
să îi alunge răguşeala din glas. Îşi şterse lacrimile de pe obraji 
cu dosul palmei. 

— Nu până când ne-am dat seama că nu s-a mai întors 
niciunul. Guvernatorul a trimis oameni în satele Amayar, iar 
aceştia au găsit... Ea îşi închise ochii strâns. Amayarii erau 
morți cu toții sau pe moarte. Bărbaţi, femei... Vocea îi tremu- 
ră... Copii. 

Sunete tânguitoare răsunară în cabină, iar Harine fu mi- 
rată când îşi dădu seama că şi din gura ei ieșea același sunet 
de jale. Îndeajuns de tristă ca să facă o ancoră să plângă? Ves- 
tea ar trebui să facă să plângă până şi cerul. Nu era de mirare 
că stăpâna velelor era răguşită. Câte ceasuri, câte zile plân- 
sese de când aflase despre această năpastă? 

— Cum? întrebă Pelanna când sunetele tânguitoare înce- 
tară. 

Se aplecă în față în jilțul ei cu o expresie îndurerată pe fa- 
tă. Își ţinea cutia cu parfum la nas ca şi când mirosul ar fi pu- 
tut alunga cumva duhoarea acelei vești. 

— Vreo boală? Vorbeşte, femeie! 

— Otravă, Stăpână a Valurilor, răspunse Cemeille. Se chi- 
nuia să își vină în fire, dar lacrimile continuau să i se rosto- 
golească pe obraji. Oriunde m-am dus, era la fel. Le-au dat co- 
piilor lor o otravă care i-a cufundat într-un somn adânc din 
care nu s-au mai trezit. Se pare că n-au avut otravă din aceea 
ca să ajungă la toată lumea; prin urmare, mulți adulți au luat 
otrăvuri care te omoară încet. Unii au trăit suficient de mult 
ca să fie găsiți și să spună povestea. Marea Mână de pe Tre- 
malking s-a topit. Se spune că dealul pe care se afla aceasta 
este acum o groapă adâncă. Se pare că neamul Amayar avea 
profeții care vorbeau despre Mână, iar când aceasta a fost 
distrusă, ei au crezut că asta însemna sfârșitul lumii sau 
„sfârşitul Iluziei”, cum spun ei. Credeau că a sosit momentul 
ca ei să părăsească această... această iluzie - ea rosti acest 
cuvânt râzând cu amărăciune - pe care noi o numim „lume”. 

— N-a fost salvat niciunul? întrebă Zaida. Nimeni? 


Lacrimile străluceau și pe obrajii ei, însă Harine nu o pu- 
tea învinui. Și obrajii ei erau uzi. 

— Nimeni, stăpână a corăbiilor. 

Zaida se ridică în picioare şi, cu sau fără lacrimi, adoptă 
din nou o atitudine autoritară și o voce stăpânită. 

— Cele mai rapide vase trebuie trimise la fiecare insulă. 
Chiar şi la acelea din arhipelagul Aile Somera. Trebuie să gă- 
sim o cale. Când marea s-a domolit după Frângere, Amayarii 
ne-au cerut să îi apărăm de tâlhari și de prădători şi încă mai 
suntem datori să îi protejăm. Chiar dacă vom găsi doar o mâ- 
nă de oameni care au supravieţuit, tot datori le rămânem. 

— Este cea mai tristă poveste pe care am auzit-o vreoda- 
tă. Vocea lui Logain răsuna prea tare când el se duse din nou 
în fața Zaidei. Dar corăbiile tale sunt tocmite pentru Bandar 
Eban. Dacă nu ai suficiente raker, atunci trebuie să foloseşti şi 
celelalte vase rapide. E nevoie de toate. 

— Eşti nebun şi fără inimă? îl întrebă Zaida pe un ton po- 
runcitor. Așa cum își ţinea pumnii proptiți în șolduri și pi- 
cioarele depărtate, părea că stătea pe o punte principală. Pri- 
virea ei duşmănoasă îl sfredelea pe Logain. Trebuie să jelim. 
Trebuie să îi salvăm pe cei pe care îi putem salva şi să jelim 
miile de oameni pe care nu-i putem salva. 

Mai bine i-ar fi zâmbit, căci privirea ei sfredelitoare nu 
avu niciun efect asupra lui Logain. Când el vorbi, Harinei i se 
păru că în încăpere se făcu frig, iar lumina se micşoră. Nu era 
singura femeie care se cuprinse cu brațele ca să se încălzească. 

— Jeliți dacă trebuie, zise el, dar jeliţi în vreme ce mărșă- 
luiţi către Tarmon Gai'don. 

CAPITOLUL 23 
Convocarea unei întruniri 


Cum Magia și Salita erau plecate în dimineaţa aceea, Romanda 
avu cortul peticit doar pentru ea, o ocazie binecuvântată pen- 
tru lectură, cu toate că cele două lămpi din alamă despere- 
cheate de pe măsuță emanau un miros de ulei rânced care, 
deși era slab, o făcea să strâmbe din nas. În vremurile acelea, 
trebuia să te obișnuieşti cu astfel de lucruri. Unii ar putea 
considera indecentă cartea Flacăra, sabia și inima pentru ci- 
neva cu educaţia şi statutul ei - pe când era copil în Far Mad- 
ding, îi fuseseră interzise astfel de cărți -, dar era o schimba- 
re plăcută de la istoriile seci şi rapoartele înspăimântătoare 
referitoare la alterarea alimentelor. Văzuse cum o halcă de 
carne de vită fusese păstrată luni la rând la fel de proaspătă 
ca în ziua în care fusese sacrificată vaca, dar acum păstrările 
eşuau una câte una. Unele persoane începuseră să bombăne 
că trebuie să fi existat un cusur în creația Egwenei, însă 
aceasta era curată absurditate. Dacă o împletitură funcționa 
o dată, făcută corect, aceasta funcţiona întotdeauna. Dacă 
exista vreun obstacol care întrerupea împletitura, noile îm- 
pletituri ale Egwenei funcționau întotdeauna așa cum susți- 
nea aceasta. Romanda trebuia să recunoască acest lucru des- 
pre Egwene. Oricât de mult ar fi încercat, şi încercaseră din 
răsputeri, niciuna nu reuşi să depisteze o interferenţă. Era ca 
şi când însuși saidarul începea să dea greş. Era de necrezut și 
inevitabil. Cel mai rău dintre toate era faptul că nimeni nu se 
gândea să facă ceva! Ea cu siguranţă nu putea. O pauză scurtă 
de povești de dragoste și aventură era mai de preferat decât 
să se gândească la deşertăciunea și stricăciunea a ceva ce, 
prin însăşi natura sa, nu putea da greş. 


Novicea care întindea cortul avu suficientă minte ca să nu 
comenteze asupra lecturii ei sau să arunce o a doua privire la 
cartea legată cu coperte din lemn. Bodewhin Cauthon era 
destul de drăguță, dar chiar şi-aşa era o fată inteligentă, cu 
toate că avea ceva din fratele ei în privire și ceva mai mult 
din el în minte, față de ceea ce recunoștea. Fără îndoială că 
era deja pe cale de a deveni Verde sau Albastră. Fata voia să 
trăiască o viață aventuroasă, nu doar să citească despre ea, 
de parcă viața unei aes sedai nu îi aducea mai multă aventură 
decât își dorea, fără a o căuta cu lumânarea. Romanda nu 
simţea niciun regret în ceea ce privea calea pe care o alesese 
fata. Existau suficiente novice potrivite din care putea alege 
sora Galbenă. Nu se punea problema să accepte vreo femeie 
mai în vârstă, desigur, căci avea de unde alege. Ea încercă să 
se concentreze asupra paginii. Îi plăcea povestea Birgittei şi a 
lui Gaidal Cain. 

Cortul nu era deosebit de mare, fiind şi destul de îngră- 
mădit. Acesta conţinea trei paturi din pânză tare, pe care sal- 
telele umplute cu lână plină de cocoloașşe abia dacă o făcea 
mai moale, trei scaune cu spătar făcute de meşteri diferiți, un 
lavabou șubred cu o oglindă crăpată și o carafă albastră cio- 
bită, care se afla în lavoarul alb, iar pe lângă masă, echilibrată 
de o bucată de lemn pusă sub unul dintre picioare, se mai 
aflau niște cufere cu întărituri din alamă pentru veşminte, aş- 
ternuturi de pat și lucruri personale. În calitate de conducă- 
toare, ar fi putut avea acest cort doar pentru ea, dar îi plăcea 
să le supravegheze îndeaproape pe Magia și pe Salita. Doar 
pentru că acestea o susțineau pe Galbenă nu însemna că ea 
trebuia să aibă prea mare încredere în ele. Se presupunea că 
Magia era aliata ei în Divan; cu toate acestea, femeia făcea 
prea des cum o tăia capul, iar Salita arareori făcea ceva. Cu 
toate acestea, existau și inconvenienţe pe lângă faptul că stă- 
teau îngrămădite. Bodewhin avea multă treabă, în mare parte 
să aşeze la loc rochiile şi pantofii pe care Salita îi împrăștia 
peste tot pe covorul uzat după ce se hotăra că nu se potri- 
veau. Femeia aceea era îndeajuns de frivolă pentru o Verde. 
Îşi scotocea prin garderobă în fiecare dimineaţă! Cel mai pro- 
babil, credea că Romanda avea s-o pună pe slujnica ei să 
strângă - mereu părea să creadă că Aelmara era la fel de mult 
în slujba ei ca în slujba Romandei însă Aelmara o slujise mulți 

ani pe Romanda înainte să se retragă din serviciu, ca să nu 
mai pomenim că o ajutase să scape din Far Madding după o 
mică neînțelegere apărută la scurt timp după aceea. Era im- 
posibil ca Romanda să îi ceară Aelmarei să aibă o grijă la fel 
de mare de o altă soră ca de ea. 

Privi încruntată cartea, fără să vadă vreun cuvânt. Pe Lu- 
mină, de ce insistase Magia ca Salita să se întoarcă în Salidar? 
Adevărul fie spus, Magia înșirase câteva nume, unul mai ridi- 
col decât celălalt, dar o alese pe Salita odată ce hotărî că tai- 
rena durdulie avea cele mai bune șanse de a ocupa un scaun. 
Romanda o susținuse pe Dagdara, o candidată mult mai po- 
trivită, despre care credea că o putea manipula fără prea 
multă dificultate; cu toate acestea, ea însăși încercase să ocu- 
pe un scaun în vreme de Magia ocupa deja unul. Acest lucru 
avea o oarecare greutate şi nu conta că Romanda ocupase 
înainte un scaun mai multă vreme decât oricare altă soră din 
istorie. Ei bine, hotărârea fusese luată și cu asta basta. Ce nu 
putea fi lecuit trebuia îndurat. 

Nisao intră în cort, strălucirea saidarului care o înconjura 
stingându-se în acel moment. În scurtul moment de dinainte 
ca clapele cortului să se închidă, Sarin, străjerul ei chel, cât un 
ciot, se întrezări printre ele, cu o mână pe mânerul sabiei și 
mişcându-și capul într-o parte și-n cealaltă, evident stând de 
strajă. 

— Aş putea să-ți vorbesc între patru ochi? zise sora mi- 
nionă. 

Îndeajuns de scundă ca să îl facă pe Sarin să pară înalt, ea 
o ducea întotdeauna cu gândul pe Romanda la o vrăbiuţă cu 
ochi mari. Cu toate acestea, nu exista nimic minuscul când 
venea vorba de puterea ei de observaţie sau de inteligenţa ei. 
Ea fusese alegerea firească pentru consiliul înființat de frăţii- 
le Ajah și menit să o supravegheze îndeaproape pe Egwene. 
Cu siguranţă nu era vina ei că așa-zisul consiliu nu avea nici- 
un efect asupra femeii. 

— Fireşte, Nisao. 

Romanda închise cartea și se ridică puţin ca să o vâre sub 
perna cu ciucuri galbeni de pe scaunul ei. Nu era cazul să se 
răspândească zvonuri referitoare la cartea pe care o citea. 

— Cred că se apropie timpul pentru următoarea ta lecţie, 
Bodewhin. N-ai vrea să întârzii. 


— O, nu, aes sedai! Sharina s-ar supăra foarte tare. 

Răsfirându-şi poalele albe când făcu o reverență adâncă, 
novicea ieşi în grabă din cort. 

Romanda strânse din buze. Sharina s-ar supăra. Femeia 
aceea era un simbol a tot ceea ce era greșit în a le îngădui fe- 
telor de peste optsprezece ani să intre în rândul novicelor. 
Avea un potențial incredibil, dar nu despre asta era vorba. 
Sharina Melloy era o perturbare. Dar cum să scape de ea? De 
ea și de toate celelalte femei care erau prea bătrâne pentru a 
le fi trecute numele în cartea novicelor. Dispoziţiile erau strict 
limitate la a alunga o femeie odată ce numele ei era înscris în 
carte. Din nefericire, de-a lungul timpului, se descoperise fap- 
tul că mai multe femei minţiseră în privința vârstei lor pen- 
tru a obține accesul în Turn. Cu doar câţiva ani, în majorita- 
tea cazurilor, însă faptul că li se îngăduise să rămână, crease 
un precedent. lar Egwene al'Vere crease un altul, și mai rău. 
Trebuia să existe o cale prin care acesta să fie depășit. 

— Îmi îngădui să fac discuţia noastră privată? întrebă Nisao. 

— Dacă doreşti. Ai aflat ceva despre negocieri? 

În ciuda faptului că Egwene fusese capturată, discuţiile 
continuau în pavilionul de la piciorul podului din Darein. Sau, 
mai degrabă, ceva ce aducea cu o discuţie. Era o farsă, o mi- 
mare a încăpățânării; cu toate acestea, era necesară pentru a 
le putea supraveghea îndeaproape pe negociatoare. Varilin 
reuşise să se bage în față, invocând privilegiul frăției Ajah Ce- 
nuşie, însă Magia găsi metode prin care să se amestece ori de 
câte ori putea, la fel făcând şi Saroiya, Takima și Faiselle. Mai 
rău decât faptul că niciuna dintre ele nu părea să aibă încre- 
dere că celelalte erau în stare uneori să poarte negocieri - nu 
erau în stare niciodată, că veni vorba -, toate aproape că pă- 
reau a negocia pentru Elaida. Ei bine, poate că nu era chiar 
atât de grav. Ele se împotriveau cerinței ridicole a femeii ca 
Ajah Albastră să fie desființată și aduceau argumente, chiar 
dacă nu cu o vehemenţă suficientă, ca Elaida să se retragă, 
dar dacă ea - și Lelaine, fu ea obligată să recunoască - nu 
aveau să dea dovadă de curaj din când în când, mai bine ar da 
curs unora dintre condiţiile odioase ale Elaidei. Lumină, une- 
ori era ca şi când ele uitaseră care era scopul pentru care 
mărşăluiau spre Tar Valon! 

— Toarnă-ne niște ceai, continuă ea, arătând spre o tavă 
din lemn vopsit aşezată deasupra a două cufere stivuite, pe 
care se aflau o carafa şi câteva căni ciobite din cositor, şi 
spune-mi ce-ai aflat. 

Strălucirea o împresură o clipă pe Nisao când aceasta ţesu 
un scut în jurul cortului și legă împletitura. 

— Nu ştiu nimic despre negocieri, zise ea, umplând două 
căni. Vreau să te rog să vorbești cu Lelaine. 

Romanda luă cana ciobită şi sorbi încet ceaiul, îngăduin- 
du-și astfel o clipă de răgaz ca să poată cugeta. Cel puţin, cea- 
iul acesta nu se stricase încă. Lelaine? Despre ce putea fi vor- 
ba în legătură cu Lelaine de era nevoie de scut? Totuși, orice 
informaţie care îi oferea un avantaj față de cealaltă femeie 
putea fi folositoare. În ultima vreme, Lelaine părea prea în- 
gâmfată ca Romanda să se simtă confortabil. Se foi pe perna 
scaunului. 

— În legătură cu ce? De ce nu vorbeşti chiar tu cu ea? Nu 
am decăzut atât de tare cum pare să o fi făcut Turnul Alb sub 
domnia Elaidei? 

— Am vorbit cu ea. Sau, mai degrabă, ea a vorbit cu mine, 
şi pe un ton destul de vehement. 

Nisao se aşeză și îşi puse cana pe masă, după care își 
aranjă poalele cu dungi galbene cu o grijă exagerată. Privirea 
ei era uşor încruntată. Și ea părea să tragă de timp. 

— Lelaine mi-a cerut să încetez să mai pun întrebări des- 
pre Anaiya și Kairen, zise ea în cele din urmă. După părerea 
ei, uciderea lor este treaba Ajah Albastră. 

Romanda pufni, foindu-se din nou. Coperta din lemn a 
cărții era ca o umflătură tare sub ea, colțurile acesteia înfi- 
gându-i-se în şold. 

— Este absurd. Dar de ce puneai întrebări? Nu-mi amin- 
tesc să fi fost vreodată interesată de astfel lucruri. 

Cealaltă femeie își duse cana la buze, iar dacă bău, atunci 
luă cea mai mică înghiţitură. Când îşi luă cana de la buze, 
aproape că părea mai înaltă, atât de dreaptă stătea. O vrăbi- 
uţă care se transforma într-un șoim. 

— Pentru că mi-a poruncit Maica să fac asta. 

Romanda abia se abținu să nu îşi arcuiască sprâncenele. 
La început, o acceptase pe Egwene din același motiv pentru 
care o făcuseră și celelalte conducătoare, bănuia ea. Cu sigu- 


ranţă că Lelaine acceptase, odată ce își dăduse seama că nu 
va putea obține etola și sceptrul. O fată maleabilă era o ma- 
rionetă în mâinile Divanului, iar Romanda intenționase să fie 
ea cea care avea să tragă sforile. Ulterior, păruse evident că 
Siuan era adevăratul păpuşar şi nu existase nicio cale prin 
care să fie împiedicată în a se răzvrăti împotriva unei a doua 
Amyrlin, lucru care cu siguranţă ar fi zădărnicit rebeliunea 
împotriva Elaidei. Nădăjduia că Lelaine scrâşnise din dinţi în 
legătură cu asta la fel de mult ca ea. Acum, Egwene se afla în 
mâinile Elaidei; cu toate acestea, își păstrase calmul și stăpâ- 
nirea de sine în timpul câtorva întruniri, determinată în ac- 
țiunile ei și ale surorilor aflate dincolo de zidurile Tar Valo- 
nului. Romanda nutrea, deși în silă, respect pentru această 
fată. În silă, dar nu putea nega. Trebuia să fie Egwene însăşi. 
Divanul ținea cu dinţii de ter'angrealul viselor şi, deși nimeni 
nu reuşise să îl găsească pe acela care îi fusese împrumutat 
Leanei înainte de acea noapte înfricoșătoare, ea şi Siuan erau, 
practic, la cuțite. Nu încăpea nicio îndoială că Siuan se furişa 
în Tel'ararirhiod ca să îi spună femeii ce să zică. Oare era po- 
sibil ca Nisao să fi ajuns la aceeași concluzie referitor la 
Egwene fără să o fi văzut în Lumea Nevăzută? Consiliul acela 
o urmărise îndeaproape. 

— lar acesta este un motiv destul de întemeiat pentru ti- 
ne, Nisao? 

Ea abia reuşi să împingă cartea de sub pernă fără să nu 
observe cealaltă femeie. Se foi din nou, însă nu avea cum să 
își găsească o poziţie confortabilă pe ea. Avea să se pricop- 
sească cu vânătăi dacă mai continua astfel. 

Nisao își rotea cana din cositor pe masă, dar nu privi în 
altă parte. 

— Este motivul meu principal. La început, am crezut că ea 
va sfârşi prin a fi animalul tău de companie. Sau al Lelainei. 
Ulterior, când a fost limpede că ea a reuşit să vă ocolească pe 
amândouă, am crezut că Siuan trebuie să fi ținut lesa, dar am 
aflat în curând că m-am înșelat. Siuan i-a fost profesoară şi 
sfătuitoare, poate chiar o prietenă, dar am văzut-o pe Egwene 
punând-o la punct. Nimeni nu i-a pus lesa Egwenei al'Vere. 
Este inteligentă, vigilentă, iscusită și învață repede. S-ar pu- 
tea să devină una dintre cele mai mari Supreme Înscăunate 
Amyrlin. Surorii cu aspect de pasăre îi scăpă brusc un râs. Îţi 

dai seama că va fi cea mai longevivă Amyrlin din istorie? Ni- 
meni nu va trăia suficient de mult ca să o întreacă. Doar dacă 
ea nu va hotări să se retragă mai devreme. 

Zâmbetul lăsă locul solemnității şi, poate, îngrijorării. Însă 
nu pentru că era aproape de a încălca o tradiţie. Nisao îşi stă- 
pânea bine expresia feţei, însă în ochii ei se citea încordarea. 

— Dacă vom reuși să o detronăm pe Elaida, firește. 

Era tulburător să îşi audă gândurile rostite de altcineva 
cu voce tare, şi cu unele schimbări. O mare Amyrlin? Ei bine, 
aveau să treacă mulți ani până când urmau să vadă dacă 
acest lucru avea să se adeverească. Fie că Egwene reușea sau 
nu să înfăptuiască această ispravă importantă și puţin pro- 
babilă, avea să descopere că Divanul era mult mai puţin în- 
găduitor odată ce ea își va fi pierdut puterea de a se război. 
Romanda Cassin cu siguranţă va fi. Respectul era una, a fi su- 
pusă era cu totul altceva. Ridicându-se cu pretextul că voia să 
îşi netezească poalele galbene, scoase cartea de sub pernă când 
se aşeză din nou și încercă să o lase să cadă pe ascuns. 
Aceasta ateriză pe covor cu zgomot, iar Nisao îşi mișcă sprân- 
cenele. Romanda o ignoră, împingând cartea cu piciorul sub 
marginea mesei. 

— Vom reuşi. 

Rosti aceste cuvinte mai încrezătoare decât se simţea. 
Acele negocieri ciudate și întemnițarea Egwenei îi tăiau avân- 
tul, indiferent că fata susținea că o putea submina pe Elaida 
din temniță. Deşi părea că jumătate din treaba ei fusese fă- 
cută de alte persoane, dacă rapoartele ei despre situaţia care 
domnea în Turn erau precise. Însă Romanda credea pentru 
că trebuia să creadă. Nu avea de gând să trăiască izolată de 
frăția ei şi să accepte pedeapsa până când Elaida credea de 
cuviință că era vrednică de a fi din nou aes sedai cu drepturi 
depline, nu avea de gând să o accepte pe Elaida a'Roihan ca 
Supremă Înscăunată Amyrlin. Mai bine Lelaine decât ea, iar 
singurul argument din mintea ei pentru alegerea Egwenei 
fusese acela că, astfel, Lelaine nu putea pune mâna pe etolă şi 
pe sceptru. Fără îndoială că Lelaine gândise la fel despre ea. 

— Şi o voi informa pe Lelaine, în termeni foarte clari, că 
poţi să pui ce întrebări dorești. Trebuie să elucidăm aceste 
crime, căci uciderea unei surori este grija tuturor surorilor. 
Ce-ai aflat până acum? 


Poate că nu era o întrebare potrivită, dar fiind conducă- 
toare, te puteai bucura de anumite privilegii. Cel puţin, asta 
crezuse mereu. 

Nisao nu afișă nicio urmă de supărare pentru că era luată 
la întrebări și nu șovăi să răspundă. 

— Foarte puțin, mă tem, zise ea cu tristeţe, privindu-și în- 
cruntată cana din cositor. Pare să existe un soi de legătură în- 
tre Anaiya şi Kairen, un motiv pentru care au fost alese, dar 
tot ce am reuşit să aflu până acum este că cele două sunt pri- 
etene apropiate de mulți ani. Albastrele le spuneau, lor şi al- 
tei surori Albastre, Cabriana Mecandes, „Cele trei”, pentru că 
erau atât de apropiate. Dar toate au fost zgârcite la vorbă. 
Nimeni nu își amintește ca vreuna dintre ele să fi vorbit des- 
pre treburile lor cu altcineva, doar între ele. În orice caz, pri- 
etenia pare să fie un motiv neîntemeiat pentru crimă. Sper să 
descopăr un motiv pentru care cineva ar vrea să le ucidă, mai 
ales un bărbat care poate să o facă, dar trebuie să mărturi- 
sesc că șansele sunt mici. 

Romanda se încruntă. Cabriana Mecandes. Le acorda prea 
puţină atenţie celorlalte frății Ajah - doar cea Galbenă avea o 
funcție cu adevărat folositoare; cum se puteau compara ori- 
care dintre pasiunile lor cu tămăduirea? Însă acest nume i se 
părea oarecum cunoscut. De ce? Avea să își amintească. Sau 
nu. Nu putea fi important. 

— Șansele mici pot aduce roade nebănuite, Nisao. Zice o 
vorbă veche din Far Madding şi este adevărat. Continuă-ţi 
investigația. În absenţa Egwenei, îmi poți raporta mie tot ce 
vei descoperi. 

Nisao clipi și își încleştă fălcile o clipă, dar fie că îi conve- 
nea sau nu să îi dea raportul Romandei, nu avea încotro decât 
să se supună. Nu putea susține că se amesteca în treburile ei. 
Crima nu putea fi treaba unei surori. Şi-apoi, poate că Magia 
reuşise să facă acea alegere ridicolă pentru cea de-a treia 
conducătoare Galbenă, însă Romanda își asigurase cu ușurin- 
ță statutul de Primă Țesătoare. La urma urmei, fusese con- 
ducătoarea Galbenelor înainte să se retragă și nici măcar Ma- 
gia nu dorise să se ridice împotriva ei. Acest statut îi oferea o 
putere mult mai mică decât își dorea, dar cel puţin putea con- 
ta pe supunere în multe împrejurări. Cel puţin din partea su- 
rorilor Galbene dacă nu și din partea conducătoarelor. 

În vreme ce Nisao desfăcea scutul împotriva ascultării şi îl 
lăsă să se risipească, Theodrin intră în cort. Îşi purta şalul 
răsfirat pe umeri și pe braţe astfel încât să i se vadă ciucurul 
lung, aşa cum o făceau cele numite surori recent. Domani cea 
mlădioasă alesese Ajah Brună după ce Egwene îi oferise şalul, 
dar Brunele nu știuseră ce să facă cu ea, în ciuda faptului că o 
acceptaseră în cele din urmă. Acestea păruseră pregătite să o 
ignore complet. Mare greşeală. Prin urmare, Romanda o lua- 
se sub aripa ei ocrotitoare. Theodrin încerca să se poarte de 
parcă ar fi fost într-adevăr o aes sedai; cu toate acestea, era o 
fată inteligentă și chibzuită. Ea își răsfiră poalele maronii de 
lână atunci când făcu o reverență. O reverență schițată, dar 
tot reverență era. Era perfect conştientă că nu avea niciun 
drept la şal până când nu era supusă testelor şi le trecea. Ar fi 
fost o cruzime să nu te asiguri că ea pricepea. 

— Lelaine a convocat o întrunire a Divanului, zise ea, gâ- 
fâind. N-am reuşit să aflu motivul. Am dat fuga să-ți spun, dar 
n-am vrut să deranjez câtă vreme a fost pus scutul. 

— Şi bine-ai făcut, zise Romanda. Nisao, va trebui să mă 
scuzi, dar trebuie să văd ce vrea Lelaine. 

Luându-şi șalul cu ciucuri galbeni de pe unul dintre cufe- 
rele în care se aflau veșmintele lui, și-l aranjă peste braţe și 
își verifică coafura în oglinda crăpată, înainte să le mâne pe 
celelalte afară și să le conducă în drumul lor. Nu că s-ar fi 
gândit că Nisao ar fi căutat obiectul care provocase acea buf- 
nitură dacă ar fi rămas singură în cort, dar era mai bine să nu 
își asume niciun risc. Aelmara avea să pună cartea la locul ei, 
alături de alte câteva volume asemănătoare, în cufărul în care 
se aflau lucrurile personale ale Romandei. Cufărul avea un la- 
căt foarte solid, cu două chei. Una se afla în punga ei de la 
brâu, cealaltă în cea a Aelmarei. 

Deşi era o dimineață răcoroasă, primăvara venise repede. 
Norii negri care se adunau în spatele piscului zimțat al Mun- 
telui Dragonului aveau să aducă mai degrabă ploaie decât ză- 
padă. Era de sperat ca nu peste tabără. Multe dintre corturi 
aveau fisuri, iar străzile din tabără erau deja mocirloase. Ro- 
țile înalte ale telegilor trase de cai care făceau livrări îm- 
proșcau noroiul în toate părțile, croind făgașe noi. Majorita- 
tea lor erau conduse de femei, dar şi de câţiva bărbaţi cu pă- 
rul cărunt. Acum, accesul bărbaţilor în tabăra surorilor aes 


sedai era strict limitat. Chiar şi-aşa, aproape toate surorile pe 
care le vedea pluteau de-a lungul pasarelelor de lemn denive- 
late, împresurate de strălucirea saidarului şi urmate de stră- 
jeri, dacă aveau. Romanda refuza să îmbrățişeze Izvorul 
atunci când ieşea din cort - cineva trebuia să dea un exemplu 
de purtare cuviincioasă acum, când toate surorile stăteau ca 
pe ace cu toate acestea, era foarte conştientă de lipsa acestu- 
ia. Era conştientă și de lipsa unui străjer. A-i împiedica pe 
bărbaţi să intre în tabără era foarte bine, dar un criminal nu 
lua în seamă aceste restricţii. 

Gareth Bryne ieşi călare de pe o străduţă din fața ei. Era 
un bărbat îndesat, cu aproape tot părul cărunt, cu platoșa 
prinsă cu curele peste o haină de un galben-ocru și cu coiful 
atârnându-i de oblânc. Siuan îl însoțea, călare pe o iapă dur- 
dulie şi răpciugoasă și părând a fi o fată atât de drăguță, încât 
mai că puteai uita că fusese o Amyrlin necruțătoare şi aspră 
la vorbă. Era uşor să uiţi că încă era o uneltitoare pricepută. 
Aşa erau mereu Albastrele. Iapa înainta anevoie, dar Siuan fu 
cât pe ce să cadă din șa, dacă Bryne nu s-ar fi întins să o ţină. 
La marginea aripii ocupate de Albastre - tabăra respecta oa- 
recum împărțeala aripilor ocupate de frățiile Ajah în Turn -, 
el descălecă doar atât cât să o ajute să se dea jos din șa, apoi 
încălecă din nou în spinarea juganului său şi o lăsă acolo, cu 
hățurile iepei în mână și privind în urma lui. De ce făcea asta? 
De ce îi lustruia cizmele bărbatului? De ce îi spăla hainele? 
Relația aceea era respingătoare. Ajah Albastră ar trebui să-i 
pună capăt tradiţiei, la Puţul Osândei. Nu trebuia să se abu- 
zeze de tradiție, oricât de puternică ar fi fost aceasta, astfel 
încât surorile aes sedai să ajungă în situaţii stânjenitoare. 

Întorcându-se cu spatele la Siuan, o luă spre pavilionul 
care servea pentru moment drept Divan al Turnului. Oricât 
de plăcut era să se întrunească în adevăratul Divan, ca să nu 
mai pomenim chiar sub nasul Elaidei, puţine surori reușeau 
să mai adoarmă, indiferent de oră; prin urmare, pavilionul 
continua să slujească. Ea pluti de-a lungul pasarelei fără să se 
grăbească. Nu avea de gând să fie văzută dând fuga la che- 
marea Lelainei. Ce mai voia femeia acum? 

Se auzi sunetul unui gong, amplificat de Putere, astfel în- 
cât să răsune clar în toată tabăra - încă o sugestie a Sharinei - 
şi, dintr-odată, pasarelele începură să se umple cu novice care 

se grăbeau la următoarele lor clase sau să-și îndeplinească 
sarcinile, toate grupate pe familii. Familiile acelea alcătuite 
din şase sau şapte novice participau întotdeauna împreună la 
clase, îşi îndeplineau sarcinile împreună. De fapt, făceau totul 
împreună. Era o metodă eficientă de a ţine în frâu atât de 
multe novice - alte cincizeci de femei veniseră în tabără în 
ultimele două săptămâni, ridicând totalul lor la aproape o 
mie, în ciuda fugarelor, și aproape un sfert dintre acestea 
erau suficient de tinere ca să fie novice, mai multe decât exis- 
taseră în Turn de secole! —, însă ea își dorea ca aceasta să nu 
fi fost ideea Sharinei. Femeia nici măcar nu îi făcuse această 
sugestie mai marei peste novice. Organizase totul de una sin- 
gură, apoi o informase pe Tiana! Novicele, unele dintre ele cu 
părul cărunt sau cu riduri pe faţă, astfel încât îţi era greu să le 
consideri nişte copile, în ciuda rochiilor lor albe, se îngrămă- 
diră la marginea pasarelei ca să le lase pe surori să treacă, în 
vreme ce ele făceau reverenţe, dar niciuna nu păşi pe strada 
mocirloasă ca să le facă mai mult loc. Sharina, din nou. Sharina 
răspândise vorba că nu voia să le vadă pe fete că își murdă- 
reasc inutil rochiile frumoase din lână albă. Asta era de-ajuns 
ca să o facă pe Romanda să scrâșnească din dinţi. Novicele 
care îi făcură reverenţe ei se îndreptară în grabă de spate și, 
practic, o luară la fugă. 

O zări chiar pe Sharina în faţa ei, vorbind cu Tiana, care era 
învăluită de strălucirea saidarului. Numai ea vorbea, iar Tiana 
doar încuviința din cap când şi când. Nu era nimic lipsit de 
respect în purtarea Sharinei, dar, în ciuda albului de novice, 
cu chipul ei brăzdat de riduri și cu părul cărunt strâns în coc 
la ceafă, semăna cu o bunică. Ceea ce și era. Din nefericire, 
Tiana avea o înfățișare tânără. Structura ei osoasă şi ochii mari 
şi căprui păreau să întreacă înfăţişarea fără vârstă a unei aes 
sedai. Lipsă de respect sau nu, femeia aducea prea mult cu o 
bunică ce o instruia pe nepoata ei ca să fie pe placul Romandei. 
Când se apropie de ele, Sharina îi oferi o reverență- una 
foarte cuviincioasă, fu nevoită să recunoască Romanda -, 
apoi se îndepărtă în grabă în direcția cealaltă pentru a se 
alătura familiei ei, care o aştepta. Oare fața ei era brăzdată de 
mai puţine riduri decât înainte? Ei bine, nu se ştia ce se putea 
întâmpla atunci când o femeie începea să folosească Puterea 
la vârsta ei. Avea şaizeci şi şapte de ani și era novice! 


— Îţi creează probleme? întrebă ea, iar Tiana sări de par- 
că un sloi de gheaţă îi alunecase pe spatele rochiei. 

Femeii îi lipseau demnitatea și gravitatea necesare unei 
mai mari peste nocive. Uneori, părea a fi copleșită de câte 
sarcini avea de îndeplinit. 

— Probleme? Fireşte că nu. Sharina este cea mai cuminte 
novice din curte. Adevărul fie spus, majoritatea sunt cuminţi. 
Cele mai multe care sunt trimise în cabinetul meu sunt mame 
care sunt supărate că fiicele lor învață mai repede decât ele 
sau au un potențial mai mare, sau mătuși care se plâng de 
acelaşi lucru în privința nepoatelor lor. Par să creadă că lu- 
crurile pot fi remediate cumva. Pot fi surprinzător de încăpă- 
țânate până când nu le pun la punct pentru că sunt încăpăţâ- 
nate când vine vorba de celelalte surori. Multe dintre ele au 
fost trimise la mine de mai multe ori, mă tem. Câteva par încă 
surprinse că pot fi biciuite. 

— Chiar așa? zise Romanda, absentă. 

Privirea îi fu atrasă de Delana, care se grăbea în aceeași 
direcţie, cu şalul cu ciucuri cenușii răsfrânt peste braţe și cu 
aşa-numita ei secretară mergând cu paşi mari alături de ea. 
Delana purta o rochie sumbră, de un cenuşiu-închis, dar bu- 
leandra(59) de Saranov, purta o rochie verde de mătase cu 
dungi albastre, care îi lăsa pieptul pe jumătate dezvelit și care 
îi era prea mulată pe șoldurile pe care și le unduia ostentativ. 
În ultima vreme, cele două păreau să fi renunţat la povestea 
cum că Halima era o simplă slujnică a Delanei. Într-adevăr, 
femeia făcea gesturi ample, în vreme ce Delana doar încuvi- 
ința din cap, foarte smerită. Smerită! Era întotdeauna o gre- 
şeală să îți alegi o ibovnică ce nu purta șal. Mai ales dacă erai 
îndeajuns de neghioabă ca să îi îngădui să preia controlul. 

— Sharina nu numai că este cuminte, continuă Tiana pe 
un ton voios, ci dă dovadă şi de o mare pricepere când vine 
vorba de noua metodă a Nynaevei de a tămădui. La fel şi câ- 
teva dintre novicele mai în vârstă. Majoritatea lor au fost în- 
țelepte ale satului într-un fel sau altul, cu toate că nu văd cum 


59 Trollop, în textul original. Explicaţia din dicționar este: a wo- 
man who has many casual sexual encounters or relationships. In acest 
caz, traducerea corectă este boarfă. (n.red.) 

acest lucru ar putea avea vreo influenţă. Una a fost nobilă în 
Murandy. 

Romanda se împiedică în propriul toc și se împletici doi 
pași, dând din braţe ca să își păstreze echilibrul, înainte să îşi 
revină şi să își aranjeze șalul. Tiana își puse o mână pe braţul 
ei ca să o ajute, murmurând ceva despre denivelarea scându- 
rilor din care erau făcute pasarelele, însă Romanda i-o înde- 
părtă, scuturându-și brațul. Sharina avea un har pentru noua 
tămăduire? Şi câteva dintre femeile mai în vârstă? Ea însăși 
învățase noua metodă, dar, deşi aceasta era destul de diferită 
de cea veche, astfel încât nu părea să fie nevoie de limitarea 
celei de-a doua împletituri învățate, ea nu avea un mare har 
pentru asta. Nu atât de mare cât avea pentru vechea metodă. 

— Şi de ce le este îngăduit novicelor să practice acest lu- 
cru, Tiana? 

Tiana se înroşi, aşa cum şi trebuia. Astfel de împletituri 
erau mult prea complexe pentru novice, ca să nu mai pome- 
nim că erau periculoase dacă erau folosite greşit. Făcută in- 
corect, tămăduirea putea ucide în loc să vindece. Atât pe fe- 
meia care conducea Puterea, cât şi pe pacient. 

— Abia le pot opri să nu tămăduiască, Romanda, zise ea 
pe un ton defensiv, mişcându-și brațele de parcă ar vrea să îşi 
aranjeze un şal pe care nu îl purta. Mereu există câte un os 
rupt sau vreun neghiob care a reuşit să se taie adânc, ca să nu 
mai pomenim de toate bolile cu care ne confruntăm în ultima 
vreme. Majoritatea femeilor mai în vârstă nu trebuie decât să 
vadă o dată o împletitură ca să o facă. Brusc, pentru o fracți- 
une de secundă, roşeaţa îi apăru din nou în obraji. Contro- 
lându-și expresia feței, se îndreptă de spate, iar tonul defen- 
siv în dispăru din glas. Oricum, Romanda, nu cred că este ne- 
voie să îţi aduc aminte că eu mă ocup de novice şi de alese. În 
calitate de mai mare peste novice, eu hotărăsc ce pot învăţa și 
când. Unele dintre aceste femei ar putea da testul azi pentru 
a deveni alese, după doar câteva luni. Cel puţin, când vine 
vorba despre Putere. Dacă aleg să nu le las să stea degeaba, 
atunci este hotărârea mea. 

— Poate-ar trebui să dai fuga să vezi dacă Sharina nu are 
să-ți dea alte instrucțiuni, zise Romanda pe un ton rece. 

Cu pete roșii în obraji, Tiana se întoarse pe călcâie și se înde- 
părtă cu pași mari, fără a mai rosti un cuvânt. Nu era tocmai o 


obrăznicie interzisă, dar era pe-aproape. Chiar şi din spate, era 
întruchiparea indignării: îşi ținea spatele drept ca o tijă din fier 
şi pășea repede. Ei bine, Romanda era dispusă să recunoască 
faptul că nici ea nu fusese prea politicoasă. Dar cu motiv. 

Încercând să o alunge din gând pe mai mare peste novice, 
ea o luă din nou spre pavilion, însă fu nevoită să se abţină să 
nu păşească la fel de repede ca Tiana. Sharina. Şi câteva din- 
tre celelalte femei mai în vârstă. Ar trebui să își reconsidere 
poziția? Nu. Fireşte că nu. Numele lor nu ar fi trebuit să fi fost 
înscrise în cartea novicelor încă de la bun început. Cu toate 
acestea, numele lor erau acolo și se părea că stăpâneau 
această tămăduire nouă şi minunată. O, ce încâlcitură. Ea nu 
voia să se gândească la asta. Nu acum. 

Pavilionul se afla în inima taberei. Era un cort din pânză 
grea, foarte peticită, înconjurat de o pasarelă de trei ori mai 
lată decât oricare dintre celelalte. Ținându-şi poalele ridicate 
ca să nu se murdărească cu noroi, ea o străbătu în grabă. Nu 
o deranja să se grăbească dacă acest lucru o făcea să scape de 
noroi mai repede. Chiar și-așa, „Aelmara va avea nevoie de 
ceva timp ca să îi curețe încălțămintea şi jupele”, gândi ea 
când îşi lăsă poalele jos, ascunzându-şi din nou gleznele, cum 
se cuvenea. 

Vestea că Divanul se întrunea le atrăgea întotdeauna pe 
surorile care nădăjduiau să audă vești despre negocieri sau 
despre Egwene. Mai bine de cincizeci se strânseseră deja în 
jurul pavilionului, însoţite de străjeri, sau stăteau chiar înă- 
untru, lângă intrare, în spatele locurilor care urmau să fie 
ocupate de conducătoarele lor. De parcă ar fi fost în primej- 
die dacă ar fi fost înconjurate de alte aes sedai. Ea simţea o 
dorință aprinsă să meargă în jurul pavilionului și să plesneas- 
că peste urechi. Acest lucru era imposibil, fireşte. Chiar dacă 
tradiţia ar fi putut ignorată, lucru pe care nu dorea să îl facă, 
locul ocupat în Divan nu îţi dădea dreptul să faci un astfel de 
lucru. 

Sheriam, cu etola albastră și îngustă a Păstrătoarei aşe- 
zată pe umeri, ieșea în evidenţă, parțial pentru că în jurul ei 
era mult spaţiu. Alte surori evitau să o privească, darămite să 
o abordeze. Femeia cu părul ca focul le făcea pe multe surori 
să se simtă ruşinate, făcându-și apariţia ori de câte ori Diva- 
nului i se cerea să se întrunească. Legea era destul de limpe- 

de. Oricărei surori îi era îngăduit să asiste la o întrunire a 
Divanului dacă aceasta nu se ţinea cu ușile închise, cu toate 
acestea Suprema Înscăunată Amyrlin nu avea voie în Divanul 
Turnului dacă nu era anunţată de către Păstrătoare, iar aceas- 
ta din urmă nu putea intra fără Suprema Înscăunată Amyrlin. 
Ca de obicei, în ochii verzi ai lui Sheriam se citea încordarea. 
Se foia într-o manieră nepotrivită, ca o novice care ştia că ur- 
ma să îi facă din nou o vizită mai marei peste novice. Bine 
măcar că nu îmbrățișa Izvorul, iar străjerul ei nu se vedea 
nicăieri. 

Înainte să pătrundă sub acoperişul pavilionului, Romanda 
aruncă o privire peste umăr și oftă. Marea masă de nori negri 
din spatele Muntelui Dragonului dispăruse. Nu se risipise, ci 
pur și simplu dispăruse de-a binelea. Fără îndoială că un nou 
val de panică avea să îi cuprindă pe grăjdari, pe muncitori şi 
pe servitoare. În mod surprinzător, novicele nu păreau să 
acorde o atenţie prea mare acestor întâmplări ciudate. Poate 
că acest lucru se datora faptului că ele încercau să se ghideze 
după surori, însă ea bănuia că şi aici era mâna Sharinei. Ce 
avea să facă în privinţa acestei femei? 

Înăuntru, optsprezece cufere acoperite cu pânze, repre- 
zentând cele şase frăţii Ajah care se aflau în tabără, erau folo- 
site pe post de platforme pentru băncile lustruite, dispuse în 
două rânduri oblice pe covoarele groase, lărgindu-se spre un 
cufăr acoperit cu dungi în cele şapte culori. Înţeleaptă fiind, 
Egwene insistase să fie inclusă şi culoarea roşie, în ciuda unei 
opuneri înverşunate. În vreme ce Elaida părea hotărâtă să 
dezbine frățiile, Egwene era hotărâtă să le țină laolaltă, inclu- 
siv pe Roşii. Banca din lemn așezată pe platforma aceea era 
acoperită cu etola cu șapte dungi a Supremei Înscăunate 
Amyrlin. Nimeni nu îşi asuma răspunderea pentru că aceasta 
fusese pusă acolo, dar nici nu o luase nimeni de acolo. Romanda 
nu era sigură dacă aceasta era menită a aduce aminte de 
Egwene al'Vere, Suprema Înscăunată Amyrlin, un ecou al pre- 
zenţei ei, sau a aduce aminte că lipsea și era prizonieră. Cum 
era percepută depindea fără îndoială de perspectiva fiecărei 
surori. 

Ea nu era singura conducătoare care nu se grăbise să răs- 
pundă la chemarea Lelainei. Delana era acolo, fireşte, șezând 
cocoşată pe banca ei și frecându-și partea laterală a nasului. 


În ochii ei de un albastru-apos se citea îngândurarea. Odini- 
oară, Romanda o crezuse echilibrată. Nepotrivită pentru a 
ocupa un loc în Divan, dar echilibrată. Bine măcar că nu îi 
îngăduise Halimei să intre în Divan și să continue să îi ţină 
predică. Sau, mai degrabă, Halima alesese să nu facă acest 
lucru. Nicio persoană care o auzise pe femeie strigând la 
Delana nu avea vreo îndoială legată de cine dădea porunci. 
Lelaine şedea deja pe banca ei, chiar sub cea a Supremei În- 
scăunate Amyrlin. Era o femeie zveltă, cu privire aspră, în- 
veşmântată într-o rochie din mătase cu dungi albastre. Era 
zgârcită cu zâmbetele. Era ciudat, fără îndoială, faptul că, din 
când în când, își arunca privirea spre etola cu şapte dungi și 
schița un zâmbet. Acel zâmbet o neliniști pe Romanda, deşi 
puţine lucruri reuşeau s-o neliniștească. Moria, în veşminte 
albastre din lână, brodate cu fir argintiu, se plimba înainte și 
înapoi prin fața platformelor acoperite cu pânză albastră. Oa- 
re se încrunta pentru că știa de ce invocase Lelaine Divanul şi 
nu era de acord sau pentru că era îngrijorată că nu știa? 

— Am văzut-o pe Myrelle plimbându-se cu Llyw, zise 
Malind, ridicându-şi şalul cu ciucuri verzi, când Romanda pă- 
trunse în pavilion, și nu cred că am văzut vreodată o soră 
arătând atât de istovită. În ciuda compătimirii din glasul ei, 
ochii îi străluceau, iar buzele pline i se strâmbară în semn de 
amuzament. Cum ai reuşit să o convingi să îl lege? Am fost 
acolo când cineva i-a sugerat asta și jur că a pălit la față. Băr- 
batul ar putea fi confundat uşor cu un ogier. 

— M-am exprimat cu înverşunare la momentul respectiv. 

Faiselle, îndesată și cu fața pătrăţoasă, era înverșunată în 
toate cele; adevărul fie spus, era o femeie dură. Lua în râs 
orice poveste despre domani cei seducători. 

— Am subliniat faptul că Llyw a început să devină din ce 
în ce mai periculos pentru el însuși şi pentru ceilalți de când 
a murit Kairen, iar ei i-am spus că acest lucru nu poate fi în- 
găduit să mai continue. Am făcut-o să priceapă că, fiind sin- 
gura soră care a salvat alți doi străjeri în aceleași împrejurări, 
era singura care putea încerca să facă acest lucru din nou. 
Recunosc că a trebuit să îi forțez puţin mâna, dar, în cele din 
urmă, a priceput că aşa este mai bine. 

— Pe Lumină, cum ai reuşit să îi forțezi mâna Myrellei? 

Malind se aplecă în faţă, nerăbdătoare. 

Romanda trecu pe lângă ele. Cum ar fi putut oricine să îi 
forțeze mâna Myrellei? Nu. Fără bârfe. 

Janya ședea pe banca destinată Brunelor, mijind ochii în- 
gândurată. Îşi mijea ochii, însă femeia părea mereu să se gân- 
dească la altceva chiar și-atunci când stătea de vorbă cu tine. 
Poate că avea vederea proastă. Celelalte bănci erau încă goa- 
le. Romanda îşi dori să fi venit mai agale. Ar fi preferat să se fi 
numărat printre ultimele care soseau decât printre primele. 

După o clipă de șovăire, se apropie de Lelaine. 

— Ai vrea să ne spui de ce ai invocat Divanul? 

Lelaine îi zâmbi; era un zâmbet de amuzament și totuşi 
neplăcut chiar şi-așa. 

— Ar fi bine să aștepți până când se vor aduna suficiente 
conducătoare ca să începem. Nu-mi place să mă repet. Dar 
am să-ți spun doar atât: va fi dramatic. 

Îşi îndreptă privirea spre etola dungată, iar Romanda fu 
străbătută de un fior. 

Cu toate acestea, nu lăsă să se vadă ce simțea, doar își 
ocupă locul pe banca vizavi de Lelaine. Ea însăși nu se putea 
abține să nu privească cu neliniște spre etolă. Era o mișcare 
să o destituie pe Egwene? Părea puţin probabil că cealaltă fe- 
meie ar spune ceva care să o convingă să sprijine forumul mai 
mare sau pe celelalte conducătoare, având în vedere faptul că 
acest lucru le-ar arunca din nou în lupta pentru putere dintre 
ea și Lelaine și le-ar fi şubrezit puterea împotriva Elaidei. Cu 
toate acestea, atitudinea încrezătoare a Lelainei era deran- 
jantă. Romanda adoptă o expresie calmă şi aşteptă. Nu avea 
încotro. 

Kwamesa mai că dădu năvală în pavilion cu o expresie în- 
durerată pe faţa ei cu nas ascuţit pentru că nu sosise prima și 
i se alătură Delanei. Salita își făcu apariţia, întunecată și cu 
privirea rece și înveşmântată într-o rochie verde cu dungi 
galbene, lucrată cu modele galbene pe piept, şi, dintr-odată, 
se iscă agitația. Lyrelle pluti înăuntru, graţioasă și elegantă în 
rochia albastră de brocard, şi îşi luă locul alături de Albastre, 
apoi intrară Saroiya și Aledrin, ţinându-și capetele apropiate, 
femeia domani îndesată părând aproape zveltă pe lângă tara- 
bonera cea durdulie. Când ele își ocupară locurile pe banca 
Albelor, Samalin cea cu față de vulpe li se alătură Faisellei şi 


lui Malind. Micuța Escaralde intră în fugă. În fugă! Femeia era 
şi ea din Far Madding. Ar trebui să ştie cum să se poarte. 

— Cred că Varilin se află în Darein, zise Romanda când 
Escaralde urcă pe bancă şi se aşeză lângă Janya. Chiar dacă 
altele vor sosi mai târziu, suntem mai multe de unsprezece. 
Asta te mulţumeşte ca să începi, Lelaine, sau dorești să mai 
aştepţi? 

— Mă mulțumește. 

— Dorești o întrunire formală? 

Lelaine zâmbi din nou. Era foarte darnică cu zâmbetele în 
dimineața aceasta. Însă acestea nu îi încălzeau expresia feţei. 

— Nu va fi nevoie, Romanda. Îşi aranjă puţin poalele. Dar 
cer să fie tăinuit în Divan deocamdată ceea ce se va vorbi aici. 

Un murmur străbătu mulțimea crescândă de surori care 
stăteau în spatele băncilor şi afară. Până și unele conducă- 
toare păreau mirate. Dacă întrunirea nu era formală, ce ne- 
voie era ca informaţiile să fie atât de bine tăinuite? 

Însă Romanda încuviință din cap ca şi când ar fi fost cea 
mai obișnuită cerere din lume. 

— Toate cele care nu ocupă un loc, să plece. Aledrin, vrei 
să faci discuţia noastră privată? 

În ciuda părului blond-închis şi mătăsos şi a ochilor ei 
mari şi căprui, tarabonera Albă nu putea fi numită frumoasă, 
dar era cu capul pe umeri, lucru care era mult mai important. 
Ridicându-se în picioare, păru a nu fi sigură dacă trebuia să 
rostească expresiile formale, apoi, într-un final, se mulțumi 
să țeasă scutul împotriva ascultării în jurul pavilionului și să 
îl menţină. Murmurele se estompau pe măsură ce surorile şi 
străjerii treceau prin acel scut până când dispăru și ultimul și 
se aşternu tăcerea. Cu toate acestea, ele stăteau pe rânduri, 
umăr lângă umăr, pe pasarelă, și priveau, iar străjerii erau în- 
grămădiți cu toții în spate, astfel încât să poată vedea toată 
lumea. 

Aranjându-și şalul, Lelaine se ridică în picioare. 

— O soră Verde a fost adusă dinaintea mea când a venit şi 
a întrebat de Egwene. 

Conducătoarele Verzi se agitară, schimbând priviri, fără 
îndoială întrebându-se de ce sora nu fusese adusă dinaintea 
lor. Lelaine se prefăcu a nu observa. 

— Nu a întrebat de Suprema Înscăunată Amyrlin, ci de 
Egwene al'Vere. Are o propunere care corespunde nevoilor 
noastre, cu toate că a fost reticentă în a-mi spune prea multe 
mie. Moria, vrei să o aduci ca să poată să își expună propu- 
nerea dinaintea Divanului? 

Ea își reluă locul. 

Moria ieşi din pavilion încruntându-se în continuare, iar 
mulțimea se dădu la o parte doar atât cât să o lase să treacă. 
Romanda le vedea pe surori încercând să îi pună întrebări, 
însă ea le ignora, facându-se nevăzută peste drum și intrând 
în aripa ocupată de Ajah Albastră. Romanda însăși avea câ- 
teva întrebări pe care i-ar fi plăcut să le pună în acest inter- 
val, dar întrebările ar fi fost un lucru nepotrivit în acel mo- 
ment, fie că era sau nu o întrunire informală. Cu toate aces- 
tea, conducătoarele nu așteptară în tăcere. În afară de Ajah 
Albastră, toate reprezentantele celorlalte frății coborâră de 
pe bănci, strângându-se laolaltă şi vorbind în şoaptă. În afară 
de cele din Ajah Albastră și Ajah Galbenă. Salita cobori şi se 
duse la platforma unde ședea Romanda, însă aceasta din ur- 
mă își ridică uşor mâna atunci când cealaltă femeie dădu să 
vorbească. 

— Ce-am putea discuta până când nu vom afla care este 
această propunere, Salita? 

Faţa rotundă a Conducătoarei tairene era la fel de impe- 
netrabilă ca o piatră, dar după o clipă, încuviinţă din cap și îşi 
reluă locul. Nu că n-ar fi fost inteligentă, departe de asta. Doar 
că era nepotrivită. 

În cele din urmă, Moria se întoarse, conducând o femeie 
înaltă în veşminte de un verde-închis și cu părul strâns la 
spate, lăsând să i se vadă fața aspră ca fildeşul, și prins cu un 
pieptene din argint. Toate conducătoarele îşi reluară locurile 
pe bănci. Trei bărbaţi cu săbii la șolduri venea în urma ei 
printre surorile care priveau şi intrară în pavilion. Neobişnuit 
lucru. Foarte neobișnuit când discuţiile fuseseră Tăinuite în 
Divan. La început, Romanda nu le prea acordă atenţie. De 
când murise ultimul ei străjer, cu mulţi ani în urmă, nu prea 
mai fusese interesată de aceştia. Însă cineva dintre Verzi icni, 
iar Aledrin ţipă. Chiar ţipă! Și se zgâia la străjeri. Asta trebuia 
să fie aceştia, şi nu doar pentru că o urmau pe sora Verde. 
Graţia letală a unui străjer nu putea fi confundată cu nimic. 


Romanda se uită mai insistent și mai că icni și ea. Aceștia 
erau bărbați cu totul diferiți, cum e un leopard față de un leu. 
Unul dintre ei, un băiat drăguţ, cu fața arsă de soare și cu pă- 
rul împletit în codițe subțiri, înveşmântat tot în negru, purta 
o pereche de insigne pe gulerul înalt al hainei. O sabie argin- 
tie şi o creatură şerpuitoare, cu coamă, roşu cu auriu. Ea au- 
zise suficiente descrieri ca să știe că se uita la un asha'man. 
Un asha'man care fusese legat, pare-se. Strângându-și poale- 
le, Malind sări jos de pe bancă şi ieși în fugă în mulţimea de 
surori. Cu siguranță nu era înspăimântată. Cu toate că şi 
Romanda recunoscu în sinea ei că era puțin neliniștită, însă 
doar în sinea ei. 

— Nu ești una dintre noi, zise Janya, vorbind ca de obicei 
într-un moment nepotrivit. Se aplecă în față, mijind ochii la 
sora nou-venită. Să înţeleg că nu ai venit aici ca să ni te alături? 

Sora Verde îşi strâmbă buzele, afişând un dezgust evident. 

— Ai înţeles corect, zise ea cu un puternic accent tarabo- 
ner. Numele meu este Merise Haindehl, iar eu, una, nu sunt 
de partea niciunei surori care doreşte să lupte împotriva al- 
teia, în vreme ce lumea este pe punctul să își piardă echili- 
brul. Vrăjmașul nostru este Umbra, nu femeile care poartă 
şalul la fel ca noi. 

Murmure se ridicară în pavilion, unele vădind mânie, al- 
tele, ruşine, își zise Romanda. 

— Dacă dezaprobi ceea ce facem noi, continuă Janya, de 
parcă ar fi avut dreptul să vorbească înaintea Romandei, de 
ce vii cu o propunere dinaintea noastră? 

— Pentru că Dragonul Renăscut i-a cerut-o Cadsuanei, iar 
Cadsuane mi-a cerut-o mie, răspunse Merise. 

Dragonul Renăscut? Tensiunea din Divan deveni brusc 
palpabilă, dar femeia continuă de parcă ar fi fost imună la ea. 
— Practic, nu este propunerea mea. Jahar, vorbește-le! 

Tânărul cu fața arsă de soare păși în faţă, iar când trecu pe 
lângă ea, Merise îl bătu ușor pe umăr, în semn de încurajare. 
Respectul Romandei față de ea crescu. A lega un asha'man 
era o realizare în sine. Pentru a bate ușor pe umăr pe unul, 
aşa cum ai mângâia un ogar, era nevoie de un oarecare curaj 
şi o oarecare încredere pe care ea însăși nu credea că le avea. 

Băiatul se duse cu pași mari în mijlocul pavilionului, pri- 
vind îndelung banca unde se afla etola Supremei Înscăunate 

Amyrlin, apoi se întoarse încet, trecându-și privirea peste 
conducătoare, cu un aer sfidător. Romanda își dădu seama că 
acestuia nu îi era nici teamă. O aes sedai controla legătura, iar 
el era singur şi înconjurat de surori. Însă, dacă simţea o fă- 
râmă de teamă, atunci şi-o controla foarte bine. 

— Unde este Egwene al'Vere? vru el să ştie. Am primit 
poruncă să îi fac această propunere ei. 

— Poartă-te cuviincios, Jahar, șopti Merise, iar obrajii lui 
se înroşiră. 

— Maica este indisponibilă pentru moment, răspunse 
Romanda cu blândeţe. Ne poţi spune nouă, iar noi îi vom zice 
ei de îndată ce vom putea. Propunerea aceasta vine din par- 
tea Dragonului Renăscut? 

Şi a Cadsuanei. A afla ce căuta femeia aceea în compania 
Dragonului Renăscut era de o importanţă secundară. 

În loc să răspundă, el rânji și se întoarse cu faţa la Merise. 

— Un bărbat tocmai a încercat să tragă cu urechea, zise el. 
Sau poate rătăcitul acela a fost cel care l-a ucis pe Eben. 

— Are dreptate. Vocea lui Aledrin era tremurătoare. Ceva 
mi-a atins scutul și n-a fost saidarul. 

— El conduce? întrebă cineva pe un ton mirat. 

Se stârni agitația când conducătoarele se foiră pe băncile 
lor, iar strălucirea Puterii le împresură pe câteva. 

Delana se ridică brusc în picioare. 

— Trebuie să iau o gură de aer, zise ea, privindu-l cu duş- 
mănie pe Jahar de parcă ar fi vrut să-i frângă grumazul. 

— Nu trebuie să te neliniștești, zise Romanda, deși nici ea 
nu era sigură, însă Delana, înfășurată în șal, ieși în grabă din 
pavilion. 

Malind trecuse pe lângă ea atunci când intrase, la fel făcând 
şi Nacelle, o malkieri înaltă și zveltă, una dintre cele puține ră- 
mase în Turn. Mulți oameni muriseră după ce Umbra pusese 
stăpânire pe Malkier, lăsându-se atrași în comploturi pentru 
a-şi răzbuna ţinutul, iar de-atunci, înlocuitorii fuseseră puţini 
şi răzleți. Nacelle nu era prea inteligentă, dar, pe de altă parte, 
Verzile nu aveau nevoie de inteligenţă, ci doar de curaj. 

— Întrunirea aceasta a fost Tăinuită în Divan, Malind, zise 
Romanda cu asprime în glas. 

— Nacelle are nevoie doar de câteva clipe, răspunse Malind, 
frecându-și mâinile. Iritată, nici măcar nu se obosi să o pri- 


vească pe Romanda, ţinându-și ochii ațintiţi la cealaltă Verde. 
Aceasta este prima ocazie pe care o are să testeze noua îm- 
pletitură. Haide, Nacelle. Încearcă. 

Strălucirea saidarului o înconjură pe sora Verde cea zvel- 
tă. Şocant! Femeia nu ceru nici permisiunea, nici nu le spuse 
ce împletitură intenționa să facă, cu toate că restricțiile erau 
destul de severe când venea vorba despre a folosi Puterea în 
Divan. Conducând toate cele Cinci Puteri, ea împleti în jurul 
asha'manului ceva ce aducea cu o împletitură pentru detec- 
tarea reziduurilor, un lucru care Romandei nu îi ieșea cu prea 
multă ușurință. Ochii albaștri ai Nacellei se măriră. 

— El conduce, zise ea pe nerăsuflate. Sau, cel puţin, îm- 
brăţișează saidinul. 

Romanda îşi arcui sprâncenele. Până și Lelaine icni. Desco- 
perirea unui bărbat care putea conduce ținea întotdeauna de 
citirea reziduurilor a ceea ce făcuse el, apoi restrângerea cu 
greutate a numărului de suspecți până când se ajungea la ade- 
văratul vinovat. Sau, cel puţin, ţinuse de asta. Treaba aceasta 
era cu adevărat minunată. Sau ar fi fost, înainte ca bărbaţii 
care puteau conduce să înceapă să poarte haine negre și să se 
plimbe de colo colo nestingheriți. Totuși, acest lucru nega un 
avantaj pe care acești bărbaţi îl avuseseră întotdeauna asupra 
surorilor aes sedai. Asha'manului nu părea să-i pese. Buzele 
lui se răsuciră în ceea ce ar fi putut fi un rânjet. 

— Ne poți spune ce conduce? întrebă ea, dar, spre deza- 
măgirea ei, Nacelle dădu negativ din cap. 

— Am crezut că voi putea, dar nu pot. Pe de altă parte... 
Hei, asha'mane! Întinde un fir spre una dintre conducătoare. 
Bagă de seamă: nimic periculos și să n-o atingi! 

Merise se uită furioasă la ea, cu pumnii proptiţi în șolduri. 
Poate că Nacelle uitase că el era unul dintre străjerii ei. Cu si- 
guranţă ea făcu un gest poruncitor în direcţia lui. 

Cu o privire încăpățânată în ochi, Jahar își deschise gura. 

— Fă-o, Jahar! zise Merise. Este al meu, Nacelle, dar am 
să-ți îngădui să îi dai o poruncă. Doar de data asta. 

Nacelle păru șocată. Aparent, chiar uitase acest lucru. 

Încăpăţânarea din privirea Asha'manului rămase, însă el 
trebuie să îi fi dat ascultare, deoarece Nacelle bătu din palme 
încântată şi râse. 

— Saroiya, zise ea, încântată. Ai întins un fir spre Saroiya. 
Domani Albă. Am dreptate? 

Saroiya cea cu piele arămie păli la faţă şi, strângându-și 
şalul cu ciucuri albi pe lângă trup, se lăsă să alunece pe bancă 
cât putu de departe. Că veni vorba, Aledrin se retrase şi ea 
spre marginea băncii pe care ședea. 

— Spune-i, zise Merise. Jahar poate fi încăpățânat, dar e 
băiat bun. 

— Domani Albă, recunoscut el, fără tragere de inimă. 

Saroiya se clătină de parcă ar fi fost pe punctul să cadă, 
iar el îi aruncă o privire dispreţuitoare. 

— A fost doar Spirit, iar firul a dispărut acum. 

Saroiya se întunecă la față, dar nu era limpede dacă din 
cauza mâniei sau a stânjenelii. 

— Este o descoperire uimitoare, zise Lelaine, și sunt con- 
vinsă că Merise îţi va îngădui să o testezi în continuare, Nacelle, 
dar Divanul are o treabă de încheiat. Sunt convinsă că ești de 
acord, Romanda. 

Romanda abia reuşi să se abţină să nu îi arunce o privire 
duşmănoasă. Lelaine își depășea limita adeseori. 

— Dacă demonstraţia ta a luat sfârşit, zise ea, te poţi re- 
trage, Nacelle. 

Sora malkieri Verde şovăi în a pleca, poate pentru că își 
dădea seama după expresia de pe fața Merisei că nu aveau să 
existe şi alte teste - zău, ai fi zis că, dintre toate, o soră Verde 
ar fi atentă cu orice bărbat care ar putea fi străjerul altei su- 
rori - însă nu avea încotro, fireşte. 

— Ce propunere are să ne facă Dragonul Renăscut, băie- 
te? întrebă Romanda, odată ce Nacelle ajunse de partea cea- 
laltă a scutului. 

— Aceasta, zise el, întorcându-se spre ea cu un aer mân- 
dru. Orice soră care îi este credincioasă Egwenei al'Vere poa- 
te lega un Asha'man, până la un total de patruzeci și șapte. Nu 
puteţi cere acest lucru Dragonului Renăscut sau unui bărbat 
care poartă dragonul, dar un soldat sau un consacrat nu vă 
poate refuza. 

Romanda simţi că avea să rămână fără aer în plămâni. 

— Trebuie să recunoști că acest lucru satisface nevoile 
noastre? zise Lelaine pe un ton calm. 


Femeia trebuie să fi ştiut esența acestei propuneri de la 
bun început, arză-o-ar focu’. 

— Recunosc, răspunse Romanda. 

Cu patruzeci şi şapte de bărbaţi care puteau conduce, cu 
siguranță ele îşi vor putea lărgi cercurile cât vor putea de 
mult. Poate vor crea chiar un cerc care să îi includă pe toți. 
Dacă existau limite, atunci acestea vor trebui discutate. 

Faiselle sări în picioare, de parcă aceasta ar fi fost o întru- 
nire formală. 

— Subiectul acesta trebuie dezbătut. Cer să se țină o în- 
trunire formală. 

— Nu văd necesitatea acesteia, îi spuse Romanda, fără a 
se ridica în picioare. Situația aceasta este mai bună decât... 
cea pe care am agreat-o anterior. 

Nu avea rost să spună prea multe în prezenţa băiatului 
sau a Merisei. Ce legătură avea ea cu Dragonul Renăscut? 
Oare se număra printre surorile despre care se zvonea că i-ar 
fi jurat credinţă lui? 

Saroiya se afla deja în picioare, înainte ca Romanda să 
rostească ultimul cuvânt: 

— Mai rămâne problema legămintelor, ca să ne asigurăm 
că deţinem controlul. Încă nu am convenit asupra lor. 

— Eu cred că legătura cu străjerul va anula orice alt le- 
gământ, zise Lyrelle pe un ton sec. 

Faiselle se ridică repede în picioare, iar ea și Saroiya vor- 
biră una peste cealaltă. 

— Pata... 

Tăcură, privindu-se cu bănuială. 

— Saidinul este curat, zise Jahar, cu toate că nimeni nu i 
se adresase. 

Merise trebuia să îl înveţe pe băiat cum să se poarte dacă 
avea de gând să îl aducă dinaintea Divanului. 

— Curat? repetă Saroiya pe un ton ironic. 

— A fost pătat de mai bine de trei mii de ani, interveni 
Faiselle pe un ton aspru. Cum poate fi curat? 

— Linişte! izbucni Romanda, încercând să redobândească 
controlul. Liniște! 

Ea le privi insistent pe Saroiya şi pe Faiselle până când 
acestea își reluară locurile, apoi îşi îndreptă atenţia spre 
Merise. 

— Pot presupune că te-ai legat cu el? 

Sora Verde încuviinţă o singură dată din cap. Ei chiar nu îi 
plăcea compania în care se afla și nu voia să spună un cuvânt 
în plus decât era nevoie. 

— Poţi spune că saidinul este fără pată? 

Femeia nu şovăi. 

— Pot. Mi-am luat timp pentru a mă convinge. Jumătatea 
masculină a Puterii este mult mai străină decât vă puteţi în- 
chipui. Nu este acea putere de neînduplecat, dar totuși blân- 
dă a saidarului, ci mai degrabă o mare dezlănţuită de foc și 
gheață, măturată de o furtună. Cu toate acestea, sunt convin- 
să că este curat. 

Romanda răsuflă îndelung. Era o minune că puteau echi- 
libra o parte dintre orori. 

— Nu ţinem o întrunire formală, dar pun următoarea în- 
trebare: cine este în favoarea acceptării acestei propuneri? 

Fu în picioare de îndată ce termină de rostit întrebarea, 
dar nu se ridică mai repede decât Lelaine, iar Janya le întrecu 
pe amândouă. În câteva clipe, toate se ridicară în picioare, în 
afară de Saroiya şi de Faiselle. Dincolo de scut, surorile îşi 
întorceau capetele în vreme ce discutau, fără îndoială, despre 
ceea ce ar fi putut fi votat deja. 

— Cum forumul mai mic a grăit, oferta de a lega patruzeci 
şi şapte de asha'mani a fost acceptată. 

Saroiyei i se lăsară umerii, iar Faiselle expiră îndelung. 

Ea invocă forumul cel mare în numele unităţii, însă nu fu 
mirată când cele două se încăpățânară să se ridice de pe băn- 
cile lor. La urma urmei, luptaseră împotriva abordării asha'ma- 
nilor cu fiecare ocazie, se chinuiseră, în pofida legii şi a tradi- 
ției, să împiedice acest lucru chiar şi după ce fusese luată o 
hotărâre în această privință. În orice caz, hotărârea fusese lu- 
ată şi fără a fi măcar nevoie de o alianță temporară. Legarea 
avea să dureze o viaţă, firește; cu toate acestea, era o variantă 
mai bună decât orice soi de alianță. Aceasta implica prea 
multă egalitate. 

— E o cifră ciudată, patruzeci și şapte, cugetă Janya. Pot 
să îi pun întrebări străjerului tău, Merise? Mulţumesc. Cum a 
ajuns Dragonul Renăscut la această cifră, Jahar? 


Era o întrebare foarte bună, gândi Romanda. Şocată fiind 
că reușiseră această mare realizare, fără a fi nevoie de o ali- 
anță, îi scăpase acest detaliu. 

Jahar se îndreptă de spate ca și când ar fi anticipat aceas- 
tă întrebare şi se temea să dea un răspuns. Însă expresia de 
pe faţă îi rămase aspră şi rece. 

— Cincizeci şi una de surori au fost legate deja de 
asha'mani, iar patru dintre noi suntem legaţi de aes sedai. Cei 
patruzeci şi şapte reprezintă diferența. Am fost cinci, dar 
unul a murit apărând-o pe aes sedai de care era legat. Țineţi 
minte numele lui: Eben Hopwil. Țineţi-l minte! 

Peste surorile uluite care şedeau pe bănci se aşternu tă- 
cerea. Romanda simţi un nod de gheaţă în stomac. Cincizeci 
şi una de surori? Legate de asha'mani? Era scandalos! 

— Poartă-te cuviincios, Jahar! se răsti Merise. Nu mă face 
să-ți spun din nou! 

În mod şocant, el se întoarse furios spre ea: 

— Trebuie să ştie şi ele, Merise. Trebuie să ştie! 

Întorcându-se din nou, își plimbă privirea peste bănci. Ochii 
îi scăpărau. Nu se temuse de nimic. Fusese furios, şi încă era. 

— Eben a fost legat de Daigian și de Beldeine. Aşadar, 
Daigian controlând legătura, când s-au trezit față în față cu una 
dintre rătăciți, n-a putut face nimic decât să strige: „Ea con- 
duce saidinul!” şi să o atace cu sabia. Și, în ciuda a ceea ce ea 
i-a făcut lui, distrus cum era, a reușit să se agațe de viaţă, să 
se agațe de saidin suficient de mult timp ca Daigian să o 
alunge. Așadar, ţineţi minte acest nume! Eben Hopwil. A lup- 
tat pentru sora lui aes sedai mult timp după ce ar fi trebuit să 
fie mort! 

Când tăcu, nimeni nu vorbi până când Escaralde zise în- 
tr-un final, foarte încet: 

— Îl vom ține minte, Jahar. Dar cum s-a întâmplat ca nu 
mai puțin de cincizeci şi una de surori să fie... legate de 
asha'mani? 

Se aplecă în față ca și când răspunsul lui ar fi fost la fel de 
şoptit. 

Băiatul ridică din umeri, încă furios. Pentru el nu avea im- 
portanță faptul că asha'manii le legau pe surorile aes sedai. 

— Elaida le-a trimis ca să ne distrugă. Dragonul Renăscut 
a dat o poruncă fermă ca nicio aes sedai să nu fie vătămată 

decât dacă aceasta va încerca să ne facă rău prima. Așadar 
Taim a hotărât să le captureze şi să le lege, înainte ca acestea 
să aibă ocazia să facă asta. 

Aşadar, erau acolitele Elaidei. Acest lucru ar trebui să 
conteze? Într-o oarecare măsură conta, doar puţin. Însă, ori- 
care soră care era legată de un asha'man aducea din nou în 
discuție chestiunea egalității, iar acest lucru era intolerabil. 

— Mai am o întrebare pentru el, Merise, zise Moria şi aș- 
teptă până când sora Verde dădu aprobator din cap. De două 
ori deja, ai vorbit ca şi când o femeie ar conduce saidinul. De 
ce? Acest lucru este imposibil. 

Murmure de aprobare se răspândiră în interiorul pavili- 
onului. 

— O fi imposibil, răspunse băiatul cu răceală în glas, dar 
ea a facut-o. Daigian ne-a povestit ce-a spus Eben, însă ea nu 
a putut detecta nimic în vreme ce femeia conducea. Trebuie 
să fi fost saidinul. 

Brusc, acel clopoțel răsună din nou într-un colţ al minţii 
Romandei, iar ea știu unde mai auzise numele de Cabriana 
Mecandes. 

— Trebuie să poruncim de îndată arestarea Delanei şi a 
Halimei, zise ea. 

Trebuia să dea explicaţii, fireşte. Nici măcar Suprema În- 
scăunată Amyrlin nu putea porunci arestarea unei conducă- 
toare fără a da explicații. Uciderea cu saidin a două surori 
care fuseseră prietene apropiate ale Cabrianei, o femeie cu 
care Halima susținuse că se împrietenise. O rătăcită care con- 
ducea jumătatea masculină a Puterii. Conducătoarele abia fu- 
ră convinse, mai ales Lelaine, până când, după o cercetare 
amănunțită a taberei, nu se găsi nici măcar o urmă a celor do- 
uă femei. Acestea fuseseră văzute îndreptându-se spre unul 
dintre locurile destinate călătoriei împreună cu Delana și 
slujnica ei, amândouă cărând niște legători mari și înaintând 
cu paşi repezi în urma Halimei, însă acestea dispăruseră. 


CAPITOLUL 24 
Miere în ceai 


Egwene ştiu de la bun început că acea captivitate ciudată 
în care se afla avea să fie grea; cu toate acestea, credea că ac- 
ceptarea durerii după obiceiul aielilor avea să fie partea cea 
mai ușoară. La urma urmei, ea fusese bătută crunt atunci 
când plătise tohul față de înțelepte pentru minciună, acestea 
aplicându-i lovituri de bici pe rând. Aşadar, avea experienţă, 
însă a accepta durerea nu însemna a te lăsa pur şi simplu 
pradă ei, ci a lupta. Trebuia să absorbi durerea înlăuntrul tău 
şi să o accepţi ca făcând parte din tine. Aviendha spunea că 
trebuia să fii în stare să zâmbeşti și să râzi de bucurie sau să 
cânţi în vreme ce durerea cea mai mare punea încă stăpânire 
pe tine. Acest lucru nu era deloc ușor. 

În acea primă dimineaţă, înainte de ivitul zorilor, când se 
afla în cabinetul Silvianei, se strădui din răsputeri, în vreme 
ce mai marea peste novice îi aplica lovituri peste fundul gol 
cu talpa tare a condurului ei. Nu făcu niciun efort să își înă- 
buşe suspinele atunci când acestea veniră sau, mai târziu, ur- 
letele fără cuvinte. Atunci când picioarele ei voiră să loveas- 
că, le îngădui să se agite până când mai marea peste novice i 
le prinsese sub ale ei, făcând-o cu greu din cauza poalelor. 
Apoi lovi cu degetele de la picioare pe podea în vreme ce își 
azvârlea capul în toate părţile. Încercă să absoarbă durerea 
înlăuntrul ei, să o inspire precum aerul. Durerea făcea parte 
din viaţă la fel de mult ca respiraţia. Astfel vedeau aielii viața. 
Dar, pe Lumină, durea al naibii de rău! 

Când, într-un final, îi fu îngăduit să se ridice, după ceea ce 
păruse a fi vreme îndelungată, ea tresări în momentul în care 
cămășuţa şi rochia căzură și îi atinseră carnea. Lâna albă pă- 

rea grea ca plumbul. Încercă să primească cu braţele deschisă 
acea senzație de arsură. Era greu, însă. Atât de greu. Cu toate 
acestea, suspinele ei părură a înceta de la sine, iar şiroaiele 
de lacrimi îi secară repede. Ea nici nu se smiorcăi, nici nu se 
zvârcoli. Se privi cu atenţie în oglinda de pe perete, a cărei 
poleială începea să se şteargă. Câte mii de femei se priviseră 
în acea oglindă de-a lungul anilor? Celor care erau disciplina- 
te în această încăpere li se cerea întotdeauna să își studieze 
reflexia în oglindă după lovituri şi să se gândească de ce fuse- 
seră pedepsite. Însă ea nu de aceea o făcu. Era în continuare 
roşie la față, dar părea deja... calmă. În ciuda puternicei sen- 
zații de arsură din partea dorsală, se simţea, de fapt, calmă. 
Poate că ar trebui să încerce să cânte? Poate că nu. Scoţân- 
du-și o batistă albă din pânză din mânecă, îşi şterse cu grijă 
obrajii. 

Silviana o studie cu o privire satisfăcută, înainte să pună 
condurul la locul lui în comoda îngustă vizavi de oglindă. 

— Cred că ţi-am acaparat atenţia de la bun început, alt- 
minteri aș fi fost mai aspră cu tine, zise ea pe un ton sec, aran- 
jându-şi cocul de la ceafă. Oricum, mă îndoiesc că te voi reve- 
dea prea curând. Poate ţi-ar face plăcere să afli că am pus în- 
trebări așa cum ai cerut. Melare a început deja să pună între- 
bări. Femeia este Leane Sharif, cu toate că numai Lumina 
ştie... Tărăgănă și clătină din cap, trăgându-și scaunul în spa- 
tele mesei de scris şi așezându-se. A fost foarte neliniștită în 
privinţa ta, mai mult decât în privinţa ei înseși. O poți vizita 
în timpul liber. Dacă vei avea timp liber. Voi da porunci. Se 
află în celulele deschise. Şi-acum, ar fi bine s-o iei la fugă dacă 
vrei să mănânci ceva înainte de prima ta lecţie. 

— Mulţumesc, zise Egwene, întorcându-se spre ușă. 

Silviana oftă îndelung. 

— Nici o reverență, copilă? Muind penița în călimara lu- 
crată în argint, începu să scrie în catastiful pedepselor, scrisul 
ei fiind îngrijit şi precis. Ne vom revedea la amiază. Se pare că 
vei servi primele tale două mese în Turn, stând în picioare. 

Egwene ar fi putut să lase lucrurile așa, dar în toiul nopții, 
în vreme ce așteptase ca Divanul să se întrunească în Tel'aran'rhiod, 
hotărâse ce risc trebuia să își asume. Avea de gând să lupte, 
dar trebuia să o facă prefacându-se în tot acest timp că ac- 
cepta situaţia. Într-o oarecare măsură, cel puţin. În limitele 


stabilite de ea. Dacă refuza fiecare ordin, ar fi părut doar în- 
căpățânată - și poate că asta ar duce la întemnițarea ei într-o 
celulă, unde ea ar fi fost inutilă -, dar unele porunci trebuia 
să le ignore dacă voia să îşi păstreze o fărâmă de demnitate. 
Trebuia să facă asta. Mai mult decât niște fărâme. Nu le putea 
îngădui să nege cine era ea, oricât de mult ar fi insistat ele. 

— Suprema Înscăunată Amyrlin nu face reverenţe nimă- 
nui, zise ea pe un ton calm, ştiind prea bine ce reacție avea să 
primească drept răspuns. 

Faţa Silvianei se înăspri şi luă din nou peniţa în mână. 

— Ne vom vedea şi la ora cinei. Îţi sugerez să pleci fără să 
mai rosteşti un cuvânt, asta dacă nu vrei să-ți petreci toată 
ziua pe genunchii mei. 

Egwene plecă fără să mai scoată un cuvânt. Și fără să facă 
vreo reverență. Era un risc foarte mare, ca atunci când mer- 
geai pe o sârmă întinsă peste un hău adânc. Dar trebuia să 
şi-l asume. 

Spre surprinderea ei, Alviarin se plimba de colo colo afară 
pe coridor, înfășurată în şalul ei cu ciucur alb și cuprinzân- 
du-se cu brațele, zgâindu-se la ceva în depărtare. Ştia că fe- 
meia nu mai era Păstrătoarea Elaidei, chiar dacă nu știa de ce 
aceasta fusese înlăturată atât de brusc. Spionarea în Tel'aran'rhiod 
îi oferea doar frânturi de informaţii; în multe privinţe, era 
doar o reflexie incertă a lumii reale. Alviarin trebuie să o fi 
auzind urlând, dar, în mod ciudat, Egwene nu se simţea ruși- 
nată. Ea ducea o luptă ciudată, iar în luptă, te pricopseai cu 
răni. Sora Albă, care de obicei părea a fi de gheață; nu mai pă- 
rea a avea o atitudine atât de rece în acea zi. De fapt, ea părea 
destul de agitată. Îşi ținea buzele întredeschise, iar ochii îi 
scânteiau. Egwene nu îi oferi nicio reverență, însă Alviarin nu 
îi aruncă decât o privire plină de venin, înainte să intre în ca- 
binetul Silvianei. Un risc mare. 

Pe coridor, puţin mai încolo, două Roșii stăteau și priveau. 
Una avea fața rotundă, cealaltă era zveltă, dar amândouă 
aveau priviri reci şi îşi ţineau șalurile răsfrânte pe braţe, ast- 
fel încât să li se vadă bine ciucurii roşii. Nu era aceeași pere- 
che care fusese acolo atunci când se trezise ea, dar nu se 
aflau acolo din întâmplare. Nu erau tocmai gărzi, dar aduceau 
cu unele. Ea nu le oferi nici lor o reverență. Roşiile o priveau 
cu niște fețe lipsite de expresie. 

Înainte să apuce să facă doi-trei pași pe gresia roşu cu 
verde, auzi în urma ei țipătul de durere al unei femei, înăbu- 
şit de ușa grea a cabinetului Silvianei. Așadar, Alviarin își pri- 
mea pedeapsa și n-o făcea prea bine, de țipa din toţi rărun- 
chii atât de curând. Asta dacă nu cumva și ea încerca să ac- 
cepte durerea, ceea ce părea puţin probabil. Egwene și-ar fi 
dorit să știe de ce era pedepsită Alviarin, dacă era o pedeapsă 
impusă. Un general avea iscoade care îl informau despre 
vrăjmașii lui. Ea nu avea decât propriii ochi și propriile 
urechi, precum şi puţinele informaţii pe care le putea afla din 
Lumea Nevăzută, însă, cum orice fărâmă de informaţie se 
putea dovedi utilă, trebuia să cerceteze în continuare. 

Cu sau fără micul dejun, se întoarse în odaia ei mică din 
aripa novicelor doar atât cât să se spele pe față cu apă rece la 
lavabou și să îşi pieptene părul. Pieptenele, pe care îl ţinea în 
punga de la brâu, se număra printre puţinele lucruri perso- 
nale pe care le păstrase. În timpul nopţii, veșmintele pe care 
le purtase atunci când fusese capturată dispărură, fiind înlo- 
cuite cu cele albe de novice, însă rochiile și cămășuţele care 
atârnau în cuie pe peretele alb erau ale ei. Puse deoparte 
atunci când fusese numită aleasă, acestea mai aveau încă mici 
etichete cu numele ei cusute în interiorul tivului. Turnul nu 
făcea niciodată risipă. Nu se știa niciodată când unei fete noii 
se potrivea un rând de haine vechi. Însă faptul că nu putea 
purta nimic altceva în afară de albul novicelor nu însemna că 
ea era novice, indiferent ce credeau Elaida și celelalte. 

Plecă abia după ce se asigură că nu mai era roşie la față și 
arăta calmă. Când nu aveai prea multe arme la dispoziţie, în- 
fățișarea era una. Aceleaşi două Roşii aşteptau în galeria cu 
balustradă ca să o urmeze ca niște umbre. 

Sala de mese unde mâncau novicele se afla la cel mai de 
jos nivel al Turnului, într-o parte a bucătăriei principale. Era 
o încăpere mare și simplă, cu pereţi albi, deşi plăcile din gre- 
sie ale pardoselii arătau toate culorile frățiilor Ajah, și plină 
cu mese la fiecare dintre ele încăpând șase sau opt femei pe 
niște bănci mici. Mai bine de o sută de femei înveșmântate în 
alb şedeau la aceste mese, sporovăind în timp ce luau micul 
dejun. Elaida trebuie că era foarte fixată pe numărul lor. Tur- 
nul nu mai găzduise atât de multe novice de ani buni. Fără 
îndoială că veştile despre dezbinarea Turnului fuseseră în- 


deajuns ca să le facă pe unele să se gândească să meargă în 
Tar Valon. Egwene nu era impresionată. Femeile abia dacă 
umpleau jumătate din sala de mese, poate nici atât, plus că 
mai exista una cu un etaj mai sus, care stătea închisă de se- 
cole întregi. Odată ce ea avea să pună stăpânire pe Turn, cea 
de-a doua bucătărie urma să fie deschisă din nou, iar novicele 
tot trebuiau să mănânce cu rândul, un lucru necunoscut încă 
de dinainte de Războaiele Troloce. 

Nicola o zări de îndată pe cea care intră - femeia părea să 
se fi uitat după ea - și le înghionti pe novicele de ambele 
părți. Tăcerea începu să se aştearnă rând pe rând la mese și 
toate capetele se întoarseră spre Egwene în timp ce ea plutea 
de-a lungul culoarului central. Nu privi nici în dreapta, nici în 
stânga. 

Pe la jumătatea drumului spre ușa de la bucătărie, o no- 
vice scundă și slabă, cu părul lung şi negru, îşi întinse brusc 
un picior şi îi puse piedică. Recâștigându-și echilibrul chiar 
înainte să pice în nas, Egwene se întoarse cu o expresie calmă 
pe față. Încă o harță. Tânăra avea înfăţişarea palidă a unei 
cairhienine. Atât de aproape, Egwene putea fi sigură că fe- 
meia va fi testată pentru a fi numită aleasă, asta dacă nu va 
avea alte eşecuri. Însă Turnul se pricepea la a elimina astfel 
de lucruri. 

— Cum te cheamă? întrebă ea. 

— Alvistere, răspunse tânăra, accentul confirmându-i pa- 
loarea feţei. De ce vrei să știi? Ca să-i spui poveşti Silvianei? 
N-are să-ți fie de niciun folos. Toate vor spune că n-au văzut 
nimic. 

— Ce păcat, Alvistere. Vrei să devii aes sedai și să renunți 
la posibilitatea de a minţi, dar vrei ca altele să mintă pentru 
tine. Vezi vreo nepotrivire aici? 

Alvistere se înroşi la față. 

— Cine eşti tu ca să-mi ţii prelegeri? 

— Eu sunt Suprema Înscăunată Amyrlin. Sunt prizonieră, 
dar încă Supremă Înscăunată Amyrlin. 

Alvistere făcu ochii mari de uimire, iar în încăpere se au- 
ziră şuşoteli în timp ce Egwene se îndrepta spre bucătărie. 
Nu crezuseră că ea revendica în continuare acest titlu înveș- 
mântată în alb şi dormind printre ele. Era mai bine să le dez- 
vețe repede de acest gând. 

Bucătăria era mare, o încăpere cu tavan înalt și gresie gri, 
unde rotisoarele din vetrele lungi din piatră erau nemişcate, 
dar unde sobele din fier şi cuptoarele emanau suficientă căl- 
dură încât ea ar fi început de îndată să asude dacă n-ar fi ştiut 
cum să o ignore. Muncise în această bucătărie destul de des și 
părea o certitudine că avea s-o facă din nou. Sălile de mese o 
înconjurau din trei părți, cea pentru Alese, cea pentru aes 
sedai, precum şi cea pentru novice. Laras, Stăpâna Bucătări- 
ei(60), mergea legănat de colo colo, cu fața asudată și pur- 
tând un şorț imaculat care ar fi putut fi croit din trei rochii de 
novice. Își flutura lingura lungă din lemn ca pe un sceptru în 
timp ce le clădea instrucțiuni bucătăreselor, ajutoarelor de 
bucătărese și slujnicelor, care se grăbeau să îi îndeplinească 
poruncile la fel de repede ca ale unei regine. Poate chiar mai 
repede. Era puţin probabil ca o regină să lovească pe cineva 
cu sceptrul pentru că acea persoană se mişca prea încet. 

Multe bucate păreau să fie duse pe tăvi, unele lucrate în 
argint, altele din lemn sculptat sau poleite. Femeile le duceau 
prin ușă în sala principală de mese a surorilor. Nu existau 
servitoare cu Flacăra Tar Valonului cusută pe piept, ci femei 
impunătoare, în veșminte din lână bine croite şi cu o brode- 
rie pe ici, pe colo, slujnicele personale ale surorilor care 
aveau să urce multele scări ce duceau spre aripile ocupate de 
frățiile ajah. 

Oricare dintre surorile aes sedai putea mânca în odăile ei 
dacă dorea, deși asta însemna să conducă pentru a-și încălzi 
din nou mâncarea. Cu toate acestea, cele mai multe dintre ele 
se bucurau de companie în timpul mesei. Cel puţin, o făcuse- 
ră. Șuvoiul constant de femei care duceau tăvi acoperite cu o 
bucată de pânză era o confirmare a faptului că Turnul Alb era 
plin de fisuri. Ar fi trebuit să simtă mulțumire. Dar Turnul era 
căminul ei. Nu simţi decât tristeţe. Și furie față de Elaida. Fe- 
meia aceea merita să fie destituită doar pentru ceea ce făcuse 
cu Turnul de când obținuse etola şi sceptrul! 


60 Mistress of the Kitchens, în textul original. Aşa cum funcţia 
Silvianei, Mistress of Novices, a fost tradusă mai marea peste novice, 
şi Laras este mai marea peste bucătării, o expresie folosită încă de 
la prima apariţie a femeii în romanele din serie (Dragonul Renăs- 
cut, cap. 17 - „Sora Roşie”). (n.red.) 


Laras îi aruncă o privire lungă, lăsându-și bărbia jos până 
când se pricopsi cu o a patra, apoi începu din nou să-și flutu- 
re lingura și să se uite peste umărul unei ajutoare de bucătă- 
reasă. 

Cândva, femeia le ajutase să fugă pe Siuan şi pe Leane, 
aşadar loialitatea ei față de Elaida era slabă. Ar ajuta o altă 
soră acum? Cu siguranță se străduia cât putea de mult să nu 
mai privească deloc în direcția Egwenei. O altă ajutoare de 
bucătăreasă, care cel mai probabil nu o deosebea de celelalte 
novice, o femeie zâmbitoare care mai avea de lucru încă la 
cea de-a doua bărbie a sa, îi dădu o tavă din lemn pe care se 
aflau o cană rezistentă cu ceai aburind și o farfurie albă şi 
groasă cu o bucată de pâine, măsline și brânză albă şi sfărâ- 
micioasă, pe care ea o duse înapoi în sala de mese. 

Tăcerea se așternu din nou şi încă o dată, toţi ochii se 
ațintiră asupra ei. Fireşte. Novicele știau că fusese chemată în 
cabinetul mai marei peste novice. Așteptau să vadă dacă avea 
să mănânce stând în picioare. Ea şi-ar fi dorit să se lase ușor 
pe banca tare de lemn, însă se forță să se așeze normal. Lucru 
care îi stârni din nou acea senzaţie de arsură, firește. Senzaţia 
nu era la fel de intensă ca adineauri, dar îndeajuns ca să o 
facă să se foiască înainte să apuce să se oprească. În mod 
ciudat, nu simţi nicio dorință reală să se strâmbe sau să se 
zvârcolească. Să se ridice în picioare, da, dar nu celelalte. Du- 
rerea făcea parte din ea. O accepta fără să i se împotrivească. 
Încerca să o îmbrățişeze, dar încă îi era imposibil să facă asta. 

Ea rupse o bucată de pâine - se părea că şi aici erau găr- 
gărițe în faină - şi, încet, conversațiile începură din nou în 
încăpere, în șoaptă, deoarece nu era de așteptat ca novicele 
să facă prea mult zgomot. Discuţia fu reluată și la masa ei, cu 
toate că niciuna nu se osteni să o includă şi pe ea. N-aveau 
decât. Ea nu se afla aici ca să își facă prietene în rândul novi- 
celor. Nici ca ele să o considere ca fiind una dintre ele. Nu, 
scopul ei era mult mai diferit. 

Când ieşi din sala de mese împreună cu novicele, după ce 
își duse tava înapoi în bucătărie, găsi alte două Roşii aştep- 
tând-o acolo. Una dintre ele era şireata Katerine Alruddin, 
îmbrăcată într-o rochie roşie cu dungi cenușii. Părul negru şi 
bogat i se revărsa pe spate până la talie, iar şalul îi stătea răs- 
frânt peste coate. 

— Bea asta, îi zise Katerine pe un ton poruncitor, întinzân- 
du-i o cupă de cositor cu mâna ei subțire. Ai grijă să bei tot. 

Cealaltă Roșie, cu faţa întunecată și pătrăţoasă, își aranjă 
şalul nerăbdătoare şi făcu o grimasă. Aparent, ea detesta să 
joace rolul unei servitoare fie chiar şi prin asociere. Sau poate 
detesta ceea ce conţinea cupa. 

Egwene bău, înăbușindu-și un oftat. Ceaiul slab de rădă- 
cina-furcii arăta și avea gust de apă puţin tulbure, cu o ușoară 
aromă de mentă. Mai degrabă era o amintire a mentei decât o 
aromă. Prima cană pe care o băuse fusese la scurtă vreme 
după ce se trezise, surorile Roșii de serviciu fiind nerăbdă- 
toare să termine cu despărțirea de Izvor şi să își vadă de tre- 
burile lor. Katerine întârziase o oră, dar chiar și fără cana de 
ceai, se îndoia că Egwene ar fi putut conduce Puterea cu o 
forţă foarte mare încă o bună bucată de vreme. Cu siguranţă, 
nu fără o forță îndeajuns de mare ca să fie de folos. 

— Nu vreau să întârzii la prima mea lecţie, zise ea, dân- 
du-i cana înapoi. 

Katerine o luă, cu toate că părea surprinsă că făcuse trea- 
ba asta. Egwene pluti în urma novicelor, înainte ca sora să 
apuce să se împotrivească. Sau să își aducă aminte să o doje- 
nească pentru că nu făcuse o reverență. 

Acea primă lecţie, ținută într-o încăpere simplă, fără fe- 
restre, unde zece novice ocupau bănci menite pentru treizeci 
sau mai multe, fu dezastruoasă, întocmai cum se așteptase ea. 
Cu toate acestea, nu fu dezastruos pentru ea, indiferent de 
rezultat. Instructoarea era Idrelle Menford, o femeie înaltă și 
slabă, cu privirea aspră, care fusese deja aleasă când Egwene 
venise pentru prima oară la Turn. Încă mai purta rochia albă 
cu cele șapte dungi colorate la tiv şi la manşete. Egwene se 
așeză la capătul unei bănci, încă o dată fără a lua în seamă 
acea senzație de arsură. Aceasta se mai diminuase, deși nu 
foarte mult. Îmbrățişează durerea. 

Stând în picioare pe un mic podium în faţa clasei, Idrelle 
privi cu un aer de superioritate și cu o oarecare satisfacție 
atunci când o văzu din nou în veşminte albe pe Egwene. 
Aceasta mai că îi atenua căutătura încruntată, o trăsătură a 
Idrellei. 

— Aţi trecut toate etapa în care ați făcut mingi simple de 
foc, se adresă ei clasei, dar haideţi să vedem de ce este în 


stare fata cea nouă. Obişnuia să aibă o părere foarte bună 
despre ea însăşi, să ştiţi. Câteva novice chicotiră. Fă o minge 
de foc, Egwene. Haide, copilă. 

O minge de foc? Aceasta se număra printre primele lu- 
cruri pe care învăţa să le facă o novice. Ce urmărea? 

Deschizându-se în fața Izvorului, Egwene îmbrăţișă sai- 
darul şi îl lăsă să o străbată. Rădăcina-furcii îngăduia doar un 
strop, un firicel, când ea era obişnuită cu torente, însă era tot 
Putere și, firicel sau nu, aceasta îi aduse toată viaţa şi bucuria 
saidarului, acea conștientizare sporită a sinelui şi a încăperii 
în care se afla. Conştientizarea sinelui însemna că își simțea 
fundul ca și când ar fi fost lovit recent cu condurul, însă nu se 
foi. Inspiră durerea. Putea simţi parfumul slab al săpunului 
cu care se spălaseră novicele în dimineața aceea. Putea vedea 
o venă mică pulsând pe fruntea ldrellei. O parte din ea își 
dorea să o pocnească peste ureche pe femeie cu un fir de Aer, 
dar având în vedere cantitatea de Putere pe care o controla 
acum, ldrelle abia dacă ar fi simţit lovitura. În schimb, con- 
duse fire de Foc şi de Aer, producând o minge mică de foc 
verde care pluti în fața ei. Era o minge deschisă la culoare, 
amărâtă, aproape transparentă. 

— Foarte bine, zise Idrelle pe un ton sarcastic. 

Ah, da. Voise să înceapă prin a le arăta novicelor cât de 
slabă era conducerea Egwenei. 

— Eliberează saidarul. Şi-acum, clasă... 

Egwene adăugă o minge albastră, apoi una brună, apoi 
una cenușie, făcându-le să se rotească una în jurul celeilalte. 

— Eliberează Izvorul! se răsti Idrelle. 

O minge galbenă se alătură, apoi una albă și, în cele din 
urmă, una roșie. Adăugă repede inele de foc, unul în interio- 
rul celuilalt, în jurul mingilor ce se roteau. Inelul roșul apăru 
primul de astă dată, deoarece ea voia să fie cel mai mic, iar 
inelul verde ultimul, şi cel mai mare. Dacă ea ar fi putut să 
aleagă o frăție Ajah, aceasta ar fi fost cea Verde. Șapte inele 
de foc se învârteau, niciunul în aceeași direcţie, în jurul a 
şapte mingi de foc care efectuau un dans complicat în interi- 
or. Or fi fost ele deschise la culoare și slabe, dar ofereau un 
spectacol impresionant care îi despica firele în paisprezece 
direcţii. A face jonglerii cu Puterea nu era cu mult mai uşor 
decât a face jonglerii cu mâinile. 

— Încetează! strigă Idrelle. Încetează! Strălucirea saidaru- 
lui o împresură pe profesoară şi un bici de Aer o lovi pe Egwene 
peste spate. Am spus să încetezi! 

Biciul lovi din nou, apoi din nou. 

Calmă, Egwene făcea ca inelele să se rotească, iar mingile 
să danseze. După loviturile puternice de condur pe care i le 
aplicase Silviana, îi era uşor să accepte durerea pricinuită de 
biciul Idrellei. Dacă nu chiar să o îmbrăţișeze. Oare va reuși 
vreodată să zâmbească în vreme ce era bătută? 

Katerine şi cealaltă Roşie îşi făcură apariţia în prag. 

— Ce se întâmplă aici? întrebă sora cu părul negru pe un 
ton poruncitor. 

Însoţitoarea ei făcu ochii mari de uimire când văzu ce fă- 
cea Egwene. Era puţin probabil ca oricare din ele să fi fost în 
stare să despice firele atât de departe. 

Fireşte că toate novicele săriră în picioare și făcură o re- 
verență atunci când intrară surorile aes sedai. Egwene ră- 
mase pe bancă. 

Idrelle își răsfiră poalele cu dungi, părând tulburată. 

— Nu vrea să înceteze, se tângui ea. l-am spus să înceteze, 
dar nu vrea! 

— Încetează, Egwene! porunci Katerine pe un ton ferm. 

Egwene mențţinu firele până când femeia își deschise gura 
din nou. Abia atunci ea eliberă saidarul şi se ridică în picioare. 

Katerine tăcu şi trase adânc aer în piept. Pe faţa ei se citea 
acea seninătate specifică surorilor aes sedai, însă ochii îi 
scăpărau. 

— Vei da fuga în cabinetul Silvianei și îi vei spune că n-ai 
ascultat-o pe instructoarea ta şi că ai întrerupt lecţia. Pleacă! 

Zăbovind îndeajuns de mult ca să îşi netezească poalele - 
atunci când se supunea, nu trebuia să o facă trădând vreun 
semn de nerăbdare sau grabă -, Egwene se înghesui printre 
cele două aes sedai și pluti de-a lungul coridorului. 

— Ți-am spus să dai fuga, zise Katerina cu asprime în 
urma ei. 

Un fir de Aer o lovi peste fundul încă sensibil. Acceptă du- 
rerea. Încă o lovitură. Inspiră durerea ca aerul. O a treia, sufi- 
cient de tare ca să o facă să se clatine. Îmbrăţişează durerea. 

— Lasă-mi mâna, Jezrail, mârâi Katerina. 


— N-am să fac asta, zise cealaltă soră cu un puternic ac- 
cent tairen. Ai mers prea departe, Katerine. O lovitură sau 
două sunt permise, dar a-i aplica o pedeapsă mai departe 
cade în sarcina mai marei peste novice. Lumină, în ritmul 
ăsta, o vei lăsa incapabilă să mai meargă înainte să ajungă la 
Silviana. 

Katerine gâfâia. 

— Prea bine, zise ea într-un final. Dar poate adăuga ne- 
ascultarea unei surori pe lista ei de ofense. Voi întreba, Egwene, 
ca să nu-ţi treacă prin minte să omiţi de asta. 

Când intră în cabinetul mai marei peste novice, Silviana 
își arcui sprâncenele în semn de mirare. 

— Din nou? Atât de repede? Adu condurul din comodă, 
copilă, şi spune-mi ce-ai mai făcut acum. 

După alte două lecţii și alte două vizite în cabinetul Silvianei — 
Egwene refuza să fie luată în derâdere, iar dacă o aleasă nu 
voia ca ea să se descurce mai bine decât aleasa însăși, atunci 
femeia nu trebuia să îi ceară să facă lucruri - plus întrevede- 
rea programată la amiază, femeia cu trăsături severe hotărî 
că ea trebuia să își înceapă fiecare zi fiind tămăduită. 

— Altminteri, în curând vei fi prea plină de vânătăi ca să 
mai fi lovită fără să nu sângerezi. Dar să nu crezi că asta în- 
seamnă că am să fiu mai îndurătoare cu tine. Dacă vei avea 
nevoie de tămăduire de trei ori pe zi, atunci am să te lovesc 
încă şi mai tare ca să compensez. Dacă va fi nevoie, voi apela 
la curea sau la nuia. Pentru c-am să-ți bag minţile-n cap, co- 
pilă. Crede-mă pe cuvânt. 

Acele trei lecţii, în urma cărora rămaseră trei alese foarte 
stânjenite, avură o altă consecință. Ea urma să fie instruită în 
sesiune particulară de către aes sedai, treabă care cădea de 
obicei în sarcina aleselor. Asta însemna să urce coridoarele 
lungi şi spiralate, pe ai căror pereţi atârnau tapiserii, până la 
aripile frățiilor ajah, unde surorile stăteau la intrări ca niște 
santinele. Adevărul fie spus, erau santinele. Vizitatoarele din 
alte frăţii ajah nu erau binevenite, iar asta era puțin spus. De 
fapt, ea nu văzuse niciodată vreo aes sedai apropiindu-se de 
aripa locuită de altă frăție ajah. 

În afară de conducătoare, arareori le vedea pe surori pe 
coridoarele din afara dormitoarelor, iar atunci erau în gru- 
puri, purtând mereu șalurile şi, de obicei, fiind urmate îndea- 

proape de străjeri. Însă această teamă nu semăna cu cea care 
pusese stăpânire pe tabăra de dincolo de ziduri. Aici, erau 
întotdeauna surori din aceeaşi frăție care se plimbau împre- 
ună, iar când două grupuri treceau unul pe lângă celălalt, su- 
rorile îşi aruncau priviri dușmănoase, dacă nu chiar ucigă- 
toare. În cele mai toride veri, Turnul rămânea răcoros; cu 
toate acestea, atmosfera părea febrilă și glacială atunci când 
surorile din frății diferite se apropiau prea mult unele de ce- 
lelalte. Până și conducătoarele pe care le recunoștea mergeau 
cu paşi grăbiţi. Puținele dintre acestea care își dădeau seama 
cine era ea îi aruncau o privire lungă și iscoditoare, dar majo- 
ritatea păreau a fi cu mintea în altă parte. Pevara Tazanovni, 
o conducătoare durdulie și drăguță care le reprezenta pe Ro- 
şii, mai că se izbi de ea într-o zi - Egwene n-avea de gând să 
se dea la o parte, nici măcar din calea conducătoarelor -, însă 
Pevara își văzu mai departe de drum în grabă, ca și când n-ar 
fi observat-o. Altădată, Doesine Alwain, slabă ca un băieţan- 
dru, deşi elegant îmbrăcată, făcu la fel în vreme ce era cufun- 
dată într-o discuţie cu o altă soră Galbenă. Niciuna nu se uită 
în direcţia ei de două ori. Ea ar fi vrut să aibă vreo idee des- 
pre cine era cealaltă soră Galbenă. 

Egwene ştia numele celor zece „cârtițe” pe care Sheriam 
şi celelalte le trimiseseră în Turn ca să încerce să o submine- 
ze pe Elaida, iar ei i-ar fi plăcut foarte mult să ia legătura cu 
ele, însă nu le cunoştea la față, iar dacă ar fi întrebat despre 
ele, n-ar fi făcut decât să atragă atenţia asupra lor. Nădăjduia 
ca una dintre ele să o tragă deoparte sau să dea un răvaș, însă 
niciuna nu făcu asta. Va trebui să ducă această luptă de una 
singură, cu excepţia Leanei, asta dacă nu va auzi din întâm- 
plare ceva care să o ajute să identifice acele fețe după nume. 

Fireşte că nu o neglija pe Leane. În a doua noapte după ce 
revenise în Turn, după cină, ea coborâse la celulele deschise, 
deși era ruptă de oboseală. În acele câteva încăperi de la pri- 
mul subsol erau ţinute femeile care puteau conduce, chiar da- 
că nu erau întemnițate de-a binelea. Fiecare era ținută capti- 
vă într-o cuşcă mare cu bare din fier care porneau de la par- 
doseala din piatră și ajungeau la tavanul din piatră, cu un 
spațiu în jurul lor de patru pași şi cu lampadare din fier care 
ofereau lumină. Lângă celula Leanei ședeau pe băncile de 
lângă perete două Brune, însoțite de un străjer, un bărbat lat 


în umeri și cu un chip frumos și fire albe la tâmple. El îşi ridi- 
că privirea când intră Egwene, apoi continuă să-și ascută 
pumnalul pe o tocilă. 

Una din Brune era Felaana Bevaine, o femeie zveltă, cu 
părul lung și bălai, care lucea de parcă și l-ar fi periat de câ- 
teva ori pe zi. Ea se opri din a scrie într-un caiet cu coperte 
din piele, pe care îl ţinea pe genunchi, suficient cât să ros- 
tească cu o voce răgușită: 

— O, tu erai, ai? Ei bine, Silviana a zis că poți veni în vizi- 
tă, copilă, dar să nu-i dai nimic fără să-i arăţi mai întâi lui 
Dalevien sau mie. Și să nu faci tam-tam. 

Îşi văzu mai departe de scris. Dalevien, o femeie îndesată 
cu fire cărunte în părul negru, tuns scurt, nu îşi ridică privi- 
rea de la cele două cărți ale căror texte le compara, deschise 
fiecare pe câte un genunchi. Strălucirea saidarului o împre- 
sura şi ținea un scut în jurul Leanei; prin urmare, nu avea 
niciun motiv să se uite odată ce acesta fusese țesut. 

Egwene nu irosi timpul şi dădu fuga la cușcă, vârându-și 
mâinile printre barele din fier ca să i le prindă pe ale Leanei. 

— Silviana mi-a spus că în sfârşit cred cine eşti, zise ea, râ- 
zând, dar nu m-am așteptat să te găsesc într-un asemenea lux. 

Era lux doar comparativ cu celulele mici și întunecate în 
care era ținută o soră care își aștepta judecata, unde în loc de 
saltea era pusă papură pe jos și unde primeai o pătură doar 
dacă aveai noroc. Cuşca Leanei părea într-adevăr destul de 
confortabilă. Avea un pat mic care părea mai moale decât 
cele din dormitoarele novicelor, un scaun cu spătar şi o pernă 
albastră cu ciucuri şi o masă pe care se aflau trei cărți și o 
tavă cu resturile de la cină. Ba avea chiar și un lavabou, deşi 
atât carafa albă, cât şi lavoarul erau ciobite și oglinda avea 
bule de aer, iar paravanul, îndeajuns de opac încât ea să pară 
doar o formă întunecată în spatele lui, ascundea oala de 
noapte. 

Leane râse și ea. 

— O, sunt foarte cunoscută, zise ea cu vioiciune în glas. 

Până și postura ei părea languroasă, imaginea întruchi- 
pată a unei domani seducătoare, în ciuda veșmintelor simple 
din lână, închise la culoare. Vocea voioasă îi rămase de dina- 
inte ca ea să decidă cine voia să fie. 

— Am avut parte de un flux neîntrerupt de vizitatoare 
toată ziua, din toate frăţiile Ajah, în afară de cea Roșie. Până 
şi Verzile au încercat să mă convingă să le învăţ topi- 
rea-n-văzduh. În mare parte, acestea vor să pună mâna pe 
mine doar pentru că „susţin” că sunt Verde acum. Se cutre- 
mură mult prea ostentativ ca să pară real. Asta ar fi la fel de 
rău ca şi când m-aș întoarce înapoi la Melare şi Desala. Îngro- 
zitoare femeie, Desala asta. Zâmbetul îi dispăru precum ne- 
gura sub soarele amiezii. Mi-au spus că ți-au dat veșmintele 
albe. Presupun că e mai bine decât celelalte variante. Ți-au 
dat rădăcina-furcii? Și mie. 

Surprinsă, Egwene îi aruncă o privire surorii care ţinea 
scutul, iar Leane pufni. 

— Tradiţia. Dacă n-aş avea scut, aş lovi o muscă și n-aş 
răni-o, dar tradiţia cere ca o femeie care se află în celulele 
deschise să fie despărțită de Izvor. Altminteri, te lasă să te 
plimbi de capul tău? 

— Nu chiar de capul meu, zise Egwene pe un ton sec. 
Afară mă așteaptă două Roșii ca să mă însoțească în odaia 
mea și să mă despartă de Izvor câtă vreme dorm. 

Leane oftă. 

— Aşadar, eu sunt într-o cușcă, tu eşti supravegheată în- 
deaproape şi amândouă suntem îmbuibate cu ceai de rădă- 
cina-furcii. 

Le aruncă o privire piezișă celor două surori Brune. 
Felaana era concentrată în continuare la scrisul ei. Dalevien 
întorcea paginile celor două cărți deschise pe genunchii ei și 
începu să bombăne ceva. Străjerul trebuie că intenționa să se 
radă cu lama acelui pumnal, atât de abitir o ascuţea. Însă 
atenţia lui părea să fie îndreptată spre uşă. Leane zise în 
şoaptă: 

— Aşadar, când evadăm? 

— Nu evadăm, îi răspunse Egwene, apoi îi relată în șoaptă 
motivele şi planul ei, privindu-le în tot acest timp cu coada 
ochiului pe cele două surori. 

Îi povesti Leanei tot ce văzuse. Și făcuse. Îi era greu să îi 
spună de câte ori fusese bătută în ziua aceea şi cum se pur- 
tase pe parcurs, dar era necesar ca să o poată convinge pe 
cealaltă femeie că nu avea să se descurajeze. 


— Văd că orice fel de raid este scos din discuţie. Nădăjdu- 
isem... 

Străjerul se foi, Leane tăcu, însă el nu făcu decât să îşi vâ- 
re pumnalul în teacă. Încrucişându-și braţele pe piept şi în- 
tinzându-și picioarele, el se rezemă cu spatele de perete şi își 
ținu ochii ațintiți la ușă. Părea că ar fi putut sări în picioare 
cât ai fi clipit din ochi. 

— Laras m-a ajutat să evadez odată, continuă ea încet, dar 
nu ştiu dacă ar face-o din nou. 

Ea se cutremură, iar de data aceasta nu există nici urmă 
de prefăcătorie. Fusese ferecată atunci când Laras o ajutase, 
iar Siuan evadase. 

— Oricum, a făcut-o mai mult pentru Min decât pentru 
Siuan sau pentru mine. Eşti sigură de asta? Silviana Brehon 
este o femeie aspră. Eşti absolut sigură, Maică? 

Când Egwene răspunse afirmativ, Leane oftă din nou. 

— Ei bine, vom fi ca doi viermi care rod o rădăcină. 

Nu era o întrebare. 

Ea o vizita pe Leane în fiecare seară, atunci când oboseala 
nu o mâna spre pat după cină. O găsea surprinzător de opti- 
mistă pentru o prizonieră închisă într-o cuşcă. Fluxul de vizi- 
tatoare ale Leanei nu contenea, iar ea strecura frânturi din 
sugestiile Egwenei în fiecare conversaţie pe care o purta. 
Acele vizitatoare nu puteau porunci ca o aes sedai să fie pe- 
depsită, nici măcar una închisă într-o celulă deschisă, însă 
câteva se înfuriară suficient de tare ca să-şi dorească să fi 
putut face asta. Apoi, auzind acele lucruri din gura unei su- 
rori avea o greutate mai mare decât auzindu-le din gura une- 
ia pe care o considerau a fi novice. Leane putea chiar să dis- 
cute fățiș, cel puțin până când vizitatoarele plecau furioase. 
Însă raportă că multe nu o făceau. Câteva erau de acord cu ea. 
Precaute, şovăitoare, poate asupra unui aspect şi nu a celor- 
lalte, dar erau de acord. Aproape la fel de important, cel puţin 
pentru Leane, unele Verzi hotărâră că, din moment ce ea fu- 
sese ferecată, nemaifiind aes sedai de ceva vreme, avea drep- 
tul de a cere să fie primită în oricare dintre frățiile Ajah odată 
ce ajungea să fie soră din nou. Nu toate, dar „unele” era mai 
bine decât „niciuna”. Egwene începu să creadă că Leane, în 
celula ei, avea mai mulţi sorți de izbândă decât ea, care se 
plimba nestingherită. Ei bine, oarecum nestingherită. Nu era 

invidioasă. Ele făceau o treabă importantă şi nu avea impor- 
tanță care dintre ele se descurca mai bine, atâta vreme cât 
treaba era făcută, însă existau momente când acest lucru fă- 
cea ca mica ei expediție spre cabinetul Silvianei să fie mai 
grea. Cu toate acestea, şi ea avea parte de anumite reușite. 

În acea primă după-amiază, în salonul îngrămădit al Bennaei 
Nalsad - cărțile stăteau în stive dezordonate peste tot pe gre- 
sie, iar rafturile erau pline cu oase și cranii şi cu piei conser- 
vate de animale, păsări și şerpi, alături de exemplare împăia- 
te de specimene mai mici; o şopârlă mare şi maro stătea co- 
coţată pe un craniu uriaş de urs, astfel încât ai fi crezut că și 
aceasta era împăiată, asta până când clipea - în acea primă 
după-amiază, Bruna shienarană îi ceru să țeasă mai multe 
împletituri istovitoare una după alta. Bennae şedea într-un 
jilţ cu spătar înalt într-o parte a șemineului din marmură cu 
venaturi maronii, Egwene, simțind un mare disconfort, într-altul 
de partea cealaltă. Bennae nu o poftise să șadă, dar nici nu se 
împotrivise. 

Egwene ţesu fiecare împletitură după cum i se solicitase 
până când Bennae îi ceru ca într-o doară să țeasă împletitura 
pentru topirea-n-văzduh, apoi zâmbi şi îşi împreună mâinile 
în poală. Sora se lăsă pe spate şi își aranjă poalele din mătase 
maro-închis. Doar puţin. Bennae avea ochii albaștri și ageri și 
părul negru, prins într-o plasă argintie, presărat cu fire că- 
runte. Pe două degete avea pete de cerneală și una pe partea 
laterală a nasului. Ținea în mână o ceașcă de ceai din porţe- 
lan, însă nu îi oferi una și Egwenei. 

— Cred că mai ai de învăţat puţin din Putere, copilă, mai 
ales dacă luăm în considerare minunatele tale descoperiri. 

Egwene îşi înclină capul, acceptând complimentul. Unele 
dintre acele lucruri erau într-adevăr descoperirile ei, dar asta 
abia dacă avea importanţă în situaţia dată. 

— Dar asta nu înseamnă că nu mai ai nimic de învăţat. Ai 
participat la puţine lecții pentru novice înainte să fii... Sora 
Brună se încruntă la rochia albă a Egwenei și își drese glasul. 
Şi încă și mai puţine ca... ei bine, ulterior. Spune-mi dacă poți, 
ce greșeli a făcut Shein Chunla de au condus la cel de-al Trei- 
lea Război de la Zidul lui Garen? Care au fost cauzele Marelui 
Război din larnă între Andor și Cairhien? Ce a dat naștere la 
Rebeliunea Weikin și cum a luat sfârșit aceasta? Cea mai ma- 


re parte din istorie pare să studieze războaiele, iar cele mai 
importante aspecte ale acestui studiu sunt cum și de ce au 
izbucnit acestea și cum şi de ce au luat sfârşit. Multe războaie 
nu ar fi izbucnit niciodată dacă oamenii ar fi luat în seamă 
greşelile făcute de alții. Ei bine? 

— Shein nu a făcut nicio greșeală, zise încet Egwene, dar 
ai dreptate. Am multe de învăţat. Nici măcar nu știu ce nume 
poartă celelalte războaie. 

Ridicându-se în picioare, îşi turnă ceai într-o ceașcă din 
carafa din argint de pe măsuța laterală. Pe lângă tava cu le- 
gători din argint, pe masă se mai aflau un râs împăiat și un 
craniu de șarpe. Acesta era la fel de mare ca un craniu de om! 

Bennae se încruntă, dar nu din cauza ceaiului. Abia dacă 
observă acest lucru. 

— Cum adică Shein nu a făcut nicio greşeală, copilă? Păi, a 
încurcat iţele cum n-am auzit s-o fi făcut vreodată cineva. 

— Păi, înainte de cel de-al Treilea Război de la Zidul lui 
Garen, zise Egwene, întorcându-se la jilțul ei, Shein a făcut 
întocmai cum i-a spus Divanul, iar acesta n-a făcut nimic. 

O fi având ea lacune referitor la alte perioade din istorie, 
dar Siuan o învățase bine greșelile pe care le făcuseră alte 
Supreme Înscăunate Amyrlin. lar această întrebare îi oferea o 
ocazie. Fu nevoie de un mare efort ca să se așeze normal. 

— Despre ce vorbeşti? 

— A încercat să conducă Turnul cu o mână de fier, să nu 
facă niciun fel de compromis, să calce în picioare orice fel de 
opoziţie. Divanul s-a săturat de asta, dar nu s-a putut hotărî 
la o înlocuitoare; prin urmare, în loc să o destituie, a făcut ce- 
va mai rău. Conducătoarele au lăsat-o în pace și au încercat 
să îi impună o pedeapsă ori de câte ori încerca să emită un 
decret de orice fel. De orice fel. 

Egwene ştia că povestea mai departe, ca şi când ea era 
cea care ținea o prelegere, dar trebuia să se descarce. Nu îi fu 
uşor să se lase pe şezutul tare din lemn al jilțului. Îmbrăţi- 
şează durerea. 

— Divanul o conducea atât pe Shein, cât și Turnul. Dar 
conducătoarele au greșit mult, în mare parte pentru că fieca- 
re Ajah avea scopurile sale și nu exista nimeni care să le 
unească într-un ţel comun pentru Turn. Domnia lui Shein a 
fost marcată de războaie pe toată harta. În cele din urmă, 

surorile s-au săturat de încurcăturile provocate de Divan. În 
timpul uneia dintre cele şase răscoale din istoria Turnului, 
Shein și Divanul au fost destituite. Știu că se presupune că ea 
ar fi murit în Turn din cauze naturale, dar, de fapt, a fost asfi- 
xiată în somn în exil, cincizeci şi unu de ani mai târziu, după 
deconspirarea unui plan de a o reinstaura ca Supremă Înscă- 
unată Amyrlin. 

— Răscoale? zise Bennae, nevenindu-i să creadă. Şase 
răscoale? Exilată și asfixiată? 

— Totul stă scris în istoriile secrete, în cea de-a Treispre- 
zecea Arhivă. Deşi, presupun că n-ar fi trebuit să-ţi spun asta. 

Egwene sorbi din ceai şi se strâmbă. Avea un gust rânced. 
Nu era de mirare că Bennae nu se atinsese de al său. 

— Istorii secrete? A Treisprezecea Arhivă? Dacă există aşa 
ceva, şi cred că aș şti, de ce să nu-mi fi spus? 

— Deoarece, conform legii, existenţa istoriilor secrete, pre- 
cum și conţinutul lor pot fi ştiute doar de Suprema Înscăuna- 
tă Amyrlin, de Păstrătoare și de conducătoare. De ele şi de 
bibliotecarele care păstrează însemnările. Până și legea însăşi 
face parte din cea de-a Treisprezecea Arhivă, așadar cred că 
n-ar fi trebuit să-ți spun nici despre asta. Dar, dacă vei reuși 
cumva să obţii accesul sau să întrebi pe cineva care ştie și 
care vrea să-ți spună, vei descoperi că am dreptate. De şase 
ori în istoria Turnului, atunci când Suprema Înscăunată 
Amyrlin a provocat o discordie periculoasă sau când a fost 
periculos de incompetentă, iar Divanul nu a luat măsuri, su- 
rorile s-au răsculat pentru a o înlătura. 

Aşa. Nu ar fi reușit să sădească mai adânc sămânţa nici cu 
lopata. Sau să dea o lovitură mai mare nici cu ciocanul. 

Bennae o privi timp îndelungat, apoi îşi duse ceașca la 
buze. Scuipă de îndată ce ceaiul îi ajunse pe limbă, apoi înce- 
pu să îşi şteargă stropii de pe rochie cu o batistă fină, cu mar- 
gini dantelate. 

— Marele Război de larnă, zise ea cu o voce răgușită, pu- 
nând ceașca pe pardoseală, lângă jilțul ei, a izbucnit la sfârşi- 
tul anului şase sute şaptezeci și unu... 

Nu mai pomeni despre înscrieri secrete sau răscoale, dar 
nici nu fu nevoită. Nu o dată în timpul lecţiei, vocea îi tărăgă- 
nă, iar privirea ei încruntată trecu dincolo de Egwene, însă 
aceasta nu avea nicio îndoială în privinţa cauzei. 


În aceeaşi zi, mai târziu, Lirene Doirellin zise: 

— Într-adevăr, Elaida a făcut o greşeală crucială. 

Ea se plimba înainte şi înapoi în fața şemineului din salo- 
nul ei. Sora cairhienină era puțin mai scundă decât Egwene, 
însă felul neliniștit în care îşi mișca ochii îi confereau aerul 
unui animal care era vânat, o vrăbiuță care se temea de pisici 
şi care era convinsă că existau multe pisici prin preajmă. 
Poalele ei de un verde-închis aveau doar patru dungi roşii 
discrete, cu toate că fusese conducătoare cândva. 

— Proclamaţia aceea a ei, pe lângă încercarea de a-l răpi, 
nici că ar fi reuşit mai bine să îl țină pe băiatul al'Thor cât mai 
departe de Turn. O, Elaida a făcut multe greșeli. 

Egwene vru să întrebe despre Rand şi despre răpire - ră- 
pire? - însă Lirene nu îi oferi nicio ocazie, căci vorbea întruna 
despre multele greşeli pe care le făcuse Elaida, plimbându-se 
în tot acest timp înainte și înapoi, mișcându-și ochii în toate 
direcțiile şi frângându-şi mâinile fără să-şi dea seama. Egwene 
nu știa dacă sesiunea aceea era reușită sau nu, dar cel puțin 
nu era un eșec. Plus că aflase ceva. 

Nu toate incursiunile ei decurseseră la fel de bine, firește. 

— Aceasta nu este o discuție, zise Pritalle Nerbaijan. 

Tonul ei era extrem de calm, însă ochii verzi şi migdalațţi 
erau furioşi. Odăile ei aduceau mai degrabă cu cele ale unei 
Verzi decât cu cele ale unei Galbene, pe pereţii acestora atâr- 
nând câteva săbii fără teci, precum şi o tapiserie reprezen- 
tând o scenă de luptă între oameni şi troloci. Ținea strâns în 
mână mânerul pumnalului prins de cureaua țesută cu fir ar- 
gintiu. Nu era un pumnal obișnuit; avea un tăiș lung de 
aproape o jumătate de metru şi un smarald bătut în măciulia 
acestuia. Era un mister de ce ea fusese de acord să îi dea lecţii 
Egwenei, având în vedere faptul că nu îi plăcea să predea. 
Poate pentru că era vorba despre Egwene. 

— Te afli aici pentru o lecţie despre limitele puterii. Este 
o lecție de bază, potrivită pentru o novice. 

Egwenei îi venea să se foiască pe scăunelul cu trei picioa- 
re pe care i-l dăduse Pritalle să şadă; în schimb, se concentră 
asupra senzaţiei de usturime și se forţă să o accepte. Să o îm- 
brăţişeze. În ziua respectivă, îi făcuse deja trei vizite Silvianei 
şi presimţea că avea să existe şi a patra, cum mai era o oră 
până la masa de prânz. 

— Am zis doar că dacă Shemerin a putut fi decăzută de la 
aes sedai la aleasă, atunci puterea Elaidei nu are margini. Cel 
puţin, asta crede ea. Dar, dacă accepţi asta, atunci chiar nu 
are margini. 

Pritalle strânse și mai tare mânerul pumnalului până când 
noadele degetelor i se înălbiră; cu toate acestea, nu părea a 
băga de seamă. 

— Deoarece pari a crede că ştii mai bine decât mine, zise 
ea pe un ton rece, îi poți face o vizită Silvianei după ce vom 
termina. 

Un succes parţial, poate. Egwene nu credea că Pritalle era 
furioasă pe ea. 

— Mă aştept la o purtare cuviincioasă din partea ta, îi 
spuse pe un ton ferm Serancha Colvine într-o altă zi. 

Cuvântul care se potrivea pentru a o descrie pe sora Ce- 
nușie era „subţire”. Avea buzele subţiri şi un nas la fel, care 
părea să detecteze întotdeauna un miros urât. Până şi ochii ei 
de un albastru-deschis păreau subțiați din cauza dezaprobă- 
rii. Altminteri ar fi putut fi drăguță. 

— Ai priceput? 

— Am priceput, zise Egwene, așezându-se pe scăunelul 
care fusese aşezat în faţa jilțului Seranchei. 

Era o dimineaţă răcoroasă, iar în vatra din piatră ardea 
un foc slab. Inspiră durerea. Îmbrăţişează durerea. 

— Răspuns greşit, zise Serancha. Răspunsul corect ar fi fost 
o reverență şi „Am priceput, Serancha Sedai”. Am de gând să 
întocmesc o listă cu greşelile tale pe care să i-o duci Silvianei 
odată ce vom fi terminat. Vom începe din nou. Ai priceput, 
copilă? 

— Am priceput, zise Egwene, fără să se ridice în picioare. 

Cu toată seninătatea specifică unei aes sedai, fața Seranchei 
deveni purpurie. La sfârşit, lista ei se întinse pe patru pagini, 
toate acoperite de un scris mărunt și îngrămădit. Petrecu mai 
mult timp scriind decât ţinând prelegeri! Nu fu un succes. 

Apoi veni Adelorna Bastine. Saldaeana Verde reuși cumva 
să pară impunătoare în ciuda faptului că era subțirică și nu 
mai înaltă decât Egwene. Avea un aer regal, poruncitor, care 
ar fi putut-o intimida dacă Egwene ar fi îngăduit acest lucru. 

— Am auzit că pricinuieşti necazuri, zise ea, luând în mâ- 
nă o perie de păr cu dosul din fildeș de pe o măsuţă încrusta- 


tă care se afla lângă scaunul ei. Dacă vei încerca să-mi prici- 
nuieşti necazuri, vei afla că ştiu cum să folosesc peria asta. 

Egwene află într-adevăr, fără a încerca. De trei ori ajunse 
peste genunchii Adelornei, iar femeia știa să folosească peria 
aceea şi în alte scopuri decât acela de a-și pieptăna părul. 
Lecţia de o oră ajunse de două ore. 

— Pot pleca acum? zise Egwene într-un final, ştergându-şi 
cu calm obrajii cât putu de bine cu o batistă care era deja 
umedă. 

Inspiră durerea. Absoarbe focul. 

— Trebuie să le duc apă surorilor Roşii şi nu vreau să în- 
târzii. 

Adelorna se încruntă la peria ei de păr înainte s-o pună pe 
măsuţa pe care Egwene o răsturnase de două ori atunci când 
lovise cu picioarele. Apoi, se încruntă la Egwene, cercetând-o 
din priviri de parcă ar fi vrut să îi citească gândurile. 

— Mi-aş dori ca să se fi aflat Cadsuane în Turn, șopti ea. 
Cred că te-ar considera o provocare. 

În vocea ei se simţi o fărâmă de respect. 

Ziua aceea fu un punct de cotitură din anumite privinţe. 
În primul rând, Silviana hotărî ca Egwene să aibă parte de 
tămăduire de două ori în fiecare zi. 

— Parcă ceri să fii bătută, copilă. Este pură încăpățânare, 
iar eu n-am să accept acest lucru. Vei înfrunta realitatea. Data 
viitoare când mă vei vizita, vom vedea cât de mult îți place 
cureaua. Mai-marea peste novice îi trase Egwenei cămășuța 
pe spate, apoi se opri. Zâmbești? Am spus ceva amuzant? 

— M-am gândit eu la ceva amuzant, răspunse Egwene. Ni- 
mic important. 

Nimic important pentru Silviana. Tocmai își dăduse sea- 
ma cum să îmbrăţișeze durerea. Purta un război, nu doar o 
bătălie, și de fiecare dată când era bătută, de fiecare dată când 
era trimisă la Silviana, era un semn că mai purtase o bătălie și 
refuzase să capituleze. Durerea era o medalie de onoare. Urlă 
şi dădu din picioare mai abitir ca niciodată în timpul acelei 
pedepse aplicate cu condurul, dar ulterior, în vreme ce își 
ştergea obrajii, fredona încet. Era uşor să accepți o medalie 
de onoare. 

Novicele începură să îşi schimbe atitudinea începând cu a 
doua zi de când ea fusese luată captivă. Se părea că Nicola și 

Areina - care muncea la grajduri şi venea adeseori în vizită la 
Nicola; păreau a fi atât de apropiate, încât Egwene ajunse să 
se întrebe dacă cele două nu deveniseră cumva ibovnice, căci 
stăteau mereu cu capetele apropiate şi zâmbeau într-un mod 
misterios - le desfătaseră pe toate cu povești despre ea. Po- 
vești foarte înflorite. Cele două femei o făcuseră să pară a fi o 
combinaţie a tuturor surorilor legendare din istorie, alături 
de Birgitte Arc-de-Argint și Amaresu însăși, purtând în bătă- 
lie Sabia Soarelui. Jumătate dintre novice păreau să o vene- 
reze, celelalte erau supărate pe ea dintr-un anume motiv sau 
de-a dreptul disprețuitoare. Unele, nesăbuite, încercară să îi 
imite purtarea la lecţii, dar cele câteva vizite la Silviana le 
liniştiră. În cea de-a treia zi, în timpul mesei de prânz, aproa- 
pe două duzini de novice mâncară stând în picioare și roșii la 
față din cauza rușinii, Nicola numărându-se printre ele. Și 
Alvistere, în mod surprinzător. La cină, numărul lor scăzu la 
şapte, iar în a patra zi, rămaseră doar Nicola şi fata cairhie- 
nină. Şi cu asta luă sfârșit totul. 

Ea se aştepta ca unora să le displacă faptul că continua să 
refuze să se supună în vreme ce ele fuseseră puse la punct 
atât de repede, dar spre mirarea ei, acest lucru nu făcu decât 
să scadă numărul celor care erau supărate sau dispreţuitoare 
şi să sporească numărul acelora care o respectau. Niciuna nu 
încercă să se împrietenească cu ea, lucru care nu o deranja. 
Cu sau fără rochie albă, era aes sedai și nu se cuvenea ca o 
aes sedai să se împrietenească cu o novice. Exista un risc 
prea mare ca fata să înceapă să se creadă mai presus de con- 
diția ei şi să aibă necazuri din această cauză. Novicele înce- 
peau să vină la ea pentru a le da sfaturi, pentru a le ajuta să 
înveţe lecţiile. La început, fură doar câteva, însă numărul lor 
sporea pe zi ce trecea. Era dispusă să le ajute să înveţe, ceea 
ce, de obicei, se rezuma la a o face pe o fată să se simtă mai 
încrezătoare în ea sau la a convinge o tânără că precauţia era 
un lucru înțelept sau la a le arăta pas cu pas cum să facă o 
împletitură care le dădea bătăi de cap. Novicelor le era inter- 
zis să conducă Puterea fără să fie de față o aes sedai sau o 
aleasă, cu toate că aproape întotdeauna făceau acest lucru în 
taină, însă ea era o soră. Cu toate acestea, refuză să ajute mai 
multe de una o dată. Cu siguranță aveau să circule zvonuri 
despre grupuri, iar ea nu urma să fie singura care avea să fie 


trimisă la Silviana. Era dispusă să facă acel drum ori de câte 
ori era nevoie, dar nu voia să aducă această pedeapsă asupra 
celorlalte. Cât despre sfaturi... Era ușor să le dai sfaturi când 
novicele erau ținute cu strictețe departe de bărbați. Cu toate 
că tensiunile dintre ibovnice puteau fi la fel de mari precum 
cele provocate de bărbați. 

Într-o seară, pe când se întorcea de la o altă întrevedere 
cu Silviana, o auzi pe Nicola vorbind cu două novice care nu 
puteau avea mai mult de cincisprezece sau șaisprezece ani. 
Egwene abia dacă își mai amintea să fi fost atât de tânără. 
Părea să fi trecut o veșnicie. Marah era o murandiană înde- 
sată, cu niște ochi albaștri răutăcioșşi, iar Namene era o doma- 
ni înaltă și subţire, care chicotea întruna. 

— Întrebaţi-o pe Maica, zise Nicola. 

Câteva novice își făcuseră obiceiul să îi spună astfel 
Egwenei, deși niciodată într-un loc unde putea auzi cineva 
care nu purta veşmântul alb. Erau prostuţe, dar nu idioate 
de-a binelea. 

— Ea este mereu dispusă să ofere sfaturi. 

Namene chicoti cu nervozitate și se foi. 

— N-aş vrea s-o deranjez. 

— Şi-apoi, zise Marah, cu o oarecare cadență în voce, se 
spune că oferă mereu același sfat. 

— Un sfat bun. Nicola își ridică o mână ca să enumere pe 
degete. Ascută de aes sedai. Ascultă de alese. Munceșşte din 
greu. Apoi, munceşte mai mult. 

Plutind spre odaia ei, Egwene zâmbi. Nu reușise să o facă 
pe Nicola să se poarte cuviincios câtă vreme fusese Supremă 
Înscăunată Amyrlin recunoscută, dar se părea că reușise să 
facă acest lucru dându-se ea însăşi drept novice. Remarcabil. 

Mai exista un lucru pe care îl putea face pentru ele: să le 
aducă alinare. Oricât de imposibil ar fi părut la început, inte- 
riorul Turnului se schimba uneori. Oamenii se rătăceau în- 
cercând să își găsească odăile în care fuseseră de nenumărate 
ori. Femeile erau văzute ieșind din pereţi sau pătrunzând 
prin ei, adeseori înveșmântate în rochii cu croială învechită, 
alteori în veşminte ciudate, rochii ce păreau a fi niște bucăți 
simple de material viu colorat înfășurate în jurul trupului, 
tunici brodate şi lungi până la glezne, purtate peste pantaloni 
largi, lucruri încă şi mai ciudate. Lumină, când își dorise vre- 

odată o femeie să poarte o rochie care îi lăsa la vedere piep- 
tul? Egwene putuse să discute această problemă cu Siuan în 
Tel'aran'rhiod; prin urmare, știa că acestea erau semne că 
Tarmon Gai'don se apropia. Era un gând neplăcut, însă nu 
putea fi făcut nimic în această privinţă. Astfel stăteau lucru- 
rile şi nu era ca şi când Rand însuși nu ar fi fost vestitorul 
Ultimei Bătălii. Unele dintre surorile din Turn trebuie să fi 
cunoscut semnificația acestui lucru, dar cum erau concentra- 
te la treburile lor, nu făceau niciun efort să le liniştească pe 
novicele care plângeau de frică. Egwene o făcea. 

— Lumea este plină de minuni ciudate, îi spuse ea Cori- 
dei, o fată cu părul bălai, care plângea cu fața îngropată în 
perna de pe patul ei. 

Deşi era doar cu un an mai tânără decât ea, Coride era 
categoric o fetiță în ciuda faptului că se afla de un an și jumă- 
tate în Turn. 

— De ce-ar fi de mirare că unele dintre acele minuni au 
loc în Turnul Alb? Ce loc ar fi mai potrivit? 

Ea nu le pomeni nimic despre Ultima Bătălie acestor fete. 
Acest lucru nu le-ar fi adus liniştea. 

— Dar ea a păşit printr-un perete! se tângui Coride, ridi- 
cându-şi capul. Faţa îi era roșie și umflată, iar obrajii îi luceau 
din cauza lacrimilor. Un perete! Apoi, niciuna dintre noi n-am 
putut găsi clasa, nici Pedra, și s-a supărat pe noi. Pedra nu se 
supără niciodată. 

— Pun rămășag că Pedra n-a început să plângă. 

Egwene se așeză pe marginea patului fetei și fu mulțumi- 
tă că nu se schimonosi de durere. Saltelele novicelor nu erau 
tocmai moi. 

— Morţii nu le pot face niciun rău celor vii, Coride. Nu ne 
pot atinge. Nici măcar nu par să ne vadă. Şi-apoi, poate că au 
fost inițiate ale Turnului sau servitoare. Aceasta a fost casa 
lor, tot așa cum este şi a noastră. Cât despre odăile și cori- 
doarele care nu sunt acolo unde-ar trebui să fie, doar ține 
minte că Turnul este un loc al minunilor. Nu uita asta și nu te 
vor mai înspăimânta. 

I se părea o explicaţie slabă, însă Coride îşi şterse ochii şi 
jură să nu se mai sperie niciodată. Din nefericire, erau o sută 
sau două sute ca ea, şi nu toate la fel de ușor de liniștit. Acest 


lucru era de-ajuns ca s-o facă pe Egwene să se înfurie şi mai 
tare pe surorile din Turn. 

Zilele ei nu se scurgeau doar cu lecţii sau liniștindu-le pe 
novice sau primind pedepse de la mai marea peste novice, cu 
toate că ultimele îi luau, din nefericire, mare parte din zi. 
Silviana avusese dreptate când spusese că se îndoia că ea va 
avea parte de prea mult timp liber. Novicele primeau întot- 
deauna sarcini de îndeplinit. Adeseori erau sarcini simple, 
din moment ce Turnul avea mai bine de o mie de servitori şi 
servitoare, fără a-i pune la socoteală pe lucrători, dar munca 
fizică ajuta la construirea caracterului. Aceasta fusese întot- 
deauna convingerea Turnului. Pe lângă asta, novicele erau 
prea obosite ca să se mai gândească la bărbaţi. Ea avea mai 
multe sarcini de îndeplinit decât restul novicelor. Unele erau 
primite de la surorile care o considerau a fi o fugară, altele de 
la Silviana, în speranţa că oboseala avea să îi mai taie elanul 
de a se „răzvrăti”. 

În fiecare zi, după orele de masă, freca murdăria de pe oale 
cu sare grunjoasă sau cu o perie tare în camera de lucru de 
lângă bucătăria principală. Din când în când, Laras își vâra ca- 
pul înăuntru, dar fără a scoate o vorbă. Ea nu își folosi nicioda- 
tă lingura cu coadă lungă, nici măcar atunci când Egwene îşi 
masă ceafa, care o durea de cum stătuse cu capul plecat în- 
tr-un cazan mare, în loc să frece. Laras împărțea lovituri din 
belșug slujnicelor şi ajutoarelor de bucătărese care încercau să 
îi joace feste Egwenei, cum era obiceiul cu novicele trimise să 
muncească în bucătărie. Chipurile, acest lucru se datora, după 
cum anunţase chiar ea cu voce tare ori de câte ori împărțea o 
lovitură, faptului că ele aveau timp berechet de joacă atunci 
când nu trebuiau să muncească. Egwene observă însă că Laras 
nu se grăbea să împartă lovituri atunci când cineva o ciupea de 
fund pe o novice adevărată sau îi vărsa o cană cu apă rece pe 
spate. Se părea că Egwene avea, totuși, un fel de aliată. Măcar 
dacă și-ar putea da seama cum să se folosească de ea. 

Căra găleți cu apă, ce atârnau de capetele unei prăjini pe 
care o ţinea pe umeri, în bucătărie, în aripa novicelor, în aripa 
aleselor și chiar până sus de tot, în aripile ocupate de frăţiile 
Ajah. Le ducea de mâncare surorilor în odăile lor, curăța ale- 
ile grădinii, smulgea buruieni, îndeplinea comisioane pentru 
surori, le slujea pe conducătoare, mătura pardoselile, spăla 

pe jos, freca duşumelele în patru labe, iar acestea erau doar 
câteva sarcini. Nu se sustrăgea niciodată de aceste sarcini, în 
parte pentru că nu voia să ofere nimănui ocazia să spună că 
era leneşă. Într-un fel, le vedea ca pe nişte pedepse pentru că 
nu se pregătise cum trebuia înainte să transforme lanţul din 
port în cuendillar. Pedepsele trebuiau îndurate cu demnitate. 
Oricum, cu atâta demnitate cât i-a mai rămas cuiva care frea- 
că pardoselile. 

Și-apoi, vizitele în aripa locuită de alese îi ofereau ocazia 
să vadă cum o priveau acestea. Erau treizeci şi una în Turn, 
însă în orice moment al zilei, unele le predau lecții novicelor, 
iar altele primeau ele lecţii, aşadar arareori găsea mai mult 
de zece sau douăsprezece alese în odăile lor ce înconjurau o 
mică grădină. Însă zvonul despre venirea ei se răspândea în- 
totdeauna cu repeziciune, şi nu ducea niciodată lipsă de spec- 
tatoare. La început, multe dintre ele încercaseră să o cople- 
şească cu porunci, mai ales Mair, o arafellină durdulie, cu 
ochi albaștri, și Asseil, o taraboneră subțirică, cu păr bălai și 
ochi căprui. Acestea fuseseră novice când ea venise în Turn și 
o invidiaseră pentru ascensiunea atât de rapidă la rangul de 
aleasă. În cazul lor, ziceau la fiecare a doua propoziţie: „adu 
asta” sau „du asta acolo”. Pentru ele, ea era „novicea” care 
crease atât de multe necazuri, „novicea” care se credea Su- 
prema Înscăunată Amyrlin. Ea căra găleți cu apă până când o 
durea spatele, fără să se plângă, dar refuza să dea ascultare 
poruncilor lor. Lucru care îi aduse alte vizite la mai marea 
peste novice, firește. Pe măsură ce treceau zilele, cum vizitele 
ei neîncetate în cabinetul Silvianei nu păreau să aibă vreun 
efect, șuvoiul necontenit de porunci scăzu, apoi se opri. Nici 
măcar Asseil și Mair nu încercaseră, de fapt, să fie răutăcioa- 
se cu ea, doar să se poarte cum credeau că ar fi trebuit în 
acele împrejurări, și nu mai ştiau ce să facă în privinţa ei. 

Unele dintre alese trădau semne de groază când se gân- 
deau la morții umblători şi la schimbările din interiorul Tur- 
nului și ori de câte ori vedea o față palidă sau ochi înlăcri- 
maţi, spunea aceleași lucruri pe care le spunea şi novicelor. 
Nu se adresa direct femeii, căci acest lucru ar fi putut s-o agi- 
te în loc să o liniștească, ci ca și când ar fi vorbit singură. 
Acest lucru funcționa la fel de bine în cazul aleselor ca în ca- 
zul novicelor. Multe tresăreau atunci când începea să vor- 


bească sau îşi deschideau gurile ca şi când ar fi vrut să îi 
spună să păstreze tăcerea; cu toate acestea, niciuna nu o fă- 
cea, iar ea lăsa întotdeauna o expresie îngândurată în urma 
ei. Alesele continuau să își facă apariția în galeriile prevăzute 
cu balustrade atunci când intra, dar o priveau în tăcere ca şi 
când s-ar fi întrebat ce era. Într-un final, Egwene avea să le 
arate ce era. Atât lor, cât şi surorilor. 

Când le slujea pe conducătoare și pe surori, o femeie în 
veșmânt alb, care stătea nemișcată și tăcută într-un colț, se 
confunda repede cu mobilierul chiar și-atunci când era vestită. 
Dacă o observau, ele schimbau subiectul discuţiei, însă ea au- 
zea crâmpeie, adeseori legate de comploturi pentru a răzbuna 
vreo ofensă neînsemnată sau vreo greșeală a altei frății ajah. 
În mod ciudat, majoritatea surorilor păreau să considere cele- 
lalte frăţii ajah din Turn vrăjmașe mai mari decât surorile din 
tabăra de dincolo de zidurile orașului, iar conducătoarele nu 
erau nici ele mai breze. Acest lucru o făcea să își dorească să le 
pălmuiască. Era de bun augur pentru relaţii atunci când alte 
surori reveneau în Turn. Adevărat, dar totuși... 

Mai surprinse şi alte detalii. Dezastrul incredibil care se 
abătuse asupra unei expediţii trimise împotriva Turnului 
Negru. Unele surori nu păreau a crede acest lucru, însă pă- 
reau a încerca să se convingă că era imposibil să se fi întâm- 
plat una ca asta. Mai multe surori capturate după o mare bă- 
tălie și forțate cumva să îi jure credinţă lui Rand. Ea avea deja 
o părere vagă despre asta și nu îi plăcea mai mult decât aceea 
ca surorile să fie legate de asha'mani. A fi taveren sau Dra- 
gonul Renăscut nu era o scuză. Până atunci, nicio aes sedai nu 
mai jurase vreodată credință unui bărbat. Surorile și condu- 
cătoarele purtau discuţii în contradictoriu referitor la cine 
era de vină, punându-i pe Rand şi pe asha'mani în capul listei. 
Însă un nume era repetat la nesfârşit: Elaida do Avriny 
a'Roihan. Ele vorbeau şi despre Rand, despre cum să-i dea de 
urmă înainte de Tarmon Gai'don. Știau că Ultima Bătălie se 
apropia în ciuda eșecului lor în a le consola pe novice și pe 
alese şi erau disperate să pună mâna pe el. 

Uneori, Egwene risca și făcea un comentariu, o pomenire 
despre Shemerin căreia îi fusese luat șalul împotriva tradiţi- 
ei, o sugestie cum că un edict al Elaidei referitor la Rand ar fi 
cea mai bună cale din lume să îl facă să ia atitudine. Îşi ex- 

primă compătimirea față de surorile capturate de asha'mani, 
pentru acelea luate prizoniere la Fântânile din Dumai - po- 
menind şi numele Elaidei - sau regreta neglijența care adu- 
cea gunoiul putred pe străzile odinioară curate din Tar Valon. 
Nu fu nevoie să pomenească de Elaida în acest caz; ele ştiau 
că ea era răspunzătoare pentru Tar Valon. Uneori, astfel de 
comentarii îi aduceau o nouă vizită în cabinetul Silvianei, plus 
alte sarcini de îndeplinit, însă, în mod surprinzător, acest lu- 
cru nu se întâmpla des. Ea le ţinea minte pe surorile care îi 
spuneau doar să păstreze tăcerea. Sau și mai bine, care nu 
ziceau nimic. Unele chiar dădeau aprobator din cap înainte să 
apuce să se abțină. 

Unele dintre acele sarcini duceau la întâlniri interesante. 

În dimineaţa celei de-a doua zile de când se afla acolo, fo- 
losea o greblă cu coadă lungă din bambus ca să pescuiască 
mizeria din iazurile din Grădina cu Apă. Se iscase o furtună în 
noaptea precedentă, iar vânturile puternice aruncaseră frun- 
ze şi fire de iarbă în iazuri printre frunzele verzi ale nuferilor 
şi printre irișii de apă care începeau să înflorească, ba chiar şi 
o vrăbiuță moartă pe care o îngropă cu calm într-un rondou 
cu flori. Două surori Roşii stăteau pe unul dintre podurile ar- 
cuite ce traversau iazurile, rezemându-se de balustrada dan- 
telată din piatră și privind-o pe ea și peştii care se roteau de- 
desubt într-un vârtej de culori: roșu, auriu şi alb. Câteva ciori 
își luară brusc zborul dintr-un copac, îndepărtându-se în tă- 
cere spre miazănoapte. Ciori! Perimetrul Turnului trebuia să 
aibă un scut împotriva ciorilor și a corbilor. Roșiile nu păreau 
să fi observat. 

Ea stătea pe vine lângă unul dintre iazuri, spălându-şi mi- 
zeria de pe mâini după ce îngropase biata pasăre, când Alviarin 
își făcu apariţia, cu șalul cu ciucuri albi înfășurat strâns pe 
lângă trup de parcă dimineaţa era încă vântoasă, nu însorită 
şi frumoasă. Era pentru a treia oară când o vedea pe Alviarin 
şi de fiecare dată fusese mai degrabă singură decât în com- 
pania altor surori Albe. Însă văzuse grupuri de Albe pe cori- 
doare. Exista vreun indiciu în asta? Dacă da, atunci nu își pu- 
tea închipui despre ce era vorba. Poate că Alviarin era evitată 
de propria frăție dintr-un oarecare motiv. Cu siguranță că 
putregaiul nu ajunsese atât de adânc. 


Aruncând o privire spre Roşii, Alviarin se apropie de Egwene 
pe aleea din pietriş care șerpuia printre iazuri. 

— Ai ajuns foarte jos, zise ea când veni aproape. Trebuie 
că resimțţi asta din plin. 

Egwene se ridică în picioare și își şterse mâinile de poale, 
apoi luă grebla în mână. 

— Nu sunt singura. 

Avusese încă o întâlnire cu Silviana înainte de ivitul zori- 
lor, iar când plecase din cabinetul femeii, Alviarin aşteptase 
să intre din nou. Era un ritual zilnic al surorii Albe, iar în ari- 
pa novicelor existau discuţii, fiecare făcând speculaţii asupra 
motivului. 

— „Nu plânge din cauza a ceea ce nu poate fi dres”, îmi zi- 
cea mereu mama. Mi se pare un sfat bun în aceste împrejurări. 

Nişte pete slabe de culoare apărură în obrajii lui Alviarin. 

— Dar tu pari a plânge destul de mult. Întruna, după cum 
se zvoneşte. Cu siguranță că ai vrea să scapi de asta dacă ai 
putea. 

Egwene prinse încă o frunză de stejar cu grebla şi o arun- 
că pe grămada de frunze ude de la picioarele ei. 

— Loialitatea ta față de Elaida nu este foarte puternică, 
nu-i aşa? 

— De ce spui asta? zise Alviarin, bănuitoare. 

Aruncându-le o privire celor două Roșii, care acum pă- 
reau să acorde mai multă atenţie peştilor decât Egwenei, se 
apropie. Părea o invitaţie la şoapte. 

Egwene pescui un fir lung de iarbă care trebuie să fi fost 
adus tocmai de pe câmpiile de pe malul celălalt al râului. Ar 
trebui să pomenească despre scrisoarea pe care această fe- 
meie i-o scrisese lui Rand făgăduindu-i practic că va pune 
Turnul Alb la picioarele lui? Nu, acea informaţie s-ar putea 
dovedi valoroasă, dar părea a fi genul de informaţie care se 
folosea o singură dată. 

— Ţi-a luat etola de Păstrătoare şi a poruncit să fii pe- 
depsită. Nu mi se pare a fi un îndemn la loialitate. 

Expresia de pe fața lui Alviarin rămase calmă, însă umerii 
i se relaxară vizibil. Surorile aes sedai arareori lăsau să se 
vadă prea multe. Trebuie că se simțea sub o presiune feno- 
menală de reuşea să se stăpânească atât de puţin. Îşi aruncă 
din nou privirea spre surorile Roșii. 

— Gândește-te la situația în care te afli, zise ea aproape în 
şoaptă. Dacă vrei să ieşi din ea, ei bine, s-ar putea să găsești o 
cale. 

— Sunt mulţumită cu situaţia în care mă aflu, zise simplu 
Egwene. 

Alviarin îşi arcui sprâncenele în semn de mirare, apoi, 
aruncând încă o privire în direcția Roşiilor - acum una părea 
mai degrabă atentă la ele decât la pești —, se îndepărtă plu- 
tind atât de repede, încât era pe punctul de a o lua la fugă. 

În a doua şi a treia zi, ea își făcu apariţia atunci când Egwene 
îndeplinea o sarcină şi chiar dacă nu se oferi fățiș să o ajute 
să evadeze, folosi acest cuvânt frecvent. Începea să își arate 
frustrarea atunci când Egwene refuza să muște din momeală. 
Căci era momeală, cu siguranță. Egwene nu avea încredere în 
femei. Poate că era din cauza acelei scrisori menite să îl atra- 
gă pe Rand la Turn și în ghearele Elaidei, sau poate era din 
cauza felului în care aștepta ca Egwene să facă prima mișca- 
re, poate să implore. Atunci, cel mai probabil, Alviarin ar în- 
cerca să pună nişte condiţii. În orice caz, ea nu avea de gând 
să evadeze decât dacă nu avea de ales; prin urmare, dădea 
mereu același răspuns. 

— Sunt mulțumită cu situaţia în care mă aflu. 

Alviarin începu să scrâșnească tare din dinţi la auzul aces- 
tui răspuns. 

În cea de-a patra zi, Egwene stătea în patru labe şi freca 
gresia albastru cu alb, când cizmele a trei bărbaţi care o în- 
soţeau pe o soră, înveşmântată într-o rochie cenușie din mă- 
tase cu broderii roșii, trecură pe lângă ea. Câţiva pași mai 
încolo, cizmele se opriră în loc. 

— Ea e! zise o voce de bărbat cu accent illian. Mi s-a vor- 
bit de ea. Cred c-am să-i vorbesc. 

— E doar o altă novice, Mattin Stepaneos, îi spuse sora. 
Voiai să te plimbi prin grădini. 

Egwene muie peria în găleata cu apă și săpun și începu să 
frece un alt rând de plăci de gresie. 

— Să dea norocu' peste mine, Cariandre, o fi ăsta Turnul 
Alb, dar eu sunt încă Regele Illianului și dacă vreau să vor- 
besc cu ea - cu tine pe post de însoţitoare; totul cuviincios și 
decent -, atunci am să vorbesc cu ea. Mi s-a spus că a crescut 
în același sat cu al'Thor. 


O pereche de cizme, frecate cu negru până la luciu, se 
apropiară de Egwene. 

Abia atunci ea se ridică în picioare, ținând într-o mână 
peria din care se scurgea apa. Își folosi dosul celeilalte mâini 
ca să-şi dea părul de pe față. Se abţinu să își maseze ceafa cu 
noadele degetelor, oricât de mult și-ar fi dorit să facă asta. 

Mattin Stepaneos era îndesat şi aproape complet chel, 
avea o barbă albă tunsă cu grijă, după moda din Illian, și o 
față plină de riduri. Ochii îi erau ageri și mânioşi. Armura 
i s-ar fi potrivit mai bine decât haina verde din mătase, bro- 
dată cu albine aurii pe mâneci și pe revere. 

— Doar o altă novice? murmură el. Cred că te înșeli, Cariandre. 

Strângând din buze, Roşia durdulie îi lăsă pe cei doi ser- 
vitori cu Flacăra Tar Valonului brodată pe piept şi i se alătură 
bărbatului chel. Privirea ei dezaprobatoare o atinse scurt pe 
Egwene înainte să se îndrepte spre el. 

— Este o novice foarte pedepsită, care are de frecat o par- 
doseală. Vino. Ar trebui să fie foarte plăcut în grădini în 
această dimineaţă. 

— Plăcut ar fi, zise el, să vorbesc şi cu altcineva în afară 
de aes sedai. Și nu numai cu cele din Ajah Roşie, căci reușeşti 
să mă ţii departe de celelalte. Pe lângă asta, servitorii pe care 
mi i-ai dat zici că-s muţi şi cred că Gărzile Turnului au primit 
şi ele poruncă să tacă atunci când se află în preajma mea. 

Tăcu atunci când alte două surori Roşii se apropiară, Nesita, 
durdulie, cu ochi albaștri şi rea ca un șarpe veninos, o salută 
din cap prietenește pe Cariandre, în vreme ce Barasine îi în- 
tinse Egwenei deja faimoasa cană din cositor. Roșiile păreau 
să o aibă în grija lor cumva - cel puţin, supraveghetoarele şi 
gărzile ei erau întotdeauna Roşii - și arareori îngăduiau să 
treacă o oră înainte ca una dintre ele să își facă apariţia cu o 
cană cu ceai de rădăcina-furcii. Ea o bău până la ultima înghi- 
țitură și dădu cana înapoi. Nesita păru dezamăgită că Egwene 
nici nu se împotrivi, nici nu refuză, deşi nu vedea rostul. Fă- 
cuse asta cândva, iar Nesita dădu o mână de ajutor ca să i se 
toarne acea băutură dezgustătoare pe gât cu ajutorul unei 
pâlnii pe care o ţinea în punga de la brâu. Dădea dovadă de 
demnitate în fața lui Mattin Stepaneos. 

El urmărea acel schimb tăcut cu un interes nedumerii, 
chiar dacă Cariandre îl trăgea de mânecă, îndemnându-l din 
nou către plimbarea lui prin grădini. 

— Surorile îți aduc apă atunci când ţi-e sete? întrebă el 
atunci când Barasine şi Nesita se îndepărtară plutind. 

— E un ceai care îmi va îmbunătăţi starea sufletească, așa 
cred ele, îi spuse ea. Arăţi bine, Mattin Stepaneos. Pentru un 
bărbat răpit de Elaida. 

Și povestea aceasta era subiect de discuţie în aripa novi- 
celor. 

Cariandre şuieră şi își deschise gura, însă el i o luă înainte, 
vorbind printre dinţi: 

— Elaida m-a salvat de la a fi ucis de al'Thor, zise el. 

Sora Roşie încuviință aprobator din cap. 

— De ce crezi că ești în primejdie din pricina lui? întrebă 
Egwene. 

Bărbatul mormăi. 

— Le-a omorât pe Morgase în Caemlyn şi pe Colavaere în 
Cairhien. Am auzit că a distrus jumătate din Palatul Soarelui 
încercând s-o omoare. Am mai auzit de Înalţi Seniori taireni 
care au fost otrăviţi sau uciși cu lovituri de cuțit în Cairhien. 
Cine poate şti câți alți domnitori a ucis și le-a distrus trupurile? 

Cariandre încuviință din nou din cap, zâmbind. Ai fi zis că 
era un băiețandru care îşi spunea lecţiile pe dinafară. Femeia nu 
îi înţelegea defel pe bărbaţi? Cu siguranță că el vedea asta. El îşi 
încleştă și mai tare fălcile şi își strânse pumnii pentru o clipă. 

— Colavaere s-a spânzurat, zise Egwene, având grijă să 
pară răbdătoare. Palatul Soarelui a fost distrus mai târziu de 
cineva care a încercat să îl omoare pe Dragonul Renăscut. 
Poate-au fost rătăciţii, și, după spusele Elaynei Trakand, ma- 
ma ei a fost ucisă de Rahvin. Rand a anunţat că îi va sprijini 
revendicările atât pentru Tronul Leului, cât și pentru Tronul 
Soarelui. Nu l-a ucis pe niciunul dintre nobilii cairhienini care 
s-au răzvrătit împotriva lui sau pe înalții seniori în rebeliune. 
De fapt, l-a numit pe unul dintre ei logofăt în Tear. 

— Cred că asta este de-a dreptul..., începu Cariandre, tră- 
gându-și şalul pe umeri, însă Egwene continuă să vorbească 
peste ea. 

— Oricare dintre surori ar fi putut să-ți spună toate astea. 
Dacă ar fi vrut. Dacă şi-ar vorbi. Gândeşte-te de ce vezi doar 


surori Roşii. Ai văzut surori din oricare două frăţii ajah să-şi 
vorbească? Ai fost răpit şi adus la bordul unei corăbii care se 
scufundă. 

— Ajunge! izbucni Cariandre, peste ultima propoziţie ros- 
tită de Egwene. Când vei termina de frecat pardoseala, vei da 
fuga la mai mare peste novice şi îi vei cere să te pedepsească 
pentru că te-ai eschivat de la muncă. Și pentru că ai dat do- 
vadă de lipsă de respect față de o aes sedai. 

Egwene întâlni cu calm privirea furioasă a femeii. 

— Abia dacă voi avea timp să mă spăl după ce voi fi ter- 
minat, înainte de lecţia cu Kiyoshi. l-aş putea face o vizită 
Silvianei după lecție? 

Cariandre își potrivi şalul, părând a fi uluită de calmul ei. 

— Problema aceasta va trebui s-o rezolvi singură, zise ea 
într-un final. Vino, Mattin Stepaneos. Ai ajutat-o îndeajuns pe 
copila aceasta să tragă de timp. 

Egwene nu avu timp să-şi schimbe rochia udă sau să își 
pieptene măcar părul după ce plecă din cabinetul Silvianei, 
nu şi dacă voia să ajungă la timp pentru lecţia cu Kiyoshi fără 
a fi nevoită să fugă, lucru pe care refuza să îl facă. Acest lucru 
o făcu să întârzie și se dovedi că sora Cenușie înaltă și zveltă 
era obsedată atât de punctualitate, cât şi de curăţenie, ceea ce 
o făcu să țipe și să dea din picioare sub loviturile puternice de 
curea ale Silvianei o oră mai târziu. În afară de îmbrăţişarea 
durerii, altceva o mai ajută să treacă prin toate acestea. Amin- 
tirea expresiei îngândurate de pe chipul lui Mattin Stepaneos 
în vreme ce Cariandre îl conducea de-a lungul coridorului şi 
cum el se uitase de două ori peste umăr la ea. Egwene mai 
plantase o sămânță. Plantase suficiente semințe și poate că 
ceea ce urma să răsară din ele avea să lărgească acele crăpă- 
turi din piedestalul de sub picioarele Elaidei. Suficiente se- 
mințe aveau să o doboare pe Elaida. 

În cea de-a şaptea zi de captivitate, dis-de-dimineaţă, ea 
căra din nou apă în partea de sus a Turnului, de astă dată în 
aripa ocupată de Ajah Albă, când se opri brusc locului, având 
senzația că primise un pumn zdravăn în stomac. Două femei 
cu şaluri cu ciucuri cenușii veneau spre ea pe coridorul în 
spirală, urmate de doi străjeri. Una era Melavaire Someinellin, 
o cairhienină voinică, în veşminte din lână fină și fire albe în 

părul negru. Cealaltă, cu ochi albaștri și părul de culoarea 
mierii, era Beonin! 

— Aşadar, tu eşti aceea care m-a trădat! zise Egwene, fu- 
rioasă. 

Prin minte îi trecu un gând. Cum putuse Beonin să o tră- 
deze după ce îi jurase credință? 

— Trebuie că faci parte din Ajah Neagră! 

Melavaire își îndreptă spatele cât putu de tare, însă nu 
prea mult, din moment ce era cu doar câţiva centimetri mai 
scundă decât Egwene, și îşi propti pumnii în șoldurile late, 
deschizându-și gura ca să rostească o dojană usturătoare. 
Egwene primise o lecţie de la ea. Chiar dacă aceasta era de 
obicei o femeie binevoitoare, atunci când se înfuria, devenea 
de temut. 

Beonin își aşeză o mână pe braţul dolofan al celeilalte surori. 

— Îngăduie-mi să-i vorbesc între patru ochi, rogu-te, 
Melavaire. 

— Nădăjduiesc că îi vei vorbi cu asprime, zise Melavaire 
cu o voce rigidă. Să-ţi treacă măcar prin minte să faci o ase- 
menea acuză...! Să-ţi treacă măcar prin minte să pomenești 
asemenea lucruri...! 

Clătinând din cap dezgustată, se retrase puțin mai încolo 
pe coridor, urmată de străjerul ei, un bărbat îndesat şi chiar 
mai lat decât ea, ce aducea cu un urs, deşi se mișca cu acea 
grație specifică străjerilor. 

Beonin făcu un gest și așteptă până când străjerul ei, un 
bărbat zvelt, cu o cicatrice lungă brăzdându-i faţa, li se alătu- 
ră acestora. Ea îşi aranjă șalul de mai multe ori. 

— Eu, una, n-am trădat pe nimeni, zise ea încet. Eu nu 
ți-aş fi jurat credinţă, doar că Divanul ar fi pus să fiu biciuită 
dacă ar fi aflat secretele pe care le știi tu. Poate nu doar o da- 
tă. Sunt îndeajuns de multe motive ca să jur, nu? N-am pre- 
tins niciodată că te îndrăgesc; cu toate acestea, mi-am păstrat 
jurământul până când ai fost capturată. Dar nu mai eşti 
Amyrlin, nu-i așa? Nu atâta vreme cât ești prizonieră, nu când 
nu mai există nicio speranță să fii salvată, nu când ai refuzat 
să fii salvată. Ai ajuns din nou novice; prin urmare, am avut 
două motive să renunţ la jurământul făcut. Discuţiile despre 
rebeliune au fost foarte aprinse. Rebeliunea a luat sfârșit. 


Turnul Alb se va reîntregi în curând, iar mie n-are să-mi pară 
rău să văd acest lucru înfăptuit. 

Ridicându-şi prăjina de pe umeri, Egwene puse jos cele 
două găleți cu apă şi îşi încrucișă braţele pe piept. De când 
fusese capturată, încercase să afişeze o atitudine calmă - ei 
bine, cu excepția momentelor când era pedepsită -, dar întâl- 
nirea aceasta ar fi pus la încercare chiar şi o stâncă. 

— Dai cam multe explicaţii, zise pe un ton sec. Încerci să 
te convingi pe tine însăţi? Este inacceptabil, Beonin. Este in- 
acceptabil. Dacă rebeliunea a luat sfârșit, unde este puhoiul 
de surori care vine să îngenuncheze dinaintea Elaidei şi să ac- 
cepte pedepsele ei? Lumină, ce altceva ai mai trădat? Totul? 

Părea posibil. Ea vizitase cabinetul Elaidei de câteva ori în 
Tel'aran'rhiod, însă cutia cu scrisori a femeii fusese întot- 
deauna goală. Acum știa de ce. 

Pete de un roşu-aprins apărură în obrajii lui Beonin. 

— Ți-am spus, n-am trădat n... 

Ea termină cu un geamăt sugrumat şi își duse o mână la 
grumaz ca şi când acesta refuza să rostească minciuna. Acest 
lucru dovedea că nu făcea parte din Ajah Neagră. Dar mai 
dovedea ceva. 

— Le-ai trădat pe „cârtiţe”. Sunt toate jos, în celulele de la 
subsol? 

Beonin își aruncă privirea în susul coridorului. Melavaire 
vorbea cu străjerul ei, acesta ținându-și capul aplecat spre ea. 
Îndesat sau nu, era mai înalt decât ea. Străjerul lui Beonin, 
Tervail, o privea cu o expresie îngrijorată. Distanţa era prea 
mare ca să poată auzi cei trei, însă Beonin făcu un pas mai 
aproape și vorbi mai încet. 

— Elaida a pus să fie supravegheate, deşi cred că frăţiile 
ajah țin pentru ele ceea ce văd. Puţine surori vor să îi spună 
Elaidei mai mult decât trebuie. A fost necesar, înţelegi. Nu 
m-am putut întoarce în Turn și să tăinuiesc prezenţa lor. Ar fi 
fost descoperite în cele din urmă. 

— Atunci, va trebui să le avertizezi. 

Egwene nu reuși să își ascundă disprețul din glas. Femeia 
despica firul în patru! Se folosea de cea mai mică scuză pen- 
tru a hotărî că jurământul făcut nu mai era valabil, apoi o 
trăda chiar pe femeia pe care o ajutase să fie aleasă. Sânge și 
cenușă! 

Beonin rămase tăcută multă vreme, jucându-se cu șalul, 
apoi, în mod surprinzător, spuse: 

— Le-am avertizat deja pe Meidani şi pe Jennet. Acestea 
erau două Cenuşii care se numărau printre „cârtițe”. Am fă- 
cut tot ce-am putut pentru ele. Celelalte trebuie să se des- 
curce singure. Surorile au fost atacate doar pentru simplul 
fapt că s-au apropiat prea mult de aripa altor frăţii Ajah. Eu, 
una, n-am de gând să mă întorc în odaia mea acoperită doar 
de şal și de băşici pentru că am încercat... 

— [a-o ca pe o pedeapsă, o întrerupse Egwene. 

Lumină! Surori atacate? Situaţia era încă şi mai gravă de- 
cât crezuse. Trebuia să își reamintească faptul că terenul bine 
pregătit avea să ajute ca din seminţele plantate de ea să ră- 
sară ceva. 

Beonin îşi aruncă din nou privirea în susul coridorului, iar 
Tervail făcu un pas spre ea, înainte ca sora să dea negativ din 
cap. Faţa ei era calmă, în ciuda roşeţii din obraji, dar înlăun- 
trul ei trebuie să fi avut loc un zbucium. 

— Ştii că te-aş putea trimite la mai mare peste novice, nu? 
zise ea cu o voce înțepată. Am auzit că îţi petreci jumătate din 
fiecare zi ţipând din cauza ei. Cred că i-ar displăcea alte vizi- 
te, nu? 

Egwene îi zâmbi. Cu nici două ore mai devreme, ea reuși- 
se să zâmbească atunci când cureaua Silvianei încetă să o mai 
lovească. De data aceasta îi fu mult mai greu. 

— Cine poate spune din ce cauză aş țipa? A jurămintelor, 
poate? 

Culoarea dispăru din obrajii celeilalte femei, care se făcu- 
ră albi ca varul. Nu, ea nu voia să se afle acest lucru. 

— Poate că ai reușit să te convingi că eu nu mai sunt 
Amyrlin, Beonin, dar a sosit vremea să începi să te convingi 
că încă sunt. Le vei avertiza pe celelalte, indiferent de prețul 
pe care îl vei plăti. Spune-le să se țină departe de mine dacă 
nu le voi trimite vorbă să procedeze altfel. Au atras și-așa 
prea multă atenţie asupra lor. De-acum înainte, mă vei căuta 
în fiecare zi în caz că am să le transmit alte instrucţiuni. Am 
câteva chiar acum. 

Enumeră repede toate lucrurile pe care voia ca acestea să 
le aducă în discuţie: Shemerin deposedată de şal, complicita- 
tea Elaidei în dezastrul de la Turnul Negru și de la Fântânile 


din Dumai, toate semințele pe care le plantase ea însăși. Acum, 
acestea nu aveau să fie plantate una câte una, ci toate odată. 

— Eu, una, nu pot vorbi în numele altor frăţii ajah, zise 
Beonin când ea termină, dar în cea Cenușie, surorile vorbesc 
adeseori despre aceste lucruri. Iscoadele sunt cam ocupate în 
ultima vreme. Secrete pe care Elaida a nădăjduit că le va pu- 
tea păstra, dar care încep să iasă la suprafață. Bănuiesc că 
acelaşi lucru se petrece și în celelalte frății. Poate este nevoie 
ca eu să... 

— Avertizează-le şi transmite-le instrucțiunile mele, Beonin. 

Egwene îşi puse prăjina pe umeri, potrivind-o într-o pozi- 
ție cât mai comodă. Două sau trei dintre surorile Albe ar lo- 
vi-o cu o perie de păr sau cu un condur și ar trimite-o la 
Silviana dacă ar considera că se mişca prea încet. Acceptând 
durerea, ba chiar îmbrăţișând-o, nu însemna să o caute cu 
lumânarea. 

— Nu uita. Este o pedeapsă pe care ţi-am dat-o. 

— Voi face cum porunceşti, zise Beonin, cu o reticență 
evidentă. Brusc, privirea i se înăspri, dar nu din cauza Egwenei. 
Ar fi plăcut să o văd destituită pe Elaida, zise cu o voce ne- 
plăcută, înainte să se îndepărteze în grabă şi să i se alăture 
Melavairei. 

Întâlnirea aceea şocantă, transformată într-o victorie ne- 
aşteptată, îi lăsă impresia Egwenei că avea să fie o zi foarte 
bună, indiferent că Ferane consideră, într-adevăr, că se miş- 
case prea încet. Conducătoarea Albă era durdulie, dar avea 
braţul la fel de puternic ca al Silvianei. 

În noaptea aceea, după cină, îşi târî picioarele până jos, la 
celulele deschise, în ciuda faptului că tânjea după patul ei. În 
afară de lecţii şi de a ţipa din cauza loviturilor de curea apli- 
cate de Silviana - ultima oară chiar înainte de cină -, îşi pe- 
trecuse mare parte din zi cărând apă. O dureau umerii şi spa- 
tele. O dureau braţele şi picioarele. Se clătina pe picioare din 
cauza oboselii. Ciudat lucru, de când fusese luată prizonieră, 
nu avusese acele dureri de cap crunte, nici vreun coșmar care 
o tulbura, cu toate că nu și-l putea aduce aminte, însă credea 
că avea să se pricopsească cu o frumoasă durere de cap în 
noaptea aceea. Aceasta ar împiedica-o să recunoască visele 
adevărate, iar ea avusese câteva în ultima vreme: cu Rand, cu 

Mat, cu Perrin, chiar și cu Gawyn, cu toate că majoritatea vi- 
selor cu ei erau doar vise. 

Trei surori Albe, pe care le ştia în treacăt, o păzeau pe 
Leane: Nagora, o femeie zveltă, cu părul bălai strâns într-un 
coc la ceafă, care stătea foarte dreaptă pentru a compensa 
lipsa de înălțime; Norine, încântătoare cu ochii ei mari şi stră- 
lucitori, deşi adeseori la fel de vagă ca orice Brună; și Miyasi, 
înaltă şi durdulie, cu părul cărunt, o femeie severă, care nu 
admitea nicio absurditate şi vedea absurditatea în orice. Nagora, 
împresurată de strălucirea saidarului, ţinea scutul în jurul 
Leanei, însă femeile se contraziceau asupra unui aspect logic 
pe care Egwene nu reuși să îl desluşească din puţinele cuvin- 
te auzite. Nici măcar nu îşi putea da seama dacă existau două 
tabere sau trei. Niciuna nu ridica tonul, niciuna nu amenința 
cu pumnul, iar pe feţele lor se citea calmul specific surorilor 
aes sedai, însă răceala din vocile lor nu lăsa loc de îndoială că, 
dacă nu ar fi fost aes sedai, ar fi țipat, dacă nu şi-ar fi împărțit 
chiar pumni. Ziceai că ea nici nu exista, atâta atenţie îi acor- 
dară atunci când intră. 

Privindu-le pe cele trei cu coada ochiului, se apropie cât 
putu de mult de grilajul din fier și se prinse cu ambele mâini 
de el ca să îşi păstreze echilibrul. Lumină, cât era de obosită! 

— M-am întâlnit cu Beonin azi, zise ea încet. Se află aici, în 
Turn. A susținut că jurământul pe care mi l-a făcut nu mai era 
valabil pentru că eu nu mai sunt Supremă Înscăunată Amyrlin. 

Leane icni şi se apropie suficient de mult, încât să atingă 
ușor barele de fier. 

— Ea ne-a trădat? 

— Imposibilitatea inerentă a structurilor ascunse este un 
adevăr, zise Nagora pe un ton ferm. Vocea ei era ca un ciocan 
de gheaţă. Un adevăr. 

— Neagă acest lucru, iar eu o cred, şopti Egwene. Dar a 
recunoscut că le-a trădat pe „cârtițe”. Elaida a poruncit ca aces- 
tea să fie supravegheate deocamdată, dar i-am spus lui Beonin 
să le avertizeze, iar ea mi-a zis că aşa va face. Mi-a spus că 
le-a avertizat deja pe Meidani și pe Jennet, dar de ce le-ar tră- 
da? Doar ca să le spună după aceea despre asta? A mai spus 
că i-ar plăcea s-o vadă destituită pe Elaida. De ce-ar da fuga la 
Elaida dacă vrea s-o vadă înlăturată? Mai că a recunoscut că 


nimeni nu a renunțat la cauza noastră. Îmi scapă ceva, dar 
sunt prea istovită ca să-mi dau seama ce anume. 

Un căscat, pe care abia reuși să și-l acopere cu mână, făcu 
să-i trosnească fălcile. 

— Structurile ascunse sunt sugerate de patru dintre cele 
cinci axiome ale raționalității de ordinul şase, zise Miyasi pe 
un ton la fel de ferm. Sugerate cu tărie. 

— Aşa-zisa raționalitate de ordinul șase a fost considera- 
tă o aberaţie de orice persoană cu un dram de minte, interve- 
ni Norine, cu o oarecare asprime în glas. Însă structurile as- 
cunse sunt fundamentale oricărei posibilități de a înțelege ce 
se petrece chiar aici, în Turn, în fiecare zi. Realitatea în sine 
este schimbătoare, se modifică în fiecare zi. 

Leane aruncă o privire în direcția Albelor. 

— Unele au crezut întotdeauna că Elaida are iscoade prin- 
tre noi. Dacă Beonin a fost una, jurământul ei față de tine ar fi 
fost valabil până când s-ar fi convins că nu mai eşti Amyrlin. 
Dar, dacă primirea ei aici nu a fost cum s-a așteptat ea, atunci 
e posibil să îşi fi schimbat loialitatea. Beonin a fost întotdea- 
una ambițioasă. Dacă nu a primit plata care crede că i se cu- 
vine... Leane îşi desfăcu brațele. Beonin şi-a așteptat întot- 
deauna plata şi, poate, ceva mai mult. 

— Logica se aplică întotdeauna în lumea reală, zise Miyasi 
pe un ton dezaprobator, dar numai o novice ar crede că lu- 
mea reală poate fi aplicată logicii. Idealurile trebuie să fie 
principiile de bază. Nu lumea laică. 

Nagora tăcu din gură, aruncând o privire întunecată, de 
parcă ar fi simţit că vorbele îi fuseseră smulse din gură. 

Îmbujorându-se uşor, Norine se ridică în picioare şi se în- 
depărtă de bănci, plutind spre Egwene. Celelalte două o ur- 
măriră cu privirea, iar ea păru să le simtă privirile, căci își 
aranjă şalul stânjenită, mai întâi într-o parte, apoi în cealaltă. 

— Copilă, pari epuizată. Du-te la culcare imediat. 

Egwene nu îşi dorea nimic mai mult decât să se întindă în 
patul ei, dar mai întâi, avea o întrebare la care voia un răs- 
puns. Doar că trebuia să fie cu băgare de seamă. Toate cele 
trei Albe erau atente acum. 

— Leane, surorile care te vizitează pun în continuare 
aceleași întrebări? 

— Ți-am spus să mergi la culcare, zise Norine pe un ton 
aspru. 

Îşi împreună mâinile de parcă acest gest ar face-o cumva 
pe Egwene să se supună. 

— Da, zise Leane. Înţeleg la ce te referi. Poate că există 
încredere într-o oarecare măsură. 

— O mică măsură, zise Egwene. 

Norine își propti pumnii în șolduri. Exista puţină stăpâ- 
nire în expresia de pe fața ei şi în vocea ei, şi nu avea deloc un 
aer vag. 

— Din moment ce refuzi să mergi la culcare, te poți duce 
la mai marea peste novice şi să-i spui că n-ai ascultat de o soră. 

— Desigur, zise repede Egwene, întorcându-se să plece. 

Îşi primise răspunsul - Beonin nu divulgase secretul topi- 
rii-n-văzduh, iar asta însemna că era posibil să nu fi divulgat 
nimic; poate că putea avea puţină încredere în ea - şi-apoi, 
Nagora și Miyasi veneau spre ea. Ultimul lucru pe care și-l 
dorea era să fie târâtă fizic până în cabinetul Silvianei, un lu- 
cru de care Miyasi era destul de capabilă. Avea brațele încă şi 
mai puternice decât ale Feranei. 

În dimineaţa celei de-a noua zile de când revenise în Turn, 
înainte de prima geană de lumină, Doesine veni în odaia mică 
a Egwenei ca să îi dea doza de tămăduire de dimineaţă. Afară, 
ploaia cădea în ropote. Cele două surori Roșii care o suprave- 
gheaseră în vreme ce ea dormise îi dădură rădăcina-furcii, în- 
cruntându-se la Doesine, apoi plecară în grabă. Conducătoa- 
rea Galbenă pufni cu dispreț când uşa se închise în urma lor. 
Ea folosi vechea metodă de tămăduire, care o făcu pe Egwene 
să icnească de parcă ar fi fost scufundată într-un iaz cu apa 
rece ca gheața şi o lăsă atât de înfometată, încât râvni după 
micul dejun. Dar şi fără să mai simtă durere în partea dorsală. 
De fapt, aceasta era o senzaţie ciudată; cu timpul, te puteai 
obişnui cu orice, iar un fund plin de vânătăi îi părea deja un 
lucru firesc. Însă folosirea vechii metode, cea folosită de fie- 
care dată când fusese tămăduită de când ajunsese prizonieră, 
reconfirma faptul că Beonin păstrase anumite secrete, cu 
toate că era în continuare un mister cum reușise să facă asta. 
Chiar Beonin spusese că majoritatea surorilor credeau că 
poveştile despre noile împletituri erau simple zvonuri. 


— Chiar n-ai de gând să te dai bătută, nu-i aşa, copilă afuri- 
sită? zise Doesine, în vreme ce Egwene își trăgea rochia pe cap. 

Limbajul femeii era în contradicție cu înfățișarea ei ele- 
gantă. Purta o rochie albastră, cu broderii aurii, și safire în 
urechi și în păr. 

— Suprema Înscăunată Amyrlin ar trebui să se dea vreo- 
dată bătută? întrebă Egwene, când îşi scoase capul prin rochie. 

Îşi îndoi braţele la spate ca să își încheie nasturii din corn 
vopsit în alb. 

Doesine pufni din nou. „Deși nu cu dispreț”, îşi zise Egwene. 

— Eşti curajoasă, copilă. Totuși, eu pun rămășag că afuri- 
sita Silviana are să te pună la punct şi are să te facă să te dai 
pe brazdă cât de curând. 

Plecă fără să o dojenească pe Egwene pentru că îşi spu- 
sese Supremă Înscăunată Amyrlin. 

Înainte de micul dejun, Egwene avu o altă întâlnire cu mai 
marea peste novice - până acum, nu lipsise nici măcar o zi - 
şi, ca urmare a unui efort hotărât de a desconsidera cuvintele 
Doesinei, se opri din plâns de îndată ce Silviana încetă să o 
mai lovească cu cureaua. Când se ridică de pe capătul mesei 
de scris, unde era prinsă o bucată de piele special pentru a te 
putea apleca şi a cărei suprafaţa era uzată de cine știe cât de 
multe femei, și după ce juponul şi poalele îi căzură pe pielea 
care parcă îi luase foc, ea nu simţi deloc nevoia să se foiască. 
Acceptă acea fierbințeală dureroasă, o îmbrățișă, se încălzi cu 
ea aşa cum și-ar fi încălzit mâinile în fața unui şemineu într-o 
dimineață geroasă de iarnă. În acel moment, exista o mare 
asemănare între fundul ei şi focul strașnic dintr-o vatră. Cu toa- 
te acestea, când se privi în oglindă, văzu un chip senin. Cu obra- 
jii roşii, dar calm. 

— Cum a putut fi Shemerin retrogradată la rangul de 
aleasă? întrebă ea, ștergându-şi lacrimile cu batista. Am pus 
întrebări, dar nu există nicio prevedere referitoare la asta în 
legea Turnului. 

— De câte ori ai fost trimisă la mine pentru că „ai pus în- 
trebări”? o întrebă Silviana, atârnând cureaua cu coda despi- 
cată în dulapul îngust, alături de paleta din piele şi de nuia. 
Am crezut că ai renunţat la asta demult. 

— Sunt curioasă. Cum, când nu există nicio prevedere? 

— Nu există nicio prevedere, copilă, răspunse Silviana cu 
blândeţe, ca şi când i-ar fi explicat unui copil, dar nu există 
nici vreo interzicere. Asta-i o lacună... Ei bine, n-o să discutăm 
despre asta, căci vei găsi din nou o cale să fii bătută cu cu- 
reaua. 

Clătinând din cap, se aşeză la masa de scris și își odihni 
mâinile pe suprafaţa acesteia. 

— Problema a fost că Shemerin a acceptat acest lucru. Al- 
te surori i-au spus să ignore edictul, dar, odată ce ea și-a dat 
seama că rugămințile ei nu aveau s-o facă pe Amyrlin să se 
răzgândească, s-a mutat în aripa aleselor. 

Egwenei îi chiorăiau maţele, flămânde după micul dejun, 
însă ea nu terminase încă. Purta, într-adevăr, o discuţie cu 
Silviana. Era o discuţie, indiferent cât de ciudat era subiectul. 

— Dar de ce-ar fugi? Cu siguranţă că prietenele ei au în- 
cercat să îi bage minţile-n cap. 

— Unele, da, spuse Silviana pe un ton sec. Altele... Îşi miş- 
că mâinile ca talerele unui cântar, mai întâi şi-o ridică pe una, 
apoi pe cealaltă. Altele au încercat să o oblige să priceapă. Au 
trimis-o la mine aproape la fel de des cum ești tu trimisă. Am 
considerat vizitele ei ca pe nişte pedepse private, însă ei îi 
lipsea a ta... Tăcu brusc, lăsându-se pe spătarul scaunului şi 
studiind-o pe Egwene peste vârfurile degetelor unite. Măi să 
fie, chiar m-ai făcut să stau la taclale. Nu este interzis, desi- 
gur, dar abia dacă se cuvine în situația dată. Du-te şi serveşte 
micul dejun, zise ea, luând peniţa în mână și desfăcând capa- 
cul argintiu al călimării. Te voi înscrie din nou pentru amiază, 
din moment ce știu că n-ai de gând să faci o reverență. 

În vocea ei se simţi cea mai slabă urmă de resemnare. 

Când Egwene intră în sala de mese a novicelor, prima ca- 
re o zări se ridică în picioare şi, brusc, se auzi un zgomot pu- 
ternic atunci când băncile zgâriau gresia colorată, în vreme 
ce celelalte novice se ridicau şi ele în picioare. Acestea răma- 
seră tăcute lângă băncile lor, în vreme ce Egwene străbătea 
culoarul principal spre bucătărie. Ashelin, o fată drăguță și 
durdulie din Altara, năvăli dintr-odată în bucătărie. Înainte ca 
Egwene să ajungă la ușa bucătăriei, Ashelin ieşi cu o tavă în 
mâini pe care se afla cana obișnuită cu ceai aburind şi o far- 
furie cu pâine, măsline și brânză. Egwene se întinse după ta- 
vă, dar fata cu pielea măslinie o luă în grabă spre cea mai 


apropiată masă şi puse tava jos, în faţa unei bănci goale, ofe- 
rind ceva ce aducea cu o reverență în timp ce se retrăgea cu 
spatele. Din fericire pentru ea, niciuna dintre însoțitoarele 
Egwenei din dimineaţa aceea nu alese să arunce o privire în 
sala de mese în acel moment. Din fericire pentru toate acele 
novice care stăteau în picioare. 

O pernă se odihnea pe banca din fața tăvii Egwenei. Era 
uzată și plină de petice de toate culorile, încât abia se mai 
zărea materialul original, dar era, totuși, o pernă. Egwene o 
ridică şi o puse la capătul mesei înainte să se aşeze. Îi era uşor 
să îmbrățișeze durerea. Se bucura din plin de căldura focului 
ei lăuntric. Un susur răzbătu încăperea, un oftat colectiv. Abia 
când vâri o măslină în gură, celelalte novice se aşezară. 

Fu cât pe ce să o scuipe - era aproape stricată -, dar era 
moartă de foame după tămăduire; prin urmare, scuipă doar 
sâmburele în palmă şi îl puse pe farfurie, alungându-i gustul 
cu o gură de ceai. În ceai era miere! Novicele primeau miere 
doar cu ocazii speciale. Se abținu să zâmbească în timp ce go- 
lea farfuria, şi o goli într-adevăr, căci culese până și firimitu- 
rile de pâine şi de brânză cu degetele umezite. Însă îi fu greu 
să nu zâmbească. Mai întâi Doesine - o conducătoare! -, apoi 
resemnarea Silvianei, şi-acum asta. Cele două surori erau 
mult mai importante decât novicele sau decât mierea, dar 
toate sugerau același lucru. Începea să câştige războiul pe ca- 
re îl ducea. 

CAPITOLUL 25 
În slujba Elaidei 


Ținând sub braţ dosarul din piele cu gravuri din aur în re- 
lief, Tarna urca prin măruntaiele Turnului spre apartamentul 
Elaidei, deși acest lucru însemna să folosească o serie de 
scări ce păreau a nu se mai termina - de două ori, acele scări 
nu se găsiră în locul unde și le amintea ea, dar atâta vreme 
cât continua să urce, avea să ajungă la destinaţie - în locul co- 
ridoarelor în formă de spirală. Nu întâlni pe nimeni pe scări 
în afara servitorilor în livrele care făceau o plecăciune sau o 
reverență, înainte să se îndepărteze grăbiţi la treburile lor. În 
dreptul fiecărui coridor spiralat, trebuia să treacă pe lângă 
intrările aripilor ocupate de frăţiile Ajah și, poate, să se întâl- 
nească întâmplător cu vreo soră. Etola de Păstrătoare îi în- 
găduia să intre în aripa oricărei frăţii, însă le evita pe toate în 
afară de cea Roşie, exceptând cazurile când era chemată la 
datorie. Când se afla printre surorile celorlalte frăţii ajah, era 
extrem de conștientă că etola ei era roșie, extrem de conști- 
entă de privirile furioase și de expresiile reci de pe chipuri. 
Acestea nu o tulburau - puține lucruri reușeau s-o tulbure; 
accepta cu calm schimbările din interiorul Turnului - dar, to- 
tuşi... Credea că situația nu degenerase într-atât încât cineva 
să o atace cu adevărat pe Păstrătoare, dar nu voia să își asu- 
me niciun risc. Remedierea situaţiei avea să fie o luptă înde- 
lungată și grea, indiferent ce credea Elaida, iar un atac asupra 
Păstrătoarei putea să o facă de neremediat. 

Şi-apoi, faptul că nu era nevoită să-şi păzească spatele îi 
îngăduia să cugete la întrebarea tulburătoare a Pevarei, una 
pe care nu o luase în seamă înainte să sugereze legarea de 
asha'mani. Cine din Ajah Roşie putea fi de încredere pentru a 


îndeplini această sarcină? Vânarea bărbaţilor care puteau 
conduce le făcură pe surorile Roşii să se uite chiorâș la toți și 
un număr mare dintre acestea îi detestau. Un frate sau un ta- 
tă care supraviețuia putea scăpa de această ură. Un văr sau 
un unchi preferat, la fel. Dar, odată ce aceştia nu mai erau, 
dispărea şi afecțiunea. Și încrederea. Plus că mai exista o 
chestiune privind încrederea. Legarea oricărui bărbat încălca 
o tradiţie la fel de puternică precum o lege. Chiar și cu bine- 
cuvântările Tsutamei, cine putea da fuga la Elaida atunci când 
subiectul legării de asha'mani urma să fie abordat? Ştersese 
alte trei nume de pe lista ei mentală a posibilităților până 
când ajunse la uşa apartamentului Elaidei, care se afla doar 
cu două etaje mai jos de vârful Turnului. După aproape două 
săptămâni, lista ei cu cele în care putea avea încredere în 
continuare conţinea doar un singur nume, dar era imposibil 
ca acesta să îndeplinească sarcina respectivă. 

Elaida se afla în salonul ei, unde mobilierul era poleit şi 
avea incrustaţii de culoarea fildeșului, iar covorul mare cu 
modele era unul dintre cele mai frumoase creaţii din Tear. 
Şedea pe un scaun cu spătar mic în fața șemineului din mar- 
mură, bând vin împreună cu Meidani. Prezenţa Cenușşiei nu 
era o surpriză, în ciuda orei matinale. Meidani lua cina îm- 
preună cu Amyrlin în majoritatea serilor şi o vizita adeseori 
în timpul zilei, la invitația acesteia. Elaida, a cărei etolă cu 
şase dungi era îndeajuns de lată încât să îi acopere umerii, o 
privea pe femeia mai înaltă peste buza pocalului din cristal 
aşa cum priveşte un vultur cu ochi negri un şoarece cu ochi 
mari și albaștri. Meidani, care purta smaralde în urechi şi pe 
colierul lat din jurul grumazului ei subțire, părea foarte con- 
ştientă de privirea aceea. Buzele ei pline arborau un zâmbet, 
însă acestea păreau să tremure. Îşi mişca întruna mâna libe- 
ră, atingându-și pieptenele de smarald de deasupra urechii 
stângi, mângâindu-și părul, acoperindu-şi pieptul, care era în 
mare parte expus de corsajul strâns, din brocart gri-argintiu. 
Nu se putea spune că pieptul ei era voluptuos, dar faptul că 
era subțirică îl scotea în evidență. Părea gata să-i iasă din 
veşmânt. Femeia era înveşmântată pentru un bal. Sau pentru 
a seduce pe cineva. 

— Rapoartele de dimineață sunt gata, Maică, zise Tarna, 
făcând o plecăciune ușoară. 


649 


650 


Lumină! Avea senzaţia că întrerupsese niște ibovnici! 

— Nu te deranjează dacă ne laşi singure, nu-i așa, Meidani? 

Până şi zâmbetul pe care Elaida i-l oferi femeii cu părul 
bălai era lacom. 

— Fireşte că nu, Maică. 

Meidani își puse pocalul pe măsuţa de lângă scaunul ei și 
sări în picioare, făcând o reverență care mai că îi scoase piep- 
tul din rochie. 

— Fireşte că nu. 

leşi repede din încăpere, respirând greu şi făcând ochii mari. 

Când uşa se închise în urma ei, Elaida râse. 

— Am fost ibovnice pe vremea când eram novice, zise ea, 
ridicându-se în picioare, și cred că ea vrea să reînnoiască 
această relație. S-ar putea să-i îngădui acest lucru. Ar putea 
dezvălui mai multe în aşternuturi decât a îngăduit să-i scape 
până acum. Adică mai nimic, adevărul fie spus. 

Se duse la cea mai apropiată fereastră şi privi în jos, spre 
locul unde minunatul ei palat avea să se ridice mai sus decât 
Turnul însuşi. În cele din urmă. Dacă surorile vor putea fi 
convinse să muncească din nou la el. Ploaia deasă care înce- 
puse să cadă în timpul nopţii nu contenise și părea puţin pro- 
babil ca ea să poată vedea ceva din fundațiile palatului, sin- 
gurul lucru care fusese construit până în acel moment. 

— Servește-te cu vin dacă doreşti. 

Tarna abia reuşea să își păstreze expresia calmă. Ibovni- 
cele erau un lucru obișnuit printre novice şi alese, dar lucru- 
rile din copilărie trebuiau lăsate în copilărie. Nu toate surori- 
le erau de aceeași părere, cu siguranţă. Galina fusese destul 
de surprinsă când Tarna îi refuzase avansurile după ce obți- 
nuse șalul. Ea însăși îi considera pe bărbaţi mult mai atrăgă- 
tori decât femeile. Majoritatea păreau a fi extrem de intimi- 
dați de aes sedai, mai ales dacă aflau că făceai parte din Ajah 
Roșie, dar de-a lungul vremii, ea întâlnise câţiva care nu erau. 

— Mi se pare ciudat, Maică, zise ea, aşezând dosarul din 
piele pe măsuța laterală unde se afla o tavă aurie cu orna- 
mente bogate, pe care se aflau o carafă cu vin și pocaluri din 
cristal. Pare să se teamă de tine. 

Umplând un pocal, adulmecă vinul înainte să bea. Păstră- 
rile păreau să dea roade, deocamdată. Elaida convenise în ce- 
le din urmă că măcar împletitura aceea trebuia împărtășită. 


— E aproape ca şi când ea ar şti că tu știi că ea este is- 
coadă. 

— Fireşte că se teme de mine. Vocea Elaidei era plină de 
sarcasm, apoi deveni aspră ca o piatră. Vreau să-i fie teamă. 
Am de gând s-o fac să treacă prin mari încercări. Până când 
voi porunci să fie biciuită, se va lega singură de suport dacă îi 
voi porunci s-o facă. Tarna, dacă ar şti că eu ştiu, ar lua-o la 
fugă în loc să vină de bunăvoie la mine. Privind în continuare 
prin ploaia deasă, Elaida sorbi din vin. Ai vreo veste despre 
celelalte? 

— Nu, Maică. Dacă le-aş putea informa pe conducătoare 
despre motivul pentru care sunt supravegheate... 

— Nu! izbucni Elaida, rotindu-se pe călcâie cu fața la ea. 

Rochia ei avea atât de multe modele complicate roşii, în- 
cât broderia mai că ascundea mătasea cenușie de dedesubt. 
Tarna îi sugerase că dacă și-ar etala mai puțin fosta ajah - se 
exprimase într-o manieră mai diplomată, dar asta voia să 
spună - ar putea ajuta la unirea celorlalte frății ajah, însă cri- 
za de furie a Elaidei fusese îndeajuns ca să o facă să își țină 
gura de-atunci referitor la acest subiect. 

— Dacă unele dintre conducătoare complotează cu ele? 
Asta nu m-ar mira deloc. Discuţiile acelea ridicole continuă la 
pod în ciuda poruncilor mele. Nu, nu m-ar mira deloc! 

Tarna își înclină capul deasupra pocalului, acceptând ceea 
ce nu putea schimba. Elaida refuza să priceapă că, dacă frăţi- 
ile ajah îi nesocoteau porunca de a întrerupe discuţiile, era 
puţin probabil ca acestea să îşi spioneze propriile surori la 
porunca ei fără să cunoască motivul. Însă, dacă poruncea să 
facă asta, acest lucru ar fi dus la o altă tiradă. 

Elaida o privea fix ca și când ar fi vrut să se asigure că ea 
nu avea de gând să o contrazică. Femeia părea a fi mai dură 
ca niciodată. Şi mai fragilă. 

— Păcat că rebeliunea din Tarabon a dat greș, zise ea în 
cele din urmă. Bănuiesc că nu se mai poate face nimic în pri- 
vința asta. 

Însă pomenea adeseori despre ea, în momente ciudate, de 
când se zvonea că seanchanii puseseră stăpânire pe ţinut. Nu 
era atât de resemnată pe cât pretindea. 

— Vreau să aud niște veşti bune, Tarna. Se aude ceva des- 
pre sigiliile de pe temniţa Celui Întunecat? Trebuie să ne asi- 
gurăm că nu vor mai fi rupte şi altele. 

De parcă Tarna n-ar fi ştiut asta! 

— Frăţiile ajah n-au raportat nimic, Maică, și nu cred că ar 
tăinui un asemenea lucru. 

Îşi dori să poată retrage ultimele cuvinte de îndată ce le rosti. 

Elaida mârâi. Frăţiile ajah dezvăluiau doar crâmpeie din 
ce le spuneau iscoadele lor, iar ea detesta din tot sufletul 
acest lucru. Iscoadele ei se aflau în Andor. 

— Cum merge treaba în port? 

— Încet, Maică. 

Cum fluxul comerțului era strangulat, orașul începea să 
simtă deja foametea. Avea să moară de foame în curând dacă 
gurile portului nu aveau să fie deblocate. Nici măcar tăierea 
unei porţiuni a lanţului din Portul de Sud, care era tot din 
fier, nu se dovedise a fi de-ajuns ca să pătrundă suficiente 
vase pentru a hrăni Tar Valonul. Odată ce Tarna reuși să o 
convingă de necesitate, Elaida poruncise ca turnurile cu lan- 
țţuri să fie demontate, astfel încât acele bucăţi uriașe de 
cuendillar să poată fi înlăturate. Însă asemenea zidurilor 
orașului, turnurile fuseseră construite și întărite cu ajutorul 
Puterii, și doar Puterea le putea demonta. Era un lucru de- 
parte de a fi ușor. Constructorii inițiali făcuseră o treabă bu- 
nă, iar acele scuturi nu păreau să se fi şubrezit deloc. 

— Roşiile fac mare parte din treabă, deocamdată. Surorile 
din celelalte frății ajah mai vin când și când, dar sunt doar câ- 
teva. Însă mă aştept ca asta să se schimbe în curând. 

Ele cunoşteau necesitatea acestei munci, oricât de mult ar 
fi dispreţuit-o - niciunei surori nu îi plăcea să muncească ast- 
fel; Roşiile care munceau cel mai mult cu siguranță bombă- 
neau destul însă porunca venise de la Elaida şi, mai nou, acest 
lucru conduse la tărăgănarea lucrurilor. 

Elaida expiră prelung, apoi luă o gură sănătoasă de vin. 
Părea să aibă nevoie de ea. Strângea atât de tare pocalul în 
mână, încât venele de pe dosul acesteia se umflară. Străbătu 
covorul din mătase cu modele de parcă ar fi avut de gând să o 
lovească pe Tarna. 

— Ele mă sfidează din nou. Din nou! Mi se vor supune, 
Tarna! Mi se vor supune! Scrie un ordin şi, odată ce îl voi is- 


căli şi îmi voi pune sigiliul pe el, afişează-l în toate aripile fră- 
țiilor ajah. Se opri aproape de fața Tarnei, ochii ei negri lu- 
cind precum cei ai unui corb. Dacă vreo conducătoare a ori- 
cărei frății ajah nu va trimite un număr considerabil de surori 
ca să muncească la turnul cu lanțuri, atunci aceea va primi o 
pedeapsă zilnică de la Silviana până când situaţia va fi recti- 
ficată. În fiecare zi! Iar conducătoarele oricărei Ajah care își 
trimite surorile la acele... discuții vor păţi la fel. Scrie ordinul 
ca să îl pot iscăli! 

Tarna inspiră adânc. Pedepsele puteau sau nu da roade, 
în funcție de cât de determinate erau surorile și conducătoa- 
rele frățiilor ajah - ea nu credea că situaţia se înrăutățise în- 
tr-atât de mult, încât acestea să refuze să accepte o pedeapsă; 
acest lucru ar fi însemnat cu siguranţă sfârşitul Elaidei, poate 
chiar sfârşitul Turnului. Însă afişarea în public a unui ordin, 
fără a le îngădui conducătoarelor să se ascundă și să își păs- 
treze demnitatea, era o abordare greșită. Adevărul fie spus, 
putea fi cea mai greşită abordare. 

— Dacă pot face o sugestie... începu ea cât putu de delicat. 

Ea nu fusese niciodată cunoscută pentru delicateţe. 

— Nu poţi, i-o reteză Elaida cu asprime în glas. 

Mai luă o gură sănătoasă de vin, golind pocalul, și pluti pe 
deasupra covorului ca să și-l umple din nou. Bea prea mult, în 
ultima vreme. Tarna o văzuse beată odată! 

— Cum se descurcă Silviana cu fata al'Vere? întrebă ea, 
turnându-și vin. 

— Egwene își petrece aproape jumătate din zi în cabine- 
tul Silvianei, Maică. 

Avu grijă să păstreze un ton neutru. Era pentru prima oa- 
ră când Elaida întrebase de tânără de când aceasta fusese 
capturată, în urmă cu nouă zile. 

— Atât de mult? Vreau să fie îmblânzită după placul Tur- 
nului, nu frântă. 

— Mă... îndoiesc că ea va fi frântă, Maică. Silviana va fi cu 
băgare de seamă. 

Apoi, mai era fata însăși. Însă Elaida nu trebuia să afle de 
asta. Se țipase la Tarna îndeajuns de mult. Ea învățase să evi- 
te subiecte care duceau numai la țipete. Sfaturile şi sugestiile 
neoferite nu erau mai nefolositoare decât sfaturile şi sugesti- 
ile neacceptate, iar Elaida le respingea mai întotdeauna. 

— Egwene este încăpățânată, dar mă aştept să se dea pe 
brazdă în curând. 

Fata era nevoită s-o facă. Galina, care o bătea întruna la cap 
pe Tarna, nu se așteptase nici măcar la o treime din efortul 
pe care Silviana îl investea în Egwene. Fata trebuia să cedeze 
cât de curând. 

— Excelent, murmură Elaida. Excelent. 

Aruncă o privire peste umăr, iar pe chipul ei se afla o 
mască a seninătăţii. Însă ochii îi scânteiau în continuare. 

— Pune-i numele pe lista celor care trebuie să îmi slujeas- 
că. De fapt, pune-o să-mi slujească în seara aceasta. Ne poate 
servi cina, lui Meidani şi mie. 

— Cum porunceşti, Maică. 

Se părea că o altă vizită la mai mare peste novice era ine- 
vitabilă, dar fără îndoială că Egwene urma să aibă parte de 
multe astfel de vizite dacă nu avea să se apropie de Elaida. 

— Şi-acum, rapoartele tale, Tarna. 

Elaida se așeză din nou, picior peste picior. 

Punându-și pe tavă pocalul de care abia se atinsese, Tarna 
luă dosarul şi se așeză pe scaunul ocupat înainte de Meidani. 

— Scuturile refăcute par să ţină șobolanii departe de Turn, 
Maică, însă, pentru câtă vreme, este o altă chestiune; verifică 
ea însăşi acele scuturi în fiecare zi, însă în perimetrul Turnu- 
lui au fost zăriți corbi și ciori, aşadar scuturile de pe ziduri 
trebuie să fie... 


Soarele amiezii arunca o lumină pestriță printre ramurile 
înfrunzite ale copacilor înalţi, în mare parte stejari, sorg şi 
alte soiuri care nu își lepădau frunza, printre care se mai 
iveau pe ici, pe colo câte un plop sau câte un pin uriaş. Apa- 
rent, în urmă cu câţiva ani, se iscase o furtună devastatoare, 
deoarece lemnul doborât, împrăștiat pe ici, pe colo, dar în- 
clinat în aceeași direcție, oferea un loc de stat bun dacă îi în- 
lăturai cu toporul cele câteva crengi. Tufele rare îngăduiau o 
vedere bună în toate direcţiile și nu prea departe, un pârâu 
cu apă limpede trecea peste pietrele acoperite cu mușchi. Ar 
fi fost un loc bun pentru a ridica tabăra dacă Mat nu şi-ar fi 
dorit să străbată o distanță cât mai mare în fiecare zi, dar era 
potrivit pentru a-și odihni caii și a mânca. Munţii Damona se 
aflau la cel puţin trei sute de mile depărtare spre răsărit, iar 


el avea de gând să ajungă la ei într-o săptămână. Vanin spuse 
că ştia o trecătoare folosită de contrabandiști - doar din au- 
zite, fireşte; auzise de ea din pură întâmplare, însă știa exact 
unde se găsea aceasta - prin care vor putea pătrunde în 
Murandy două zile mai târziu. Era o cale mult mai sigură de- 
cât dacă ar fi încercat să meargă spre miazănoapte şi să intre 
în Andor sau spre miazăzi, spre Illian. Dacă ar fi ales oricare 
dintre aceste direcţii, distanța spre un loc sigur ar fi fost mai 
lungă, iar şansele să dea peste seanchani mai mari. 

Mat mestecă ultima bucată de carne de pe piciorul din 
spate al unui iepure și aruncă osul pe pământ. Lopin, cel cu 
început de chelie, țâşni de pe loc, mângâindu-și consternat 
barba, ridică osul de pe jos și îl aruncă într-o groapă pe care 
el și Nerim o săpaseră în pământul acoperit cu mulci, cu toate 
că locul avea să fie descoperit de animale în mai puţin de o 
jumătate de oră după plecarea lor. Mat dădu să-și şteargă 
mâinile de pantaloni. Tuon, care ciugulea dintr-un picior de 
potârniche de partea cealaltă a focului mic, îi aruncă o privire 
foarte directă, cu sprâncenele arcuite, în vreme ce îi făcea 
semne Seluciei cu degetele mâinii libere. Aceasta înfulecase 
jumătate din potârniche de una singură. Femeia pieptoasă nu 
răspunse, doar pufni. Zgomotos. Întâlnind privirea lui Tuon, 
el își şterse mâinile de pantaloni în mod intenţionat. S-ar fi 
putut duce la pârâu, unde surorile aes sedai se spălau pe 
mâini, însă nimeni nu avea să ajungă cu veşmintele curate în 
Murandy. Și-apoi, când o femeie îți spunea „Jucărie” tot tim- 
pul, era firesc să profiți de orice ocazie care ţi se ivea ca să îi 
aduci la cunoștință că nu erai jucăria nimănui. Ea clătină din 
cap şi își mişcă din nou degetele. De astă dată, Selucia râse, 
iar Mat simţi cum faţa îi lua foc. Îşi putea imagina două sau 
trei lucruri pe care ar fi putut să le spună ea, dar nu i-ar fi 
făcut plăcere să îl audă pe niciunul. 

Setalle, care şedea pe un capăt al bușteanului lui, se asi- 
gură ca el să audă crâmpeie. Înțelegerea încheiată cu cea care 
fusese cândva aes sedai nu o făcuse pe aceasta să-şi schimbe 
atitudinea. 

— Se poate ca ea să fi spus că bărbaţii sunt porci, șopti ea, 
fără să îşi ridice ochii de la gherghef, sau că doar tu ești. 

Rochia ei de călărie de un cenușiu-închis avea guler înalt, 
însă purta în continuare lanţul din argint de care atârna Cu- 
titul Căsniciei. 

— Se poate să fi zis că eşti un bădăran jegos cu mizerie în 
urechi și cu fân în cap. Sau se poate să fi zi... 

— Cred că înțeleg unde baţi, îi spuse el printre dinți. 

Tuon chicoti, cu toate că, în clipa următoare, expresia de 
pe faţa ei fu din nou aceea a unui călău, rece şi severă. 

Scoțându-și din buzunarul hainei pipa lucrată cu argint și 
săculețul din piele de capră cu tutun, el umplu bolul pipei și 
îndepărtă capacul cutiei cu chibrituri de la picioarele lui. Îl 
fascina felul în care focul se aprindea pur și simplu, împroş- 
când scântei în toate direcţiile, atunci când el trecea capătul 
chibritului rotund, roşu cu alb, peste partea aspră a cutiei. 
Aşteptă până când flacăra se îndepărtă de capăt, înainte să o 
folosească pentru a-și aprinde pipa. Să tragă gustul şi mirosul 
de sulf în gură o dată fusese de-ajuns pentru el. Aruncă chi- 
britul și îl strivi sub talpa cizmei. Mulciul era încă umed de la 
ultima ploaie care căzuse aici, dar nu voia să riște să aprindă 
pădurea. În Ținutul celor Două Râuri, oamenii veneau de la 
mile depărtare atunci când pădurile luau foc. Uneori, ardeau 
sute de hectare chiar şi-așa. 

— N-ar trebui să iroseșşti chibriturile, zise Aludra, ridicân- 
du-și ochii de la tăbliță cu pietre, aşezată pe un buştean din 
apropiere. 

Thom continua să privească îngândurat tăblița hașurată, 
mângâindu-şi mustaţa lungă şi albă. Arareori pierdea la jocul 
cu pietre; cu toate acestea, ea reuşise să câștige două jocuri de 
când părăsiseră circul. Două din mai bine de o duzină, însă Thom 
era precaut față de cineva care îl bătea chiar și o singură dată. 
Ea îşi aruncă pe spate codiţele împletite cu mărgele. 

— Trebuie să stau într-un loc vreo două zile ca să pot face 
altele. Bărbaţii găsesc întotdeauna o cale să le pună la treabă 
pe femei, nu? 

Mat continua să pufăie, chiar dacă nu cu un aer mulțumit. 
Avea o oarecare plăcere. Femeile! Era o încântare să le pri- 
vești și o încântare să te afli în compania lor. Atunci când 
acestea nu găseau o cale să pună sare pe rănile unui bărbat. 
N-aveai cum să câştigi în fața lor, zău așa. 


Majoritatea celor din care era alcătuit grupul terminaseră 
de mâncat - cea mai bună parte din două potârnichi şi un 
iepure rămăseseră pe proţapul de deasupra focului, dar pe 
acestea aveau să le înfăşoare într-o pânză și să le ia cu ei; vâ- 
nătoarea fusese fructuoasă în acea dimineaţă, însă nu aveau 
nicio certitudine că după-amiază vor fi la fel de norocoşi, iar 
pâinea turtită și boabele de fasole nu ofereau o masă consis- 
tentă. Cei care terminaseră de mâncat se relaxau sau, în cazul 
Brațelor Roşii, verificau caii de povară obosiţi. Erau mai bine 
de şaizeci, înşiraţi pe patru rânduri. Fusese costisitor să cum- 
pere atât de mulți din Maderin, dar Luca dăduse fuga în oraș 
ca să se ocupe el însuși de târguială odată ce auzise despre un 
negustor care îşi dăduse duhul pe stradă. Aproape - aproape, 
dar nu chiar - că fusese dispus să le dea cai de povară ai cir- 
cului numai ca să scape de Mat. Multe dintre animale erau în- 
cărcate cu bunurile personale și cu accesoriile Aludrei. Luca 
se pricopsi cu cea mai mare parte din galbenii lui Mat, într-un 
fel sau altul. Mat le strecură câte un săculeț plin și lui Petra şi 
Clarinei, în semn de prietenie, ca să le ajute să-și cumpere 
hanul puțin mai devreme. Galbenii care îi mai rămăseseră în 
desagi erau mai mult decât suficienţi ca să îi ajute să ajungă 
fără griji în Murandy și tot ce avea nevoie ca să îi înmulțească 
era un salon unde erau aruncate zarurile. 

Leilwin, înarmată cu o sabie curbată ce-i atârna de cu- 
reaua lată din piele care îi stătea de-a curmezișul pieptului, și 
Domon, înarmat cu o sabie cu tăiș scurt într-o parte a cingă- 
torii și cu un ciomag ghintuit în alamă în partea cealaltă, stă- 
teau la taclale cu Juilin şi Amathera pe un alt buștean din 
apropiere. Leilwin - el ajunsese să accepte că acesta era sin- 
gurul nume pe care ea îl admitea - ținea morțiş să demon- 
streze că nu avea de gând să le evite pe Tuon sau pe Selucia 
sau să își plece ochii atunci când se întâlneau, cu toate că 
trebuia să se stăpânească vizibil ca să-i reușească acest lucru. 
Juilin avea manșetele hainei negre răsucite, semn că se sim- 
țea printre prieteni sau cel puţin printre oameni în care pu- 
tea avea încredere. Panarhul de odinioară al Tarabonului se 
agăța în continuare de brațul prinzătorului de hoţi, însă ea 
întâlni ochii albaștri și aspri ai lui Leilwin fără a tresări. De 
fapt, părea că o privea adeseori pe cealaltă femeie, fără a mai 
trăda semne de groază. 

Șezând turceşte pe pământ, fără a-i păsa de umezeală, 
Noal juca „Șerpi și Vulpi” cu Olver și ţesea poveşti trăsnite 
despre ţinuturi ce se aflau dincolo de Pustiul Aiel, despre un 
mare oraş de pe coastă, din care străinii nu aveau voie să 
plece decât pe corăbii, iar locuitorii nu aveau voie să plece 
deloc. Mat îşi dorea ca ei să se joace un alt joc. De fiecare dată 
când scoteau bucata de pânză roşie cu liniile negre ca o pân- 
ză de păianjen, el își aducea aminte de promisiunea făcută lui 
Thom. Îi aducea aminte că blestemaţii de eelfinni îi pătrun- 
seseră cumva în minte şi poate chiar şi afurisiţii de aelfinni. 
Surorile aes sedai se întoarseră de la pârâu, iar Joline se opri 
ca să vorbească cu Blaeric şi Fen. Bethamin și Seta, venind 
încet în urma lor, şovăiră până când un gest din partea suro- 
rii Verzi le făcură să meargă şi să se posteze în spatele buş- 
teanului pe care ședeau Teslyn şi Edesina, cât mai departe 
posibil una de cealaltă, despărțite de crengi netăiate, şi înce- 
pură să citească din nişte cărțulii cu coperte din piele pe care 
le scoaseră din pungile de la brâu. Atât Bethamin, cât și Seta 
stăteau în spatele Edesinei. 

Fosta sul'damă cu părul bălai își reveni în mod spectacu- 
los și dureros. Dureros pentru ea și pentru surori. Când, cu o 
seară în urmă, ea le rugă în timpul cinei, şovăitor la început, 
să o înveţe și pe ea, ele refuzară. Acestea o învățau doar pe 
Bethamin, pentru că ea condusese deja Puterea. Sera era prea 
bătrână ca să devină novice şi nu mai condusese. Prin urma- 
re, ea imita orice făcuse Bethamin, facându-le pe toate trei să 
țopăie în jurul focului de gătit și să ţipe, învăluite de o ploaie 
de scântei dănțuitoare atâta vreme cât putea îmbrățișa Pute- 
rea. Atunci, ele fură de acord să o înveţe și pe ea. Cel puțin, 
Joline și Edesina făcură acest lucru. Teslyn încă nu voia să 
audă de ea, deși nu mai era sul'damă. Însă toate trei îi aplicau 
pe rând lovituri cu nuiaua, iar ea își petrecuse dimineața li- 
niştindu-se în șa. Îi era în continuare teamă de Puterea Su- 
premă şi, poate, de aes sedai, dar, în mod ciudat, expresia de 
pe fața ei părea... mulțumită. Acest lucru era dincolo de pute- 
rea de înțelegere a lui Mat. 

Și el ar fi trebuit să se simtă mulțumit. Evitase acuzaţia de 
crimă, evitase să intre orbeşte într-o capcană a seanchanilor 
care ar fi omorât-o pe Tuon şi lăsase gholamul în urmă pen- 
tru totdeauna de astă dată. Creatura avea să ia urma circului 


lui Luca, însă fusese avertizat, dacă acest lucru o fi fiind de 
vreun folos. În mai puţin de două săptămâni, el va fi traversat 
munții în Murandy. Nevoia de a găsi o cale prin care să o tri- 
mită pe Tuon în siguranţă înapoi în Ebou Dar, deloc o treabă 
deloc ușoară acum, mai ales că trebuia să o ferească de aes 
sedai, care putea încerca să o facă să dispară, ar însemna că 
trebuia să se uite la chipul ei tot atât de mult timp. Şi să în- 
cerce să înțeleagă ce se petrecea în spatele acelor ochi mari și 
frumoşi. Ar fi trebuit să fie la fel de fericit ca o capră într-un 
porumbar. Însă el era departe de a fi fericit. 

În primul rând, îl dureau toate acele tăieturi de sabie cu 
care se pricopsise în Maderin. Unele dintre ele erau inflama- 
te, cu toate că, deocamdată, reușise să le ascundă de ochii 
celorlalți. Ura să se facă tam-tam din cauza lui aproape la fel 
de mult cum ura ca să folosească cineva Puterea pe el. Lopin 
şi Nerim îl cususeră cât se pricepuseră de bine, iar el refuzase 
tămăduirea, în ciuda faptului că fusese luat peste picior de 
toate cele trei aes sedai. Fusese surprins că, dintre toate, 
Joline fusese cea mai insistentă, ridicându-și mâinile în aer în 
semn de dezgust atunci când el se încăpățânase să cedeze. O 
altă surpriză fusese Tuon. 

— Nu fi prostuţ, Jucărie, spusese ea cu vocea ei tărăgăna- 
tă în cortul lui, stând deasupra lui, cu braţele încrucișate pe 
piept, în vreme ce Lopin și Nerim îl împungeau cu acele, iar el 
scrâşnea din dinţi. 

Aerul ei autoritar, care o făcea să semene foarte mult cu o 
femeie care voia să se asigure că proprietatea ei era reparată 
cum se cuvine, fusese de-ajuns ca să îl facă să scrâșnească din 
dinţi, uitând de ace. Sau faptul că era îmbrăcat sumar! Ea in- 
trase pur şi simplu şi refuzase să plece; ar fi făcut-o doar dacă 
ar fi fost bruscată, iar el nu se simţise în stare să bruscheze o 
femeie despre care credea că era capabilă să îi rupă braţul. 

— Tămăduirea asta este un lucru minunat. Mylen a mea 
ştie asta, iar eu i-am învăţat şi pe ceilalți ai mei. Fireşte, se- 
menii mei sunt niște neghiobi că refuză să se lase atinşi de 
Putere. Jumătate dintre servitorii mei ar leşina auzind aceas- 
tă sugestie, la fel și majoritatea celor de Sânge. N-ar trebui să 
mă mire. Dar nu m-aş fi așteptat la asta din partea ta. 

Dacă ea ar fi avut un sfert din experienţa lui cu surorile 
aes sedai, s-ar fi aşteptat la asta. 

Înaintaseră călare pe drumul din Maderin ca şi când s-ar 
fi îndreptat spre Lugard, apoi o luaseră spre pădure de îndată 
ce ultimele ferme dispăruseră din raza vizuală. În clipa în ca- 
re pătrunseseră printre copaci, zarurile începuseră să îi zor- 
năie din nou în cap. Acesta era un alt lucru care îl indispunea, 
blestematele alea de zaruri care îi zornăiau în cap de două 
zile. Părea imposibil ca acestea să se oprească aici, în pădure. 
Ce eveniment important se putea întâmpla în pădure? Cu toa- 
te acestea, el se ţinuse departe de sătucurile pe lângă care 
trecuseră. Însă mai devreme sau mai târziu, zarurile aveau să 
se oprească, iar el abia aştepta acel moment. 

Tuon și Selucia se duseră la pârâu ca să se spele, facân- 
du-și semne una alteia în vreme ce își mișcau degetele repe- 
de. Vorbeau despre el- era convins de asta. Atunci când fe- 
meile începeau să își apropie capetele, puteai fi convins... 

Amathera ţipă şi toți își întoarseră capetele în direcţia ei. 
Mat depistă cauza la fel de repede ca Juilin. Era un șarpe cu 
solzi negri, lung de mai bine de doi metri, care se îndepărtă 
rapid de buturuga pe care şedea Juilin. Leilwin înjură și sări 
în picioare, scoțându-și sabia, însă nu fu mai rapidă decât 
Juilin, care-şi scoase sabia cu tăiș scurt din teacă şi o luă pe 
urmele şarpelui cu pași atât de iuți, încât îi căzu tichia roşie 
de pe cap. 

— Dă-i pace, Juilin, zise Mat. Se îndepărtează de noi. Dă-i 
pace. 

Probabil că animalul își avusese vizuina sub buturugă și 
fusese surprins când ieşise la suprafață şi dăduse peste oa- 
meni. Din fericire, şerpii negri(61) erau solitari. 

Juilin şovăi înainte să decidă că a o linişti pe Amathera, 
care tremura, era mai important decât a fugări un şarpe. 

— Ce soi este? întrebă el, cuprinzând-o cu braţele. 

La urma urmei, el era orăşean. Mat îi spuse și, preț de o 
clipă, bărbatul păru gata să o ia din nou pe urmele șarpelui. 
Luă hotărârea înțeleaptă să n-o facă, totuși. Șerpii negri erau 


61 Blacklance, în textul original. Este un șarpe „inventat” de 
Jordan, al cărui nume, în limba română, ar fi lancea neagră. Este un 
nume dat unui animal pornind de la caracteristicile sale fizice, pre- 
cum în cazul șarpelui cu clopoţiei (crotalul) sau şarpelui cu oche- 
lari (cobra). (n.red.) 


rapizi ca fulgerul, iar din cauza sabiei cu tăiş scurt, el ar fi fost 
nevoit să se apropie. Oricum, Amathera se agăța de el cu atâ- 
ta forţă, încât lui i-ar fi luat ceva timp să se elibereze din 
strânsoarea ei. 

Luându-şi pălăria de pe un capăt al armei sale ashandarei, 
care era înfiptă cu vârful în pământ, Mat și-o puse pe cap. 

— Irosim lumina zilei, zise el, ţinându-și pipa în gură. E 
momentul să pornim la drum. Nu mai pierde vremea acolo, 
Tuon. Mâinile tale sunt suficient de curate. 

Încercase să îi spună „Preţioasă”, dar de când îşi revendi- 
case victoria în Maderin, ea refuza să îl mai ia în seamă atunci 
când vorbea. 

Ea nu se grăbi câtuşi de puţin, fireşte. Până când se întoar- 
se ea, ștergându-și mâinile mici de prosopelul pe care Selucia 
avea să îl aşeze peste măciulia şeii ei ca să se usuce, Nerim și 
Lopin umpluseră deja groapa de gunoi, înfașuraseră resturile 
de mâncare într-o bucată de pânză și le băgaseră în desagii 
lui Nerim și stinseseră focul cu apa adusă din pârâu în ploști(62) 
din piele. Cu ashandarei în mână, Mat era pregătit să încalece 
pe Cimpoiaş. 

— Un bărbat ciudat, care dă drumul șerpilor veninoși, zi- 
se Tuon. După reacţia individului, bănuiesc că șarpele negru 
este veninos? 

— Foarte, îi spuse el. Însă şerpii nu muşcă ceea ce nu pot 
mânca decât dacă sunt amenințați. 

El își puse un picior în scăriță. 

— Mă poţi săruta, Jucărie. 

El tresări. Cuvintele ei, pe care nu le rostise în șoaptă, atra- 
seră atenţia tuturor. Chipul Seluciei era atât de inexpresiv, 
încât dezaprobarea ei nici că ar fi putut fi mai evidentă. 

— Acum? zise el. Când vom face o oprire diseară, vom pu- 
tea face o plimbare singuri... 

— Până diseară, s-ar putea să mă răzgândesc, Jucărie. Poţi 
să-l numești capriciu, pentru un bărbat care dă drumul șerpi- 
lor veninoşi. 


62 Leather buckets, în textul original. Sunt găleți (nu ploști) din 
piele, folosite mai ales pentru adăpatul cailor la drum lung. După 
folosire, acestea se golesc de apa rămasă şi se pliază, ocupând ast- 
fel foarte puţin loc de depozitare. (n.red.) 

Poate că vedea un semn de rău augur în asta? 

Scoțându-și pălăria de pe cap şi înfigându-și din nou în 
pământ sulița neagră, el își scoase pipa dintre dinţi și îi dădu 
un pupic nevinovat pe buzele pline. Când venea vorba despre 
primul sărut, nu trebuia să fii dur. El nu voia ca ea să creadă 
că era insistent sau brutal. Ea nu era o servitoare dintr-o ta- 
vernă, căreia să-i placă o mică palmă sau gâdilitură. Și-apoi, 
el mai că simţea căutătura acelor ochi. Cineva chicoti. Selucia 
își dădu ochii peste cap. 

Tuon își încrucișă braţele pe piept şi îl privi printre gene- 
le lungi. 

— Îţi aduc aminte de sora ta? îl întrebă ea pe un ton pe- 
riculos. Sau, poate, de mama ta? 

Cineva râse. De fapt, nu fu doar o singură persoană. 

Posac, Mat scutură dopul de tutun rămas în pipă de căl- 
câiul cizmei şi îşi vârt pipa caldă în buzunarul hainei. Îşi atâr- 
nă din nou pălăria de ashandarei. Dacă ea voia un sărut ade- 
vărat... Oare el chiar crezuse că ea nu avea să îi umple brațe- 
le? Era cu siguranţă slăbuță și mică, însă i le umplu cât se 
poate de frumos. El îşi înclină capul spre ea. Nu era prima 
femeie pe care o sărutase. Ştia ce făcea. În mod surprinză- 
tor - sau, poate, nu chiar atât de surprinzător - și ea ştia{63}. 
Însă, învăţa repede. Foarte repede. 

Când, în cele din urmă, el îi dădu drumul, ea rămase locu- 
lui privindu-l și încercând să își recapete suflul. Că veni vor- 
ba, și respiraţia lui era cam anevoioasă. Metwyn fluieră în 
semn de apreciere. Mat zâmbi. Ce părere va avea ea despre 
primul ei sărut? Însă el încercă să nu zâmbească prea larg. Nu 
voia ca ea să creadă că se umfla în pene. 

Ea îşi puse degetele pe pieptul lui. 

— Aşa cum credeam, zise ea, cu voce mieroasă și tărăgă- 
nată. Ai febră. Cred că unele răni ţi s-au infectat. 

Mat clipi. Îi dăduse un sărut care trebuie s-o fi ameţit de-a 
binelea, iar ea spunea că faţa lui era fierbinte? Își înclină ca- 
pul din nou - de astă dată, ea va avea nevoie de sprijin ca să 
se țină pe picioare! —, însă ea își propti palma în pieptul lui, 
respingându-l. 


63 She did not know, în textul original. Adică tocmai pe dos: ea 
NU ştia. Era la primul ei sărut. (n.red.) 


— Selucia, adu cutia cu alifii pe care am primit-o de la ju- 
pâneasa Luca, porunci ea. 

Selucia se duse în grabă după calul alb cu negru al lui Tuon. 

— Nu avem timp pentru asta acum, zise Mat. Mă voi unge 
cu ele diseară. 

Mai bine-ar fi tăcut. 

— Dezbracă-te, Jucărie, zise ea pe acelaşi ton pe care îl 
folosise şi în cazul slujnicei lui. Alifia are să-ţi provoace ustu- 
rimi, dar mă aştept să fii curajos. 

— Nu am de gând să...! 

— Vin călăreţi, anunţă Harnan. 

El era deja în șa, pe un jugan negru cu picioarele din față 
albe, ţinând frâiele unuia dintre caii de povară. 

— Unul dintre ei este Vanin. 

Mat sări în şa pentru a putea vedea mai bine. Doi călăreţi 
se apropiau în galop, ocolind copacii căzuţi atunci când erau 
nevoiţi. Pe lângă faptul că recunoscuse calul fumuriu al lui 
Chel Vanin, nu avea nicio îndoială în privinţa identității băr- 
batului. Niciun alt bărbat care era atât de mătăhălos şi se ți- 
nea pe cal ca un sac de seu nu ar fi reușit să rămână în şa în 
acel ritm fără să depună eforturi vizibile. Bărbatul s-ar fi pu- 
tut ţine în şa şi pe spinarea unui porc mistreț. Apoi, Mat îl 
recunoscu pe celălalt călăreț, a cărui mantie flutura în urma 
lui, și avu senzaţia că primise un pumn în stomac. Nu s-ar fi 
mirat deloc dacă zarurile s-ar fi oprit în acel moment, însă 
acestea continuau să i se izbească de partea laterală a crani- 
ului. Pe Lumină, ce căuta blestematul de Talmanes în Altara? 

Cei doi călăreți încetiniră la pas când ajunseră aproape de 
Mat, iar Vanin trase de hățuri ca să îl lase pe Talmanes să se 
apropie singur. Nu fu un gest de timiditate. Vanin nu știa ce 
era aceea. Se rezemă leneş pe măciulia şeii și scuipă într-o 
parte prin gaura dintre dinţi. Nu, el ştia că Mat n-avea să fie 
tocmai mulțumit și voia să se ţină departe. 

— Vanin mi-a spus totul, Mat, zise Talmanes. 

Scund și subțire, cu partea din față a capului rasă şi pu- 
drată, cairhieninul avea dreptul să poarte dungile colorate de 
pe piept într-un număr considerabil, însă o mână mică și ro- 
şie, cusută pe pieptul hainei lui negre, era singurul ornament. 
Asta, dacă nu luai în seamă eșarfa lungă şi roşie legată în ju- 

rul braţului stâng. Nu râdea niciodată și zâmbea arareori, în- 
să avea motivele lui. 

— Mi-a părut rău să aud de Nalesean şi de ceilalți. A fost 
un om de ispravă, Nalesean. Toţi au fost. 

— Da, au fost, zise Mat, încercând să-și stăpânească firea. 
Bănuiesc că Egwene nu ţi-a mai cerut ajutorul ca să scape de 
neghioabele alea de aes sedai, dar ce naiba cauţi tu aici? 

Ei bine, poate nu reușea să-și stăpânească firea chiar atât 
de bine. 

— Măcar spune-mi că n-ai adus toată afurisita aia de Oaste 
cu tine, trei sute de mile blestemate în Altara. 

— Egwene este încă Amyrlin, răspunse calm celălalt băr- 
bat, aranjându-şi mantia. O altă mână roșie, mai mare, se ve- 
dea pe aceasta. Te-ai înșelat în privința ei, Mat. Chiar este 
Suprema Înscăunată Amyrlin și le ţine sub papuc pe acele 
surori aes sedai. Deşi s-ar putea ca unele dintre ele să nu ştie 
încă. Ultima oară când am văzut-o, ea şi celelalte plecau să 
asedieze Tar Valonul. Poate că a pus deja stăpânire pe el. Ele 
pot deschide găuri în aer, ca aceea pe care a deschis-o Drago- 
nul Renăscut ca să ne ducă aproape de Salidar. 

Culorile se roteau în capul lui Mat, materializându-se pen- 
tru o clipă într-o imagine în care Rand vorbea cu o femeie cu 
părul cărunt, strâns într-un coc în creștetul capului, o aes se- 
dai, gândi el, însă furia lui risipi această imagine precum dis- 
pare negura. 

Toate discuţiile despre Suprema Înscăunată Amyrlin și Tar 
Valon atrăgeau atenţia surorilor, fireşte. Ele își aduseră caii 
lângă Mat şi încercară să preia discuţia. Ei bine, Edesina ră- 
mase puțin mai în urmă cum făcea atunci când Teslyn sau 
Joline îi puneau frâu, dar celelalte două... 

— Despre cine vorbiţi? vru să ştie Teslyn, în vreme ce 
Joline își deschidea gura. Despre Egwene? A existat o aleasă 
pe numele de Egwene al'Vere, dar aceasta este o fugară. 

— Egwene al'Vere este aceea, e aes sedai, răspunse Talmanes 
politicos. Bărbatul era întotdeauna politicos cu o aes sedai. Și 
nu este fugară. Este Suprema Înscăunată Amyrlin. Pe cuvân- 
tul meu. 

Edesina scoase un sunet care ar fi putut fi luat drept țipăt 
dacă ar fi ieşit din gura altcuiva în afară de cea a unei aes sedai. 


— Vom vorbi mai târziu despre asta, bombăni Mat. Joline 
își deschise gura din nou, furioasă. Mai târziu, am spus, ri- 
postă el. 

Aceste cuvinte nu fură îndeajuns ca să o oprească pe sora 
Verde cea zveltă, însă Teslyn își puse o mână pe brațul ei și îi 
şopti ceva, iar aceasta se potoli. Însă Joline continua să arun- 
ce priviri ca nişte pumnale, făgăduind să scoată cu cleştele mai 
târziu informaţiile pe care voia să le afle. 

— Oastea, Talmanes? 

— 0o. Nu, am adus doar trei escadroane și patru mii de 
arcaşi călare. Am lăsat trei escadroane(64) şi cinci trupe de 
infanterie, în afară de arcaşi, în Murandy, cu ordine să se de- 
plaseze spre miazănoapte, către Andor. Precum și Stindardul 
Zidarului(65), fireşte. E bine să ai zidari la îndemână care să 
construiască un pod sau alte asemenea. 

Mat îşi închise ochii strâns preţ de o clipă. Șase esca- 
droane și cinci trupe de infanterie. Un stindard al zidarilor! 
Oastea avuseseră doar două stindarde cu tot cu escadroane și 
infanterie(66) atunci când o plecase el din Salidar. Își dorea 
să fi avut jumătate din galbenii pe care îi oferise cu atâta mă- 
rinimie lui Luca. 

— Cum aş putea plăti atâția oameni? vru el să știe. N-aş pu- 
tea juca îndeajuns de multe jocuri cu zarurile nici într-un an! 

— Păi, că veni vorba, am încheiat o mică înțelegere cu Regele 
Roedran. Povestea e încheiată acum și înainte de vreme - 
cred că avea de gând să ne trădeze; am să-ţi explic mai târ- 
ziu —, dar cuferele Oștii sunt pline cu simbria pe un an, şi mai 


64 Banner, în textul original. Escadroanele şi trupele doamnei 
Tripon sunt steaguri. Detalii privind acest tip de formaţiune mili- 
tară au fost prezentate la nota nr. 2 (n.red.) 

65 De fapt este un steag de zidari. Potrivit explicaţiilor ulteri- 
oare ale lui Talmanes, zidarii sunt echivalentul trupelor de geniu 
din armatele moderne (n.red.) 

66 În textul original, fraza este: „The Band had only been two 
banners counting horse and foot when he left them in Salidar”. 
Adică Oastea avea numai două steaguri formate din cavalerie și 
pedestrime atunci când a lăsat-o în Salidar. Autorul accentuează 
conjuncția și pentru a atrage atenţia că nu erau două steaguri se- 
parate (unul cavalerie şi unul pedestrime) ci un număr de luptători 
călare şi pedeştri echivalând cu efectivele a două steaguri.(n.red.) 

mult. Și-apoi, mai devreme sau mai târziu, Dragonul Renăs- 
cut îți va oferi domenii, și încă unele întinse. Am auzit că a 
desemnat bărbaţi care să domnească peste națiuni, iar tu ai 
copilărit împreună cu el. 

De astă dată, el nu alungă culorile care se materializară în 
imaginea cu Rand și cu aes sedai. Era o aes sedai, cu siguran- 
ță. Părea a fi o femeie aspră. Dacă Rand avea să încerce să îi 
ofere titluri, el avea să i le vâre prin blestematul ăla de gâtlej, 
asta avea să facă. Lui Mat Cauthon nu îi plăceau nobilii - ei 
bine, puţini cum era Talmanes erau în regulă; și Tuon; să nu 
uite de Tuon - și cu siguranţă el nu-și dorea să devină un afu- 
risit de nobil! 

— Aşa o fi, zise el. 

Selucia îşi drese glasul zgomotos. Ea și Tuon îşi aduseră 
caii lângă Mat, iar Tuon şedea atât de dreaptă în șaua iepei ei, 
avea o privire atât de rece, o expresie atât de rece și de rega- 
lă, încât el se aşteptă să înceapă să îi înşiruie titlurile. Însă ea 
nu făcu acest lucru. În schimb, se foi pe cal şi se încruntă la el, 
ochii ei albaştri semănând cu niște cărbuni aprinși, apoi își 
drese glasul din nou. Foarte zgomotos. Ah. 

— Tuon, zise Mat, dă-mi voie să ţi-l prezint pe Seniorul 
Talmanes Delovinde din Cairhien. Familia lui este distinsă și 
veche, iar el a adăugat onoruri numelui său. Femeia măruntă 
își înclină capul. Poate doar un centimetru. Talmanes, ea este 
Tuon. 

Atâta vreme cât îi spunea „Jucărie”, ea nu avea să pri- 
mească niciun titlu de la el. Selucia se încruntă, cu o privire 
mai furioasă ca niciodată, oricât de imposibil ar fi părut. 

Însă Talmanes clipi surprins şi făcu o plecăciune foarte 
adâncă în şa. Vanin își trase mai jos borul pleoștit al pălăriei, 
ascunzându-și pe jumătate faţa. Evita în continuare să se uite 
direct la Mat. Așadar, se părea că bărbatul îi spusese deja lui 
Talmanes cine era Tuon. 

Mârâind în barbă, Mat se aplecă în şa ca să-și înșface pă- 
lăria de pe suliță şi scoase ashandarei din pământ. Își îndesă 
pălăria pe cap. 

— Ne pregăteam să pornim la drum, Talmanes. Du-ne în 
locul unde așteaptă oamenii tăi și vom vedea dacă vom avea 
norocul să îi evităm pe seanchani atunci când vom ieşi din 
Altara, cum ai avut tu când ai intrat. 


— Am văzut mulţi seanchani, zise Talmanes, întorcân- 
du-și calul ca acesta să ajungă lângă Cimpoiașş. Cu toate că 
majoritatea bărbaților pe care i-am văzut păreau a fi altarani. 
Se pare că taberele lor sunt răspândite peste tot. Din fericire, 
n-am zărit niciuna dintre creaturile alea zburătoare despre 
care am auzit povestindu-se. Dar există o problemă, Mat. A 
avut loc o alunecare de teren. Mi-am pierdut ariergarda și o 
parte din caii de povară. Trecătoarea este blocată, Mat. Am 
trimis trei oameni care să încerce să se cațăre și să dea ordi- 
nul ca Oastea să meargă în Andor. Unul şi-a rupt grumazul, 
iar celălalt, piciorul. 

Mat îl struni în loc pe Cimpoiaș. 

— Bănuiesc că este vorba despre aceeași trecătoare de 
care pomenea Vanin? 

Talmanes încuviință din cap, iar Vanin, așteptând să ră- 
mână încă și mai în urmă, zise: 

— Ba da, fir-ar să fie. Trecătorile nu cresc în copaci, nu în 
munţi precum Damona. 

Nu era genul care să respecte rangul. 

— Atunci, va trebui să găsești alta, îi spuse Mat. Am auzit 
că poți găsi o cale legat la ochi în toiul nopții. Ar trebui să fie 
o treabă ușoară pentru tine. 

Nu strica să îl flateze un pic. Și-apoi, chiar auzise aceste 
lucruri despre bărbat. 

Vanin scoase un sunet ca şi când și-ar fi înghițit limba. 

— Să găsesc o altă trecătoare? bombăni el. „Găseşte o altă 
trecătoare”, zice el. Nu găseşti pur și simplu o trecătoare în 
munți noi cum sunt Munţii Damona. De ce crezi c-am ştiut-o 
doar pe aceea? 

Bărbatul era tulburat să recunoască şi atât. Înainte de as- 
ta, se încăpățânase, spunând că doar auzise de ea. 

— Ce tot vorbeşti acolo? îl întrebă Mat pe un ton porun- 
citor, iar Vanin îi explică. În detaliu. 

— O aes sedai mi-a explicat cândva. Vezi tu, există munți 
vechi. Au fost acolo înainte de Frângere, poate pe fundul mă- 
rii sau așa ceva. Aceştia sunt traversaţi peste tot de trecători 
late şi line. Le poți străbate călare şi, atâta vreme cât îţi păs- 
trezi mintea limpede şi simţul direcţiei și ai provizii îndea- 
juns, mai devreme sau mai târziu, ieși pe partea cealaltă. 
Apoi, sunt munți care s-au format după Frângere. Bărbatul 

gras îşi întoarse capul şi scuipă copios. Aici, trecătorile sunt 
strâmte și încâlcite și uneori nici măcar nu aduc cu niște tre- 
cători. Dacă pătrunzi călare în ele, poți rătăci prin ele până 
când rămâi fără mâncare încercând să găsești o ieşire pe par- 
tea cealaltă. Pierderea acelei trecători va dăuna multor oa- 
meni care o folosesc pentru ceea ce putem numi „bunuri ne- 
impozitate” și vor muri oameni înainte să găsească o altă cale 
care să-i scoată pe partea cealaltă. Dacă vom pătrunde în 
Munţii Damona acum, când trecătoarea este distrusă, se prea 
poate să murim și noi. Cei care nu vor face cale-ntoarsă la 
timp și-și vor întoarce capetele, nu vor găsi o altă ieşire. 

Mat privi în jurul lui, la Tuon, la aes sedai, la Olver. Toţi 
depindeau de el ca să fie duși într-un loc sigur, dar calea de 
ieșire în siguranţă din Altara nu mai exista. 

— Să pornim la drum, zise el. Trebuie să mă gândesc. 

Trebuia să-și stoarcă blestemaţii de creieri. 


CAPITOLUL 26 
Ca și când lumea ar fi o negură 


Jucărie stabili un ritm rapid prin pădure, însă Tuon călă- 
rea aproape în urma lui - cu Selucia alături de ea, desigur -, 
astfel încât să-i poată asculta pe el și pe Talmanes. Cu toate 
acestea, gândurile ei interferau cu ascultatul. Așadar, el copi- 
lărise împreună cu Dragonul Renăscut? Dragonul Renăscut! 
lar el negase că ar şti ceva despre bărbat. Era o minciună pe 
care ea o omisese, și era pricepută în a depista minciuna. În 
Seandar, o minciună omisă îți putea aduce moartea sau te pu- 
tea aduce în postura de proprietate. Dacă ar fi știut că el oco- 
lise adevărul, i-ar fi tras o palmă peste față în loc să îi îngă- 
duie să o sărute. Acesta fusese un șoc, unul din care ea nu era 
convinsă că îşi revenise încă. Selucia îi descrisese cum fusese 
sărutată de un bărbat, însă descrierea femeii pălea în fața re- 
alităţii. Nu, ea trebuia să tragă cu urechea. 

— L-ai lăsat pe Estean la comandă? izbucni Jucărie, atât 
de tare, încât un stol de porumbei cenușii țâșni de printre ar- 
buștii deşi, unde se ascundeau, scoțând un sunet de jale. Băr- 
batul acela e un neghiob! 

— Nu atât de neghiob ca să-l asculte pe Daerid, răspunse 
Talmanes pe un ton calm. 

El nu părea a fi genul de om care să debordeze de entuzi- 
asm. Era mereu cu băgare de seamă, întorcându-și mereu 
capul când într-o parte, când în cealaltă. Din când în când, 
cerceta cerul printre ramurile dese de deasupra capului. 
Doar auzise despre raken, însă era cu ochii în patru la aceste 
creaturi. Rostea cuvintele încă și mai repede decât Jucărie, iar 
ei îi era greu să le urmărească. Oamenii aceştia vorbeau atât 
de repede! 

— Carlomin şi Reimon nu sunt proști, Mat. Reimon e 
prost doar uneori, însă niciunul dintre ei nu ar asculta de un 
om de rând, chiar dacă acesta ar şti mai multe lucruri despre 
război decât ei. Edorion ar asculta, dar pe el l-am vrut alături 
de mine. 

Simbolul acela ce reprezenta o mână roșie, pe care îl pur- 
ta Talmanes, era interesant. Mai mult decât interesant. Mult 
mai mult. Provenea dintr-o Casă veche şi distinsă, nu-i aşa? 
Dar Jucărie era alesul. Își aducea aminte de chipul lui Ari- 
pă-de-Șoim. Acest lucru părea de-a dreptul imposibil; cu toa- 
te acestea, faptul că negase acest lucru fusese limpede o min- 
ciună, la fel de limpede ca petele unui leopard. Să fie, oare, 
Mâna Roşie sigiliul lui Jucărie? Dar dacă era aşa, cum rămâ- 
nea cu inelul lui? Ea fusese cât pe ce să leşine când îl văzuse 
prima oară. Ei bine, fusese atât de aproape de leșin cum nu 
mai fusese din copilărie. 

— Asta trebuie să se schimbe, Talmanes, mârâi Jucărie. Am 
îngăduit prea mult şi-așa. Dacă Reimon și ceilalți îi comandă 
acum pe purtătorii de stindarde, asta-i face generali de stin- 
dard. lar pe tine, general-locotenent. Daerid comandă cinci 
stindarde, iar asta îl face să fie tot general-locotenent. Reimon 
şi ceilalți îi vor asculta poruncile sau vor pleca acasă. Când va 
veni Tarmon Gai'don, eu n-am de gând să mă trezesc cu țeas- 
ta despicată, pentru că afurisiții refuză să asculte de cineva 
care n-are nişte afurisite de domenii. 

Talmanes își întoarse calul ca să ocolească niște mărăcini 
şi toată lumea îl urmă. Tulpinile încâlcite păreau să aibă nişte 
ţepi deosebit de lungi și în formă de cârlige, pe lângă asta. 

— Nu le va plăcea, Mat, dar nici nu vor merge acasă. Știi 
asta. Ai vreo idee cum să ieșim din Altara? 

— Încă mă gândesc, bombăni Jucărie. Încă mă gândesc. 
Acei purtători de arbaletă(67)... El răsuflă îndelung. N-a fost o 
mişcare înţeleaptă, Talmanes. În primul rând, sunt obișnuiți 
să mărșăluiască pe jos. Jumătate dintre ei se vor chinui să ră- 
mână în şa dacă ne vom mișca repede, și vom fi nevoiţi să fa- 
cem asta. Pot fi de folos în păduri ca aceasta sau oriunde vor 
avea unde să se ascundă, dar dacă ne vom afla pe teren des- 


67 Crossbowmen, în textul original. Deci arbaletrieri. (n.red.) 


chis, fără copaci, vor fi doborâţi înainte să apuce să elibereze 
a doua săgeată. 

În depărtare, un leu tuși. În depărtare, dar tot era îndea- 
juns de aproape ca să îi facă pe cai să necheze agitaţi și să ca- 
breze câţiva paşi. Jucărie se aplecă pe grumazul calului său şi 
părea să-i șoptească la ureche animalului. Acesta se linişti pe 
dată. Așadar, acesta nu era încă unul dintre basmele lui. Re- 
marcabil. 

— Am ales oameni care pot călări, Mat, zise Talmanes de 
îndată ce calul lui încetă a se mai agita. Toţi au manivele. În 
vocea lui se simţi o notă de încântare. Până și cei mai reținuți 
bărbaţi aveau tendinţa să vorbească duios despre arme. Trei 
rotiri ale manivelei, mâinile lui descriseră rapid un cerc, fă- 
când o demonstraţie, şi coarda de arc este fixată. Cu puțin an- 
trenament, un bărbat poate elibera șapte sau opt săgeți în- 
tr-un minut. Dacă are o arbaletă grea. 

Selucia scoase un mic sunet gutural. Avea dreptate să fie 
uimită. Dacă Talmanes spunea adevărul, şi nu avea vreun mo- 
tiv să mintă din câte vedea Tuon, atunci trebuia să pună şi ea 
mâna cumva pe una dintre aceste manivele. Cu una drept 
model, meşteşugarii ar putea face mai multe. Arcașii puteau 
trage mai repede decât arbaletrierii, dar era nevoie de mai 
mult timp pentru a fi pregătiți. Existau întotdeauna mai mulți 
arbaletrieri decât arcași. 

— Șapte? exclamă Jucărie, sceptic. Asta ar fi mai mult de- 
cât folositor, dar eu n-am auzit niciodată de așa ceva. 

Niciodată. Rosti aceste cuvinte bombănind ca și când ar fi 
avut o semnificație specială, apoi clătină din cap. Cum ai făcut 
rost de așa ceva? 

— Șapte sau opt. Era un mecanic în Murandy care voia 
să-și ducă în Caemlyn o căruţă plină de lucruri pe care le-a 
inventat. Există un fel de școală acolo pentru erudiţi şi inven- 
tatori. Avea nevoie de bani pentru călătorie şi era dispus să îi 
înveţe pe armurierii Oştii cum să făurească aceste lucruri. Co- 
pleșește-ți vrăjmașul cu săgeți de fiecare dată când ai ocazia. 
Întotdeauna este mai bine să-ți omori vrăjmașul de la depăr- 
tare decât de aproape. 

Selucia își ridică mâinile astfel încât Tuon să i le poată 
vedea şi începu să-și miște repede degetele subțiri. 

— Ce e Oastea asta despre care tot vorbesc? 

Folosi formularea cuvenită, ca de la inferior la superior, 
însă nerăbdarea ei era aproape palpabilă. Nerăbdare din cau- 
za a tot ceea ce se întâmpla. Tuon îi ascundea puţine secrete, 
însă unele păreau a fi recomandate deocamdată. Nu ar fi fost 
surprinsă dacă Selucia ar fi dus-o cu forța înapoi în Ebou Dar; 
prin urmare, nu şi-ar fi încălcat cuvântul. O umbră avea mul- 
te îndatoriri, iar uneori acestea necesitau un sacrificiu. Ea nu 
voia să poruncească executarea Seluciei. 

Ea răspunse pe un ton poruncitor: 

— Este oastea lui Jucărie, evident. Ascultă și s-ar putea să 
aflăm mai multe. 

Era foarte ciudat că Jucărie comanda o oaste. Era ferme- 
cător uneori, chiar glumeț şi amuzant, însă adeseori era un 
măscărici şi întotdeauna un ticălos. Păruse a se simţi în largul 
lui ca animal de companie al lui Tylin. Cu toate acestea, se 
simţise în largul lui și printre circari, și în compania ma- 
rath'damane şi a celor două damane fugare, şi în speluncă. 
Acest lucru o dezamăgise cumplit. Nici măcar o încăierare! 
Evenimentele ulterioare nu compensaseră acest lucru. A te 
trezi în mijlocul unei bătăi de stradă nu era același lucru cu a 
vedea încăierări într-o speluncă. Care, desigur, fusese mult 
mai plictisitoare decât lăsaseră să se înțeleagă zvonurile pe 
care le auzise în Ebou Dar. Jucărie lăsase să se vadă o latură 
neașteptată a ființei lui în timpul acelei încăierări din stradă. 
Era un bărbat formidabil, deși avea o slăbiciune ciudată. 
Dintr-un oarecare motiv, ei i se părea acest lucru ciudat de 
încântător. 

— E un sfat bun, zise el, absent, trăgând de eșarfa neagră 
pe care o purta legată în jurul grumazului. 

Ea se întreba despre cicatricea pe care el se ostenea atât 
de mult să o ascundă. Că făcea acest lucru, era de înţeles. De 
ce fusese spânzurat şi cum supraviețuise? Nu îl putea întreba. 
Nu voia să îl facă să își plece ochii - de fapt, îi făcea plăcere să 
îl facă să se agite; îi era foarte ușor să facă asta - dar nu voia 
să îl distrugă. Cel puţin, nu deocamdată. 

— Nu îl recunoşti? zise Talmanes. Este din cartea ta. Re- 
gele Roedran are două copii în biblioteca lui. A fost atât de în- 
cântat de cum a decurs înțelegerea, încât a tipărit şi legat o 
copie pentru mine. 

Jucărie îi aruncă celuilalt bărbat o privire nedumerită. 


— Cartea mea? 

— Cea despre care ne-ai povestit, Mat. Negură și oțel de 
Madoc Comadrin. 

— O, cartea aceea. Jucărie ridică din umeri. Am citit-o cu 
multă vreme în urmă. 

Tuon scrâșni din dinți. Degetele i se mișşcară. „Când vor 
înceta să vorbească despre cărți şi să se întoarcă la lucruri 
interesante?" 

„Poate că, dacă vom asculta, vom afla mai multe”, răs- 
punse Selucia. 

Tuon îi aruncă o privire încruntată, însă femeia afișa o 
expresie atât de nevinovată, încât nu mai putu sta încruntată. 
Râse - încet, astfel încât Jucărie să nu își dea seama cât de 
aproape venea în urma lui —, iar Selucia îi ținu isonul. Încet. 

Însă Jucărie tăcea, iar Talmanes părea mulțumit să lase 
lucrurile aşa. Călăreau în tăcere, exceptând sunetele pădurii: 
trilurile păsărilor, chițăitul veverițelor cu coadă neagră din 
copaci. Tuon începu să caute semne de rău augur, însă nimic 
nu îi atrase privirea. Păsări cu penaj viu colorat țâşneau prin- 
tre copaci. Odată, ei zăriră o cireadă alcătuită poate din vreo 
cincizeci de vite înalte şi zvelte, cu coarne foarte lungi și 
aproape drepte. Animalele îi auziseră venind și stăteau în- 
grămădite unele în altele, cu faţa spre ei. Un taur îşi mișcă 
brusc capul și lovi cu copita în pământ. Jucărie şi Talmanes 
ocoliră animalele cu băgare de seamă, păstrând distanţa. Ea 
aruncă o privire peste umăr. „Brațele Roșii” - de ce li se spu- 
nea astfel? Va trebui să îl întrebe pe Jucărie - Brațele Roşii 
conduceau caii de povară, însă Gorderan îşi ridicase arbaleta, 
iar ceilalți îşi potriviseră săgețile în arcuri. Aşadar, vitele 
acestea erau periculoase. Existau câteva semne rele când ve- 
nea vorba despre vite, iar ea fu ușurată atunci când cireada 
rămase în urma lor. Nu străbătuse atâta drum ca să fie omo- 
râtă de o vacă. Sau să vadă cum Jucărie era omorât de una. 

După o vreme, Thom și Aludra îşi aduseră caii lângă ea. 
Femeia îi aruncă o privire, apoi se uită în față. Fața tarabo- 
nerei, încadrată de acele cozi împletite cu mărgele colorate, 
era întotdeauna inexpresivă atunci când aceasta se uita la ea 
sau la Selucia, fiind atât de limpede că se număra printre ace- 
ia care nu acceptau Reîntoarcerea. Ea îl privea pe Jucărie şi 
părea... satisfăcută. Ca şi când i s-ar fi confirmat ceva, poate. 

De ce o adusese Jucărie și pe ea? Cu siguranţă nu pentru arti- 
ficiile ei. Acestea erau destul de frumoase, dar nu se compa- 
rau cu Luminile Cerului create de o damane care era doar pe 
jumătate antrenată. 

Thom Merrilin era mult mai interesant. Răbdător din fire, 
bărbatul cu părul alb era o iscoadă experimentată. Cine îl tri- 
misese în Ebou Dar? Turnul Alb părea a fi cel mai evident 
candidat. El petrecea puţin timp în preajma celor trei care își 
ziceau „aes sedai”, însă o iscoadă bine pregătită nu s-ar da de 
gol în acest mod. Prezenţa lui o tulbura. Până când era pusă 
în lesă și ultima aes sedai, trebuia să fii cu băgare de seamă la 
Turnul Alb. În ciuda a tot, ea încă mai avea uneori gânduri 
tulburătoare cum că Jucărie făcea cumva parte dintr-un com- 
plot al Turnului Alb. Acest lucru era imposibil, asta dacă nu 
cumva unele aes sedai erau atotştiutoare. Cu toate acestea, 
uneori îi veneau astfel de gânduri. 

— E o coincidenţă stranie, nu-i așa, jupâne Merrilin? în- 
trebă ea. Faptul că am întâlnit oastea lui Jucărie în mijlocul 
unei păduri altarane. 

Îşi mângâie cu noadele degetelor mustaţa lungă, fără a 
reuşi să îşi ascundă un mic zâmbet. 

— EI este taveren, domniţă, și nu poți şti niciodată ce se 
poate întâmpla în preajma unui taveren. Este întotdeauna... 
interesant... atunci când călătorești împreună cu unul dintre 
ei. Mat reuşeşte să găsească ceva de care are nevoie fix atunci 
când are nevoie. Uneori, înainte să știe că are nevoie. 

Ea se holbă la el, dar bărbatul părea serios. 

— Este legat de Pânză? Așa s-ar traduce lumea(68). Ce 
înseamnă asta? 

Ochii albaștri ai bătrânului se făcură mari de uimire. 

— Nu ştii? Se spune că Artur Aripă-de-Șoim a fost cel mai 
puternic ta'veren din câţi au existat vreodată, poate la fel de 
puternic ca Rand al'Thor. Am crezut că tu, dintre toți oame- 
nii, ai... Ei bine, dacă nu știi, nu ştii. Ta'verenii sunt oameni în 
jurul cărora prinde formă Pânza însăşi, oameni care au fost 
zămisliți de Pânză pentru a păstra cursul firesc al împletitu- 


68 Confuzie între word şi world. Propoziția corectă: „Aşa s-ar 
traduce cuvântul”. (n.red.) 


rii, să corecteze posibile cusururi. Una dintre surorile aes se- 
dai ar putea explica mai bine decât mine. 

De parcă ea ar purta o conversaţie cu o marath'damane 
sau, mai rău, cu o damane fugară. 

— Mulţumesc, îi spuse ea pe un ton politicos. Cred că am 
auzit destul. 

Ta'veren. Era ridicol. Oamenii ăștia și superstiţiile lor fără 
sfârşit! O pasăre mică, cu penaj maroniu, cu siguranță un 
cintezoi, îşi luă zborul dintr-un stejar înalt şi descrise trei 
cercuri ample deasupra capului lui Jucărie, înainte să conti- 
nue zborul. Ea îşi găsise semnul rău. Rămâi aproape de Jucă- 
rie. Nu că ar fi avut de gând să facă altfel. Își dăduse cuvântul 
şi juca jocul aşa cum trebuia jucat. lar ea nu își încălca nicio- 
dată cuvântul dat. 

La mai puţin de o oră după ce porniseră la drum, când o 
pasăre ciripi în fața lor, Selucia arătă cu degetul prima santi- 
nelă, un bărbat cu o arbaletă, care stătea cocoţat printre ra- 
murile dese ale unui stejar mare, ținându-și mâna căuș la gu- 
ră. Aşadar, nu era o pasăre. Alte triluri răsunară drept răs- 
puns şi, în curând, ei străbăteau călare o tabără ordonată. Nu 
existau corturi, dar lăncile erau aranjate ordonat, caii pripo- 
niți printre copaci, aproape de păturile bărbaţilor care aveau 
să îi călărească, iar la capul fiecărui animal se afla o șa sau o 
desagă. Nu le-ar fi luat mult timp să strângă tabăra și să 
mărșăluiască. Focurile erau mici şi emanau puţin fum. 

Pe măsură ce înaintau călare prin tabără, bărbaţi în pla- 
toșe verzi şi uzate, cu mâna roșie pe mânecile hainelor şi cu 
eşarfe roşii legate în jurul brațului stâng, începeau să se ridi- 
ce în picioare. Ea vedea fețe îmbătrânite cu cicatrici şi fețe 
tinere, toate cu ochii ațintiţi la Jucărie şi expresii pe care nu le 
putea numi decât nerăbdătoare. Se iscă un murmur crescând 
de voci, foşnind printre copaci ca o boare. 

— Este seniorul Mat. 

— Seniorul Mat s-a întors. 

— Seniorul Mat ne-a găsit. 

— Seniorul Mat. 

Tuon schimbă priviri cu Selucia. Afecțiunea din acele voci 
nu era prefăcută. Era un lucru rar, care adeseori se întâmpla 
în cazul unui comandat care nu era îngăduitor când venea 

vorba de disciplină(69). Pe de altă parte, ea se aștepta ca oas- 
tea lui Jucărie să fie alcătuită din pleavă, bărbați care îşi pe- 
treceau timpul bând şi jucând jocuri de noroc. Doar că acești 
bărbaţi nu aduceau deloc cu drojdia societăţii, ci cu un regi- 
ment care trecuse lanțul muntos și străbătuse călare câteva 
sute de mile. Niciunul nu părea să se clatine pe picioare din 
cauza băuturii. 

— În mare parte, campăm în timpul zilei şi ne deplasăm 
în timpul nopții ca să evităm să fim văzuţi de seanchani, îi 
spuse Talmanes lui Jucărie. Doar pentru că noi n-am văzut ni- 
ciuna dintre acele creaturi zburătoare, nu înseamnă că nu 
există câteva prin preajmă. Majoritatea seanchanilor par să fie 
mai departe spre miazănoapte sau mai departe spre miazăzi, 
dar se pare că au o tabără la nici treizeci de mile depărtare 
de-aici, spre miazănoapte, și se zvoneşte că una dintre aceste 
creaturi se află acolo. 

— Pari destul de bine informat, zise Jucărie, privindu-i cu 
atenție pe soldaţii pe lângă care treceau. 

El încuviință brusc din cap, ca şi când ar fi luat o decizie. 
Părea posomorât și... putea fi resemnat? 

— Chiar sunt, Mat. Am adus jumătate din iscoade şi am 
înrolat câţiva altarani care se luptau cu seanchanii. Mă rog, 
marea lor majoritatea păreau că furau cai în loc să facă altce- 
va, dar unii erau dispuşi să renunţe la asta pentru șansa de a 
lupta împotriva lor. Cred că știu unde se află majoritatea ta- 
berelor seanchane de la sud de Strâmtorile Malvide şi până aici. 

Brusc, un bărbat începu să cânte cu o voce groasă, iar cei- 
lalți i se alăturară, cântecul răspândindu-se cu repeziciune. 


„Berea și vinul îţi aduc plăcere, 
la fel și fetele cu glezne fine, 

dar plăcerea mea, o, doar a mea, 
e să dansez cu Jack al Umbrelor.” 


Fiecare bărbat din tabără cânta acum, mii de voci tună- 
toare. 


69 În textul original: „...a commander who had a slack hand at 
discipline”. Tocmai pe dos față de traducerea dnei Tripon: „..un 
comandant îngăduitor cu disciplina” (n.red.) 


„Vom arunca zarurile oricum or cădea, 

și-om îmbrăţișa fetele c-or fi scunde sau înalte, 

apoi îl vom urma pe Seniorul Mat oricând ne-o chema, 
să dansăm cu Jack al Umbrelor.” 


Terminară cu urale, râzând și bătându-se unul pe celălalt 
pe umăr. Pe Lumină, cine era Jack al Umbrelor? 

Strunindu-și calul, Jucărie îşi ridică mâna în care ţinea 
acea suliță ciudată. Asta fu tot, dar tăcerea se așternu peste 
soldaţi. Aşadar, nu era îngăduitor când venea vorba de disci- 
plină. Mai existau și alte motive pentru care soldaţii țineau la 
ofițerii lor, dar cel mai obișnuit nu părea să se aplice în cazul 
lui Jucărie, mai ales lui. 

— Haideţi să nu le dăm de veste că ne aflăm aici până când 
nu vom vrea noi ca ei să ştie, zise Jucărie cu voce tare. 

Nu ținu un discurs, doar se asigură că vocea lui fusese au- 
zită. lar bărbaţii o auziră, repetându-i cuvintele peste umeri, 
astfel încât să ajungă și la bărbații care erau prea departe ca 
să-i audă vocea. 

— Suntem departe de casă, dar am de gând să vă duc aca- 
să. Aşadar, fiți pregătiţi să porniţi la drum şi să vă mişcați re- 
pede. Oastea Mâinii Roşii se poate mișca mai repede decât 
oricine, iar noi va trebui să dovedim acest lucru. Întorcân- 
du-se spre Talmanes, zise: Ai hărți? 

— Cele mai bune din câte există, răspunse Talmanes. Oas- 
tea are propriul cartograf acum. Jupânul Roidelle avea deja 
hărți bune cu tot ce este cuprins între Oceanul Aryth și Osia 
Lumii, iar de când am trecut Munţii Damona, el şi ajutoarele 
lui au făcut hărţi noi cu ţinutul pe care l-am străbătut. Ba 
chiar au realizat o hartă cu estul Altarei, care cuprinde ce am 
aflat despre seanchani. Majoritatea acelor tabere sunt tem- 
porare, însă. Soldaţii se îndreaptă altundeva. 

Selucia se foi în şa, iar Tuon îi făcu semn cu degetele care 
însemna „Răbdare”; era o poruncă. Ea păstră o expresie liniş- 
tită, dar înlăuntrul ei, fierbea de furie. A ști unde se aflau sol- 
daţii însemna a şti încotro mărșşăluiau. Trebuia să existe o 
cale prin care să dea foc acelei hărți. Ar fi fost un lucru la fel 
de important ca a pune mâna pe una dintre manivelele alea 
de arbaletă. 

— Voi dori să vorbesc cu Jupanul Roidelle, zise Jucărie. 

Soldaţii veniră să ia caii şi, o vreme, totul părea să fie în 
confuzie şi agitaţie. Un individ ştirb luă frâiele lui Akein, iar 
Tuon îi dădu instrucțiuni clare cum să aibă grijă de iapă. 
Acesta îi oferi o privire acră alături de o plecăciune. Oamenii 
de rând din aceste ținuturi păreau să se creadă egali cu toată 
lumea. Selucia păru să îi dea aceleași instrucțiuni tânărului 
deşirat care îi luă iapa botezată „Boboc de trandafir”. Ei i se 
păruse a fi un nume potrivit pentru calul unei costumiere. 
Tânărul se zgâi la pieptul Seluciei până când aceasta îi trase o 
palmă peste față. Una zdravănă. El doar rânji şi se îndepărtă, 
ținând calul de căpăstru și frecându-șşi obrazul. Tuon oftă. 
Gestul acesta nu o afecta deloc pe Selucia, dar, în cazul ei, 
dacă i ar fi tras o palmă unui om de rând, ar fi trebuit să își 
țină ochii în pământ luni la rând. 

Însă, în scurt timp, ea şedea pe un scăunel pliabil, cu Selucia 
în spate, iar îndesatul Lopin le oferi nişte căni de tinichea pli- 
ne cu ceai negru, facându-le o plecăciune destul de corectă 
atât Seluciei, cât și ei. Nu fu o plecăciune îndeajuns de adâncă, 
dar bărbatul cu început de chelie își dăduse toată osteneala. 
Ceaiul conţinea cantitatea perfectă de miere; pe de altă parte, 
el o servise destul de des ca să ştie cum prefera să îl bea. În 
jurul lor era forfotă. Talmanes avu o scurtă reuniune cu Nerim 
cel cărunt, care, aparent, era servitorul lui, şi se bucură să îl 
revadă. Cel puţin, chipul bărbatului, care, de obicei, era trist, 
fu luminat de un mic zâmbet. Lucrul acesta ar fi trebuit făcut 
în privat. Leilwin şi Domon îi îngăduiră jupânului Charin să îl 
ducă pe Olver să exploreze tabăra împreună cu Juilin și Thera - 
şi cu Thom şi Aludra, ca să-și mai dezmorțească picioarele -, 
apoi se aşezară în mod expres pe niște scăunele din apropie- 
re. Leilwin merse până-ntr-acolo încât se zgâi fără să clipeas- 
că la Tuon vreme îndelungată. În cele din urmă, trădătorii 
aveau să fie pedepsiţi; hoţul va restitui proprietatea dețină- 
torului de drept, iar marath'damane va fi pusă în lesă, însă 
aceste lucruri vor trebui să aștepte, căci existau altele mai 
importante. 

Alți trei ofițeri își făcură apariţia, nobili tineri cu mâna 
aceea roşie pe hainele negre din mătase. Ținură propria lor 
reuniune cu Jucărie, râzând mult şi bătându-se uşor pe umeri, 
ceea ce părea a fi un semn de afecţiune. În scurt timp, ea îi 
dibuise. Edorion era bărbatul oacheș și slab, care afișa o serie 


de expresii, exceptând cazurile în care zâmbea, Reimon, indi- 
vidul cu umeri laţi, care zâmbea mult, și Carlomin, cel înalt și 
zvelt. Edorion era proaspăt ras, în vreme ce Reimon și 
Carlomin aveau amândoi bărbile negre şi ascuţite, lucind ca 
şi când ar fi fost date cu pomadă. Toţi trei le arătară respectul 
cuvenit surorilor aes sedai, făcând plecăciuni adânci. Le fă- 
cură o plecăciune până și lui Bethamin și Setei! Tuon clătină 
din cap. 

— Ți-am spus de multe ori că aceasta este o lume diferită 
de cea cu care ești obișnuită, îi şopti jupâneasa Anan, dar tu 
tot nu vrei să crezi, nu-i aşa? 

— Doar pentru că un lucru este într-un anume fel, răs- 
punse Tuon, nu înseamnă că ar trebui să fie aşa, chiar dacă a 
fost vreme îndelungată. 

— Unii ar putea spune același lucru despre semenii tăi, 
domniţă. 

— Unii ar putea. 

Tuon termină aici, cu toate că, de obicei, îi plăceau discu- 
țiile private cu această femeie. Jupâneasa Anan aducea argu- 
mente împotriva punerii în lesă a unei marath'damane, după 
cum era de așteptat, ba chiar împotriva păstrării unei da'co- 
vale, însă acestea erau mai degrabă discuţii, nu certuri, iar 
Tuon o făcuse să recunoască anumite aspecte. Ea nădăjduia 
că, în cele din urmă, va reuşi să o facă pe femeie să se dea pe 
brazdă. Nu azi, însă. Voia să-și țină mintea concentrată asu- 
pra lui Jucărie. 

Jupânul Roidelle, un bărbat cărunt, cu fața rotundă, al că- 
rui trup masiv făcea ca haina să îi stea întinsă, îşi făcu apari- 
ţia urmat de șase bărbați tineri și vânjoşi, fiecare cărând o 
carcasă din piele lungă, în formă de cilindru. 

— Am adus toate hărțile Altarei pe care le am, seniore, 
i se adresă el lui Talmanes cu un accent melodios în timp ce 
făcu o plecăciune. 

Toţi din aceste ținuturi vorbeau de parcă se luau la între- 
cere să rostească cuvintele? 

— Unele acoperă întreg ținutul, altele, nu mai mult de o 
sută de mile pătrate. Cele mai bune sunt ale mele, desigur, pe 
care le-am făcut în aceste ultime săptămâni. 

— Seniorul Mat îţi va spune ce vrea să vadă, zise Talmanes. 
Te lăsăm să te ocupi de asta, Mat? 

Dar Jucărie îi spunea deja cartografului ce voia: harta în- 
semnată cu taberele seanchanilor. Pe scurt, aceasta fu aleasă 
dintre celelalte, care se aflau într-una dintre carcase, și întin- 
să pe pământ. Jucărie se lăsă pe vine, lângă ea. Jupânul Roidelle 
trimise pe unul dintre ajutoarele lui să dea fuga şi să i aducă 
un scăunel. l-ar fi pocnit nasturii de pe haină dacă ar fi încer- 
cat să-l imite pe Jucărie şi cel mai probabil ar fi şi căzut. Tuon 
se zgâi la hartă cu aviditate. Cum să pună mâna pe ea? 

Schimbând o privire şi râzând de parcă a fi umilit era cel 
mai amuzant lucru din lume, Talmanes și ceilalţi trei bărbaţi 
veniră agale spre Tuon. Surorile aes sedai se îngrămădiră în 
jurul hărţii întinse pe pământ până când Jucărie le spuse să 
înceteze să se mai uite peste umărul lui. Ele se îndepărtară 
puţin, Bethamin şi Seta ținându-le la distanță cu călcâiele(70), 
şi începură să șușotească între ele, aruncând din când în când 
câte o privire în direcţia lui. Dacă Jucărie ar fi fost atent la 
expresiile lor, mai ales la cea a Jolinei, poate și-ar fi făcut griji, 
în ciuda acelui ter'angrealului incredibil despre care jupânea- 
sa Anan spunea că îl avea la el. 

— Ne aflăm pe-aici, nu? zise el, arătând un loc cu degetul. 
Jupânul Roidelle îngână afirmativ. Așadar, aceasta este tabă- 
ra unde se presupune că s-ar afla creatura raken? Bestia zbu- 
rătoare? Un alt murmur afirmativ. Bine. Ce fel de tabără este? 
Câţi oameni se află acolo? 

— Conform relatărilor, ar fi o tabără cu provizii, seniore. 
Pentru aprovizionarea patrulelor. Tânărul reveni cu un alt 
scăunel pliabil, iar bărbatul îndesat se așeză, scoțând un gea- 
măt. Se presupune c-ar fi o sută de soldați, majoritatea alta- 
rani, şi aproximativ două sute de lucrători, dar mi s-a spus că, 
uneori, pot fi până la cinci sute de soldați. 

Era un bărbat atent jupânul Roidelle. 

Talmanes făcu una dintre acele plecăciuni ciudate, cu un 
picior în faţă, iar ceilalți trei îl imitară. 

— Domniţă, zise Talmanes, Vanin mi-a povestit situaţia în 
care te afli şi făgăduinţele pe care ţi le-a făcut seniorul Mat. 
Voiam doar să-ți spun că el se ține de cuvânt. 


70 În textul original: „Bethamin and Seta heeling them at a dis- 
tance”. Traducerea corectă: „Bethamin şi Seta călcându-le pe urme 
la distanță” (n.red.) 


— Cu siguranţă, domniţă, îngână Edorion. Întotdeauna. 

Tuon îi făcu semn să se dea la o parte ca să îl poată privi 
în continuare pe Mat, iar acesta se conformă, aruncându-i o 
privire mirată lui Mat şi o alta ei. Tuon îi aruncă o privire se- 
veră. Ultimul lucru pe care și-l dorea era ca acești bărbaţi să 
înceapă să îşi imagineze cine ştie ce. Nu se desfășurase încă 
totul cum ar fi trebuit. Exista riscul ca totul să meargă prost. 

— E senior sau nu? vru ea să ştie. 

— Iertare, zise Talmanes, dar ai vrea să repeţi? Îmi cer 
scuze. Cred că mi s-au înfundat urechile. 

Ea repetă cuvintele cu băgare de seamă, dar ei tot avură 
nevoie de un minut ca să priceapă ce spusese. 

— Arde-m-ar focu’, nu, zise cu fermitate în glas Reimon, 
râzând. Îşi mângâie barba. Doar în fața noastră. Pentru noi, el 
e senior. 

— De obicei, lui îi displac nobilii, zise Carlomin. Mă simt 
onorat să fiu printre aceia pe care el nu îi displace. 

— E o onoare, fu de acord Reimon. 

Edorion se mulțumi să încuviințeze din cap. 

— Soldaţii, jupâne Roidelle, zise Jucărie pe un ton ferm. 
Arată-mi unde sunt soldaţii. Și mai mulţi decât câteva sute. 

— Ce face? zise Tuon, încruntându-se. Doar nu crede că 
poate strecura atât de mulți oameni afară din Altara chiar 
dacă ar ști unde se află fiecare soldat. Există întotdeauna pa- 
trule și raiduri cu rakeni. 

Și din nou bărbaţii avură nevoie de câteva minute ca să 
răspundă. Poate că ea ar trebui să încerce să vorbească foarte 
repede. 

— N-am văzut nicio patrulă pe o rază de mai bine de trei 
sute de mile și niciun - raken? -, niciun raken, zise încet Edorion. 

El o cerceta cu privirea. Era prea târziu să îl mai împiedi- 
ce să-şi imagineze cine știe ce. 

Reimon râse din nou. 

— După cum îl cunosc pe Mat, plănuiește o bătălie pentru 
noi. Oastea Mâinii Roșii pornește din nou la luptă. A trecut 
atât de multă vreme... dacă mă întrebaţi pe mine. 

Selucia pufni, la fel făcu și jupâneasa Anan. Tuon fu de 
acord cu ele. 

— O bătălie nu vă va scoate din Altara, zise ea pe un ton 
aspru. 

— În acest caz, zise Talmanes, plănuieşte un război pen- 
tru noi. 

Ceilalți trei dădură afirmativ din cap ca şi când acesta ar fi 
fost cel mai firesc lucru sub Lumină. Ba Reimon chiar râse. El 
părea să creadă că totul era amuzant. 

— Trei mii? zise Jucărie. Eşti sigur? Destul de sigur, omu- 
le. Destul de sigur e de-ajuns. Vanin îi poate localiza dacă n-au 
ajuns prea departe. 

Tuon îl privea cum stătea ghemuit lângă hartă și îşi plim- 
ba degetele pe suprafaţa acesteia și, brusc, îl văzu într-o altă 
lumină. Un măscărici? Nu. Un leu vârât într-un grajd de cai 
putea părea o glumă ciudată, dar un leu pe câmpiile înalte era 
cu totul altă poveste. Acum, Jucărie se dezlănțuia pe câmpiile 
înalte. O străbătu un fior rece. Cu ce soi de bărbat se încurca- 
se? Îşi dădu seama că, după atâta timp, nu avea pic de habar. 


Noaptea era îndeajuns de rece ca Perrin să fie străbătut 
de câte un fior ori de câte ori vântul se înteţea, în ciuda man- 
tiei sale căptușite cu blană. Aura din jurul lunii rotunde, afla- 
tă în creştere, prevestea ploaie în scurt timp. Norii negri care 
treceau peste lună făceau ca lumina ei slabă să dispară și să 
apară, însă acest lucru era de-ajuns pentru ochii lui. La mar- 
ginea pădurii, îl struni pe Trăparu' şi privi pâlcul alcătuit din 
cele patru mori de vânt înalte, din piatră cenușie, care se 
aflau într-un luminiș pe coama dealului și ale căror pânze lu- 
ceau şi se întunecau pe rând pe măsură ce se învârteau. Ma- 
şinăria morilor de vânt scârțâia zgomotos. Părea îndoielnic 
că cei din clanul Shaido ştiau măcar că rotițele acestor mași- 
nării trebuiau unse. Apeductul din piatră era o linie neagră ce 
se întindea spre răsărit pe niște arcade înalte din piatră ce 
treceau pe lângă ferme abandonate și câmpuri împrejmuite 
de garduri - shaido semănaseră, prea devreme, din cauza ploi- 
lor abundente - spre o altă culme și spre lacul de dincolo de 
aceasta. Oraşul Malden se întindea la o culme depărtare, spre 
apus. Îşi scoase ciocanul greu din gaica curelei. Malden şi Faile. 
În câteva ceasuri, avea să adauge cel de-al cincizeci şi patru- 
lea nod pe şnurul din piele din buzunarul lui. 

Comunică prin gând. „Sunteţi pregătiţi, Zori Înzăpeziţi? 
Sunteţi suficient de aproape?” Lupii evitau orașele. Cum erau 


grupuri de vânători shaido în pădurile înconjurătoare în tim- 
pul zilei, se ţineau mai departe de Malden decât de obicei. 

„Răbdare, Tăuraş”, veni răspunsul, cu o notă de iritare. Pe 
de altă parte, Zori Înzăpeziţi era irascibil din fire, un mascul 
plin de cicatrici care avea o venerabilă vârstă pentru un lup 
care, cândva, omorâse de unul singur un leopard. Uneori, ră- 
nile acelea vechi îl împiedicau să doarmă perioade îndelun- 
gate de timp. „Peste două zile, ai zis. Vom fi acolo. Și-acum, 
lasă-mă să încerc să dorm. Trebuie să avem o vânătoare bună 
mâine, din moment ce nu vom putea vâna poimâine.” Acestea 
erau mai degrabă imagini şi mirosuri în loc de cuvinte, desi- 
gur - „două zile” însemna că soarele străbătea cerul de două 
ori, iar „vânătoare” însemna o haită care tropăia şi adulmeca 
aerul amestecat cu miros de căprioară -, însă mintea lui Per- 
rin transforma imaginile în cuvinte pe măsură ce le vedea cu 
ochii minţii. 

Răbdare. Da. Graba strica treaba. Însă îi erau greu acum, 
că se afla atât de aproape. Foarte greu. 

O siluetă își făcu apariţia în cadranul întunecat al ușii de 
la baza celei mai apropiate mori de vânt şi îşi flutură o suliță 
aiel deasupra capului. Scârțâitul îl convinsese că morile de 
vânt trebuie să fie în continuare pustii - acestea fuseseră atunci 
când Fecioarele le cercetaseră mai devreme, plus că nimeni 
nu putea suporta zgomotul acela mai multă vreme decât o fă- 
cuseră ele —, însă el îl trimisese pe Gaul şi pe câteva Fecioare 
să se asigure într-un fel sau altul. 

— Să mergem, Mishima, zise el, strângând hățurile. S-a 
terminat. 

Într-un fel sau altul. 

— Cum poți vedea ceva? bombăni seanchanul. 

El evită să se uite la Perrin, ai cărui ochi aurii trebuie că 
străluceau în noapte. Aceștia îl făcuseră pe bărbatul plin de 
cicatrici să tresară de spaimă atunci când îi văzuseră prima 
oară. În seara aceea, nu mirosea a amuzament. Mirosea în- 
cordat. Însă spuse încet peste umăr: 

— Aduceţi telegile în față. Repejor. Repejor. Și să nu faceţi 
zgomot, altminteri am să vă tai urechile! 

Perrin dădu pinteni armăsarului său fumuriu fără să-i mai 
aştepte pe ceilalți sau pe cele șase telegi cu roți mari. Osiile 
unse din abundență le făcea să fie cât de silențioase puteau fi 

nişte telegi. Lui tot îi păreau zgomotoase, căci copitele cailor 
înhămați la ele lipăiau prin noroi, iar telegile scârțâiau pe 
măsură ce lemnul se încovoia şi se freca. Însă se îndoia că 
cineva i-ar putea auzi de la o depărtare de cincizeci de paşi, 
nu mai aproape. În vârful pantei uşoare, descălecă și lăsă din 
mâini hățurile calului său. Fiind un cal de război dresat, ar- 
măsarul avea să stea acolo ca şi când ar fi fost priponit, atâta 
vreme cât hățurile îi atârnau. Capetele morilor de vânt scâr- 
țâiau, întorcându-se încet pe măsură ce vântul își schimba di- 
recția. Braţele care se roteau încet erau suficient de lungi ca 
Perrin să fi putut atinge unul dacă ar fi sărit, atunci când 
acesta ar fi ajuns jos. Privi spre ultima creastă care ascundea 
oraşul Malden. Acolo, nimic nu creştea mai înalt decât un tu- 
fiş. Nimic nu se mișca în întuneric. Doar o creastă îl despărțea 
de Faile. Fecioarele ieşiseră ca să i se alăture lui Gaul, pur- 
tând toate vălurile. 

— N-am găsit pe nimeni, zise Gaul, deloc încet. 

Atât de aproape, scârțâitul mecanismelor morilor de vânt 
ar fi acoperit cuvintele şoptite. 

— Praful n-a fost deranjat de când am fost eu aici ultima 
oară, adăugă Sulin. 

Perrin se scărpină în barbă. Prea bine. Dacă ar fi fost ne- 
voiţi să omoare shaido, ei ar fi dus undeva trupurile acestora, 
însă s-ar fi simţit lipsa morților, iar acest lucru ar fi atras 
atenția asupra morilor de vânt şi a apeductului. Ar fi putut fa- 
ce pe cineva să înceapă să se gândească la apă. 

— Ajută-mă să ridic capacele, Gaul. 

Nu era nevoie ca el să facă asta. Ar fi economisit doar câ- 
teva minute, dar simţea nevoia să facă ceva. Gaul îşi vâri su- 
lița prin curelele care îi țineau carcasa arcului pentru a se 
putea alătura celorlalți. 

Apeductul înainta paralel cu pământul pe creastă, între 
cele patru mori de vânt, și îi ajungea până la umeri lui Perrin 
şi mai puţin lui Gaul, care se cățără pe el. Imediat după ulti- 
mele două mori de vânt, nişte mânere din bronz fixate de o 
parte şi de cealaltă le îngădui să ridice niște bucăţi grele de 
piatră, late de o jumătate de metru și lungi de un metru și 
jumătate, până când curățară o porțiune de aproape doi me- 
tri. El habar nu avea la ce era folosită această deschizătură. 
Mai era una asemănătoare în partea cealaltă. Poate pentru a 


manevra clapele astfel încât apa să curgă doar într-o singură 
direcție sau pentru a intra pentru a repara vreo scurgere. El 
putea vedea mici unde care se mișcau în timp ce apa curgea 
spre Malden, umplând mai bine de jumătate din canalul din 
piatră. 

Mishima li se alătură și descălecă, privindu-le cu incerti- 
tudine pe Sulin şi pe Fecioare. Probabil credea că întunericul 
nopții îi ascundea expresia de pe față. Acum, el mirosea a pre- 
cauție. Fu urmat repede de primul dintre soldaţii seanchani 
în haine roșii care se chinuiau să urce panta plină de noroi, 
fiecare cărând doi saci de iută de mărime medie. Erau de mă- 
rime medie, dar nu erau grei. Fiecare cântărea doar 4,5 kg. 
Privindu-i cu suspiciune pe aieli, femeia subțire puse sacul 
jos şi tăie unul cu pumnalul. O mână de grăunţe negre se re- 
vărsă în noroi. 

— Fă asta deasupra deschizăturii, zise Perrin. 

Femeia subțire se uită la Mishima, care spuse pe un ton 
ferm: 

— Fă cum porunceşte seniorul Perrin, Arrata. 

Perrin privi cum ea goleşte sacul în apeduct, cu brațele ri- 
dicate deasupra capului. Grăunţele negre începură să plu- 
tească spre Malden. El aruncase câteva într-o cană cu apă, ur- 
mând să le irosească chiar și pe acelea, iar grăunţele avură 
nevoie de ceva timp ca să absoarbă suficientă apă ca să se 
scufunde. Suficient de mult timp ca să ajungă în rezervorul 
cel mare al oraşului, nădăjduia el. lar dacă nu, acestea se pu- 
teau muia chiar în apeduct. În cele din urmă, apa din rezervor 
avea să se transforme în ceai de rădăcina-furcii. Facă Lumina 
să fie îndeajuns de tare. Cu puţin noroc, poate chiar îndeajuns 
de tare ca să îi afecteze pe algai'd'siswai. Ţinta lui erau înțe- 
leptele care puteau conduce Puterea, însă avea să profite de 
orice avantaj care îi ieșea în cale. Facă Lumina ca să nu devi- 
nă ceaiul tare mai repede decât se aştepta el. Dacă înțeleptele 
acelea începeau să se împleticească prea devreme, și-ar pu- 
tea da seama care era motivul înainte ca el să fie pregătit. 
Însă el nu avea încotro decât să meargă mai departe ca și 
când ar fi cunoscut deznodământul. Asta, și să se roage. 

Până când al doilea sac fu golit în canalul din piatră, cei- 
lalți începeau să se îngrămădească pe coama dealului. Seonid 
apăru prima, o femeie scundă, care își ținea ridicate poalele 

despicate astfel încât să nu se mânjească cu noroi. Mutân- 
du-și privirea de la Fecioare la ea, Mishima făcu unul dintre 
acele mici gesturi care alungau răul. Era ciudat să creadă că 
acesta putea da roade. Soldaţii aliniaţi cu sacii lor se zgâiau la 
ea, în marea lor majoritate cu ochii bulbucaţi, și se foiau pe 
loc. Seanchanii nu se simțeau în largul lor să coopereze cu 
surorile aes sedai. Străjerii ei, Furen și Teryl, o urmară în- 
deaproape, fiecare ţinându-şi o mână pe mânerul sabiei. Și ei 
erau la fel de neliniștiţi în ceea ce îi privea pe seanchani. Unul 
era oacheş şi avea fire cărunte în cârlionţii negri, celălalt era 
bălai și tânăr, cu mustaţa răsucită, însă la înfățișare semănau 
ca două picături de apă, căci erau înalți, zvelţi și duri. Rovair 
Kirklin venea puțin mai în urma lor. Era un bărbat bine făcut, 
cu părul negru și rar şi cu o expresie tristă. Nu îi plăcea să 
stea departe de Masuri. Toţi trei bărbaţii duceau în spinare 
nişte boccele cu merinde, iar de umeri le atârnau ploşti pline 
cu apă. Un bărbat deşirat își puse sacii pe marginea deschi- 
zăturii în vreme ce femeia slăbuţă o luă la vale ca să aducă 
alții. Telegile erau pline ochi cu astfel de saci. 

— Nu uita, îi spuse Perrin lui Seonid, că cea mai mare pri- 
mejdie va fi să ajungem la fortăreață de la rezervor. Va trebui 
să te foloseşti de pasarela de pe zid, plus că s-ar putea să fie 
shaido în oraș chiar şi la această oră. 

Alyse nu fusese convinsă de asta. Tunetul bubui găunos în 
depărtare, totuși. 

— Poate ploaia te va ascunde. 

— Mulţumesc, zise ea pe un ton glacial. 

Faţa ei umbrită de lună era o mască a seninătății specifică 
unei aes sedai, dar în mirosul ei se simţea indignarea. 

— N-aş fi ştiut asta dacă nu mi-ai fi spus tu. În clipa urmă- 
toare, expresia ei deveni mai blândă, şi îşi puse o mână pe 
braţul lui. Știu că îţi faci griji în privinţa ei. Vom face tot ce ne 
va sta în putință. 

Tonul ei nu era tocmai cald - nu era niciodată, dar nu era 
nici atât de rece ca înainte, iar în mirosul ei se simțea compă- 
timirea. 

Teryl o ridică pe marginea apeductului - seanchanul care 
golea rădăcina-furcii în el, un individ înalt, care avea aproape 
la fel de multe cicatrici ca Mishima, fu cât pe ce să scape din 
mâini sacul -, iar ea se strâmbă puțin, înainte să își treacă 


picioarele peste margine şi să se cufunde în apă, scoțând un 
mic icnet. Trebuie că era rece. Aplecându-și capul, ea dispăru, 
luând-o spre Malden. Furen urcă după ea, apoi Teryl, și, în 
cele din urmă, Rovair. Aceștia fură nevoiţi să se aplece mai 
mult ca să încapă sub acoperișul apeductului. 

Elyas îl bătu ușor pe umăr pe Perrin înainte să urce şi el. 

— Ar fi trebuit să-mi tund barba scurt, ca a ta, ca să nu-mi 
intre în asta, zise el, privind în jos spre apă. 

Barba căruntă, zburlită de vânt, i se răsfira pe piept. Că 
veni vorba, părul lui, prins la ceafă cu un șnur din piele, îi 
atârna până la talie. Şi el avea în spinare o boccea cu merinde 
şi o ploscă cu apă. 

— Totuși, o baie rece te ajută să nu te mai gândești la ne- 
cazuri. 

— Eu credeam că te ajută să nu te mai gândeşti la femei, 
zise Perrin. 

Nu avea chef de glume, dar nu se putea aștepta ca toți să 
fie la fel de posaci ca el. 

Elyas râse. 

— Ce altceva îi creează necazuri unui bărbat? 

El se făcu nevăzut în apă, iar Tallanvor îi luă locul. 

Perrin îl apucă de mâneca hainei negre. 

— Fără fapte de vitejie! Ai grijă! 

Fusese indecis în a-i îngădui bărbatului să participe în 
această misiune. 

— Fără fapte de vitejie, seniore, fu de acord Tallanvor. 

Pentru prima oară de multă vreme, părea nerăbdător. 

Mirosul lui vibra de nerăbdare. Dar se simţea în el și o 
urmă de precauţie. Această precauţie era singurul motiv pen- 
tru care nu rămăsese în tabără. 

— N-am s-o pun în pericol pe Maighdin. Sau pe domniţa 
Faile. Doar că vreau s-o revăd cât mai repede pe Maighdin. 

Perrin încuviință din cap și îl lăsă să plece. Putea înțelege 
asta. O parte din el își dorea să coboare în apeduct. Ca să o re- 
vadă cât mai repede pe Faile. Însă fiecare lucrare trebuia fă- 
cută cum se cuvenea, iar el mai avea și alte treburi de făcut. 
Şi-apoi, dacă el s-ar afla în Malden, nu era sigur că s-ar putea 
abține să nu încerce să o găsească. Nu îşi putea simți propriul 
miros, desigur, dar se îndoia că exista vreo urmă de precauţie 
în el în acel moment. Capelele morilor de vânt se întoarseră 

din nou cu un scârțâit zgomotos, când vântul își schimbă din 
nou direcția. Cel puţin, acesta nu părea să se domolească de- 
fel aici. Orice oprire a scurgerii apei ar fi fost dezastruoasă. 

Coama dealului începea să se aglomereze acum. Douăzeci 
dintre adepții Failei îşi așteptau rândul să intre în apeduct, 
toți cei care mai rămăseseră, în afară de doi care îl spionau pe 
Masema. Femeile purtau haine și pantaloni bărbătești şi își 
tăiaseră părul scurt, lăsându-și doar o coadă în spate, imitân- 
du-i pe aieli, cu toate că niciun aiel nu ar fi purtat o sabie aşa 
cum o purtau ele. Mulţi dintre bărbaţii taireni își răseseră 
bărbile, deoarece aielii nu purtau aşa ceva. În spatele lor, 
cincizeci de bărbaţi din Ținutul celor Două Râuri erau înar- 
mați cu halebarde și arcuri fără corzi, acestea fiind puse la 
păstrare în interiorul hainelor lor, şi fiecare avea trei săgeți 
legate pe spinări, alături de o boccea cu merinde. Toţi cei din 
tabără se oferiseră voluntari pentru treaba asta, iar Perrin 
fusese nevoit să îi lase să își aleagă grupul. El luase în consi- 
derarea dublarea numărului, sau mai mult. Adepții și bărbaţii 
din Ținutul celor Două Râuri aveau boccele cu merinde și 
ploşti cu apă. Șuvoiul necontenit de soldați seanchani conti- 
nua, cărând saci plini pe pantă, în sus, şi saci goi pe pantă, în 
jos. Erau disciplinați. Când cineva aluneca în noroi şi cădea, 
cum se întâmpla adeseori, nu se auzeau blesteme sau bom- 
băneli. Se ridica pur și simplu și-şi vedea de treabă. 

Selande Darengil, purtând o haină neagră cu şase dungi 
colorate şi orizontale pe piept, se opri ca să-i ofere mâna lui 
Perrin. Îi ajungea abia până la piept, însă Elyas pretindea că 
își mânuia cu dibăcia sabia pe care o ţinea la şold. Perrin nu 
mai credea că ea și ceilalți erau nişte neghiobi - mă rog, nu 
tot timpul - încercând să imite obiceiurile aielilor. Cu unele 
deosebiri, desigur. Coada neagră a Selandei era legată la cea- 
fă cu o bucată de panglică neagră. În mirosul ei nu se simţea 
teamă, ci determinare. 

— Îţi mulțumesc că ne-ai îngăduit să ne implicăm în trea- 
ba asta, seniore, zise ea cu acel accent cairhienin precis. Nu te 
vom dezamăgi. Sau pe domniţa Faile. 

— Știu asta, zise el, clătinând din cap. 

Existase o vreme când ea ţinuse să sublinieze faptul că o 
slujea pe Faile, nu pe el. El dădu mâna cu fiecare dintre ei, 
înainte ca aceștia să urce pe apeduct. Toţi miroseau a deter- 


minare. La fel și Ban al'Seen, comandantul bărbaţilor din Ți- 
nutul celor Două Râuri care mergeau în Malden. 

— Atunci când Faile și celelalte vor veni, închideţi ușile şi 
proptiţi-le cu ceva, Ban. Perrin îi mai spusese acest lucru, dar 
nu putea să se abțină să nu se repete. Apoi, vezi dacă le poți 
aduce prin apeduct. 

Fortăreața aceea nu îi împiedicase pe shaido nici prima 
oară, iar dacă ceva avea să meargă prost, el se îndoia că avea 
să îi împiedice şi de astă dată. Nu avea de gând să nu îşi res- 
pecte partea de înţelegere cu seanchanii - shaido aveau să 
plătească pentru ce îi făcuse Failei și-apoi, nu le putea îngă- 
dui să îi lase în urmă ca să continue să facă ravagii în tot ți- 
nutul - însă voia ca ea să fie afară din calea oricărui pericol 
cât mai repede cu putinţă. 

Ban își propti arcul şi halebarda în apeduct și se cățără pe 
el ca să își vâre o mână înăuntru. Când se lăsă din nou pe 
pământ, îşi şterse mâna udă de haină, apoi îşi frecă partea 
laterală a nasului proeminent. 

— Sub apă există un strat de ceva ce aduce cu nămol de 
iaz. Ne va fi şi-aşa destul de greu să coborâm ultima pantă fă- 
ră să alunecăm până la capăt, darămite să încercăm să o ur- 
căm iar, seniore Perrin. Cred că cel mai potrivit ar fi să aş- 
teptăm în fortăreața aceea până când vei ajunge la noi. 

Perrin oftă. Se gândise să trimită frânghii, dar ar fi avut 
nevoie de aproape două mile ca să le întindă pe panta aceea, 
ar fi fost greu de cărat, iar dacă vreun shaido i-ar fi zărit ca- 
pătul ieşind din apeduct în Malden, ar fi scotocit prin toate 
cotloanele orașului. Era un risc mic, poate, însă consecinţele 
care ar fi putut urma făceau să pară unul mare. 

— Voi fi acolo cât voi putea de repede, Ban. Îţi făgăduiesc asta. 

Dădu mâna cu fiecare dintre aceștia. Cu Tod al'Caar, cel cu 
obrajii scofâlciţi, şi cu Leof Torfinn, prin al cărui păr trecea o 
dungă albă prin locul unde avea o cicatrice, pe care i-o dădu- 
seră trolocii. Cu tânărul Kenly Maerin, care, din nefericire, se 
încăpățâna să își lase barbă, şi cu Bili Adarra, care era aproa- 
pe la fel de lat ca Perrin, dar cu o palmă mai scund. Bili era un 
văr îndepărtat și una din rudele cele mai apropiate pe care 
Perrin le mai avea în viață. Copilărise împreună cu mulți din- 
tre aceşti bărbați, cu toate că unii erau cu câţiva ani mai în 
vârstă decât el. Unii erau cu câţiva ani mai tineri. Îi cunoștea 

pe bărbaţii de la Deven Ride şi până la Dealul Străjii la fel de 
bine cum îi cunoştea pe aceia din împrejurimile satului Emond's 
Field. Avea mai multe motive decât Faile ca să ajungă la for- 
tăreața aceea cât putea de repede. 

Had al'Lora, un individ zvelt, cu mustața groasă ca a unui 
taraboner, fu ultimul dintre bărbaţii din Ținutul celor Două 
Râuri. Pe când acesta urca pe apeduct, Gaul își făcu apariţia, 
cu vălul încă pe față şi cu patru sulițe în mâna în care își ținea 
scutul din piele de taur. Își puse o mână pe marginea ape- 
ductului și sări pe el, rămânând pe cheia de boltă. 

— Intri şi tu? îl întrebă Perrin, mirat. 

— Fecioarele pot iscodi cât ai nevoie, Perrin Aybara. 

Aielul cel mătăhălos aruncă o privire peste umăr în direc- 
ţia Fecioarelor. Lui Perrin i se păru că acesta se încrunta, cu 
toate că nu putea fi convins din cauza vălului negru care îi as- 
cundea toată fața, cu excepţia ochilor. 

— Le-am auzit vorbind când credeau că nu ascult. Spre 
deosebire de soţia ta şi de celelalte, Chiad este o gai'shain 
propriu-zisă. La fel și Bain, dar de ea nu-mi pasă. Chiad va 
mai avea de slujit încă un an și o zi după ce o vom salva. Când 
un bărbat are o femeie ca gai'shain, sau invers, uneori se face 
o cunună a căsătoriei de îndată ce veşmântul alb este lepădat. 
Nu este un lucru obișnuit. Dar le-am auzit pe Fecioare zicând 
că vor ajunge mai întâi la Chiad, ca să o ţină departe de mine. 

În spatele lui, Sulin îşi mișcă degetele folosind limbajul 
semnelor specific Fecioarelor, iar una dintre acestea își aco- 
peri gura cu mâna ca şi când şi-ar fi înăbuşit un râset. Așadar, 
ele îl provocaseră. Poate că nu erau atât de îndârjite în ceea 
ce privea potriveala lui cu Chiad pe cât pretindeau. Sau poate 
că îi scăpa ceva lui Perrin. Umorul aielilor era grosolan. 

Gaul se lăsă în apă. Fu nevoit să se aplece aproape paralel 
cu suprafața acesteia ca să poată încăpea sub acoperișul 
apeductului. Perrin se zgâia la deschizătură. Era atât de ușor 
să îl urmeze pe Gaul. Să se întoarcă cu spatele îi era greu. Co- 
loana de soldaţi seanchani urca și cobora în continuare panta 
unduindu-se ca un şarpe. 

— Mishima, mă întorc în tabără. Grady te va duce la se- 
menii tăi după ce vei fi terminat aici. Fă tot ce poți ca să aco- 
peri urmele înainte să pleci. 


— Prea bine, seniore. Le-am spus câtorva oameni să răzu- 
iască unsoarea de pe osii şi să ungă morile astea de vânt. Su- 
nă de zici că s-ar putea bloca în orice clipă. Le putem unge și 
pe alea de pe creasta îndepărtată. 

Luând hățurile calului său, Perrin își ridică privirea la 
pânzele care se roteau încet. Încet, dar constant. Nu fuseseră 
făurite pentru a se învârti repede. 

— Şi dacă vreun shaido hotărăște să vină aici mâine şi se 
va întreba de unde-a apărut unsoarea? 

Mishima îl privi insistent, cu fața ascunsă pe jumătate de 
umbrele pe care le arunca luna. Pentru prima oară, nu păru 
intimidat de acei ochi galbeni strălucitori. Mirosul lui... miro- 
sea de parcă ar fi văzut ceva neașteptat. 

— Generalul de stindard a avut dreptate în ce te priveşte, 
zise el încet. 

— Ce-a spus? 

— Va trebui să o întrebi chiar tu, seniore. 

Perrin cobori panta călare şi se întoarse printre copaci, 
gândindu-se cât de uşor ar fi să se întoarcă. Gallenne se putea 
ocupa de tot de-acum. Totul era pus la cale. Numai că maye- 
nerul era de părere că orice bătălie culmina cu un atac fulmi- 
nant pe cai. Și începea cu unul, de preferat. Câtă vreme avea 
să respecte planul? Arganda era mai rațional, dar devenise 
atât de nerăbdător să o găsească pe regina Alliandre, încât 
putea la fel de bine să poruncească și el un atac. Mai rămânea 
el însuşi. Vântul suflă cu putere, iar el își strânse mantia pe 
lângă trup. 

Grady se afla într-un mic luminiș şi ședea, cu coatele prop- 
tite pe genunchi, pe o piatră prelucrată pe jumătate, acoperi- 
tă de muşchi și parţial îngropată în pământ, care, fără îndo- 
ială, fusese lăsată acolo de pe vremea construirii apeductului. 
Alte asemenea pietre se aflau primprejur. Adierea vântului îi 
ascundea mirosul de nasul lui Perrin. Bărbatul nu își ridică 
privirea decât atunci când Perrin îşi struni calul în faţa lui. 
Poarta pe care o folosiseră ca să vină aici stătea în continuare 
deschisă, lăsând să se vadă un alt luminiș printre copacii înalți, 
nu departe de locul unde își aveau acum tabăra seanchanii. 
Poate ar fi fost mai uşor să se instaleze aproape de tabăra lui 
Perrin, însă el voia să le țină pe surorile aes sedai şi pe înțe- 
lepte cât mai departe cu putință de sul'dam şi de damane. Nu 

se temea că seanchanii ar fi încălcat cuvântul dat de Tylee, 
dar surorile aes sedai şi înţeleptele se enervau numai gândin- 
du-se la damane. Probabil că înțeleptele şi Annoura aveau să 
se stăpânească deocamdată. Probabil. De Masuri, nu era foar- 
te sigur. Era mai bine să le ţină la distanță unele de altele atâ- 
ta vreme cât putea. 

— Te simţi bine, Grady? 

Pe fața înăsprită de vreme a bărbatului parcă mai apăru- 
seră câteva riduri. Ar putea fi o iluzie optică creată de um- 
brele pe care luna le arunca printre copaci, însă Perrin nu era 
convins de asta. Telegile trecuseră prin poartă cu uşurinţă, 
dar era oare puțin mai mică decât prima pe care îl văzuse pe 
Grady deschizând-o? 

— Doar puţin istovit, seniore, răspunse Grady, cu un aer 
obosit. Rămase așezat, cu coatele proptite pe genunchi. Toată 
călătoria asta pe care am făcut-o în ultima vreme... Ei bine, 
ieri n-am reuşit să țin poarta deschisă îndeajuns de multă 
vreme ca să treacă prin ea toți soldaţii aceia călare. De aceea 
m-am deprins să le leg. 

Perrin încuviință din cap. Ambii asha'mani erau istoviți. 
Conducerea îl storcea de puteri pe un bărbat la fel cum o fă- 
cea mânuirea unui ciocan într-o fierărie cât era ziua de mare. 
Mai mult, adevărul fie spus, bărbatul care mânuia ciocanul 
putea rezista mult mai mult decât oricare dintre asha'mani. 
Acesta era motivul pentru care apeductul era calea de intrare 
în Malden și nu o poartă, motivul pentru care nu avea să 
existe o poartă prin care să fie salvate Faile și celelalte, oricât 
de mult și-ar fi dorit Perrin. Celor doi asha'mani nu le mai 
rămăsese cine ştie ce forță până când aveau să se poată odih- 
ni. Puţina forță rămasă trebuia folosită acolo unde era nevoie 
mai mare de ea. Lumină, acesta era un gând dureros. Doar că, 
dacă Grady sau Neald eșuau în a deschide o poartă de care 
era nevoie, mulți oameni aveau să moară. Era o decizie grea. 

— Voi avea nevoie de tine și de Neald poimâine. Era ca și 
când ar spune că avea nevoie de aer. Fără asha'mani, totul 
devenea imposibil. Atunci, veți avea multă treabă de făcut. 

Era puţin spus. 

— Multă treabă ca un bărbat cu un singur braţ care ten- 
cuieşte un tavan, seniore. 

— Te simţi în stare? 


— Trebuie, nu-i aşa, seniore? 

Perrin încuviință din cap. Făceai ce trebuia făcut. 

— Trimite-mă înapoi în tabăra noastră. După ce îi vei 
trimite pe Mishima și pe semenii lui în tăbăra lor, tu şi Fe- 
cioarele veți putea dormi acolo dacă veți dori. 

Acest lucru i-ar mai da un răgaz de două zile lui Grady. 

— Nu ştiu ce vor face Fecioarele, seniore, dar eu, unul, aş 
prefera să mă întorc acasă cât mai curând. 

Îşi întoarse capul ca să privească poarta, fără a se ridica în 
picioare, iar aceasta se micşoră invers de cum se deschisese, 
priveliștea care se zărea dincolo de ea rotindu-se pe măsură 
ce se îngusta, terminându-se cu o dungă verticală de lumină 
albastru-argintie, iar Perrin mai văzu doar o linie movulie 
înainte ca aceasta să se stingă. 

— Damanele alea îmi dau fiori. Nu vor să fie libere. 

— De unde ştii asta? 

— Am vorbit cu unele dintre ele când nu era prin preajmă 
niciuna dintre femeile alea sul'dam. De îndată ce le-am zis că 
poate le-ar plăcea să își scoată lesele, deşi a fost doar o su- 
gestie, ele au început să strige după sul dam. Damanele plân- 
geau, iar femeile sul'dam le mângâiau și le linișteau, iar mie 
îmi aruncau priviri ca niște pumnale. Te cred și eu că m-au 
trecut fiorii. 

Trăparu' lovi nerăbdător din picior, iar Perrin mângâie 
grumazul armăsarului. Grady era norocos că femeile sul'dam 
îl lăsaseră să plece nevătămat. 

— Indiferent ce se va întâmpla cu damanele, Grady, nu va 
avea loc nici săptămâna aceasta, nici următoarea. Și nu vom fi 
noi aceia care vom îndrepta lucrurile. Așa că, lasă-le în pace 
pe damane. Ne aşteaptă o altă treabă de făcut. 

Iar treaba aceasta avea mare legătură cu Cel Întunecat. El 
alungă acest gând. Oricum, îi era greu să se gândească la Tylee 
Khirgan ca fiind de partea Celui Întunecat. Sau la Mishima. 

— Ai priceput? 

— Am priceput, seniore. Spuneam doar că mă trec fiorii. 

În cele din urmă, o altă dungă albastru-argintie îşi făcu 
apariţia, lărgindu-se într-o deschizătură prin care se vedea 
un luminiș printre niște copaci mari și răsfirați şi bolovani. 
Aplecându-se în față pe grumazul calului, Perrin trecu călare 
prin ea. Poarta se stinse în urma lui, iar el continuă să călă- 

rească printre copaci până când ajunse la luminișul mare un- 
de se afla tabăra, lângă ceea ce fusese odinioară cătunul Brytan 
şi care acum era o adunătură de colibe pline de muște, unde 
n-ar fi pus piciorul nici măcar un om udat leoarcă de ploaie în 
toiul nopții. Santinelele cocoțate în copaci nu dădură niciun 
avertisment, desigur. ÎI recunoscură. 

În acel moment, nu tânjea după nimic cum tânjea după 
patul lui. Ei bine, tânjea după Faile, cu siguranţă, dar în lipsa 
ei, voia să fie singur în întuneric. Cel mai probabil, urma să îi 
fie greu să adoarmă, însă avea să-și petreacă noaptea cum o 
făcuse adeseori și înainte, gândindu-se la ea, aducându-și 
aminte de ea. Însă, la mai puţin de zece paşi de gardul din ţă- 
ruși ascuţiţi care înconjurau tabăra, struni calul. Un raken 
stătea ghemuit dincolo de ţăruși și își ținea gâtul lung şi ce- 
nușiu în jos, astfel încât o femeie în haină maro cu glugă să îi 
poată scărpina botul scorțos. Gluga îi atârna pe spate, lăsând 
la vedere părul tuns scurt şi fața aspră şi îngustă. Ea se uită la 
Perrin de parcă l-ar fi recunoscut, apoi îşi reluă scărpinatul. 
Șaua de pe spinarea creaturii era prevăzută pentru doi călă- 
reți. Sosise un mesager, pare-se. El o coti pe una dintre aleile 
înguste dintre țăruși care era folosită pentru trecerea cailor. 
Însă nu repede. 

Aproape toată lumea se dusese la culcare. El simți mişca- 
re printre şirurile de cai priponiţi în inima taberei - cel mai 
probabil era vreun grăjdar sau potcovar cairhienin însă cor- 
turile din pânză peticită şi colibele mici din crengi împletite 
de brad, demult veştejite deja, erau învăluite în întuneric și 
tăcere. Nu se simţea nicio mişcare printre corturile joase ale 
aielilor şi doar câteva santinele păşeau înainte și înapoi în 
cea mai apropiată secțiune mayeneră a taberei. Mayenerii și 
ghealdaninii aveau puţină încredere în bărbaţii din Ținutul 
celor Două Râuri din copaci. Cu toate acestea, în cortul lui 
înalt, cu dungi roșii era lumină, iar umbrele câtorva oameni 
se mișcau pe pereţii cortului. Când descălecă în fața cortului, 
Athan Chandin veni ca să ia frâiele şi își atinse fruntea cu 
noadele degetelor în timp ce se cocoşă, făcând un soi de ple- 
căciune. Athan era un arcaș priceput, altminteri nu s-ar fi 
aflat acolo, dar avea o atitudine supusă. 

— lată-te, zise Berelain pe un ton vesel. 


Ea trebuie să se fi îmbrăcat în grabă, deoarece părul ei 
lung și negru arăta de parcă ar fi fost lins şi nu văzuse încă 
peria, însă rochia ei de călărie gri cu guler înalt părea a fi în- 
grijită și curată. Slujnicele ei nu o lăsau să îmbrace niciodată 
un veșmânt decât dacă acesta era proaspăt călcat. Ea îi întin- 
se Breanei o cupă din argint pe care aceasta să i-o umple din 
nou cu vin dintr-o carafă cu gât înalt, lucru pe care cairhieni- 
na îl făcu cu o grimasă. Servitoarea Failei nu o plăcea deloc pe 
Berelain. Însă aceasta din urmă nu părea să observe. 

— lartă-mă că m-am făcut comodă în cortul tău, dar ge- 
neralul de stindard a vrut să te vadă, iar eu m-am gândit să îi 
țin companie. Ea ne povestea despre Mantiile Albe. 

Balwer stătea discret într-un colţ - bărbatul mărunt, cu 
înfăţişare de pasăre, putea trece la fel de neobservat ca o șo- 
pârlă pe o ramură atunci când voia -, însă mirosul lui deveni 
mai pregnant atunci când fură pomenite Mantiile Albe. 

Tylee, pe ai cărei umeri stătea atârnată o haină precum 
cea a zburătorului, făcu o plecăciune cu picioarele drepte, 
fără a-şi lua privirea de la Annoura. Părea să creadă că sora 
aes sedai se putea transforma într-un câine turbat în orice 
clipită. Lui Perrin i se păru că ea mirosea a suferinţă, cu toate 
că nu lăsa să se vadă nimic pe fața ei oacheşă. 

— Seniore, am două vești pe care am simţit că trebuie să 
ți le aduc de îndată la cunoștință. Ai început să torni rădăci- 
na-furcii în apa orașului? 

— Da, zise el pe un ton îngrijorat, azvârlindu-şi mantia pe 
unul dintre cuferele cu întărituri din alamă. Tylee oftă. Ți-am 
spus că o voi face. Aș fi făcut-o acum două zile dacă neghioa- 
ba aceea de femeie din Almizar nu s-ar fi urnit atât de greu. 
Ce s-a întâmplat? 

— Iertare, anunţă Lini, dar am fost trezită din pat și mi-ar 
plăcea să mă întorc sub pături. Mai aveţi careva nevoie de 
mine în seara aceasta? 

Femeia cu aspect fragil și cu părul alb, prins într-o coadă 
lejeră ca să poată dormi, nu oferi nicio reverență și nicio for- 
mulă de adresare de genul „domnii mei”. Spre deosebire de 
Berelain, părea să-și fi tras în grabă pe ea rochia maro, lucru 
neobişnuit în cazul ei. În mirosul ei se simțea limpede deza- 
probarea. Se număra printre aceia care credeau acea poveste 
ridicolă cum că Perrin se culcase cu Berelain chiar în noaptea 

în care Faile fusese luată prizonieră. Reuși să evite să se uite 
la el când îşi plimbă privirea prin interiorul cortului. 

— Eu mai vreau niște vin, anunţă Aram, întinzându-și cupa. 

Întunecat şi tras la față, înveșmântat într-o haină cu dungi 
roșii şi cu privirea goală, el încerca să se așeze pe unul dintre 
scaunele acelea pliabile de tabără, însă sabia care îi era prin- 
să cu curele pe spinare îl împiedica să se rezeme de spătarul 
cu margini poleite. Breane dădu să meargă spre el. 

— A băut destul, zise Lini pe un ton aspru, iar Breane se 
întoarse. 

Lini îi ținea din scurt pe servitorii Failei. 

Aram înjură în barbă şi sări în picioare, azvârlindu-și cu- 
pa pe covorul înflorat ce servea drept podea. 

— Mai bine m-aș duce undeva unde nu există nicio bătrână 
care să mă cicălească de fiecare dată când vreau să beau ceva. 

Îi aruncă lui Perrin o privire îmbufnată, înainte să iasă cu 
pași mari din cort. Fără îndoială că se îndrepta spre tabăra lui 
Masema. Implorase să fie inclus în grupul care fusese trimis 
în Malden, însă nu i se putea încredința o astfel de sarcină din 
cauza impulsivității sale. 

— Poţi pleca, Lini, zise Berelain. Breane se poate îngriji de 
noi foarte bine. 

Lini pufni drept răspuns - un sunet aproape delicat - îna- 
inte să plece, ținându-și spatele drept și puţind a dezaproba- 
re. Şi fără să se uite la Perrin. 

— Să-mi fie cu iertare, seniore, zise Tylee cu vocea aceea 
tărăgănată şi cu o oarecare precauţie, dar pari a fi mai... Îngă- 
duitor... cu supușii tăi decât sunt eu obișnuită. 

— Acesta-i obiceiul nostru, general de stindard, zise Per- 
rin, culegând de pe jos cupa lui Aram. Nu era nevoie să mai 
murdărească una. Aici, nimeni nu este proprietatea nimănui. 

Dacă păreau niște cuvinte aspre, atunci așa să fie. El ajun- 
sese să o placă pe Tylee cât de cât, dar seanchanii aceștia 
aveau nişte obiceiuri care te făceau să te cruceșşti. Luă carafa 
din mâinile Breanei - aceasta încercă să ţină de ea o clipă, 
încruntându-se la el ca şi când n-ar fi vrut să îl lase să bea - 
şi-și turnă niște vin, înainte să i-o întindă înapoi. Ea îi smulse 
carafa din mâini. 

— Şi-acum, ce s-a întâmplat? Care-i treaba cu Mantiile Albe? 


— Chiar înainte de ivitul zorilor, am trimis rakeni în cer- 
cetare cât de departe au putut să ajungă, apoi din nou după 
apusul soarelui. În seara asta, una dintre zburătoare s-a în- 
tors mai devreme decât era aşteptat. A văzut mărșăluind şap- 
te mii de Copii ai Luminii la nici cincizeci de mile depărtare 
de tabăra mea. 

— Mărşăluind spre tine? Perrin se încruntă la vin în loc să 
bea. Șapte mii pare a fi o numărătoare foarte precisă, mai 
ales pe întuneric. 

— Se pare că bărbaţii aceștia sunt dezertori, interveni 
Annoura. Cel puţin, așa îi consideră generalul de stindard. 

Înveşmântată într-o rochie cenușie din mătase, părea la 
fel de îngrijită ca şi când ar fi petrecut o oră dichisindu-se. 
Deoarece îşi ținea nasul în vânt, semăna cu o cioară cu cozi 
împletite cu mărgele în vreme ce se uita la Tylee, iar genera- 
lul de stindard, cu un stârv deosebit de interesant. Ţinea în 
mână o cupă de vin de care nu părea să se fi atins. 

— Am auzit zvonuri cum că Pedron Niall a murit luptân- 
du-se cu seanchanii, dar se pare că Eamon Valda, care l-a în- 
locuit pe Niall, i-a jurat credință împărătesei seanchane. 

Tylee îngână „fie-i viața veșnică”; Perrin se îndoia că, în 
afară de el, mai auzise cineva. Şi Balwer îşi deschise gura, dar 
şi-o închise la loc fără a scoate o vorbă. El vedea Mantiile Albe 
ca pe nişte sperietori. 

— Totuși, cu mai bine de o lună în urmă, continuă sora 
Cenușie, Galad Damodred l-a ucis pe Valda şi a convins șapte 
mii de Mantii Albe să renunţe la cauza seanchanilor. Păcat că 
el s-a încurcat cu Mantiile Albe, dar a ieșit şi ceva bun din as- 
ta. Oricum, se pare că a fost emis un ordin ca aceşti bărbaţi să 
fie uciși de îndată ce vor fi găsiți. Am făcut un rezumat fru- 
mos, nu-i așa, generale de stindard? 

Tylee îşi mișcă mâna ca și când ar fi vrut să facă unul din- 
tre acele semne împotriva răului. 

— Este un rezumat bun, zise ea, adresându-se lui Perrin, 
nu Annourei. 

Seanchanei părea a-i fi greu să vorbească cu o aes sedai. 

— În afară de partea cu „a ieşit ceva bun din asta”. Încălca- 
rea jurământului şi dezertarea nu pot fi numite lucruri bune. 

— Să înţeleg că ei nu mărșăluiesc spre tine? Altminteri, ai 
fi spus. 

Perrin îi dădu acestei afirmaţii o notă interogativă, deși, 
în mintea lui, nu exista nicio întrebare. 

— Spre miazănoapte, răspunse Tylee. Se îndreaptă spre 
miazănoapte. 

Balwer îşi deschise gura pe jumătate din nou, apoi şi-o în- 
chise, cu un clănțănit al dinţilor. 

— Dacă ai vreun sfat, îi spuse Perrin, atunci dă-i glas. Dar 
mie nu-mi pasă câte Mantii Albe i-au lăsat baltă pe seanchani. 
Faile este singurul lucru de care-mi pasă. Și nu cred că gene- 
ralul de stindard ar renunţa la ocazia să le pună zgardă altor 
trei sau patru sute de damane şi să plece în căutarea lor. 

Berelain făcu o grimasă. Expresia de pe fața Annourei ră- 
mase calmă, însă luă o gură sănătoasă de vin. Niciuna dintre 
aes sedai nu era prea încântată de această parte a planului, 
tot așa cum nu era niciuna dintre înțelepte. 

— N-am să fac asta, zise Tylee pe un ton ferm. Cred că am 
să servesc, totuși, nişte vin. 

Breane inspiră adânc înainte să se conformeze şi o fărâmă 
de teamă pătrunse în mirosul ei. Se părea că femeia înaltă și 
oacheșă o intimida. 

— Nu neg că nu mi-ar plăcea să iau cu asalt Mantiile Albe, 
zise Balwer cu vocea aceea seacă a lui, dar, adevărul fie spus, 
simt că îi datorez acestui Galad Damodred o oarecare recu- 
noştință. Poate că el îi purta pică acestui Valda. Oricum, n-ai 
nevoie de sfatul meu în acest caz. Lucrurile s-au pus în miş- 
care în Malden, căci altminteri, nu cred că ai mai fi întârziat 
nici măcar o zi. Nici nu te-aș fi sfătuit să faci asta, seniore. Da- 
că-mi îngădui îndrăzneala, țin foarte mult la domniţa Faile. 

— Îţi îngădui, îi spuse Perrin. Generale de stindard, pome- 
neai de două veşti? 

Seanchana luă cupa de vin oferită de Breane şi îl privi atât 
de insistent, încât fu limpede că evita să le arunce o privire 
celorlalte persoane aflate în cort. 

— Am putea vorbi între patru ochi? întrebă ea încet. 

Berelain pluti deasupra covorului ca să își pună o mână 
pe braţul lui şi să îi zâmbească. 

— Pe mine şi pe Annoura nu ne deranjează să plecăm, zi- 
se ea. 

Lumină, cum putea cineva crede că exista ceva între el și 
ea? Ea era extrem de frumoasă, adevărat, însă parfumul care 


îl dusese cu gândul la o felină care vâna îi dispăruse cu atât 
de mult timp în urmă din mirosul ei, încât el abia dacă și-l 
mai amintea. Acum, în mirosul ei se simțeau răbdarea și re- 
semnarea. Berelain ajunsese să accepte faptul că el o iubea pe 
Faile și doar pe Faile şi își dorea să o vadă eliberată la fel de 
mult ca el. 

— Puteţi rămâne, zise el. Indiferent ce ai de spus, general 
de stindard, o poţi spune în fața tuturor aici de față. 

Tylee şovăi, aruncându-i o privire Annourei. 

— Există două grupuri mari de aieli care se îndreaptă 
spre Malden, zise ea intr-un final, tară tragere de inimă. Unul 
spre sud-est, celălalt spre sud-vest. Morat'rakenii estimează 
că acestea ar putea ajunge acolo peste trei zile. 

Brusc, totul păru că vibrează în ochii lui Perrin. El însuși 
simți cum vibrează. Breane ţipă şi scăpă carafa din mâini. 
Lumea vibră din nou, iar Berelain îl apucă strâns de braț. Mâ- 
na lui Tylee părea încremenită în acel gest ciudat, degetul 
mare şi cel arătător formând o semilună. Totul vibră pentru a 
treia oară, iar Perrin avu senzaţia că era plămădit din negură, 
că lumea întreagă era plămădită din negură şi era amenințată 
de un vânt puternic. Berelain se cutremură, iar el o cuprinse 
cu brațul ca să o liniştească. Ea se agăța de el, tremurând. Tă- 
cerea și mirosul de teamă umpleau cortul. El putea auzi voci 
întețindu-se afară, dar şi acestea păreau speriate. 

— Ce-a fost asta? întrebă Tylee, în cele din urmă. 

— Nu ştiu. Faţa Annourei rămase senină, dar vocea îi era 
tremurătoare. Lumină, habar nu am. 

— N-are importanţă ce-a fost, le spuse Perrin. Le ignoră 
privirile zgâite. Peste trei zile, totul se va fi terminat. Doar 
asta are importanţă. 

Numai Faile avea importanţă. 


Soarele se afla aproape de zenit, dar Faile se simţea deja 
chinuită. Apa pentru baia de dimineaţă a Sevannei - făcea ba- 
ie de două ori pe zi acum! - nu fusese suficient de fierbinte, 
iar Faile fusese bătută împreună cu ceilalţi, chiar dacă ea și 
Alliandre se aflaseră acolo doar pentru a o spăla pe spate pe 
femeie. De când răsărise soarele, mai bine de douăzeci de 
gai'shain din ţinuturile umede imploraseră să le fie îngăduit 
să jure credinţă. Trei sugeraseră o răscoală, subliniind faptul 

că existau mai mulți gai'shain decât shaido în toate corturile 
acelea. Aceştia păruseră să asculte când ea ţinu să sublinieze 
faptul că aproape toţi aielii ştiau să mânuiască o suliță, în vre- 
me ce cei din ţinuturile umede erau fermieri sau meșteșugari. 
Puţini ţinuseră vreodată o armă mână şi încă și mai puțini 
mai foloseau una. Aceştia păruseră să asculte, însă aceasta 
era prima zi când cineva sugerase un asemenea lucru imediat 
după ce jurase credință. De obicei, aveau nevoie de câteva 
zile până să le vină astfel de gânduri. Presiunea creştea. Avea 
să fie măcel dacă ea nu reușea să împiedice acest lucru. 
Şi-acum, asta... 

— Este doar un joc, Faile Bashere, zise Rolan, dominând-o 
prin înălțimea lui, în vreme ce înaintau pe una dintre străzile 
noroioase care şerpuiau printre corturile shaido. 

Părea amuzat, iar pe buze i se înfiripă un mic zâmbet. Era 
un bărbat chipeș. Cu siguranţă. 

— Un joc de-a sărutatul, ai zis. Ea aranjă prosoapele dun- 
gate pe care le ținea răsfrânte peste braț ca să îi atragă aten- 
ţia. Am treabă, n-am timp de joacă. Mai ales pentru jocul de-a 
sărutatul. 

Ea vedea puțini aieli, câțiva dintre ei fiind bărbaţi beţi, care 
mergeau împleticindu-se, chiar și la această oră, dar majorita- 
tea oamenilor de pe stradă erau din ținuturile umede și purtau 
robe murdare de gai'shain și copii care săreau fericiţi în băl- 
toacele cu noroi lăsate de ploaia torențială căzută peste noap- 
te. Pe stradă mișunau femei și bărbaţi îmbrăcaţi în veşminte 
albe, mânjite de noroi, care cărau coșuri sau găleți sau oale. 
Unii chiar își vedeau de treburile lor. Existau atât de mulţi 
gai'shain în tabără, încât nu prea era multă treabă de făcut. 
Acest lucru nu l-ar împiedica pe un shaido să pună la treabă 
nişte mâini care i se păreau a fi leneşe, mai ales dacă acele 
mâini ieşeau din niște mâneci albe, chiar dacă ar fi trebuit să 
inventeze o treabă de făcut. Ca să evite să fie nevoiți să sape 
gropi nefolositoare în câmpurile noroioase sau să frece oale c- 
are erau deja curate, mulți dintre gai'shain îşi făcuseră obiceiul 
să care ceva care să îi facă să pară că muncesc. Acest lucru nu 
îl ajuta pe niciunul să evite munca adevărată, dar îl ajuta să 
scape de alte feluri de munci. Faile nu trebuia să își facă griji în 
privința majorităţii celor din clanul Shaido, nu atâta vreme cât 
purta acele lanțuri groase din aur în jurul taliei şi al grumazu- 


lui, însă colierul și cureaua nu le descurajau pe înțelepte. Fre- 
case oale curate pentru câteva dintre ele. lar uneori fusese 
pedepsită pentru că nu fusese disponibilă atunci când Sevanna 
avusese nevoie de ea. De aici şi prosoapele. 

— Am putea începe cu un joc de-a sărutul pe care îl joacă 
copiii, zise el, cu toate că pedepsele aplicate sunt stânjenitoa- 
re uneori. În jocul pe care îl joacă adulţii, pedepsele sunt 
amuzante. A pierde poate fi la fel de plăcut ca a câștiga. 

Ea nu se putu abţine să nu râdă. Lucru cert, bărbatul era 
insistent. Brusc, o zări pe Galina croindu-și în grabă drum 
prin mulțime în direcţia ei, ținându-și ridicată roba albă din 
mătase ca să nu ajungă în noroi, ochii ei cercetând cu avidi- 
tate. Faile auzise că femeii îi fusese îngăduit să poarte haine 
începând cu dimineața aceea. Fireşte, nu renunțase niciodată 
ia colierul înalt şi la cureaua lată din aur și piatra-focului. Pă- 
rul de pe cap nu era mai lung de un centimetru, dar avea 
prins în el o fundă mare şi roșie. Părea puţin probabil ca 
aceasta să fi fost alegerea femeii. Doar chipul căruia Faile nu 
îi putea conferi o vârstă o convingea că Galina era într-adevăr 
aes sedai. În afară de asta, ea nu era sigură de nimic în privin- 
ţa ei, exceptând pericolul pe care îl reprezenta. Galina o zări 
şi încremeni locului, frământându-și poalele cu mâinile. Sora 
aes sedai îl privi pe Rolan cu un aer de nesiguranţă. 

— Va trebui să mă gândesc la asta, Rolan. Nu avea de 
gând să se descotorosească de el până când nu era sigură de 
Galina. Am nevoie de timp ca să mă gândesc. 

— Femeile au mereu nevoie de timp ca să se gândească. 
Gândește-te la a uita de necazuri și a te bucura de un joc nevi- 
novat. 

Când el își trecu încet degetul pe obrazul ei înainte să se 
îndepărteze, ea se înfioră. După obiceiul aielilor, a atinge 
obrazul cuiva în public era echivalentul unui sărut. Ea sigur 
simți această atingere ca pe un sărut. Nevinovat? Cumva, se 
îndoia că orice joc în care trebuia să îl sărute pe Roland s-ar fi 
terminat doar cu un sărut. Din fericire, nu va fi nevoită să 
afle - sau să îi ascundă ceva lui Perrin - dacă se dovedea că 
Galina avea dreptate. Dacă. 

Sora aes sedai țâșni spre ea de îndată ce Rolan se făcu 
nevăzut. 

— Unde e? întrebă Galina pe un ton poruncitor, apucând-o 
de braţ. Spune-mi! Știu că e la tine. Trebuie să fie la tine! 

Femeia mai că o implora. Tratamentul pe care i-l aplicase 
Therava distrusese legendara stăpânire de sine specifică unei 
aes sedai. 

Faile își scutură braţul, eliberându-se din strânsoarea ei. 

— Mai întâi, spune-mi din nou că ne vei lua cu tine pe mi- 
ne și pe prietenele mele atunci când vei pleca. Spune-mi pe 
şleau. Și spune-mi când vei pleca. 

— Să nu îndrăznești să-mi vorbeşti astfel, şuieră printre 
dinţi Galina. 

Faile văzu niște pete negre plutind dinaintea ochilor ei, 
înainte să își dea seama că fusese pălmuită. Spre mirarea ei, îi 
trase la rândul ei o palmă femeii, cât putu de tare, făcând-o să 
se clatine pe picioare. Se abținu să îşi ducă o mână la obrazul 
care o pişca, însă Galina îşi freca obrazul, cu ochii mari de mi- 
rare. Faile se pregăti, poate pentru a încasa o lovitură cu Pu- 
terea sau cu ceva mai rău, dar nu se întâmplă nimic. Câţiva 
gai'shain aflaţi în trecere se holbară la ele, însă niciunul nu se 
opri în loc. Nici măcar nu încetini pasul. Orice ar fi adus cu o 
adunare a gai'shain ar fi atras atenţia celor din clanul Shaido 
şi ar fi adus pedepse tuturor celor implicați. 

— Spune-mi, zise ea din nou. 

— Vă voi lua cu mine pe tine și pe prietenele tale, mârâi 
Galina, luându-și mâna de la obraz. Voi pleca mâine. Dacă îl 
ai. Dacă nu, Sevanna va afla cine ești în mai puţin de-o oră! 

Ei bine, acum chiar vorbea pe șleau. 

— Este ascuns în oraș. Ţi-l aduc acum. 

Când dădu să se întoarcă, Galina o apucă din nou de braţ. 
Ochii ei de aes sedai priveau în toate părțile, și își cobori vo- 
cea ca și când și-ar fi făcut brusc griji că ar putea-o auzi cine- 
va. Părea înspăimântată. 

— Nu. Nu vreau să risc să vadă cineva. Mi-l vei da mâi- 
ne-dimineaţă. În oraş. Ne vom întâlni acolo. În capătul dinspre 
miazăzi al orașului. Voi însemna clădirea cu o eșarfă roșie. 

Faile clipi. Jumătatea sudică a orașului Malden se afla în 
ruină. 

— De ce acolo? întrebă ea pe un ton sceptic. 

— Pentru că nu merge nimeni acolo, idioato! Pentru că nu 
ne va vedea nimeni! Ochii Galinei se mișcau în continuare în 


toate părțile. Mâine-dimineaţă, devreme. Dacă mă vei deza- 
măgi, vei regreta! 

Strângându-şi poalele robei din mătase, se îndepărtă în 
grabă, pierzându-se în mulțime. 

Faile se încruntă în vreme ce o privea pe femeie îndepăr- 
tându-se. Ar fi trebuit să simtă exaltare. Dar nu simțea. Galina 
aducea cu o sălbăticiune, era imprevizibilă. Cu toate acestea, 
surorile aes sedai nu puteau minţi. Nu părea să existe o cale 
prin care să se eschiveze de la a-și ține promisiunea. lar dacă 
găsea una, atunci ea îşi făcuse deja un plan de evadare, cu 
toate că nu părea a fi mai elaborat, deşi era mai periculos de- 
cât la început. Mai rămânea Rolan. Şi jocul lui de-a sărutatul. 
Galina trebuia să aibă dreptate. Trebuia. 

CAPITOLUL 27 
O cutie simplă din lemn 


Soarele altaran al amiezii era cald, deși, din când în când, 
câte o rafală de vânt făcea să-i fluture mantia lui Rand. Stă- 
teau deja de două ceasuri pe coama dealului. Masa de nori ne- 
gri care se furișa dinspre miazănoapte pe cerul albastru-ce- 
nușiu prevestea ploaie mai târziu și o răcire a vremii. Ando- 
rul se întindea la doar câteva mile depărtare în direcția ace- 
ea, peste dealurile joase și împădurite cu stejari şi pini, ar- 
buști și sorg. Hotarul acela cunoscuse nenumărate generaţii 
de raiduri ale hoţilor de vite în ambele direcţii. „Oare Elayne 
privea ploaia în Caemlyn?” Oraşul se afla la o distanță de mai 
bine de o sută cincizeci de leghe spre răsărit şi era prea de- 
parte ca ea să fie doar o prezenţă vagă într-un ungher al min- 
ţii lui. Aviendha, care se afla în Arad Doman, era o prezență 
încă și mai vagă. El nu se gândise că înțeleptele aveau s-o ia 
cu ele. Cu toate acestea, ea avea să se afle în siguranţă printre 
zecile de mii de aieli, la fel de în siguranță cum era Elayne 
dincolo de zidurile oraşului Caemlyn. Tai'daishar lovi cu pi- 
ciorul în pământ și îşi azvârli capul pe spate, nerăbdător să se 
pună în mișcare. Rand îl bătu uşor pe grumaz pe armăsarul 
mare şi negru. Armăsarul putea ajunge la hotar în mai puţin 
de o oră, dar, în ziua aceea, drumul lor era către apus. Un 
drum scurt spre apus peste puţin timp. 

Trebuia să facă impresie la întâlnirea din acea zi, iar el își 
alesese cu grijă veșmintele. Își pusese pe cap Coroana Săbii- 
lor din mai multe motive, nu numai ca să facă impresie. Jumă- 
tate dintre săbiile mici stăteau cuibărite printre frunzele de 
laur, care alcătuiau o bandă și erau aşezate cu vârful în jos, 
fiind incomod de purtat, aducându-i mereu aminte de greu- 


tatea sa, atât în aur, cât şi în ceea ce privea responsabilitatea. 
O bucăţică ciobită din acele frunze de laur i se înfigea în tâm- 
plă ca să îi aducă aminte de bătălia împotriva seanchanilor în 
timpul căreia coroana fusese făurită. O bătălie pierdută, când 
el nu îşi putea permite să piardă. Haina lui din mătase, ver- 
de-închis, avea broderii aurii pe mâneci, pe umeri şi pe gule- 
rul înalt, cureaua îi era prinsă cu o cataramă încrustată cu aur, 
în formă de dragon, iar în mână ținea Sceptrul Dragonului, cu 
un vârf de suliță lung de o jumătate de metru și cu un ciucure 
lung, verde cu alb, prins sub vârful din oţel lustruit. Dacă Fii- 
ca celor Nouă Luni îl recunoștea ca parte dintr-o suliță sean- 
chană, atunci ea trebuia să vadă, de asemenea, și dragonii pe 
care Fecioarele îi sculptaseră încolăcindu-se în jurul prăjinii 
din lemn. Azi, el nu purta mănuși. Capetele de dragoni cu 
coame aurii de pe dosul palmelor aveau o strălucire metalică 
în bătaia soarelui. Indiferent de rangul înalt pe care îl deținea 
printre seanchani, ea avea să ştie cu cine se confrunta. 

„Un neghiob.” Râsul nebunesc al lui Lews Therin îi răsuna 
în cap. „Un neghiob care cade într-o capcană.” Rand îl ignoră 
pe nebun. Putea fi o capcană, dar el era pregătit să o declan- 
şeze. Merita riscul. Avea nevoie de acest armistițiu. l-ar putea 
nimici pe seanchani, dar cu costul câtor vieți? Privi din nou 
spre miazănoapte. Cerul de deasupra Andorului era senin, ex- 
ceptând câţiva nori albi și răzleţi. Ultima Bătălie se apropia. 
Trebuia să își asume riscul. 

Min, jucându-se cu frâiele iepei sale cenușii din apropiere, 
părea îngâmfată, iar acest lucru îl irita. Ea îi smulsese o promi- 
siune într-un moment de slăbiciune și refuza să îl elibereze de 
ea. Rand putea s-o încalce pur și simplu. Ar fi trebuit să o încal- 
ce. Ca şi când i-ar fi citit gândurile, ea se uită la el. Expresia de 
pe chipul ei, încadrat de bucle negre care îi ajungeau până la 
umeri, era calmă, dar prin legătură se simţi brusc bănuiala și o 
urmă de furie. Ea părea a încerca să înăbușe ambele trăiri, însă 
îşi aranja manșetele hainei roşii, cu broderii bogate, aşa cum o 
făcea atunci când își verifica cuţitele. Nu avea să-și folosească 
vreun cuțit împotriva lui, firește. Firește că nu. 

„lubirea unei femei poate fi violentă, murmură Lews 
Therin. Uneori, aceasta îl rănește pe un bărbat mai rău decât 
își închipuie ea, mai rău decât ar vrea. Uneori, chiar regretă 


705 


706 


asta mai târziu.” Părea întreg la minte în acel moment, însă 
Rand alungă această voce. 

— Ar trebui să ne îngădui să cercetăm și mai departe, Rand 
al'Thor, zise Nandera. 

Ea şi cele douăzeci și patru de Fecioare care stăteau pe 
coama dealului puțin împădurită își purtau vălurile negre pe 
fețe. Unele îşi țineau arcurile în mâini și săgețile fixate în aces- 
tea. Restul Fecioarelor stăteau printre copacii care se aflau mai 
departe de deal, fiind cu ochii în patru la surprize neplăcute. 

— Perimetrul este sigur până la conac, dar mie tot îmi mi- 
roase a capcană. 

Existase o vreme când cuvinte precum „conac” şi „casă” su- 
naseră ciudat ieşind din gura ei. Însă acum ea se afla de multă 
vreme în ţinuturile umede. 

— Nandera grăieşte adevărul, bombăni îmbufnată Alivia, 
dând pinteni juganului ca să-l aducă mai aproape. 

Aparent, femeia cu părul bălai încă îi mai purta pică pen- 
tru că nu avea s-o ia cu el, însă reacţia ei atunci când îşi auzi- 
se accentul natal în Tear făcea ca acest lucru să fie imposibil. 
Recunoscu că fusese tulburată, dar susținea că acest lucru se 
datorase faptului că fusese luată prin surprindere. Însă el nu 
putea să riște. 

— Nu poţi avea încredere în niciunul dintre Cei de Sânge, 
mai ales în fiica împărătesei, fie-i... 

Îşi închise gura şi își netezi poalele bleumarin, fără a fi ne- 
voie, făcând o grimasă când își dădu seama ce fusese pe 
punctul de a spune. El avea încredere în ea, şi-ar fi încredin- 
țat viața în mâinile ei, însă ea avea prea multe instincte adânc 
îngropate pentru ca el să rişte să o pună față în față cu femeia 
cu care urma să se întâlnească. Legătura fu străbătută acum 
de furie, iar ea nu făcu niciun efort să o înăbușe. Lui Min nu îi 
plăcea să o vadă pe Alivia prin preajma lui. 

— Şi mie-mi miroase a capcană, zise Bashere, vârându-și 
în teacă sabia cu tăișul curbat. 

Purta veșminte simple, coif și platoșă lustruite, și doar ha- 
ina cenuşie din mătase îl scotea în evidenţă dintre cei optzeci 
şi unul de lănceri saldaeani stând în formaţie pe coama dea- 
lului. Mustața deasă și curbată în jos mai că i se zburli în spa- 
tele barelor de protecţie ale coifului. 


— Aş da zece mii de coroane ca să ştiu câţi soldați are ea. 
Și câte damane. Această Fiică a celor Nouă Luni este moşte- 
nitoarea tronului lor, omule. 

El fusese şocat atunci când Alivia dezvăluise acest lucru. 
În Ebou Dar, nimeni nu îi pomenise de acest lucru, ca și când 
n-ar fi avut vreo importanţă. 

— Or fi pretinzând ei că stăpânesc ţinuturi din depărtare, 
spre miazăzi, dar poţi pune rămășag că ea are măcar o oaste 
mică ce o păzește. 

— lar dacă iscoadele noastre dau de urma acestei oști, 
răspunse Rand pe un ton calm, putem fi siguri că acestea nu 
vor fi văzute? Nandera pufni dispreţuitor. Ar fi bine să nu 
presupunem că numai tu ai iscoade, îi spuse el. Dacă ei vor 
crede că vrem să îi atacăm sau s-o răpim pe femeie, totul se 
va destrăma. 

Poate acesta era motivul pentru care ei păstraseră secre- 
tul. Moștenitoarea la tron ar fi o ţintă mult mai ademenitoare 
pentru răpitori decât o simplă nobilă de rang înalt. 

— Tu stai de strajă mai departe ca să te asiguri că nu ne 
vor lua ei pe noi prin surprindere. Dacă lucrurile vor merge 
prost, ştii ce-ai de făcut, Bashere. Și-apoi, o fi având ea o oas- 
te, dar și eu am și nu-i deloc mică. 

Bashere se văzu nevoit să dea aprobator din cap la auzul 
acestor cuvinte. 

Pe lângă saldaeani și Fecioare, pe coama dealului se mai 
aflau asha'mani, aes sedai şi străjeri, mai bine de douăzeci și 
cinci cu totul. Era un grup la fel de formidabil ca orice oaste 
mică. Aceştia se amestecau cu o uşurinţă surprinzătoare, tră- 
dând puţine semne de încordare. O, Toveine, o Roşie scundă, 
cu pielea arămie, se încrunta la Logain, dar Gabrelle, Bruna 
întunecată cu ochi verzi, vorbea cu el pe un ton destul de pri- 
etenos. Poate chiar cocheta cu el. Poate acesta era motivul 
pentru care Toveine se încrunta, cu toate că dezaprobarea 
părea mai probabilă decât gelozia. Adrielle şi Kurin îşi țineau 
fiecare braţul petrecut pe după talia celuilalt, deși ea era mai 
înaltă decât asha'manul domani, şi mai frumoasă. El era ba- 
nal şi avea fire cărunte pe la tâmple. Ca să nu mai pomenim 
de faptul că el o legase pe sora Cenușie împotriva voinţei ei. 
Beldeine, care purta şalul de puţin timp, aducând astfel cu o 
simplă tânără saldaeană, cu ochii căprui şi migdalaţi, îşi în- 

tindea mâna din când în când ca să îl atingă pe Manfor, iar el 
îi zâmbea ori de câte ori ea făcea asta. Faptul că ea îl legase 
fusese un şoc, dar se părea că bărbatul cu părul bălai fusese 
mai mult decât dornic. Niciunul nu îi ceruse părerea lui Rand 
înainte de legare. 

Poate că cei mai ciudaţi dintre toţi erau Jenare, palidă și 
vânjoasă în rochia ei de călărie cenușie, cu broderii roşii pe 
poale, și Kajima, un individ de vârstă mijlocie, care avea aerul 
unui conțopist și care își purta părul ca Narishma, împletit în 
două cozi cu clopoței argintii la capete. Ea râse când Kajima îi 
spuse ceva și îi şopti ceva care îl făcu și pe el să râdă. O Roșie 
glumind cu un bărbat care putea conduce Puterea! Poate că 
Taim adusese o schimbare în bine, indiferent de intențiile lui. 
Şi poate că Rand al'Thor visa. Surorile aes sedai erau vestite 
pentru fățărnicia lor. Dar putea oare o Roşie să fie atât de 
fățarnică? 

Nu toată lumea era binedispusă azi. Ochii lui Ayako pă- 
reau aproape negri când ea îl privi cu duşmănie pe Rand; pe 
de altă parte, având în vedere ce se întâmpla cu străjerul 
atunci când a lui aes sedai murea, micuța Albă oacheșă avea 
motive să se teamă că pe Sandomere l-ar putea paşte o pri- 
mejdie. Legătura cu un asha'man diferea de cea cu străjerul 
în unele privințe, dar în altele, aceasta era identică, însă ni- 
meni nu știa efectele pe care le-ar putea avea moartea unui 
asha'man asupra femeii pe care o legase. Și Elza se încrunta 
la Rand, ținându-şi o mână pe umărul străjerului ei înalt şi 
zvelt, Fearil, ca şi când ar fi ţinut de zgarda unui câine de pa- 
ză, crezând că avea să-l piardă. Nu era împotriva lui Rand, 
desigur, dar el își făcea griji în privinţa oricui credea ea că 
l-ar putea ameninţa. El îi dăduse porunci legat de asta, iar 
jurământul ei trebuia să ducă la ascultarea lor, însă surorile 
aes sedai puteau găsi o cale să se eschiveze de la aproape orice. 

Merise vorbea pe un ton ferm cu Narishma, ceilalți doi 
străjeri ai ei stând călare puțin mai încolo. Nu exista nicio 
îndoială cu privire la felul în care gesticula femeia cu trăsă- 
turi aspre în timp ce vorbea, aplecându-se spre el astfel încât 
să îi poată vorbi în şoaptă. ÎI instruia în legătură cu ceva. Lui 
Rand nu îi plăcea acest lucru, având în vedere situaţia, dar nu 
prea avea încotro. Merise nu făcuse niciun legământ și avea 


să-l ignore dacă venea vorba despre unul dintre străjerii ei. 
Sau despre orice altceva, că veni vorba. 

Şi Cadsuane se uita la Rand. Ea și Nynaeve își purtau toate 
podoabele ter'angreal. Nynaeve încerca să imite calmul spe- 
cific unei aes sedai. Părea să exerseze mult de când îl trimi- 
sese pe Lan oriunde l-o fi trimis. Jumătate din coama dealului 
îi separa iapa durdulie și maronie de juganul Cadsuanei, de- 
sigur. Nu că Nynaeve ar fi recunoscut vreodată, dar Cadsuane 
o intimida. 

Logain îşi aduse calul între Rand și Bashere, iar juganul 
lui negru cabră. Părul calului avea aproape nuanţa hainei și 
mantiei lui. 

— Soarele aproape că a ajuns la zenit, zise el. E timpul să 
coborâm? 

Exista doar o mică notă interogativă în aceste cuvinte. 
Bărbatul se enerva atunci când primea ordine. Nu mai aștep- 
tă un răspuns. 

— Sandomere! strigă el cu voce tare. Narishma! 

Merise îl ținu pe Narishma de mâneca hainei încă o clipă, 
ca să-i mai dea nişte instrucţiuni, înainte să îl lase să se înde- 
părteze călare, lucru care îl făcu pe Logain să se încrunte. 
Narishma, cu fața arsă de soare și cu părul negru împletit în 
cozi cu clopoței, părea cu câţiva ani mai tânăr decât Rand, 
deși, în realitate, era cu câţiva ani mai în vârstă. Șezând în 
şaua calului său la fel de drept ca o sabie, îl salută din cap pe 
Logain ca pe un egal, facându-l pe acestea din urmă să se în- 
crunte din nou. Sandomere mai schimbă câteva vorbe şoptite 
cu Ayako înainte să urce în spinarea calului său pestriţ, iar ea 
îi atinse coapsa odată ce acesta se află în şa. Cu fața brăzdată 
de riduri, cu părul rar și cu barba căruntă tunsă îngrijit și 
dată cu ulei, el o făcea să pară mai degrabă tânără decât fără 
vârstă. Acum, el purta dragonul roșu cu auriu pe gulerul ne- 
gru şi înalt, precum și sabia argintie. Toţi asha'manii de pe 
deal le purtau, chiar și Manfor. Fusese numit consacrat de 
curând, dar se numărase printre primii care veniseră în Tur- 
nul Negru, înainte să existe un Turn Negru. Majoritatea băr- 
baților care începuseră odată cu el erau morți. Nici măcar 
Logain nu negase faptul că el era merituos. 

Logain avea destulă minte ca să nu o cheme pe Cadsuane 
sau pe Nynaeve, însă acestea veniră călare lângă Rand, plasându-se 

de o parte şi de cealaltă a acestuia, fiecare aruncându-i o pri- 
vire. Expresiile de pe chipurile lor erau atât de liniștite, încât 
acestea s-ar fi putut gândi la orice. Privirile li se întâlniră, iar 
Nynaeve se uită repede în altă parte. Cadsuane pufni încet. 
Veni și Min. „Încă una” a lui care să echilibreze situaţia. Un 
bărbat n-ar trebui să facă niciodată promisiuni în pat. El dădu 
să vorbească, dar ea îşi ridică o sprânceană, privindu-l fix în 
ochi. Legătura era plină de... ceva periculos. 

— Tu vei sta în spatele meu atunci când vom ajunge aco- 
lo, îi spuse el, nefiind deloc ceea ce intenționase să spună. 

Ceea ce fusese periculos lăsă locul a ceva ce el ajunsese să 
identifice ca fiind iubire. Dintr-un oarecare motiv, în legătură 
se simţea și amuzament. 

— O voi face dacă voi avea chef, păstor tăntălău, zise ea cu 
o notă de asprime în glas, de parcă legătura nu i-ar fi trans- 
mis lui adevăratele ei sentimente. 

Oricât de greu ar fi fost de descifrat acestea. 

— Dacă tot ai de gând să faci prostia asta, atunci hai să 
terminăm odată, zise Cadsuane pe un ton ferm, mânându-și 
calul negru pe deal, în jos. 

La mică distanţă de deal, fermele începură să își facă apa- 
riția de-a lungul unui drum de pământ ce şerpuia prin pădu- 
re, bătătorit de atâţia ani de folosire, dar care era acoperit cu 
un strat subțire de noroi lăsat în urmă de ultima ploaie. Din 
hornurile caselor din piatră cu acoperișuri din paie ieșea fu- 
mul, semn că masa de prânz era pregătită. Uneori, fetele şi 
femeile stăteau afară la soare cu fusurile lor. Bărbaţii în haine 
din lână aspră se plimbau pe câmpurile înconjurate de ziduri 
din piatră verificându-și culturile care abia încolțiseră, prin- 
tre băiețandri care smulgeau buruienile. Pe păşuni pășteau 
vaci maro cu alb sau oi cu cozile negre, de obicei suprave- 
gheate de un băiat sau doi, înarmaţi cu arcuri sau praştii. În 
acele păduri erau lupi și leoparzi şi alte creaturi cărora le plă- 
cea gustul cărnii de vită sau de oaie. Unii oameni își duceau 
mâinile streaşină la ochi ca să îi privească pe trecători, fără 
îndoială întrebându-se cine erau acești oameni elegant îm- 
brăcaţi care veneau să o viziteze pe domniţa Deirdru. Cu si- 
guranţă că nu exista niciun alt motiv pentru prezenţa lor, căci 
aceştia se îndreptau spre conac și erau foarte departe de alte 
locuri importante. Niciunul dintre ei nu părea agitat sau în- 


spăimântat; își vedeau pur şi simplu de treburile lor. Zvonu- 
rile despre prezenţa vreunei oști în ținutul lor cu siguranță 
i-ar fi tulburat, iar astfel de zvonuri se răspândeau precum 
incendiul. Ciudat. Seanchanii nu puteau călători şi să soseas- 
că fără a da de veste, înaintea lor. Era foarte ciudat. 

El îi simți pe Logain şi pe alți doi bărbaţi îmbrățișând 
saidinul, umplându-se cu el. Logain controla o cantitate 
aproape la fel de mare ca el însuşi; Narishma și Sandomere, 
oarecum mai puţină. Însă aceştia erau cei mai puternici prin- 
tre ceilalți asha'mani și amândoi fuseseră la Fântânile din Dumai. 
Logain dovedise că se putea descurca singur și în alte locuri, 
şi în alte bătălii. Dacă aceasta era o capcană, atunci vor fi pre- 
gătiți, iar cealaltă tabără nu va ști asta niciodată până când 
avea să fie prea târziu. Rand nu îmbrăţişă Izvorul. Îl simţea 
pe Lews Therin pândind în mintea lui. Nu era momentul po- 
trivit să-i ofere ocazia nebunului să pună mâna pe Putere. 

— Cadsuane, Nynaeve, aţi face bine să îmbrățișați Izvorul 
acum, le zise el. Ne apropiem. 

— Eu am îmbrățișat saidarul încă de pe dealul acela, îi 
spuse Nynaeve. 

Cadsuane pufni şi se uită la el ca la un idiot. 

Rand se abținu să nu facă o grimasă. Nu simți nicio furni- 
cătură, nu i se făcu pielea de găină. Ele îşi ascunseseră aceas- 
tă abilitate și, odată cu ea, îl împiedicaseră să simtă că erau 
inundate de Putere. Când venea vorba de conducere, bărbații 
aveau puţine avantaje în fața femeilor, dar acum și le pierdu- 
seră şi pe cele puţine pe care le aveau, în vreme ce femeile și 
le păstrau pe ale lor. Unii dintre asha'mani încercau să îşi dea 
seama cum să copieze ceea ce crease Nacelle, să descopere o 
împletitură care să le îngăduie să detecteze împletiturile fă- 
cute de femei, dar, deocamdată, nu reușiseră. Ei bine, altci- 
neva va trebui să se ocupe de treaba asta. Dacă mergeau în 
continuare pe drumul acela, peste câteva mile, ei aveau să 
ajungă în satul King's Crossing, unde un pod din lemn trecea 
peste un râu îngust numit Reshalle, dar înainte de acesta, 
drumul trecea pe lângă un luminiș mare, marcat de doi stâlpi 
înalți din piatră, cu toate că nu existau nici porți, nici gard. La 
o sută de paşi sau mai bine dincolo de el, la capătul unei alei 
de pământ înnoroiat, se afla conacul domniţei Deirdru. Era o 
clădire cu două caturi din piatră cenușie, cu acoperiș din pa- 

ie, iar singurul lucru care o salva să nu semene cu o fermă 
mare erau stâlpii de poartă şi ușile duble înalte de la intrare. 
Grajdurile și acareturile aveau aceeași înfățișare practică, ro- 
bustă și simplă. Nu se vedea nici țipenie de om, niciun grăj- 
dar, nicio servitoare care mergea să culeagă ouăle, niciun 
bărbat pe câmpurile care flancau aleea. Din hornurile înalte 
ale conacului nu ieşea niciun firicel de fum. Chiar mirosea a 
capcană. Însă în ţinut domnea liniştea, iar fermierii erau ne- 
tulburați. Exista o singură cale prin care puteau afla. 

Rand îl mână pe Tai'daishar printre stâlpii porţii, iar cei- 
lalţi îl urmară. Min nu îi luă în seamă avertismentul. Ea își 
aduse calul între Tai'daishar și iapa Nynaevei, apoi rânji la el. 
Legătura transmitea agitaţie, iar ea rânjea! 

Când el ajunse la jumătatea drumului spre casă, ușile se 
deschiseră şi două femei ieşiră, una în veşminte gri-închis, 
cealaltă în veșminte albastre, cu dungi roșii pe piept şi cu poa- 
lele lungi până la glezne. Razele soarelui se reflectau în lesa 
argintie care le lega. Alte două își făcură apariția, apoi alte 
două, până când trei perechi de femei stăteau înșirate de o 
parte şi de cealaltă a uşilor. Când el străbătu o treime din dis- 
tanță, o altă femeie păși în prag, foarte tuciurie și foarte mică, 
îmbrăcată în veşminte albe plisate şi cu capul acoperit de o 
eşarfă transparentă care îi cădea peste față. Era Fiica celor 
Nouă Luni. Ea îi fusese descrisă lui Bashere până la capul ei 
ras. Tensiunea din umerii lui, pe care nu o conștientizase, dis- 
păru. Faptul că ea se afla acolo în persoană alunga posibilita- 
tea vreunei capcane. Seanchanii nu ar risca viața moşteni- 
toarei lor, punând-o într-o situaţie atât de periculoasă. El își 
struni calul şi descălecă. 

— Una dintre ele conduce Puterea, zise Nynaeve, suficient 
de tare cât să audă doar el, când se dădu jos din șa. Nu pot 
vedea nimic, prin urmare şi-a ascuns această abilitate și a in- 
versat împletitura - mă întreb cum au învățat seanchanii să 
facă asta! —, dar conduce Puterea. Doar una; nu e suficientă 
Putere ca să fie două. 

Ter'angrealul ei nu putea spune dacă era condus saidinul 
sau saidarul, dar era puţin probabil să fi fost un bărbat. 

„Ţi-am spus că e o capcană, mârâi Lews Therin. Ţi-am spus!” 

Rand se prefăcu că verifică chinga şeii. 

— Îţi poți da seama care dintre ele? întrebă el încet. 


El tot nu îmbrăţișă saidinul. Nu putea şti ce avea să facă 
Lews Therin în această situație dacă reușea să preia din nou 
controlul. Și Logain își făcea de lucru cu chinga, iar Narishma 
îl privea pe Sandomere cum verifica una dintre copitele ca- 
lului pestriț. Ei auziseră. Femeia măruntă aștepta în pragul 
uşii, nemişcată, dar fără îndoială nerăbdătoare şi probabil 
ofensată de interesul lor aparent față de caii lor. 

— Nu, răspunse Cadsuane cu amărăciune. Dar pot face 
ceva în privința asta. Odată ce ne vom apropia mai mult. 

Ornamentele aurii din părul lui se legănară atunci când ea 
își azvârli mantia pe spate ca și când și-ar lăsa la vedere o 
sabie. 

— Stai în spatele meu, îi spuse el lui Min şi, spre ușurarea 
lui, ea încuviință din cap. 

Faţa ei era uşor încruntată, iar prin legătură se simţea în- 
grijorarea. Nu şi teamă, însă. Ea ştia că el avea să o protejeze. 

Lăsând caii pe loc, el se îndreptă spre femeile sul'dam şi 
damane, însoţit de Cadsuane şi Nynaeve la mică distanţă de o 
parte şi de cealaltă a lui. Logain, ținându-şi mâna pe mânerul 
sabiei, ca şi când aceasta ar fi fost adevărata lui armă, înaintă 
cu paşi hotărâți alături de Cadsuane, iar Narishma și 
Sandomere, dincolo de Nynaeve. Femeia mică şi tuciurie în- 
cepu să pășească încet spre ei, ținându-și poalele plisate ri- 
dicate, ca acestea să nu atingă pământul ud. 

Brusc, la nici zece paşi depărtare, ea... pâlpâi. Preţ de o 
clipă, ea fu mai înaltă decât majoritatea bărbaților, înveşmân- 
tată toată în negru, cu o expresie mirată pe față şi, deși purta 
în continuare vălul, capul îi era acoperit cu păr negru și on- 
dulat, tuns scurt. Totul dură doar o clipă înainte ca femeia 
măruntă să revină şi să înainteze cu pași şovăielnici, lăsând 
să-i cadă poalele albe, apoi o altă pâlpâire şi femeia înaltă şi 
tuciurie apăru din nou, cu faţa schimonosită de furie în spa- 
tele vălului. El recunoscu chipul acela, cu toate că nu îl mai 
văzuse până atunci. Îl văzuse Lews Therin şi era de-ajuns. 

— Semirhage, zise el şocat, înainte să apuce să înăbușe 
cuvântul, iar apoi, brusc, totul păru să se petreacă în acelaşi 
timp. 

El încercă să atingă Izvorul și descoperi că și Lews Therin 
încerca să se agaţe de el, fiecare din ei îmbrâncindu-l pe ce- 
lălalt ca să îl dea la o parte și să-l împiedice să ajungă la el. 

Semirhage își mișcă mâna şi o minge mică de foc țâşni spre el 
din vârful degetelor ei. Ea strigase ceva, poate o poruncă. El 
nu putu să sară într-o parte; Min stătea chiar în spatele lui. 
Încercând cu disperare să îmbrățișeze saidinul, îşi ridică dis- 
perat mâna în care ţinea Sceptrul Dragonului. Lumea păru că 
erupe într-o explozie de foc. 

El își dădu seama că obrazul îi era lipit de pământul ud. 
Vedea pete negre dinaintea ochilor şi totul părea înceţoşat, ca 
şi când ar fi privit prin apă. Unde era? Ce se întâmplase? Își 
simţea capul greu. Ceva îl înțepa în coaste. Era mânerul sabiei 
lui. Rănile vechi îl dureau îngrozitor. Își dădu seama încet că 
se uita la Sceptrul Dragonului, sau la ce mai rămăsese din el. 
Vârful de suliță și câțiva centimetri de prăjină carbonizată 
zăceau trei pași mai încolo. Nişte flăcări mici care dansau 
mistuiau ciucurele lung. Coroana de Săbii zăcea dincolo de 
sceptru. 

Conştientiză brusc că simţea că cineva conducea saidinul. 
I se făcuse pielea de găină de la saidarul care era mânuit. Co- 
nacul. Semirhage! Încercă să se ridice şi se prăbuși cu un ți- 
păt înfiorător. Îşi mişcă încet braţul stâng prin care simţea 
durere până în locul unde se vedea mâna. Locul unde îi fuse- 
se mâna. Nu mai rămăseseră decât niște rămășițe ciopârțite 
şi înnegrite. Un ciot îi ieșea din manşeta din care se ridicau 
firicele de fum. Însă Puterea era în continuare condusă în 
jurul lui. Oamenii lui se luptau ca să-şi salveze vieţile. Ar pu- 
tea muri. Min! Se chinui să se ridice, dar se prăbuși din nou. 

Ca și când gândul la ea o chemase, Min se lăsă pe vine 
lângă el. Încerca să îl protejeze cu trupul ei, îşi dădu el seama. 
Legătura era plină de compasiune şi durere. Nu era durere 
fizică. El ar fi ştiut dacă ea avea și cea mai mică rană. Ea sim- 
tea durere faţă de el. 

— Nu te mișca, îi zise ea. Ai... fost rănit. 

— Ştiu, zise el cu glas răgușit. 

Încercă din nou să îmbrăţişeze saidinul şi, mare mirare, 
de astă dată Lews Therin nu încercă să se amestece. Puterea 
îl inundă, iar acest lucru îi dădu forţa necesară să se ridice în 
picioare ajutându-se doar de o mână, pregătind în tot acest 
timp câteva împletituri foarte neplăcute. Fără să-i ia în seamă 
haina plină de noroi, Min îl apucă de brațul sănătos ca și când 


ar fi încercat să îl ajute să stea în picioare. Dar lupta luase 
sfârșit. 

Semirhage stătea țeapănă, cu braţele pe lângă trup şi cu 
poalele lipite de picioare, fără îndoială învăluite în fire de 
Aer. Mânerul unuia dintre cuţitele lui Min îi ieșea din umăr și 
trebuie că fusese şi despărțită de Izvor, dar pe fața ei tuciurie 
şi frumoasă se citea disprețul. Mai fusese prizonieră, pentru 
scurt timp, în timpul Războiului Umbrei. Scăpase de pedeap- 
să băgând atât de tare spaima în temniceri, încât aceștia o 
scoseseră pe furiș din temniţă, eliberând-o. 

Altele fuseseră rănite mai grav. O suldamă scundă şi tu- 
ciurie și o damane înaltă, cu părul bălai, legate printr-un a'dam, 
zăceau întinse pe pământ, zgâindu-se la soare cu niște ochi 
goi, iar alte două stăteau în genunchi, agățându-se una de 
cealaltă. Sângele le șiroia pe feţe, mânjindu-le părul. Celelalte 
perechi stăteau la fel de țepene ca Semirhage, iar el putea 
vedea scutul pus pe trei dintre damane. Acestea păreau ului- 
te. Una dintre sul'dame, o tânără zveltă, cu părul negru, plân- 
gea încet. Şi fața lui Narishma era plină de sânge, iar haina 
părea a-i fi pârlită. La fel şi cea a lui Sandomere. O bucată de 
os îi ieşea prin mâneca stângă, alb mânjit cu roşu, până când 
Nynaeve îi îndreptă braţul cu o mișcare fermă, iar osul intră 
înapoi la locul lui. El scoase un geamăt gutural, schimono- 
sindu-se de durere. Ea îi cuprinse braţul cu mâinile, în locul 
unde se afla rana, și, peste câteva clipe, el își îndoia braţul și 
își mişca degetele, mulțumindu-i în şoaptă. Logain părea ne- 
vătămat, la fel şi Nynaeve şi Cadsuane, care o studia pe 
Semirhage aşa cum o Brună ar studia un animal exotic pe 
care nu îl mai văzuse niciodată. 

Dintr-odată, porţile începură să se deschidă peste tot în 
jurul conacului, iar din ele se revărsară călare asha'mani, aes 
sedai şi străjeri, Fecioare cu vălurile pe feţe și Bashere, care 
călărea în fruntea oștenilor lui. Un asha'man și o aes sedai, 
care formau un cerc, puteau deschide o poartă cu mult mai 
mare decât cele pe care reușea să le deschidă singur Rand. 
Aşadar, cineva reuşise să dea semnalul, o explozie roşie pe 
cer. Toţi asha'manii erau plini de saidin, iar Rand bănuia că 
surorile aes sedai erau la fel de pline de saidar. Fecioarele 
începură să se împrăștie printre copaci. 

— Aghan, Hamad, cercetaţi casa! strigă Bashere. Matoun, 
pune-i în formație pe lănceri! Ne vor ataca de îndată ce vor 
putea! 

Doi soldați îşi înfipseră lăncile în pământ şi săriră din şei, 
dând fuga înăuntru, cu săbiile scoase, în vreme ceilalți înce- 
pură să se așeze pe două rânduri. 

Ayako sări din şa şi dădu fuga la Sandomere fără a se mai 
osteni să-și ridice poalele din noroi. Merise călări până la 
Narishma înainte să se lase să alunece din şa chiar în faţa lui 
şi să-i ia capul în mâini, fără a rosti un cuvânt. El se smuci, își 
arcui spatele şi mai că îşi eliberă capul dintre mâinile ei în 
timp ce ea îl tămăduia. Nu era prea pricepută în a folosi me- 
toda de tămăduire a Nynaevei. 

Ignorând harababura, Nynaeve îşi strânse poalele cu mâi- 
nile însângerate și se duse în grabă la Rand. 

— Vai, Rand, zise ea când îi văzu braţul. Îmi pare atât de 
rău. Voi... voi face tot ce-mi va sta în putinţă, dar nu ţi-l voi 
putea face cum a fost odinioară. 

În ochii ei se citea angoasa. 

Fără să scoată un cuvânt, el îşi întinse braţul stâng. Acesta 
îi zvâcnea de durere. În mod ciudat, încă îşi mai putea simţi 
mâna. Avea impresia că putea să își strângă pumnul și dege- 
tele care nu mai erau acolo. Senzaţia de piele de găină se in- 
tensifică atunci când ea îmbrățişă și mai mult saidarul, firice- 
le de fum dispărură de pe manșeta lui, iar ea îi apucă cu mâna 
de braț, deasupra încheieturii. El simţi furnicături prin tot 
braţul, iar durerea dispăru. Treptat, pielea înnegrită fu înlo- 
cuită cu piele netedă, care începu să se întindă în jos până 
când acoperi ciotul mic care fusese cândva mâna lui. Era o 
minune. Dragonul solzos, roșu cu auriu, crescu și el la loc, 
atât de mult cât putu, terminându-se cu o bucată de coamă 
aurie. El încă îşi putea simţi toată mâna. 

— Îmi pare atât de rău, zise din nou Nynaeve. Îngădu- 
ie-mi să te caut și de alte răni. 

Îi ceru permisiunea, dar nu mai aşteptă, firește. Își ridică mâi- 
nile ca să îi cuprindă capul cu ele, iar el fu străbătut de un fior. 

— E ceva în neregulă cu ochii tăi, zise ea, încruntându-se. 
Mi-e teamă să încerc să îi oblojesc fără să fac cercetări mai 
întâi. Cea mai mică greşeală te-ar putea orbi. Cât de bine poţi 
vedea? Câte degete ţin ridicate? 


— Două. Văd bine, minţi el. 

Petele negre dispăruseră, dar încă vedea totul ca în apă și 
îi venea să mijească ochii din cauza soarelui care părea să fie 
de zece ori mai strălucitor decât de obicei. Vechile răni din 
partea laterală îl dureau îngrozitor de tare. 

Bashere descălecă din spinarea juganului său îndesat în 
faţa lui şi se încruntă la ciotul braţului lui stâng. Îşi scoase 
coiful, fără a-i desface catarama, și şi-l vâră sub braţ. 

— Măcar eşti viu, zise el pe un ton posac. Am văzut băr- 
baţi răniți mai grav. 

— Şi eu, zise Rand. Însă va trebui să învăţ din nou cum să 
mânuiesc sabia. 

Bashere încuviință din cap. Majoritatea schemelor nece- 
sitau folosirea ambelor mâini. Rand se aplecă pentru a ridica 
de jos coroana Illianului, însă Min îl lăsă de braţ și îi întinse în 
grabă coroana. El şi-o puse pe cap. 

— Va trebui să găsesc alte metode prin care să fac totul. 

— Cred că ești în stare de șoc, zise Nynaeve încet. Doar 
ce-ai fost grav rănit, Rand. Poate-ar fi mai bine să te întinzi. 
Seniore Davram, poruncește unuia dintre oamenii tăi să adu- 
că o şa ca să-şi pună picioarele sus. 

— Nu e în stare de şoc, zise Min cu tristeţe. 

Legătura era plină de tristețe. Ea îl apucase de braţ ca și 
când ar fi vrut să-l ajute din nou să stea drept. 

— Şi-a pierdut o mână, dar cum nu poate face nimic în 
privinţa asta, a trecut deja peste eveniment. 

— Tăntălău încăpățânat, bombăni Nynaeve. 

Ea îşi duse mâna mânjită cu sângele lui Sandomere spre 
coada groasă ce îi atârna peste umăr, apoi și-o lăsă brusc jos. 

— Ai fost grav rănit. Nu-i niciun bai dacă jelești. Nu-i ni- 
ciun bai dacă ești uluit. Este firesc! 

— Nu am timp, îi spuse el. 

Tristeţea pe care o simţea Min ameninţa să inunde legă- 
tura. Lumină, el se simțea bine! De ce se simţea atât de tristă? 

Nynaeve bombăni ceva despre „încăpățânat” și „tăntălău” 
şi „căpos”, însă nu terminase. 

— Rănile alea vechi din partea laterală ţi s-au deschis, zi- 
se ea, aproape mârâind. Nu sângerezi grav, dar sângerezi. 
Poate voi reuşi să fac în sfârşit ceva în privinţa lor. 

Dar oricât de mult se strădui - încercă de trei ori - nu se 
schimbă nimic. El simţea în continuare firicelul de sânge pre- 
lingându-i-se pe coaste. Rănile îi zvâcneau în continuare, pro- 
vocându-i o durere cruntă. În cele din urmă, îi înlătură cu 
blândeţe mâna de pe coastele lui. 

— Ai făcut tot ce ţi-a stat în putință, Nynaeve. Ajunge. 

— Prostule. De astă dată, ea mârâi. Cum poate fi de-ajuns 
când tu sângerezi? 

— Cine este femeia cea înaltă? întrebă Bashere. 

Măcar el înţelegea. Nu îţi iroseai vremea cu ceea ce nu 
putea fi reparat. 

— Doar n-au încercat să ne facem să credem că ea este 
Fiica celor Nouă Luni, nu-i aşa? Nu după ce mi s-a spuscăeo 
ființă mărunţică. 

— Ba da, răspunse Rand, apoi îi explică pe scurt. 

— Semirhage? bombăni Bashere, nevenindu-i a crede. Cum 
poți fi sigur? 

— O cheamă Anath Dorje, nu... nu cum ai numit-o tu, zise 
cu acea voce tărăgănată femeia sul'dam cu pielea de culoarea 
mierii. 

Ochii ei negri erau migdalaţi, iar în păr avea fire cărunte. 
Părea să fie cea mai în vârstă dintre femeile sul'dam şi cea mai 
puțin înspăimântată. Nu că nu părea a-i fi teamă, dar se stă- 
pânea foarte bine. 

— Este Grăitoarea Adevărului a Înaltei Doamne. 

— Taci, Falendre! zise Semirhage pe un ton rece, arun- 
când o privire peste umăr. 

Privirea ei făgăduia durere. Domnița Durerii se pricepea 
de minune la a se ţine de promisiuni. Prizonierii își puseseră 
capăt zilelor atunci când aflaseră că ea îi ţinea captivi, bărbați 
şi femei care reuşiseră să își rupă o venă cu dinții sau cu un- 
ghiile. 

Falendre nu părea să priceapă, însă. 

— Tu nu-mi porunceşti mie, zise ea pe un ton dojenitor. 
Nici măcar nu ești so'jhin. 

— Cum poți fi sigur? întrebă Cadsuane pe un ton porun- 
citor. 

Acele luni și stele, păsări şi peşti din aur se legănară când 
ea îşi mută privirea pătrunzătoare de la Rand la Semirhage, 
apoi din nou la el. 


Semirhage îl scuti de efortul de a născoci o minciună. 

— E nebun, zise ea pe un ton rece. 

Cum stătea așa nemișcată ca o statuie, cu mânerul cuţitu- 
lui lui Min ieşindu-i din claviculă și cu partea din față a rochi- 
ei pătate de sânge, ea aducea cu o regină aşezată pe tronul ei. 

— Graendal ar putea explica mai bine decât mine. Nebu- 
nia a fost specialitatea ei. Totuși, am să încerc să vă explic şi 
eu. Ştiţi despre acei oameni care aud voci în capul lor? Une- 
ori, deși se întâmplă foarte rar, vocile pe care le aud aceștia 
sunt din vieți anterioare. Lanfear a pretins că știa lucruri din 
Vârsta noastră, lucruri pe care doar Lews Therin le-ar fi pu- 
tut şti. Până şi Graendal eșua de obicei să se integreze cu ci- 
neva care auzea o voce adevărată. Din câte am înţeles eu, 
drumul spre nebunie poate fi... abrupt. 

Buzele ei se curbară într-un zâmbet care nu i se oglindi și 
în ochii negri. 

„De ce îl privesc altfel?” Chipul lui Logain era ca o mască 
sculptată, impenetrabil. Bashere se uita de parcă încă nu îi 
venea a crede. Nynaeve stătea cu gura căscată şi cu ochii mari 
de uimire. Legătura... Vreme îndelungată, legătura fu străbă- 
tută de... amorțeală. Dacă Min îi întorcea spatele, el nu știa 
dacă avea să suporte acest lucru. Dacă ea i-ar întoarce spate- 
le, ar fi cel mai bun lucru din lume pentru ea. Însă amorţeala 
fu înlocuită de o compasiune și o determinare la fel de ne- 
strămutată ca munții şi de o dragoste atât de aprinsă, încât el 
credea că şi-ar fi putut încălzi mâinile deasupra ei. Ea îl 
strânse mai tare de braț, iar el încercă să își pună o mână 
peste a ei. El își aminti prea târziu și îşi îndepărtă repede 
ciotul mâinii, dar nu înainte ca acesta s-o fi atins pe ea. Prin 
legătură nu trecu niciun fel de tresărire. 

Cadsuane se apropie mai mult de femeia mai înaltă și își 
ridică privirea la ea. A înfrunta un rătăcit nu părea să o tul- 
bure mai mult decât a-l înfrunta pe Dragonul Renăscut. 

— Eşti foarte calmă pentru o prizonieră. În loc să negi 
acuzația, oferi dovezi împotriva ta. 

Semirhage își mută zâmbetul rece de la Rand la Cadsuane. 

— De ce ar trebui să-mi neg identitatea? Mândria se sim- 
tea în fiecare cuvânt rostit. Eu sunt Semirhage. 

Cineva icni, iar câteva femei sul'dam și damane începură 
să tremure și să plângă. O sul'damă, o femeie drăguță, cu pă- 

rul bălai, vomă brusc pe partea din față a veşmântului său, iar 
o alta, îndesată și oacheşă, dădea semne că ar putea face la fel. 

Cadsuane doar încuviinţă din cap. 

— Eu sunt Cadsuane Melaidhrin. Abia aștept să stăm de 
poveşti pe-ndelete. 

Semirhage rânji. Nu dusese niciodată lipsă de curaj. 

— Noi am crezut că era înalta Doamnă, spuse Falendre în 
grabă şi opintindu-se în același timp. Deși dinţii păreau a-i 
începe să clănțănească în orice clipă, ea se forță să rostească 
următoarele cuvinte: Am crezut că eram onorate. Ne-a dus 
într-o încăpere din Palatul Tarasin, unde era o... gaură în aer, 
iar noi am păşit prin ea şi-am ajuns aici. Jur pe ochii mei! Am 
crezut că era Înalta Doamnă. 

— Aşadar, nu există nicio oaste care năvălește spre noi, 
zise Logain. 

Nu îți puteai da seama din tonul lui dacă era ușurat sau 
dezamăgit. El îşi scoase sabia câțiva centimetri, apoi şi-o vâri 
cu zgomot înapoi în teacă. 

— Ce vom face cu ele? El arătă cu capul spre femeile sul'dam 
şi damane. Le vom trimite în Caemlyn cum am făcut cu cele- 
lalte? 

— Le vom trimite înapoi în Ebou Dar, zise Rand. 

Cadsuane se întoarse și se holbă la el. Faţa ei era o mască 
perfectă a calmului caracteristic surorilor aes sedai, deşi el se 
îndoia că era calmă şi pe dinăuntru. Punerea în lesă a dama- 
nelor era o monstruozitate pe care surorile aes sedai o luau 
personal. Nynaeve era departe de a fi calmă. Cu furie în pri- 
vire şi strângându-și tare coada împletită cu pumnul mânjit 
de sânge, ea dădu să vorbească, însă el i-o luă înainte: 

— Am nevoie de acest armistițiu, Nynaeve, iar dacă le voi 
lua prizoniere pe aceste femei, nu mai există o cale să-l obțin. 
Nu mă contrazice. Așa îl numesc ei, inclusiv damanele, iar tu 
ştii asta la fel de bine ca mine. Pot duce vorba că vreau să mă 
întâlnesc cu Fiica celor Nouă Luni. Moştenitoarea tronului es- 
te singura care poate valida un armistițiu. 

— Mie tot nu-mi place treaba asta, zise ea pe un ton ferm. 
Le putem elibera pe damane. Ceilalţi vor face la fel pentru a 
transmite mesaje. 

Damanele care lăcrimaseră până atunci izbucniră în plâns. 
Unele dintre ele le strigară femeilor sul'dam să le salveze. Pe 


fața Nynaevei apăru o expresie bolnăvicioasă, dar își aruncă 
mâinile în aer și renunţă la a se mai împotrivi. 

Cei doi soldaţi pe care îi trimisese Bashere să cerceteze 
interiorul conacului ieşiră din nou. Erau niște tineri care 
aveau un mers legănat, fiind mai obișnuiți cu șeile decât cu 
propriile picioare. Flamad avea o barbă neagră și bogată, care 
îi ieşea de pe sub marginea coifului, și o cicatrice ce îi brăzda 
fața. Aghan avea o mustață deasă precum cea a lui Bashere și 
ținea sub braţ o cutie simplă din lemn care nu avea capac. Cei 
doi îi făcură o plecăciune lui Bashere, legănându-și săbiile cu 
mâinile libere. 

— Casa este goală, seniore, zise Aghan, dar, în câteva odăi, 
există pete de sânge uscat pe covoare. Semănă cu un abator, 
seniore. Cred că persoana care a locuit aici este moartă. Am 
găsit asta lângă uşa de la intrare. Nu mi s-a părut că acolo ar 
fi locul ei, așa că am luat-o. 

Întinse cutia pentru a fi inspectată. Înăuntrul se afla un 
a'dam încolăcit şi câteva cerculeţe făurite din metal negru 
segmentat, unele mari, altele mici. 

Rand dădu să-și vâre înăuntru mâna stângă, înainte să-şi 
amintească. Min surprinse mişcarea şi îi eliberă brațul drept 
astfel încât el să poată scoate o mână de cerculețe negre din 
metal. Nynaeve icni. 

— Ştii ce sunt astea? o întrebă el. 

— Un a'dam pentru bărbați, zise ea, furioasă. Egeanin a 
zis că îl va arunca în ocean! Am avut încredere în ea, dar l-a 
dat cuiva ca să-l reproducă! 

Rand trânti cerculeţele înapoi în cutie. Erau şase cercule- 
țe mai mari şi cinci lese argintii. Semirhage fusese pregătită 
indiferent de cine avea să fie însoţit el. 

— Chiar a crezut că ne poate captura pe toți. 

Acest gând ar fi trebuit să îl facă să se cutremure. I se pă- 
rea că îl simţea pe Lews Therin cutremurându-se. Nimeni nu 
voia să cadă în mâinile lui Semirhage. 

— Ea le-a strigat să ne despartă de Izvor, zise Nynaeve, 
dar ele n-au putut face asta, pentru că toți îmbrățișam deja 
Puterea. Dacă n-am fi facut-o, dacă eu şi Cadsuane nu am fi 
avut ter'angrealurile noastre, nu ştiu ce s-ar fi întâmplat. 

Ea se cutremură. 

El se uită la rătăcita înaltă, iar ea se uită la el cu o expresie 
extrem de calmă. Extrem de glacială. Reputația ei de torțio- 
nară îți ocupa atât de mult gândurile, încât îţi era ușor să uiţi 
cât de periculoasă era de fapt. 

— Leagă scuturile celorlalte astfel încât acestea să se des- 
trame după câteva ceasuri și trimite-le undeva aproape de 
Ebou Dar. 

Pentru o clipă, lui i se păru că Nynaeve avea să protesteze 
din nou, dar aceasta se mulțumi să se tragă de coadă şi se 
îndepărtă. 

— Cine eşti tu de ceri o întâlnire cu Înalta Doamnă? vru să 
ştie Falendre. 

Dintr-un anume motiv, ea puse accent pe titlu. 

— Numele meu este Rand al'Thor. Eu sunt Dragonul Re- 
născut. 

Dacă se apucaseră de plâns la auzul numelui lui Semirhage, 
ele începură să se tânguiască la auzul numelui lui. 


Ținându-şi arma ashandarei oblic peste șa, Mat ședea că- 
lare pe Cimpoiaș în întuneric, printre copaci, şi aştepta, în- 
conjurat de două mii de arbaletrieri călare. Soarele nu apu- 
sese de multă vreme, iar lucrurile ar trebui puse în mișcare. 
Seanchanii aveau să fie atacați din plin în noaptea aceea în 
mai multe locuri. Unele mici, altele nu atât de mici, dar loviți 
din plin în fiecare caz. Strălucirea lunii care pătrundea prin- 
tre ramurile de deasupra oferea suficientă lumină cât el să 
poată discerne fața umbrită a lui Tuon. Aceasta insistase să 
rămână cu el, ceea ce însemna că Selucia se afla lângă ea, că- 
lare pe calul ei, desigur, aruncându-i priviri dușmănoase ca 
de obicei. Din nefericire, luna nu arunca suficiente umbre ca 
să le ascundă și pe acestea. Tuon trebuie să fi fost nefericită 
din cauza a ce urma să se petreacă în noaptea aceea, însă 
chipul ei nu trăda nimic. La ce se gândea? Expresia ei era cea 
a unui magistrat sever. 

— Planul tău chiar are nevoie de mult noroc, zise Teslyn, 
şi nu pentru prima oară. Chiar dacă era umbrită, fața ei părea 
severă. Se foi pe şa, aranjându-şi mantia. E prea târziu să schim- 
băm totul, dar la partea aceasta putem renunța categoric. 

El ar fi preferat să o aibă pe Bethamin sau pe Seta, căci 
niciuna nu era supusă celor Trei Legăminte și amândouă ști- 


au împletiturile folosite pe post de arme de damane, lucru 
care le îngrozea pe surorile aes sedai. Nu împletiturile, ci 
faptul că Bethamin şi Seta le știau. Cel puţin, el credea că ar fi 
preferat acest lucru. Leilwin refuzase categoric să lupte îm- 
potriva vreunui seanchan decât dacă era nevoită să se apere. 
Bethamin și Seta ar fi putut proceda la fel sau ar fi descoperit 
în ultima clipă că nu puteau lupta împotriva semenilor lor. În 
orice caz, surorile aes sedai nu fuseseră de acord să le îngă- 
duie celor două femei să se implice şi niciuna dintre ele nu 
mai crâcni nimic odată ce acest lucru fusese stabilit. Cele do- 
uă erau prea smerite în preajma surorilor aes sedai ca să 
poată speria şi o gâscă. 

— Harul să te binecuvânteze, Teslyn Sedai, dar seniorul 
Mat este norocos, zise căpitanul Mandevwin. 

Bărbatul voinic, cu un singur ochi, fusese în Oaste din pri- 
mele zile în Cairhien şi se pricopsise cu fire cărunte în păr, as- 
cunse acum sub coiful vopsit cu verde, un coif de infanterist 
fără bare de protecție, purtat în bătăliile anterioare împotri- 
va ținuturilor Tear și Andor. 

— Îmi amintesc de vremurile în care eram copleşiţi nu- 
meric, învăluiți de vrăjmași din toate părțile, iar el a condus 
Oastea, ocolindu-i în paşi de dans. Nu ca să se eschiveze, ci ca 
să îi înfrângă. Frumoase bătălii. 

— O bătălie frumoasă este una pe care nu trebuie să o 
porți, zise Mat pe un ton mai aspru decât și-ar fi dorit. 

Lui nu-i plăceau bătăliile. Te puteai trezi cu împunsături 
într-o bătălie. Se pricopsea întotdeauna cu ele. În mare parte, 
aceşti paşi de dans fuseseră o încercare de a se eschiva. Însă 
nu avea cum să se eschiveze în noaptea aceea, sau multe zile 
de-acum încolo. 

— Rolul nostru în această bătălie este important, Teslyn. 

Ce o făcea să întârzie pe Aludra, arde-o-ar focu? Atacul 
asupra taberei de provizii trebuie să fi fost deja în plină des- 
fășurare, suficient de puternic încât soldaţii care o apăreau să 
creadă că vor putea rezista până când veneau întăriri, sufici- 
ent de puternice încât să îi facă să creadă că aveau nevoie de 
ajutor. Celelalte atacuri aveau să fie furtunoase de la bun în- 
ceput, astfel încât apărătorii să se simtă copleșiți înainte să 
își dea seama ce se întâmpla. 

— Vreau ca seanchanii să sângereze, să sângereze atât de 
tare şi atât de repede şi atât de des, încât să reacționeze la 
ceea ce facem noi în loc să înceapă să pună la cale un plan. 

De îndată ce aceste cuvinte îi ieşiră pe gură, el îşi dori să 
le fi formulat altfel. 

Tuon se aplecă înspre Selucia, iar femeia mai înaltă își 
apropie şi ea capul acoperit cu eşarfă, astfel încât să poată ṣu- 
şoti între ele. Era prea întuneric ca să folosească limbajul 
semnelor, dar el nu putea auzi niciun cuvânt. Își putea imagi- 
na. Ea făgăduise că nu avea să îl trădeze, iar această făgădu- 
ință trebuia să se refere şi la a nu-i zădărnici planurile; cu 
toate acestea, trebuie că își dorea să nu fi făcut această făgă- 
duinţă. El ar fi trebuit să o lase cu Reimon sau cu unul dintre 
ceilalți. Ar fi fost mult mai în siguranţă decât să îi îngăduie să 
stea cu el. Ar fi putut face asta dacă ar fi legat-o, pe ea şi pe 
Selucia. Și, probabil, și pe Setalle. Afurisita aia de femeie con- 
tinua să îi ia partea lui Tuon de fiecare dată. 

Calul lui Mandevwin lovi cu copita în pământ, iar el îl bătu 
cu blândeţe pe grumaz. 

— Nu poți nega că există noroc într-o bătălie atunci când 
descoperi o slăbiciune în liniile inamice la care nu te-ai fi aș- 
teptat niciodată, care nu ar fi trebuit să existe. Le vezi pregă- 
tite să se apere împotriva unui atac dinspre miazănoapte 
când tu vii, de fapt, dinspre miazăzi. Norocul în bătălie te în- 
soţește mereu, seniore. Am văzut-o cu ochii mei. 

Mat mârâi şi îşi aruncă pălăria pe cap, iritat. Ori de câte 
ori o flamură se rătăcea și nimerea într-o încăierare sânge- 
roasă în linia de apărare a vrăjmașului, erau zece acolo, dar 
unde nu te așteptai atunci când aveai nevoie de ele. Acesta 
era adevărul despre norocul în bătălie. 

— O floare-de-noapte verde! strigă un bărbat de deasu- 
pra. Două! Amândouă verzi! 

Foșniturile spuneau că el cobora în grabă. 

Mat răsuflă extrem de ușurat. Rakenul își luase zborul şi 
se îndrepta spre apus. El se bazase pe asta - cel mai mare nu- 
măr de soldaţi loiali seanchanilor se afla spre apus - ba chiar 
trișase, înaintând călare înspre apus, cât de departe îndrăz- 
nise. Doar pentru că erai sigur că adversarul tău va reacționa 
într-un anume fel nu însemna că se şi întâmpla acest lucru. 
Reimon urma să atace tabăra cu întăriri în orice minut, cople- 


şindu-i pe apărătorii acesteia cu un număr de soldaţi de zece 
ori mai mare decât al lor și punând stăpânire pe proviziile de 
care aveau atât de multă nevoie. 

— Du-te, Vanin, zise el, iar bărbatul dolofan dădu pinteni 
calului, facându-l să dispară în noapte la galop. 

Nu putea să îl întreacă pe raken, dar atâta vreme cât du- 
cea mesajul la timp... 

— E timpul să ne punem în mișcare, Mandevwin. 

Un individ zvelt sări de pe o creangă joasă, ţinând cu grijă 
în mână un ochean pe care i-l dădu cairhieninului. 

— Încalecă, Londraed, zise Mandevwin, vârând ocheanul 
în carcasa de piele cilindrică legată de şaua lui. Connl, dispu- 
ne soldații în formaţie de câte patru. 

Distanţa scurtă străbătută călare îi duse la drumul îngust 
de pământ bătătorit, care şerpuia printre dealurile joase, pe 
care Mat îl evitase mai devreme. În acea regiune existau pu- 
ține ferme şi încă și mai puține sate, dar el nu voia să se răs- 
pândească zvonurile despre grupuri mari de bărbați înarmați. 
Oricum, nu până în momentul în care voia el ca acestea să se 
răspândească. Acum el avea nevoie de viteză, iar zvonurile nu 
puteau să ajungă înaintea lui în ceea ce privea evenimentele 
din noaptea aceea. Majoritatea fermelor pe lângă care trecu- 
ră la trap erau nişte forme întunecate sub clarul de lună, iar 
felinarele şi lumânările fuseseră stinse deja. Tropotul copite- 
lor şi scârțâitul şeilor din piele erau singurele sunete în afară 
de țipătul subţire al vreunei păsări de noapte sau de urletul 
vreunei bufniţe, însă mai bine de două mii de cai făceau un 
zgomot destul de mare. Trecură printr-un sătuc, unde doar 
câteva case cu acoperișuri din stuf și hanul micuț din piatră 
aveau lumini la ferestre, însă oamenii își scoteau capetele prin 
ușile întredeschise sau pe ferestre ca să privească cu gurile 
căscate. Fără îndoială că aceștia credeau că vedeau soldați lo- 
iali seanchanilor. Părea să fi rămas puţini dintre aceștia în cea 
mai mare parte a Altarei. Cineva ovaţionă, dar fu singura voce. 

Mat călărea alături de Mandevwin, urmaţi de Tuon și de 
cealaltă femeie, iar din când în când, el arunca câte o privire 
peste umăr. Nu ca să se asigure că ea era încă acolo. Oricât ar 
fi fost de ciudat, nu avea nicio îndoială că ea avea să își țină 
cuvântul că nu va încerca să scape, chiar şi acum. Și nu ca să 
se asigure că ea ținea pasul cu el. „Briciul” înainta cu paşi ușori, 

iar ea se ținea bine în şa. Cimpoiaş nu l-ar fi putut întrece pe 
Akein dacă ar fi încercat. Nu, lui doar îi făcea plăcere să o pri- 
vească, chiar şi la lumina lunii. Poate mai ales la lumina lunii. 
El încercase să o sărute din nou cu o seară înainte, iar ea îi 
trăsese un pumn în partea laterală atât de tare, încât, la în- 
ceput, el crezuse că îi rupsese o coastă. Însă ea îl sărutase chiar 
înainte să pornească la drum în seara aceea. Fu un singur 
sărut şi îi spusese să nu fie lacom atunci când el încercă să-i 
fure un al doilea. Femeia se topea în braţele lui atunci când el 
o săruta şi devenea de gheaţă atunci când ea se desprindea 
de el. Ce să mai înțeleagă și el? O bufniță mare trecu în zbor 
pe deasupra lor, bătând din aripi fără a face zgomot. „Oare ea 
avea să vadă un semn de rău augur în asta? Probabil.” 

N-ar trebui să îşi petreacă atât de mult timp gândindu-se 
la ea, nu și în noaptea aceea. Adevărul fie spus, el depindea de 
noroc într-o oarecare măsură. Cei trei mii de lănceri pe care îi 
găsise Vanin, în marea lor majoritate altarani și câţiva sean- 
chani, puteau fi sau nu aceia pe care îi însemnase pe hartă ju- 
pânul Roidelle, cu toate că aceștia nu se aflaseră prea departe 
de locul unde îi însemnase el, însă nu se putea ști în ce direc- 
ție se mișcaseră aceștia de atunci. Spre nord-est, aproape si- 
gur, spre Strâmtorile Malvide şi spre Trecătoarea Molvaine 
de dincolo de acestea. Se părea că, exceptând ultima porțiune 
de drum, seanchanii se obișnuiseră să evite drumul spre Lugard 
pentru deplasarea oștilor, fără îndoială pentru a ascunde nu- 
mărul și destinațiile lor pe drumurile de țară. Cu toate aces- 
tea, nu era un lucru cert. Dacă aceştia nu mărşăluiseră prea 
departe, acesta era drumul pe care aveau să îl folosească pen- 
tru a ajunge la tabăra cu provizii. Dacă. Dar dacă ajunseseră 
mai departe decât se aştepta el, atunci ei ar putea folosi un 
alt drum. Nu îi păştea nicio primejdie; doar o noapte irosită. 
De asemenea, comandantul lor putea hotărî să o ia direct 
peste dealuri. Acest lucru se putea dovedi neplăcut dacă el 
alegea să pătrundă pe acest drum la momentul nepotrivit. 

Cam la patru mile dincolo de sat, ei ajunseră într-un loc 
unde două dealuri cu pante ușoare flancau drumul, iar el stri- 
gă oprirea. Hărțile jupânului Roidelle erau bune, dar şi acelea 
pe care le avea el de la alți bărbaţi erau operele unor maeştri. 
Roidelle făcuse rost de cele mai bune. Mat recunoscu locul de 
parcă l-ar mai fi văzut cândva. 


Mandevwin îşi întoarse calul. 

— Admar, Eyndel, duceţi-vă oamenii pe panta dinspre mia- 
zănoapte. Madwin, Dongal, panta dinspre miazăzi. Un bărbat 
din patru să ţină caii. 

— Legaţi picioarele cailor, zise Mat, şi puneţi-le sacii cu 
fân pe bot ca să nu necheze. 

Se confruntau cu lănceri. Dacă lucrurile aveau să meargă 
prost, iar ei încercau să fugă, lăncerii aceia aveau să îi vâneze 
ca pe nişte porci mistreți. O arbaletă nu putea fi mânuită bine 
din şaua calului, mai ales dacă încercai să fugi. Trebuiau să 
învingă aici. 

Cairhieninul se zgâi, orice expresie fiindu-i ascunsă de ba- 
rele de protecţie ale coifului, însă el nu şovăi. 

— Legaţi picioarele cailor şi puneţi-le sacii cu fân la bot, 
porunci el. Toţi soldaţii să fie pregătiți. 

— Spune-le câtorva să vegheze spre miazănoapte și mia- 
zăzi, îi spuse Mat. Norocul în bătălie poate fi împotriva ta la 
fel de uşor cum poate fi în favoarea ta. 

Arbaletrierii se împărțiră şi o luară călare în sus pe pan- 
tele slab împădurite, hainele lor negre și armurile verzi dis- 
părând în umbre. Armura lustruită era foarte potrivită pen- 
tru parade, dar aceasta putea reflecta lumina lunii la fel de bi- 
ne ca lumina soarelui. După spusele lui Talmanes, cea mai 
grea parte fusese să îi convingă pe lănceri să renunţe la pla- 
toșele lor lucioase şi pe nobili, la podoabele din argint şi din 
aur. Pedestraşii pricepuseră imediat. Pentru o vreme, nu se 
auzi decât foşnetul scos de bărbaţii şi caii care se deplasau 
prin mulci, mișcându-se printre tufișuri, apoi, în cele din ur- 
mă, se aşternu tăcerea. Din drum, Mat nu și-ar fi putut da 
seama că ar fi fost cineva pe vreuna din pante. Acum, el nu 
mai avea nimic de făcut decât să aștepte. 

Tuon și Selucia îi țineau companie, la fel şi Teslyn. Un 
vânt aspru începu să bată dinspre apus, fluturându-le manti- 
ile, însă surorile aes sedai puteau ignora, desigur, astfel de 
lucruri, deşi Teslyn şi-o ţinea închisă pe-a ei. În mod ciudat, 
Selucia îngăduia ca rafalele de vânt să i-o fluture pe-a ei în 
toate direcţiile, însă Tuon şi-o ținea strâns pe lângă trup cu o 
mână. 

— Te-ai putea simți mai confortabil printre copaci, îi spu- 
se el. Aceștia vor bloca vântul. 

Pentru o clipă, ea se scutură râzând înfundat. 

— Îmi place să te privesc cum stai în tihnă pe culmea dea- 
lului, zise ea cu vocea aceea tărăgănată. 

Mat clipi. Coama dealului? El stătea călare pe Cimpoiaș în 
mijlocul drumului ăluia blestemat, iar vântul acela afurisit îi 
pătrundea prin haină de parcă iarna voia să se întoarcă. 

Cum adică, coama dealului? 

— Fii cu băgare de seamă la Joline, zise Teslyn, din senin. 
O fi ea... copilăroasă... în unele privinţe, iar tu o fascinezi tot 
așa cum o jucărie strălucitoare fascinează un copil. Te va lega 
dacă se va putea hotărî cum să te convingă să fii de acord. 
Poate chiar dacă nu îţi vei da seama că ţi-ai dat consimţă- 
mântul. 

El dădu să spună că nu exista nici cea mai mică șansă ca 
să se întâmple asta, dar Tuon i-o luă înainte. 

— Nu-l poate avea, zise ea pe un ton aspru. Trăgând aer 
în piept, ea continuă pe un ton amuzat: Jucărie îmi aparține 
mie. Până când o să mă satur să mă joc cu el. Dar chiar 
şi-atunci, n-am să i-l dau unei marath damane. Ai priceput, 
Tessi? Așa să-i spui lui Rosi. Acesta este numele pe care am 
vrut să i-l dau. Poţi să-i spui şi asta. 

Poate că vântul tăios nu o afecta pe Teslyn, însă fu stră- 
bătută de un fior atunci când își auzi numele de damane. Se- 
ninătatea specifică unei aes sedai dispăru atunci când furia îi 
schimonosi fața. 

— Ceea ce pricep eu...! 

— Terminaţi! interveni Mat. Amândouă. N-am chef să vă 
aud cum încercaţi să vă împungeţi una pe cealaltă. 

Teslyn se zgâi la el, indignarea citindu-i-se limpede pe fa- 
tă chiar şi la lumina lunii. 

— Ei, ei, Jucărie, zise Tuon pe un ton vesel, iar faci pe po- 
runcitorul. 

Ea se aplecă spre Selucia şi îi șopti ceva care o făcu pe fe- 
meia cea pieptoasă să râdă în hohote. 

Cocoșându-se şi strângându-și mantia pe lângă trup, el se 
sprijini pe măciulia înaltă a şeii și cercetă din priviri întune- 
ricul nopţii în căutarea lui Vanin. Femeile! Ar renunţa la tot 
norocul lui — ei bine, la jumătate - doar ca să le poată înțelege 
pe femei. 


— Ce crezi că poți reuși cu ajutorul raidurilor şi al ambus- 
cadelor? zise Teslyn, din nou nu pentru prima oară. Seancha- 
nii vor trimite suficienți soldaţi ca să te vâneze. 

Ea şi Joline încercaseră să nu se amestece în planurile 
lui(71); la fel făcuse şi Edesina, într-o mai mică măsură, până 
când el le hâșâi. Surorile aes sedai credeau că le știau pe toate 
şi, deşi Joline se pricepea cât de cât la război, el nu avusese 
nevoie de sfaturi. Sfatul unei aes sedai aducea foarte mult cu 
o poruncă. De astă dată, el hotărî să îi răspundă: 

— Mă bazez pe faptul că ei vor trimite mai mulți soldați, 
Teslyn, zise el, uitându-se în continuare după Vanin. Toată 
oastea pe care o au în Trecătoarea Molvaine, de fapt. Sau în- 
deajuns de mult din ea, oricum. Este mult mai probabil ca ei 
să o folosească pe aceasta decât pe oricare alta. Din informa- 
țiile pe care le-au strâns Thom și Juilin, ei își concentrează 
forţele spre Illian. Cred că oastea din trecătoare este acolo 
pentru a oferi protecție împotriva vrăjmaşilor care ar putea 
veni din Murandy sau din Andor. Pentru noi, această oaste 
este ca dopul unui borcan. Am de gând să scot acest dop ast- 
fel încât să putem trece mai departe. 

După câteva minute de tăcere, aruncă o privire peste umăr. 
Cele trei femei şedeau în șei şi îl priveau. Îşi dorea să fi fost 
suficientă lumină ca să le poată vedea expresiile de pe fețe. 
De ce se holbau la el, afurisitele? Mat începu să se uite din 
nou după Vanin, însă le simţea privirile ațintite asupra spină- 
rii lui. 

După deplasarea semilunii, se scurseseră, poate, două ore, 
iar vântul începea să se înteţească treptat. Era îndeajuns ca 
aerul nopții să se schimbe din răcoros în rece. Din când în 
când, încerca să le convingă pe femei să se adăpostească 
printre copaci, însă acestea se împotriveau cu încăpățânare. 
El trebuia să rămână şi să îl prindă pe Vanin fără a fi nevoit să 
strige - lăncerii aveau să îl urmeze îndeaproape pe bărbat; 
poate vor fi chiar foarte aproape dacă comandantul lor era 
un prost -, însă ele nu erau nevoite să facă asta. Bănuia că 
Teslyn refuza doar pentru că Tuon şi Selucia refuzau. Asta nu 


71 În textul original: „She and Joline had kept trying to stick 
their noses into his planning...”. Traducerea corectă: „Ea şi Joline 
încercaseră să-şi vâre nasurile în planurile lui...” (n.red.) 

avea nicio noimă, dar aceasta era situația. Cât despre motivul 
pentru care Tuon refuza, el nu îl cunoștea, poate că ei îi plă- 
cea să îl asculte cum încerca să le convingă până răgușea. 

În cele din urmă, vântul aduse sunetul scos de un cal care 
galopa, iar el îşi îndreptă spatele în şa. Calul lui Vanin ieși la 
galop ușor din noapte, trupul mătăhălos al bărbatului de pe 
şa oferind aceeași priveliște neverosimilă ca întotdeauna. 

Vanin își struni calul și scuipă printr-o știrbiturăţ72). 

— Ei sunt la mai bine de o milă în urma mea, dar poate-s 
cu o mie mai mulţi decât au fost azi-dimineaţă. Cel care-i co- 
mandă îşi cunoaşte meseria. Înaintează repede, fără a-și os- 
teni caii. 

— Dacă vei fi copleşit numeric cu doi la unu, zise Teslyn, 
poate vei lua din nou în considerare... 

— Nu am de gând să le ofer o luptă în toată legea, o în- 
trerupse Mat. Şi nu-mi pot permite să las patru mii de lănceri 
să se dezlănţuie şi să-mi dea bătăi de cap. Să ne alăturăm lui 
Mandevwin. 

Arbaletrierii care stăteau ghemuiți pe panta dealului din- 
spre miazănoapte nu scoaseră niciun sunet atunci când Mat 
trecu călare printre ei, însoţit de femei şi de Vanin. Doar se 
dădură mai încolo ca să îi lase să treacă. El ar fi preferat să fie 
cel puţin două rânduri, dar trebuia să acopere un front mare. 
Copacii răzleți opreau vântul, într-adevăr, dar nu foarte mult, 
iar majoritatea bărbaților stăteau înfofoliți în mantiile lor. Cu 
toate acestea, fiecare arbaletă pe care o putea vedea era pre- 
gătită, cu o săgeată fixată în ea. Mandevwin îl văzuse pe Vanin 
venind şi știa ce însemna acest lucru. 

Cairhieninul se plimba înainte şi înapoi în spatele liniei 
până când Mat își făcu apariţia şi descălecă din spinarea lui 
Cimpoiaș. Mandevwin se simți ușurat când află că nu mai tre- 
buia să îşi păzească spatele. El doar încuviință îngândurat din 
cap când auzi că erau cu o mie de lănceri mai mulți decât se 
așteptaseră ei şi trimise un om să dea fuga și să-i aducă pe 
străjerii de pe coama dealului ca aceștia să îşi ocupe locurile 
în formaţie. Dacă Mat Cauthon nu se lăsa intimidat de acest 


72 Gap, în textul original. Ad litteram, gap se poate traduce ca 
gol între dinţi. Acestui gol, în limba română, i se spune strungăreaţă. 
(n.red.) 


lucru, atunci n-avea să se lase nici el. Mat uitase asta despre 
Oaste. Că avea încredere absolută în el. Odinioară, acest lucru 
mai că îl făcuse să îşi iasă din pepeni. În noaptea aceea, el era 
bucuros de asta. 

O bufniță ţipă de două ori, undeva în spatele lui, iar Tuon oftă. 

— Există vreun semn rău în asta? o întrebă el, doar ca să 
spună ceva. 

— Mă bucur că, în sfârșit, te arăţi interesat, Jucărie. Poate 
voi reuși, totuși, să te educ. Ochii ei luceau la lumina lunii. 
Când o bufniță ţipă de două ori înseamnă că cineva va muri în 
curând. 

Ei bine, aceste cuvinte puseră capăt unei blestemate de 
conversații. 

Destul de curând, seanchanii îşi făcură apariţia, câte patru 
în rând și mânându-și caii la trap, ţinând lăncile în mâini. 
Vanin avusese dreptate când spusese că comandantul lor îşi 
cunoştea meseria. Mânaţi o vreme în galop mic decât la trap, 
caii puteau străbate o distanță mare destul de repede. Ne- 
ghiobii care încercau să parcurgă distanţe lungi la galop, sfâr- 
şeau prin a-şi omori sau schilodi caii. Doar primi patruzeci 
purtau armurile segmentate și coifurile ciudate ale seancha- 
nilor. Ce păcat. El habar nu avea de părerea seanchanilor des- 
pre pierderile suferite de aliaţii lor altarani. Pierderile de vieţi 
din rândul lor ar atrage însă atenția. 

Când mijlocul coloanei ajunse chiar în fața lui, o voce 
groasă de pe drum strigă brusc: 

— Purtător de stindard! Stai! 

În cele două cuvinte se simţea accentul tărăgănat al sean- 
chanilor. Bărbații în armuri segmentate se opriră brusc. Cei- 
lalți se opriră într-o manieră dezordonată. 

Mat trase aer în piept. Asta trebuia să fie lucrarea tavere- 
nului. Nu ar fi putut fi mai bine plasați nici dacă ar fi dat el în- 
suşi acest ordin. Îşi puse o mână pe umărul lui Teslyn. Aceas- 
ta tresări uşor, însă trebuia să îi atragă atenţia în tăcere. 

— Purtător de stindard! strigă vocea groasă. Urcaţi! 

La poalele dealului, soldaţii se mişcară supuși. 

— Acum, zise Mat încet. 

Capul de vulpe se răci pe pieptul lui și, brusc, o minge de 
lumină roşie zbura sus, deasupra drumului, scăldând soldaţii 
de jos într-o strălucire nepământeană. Aceștia avură doar o 

fracțiune de secundă la dispoziție ca să privească uluiți. De-a 
lungul liniei din faţa lui Mat, mii de săgeți scoaseră un sunet 
ce aducea cu o pocnitură puternică. O mie de săgeți loviră 
formațiunea, străpungând platoşe de la acea distanță mică, 
doborând oameni la pământ, făcând caii să cabreze și să țipe. 
Alte o mie loviră din partea cealaltă. Nu toate săgețile îşi ni- 
meriră ținta, dar acest lucru abia dacă avea importanţă când 
venea vorba despre arbalete. Soldaţii se prăbușeau la pământ 
cu picioarele zdrobite sau smulse pe jumătate. Se țineau de 
cioturile care le mai rămăseseră din brațe, încercând să 
oprească şuvoiul de sânge. Oamenii țipau la fel de tare ca ani- 
malele. 

El privi cum un arbaletrier din apropiere prindea cele 
două cârlige ale manivelei voluminoase, în formă de cutie, ca- 
re atârna de o curea în fața curelei lui, de coarda arbaletei. 
Când bărbatul se îndreptă de spate, coarda ieși din manivelă, 
dar când se ridică în picioare, fixă manivela pe patul arbaletei 
întoarse, mișcă o mică pârghie de pe partea laterală a cutiei şi 
începu să manevreze mânerele. După ce învârti repede de 
trei ori, scoțând un sunet ca un zbârnâit, coarda se prinse în 
încuietoare. 

— Spre copaci! strigă vocea groasă. Apropiaţi-vă de ei 
înainte să apuce să își reîncarce armele! Mişcaţi-vă! 

Unii încercau să încalece, să pornească atacul călare, iar 
alții lăsară din mâini frâiele și lăncile ca să îşi poată scoate 
săbiile. Niciunul nu reuși să ajungă până la copaci. Alte două 
mii de săgeți căzură ca o ploaie peste ei, doborându-i la pă- 
mânt, străpungându-i pe unii şi omorându-i pe alții din spa- 
tele lor sau răsturnând caii. Bărbaţii de pe povârniş începură 
să îşi manevreze iute manivelele, dar nu mai fu nevoie. Pe 
drum, pe ici, pe colo, câte un cal mai lovea slab cu piciorul. 
Singurii bărbaţi care se mai mișcau încercau cu disperare să 
folosească tot ce le cădea la mână pe post de garouri, astfel 
încât să nu sângereze până la moarte. Vântul aducea cu el 
sunetul cailor care galopau. Unii dintre ei puteau avea călă- 
reți în spinări. Vocea cea groasă nu se mai auzi strigând. 

— Mandevwin, am terminat aici! strigă Mat. Spune-le oa- 
menilor tăi să încalece. Trebuie să ajungem la destinaţie. 

— Trebuie să rămâi şi să oferi ajutor, zise Teslyn pe un 
ton ferm. Regulile războiului cer acest lucru. 


— Acesta este un nou fel de război, îi spuse el cu asprime. 
Lumină, drumul era cufundat în tăcere, dar el încă mai auzea 
tipetele. Vor trebui să-și aștepte semenii ca să îi ajute. 

Tuon murmură ceva în barbă. Lui i se păru că zise: „Leul 
nu are pic de milă”, dar această afirmaţie era ridicolă. 

Strângându-şi oamenii, îi conduse în jos, pe panta dealu- 
lui dinspre miazănoapte. Nu era nevoie să îi lase pe supravie- 
țuitori să vadă câţi erau la număr. Peste câteva ore, aveau să 
se întâlnească cu soldaţii de pe dealul celălalt, iar peste alte 
câteva ore, cu Carlomin. Înainte de răsăritul soarelui, urmau 
să îi atace din nou pe seanchani. El avea de gând să îi facă să 
dea fuga şi să scoată blestematul acela de dop pentru el. 

CAPITOLUL 28 
În Malden 


Chiar înainte de prima geană de lumină, Faile își prindea 
cureaua lată din zale aurii în jurul taliei pentru ultima oară, 
când Dairaine intră în cortul mic şi ascuţit, deja îngrămădit, 
unde dormeau ele. Afară, cerul începea să capete o nuanță 
cenușie, dar înăuntru, parcă ar fi fost încă noapte. Însă ochii 
Failei se obișnuiseră cu întunericul. Femeia mică și zveltă, al 
cărei păr negru se revărsa în valuri până la talie, se încrunta 
în timp ce căsca. Rangul pe care îl avusese în Casa ei din Cair- 
hien fusese imediat după Primul Înscăunat. Fusese trezită în 
toiul nopții, pentru că Sevanna nu putea adormi şi voia să i se 
citească ceva. Sevannei îi plăcea vocea Dairainei şi, cel mai 
probabil, poveștile despre presupusele fărădelegi ale servito- 
rilor gai'shain aparţinând Sevannei. Cairhienina nu fusese alea- 
să niciodată dintre aceia care nu reușiseră să îi facă pe plac. 
Ea îşi duse mâinile la colierul din aur, apoi șovăi când le privi 
pe Faile, Alliandre şi Maighdin, care erau deja îmbrăcate şi 
stăteau în picioare. 

— Am uitat să pun cartea la locul ei, zise ea cu o voce cris- 
talină, întorcându-se cu fața spre clapele cortului. Sevanna va 
porunci să fiu bătută dacă va vedea că nu este la locul ei 
atunci când se va trezi. 

— Minte, mârâi Maighdin, iar Dairaine dădu să țâșnească 
afară. 

Acest lucru fu de-ajuns ca să o convingă pe Faile. O apucă 
de glugă pe femeie și o trase înapoi în cort. Dairaine deschise 
gura ca să ţipe, dar Alliandre i-o astupă cu mâna, și toate trei 
se luptară cu ea ca să o trântească pe păturile de pe jos. Fu 
nevoie de toate trei. Dairaine era o femeie măruntă, dar se 


zvârcolea ca un șarpe, încercând să le zgârie, să le muşte. În 
vreme ce celelalte două o imobilizau, Faile scoase la iveală cel 
de-al doilea cuțit de care reuşise să facă rost, un pumnal des- 
tul de folositor, care avea un mâner din oţel zimţat şi un tăiș 
mai lung decât mâna ei, şi începu să taie fâşii dintr-o pătură. 

— Cum ai ştiut? întrebă Alliandre, luptându-se să îi prin- 
dă Dairainei unul dintre braţe, ținându-și în tot acest timp 
mâna peste gura ei fără să se aleagă cu mușcături. 

Maighdin se ocupase de picioarele femeii, aşezându-se pe 
ele, şi îi răsucise brațul celălalt până la omoplat. Dairaine tot 
reușea să se zvârcolească, chiar dacă în zadar. 

— Se încrunta, dar când a început să vorbească, fața i-a 
devenit calmă. Abia dacă am observat. Dacă ar fi fost cu ade- 
vărat îngrijorată că va mânca bătaie, ea s-ar fi încruntat şi 
mai tare, nu s-ar fi liniştit. 

Femeia cu părul bălai nu era o slujnică prea pricepută, dar 
era una cu un puternic simţ de observaţie. 

— Dar ce-a făcut-o să fie bănuitoare? 

Maighdin ridică din umeri. 

— Poate că una dintre noi a părut surprinsă, sau vinovată. 
Cu toate că nu-mi dau seama cum ar fi putut observa ceva pe 
întuneric. 

În curând, ele reuşiră să îi lege gleznele şi încheieturile la 
spate. Astfel, Dairaine nu se putea zvârcoli prea mult. O fâşie 
ruptă din juponul ei și o altă bucată ruptă din pătură serveau 
pe post de căluș, care îi îngăduia să scoată doar niște sunetele 
înfundate. Ea îşi răsuci capul ca să le privească cu dușmănie. 

Faile nu putea să îi vadă fața prea bine, dar expresia femeii 
trebuie să fi fost fie duşmănoasă, fie rugătoare, iar Dairaine îi 
implora doar pe shaido. Se folosea de faptul că era o gai'shain 
a Sevannei ca să îi intimideze pe cei care nu erau și de bârfele 
ei ca să îi intimideze pe cei care erau. Cineva putea veni în 
orice clipă ca să o cheme pe una dintre ele pentru a o sluji pe 
Sevanna. 

— Am putea-o ucide și să-i ascundem trupul, sugeră 
Alliandre, netezindu-și părul lung. 

Acesta îi devenise dezordonat în timpul luptei. 

— Unde? zise Maighdin, pieptănându-și şi ea cu degetele 
părul auriu ca soarele. 

Nu aducea cu o slujnică ce i se adresa unei regine. În cap- 
tivitate, prizonierii erau egali sau îi ajutau pe răpitorii lor. 
Alliandre avusese nevoie de ceva timp ca să înveţe acest lucru. 

— Va trebui să fie un loc unde nu va fi găsită cel puțin o zi. 
Sevanna ar putea trimite oameni după Galina ca să ne aducă 
înapoi dacă vom fi bănuite că i-am ucis una dintre proprietăți. 
Rosti acest cuvânt cu tot disprețul de care era în stare. Și nu 
cred că Galina nu îi va lăsa să ne aducă înapoi. 

Dairaine începu să se zvârcolească din nou, deşi era lega- 
tă, şi să mârâie mai tare ca niciodată. Poate că se hotărâse să 
implore într-un final. 

— Nu o vom ucide, le spuse Faile. 

Ea nu era nici mofturoasă, nici îndurătoare. Pur şi simplu, 
nu exista un loc unde puteau fi sigure că un trup ar putea ră- 
mâne ascuns atâta vreme, nu că ar fi putut ajunge la el fără să 
nu fie văzute. 

— Mă tem că planurile noastră s-au schimbat niţel. Aş- 
teptațţi aici. 

leșind unde cerul începea să capete o nuanță perlată, des- 
coperi ce o făcuse pe Dairaine să intre la bănuieli. Cum era de 
așteptat, Bain şi Chiad erau acolo, în veșmintele lor albe, ca să 
le escorteze până la locul întâlnirii. Rolan și prietenii lui poa- 
te nu terminaseră încă de mâncat micul dejun - ea spera că 
nu; ar putea face ceva nesăbuit și să strice totul - iar Bain şi 
Chiad se oferiseră să îi distragă atenția oricărui bărbat care 
încerca să se amestece în treburile lor. Ea nu își făcuse curaj 
să se întrebe cum aveau ele de gând să facă acest lucru. Unele 
sacrificii meritau să fie tăinuite. Și totul din recunoştinţă. Do- 
uă gai'shain care ţineau în mâini niște coșuri din nuiele nu 
erau de-ajuns ca să stârnească bănuiala femeii cairhienine, 
dar treizeci sau patruzeci de gai'shain care stăteau îngrămă- 
diți pe aleea îngustă și plină de noroi ce şerpuia printre cor- 
turile servitorilor gai'shain, da. Fața comună și durdulie a 
Aravinei o privea din umbra unei glugi albe, la fel și cea fru- 
moasă a Lusarei. Acolo se mai aflau şi Alvon cu fiul său Theril, 
înveșmântaţi în robe din pânză de cort, mânjite cu noroi, 
Alainia, o argintăreasă amadiciană durdulie, ce purta veşmin- 
te murdare din lână albă și aspră, Dormin, un cizmar cairhie- 
nin îndesat, și Corvila, o ţesătoare zveltă chiar de-aici din 
Altara, și... Aceştia nu reprezentau nici măcar a zecea parte 


dintre aceia care îi juraseră credinţă ei, însă o adunare de 
gai'shain atât de numeroasă ar fi stârni bănuielile şi unei pie- 
tre. Cel puţin, dacă aceştia se adăugau celor trei femei îmbră- 
cate deja. Cel mai probabil, Dairaine aflase cine fusese che- 
mat la Sevanna în dimineaţa aceea. Cum aflaseră că ea avea 
de gând să plece în ziua aceea? Era prea târziu să-și facă griji 
în această privință. Dacă vreun shaido ar fi știut, toate ar fi 
fost deja târâte afară din cort. 

— Ce căutaţi aici? vru ea să știe. 

— Voiam să te vedem plecând, domniţă, zise Theril cu ac- 
centul lui pronunțat, care abia putea fi înțeles. Am avut grijă 
să venim câte unul sau câte doi. 

Lusara încuviință bucuroasă din cap, şi nu fu singura. 

— Ei bine, ne putem lua rămas-bun acum, zise Faile pe un 
ton ferm. Nu era nevoie să le spună că fusese cât pe ce să îi dis- 
trugă şansele de a evada. Până când mă voi întoarce după voi. 

Dacă tatăl ei nu avea să-i dea o oaste, atunci Perrin avea 
s-o facă. Prietenia lui cu Rand al'Thor i-o va pune la dispoziţie. 

Lumină, unde era el? Nu! Ea trebuia să se bucure că el nu 
o ajunsese încă din urmă, că nu fusese ucis încercând să pă- 
trundă în tabără ca să o salveze. Trebuia să se bucure, nu să 
se gândească la ce l-ar putea face să întârzie. 

— Şi-acum, plecaţi, înainte să vă vadă cineva și să dea fu- 
ga să răspândească zvonuri. Şi nu spuneţi nimănui despre asta. 

Acoliţii ei se aflau în siguranţă, altminteri ar fi fost pusă 
deja în lanţuri. Însă existau prea mulți ca Dairaine printre 
gai'shain, şi nu doar printre cairhieninii care erau captivi de 
multă vreme. Unii oameni erau lingușitori din fire oriunde se 
aflau. 

Aceştia se înclinară sau făcură reverenţe sau își duseră 
noadele degetelor la frunţi, ca și când n-ar fi existat nicio 
primejdie ca să-și scoată cineva capul afară și să-i vadă, apoi 
se împrăștiară în toate direcţiile cu niște expresii îndurerate. 
Ei chiar se așteptaseră să o vadă plecând! Ea nu avea timp să 
se lasă pradă disperării. Dând fuga la Bain şi Chiad, le explică 
în grabă situaţia din interiorul cortului. 

Ele schimbară o privire după ce ea termină de vorbit și îşi 
puseră coşurile jos ca să își poată folosi degetele pentru a co- 
munica în limbajul semnelor, așa cum o făceau Fecioarele. Ea 
evită să se uite la mâinile lor, deoarece era limpede că cele 


737 


738 


două voiau intimitate. Nu că ar fi priceput prea multe şi-aşa. 
Ele își mișcau mâinile foarte repede. Bain, cea cu părul ca vă- 
păile şi cu ochii de un albastru închis, era cu aproape o jumă- 
tate de palmă mai înaltă decât ea, Chiad, care avea ochii gri, 
doar cu un deget mai înaltă. Erau prietenele ei cele mai apro- 
piate, însă se adoptaseră una pe cealaltă ca surori-dintâi, iar 
acest lucru dădea naştere unor legături mai puternice decât 
orice prietenie. 

— Vom avea noi grijă de Dairaine Saighan, zise Chiad 
într-un final. Dar asta înseamnă că va trebui să te duci singu- 
ră în oraş. 

Faile oftă, dar nu avea încotro. Poate că Rolan se trezise 
deja. O putea privi chiar în clipa aceea. Părea să-și facă întot- 
deauna apariţia din senin atunci când ea avea nevoie de el. Cu 
siguranță nu avea să se amestece în plecarea ei, nu când îi fă- 
găduise să o ia cu el atunci când avea să plece el însuși. Cu 
toate acestea, el încă mai avea speranţe, atâta vreme cât ea 
purta veşmântul alb. El şi jocurile lui de-a sărutul! Poate ar 
vrea s-o mai ţină o vreme în roba de gai'shain. Atunci când se 
ofereau să te ajute, bărbaţii credeau întotdeauna că metodele 
lor erau cele mai potrivite. 

Bain şi Chiad intrară în cortul mic şi ascuţit, iar Alliandre 
şi Maighdin ieşiră din el. Chiar nu era suficient loc înăuntru 
pentru cinci persoane. Maighdin se duse în partea cealaltă a 
cortului şi se întoarse cu un coș ca acelea pe care le căraseră 
celelalte femei. Un maldăr de robe gai'shain murdare ieşea 
din coş, făcând să pară că erau multe rufe de spălat, însă de- 
desubt se aflau rochii cu croială potrivită, o secure, o praștie, 
sfori pentru întins capcane, cremene şi oţel, pachete cu faină, 
carne, fasole boabe uscate, sare şi drojdie, câțiva bănuţi pe 
care reușiseră să pună mâna, tot ce ar avea nevoie ca să se 
îndrepte spre apus ca să îl găsească pe Perrin. Galina le va 
scoate din tabără, însă nu se știa în ce direcție avea s-o ducă 
apoi pe aceasta. Era „treaba aes sedai”. Trebuiau să se des- 
curce singure de la bun început. Pe Faile nu ar fi mirat-o dacă 
aes sedai le-ar fi abandonat de îndată ce ar fi putut. 

Maighdin stătea deasupra coșului ei cu un aer de deter- 
minare, cu fălcile încleştate și cu privirea hotărâtă, însă fața 
Alliandrei era luminată de zâmbete. 

— Încearcă să nu pari atât de fericită, îi spuse Faile. 


Cei din ţinuturile umede care erau gai'shain arareori zâm- 
beau, și niciodată cu atâta bucurie. Alliandre încercă să își 
controleze expresia, dar de fiecare dată când încerca să își 
stăpânească un zâmbet, acesta îi revenea pe buze. 

— Vom evada azi, zise ea. E greu să nu zâmbeşti. 

— Vei înceta să mai faci asta dacă te vede vreo înțeleaptă 
şi hotărăște să descopere de ce eşti atât de fericită. 

— E puţin probabil să întâlnim vreo înţeleaptă printre 
corturile servitorilor gai'shain sau în Malden, zise femeia, 
zâmbind. 

Determinată sau nu, Maighdin dădu aprobator din cap. 

Faile se dădu bătută. Adevărul fie spus, și ea se simţea cam 
veselă, în ciuda Dairainei. Aveau să evadeze în ziua aceea. 

Bain ieși din cort, ținând clapa cortului pentru Chiad, care 
căra pe umăr o legătură înfășurată într-o pătură, îndeajuns 
de mare ca să fie o femeie mică de statură, îndoită. Chiad era 
puternică, dar era nevoită să se aplece puţin în față ca să 
poată ţine greutatea. 

— De ce stă atât de nemișcată? întrebă Faile. 

Nu se temea că ele o omorâseră pe Dairaine. Respectau cu 
sfințenie regulile impuse servitorilor gai'shain, iar violența era 
interzisă. Însă pătura aceea ar fi putut fi plină cu lână, atât de 
nemișcată era. 

Bain vorbi cu blândeţe, cu o strălucire de amuzament în ochi. 

— l-am mângâiat părul şi i-am spus că aș fi tare necăjită 
dacă aș fi nevoită să o rănesc. E purul adevăr, având în vede- 
re cât de mult toh m-ar costa chiar și să îi trag o palmă. Chiad 
chicoti. Cred că Dairaine Saighan a crezut că o amenințam. 
Cred că va sta foarte cuminte și nemișcată până când îi vom 
da drumul. 

Ea se scutură când râse ușor. Umorul aiel era în continu- 
are un mister pentru Faile. Însă ştia că ele aveau să primeas- 
că o pedeapsă aspră pentru asta. A ajuta pe cineva să încerce 
să evadeze aducea o pedeapsă la fel de aspră ca dacă ai în- 
cerca tu însuţi să evadezi. 

— Vă sunt extrem de recunoscătoare, zise ea, ţie și lui 
Chiad, acum și de-a pururi. Am mare toh. 

O sărută ușor pe obraz pe Bain, lucru care, desigur, o făcu 
pe femeie să se îmbujoreze, obrajii devenindu-i la fel de roșii 

cum îi era părul. În unele privinţe, aielii erau extrem de pu- 
dici în public. 

Bain îi aruncă o privire lui Chiad, iar pe buze i se înfiripă 
un mic zâmbet. 

— Când îl vei vedea pe Gaul, spune-i că Chiad este gai'shain 
unui bărbat cu mâini puternice și inimă de foc. Va pricepe el. 
Trebuie s-o ajut să ducem greutatea într-un loc sigur. Să gă- 
seşti mereu apă și umbră, Faile Bashere. Ea îi atinse obrazul 
ușor cu vârful degetelor. Într-o bună zi, ne vom întâlni din nou. 

Ducându-se la Chiad, ea apucă un capăt al păturii, apoi 
amândouă se îndepărtară în grabă, cărând greutatea între 
ele. Gaul putea pricepe, Faile, însă, nu. Oricum, nu și partea cu 
„inimă de foc”, dar se îndoia că mâinile lui Manderic o inte- 
resau câtuși de puţin pe Chiad. Bărbatul avea respirația urât 
mirositoare și începea să se îmbete de îndată ce se trezea 
dacă nu mergea într-un raid sau la vânătoare. Însă ea îi alun- 
gă din gânduri pe Gaul şi pe Manderic și îşi puse coșul pe 
umăr. lrosiseră deja prea mult timp. 

Cerul începea să arate ca atunci când se crăpa de ziuă, iar 
gai'shainii mişunau printre corturile extrem de diversificate 
din tabăra ce se afla aproape de zidurile orașului Malden, 
grăbindu-se să îndeplinească vreo sarcină sau cărând ceva ca 
să lase impresia că munceau, însă niciunul nu le acordă aten- 
ție celor trei femei înveșmântate în alb, care cărau coșuri pli- 
ne cu rufe spre porţile orașului. Întotdeauna păreau a fi rufe 
de spălat, chiar şi de către gai'shainii Sevannei. Existau mult 
prea mulți oameni din ținuturile umede care erau gai'shaini 
ca Faile să îi ştie pe toţi, iar ea nu văzu pe nimeni cunoscut 
până când se întâlni cu Arrela și cu Facile, niște femei schim- 
bătoare şi întunecate. Arrela avea părul negru la fel de scurt 
ca orice Fecioară și făcea pași mari ca un bărbat atunci când 
mergea. Lacile era scundă, palidă și subțirică și avea panglici 
roșii legate în păr, care nu erau cu mult mai lungi. Mersul ei 
era grațios în robă, dar când purtase pantaloni, își legănase 
şoldurile într-un mod scandalos. Însă ele răsuflară uşurate la 
unison. 

— Am crezut că s-a întâmplat ceva, zise Arrela. 

— Nimic să nu ne putem descurca, îi spuse Faile. 

— Unde sunt Bain şi Chiad? întrebă Lacile, agitată. 


— Au de îndeplinit o altă sarcină, răspunse Faile. Vom ple- 
ca singure. 

Ele schimbară câteva priviri, iar de astă dată oftatul lor fu 
departe de a fi unul de ușurare. Fireşte că Roland nu avea să 
se amestece. Nu în evadarea lor. Fireşte că nu. 

Porţile cu întărituri din fier ale orașului Malden stăteau 
larg deschise, lipite de zidurile din granit, aşa cum stătuseră 
de când orașul fusese cucerit. Rugina conferise întăriturilor 
late din fier o nuanță maronie, iar țâțânile erau atât de rugi- 
nite, încât ar fi fost imposibil ca porţile să mai poată fi îm- 
pinse pentru a fi închise. 

Ele sosiră primele. Cel puţin, Faile nu putea vedea pe ni- 
meni în fața lor pe stradă. Când trecură printre porți, ea își 
scoase pumnalul din buzunarul din interiorul mânecii și îl 
tinu cu lama lipită de încheietura mâinii, cu vârful în sus, spre 
braţ. 

Celelalte femei îi imitară gestul, deși nu la fel de subtil. Fă- 
ră Bain şi Chiad, şi cu speranţa că Rolan și prietenii lui erau 
altminteri ocupați, ele trebuiau să se apere singure. Malden 
nu era atât de periculos pentru o femeie - pentru o femeie 
gai'shain; shaido care încercau să îi vâneze pe ai lor erau pe- 
depsiți imediat - nu la fel de periculos ca porțiunea taberei 
ocupate de clanul Shaido; cu toate acestea, mai fuseseră ata- 
cate femei aici, uneori de grupuri de bărbați. Facă Lumina ca 
dacă aveau să fie acostate, să fie doar unul sau doi bărbaţi! 
Dacă ar fi unul sau doi, ele i-ar putea lua prin surprindere și 
i-ar putea omori înainte ca aceștia să își dea seama că aceste 
gai'shain aveau curaj. Dacă ar fi mai mult de doi, ele ar face 
tot ce le-ar sta în putință, însă o țesătoare sau o olăreasă aiel 
era la fel de periculoasă ca majoritatea ostașilor pregătiți. În 
ciuda coşurilor, ele mergeau în vârful degetelor, mișcându-și 
capetele în toate direcţiile, gata să sară în oricare direcție. 

Partea aceasta din oraş nu fusese arsă, însă oferea o pri- 
veliște dezolantă. Farfurii și oale din ceramică sparte scrâș- 
neau sub tălpile cizmelor lor albe şi moi. Fâşii de material, 
tăiate de pe femeile şi bărbații făcuți gai'shain, zăceau încă 
împrăștiate pe dalele cenușii din piatră. Acele biete zdrenţe 
zăcuseră mai întâi în zăpadă, apoi în ploaie mai bine de o lu- 
nă, iar ea se îndoia că vreun zdrenţuitor le-ar culege acum. 
Jucării pentru copii zăceau pe ici, pe colo, un cal sau o păpușă 

din lemn a căror vopsea începea să se scorojească, azvârlite 
chiar de tinerii cărora le fusese îngăduit să fugă împreună cu 
cei bătrâni, bolnavi sau infirmi. Clădirile din lemn sau piatră 
cu acoperișuri de ardezie, înşirate de-a lungul străzii, aveau 
nişte găuri în locul ușilor sau al ferestrelor. Pe lângă celelalte 
lucruri pe care shaido le consideraseră a fi de preț sau utile, 
orașul fusese golit de orice bucată de lemn care putuse fi des- 
prinsă cu ușurință și doar faptul că dărâmarea caselor era o 
treabă mai puțin eficientă decât tăierea copacilor din păduri- 
le înconjurătoare salvase aceste structuri din lemn. Acele 
găuri o duceau cu gândul pe Faile la orbitele din cranii. Stră- 
bătuse strada aceasta de nenumărate ori, însă în dimineaţa 
aceasta, aceste goluri păreau să o privească. O făceau să sim- 
tă fiori pe şira spinării. 

Pe la mijlocul orașului, aruncă o privire în urmă spre porți, 
care se aflau la nu mai mult de o sută cincizeci de metri în 
urmă. Strada era în continuare pustie, dar, în curând, primii 
bărbați și femei în alb aveau să își facă apariţia, cărând găleți 
cu apă. Căratul apei era o treabă care începea dis-de-dimi- 
neaţă și ţinea cât era ziua de lungă. Acum, ele trebuiau să se 
grăbească. Luând-o pe o străduță laterală îngustă, ea începu 
să păşească mai repede, cu toate că îi era greu să țină bine de 
coş. Celelalte trebuie că aveau aceeași dificultate, însă niciuna 
nu se plângea. Trebuiau să se facă nevăzute înainte ca acei 
gai'shaini să îşi facă apariţia. Niciun gai'shain care intra în 
oraș nu avea vreun motiv să iasă de pe strada principală pâ- 
nă când nu ajungea la rezervorul de sub fortăreață. O încer- 
care de a intra în grațiile cuiva sau pur și simplu un cuvânt 
rostit din neatențţie i-ar fi putut face pe shaido să vină în oraş 
în căutarea lor și nu exista decât o singură ieşire, asta dacă 
nu voiai să te cațări pe ziduri şi să sari de la o înălțime de ze- 
ce metri, nădăjduind că nu-ţi vei rupe un picior. 

Când ajunseră în dreptul unui han fără tăblie cu nume, cu 
trei caturi din piatră şi fără ferestre, ea intră repede în salon, 
urmată de celelalte. Lacile își puse jos coșul şi se lipi de ca- 
dranul ușii ca să poată privi în lungul străzii. Încăperea, cu 
tavanul brăzdat de grinzi, fusese golită până la podeaua din 
lemn prăfuită, iar de lângă șemineurile din piatră lipseau su- 
porturile pentru bușteni și ustensilele pentru foc. Balustrada 
scărilor din spatele încăperii lipsea, la fel şi ușa de la bucătă- 


rie. Bucătăria era la fel de goală. Ea verificase. Oalele, cuțitele 
şi lingurile erau utile. Faile îşi puse coşul pe pardoseală şi se 
îndreptă cu paşi repezi spre partea laterală a scării. Era o 
lucrare robustă, confecționată din lemn masiv, menită să du- 
reze mai multe generații. A o desprinde de la locul ei ar fi fost 
aproape la fel de greu ca a dărâma casa. Ea începu să pipăie 
dedesubt, de-a lungul suprafeţei suportului exterior, și apucă 
cu degetele sceptrul gros ca încheietura unei mâini, nu foarte 
sticlos. I se păruse a fi cel mai potrivit loc pe care îl putuse 
găsi, un loc unde nimeni nu ar fi avut vreun motiv să caute, 
însă ea fu surprinsă să descopere că își ţinuse respiraţia. 

Lacile rămase lângă ușă, dar celelalte veniră în grabă la 
Faile fără coşurile lor. 

— În sfârşit, zise Alliandre, atingând ușurel sceptrul cu 
vârful degetelor. Prețul libertăţii noastre. Ce este? 

— Un angreal, răspunse Faile, sau, poate, un ter'angreal. 
Nu sunt sigură, dar știu că Galina și-l doreşte cu ardoare, 
așadar trebuie să fie ori una, ori cealaltă. 

Maighdin atinse cu îndrăzneală sceptrul. 

— Ar putea fi oricare din ele, murmură ea. Adeseori îţi 
dau o senzație ciudată când le atingi. Cel puţin, aşa am auzit. 

Ea susținea că nu fusese niciodată la Turnul Alb, dar Faile 
nu mai era atât de convinsă cum fusese odinioară. Maighdin 
putea conduce Puterea, dar atât de slab şi cu atâta dificultate, 
încât înțeleptele nu consideraseră că era periculos să o lase 
să se plimbe în voie. Atât cât îi era îngăduit unui gai'shain, 
fireşte. Poate că ea nega pentru că îi era ruşine. Faile auzise 
că femeile care fuseseră alungate din Turn pentru că nu pu- 
teau deveni aes sedai negau uneori că fuseseră vreodată aco- 
lo pentru a-şi ascunde eșecul. 

Arrela clătină o dată din cap, apoi se retrase de lângă ușă. 
Era tairenă și, deşi călătorise împreună cu aes sedai, nu se 
simţea deloc în largul ei atunci când venea vorba despre Pu- 
tere sau despre orice avea legătură cu aceasta. Se uită la 
sceptrul alb şi neted ca la o viperă și îşi linse buzele. 

— S-ar putea ca Galina să ne aștepte. S-ar putea supăra 
dacă o vom face să mai aştepte multă vreme. 

— Drumul este încă liber, Lacile? întrebă Faile în vreme 
ce îndesa adânc sceptrul în coş. 


743 


744 


Arrela expiră îndelung, evident la fel de uşurată că nu mai 
vedea obiectul acela ca atunci când o văzuse pe Faile mai de- 
vreme. 

— Da, răspunse cairhienina, dar nu înțeleg de ce. Stătea 
astfel încât să mai poată arunca un ochi de după colțul cadra- 
nului ușii. Primii gai'shaini ar fi trebuit să vină deja după apă. 

— Poate s-a întâmplat ceva în tabără, zise Maighdin. 

Brusc, fața i se întunecă, iar în mână ţinea un cuţit, o ches- 
tie cu mâner din lemn şi lama ciobită și ruginită. 

Faile încuviință ușor din cap. Poate ceva cum ar fi că 
Dairaine fusese găsită deja. Ea nu putea spune unde dispăru- 
seră Faile și celelalte, dar îi putea recunoaşte pe unii dintre 
gai'shainii care așteptaseră. Câtă vreme aveau să reziste 
aceştia dacă ar fi fost luaţi la întrebări? Câtă vreme ar fi re- 
zistat Alvon dacă Theril ar fi fost luat la întrebări? 

— Nu putem face nimic în privinţa asta, oricum. Galina ne 
va scoate de-aici. 

Chiar şi-aşa, atunci când părăsiră hanul, ele o luară la fu- 
gă, cărând coşurile în faţa lor și încercând să își ţină ridicate 
robele astfel încât să nu se împiedice. Faile nu era singura 
care privea des peste umăr și se împleticea. Nu fu sigură dacă 
se simțea ușurată sau nu când văzu, în cele din urmă, 
gai'shaini cărând găleți pe juguri şi mișunând la răspântia cu 
strada principală a orașului. Cu siguranţă, nu încetini pasul. 

Nu fură nevoite să străbată în fugă o distanţă mare. În câ- 
teva clipe, mirosul de lemn ars, care nu se mai simțea în res- 
tul orașului Malden, începu să se intensifice. Capătul dinspre 
miazăzi al orașului era o ruină. Ele se opriră la marginea de- 
zastrului şi o luară după un colţ, astfel încât să nu fie văzute 
de cineva care putea arunca o privire în jos, spre stradă. De 
unde se aflau, lângă zidul dinspre miazăzi, care avea aproape 
două sute de metri lungime, ele puteau vedea ruinele din pia- 
tră înnegrită şi fără acoperișuri intercalându-se cu grinzile 
carbonizate, cenușa fiind spălată de ploi. În unele locuri, nici 
măcar lemnele groase nu mai rămăseseră. Doar în partea 
dinspre miazăzi a acestei străzi mai rămăseseră câteva clă- 
diri cât de cât întregi. Aici era locul unde, după ce shaido cu- 
ceriseră orașul, se stinsese în cele din urmă vâlvătaia care 
mistuise totul. O jumătate de duzină de clădiri erau fără aco- 
perişuri, deşi caturile de jos păreau intacte, și de două ori mai 


multe alcătuiau nişte maldăre de lemn negru şi de scânduri 
arse pe jumătate, care păreau a fi pe punctul să se prăbu- 
şească. 

— Acolo, zise Maighdin, arătând spre răsărit, de-a lungul 
străzii. 

O fâşie lungă de material roşu fâlfâia în adierea vântului 
în locul spre care arăta ea. Era legată de o casă care părea 
gata să se prăbușească în interior. Înaintând încet spre ea, ele 
își puseră coșurile pe dalele din piatră. Fâşia de material roşu 
fâlfâi din nou. 

— De ce ar vrea ea să ne întâlnim aici? bombăni Alliandre. 
Clădirea asta s-ar putea prăbuşi la un singur strănut. 

Îşi frecă nasul ca şi când i-ar fi venit să strănute când rosti 
acest cuvânt. 

— Este un loc sigur. L-am cercetat eu înainte. 

Auzind vocea Galinei în spatele lor, Faile îşi întoarse 
brusc capul. Femeia se apropia cu pași mari de ele, venind 
dintr-una dintre clădirile sigure aflate în partea dinspre mia- 
zănoapte a străzii. După ce o văzuse atâta vreme purtând cu- 
reaua şi colierul din aur şi piatra-focului, acum ea părea să 
aibă o înfăţişare ciudată fără ele. Purta în continuare roba din 
mătase albă, dar absența podoabelor era convingătoare. 
Cumva, Galina nu reuşise să schimbe adevărul. Ea pleca în zi- 
ua aceea. 

— De ce nu într-o clădire sigură? vru să știe Faile. Sau 
chiar aici? 

— Pentru că nu vreau ca să fie văzut în mâinile mele, zise 
Galina, trecând pe lângă ea. Pentru că nimeni n-ar căuta în- 
tr-o ruină. Pentru că așa zic eu. 

Păși prin ceea ce fusese cândva cadranul unei uși, aple- 
cându-şi capul sub grinda grea şi carbonizată a acoperişului 
care stătea de-a curmezișul peste intrare, apoi o luă repede la 
dreapta şi începu să coboare scările. 

— Nu mai zăboviţi. 

Faile schimbă câteva priviri cu celelalte femei. Era mai 
mult decât ciudat. 

— Dacă ne va scoate de-aici, mârâi Alliandre, smulgân- 
du-și coșul de jos, sunt dispusă să-i ofer obiectul în taină. 

Totuşi, ea aşteptă ca Faile să îşi ridice coşul şi să o ia îna- 
intea lor. 

Lemne carbonizate şi scânduri înnegrite atârnau deasu- 
pra treptelor din piatră care duceau în jos, însă lejeritatea cu 
care Galina intrase în clădire o linişti pe Faile. Femeia n-ar 
risca să fie îngropată de vie sau strivită chiar în momentul în 
care avea să obțină sceptrul. Razele de lumină care pătrun- 
deau prin găurile din ruină ofereau suficientă lumină ca să 
arate că beciul era destul de sigur în ciuda dezastrului care 
domnea deasupra. Butoaiele mari depozitate de-a lungul unui 
perete din piatră, multe dintre ele pârlite şi cu cepurile ieşite 
din cauza dogorii, sugerau că această clădire fusese un han 
sau o tavernă. Sau poate prăvălia vreunui negustor de vinuri. 
Regiunea dimprejurul oraşului Malden producea o cantitate 
mare de vin mediocru. 

Galina stătea în mijlocul pardoselii din piatră acoperită cu 
pietriş, într-o rază slabă de lumină. Expresia de pe chipul ei 
era calmul întruchipat al surorilor aes sedai, starea ei de agi- 
tație din zilele anterioare dispărând cu totul. 

— Unde este? întrebă ea pe un ton rece. Dă-mi-l. 

Faile îşi puse coşul jos și își vâri mâna adânc înăuntru. Când 
scoase sceptrul, mâinile Calinei zvâcniră. Faile îi întinse scep- 
trul, iar ea își întinse mâna spre el aproape şovăind. Dacă n-ar 
fi ştiut mai bine, Faile ar fi zis că femeia se temea să îl atingă. 
Degetele Calinei se încolăciră în jurul sceptrului și expiră în- 
delung. Smulse sceptrul, înainte ca Faile să apuce să îi dea 
drumul. Aes sedai părea să tremure, dar zâmbetul ei era... tri- 
umfător. 

— Cum ai de gând să ne scoţi din tabără? o întrebă Faile. Ar 
trebui să ne schimbăm veșmintele acum? 

Galina își deschise gura, apoi, brusc, îşi ridică mâna liberă, 
cu palma în exterior. Își înclină capul spre scări ca şi când ar 
fi ciulit urechile. 

— S-ar putea să nu fie nimic, zise ea cu blândeţe, dar ar fi 
mal bine să verific. Aşteptaţi aici și nu scoateţi un sunet. Nu 
scoateţi un sunet, şuieră ea printre dinți când Faile dădu să 
vorbească. 

Ridicându-și tivul robei din mătase, aes sedai se duse în 
grabă spre scări și începu să le urce ca o femeie îngrijorată de 
ceea ce ar putea descoperi la etaj. Picioarele îi dispărură în 
spatele scândurilor și grinzilor căzute. 


— Aţi auzit careva dintre voi ceva? șopti Faile. Toate dă- 
dură negativ din cap. Poate că ea îmbrățișează Puterea. Am 
auzit că asta poate... 

— Ba nu, o întrerupse Maighdin. N-am văzut-o niciodată 
îmbrăţișând... 

Brusc, lemnul trosni deasupra capetelor lor, iar grinzile și 
scândurile se prăbușiră cu un bubuit puternic, trimițând în 
aer nori de praf negru şi pietriş, care îi provocară Failei o cri- 
ză de tuse. Dintr-odată, mirosul de ars deveni la fel de preg- 
nant ca în ziua în care orașul Malden fusese cuprins de flă- 
cări. Ceva care căzu de sus o lovi cu putere în umăr, iar ea se 
ghemui, încercând să își protejeze capul. Cineva ţipă. Auzea 
cum alte obiecte care cădeau se izbeau de pardoseala din 
piatră a beciului. Scânduri sau bucăți de scânduri. Nimic nu 
scoase un sunet suficient de puternic ca să fie o grindă de 
acoperiş sau o bară grea. 

În cele din urmă - părea să fi trecut ore, deşi ar fi putut 
dura doar câteva minute - ploaia de moloz încetă. Norii de 
praf începeau să se subțieze. Ea se uită repede în jurul ei, 
căutându-le din priviri pe tovarășele ei, şi le văzu pe toate 
stând ghemuite pe pardoseală, protejându-și capetele cu bra- 
țele. Unele dintre găurile de deasupra erau mai mari acum. 
Toate erau pline de praf negru din cap până-n picioare. 

— E careva rănită? întrebă Faile, terminând cu o tuse. 

Praful nu se risipise complet, iar ea își simţea gâtlejul și 
limba acoperite cu un strat de praf. Acesta avea gust de căr- 
bune. 

— Nu, zise Alliandre, atingându-şi cu grijă creştetul. O 
zgârietură, atâta tot. 

Și celelalte negară că ar fi rănite, însă Arrela părea să își 
mişte cu băgare de seamă brațul drept. Fără îndoială că toate 
se aleseseră cu vânătăi, iar Faile credea că umărul ei stâng 
avea să se înnegrească şi să se învineţească în scurt timp, în- 
să nu putea socoti asta ca pe o rană adevărată. 

Apoi, zări scările şi îi veni să plângă. Dărâmăturile de dea- 
supra umpleau tot spaţiul unde se aflaseră scările odinioară. 
Se puteau strecura prin câteva găuri de deasupra. Faile cre- 
dea că putea ajunge la ele stând în picioare pe umerii Arrelei, 
însă se îndoia că reușea să se strecoare printr-una folosin- 
du-se doar de braţul sănătos. Sau că Arrela putea. Dacă vre- 

una din ele ar fi reuşit, s-ar fi trezit în mijlocul unei ruine arse 
şi cel mai probabil avea să se dărâme şi restul clădirii. 

— Nu! gemu Alliandre. Nu acum! Nu când eram atât de 
aproape! 

Ridicându-se în picioare, dădu fuga la dărâmături, apropi- 
indu-se cât putu de mult, mai lipindu-se de ele, și începu să 
strige: 

— Galina! Ajută-ne! Suntem blocate! Condu Puterea și ri- 
dică din calea noastră scândurile astea! Fă-ne loc ca să putem 
ieşi! Galina! Galina! Galina! 

Se lăsă jos, cu spatele lipit de amestecul de lemne, cu ume- 
rii lăsaţi. 

— Galina, îngână ea, plângând. Galina, ajută-ne! 

— Galina a plecat, zise Faile cu amărăciune. 

Femeia ar fi răspuns dacă s-ar mai fi aflat deasupra sau 
dacă ar fi avut vreo intenţie să le ajute. 

— Cum noi suntem blocate aici, jos, și crezându-ne moar- 
te, ea şi-a găsit scuza perfectă ca să plece fără noi. Oricum, nu 
ştiu dacă o aes sedai ar putea mișca lemnele astea, chiar dacă 
ar încerca. 

Nu voia să pomenească despre posibilitatea că Galina pu- 
sese la cale această scuză. Lumină, nu ar fi trebuit s-o pălmu- 
iască niciodată pe femeie. Însă era prea târziu pentru autoin- 
criminare. 

— Ce vom face acum? întrebă Arrela. 

— O să înlăturăm molozul ca să putem ieşi, ziseră Faile şi 
Maighdin în același timp. 

Faile o privi mirată pe cealaltă femeie. Pe fața murdară a 
servitoarei ei se citea determinarea unei regine. 

— Da, zise Alliandre, îndreptându-se de spate. 

Se întoarse şi chiar dacă lacrimile lăsară urme pe faţa ei 
acoperită de praf, nu mai apărură altele noi. Era cu adevărat 
o regină şi n-avea cum să-i placă să fie făcută de rușine de cu- 
rajul unei slujnice. 

— O să înlăturăm molozul ca să putem ieși. lar dacă nu 
vom reuși... Dacă nu vom reuși, nu voi muri îmbrăcată în asta! 

Desfăcându-și cureaua aurie, o azvârli cu dispreţ într-un 
colţ al beciului. Aceasta fu urmată de colierul auriu. 


— Vom avea nevoie de ele ca să ne putem croi drum prin 
tabăra shaido, zise Faile cu blândeţe. Poate că Galina nu ne va 
scoate de-aici, dar eu am de gând să plec azi. 

Dairaine făcea ca acest lucru să fie imperios. Bain şi Chiad 
nu o puteau ţine ascunsă multă vreme. 

— Sau, oricum, de îndată ce vom reuși să înlăturăm mo- 
lozul. Ne vom preface că am fost trimise să culegem fructe de 
pădure. Însă ea nu voia să ia în derâdere gestul îndrăzneţ pe 
care îl făcuse vasala ei. Totuşi, nu e nevoie să le purtăm acum. 

Scoțându-şi cureaua şi colierul, îşi îndreptă coşul și le pu- 
se deasupra robelor murdare de gai'shain. Celelalte o imitară. 
Alliandre își recuperă cureaua și colierul, cu un râset trist. 
Măcar râdea din nou. Faile îşi dorea să poată râde şi ea. 

Talmeș-balmeşul de lemne carbonizate şi scânduri pe ju- 
mătate arse care umpleau casa scării semăna cu unul dintre 
acele puzzle-uri ale fierarului care îi plăceau atât de mult lui 
Perrin al ei. Aproape toate păreau să sprijine altceva. Mai rău, 
lemnele grele le-ar putea da bătăi de cap chiar dacă ele şi-ar 
uni forţele. Dar, dacă ar reuși să își facă suficient loc ca să se 
strecoare printre grinzile groase... Dacă s-ar târî, ar fi un lu- 
cru periculos. Dar atunci când o cale periculoasă era singurul 
drum spre un loc sigur, trebuia să o apuci. 

Câteva scânduri fură înlăturate cu ușurință și strânse în 
partea din spate a beciului, dar după aceea, totul trebui ales 
cu băgare de seamă, cercetat ca să se asigure că nu avea să se 
prăbușească nimic dacă acel lucru era înlăturat. Pipăiau cu 
mâinile cât de adânc puteau fi în acea grămadă, căutând cuie 
care puteau fi prinse, încercând să nu se gândească la faptul 
că întreaga grămadă se putea mișca şi, apucând o bârnă, totul 
să cadă. Abia după aceea puteau începe să tragă, uneori două 
împreună, din ce în ce mai tare până când bucata începea să 
cedeze. Era o muncă anevoioasă, căci grămada gemea sau se 
mişca ușor. Toate se dădeau repede în spate, ținându-şi res- 
piraţia, atunci când se întâmpla asta. Niciuna nu se mișca pâ- 
nă când erau sigure că grămada de lemne nu avea să se pră- 
bușească. Această muncă deveni centrul universului lor. 
Odată, Faile crezu că auzise lupi urlând. De obicei, lupii o fă- 
ceau să se gândească la Perrin, dar nu şi de astă dată. Munca 
era totul. 

Apoi, Alliandre trase de o scândură carbonizată, înlătu- 
rând-o, şi toată grămada începu să se clatine, cu un zgomot 
înfiorător. Spre ele. Toate fugiră spre partea din spate a be- 
ciului când grămada se prăbuși cu un zgomot asurzitor, arun- 
când în aer alți nori de praf. 

Când ele se opriră din tușşit şi putură vedea din nou, ca 
prin ceață, din cauza prafului care mai plutea încă în încăpe- 
re, un sfert din încăpere era umplută. Toată munca lor fusese 
în zadar. Mai rău, grămada se înclina spre ele într-un mod 
periculos. Gemând, aceasta se înclină încă puţin spre ele, apoi 
se opri. După felul în care arăta, dacă vreuna dintre ele ar fi 
tras de o scândură, ar fi făcut ca întreaga grămadă să le cadă 
în cap. Arrela începu să plângă încet. Găurile lăsau să pătrun- 
dă lumina îmbietoare prin ele, iar lor le îngăduiau să vadă 
strada şi cerul. Dar niciuna nu s-ar fi putut strecura prin ele, 
nici măcar Lacile. Faile putea vedea fâșia de material roșu pe 
care îl folosise Galina ca să marcheze clădirea. Aceasta fâlfâi 
puţin în adierea vântului. 

Holbându-se la acea fâșie, o strânse de umăr pe Maighdin. 

— Vreau să încerci să faci ca acea eșarfă să facă ceva ce 
vântul nu poate face. 

— Vrei să atragi atenția? zise Alliandre cu glas răguşit. E 
mult mai probabil să atragi atenţia clanului Shaido decât cea 
a altcuiva. 

— Mai bine aşa decât să murim de sete aici, jos, răspunse 
Faile, cu o voce mai aspră decât și-ar fi dorit. 

În acest caz, ea nu l-ar mai vedea niciodată pe Perrin. Da- 
că Sevanna avea s-o pună în lanţuri, măcar va fi în viață ca să 
o salveze. El avea s-o salveze; știa asta. Acum, datoria ei era 
să le ţină în viață pe femeile care o urmau. lar dacă asta în- 
semna captivitate, atunci aşa să fie! 

— Maighdin? 

— Mi-aş putea petrece toată ziua încercând să îmbrățișez 
Izvorul fără să reușesc, zise femeia cu părul auriu pe un ton 
posomorât. Stătea cu umeri aplecaţi, privind în gol. Expresia 
de pe chipul ei sugera că vedea un hău căscându-se la picioa- 
rele ei. Chiar dacă reuşesc să îl îmbrățișez, aproape niciodată 
nu reușesc să fac o împletitură. 

Faile își luă mâna de pe umărul lui Maighdin şi începu să-i 
mângâie părul. 


— Ştiu că este greu, zise pe un ton liniștitor. Ei bine, ca să 
fiu sinceră, nu ştiu. Eu n-am făcut-o niciodată. Dar tu, da. Și-o 
poți face din nou. Vieţile noastre sunt în mâinile tale, Maighdin. 
Știu ce forță zace în tine. Am văzut-o de nenumărate ori. Nu-ţi 
stă în fire să te dai bătută. Știu că poți s-o faci. La fel ştii şi tu. 

Maighdin își îndreptă spatele încet, iar disperarea îi dis- 
păru de pe față. Poate mai vedea încă acel hău, dar, dacă era 
să cadă în el, ea avea să o facă fără nicio tresărire. 

— Voi încerca, zise ea. Privi fix eșarfa aceea vreme înde- 
lungată, apoi clătină din cap, descurajată. Izvorul este acolo, 
la fel cum e soarele dincolo de buza orizontului, zise ea în 
şoaptă, dar de fiecare dată când încerc să îl îmbrăţișez, este 
ca şi când aş încerca să prind fumul cu degetele. 

Faile scoase în grabă robele de gai'shain din coșul ei şi din 
altul, fără să-i pese că curelele şi colierele din aur căzură pe 
pardoseala din piatră. 

— Stai jos, zise ea, aranjând robele într-o grămadă. Fă-te 
comodă. Ştiu că poţi s-o faci, Maighdin. 

Împingând-o pe cealaltă femeie să se așeze, își îndoi pi- 
cioarele şi se aşeză lângă ea. 

— Poţi s-o faci, zise Alliandre cu blândeţe, așezându-se în 
partea cealaltă a lui Maighdin. 

— Da, poţi, șopti Lacile, alăturându-li-se. 

— Ştiu că poţi, zise Arrela, așezându-se pe pardoseală. 

Timpul se scurgea, fără ca Maighdin să-şi ia privirea de la 
eşarfă. Faile îi șoptea vorbe de încurajare, fără a conteni să 
spere. Brusc, eşarfa înțepeni, ca şi când ceva ar fi întins-o. Un 
zâmbet minunat apăru pe buzele lui Maighdin când eşarfa 
începu să se legene înainte și înapoi ca o pendulă. Aceasta se 
legănă de şase, şapte, opt ori. Apoi fâlfâi în adierea vântului, 
devenind moale. 

— A fost minunat, zise Faile. 

— Minunat, repetă Alliandre. Ne vei salva, Maighdin. 

— Da, murmură Arrela. Ne vei salva, Maighdin. 

Existau multe soiuri de bătălii. Şezând pe pardoseală, şop- 
tind vorbe de încurajare, Maighdin căznindu-se să găsească 
ceva ce arareori găsea, ele luptau pentru vieţile lor în vreme 
ce eşarfa se legăna, apoi fâlfâia în adierea vântului, se legăna, 
apoi cădea moale. Dar ele continuau să lupte. 

Galina îşi ținea capul plecat și încerca să nu grăbească pa- 
sul în timp ce străbătea orașul Malden, trecând pe lângă șu- 
voaiele de femei și bărbaţi înveșmântaţi în alb, care intrau cu 
gălețile goale şi ieșeau cu ele pline. Nu voia să atragă atenția, 
căci nu purta cureaua și colierul acelea blestemate. Și le puse- 
se când se îmbrăcase în toiul nopții, în vreme ce Therava dor- 
mea încă, dar îi făcuse o deosebită plăcere să le scoată și să le 
ascundă printre veşminte şi alte lucruri pe care și le pregătise 
în taină pe când avea să evadeze. Și-apoi, Therava s-ar fi înfu- 
riat dacă s-ar fi trezit şi şi-ar fi dat seama că ea lipseşte. Ar fi 
poruncit ca „micuța Lina” să fie supravegheată și toată lumea o 
deosebea după podoabele acelea. Ei bine, ei vor plăti acum ca 
să o ajute să se întoarcă în Turn, să se întoarcă unde îi era lo- 
cul. Aroganta Faile și celelalte neghioabe erau moarte sau 
aproape moarte, iar ea era liberă. Mângâie sceptrul, care era 
ascuns în mânecă, și o străbătu un fior de încântare. Liberă! 

Nu îi plăcea că avea s-o lase pe Therava în viață, dar, dacă 
cineva ar fi intrat în cortul femeii și ar fi găsit-o cu un cuțit 
împlântat în inimă, Galina ar fi fost prima suspectă. Și-apoi... 
În mintea ei îşi făcură apariţia tot soiul de imagini: cu ea 
aplecându-se pe furiș deasupra Theravei care dormea, ţinând 
pumnalul femeii în mână, cu Therava care își deschidea brusc 
ochii, întâlnindu-i pe ai ei în întuneric, cu ea ţipând, cu mâna 
ei deschizându-se tremurătoare şi scăpând cuțitul, cu ea im- 
plorând, cu Therava... Nu. Nu! Lucrurile nu ar fi decurs astfel. 
Cu siguranță că nu! O lăsase pe Therava în viaţă de nevoie, nu 
pentru că era... Din niciun alt motiv. 

Dintr-odată, nişte lupi începură să urle. Erau lupi peste 
tot. O duzină sau mai mult. Picioarele i se opriră de unele 
singure. Un amestec pestriţ de corturi o înconjurau: cu pereţi, 
ascuțite, joase ale aielilor. Trecuse rapid prin porțiunea ta- 
berei locuite de gai'shaini fără să îşi dea seama. Îşi ridică ochi 
spre creasta ce se înălța la apus de Malden și tresări. O ceață 
densă învăluia toată lungimea crestei, ascunzând copacii în 
toate direcţiile cât putea vedea cu ochii. Zidurile orașului as- 
cundeau creasta dinspre răsărit, însă era sigură că și aceasta 
era învăluită în ceaţă. Bărbatul sosise! Marele Senior venise 
ca s-o păzească, iar ea ajunsese la fix. Ei bine, el nu avea să-și 
găsească soția cea neghioabă chiar dacă ar reuși să supra- 


viețuiască faptelor pe care urma să le înfăptuiască şi nici pe 
Galina Casban nu avea s-o găsească. 

Mulțumindu-i Marelui Senior că Therava nu îi interzisese 
să călărească - femeia preferase să o lase să creadă că i-ar 
îngădui acest lucru, dacă avea să fie îndeajuns de smerită 
Galina se grăbi spre locul unde își ascunsese lucrurile. Proștii 
care voiau să moară aici n-aveau decât să moară. Ea era libe- 
ră. Liberă! 

CAPITOLUL 29 
Ultimul nod 


Perrin stătea chiar sub creastă, aproape de marginea ceţii, 
şi cerceta tabăra şi orașul din vale înconjurat de ziduri. Până 
la nivelul solului erau o sută cincizeci de metri de pantă des- 
tul de abruptă, presărată pe ici, pe acolo cu tufișuri, apoi încă 
aproximativ cinci sute de metri de câmp deschis până la pri- 
mele corturi, apoi mai bine de o milă până la oraş. Părea atât 
de aproape acum. El nu își folosi ocheanul. O strălucire re- 
flectată în lentilă a soarelui care tocmai se înălța deasupra ori- 
zontului, o fâşie subțire roșu-aurie, putea strica totul. larba 
verde din jurul lui se unduia, însă nu se mișca de-a binele 
odată cu adierea vântului, chiar și atunci când acesta sufla în 
rafale şi îi mișca mantia. Ceaţa deasă de pe creasta din depăr- 
tare, care ascundea vederii moara de vânt ce se afla acolo, pă- 
rea a fi prea nemişcată, dacă te uitai atent la ea o vreme. Cât 
timp avea să treacă până când cineva din corturile acelea 
avea să observe? Nu se mai putea face nimic în această pri- 
vință. Ceaţa era asemenea unei ceţi obișnuite, umedă și puţin 
rece, dar Neald așternuse cumva aceste neguri, înainte să ple- 
ce ca să se ocupe de alte treburi. Soarele nu avea să le alunge 
nici la amiază - cel puţin asta susținea asha'manul. Totul 
avea să ia sfârşit până la amiază, într-un fel sau altul, dar Per- 
rin spera că bărbatul avea dreptate. Cerul era senin și părea 
să fie o zi călduță pentru acel început de primăvară. 

Doar câţiva shaido păreau să fie ieşiţi în tabără, însă mii 
de siluete înveşmântate în alb mișunau printre corturi. Zeci 
de mii. Ochii lui tânjeau să o găsească pe Faile printre ele, ini- 
ma lui tânjea să o vadă, dar era ca și când ar fi încercat să gă- 
sească acul în carul cu fân. În schimb, îşi îndreptă privirea 


spre porţile orașului, care erau larg deschise ca de fiecare da- 
tă când se uitase în direcţia lor. Îmbietor de deschise. Acestea 
îl chemau. În curând, Faile şi tovarășele ei aveau să ştie că so- 
sise momentul ca ele să se îndrepte spre acele porți şi spre 
fortăreața cu turnuri care se înălța mătăhăloasă spre capătul 
dinspre miazănoapte al oraşului. Ea trebuie că îşi îndeplinea 
îndatoririle, dacă Fecioarele aveau dreptate în ceea ce privea 
modul în care erau tratați prizonierii făcuți gai'shain. Dar ea 
ştia să se furişeze și să se ducă la fortăreață. Atât ea, cât și to- 
varăşele ei, cel mai probabil și Alyse. Indiferent ce complotau 
împotriva celor din clanul Shaido, surorile aes sedai nu și-ar 
fi dorit să rămână pe câmpul de bătălie. O a doua soră în for- 
tăreață putea fi de folos. Facă Lumina să nu se ajungă la asta. 

El făcuse cu mare atenţie câte un plan pentru orice even- 
tualitate pe care și-o putea imagina, chiar şi în caz de dezas- 
tru, însă această situație nu era un puzzle al fierarului, indi- 
ferent cât de mult şi-ar fi dorit. Bucăţile din fier răsucite din- 
tr-un puzzle al fierarului se mișcau doar în anumite direcții. 
Dacă le mişcai în direcția corectă, rezolvai acest puzzle. Oa- 
menii se puteau mişca în nenumărate direcții, câteodată în 
direcții pe care nu le credeai a fi posibile decât atunci când se 
întâmpla. Oare planurile lui aveau să-și urmeze cursul stabilit 
dacă shaido făceau ceva neașteptat? Căci aproape sigur aceş- 
tia aveau să facă ceva neașteptat, iar, în schimb, el nu putea 
decât să spere că acest lucru nu va duce la acel dezastru. 
Aruncând o ultimă privire plină de dor spre porţile orașului 
Malden, se întoarse şi urcă înapoi pe creastă. 

În ceaţă, nici măcar el nu putea vedea mai departe de zece 
metri, dar în scurt timp îl găsi pe Dannil Lewin printre copa- 
cii de pe creastă. Mai degrabă uscățiv decât zvelt, cu un nas ca 
un târnăcop și cu o mustață deasă în stilul taraboner, Dannil 
ieşea în evidenţă chiar și-atunci când nu îi puteai vedea lim- 
pede fața. Alți bărbaţi din Ținutul celor Două Râuri erau niște 
siluete în spatele lui, devenind din ce în ce mai estompate 
odată cu mărirea distanței. Majoritatea stăteau ghemuiţi pe 
călcâie sau şedeau pe pământ, odihnindu-se cât mai aveau 
ocazia. Jori Congar încerca să îi atragă pe unii într-un joc de 
zaruri, dar nu făcea gălăgie, aşa că Perrin îl lăsă în pace. Ori- 
cum, nimeni nu îi acceptă invitaţia. Jori era neobișnuit de 
norocos la zaruri. 

Dannil făcu o plecăciune adâncă atunci când îl văzu pe 
Perrin și murmură: „Seniore”. Bărbatul petrecuse prea mult 
timp în compania acoliților Failei. El îi spunea „cel ce a do- 
bândit luciu”, ce-o mai fi însemnând şi asta. Bărbatul nu era o 
bucată de alamă. 

— Ai grijă ca nimeni să nu facă vreo prostie, așa cum toc- 
mai am făcut eu, Dannil. Ochii ageri din vale ar putea observa 
mişcare la marginea ceții şi să trimită oameni ca să cerceteze. 

— Seniore, se auzi vocea seacă a lui Balwer din ceaţă. A, 
aici erai, Seniore? 

Bărbatul mărunt şi slab ca un băț își făcu apariţia, urmat 
de două siluete mai mari, deși una nu era cu mult mai înaltă. 
Acestea se opriră la un semn al lui, niște siluete neclare în 
ceață, iar el înaintă singur. 

— Masema și-a făcut apariţia mai jos, Seniore, zise el în- 
cet, împreunându-și mâinile. M-am gândit c-ar fi mai bine să-i 
țin departe pe Haviar şi pe Nerion de ochii lui şi ai oamenilor 
lui, având în vedere împrejurările. Nu cred că îi bănuiește. 
Cred că ar pune să fie ucis oricine i-ar da de bănuit. Ochii care 
nu se văd se uită. E cel mai bine așa. 

Perrin îşi încleştă fălcile. Masema trebuia să fie dincolo de 
creasta dinspre răsărit, împreună cu oastea lui, dacă putea fi 
numită astfel. Nu îi numărase pe bărbaţii aceia - şi pe cele câ- 
teva femei - când trecuseră stingheriţi prin porțile deschise 
de doi asha'mani. Și erau douăzeci de mii, dar parcă ar fi fost 
unul. Masema vorbise întotdeauna în termeni vagi despre nu- 
mărul lor, iar Perrin nu avusese o numărătoare precisă până 
noaptea trecută. Zdrențăroşi și murdari, doar unul pe ici, pe 
colo purta un coif, darămite o platoşă, însă fiecare ţinea în 
mână o sabie sau o suliță sau un topor, o halebardă sau o ar- 
baletă. Inclusiv femeile. Femeile care făceau parte din grupul 
de adepţi ai lui Masema erau de departe într-o stare mai jal- 
nică decât bărbaţii, iar asta spunea ceva. În majoritatea cazu- 
rilor, aceştia erau buni doar la a băga spaima în oameni, fă- 
cându-i să jure că îl vor urma pe Dragonul Renăscut - culorile 
i se învolburau în cap și fură împrăștiate în toate părțile de 
furia lui —, asta şi a-i ucide dacă aceștia refuzau. Azi, aveau un 
scop mai bun. 

— Poate a sosit vremea ca Haviar şi Nerion să se țină de- 
parte de oamenii lui Masema pentru totdeauna, zise el. 


— Dacă dorești asta, Seniore, dar, după părerea mea, aceș- 
tia sunt la fel de siguri cât poate fi un om care se îndeletni- 
ceşte cu ce se îndeletnicesc ei. Plus că sunt dornici. Balwer își 
înclină capul într-o parte, semănând cu o pasăre curioasă co- 
coțată pe o ramură. N-au fost corupți, dacă de asta te temi, 
Seniore. Acest lucru este întotdeauna periculos atunci când 
trimiți un om să se prefacă a fi ceea ce nu este, dar am miro- 
sul fin pentru astfel de lucruri. 

— 'Ține-i aproape, Balwer. După ziua de azi, cu puţin no- 
roc, s-ar putea să nu mai rămână cine știe ce din oastea lui 
Masema ca să mai fie nevoie să o spioneze. S-ar putea să nu 
mai fie nici Masema ca să-și mai facă griji în privinţa lui. 

Perrin cobori panta presărată cu arbuști, trecând pe lângă 
locul unde așteptau lăncerii mayeneri și ghealdanini lângă caii 
lor în ceața deasă, cu lăncile proptite pe umeri sau cu vârfurile 
din oţel ale acestora înfipte în pământ. Coifurile şi platoşele ro- 
şii ale Gărzilor Înaripate ar fi putut fi destul de sigure pe creas- 
tă, dar nu şi armura lustruită a ghealdaninilor, iar din moment 
ce Gallenne și Arganda se zburleau amândoi dacă unul era fa- 
vorizat în fața celuilalt. Amândoi așteptau aici. Ceaţa se întin- 
dea pe o distanţă destul de mare - Neald susținea că fusese in- 
tenționat, dar mirosise a mirare și a încântare atunci când își 
dăduse seama ce făcuse. Așadar Perrin înainta încă prin ea 
când ajunse la baza crestei, unde stăteau înșirate toate telegile 
cu roți mari cu caii înhămați. Siluetele estompate ale căruțași- 
lor cairhienini mișunau pe lângă ele, verificând hamurile, 
strângând frânghiile care fixau acoperișurile din pânză. 

Masema aștepta, iar Perrin nu își dorea nimic mai mult 
decât să-i vină de hac bărbatului, dar zări silueta îndesată a 
lui Basel Gill lângă una dintre telegi şi o luă într-acolo. Lini era 
cu el, înfofolită într-o mantie neagră. La fel și Breane, care își 
ținea braţul petrecut pe după mijlocul lui Lamgwin, servito- 
rul mătăhălos al lui Perrin. Jupânul Gill îşi scoase pălăria cu 
boruri largi, lăsându-și la vedere părul rar şi cărunt, pieptă- 
nat pe spate ca să acopere o porțiune de chelie care se încă- 
pățâna să rămână neacoperită. Lini pufni și evită în mod voit 
să se uite la Perrin, prefacându-se că își aranja gluga. Mirosea 
a furie şi teamă. Jupânul Gill mirosea a teamă. 

— A sosit vremea să te îndrepți spre miazănoapte, jupâne 
Gill, spuse Perrin. Când vei ajunge la munţi, urmează linia lor 

până vei da de Calea Jehannah. Cu puţin noroc, te vom ajunge 
din urmă înainte să ajungi la munți; dar dacă nu, trimite-i pe 
servitorii Alliandrei spre Jehannah, iar tu ia-o spre răsărit prin 
trecătoare, apoi din nou spre miazănoapte. Te vom urma cât 
putem de îndeaproape. 

Dacă nu avea să se abată prea mult de la planul lui... Lumi- 
nă, el era fierar, nu soldat. Dar până şi Tylee acceptase în cele 
din urmă că era un plan bun. 

— Nu voi pleca de-aici până când nu voi şti că Maighdin 
este teafără, rosti Lini în ceaţă, în vocea ei subțire simţin- 
du-se pumnale de oțel. Și domniţa Faile, desigur. 

Jupânul Gill își frecă ceafa cu o mână. 

— Seniore, Lamgwin şi cu mine ne-am gândit că poate am 
putea da o mână de ajutor. Domnița Faile înseamnă foarte 
mult pentru noi, iar Maighdin... Maighdin este una de-a noas- 
tră. Ştiu să deosebesc un capăt al sabiei de celălalt. La fel şi 
Lamgwin. 

El avea una prinsă la cureaua încinsă în jurul trupului său 
corpolent, dar Perrin era pregătit să mănânce sabia aceea 
dacă bărbatul o mânuise vreodată în ultimii douăzeci de ani. 
Breane îl strânse și mai tare pe Lamgwin, dar uriașul o bătu 
uşor pe umăr și își odihni mâna pe mânerul sabiei sale scur- 
te. Ceaţa îi ascundea fața plină de cicatrici și noadele degete- 
lor rupte. Era un bătăuș ce se încăiera prin taverne, deşi era 
un om bun chiar și-așa. Dar nu putea fi niciodată spadasin. 

— Tu eşti shambayanul meu, jupâne Gill, zise Perrin pe un 
ton ferm. Este datoria ta să îi duci într-un loc sigur pe căru- 
țași, pe grăjdari şi pe servitori. A ta și a lui Lamgwin. Și-acum, 
haideţi, puneţi-vă pe treabă! 

Bărbatul îndesat încuviință din cap fără tragere de inimă. 
Breane răsuflă încet, uşurată, când Lamgwin își atinse frun- 
tea cu noadele degetelor în semn de supunere. Perrin se în- 
doia că bărbatul ar fi putut auzi acel oftat, însă Lamgwin o cu- 
prinse cu brațul și îi șopti vorbe liniştitoare. 

Lini nu fu atât de supusă. Cu spatele drept ca o scândură, 
ca vorbi din nou prin ceaţă: 

— Nu voi pleca de-aici până când nu voi şti... 

Perrin bătu din palme, producând un zgomot puternic, fă- 
când-o să tresară şi să se uite la el. 


— Tot ce poți face aici este să te pricopseşti cu vreo boală 
pentru că stai în aerul acesta umed. Asta și să mori, dacă 
shaido vor reuşi să străpungă rândurile noastre. O voi scoate 
pe Faile de-acolo. Le voi scoate pe Maighdin și pe celelalte 
de-acolo. 

Asta avea să facă, sau să moară încercând. Însă nu avea 
niciun rost să spună asta, cum nu avea vreun motiv. Trebuiau 
să fie convinși până în măduva oaselor că el avea să îi ajungă 
din urmă împreună cu Faile şi cu celelalte. 

— Te vei îndrepta spre miazănoapte, Lini. Faile s-ar supă- 
ra pe mine dacă aş îngădui să ţi se întâmple ceva. Jupâne Gill, 
al grijă ca ea să călărească alături de tine chiar de-ar fi s-o legi 
şi s-o pui în spatele telegii. 

Jupânul Gill tresări, mototolindu-și pălăria cu mâinile. Brusc, 
mirosea a panică, iar Lini a pură indignare. Amuzamentul 
umplu mirosul lui Lamgwin, iar el începu să îşi frece nasul ca 
şi când ar fi vrut să-şi ascundă un zâmbet, dar, în mod ciudat, 
Breane mirosea și ea a indignare. Ei bine, el nu pretinsese 
niciodată că ar înțelege femeile. Dacă n-o putea înţelege pe 
femeia cu care era însurat, ceea ce nu reușea să facă de cele 
mai multe ori, atunci era puțin probabil să ajungă să le înţe- 
leagă vreodată pe restul. 

În cele din urmă, Lini urcă lângă unul dintre căruţaşi fără 
a fi nevoie să fie forțată, deși îi trase o palmă peste mână ju- 
pânului Gill atunci când acesta încercă să o ajute, iar carava- 
na de telegi începu să înainteze agale spre miazănoapte, prin 
ceață. În spatele telegilor, încărcate doldora cu corturile şi 
lucrurile personale ale înțeleptelor, mărșăluia un grup de 
gai shaini în veşminte albe, smeriţi chiar şi-acum, bărbați şi 
femei cu glugile pe cap și cu ochii în pământ. Erau din clanul 
Shaido, luați prizonieri în Cairhien, iar peste câteva luni, 
aceştia aveau să lepede veșmintele albe și să se întoarcă la 
clanul lor. Perrin dăduse poruncă să fie supravegheați cu dis- 
creție, în ciuda asigurărilor înțeleptelor că aceştia vor adera 
la ji'e'toh în această privinţă, indiferent de câţi alţii îl aban- 
donaseră. Se părea că înțeleptele aveau dreptate. Erau în con- 
tinuare tot şaptesprezece. Niciunul nu încercase să fugă și să 
îi avertizeze pe shaido aflaţi dincolo de creasta muntelui. Osi- 
ile telegilor fuseseră unse din belşug, însă acestea tot mai 

trosneau sau scârțâiau în urechile lui. Cu puţin noroc, el şi 
Faile îi vor prinde din urmă înainte să ajungă la munți. 

Pe măsură ce coloana de cai de rezervă trecea pe lângă el, 
legați cu frânghii lungi ținute de grăjdarii călare, o Fecioară 
își făcu apariţia prin ceaţă, coborând spre caravana de telegi. 
Încetul cu încetul ea se materializă în Sulin, cu shoufa în jurul 
grumazului lăsându-i la vedere părul alb, tuns scurt, şi cu 
vălul negru atârnându-i pe piept. Dacă nu avea să accepte 
tămăduirea din partea uneia dintre surori, tăietura proaspătă 
de pe obrazul ei stâng avea să adauge o nouă cicatrice pe chi- 
pul ei. Dar putea să nu accepte. Fecioarele păreau să aibă o 
atitudine ciudată când venea vorba despre ucenicele înțelep- 
telor, sau poate acest lucru se datora faptului că aceste uce- 
nice erau aes sedai. Acestea o considerau ucenică până şi pe 
Annoura, chiar dacă ea nu era. 

— Santinelele shaido de la miazănoapte sunt moarte, Perrin 
Aybara, zise ea. La fel şi bărbaţii care mergeau să le înlocu- 
iască. Au dansat bine, pentru niște shaido. 

— Aţi avut victime? întrebă el încet. 

— Elienda şi Briain s-au trezit din visare. Zici că vorbea 
despre vreme, nu despre două femei moarte pe care le cu- 
noștea. Cu toţii trebuie să ne trezim, în cele din urmă. A tre- 
buit să o cărăm în braţe pe Aviellin ultimele două mile. Va 
avea nevoie de tămăduire. 

Aşadar, ea avea să accepte. 

— O voi trimite pe una dintre surorile aes sedai cu tine, 
zise el, privind în jurul lui prin ceaţă. În afară de coloana de 
cai care trecea pe lângă el, nu putu să vadă nimic. De îndată 
ce voi putea găsi una. 

Îl găsiră aproape în momentul în care el vorbi. Annoura şi 
Masuri ieşiră din ceață, conducându-și caii de căpăstru, îm- 
preună cu Berelain și Masema, capul lui ras lucind de ume- 
zeală. 

Chiar și prin ceaţă i se putea vedea haina maro mototolită 
şi cârpelile de pe umăr. Nicio podoabă din aur furată de acoli- 
ţii lui nu i se vedea pe mâini. Toate erau oferite săracilor. Aces- 
ta era singurul lucru bun care putea fi spus despre Masema. 
Pe de altă parte, un mare număr din săracii care primeau au- 
rul pentru a se putea hrăni ajunseseră la sărăcie pentru că li 
se furaseră bunurile, iar prăvăliile şi fermele lor fuseseră in- 


cendiate de oamenii lui Masema. Dintr-un oarecare motiv, în 
dimineața aceea, Berelain purta cununa Primei din Mayene, 
cu şoimul auriu în zbor deasupra sprâncenelor ei, deși rochia 
de călărie şi mantia îi erau dintr-un material simplu gri-în- 
chis. Dincolo de parfumul floral slab, în mirosul ei se simțea 
răbdare şi neliniște, cea mai ciudată combinaţie pe care o mi- 
rosise vreodată Perrin. Cele șase înțelepte îi însoțeau, cu 
mantiile negre drapate peste braţe și cu basmalele împături- 
te legate în jurul tâmplelor astfel încât să le țină în loc părul 
lung. Colierele şi brățările lor din aur și fildeş o făceau pe 
Berelain să pară a fi înveşmântată simplu măcar o dată. Și 
Aram se număra printre ei, mânerul în formă de cap de lup al 
sabiei lui ițindu-se deasupra umărului său cu dungi roșii, iar 
ceața nu reușea să ascundă absenţa căutăturii lui încruntate 
obișnuite. Bărbatul pluti spre Masema, părând a se scălda 
parcă într-o lumină pe care o emana acela. Perrin se întrebă 
dacă n-ar fi trebuit să îl trimită pe Aram cu caravana de te- 
legi. Dacă ar fi făcut-o, era convins că Aram ar fi sărit din te- 
leagă şi s-ar fi furişat înapoi de îndată ce Perrin l-ar fi pierdut 
din vedere. 

— Janina se va ocupa de asta, zise Edarra. Este mai pri- 
cepută decât tine, Masuri Sokawa. 

Masuri strânse din buze, dar rămase tăcută. Înţeleptele 
erau în stare să îi aplice lovituri de nuia unei ucenice dacă 
aceasta vorbea la momentul nepotrivit, chiar dacă întâmpla- 
rea făcea ca aceasta să fie aes sedai. Sulin o conduse pe Janina, 
o femeie cu părul bălai, pe care nu părea să o tulbure nimic 
niciodată, în ceaţă, aceasta păşind la fel de repede ca Sulin în 
ciuda poalelor sale umflate. Așadar, înțeleptele învățaseră tă- 
măduirea, ai? Acest lucru putea fi de folos mai târziu, în ziua 
aceea; facă Lumina să nu fie nevoie prea des. 

Privind cum cele două sunt înghiţite de negură, Masema 
mormăi. Ceaţa deasă îi ascundea privirea mereu intensă din 
ochii adânciţi în orbite şi cicatricea albă triunghiulară de pe 
obraz, însă Perrin îi simțea mirosul puternic în nări, ca un 
brici proaspăt ascuţit care era mânuit cu frenezie. Uneori, 
acel miros al nebuniei îl făcea să creadă că nasul avea să-i 
sângereze dacă îl inspira. 

— E îndeajuns de rău că le foloseşti pe blestematele astea 
de femei care fac numai ce-ar face Seniorul Dragon, fie-i nu- 

mele binecuvântat, zise Masema, în vocea lui simțindu-se in- 
tensitatea pe care ceața o ascundea în privirea lui. 

Culorile care se învălmăşeau în capul lui Perrin se mate- 
rializară o clipă într-o imagine cu Rand şi Min și un bărbat 
înalt în haină neagră, un asha'man. Fu străbătut de o undă de 
şoc din cap până-n picioare. Rand nu mai avea mâna stângă! 
N-avea importanţă. Indiferent ce se întâmplase, se întâmpla- 
se. lar în ziua aceea, avea treabă în altă parte. 

—...dar dacă ele ştiu să tămăduiască, continuă Masema, va 
fi cu atât mai greu să îi omorâm pe sălbatici. Păcat că nu le 
îngădui seanchanilor să le pună lesă. 

Privirea piezişă pe care le-o aruncă Annourei şi lui Masuri 
sugera că el le includea și pe ele, în ciuda faptului că amân- 
două îl vizitaseră în taină de mai multe ori. Acestea îl priviră 
cu calmul specific surorilor aes sedai, deşi Masuri îşi mișcă 
mâinile o dată ca şi când ar fi vrut să îşi netezească poalele 
maro. „Dacă ea spusese că se răzgândise şi că acum credea că 
bărbatul trebuia ucis, atunci de ce se mai întâlnea cu el? De ce 
se întâlnea Annoura? De ce le îngăduia acest lucru Masema?” 
El le detesta pe aes sedai. Poate că acum, când Haviar şi 
Nerion nu mai aveau nevoie de protecţie, aveau să fie găsite 
şi răspunsurile. 

Înţeleptele se clintiră în spatele lui Masema. Carelle cea 
cu părul de foc, care părea a fi temperamentală fără să știe 
asta, mângâie mânerul pumnalului săi, iar Nevarin, care i-ar 
fi putut da lecții Nynaevei când venea vorba despre furie, îl 
strânse în pumn pe al ei. Masema ar fi trebuit să simtă privi- 
rile acelea sfredelindu-i spatele, însă mirosul lui nu se schim- 
bă deloc. O fi fost el nebun, dar niciodată laş. 

— Ai vrut să-i vorbeşti seniorului Perrin, seniore Profet, 
zise Berelain cu blândeţe, deși Perrin simțea mirosul efortu- 
lui pe care ea îl făcea să nu zâmbească. 

Masema se holbă la ea. 

— Sunt doar Profetul Seniorului Dragon, nu senior. Acum, 
Seniorul Dragon este singurul senior. Venirea lui a rupt toate 
legăturile şi a distrus toate titlurile. Regii și reginele, seniorii 
şi domniţele sunt praf sub tălpile lui. 

Nuanţele care se învolburau ameninţară din nou, dar Perrin 
le alungă. 


— Ce cauţi aici? întrebă el pe un ton poruncitor. N-avea 
rost să vorbească pe ocolite cu Masema. Bărbatul era de ne- 
clintit. Ar trebui să fii împreună cu oamenii tăi. Ai riscat să fii 
văzut venind aici şi vei risca din nou când vei face cale-ntoar- 
să. N-am încredere că oamenii tăi vor rezista cinci minute da- 
că nu vei fi tu acolo ca să-i ţii locului. O vor lua la fugă de în- 
dată ce îi vor vedea pe shaido venind spre ei. 

— Nu sunt oamenii mei, Aybara. Sunt oamenii Seniorului 
Dragon. Lumină, atunci când se afla în preajma lui Masema, el 
trebuia să alunge culorile acelea la fiecare câteva minute! L-am 
lăsat pe Nengar la conducere. A purtat mai multe bătălii de- 
cât ţi-ai putea închipui tu. Inclusiv împotriva sălbaticilor. De 
asemenea, le-am dat poruncă femeilor să îi ucidă pe toţi băr- 
baţii care vor încerca să fugă și am lăsat să se înțeleagă că îi 
voi vâna până la ultimul pe aceia care vor scăpa de femei. Vor 
rezista până la ultimul, Aybara. 

— Vorbeşti ca şi când nu te mai întorci, zise Perrin. 

— Am de gând să stau prin preajma ta. Poate că ceața as- 
cundea intensitatea din ochii lui Masema, dar Perrin o putea 
simţi. Ar fi păcat să se abată vreo nenorocire asupra ta tocmai 
când îţi vei revendica soția. 

Aşadar, o părticică din planul lui se desfașurase deja. De 
fapt, era mai degrabă o rază de speranţă decât o părticică din 
plan. Dacă restul planului avea să decurgă bine, acei shaido 
care reușeau să fugă şi-ar croi drum printre oamenii lui 
Masema fără să încetinească pasul, dar în loc să se trezească 
cu o suliță shaido împlântată în coaste, Masema ar sta... cu 
ochii pe el. Nu încăpea nici urmă de îndoială că gărzile de corp 
ale bărbatului erau undeva aproape, ascunse în ceaţă, peste 
două sute de derbedei mai bine înarmați și călărind cai mai 
buni decât restul oștirii lui. Perrin nu se uită la Berelain, însă 
mirosul îngrijorării ei devenise mai puternic. Masema avea 
motive să vrea să îi vadă morți pe amândoi. Perrin avea să îl 
avertizeze pe Gallenne că sarcina lui principală din ziua aceea 
urma să fie să o protejeze pe Berelain de oamenii lui Masema. 
lar el trebuia să-și păzească spatele. 

Mai încolo, în ceață, se zări o sclipire albastru-argintie, iar 
el se încruntă. Era prea devreme ca Grady să-şi facă apariţia. 
Două siluete ieşiră din ceață. Una era Neald, care, pentru 
prima oară, nu păși țanțoş. De fapt, se împiedică. Pe chipul lui 

se citea oboseala. „Arde-l-ar focu’, de ce îşi irosea puterile 
astfel?” Cealaltă era un seanchan tânăr în armură lăcuită, cu o 
singură pană subțire pe coiful ciudat pe care îl ținea la subsu- 
oară. Perrin îl recunoscu. Era Gueye Arabah, un locotenent 
despre care Tylee avea o părere bună. Cele două surori aes 
sedai îşi adunară poalele ca și când le-ar fi ferit din calea lui, 
deşi el nici măcar nu se apropie de ele. Cât despre el, tânărul 
călcă greșit atunci când se apropie suficient ca să li se vadă 
fețele, iar Perrin îl auzi înghițind cu noduri. Dintr-odată, mi- 
rosi a agitaţie. 

Arabah le oferi o plecăciune lui Perrin şi lui Berelain şi se 
încruntă ușor la Masema ca și când s-ar fi întrebat ce căuta 
un individ zdrențăros ca acesta în compania lor. Masema 
rânji, iar seanchanul îşi duse mâna liberă spre mânerul sabiei 
înainte să se oprească. Seanchanii aceștia păreau a fi niște oa- 
meni supărăcioși. Însă Arabah nu irosi timpul. 

— Complimente din partea generalului de stindard Khirgan, 
seniore, Primă Domniţă. Morat'raken raportează că cetele 
alea de aieli se deplasează mai repede decât ne-am așteptat. 
Vor sosi cândva în decursul zilei de azi, posibil pe la amiază. 
În grupul dinspre apus sunt, poate, douăzeci şi cinci sau trei- 
zeci de mii de aieli, iar cel dinspre răsărit este mai numeros 
cu o treime. Cam jumătate din ei poartă veşminte albe şi sunt 
şi copii printre ei, desigur, dar totuși vei avea o mulțime de 
sulițe în spatele tău. Generalul de stindard doreşte să știe 
dacă ai vrea să discutaţi despre schimbarea mişcării trupelor. 
Ea sugerează trimiterea câtorva mii de lănceri altarani ca să 
ți se alăture. 

Perrin făcu o grimasă. Probabil că erau cel puţin trei sau 
patru mii de algai'd'siswai în fiecare dintre cetele acelea. De 
bună seamă că erau o mulțime de sulițe pe care urma să le 
aibă în spate. Neald căscă. 

— Cum te simţi, Neald? 

— O, sunt pregătit să fac orice va fi nevoie să fac, zău, senio- 
re, răspunse bărbatul, doar cu o urmă din voioşia lui obișnuită. 

Perrin clătină din cap. Nu îi putea cere Asha'manului să 
deschidă cu o poartă mai mult decât era nevoie. El se ruga să 
nu rămână cu una în urmă. 

— Vom termina aici până la amiază. Spune-i generalului 
de stindard că vom merge mai departe, cum am plănuit. 


„Şi să se roage ca nimic să nu meargă prost.” El nu adăugă 
aceste cuvinte cu voce tare, însă. 

Lupii urlau prin ceaţă, un urlet straniu care se înălța peste 
tot în jurul oraşului Malden. Totul avea să înceapă cu adevă- 
rat acum. 


— Te descurci de minune, Maighdin, zise Faile cu voce 
răguşită. 

Se simțea amețţită, iar gâtul i se uscase de la cât o încura- 
jase pe femeie. Toate îşi simțeau gâtlejurile uscate. După lu- 
mina înclinată care pătrundea prin găurile de deasupra, era 
aproape mijlocul dimineţii, iar ele vorbiseră neîncetat cea mai 
mare parte a dimineţii. Încercaseră să deschidă butoaiele 
rămase intacte, dar vinul din interior era prea răsuflat ca să 
îşi ude măcar buzele. Acum, făceau cu rândul ca să o încura- 
jeze. Ea ședea lângă slujnica ei cu părul ca soarele în vreme 
ce celelalte se odihneau, stând rezemate cu spinările de pe- 
rete, cât mai departe de grămada aceea înclinată de lemne şi 
scânduri. 

— Ne vei salva, Maighdin. 

Eşarfa roşie abia se zărea deasupra lor prin deschizătura 
îngustă din acea grămadă. Atârna moale de ceva vreme, în 
afară de momentele în care adierea vântului o făcea să fâlfâie. 
Maighdin o privea fix. Fața ei murdară lucea din cauza sudo- 
rii şi respira de parcă ar fi fugit mâncând pământul. Brusc, 
eşarfa înțepeni şi începu să se legene, o dată, de două ori, de 
trei ori. Apoi, vântul o făcu să fâlfâie, după care aceasta căzu 
moale. Maighdin continua să o privească fix. 

— A fost minunat, zise Faile cu vocea răgușită. 

Cealaltă femeie dădea semne de oboseală. Între reușite se 
scurgea mai mult timp, iar acestea durau mai puţin timp. 

— A fost... 

Brusc, o față își făcu apariţia lângă eșarfă, apucând cu o 
mână de materialul roşu. Preţ de o clipă, ea crezu că îşi în- 
chipuia. Era fața Aravinei, încadrată de gluga ei albă. 

— O văd! zise femeia, încântată. Le văd pe domniţa Faile 
şi pe Maighdin! Trăiesc! 

Se auziră urale, repede înăbușite. 

Maighdin se clătină ca și când ar fi fost gata să se răstoar- 
ne, dar un zâmbet frumos îi lumina fața. Faile auzea plânsete 

în spatele ei şi îi veni și ei să plângă de bucurie. Fuseseră gă- 
site de prieteni, nu de shaido. Încă mai puteau evada. 

Ridicându-se anevoie în picioare, se duse mai aproape de 
grămada de moloz carbonizat ce stătea înclinată. Încercă să 
își umezească gura cu salivă, dar aceasta era groasă. 

— Trăim toate, reuși să spună cu o voce răgușită. Pe Lu- 
mină, cum ai reuşit să ne găseşti? 

— Datorită lui Theril, domniţă, răspunse Aravine. Năzdră- 
vanul v-a urmărit în ciuda poruncii tale, Lumina să-l binecu- 
vânteze pentru asta. A văzut-o pe Galina plecând și clădirea 
prăbușindu-se şi a crezut că ați murit. S-a aşezat pe pământ şi 
a început să plângă. 

O voce protestă cu un accent amadician pronunţat, iar 
Aravine îşi întoarse capul o clipă. 

— Când văd o persoană, ştiu când a plâns, băiete. Fii doar 
recunoscător că te-ai oprit din plâns. Când a văzut eşarfa miş- 
cându-se, domniţă, el a venit în fugă după ajutor. 

— Spune-i că nu e nicio rușine să plângi, zise Faile. Spu- 
ne-i că l-am văzut pe soțul meu plângând atunci când a fost 
cazul să verse lacrimi. 

— Domniţă, zise Aravine în grabă, el a spus că Galina a tras 
un lemn când a ieșit. Era pus ca o pârghie, a zis el. A mai zis 
că ea a făcut să se prăbușească clădirea. 

— De ce-ar face asta? întrebă Alliandre pe un ton porun- 
citor. 

O ajutase pe Maighdin să se ridice în picioare şi o sprijini 
ca să poată ajunge lângă Faile. Lacile şi Arrela li se alăturară, 
ba plângând, ba râzând. Alliandre era furioasă foc. 

Faile făcu o grimasă. De câte ori își dorise în ultimele ore 
să nu îi fi tras palma aceea? „Galina făgăduise! Oare femeia 
putea fi din Ajah Neagră?” 

— Asta nu mai are importanţă acum. Voi avea grijă să plă- 
tească pentru fapta ei, într-un fel sau altul. 

Cum, era o altă poveste. La urma urmei, Galina era aes sedai. 

— Aravine, câți oameni ai adus cu tine? Poţi...? 

Nişte mâini mari o apucară de umeri pe Aravine și o dă- 
dură la o parte. 

— Gata cu vorbăria. 

Faţa lui Rolan îşi făcu apariția în despărțitură, cu shoufa 
în jurul grumazului şi cu vălul atârnându-i pe piept. Rolan! 


— Nu putem curăța locul dacă stai acolo, Faile Bashere. Gră- 
mada asta s-ar putea prăbuși înăuntru când vom începe. Du-te 
în capătul celălalt și ghemuiește-te lângă peretele din fund. 

— Ce cauţi aici? îl întrebă ea pe un ton poruncitor. 

Bărbatul chicoti. Chicoti! 

— Încă mai porţi veşmântul alb, femeie. Fă cum ţi se spu- 
ne, altminteri am să-ți trag o mamă de bătaie la fund când te 
voi scoate de-acolo. Și-apoi, poate îți vom şterge lacrimile cu 
un joc de-a sărutatul. 

Ea îşi dezveli dinţii, nădăjduind ca el să nu creadă că era 
un rânjet. Însă el avea dreptate când spunea că ele trebuiau să 
se dea la o parte; prin urmare, ea îşi conduse tovarășele peste 
pardoseala din piatră spre capătul îndepărtat al beciului, un- 
de se ghemuiră lângă perete. Putea auzi voci estompate dea- 
supra, ca și când ar fi dezbătut metodele prin care puteau să 
elibereze calea fără să nu dărâme peste ea ce mai rămăsese 
din clădire. 

— Totul a fost în zadar, zise Alliandre cu amărăciune. Câţi 
shaido crezi că sunt acolo sus? 

Lemnul trosni cu zgomot și, cu un geamăt, grămada de mo- 
loz se mai înclină puţin în interior. Vocile se auziră din nou. 

— Habar n-am, răspunse Faile. Dar trebuie că sunt toţi 
Mera'din, nu shaido. 

Shaido nu se amestecau cu cei Făr' de Fraţi. 

— Ar putea exista o rază de speranţă. 

Cu siguranță că Rolan urma să îi dea drumul odată ce 
avea să afle despre Dairaine. Fireşte că asta va face. lar dacă 
se încăpățâna... În acest caz, ea va face tot ce va fi necesar ca 
să îl convingă. Perrin nu va trebui să afle niciodată. 

Lemnul se frecă pe lemn din nou și încă o dată grămada 
de lemne şi scânduri arse se mai înclină puţin spre interior. 


Ceaţa ascundea soarele, dar Perrin estimă că era aproape 
de mijlocul dimineţii. Grady avea să vină în curând. Ar fi tre- 
buit să fie acolo deja. Dacă bărbatul devenise prea obosit ca 
să mai deschidă o altă poartă... Nu. Grady avea să vină. În cu- 
rând. Însă își simţea umerii atât de încordaţi de parcă ar fi 
lucrat la forjă toată ziua și mai mult. 

— Nu-mi place treaba asta câtuși de puţin, îţi spun, bom- 
băni Gallenne. 

În ceața deasă, peticul roşu de pe ochi era doar o altă um- 
bră. Murgul lui cu pieptul lat îl împunse cu botul în spate, ne- 
răbdător să se pună în mișcare, iar el îl bătu ușor pe grumaz, 
absent. 

— Dacă Masema vrea într-adevăr să o ucidă pe Prima Dom- 
niță, eu zic să-i facem de petrecanie acum. Suntem mai mulți 
decât el. l-am putea copleși numeric gărzile de corp în câteva 
minute. 

— Prostule, mârâi Arganda, aruncând o privire în dreapta 
ca şi când i-ar putea vedea pe Masema și pe oamenii lui prin 
ceața care se ondula. 

Spre deosebire de mayener, el își pusese pe cap coiful ar- 
gintat cu cele trei pene albe. Coiful și platoşa, lucrată cu aur şi 
argint, luceau din cauza condensului. Cu sau fără ceaţă, ar- 
mura lui aproape că părea a străluci. 

— Crezi că poţi ucide două sute de oameni fără să faci 
zgomot? Strigătele vor fi auzite de o parte și de cealaltă a 
crestei. Pe domnitoarea ta o poţi înconjura cu nouă sute de 
oameni şi poate vei reuși s-o duci de-aici. Alliandre este încă 
în blestematul acela de oraş, înconjurată de shaido. 

Gallenne se zbârli, ducându-și mâna la mânerul sabiei, ca 
şi când avea de gând să exerseze pe Arganda înainte să treacă 
la Masema. 

— Azi nu omorâm pe nimeni în afară de shaido, zise Perrin 
pe un ton ferm. 

Gallenne bombăni, dar nu încercă să îl contrazică. Însă 
puțea a nemulțumire. Protejarea lui Berelain le va ţine pe 
Gărzile Înaripate departe de bătălie. 

Mai în stânga, o strălucire albăstruie își făcu apariţia, es- 
tompată de ceața deasă, iar tensiunea din umerii lui Perrin 
dispăru. Grady apăru prin ceaţă, privind în jurul lui. Se grăbi 
atunci când îl văzu pe Perrin, dar paşii lui erau nesiguri. Era 
însoțit de un alt bărbat, care mâna de căpăstru un cal înalt şi 
negru. După multă vreme, Perrin zâmbi din nou pentru pri- 
ma oară. 

— Mă bucur să te văd, Tam, zise el. 

— Şi eu mă bucur să te văd, seniore. 

Tam al'Thor era încă un bărbat voinic care părea pregătit 
să muncească de la răsărit până la apus fără să trândăvească, 
dar părul de pe cap îi încărunţise de-a binelea de când îl vă- 


zuse ultima oară Perrin și îi mai apăruseră câteva riduri pe 
fața aspră. El se uită la Arganda și la Gallenne cu o privire ho- 
tărâtă. Armura extravagantă nu îl impresiona. 

— Cum te simți, Grady? îl întrebă Perrin. 

— Rezist, seniore. 

Vocea bărbatului îmbătrânit de vreme părea extrem de 
obosită. Deşi era umbrită de ceață, fața lui părea mai bătrână 
decât cea a lui Tam. 

— Ei bine, de îndată ce vei termina aici, du-te la Mishima. 
Vreau ca să stea cineva cu ochii pe el. Cineva care să îl tulbu- 
re într-atât de mult, încât să nu îi treacă prin minte că poate 
schimba ceea a convenit să facă. 

Lui i-ar fi plăcut să îi spună lui Grady să lege această poar- 
tă. Ar fi fost o scurtătură prin care s-o ducă pe Faile înapoi în 
Ţinutul celor Două Râuri. Dar dacă lucrurile aveau să decurgă 
prost în ziua aceea, ar fi fost o scurtătură și pentru shaido. 

— Nu știu dacă aş putea tulbura și o pisică în momentul 
acesta, seniore, dar voi face tot ce-mi va sta în putinţă. 

Încruntându-se, Tam îl privi pe Grady cum se făcea nevă- 
zut în ceaţă. 

— Mi-aş fi dorit să fi putut ajunge aici printr-o altă cale, 
zise el. Indivizi ca el au vizitat Ținutul celor Două Râuri acum 
ceva vreme. Unul își zicea Mazrim Taim, un nume de care am 
auzit cu toţii. Un Dragon fals. Doar că acum el poartă o haină 
neagră cu broderii elegante și-și spune M'Hael. Peste tot pe 
unde-au umblat au vorbit despre a-i învăța pe bărbaţi să con- 
ducă Puterea, despre acest Turn Negru. El rosti aceste cuvin- 
te cu amărăciune. Sfaturile Satelor au încercat să pună capăt 
acestei situaţii, la fel și Cercurile Femeilor, dar ei au sfârșit 
prin a lua cu ei mai bine de patruzeci de bărbaţi şi băieți. Sla- 
vă Luminii că unii au avut mai multă minte, altminteri cred că 
ar fi recrutat de zece ori mai mulţi. Își mută privirea la Perrin. 
Taim și Rand l-au trimis. El a zis că Rand este Dragonul Re- 
născut. 

Afirmația lui păru oarecum întrebătoare, nădăjduind, poa- 
te, la o negare, sau cerând să ştie de ce Perrin păstrase tăcerea. 

Culorile acelea se învârteau în capul lui Perrin, dar el le 
alungă şi răspunse prin tăcere. Lucrurile erau cum erau. 

— Nu se mai poate face nimic în privinţa asta acum, Tam. 

După spusele lui Grady şi ale lui Neald, Turnul Negru nu 
le dădea pur simplu drumul bărbaţilor care se înrolau. 

În mirosul lui Tam pătrunse întristarea, cu toate că nu lă- 
să să se citească nimic pe chipul lui. Ştia care era soarta băr- 
baţilor ce puteau conduce. Grady şi Neald susțineau că jumă- 
tatea masculină a Izvorului era curată acum, dar Perrin nu 
vedea cum era posibil acest lucru. Lucrurile erau cum erau. 
Făceai treaba care îţi era dată, urmai drumul pe care trebuia 
să-l urmezi şi cu asta basta. Nu avea rost să te plângi de bășici 
sau de pietrele de sub tălpi. 

Perrin continuă: 

— Aceştia sunt Bertain Gallenne, seniorul căpitan al Găr- 
zilor Înaripate, și Gerard Arganda, primul căpitan al Legiunii 
Zidului. 

Arganda dădu din umeri, stânjenit. Titlul avea o greutate 
politică în Ghealdan, dar, aparent, Alliandre nu se simțise în- 
deajuns de puternică pentru a anunţa că reconstruia Legiu- 
nea. Însă Balwer se pricepea la a afla secrete. Acesta îl împie- 
dica pe Arganda să facă vreo prostie încercând să ajungă la 
regina lui. 

— Gallenne, Arganda, acesta este Tam al'Thor. Este prim-că- 
pitanul meu. Ai studiat harta și planul meu, Tam? 

— Le-am studiat, seniore, răspunse Tam pe un ton sec. Fi- 
reşte că ar fi facut-o. Mie mi se pare a fi un plan bun. La fel de 
bun ca oricare altul, asta până când va începe să cadă o ploaie 
de săgeți. 

Arganda îşi puse piciorul în scărița murgului său. 

— Atâta vreme cât el este prim-căpitanul tău, seniore, 
n-am nimic de obiectat. 

Oferise suficiente obiecții mai devreme. Nici el, nici Gallenne 
nu fuseseră încântați că Perrin punea pe cineva mai presus 
decât ei. 

De sus, de pe povârniș, răzbătu țipătul ascuţit de alarmă 
al unui mierloi cu aripi negre. Doar unul. Dacă ar fi fost o pa- 
săre adevărată, acest țipăt s-ar fi repetat. 

Perrin urcă povârnișşul cât putu de repede. Arganda și 
Gallenne trecură călare pe lângă el, dar se despărțiră pentru 
a se îndrepta călare spre oamenii lor, făcându-se nevăzuțţi în 
ceața deasă. Perrin continuă să urce până în vârf și dincolo de 
acesta. Dannil stătea aproape de marginea ceţii, privind spre 


tabăra shaido. El arătă cu degetul, dar motivul alarmării era 
evident. Un grup mare de algai'd'siswai părăsea corturile. Să 
tot fi fost vreo patru sute, dacă nu mai mulți. Shaido trimiteau 
adeseori patrule, dar aceasta venea direct spre Perrin. Deşi 
aceştia mergeau pe jos nu le-ar fi luat mult timp să ajungă pe 
creastă. 

— A sosit momentul să îi lăsăm să ne vadă, Dannil, zise el, 
desfăcându-și agrafa mantiei și aşezându-și-o peste un tufiş mic. 

Se va întoarce mai târziu după ea. Dacă va putea. Acum, 
nu avea decât să îl incomodeze. Dannil schiță o plecăciune 
înainte să o ia în fugă spre copaci tocmai când Aram își făcu 
apariţia, cu sabia deja în mână. Mirosea a nerăbdare. Perrin 
vâri cu grijă în buzunar agrafa mantiei. Faile i-o dăduse în 
dar. Nu voia să o piardă. Degetele lui găsiră şnurul din piele 
pe care îl înnodase în fiecare zi de când ea fusese luată prizo- 
nieră. Scoțându-l la iveală, îl lăsă să cadă pe pământ fără să se 
uita la el. În această dimineaţă, făcuse ultimul nod. 

Vârându-și degetele mari în spatele curelei late de care 
stăteau prinse ciocanul şi cuțitul, ieși agale din ceață. Aram 
avansă în vârful picioarelor, luând deja poziție de luptă. Perrin 
doar se plimba. Soarele dimineţii, care ajunsese într-adevăr 
la jumătatea drumului său spre zenit, îi intră în ochi. Se gân- 
dise să preia creasta dinspre răsărit și să-i pună pe oamenii 
lui Masema aici, dar asta ar fi însemna o cale mai lungă de 
străbătut până la porțile orașului. Era un motiv prostesc, însă 
porțile acelea îl atrăgeau aşa cum un magnet atrage firicelele 
de fier. Îşi scoase ciocanul din gaica curelei, apoi îşi scoase şi 
cuțitul. Lama acestuia era lungă cât mâna lui. 

Apariţia a doi bărbaţi care păreau să se îndrepte agale 
spre ei fu de-ajuns să-i oprească în loc pe shaido. Ei bine, 
poate nu chiar atât de agale, având în vedere sabia lui Aram. 
Ei trebuie să fi fost orbi să nu vadă strălucirea soarelui care 
se reflecta de pe lama cuțitului lui. Trebuie că se întrebau 
dacă nu se uitau la niște nebuni. Pe la jumătatea povârnișului, 
el se opri. 

— Relaxează-te, îi spuse el lui Aram. Ai să obosești dacă 
mai continui astfel. 

Celălalt bărbat încuviință din cap fără să-și ia ochii de la 
shaido şi își propti picioarele cu fermitate în pământ. Mirosul 

lui era cel al unui vânător care urmărea o pradă periculoasă, 
hotărât să o doboare. 

După o clipă, o jumătate de duzină de shaido porniră în- 
cet spre ei. Nu îşi puseseră vălurile. Cel mai probabil, nădăj- 
duiau ca el și Aram să nu se sperie și s-o ia la fugă. Printre 
corturi, oamenii arătau cu degetul spre cei doi neghiobi de pe 
povârniş. 

Zgomotul de cizme şi copite care fugeau, precum și ne- 
chezatul cailor îl făcură să arunce o privire peste umăr. Ghe- 
aldaninii lui Arganda ieşiră din ceață primii, cu platoşele şi 
coifurile lor lucioase, călărind în spatele unei flamuri roşii ce 
fâlfâia în vânt, pe care se aflau stelele argintii cu șase colțuri 
ale Ghealdanului. Erau urmaţi de Gărzile Înaripate în armu- 
rile lor roşii, în spatele flamurii cu șoimul auriu pe un fundal 
albastru, reprezentând ţinutul Mayene. Între ei, Dannil înce- 
pu să îi aranjeze pe trei rânduri pe bărbaţii din Ținutul celor 
Două Râuri. 

Fiecare bărbat avea două săgeți prinse la curea și o gră- 
madă de săgeți pe care le împlântaseră cu vârful în pământ, 
înainte să taie sfoara ce le ţinea legate laolaltă. Mai aveau 
asupra lor săbii normale și săbii scurte, dar halebardele şi al- 
te arme de stâlp(73) le lăsaseră în telegi în dimineața aceea. 
Unul dintre ei adusese flamura cu capul roșu de lup, însă pră- 
jina era împlântată de-a curmezișul în pământ, în spatele lor. 
Nu se puteau lipsi de niciunul ca să care flamura. Și Dannil 
era înarmat cu un arc. 

Masema şi garda lui de corp alcătuită din lănceri se pozi- 
ţionară în dreapta Gărzilor Înaripate, caii lor prost stăpâniţi 
împiedicându-se şi cabrând. Pe armurile lor se vedeau petece 
maronii, acolo unde rugina fusese îndepărtată în loc să fie cu- 
rățată corect. Masema însuși stătea în fruntea lor, cu sabia la 
şold, dar fără coif sau platoșă. Nu, lui nu îi lipsea curajul. 
Acesta îi privea cu dușmănie pe mayeneri, iar Perrin abia o 


73 Polearms, în textul original. Este încă una din traducerile ne- 
fericite ale dnei Tripon. Polearms defineşte armele cu coadă lungă 
din familia lăncilor şi halebardelor. „Arme de stâlp” este totuși un 
pas înainte, ţinând seama că în romanul anterior, „Răscruce de dru- 
muri în amurg”, dna Tripon a tradus „polearms” prin „arme cu poli”. 
(n.red.) 


putea zări pe Berelain în mijlocul pădurii de lănci. Nu îi putea 
desluși bine fața, dar îşi închipuia că era în continuare glaci- 
ală. Ea se împotrivise cu încăpățânare ca ostașii ei să fie ținuți 
departe de bătălie, iar el fusese nevoit să fie foarte ferm în a o 
face să înțeleagă. Lumină, femeia mai că sugerase ca ea să îi 
conducă într-un atac! 

Înţeleptele şi cele două aes sedai coborâră în şir printre 
ghealdanini și bărbaţii din Ținutul celor Două Râuri, însoţite 
de Fecioare, fiecare dintre ele având legate în jurul braţului 
câte o fâşie lungă de material roşu ce le atârna până la înche- 
ietura mâinii. El nu reuşea să o zărească pe Aviellin, dar, du- 
pă numărul lor, ea trebuia să fie printre ele, proaspăt tămă- 
duită sau nu. Vălurile negre le acopereau fețele, mai puţin 
ochii. Însă nu era nevoie ca el să le vadă fețele sau să le adul- 
mece mirosurile ca să ştie că erau indignate. Însemnele erau 
necesare pentru evitarea accidentelor, iar Edarra fusese ne- 
voită să pună piciorul în prag ca să le facă să le poarte. 

Brăţările din aur şi fildeş zornăiră atunci când Edarra îşi 
aranjă șalul. Cu obrajii netezi arşi de soare, care păreau a fi 
mai negri din cauza părului său bălai, părea puțin mai în vârs- 
tă decât Perrin, însă privirea din ochii ei albaștri era calmă. El 
bănuia că ea era mult mai în vârstă decât părea. Ochii aceia 
văzuseră multe lucruri. 

— Cred că va începe în curând, Perrin Aybara, zise ea. 

Perrin încuviinţă din cap. Porţile îl chemau. 

Apariția a aproape două mii de lănceri şi două sute de ar- 
cași fu de ajuns ca să îi facă pe shaido aflaţi la poalele povârni- 
şului să își ridice vălurile pe fețe şi să se împrăștie, în vreme ce 
alții începură să vină în fugă de la corturi ca să li se alăture, în- 
tr-o coloană groasă şi lungă. Degetele şi sulițele îndreptate 
spre ei îl făcură să arunce din nou o privire peste umăr. 

Tam își făcu apariția acum pe povârniş și mai mulţi băr- 
baţi din Ținutul celor Două Râuri începură să se reverse din 
ceață, ținând în mâini arcuri lungi. Unii încercară să se ames- 
tece printre bărbaţii care îl urmaseră pe Perrin, să se reuneas- 
că cu frați, fii, nepoți, prieteni, dar Tam îi alungă, mânându-și 
juganul la trap înainte și înapoi ca să îi aranjeze pe trei rân- 
duri, care parcă nu se mai terminau, de o parte şi de cealaltă 
a călăreţilor. Perrin îi zări pe Hu Barran și pe fratele lui Tad, 
la fel de deşirat, grăjdarii de la Hanul Winespring, și pe Bar 

Dowtry cel cu fața pătrățoasă, care era doar cu câţiva ani mai 
în vârstă decât el, care încerca să își facă un renume ca dul- 
gher, şi pe slăbănogul Thad Torfinn, care arareori își părăsea 
ferma, exceptând cazurile în care trebuia să vină în Emond's 
Field. Oren Dautry, înalt şi zvelt, stătea între Jon Ayellin, care 
era mătăhălos şi chel, şi Kev Barstere, care scăpase în sfârşit 
de sub aripa protectoare a mamei lui dacă se afla aici. Acolo 
mai erau Marwins și al'Dais, al'Seens și Coles, Thanes și 
al'Caars şi Crawes, bărbaţi care proveneau din familii pe care 
el le ştia, bărbaţi pe care el nu îi recunoștea, din jos de Deven 
Ride sau din sus de Dealul Străji sau Taren Ferry, toţi cu fe- 
tele încruntate şi înarmați până în dinţi cu câte două săgeți şi 
alte grămezi de săgeți. Printre ei se mai aflau şi alți bărbați: 
cu pielea arămie, cu văluri transparente ce le acoperea partea 
de jos a feței, cu părul bălai, care nu semănau defel cu cei din 
Ținutul celor Două Râuri. Aceștia aveau arcuri scurte, desi- 
gur - îți lua o veşnicie să mânuieşti arcurile lungi din Ținutul 
celor Două Râuri însă pe fiecare chip pe care îl vedea el se 
putea citi determinarea specifică unui bărbat din Ținutul ce- 
lor Două Râuri. Pe Lumină, ce căutau străinii aici? Șuvoiul de 
bărbați ce alergau continuă să curgă până când, în cele din 
urmă, cele trei rânduri lungi erau formate din cel puţin trei 
mii de bărbați. Poate patru. 

Tam îşi mână calul la pas pe pantă în jos spre Perrin și 
rămase locului, privind rândurile de Shaido care se îngroşau 
la poale, însă păru că aude întrebarea nerostită a lui Perrin. 

— Le-am cerut bărbaţilor din Ținutul celor Două Râuri să 
se ofere voluntari şi i-am ales pe cei mai buni țintași, dar cei 
pe care i-ai recrutat tu au început să înainteze în grupuri. Le-ai 
oferit lor și familiilor lor un cămin și au zis că acum sunt și ei 
locuitori ai Ținutului celor Două Râuri. Unele dintre arcurile 
alea nu vor ținti mai departe de o sută cincizeci de metri, dar 
bărbaţii pe care i-am ales eu vor nimeri orice țintă pe care o 
vor ochi. 

În vale, shaido începură să lovească ritmat cu sulițele în 
scuturile lor din piele de taur. RAT-tat-tat-tat! RAT-tat-tat-tat! 
Sunetul bubuia ca un tunet. Șuvoiul de siluete voalate care 
fugeau dinspre corturi se transformă într-un firicel care se 
rări mai departe, apoi încetă. Toţi algai'd'siswai fuseseră alar- 
maţi, pare-se. Acesta era şi planul, la urma urmei. Trebuie să 


fi fost în jur de douăzeci de mii, sau pe-acolo, şi toți loveau cu 
sulițele în scuturi. RAT-tat-tat-tat! RAT-tat-tat-tat! RAT-tat-tat-tat! 

— După Războiul Aiel, am sperat să nu mai aud sunetul 
acesta niciodată, zise Tam cu voce tare ca să se poată face au- 
zit. Zgomotul acesta putea scoate din sărite orice bărbat. Vrei 
să dai ordinul, seniore Perrin? 

— Fă-o tu! 

Perrin își ridică din nou ciocanul din gaică, apoi cuțitul. 
Ochii lui continuau să se miște de la shaido la porțile orașului 
şi la silueta întunecată a fortăreței din interiorul oraşului. 
Faile era acolo. 

— În curând vom afla, zise Edarra. 

Se referea la ceai. Dacă nu așteptaseră suficient de multă 
vreme, erau cu toții morți. Însă vocea ei era calmă. Aram se 
foi, ridicându-se din nou pe vârfurile degetelor de la picioare, 
ținându-şi sabia ridicată în față cu ambele mâini. 

Perrin îl putea auzi pe Tam strigând în vreme ce călărea 
de-a lungul rândurilor de arcași. 

— Arcuri lungi, potriviți săgețile! Arcuri scurte, așteptați 
până când veți fi aproape! Arcuri lungi, potriviţi săgețile! Ar- 
curi scurte, aşteptaţi până când veţi fi aproape! Nu trageţi, 
proștilor! Știţi asta prea bine! Arcuri lungi...! 

În vale, poate un sfert dintre shaido se întoarse şi începu 
să se îndrepte la trap spre miazănoapte, paralel cu creasta, 
lovind în continuare cu sulițele în scuturi. Un alt sfert începu 
să se îndrepte la trap spre miazăzi. Aveau de gând să îi învă- 
luie și să îi prindă pe bărbaţii de pe povârnișş din ambele părți. 
„Flancare”, îi spunea Tylee. Un murmur trecu peste cei ră- 
mași când începură să îşi vâre sulițele printre curelele ce le 
țineau arcurile pe spinări, să își atârne scuturile de curele și 
să desprindă arcurile. 

— Foarte curând, murmură Edarra. 

O minge de foc mai mare decât un cap de om țâșni din- 
spre corturi spre creastă descriind un arc. Apoi o alta, de do- 
uă ori mai mare, urmată de altele, ca un șuvoi necontenit. 
După ce pluti sus, în aer, prima cobori şi explodă cu un zgo- 
mot asurzitor la aproape o sută de metri deasupra. Celelalte 
începură să explodeze într-o succesiune rapidă fără a provo- 
ca pagube, dar fură urmate de altele, nişte sfere de flăcări 
care înaintau în viteză spre creastă într-un șuvoi nesfârșit. 

Fulgere bifurcate cădeau spre creastă dintr-un cer fără nori şi 
explodau în bubuituri puternice de tunet şi ploi de scântei 
fără să se apropie de pământ. 

— Poate că doar vreo cincisprezece sau douăzeci de înțe- 
lepte au scăpat de efectele ceaiului, zise Edarra, altminteri li 
s-ar fi alăturat deja mai multe. Văd doar nouă femei condu- 
când Puterea. Celelalte trebuie că se află printre corturi. 

Îi displăcea înțelegerea pe care el o avea cu seanchanii 
aproape la fel de mult cum le displăcea surorilor aes sedai; cu 
toate acestea, vocea ei era calmă. După părerea ei, shaido în- 
călcaseră ji'e'tohul într-o aşa măsură, încât nu era sigur dacă 
aceştia mai puteau fi numiţi aiel. Din punctul ei de vedere, 
trebuiau extirpați din neamul aiel, iar înțeleptele lor erau cea 
mai rea molimă. Masuri își întinse braţul în spate, dar Edarra 
își puse o mână pe umărul ei. 

— Încă nu, Masuri Solcawa. Îţi vom spune noi când. 

Masuri încuviință din cap supusă, cu toate că mirosea a 
nerăbdare. 

— Ei bine, eu, una, mă simt în pericol, zise Annoura pe un 
ton ferm, întinzându-și brațul în spate. 

Edarra o privi cu severitate. După o clipă, sora aes sedai 
își lăsă braţul jos. Cozile ei împletite cu mărgele se loviră une- 
le de celelalte când îşi întoarse capul ca să nu mai vadă privi- 
rea înțeleptei. Mirosul ei sugera o puternică neliniște. 

— Aş mai putea aștepta puţin, bombăni ea. 

Mingile de foc care brăzdau cerul continuau să explodeze 
foarte sus, pe cer, apoi fulgerul plonjă spre creastă, dar shai- 
do de la poale nu au așteptat. Cu un strigăt, începură să urce 
repede spre creastă, cântând cât îi țineau rărunchii. Perrin se 
îndoia că ceilalți de pe povârniș puteau percepe altceva în 
afară de un muget, însă urechile lui deslușeau slab cuvintele. 
Cântau în grupuri. 


„Spălaţi sulițele... 

„„Câtă vreme soarele urcă spre zenit. 
Spălaţi suliţele... 

„„Câtă vreme soarele coboară spre asfinţit. 
Spălaţi suliţele... 

„Cui îi e frică de moarte? 

Spălaţi suliţele... 

„„hiciunuia pe care-l cunosc.” 


El estompă acest sunet, ignorându-l, în vreme ce îşi trecu 
privirea peste masa de siluete cu văluri pe fețe care dădea 
năvală spre porțile orașului Malden. Firicele de fier atrase de 
un magnet. Siluetele de jos părură a fi încetinit cu o jumătate 
de măsură, cu toate că el ştia că nu era așa. În momente ca 
acesta, totul părea să încetinească pentru el. „Cât timp avea 
să treacă până când vor ajunge mai aproape?” Aceștia stră- 
bătu seră mai bine de jumătate povârnișul ce ducea spre 
creastă. 

— Ridicaţi arcurile lungi! La semnalul meu! strigă Tam. 
Ridicaţi arcurile lungi! La semnalul meu! 

Perrin clătină din cap. Era prea devreme. Mii de corzi de 
arcuri zvâcniră în spatele lui. Săgețile descriau un arc deasu- 
pra capului său. Cerul părea negru din cauza lor. Câteva se- 
cunde mai târziu, urmă un alt puhoi de săgeți, apoi un al trei- 
lea. Mingile de foc făceau găuri arse prin ele, însă mii de să- 
geți căzură ca o ploaie nimicitoare peste shaido. Fireşte. El 
uitase să ia în calcul faptul că arcaşii se aflau mai sus. Acest 
lucru le oferea o distanță mai mare. Avea încredere în Tam să 
își dea seama imediat de acest lucru. Nu fiecare săgeată ni- 
meri un om, desigur. Multe se înfipseră în pământ. Poate ju- 
mătate îi nimeriseră pe algai'd'siswai, străpungându-le bra- 
țele sau picioarele, lovindu-le trupurile. Shaido răniţi abia da- 
că încetiniră pasul, chiar şi-atunci când fură nevoiţi să se chi- 
nuiască să se ridice de la pământ. Însă săgețile lăsaseră în ur- 
ma lor sute de shaido zăcând pe pământ, iar a doua perdea 
de săgeți omori alte sute, la fel și a treia, cu a patra şi a cincea 
apropiindu-se deja. Shaido continuau să se apropie, aplecân- 
du-se în față ca și când ar fi alergat în bătaia unei ploi toren- 
tiale, în vreme ce mingile de foc și fulgerele înțeleptelor lor 
explodau pe cer. Nu mai cântau. Unii își ridicară arcurile şi 
traseră. O săgeată trecu razant pe lângă braţul stâng al lui 
Perrin, dar celelalte nu își nimeriră ţinta. Nu cu mult, însă. 
Încă cincisprezece metri şi... 

Sunetul ascuţit și neașteptat al cornurilor seanchane îl 
făcu să privească spre miazănoapte și spre miazăzi tocmai 
când pământul erupse în fântâni de foc printre rândurile care 
îi flancau. Fulgere ca nişte sulițe cădeau asupra lor. Damanele 
fuseseră ținute printre copaci o vreme, dar acum erau o armă 
letală. Exploziile necontenite de foc și fulgere îi azvârleau pe 

oameni în toate părțile ca nişte surcele. Acei algai'd'siswai 
habar nu aveau de unde venea atacul. Începură să fugă spre 
copaci, spre ucigaşele lor. Câteva mingi de foc ce veneau din- 
spre tabără începură să zboare spre pădurea unde se aflau 
damanele, iar fulgerele cădeau asupra copacilor, dar cu ace- 
lași efect nesemnificativ ca în cazul crestei. Tylee susținea că 
damanele erau folosite pentru tot soiul de treburi, dar ade- 
vărul era că acestea erau arme de război, iar ele și femeile 
sul'dam erau foarte pricepute. 

— Acum! zise Edarra, şi mingi de foc începură să cadă ca 
o ploaie peste shaido care urcau povârnișul. 

Înţeleptele şi surorile aes sedai îşi mişcau ambele braţe 
cât puteau de repede şi, de fiecare dată, o minge de foc părea 
să se ridice din vârfurile degetelor lor. Multe dintre acestea 
explodară prea devreme, fireşte. Înţeleptele shaido îi apărau 
pe ai lor. Dar algai'd'siswai se aflau prea aproape de creastă; 
prin urmare, avură mai puțin timp să reacționeze. Mingile de 
foc explodară printre shaido, azvârlindu-i în toate părțile, 
aruncând braţe şi picioare rănite în aer. Fulgerele argintii lo- 
viră pământul, multe dintre ele nimerindu şi ţinta. Părul de 
pe braţele lui Perrin se mişcă. Părul din cap încercă să i se 
zbârlească. Aerul părea încărcat de descărcarea fulgerelor. 

Chiar în vreme ce răspândeau moartea în rândul bărbați- 
lor de jos, Edarra și celelalte continuau să pareze atacurile 
înțeleptelor shaido. În tot acest timp, bărbaţii din Ținutul ce- 
lor Două Râuri trăgeau cu arcurile cât puteau de repede. Un 
bărbat antrenat putea trage douăsprezece săgeți într-un mi- 
nut, iar distanţa era mai mică acum. Shaido mai aveau de 
străbătut mai puţin de o sută cincizeci de metri până la poa- 
lele crestei. Săgeţile lor se încăpățânau în continuare să îl 
evite pe Perrin, însă cele ale bărbaţilor din Ținuturile celor 
Două Râuri îşi nimereau ţinta de fiecare dată de la această 
distanță. Fiecare arcaș își alegea singur ținta, desigur; prin 
urmare, Perrin vedea algai'd'siswai prăbuşindu-se la pământ, 
străpunşi de două, trei, chiar patru săgeți. 

Erau prea multe pentru un singur trup. Shaido începură 
să se retragă. Nu era debandadă. Nu încercau să fugă. Mulţi 
trăgeau cu arcurile spre creastă în ciuda faptului că nu aveau 
nicio speranță să ajungă până acolo. Dar se întoarseră ca la 
un semn și o luară la fugă, încercând să întreacă săgețile băr- 


baților din Ținutul celor Două Râuri și ploaia de foc și fulgere 
care îi urmăreau. Grupurile de pe flancuri începură să se re- 
tragă și ele, când lăncerii îşi făcură apariţia de printre copaci, 
formând rânduri late cât o mie de cai și avansând încet, în 
vreme ce focul și fulgerele cădeau asupra shaido. 

— Pe rânduri, strigă Tam, avansați doi metri şi trageţi! 

— Avansaţi la pas! ţipă Arganda. 

— Cu mine! strigă Maserna. 

Perrin fu surprins că avansa încet şi el alături de ceilalți, 
dar începu să coboare povârnișul din ce în ce mai repede. 
Porţile îl chemau. Sângele începea să i se înfierbânte. Elyas 
susținea că era un lucru firesc atunci când viața îţi era în pri- 
mejdie, însă el nu înțelegea. Cândva, fu cât pe ce să se înece în 
Codrul cu Bălţi, dar nu simţise acel val de adrenalină care îi 
străbătea trupul acum. În spatele lui, cineva îl strigă pe nume, 
dar continuă să meargă, iuțind pasul. Scoțându-şi ciocanul 
din gaica curelei, îşi luă şi cuțitul cu mâna stângă. Își dădu 
seama că Aram fugea lângă el, însă toată atenţia lui era con- 
centrată asupra porților, asupra acelor shaido care stăteau în 
continuare între el și Faile. Focul, fulgerele și săgețile cădeau 
asupra lor ca o ploaie, iar aceştia nu se mai întorceau ca să 
tragă și ei cu săgețile, deși adeseori aruncau priviri peste 
umăr. Mulţi îi sprijineau pe răniţi, bărbaţi care își târau un 
picior sau își țineau o mână în partea laterală a trupului de 
unde ieșea o săgeată a bărbaților din Ținutul celor Două Râ- 
uri, iar el îi ajungea din urmă. 

Dintr-odată, o jumătate de duzină de bărbaţi cu văluri pe 
fețe se întoarseră, ținând în mâini sulițe, și porniră în fugă 
spre el şi Aram. Faptul că nu își foloseau arcurile însemna că 
își irosiseră săgețile. El auzise poveşti despre campioni, des- 
pre bărbați care decideau soarta unei bătălii între două oștiri 
prin luptă corp la corp. Aielii nu aveau astfel de poveşti. Însă 
el nu încetini pasul. Sângele îi colcotea. El clocotea. 

O săgeată din Ținutul celor Două Râuri îl nimeri pe un 
shaido în mijlocul pieptului, iar când acesta se prăbușşi, alți 
trei fură împăunațţi cu cel puţin o duzină de săgeți fiecare. 
Dar acum, el şi Aram se aflau prea aproape de ceilalți doi care 
mai rămăseseră. Numai cel mai bun ţintaș ar fi riscat să nu îl 
nimerească pe el sau pe Aram dacă ar fi tras. Aram pluti spre 
unul dintre cei doi shaido ca și când ar fi dansat, tăișul sabiei 

lui având o strălucire estompată, dar Perrin nu ar fi avut timp 
să urmărească cu privirea pe altcineva luptând chiar dacă ar 
fi vrut. Un bărbat cu văl pe față și mai înalt decât el cu un cap 
împungea aerul cu o suliță scurtă în direcţia lui, ținând-o 
aproape de bază. Blocând lovitura suliței cu cuțitul, Perrin își 
legănă ciocanul. Shaido încercă să-i pareze lovitura cu scutul, 
însă el schimbă uşor traseul ciocanului şi auzi oasele din an- 
tebrațul bărbatului trosnind sub greutatea oţelului legănat 
de braţul unui fierar. Era aproape de bărbat acum. Fără a şo- 
văi, îi tăie grumazul acestuia cu cuțitul. Sângele țâșni, dar el 
continuă să fugă în vreme ce bărbatul se prăbușea la pământ. 
Trebuia să ajungă la Faile. Sângele îi clocotea, inima îi cloco- 
tea. Capul îi clocotea. Nimeni și nimic nu îl putea ţine departe 
de Faile. 


CAPITOLUL 30 
Dincolo de porţi 


Faile încerca să îşi dea seama de oră după razele oblice de 
lumină care pătrundeau prin golurile din clădirea ruinată de 
deasupra; încă părea să fie aproape de amiază. Fusese cură- 
țat doar un mic spațiu din capul scărilor. Oricare dintre ele ar 
fi putut trece prin el, dacă ar fi îndrăznit să încerce să se ca- 
țăre pe grămada înclinată de moloz înnegrit, care părea gata 
să se prăbușească. Uneori, grămada mai trosnea în mod alar- 
mant. Singurul lucru bun era acela că nu începuse să cadă bu- 
căţi din ea peste ele. Întrebarea era cât timp avea să mai re- 
ziste. De ceva vreme, ea auzea bubuitul tunetului în mod re- 
petat, iar acesta se apropia încet. Bubuiturile erau aproape 
neîntrerupte. O furtună atât de puternică putea fi de-ajuns ca 
să facă acea clădire să se prăbușească. Lumină, ce sete îi era! 

Rolan își făcu brusc apariția în deschizătură şi se întinse 
pe palierul din piatră. Nu purta harnașamentul care îi ţinea 
arcul pe spinare. Îşi croi drum cu băgare de seamă prin mo- 
loz. Grămada gemu slab sub greutatea lui. Kinhuin, un bărbat 
cu ochii verzi şi cu mai bine de o palmă mai scund decât el, se 
lăsă în genunchi ca să îl apuce de glezne. Se părea că sus erau 
doar trei dintre cei Făr' de Fraţi, dar erau şi-aşa prea mulți. 

Cu capul şi umerii ieşiţi deasupra marginii grămezii, Ro- 
lan își întinse un braţ. 

— Nu mai avem timp, Faile Bashere. la-mă de mână. 

— Maighdin va fi prima, zise Faile cu o voce îngroșată, 
alungând cu mâna gesturile obosite de protest ale femeii cu 
părul bălai. Lumină, avea gura plină de praf şi îi era prea us- 
cată pentru a putea scuipa afară o parte din el. Vor urma 
Arrela și Lacile. Alliandre dădu aprobator din cap, dar şi 

Arrela şi Lacile încercară să protesteze. Tăceţi şi faceți cum 
vă spun eu, le spuse ea pe un ton ferm. 

Tunetul continua să bubuie. Furtuna care producea atât de 
multe tunete avea să aducă potopul, nu doar o simplă ploaie. 

Rolan râse. Cum putea să râdă bărbatul în momente ca 
acestea? Se opri doar când lemnele carbonizate de sub el 
trosniră din nou sub trupul lui care se scutura. „Încă mai 
porți veşmântul alb, femeie. Așa că taci şi fă cum îţi spun eu.” 
În vocea lui se simţi un oarecare sarcasm când rosti aceste cu- 
vinte, dar nu şi când adăugă: „Niciuna nu va fi scoasă de-aici 
înaintea ta”. 

Vocea lui părea a fi dură ca oţelul. 

— Domniţă, zise încet Alliandre cu voce răgușită, cred că 
vorbeşte serios. Le voi trimite pe celelalte afară în ordinea pe 
care ai numit-o tu. 

— Nu te mai bosumfla și dă-mi mâna, îi porunci Rolan. 

Ea nu era bosumflată! Bărbatul putea fi exasperant de în- 
căpățânat, așa cum era şi Perrin al ei. Doar că, în cazul lui Per- 
rin, era fascinant, nu exasperant. Ridicându-și mâna dreaptă 
cât putu de mult, îi îngădui lui Rolan să i-o cuprindă cu a lui. 
El o ridică cu ușurință, până când faţa ei ajunse chiar sub a lui. 

— Prinde-te de haina mea. Nu exista nici urmă de sforțare 
în vocea lui, în ciuda unghiului ciudat în care își ţinea braţul. 
Va trebui să te cațări peste mine. 

Ea îşi ridică mâna stângă şi strânse în pumn o bucată de 
lână aspră, ținându-se de ea cu toată forța. Durerea din umăr 
îi spuse că vânătaia era la fel de gravă cum se temea. 

Atunci când el îi dădu drumul celeilalte mâini, ea icni de 
durere și se prinse repede de haina lui și cu aceasta. Apu- 
când-o de mijloc cu ambele mâini, el o ridică mai sus, astfel 
încât ea ajunse să stea întinsă pe spatele lui lat. Tunetul bu- 
buia fără încetare. Ploaia avea să cadă în curând. Acest lucru 
urma să îngreuneze scoaterea la suprafaţă a celorlalte. 

— Îmi place să simt greutatea trupului tău peste al meu, 
Faile Bashere, dar poate ai putea să te caţări niţel mai repede 
ca să le pot scoate afară și pe celelalte. 

O ciupi de fund, iar ea râse fără să vrea. Bărbatul nu con- 
tenea din a încerca! 


Ea se cățără pe el mai încet decât şi-ar fi dorit. Nu credea 
că avea umărul fracturat, dar o durea. O dată, ea simți că îl 
lovi cu piciorul în cap pe Rolan. „Îi arde de ciupit, ai?” 

În cele din urmă, ea se trezi afară și trecu pe lângă 
Kinhuin, stând încă o dată în picioare sub cerul liber. Când 
văzu pentru prima oară clădirea din exterior, înghiți cu no- 
duri, apoi o apucă o criză de tuse când firicele de nisip îi in- 
trară în gâtlej. Lemnele carbonizate stăteau înclinate într-un 
unghi îngrijorător, gata să se prăbuşească în beci. Cel de-al 
treilea dintre cei Făr de Fraţi, Jhoradin, un bărbat cu ochi al- 
baștri și păr roşu-auriu şi cu o față care era aproape drăguță, 
îi privea pe Kinhuin şi pe Rolan, dar, din când în când, arunca 
o privire spre clădire ca și când s-ar fi aşteptat să o vadă pră- 
bușindu-se. Era îndesat pentru un aiel, dar nu la fel de înalt 
ca Perrin, deşi era lat cât jumătate din el. Trebuie să fi fost cel 
puţin o sută dintre oamenii ei pe stradă, privind-o neliniștiți. 
Unii aveau robele albe pătate cu sudoare din cauza efortului 
depus ca să o scoată de-acolo. O sută! Cu toate acestea, nu o 
lăsa inima să îi dojenească. Mai ales după ce Aravine îi puse 
în mână o ploscă dolofană. Prima gură de apă spălă nisipul şi 
praful, deşi ea îşi dorea cu disperare să o înghită chiar şi-aşa. 
După aceea, ridică plosca și mai că bău toată apa. Umărul ei 
învinețit protestă. Ignoră durerea și bău pe săturate. 

Brusc, deveni conștientă de fulgerul care lovea dincolo de 
zidurile orașului, spre apus, şi îşi luă plosca de la gură ca să 
privească. Aproape de oraș. Cădeau dintr-un cer fără nori. Şi, 
uneori, nu loveau pământul. Multe dintre acele fulgere argin- 
tii explodau cu un sunet asurzitor sus de tot, deasupra pă- 
mântului. Mingi de foc brăzdau cerul, explodând uneori în 
aer cu un bubuit ca de tunet. Cineva ducea o bătălie cu ajuto- 
rul Puterii! Dar cine? Oare Perrin găsise suficiente surori aes 
sedai sau suficienți asha'mani ca să atace tabăra? Dar ceva 
era foarte ciudat. Ea știa câte înțelepte din tabără puteau con- 
duce, dar nu păreau să fie îndeajuns de multe fulgere sau 
mingi de foc. Poate că, la urma urmei, nu era Perrin. Existau 
facțiuni printre surorile aes sedai. Nu doar printre cele care o 
susțineau pe Sevanna sau se opuneau ei, ci şi între ginţi cu 
alianţe sau animozităţi vechi. Poate că una dintre aceste fac- 
țiuni lupta împotriva alteia. Acest lucru părea puțin probabil, 
dar încă şi mai puţin probabil părea situaţia în care Perrin să 

fi găsit suficiente surori aes sedai ca să atace, iar înțeleptele 
să nu fi ripostat cu toată forța. 

— Când au început fulgerele, Rolan a zis că se dă o bătă- 
lie, zise Aravine atunci când Faile o întrebă. Atâta tot. Nimeni 
n-a vrut să meargă să afle mai multe până când nu ne-am 
convins că te afli în siguranţă. 

Faile scrâşni din dinţi în semn de frustrare. Chiar dacă nu 
trebuia să aibă de-a face cu Rolan, indiferent ce se petrecea 
dincolo de ziduri, îi putea îngreuna evadarea. Dacă ştia ce se 
petrecea, poate reușea să evite sau să se folosească de situație. 

— Nimeni nu pleacă nicăieri, Aravine. Ar putea fi periculos. 

Plus că putea să-i aducă, în mod neintenţționat, pe Shaido 
aici atunci când aceştia aveau să se întoarcă. Lumină, ce se 
petrecea? 

Maighdin ieşi la suprafață împleticindu-se şi trecu pe 
lângă Kinhuin, frecându-și şoldul. 

— M-a ciupit! 

Deși vocea îi era îngroşată, în ea se simţi indignarea. Faile 
simţi un junghi de... Nu gelozie. Cu siguranţă nu asta. Bleste- 
matul acela de bărbat putea ciupi orice femeie dorea. El nu 
era ca Perrin. 

Făcând o grimasă, îi întinse plosca cu apă femeii cu părul 
ca soarele, iar Maighdin își spălă repede gura, înainte să în- 
ceapă să înghită cu nesaţ. În acel moment, părul nu îi mai era 
ca soarele, deoarece cârlionţii îi erau încâlciţi de la sudoare și 
la fel de acoperiţi cu praf ca fața ei asudată. În acel moment, 
nici măcar nu era drăguță. 

Arrela ieşi dintre ruine frecându-şi fundul și arătând sum- 
bră ca moartea, dar acceptă cu nerăbdare plosca cu apă pe 
care i-o oferi Aldin. Amadicianul înalt și tânăr, un individ lat 
în umeri, care aducea mai mult cu un oștean decât cu conta- 
bilul care era, o privea cu aviditate în vreme ce bea apă. 
Arrelei nu îi plăceau bărbaţii de acest gen, dar Aldin refuza să 
accepte că nu o putea convinge să se mărite cu el. Lacile își 
făcu apariţia - frecându-și fundul! -, iar Jhoradin îi oferi o 
altă ploscă cu apă, mângâindu-i obrazul cu un deget. Ea își 
ridică privi rea la el și îi zâmbi, înainte să înceapă să bea. Îşi 
pregătea deja drumul înapoi în aşternutul lui dacă Rolan se 
dovedea încăpățânat. Cel puţin, asta credea Faile că făcea 
femeia. 


În cele din urmă, Alliandre trecu pe lângă Kinhuin și chiar 
dacă nu îşi freca fundul, expresia ei glacială spunea povestea 
suficient de limpede. Kinhuin se îndepărtă cu spatele de des- 
chizătură şi rămase locului în vreme ce Rolan se retrăgea de 
pe grămada periculoasă de lemne. 

— Domniţă! strigă Aravine îngrijorată, iar când Faile se 
întoarse, o văzu pe femeia cu față durdulie îngenunchind pe 
dalele din piatră şi punându-i capul lui Maighdin în poala ei. 

Maighdin îşi mișca pleoapele, dar nu reușea să şi le des- 
chidă nici măcar pe jumătate. Îşi mişca buzele încet, dar nu 
reușea decât să bolborosească. 

— Ce s-a întâmplat? întrebă Faile, îngenunchind repede 
lângă ele. 

— Nu ştiu, domniţă. A băut de parcă avea de gând să go- 
lească plosca, apoi s-a clătinat pe picioare. În clipa următoa- 
re, s-a prăbușit. 

Mâinile Aravinei fâlfâiră ca niște frunze căzătoare. 

— Trebuie că este foarte istovită, zise Faile, mângâind pă- 
rul slujnicei ei și încercând să nu se gândească cum aveau s-o 
scoată pe femeie din tabără dacă aceasta nu va putea umbla. 

O vor face şi de-ar fi s-o care în braţe. Lumină, și ea se sim- 
țea puţin ameţită. 

— Ne-a salvat, Aravine. 

Amadiciana încuviinţă cu gravitate. 

— Am să vă ascund într-un loc sigur până diseară, Faile 
Bashere, zise Rolan, închizând ultimele catarame ale curele- 
lor carcasei arcului. Shoufa maro îi era deja înfășurată în ju- 
rul capului. Până când vă voi duce în pădure. 

Luând trei săgeți scurte de la Jhoradin, el le vâri printre 
curelele din spate, astfel încât vârfurile lor lungi, care strălu- 
ceau la soare, i se ițeau deasupra capului. 

Faile mai că se prăbuși lângă Maighdin de ușurare. Nu era 
nevoie să-i ascundă nimic lui Perrin. Dar nu își permitea să 
dea semne de slăbiciune. Nu acum. 

— Proviziile noastre..., începu ea şi, ca şi când sunetul vo- 
cii ei ar fi fost ultimul pai, clădirea scoase un scârțâit asurzi- 
tor şi se prăbuși cu un zgomot puternic care acoperi o clipă 
bubuitul exploziilor. 

— Mă voi îngriji să ai cele de trebuinţă, îi spuse Rolan, 
acoperindu-și fața cu vălul negru. 

Jhoradin îi întinse încă o suliță și scutul, pe care îl atârnă 
la curea, înainte s-o apuce de braț și s-o ridice în picioare. 

— Trebuie să ne mişcăm repede. Nu ştiu cu cine dansăm 
dansul sulițelor, dar cei din Mera'din vor dansa azi. 

— Aldin, vrei s-o duci în brațe pe Maighdin? reuși ea să 
spună, înainte ca Rolan să pornească la drum cu paşi mari și 
s-o tragă după el. 

Ea aruncă o privire peste umăr și îl văzu pe Aldin ridicând 
în braţele lui trupul moale al lui Maighdin. Jhoradin o ținea 
pe Lacile de braț cu aceeași fermitate cu care îl ţinea Rolan pe 
al ei. Cei trei Făr' de Frați mergeau în fruntea unui alai de 
bărbaţi și femei în veşminte albe. Și un băiat. Theril afișa o 
expresie sumbră. Scotocind în mânecă, treabă deloc uşoară 
când mâna mare a lui Rolan o ţinea de braţ, ea își strânse de- 
getele în jurul mânerului zimțat al pumnalului. Indiferent ce 
se petrecea dincolo de ziduri, putea avea nevoie de pumnalul 
acela înainte de lăsarea întunericului. 


Perrin fugea de-a lungul străzii ce șerpuia printre corturi, 
Nu vedea nicio mișcare, dar printre exploziile bubuitoare ale 
mingilor de foc şi ale fulgerelor, putea auzi şi alte zgomote de 
bătălie. Oțel lovindu-se de oţel. Bărbaţi strigând, în vreme ce 
omorau sau mureau. Bărbaţi țipând. Sângele i se prelingea pe 
obrazul stâng dintr-o tăietură a capului. Simțea cum sângele 
i se prelingea pe partea dreaptă, din locul unde îl zgâriase o 
săgeată și pe coapsa stângă, din locul unde o săgeată îl nime- 
rise mai adânc. Nu tot sângele de pe trupul său era al lui. O 
față îşi făcu apariţia prin deschizătura unui cort jos și negru, 
dar se retrase repede. Era o faţă de copil, şi era înspăimânta- 
tă. Nu era prima pe care o văzuse el. Shaido erau presați atât 
de tare, încât lăsaseră în urmă destul de mulți copii. Aceștia 
aveau însă să constituie o problemă mai târziu. El putea ve- 
dea porţile deasupra corturilor, la mai puţin de o sută de me- 
tri în față. Dincolo de ele se aflau fortăreaţa și Faile. 

Doi shaido cu vălurile pe fețe ieșiră de după pereţii unui 
cort maro şi murdar, ținându-și sulițele pregătite. Dar nu ca 
să îl atace pe el. Se uitau la ceva ce se afla în depărtare, spre 
stânga. Fără să încetinească, el se izbi de ei. Amândoi erau mai 
voinici decât el, dar forța impactului îi trânti la pământ, iar el 
începu să îi atace deja. Lovea cu ciocanul în bărbia unuia din 


bărbaţi în vreme ce îl înjunghia pe celălalt, împlântând adânc 
lama. Ridică ciocanul și zdrobi cu el fața primului bărbat, îm- 
proșcând cu sânge, se ridică și se lăsă din nou înjunghiind 
fără oprire. Bărbatul cu fața distrusă se zvârcoli o dată când 
Perrin se ridică în picioare. Celălalt zăcea nemișcat, zgâin- 
du-se la cer. 

O mică mişcare pe care o surprinse cu coada ochiul stâng 
il făcu să se arunce în dreapta. O sabie șuieră prin aer spre 
locul unde s-ar fi aflat grumazul lui. Era sabia lui Aram. Pri- 
beagul de odinioară era și el rănit. Sângele îi acoperea jumă- 
tate din față ca o mască ciudată; avea pete proaspete de sân- 
ge pe haina cu dungi roşii, iar ochii îi erau aproape sticloși, ca 
aceia ai unui cadavru. Dar el tot părea să danseze cu sabia în 
mâini. Mirosul lui era cel al morții, o moarte pe care o căuta. 

— Ai înnebunit? mârâi Perrin. Oţelul se ciocni de oţel când 
el pară lovitura de sabie cu capul ciocanului său. Ce faci? 

Pară o altă lovitură de sabie, încercă să îl înşface pe celă- 
lalt bărbat și abia reuşi să se retragă la timp cât să scape doar 
cu o tăietură de-a lungul coastelor. 

— Profetul mi-a explicat totul. 

Aram părea uluit, dar își mișca cu ușurință sabia, ca pe un 
fluid, iar Perrin abia reușea să îi pareze loviturile cu ciocanul 
sau cu cuțitul în timp ce se retrăgea. Nu putea decât să spere 
că nu se va împiedica de frânghia vreunui cort sau să se iz- 
bească cu spatele de unul. 

— Ochii tăi. De fapt, eşti o creatură a Umbrei. Tu ai fost 
acela care i-ai adus pe troloci în Ținutul celor Două Râuri. Mi-a 
explicat totul. Ochii aceia. Ar fi trebuit să ştiu de prima oară 
când te-am văzut. Tu şi Elyas cu ochii aceia de creatură a Um- 
brei. Trebuie s-o scap pe domniţa Faile de tine. 

Perrin își adună forțele. Nu putea continua să mânuiască 
cinci kilograme de oţel la fel de repede cum își mânuia Aram 
sabia, care cântărea o treime din această greutate. Trebuia să 
se apropie cumva, să ajungă dincolo de tăișul acela care de- 
venea neclar datorită mișcărilor repezi. Nu putea face asta 
fără să nu se aleagă cu tăieturi, şi cel mai probabil grave, dar 
dacă mai aştepta mult, bărbatul avea să îl ucidă. Ceva îi pară 
oţelul, iar el se împletici în spate, cât pe ce să cadă. 

Aram atacă, lovind cu sabia în jos. Brusc, el înțepeni, făcu 
ochii mari și scăpă sabia din mâini. Se prăvăli în faţă și căzu 

pe burtă, cu două săgeți ieșindu-i din spinare. La vreo două- 
zeci de metri mai încolo, doi shaido cu vălurile pe feţe își pre- 
găteau deja săgețile şi traseră din nou. Perrin sări într-o par- 
te, în spatele unui cort verde și ascuţit, ridicându-se repede 
în picioare. O săgeată străpunse un colț al cortului, iar pânza 
încă mai tremura. Lăsându-se pe vine, trecu pe lângă cortul 
verde, apoi pe lângă unul de un albastru șters şi pe lângă un 
cort jos de un maro-tulbure, ținând ciocanul într-o mână și 
cuțitul în cealaltă. Nu era prima oară când juca jocul acesta în 
ziua aceea. Privi cu băgare de seamă de după marginea cor- 
tului maro. Cei doi shaido nu se veneau nicăieri. Poate că îl 
pândeau de undeva sau plecaseră deja ca să vâneze pe altci- 
neva. Jocul funcționa în ambele sensuri. Îl putea vedea pe 
Aram, zăcând în locul unde se prăbuşise. Adierea ușoară a 
vântului ciufulea penele negre ale săgeților care îi ieșeau din 
spinare. Elyas avusese dreptate. N-ar fi trebuit să îl lase nici- 
odată pe Aram să ia sabia aceea în mână. Ar fi trebuit să îl tri- 
mită cu telegile sau să-l facă să se întoarcă la pribegi. Atât de 
multe lucruri ar fi trebuit să facă. Acum, era prea târziu. 

Porţile îl chemau. Aruncă o privire peste umăr. Era atât 
de aproape acum. Lăsat în continuare pe vine, începu să fugă 
din nou de-a lungul acelor străduțe șerpuitoare, atent la cei 
doi shaido sau la alții care puteau sta la pândă. Zgomotele 
bătăliei se auzeau în fața lui acum, răzbătând dinspre miază- 
noapte şi miazăzi, dar asta nu însemna că acolo nu existau 
cioflingariț74). 

leşind de după un colţ care se afla la câțiva metri depărta- 
re de porțile larg deschise, văzu că erau pline de oameni. Ma- 
joritatea erau înveşmântați în robe albe murdare, dar erau și 
trei algai'd'siswai cu vălurile pe feţe, unul dintre ei fiind atât 
de mătăhălos, încât Lamgwin ar fi părut un pitic pe lângă el. 

Acela îi strângea brațul Failei în pumnul lui. Ea arăta de 
parcă fusese tăvălită prin praf. 

Scoțând un muget, Perrin o luă la fugă înainte ridicându-şi 
ciocanul, iar bărbatul uriaş o azvârli pe Faile în spate și fugi 


74 Stragglers, în textul original. Cuvântul poate fi tradus şi ca 
„cioflingari”, însă aici are sensul de „rătăciţi”, de persoane pierdute 
de grupul din care fac parte, precum cei doi shaido care l-au săge- 


tat pe Aram. (n.red.) 


spre el, ridicându-şi sulița în vreme ce își desprindea scutul 
de la curea. 

— Perrin! ţipă Faile. 

Masivul shaido păru să şovăie o fracțiune de secundă, iar 
Perrin profită de acest lucru. Ciocanul lui îl nimeri pe bărbat 
în partea laterală a capului cu atâta putere, încât picioarele i 
se desprinseră de pământ atunci când căzu. Însă un altul își 
făcu apariţia chiar în spatele lui, pregătit să împungă cu suli- 
ţa. Brusc, bărbatul gemu, mirarea citindu-se în ochii lui verzi 
deasupra vălului negru, și căzu în genunchi, aruncând o pri- 
vire peste umăr la Faile, care se afla aproape. El căzu încet în 
față, lăsând să se vadă mânerul zimţat al unui cuţit ce îi ieşea 
din spinare. Perrin îl căută repede din priviri pe al treilea, dar 
îl zări zăcând cu fața în jos, cu două mânere din lemn ieșin- 
du-i din spinare. Lacile se rezema de Arrela, plângând. Fără 
îndoială că descoperise că uciderea cuiva nu era o treabă atât 
de uşoară cum crezuse. 

Alliandre se afla şi ea în fruntea mulțimii, iar Maighdin chiar 
în spatele ei, ținută în braţe de un tânăr înalt. Dar Perrin avea 
ochi doar pentru Faile. Lăsând să-i cadă din mâini cuțitul și 
ciocanul, păși peste trupul neînsufleţit al bărbatului și o strân- 
se în braţe. Mirosul ei îi umplu nările. Îi umplu capul. Deşi 
mirosea tare a lemn carbonizat, el putea simți însă mirosul ei. 

— Am visat demult la clipa asta, zise el cu respiraţia în- 
tretăiată. 

— Şi eu, zise ea, stând lipită de pieptul lui şi îmbrăţișân- 
du-l cu putere. 

Mirosul ei era plin de bucurie, dar ea tremura. 

— Ți-au făcut vreun rău? o întrebă el cu blândeţe. 

— Nu. Ei... Nu, Perrin, nu mi-au făcut niciun rău. 

Pe lângă bucuria ei, el mai simțea și alte mirosuri, un 
amestec ce nu putea fi descâlcit. Parfumul tern și dureros al 
tristeţii şi aroma uleioasă a vinii. Ruşine, ca mii de ace subțiri 
care înțepau. Ei bine, bărbatul era mort, iar o femeie avea vo- 
ie să-şi păstreze secretele, dacă asta dorea. 

— Tot ceea ce contează este că ești în viaţă și suntem îm- 
preună din nou, îi spuse el. Doar asta contează. 

— Doar asta contează, repetă ea, îmbrățișându-l şi mai tare. 

Suficient de tare ca ea să geamă din cauza efortului. Dar 
în clipa următoare, se desprindea din îmbrăţișarea lui și îi 

cerceta rănile, căscând cu degetele tăieturile din haina lui ca 
să se poată uita la ele. 

— Astea nu par a fi prea grave, zise ea pe un ton vioi, deşi 
toate emoţiile acelea se amestecau în continuare cu bucuria ei. 

Îşi ridică mâna ca să îi despartă părul şi trase până când 
el își lăsă capul, astfel încât ea să îi poată cerceta tăietura 
de-a lungul scalpului. 

— Vei avea nevoie de tămăduire, firește. Câte surori aes 
sedai ai adus cu tine? Cum ai...? Asta n-are nicio importanță 
acum. Sunt suficiente ca să îi biruiască pe shaido și asta este 
tot ce contează. 

— Aceşti shaido, zise el, îndreptându-se ca să se uite la ea. 
Lumină, plină sau nu de praf, ea era foarte frumoasă. Vor veni 
alte şase sau şapte mii de sulițe aici, în... el aruncă o privire 
spre soare; parcă trebuia să fie mai sus... mai puţin de două 
ceasuri, poate. Trebuie să terminăm aici și să ne punem în 
mișcare până atunci, dacă vom putea. Ce-a pățit Maighdin? 

Zăcea moale ca o pernă umplută cu pene la pieptul tână- 
rului. Îşi mişca pleoapele fără a și le deschide complet. 

— Şi-a epuizat puterile salvându-ne pe noi, zise Faile, 
abandonându-i rănile și întorcându-se spre ceilalți oameni în 
veșminte albe. Aravine, voi toți, începeţi să-i strângeţi pe 
gai'shaini. Nu doar pe aceia care mi-au jurat credință mie. Pe 
toți cei care poartă roba albă. Nu vom lăsa pe nimeni la care 
puteam ajunge în urmă. Perrin, care direcție este mai sigură? 

— Spre miazănoapte, îi spuse el. Spre miazănoapte este 
mai sigur. 

— Puneţi-i s-o ia spre miazănoapte, continuă Faile. Strân- 
geţi telegi, căruțe și cai de povară și încărcațţi-le cu ceea ce 
credeţi că vom avea de trebuinţă. Repede! 

Oamenii începură să se pună în mişcare. Să fugă. 

— Nu, tu rămâi aici, Aldin! Maighdin trebuie cărată în 
continuare în brațe. Rămâi și tu, Alliandre. Şi tu, Arrela. Lacile 
are nevoie de un umăr pe care să plângă o vreme. 

Perrin rânji. Dacă o puneai pe soţia lui în mijlocul unei 
case cuprinse de flăcări, ea începea cu calm să stingă focul. Și 
îl stingea. Aplecându-se, şterse lama cuţitului său de haina 
bărbatului cu ochi verzi înainte să o vâre în teacă. Și ciocanul 
trebuia şters bine. Încerca să nu se gândească cu ce mânjea 
haina bărbatului. Sângele nu îi mai clocotea atât de tare. Nu 


mai rămase nici urmă de adrenalină. Doar oboseală. Rănile 
începeau să îi zvâcnească. 

— Vrei să trimiţi pe cineva la fortăreață să le spună lui 
Ban şi lui Seonid că pot ieşi acum? zise el în timp ce își stre- 
cura mânerul ciocanului prin gaica curelei. 

Faile se uită mirată la el. 

— Sunt în fortăreață? Cum? De ce? 

— Alyse nu ţi-a spus? 

El se înfuriase foarte greu până când Faile fusese luată 
prizonieră. Acum, simţea cum clocotea de furie. Simţea că se 
încingea ca fierul. 

— A zis că te va lua cu ea când va pleca, dar a făgăduit să 
îți spună să te duci la fortăreață atunci când vei vedea ceață 
pe creastă și vei auzi lupii urlând la lumina zilei. Aș putea 
jura că asta a spus. Arde-m-ar focu', nu poți avea pic de încre- 
dere în surorile aes sedai. 

Faile aruncă o privire spre creasta dinspre apus, unde 
ceața deasă mai persista încă, și făcu o grimasă. 

— Nu Alyse, Perrin. Galina. Dacă nu cumva a fost şi asta o 
minciună. Ea trebuie să fi fost. Și trebuie că face parte din 
Ajah Neagră. O, cât mi-aş dori să-i știu adevăratul nume. 

Îşi mişcă braţul stâng şi icni. Fusese rănită. Perrin se trezi 
că îşi dorea să îl ucidă din nou pe shaido cel mătăhălos. Însă 
Faile nu îngădui ca rana ei să o încetinească. 

— Theril, ieși de-acolo. Văd cum priveşti de după poartă. 

Un tânăr slăbănog ieşi timid de după colțul porții. 

— Tata mi-a spus să rămân și să veghez asupra ta, dom- 
niță, zise el cu un accent atât de pronunțat, încât Perrin abia 
dacă îl putea înțelege. 

— Aşa o fi, zise Faile pe un ton ferm, dar ia dă fuga la fortă- 
reață cât poți tu de repede și spune-le celor pe care îi vei găsi 
acolo că seniorul Perrin a zis că pot ieși la iveală. Hai, fuguţa! 

Băiatul își atinse fruntea cu noadele degetelor și o rupse 
la fugă. 

Peste un sfert de oră, îşi făcu din nou apariţia, tot în fugă, 
urmat de Seonid și de Ban şi de ceilalți. Ban îi făcu o plecăciu- 
ne adâncă lui Faile și îngână cu blândeţe cât de încântat era 
să o revadă, înainte să le poruncească bărbaților din Ținutul 
celor Două Râuri să formeze un cerc în jurul porții, cu arcuri- 
le pregătite și cu halebardele înfipte în pământ. De astă dată, 

îşi folosi vocea normală. El era un altul care încerca „să do- 
bândească luciu”. Selande și ceilalţi acoliţi ai lui Faile o încer- 
cuiră în grabă, toți vorbind cu însuflețire și zicând cât de în- 
grijoraţi fuseseră atunci când ea nu își făcuse apariția după ce 
lupii urlară. 

— Mă duc la Masuri, anunţă Kirklin pe un ton care în- 
demna la provocare. 

El nu aşteptă, ci își scoase sabia şi o luă la fugă de-a lungul 
zidului spre miazănoapte. 

Tallanvor ţipă atunci când văzu că Maighdin era ținută în 
braţe de un tânăr înalt și fu nevoie să fie convins că ea era 
doar epuizată. Dar tot o luă din braţele individului și o lipi de 
pieptul lui, şoptindu-i la ureche. 

— Unde-i Chiad? vru să ştie Gaul. Aflând că aceasta nu se 
aflase cu ele, îşi acoperi fața cu vălul. Fecioarele m-au păcălit, 
zise el pe un ton sumbru, dar am s-o găsesc înaintea lor. 

Perrin îl apucă de braț. 

— Există mulţi bărbaţi pe-aici care te vor confunda cu un 
shaido. 

— Trebuie s-o găsesc primul, Perrin Aybara. 

Se simțea ceva în vocea aielului, ceva în mirosul lui pe 
care Perrin nu îl putea defini decât ca suferință. Înţelegea du- 
rerea provocată de gândul că ai putea-o pierde pentru tot- 
deauna pe femeia pe care o iubești. Dădu drumul mânecii lui 
Gaul, iar bărbatul țâşni prin rândul arcașilor, cu sulița şi scu- 
tul în mâini. 

— Mă duc cu el, spuse Elyas rânjind. Poate voi reuși să-l 
țin departe de necazuri. 

Scoțându-și cuțitul cu lama lungă, care îi dăduse numele 
printre lupi, Colț Lung, el o luă la fugă după aielul înalt. Dacă 
cei doi nu reușeau să-și croiască drum prin tabără în siguran- 
ță, atunci nimeni nu putea. 

— Dacă ai terminat cu trăncăneala, poate vei sta nemișcat 
ca să te pot tămădui, îi spuse Seonid lui Perrin. Arăţi ca şi 
când ai avea nevoie. 

Furen şi Teryl erau chiar în spatele ei, ținându-și mâinile 
pe mânerele săbiilor și încercând să privească în toate părți- 
le. Cercul format din bărbaţii din Ținutul celor Două Râuri 
era potrivit, cel puţin asta se înțelegea din atitudinea lor, dar 
siguranţa lui Seonid era sarcina lor. Semănau cu nişte leo- 


parzi care urmăreau îndeaproape o pisică domestică. Doar că 
ea nu era o pisică domestică. 

— Ocupă-te mai întâi de Faile, zise el. Braţul îi este rănit. 

Faile vorbea cu Alliandre, amândouă fiind atât de furioa- 
se, încât dacă ar fi avut cozi, acestea li s-ar fi zbârlit. Fără în- 
doială că erau furioase pe Alyse sau Galina sau cum o fi che- 
mând-o. 

— Pe ea n-o văd sângerând ca un porc înjunghiat. 

Seonid îşi ridică mâinile ca să îi cuprindă capul cu ele, iar 
pe el îl străbătu acel fior rece bine-cunoscut, ca şi când, brusc, 
ar fi fost scufundat iarna în apa rece a unui iaz care era pe 
punctul de a îngheţa. Icni și se smuci, fluturându-şi braţele 
incontrolabil, apoi ea îi dădu drumul, rănile îi dispărură, chiar 
dacă nu şi sângele ce îi mânjea fața și îi păta haina şi pantalo- 
nii. De asemenea, avea senzația că ar putea mânca o căprioa- 
ră întreagă de unul singur. 

— Ce-a fost asta? Sora Verde cea măruntă se întoarse de 
la el spre Faile. Ai pomenit de Galina Casban? 

— Nu-i știu numele de familie, zise Faile. O aes sedai cu 
faţa rotundă, cu buze pline, păr negru și ochi mari. Oarecum 
drăguță, dar o femeie neplăcută. O cunoşti? Cred că face parte 
din Ajah Neagră. 

Seonid trase aer în piept, strângându-și poalele în pumni. 

— Seamănă cu Galina. E o Roşie şi categoric neplăcută. Dar 
de ce-ai face o astfel de acuzaţie? Nu este o acuzaţie pe care 
să o faci nici măcar în glumă împotriva unei surori, chiar de-o 
fi la fel de neplăcută ca Galina. 

Pe măsură ce Faile explica, începând cu prima întâlnire a ei 
cu Galina, Perrin devenea din ce în ce mai furios. Femeia o șan- 
tajase, o amenințase, o minţise, apoi încercase să o omoare. El 
strângea atât de tare din pumni, încât braţele îi tremurau. 

— Am să-i frâng grumazul când voi pune mâinile pe ea, 
mârâi el după ce ea tăcu. 

— Acesta nu este dreptul tău, îi spuse Seonid cu asprime 
în glas. Galina trebuie judecată înaintea a trei surori care for- 
mează o instanţă judecătorească, iar pentru această acuzaţie, 
acestea trebuie să fie conducătoare. Întregul Divan al Turnu- 
lui s-ar putea întruni în acest caz. Dacă va fi găsită vinovată, 
va fi ferecată şi executată, dar dreptatea, în această situație, 
stă în mâinile surorilor aes sedai. 

— Dacă? zise el, nevenindu-i a crede. Ai auzit ce-a zis Faile. 
Poţi avea vreun dubiu? 

El trebuie că arăta ameninţător, deoarece Furen şi Teryl 
se apropiară plutind de-o parte și de cealaltă a lui Seonid, 
odihnindu-și mâinile pe mânerele săbiilor și cu privirile as- 
pre aţintite asupra lui. 

— Are dreptate, Perrin, zise Faile cu blândețe. Când Jac 
Coplin şi Len Congar au fost acuzaţi că au furat o vacă, ai ştiut 
că aceştia erau hoţi, dar l-ai pus pe jupânul Thane să demon- 
streze că ei au furat-o, înainte să le îngădui celor din Sfatul 
Satului să pună să fie biciuiţi. Este un lucru la fel de impor- 
tant şi în cazul Galinei. 

— Cei din Sfatul Satului n-ar fi pus să fie biciuiţi fără ju- 
decată, indiferent ce-aș fi zis eu, bombăni el. 

Faile râse. Ea râdea! Lumină, era plăcut să o audă râzând 
din nou. 

— O, în regulă. Galina aparține surorilor aes sedai. Dar, 
dacă ele nu se vor ocupa de ea, o voi face eu dacă o voi găsi 
din nou. Nu-mi place când oamenii te rănesc. 

Seonid îl adulmecă, în mirosul ei simțindu-se dezaprobarea. 

— Braţul îţi este rănit, domniţă? 

— Ocupă-te mai întâi de Arrela, rogu-te, zise Faile. 

Aes sedai îşi dădu ochii peste cap în semn de disperare și 
îi cuprinse capul Failei în mâini. 

Faile se cutremură și expiră aerul, care nu fu mai mult de 
un oftat prelung. Nu fusese o rană gravă și, oricum, aceasta 
dispăruse. Îi mulțumi lui Seonid, în vreme ce o conduse la 
Arrela. 

Brusc, Perrin îşi dădu seama că nu mai auzea exploziile. 
De fapt, nu-și amintea să fi auzit vreo una de ceva vreme. 
Acesta trebuia să fie un semn bun. 

— Trebuie să aflu ce se întâmplă. Ban, păzeşte-o cu băga- 
re de seamă pe Faile. 

Faile se împotrivi să plece singur şi, până când fu de acord 
să ia cu el zece bărbaţi din Ţinutul celor Două Râuri, un călă- 
reț în armură lucioasă își făcuse apariţia de după colțul din- 
spre miazănoapte al zidului orașului. Cele trei pene subțiri și 
albastre îl marcau ca fiind Tylee. Pe măsură ce ea se apropia, 
el îşi dădu seama că ţinea o femeie dezbrăcată răsfrântă pes- 
te calul ei înalt, în partea din față a şeii. Era o femeie legată la 


glezne şi la genunchi, la încheieturi și la coate. Părul ei lung şi 
bălai aproape că mătura pământul, iar în el erau prinse lan- 
turi bătute în nestemate și șiraguri de perle. Când Tylee îşi 
struni calul, un şirag din aur cu pietre mari şi verzi se desfăcu 
şi căzu în praf. Scoțându-și coiful ciudat cu mâinile înmănu- 
şate, şi-l așeză pe fundul femeii. 

— Sunt nişte arme remarcabile arcurile alea ale voastre, 
zise ea cu o voce tărăgănată, uitându-se la bărbaţii din Ținu- 
tul celor Două Râuri. Mi-aş dori s-avem și noi de-alde astea. 
Kirklin mi-a spus unde să te găsesc, seniore. Au început să se 
predea. Oamenii lui Masema au rezistat până aproape de si- 
nucidere - mulți dintre ei sunt morți sau pe moarte, cred -, 
iar damanele au transformat creasta aceea într-o capcană 
mortală în care doar un nebun ar păși. Cea mai bună veste 
dintre toate este că femeile sul'dam au pus deja a'damul pe 
mai bine de două sute de femei. „Ceaiul rece” a fost de-ajuns, 
astfel încât majoritatea lor nu au putut să se țină pe picioare 
fără ajutor. Trebuie să trimit după to'raken ca să vină şi să le 
ducă în zbor de-aici. 

Seonid scoase un sunet gutural. Expresia de pe faţa ei era 
calmă, dar mirosea a furie oarbă. Se zgâia la Tylee de parcă ar 
fi încercat să sfredelească o gaură prin ea. Tylee nu o băgă 
deloc în seamă, doar atât cât să clatine uşor din cap. 

— După ce oamenii mei și cu mine vom pleca, zise Perrin. 

Înțelegerea lui era cu ea. Nu voia să rişte să o încerce cu 
altcineva. 

— Care sunt pierderile noastre, dincolo de oamenii lui 
Masema? 

— Puţine, răspunse Tylee. Datorită arcașilor tăi și dama- 
nelor, ei n-au reușit să se apropie prea mult de noi. N-am vă- 
zut niciodată ca planul vreunei bătălii să se desfăşoare atât 
de lin. M-aş mira să avem o sută de morți dintre ai noștri. 

Perrin se crispă. Bănuia că acelea erau victime cu răni 
uşoare, având în vedere circumstanţele, dar o parte erau băr- 
baţi din Ținutul celor Două Râuri. Aceştia erau responsabili- 
tatea lui, fie că el îi cunoştea sau nu. 

— Ştii unde este Masema? 

— Cu restul oștii lui. Nu-i laş, pot spune asta în favoarea 
lui. El, împreună cu cei două sute de oameni ai lui - ei bine, 

cam o sută, acum - și-au croit drum printre shaido până pe 
creastă. 

Perrin scrâşni din dinţi. Bărbatul era înconjurat din nou 
de mizeriile lui. Va fi cuvântul lui împotriva celui al lui Masema 
când va veni vorba despre motivul pentru care Aram încerca- 
se să îl omoare şi, în orice caz, era puţin probabil că adepţii 
bărbatului aveau să îl predea ca să fie judecat. 

— Trebuie să ne punem în mișcare, înainte ca s-ajungă 
ceilalți aici. Dacă shaido vor crede că salvarea este la înde- 
mână, ar putea hotărî să uite că s-au predat. Cine este prizo- 
niera ta? 

— Sevanna, zise Faile pe un ton rece. 

Mirosul urii ei era aproape la fel de puternic cum fusese 
atunci când vorbise despre Galina. 

Femeia cu părul bălai se ridică, scuturându-și părul de pe 
față și pierzându-și alte coliere în acest răstimp. Ochii ei, care 
o priveau cu dușmănie pe Faile, erau ca două focuri verzi 
deasupra fâșiei de material care servea pe post de căluș. Pu- 
tea a furie. 

— Sevanna din clanul Jumai Shaido, zise Tylee cu o voce 
plină de satisfacție. Mi-a spus asta cu atâta mândrie. Nici ea 
nu e lașă. Ne-a întâmpinat purtând doar un halat din mătase 
şi podoabe, dar a reuşit să omoare cu sulița doi dintre altara- 
nii mei, înainte să i-o smulg din mâini. 

Sevanna mârâi prin căluş şi se zvârcoli de parcă ar fi avut 
de gând să se arunce de pe cal. Asta până când Tylee îi trase o 
palmă peste fund. După aceea, femeia se mulțumi să îi pri- 
vească cu dușmănie pe toți cei aflați acolo. Avea nişte forme 
plăcute, deşi el n-ar fi trebuit să observe asta cu soţia lui de 
față. Doar că Elyas spuse că ea se aştepta ca el să observe, 
prin urmare el se apucă să o studieze fățiș. 

— Revendic bunurile din cortul ei, anunţă Faile, aruncân- 
du-i lui o privire aspră. Poate că n-ar fi trebuit să o privească 
atât de direct. Are un cufăr uriaș plin cu podoabe, iar eu le 
vreau. Nu te uita la mine ca un prost, Perrin. Avem o sută de 
mii de oameni de hrănit, de îmbrăcat şi de ajutat să se în- 
toarcă la casele lor. Cel puţin o sută de mii. 

— Vreau să te însoțesc, domniţă, dacă ești de acord, zise 
tânărul care o ținuse în braţe pe Maighdin. Nu voi fi singurul, 
dacă vei fi de acord. 


— E soția ta, bănuiesc, seniore, zise Tylee, uitându-se la Faile. 

— Da. Faile, dă-mi voie să ţi-o prezint pe Tylee Khirgan, 
general de stindard, care se află în slujba împărătesei Sean- 
chanului. Poate că începea să dobândească și el un oarecare 
luciu. General de stindard, soția mea, Faile ni Bashere t'Aybara. 

Tylee făcu o plecăciune în șa. Faile făcu o mică reverență, 
înclinându-și ușor capul. Avea un aer regal, deși cu fața mur- 
dară. Ceea ce îl duse cu gândul la Coroana Sfărâmată. Discuţia 
despre o chestiune atât de măruntă trebuia să mai aștepte. 
Cu siguranţă avea să fie o discuţie lungă. De astă dată, el cre- 
zu că nu urma să îi fie atât de greu să ridice tonul, așa cum se 
părea că își dorea ea. 

— lar aceasta este Alliandre Maritha Kigarin, Regina din 
Ghealdan, Binecuvântată de Lumină, Apărătoarea Zidului lui 
Garen. Şi vasalul meu. Ghealdan se află sub protecția mea. 

Era o prostie, dar trebuia spusă. 

— Înțelegerea noastră nu grăiește despre asta, seniore, 
zise Tylee cu băgare de seamă. Nu eu hotărăsc încotro se va 
îndrepta Oastea Neînvinsă. 

— Doar ca să ştii, general de stindard. Și spune-le superi- 
orilor tăi că nu pot avea ținutul Ghealdan. 

Alliandre îi zâmbi atât de larg, cu atâta recunoştinţă, încât 
lui mai că îi veni să râdă. Lumină, și Faile zâmbea. Era un 
zâmbet mândru. El își frecă partea laterală a nasului. 

— Chiar trebuie să ne punem în mișcare înainte să so- 
sească ceilalți shaido. Nu vreau să mă trezesc față în faţă cu ei 
şi cu toţi acei prizonieri din spatele meu gândindu-se să ia 
din nou sulița în mână. 

Tylee chicoti. 

— Am puţin mai multă experienţă cu oamenii aceștia de- 
cât tine, seniore. Odată ce se predau, ei nici nu vor mai lupta, 
nici nu vor încerca să evadeze vreme de trei zile. Și-apoi, i-am 
pus pe câţiva dintre altaranii mei să dea foc sulițelor şi arcu- 
rilor lor pentru orice eventualitate. Avem timp să ne punem 
trupele în mișcare. Seniore, sper să nu voi fi niciodată nevoită 
să te înfrunt pe câmpul de bătălie, zise ea, scoțându-și din 
mână mănuşa cu întăritură din oţel pe dosul acesteia. Aș fi 
onorată dacă mi-ai spune Tylee. 

Se aplecă peste Sevanna cu mâna întinsă. 

Pentru o clipă, Perrin doar se holbă. Era o lume ciudată. 
Apelase la ea gândindu-se că încheia o înţelegere cu Cel În- 
tunecat, şi doar Lumina ştia că unele fapte ale seanchanilor 
erau de-a dreptul atroce, dar femeia era vitează şi îşi onora 
cuvântul dat. 

— Eu sunt Perrin, Tylee, zise el, strângându-i mâna. 

Era o lume foarte ciudată. 


Dându-și jos juponul, Galina îl azvârli peste halatul din 
mătase și se aplecă pentru a lua rochia de călărie pe care o 
scosese din desagii Sprintenei. Veșmântul fusese croit pentru 
o femeie niţel mai corpolentă, dar avea să fie potrivită până 
când ea avea să vândă una dintre pietrele-focului. 

— Stai pe loc, Lina! se auzi vocea Theravei și, brusc, Gali- 
na nu s-ar fi putut îndrepta de spate chiar dacă pădurea din 
jurul ei ar fi fost cuprinsă de flăcări. Putea țipa, însă. Taci! 

Se înecă atunci când ţipătul îi rămase în gâtlej. Putea plân- 
ge, în tăcere, iar lacrimile începură să cadă pe covorul de 
frunze moarte ce acoperea solul pădurii. O mână îi trase o 
palmă zdravănă. 

— Cumva, sceptrul este la tine? zise Therava. Altminteri, 
nu te-ai afla aici. Dă-mi-l, Lina. 

Nu se punea problema să se împotrivească. Îndreptân- 
du-se de spate, Galina scoase sceptrul din desagă și i-l întinse 
femeii cu ochi de vultur, lacrimile rostogolindu-i-se pe obraz. 

— Nu te mai smiorcăi, Lina! Și pune-ţi cureaua și colierul. 
Va trebui să te pedepsesc pentru că ţi le-ai dat jos. 

Galina tresări. Nici măcar porunca Theravei nu îi putea 
opri lacrimile. Ştia că avea să fie pedepsită şi pentru asta. 
Scoase cureaua și colierul din aur din desagă și şi le puse. 
Stătea nemişcată, purtând doar ciorapii albi din lână și ciz- 
mele moi, din dantelă albă, iar greutatea colierului bătut cu 
piatra-focului şi cureaua părea s-o tragă spre pământ. Ochii îi 
căzură pe sceptrul alb din mâinile Theravei. 

— Calul tău va fi bun pentru a căra poveri, Lina. Cât des- 
pre tine, tu nu mai ai voie să mai călăreşti vreodată. 

Trebuia să existe o cale prin care să pună din nou mâna 
pe sceptru. Trebuia să existe! Therava răsucea obiectul pe 
toate părțile, necăjind-o. 


— Nu te mai juca cu animalul tău de companie, Therava. 
Ce vom face? 

Belinde, o înţeleaptă zveltă, cu părul înălbit de soare, se 
apropie cu pași mari, aruncându-i o privire furioasă Theravei 
cu ochii ei albastru-deschiși. Avea o construcție osoasă și o 
față potrivită pentru priviri furioase. 

Fu pentru prima oară când Galina își dădu seama că 
Therava nu era singură. Câteva sute de bărbați, femei și copii 
stăteau printre copacii din spatele lor, unii dintre bărbați 
ținând femei răsfrânte peste umerii lor. Ea îşi acoperi trupul 
cu mâinile, simțind cum i se aprind obrajii. Zilele acelea lungi 
în care fusese obligată să stea goală nu o făcuseră să se obiş- 
nuiască să stea dezbrăcată în fața bărbaţilor. Apoi, observă o 
altă ciudățenie. Doar câţiva erau algai'd'siswai, cu arcurile în 
spinări și cu tolbele cu săgeți prinse la şold, dar fiecare băr- 
bat și fiecare femeie, în afară de înțelepte, ţineau în mână cel 
puţin o suliță. De asemenea, aveau feţele acoperite cu o eşar- 
fă sau doar cu o bucată de material. Ce putea însemna asta? 

— Ne întoarcem în Ținutul Întreit, zise Therava. Vom tri- 
mite alergători ca să identifice toate ginţile ce pot fi găsite și 
să le spună să renunţe la servitorii lor gai'shain din ţinuturile 
umede. Să renunțe la tot ce trebuie şi să se îndrepte pe furiș 
spre Ținutul Întreit. Ne vom reclădi clanul. Shaido vor renaş- 
te din dezastrul provocat de Sevanna. 

— Va fi nevoie de mai multe generații pentru asta! pro- 
testă Modarra. 

Subţirică şi destul de drăguță, dar mai înaltă decât Therava, 
la fel de înaltă ca majoritatea bărbaţilor aiel, o înfruntă fără 
să clintească pe Therava. Galina nu putea înţelege cum făcea 
asta. Pe ea, femeia o făcea să tresară cu o singură privire. 

— Atunci, vom aștepta câteva generații, zise Therava pe 
un ton ferm. Vom aștepta cât va fi nevoie. Și nu vom mai ple- 
ca niciodată din Ținutul Întreit. Îşi mută privirea la Galina, 
care tresări. Nu vei mai pune niciodată mâna pe acesta, zise 
ea, ridicând sceptrul pentru o clipă. Și nu vei mai încerca nici- 
odată să fugi de mine. Are un spate puternic. Încărcaţi-o, şi 
hai să pornim la drum! S-ar putea ca ei să ne urmărească. 

Încărcată cu ploști cu apă, oale şi ceaunuri până când se 
simţi aproape complet acoperită, Galina înainta poticnin- 
du-se prin pădure în urma Theravei. Nu se gândea la sceptru 

sau să fugă. Ceva se frânsese înlăuntrul ei. Ea era Galina Casban, 
Preaînalta din Ajah Roşie, care ocupa un loc în Consiliul Su- 
prem al Ajah Neagră și avea să fie jucăria Theravei pentru tot 
restul vieţii ei. Era micuța Lina și îi aparținea Theravei. Pen- 
tru tot restul vieţii ei. Știa acest lucru până în adâncul sufle- 
tului. Lacrimile i se rostogoleau tăcute pe obraji. 


CAPITOLUL 31 
Casa de pe strada Luna plină 


— Ele trebuie să rămână împreună, zise Elayne pe un ton 
ferm. Că veni vorba, nici voi două n-ar trebui să ieşiţi de une- 
le singure. Întotdeauna câte trei sau patru împreună, oriunde 
în Caemlyn. Este singura cale prin care putem fi în siguranță. 

Doar două dintre lampadarele cu oglinzi erau aprinse, ce- 
le şase flăcări umplând salonul cu o lumină slabă şi cu par- 
fum de crini - o cantitate atât de mare de ulei de lampă rân- 
cezise, încât era întotdeauna adăugat parfum acum. Focul ce 
trosnea în șemineu începea să alunge o parte din răcoarea di- 
mineții. 

— Există momente când o femeie își doreşte puţină intimi- 
tate, răspunse Sumeko pe un ton calm, de parcă nu murise de 
curând o femeie a Clanului doar pentru că își dorise intimitate. 

Vocea ei era calmă, dar își netezea poalele bleumarin cu 
mâinile durdulii. 

— Dacă nu vei băga teama de Lumină în ele, o voi face eu, 
Sumeko, zise Alise, expresia ei, de obicei blândă, înăsprindu-se. 

Părea a fi cea mai în vârstă dintre cele două, având fire că- 
runte de păr în comparaţie cu cel negru și lucios al lui Sumeko, 
ce i se revărsa mai jos de umerii puternici. Însă era mai tână- 
ră cu mai bine de două sute de ani. Alise demonstrase a fi ne- 
înfricată atunci când Ebou Dar căzu, iar ele fuseseră obligate 
să fugă din calea seanchanilor. Dar şi ea își netezea poalele 
brune cu mâinile. 

Trecuse cu mult de ora de culcare pe care o decretase ne- 
poata Essandrei, Melfane, dar, în ciuda faptului că se simțea 
obosită mai mereu, odată ce se trezea, Elayne nu mai putea 
adormi, iar laptele de capră cald nu o ajuta. Laptele de capră 

cald avea un gust şi mai rău decât atunci când era rece. Îl va 
face pe afurisitul de Rand al'Thor să bea blestematul acela de 
lapte de capră cald până când îi va ieși pe urechi! Imediat 
după ce avea să afle ce îl rănise atât de grav încât simţise un 
mic junghi de durere în vreme ce acea amintire despre el din- 
tr-un ungher al minţii rămânea vagă ca o piatră. De-atunci, 
aceasta rămăsese la fel; prin urmare, el era bine, însă ceva îl 
rănise grav astfel încât ea să mai simtă ceva. Și de ce folosea 
topirea-n văzduh atât de des? Azi era departe, spre sud-est, 
mâine spre nord-vest şi încă și mai departe, iar poimâine era 
altundeva. Oare fugea de persoana care îl rănise? Dar, deo- 
camdată, ea avea grijile ei. 

Nemaiputând dormi şi simțindu-se neliniștită, se îmbră- 
case singură cu ce-i venise la mână, o rochie de călărie gri-în- 
chis, şi ieşise la plimbare, bucurându-se de liniștea ce dom- 
nea în palat la primele ore ale dimineţii, când până şi servito- 
rii dormeau și flăcările pâlpâitoare ale lampadarelor erau 
singurele lucruri care se mişcau pe coridoare, în afară de ea. 
De ea și de garda ei de corp, până când cele două femei o în- 
tâlniră şi îi dădură vestea tristă care, altminteri, ar fi aşteptat 
răsăritul soarelui. Ea le adusese în salonul ei mic ca să discu- 
te problema în spatele unui scut împotriva ascultării. 

Sumeko îşi foi trupul rotofei în fotoliu ca să îi arunce o pri- 
vire dușmănoasă Alisei. 

— Reanne îți îngăduie să forțezi limitele, dar, în calitate 
de cea mai vârstnică, mă aştept... 

— Nu ești cea mai vârstnică, Sumeko, zise pe un ton rece 
femeia mai măruntă. Ai autoritate aici, dar, conform legii, 
Cercul de Croşetat este format din treisprezece cele mai 
vârstnice dintre noi, care ne aflăm în Ebou Dar. Dar acum nu 
ne mai aflăm în Ebou Dar, prin urmare nu există niciun Cerc 
de Croşetat. 

Faţa rotundă a lui Sumeko deveni dură ca granitul. 

— Cel puţin, recunoști că am autoritate. 

— Şi mă aştept să te folosești de ea ca să preîntâmpini uci- 
derea mai multora dintre noi. Nu ajunge să sugerezi, Sumeko, 
indiferent cât de tare insiști să faci acest lucru. Nu ajunge. 

— Nu rezolvăm nimic prin ceartă, zise Elayne. Ştiu că 
sunteţi neliniștite. Şi eu sunt. 


Lumină, trei femei ucise cu ajutorul Puterii Supreme în 
ultimele zece zile, şi foarte probabil alte şapte înainte de asta, 
erau de-ajuns să neliniștească până şi o nicovală! 

— Dar a ne lua la harță este cel mai rău lucru pe care îl 
putem face. Sumeko, trebuie să pui piciorul în prag. Nu-mi 
pasă cât de mult îşi doreşte cineva intimitatea, niciuna nu 
poate sta singură nici măcar un minut. Alise, folosește-te de 
puterea ta de convingere. 

„Putere de convingere” nu erau tocmai cuvintele potrivi- 
te. Alise nu încerca să convingă. Se aştepta pur și simplu ca 
oamenii să facă cum le spunea ea, iar aceștia se conformau 
mai mereu. 

— Convinge-le pe celelalte că Sumeko are dreptate. Între 
voi două, trebuie... 

Uşa se deschise ca să o lase să intre pe Deni, care o închise 
în urma ei şi făcu o plecăciune, cu o mână pe mânerul sabiei 
şi cu cealaltă pe ciomag. Platoșele și coifurile roşii cu margini 
albe sosiseră abia cu o zi în urmă, iar femeia voinică era cu 
zâmbetul pe buze de când și le pusese pe ale ei. Dar acum, 
avea un aer solemn în spatele barelor de protecţie. 

— Iertare pentru că deranjez, domniţă, dar a venit o aes 
sedai care cere să te vadă. E o Roșie, după şal. l-am spus că 
probabil dormi, dar e în stare să dea buzna înăuntru și să te 
trezească. 

O Roşie. Existau rapoarte despre prezenţa Roşiilor în oraș 
din când în când, deşi nu mai des decât o dată - majoritatea 
surorilor aes sedai din oraş se plimbau fără șaluri, ascunzând 
ajah-urile din care provin -, cu toate acestea, ce treabă ar 
avea o Roşie cu ea? Cu siguranţă că toate ştiau deja că ea era 
de partea Egwenei şi împotriva Elaidei. Doar dacă nu cumva 
cineva încerca, în sfârşit, să o dojenească pentru înțelegerea 
pe care o încheiase cu oamenii mării. 

— Spune-i că sunt... 

Uşa se deschise din nou, lovindu-se de spatele lui Dani şi 
dând-o la o parte. Femeia care intră, cu şalul țesut căzut pe 
braţe, astfel încât să i se vadă limpede ciucurul lung și roșu, 
era înaltă și subțire şi avea pielea arămie. Ar fi fost frumoasă 
dacă nu şi-ar fi strâns buzele pline astfel încât acestea să pară 
a fi o linie subțire. Rochia ei de călărie avea o nuanţă atât de 
întunecată, încât ar li putut fi neagră, însă lumina slabă a lam- 

padarelor cu oglinzi surprindeau nuanţe de roșu, iar poalele 
despicate erau brăzdate de dungi de un roșu-aprins. Duhara 
Basaheen nu ascundea niciodată din ce Ajah provenea. Alt- 
cândva, Sumeko și Alise ar fi sărit în picioare și i-ar fi făcut o 
reverență unei aes sedai cât ai fi clipit din ochi, dar acum, ele 
rămaseră aşezate, cercetând-o din priviri. Deni, de obicei 
calmă, cel puţin la suprafaţă, se încruntă şi își pipăi ciomagul. 

— Văd că poveștile cum că le aduni pe sălbatice sunt ade- 
vărate, zise Duhara. Este mare păcat. Voi două ieşiţi. Doresc 
să-i vorbesc Elaynei între patru ochi. Dacă veţi fi înțelepte, 
veți pleca în seara aceasta, luând-o în orice direcție, şi le veți 
spune celorlalte asemenea vouă să facă la fel. Turnul Alb nu 
priveşte cu ochi buni strângerea laolaltă a sălbaticelor. Atunci 
când Turnul nu priveşte cu ochi buni ceva, se zvoneşte că și 
tronurile tremură. 

Sumeko și Alise nu se clintiră. Ba mai mult, Alise își arcui 
o sprânceană. 

— Ele pot rămâne, zise Elayne pe un ton rece. 

Cu Puterea în ea, emoţiile ce le simțea nu o luau razna. 
Erau stăpânite de o furie glacială. 

— Ele sunt binevenite aici. Tu, pe de altă parte... Elaida a 
încercat să mă răpească, Duhara. Să mă răpească! Tu poți 
pleca. 

— Asta este o primire rece, Elayne, când eu am venit la 
palat de îndată ce-am ajuns aici. Și după o călătorie care ar fi 
la fel de chinuitor de povestit cum a fost de îndurat. Andorul 
a avut întotdeauna relaţii bune cu Turnul. Intenţia Turnului 
este ca această relație să rămână bună. Eşti sigură că vrei ca 
aceste sălbatice să audă tot ce am să-ţi spun? Prea bine. Dacă 
insişti. 

Plutind spre una dintre măsuţele laterale sculptate, ea 
strâmbă din nas când văzu carafa din argint ce conţinea lapte 
de capră şi îşi turnă o cupă de vin negru, înainte să se așeze 
pe scaunul din fața Elaynei. Deni făcu o mișcare ca şi când ar 
fi încercat să o scoată cu forța afară, dar Elayne dădu negativ 
din cap. Sora domani le ignoră pe Femeile Clanului ca și când 
acestea n-ar mai fi existat. 

— Femeia care te-a drogat a fost pedepsită, Elayne. A fost 
biciuită în fața prăvăliei ei, în văzul tuturor celor din satul ei. 

Duhara sorbi din vin, aşteptând ca Elayne să răspundă. 


Ea nu spuse nimic. Ştia prea bine că Ronde Macura fusese 
biciuită mai degrabă pentru că eșuase, nu pentru că îi dăduse 
acel ceai spurcat, dar dacă ar fi spus asta, ar fi facut-o pe 
Duhara să se întrebe de unde știa, iar acest lucru ar fi putut 
duce la lucruri care trebuiau să rămână ascunse. 

Cum tăcerea domnea în continuare, în cele din urmă, fe- 
meia cealaltă continuă: 

— Trebuie că ştii că Turnul Alb își doreşte foarte mult ca 
tu să urci pe Tronul Leului. Pentru a putea săvârși acest lu- 
cru, Elaida m-a trimis să-ţi fiu sfătuitoare. 

Elayne râse fără să vrea. Elaida îi trimisese o sfătuitoare? 
Era ridicol! 

— Am câteva aes sedai care să mă povățuiască atunci când 
am nevoie, Duhara. Trebuie că ştii că mă opun Elaidei. N-aş 
primi nici măcar o pereche de ciorapi de la femeia aceea. 

— Aşa-zisele sfătuitoare ale tale sunt rebele, copilă, zise 
Duhara pe un ton dojenitor, pronunţând cu mult dispreț cu- 
vântul „rebele”. Gesticula cu cupa de vin. De ce crezi că ţi se 
opun atât de multe Case? De ce se abţin atât de multe? Cu si- 
guranţă ştiu că nu ai, de fapt, sprijinul Turnului. Dacă mă vei 
avea pe mine ca sfătuitoare, lucrurile se vor schimba. S-ar pu- 
tea să reușesc să-ți pun coroana pe cap într-o săptămână. În 
cel mai rău caz, n-ar trebui să dureze mai mult de o lună sau 
două. 

Elayne întâlni privirea calmă a celeilalte femei cu aceeași 
privire calmă. Îi venea să-şi strângă pumnii, dar îşi ţinu mâi- 
nile nemișcate în poală. 

— Chiar dacă ar fi cum zici, tot aș refuza. Mă aştept să aflu 
în orice clipă că Elaida a fost destituită. Turnul Alb va fi din 
nou reîntregit, iar atunci, nimeni nu va putea susține că nu 
mă bucur de sprijinul său. 

Pentru o clipă, Duhara privi cu atenţie vinul din cupă, fața 
ei fiind o mască a calmului specific surorilor aes sedai. 

— Lucrurile nu vor decurge tocmai lin pentru tine, zise ea 
ca şi când Elayne n-ar fi vorbit. Aceasta este partea la care mă 
gândeam că n-ai vrea s-o audă sălbaticele. Și garda aceea. 
Crede că am de gând să te atac? N-are importanță. Odată ce 
îți vei asigura coroana, va trebui să numeșşti o regentă, pentru 
că, atunci, va trebui să te întorci la Turn, să-ți termini pregă- 
tirea şi, eventual, să dai testul pentru şal. Nu trebuie să te 

temi că vei fi bătută cu nuiaua pentru că eşti fugară. Elaida 
acceptă faptul că Siuan Sanche ţi-a poruncit să pleci din Turn. 
Faptul că te dai drept aes sedai este cu totul altceva. Pentru 
asta, vei plăti cu lacrimi. Sumeko și Alise se foiră, iar Duhara 
le observă din nou prezența. Ah, n-aţi ştiut că Elayne este, de 
fapt, doar una dintre alese? 

Elayne se ridică în picioare şi o privi de sus pe Duhara. De 
obicei, cineva care şedea avea un avantaj asupra cuiva care 
stătea în picioare, însă privirea ei era aspră, iar vocea încă și 
mai dură. Elaynei îi venea să-i tragă o palmă femeii! 

— Am fost numită aes sedai de Egwene al'Vere în ziua în 
care ea însăşi a fost numită Amyrlin. Am ales Ajah Verde și 
am fost acceptată. Să nu mai spui niciodată că nu sunt aes 
sedai, Duhara. Să fiu a naibii dacă am să stau drepți în fața 
cuiva! 

Duhara îşi subţie buzele până când acestea păreau a fi o 
linie. 

— Gândește-te, şi vei vedea realitatea situaţiei în care te 
afli, zise ea în cele din urmă. Gândește-te bine, Elayne. Și o 
femeie oarbă poate vedea câtă nevoie ai de mine şi de bine- 
cuvântarea Turnului Alb. Vom vorbi din nou mai târziu. Pune 
pe cineva să mă conducă la odăile mele. Sunt mai mult decât 
pregătită de culcare. 

— Va trebui să-ți găseşti o odaie într-un han, Duhara. În 
fiecare pat din palat dorm deja trei sau patru persoane. 

Chiar dacă ar fi fost libere o duzină de paturi, ea tot nu i-ar 
fi oferit unul Duharei. Întorcându-se cu spatele, ea se duse spre 
şemineu şi rămase în faţa lui, încălzindu-și mâinile. Ceasul cu 
pendul poleit ce stătea pe polița din marmură sculptată cu 
papirusuri bătu de trei ori. Poate atâtea ceasuri mai rămăse- 
seră până la răsăritul soarelui. 

— Deni, pune pe cineva să o conducă pe Duhara până la 
porți. 

— N-ai să scapi de mine aşa uşor, copilă. Nimeni nu scapă 
aşa ușor de Turnul Alb. Gândește-te, și vei vedea că sunt sin- 
gura ta speranţă. 

Poalele din mătase foșniră când ea ieși din încăpere, iar 
uşa se închise în urma ei cu un clic. Părea foarte posibil ca 
Duhara să provoace probleme în încercarea ei de a se face o 


prezență necesară, dar fiecare problemă urma să fie rezolva- 
tă la timpul ei. 

— A sădit vreo îndoială în minţile voastre? întrebă Elayne, 
întorcându-se de la foc. 

— Nici una, răspunse Sumeko. Vandene și celelalte două 
te acceptă ca aes sedai, prin urmare trebuie că eşti una. 

În vocea ei se simțea convingerea, dar, pe de altă parte, avea 
motive să vrea să creadă. Dacă Elayne era o mincinoasă, visul 
ei de a se întoarce în Turn, de a se alătura frăției Ajah Galbe- 
ne se risipea. 

— Dar Duhara crede că grăieşte adevărul. Alise își întinse 
mâinile. Nu spun că mă îndoiesc de tine. Dar femeia asta crede. 

Elayne oftă. 

— Situația este... complicată. Asta era ca şi când ai spune 
că apa e udă. Eu sunt aes sedai, dar Duhara nu crede. Nu poa- 
te, pentru că asta ar însemna să recunoască faptul că Egwene 
al'Vere este cu adevărat Suprema Înscăunată Amyrlin, iar 
Duhara nu va face acest lucru până când Elaida nu va fi des- 
tituită. 

Nădăjduia că Duhara avea să creadă atunci. Cel puţin, să 
accepte. Turnul trebuia reîntregit. 

— Sumeko, le vei porunci femeilor Clanului să stea în gru- 
puri? Întotdeauna? 

Femeia îndesată bombăni, zicând că o va face. Spre deo- 
sebire de Reanne, Sumeko nu avea fler pentru șefie, şi nici nu 
îi plăcea. Păcat că nu își făcuse apariţia nicio altă femeie a Cla- 
nului mai în vârstă ca să aibă această povară de pe umerii ei. 

— Alise, te vei asigura că ele se vor supune? 

Alise consimţi ferm și repede. Ea ar fi fost candidata per- 
fectă dacă Clanul nu și-ar fi stabilit ordinea ierarhică după 
vârstă. 

— Atunci, am făcut tot ce-am putut. A trecut demult vre- 
mea să vă întoarceți în paturile voastre. 

— La fel și tu, zise Alise, ridicându-se în picioare. Aș putea 
să trimit după Melfane. 

— Nu-i nevoie s-o privăm şi pe ea de somn, zise Elayne în 
grabă şi cu fermitate. 

Melfane era scundă și bondoacă, o femeie veselă, care râ- 
dea mereu, şi diferită de mătușa ei în multe privinţe. Veselă 


807 


808 


sau nu, moaşa era o tirană care nu ar fi fost încântată să afle 
că ea era trează. 

— Voi dormi când voi putea. 

Odată ce ele plecară, ea eliberă saidarul şi alese o carte 
dintre cele câteva care se aflau pe al doilea bufet, o altă isto- 
rie a Andorului, însă nu reuși să se concentreze. Lipsită de 
Putere, era ursuză. Arde-o-ar focu', era atât de istovită, încât 
îşi simţea ochii împăienjeniţi. Însă ştia că, dacă se întindea în 
pat, avea să stea cu ochii pironiţi în tavan până la răsăritul 
soarelui. În orice caz, se zgâise la aceeași pagină doar câteva 
minute, înainte ca Deni să-şi facă din nou apariţia. 

— Jupânul Norry e aici, domniţă, cu individul acela Hark. 
A zis c-a aflat că eşti trează și s-a gândit că poate îi vei acorda 
un minut. 

Aflase că era trează? Dacă el pusese ca ea să fie suprave- 
gheată...! Interesul îi alungă proasta dispoziție. Hark. Jupânul 
nu îl mai adusese pe Hark de la acea primă vizită, în urmă cu 
zece zile. Nu, unsprezece zile, acum. Entuziasmul înlocui iras- 
cibilitatea. Spunându-i lui Deni să îi poftească înăuntru, o ur- 
mă pe femeie până în anticameră, unde un covor cu modele 
acoperea mare parte din gresia în nuanţe de roşu cu alb. Și 
aici erau aprinse doar două lampadare, care emanau o lumi- 
nă slabă şi tremurătoare și o mireasmă de trandafiri. 

Jupânul Norry aducea mai mult ca oricând cu o pasăre de 
baltă cu creastă albă datorită labelor(75) lui lungi şi filiforme 
şi a smocurilor de păr ce-i ieşeau de după urechi, dar, pentru 
prima oară, mai că părea entuziasmat. De fapt, își freca pal- 
mele deolaltă. În noaptea aceasta, nu avea la el dosarul cu co- 
perte din piele; în ciuda luminii slabe, pe tunica lui cărămizie 
se vedeau pete de cerneală. Una dintre ele înnegrise smocul 
de păr din vârful cozii Leului Alb. El făcu o plecăciune țeapă- 
nă, iar banalul Hark îl imită cu stângăcie, apoi îşi atinse frun- 
tea cu noadele degetelor. Purta veşminte de un maro mai în- 
chis decât data trecută, însă cureaua şi catarama erau aceleași. 

— lertare pentru această oră timpurie, domniță, începu 
Norry cu vocea aceea seacă a lui. 


75 Shanks în textul original. Asemănarea cu stârcul se datora 
gambelor lungi şi filforme ale jupânului Norry. (n.red.) 


— De unde ai știut că sunt trează? vru să afle, cuprinsă 
din nou de tot soiul de emoții contradictorii. 

Norry clipi, uimit de acea întrebare. 

— Una dintre bucătărese a pomenit că ţi-a trimis lapte de 
capră cald când m-am dus în bucătărie să pun și eu nişte lap- 
te, domniţă. Laptele de capră cald mă linişteşte atunci când 
nu pot dormi. Dar a pomenit și de vin, aşadar am presupus că 
ai musafiri şi că s-ar putea să fii trează încă. 

Elayne trase aer în piept. Încă îi venea să se răstească la 
cineva. Fu nevoită să facă un efort ca să-și alunge acest gând 
din minte. 

— Bănuiesc că ai ce raporta, jupâne Hark? 

— L-am urmărit cum mi-ai poruncit, domniţă, și l-am vă- 
zut ducându-se la aceeași casă trei nopți la rând, cu tot cu 
aceasta. Se află pe strada Luna plină din Orașul Nou. E sin- 
gurul loc unde se duce, în afară de taverne şi saloane. Mai tra- 
ge la măsea și aruncă zarurile mult. Bărbatul șovăi, frecân- 
du-și palmele agitat. Pot pleca acum, nu-i așa, domniță? Vei 
înlătura ce-ai pus pe mine? 

— Conform registrelor fiscale, zise Norry, casa aparţine 
domniţei Shiaine Avarhin, domniţă. Pare să fie ultima genera- 
ție a Casei. 

— Ce îmi mai poţi spune despre casa aceea, jupâne Hark? 
Cine mai locuieşte acolo în afară de domniţa Shiaine? 

Hark îşi frecă nasul neliniștit. 

— Păi, nu ştiu dacă mai locuiește cineva, domniţă, dar sunt 
două aes sedai în noaptea asta. Am văzut-o pe una conducân- 
du-l pe Mellar afară în vreme ce o alta intra. lar cea care intra 
a zis: „Păcat că suntem doar noi două, Falion, după cum ne ex- 
ploatează domniţa Shiaine”. Doar că a rostit cuvântul „dom- 
niță” ca și când n-ar fi vorbit serios. Așa l-a rostit. Ciudat, ți- 
nea în braţe o pisică vagabondă, o ființă la fel de sfrijită ca ea. 
Pe neaşteptate, el făcu o plecăciune, neliniștit. lertare, dom- 
niță. N-am vrut să jignesc pe nimeni vorbind astfel despre o 
aes sedai, dar mi-a luat un minut ca să-mi dau seama că era o 
aes sedai, zău. Lumina de la intrare era bună, dar e atât de 
slabă și de banală și cu nasul lat, încât nimeni n-ar recunoaș- 
te-o ca fiind o aes sedai dacă n-ar privi-o cu băgare de seamă. 

Elayne își puse o mână pe braţul lui. În vocea ei se simţi 
entuziasmul, iar ea nu şi-l înăbuși. 

— Ce accente aveau? 

— Accente, domniță? Păi, cea cu pisica aș zice că e chiar 
de-aici, din Caemlyn. Cealaltă... Ei bine, n-a rostit mai mult de 
două propoziţii, dar aş zice că e din Kandori. I-a spus celei- 
lalte „Marillin”, dacă ajută la ceva, domniţă. 

Râzând, Elayne făcu câțiva pași parcă zburdând. Acum 
ştia cine îl asmuţise pe Mellar împotriva ei și era mai rău de- 
cât se temuse: Marillin Gemalphin şi Falion Bhoda, două su- 
rori Negre care fugiseră din Turn după ce comiseseră crime. 
Aceasta fusese pentru a le uşura furtul, dar din cauza acelor 
crime ele aveau să fie ferecate și decapitate. Ea, Egwene şi 
Nynaeve fuseseră trimise din Turn pentru a le căuta pe aces- 
tea şi pe acolitele lor. Ajah Neagră îl plantase pe Mellar lângă 
ea, ca să o spioneze, cel mai probabil - un gând cutremurător, 
totuși. Era mai rău decât se temuse ea, și totuşi, descoperirea 
celor două era ca și când ar fi întregit un cerc. 

Îşi dădu seama că Hark se holba la ea cu gura căscată. Jupâ- 
nul Norry studia cu atenție coada pătată cu cerneală a leului. 
Ea se opri din țopăit şi îşi împreună mâinile. Bărbaţi idioţi! 

— Unde-i Mellar acum? 

— În odăile lui, cred, zise Norry. 

— Domniţă, scoţi acum ce-ai pus pe mine? zise Hark. Și, 
pot pleca? Am făcut ce mi-ai cerut. 

— Mai întâi ne vei duce la această casă, zise ea, trecând 
iute pe lângă el spre ușile duble. Apoi, mai vorbim. 

Scoțându-și capul pe coridor, le zări pe Deni și pe cele şap- 
te femei ale Gărzii aliniate de o parte și de cealaltă a ușilor. 

— Deni, trimite pe cineva ca s-o aducă pe domniţa Birgitte 
cât mai repede cu putinţă şi pe altcineva ca să le trezească pe 
surorile aes sedai şi să le ceară să vină şi ele, însoţite de stră- 
jerii lor şi pregătite pentru o plimbare călare. Apoi, du-te şi tre- 
zeşte cât de multe femei ale Gărzii crezi că ai nevoie ca să îl 
arestezi pe Mellar. Să nu fii prea blândă cu el. Este acuzat de 
crimă şi că este o iscoadă a Celui Întunecat. Încuie-l într-una 
dintre cămările din beci şi pune să fie păzit bine. 

Femeia voinică zâmbi larg și începu să dea porunci când 
Elayne se retrase înăuntru. 

Hark îşi frângea mâinile şi se muta de pe un picior pe ce- 
lălalt, neliniștit. 


— Domniţă, cum adică „vom vorbi”? Mi-ai făgăduit că vei 
scoate chestia asta de pe mine dacă îl voi urmări pe bărbat. Ai 
făgăduit. Și eu asta am făcut, aşa că trebuie să te ţii de cuvânt. 

— N-am spus niciodată că voi înlătura găsitorul, jupâne 
Hark. Am spus că, în loc să fii spânzurat, vei fi exilat în Baerlon, 
dar n-ai prefera să rămâi în Caemlyn? 

Bărbatul făcu ochii mari, încercând să pară sincer. Fără a 
reuși. Ba chiar zâmbi. 

— O, nu, domniţă. Am visat la aerul proaspăt de ţară din 
Baerlon, zău. Pun rămășag că acolo nu trebuie să-ți faci griji în 
privinţa cărnii putrede din tocană. Aici, trebuie să miroşi cu 
băgare de seamă înainte să mănânci ceva. Abia aştept să mă 
duc acolo, zău. 

Elayne afişă acea expresie severă pe care o avea întotdea- 
una mama ei atunci când dădea o sentinţă. 

— Ai pleca din Baerlon după două minute după ce femeile 
Gărzii te vor escorta acolo. Și-atunci, vei fi spânzurat pentru 
că ai fugit din exil. Ar fi mult mai bine pentru tine dacă ai ră- 
mâne în Caemlyn şi ţi-ai schimba meseria. Jupâne Norry, ţi-ar 
fi de folos un bărbat cu înzestrările lui Hark? 

— Mi-ar fi de folos, domniţă, răspunse Norry, fără să stea 
măcar pe gânduri. 

Pe buzele lui subțiri se înfiripă un zâmbet satisfăcut, iar 
Elayne își dădu seama ce făcuse. Îi oferise o unealtă cu care 
să uzurpe autoritatea jupânesei Harfor. Acum, nu mai putea 
face nimic în privinţa asta. 

— Această muncă nu va fi la fel de profitabilă ca fosta du- 
mitale „îndeletnicire”, jupâne Hark, dar nu vei fi spânzurat 
din cauza ei. 

— Nu la fel de cum, domniță? zise Hark, scărpinându-se 
în cap. 

— Nu va fi plătită la fel de bine. Ce zici? Baerlon, unde cu 
siguranţă vei tăia o pungă sau vei sparge o încuietoare şi vei 
fi spânzurat pentru oricare din ele, sau Caemlyn, unde vei avea 
o muncă stabilă și nicio teamă de călău? Asta dacă nu te vei 
apuca din nou să tai pungile. 

Hark se legănă pe picioare, trecându-și dosul palmei pes- 
te gură. 

— Trebuie să beau ceva, zău, bombăni el cu o voce răgușită. 

Cel mai probabil, el credea că găsitorul îi va îngădui ei să 
ştie dacă el avea să taie vreo pungă. Dacă era așa, ea nu avea 
nicio intenţie să îl facă să creadă altceva. 

Jupânul Norry se încruntă la bărbat, dar când își deschise 
gura, ea spuse: 

— Găseşti vin în salonul mic. Lasă-l să bea o cupă, apoi 
alătură-te mie în salonul mare. 

Salonul mare era cufundat în întuneric când intră ea, dar 
conduse Puterea ca să aprindă lampadarele cu oglinzi de lân- 
gă pereţii acoperiţi cu lambriuri negre şi surcelele pentru foc 
așezate frumos în vetre. Apoi se așeză pe unul dintre scaune- 
le cu spătar jos din jurul mesei sculptate cu papirusuri şi eli- 
beră saidarul din nou. De când făcuse acel experiment de a 
îmbrăţișa Puterea toată ziua, nu o mai folosise mai mult de- 
cât fusese nevoie. Starea ei de dispoziție oscila de la entuzi- 
asm la îngrijorare sumbră și invers. Pe de o parte, se săturase 
să îl mai suporte pe Mellar şi, în curând, avea să pună mâna 
pe două surori Negre. Interogarea lor putea conduce la restul 
sau, cel puţin, le-ar fi putut dezvălui planurile. lar dacă nu, 
această Shiaine avea secretele ei. Oricine „exploata” două su- 
rori Negre avea secrete ce meritau a fi descoperite. Pe de altă 
parte, ce ar fi în stare să facă Duhara ca să încerce să o oblige 
să o accepte ca sfătuitoare? Duhara ar încerca să se amestece 
cumva, dar Elayne nu vedea cum. Arde-o-ar focu', nu avea 
nevoie de alte obstacole în calea ei spre tron. Cu puţin noroc, 
în noaptea aceea nu va prinde doar două surori Negre, ci pu- 
tea să o descopere pe a treia, o criminală de zece ori mai va- 
loroasă. Gândurile ei treceau de la Falion și Marillin la Duhara 
şi înapoi, chiar și după ce jupânul Norry şi Hark i se alăturară. 

Hark, care ţinea în mână o cupă argintie, încercă să se 
așeze la masă, dar jupânul Norry îl bătu pe umăr şi arătă cu 
capul spre un colţ. Îmbufnat, Hark se duse în locul indicat. 
Trebuie că începuse să bea de îndată ce își umpluse cupa, de- 
oarece o golise dintr-o înghiţitură, iar acum o răsucea în mâini 
şi se zpâia la ea. Dintr-odată, tresări şi îi oferi Elaynei un zâm- 
bet mieros. Indiferent ce văzuse pe chipul ei, îl făcuse să tre- 
sară. Zbughind-o spre masa lungă lipită de perete, așeză cupa 
pe ea cu o grijă exagerată, apoi o zbughi înapoi spre colţul lui. 

Birgitte sosi prima, legătura fiind străbătută de oboseală 
şi nemulțumire. 


— O plimbare călare? zise ea, iar după ce Elayne îi expli- 
că, începu să aducă obiecţii. 

Mă rog, o parte dintre ele fură obiecţii; restul, doar insulte. 

— Despre ce plan idiot şi nebunesc vorbeşti, Birgitte? zise 
Vandene, intrând în încăpere. 

Purta o rochie de călărie care atârna pe ea. Una dintre ce- 
le ale surorii ei i-ar fi venit perfect dacă Adeleas ar mai fi fost 
în viață, dar femeia cu părul alb slăbise. Jaem al ei, slab şi no- 
duros, îi aruncă o privire lui Hark și se postă într-un loc de 
unde putea sta cu ochii pe bărbat. Hark îndrăzni să zâm- 
bească, dar acesta dispăru când expresia de pe faţa lui Jaem 
rămase dură ca oţelul. Deși străjerul avea părul cărunt şi rar, 
nu părea deloc blând. 

— Vrea să încerce să prindă două surori Negre în noaptea 
asta, răspunse Birgitte, aruncându-i o privire aspră Elaynei. 

— Două surori Negre? exclamă Sareitha, intrând pe uşă. 
Îşi strânse mantia neagră pe lângă trup ca și când aceste cu- 
vinte îi dădeau fiori. Cine? 

Străjerul ei, Ned, un tânăr înalt, cu umeri lați și păr bălai, 
îi aruncă o privire lui Hark şi îşi atinse cu mâna mânerul sa- 
biei. Şi el alese un loc de unde putea să stea cu ochii pe Hark. 
Acesta se mișcă de pe un picior pe celălalt. Poate îi trecea 
prin minte să încerce să fugă. 

— Falion Bhoda şi Marillin Gemalphin, zise Elayne. 

Sareitha strânse din buze. 

— Ce-i cu Falion și cu Marillin? întrebă Careane, plutind 
în încăpere. 

Străjerii ei erau bărbați diferiți ca aspect: un tairen înalt și 
uscăţiv, un saldaean subţire ca scândura și un cairhienin lat 
în umeri. Aceştia schimbară câteva priviri, apoi Tavan, cair- 
hieninul, se rezemă cu spatele de perete privindu-l pe Hark, 
în vreme ce Cieryl şi Venr rămaseră în prag. Hark își strâmbă 
gura într-un mod bolnăvicios. 

Elayne nu avea încotro decât să explice totul de la înce- 
put. Lucru pe care îl făcu cu o nerăbdare crescândă, care nu 
avea nicio legătură cu stările ei schimbătoare. Cu cât aveau să 
zăbovească mai mult, cu atât mai multe șanse aveau Falion şi 
Marillin să dispară până când ea avea să ajungă la casa de pe 
strada Luna plină. Le voia. Avea de gând să le aibă! Ar fi tre- 

buit să o pună pe Birgitte să aștepte până când se aduna toată 
lumea. 

— E un plan bun, cred, zise Vandene după ce ea termină 
de vorbit. Da, va funcționa perfect. 

Celelalte nu fură atât de încântate. 

— Nu este un plan! E nebunie curată! zise Birgitte pe un 
ton aspru. 

Cu brațele încrucișate pe piept, se încrunta la Elayne, iar 
prin legătură trecea un tumult de trăiri, încât Elayne abia 
reușea să le deosebească. 

— Voi patru să intraţi singure în casă... Singure! Ăsta nu-i 
un plan. E nebunie curată! Străjerii trebuie să le păzească pe 
aes sedai. Lăsaţi-ne să venim cu voi. 

Ceilalți străjeri aduseră argumente puternice, dar cel pu- 
țin ea nu încerca să oprească întreaga discuţie. 

— Suntem patru, îi spuse Elayne. Ne putem purta singure 
de grijă. lar surorile nu le cer străjerilor lor să înfrunte alte 
surori. Fața Birgittei se întunecă. Dacă voi avea nevoie de ti- 
ne, voi țipa atât de tare, încât mă vei putea auzi chiar de te-ai 
afla aici, în palat. Străjerii vor rămâne afară! adăugă ea, când 
Birgitte îşi deschise gura. 

Legătura se umplu de frustrare, dar Birgitte tăcu. 

— Poate că bărbatul acesta e de încredere, zise Sareitha, 
aruncându-i o privire lui Hark fără pic de încredere, dar dacă 
a auzit bine, nimic nu spune că sunt în continuare doar două 
surori în casa aceea. Sau vreo una. Dacă acestea au plecat, nu 
există niciun pericol, dar dacă li s-au alăturat și altele, mai bi- 
ne ne-am pune ștreangul la grumaz şi ne am spânzura singure. 

Careane îşi încrucișă braţele vânjoase şi încuviinţă din cap. 

— Primejdia este prea mare. Tu însăţi ne-ai spus că atunci 
când au fugit din Turn, ele au furat câteva ter'angrealuri, 
unele foarte periculoase. N-am fost făcută niciodată lașă, dar 
n-am chef să încerc să mă furișez prin spatele cuiva care ar 
putea avea un sceptru care poate aduce focul-răului. 

— Mă îndoiesc că el ar fi putut auzi greșit o propoziţie atât 
de simplă cum e „suntem doar noi două”, răspunse Elayne cu 
fermitate. Plus că vorbeau ca și când nu se aşteptau să mai vi- 
nă și altele. 


Arde-o-ar focu'! Având în vedere faptul că le trata cu res- 
pectul cuvenit, ele ar fi trebuit să se grăbească să i se supună, 
în loc să o contrazică. 

— Oricum, aceasta nu este o discuţie. 

Păcat că amândouă obiectară. Dacă ar fi facut-o doar una, 
ar fi putut fi un indiciu. Asta dacă nu erau amândouă din Ajah 
Neagră. Acesta era un gând cutremurător, însă planul ei lua în 
considerare această posibilitate. 

— Falion şi Marillin nu vor şti că venim până când va fi 
prea târziu. Dacă ele vor fi plecat, atunci o vom aresta pe 
această Shiaine. Vom merge acolo. 

Fu un grup mai mare decât se așteptase Elayne să iasă că- 
lare din Grajdul Reginei în urma ei și a lui Hark. Birgitte in- 
sistase să ia cincizeci de femei ale Gărzii, cu toate că tot ce 
aveau să facă era să rămână nedormite. Acestea alcătuiau o 
coloană de câte două, cu coifuri şi platoşe roşii, neagră în în- 
tunericul nopţii, care şerpuia de-a lungul palatului în urma 
surorilor aes sedai şi a străjerilor. Ajungând în fața palatului, 
înaintară pe marginea Pieței Reginei, marele oval fiind înțe- 
sat acum de adăposturi încropite în care dormeau gărzile și 
soldaţii nobililor. Bărbaţii erau adăpostiți oriunde se putea 
găsi un loc, dar nu erau suficiente beciuri, poduri şi odăi goa- 
le, iar în parcuri erau cercuri ale femeilor Clanului, care îi 
duceau pe bărbați în locurile unde era nevoie de ei. Aceștia se 
luptau pe jos, pe ziduri, prin urmare caii lor erau priponiţi în 
parcurile din apropiere și în grădinile mai mari ale palatului. 
Câteva santinele se foiră la trecerea lor, întorcându-şi cape- 
tele ca să îi urmărească cu privirea, dar cum ea avea gluga 
trasă pe cap, acestea puteau fi sigure că vedeau un contingent 
mare de femei ale Gărzii escortând un grup prin noapte. Spre 
răsărit, cerul era în continuare întunecat, dar trebuie că erau 
mai puțin de două ore până la prima geană de lumină. Facă 
Lumina ca răsăritul să le prindă pe Falion și pe Marillin în 
custodie! Și pe încă una. Cel puţin, pe încă una. 

Străzile şerpuitoare duceau peste și în jurul dealurilor, pe 
lângă turnuri înguste, acoperite cu gresie care avea să stră- 
lucească în sute de culori atunci când urma să răsară soarele 
şi care acum străluceau slab în lumina lunii acoperite de nori, 
pe lângă prăvălii cufundate în tăcere și hanuri pierdute în 
întuneric, pe lângă case simple din piatră cu acoperișuri din 

ardezie şi palate mici care ar fi încăput în Tar Valon. Clămpă- 
nitul copitelor pe pietrele de pavaj şi scârțâitul slab al şeilor 
din piele răsunau zgomotos în tăcere. Cu excepția vreunui 
câine care se furişa în umbrele vreunei alei dosnice, nu exista 
nicio mișcare. Străzile erau periculoase la ora aceasta, dar ni- 
ciun tâlhar nu ar fi atât de nebun încât să iasă în calea unui 
grup atât de numeros. La o jumătate de oră după ce plecară 
din Palatul Regal, Elayne o mână pe Inimă Înfocată prin Poar- 
ta Mondel, o arcadă lată și înaltă de șase metri din zidul înalt 
şi alb al Orașului Interior. Odinioară, acolo făceau de strajă 
gărzi, ca să păstreze pacea, dar Gărzile Reginei aveau prea 
multe sarcini de îndeplinit acum ca să mai facă și asta. 

Aproape imediat ce pătrunseră în Orașul Nou, Hark o luă 
spre răsărit într-un labirint de străduţe care șerpuiau în toa- 
te direcţiile pe dealurile orașului. Călărea stângaci, pe o iapă 
fumurie care fusese găsită pentru el. Hoţii de buzunare ara- 
reori îşi petreceau timpul în șa. Aici, unele dintre străduţe 
erau destul de înguste, iar pe una dintre acestea își struni 
calul în cele din urmă. Era înconjurat de case din piatră cu 
două sau trei sau chiar patru caturi. Birgitte își ridică o mână, 
semnalizând coloanei să se oprească. Tăcerea care se aşternu 
brusc părea asurzitoare. 

— E chiar colo, după colţ, domniță, pe partea cealaltă a 
străzii, zise Hark aproape în şoaptă. Dar, dacă vom merge că- 
lare într-acolo, s-ar putea să ne audă sau să ne vadă. lertare, 
domniță, dar dacă aceste surori aes sedai sunt ceea ce spui că 
sunt, nu vreau să mă vadă. 

El descălecă din şa cu stângăcie și îşi ridică privirea la ea, 
frângându-și mâinile şi cu o expresie neliniștită pe faţa-i um- 
brită de lună. 

Descălecând, Elayne își conduse iapa de căpăstru până la 
colțul străzi și aruncă o privire de după colţul unei case în- 
guste cu trei caturi. Celelalte case de pe partea cealaltă a stră- 
zii erau cufundate în întuneric, în afară de una, din piatră, cu 
patru caturi, cu un grajd lângă, a cărui poartă era închisă. Nu 
era o clădire elegantă, dar era îndeajuns de mare pentru un 
negustor înstărit sau pentru un bancher. Cu toate acestea, era 
puțin probabil ca bancherii și negustorii să fie treji la ora 
aceasta. 

— Acolo, şopti Hark cu o voce răgușită, arătând cu degetul. 


Stătea mai într-o parte, prin urmare fu nevoit să se aplece 
în față ca să poată arăta cu degetul. Chiar se temea să nu fie 
văzut. 

— E cea cu lumină la catul al doilea. 

— Ar fi mai bine să aflăm dacă mai e cineva treaz înăun- 
tru, zise Vandene, aruncând o privire de după Elayne. Jaem? 
Să nu intri în casă. 

Elayne se aștepta ca străjerul zvelt și bătrân să se furișeze 
pe partea cealaltă a străzii, dar se îndepărtă cu pași hotărâți, 
strângându-și mantia pe lângă trup ca să şi-l protejeze de ră- 
coarea dimineţii. Părea să îl fi părăsit până şi graţia pericu- 
loasă a unui străjer. Vandene păru să îi simtă mirarea. 

— Îmbufnarea atrage atenţia şi dă naștere bănuielilor, zi- 
se ea. Jaem este doar un bărbat care se plimbă, iar dacă este 
prea devreme să te afli pe stradă, el nu se furișează. Așadar, 
oricine îl vede va crede că are vreun motiv lumesc ca să se 
afle pe-afară. 

Ajungând la poarta grajdului, Jaem o deschise și trecu prin 
ea ca şi când ar fi avut tot dreptul. Trecuseră câteva minute 
bune înainte ca el să iasă, închizând poarta cu grijă în urma 
lui, şi să înainteze din nou cu paşi hotărâți de-a lungul străzii. 
Îşi făcu apariţia de după colţ, iar acea graţie de leopard fu din 
nou vizibilă în paşii lui. 

— Toate ferestrele sunt întunecate, în afară de aceea, îi 
spuse încet Vandenei. Ușa de la bucătărie este descuiată. La 
fel şi uşa din spate. Asta dă într-o străduță dosnică. Credule, 
pentru niște iscoade ale Celui Întunecat. Sau, altminteri, des- 
tul de periculos încât să nu-și facă griji în privinţa hoţilor. Un 
individ voinic doarme în hambar, sus, în pod. E îndeajuns de 
mare ca să sperie orice hoţ, dar e atât de beat, încât nu s-a 
trezit atunci când l-am legat. Vandene își arcui o sprânceană, 
întrebătoare. M-am gândit c-ar fi mai bine să fiu în siguranţă. 
Uneori, beţivii se trezesc când te aștepți mai puţin. N-ai vrea 
ca el să te vadă intrând și să înceapă să facă hărmălaie. 

Ea dădu aprobator din cap. 

— E timpul să ne pregătim, zise Elayne. 

Retrăgându-se de lângă colțul casei şi întinzându-i hățu- 
rile Birgittei, încercă să îmbrățişeze Izvorul. Era ca şi când ar 
fi încercat să prindă fumul cu degetele. Fu cuprinsă de frus- 
trare şi furie, trăiri pe care trebuia să le înăbuși dacă voiai să 

conduci Puterea. Ea încercă din nou și eșuă iar. Falion și Marillin 
aveau să scape. Să fie atât de aproape... Trebuie că se aflau în 
odaia aceea luminată. Ştia asta. lar ele aveau să scape. Tris- 
teţea înlocui furia și, brusc, fu inundată de saidar. Abia își 
înăbuși un oftat de ușurare. 

— Voi uni firele, Sareitha. Vandene, tu uneşte-le pentru 
Careane. 

— Nu pricep de ce trebuie să ne legăm, bombăni tairena 
Brună, fiind gata să îmbrăţișeze Puterea. Ele fiind două, iar 
noi, patru, suntem mai multe decât ele, dar legate, vom fi do- 
uă şi două. 

Un indiciu? Poate că ea își dorea să fie trei și trei? 

— Două îndeajuns de puternice ca să le copleşim chiar 
de-ar ține Puterea, Sareitha. 

Elayne pătrunse în Putere ca și când ar fi fost un angreal, 
iar strălucirea saidarului o împresură pe cealaltă femeie când 
legătura fu completă. Adevărul fie spus, le împresura pe amân- 
două, dar ea putea vedea doar strălucirea din jurul Sareithei - 
până când împleti firul de Spirit în jurul ei. Apoi, strălucirea 
dispăru. Puse aceeași împletitură pe ea însăși și pregăti patru 
scuturi și alte câteva împletituri, toate inversate. Se simțea 
aproape euforică datorită entuziasmului, dar nu avea de gând 
să fie luată prin surprindere. Frustrarea mai răzbătea încă 
prin legătură, dar, în afară de asta, Birgitte se simţea ca o să- 
geată pregătită să fie lansată din arc. Elayne îi atinse braţul. 

— Nu vom păţi nimic. 

Birgitte pufni şi îşi azvârli coada groasă şi împletită peste 
umăr. 

— Stai cu ochii pe jupânul Hark, Birgitte. Ar fi păcat să fie 
spânzurat pentru că a încercat să fugă. 

Hark scoase un țipăt ascuțit. 

Ea schimbă o privire cu Vandene, care zise: 

— Ar fi mai bine să ne punem pe treabă. 

Cele patru o luară în sus pe strada Luna plină, agale, ca și 
când ar fi ieşit la plimbare, și se strecurară în grajdul învăluit 
în umbră. Elayne deschise încet ușa de la bucătărie, dar țâțâ- 
nile erau bine unse şi nu scârțâiră. Bucătăria cu pereţi din că- 
rămidă era luminată doar de un foc mic care ardea în șemi- 
neul mare din piatră, unde atârna un ceaun din care ieșeau 
aburi, dar aceasta fu de-ajuns ca ele să poată traversa încă- 


perea fără să dea peste masă sau scaune. Cineva oftă, iar ea 
își duse un deget la buze în semn de avertizare. Vandene se 
încruntă la Careane, care păru stânjenită și îşi întinse mâinile. 

Un coridor scurt ducea la scările din partea din față a ca- 
sei. Strângându-și poalele, Elayne începu să urce, pășind fără 
zgomot cu condurii ei. Avu grijă să o ţină pe Sareitha unde să 
o poată vedea. Vandene proceda la fel cu Careane. Nu puteau 
face nimic cu Puterea, dar asta nu însemna că nu puteau face 
chiar nimic. Când ajunseră pe al doilea palier, începu să audă 
un murmur de voci. Lumina se revărsa printr-o uşă deschisă. 

—...nu-mi pasă ce crezi, zicea o femeie din încăperea ace- 
ea. Lasă gânditul pe seama mea şi fă cum ţi se spune. 

Elayne se apropie de ușă. Era un salon, cu lampadare po- 
leite și covoare groase pe pardoseală și un șemineu înalt din 
marmură albastră, dar ea avea ochi doar pentru cele trei fe- 
mei dinăuntru. Doar una, o femeie cu trăsături aspre, şedea. 
Aceea trebuie că era Shiaine. Celelalte două stăteau în picioa- 
re, cu spatele la ușă și cu capetele plecate ca și când s-ar fi 
căit. Femeia cu trăsături aspre făcu ochii mari de uimire când 
o văzu în prag, dar Elayne nu îi dădu răgaz ca să-și deschidă 
gura. Cele două surori Negre ţipară alarmate atunci când scu- 
turile se așezară pe ele şi firele de Aer le legară braţele pe 
lângă trup, lipindu-le poalele de picioare. Alte fire de Aer o 
lipiră pe Shiaine de fotoliul poleit în care şedea. 

Elayne o trase pe Sareitha în odaie după ea și se duse în- 
tr-un loc de unde le putea vedea fețele. Sareitha încercă să 
facă un pas în spate. Poate că doar încercase să îi ofere un loc 
proeminent, dar Elayne o prinse de mânecă, ţinând-o și pe ea 
la vedere. Vandene şi Careane li se alăturară. Pe fața îngustă a 
lui Marillin se citea calmul specific surorilor aes sedai, dar 
Falion mârâia încet. 

— Ce înseamnă asta? vru să știe Shiaine. Te recunosc. Eşti 
Elayne Trakand, Domnița-Moştenitoare. Dar asta nu-ţi dă ni- 
ciun drept să dai buzna în casa mea şi să mă ataci. 

— Falion Bhoda, zise Elayne pe un ton calm, Marillin 
Gemalphin, Shiaine Avarhin, vă arestez pentru că sunteţi is- 
coade ale Celui Întunecat. 

Vocea îi era calmă, dar înlăuntrul ei, îi venea să ţopăie de 
bucurie. lar Birgitte crezuse că treaba asta va fi periculoasă! 

— Este absurd, zise Shiaine pe un ton glacial. Eu păşesc în 
Lumină! 

— Nu și dacă te laşi însoţită de astea două, îi spuse Elayne. 
Din câte ştiu eu, acestea două s-au dovedit a fi din Ajah Nea- 
gră în Tar Valon, Tear și Tanchico. Nu le auzi negând, nu-i 
așa? Asta pentru că ele știu că eu... 

Dintr-odată, scântei începură să danseze în jurul ei, din 
cap şi până-n picioare. Se smuci neajutorată, mușchii fiindu-i 
cuprinși de spasme, iar saidarul îi scăpă din mână. Vedea cum 
Vandene, Careane și Sareitha erau cuprinse de spasme în vre- 
me ce scânteile pâlpâiau şi în jurul lor. Totul dură doar o cli- 
pă, dar când scânteile dispărură, Elayne se simțea ca şi când 
ar fi fost trasă printr-un calandru. Fu nevoită să se sprijine de 
Sareitha ca să poată sta pe picioare, iar Sareitha se agăță de 
ea cu aceeași forță. Vandene și Careane se sprijineau una pe 
cealaltă, clătinându-se, fiecare ținându-şi bărbia pe umărul 
celeilalte. Falion şi Marillin aveau niște expresii mirate, dar 
strălucirea Puterii le învălui într-o clipită. Elayne simțea cum 
scutul se așeza pe ea. Le vedea aşezându-se şi pe celelalte trei. 
Nu era nevoie să fie legate. Oricare dintre ele ar fi căzut dacă 
nu ar fi avut de ce să se sprijine. Ea ar fi țipat dacă ar fi putut. 
Dacă ar fi crezut că Birgitte și ceilalţi ar fi putut face altceva 
în afară să moară. 

Patru femei, pe care Elayne le recunoscu, intrară în încă- 
pere. Asne Zeramene și Temaile Kinderode. Chesmal Emry şi 
Eldrith Jhondar. Patru surori Negre. Îi venea să plângă. Sareitha 
gemu încet. 

— De ce-aţi aşteptat atât de mult timp? le dojeni Asne pe 
Falion şi pe Marillin. În ochii negri şi migdalaţi ai saldaeanei 
se citea furia. Am folosit ăsta ca ele să nu poată simţi că am 
îmbrățișat saidarul, dar voi de ce-aţi stat cu mâinile în sân? 

Ea flutură un sceptru mic, negru și îndoit, cu un diametru 
de vreo trei centimetri, care avea o înfățișare ciudat de bana- 
lă. Obiectul acela părea să o fascineze. 

— E un „dar” de la Moghedien. O armă din Vârsta Legende- 
lor. Pot ucide un bărbat de la aproape o sută de metri depăr- 
tare cu ăsta, sau doar să îl fac să încremenească dacă vreau să 
îl iau la întrebări. 

— Eu pot ucide un bărbat dacă îl pot vedea, zise Chesmal 
cu dispreţ. 


Înaltă şi frumoasă, ea era întruchiparea aroganţei glaciale. 

Asne trase aer în piept. 

— Dar ţinta mea ar putea fi înconjurată de o sută de su- 
rori şi niciuna nu ar ști ce l-a ucis. 

— Presupun că este util în anumite privinţe, recunoscu 
Chesmal pe un ton morocănos. Totuşi, de ce aţi stat cu mâi- 
nile în sân? 

— Ne-au despărțit de Izvor, zise Falion cu amărăciune. 

Eldrith icni și își puse mâna durdulie pe obrazul bucălat. 

— Este imposibil. Doar dacă... Ochii ei negri se înăspriră. 
Au descoperit o cale prin care să ascundă strălucirea, să-și 
ascundă împletiturile. Ei, acest lucru ne-ar fi cel mai de folos. 

— Vă sunt extrem de recunoscătoare că ne-aţi salvat la 
timp, zise Shiaine, ridicându-se în picioare, dar aveţi un mo- 
tiv pentru care aţi venit aici în noaptea aceasta? V-a trimis 
Moridin? 

Asne conduse un fir de Aer care o lovi peste obraz pe 
Shiaine cu zgomot, făcând-o să se clatine pe picioare. 

— Vorbeşte politicos și poate îţi voi îngădui să pleci cu 
noi. Altminteri, te vom lăsa în urmă, moartă. 

Obrazul Shiainei era roşu, dar mâinile îi rămaseră pe lân- 
gă trup. Faţa îi era inexpresivă. 

— Elayne este singura de care avem nevoie, zise Temaile. 

Era drăguță precum o vulpe şi, după înfățișare, aducea cu 
o copilă plăpândă, în ciuda feţei fără vârstă, dar ochii ei al- 
baştri aveau o lumină nesănătoasă. Își atinse buzele cu vârful 
limbii. 

— Mi-ar plăcea să mă joc cu celelalte, dar ar fi o povară de 
care nu avem nevoie. 

— Dacă aveţi de gând să le ucideţi, zise Marillin ca și când 
ar dezbate preţul pâinii, să o cruțați pe Careane. E una de-a 
noastră. 

— Un dar de la Adeleas, murmură Vandene, iar Careane 
făcu ochii cât cepele. 

Ea deschise gura, dar nu reuși să scoată vreun sunet. Cele 
două femei se înmuiară și căzură pe covor. Vandene încercă 
să se ridice, dar Careane rămase întinsă, cu ochii pironiţi la 
tavan. Mânerul cuţitului Vandenei îi ieșea de sub osul piep- 
tului. 


821 


822 


Strălucirea o împresură pe Chesmal şi o atinse pe Vandene 
cu o împletitură complicată de Foc, Pământ și Apă. Femeia cu 
părul alb se prăbuşi ca şi când oasele i s-ar fi înmuiat. Aceeași 
împletitură o atinse şi pe Sareitha, iar când aceasta căzu, o 
trase pe Elayne peste ea. Ochii Sareithei începeau deja să de- 
vină sticloși. 

— Străjerii lor vor veni cât de curând, zise Chesmal. Mai 
avem câţiva de omorât. 

„Fugi, Birgitte, gândi Elayne, dorindu-și ca legătura să 
transmită cuvintele. Fugi!” 


CAPITOLUL 32 
A respecta înţelegerea 


Birgitte stătea rezemată cu spatele de peretele din piatră 
al casei cu trei caturi, gândindu-se cu tristețe la Gaidal, când 
ghemul de emoții și de senzaţii fizice dintr-un ungher al min- 
ţii ei, conştientizarea Elaynei, începu brusc să se răsucească 
convulsiv. Era singurul cuvânt potrivit. Indiferent ce era, dură 
doar o clipită, dar după aceea, legătura transmise... lipsă de 
vlagă. Elayne era conștientă, dar instabilă. Cu toate acestea, 
nu era temătoare. Totuşi, Birgitte își azvârli mantia pe spate 
şi se apropie de colț ca să arunce o privire în susul străzii 
Luna plină. Elayne putea fi prea curajoasă urmărindu-și bine- 
le. Cel mai greu lucru în a fi străjerul Elaynei era să o împie- 
dice să se pună în pericol mai mult decât era nevoie. Nimeni 
nu era indestructibil, dar afurisita de femeie așa se credea. Si- 
giliul ei ar fi trebuit să fie mai degrabă un leu din fier în loc de 
un crin auriu. Lumina de la fereastra aceea arunca o străluci- 
re palidă pe strada îngustă, şi nu se auzea niciun sunet în afa- 
ră de o pisică ce urla undeva în noapte. 

— O simt pe Sareitha... ameţită, bombăni lângă ea Ned 
Yarman. Fața de copil a tânărului străjer înalt era o mască în- 
dârjită și întunecată în interiorul glugii lui. O simt slăbită. 

Birgitte deveni conştientă de faptul că ceilalți străjeri stă- 
teau îngrămădiți aproape de ea, cu fețele împietrite şi cu ochii 
înăspriţi. Acest lucru era limpede ca bună ziua, chiar și la lu- 
mina lunii. Se părea că ceva se întâmplase cu toate surorile 
aes sedai. Dar ce? 

— Domnița Elayne a zis că va striga dacă va avea nevoie 
de noi, le spuse, mai degrabă ca să se liniştească pe ea. 

Chiar dacă atât Careane, cât și Sareitha ar fi fost iscoade 
ale Celui Întunecat, ele nu ar fi putut face nimic legate, plus 
că, indiferent ce se întâmplase, le afectase şi pe ele. Arde-o-ar 
focu’, ar fi trebuit să insiste ca ea şi ceilalți străjeri să le înso- 
țească. 

— Careane n-ar fi încântată dacă ne vom amesteca fără a 
fi nevoie, zise încet Venr Kosaan. 

Subțire ca o scândură și oacheș, cu fire albe în părul lui ne- 
gru și cârlionțat și cu barbă scurtă, el părea complet relaxat. 

— Eu zic să așteptăm. Se simte încrezătoare, indiferent ce 
se întâmplă în acest moment. 

— Mai încrezătoare decât atunci când a intrat în casă, adă- 
ugă Cieryl Arjuna, cuvinte care îi aduseră o privire aspră din 
partea lui Venr. 

Aproape de vârsta mijlocie, Cieryl părea a fi numai oase, 
deși era lat în umeri. 

Birgitte încuviință din cap. Şi Elayne era încrezătoare. Pe 
de altă parte, Elayne s-ar fi simţit sigură pe ea și dacă ar fi 
mers pe o frânghie întinsă peste un hău plin cu țăruşi ascuțiți. 
Un câine începu să latre în depărtare, iar pisica ce urla tăcu, 
dar alți câini îi răspunseră primului ca o undă ce se propaga. 
Se estompă la fel de brusc cum începuse. 

Ei aşteptară, iar Birgitte se agita în tăcere. Brusc, Venr 
mârâi o înjurătură şi îşi lepădă mantia. În clipa următoare, el 
ținea sabia în mână și fugea în susul străzii, urmat de Cieryl şi 
de Tavan, cu mantiile fluturând în urma lor și cu săbiile în 
mâini. Înainte să apuce să facă doi pași, Jaem scoase un stri- 
găt sălbatic. Scoțându-și sabia din teacă, îşi aruncă mantia pe 
jos și o luă la fugă în urma celor trei cu o viteză care îi dez- 
minţea vârsta. Scoțând un răcnet de furie, Ned o luă și el la 
fugă, oţelul sabiei pe care o ţinea strâns în pumn strălucind la 
lumina lunii. Furia pătrunse în legătură, asemenea celei din 
bătălie care punea stăpânire pe unii bărbați. Și tristețe, dar 
nu și teamă. 

Birgitte auzi hârşâitul slab al săbiilor care erau scoase din 
teci în spatele ei şi se întoarse, mantia fluturându-i: 

— Puneţi-le la loc! Nu sunt de folos aici. 

— Ştiu la fel de bine ca tine, domniţă, ce înseamnă fuga 
străjerilor, zise Yurith pe un ton curtenitor, supunându-se 
fără împotrivire, dar cu o reticență evidentă. 


Zveltă şi la fel de înaltă ca majoritatea bărbaților, saldaea- 
na nega că era de obârşie nobilă, dar, ori de câte ori venea 
vorba despre ce făcuse înainte de legământul de vânător al 
Cornului, ea oferea unul dintre acele zâmbete rare și schimba 
subiectul. Era pricepută în a mânui sabia, însă. 

— Dacă surorile aes sedai sunt pe moarte... 

— Elayne trăieşte, o întrerupse Birgitte. Trăia şi avea ne- 
cazuri. Ea este îngrijorarea noastră acum, dar vom avea ne- 
voie de mai multe săbii ca să o salvăm. 

Și nu numai de săbii. 

— Cineva să-i pună zgardă bărbatului ăluia! 

Două femei ale Gărzii îl apucară de haină pe Hark, înainte 
ca el să apuce să-și ia tălpășița în întuneric. Aparent, nu dorea 
să rămână aproape de locul unde muriseră surorile aes sedai. 
Nici ea nu îşi dorea acest lucru. 

— Strângeţi caii rămași și urmaţi-mă, zise ea, azvârlindu-se 
în şaua Săgețţii. Şi călăriţi ca fulgerul! 

Ea făcu întocmai, înfigându-şi călcâiele în flancurile juga- 
nului cenușiu sprinten fără să mai aştepte. 

Era o goană nebună pe străzile șerpuitoare şi cufundate 
în întuneric, unde oamenii doar ce începeau să își facă apari- 
ţia. Ea îşi mâna calul pe lângă cele câteva telegi și căruţe care 
se aflau pe străzi la acea oră matinală. Bărbații și femeile erau 
nevoiţi să se ferească din calea ei, amenințând adeseori cu 
pumnii şi strigând înjurături. Ea își mâna şi mai tare calul, 
mantia fluturând în urma ei. Înainte ca să ajungă la Poarta 
Mondel, Elayne se mișcă. Fusese nesigură la început, dar 
acum nu mai exista nicio urmă de îndoială. Elayne se mișca 
spre nord-est ca şi când ar fi mers pe jos. Legătura spunea că 
se clătina prea mult pe picioare ca să poată merge mult pe 
jos. Poate chiar deloc. Şi o căruţă ar fi înaintat în același ritm. 
Cerul începea să capete o nuanţă cenușie. Câtă vreme avea să 
treacă până când ea va reuși să strângă forţele de care era 
nevoie? În Orașul Interior, strada urca în spirală, înălțân- 
du-se deasupra turnurilor ce străluceau în sute de culori spre 
domurile aurii și turlele deschise la culoare ale Palatului Re- 
gal, deasupra celui mai înalt dintre dealurile din Caemlyn. În 
timp ce galopa în jurul marginii Pieței Reginei, soldații se 
zgâiau la ea. Erau hrăniţi din nişte ceaune negre aşezate pe 
nişte cărucioare, bucătarii punând cu polonicele un soi de 

tocană maronie pe farfuriile de tinichea. Fiecare bărbat pe 
care îl putea vedea, purta platoșă și coiful atârnat de mânerul 
sabiei. Bine. Fiecare clipă cruțată era o clipă în favoarea sal- 
vării Elaynei. 

Două rânduri de femei ale Gărzii exersau cu sabia în graj- 
dul reginei când ea pătrunse înăuntru în galop, dar tăișurile 
din lemn se opriră din a se mai izbi unele de altele când sări 
din şa, lăsă hăţurile calului să cadă pe jos și fugi spre colonadă. 

— Hadora, dă fuga și spune-le călăuzelor vânturilor că ne 
întâlnim imediat în Sala Hărţilor! strigă ea fără să încetineas- 
că pasul. Să vină toate! Sanetre, tu du-te şi cheamă-l pe căpi- 
tanul Guybon! Și pune să-mi fie înşeuat un alt cal! 

Săgeată era epuizat. Până atunci, ea trecuse de coloane, 
dar nu aruncă o privire în urmă ca să vadă dacă femeile îi as- 
cultaseră poruncile. Trebuie să o fi făcut. 

Ea fugea pe coridoarele ornate cu tapiserii şi sus, pe scă- 
rile de marmură, apoi se rătăci și începu să înjure în vreme ce 
făcu cale-ntoarsă tot în fugă. Servitorii şi servitoarele în li- 
vrele o priveau cu gurile căscate în timp ce se fereau din ca- 
lea ei. În cele din urmă, ajunse la uşile sculptate cu lei ale Sălii 
Hărţilor, unde se opri doar atât cât să le spună celor doi stră- 
jeri voinici aflaţi la datorie să le lase să intre pe călăuzele 
vânturilor de îndată ce acestea aveau să își facă apariția, apoi 
intră în sală. Guybon se afla deja acolo, în platoșa lui lustruită 
cu cele trei noduri aurii pe umăr, la fel și Dyelin, ridicându-și 
cu delicateţe poalele albastre din mătase în timp ce se mișca. 
Cei doi se încruntau la harta uriașă de mozaic, unde mai bine 
de o duzină de discuri roșii marcau zidul dinspre miazănoap- 
te al orașului. Nu existaseră niciodată atât de multe atacuri în 
acelaşi timp, nici măcar zece, dar Birgitte abia dacă le aruncă 
o privire acestor discuri. 

— Guybon, am nevoie de toți caii şi toate halebardele pe 
care le poţi strânge, zise ea, desfacându-şi agrafa de mantie şi 
azvârlind-o pe masa lungă de scris. Arbaletrierii şi arcașii vor 
trebui să înfrunte singuri tot ce se va ivi pentru câteva ore. 
Elayne a fost luată prizonieră de surorile aes sedai ce sunt is- 
coade ale Celui Întunecat, care încearcă s-o care afară din oraș. 

Unii conțopişti şi mesageri începură să şuşotească, dar ju- 
pâneasa Anford îi reduse la tăcere printr-un ordin aspru, po- 
runcindu-le să-și vadă de treburile lor. Birgitte aruncă o pri- 


vire către harta colorată de pe pardoseală, măsurând distan- 
țele. Elayne părea să se deplaseze spre Poarta Răsăritului și 
spre drumul ce ducea spre râul Erinin, dar chiar dacă ar fi fo- 
losit una dintre porţile mai mici, ele ajunseseră prea departe 
ca să aibă altă destinaţie în afară de zidul dinspre răsărit. 

— Probabil că vor trece cu ea dincolo de porţi până când 
vom fi noi pregătiți să ne punem în mișcare. Va trebui să că- 
lătorim spre partea aceasta a culmii, la răsărit de oraş. 

Și să înlăture ceea ce avea să se întâmple de pe străzi, de- 
parte de casele oamenilor. Oricum, ar fi mai bine într-un loc 
deschis. În acel labirint de străzi, unde călăreţii și halebardie- 
rii ar fi fost îngrămădiţi, ar fi fost prea mulţi oameni care le-ar 
fi stat în cale, prea multe şanse de accidente. 

Guybon încuviință din cap, dând deja ordine concise pe 
care conțopișştii în veșminte maro le notau în grabă pentru a 
fi iscălite de el şi transmise mai departe tinerilor mesageri în 
veşminte roșu cu alb, care o luau la fugă de îndată ce coala de 
hârtie ajungea în mâinile lor. Pe fețele băieţilor se citea spai- 
ma. Birgitte nu avea timp să se teamă. Elayne nu simţea nici- 
una, iar ea era prizonieră. Tristețe, da, dar nu și teamă. 

— De bună seamă că trebuie să o salvăm pe Elayne, zise 
Dyelin pe un ton calm, dar nu cred că făcând asta îţi va mul- 
țumi dacă îi vei oferi Arymillei Caemlynul. În afară de bărba- 
ţii din turnuri şi cei care păzesc porțile, aproape jumătate din 
oștenii antrenați din oraș se află pe zidul dinspre miazănoap- 
te. Dacă îi vei lua pe restul, încă un atac ar putea acapara o 
parte din zid. Arbaletele și arcurile nu îi vor putea opri singu- 
re. Odată ce vor avea asta, forțele Arymillei vor năvăli în oraș, 
copleşindu-i pe aceia pe care propui să-i laşi aici. Ne vei întări 
poziția nouă, dar o vei înrăutăţi pe a voastră. Arymilla va cu- 
ceri Caemlynul, iar Elayne va fi dincolo de ziduri, fără sufici- 
enți oşteni ca să mai poată intra în oraș. Asta dacă nu cumva 
aceste iscoade ale întunericului n-au băgat pe furiș în oraş 
vreo oaste. Câteva sute de oşteni sunt la fel de buni ca o mie. 

Birgitte se încruntă la ea. Nu reușise niciodată să o placă 
pe Dyelin. Nu ştia motivul exact, dar Dyelin o făcea să se 
zbârlească atunci când o vedea. Era aproape convinsă că și 
femeia avea aceleași sentimente față de ea. Nu putea zice 
niciodată „albă” fără ca Dyelin să nu zică „neagră”. 

— Tu vrei să o vezi pe Elayne pe tron, Dyelin. Eu vreau să 
o ţin în viață ca să urce pe tronul acela. Sau nu, atâta vreme 
cât este în viaţă. Îi datorez viaţa şi n-am de gând să îngădui ca 
ea să şi-o piardă în mâinile iscoadelor Celui Întunecat. 

Dyelin trase aer în piept şi începu să studieze din nou 
discurile roşii ca şi când i-ar fi putut vedea pe soldaţi luptând, 
căutătura ei încruntată adâncind încreţiturile din colțurile 
ochilor. 

Birgitte îşi împreună mâinile la spate şi se forță să stea 
nemișcată. Îi venea să se plimbe de colo colo. Elayne se târa 
în continuare spre Poarta Răsăritului. 

— Trebuie să știi ceva, Guybon. Ne vom înfrunta cu cel 
puțin două aes sedai, cel mai probabil mai multe, și s-ar pu- 
tea ca ele să aibă o armă, un terangreal care produce fo- 
cul-răului. Ai auzit vreodată de aşa ceva? 

— Niciodată. Pare periculos, însă. 

— O, şi este. Suficient de periculos încât să le fie interzis 
surorilor aes sedai. În timpul Războiului Umbrei, până şi is- 
coadele Celui Întunecat au încetat să îl folosească. 

Râse scurt. Tot ceea ce ştia acum despre focul-răului afla- 
se de la Elayne. Amintirea venise de la ea de la bun început, 
însă asta nu făcea decât să înrăutățească lucrurile și mai mult. 
Aveau să i se şteargă toate amintirile? Nu credea că i se şter- 
sese vreuna în ultima vreme, dar cum putea ști dacă se în- 
tâmplase asta? Îşi amintea frânturi din fondarea Turnului Alb, 
frânturi din ceea ce făcuseră ea și Gaidal pentru a ajuta la în- 
fiinţarea acestuia, dar nimic înainte de această perioadă. Toa- 
te amintirile ei de demult se pierduseră în negura vremii. 

— Ei bine, măcar vom avea surori aes sedai ale noastre, 
zise Guybon, iscălind un alt ordin. 

— Au murit toate, în afară de Elayne, îi spuse ea pe șleau. 

Nu avea cum să înfrumuseţeze situaţia. Dyelin icni, pălind 
la față. Una dintre conțopiste își duse mâinile la gură, iar un 
altul își răsturnă călimara. Cerneala se prelinse pe suprafața 
mesei într-un şuvoi negru și începu să picure pe pardoseală. 
În loc să îl dojenească, jupâneasa Anford se sprijini cu mâna 
de masa unui alt conţopist. 

— Sper să mă pot revanșa, continuă Birgitte, dar nu vă pot 
făgădui nimic altceva decât că vom pierde oameni azi. Poate 
mulţi oameni. 


Guybon se îndreptă de spate. Expresia de pe faţa lui era 
îngândurată, iar privirea din ochii lui căprui, fixă. 

— Va fi o zi interesantă, zise el în cele din urmă. Dar o 
vom aduce înapoi pe Domniţa-Moştenitoare, indiferent de pre- 
tul pe care îl vom plăti. 

Charlz Guybon era un bărbat dur şi brav. Demonstrase 
acest lucru de nenumărate ori sus, pe ziduri. Dar era prea 
arătos pentru gusturile ei, desigur. 

Birgitte îşi dădu seama că începuse să se plimbe înainte și 
înapoi pe pardoseala din mozaic și se opri. Nu se pricepea la 
a fi general, indiferent ce credea Elayne, dar știa că dacă te 
arătai slab îi molipseai și pe ceilalți. Elayne trăia. Doar acest 
lucru avea importanţă. Trăia şi se îndepărta tot mai mult cu 
fiecare minut. Ușa din stânga se deschise, iar unul din cei doi 
străjeri voinici anunţă că Julanya Eote şi Keraille Surtovni se 
întorseseră. Guybon şovăi, uitându-se la ea, dar când aceasta 
nu spuse nimic, el îi spuse bărbatului să le poftească înăuntru. 

Acestea erau femei foarte diferite, cel puţin la înfățișare, 
deşi fiecare avea un toiag din lemn. Julanya era durdulie şi 
drăguță, cu fire albe în părul negru, în vreme ce Keraille era 
scundă și subțirică, cu ochi verzi migdalaţi și cârlionţi de un 
roşu-aprins. Birgitte se întrebă dacă acestea erau numele lor 
adevărate. Femeile Clanului își schimbau numele la fel de des 
cum își schimbau ciorapii femeile obişnuite. Purtau veșminte 
simple din lână, potrivite pentru negustorii ambulanți de la 
țară, ceea ce fuseseră şi ele în trecut, și fiecare era o obser- 
vatoare ageră, pricepută în a-şi purta singură de grijă. Puteau 
ieşi din majoritatea situaţiilor doar prin vorbe, însă cuţitele 
lor simple de la cingători nu erau singurele armele pe care le 
aveau la ele, putând lua prin surprindere un bărbat puternic 
prin felul în care puteau mânui acele toiege. Amândouă făcu- 
ră o reverență. Poalele și mantia Julanyei erau ude și mânjite 
cu noroi în jurul tivului. 

— Ellorien, Luan şi Abelle au început să strângă tabăra 
dis-de-dimineaţă, domniţă, zise ea. Am zăbovit doar atât cât 
să văd încotro au luat-o - spre miazănoapte - înainte să vin 
să raportez. 

— La fel stau lucrurile și cu Aemlyn, Arathelle și Pelivar, 
domniţă, adăugă Keraille. Vin înspre Caemlyn. 

Birgitte nu avea nevoie să examineze harta mare întinsă 
pe masă cu reperele de pe ea. În funcţie de cât de desfundate 
erau drumurile și cât de multă ploaie trebuia să înfrunte, 
aceştia aveau să ajungă în oraş până la amiază. 

— V-aţi descurcat bine, amândouă. Duceţi-vă şi faceţi o 
baie caldă. Crezi că s-au răzgândit? o întrebă ea pe Dyelin du- 
pă ce plecară cele două femei. 

— Nu, răspunse femeia fără să şovăie, apoi oftă şi clătină 
din cap. Mă tem că, cel mai probabil, Ellorien i-a convins pe 
ceilalți să o sprijine pentru a accede la Tronul Leului. S-ar pu- 
tea să se gândească să o biruiască pe Arymilla și să preia con- 
trolul asupra asediului. Au jumătate din numărul oştenilor 
Arymillei şi dublu cât al nostru. 

Lăsă ca aceste cuvinte să plutească în aer. Nu era nevoie 
să spună şi restul. Chiar dacă le-ar folosi pe femeile Clanului 
ca să ia locul bărbaţilor, le-ar fi foarte greu să apere zidul 
împotriva unui număr atât de copleşitor. 

— Mai întâi o aducem pe Elayne înapoi, apoi ne putem 
face griji în privinţa lor, zise Birgitte. 

Unde erau afurisitele alea de călăuze ale vânturilor? 

Nici nu îi trecu bine prin minte acest gând că acestea pă- 
trunseră în încăpere în urma Chanellei, într-un curcubeu dez- 
ordonat de mătăsuri. Cu excepţia Renailei, ultima din șir în 
veșmintele ei din pânză, deşi bluza roșie, pantalonii verzi şi 
panglica galben-închis o făceau să pară suficient de țipătoare, 
cu toate că chiar şi Rainyn, o tânără cu obrajii bucălați care 
avea doar o jumătate de duzină de medalioane din aur atâr- 
nându-i pe obraz, făcea ca lanţul de onoare al Renailei să pară 
gol. Pe chipul Renailei se citea o expresie de îndurare stoică. 

— Nu îmi place să fiu ameninţată! zise Chanelle, furioasă, 
adulmecând cutia aurie cu parfum ce atârna de lanţul din aur 
din jurul grumazului ei. 

Obrajii ei negri erau înroșiți. 

— Femeia aceea din Gardă a zis că dacă n-o luăm la fugă 
are să ne tragă un şut...! N-are importanţă ce-a spus, cuvânt 
cu cuvânt. A fost o ameninţare, iar eu nu voi...! 

— Elayne a fost luată prizonieră de surorile aes sedai ce 
sunt iscoade ale Celui Întunecat, o întrerupse Birgitte. Vreau 
să deschideţi o poartă pentru bărbaţii care vor merge s-o 
salveze. 


Un murmur se stârni printre celelalte călăuze ale vântu- 
rilor. Chanelle făcu un gest scurt, însă doar Renaile tăcu. Ce- 
lelalte continuară să şuşotească, spre nemulțumirea ei vădită. 
După medalioanele îngrămădite pe lanțurile lor de onoare, 
câteva dintre ele dețineau același rang ca Chanelle. 

— De ce ne-ai chemat pe toate doar pentru o poartă? în- 
trebă ea pe un ton poruncitor. Mă țin de cuvânt, precum vezi. 
Le-am adus pe toate, cum ai poruncit. Dar de ce ai nevoie de 
mai multe? 

— Pentru că veţi forma toate un cerc și veţi deschide o 
poartă suficient de mare prin care să treacă mii de soldați și cai. 

Acesta era unul dintre motive. 

Chanelle înțepeni şi nu fu singura. Kurin, cu faţa ca o pia- 
tră neagră, tremura practic de indignare, iar Rysael, de obicei 
o femeie foarte demnă, tremura și ea. Senine, cu fața înăspri- 
tă de vreme şi cu semne vechi care indicau faptul că, odinioa- 
ră, purtase mai mult de șase cercei, și mai groși, îi pipăi pum- 
nalul bătut cu nestemate din spatele panglicii verzi. 

— Soldaţi? zise Chanelle, indignată. Este un lucru interzis! 
Înțelegerea noastră spune că nu ne vom amesteca în războiul 
vostru. Zaida din Parede Aripă Neagră a poruncit astfel, iar 
acum, când este stăpâna corăbiilor, porunca ei are o greutate 
şi mai mare. Folosește-le pe femeile Clanului. Foloseşte-le pe 
surorile aes sedai. 

Birgitte se apropie de femeia oacheșă, privind-o drept în 
ochi. Clanul era inutil în această situaţie. Niciuna dintre ele 
nu folosise vreodată Puterea ca armă. Poate nici nu ştiau cum 
s-o facă. 

— Celelalte aes sedai sunt moarte, zise ea cu blândeţe. În 
spatele ei, cineva gemu, unul dintre conţopişti. Ce valoare mai 
are înţelegerea voastră dacă Elayne este pierdută? Arymilla cu 
siguranţă nu îi va da curs. 

Îi fu greu să îşi păstreze vocea calmă când rosti aceste cu- 
vinte. Îi venea să tremure de furie, să tremure de frică. Avea 
nevoie de aceste femei, dar nu le putea spune de ce Elayne va 
fi pierdută. 

— Ce va zice Zaida dacă îi vei zădărnici înţelegerea pe ca- 
re o are cu Elayne? 

Mâna tatuată a Chanellei ridică din nou pe jumătate cutia 
găurită cu parfum spre nas, apoi o lăsă să cadă printre nu- 

meroasele coliere bătute cu nestemate. Din câte știa Birgitte 
despre Zaida din Parede, ea ar fi mai mult decât nemulțumită 
dacă cineva i-ar fi zădărnicit înțelegerea și nu încăpea vreo 
îndoială că Chanelle nu voia să înfrunte furia femeii; cu toate 
acestea, părea doar căzută pe gânduri. 

— Prea bine, zise ea după o clipă. Însă doar pentru trans- 
port. Ne-am înțeles? 

Sărută vârfurile degetelor de la mâna ei dreaptă, pregătită 
să pecetluiască înţelegerea. 

— Nu trebuie să faceți decât ceea ce vreţi, zise Birgitte, întor- 
cându-se cu spatele. Guybon, a sosit vremea. Ele trebuie că au 
ajuns deja cu ea la poartă. 

Guybon îşi prinse sabia, îşi luă coiful şi mănușile cu dosul 
de oţel, apoi ieşi din Sala Hărţilor în urma ei şi a lui Dyelin, 
urmat de călăuzele vânturilor, cu Chanelle insistând cu ve- 
hemenţă că vor deschide doar o poartă. Birgitte îi dădu niște 
instrucțiuni în şoaptă lui Guybon, înainte ca acesta să se în- 
drepte cu paşi hotărâți spre partea din față a palatului, în 
vreme ce ea grăbi pasul spre grajdul reginei, unde găsi un 
jugan cu botul turtit ce avea pe spinare șaua ei şi aștepta, 
frâiele fiindu-i ținute de o tânără grăjdar al cărei păr era îm- 
pletit într-o coadă nu cu mult diferită de a ei. De asemenea, le 
găsi pe toate cele o sută douăzeci de femei ale Gărzii cu ar- 
murile pe ele şi călare pe cai. Urcând în şaua juganului, le fă- 
cu semn să o urmeze. Soarele era o minge aurie deasupra ori- 
zontului, pe un cer străbătut doar de câţiva nori albi. Cel pu- 
țin, nu vor fi nevoiţi să înfrunte ploaia. Până și o căruţă putea 
aluneca în timpul unora dintre cele mai puternice vijelii care 
măturaseră orașul Caemlyn în ultima vreme. 

O coloană șerpuitoare groasă de câte zece sau doisprezece 
bărbați laolaltă se întindea acum de-a lungul Pieței Reginei, fă- 
cându-se nevăzută în ambele direcții, călăreți cu coifuri şi pla- 
toșe intercalați cu bărbaţi ce purtau toate soiurile posibile de 
coifuri, înarmaţi cu halebarde, majoritatea purtând cămăşi de 
zale sau veste din piele cusute cu discuri din oţel și arareori 
câte o platoşă. Fiecare grup, mare sau mic, avea în fruntea lui 
flamura Casei de care aparținea. Sau flamura unei companii de 
mercenari. Aceştia vor avea prea multe persoane care îi vor 
supraveghea ca să se poată eschiva în ziua aceea. Fără arbale- 
trieri şi arcași, erau în jur de douăsprezece mii de soldați în 


coloana aceea, două treimi dintre ei fiind călare. „Câţi dintre ei 
vor fi morţi înainte de prânz?” Ea alungă acest gând din minte. 
Avea nevoie de fiecare dintre ei ca să le convingă pe femeile 
din neamul oamenilor mării. Oricare bărbat murea azi putea 
muri la fel de ușor pe zid mâine. Fiecare dintre ei venise în 
Caemlyn, pregătit să-și dea viața pentru Elayne. 

În fruntea coloanei se aflau mai bine de o mie de gărzi, cu 
coifurile şi platoşele lucind la lumina soarelui, ţinându-și lăn- 
cile cu vârfuri din oţel înclinate la același unghi. Primii dintre 
ei aşteptau în spatele flamurii Andorului, Leul Alb ridicat pe 
picioarele din spate pe un fundal stacojiu, şi al flamurii Elaynei, 
Crinul Auriu pe un fundal albastru, la marginea unuia dintre 
multele parcuri ale orașului Caemlyn. Fusese un parc, deoa- 
rece stejarii bătrâni de sute de ani fuseseră tăiaţi și duși de 
acolo împreună cu alți copaci și tufe înflorite, iar rădăcinile 
lor fuseseră scoase din pământ pentru a netezi un spațiu lat 
de aproape o sută de metri. Aleile cu pietriş şi peluzele fuse- 
seră demult călcate de copite şi cizme până când deveniseră 
doar noroi. Alte trei parcuri din jurul palatului avuseseră 
parte de același tratament, pentru a face loc pentru deschi- 
derea porților. 

Guybon şi Dyelin erau deja acolo, împreună cu toți senio- 
rii și domniţele care răspunseseră la chemarea Elaynei. De la 
tânărul Perival Mantear până la Brannin Martan și soţia aces- 
tuia, toți erau călare pe cai. Perival purta coif şi platoşă la fel 
ca toți bărbaţii prezenţi acolo. Coiful şi platoșa lui Brannin 
erau simple, şterse și puţin crestate în locurile unde ciocanul 
armurierului nu își făcuse treaba bine, unelte ale îndeletnici- 
rii lui la fel cum era și sabia cu mâner simplu din teaca prinsă 
într-o parte. Ale lui Perival erau la fel de poleite precum cele 
ale lui Conail şi ale lui Branlet, lucrate cu Nicovala Argintie a 
ținutului Mantear, în vreme ce ale celorlalți erau emailate cu 
Vulturii Negri ai lui Northan și Leoparzii Roşii ai lui Gilyard. 
Era o armură frumoasă, pentru a fi admirată. Birgitte nădăj- 
duia că femeile aveau suficientă minte ca să îi țină departe de 
orice luptă pe băiețandrii aceştia. Uitându-se la chipurile 
unora dintre aceste femei, întunecate și determinate, nădăj- 
duia că acestea aveau suficientă minte ca să se ţină şi ele de- 
parte de orice luptă. Bine măcar că niciuna nu avea sabie. 
Adevărul gol-goluţ era că o femeie trebuia să fie mai price- 

pută decât un bărbat ca să îl înfrunte cu o sabie. Altminteri, 
braţele puternice făceau o diferenţă prea mare. Era mult mai 
bine să foloseşti arcul. 

Călăuzele Vânturilor făceau grimase în timp ce se mutau 
neliniştite când pe un picior, când pe celălalt, stând desculţe 
în noroiul care rămăsese în urma ploii torențiale ce căzuse cu 
o zi înainte. Cu ploaia, erau mai mult decât obişnuite, dar nu 
şi cu noroiul. 

— Bărbatul acesta nu vrea să-mi spună unde trebuie să 
ducă poarta, zise Chanelle furioasă, arătând cu degetul spre 
Guybon când Birgitte descălecă. Vreau să termin odată ca să 
mă pot spăla pe picioare. 

— Domniţă! strigă o voce de femeie de undeva de pe stra- 
dă. Domniţă Birgitte! 

Jupâneasa Harfor se apropia în fugă de-a lungul coloanei 
de gărzi, cu poalele roşii ridicate, lăsând să i se vadă picioa- 
rele acoperite cu ciorapi până la genunchi. Birgitte nu credea 
să o fi văzut vreodată pe femeie nici măcar grăbind pasul. Ju- 
pâneasa Harfor era una dintre acele femei care întotdeauna 
făcea totul perfect. De fiecare dată când se întâlneau îi aducea 
la cunoştinţă Birgittei ultima greșeală pe care ea însăși o fă- 
cuse. Doi bărbaţi în livrele roşu cu alb fugeau în urma ei, că- 
rând o targă între ei. Când aceştia se apropiară, Birgitte văzu 
că pe aceasta zăcea un străjer deşirat și fără coif, cu o săgeată 
înfiptă în braţul drept și cu o alta ieşindu-i din coapsa dreap- 
tă. Sângele se prelingea din ambele răni, prin urmare lăsa o 
dâră subțire de picături de sânge pe dalele de piatră. 

— A insistat să fie adus de îndată la tine sau la căpitanul 
Guybon, domniţă, zise jupâneasa Harfor abia mai respirând, 
făcându-şi vânt cu o mână. 

Străjerul cel tânăr se chinui să se ridice în șezut până 
când Birgitte îl apăsă în jos. 

— Trei sau patru companii de mercenari atacă Poarta Far 
Madding, domniţă, zise el, durerea schimonosindu-i chipul şi 
nuanțându-i vocea. Din interiorul orașului, vreau să spun. Au 
pus arcaşii să tragă în oricine încearcă să fluture steagul de 
semnalizare pentru ajutor, dar eu am reușit să scap, iar calul 
meu a rezistat doar atât. 

Birgitte trânti o înjurătură. Era pregătită să pună rămăşag 
că Cordwyn, Gomaisen și Bakuvun se numărau printre ei. Ar 


fi trebuit să facă presiuni asupra Elaynei ca să îi scoată din 
oraş de îndată ce aceștia îşi exprimaseră pretențiile. Nu îşi dă- 
du seama că vorbise cu voce tare până când străjerul rănit grăi: 

— Nu, domniţă. Leastwise, nu Bakuvun. El, împreună cu o 
duzină dintre oamenii lui au trecut pe-acolo ca să arunce... 
ăăă, ca să mai treacă timpul, iar locotenentul crede că aceștia 
sunt singurul motiv pentru care noi am reușit să rezistăm. 
Dacă soldaţii mai rezistă. Aceștia izbeau cu berbeci în ușile 
turnului atunci când am aruncat o privire în urmă. Dar mai e 
ceva, domniţă. Soldaţii se strâng în Caemlynul de Jos, în afara 
porților. Sunt zece mii, poate de două ori mai mulți. E greu de 
spus, cu labirintul acesta de străduţe. 

Birgitte se înfioră. Zece mii de soldați ar fi de-ajuns ca să 
ia orașul prin asalt din exterior, fie că mercenarii fuseseră 
sau nu ținuți la distanță dacă ea nu trimitea toţi soldaţii pe 
care îi avea. lar ea nu putea face asta. Pe Lumină, ce să facă? 
Arde-o-ar focu', putea planifica un raid ca să salveze pe cine- 
va dintr-o fortăreață sau să trimită iscoade într-un ținut stă- 
pânii de vrăjmaș cu încrederea în sine că ştia ce făcea, dar 
aceasta era o bătălie, de care atârna soarta oraşului Caemlyn 
şi, poate, a tronului. Cu toate acestea, trebuia s-o facă. 

— Jupâneasă Harfor, du-l pe bărbatul acesta înapoi în pa- 
lat și pune să i se oblojească rănile, rogu-te. 

Nu avea rost să le ceară călăuzelor vânturilor să îl tămă- 
duiască. Ele spuseseră deja clar şi răspicat că, după părerea 
lor, asta însemna să se implice în război. 

— Dyelin, lasă-mi toţi călăreţii și o mie de halebardieri. Tu 
i-ai pe restul și toți arbaletrierii şi arcașii. Și pe toţi aceia care 
ştiu să țină o sabie în mână. Dacă poarta va mai rezista atunci 
când Femeile Clanului vă vor duce acolo, ai grijă ca aceasta să 
reziste în continuare. Dacă va cădea, cucerește-o din nou. Și 
ține afurisitul ăla de zid până când voi ajunge și eu acolo. 

— Prea bine, zise Dyelin ca și când acestea ar fi fost cele 
mai uşoare porunci de îndeplinit. Conail, Catalyn, Branlel, 
Perival, voi veniți cu mine. Pedestraşii voştri vor lupta mai 
bine cu voi acolo. 

Conail păru dezamăgit, fără îndoială văzându-se călărind 
într-un atac galant, dar strânse hățurile în mâini și zice ceva 
în şoaptă care îi făcu să chicotească pe ceilalți doi băieţi. 


835 


836 


— Aşa, şi calul meu ar lupta mai bine, protestă Catalyn. 
Vreau să dau o mână de ajutor la salvarea Elaynei. 

— O vei ajuta să îşi asigure tronul, zise Dyelin pe un ton 
aspru, şi vei merge acolo unde este nevoie de tine ca să faci 
asta, altminteri noi două vom purta o discuţie mai târziu. 

Indiferent ce-o fi însemnând asta, fața durdulie a lui Catalyn 
se înroșşi, dar o urmă îmbufnată pe Dyelin și pe ceilalţi atunci 
când aceștia se îndepărtară călare. 

Guybon se uită la Birgitte, dar nu spuse nimic, deşi, cel 
mai probabil se întreba de ce ea nu trimitea mai mulţi oa- 
meni. El nu ar provoca-o în văzul tuturor. Problema era că ea 
nu ştia câte surori Negre erau cu Elayne. Avea nevoie de toa- 
te Călăuzele Vânturilor, trebuia să le facă să creadă că pre- 
zența lor era necesară. Dacă ar fi avut timp la dispoziţie, ar fi 
luat santinelele de pe turnurile exterioare. Le-ar fi luat chiar 
şi pe cele de la porți. 

— Deschideţi poarta, îi spuse ea Chanellei. Către această 
parte a culmii, la răsărit de oraș, chiar deasupra Drumului 
Erinin și cu spatele la oraş. 

Călăuzele vânturilor se aşezară în cerc, făcând tot ceea ce 
era nevoie ca să se lege şi fără să se grăbească, afurisitele. 
Brusc, dunga verticală argintiu-albăstruie a porții își făcu apa- 
riţia, lărgindu-se într-o deschidere înaltă de vreo patru metri 
şi acoperind întreaga lățime a unui teren curat, prin care se 
vedea un drum lat de pământ bătătorit urcând panta uşoară 
a culmii înalte de trei metri ce ducea spre Râul Erinin. Tabe- 
rele Arymillei se aflau dincolo de acea culme. Având în vede- 
re veștile, acestea puteau fi pustii - cu puţin noroc, erau - 
dar, oricum, ea nu își putea face griji în privinţa lor în acel 
moment. 

— Înainte şi desfaşuraţi-vă cum vi s-a poruncit! strigă 
Guybon, apoi dădu pinteni calului său care trecu prin poartă, 
urmat de nobili şi de străjerii, aliniați câte zece. 

Străjerii începură să o ia spre stânga şi să se facă nevăzuţi, 
în vreme ce nobilii se poziționară puţin mai sus pe coamă. 

Unii începură să privească spre oraş prin ocheanele lor. 
Guybon descălecă și fugi, apoi se lăsă pe vine ca să arunce o 
privire prin al său dincolo de coamă. Birgitte mai că simțea 
nerăbdarea străjerilor care aşteptau în spatele ei. 


— Nu aveai nevoie de o poartă atât de mare, zise Chanelle, 
încruntându-se la coloana de călăreţi care trecea prin poartă. 
De ce...? 

— Vino cu mine, zise Birgitte, luând-o de braț pe călăuza 
vânturilor. Vreau să-ţi arăt ceva. 

Luând hăţurile calului fumuriu, începu să o tragă pe fe- 
meie spre poartă. 

— Te vei putea întoarce odată ce vei vedea. 

Dacă ea știa cel mai mic lucru despre Chanelle, era acela 
că ea era conducătoarea cercului. Cât despre restul, se baza 
pe natura umană. Deşi nu se uită în spate, mai că răsuflă 
ușurată când auzi șuşotelile celorlalte călăuze ale vânturilor 
în spatele ei. O urmau. 

Indiferent ce văzuse Guyon, era de bine, căci se ridică 
înainte s-o ia la fugă spre calul său. Arymilla trebuie că îşi 
strânsese taberele. Să tot fie douăzeci de mii la Poarta Far 
Madding, dacă nu mai mulți. Facă Lumina ca aceasta să re- 
ziste! Facă Lumina să reziste cu toţii! Dar Elayne era mai 
presus. Mai presus de tot. 

Când ea ajunse la Guyon, care stătea călare pe calul său, 
femeile Gărzii se aranjară pe trei rânduri în spatele Caseillei, 
într-o parte. Toată gura porții, lată de aproape o sută de me- 
tri, era plină de bărbați şi cai, care ieșeau la trap, luând-o în 
grabă la stânga sau la dreapta ca să şi se alăture celorlalți ca- 
re formau deja trei rânduri ce se îngroșau de o parte şi de 
cealaltă a drumului. Bine. Călăuzele vânturilor nu vor mai pu- 
tea o vreme să se întoarcă prin ea. O căruță cu un acoperiș 
arcuit din pânză și trasă de patru cai, înconjurată de un grup 
mic de călăreţi, stătea oprită pe drum, chiar dincolo de ulti- 
mele clădiri ale Caemlynului de Jos, poate la o milă depărtare. 
Dincolo de aceasta, oamenii mișunau în piețele deschise de 
cărămidă înşirate de-a lungul drumului, văzându-și de trebu- 
rile lor cât puteau de bine, deşi era ca şi când aceştia n-ar fi 
existat. Elayne se afla în căruța aceea. Birgitte îşi ridică mâna 
fără să-şi ia ochii de la vehicul, iar Guybon îi puse în palmă 
ocheanul lui cu întărituri din alamă. Căruţa şi călăreţii săriră 
mai aproape atunci când ea îşi duse cilindrul la ochi. 

— Ce voiai să văd? o întrebă Chanelle. 

— O clipă, răspunse Birgitte. 

Erau patru bărbați, trei dintre ei călare, dar mai impor- 
tante erau cele şapte femei din şei. Era un ochean bun, dar nu 
unul îndeajuns de bun ca ea să poată distinge un chip fără 
vârstă de la acea depărtare. Totuși, trebuia să presupună că 
toate şapte erau aes sedai. Opt contra şapte ar fi putut părea 
aproape o paritate, dar nu şi atunci când cele opt erau legate. 
Nu și dacă le-ar putea despărți pe cele opt. „Ce vor crede is- 
coadele Celui Întunecat când vor vedea mii de soldaţi şi răz- 
boinici facându-și apariția din spate, iar lor li se va părea a fi 
un abur de căldură ce plutea în aer?” îşi luă ocheanul de la 
ochi. Nobilii începeau să coboare panta călare în vreme ce 
războinicii lor ieșeau și se duceau să se alăture rândurilor de 
soldaţi. 

Indiferent cât de surprinse erau iscoadele Celui Întunecat, 
acestea nu stătură prea mult pe gânduri. Fulgerele începură 
să cadă luminând dintr-un cer senin, străluciri albastru-ar- 
gintii care loveau pământul scoțând sunete asurzitoare, arun- 
când în toate părțile oameni și cai precum noroiul împroşcat. 
Caii cabrau și plonjau și nechezau, dar oamenii se luptau să îi 
stăpânească, să rămână la locurile lor. Nimeni nu o luă la fu- 
gă. Tunetele bubuitoare care însoţiră aceste fulgere o izbiră 
pe Birgitte ca și când ar fi încasat niște lovituri, facând-o să se 
clatine pe picioare. Simțea cum i se mișcau firele de păr, în- 
cercând să i se ridice din coada împletită. Mirosul era... Înţe- 
pător. Parcă o furnica. Fulgerele secerară din nou rândurile 
de soldaţi. În Caemlynul de Jos oamenii fugeau. Majoritatea 
încercau să scape, dar unii nesocotiți fugeau, de fapt, spre un 
loc de unde puteau avea o privelişte mai bună. Capetele stră- 
duţelor înguste ce dădeau spre zona rurală începeau să se 
umple de gură-cască. 

— Dacă tot urmează să înfruntăm asta, ar fi bine să ne 
punem în mişcare și să le îngreunăm situaţia, zise Guybon, 
strângând hățurile în mâini. Cu permisiunea ta, domniţă! 

— Vom pierde mai puţini dacă ne vom pune în mișcare, fu 
de acord Birgitte, iar el dădu pinteni calului, care începu să 
coboare dealul. 

Caseille își struni calul în fața Birgittei şi o salută, ducân- 
du-și un braț de-a curmezișul pieptului. Faţa ei îngustă era 
serioasă în spatele barelor de protecţie ale coifului ei lăcuit. 


— Cer permisiunea ca Garda de Corp să se alăture celor- 
lalţi, domniţă! 

Puteai auzi murmurele acestora. Nu erau gărzi de corp 
oarecare, ci Garda de Corp a Domniţei-Moştenitoare și așa 
avea să rămână. 

— Permisiune acordată, zise Birgitte. 

Dacă cineva avea un drept, aceste femei cu siguranţă îl 
aveau. 

Arafellina îşi întoarse calul și galopă pe pantă, în jos, ur- 
mată de restul Gărzii de Corp, ca să își ocupe locurile în acele 
rânduri sfâşiate de fulgere. O companie de mercenari, poate 
vreo două sute de bărbaţi ce purtau coifuri şi platoşe vopsite 
cu negru, ce călăreau în spatele unei flamuri roşii pe care se 
vedea un lup negru aflat în fugă, se opriră când văzură în ce 
urma să intre, dar bărbaţii din spatele flamurilor a o jumătate 
de duzină de Case trecură pe lângă ei. Mercenarii nu mai avu- 
ră încotro. Alți nobili coborau dealul călare în fruntea solda- 
ților lor: Brannin și Kelwin, Laerid și Barel, precum şi alţii. 
Niciunul dintre ei nu ezită odată ce îşi văzu apărând propria 
flamură. Sergase nu era singura femeie care își mână calul 
câțiva pași ca și când şi ea avea de gând să se alăture război- 
nicilor ei atunci când flamura ei ieşi prin poartă. 

— La pas! strigă Guybon, ca să poată fi auzit peste zgo- 
motul făcut de explozii. De-a lungul rândului, alte voci trans- 
miteau această poruncă mai departe. Avansaţi! 

Întorcându-şi calul, călări încet spre surorile aes sedai ce 
erau iscoade ale Celui Întunecat în vreme ce fulgerele bubu- 
iau şi loveau, iar oamenii și caii zburau ca dintr-o fântână de 
pământ. 

— Ce voiai să văd? întrebă Chanelle din nou pe un ton 
poruncitor. Vreau să plec departe de locul acesta. 

Deocamdată, existau puține șanse să facă asta. Oamenii 
continuau să iasă prin poartă, la galop sau în fugă ca să îi ajun- 
gă din urmă pe ceilalți. Mingi de foc cădeau acum ca o ploaie 
peste rânduri, provocând alte explozii ce împroşcau în aer 
pământ, picioare şi brațe. Capul unui cal se rotea leneș în aer. 

— Asta! zise Birgitte, arătând cu mâna spre scena care se 
desfășura dinaintea lor. 

Guybon începuse să își mâne calul la trap, facându-i pe 
ceilalți să îl urmeze, cele trei rânduri păstrând ritmul în timp 

ce înaintau, alții venind cât puteau de repede ca să li se ală- 
ture. Dintr-odată, o bară groasă din ceva ce părea a fi foc alb 
lichid țâșni dintr-una dintre femeile aflate lângă căruţă. 
Aceasta sfredeli practic o gaură lată de zece metri în rându- 
rile soldaţilor. Pentru o fracțiune de secundă, niște scântei 
tremurătoare făcură să plutească în aer siluetele oamenilor și 
ale cailor nimeriţi, apoi acestea fură mistuite. Bara ţâșni 
brusc în sus, mai sus şi mai sus, apoi se stinse, lăsând în urma 
ei nişte linii violet estompate pe care le văzu Birgitte. Fo- 
cul-răului, care îi ștergea pe oamenii din Pânză, astfel încât 
aceştia să moară înainte ca acesta să îi lovească. Ea își ridică 
ocheanul la ochi suficient cât să o vadă pe femeia care ţinea 
în mână un sceptru subțire și roșu, care părea să fie lung de o 
jumătate de metru. 

Guybon începu atacul. Era prea devreme, dar singura lui 
speranţă era să se apropie până când mai avea încă suficienţi 
oameni în viață. Singura lui speranţă, în afară de una. Deasu- 
pra exploziilor bubuitoare ale mingilor de foc și ale fulgerelor 
să înălță un strigăt răgușit: „Elayne şi Andor!” Răgușit, dar 
puternic. Purtătorii stindardelor curgeau ca un șuvoi. Era o 
privelişte ce inspira curaj, dar puteai ignora cât de mulți că- 
deau. Un cal şi călăreţul lui nimeriţi din plin de o minge de 
foc se dezintegrară pur şi simplu, iar oamenii și călăreţii din 
jurul lor se prăbușeau și ei. Unii reușiră să se ridice din nou. 
Un cal fără călăreț ce stătea pe trei picioare încercă să o ia la 
fugă, dar se prăbușşi la pământ, zvârcolindu-se. 

— Asta? zise Chanelle, pe un ton sceptic. Nu-mi doresc 
deloc să văd cum mor oamenii. 

O altă bară de focul-răului tăie un gol de aproape cinci- 
sprezece metri în rândurile de soldaţi care atacau, înainte să 
se împlânte în pământ, tăind un șanț până aproape de căruţă, 
înainte să dispară. Erau foarte mulți morți, cu toate că nu atât 
de mulți pe cât păruse că aveau să fie. Birgitte mai văzuse ast- 
fel de scene în bătălii în timpul Războaielor Troloce, unde fu- 
sese folosită Puterea. Pentru fiecare om care zăcea nemișcat, 
alți doi sau trei se ridicau anevoie în picioare sau încercau să 
oprească un șuvoi de sânge. Pentru fiecare cal care zăcea mort, 
cu picioarele țepene, alți doi stăteau pe picioarele lor tremu- 
rânde. Ploaia de foc şi de fulgere continua nestingherită. 


— Atunci, pune-i capăt! zise Birgitte. Dacă ele vor omori 
toți soldații, sau doar atâția cât să rupă restul rândurilor, 
atunci Elayne este pierdută. 

Nu pentru totdeauna. Arde-o-ar focu’, îi va lua urma tot 
restul vieţii ca să o vadă eliberată, însă doar Lumina știa ce ar 
putea să-i facă acele femei în tot acest timp. 

— Înțelegerea Zaidei este pierdută. Iar acest lucru se va 
întâmpla doar din cauza ta. 

Nu era o dimineaţă caldă; cu toate acestea, broboane de 
sudoare se adunaseră pe fruntea Chanellei. Mingile de foc și 
fulgerele explodau printre călăreţii care îl urmau pe Guybon. 
Femeia care ţinea sceptrul în mână și-o ridică din nou. Chiar 
şi fără să folosească ocheanul, Birgitte era sigură că aceasta 
era îndreptată spre Guybon. El trebuie să o fi văzut, dar nu 
şovăi nici măcar o clipă. 

Brusc, un alt fulger lovi spre pământ, ţintind-o pe femeia 
care ţinea sceptrul în mână. Ea zbură într-o parte, iar calul ei, 
în cealaltă parte. Unul dintre caii legaţi la căruţă se prăbuşi la 
pământ, în vreme ce ceilalți dansau și cabrau. Aceștia ar fi 
luat-o la fugă dacă n-ar fi fost ţinuţi în loc de calul mort. Cei- 
lalți cai din jurul căruţei cabrau şi plonjau. Ploaia de foc şi de 
fulgere încetă, deoarece surorile aes sedai se chinuiau să îşi 
controleze caii, se chinuiau să rămână în şei. În loc să încerce 
să își liniştească perechile de cai, bărbatul care şedea pe ca- 
pră sări jos şi își scoase sabia, luând-o la fugă spre călăreții 
care atacau. Privitorii din Caemlynul de Jos o luară și ei la 
fugă, de astă dată îndepărtându-se. 

— la-le pe celelalte în viaţă! izbucni Birgitte. 

Ei nu îi păsa dacă acestea trăiau - ele aveau să moară în 
curând pentru că erau iscoadele Celui Întunecat şi niște cri- 
minale dar Elayne se afla în blestemata aceea de căruţă! 

Chanelle încuviință o dată din cap, iar călăreţele din jurul 
căruţei începură să se prăbușească de pe caii lor agitaţi, 
zvârcolindu-se pe pământ ca și când ar fi fost legate la mâini 
şi la picioare. Ceea ce și erau, desigur. Bărbatul care fugea 
căzu pe burtă şi rămase acolo, zvârcolindu-se. 

— Le-am despărțit de Izvor pe femei, zise Chanelle. 

Chiar dacă ar fi îmbrățișat Puterea, acestea nu ar fi putut 
ține piept unui cerc format din opt femei. 

Guybon îşi ridică mâna, oprind atacul călăreţilor până 
când aceștia ajunseră să înainteze la pas. Era remarcabil cât 
de puțin timp durase totul. El se afla la mai puţin din jumăta- 
tea distanței până la căruță. Şuvoaie de bărbaţi călare și pe 
jos continuau să treacă prin poartă. Urcând în şaua calului 
fumuriu, Birgitte porni în galop spre Elayne. „Femeie afurisi- 
tă”, gândi ea. Prin legătură nu se simţise niciodată nici cea 
mai mică urmă de teamă. 


CAPITOLUL 33 
Nouă din zece 


Iscoadele Celui Întunecat nu îşi asumaseră niciun risc în 
cazul Elaynei. Pe lângă faptul că o despărțise de Izvor, Temaile 
simțise o plăcere malițioasă în a o lega cu capul între ge- 
nunchi, făcând un nod strâns. O dureau deja mușchii, deoa- 
rece stătuse multă vreme în acea poziție ghemuită. Călușul, o 
bucată de cârpă murdară, care avea un gust oribil de ulei, 
legat atât de strâns, încât i se înfigea în colțurile gurii, fusese 
menit s-o împiedice să strige după ajutor la porți. Nu că ea ar 
fi făcut-o; nu ar fi făcut decât să îi condamne la moarte pe 
străjerii care păzeau porțile. Ea le simţi pe cele şase surori 
Negre îmbrățișând saidarul până când trecură printre porți. 
Însă cârpa cu care era legată la ochi era un accesoriu inutil. 
Ea credea că surorile voiau să o facă să pară și mai neajuto- 
rată, însă refuza să se simtă astfel. La urma urmei, se afla în 
siguranță până când pruncii ei aveau să se nască. La fel şi 
pruncii. Așa spusese Min. 

Ştia că se afla într-o căruţă sau într-o teleagă, după sune- 
tul scos de harnaşamente şi după senzaţia scândurilor aspre 
de sub ea. Surorile nu se osteniseră să întindă o pătură peste 
scânduri. „E o căruţă”, îşi zise ea. Părea să fie trasă de mai 
mulţi cai. 

Înăuntrul căruței mirosea atât de tare a fân, încât îi venea 
să strănute. Părea să se afle într-o situaţie fără scăpare, însă 
Birgitte nu avea să o dezamăgească. 

O simţi pe Birgitte făcând un salt de undeva de la câteva 
mile depărtare în spate până altundeva, poate la o milă în față, 
şi îi veni să râdă. Legătura spunea că Birgitte își ochea ţinta. 
lar Birgitte Arc-de-Argint nu rata niciodată. Când conducerea 

Puterii începu de ambele părți ale căruţei, dorința de a mai 
râde îi dispăru. Determinarea străbătea legătura, dar acum 
mai era și altceva, un dezgust puternic şi... nu o furie cres- 
cândă, dar ceva pe-aproape. Oamenii aveau să-şi piardă vie- 
ile acolo. În loc să râdă, Elaynei îi venea să îi jelească. Aceştia 
meritau să îi plângă cineva, iar ei mureau pentru ea. Așa cum 
muriseră şi Vandene şi Sareitha. Sentimentul de tristeţe pe 
care îl simţea pentru ele începu să o inunde din nou. Însă nu 
şi sentimentul de vină. Vieţile lor ar fi fost cruțate doar dacă 
Falion şi Marillin ar fi rămas în libertate şi niciuna dintre ele 
nu ar fi fost de acord cu asta. Nu avuseseră cum să anticipeze 
venirea celorlalte sau arma aceea ciudată pe care o avea Asne. 

Un trosnet bubuitor se auzi aproape, iar căruţa în care se 
afla se zgudui cu atâta violenţă, încât sări pe podeaua din 
scânduri. Avea să se aleagă cu vânătăi în genunchi și pe flu- 
ierele picioarelor. Strănută din cauza prafului care se ridică 
odată cu ea. Apoi mai strănută o dată. Putea simți cum i se 
ridicau firele de păr care nu erau legate de căluș sau de legă- 
toarea de la ochi. Aerul avea un miros ciudat. Fusese un ful- 
ger, pare-se. Nădăjduia că Birgitte reușise să le implice pe că- 
lăuzele vânturilor, oricât de imposibil ar fi părut acest lucru. 
„Va veni vremea când Clanul va trebui să folosească Puterea 
ca pe o armă - nimeni nu se putea feri de Tarmon Gai'don =, 
dar, deocamdată, puteau să-și mai păstreze puțin inocenţa.” 
Câteva clipe mai târziu, scutul din jurul ei dispăru. 

Deoarece nu putea vedea, nu putea conduce Puterea spre 
nicio țintă reală, dar putea simți împletituri în apropierea ei; 
unele de Spirit, altele de Aer. Fără să vadă împletiturile, nu 
putea ști ce erau acestea, însă putea să ghicească. Cele care o 
răpiseră erau ele însele captive acum, despărțite de Izvor şi 
legate. lar ea nu avea nimic altceva de făcut decât să aștepte 
nerăbdătoare. Birgitte se apropia cu repeziciune, însă acum 
ea abia aştepta să scape de afurisitele alea de frânghii cu care 
era legată. 

Uşa căruţei scârțâi atunci când cineva pătrunse înăuntru. 
Era Birgitte. Legătura fu străbătută de o străfulgerare de bu- 
curie. În câteva clipe, frânghiile căzură de pe ea, iar mâinile 
Birgittei începură să dezlege nodul călușului. Cu mișcări uşor 
înțţepenite, Elayne își desfăcu singură legătoarea de la ochi. 
Lumină, avea să o doară îngrozitor de tare până când va pu- 


tea cere să fie tămăduită. Acest lucru îi reaminti că trebuia să 
le roage pe călăuzele vânturilor să facă această treabă și din 
nou simți un sentiment de întristare pentru Vandene și 
Sareitha. 

De îndată ce scuipă călușul, vru să ceară apă ca să scape 
de acel gust uleios, dar în loc să facă asta, zise: 

— De ce-ai zăbovit? 

Râsul ei când văzu expresia de consternare de pe chipul 
celeilalte femei fu întrerupt brusc de un alt strănut. 

— Hai să plecăm de-aici, Birgitte. Clanul? 

— Călăuzele vânturilor, răspunse Birgitte, ținând deschi- 
se clapele pânzei din spatele căruţei. Chanelle a hotărât că 
preferă să nu îi raporteze Zaidei că a pierdut înțelegerea. 

Elayne pufni disprețuitoare. O greșeală. Strănutând în- 
truna, coborî din căruţă cât putu de repede. Îşi simţea picioa- 
rele la fel de înțepenite ca brațele. Arde-o-ar focu’, simțea 
nevoia să facă o baie fierbinte. Şi să-şi pieptene părul. Haina 
roşie cu guler alb a Birgittei arăta oarecum șifonată, dar Elayne 
bănuia că le făcuse pe străjile ei să pară ca scoase din cutie. 

Când atinse pământul cu picioarele, gărzile călare, care 
formau un cerc gros în jurul căruței, începură să aclame zgo- 
motos, scuturându-și lăncile în aer. Şi femeile Gărzii aclamau, 
aparent până la ultima. Doi bărbaţi fluturau cele două flamuri 
cu Leul Alb al Andorului și cu Crinul Auriu. Acest lucru o făcu 
să zâmbească. Gărzile Reginei juraseră să apere Andorul, pe 
Regină şi pe Domniţa-Moştenitoare; cu toate acestea, decizia 
de a aduce şi flamura ei personală trebuie să fi fost a lui 
Charlz Guybon. Stând pe calul lui înalt, cu coiful așezat pe 
partea din față a şeii, el îi făcu o plecăciune, cu un zâmbet larg 
pe buze. Era o plăcere să îl priveşti pe bărbat. Poate că era 
potrivit pentru un al treilea străjer. Dincolo de Gărzi se înăl- 
tau flamurile Caselor şi cele ale companiilor de mercenari. Fla- 
muri după flamuri. „Lumină, câți oameni adusese Birgitte?” 
Însă răspunsul la această întrebarea îl putea primi mai târziu. 
Mai întâi, Elayne voia să le vadă pe prizonierele ei. 

Asne zăcea întinsă pe drum, cu ochii goi zgâindu-se la cer; 
nu era nevoie să i se pună scutul. Celelalte zăceau la fel de 
nemișcate, legate cu fire de Aer care le ţineau braţele pe lân- 
gă trup şi poalele despicate lipite de picioare. Era o poziţie 
mult mai confortabilă decât cea în care stătuse ea. Majorita- 

tea lor păreau remarcabil de calme, având în vedere situația 
în care se aflau, cu toate că Temaile se încrunta la ea, iar Falion 
părea gata să își verse măruntaiele. Fața mânjită cu noroi a 
Shiainei ar fi făcut mândră pe oricare dintre surorile aes se- 
dai. Cei trei bărbați legaţi cu fire de Aer erau orice numai 
calmi nu. Se zvârcoleau și se zbăteau, privindu-i cu dușmănie 
pe călăreţii care îi înconjurau ca şi când aceștia nu și-ar fi do- 
rit nimic altceva decât să îi atace. Acest lucru fu de-ajuns ca 
să îi identifice drept străjerii Asnei, deși nu neapărat drept 
iscoade ale Celui Întunecat. Fie că erau sau nu, aceştia trebu- 
iau întemnițați, pentru a-i proteja pe ceilalți de furia oarbă 
care clocotea în aceștia, pricinuită de moartea Asnei. Aceștia 
ar face orice ca să îi ucidă pe vinovați. 

— Cum ne-au găsit? vru să ştie Chesmal. 

Dacă ea n-ar fi zăcut întinsă pe drum, cu fața murdară, ni- 
meni nu ar fi crezut că era prizonieră. 

— Străjerul meu, zise Elayne, zâmbindu-i Birgittei. Unul 
dintre ei. 

— O femeie străjer? zise Chesmal pe un ton dispreţuitor. 

Marillin se scutură în legători, râzând înăbușit o clipă. 

— Am auzit de asta, zise ea, după ce încetă să râdă, dar mi 
s-a părut prea incredibil pentru a fi adevărat. 

— Ai auzit şi n-ai pomenit niciodată de asta? zise Temaile, 
răsucindu-se ca să se încrunte la Marillin. Idioato! 

— VUiţi de tine, zise Marillin pe un ton aspru, iar în clipa 
următoare se certau dacă Temaile ar trebui să i se supună! 

Adevărul fie spus, Temaile trebuia - Elayne le putea simți 
punctele forte -, dar nu părea să fie un subiect despre care să 
discute tocmai acum! 

— Cineva să le pună căluș femeilor acestora! porunci 
Elayne. 

Caseille descălecă, întinzând frâiele calului său unei alte 
femei a Gărzii, apoi se duse cu pași hotărâți ca să taie o fâșie 
din poalele Temailei cu pumnalul. 

— Puneţi-le în căruţă și înlăturați calul acela mort. Vreau 
să mă întorc în interiorul zidurilor, înainte ca oamenii Arymillei 
de dincolo de culme să se simtă tentaţi. 

Ultimul lucru de care avea nevoie acum era o bătălie pe 
nepusă masă. Indiferent de rezultat, Arymilla își permitea să 
piardă mai mulți oameni decât ea. 


— Unde sunt Călăuzele Vânturilor, Birgitte? 

— Sunt pe culme. Ele cred că pot nega că nu s-au implicat 
dacă nu se apropie prea mult de masacru. Dar nu trebuie 
să-ți faci griji că ai putea fi atacată aici. Taberele de dincolo 
de culme sunt pustii. 

Caseille o azvârli pe Temaile pe umăr și se duse clătinân- 
du-se ca să o arunce în căruţă ca pe un sac de grâne. Femeile 
Gărzii le ridicau pe celelalte femei. În mod înţelept, acestea îi 
lăsară pe bărbaţii care se zvârcoleau în seama străjerilor. Era 
nevoie de două dintre ele ca să se ocupe de fiecare dintre ei. 
Doi străjeri înalți desfăceau harnașamentul calului mort. 

— Am văzut doar ţiitori, grăjdari şi alți asemenea, inter- 
veni Charlz. 

— Cred că toate taberele ei sunt pustii, continuă Birgitte. 
A poruncit atacuri puternice asupra zidului dinspre miază- 
noapte în dimineaţa aceasta, ca să atragă cât mai mulţi dintre 
oamenii noștri şi are douăzeci de mii de oameni sau mai 
mulți în Caemlyn de Jos, dincolo de Poarta Far Madding. Unii 
dintre mercenari au schimbat tabăra și atacă din interior, dar 
am trimis-o acolo pe Dyelin împreună cu toţi soldaţii de care 
m-am putut lipsi. De îndată ce vei fi în siguranţă în interiorul 
zidurilor, îi voi duce pe restul ca să îi dea o mână de ajutor. 
Ca să-ți mai dau o veste bună, Luan și restul grupului se în- 
dreaptă călare spre miazănoapte. Ar putea ajunge aici în 
această după-amiază. 

Elaynei i se tăie răsuflarea. De Luan și de restul se putea 
ocupa când aveau să sosească, dar cealaltă veste...! 

— Îţi aminteşti ce a raportat jupâneasa Harfor, Birgitte? 
Arymilla şi ceilalți intenționează să se afle în primul grup ca- 
re va intra călare în Caemlyn. Trebuie că și ei se află în fața 
Porții Far Madding. Câţi oameni ai aici? 

— Care-i bilanțul morților, Guybon? întrebă Birgitte, pri- 
vind-o cu precauţie pe Elayne. 

Prin legătură se simţea și oboseală. O mare oboseală. 

— N-am un număr exact, domniţă. Unele trupuri... Charlz 
făcu o grimasă. Aș zice că în jur de cinci sau şase sute de 
morți. Poate mai mulți. De două ori pe-atât sunt răniţi într-un 
fel sau altul. Cele mai urâte minute din câte am văzut vreo- 
dată. 

— Să zicem zece mii, Elayne, spuse Birgitte, coada groasă 
legănându-i-se când ea clătină din cap. Îşi vâri degetele mari 
în spatele curelei, iar determinarea inundă legătura. Arymilla 
trebuie să aibă cel puțin de două ori pe-atât la Poarta Far 
Madding, poate de trei ori pe-atât, asta dacă și-a golit în- 
tr-adevăr taberele. Dacă te gândeşti la ceea ce cred eu că te 
gândești... l-am spus lui Dyelin să recucerească poarta dacă 
aceasta a cedat, dar este mult mai probabil că ea se luptă cu 
Arymilla în interiorul orașului. Dacă, printr-un miracol, poar- 
ta rezistă, paritatea este de doi la unu împotriva noastră. 

— Dacă au trecut pe poartă, zise Elayne cu încăpățânare, 
este puţin probabil s-o fi închis în urma lor. Îi vom învălui pe 
la spate. 

Nu era doar încăpățânare. Nu în totalitate. Ea nu fusese 
antrenată cu arme, dar primise toate celelalte lecții pe care 
Gawyn le învățase de la Gareth Bryne. O regină trebuia să 
înţeleagă planurile de luptă pe care i le arătau generalii ei în 
loc să le accepte pur și simplu orbește. 

— Dacă poarta va rezista, îi vom încolţi între noi şi zid. 
Numărul nu va mai conta atât de mult în Caemlynul de Jos. 
Arymilla nu va mai putea trimite mai mulți oameni decât noi 
pe partea cealaltă a unei străzi. O vom face, Birgitte. Și-acum, 
cineva să-mi aducă un cal. 

Pentru o clipă, crezu că cealaltă femeie avea să refuze, ce- 
ea ce o făcu să se încăpățâneze şi mai tare, însă Birgitte expi- 
ră prelung: 

— Tzigan, prinde iapa aceea cenuşie, cu picioare lungi, 
pentru domniţa Elayne. 

Părea că toată lumea din jurul lor, în afară de iscoadele 
Celui Întunecat, oftă. Trebuie să se fi gândit că aveau să vadă 
o etalare a temperamentului legendar al Elaynei Trakand. 
Știind acest lucru, ea mai că răbufni. Arde-i-ar focu' stările de 
dispoziție schimbătoare! 

Venind mai aproape, Birgitte zise în şoaptă: 

— Dar vei călări înconjurată de garda ta de corp. Aceasta 
nu este o poveste despre o regină care poartă flamura, con- 
ducându-și oastea în bătălie. Știu că una dintre strămoașele 
tale a făcut acest lucru, dar tu nu ești ea şi nu ai de unde să 
strângi o oaste întreagă. 


— Păi, acesta era şi planul meu, zise Elayne cu o voce 
mieroasă. Cum de-ai ghicit? 

Birgitte pufni în râs şi bombăni „Femeie afurisită” nu sufi- 
cient de încet pentru a nu fi auzită. Însă legătura fu străbătută 
de afecțiune. 

Nu era un lucru atât de simplu, firește. Fu nevoie să li se 
spună oamenilor să meargă și să-i ajute pe răniți. Unii puteau 
merge pe picioarele lor, dar mulți nu puteau. Prea mulți din- 
tre ei aveau bandaje înfășurate în jurul cioturilor ce le mai ră- 
măseseră în loc de braţ sau de picior. Charlz și nobilii se 
strânseră în jurul Elaynei și Birgittei ca să audă planul de 
atac, care era simplu din necesitate, însă Chanelle refuză să 
schimbe poarta până când Elayne nu fu de acord că, de astă 
dată, ele trebuiau să asigure doar transportul. Înțelegerea fu 
pecetluită de amândouă când își sărutară vârfurile degetelor 
şi şi le lipiră de buzele celeilalte. Abia atunci poarta deveni o 
dungă verticală argintie şi se lărgi din nou, având un diame- 
tru cam de şaptezeci de metri și lăsând să se vadă o privelişte 
a orașului Caemlyn dinspre miazăzi. 

Nu existau oameni în pieţele de cărămidă înșirate de-a 
lungul drumului lat care se îndepărta spre miazănoapte de la 
poartă către Poarta Far Madding, însă o masă mare de oa- 
meni, călare și pe jos, se afla în afara razei arcurilor ce se 
aflau pe ziduri. Primii dintre ei se aflau la doar câteva zeci de 
metri depărtare de poartă. Se părea că şi aceştia se revărsa- 
seră pe străduţele lăturalnice. Bărbaţii călare se aflau în fața 
unei păduri de flamuri, însă fie că era vorba despre cavalerie, 
fie că era vorba de infanterie, toți priveau spre porţile oraşu- 
lui Caemlyn. Către porțile închise. Elaynei îi venea să strige 
de bucurie. 

Ea trecu prima călare prin poartă, dar Birgitte nu voia să 
își asume vreun risc. Gărzile de corp se strânseră în jurul ei, 
mânând-o într-o parte. Birgitte era chiar lângă ea, dar, cum- 
va, acestea nu păreau să o mâne şi pe ea. Din fericire, nimeni 
nu încercă să obiecteze când ea își mână iapa în față până 
când un singur rând de femei ale Gărzii o despărțea de drum. 
Rândul acela ar fi putut fi un zid de piatră. Cu toate acestea, 
iapa cenușie avea, într-adevăr, picioarele lungi; așadar ea pu- 
tea să vadă fără a se ridica în scăriţe. Ar fi trebuit să le pre- 
lungească pe acestea. Erau niţel cam scurte pentru ea. 

Aceasta trebuie că era iapa lui Chesmal, deoarece ea era 
singura care era aproape la fel de înaltă ca Elayne. Un cal nu 
putea fi pătat de stăpâna lui - doar pentru că Chesmal era din 
Ajah Neagră, asta nu însemna că și iapa era malefică însă se 
simţea inconfortabil în spinarea acestui cal nu numai din ca- 
uza scărițelor scurte. lapa cenușie avea să fie vândută. Aceas- 
tă iapă și toţi ceilalți cai pe care îi călăriseră iscoadele Celui 
Întunecat, iar banii, oferiţi săracilor. 

Cavaleria și infanteria ieșiră prin poartă în urma lui Charlz, 
îndeajuns cât să o umple dintr-o parte în alta. Urmat de Leul 
Alb și de Crinul Auriu, el o luă în lungul drumului la trap, în- 
soţit de cinci sute de gărzi, răsfirați pe toată lățimea drumu- 
lui. Alte grupuri de o mărime similară se despărțiră și se fă- 
cură nevăzute pe străzile din Caemlynul de Jos. Când ultimii 
soldaţi ieşiră pe poartă, aceasta se micșoră şi dispăru. Acum 
nu mai exista o cale de evadare rapidă dacă ceva avea să mear- 
gă prost, Acum, ei trebuiau să învingă, altminteri era ca și 
când Arymilla ar fi pus mâna pe tron, fie că ea cucerea sau nu 
orașul Caemlyn. 

— Azi, aveam nevoie de afurisitul ăla de noroc al lui Mat 
Cauthon, bombăni Birgitte. 

— Ai mai spus ceva asemănător şi înainte, zise Elayne. La 
ce te referi? 

Birgitte îi aruncă o privire ciudată. Legătura era străbă- 
tută de... amuzament! 

— L-ai văzut vreodată aruncând zarurile? 

— Nu prea-mi petrec timpul în locuri unde se aruncă za- 
rurile, Birgitte. 

— Hai să zicem că este mai norocos decât oricare dintre 
bărbații pe care i-am cunoscut eu vreodată. 

Clătinând din cap, Elayne și-l alungă din gând pe Mat 
Cauthon. Oamenii lui Charlz îi blocau vederea, deoarece că- 
lăreau în faţa ei. Nu atacau încă, dar încercau să nu facă mai 
mult zgomot decât era nevoie. Cu puțin noroc, oamenii ei 
aveau să îi înconjoare pe cei ai Arymillei, înainte ca aceștia să 
își dea seama ce se întâmpla. Apoi, o vor ataca pe Arymilla 
din toate părțile. Mat era cel mai norocos bărbat din câți cu- 
noscuse Birgitte? În acest caz, într-adevăr el trebuia să fie 
foarte norocos. 


Dintr-odată, gărzile lui Charlz începură să se miște mai 
repede, coborându-şi lăncile cu vârfurile din oțel. Cineva tre- 
buie să fi privit în urmă. Se auziră strigăte. Strigăte de alarmă 
şi un strigăt tunător pe care ea îl auzea repetându-se din mai 
multe părți: „Elayne şi Andor!” 

Se auzeau şi alte strigăte: „Lunile” și „Vulpea”, „Cele Trei 
Chei” şi „Ciocanul” şi „Flamura Neagră”. Altele, pentru Case 
mai puţin importante. Însă din lateralul ei se auzea doar un 
singur strigăt, care se repeta iar și iar: „Elayne și Andor!” 

Brusc, ea se scutură, pe jumătate râzând, pe jumătate 
plângând. Facă Lumina ca ea să nu îi trimită la moarte în za- 
dar pe oamenii aceştia! 

Strigătele se estompară, înlocuite în mare parte de sune- 
tul metalic scos de ciocnirea oțelului de oțel, de strigăte și ți- 
pete în timp ce oamenii ucideau sau mureau. Dintr-odată, își 
dădu seama că porţile începeau să se deschidă. lar ea nu pu- 
tea vedea! Scoțându-și picioarele din scărițe, se cățără pe 
spinarea calului și rămase în picioare pe partea înaltă a şeii. 
Iapa începu să se agite, neobișnuită să fie folosită pe post de 
scăunel, însă nu suficient de tare încât să o facă să se dezechi- 
libreze. Birgitte bombăni o înjurătură destul de vulgară, dar 
în clipa următoare, stătea și ea în picioare pe șa. Sute de ar- 
baletrieri și de arcași năvăleau afară pe Poarta Far Madding, 
dar oare aceștia erau oamenii ei sau mercenarii renegați? 

Drept răspuns, arcaşii începură să tragă spre cavaleria în- 
grămădită a Arymillei atât de repede cât puteau să își fixeze 
săgețile în arcuri. Primele arbalete se ridicară în sus şi elibe- 
rară primul val de săgeți. Bărbaţii aceia începură imediat să 
își manevreze manivelele pentru a-şi rebobina arbaletele, dar 
alții trecură în fugă pe lângă ei, eliberând un al doilea val de 
săgeți care doborau la pământ oamenii și caii ca niște coase 
ce secerau orzul. Mai mulți arcași se revărsară pe poartă, 
trăgând cu arcurile cât puteau de repede. Un al treilea rând 
de arbaletrieri avansă în fugă ca să tragă, apoi un al patrulea, 
un al cincilea, apoi bărbați mânuindu-și halebardele treceau 
pe lângă arbaletrieri, ieşind în fugă pe poartă. Halebarda era 
o armă periculoasă, căci avea un vârf de săgeată şi un tăiș de 
topor, prevăzut cu un cârlig cu care îl puteai trage pe călăreț 
din șa. Călăreţii care nu aveau loc ca să atace cu lăncile, săbi- 
ile lor fiind mai scurte decât mânerele lungi ale halebardelor, 

începură să cadă pe rând. Acum, pe poartă ieșeau în galop 
bărbaţi în haine roșii şi platoşe lustruite, gărzi care loveau în 
stânga și-n dreapta, încercând să-și croiască drum spre rân- 
durile de soldaţi ai Arymillei. Şuvoiul lor părea să nu se mai 
oprească. Pe Lumină, cum se făcea că Dyelin avea atât de 
multe gărzi? Doar dacă nu cumva... Arde-o-ar focu' pe femeie, 
trebuie că îi racolase pe soldaţii pe jumătate antrenați! Ei bi- 
ne, pe jumătate antrenați sau nu, aceştia aveau să fie unși cu 
sânge azi. 

Brusc, trei siluete cu coifuri și platoșe poleite trecură pe 
poartă, cu săbiile în mâini. Două dintre ele erau foarte mici. 
Strigătele care se înălțară atunci când acestea își făcură apa- 
riția se auzeau slab din cauza depărtării, dar tot acopereau 
vacarmul luptei: „Vulturii Negri” și „Nicovala” şi „Leoparzii 
Roșii”. Două femei călare își făcură apariţia în poartă, chi- 
nuindu-se până când cea mai înaltă reuși să tragă calul celei- 
lalte în afara razei vizuale. 

— Sânge şi cenușă! izbucni Elayne. Conail are vârsta ne- 
cesară, cred, dar Branlet și Perival sun niște băiețandri! Ci- 
neva ar fi trebuit să-i țină departe de câmpul de bătălie! 

— Dyelin i-a ţinut îndeajuns de mult timp, zise Birgitte pe 
un ton calm. Legătura era străbătută de un calm de neclintit. 
Mai mult timp decât am crezut eu că îl va putea ține pe 
Conail. Și a reușit să o împiedice pe Catalyn să nu se amestece 
în treaba asta. Oricum, pe băieți îi despart câteva sute de os- 
taşi de avangardă și nu văd pe nimeni încercând să le facă loc 
să treacă. 

Era adevărat. Cei trei își fluturau săbiile neputincioşi la o 
depărtare de cel puțin cincizeci de metri de locul unde mu- 
reau oamenii. Pe de altă parte, cincizeci de metri nu repre- 
zenta o distanță mare pentru săgeata unui arc sau a unei ar- 
balete. 

Bărbaţi începură să îşi facă apariția pe acoperișuri, mai 
întâi cu zecile, apoi cu sutele, arcași și arbaletrieri care se 
cățărau în vârfurile acoperișurilor, înaintând ca nişte păian- 
jeni pe ţigle până când putură să tragă spre masa compactă 
de jos. Unul alunecă și căzu, trupul său zăcând peste oamenii 
de pe stradă și zvârcolindu-se de parcă ar fi fost înjunghiat în 
mod repetat. Un altul se ridică brusc, cu o săgeată ieșindu-i 
din coaste, și se prăvăli de la înălțimea la care se afla. Și el 


zăcea peste oamenii de pe stradă, zvârcolindu-se ca şi când 
ar fi fost înjunghiat iar şi iar. 

— Sunt prea îngrămădiţi, zise Birgitte, încântată. Nici mă- 
car nu pot să-şi înalțe arcurile, darămite să și le scoată. Pun 
rămășag că morții nici măcar n-au loc să cadă. Nu mai e mult, 
acum. 

Dar măcelul continuă o jumătate de oră bună, înainte să 
se audă primele strigăte de predare. Soldaţii începeau să îşi 
atârne coifurile de mânerele săbiilor și să şi le ridice deasu- 
pra capetelor, riscând moartea în speranţa că vor trăi. Pe- 
destrașii îşi scoteau coifurile şi îşi ridicau în aer mâinile goa- 
le. Călăreţii îşi aruncau pe pământ lăncile, coifurile, săbiile şi 
își ridicau mâinile în aer. Strigătul se răspândi ca febra, ră- 
sunând din mii de gâtlejuri. „Ne predăm!” 

Elayne se așeză din nou în șa. Totul luase sfârșit. Și-acum, 
trebuia să afle cât de bine se terminase. 

Bătălia nu se încheie brusc, desigur. Unii încercau să lupte 
în continuare, dar luptau solitari și mureau sau erau trași în 
jos de oamenii din jurul lor, care nu mai erau dispuși să 
moară. Însă, în cele din urmă, până şi cei mai curajoşi înce- 
pură să îşi lepede armele și armura şi chiar dacă nu fiecare 
dintre ei striga că se preda, vuietul era asurzitor. Soldaţi ne- 
înarmați, fără coifuri şi platoşe sau orice alt fel de armură pe 
care ar fi putut purta-o înaintau clătinându-se printre rându- 
rile de gărzi, cu mâinile deasupra capetelor. Halebardierii îi 
mânau ca pe nişte oi. Prizonierii aveau acea expresie uluită a 
oilor care erau mânate spre abator. Același lucru trebuie să 
se fi repetat pe zecile de străduţe înguste ale Caemlynului de 
Jos şi la porţi, căci singurele strigăte pe care le auzea ea erau 
cele de predare, iar acestea începeau să se stingă pe măsură 
ce oamenii începeau să îşi dea seama că aceasta era acceptată. 

Mai era un ceas până când soarele să ajungă la zenit când 
nobilii fură despărțiți. Cei de rang inferior fură escortați în 
interiorul orașului, unde aveau să fie ținuți pentru răscum- 
părare. Care urma să fie plătită de îndată ce tronul era asigu- 
rat. Primele nobile de rang superior care fură aduse dinain- 
tea ei, escortate de Charlz și de o duzină de gărzi, fură Arymilla, 
Naean şi Elenia. Charlz avea o afurisită de tăietură pe mâneca 
stângă şi o adâncitură în platoşa lucioasă, care trebuie să fi 
fost făcută de lovitura unui ciocan, însă expresia lui era calmă 

în spatele barelor de protecție ale coifului său. Ea răsuflă ex- 
trem de ușurată atunci când le văzu pe cele trei femei. Ceilalți 
vor fi găsiți și ei, printre morţi sau printre prizonieri. Îşi în- 
genunchease vrăjmașul. Cel puţin, până când aveau să so- 
sească Luan şi ceilalţi. Bine măcar că femeile Gărzii care stă- 
teau în fața ei se dădură la o parte, astfel încât să își poată 
confrunta prizonierele. 

Cele trei erau înveșmântate ca şi când ar fi intenţionat să 
participe la încoronarea Arymillei chiar în ziua aceea. Rochia 
ei roșie din mătase era cusută cu șiraguri de perle pe piept și 
brodată cu lei albi în două picioare care urcau pe mâneci. 
Legănându-se în șa, avea aceeași privire uluită în ochii căprui 
precum cea a soldaţilor ei. Naean, subțirică și stând cu spate- 
le drept, era înveșmântată într-o rochie albastră, cu cele Trei 
Chei argintii ale ținutului Arawn urcând pe mâneci, cu papi- 
rusuri argintii cusute pe piept şi cu părul negru și lucios 
prins într-o plasă argintie cusută cu safire. Părea mai degrabă 
supusă decât amorţită. Ba chiar reuși să zâmbească batjoco- 
ritor, deși aproape imperceptibil. Elenia, cea cu părul ca mie- 
rea, în veşminte verzi cu broderii elaborate cusute cu fir de 
aur, se uita când la Arymilla, când la Elayne. Legătura era 
străbătută în egală măsură atât de triumf, cât și de dezgust. 
Dezgustul pe care îl simțea Birgitte față de aceste femei era la 
fel de personal precum cel pe care îl simţea Elayne. 

— Veţi fi musafirele mele în palat, deocamdată, le spuse 
Elayne. Sper să aveţi visteriile pline. Răscumpărarea voastră 
va achita acest război pe care l-ați provocat. 

Aceasta fu o remarcă malițioasă, însă se simţi brusc plină 
de ură. Visteriile lor nu erau deloc pline. Împrumutaseră mai 
mulți bani decât ar fi putut da înapoi ca să îi poată tocmi pe 
mercenari. Și să îi mituiască pe aceștia. Se confruntau cu rui- 
na fără nicio răscumpărare. Cu o răscumpărare, ele se con- 
fruntau cu dezastrul. 

— Nu poţi crede că totul va lua sfârşit astfel, zise Arymilla 
cu o voce răgușită. Vorbi de parcă ar fi încercat să se convin- 
gă pe ea însăși. Jarid este încă pe câmp, însoțit de o oaste 
considerabilă. Jarid și ceilalți. Spune-i, Elenia! 

— Jarid va încerca să salveze ce se mai poate salva din 
Sarand de acest dezastru în care ne-ai obligat să intrăm, mâ- 
râi Elenia. 


Începură să ţipe una la cealaltă, dar Elayne le ignoră. Se 
întreba cum avea să le placă să împartă un pat cu Naean. 

Următorul care îşi făcu apariția sub escortă fu Lir Baryn, 
urmat după câteva clipe de Karind Anshar. La fel de subțire 
ca o lamă şi la fel de puternic, Lir afișa mai degrabă o expre- 
sie îngândurată decât una sfidătoare și îmbufnată. Haina lui 
verde, brodată cu Ciocanul Înaripat argintiu al Casei Baryn pe 
gulerul înalt, purta urmele platoşei pe care nu o mai purta, 
iar părul lui negru era năclăit de sudoare. Alte broboane de 
sudoare îi luceau pe față. Nu asudase atât de mult doar pri- 
vindu-i pe alții luptând. Karind era înveşmântată elegant pre- 
cum celelalte femei, în mătase albastră, plină cu împletituri 
argintii, iar în părul cărunt avea prinse perle. Fața ei pătră- 
țoasă părea resemnată, în special după ce Elayne le spuse de- 
spre răscumpărare. Din câte știa ea, niciunul nu făcuse îm- 
prumuturi atât de mari precum cele trei, dar răscumpărarea 
aceea avea să-i ardă, totuși, la buzunare. 

Apoi, două gărzi își făcură apariţia cu o femeie puţin mai 
în vârstă decât Elayne, în veşminte simple albastre; o femeie 
care îi părea cunoscută. Broşa emailată, o stea roşie cu argin- 
tiu pe un fundal negru-lucios, era singura podoabă pe care o 
purta. Dar de ce era adusă dinaintea ei Sylvase Caeren? O fe- 
meie cu ochi albaștri şi ageri, care o priveau fix pe Elayne. Era 
moștenitoarea seniorului Nasin, nu Prima Înscăunată a Casei 
Caeren. 

— Casa Caeren sprijină Casa Trakand, zise Sylvase, şo- 
când pe toată lumea, de îndată ce îşi struni calul. 

Legătura transmitea uimirea Elaynei. Arymilla se uită cu 
nişte ochi căscați la Sylvase ca şi când ar fi fost nebună. 

— Bunicul meu a făcut o criză de apoplexie, Arymilla, zise 
tânăra pe un ton calm, iar verii mei n-au știut ce să mai facă 
pentru a mă numi primă înscăunată. Voi publica această de- 
cizie dacă doreşti, Elayne. 

— Poate ar fi cel mai bine așa, zise Elayne încet. 

Publicarea ei ar face irevocabil sprijinul ei. Aceasta nu era 
prima oară când o Casă schimba tabăra, chiar și fără să moa- 
ră vreun prim înscăunat, dar cel mai bine era să fie sigură. 

— Casa Trakand primeşte cu braţele deschise Casa Caeren, 
Sylvase. 

Era cel mai bine nici să nu pară prea distantă. Ştia prea 
puţine lucruri despre Sylvase Caeren. 

Sylvase dădu din cap aprobator, acceptând. Așadar, ea era 
cât de cât inteligentă. Știa că nu avea să fie pe deplin de încre- 
dere până când nu avea să își demonstreze loialitatea prin 
publicarea proclamațţiei de sprijin. 

— Dacă te încrezi puţin în mine, le poţi lăsa în grija mea 
pe Arymilla, Naean şi Elenia? În Palatul Regal, desigur, sau 
oriunde alegi să mă găzduiești. Cred că secretarul meu, ju- 
pânul Lounalt, ar putea să le convingă să te sprijine. 

Dintr-un oarecare motiv, Naean scoase un țipăt şi ar fi că- 
zut din şa dacă un străjer n-ar fi apucat-o de braţ ca s-o spri- 
jine. Atât Arymilla, cât şi Elenia păreau gata să-și verse mă- 
runtaiele. 

— Cred că nu, zise Elayne. 

Nicio discuţie cu un secretar nu ducea la astfel de reacţii. 
Se părea că Sylvase avea o fire necruțătoare. 

— Naean și Elenia şi-au făcut public sprijinul față de Arymilla. 
Abia dacă vor aduce pieirea asupra lor retractându-și-l. 

Acest lucru le aducea cu siguranţă pieirea. Casele mai 
mici care le juraseră credinţă începeau să se destrame înain- 
te ca importanţa propriilor lor Case să se micşoreze. Poate că 
nici măcar ele însele nu urmau să mai fie prime înscăunate la 
scurt timp după ce îşi vor fi anunțat sprijinul față de Casa 
Trakand. Cât despre Arymilla... Elayne nu avea să îi îngăduie 
Arymillei să schimbe placa. Ea urma să refuze sprijinul femeii 
chiar dacă aceasta avea să i-l ofere! 

În ochii Sylvasei apăru ceva necruţător atunci când le 
aruncă o privire celor trei femei: 

— S-ar putea s-o facă, cu puţină convingere. 

O, da; era mai mult decât necruțătoare. 

— Dar fie cum doreşti, Elayne. Însă fii cu mare băgare de 
seamă la ele. Sunt perfide până în măduva oaselor. 

— Casa Baryn sprijină Casa Trakand, anunţă Lir pe neaș- 
teptate. Şi eu voi face publică această hotărâre, Elayne. 

— Casa Anshar sprijină Casa Trakand, zise Karind pe un 
ton ferm. Voi trimite aceste proclamații chiar azi. 

— Trădătoarelor! strigă Arymilla. Voi pune să fiți omorâ- 
te pentru asta! 


Bâjbâi în dreptul cingătorii, unde atârna teaca pumnalu- 
lui, bătută cu nestemate și goală, ca și când avea de gând să 
facă ea însăși treaba aceasta. Elenia începu să râdă, dar nu 
părea amuzată. Râsul ei aduse mai degrabă cu un scâncet. 

Elayne trase adânc aer în piept. Acum, avea nouă din cele 
zece Case de care avea nevoie. Nu se amăgea singură. Indife- 
rent ce motive o fi având Sylvase, Lir și Karind încercau să 
salveze ce mai puteau eliberându-se de o cauză pierdută și 
agățându-se de una care, brusc, începea să se întrezărească. 
Ele se aşteptau ca ea să le privilegieze pentru că își ofereau 
sprijinul înainte ca ea să urce pe tron, uitând în tot acest timp 
că ar fi susținut-o vreodată pe Arymilla. Ea nu avea să facă nici 
una, nici alta. Dar nici nu le putea respinge pe loc. 

— Casa Trakand primeşte cu brațele deschise Casa Baryn. 
Însă nu rosti aceste cuvinte cu căldură în glas. Niciodată asta. 
Casa Trakand primeşte cu braţele deschise Casa Anshar. Că- 
pitane Guybon, du-le pe prizoniere în oraș cât poţi de iute. 
Războinicii Caselor Caeren, Baryn şi Anshar își vor primi ar- 
mele și armurile înapoi odată ce proclamațiile vor fi făcute 
publice, dar, deocamdată, le poţi înapoia flamurile. 

El o salută şi îşi întoarse calul, strigând deja ordine. 

Elayne dădu pinteni calului spre Dyelin, care ieşea călare 
de pe o străduţă lăturalnică, urmată de Catalyn și de cei trei 
neghiobi în armurile lor poleite. Sylvase, Lir și Karind le ur- 
mară pe ea şi pe Birgitte. Ea nu era mai liniștită simţindu-le 
în spate, nici chiar dacă acestea erau urmate de cele o sută de 
femei ale Gărzii. Acestea urmau să fie păzite foarte bine până 
când acele proclamațţii aveau să fie trimise. Inclusiv Sylvase. 
Mintea Elaynei gândea deja în perspectivă. 

— Eşti foarte tăcută, zise cu blândeţe Birgitte. Tocmai ai 
câștigat o mare bătălie. 

— lar peste câteva minute, voi afla dacă va mai trebui să 
câștig una, răspunse ea. 

CAPITOLUL 34 
O ceașcă de kaf 


Furyk Karede își duse pumnul înmănușat în dreptul ini- 
mii, răspunzând la salutul santinelei, şi ignoră faptul că băr- 
batul scuipă atunci când trecu călare pe lângă acesta. Nădăj- 
duia că şi cei optzeci de bărbaţi şi douăzeci și unu de ogieri 
aveau să îl ignore. Era bine s-o facă, dacă ştiau ce era mai bi- 
ne pentru ei. El se afla aici ca să afle informații, iar uciderea 
cuiva îngreuna acest lucru. De când slujitorul lui, Ajimbura, 
împlântase cuțitul în inima unui purtător de stindard din ca- 
uza unei presupuse insulte la adresa stăpânului său - adevă- 
rul fie spus, fusese o insultă adevărată, dar Ajimbura ar fi tre- 
buit să îşi păstreze cumpătul, aşa cum o făcuse și el -, el ho- 
tărâse să îl lase pe micuțul și slăbuțul membru al tribului de 
pe deal în pădure, împreună cu femeile sul'dam şi damane şi 
cu câteva gărzi ca să supravegheze caii de povară, atunci 
când intră în tabără. Bătuse cale lungă din Ebou Dar în zadar, 
irosind aproape patru săptămâni alergând după zvonuri, pâ- 
nă când veștile noi îl aduseseră la această tabără din Altara 
central-estică. 

Randurile ordonate de corturi deschise la culoare şi șiru- 
rile de cai priponiţi se aflau într-un luminiș suficient de mare 
pentru a putea ateriza creaturile raken, însă acolo nu exista 
nici urmă de raken sau de zburători, de vreo companie teres- 
tră cu căruţe și cu grăjdari pentru raken. Pe de altă parte, nu 
mai văzuse vreun raken pe cer de ceva vreme deja. Se părea 
că aproape toți fuseseră trimiși spre apus. Nu ştia de ce, dar 
nici nu îi păsa. Înalta doamnă era ţinta lui și a întregii lui 
lumi. Un stâlp înalt și subțire, destinat mesajelor, îşi arunca 
umbra lungă sub soarele dimineţii devreme; prin urmare, 


trebuia să existe vreun raken pe undeva prin apropiere. Cre- 
dea că tabăra putea conţine în jur de o mie de oameni, fără a-i 
pune la socoteală pe fierari, pe bucătari și pe alții asemenea. 
În mod interesant, fiecare soldat pe care îl putea vedea purta 
o armură familiară de acasă în loc de acele platoșe solide și 
coifuri cu bare de protecție. Practica era sporirea numărul 
soldaţilor cu oameni de pe acest mal al oceanului. Interesant 
era și faptul că aceștia purtau cu toţii armuri. Un comandant 
arareori îşi ţinea soldaţii în armuri dacă nu aștepta să aibă 
parte de acțiune în scurt timp. Din zvonurile care îi ajunse- 
seră pe la ureche, acest lucru putea fi valabil şi aici. 

Trei stâlpi pentru steaguri marcau cortul de comandă, o 
chestie înaltă, cu pereţi, din pânză deschisă la culoare și cu 
guri de aerisire în vârf, care jucau rolul de hornuri. Acum, prin 
acestea nu ieșea nici strop de fum, căci aerul dimineţii era 
doar puţin răcoros, deşi soarele abia se ridicase la orizont. Pe 
unul dintre stâlpi atârna moale Stindardul Imperial, faldurile 
acestuia ascunzând șoimul auriu cu aripile desfăcute, ce ține 
în gheare fulgerul. Unii comandanți îl atârnau pe o hampă 
orizontală, astfel încât stindardul să poată fi văzut mereu, 
însă el considera acest lucru ostentativ. Celelalte două stin- 
darde, prinse de nişte stâlpi mai scurţi, aparțineau probabil 
regimentelor din care făceau parte aceşti bărbați. 

Karede descălecă în fața acelui cort şi își scoase coiful. 
Căpitanul Musenge îl imită, pe faţa lui înăsprită de vreme ci- 
tindu-se o expresie severă. Şi ceilalți bărbaţi descălecară ca 
să-şi lase caii să se odihnească și rămaseră lângă animalele 
lor. Ogierii-grădinari se rezemară de mânerele lungi cu ciu- 
curi ale topoarelor lor. Toţi ştiau că nu aveau să zăbovească 
multă vreme. 

— Ține-i pe oameni departe de belele, îi spuse el lui 
Musenge. Dacă va trebui să suportăm insulte, atunci aşa să fie. 

— Ar fi mai puţine insulte dacă i-am omori pe câţiva, 
bombăni Musenge. 

El era în Gărzile Morţii încă de şi mai multă vreme decât 
Karede, cu toate că avea părul negru ca pana corbului, şi în- 
ghiţea insultele adresate împărătesei, fie-i viața veșnică, la fel 
de bucuros cum le înghițea pe cele adresate Gărzii. 

Hartha îşi scărpină mustaţa lungă şi căruntă cu un deget 
de mărimea unui cârnat gros. Primul Gărdinar, comandantul 

tuturor ogierilor aflaţi în garda de corp a Înaltei Doamne Tuon, 
era aproape la fel de înalt ca un bărbat călare, și foarte lat. 
Armura lui lăcuită roșu cu verde conţinea îndeajuns de mult 
oţel pentru a face armuri pentru trei sau patru ființe umane. 
Faţa lui era severă precum cea a lui Musenge, însă vocea lui 
tunătoare era calmă. În afara bătăliilor, ogierii erau întotdea- 
una calmi. Atunci, ei erau reci precum gerul iernii în Jeranem. 

— După ce o vom salva pe Înalta Doamnă, vom putea 
omori atâția câţi vor trebui omorâţi, Musenge. 

Aducându-şi aminte de îndatorirea lui, Musenge se înroși 
pentru că arătase un moment de slăbiciune. 

— După aceea, fu de acord el. 

Karede fusese instruit cu prea multă severitate de-a lun- 
gul vremii ca să ofteze, dar dacă ar fi fost orice altceva în afa- 
ră de o Gardă a Morţii, poate că şi el ar fi procedat astfel 
acum. Nu pentru că Musenge voia să ucidă pe cineva și era 
bun aproape oricine. Mai degrabă pentru că insultele pe care 
le ignorase în aceste ultime săptămâni îl iritaseră la fel de 
mult ca pe Musenge și Hartha. Însă gărzile făceau tot ce era 
necesar ca să îşi îndeplinească îndatoririle, iar dacă asta în- 
semna să îi ignore pe bărbaţii care scuipau pe pământ atunci 
când vedeau o armură roșie cu verde-închis, căruia mulți îi 
spuneau „negru” sau îndrăzneau să bodogănească cu ochii 
plecaţi astfel încât el să îi audă, atunci asta făceau. Nu conta 
decât să o găsească şi să o salveze pe Înalta Doamnă Tuon. 

Cu coiful sub braţ, intră în cort și găsi ceea ce trebuie să fi 
fost toţi ofițerii din tabără strânși în jurul unei hărți mari, 
întinsă pe o masă pliabilă. Jumătate din ei purtau platoşe 
segmentate, lăcuite cu dungi orizontale roșii și albastre; cea- 
laltă jumătate, roşii și galbene. Aceștia se îndreptară de spate 
şi se zgâiră când intră el. Erau bărbaţi din Khoweal sau 
Dalenshar, cu pielea mai neagră decât cărbunele, bărbaţi cu 
pielea maronie ca mierea din N'Kon, bărbaţi cu părul bălai 
din Mechoacan, bărbați cu ochii albaştri din Alqam, bărbați 
din toate colțurile Imperiului. În privirile lor nu se citea acea 
prudenţă adeseori amestecată cu admiraţie cu care fusese în- 
totdeauna obişnuit el, ci o oarecare sfidare. Se părea că toți 
credeau acea poveste blestemată despre implicarea Gărzilor 
cu o fată care pretindea a fi Înalta Doamnă Tuon şi care es- 
torca aur şi podoabe de la negustori. Cel mai probabil, ei 


credeau cealaltă poveste șoptită despre fată, care nu era doar 
grosolană, ci și oribilă. Nu. Faptul că viaţa înaltei doamne era 
pusă în primejdie chiar de însăși Oastea Neînvinsă era un 
lucru mai mult decât oribil. Era ca şi când lumea ar fi luat-o 
razna. 

— Furyk Karede! zise el pe un ton rece. 

Îi venea să-şi ducă mâna la mânerul sabiei. Doar discipli- 
na îl împiedică să și-o ţină pe lângă corp. Disciplina și datoria. 
Acceptase răni provocate de sabie în numele datoriei. Putea 
accepta şi insultele. 

— Doresc să vorbesc cu comandantul taberei. 

Urmă o tăcere de câteva minute. 

— Afară toată lumea! lătră(76) în cele din urmă un bărbat 
înalt şi zvelt cu un pronunţat accent din Dalenshar. 

Ceilalți salutară, îşi luară coifurile strânse pe o altă masă 
şi ieşiră afară unul după altul. Nici măcar unul nu îl salută pe 
Karede. Mâna lui dreaptă zvâcni o dată, ca și când ar fi simţit 
un mâner fantomă în palmă, apoi rămase nemișcată. 

— Gamel Loune, se prezentă bărbatul zvelt. 

Cum partea superioară a urechii drepte îi lipsea, în locul 
ei se vedea o tăietură albicioasă prin cârlionţii negri. Și pete 
albe altundeva. 

— Ce pofteşti? 

Abia dacă se simţi o urmă de precauţie în aceste cuvinte. 
Era un bărbat aspru şi stăpân pe el. Trebuie să fi fost, de do- 
bândise cele trei pene roşii ce îi ornau coiful așezat pe supor- 
tul de săbii. Bărbații slabi, care nu știau să își stăpânească fi- 
rea, nu erau ridicaţi la rangul de general de stindard. Karede 
bănuia că singurul motiv pentru care Loune era dispus să 
vorbească cu el era faptul că avea pe coif trei pene negre. 

— Nu să mă amestec în comanda ta. 

Loune avea motive să se teamă de acest lucru. Rangurile 
în Garda Morţii erau cu o jumătate de pas mai sus decât cele 


76 În textul original propoziţia este: „...a tall lean man barked”. 
Verbul bark este folosit cel mai des cu înțelesul de a lătra. Un alt 
înţeles este și a (se) răsti. În cazul de mai sus este vorba despre o 
comandă militară, un ordin, care să dă cu voce tare şi stridentă 
(răstită) pentru a fi auzită şi înţeleasă de către toți din jur. Deci tra- 
ducerea corectă ar fi fost „...comandă în cele din urmă...”. (n.red.) 

din exterior. Ar fi putut coopta comanda bărbatului dacă ar fi 
fost nevoit, deși ar fi trebuit să îşi explice motivele mai târziu. 
Ar fi trebuit să fie motive întemeiate ca el să nu își piardă 
capul. 

— Am înţeles că au existat unele... dificultăți în această parte 
a Altarei în ultima vreme. Vreau să știu în ce mă voi băga. 

Loune mârâi: 

— „Dificultăţi”. Poţi să le numești și așa. 

Un bărbat îndesat, îmbrăcat într-o haină simplă din lână 
maro şi cu o barbă îngustă atârnându-i din vârful bărbiei, in- 
tră în cort, ținând în mâini o tavă grea din lemn sculptat pe 
care se aflau o carafă din argint şi două cești albe solide, ge- 
nul care nu s-ar fi spart uşor dacă ar fi fost legănate de căru- 
țe. Mirosul de kaf proaspăt fiert umplu aerul. 

— Băutura dumneavoastră, general de stindard. 

Punând tava pe marginea mesei pe care stătea întinsă har- 
ta, umplu cu băgare de seamă ceașca cu lichid negru, în vre- 
me ce îl privea pe Karede cu coada ochiului. Părând a fi de 
vârstă mijlocie, purta la curea două cuțite cu tăiș lung, iar în 
palme avea bătături mari precum cele ale unui cuțitar. 
Karede găsi o asemănare cu Ajimbura - sufletească, nu fizică. 
Ochii aceia negri nu se trăgeau de pe Dealurile Kaensada. 

— Am aşteptat să plece ceilalți, căci abia dacă mai e 
de-ajuns pentru dumneavoastră. Nu știu când oi putea face 
rost de mai mult. Nu știu. 

— Serveşti kaf; Karede? 

Reticenţa lui Loune era evidentă, dar n-avea cum să nu îi 
ofere şi lui. Pentru o insultă atât de gravă, Karede ar fi fost 
nevoit să îl ucidă. Sau cel puţin, asta credea bărbatul. 

— Cu plăcere, răspunse Karede. 

Punându-și coiful lângă tavă, îşi scoase mănușile cu întă- 
rituri de oţel şi le așeză lângă acesta. 

Servitorul umplu a doua ceașcă, apoi dădu să meargă spre 
un colţ al cortului, însă Loune îi spuse: 

— Nu mai am nevoie de tine deocamdată, Mantual. 

Bărbatul îndesat şovăi, aruncându-i o privire lui Karede, 
înainte să îi facă o plecăciune lui Loune, atingându-şi ochii și 
buzele cu vârfurile degetelor și să plece. 

— Mantual este exagerat de protector cu mine, explică 
Loune. 


Era limpede că nu voia să dea explicaţii, dar dorea să evi- 
te ceva ce ar fi putut fi înțeles ca o insultă fățișă. 

— Ciudat individ. S-a atașat de mine cu mulţi ani în urmă 
în Pujili şi şi-a făcut loc ca să devină servitorul meu. Cred că 
ar rămâne şi dacă nu l-aș mai plăti. 

Da, era foarte asemănător cu Ajimbura. 

O vreme, ei doar sorbiră din băutura kaf, echilibrând 
ceașca pe vârfurile degetelor și savurând gustul foarte amă- 
rui. Părea să fie o băutură originară din Munţii Ijaz, iar dacă 
era aşa, atunci era una foarte scumpă. Provizia de fasole boa- 
be neagră(77) a lui Karede, categoric nu din Munţii Ijaz, se 
terminase în urmă cu o săptămână, iar el fusese surprins cât 
de mult îi lipsea să bea kaf. Nu îl deranjase niciodată să strân- 
gă cureaua atunci când era nevoie. După ce băură prima 
ceașcă, Loune le umplu din nou. 

— Urma să-mi vorbeşti despre dificultăţi, zise Karede acum 
când conversaţia nu mai putea fi nepoliticoasă. 

El încerca mereu să fie politicos chiar și cu oamenii pe 
care urma să îi ucidă, iar aici impoliteţea îi punea stăvilar la 
limbă. 

Loune își puse ceașca jos şi își propti pumnii în masă, pri- 
vind încruntat harta. Nişte icuri mici și roşii în care erau în- 
fipte stindarde mici de hârtie erau împrăștiate peste tot pe 
suprafaţa ei, marcând oştile seanchane aflate în mișcare, iar 
stelele roşii indicau oştile care stăteau în loc. Discurile mici și 
negre, care indicau desfășurări de trupe, presărau harta, dar, 
în mod ciudat, nu exista niciun disc alb care să indice vrăj- 
mașul. Niciunul. 

— În ultima săptămână, zise Loune, au existat patru des- 
fășurări de trupe de amploare și șaizeci de ambuscade, încă- 
ierări şi raiduri, multe destul de ample, toate acoperind o 
suprafață de trei sute de mile. 

Asta acoperea aproape toată harta. Vocea îi era rigidă. Era 
limpede că, dacă ar fi avut de ales, nu i-ar fi dezvăluit nimic 


77 Beans, în textul original. Substantivul desemnează, cel mai 
des, fasolea. Însă acesta desemnează şi boabele provenite din păs- 
tăi, nu neapărat fasolea. În cazul acesta, înțelegem că lui Karede i se 
termninase de o săptămână provizia de boabe negre din ţinutul 
Seanchan. (n.red.) 

lui Karede. Cu toate acestea, acea jumătate de pas nu îi oferea 
niciuna. 

— Pe partea cealaltă, trebuie că sunt implicate şase sau 
opt oști. În noaptea de după prima desfășurare masivă de 
trupe au existat nouă raiduri importante, fiecare la patruzeci 
sau cincizeci de mile depărtare de câmpul de bătălie. Nici 
acestea n-au fost oștiri mici, cel puţin, nu luate împreună, dar 
nu le putem da de urmă şi nimeni n-are nici cel mai mic ha- 
bar de unde au venit. Indiferent cine ar fi, le au cu ei pe da- 
mane, surorile alea aes sedai, și poate și pe blestemaţii ăia de 
asha'mani. Oamenii noştri au fost făcuţi ferfeniță de explozii 
despre care damanele noastre zic că n-au fost provocate de 
Putere. 

Karede sorbi din băutura kaf. Bărbatul nu gândea. Dacă 
vrăjmașii aveau aes sedai şi asha'mani, aceştia puteau folosi 
ceea ce se numea „topirea-n-văzduh” ca să ajungă cât de de- 
parte doreau, făcând un singur pas. Dar, dacă puteau face 
acest lucru, de ce nu se folosiseră de el ca să pășească într-un 
loc sigur cu premiul lor? Poate că nu toate surorile aes sedai 
şi nu toți asha'manii puteau folosi topirea-n-văzduh, însă 
acest lucru dădea naștere la o altă întrebare: de ce nu i-au tri- 
mis pe aceia care puteau? Poate că singurele aes sedai erau 
damanele răpite din Palatul Tarasin. Din câte se zvonea, nici- 
una dintre ele nu știuse cum să folosească topirea-n-văzduh. 
Acest lucru avea logică. 

— Ce spun prizonierii despre cine i-a trimis? 

Loune râse amarnic. 

— Înainte să ai prizonieri, trebuie să câştigi o bătălie. Noi 
n-avem decât un şir lung de înfrângeri. 

Luând ceașca în mână, luă o înghiţitură. Vocea i se mai 
dezlegă, ca și când ar fi uitat de culorile armurii lui Karede. 
Acum, acesta era doar un soldat vorbind despre breasla lui. 

— Gurat a crezut că i-a înhățat pe câţiva dintre ei acum 
două zile. A pierdut patru cavalerii şi cinci infanterii aproape 
până la ultimul om. Nu-s morți toți, dar majoritatea răniților 
sunt cu un picior în groapă. Sunt plini de săgeți ca o perniță 
de ace. Majoritatea sunt taraboneri și amadiciani, dar asta 
n-ar trebui să conteze, nu? Trebuie să fi fost vreo douăzeci de 
mii sau mai mulţi de arbaletrieri ca să lanseze atât de multe 
săgeți. Poate chiar treizeci de mii. Cu toate acestea, au reușit 


să se ascundă de morat'raken. Ştiu că și noi am ucis câţiva - 
cel puţin asta susține raportul - dar ei nici măcar nu-și lasă 
morții în urmă. Unii neghiobi au început să zică în şoaptă că 
am fi nişte spirite războinice. 

l-o fi considerând el neghiobi, însă îşi îndoi degetele mâi- 
nii stângi ca să facă un semn care să alunge răul. 

— Îţi voi spune un lucru pe care îl știu, Karede. Coman- 
danții lor sunt foarte pricepuţi. Foarte, foarte pricepuți. Orice 
om care i-a înfruntat a fost doborât de pe picioare, depășit ca 
îndemânare şi învins. 

Karede încuviință din cap îngândurat. Bănuise că Turnul 
Alb trebuie să le fi trimis pe cele mai bune ca să o răpească pe 
Înalta Doamnă Tuon, dar nu luase în considerare ce numeau 
neamurile de pe malul acesta al oceanului „mare căpitan”. 
Poate că numele adevărat al lui Thom Merrilin era Agelmar 
Jagad sau Gareth Bryne. Abia aştepta să îl cunoască pe băr- 
bat, măcar ca să îl întrebe de unde știuse că ea avea să vină în 
Ebou Dar. El ar putea ascunde implicarea lui Suroth; pe de 
altă parte, ar putea să n-o facă. Când erai pe culmi, aliatul de 
azi putea fi sacrificiul de mâine. Exceptându-i pe Grădinari, 
Gărzile Morţii erau da'covale pentru împărăteasă, fie-i viața 
veşnică; cu toate acestea, trăiau pe culmi. 

— Trebuie să existe vreun plan ca să le dăm de urmă și să 
îi prindem. Tu te ocupi de asta? 

— Nu, slavă Luminii! zise Loune cu patimă. Luă o gură 
sănătoasă de băutură ca şi când și-ar fi dorit să fie coniac. Ge- 
neralul Chisen își aduce toată oastea prin Strâmtorile Malvide. 
Aparent, Palatul Tarasin a hotărât că aceasta este o treabă 
suficient de importantă ca să riște deplasări de trupe din Mu- 
randy sau Andor, deși, din câte am auzit, niciuna nu este ca- 
pabilă să atace pe cineva în acest moment. Va trebui să aștept 
aici până când va sosi Chisen. Cred că atunci vom vedea un 
rezultat diferit. Mai bine de jumătate dintre oamenii lui Chisen 
sunt veterani de-acasă. 

Brusc, Loune păru să își amintească cui îi vorbea. Fața îi 
deveni întunecată ca o mască impenetrabilă. Nu avea impor- 
tanţă. Karede era convins că aceasta era lucrarea lui Merrilin, 
sau care i-o fi numele. Şi ştia de ce bărbatul făcea ce făcea. În 
alte circumstanţe, i-ar fi explicat lui Loune raționamentul lui, 
însă înalta doamnă nu avea să fie în siguranță până când nu 


865 


866 


urma să se întoarcă în Palatul Tarasin, printre aceia care îi 
ştiau fața. Dacă bărbatul nu avea să îl creadă asupra unui as- 
pect-cheie, că ea era înalta doamnă, ar fi pus-o şi mai mult în 
primejdie degeaba. 

— Îţi mulţumesc pentru kaf, zise el, punând ceaşca jos şi 
luându-și coiful şi mănușile. Lumina să vegheze asupra ta, 
Loune! Ne vom întâlni în Seandar cândva. 

— Lumina să vegheze asupra ta, Karede! zise Loune după 
o clipă, evident mirat de acel rămas-bun politicos. Ne vom în- 
tâlni în Seandar cândva. 

Bărbatul îi oferise kaf iar Karede nu avea nimic de împăr- 
tit cu el. De ce era mirat? 

Karede nu i se adresă lui Musenge până când nu părăsiră 
călare tabăra, ogierii-grădinari înaintând cu paşi mari chiar 
în fața gărzilor umane. Hartha mergea alături de Karede, ți- 
nându-și toporul cu coada lungă pe umăr, capul ajungându-i 
aproape la același nivel cu al lor. 

— O luăm spre nord-est, zise el, spre Strâmtorile Malvide. 

Dacă îşi amintea corect hărţile, căci arareori uita vreuna 
la care aruncase un ochi, putea ajunge la ele peste patru zile. 

— Fie ca Lumina să ne lumineze calea şi să ajungem acolo 
înaintea înaltei doamne! 

Dacă nu aveau să ajungă, urmărirea avea să continue, 
chiar până în Tar Valon dacă avea să fie nevoie. Nu îi trecuse 
niciodată prin minte gândul să se întoarcă fără înalta doam- 
nă. Dacă va trebui s-o scoată din Tar Valon, o va face. 


CAPITOLUL 35 
Importanţa lui Dyelin 


— Vor bilet de liberă trecere?, zise Elayne, nevenindu-i a 
crede. Ca să intre în Caemlyn? 

Fulgerele străluceau dincolo de ferestre, iar tunetele bu- 
buiau. Afară, potopul se dezlănţuise asupra orașului Caemlyn, 
o ploaie torențială și răpăitoare. Soarele trebuie să fi fost cu 
mult deasupra orizontului, însă lampadarele erau aprinse 
pentru a alunga întunericul amurgului. 

Tânărul zvelt care stătea în picioare în fața scaunului ei cu 
spătar jos roşi de rușine, dar continuă să o privească în ochi. 
De fapt, era aproape un băiețandru care își bărbierea obrajii 
netezi doar de formă, nu pentru că ar fi avut nevoie prea des 
de lamă. Cum se cuvenea, Hanselle Renshar, nepotul Arathellei, 
nu purta nici sabie, nici armură, însă haina lui verde avea 
urmele adânci ale curelelor platoşei, pe care o purtase atât de 
multă vreme. Pata mare umedă de pe umărul lui stâng marca 
locul unde mantia lui era găurită. Era ciudat cum observai 
unele lucruri în astfel de vremuri. 

— Mi s-a spus să îl cer, domniţă, zise el, cu o voce calmă. 

Dyelin, cu braţele încrucișate pe piept, mârâi iritată. Nu 
era departe de a se încrunta. Jupâneasa Harfor, splendidă ca 
de obicei în tunica ei cărămizie cu Leul Alb brodat impecabil 
pe pieptul ei generos, pufni zgomotos. Hanselle se înroşi din 
nou. Se aflau în salonul mic al Elaynei, unde focul mic din șe- 
mineul de marmură alunga mare parte din răcoarea dimine- 
ţii şi unde lămpile cu ulei parfumau aerul cu miros de tranda- 
firi. Îşi dorea ca Birgitte să fi fost acolo. După ușoara iritare ce 
străbătea legătura, aceasta se ocupa de rapoarte. Nu era sufi- 
cient de enervată ca să fie ceva mult mai urgent. 

Sosirea lui Luan și a celorlalţi la zidurile orașului în urmă 
cu două zile, împreună cu cei șaizeci de mii de războinici ai 
lor, nu pricinuise cine ştie ce agitație sau sărbătoriri pe străzi, 
improvizate de către cetățeni odată ce deveni limpede că aceș- 
tia nu aveau să ocupa taberele abandonate odată cu plecarea 
lui Jarid Sarand, ce luase cu el oameni din Case care o spriji- 
neau acum pe Elayne, deşi aceștia nu știau încă acest lucru. 
Numai Lumina știa ce necazuri avea să pricinuiască bleste- 
matul acela de bărbat. Dar mesajul lui Hanselle schimba înfă- 
țişarea taberei uriașe care se afla la doar o milă sud de Caem- 
Iynul de Jos. Dacă Arathelle, Luan și ceilalţi știau despre fap- 
tul că orașul era aprovizionat din Tear şi Illian prin porți, şi 
cu siguranţă toată lumea din Andor ştia deja acest lucru, poa- 
te că ei hotărâseră că un asediu n-ar fi rezolvat nimic. Biletul 
de liberă trecere era o chestiune ce ţinea de linia frontului. 
Poate că intenționau să ceară ca orașul Caemlyn să se predea 
cu scopul de a evita un asalt năprasnic. Proclamaţiile de spri- 
jin, duse mai degrabă de Femeile Clanului decât de călăreți, 
fuseseră afişate din Aringill şi până în satele miniere din 
Munţii de Negură, sau aveau să fie afișate în curând, dar chiar 
dacă Sumeko și celelalte femei ale Clanului se epuizau tămă- 
duind, războinicii Caselor Caeren, Anshar şi Baryn, care nu 
fuseseră luaţi de Jarid, nu înmulțeau rândurile soldaţilor ei. 
Nu ajungeau nici măcar aproape de șaizeci de mii. Grupuri 
mici de războinici începeau să vină în oraș pe măsură ce se 
răspândea zvonul că te puteai apropia în siguranţă de Caem- 
lyn, dar nu erau de-ajuns. Putea trece o săptămână, poate mai 
mult, înainte să-şi facă apariţia grupuri considerabile. Aces- 
tea se ținuseră departe de oraș de teama oștii Arymillei. Re- 
zultatul unui atac masiv nu era o concluzie evidentă - oame- 
nii care se aflau pe un zid aveau un avantaj considerabil în 
fața acelora care încercau să se cațăre pe el —, dar ar fi scăpat 
ca prin urechile acului, fără vreo speranţă de a primi ajutor 
prea curând. Dyelin îi făcuse încă o vizită Daninei Candraed 
în vest, însă femeia încă mai tărăgăna. Elayne avea nouă Case, 
când avea nevoie de zece; totul atârna în balanţă, iar Danine 
nu se putea hotărî dacă să sprijine sau nu Casa Trakand. 

— De ce doresc să vorbească cu mine? 

Reuşi să împiedice iritarea Birgittei să nu îi pătrundă în 
glas. Pe a Birgittei şi pe-a ei. 


Hanselle se înroşi iar. Părea să facă asta cu ușurință. Ar- 
de-o-ar focu', ei chiar trimiseseră un băiețandru! 

— Nu mi s-a spus, domniţă. Mi s-a spus doar să cer un bi- 
let de liberă trecere. El şovăi. Nu vor intra în Caemlyn fără el, 
domniţă. 

Ridicându-se în picioare, ea se duse la masa de scris, scoa- 
se o foaie de hârtie albă și fină din cutia din lemn de trandafir 
şi muie peniţa în călimara din cristal montată în argint. În- 
cepu să scrie literele pe pagină fără a face înfloriturile obiş- 
nuite. Era concisă și la subiect. 


„Seniorul Luca Norwelyn, Domnița Arathelle Renshar, Se- 
niorul Pelivar Coelan, Domnița Aemlyn Carand, Domnița Ellorien 
Traemane și Seniorul Abelle Pendar se pot simţi în siguranţă 
când vor intra în Caemlyn și pot fi siguri că atât ei, cât și alaiul 
lor pot ieși din oraş oricând vor dori. Îi voi primi fără ceremo- 
nie în această după-amiază în Sala Mare după cum se cuvine 
rangului lor. Trebuie să discutăm despre Ținuturile de Hotar. 

Elayne Trakand, Domniţă- Moștenitoare a Andorului și Prima 
Înscăunată a Casei Trakand” 


Ea încerca să își păstreze calmul, dar peniţa de oțel se în- 
figea în hârtie cu fiecare literă scrisă. Bilet de liberă trecere. 
Conduse ca să aprindă o lumânare, iar mâna îi tremură atunci 
când picură ceara galben-aurie pe pagină. Ei insinuau că ea ar 
fi încercat să îi reţină cu forța. Nu, nu doar insinuau! Era la fel 
ca şi când ar fi spus-o cu voce tare! Își apăsă sigiliul, un crin 
înflorit, pe ceară ca şi când ar fi încercat să îl împlânte prin 
masă. 

— Poftim, zise ea, întinzându-i foaia tânărului. Vocea îi 
era glacială, și nu făcu niciun efort să îi pară mai caldă. Dacă 
nici acest bilet nu îi va face să se simtă în siguranță, poate-ar 
trebui să încerce să se înfășeze ca niște prunci. 

Tunetul bubui ca și cum ar fi subliniat aceste cuvinte. 

El se înroşi din nou, de astă dată de furie, dar, în mod în- 
țelept, se rezumă la a-i mulțumi în vreme ce împăturea hâr- 
tia. O băga cu grijă în interiorul hainei când jupâneasa Harfor 
îl conduse afară. Ea avea să îl însoţească personal până la ca- 
lul lui. Unui mesager care venea din partea unor nobili atât 
de puternici cum erau Luan și ceilalți trebuia să i se acorde o 
oarecare onoare. 

Brusc, furia pe care o simţea Elayne se transformă în tris- 
tețe. Nu ar fi putut spune din ce pricină era tristă. Stările ei 
sufleteşti păreau să se schimbe adeseori fără niciun motiv. 
Poate din cauza acelora care muriseră şi acelora care urmau 
să moară. 

— Eşti sigură că nu vrei să fii regină, Dyelin? Luan şi cei- 
lalți te vor sprijini într-o clipită, iar dacă o voi face şi eu, aceia 
care m-au sprijinit pe mine te vor susține și pe tine. Ar- 
de-m-ar focu', probabil că și Danine te va sprijini. 

Dyelin se aşeză pe un scaun, răsfirându-și cu băgare de 
seamă poalele albastre, înainte să răspundă. 

— Sunt absolut sigură. Am treabă suficientă doar să-mi 
conduc Casa, fără a mai adăuga și Andorul. Şi-apoi, nu sunt de 
acord ca tronul să schimbe Casele fără motiv întemeiat - lip- 
sa unei Domniţe-Moștenitoare sau, mai rău, una care este 
neghioabă sau incompetentă, nemiloasă sau lacomă. Tu nu 
ești niciunul dintre aceste lucruri. Continuitatea oferă stabi- 
litate, iar stabilitatea aduce prosperitate. Încuviință din cap; 
îi plăcea cum se exprimase. Dacă ai fi murit înainte să te în- 
torci în Caemlyn și să revendici tronul, aș fi făcut-o eu, dar 
adevărul este că tu vei fi o domnitoare mai bună decât mine. 
Mai bună pentru Andor. Parţial, acest lucru se datorează le- 
găturii pe care o ai cu Dragonul Renăscut. Sprânceana ridica- 
tă a lui Dyelin o invita pe Elayne să explice această legătură. 
Dar în mare parte, continuă ea, când Elayne nu spuse nimic, 
acest lucru ţi se datorează chiar ție. Te-am văzut crescând şi, 
până când ai ajuns la vârsta de cincisprezece ani, am știut că 
vei fi o regină bună, poate cea mai bună pe care a avut o vre- 
odată Andorul. 

Obrajii Elaynei se aprinseră, iar lacrimile i se adunară în 
ochi. Fie-i al naibii stările ei schimbătoare! Doar că știa că de as- 
tă dată nu putea da vina pe sarcină. Laudele venite din partea 
lui Dyelin erau precum cele venite din partea mamei ei, nici- 
odată invidioase, dar niciodată oferite fără ca ea să le merite. 

Era ocupată în dimineaţa aceea și trebuia să se ocupe 
doar de Caemlyn și de palat, nu te tot ținutul Andor. Jupâ- 
neasa Harfor raportă că iscoadele din palat, despre care se 
ştia că îi raportaseră Arymillei sau aliaților ei, deveniseră 
foarte tăcute şi nemișcate, ca nişte șoareci care se temeau că 
i-ar putea urmări o pisică. 


— Măcar acum putem să ne descotorosim de ele în sigu- 
ranţă, domniţă, spuse Reene pe un ton extrem de satisfăcut. 

Ei îi displăcea la fel de mult ca Elaynei să știe că existau 
iscoade în Palatul Regal. Poate chiar mai mult. Domnița-moş- 
tenitoare sau regina putea locui în palat, dar din punctul de 
vedere al primei slujnice, acesta îi aparținea ei. 

— De toate. 

Iscoadele altora fuseseră lăsate în palat, astfel încât ni- 
meni să nu suspecteze că Reene știa. 

— Ține-le pe toate și supraveghează-le, îi spuse Elayne. 
Cel mai probabil, sunt plătite de altcineva, iar noi știm cine este. 

O iscoadă care era cunoscută putea fi împiedicată să afle 
ceva ce nu trebuia să afle și te puteai asigura că aceasta afla 
exact ceea ce voiai ca ea să afle. Acest lucru era valabil și pen- 
tru iscoadele frățiilor ajah pe care jupâneasa Harfor nu le de- 
conspirase. Frăţiile ajah nu aveau niciun drept să o spioneze, 
iar dacă le oferea ocazional informaţii false, era vina lor dacă 
acționau în baza acestora. Ea nu putea face acest lucru prea 
des, altminteri acestea şi-ar fi dat seama că ea le deconspira- 
se spionii, dar putea face asta la nevoie. 

— Cum poruncești, domniţă. Lumea s-a schimbat, nu-i așa? 

— Mă tem că da, jupâneasă Harfor. 

Femeia durdulie încuviință din cap cu tristețe, dar reveni 
repede la subiect. 

— Una dintre ferestrele din Sala Mare are o scurgere, 
domniţă. M-aș fi ocupat eu însămi dacă ar fi fost ceva neîn- 
semnat, fără să te mai deranjez, dar este vorba despre o cră- 
pătură în geam, ceea ce înseamnă că trebuie să chemăm... 

Lista cu probleme care necesitau aprobarea Elaynei și 
hârtiile pe care trebuia să le iscălească era nesfârșită. 

Jupânul Norry dădu raportul asupra căruţelor pline cu 
grâne, boabe de fasole și mărfuri cu vocea lui prăfuită și 
anunţă, cu o oarecare mirare, că numărul incendiilor nu scă- 
zuse. Șaptesprezece clădiri arseseră în toiul nopții. Fusese 
convins că prinderea Arymillei le va pune capăt și era trist 
pentru că se înşelase. Aduse ordine de execuţie pe numele lui 
Rhys a'Balaman şi al lui Aldred Gomaisen pe care ea să le 
iscălească și să le sigileze. Mercenarii care schimbau taberele 
nu se puteau aştepta la altceva decât dacă noii lor stăpâni 
ieșeau biruitori. Evard Cordwyn murise la poartă, altminteri 

ar fi fost trimis şi el la spânzurătoare. Hafeen Bakuvun trimi- 
sese o petiție cerând o răsplată pentru faptele sale de la Poar- 
ta Far Madding, însă fusese uşor să o respingă. Prezența mer- 
cenarului domani şi a oamenilor lui poate că făcuse diferența 
în apărarea porţii până la sosirea lui Dyelin, dar aceștia nu 
făcuseră decât să îşi câștige simbria, nimic mai mult. 

— Mă tem că prizonierele tac în continuare, zise Norry, 
strecurând petiția refuzată înapoi în dosarul lui cu coperte 
din piele. 

El părea să creadă că, dacă făcea asta suficient de repede, 
era ca şi când n-ar fi scos-o niciodată. 

— La surorile aes sedai iscoade ale Celui Întunecat mă 
refer, domniţă. Şi la ceilalți doi. Tac mâlc atunci când... ăăă... 
nu rostesc insulte. Mellar este cel mai vehement, strigând în 
gura mare ce are de gând să le facă femeilor care l-au arestat. 
Deni respectase la propriu poruncile primite; femeile Gărzii îl 
cotonogiseră crunt pe Mellar, lăsându-l plin de vânătăi din 
cap şi până-n picioare. Dar și surorile aes sedai pot rosti și ele 
cuvinte destul de... ăăă... injurioase. Mă tem că va trebui să le 
supunem unui interogatoriu dacă vrem să aflăm ceva util de 
la ele. 

— Nu le numi aes sedai, izbucni ea. 

Când auzea cuvintele „aes sedai” legate de cuvintele „is- 
coadele Celui Întunecat” i se întorcea stomacul pe dos. 

— Femeile alea au renunţat la dreptul de a fi numite aes 
sedai. 

Ea însăși le luase inelele cu Marele Șarpe și poruncise să 
fie topite. Acesta era privilegiul Egwenei, nu al ei. Elayne pu- 
tea fi pedepsită pentru asta, dar nu se putuse abține. 

— Cere-i domniţei Sylvase să ni-l împrumute pe secreta- 
rul ei. 

Ea nu avea inchizitori printre oameni săi. După spusele 
Aviendhei, un inchizitor nepriceput putea să îl omoare pe cel 
care era interogat fără succes. Când îi va fi îngăduit surorii ei 
să vină în vizită? Lumină, îi era dor de Aviendha. 

— Bănuiesc că el nu este inchizitor. 

Fulgerele luminară ferestrele salonului, iar tunetele bu- 
buitoare făcură să zdrăngăne cadranele acestora. 


Norry îşi uni vârfurile degetelor, lipindu-și dosarul de tu- 
nica pe care erau pete de cerneală cu podul palmelor și în- 
cruntându-se cu gravitate. 

— Puţini oameni au un inchizitor al lor, domniţă. Suge- 
rează... ăăă... o latură întunecată. Pe de altă parte, din câte am 
înţeles eu, bunicul ei i-ar fi alungat pe toţi bărbaţii care şi-au 
arătat interesul față de ea până când aceştia au încetat să mai 
fie interesați. Ea a fost, practic, o prizonieră până când a atins 
vârsta majoratului. Asta ar face pe oricine să aibă o viziune 
întunecată asupra lumii. S-ar putea ca ea să nu fie... ăăă... atât 
de demnă de încredere pe cât îţi doreşti, domniţă. 

— Crezi că i-ai putea mitui pe câţiva dintre servitorii ei ca 
să fie iscoadele mele? 

Cât de ușor era să pună această întrebare. Iscoadele de- 
veniseră o parte din viața ei, la fel ca zidarii sau geamgii. 

— Aş putea aranja asta, domniţă. Voi şti sigur peste o zi 
sau două. 

Odinioară, el ar fi fost îngrozit de însăşi ideea de a avea 
vreo legătură cu spionarea. Se părea că, într-un final, toate lu- 
crurile se schimbau. Îşi mişcă mâinile pe dosar, aproape des- 
făcându-și-le. 

— Canalele de scurgere din partea de sud a Noului Oraș 
au nevoie urgentă de atenţie, mă tem. 

Elayne oftă. Nu se schimba totul. Arde-o-ar focu’, bănuia 
că, odată ce avea tot ținutul Andor, arareori urma să mai poa- 
tă avea o oră și pentru ea. Ce voiau Luan şi ceilalți? 

La scurt timp după mijlocul dimineţii, Melfane Dawlish își 
făcu apariţia şi le porunci Essandei și lui Neris să o dezbrace 
până la piele pe Elayne ca să poată fi cântărită pe cântarul 
uriaş cu braţe din lemn pe care îl adusese moaşa. Era un ritu- 
al zilnic. Pe talerul din alamă era întinsă o pătură, slavă Lu- 
minii! Femeia măruntă şi îndesată îi asculta bătăile inimii 
printr-un tub găunos din lemn pe care i-l lipea pe piept şi pe 
spate, îi întorcea pleoapele ca să îi poată examina ochii și îi 
mirosea respiraţia. O punea pe Elayne să facă pipi, apoi ridica 
borcanul de sticlă la lumina unui lampadar ca să îi cerceteze 
urina. O mirosea şi pe aceea, ba chiar muia un deget în ea și îl 
lingea! Acesta era un alt ritual zilnic. Elayne își feri privirea, 
strângându-și pe lângă trup halatul din mătase brodat cu 
flori, dar încă mai tremura. De astă dată, Melfane observă. 

— Îmi dau seama de vreo boală după schimbarea gustu- 
lui, domniță. Oricum, există lucruri mai grave. Băiatul meu 
Jaem, cel care a cărat cântarul, prima slujbă plătită pe care a 
avut-o a fost să curețe un grajd. Susţinea că orice mânca avea 
gust de... Burta rotundă i se scutură când râse. Ei bine, îți poți 
închipui, domniţă. 

Elayne își putea închipui și se bucura că nu o apucase grea- 
ţa. Însă tremură din nou. Essande părea destul de calmă, ți- 
nându-și mâinile împreunate în față și privind-o aprobator 
pe nepoata ei, însă Neris părea gata să îşi verse măruntaiele. 

— Păcat că el nu poate învăța meșteșugul meu, dar ni- 
meni n-ar cumpăra ierburi de la un bărbat. Sau să accepte un 
bărbat-moașă. 

Melfane râse zgomotos când auzi această idee caraghioasă. 

— Vrea să facă ucenicie pe lângă un armurier, ca să vezi. 
E prea bătrân pentru asta, dar asta vrea. Și-acum, ai grijă să îi 
citeşti pruncului tău. 

Ea se îndoia foarte mult de afirmaţia Elaynei cum că va 
avea un băiat şi o fată. Nu avea să accepte acest lucru până 
când nu le va auzi bătăile inimii, iar acest lucru avea să se 
întâmple peste câteva săptămâni. 

— Şi pune-i pe muzicanți să-i cânte. Va învăţa sunetul vo- 
cii tale. Va învăţa să îi placă lectura şi muzica. Și-apoi, toate 
acestea vor fi de folos şi în alte privinţe. Îl face pe copil mai 
deştept. 

— Spui asta de fiecare dată, jupâneasă Dawlish, zise Elayne 
pe un ton iritat. Sunt în stare să ţin minte, să ştii. Şi fac asta. 

Melfane râse din nou, o licărire apărând în ochii ei negri. 
Accepta stările de dispoziție schimbătoare ale Elaynei tot aşa 
cum accepta ploaia și fulgerele. 

— Ai fi surprinsă cât de mulți oameni nu cred că pruncul 
din pântece poate auzi, dar eu văd diferenţa dintre acela că- 
ruia i se citeşte și acela căruia nu i se citeşte. Te deranjează 
dacă schimb două vorbe cu mătușa mea înainte să plec, dom- 
niță? l-am adus o plăcintă și o alifie pentru încheieturi. 

Essande se înroși la faţă. Ei bine, acum că minciuna ei îi 
fusese dată în vileag, avea să accepte tămăduirea, altminteri 
Elayne va afla motivul. 

După ce luă prânzul, Elayne îi vorbi Birgittei despre in- 
tenţiile lui Luan și ale celorlalți. Fusese un prânz gustos, iar 


ea mâncase cu poftă. Melfane le dojenise aspru pe bucătărese 
şi pe fiecare femeie care putea auzi această dojană din cauza 
mâncării sărăcăcioase cu care o hrăneau. Azi, fu servită cu 
păstrăvi mici de iaz prăjiți la grătar, rulouri de varză umplute 
cu brânză sfărâmicioasă din lapte de oaie, boabe de fasole cu 
seminţe de pin şi o tartă cu mere împletită. Un alt motiv pen- 
tru care era atât de gustoasă era acela că nu exista nici cea 
mai mică urmă de stricăciune. De băut, primi ceai negru cu 
mentă care o făcu să se încordeze o clipă până când își dădu 
seama că era într-adevăr mentă. Singurul lucru pe care îl in- 
terzisese Melfane fu vinul, indiferent cât de mult era îndoit cu 
apă. Birgitte renunțase și ea la băutură, deşi părea imposibil 
ca aceasta să afecteze în vreun fel legătura. Elayne se abținu 
să sublinieze acest lucru. Birgitte băuse prea mult ca să își 
înăbuşe durerea după pierderea lui Gaidal. Elayne înţelegea, 
chiar dacă nu era de acord cu acest lucru. Nu își putea închi- 
pui ce avea să facă dacă Rand ar fi murit. 

— Ştiu şi eu? zise Birgitte, după ce înfulecă ultima bucată 
din tarta ei. Bănuiala mea este că ei au venit ca să îţi ceară să 
îi ajuţi să pornească împotriva celor din Ținuturile de Hotar. 
Singurul lucru cert este acela că afurisiții n-au venit să îţi 
acorde sprijinul. 

— Aceasta este şi bănuiala mea. 

Elayne culegea firimiturile de brânză cu vârful umed al 
degetului și și le vâra în gură. Ar fi putut mânca din nou la fel 
de multă mâncare câtă fusese pe farfuria ei, dar Melfane își 
anunţase intenţia strictă de a-i controla din nou greutatea. 
De-ajuns şi nu prea mult. Poate că o vacă ce era îngrășată 
pentru a fi vândută la piaţă se simţea la fel. 

— Asta dacă nu vor cere să predau orașul Caemlyn. 

— Există întotdeauna şi această posibilitate, zise Birgitte, 
părând aproape binedispusă. Legătura spunea că nu era de- 
loc aşa. Avem în continuare străjeri în turnuri, iar Julanya şi 
Keraille s-au angajat ca spălătorese în tabăra lor, așa că vom 
şti dacă au de gând să pornească împotriva orașului înainte 
ca primul om să o ia spre noi. 

Elayne îşi dorea să nu ofteze atât de des. Arde-o-ar focu,, 
le avea sub pază pe Arymilla, Naean și Elenia, care nu erau 
deloc bucuroase să împartă un pat- ea ştia că acest gând 
n-ar fi trebuit să îi ofere plăcere, dar o făcea - şi câștigase alți 

trei aliaţi, chiar dacă nu neapărat cei mai puternici. Măcar 
aceştia erau strâns legaţi de ea acum. Ar fi trebuit să se simtă 
biruitoare. 

În după-amiaza aceea, Essande și Sephanie o îmbrăcară 
într-o rochie verde-închis cu dungi de culoarea smaraldului 
pe poale și cu broderii argintii pe piept, pe mâneci și în jurul 
tivului. Ca podoabe, purta doar inelul cu Marele Șarpe și o 
insignă mare emailată cu albastru, exceptând Cheia de Boltă 
a Casei Trakand. Insigna o făcea să fie posomorâtă. În interi- 
orul Casei se spunea că Trakand era cheia de boltă care ținea 
Andorul unit. Până acum, ea nu făcuse o treabă prea bună. 

Ea și Birgitte făceau cu rândul ca să le citească cu voce 
tare viitorilor prunci ai ei. Din cărţi de istorie, fireşte; dacă 
Melfane avea dreptate, nu voia să îi îndrume spre poveşti 
frivole. Erau chestii anoste. Un bărbat dolofan în veşminte 
roșu cu alb cânta la flaut, în vreme ce o femeie zveltă în livrea 
cânta la ţambalul cu douăsprezece corzi, scoțând acorduri 
vesele. Cel puţin, atunci când bubuitul tunetelor nu le acope- 
rea. Barzii nu creşteau în copaci, iar Birgitte nu fusese prea 
sigură în a lăsa pe cineva din afara palatului în preajma 
Elaynei, dar jupâneasa Harfor găsise câțiva muzicanți desă- 
vârşiţi care profitaseră de ocazie ca să îmbrace livreaua. Sim- 
bria lor era considerabil mai bună în palat decât într-un sa- 
lon, iar pe lângă asta, primeau şi veșminte. Elayne se gândi să 
tocmească un menestrel, însă acest lucru o duse cu gândul la 
Thom. Era anost?(78) Trăia măcar? Ea nu putea decât să se 
roage. Facă Lumina să fie așa. 

Jupâneasa Harfor veni ca să anunţe că sosiseră Luan, 
Arathelle și ceilalți, iar Elayne îşi puse pe cap cununa Domni- 
ței-Moştenitoare, o cordea simplă din aur de care atârna un 
singur trandafir auriu, înconjurat de spini, deasupra sprân- 
cenelor ei. Caseille, împreună cu opt femei ale Gărzii, le urmă 
pe ea, pe Birgitte şi pe Essande când acestea ieșiră din apar- 
tamentul ei, cizmele lor tropotind zgomotos pe gresie în timp 
ce păşeau. Nouă femei ale Gărzii își pierduseră viețile când ea 
fusese salvată din ghearele iscoadelor Celui Întunecat, iar 
acest lucru părea să fi creat o legătură încă şi mai strânsă 


78 Expresia în textul original: „Was he dry?” Colocvial, to be dry 
are şi sensul de a fi în regulă, a fi bine. În nici un caz anost. (n.red.) 


între celelalte. Se rătăciră de două ori în drum spre Sala Ma- 
re, însă niciuna nu crâcni nimic. Ce însemnau niște coridoare 
schimbătoare când înfruntasei focul şi fulgerele provocate de 
furia Puterii? Uşile mari şi arcuite ale Sălii Mari, sculptate cu 
lei înalți pe ambele părți, stăteau deschise, iar Caseille le puse 
pe femeile Gărzii să se posteze în faţa lor, în vreme ce ea, 
Birgitte şi Essande intrară. 

Ferestrele înalte de pe pereţi erau întunecate din cauza 
ploii, exceptând momentele în care fulgerul strălucea, însă 
lampadarele cu oglinzi, înşirate de-a lungul pereţilor și în ju- 
rul coloanelor albe ce se expuneau pe părțile laterale ale sălii, 
erau aprinse. Un „pleosc” puternic şi regulat îşi găsea ecoul în 
acel spaţiu vast, picături de apă ce aterizau într-o găleată din 
lemn așezată sub una dintre vitraliile fixate în tavan, la vreo 
cincisprezece metri în față, unde pe unul dintre Leii Albi 
rampanțţi se prelingeau picături de apă de-a lungul unei cră- 
pături, lângă scenele de luptă și chipurile primelor regine ale 
Andorului. Cum i se întâmpla de fiecare dată când se afla în 
această sală, Elayne simţea cum aceste femei o judecau în 
timp ce ea străbătea plăcile din gresie roşii şi albe ale pardo- 
selii. Ele clădiseră Andorul cu ascuțimea minţii şi cu sângele 
fiilor şi soților lor, începând cu un singur oraş şi modelând o 
națiune puternică din cenușa imperiului lui Artur Ari- 
pă-de-Șoim. Aveau dreptul să judece orice femeie care se așe- 
za pe Tronul Leului. Ea bănuia că portretele lor fuseseră așe- 
zate acolo astfel încât fiecare regină să simtă cum acțiunile ei 
erau judecate de istorie. 

Tronul se afla pe o platformă din marmură albă, în capă- 
tul îndepărtat al sălii, și era sculptat, poleit și potrivit pentru 
o femeie, deşi părea masiv pe labele sale de leu. Leul Alb, al- 
cătuit din pietrele lunii, fixate pe un fundal de rubine strălu- 
citoare pe spătarul înalt, se afla deasupra capului și celei mai 
înalte femei care ar fi şezut pe tron. Dyelin aştepta deja la ba- 
za scărilor platformei, privind-o pe Sylvase cum conversa cu 
Conail şi cu Catalyn, în vreme ce Branlet şi Perival ascultau cu 
atenţie. Perival își trecea mâna prin păr și dădea aprobator 
din cap. Oare avea întrebări în ceea ce o privea pe Sylvase? 
Lir şi Karind stăteau departe de ceilalți, dar şi unul față de 
celălalt. Nici măcar nu îşi aruncau priviri. Cum fuseseră aliați 
împotriva Elaynei, aceştia nu voiau ca ea să creadă că erau în 

continuare aliaţi. Essande se duse să li se alăture servitorilor 
şi servitoarelor în livrele aparținând celorlalte opt Case, care 
stăteau strânși în jurul unei mese pe care se aflau carafe din 
argint cu vin şi ceai. Asta însemna fără ceremonie în acest 
context. Fiecare dintre ei avea un singur servitor care să îl 
servească. Pentru o întâlnire oficială, Elayne i-ar fi pus la 
dispoziție pe toţi servitorii, iar în Sala Mare s-ar fi aflat toți 
nobilii din Caemlyn, toţi nobilii din tabăra de lângă zidurile 
oraşului. 

— Ellorien ar putea avea o atitudine provocatoare, Elayne, 
zise Dyelin poate pentru a cincizecea oară de când aflase 
despre biletul de liberă trecere. 

Pe fața ei era întipărită o expresie rece şi calmă; cu toate 
acestea, trebuie că era iritată. Îşi netezea cu mâinile poalele 
brodate cu fir de aur fără a fi nevoie. 

— N-am să îi îngădui să mă provoace, răspunse Elayne. 
Aşa cum n-are să-i îngăduie nimeni. Mă refer la voi, Conail și Lir. 

Conail, în veșminte albastre cusute cu fir de aur, se înroşi 
la față la fel de repede cum o făcuse Hanselle. Se încăierase cu 
un mercenar despre care crezuse că vorbise cu dispreţ la 
adresa Elaynei şi fusese cât pe ce să îl omoare. Avusese no- 
rocul că celălalt bărbat îşi scosese sabia primul. Până şi mer- 
cenarii meritau să li se facă dreptate, iar Andorul nu era Tear, 
unde nobilii îi puteau omori pe oamenii de rând fără să fie 
pedepsiți. Ei bine, înainte ca Rand să schimbe multe dintre 
legile lor. Arde-l-ar focu’, de ce sărea dintr-un loc într-altul 
atât de des? 

— Te sprijin, Elayne, iar asta înseamnă că îţi voi lua în- 
totdeauna apărarea, zise Lir cu glas mieros. 

El era întruchiparea perfectă a unui curtean plin de în- 
credere, în veşminte din mătase verde, cu broderii argintii, și 
cu Ciocanul Înaripat argintiu al Casei Baryn, cusut pe guler, 
însă era prea mieros. 

— Dar îmi voi ţine cumpătul, indiferent ce va zice 
Ellorien. 

Legătura fu străfulgerată de un sentiment de dispreţ. În 
încercarea de a demonstra cât de credincios îi era lui Elayne, 
Lir se încăierase cu mercenarii de trei ori. În decurs de două 
zile. Bărbatul trebuie că le căuta cu lumânarea, de ajunsese la 
această reuşită. 


— Dacă ea va încerca să ne întărâte, de ce-ar trebui să ne 
muşcăm limba? vru să știe Catalyn. 

Rochia roşie, brodată cu fâșii aurii late în jurul tivului și 
pe mâneci, nu se potrivea cu pielea ei, mai ales când obrajii ei 
bucălaţi erau roşii de furie. Îşi ţinea bărbia ridicată. Poate că 
purta insigna aceea emailată, pe care se vedea Ursul Albastru 
al Casei Haevin, în locurile unde era obligată să își țină bărbia 
ridicată şi să îi privească pe toţi cu un aer de superioritate. 

— Eu n-am îngăduit nimănui să mă întărâte şi să plece 
nevătămat. 

— Un bou reacționează când este întărâtat și face ce vrea 
cireada, zise Dyelin pe un ton sec. Tot așa, şi tu vei face ce va 
vrea Ellorien dacă vei da curs provocărilor ei. 

Obrajii lui Catalyn erau în continuare roșii, fără îndoială 
din cauza stânjenelii. 

Reene Harfor își făcu apariţia în prag. 

— Domniţe, zise ea cu voce tare, vocea ei răsunând în sala 
aproape goală. Seniori. 

Aceste cuvinte aveau un caracter neprotocolar atunci când 
se întâlneau două tabere şi nu se ştia cât de îndepărtate erau. 
Jupâneasa Harfor anunţă sosirea seniorilor și domniţelor în 
ordinea strictă de precedenţă, deși printre Casele strânse aco- 
lo, aceştia nu erau într-un număr foarte mare. Luan Norwelyn, 
cu fața aspră şi cu mai multe fire cărunte în păr decât atunci 
când îl văzuse Elayne ultima oară, purta o haină albastră și 
simplă, exceptând Somonul Argintiu al Casei Norwelyn de pe 
gulerul înalt. Arathelle Renshar, cu fața brăzdată de riduri și 
cu părul şaten plin de fire cărunte, era înveşmântată într-o 
rochie de călărie roşie, ornată cu broderii din fir de aur și o 
insignă mare bătută cu rubine, care lăsa să se vadă trei Câini 
de Vânătoare Aurii. Pelivar Coelan, înalt și zvelt și cu linia 
părului atât de retrasă, încât mai că părea că îşi răsese partea 
din față a capului după moda cairhienină, purta o haină al- 
bastră cu broderii cu fir de argint și cu trandafiri roşi înge- 
mănaţi pe guler, Trandafirii Casei Coelan. Aemlyn Carand, 
durdulie în rochia gri din mătase, cu cele trei Săgeţi Aurii 
urcându-i pe mâneci şi atât de dese pe piept, încât aducea cu 
nişte pene fremătătoare. Ellorien Traemane, nu atât de dur- 
dulie cum şi-o amintea Elayne, dar tot frumoasă în rochia 
albastră cu dungi verzi, cu cerbi albi cu coarne, Cerbul Alb al 

Casei Traemane, brodaţi cu fir de aur pe mâneci. Abelle 
Pendar, cu o expresie severă pe fața-i pătrăţoasă și cu părul 
cărunt, era îmbrăcat într-o haină gri-închis cu cele trei Stele 
Aurii pe guler. Aceștia străbăteau Sala Mare împreună, ur- 
mați de servitorii lor, dar nu grupaţi după cum fuseseră 
anunțați. Ellorien și Abelle mergeau alături de Luan, Pelivar 
şi Aernlyn alături de Arathelle, cu o distanță de un metru şi 
jumătate între grupuri. Așadar, aceştia ceruseră bilet de libe- 
ră trecere ca unul, însă nu erau unul. Acest lucru făcea ca o 
cerere de predare să fie mai puțin probabilă. Uneori, chiar și 
cei care erau vrăjmași pe față puteau acționa împreună. Poa- 
lele despicate şi pantalonii luceau din cauza umezelii. Nici cea 
mai bună mantie nu te putea proteja în totalitate de ploaia 
torențială de afară. Nu aveau să fie binedispuși. 

— Fiţi bineveniţi, li se adresă ea, când servitorii lor se 
duseră să li se alăture celorlalți. Serviţi vin sau ceai? Vinul 
este fierbinte și condimentat. Pare a fi o zi de iarnă, deşi e 
primăvară. 

Luan își deschise gura, dar Ellorien i-o luă înainte. 

— Măcar nu şezi pe tron. 

Faţa îi era sculptată parcă în granit, iar vocea îi era la fel 
de dură şi de rece. 

— Mai că mă aşteptam să te văd acolo. 

Tunetele bubuiau pe cer. 

Luan părea îndurerat. Arathelle își dădu ochii peste cap 
de parcă ar fi auzit ceva ce mai auzise de nenumărate ori 
înainte. Lir se foi, însă Elayne îl țintui cu o privire aspră, iar el 
făcu o plecăciune mică, împăciuitoare. 

— Nu am niciun drept să șed pe tron, Ellorien, răspunse 
ea pe un ton calm. 

Lumină, fă ca starea de dispoziţie să nu i se schimbe acum! 
„Încă”. Fără să vrea, cuvintele ei sunară oarecum usturătoare. 
Poate că nu era atât de calmă pe cât își dorea să fie. 

Ellorien pufni. 

— Dacă o aştepţi pe Danine ca să întruneșşti cele zece Ca- 
se, atunci vei aștepta mult şi bine. Danine a petrecut ultima 
Succesiune vizitându-și conacele. Nu s-a pronunţat niciodată 
în favoarea cuiva. 

Elayne zâmbi, însă îi fu greu. Succesiunea avea loc atunci 
când o Casă o urma la tron pe alta. 


— Eu voi servi nişte ceai. 

Ellorien clipi, dar cuvintele ei îi îmboldiră și pe ceilalți să 
spună ce voiau să bea. Doar Elayne, Birgitte, Branlet şi Perival 
aleseră ceaiul. Fiecare adulmeca băutura, fie că era o cupă din 
argint sau o ceașcă din porțelan, înainte să bea. Elayne nu se 
simţi insultată. Mâncarea și băutura puteau fi în regulă în 
bucătării și contaminate până când ajungeau să fie puse pe 
masă. Nu aveai de unde să ştii unde sau când se întâmpla 
această contaminare. Ceaiul avea o uşoară aromă de ghimbir, 
dar nu îndeajuns ca să se simtă mai puternic decât gustul bun 
al ceaiului negru Tremalking. 

— Observ că ţi-ai găsit mare parte din sprijin printre co- 
piii și rămăşiţele lăsate de Arymilla, zise Ellorien. 

Catalyn se făcu la fel de roșie la față ca rochia pe care o 
purta, iar Branlet își îndreptă spatele furios până când 
Perival îşi puse o mână pe braţul lui și clătină din cap. Perival 
era un băiat echilibrat şi deștept pentru vârsta lui. Lir reuși 
să se stăpânească de astă dată, dar Conail dădu să rostească 
nişte cuvinte aspre înainte ca privirea fermă a Elaynei să-l fa- 
că să îşi închidă gura. Karind nu făcea decât să o privească cu 
dispreţ pe Ellorien. Karind nu era foarte inteligentă, dar pe ea 
puţine lucruri o tulburau. 

— Trebuie să fi avut un motiv pentru care ați cerut aceas- 
tă întâlnire, zise Elayne. Dacă motivul a fost doar acela de a 
insulta... 

Nu își mai continuă fraza. Și ea avea motivele ei pentru 
care își dorea această întâlnire. Dacă aceştia ar fi cerut ca ea 
să meargă la ei, Elayne ar fi făcut-o. Fără să ceară bilet de 
liberă trecere. Simţind o mică zvâcnire de furie străbătând le- 
gătura, încercă să și-o controleze pe-a ei. Privirea încruntată 
pe care Birgitte i-o arunca lui Ellorien era sfredelitoare. Dacă 
ele începeau să își hrănească temperamentele una alteia... Nu 
era momentul să se gândească la asta. Nu aici. Nu acum. 

Ellorien își deschise gura din nou, dar de astă dată, Luan 
i-o luă înainte: 

— Am venit să cerem un armistițiu, Elayne. 

Strălucirea unui fulger lumină ferestrele dinspre miază- 
noapte și pe cele din tavan, însă intervalul până să se audă 
bubuitul tunetului spunea că acesta era departe. 

— Un armistițiu? Purtăm cumva un război, Luan? A re- 
vendicat cineva tronul, iar eu n-am aflat? 

Șase perechi de ochi se îndreptară spre Dyelin, care mârâi. 

— Neghiobilor! V-am tot spus, dar voi n-aţi vrut să mă 
credeţi. Poate veţi crede ce vă voi spune acum. Atunci când 
Sylvase, Karind şi Lir şi-au trimis proclamațiile de sprijin, am 
trimis-o şi eu pe-a mea. Casa Taravin sprijină Casa Trakand şi 
tot Andorul va afla acest lucru cât de curând. 

Ellorien se făcu roșie la față de furie, dar reuși să facă să 
pară rece. Aemlyn luă o gură sănătoasă de vin, părând în- 
gândurată. Arathelle lăsă să i se vadă pe chip o umbră de dez- 
amăgire, înainte ca fața ei să devină o mască aproape la fel de 
impenetrabilă precum cea a lui Ellorien. 

— Fie şi-aşa, zise Luan, noi tot ne dorim... dacă nu un ar- 
mistițiu, atunci o înțelegere temporară. Luă o înghiţitură mi- 
că de vin și clătină din cap cu întristare. Chiar dacă vom 
strânge oastea de care avem nevoie, ne va fi greu să îi biruim 
pe cei din Ținuturile de Hotar, dar dacă nu vom reuși să ne 
unim forțele, aceştia vor împărţi Andorul odată ce vor hotărî 
să se pună în mișcare. Sincer să fiu, mă mir că au rămas în 
acelaşi loc atâta vreme. Oamenii lor trebuie că sunt deja foar- 
te odihniţi fie şi după un marș de o mie de leghe. 

Strălucirea fulgerului lumină puternic ferestrele dinspre 
miazăzi, iar tunetul bubui atât de zgomotos, încât făcu să tre- 
mure geamurile. Acesta fu aproape. 

— Şi eu mă aşteptam ca aceştia să fie deja în Murandy, 
zise Elayne. Dar cred că motivul pentru care au rămas este 
teama de a nu isca un război dacă se vor apropia prea mult 
de Caemlyn. Se pare că încearcă să găsească o cale de a intra 
în Murandy folosind drumurile de ţară. Știi prea bine în ce 
stare sunt acestea în această perioadă a anului. Nu vor să se 
războiască cu noi. Când le-am dat permisiunea să treacă prin 
Andor, mi-au spus că îl caută pe Dragonul Renăscut. 

Ellorien pufni, iar din gura ei parcă țâșniră bucăţi de gheaţă: 

— Când ai făcut ce anume? Trăncăneşti despre cum nu ai 
dreptul să şezi pe tron - încă iar apoi îţi atribui dreptul...! 

— Unei aes sedai, Ellorien. 

Elayne își ridică mâna dreaptă, astfel încât ei să poată ve- 
dea limpede inelul cu Marele Șarpe de pe inelarul ei. Vocea îi 
era glacială, în ciuda eforturilor ei. 


— Nu am vorbit în calitate de Domniţă-Moștenitoare, dar 
nici în calitate de Primă Înscăunată a Casei Trakand. Am vor- 
bit pentru că sunt Elayne aes sedai din Ajah Verde. Dacă n-aş 
fi făcut-o, ei ar fi venit oricum. Aveau puţine provizii de mân- 
care și nutreţ. Dacă aș fi încercat să îi împiedic, dacă cineva ar 
fi încercat să îi împiedice, ar fi izbucnit un război. Sunt hotă- 
râți să îl găsească pe Dragonul Renăscut. Ar fi izbucnit un 
război pe care Andorul ar fi avut puține șanse să îl câștige. Tu 
zici să ne unim, Luan? Și dacă am strânge toate forțele din 
Andor, abia dacă am fi câţi sunt ei. Doi din trei dintre ai noştri 
ar fi bărbaţi care pot mânui o halebardă sau o suliță, dar care 
şi-au petrecut mai toată viața împingând plugul. Toţi ai lor, 
până la ultimul, sunt războinici aflați de multă vreme în sluj- 
bă, care nu s-ar mira dacă ar trebui să se lupte cu trolocii câte 
zile or mai avea. În locul unui război care ar muia Andorul în 
sânge și l-ar lăsa schilod generaţii întregi, îi lăsăm pe cei din 
Ținuturile de Hotar să ne străbată ţinutul în pace. Am porun- 
cit să fie supravegheați. Plătesc pentru mâncare și pentru 
nutreţ, și o fac bine. 

Altcândva, în faţa altor ascultători, ea ar fi râs la auzul 
acestor cuvinte. Fermierii andorani aveau să încerce să îl 
stoarcă de bani şi pe Cel Întunecat. 

— Cel mai rău lucru pe care l-au făcut a fost să îi biciuias- 
că pe câţiva hoţi de cai, iar dacă aceştia ar fi fost dați pe mâna 
magistratului, nu i-aș fi învinuit pe cei din Ținuturile de Ho- 
tar. Şi-acum, spune-mi, Ellorien: tu ce-ai fi făcut diferit şi cum? 

Ellorien clipi, afișând o expresie glacială și îmbufnată, apoi 
pufni disprețuitor şi sorbi din vin. 

— Şi ce planuri ai cu acest Turn Negru? întrebă încet Abelle. 
Bănuiesc că ai un plan și în privinţa lor. 

Oare el bănuia şi celălalt motiv pentru care ea le îngădui- 
se celor din Ținuturile de Hotar să străbată Andorul? N-avea 
decât, atâta vreme cât nu îi dădea glas. Atâta vreme cât el îşi 
ținea gura închisă, motivele ei păreau a fi doar pentru binele 
Andorului. Era ipocrită, cu siguranţă, dar și realistă. Vorbise 
cu toată sinceritatea despre celelalte motive ale ei, dar dacă 
pe acesta l-ar fi rostit cu voce tare, ar fi costat-o scump. Mai 
avea nevoie de încă o Casă și se părea că trebuia să fie 
Candraed, însă Danine avea să fie de neclintit dacă credea că 
Elayne încerca să îi forțeze mâna. 

— Niciunul, îi spuse ea. Trimit din când în când gărzi ca să 
verifice perimetrul din jurul Turnului Negru și să le reamin- 
tească faptul că se află în Andor şi că se supun legilor Ando- 
rului. Dar, în afară de asta, nu pot face mai mult de-atât, chiar 
dacă Turnul Alb ar fi transportat cumva în Caemlyn. 

Ei se holbară la ea vreme îndelungată fără să clipească. 
Toţi şase. 

— Casa Pendar sprijină Casa Trakand, zise Abelle pe ne- 
aşteptate. 

— Casa Norwelyn sprijină Casa Trakand, zise Luan, ime- 
diat după Abelle. 

Fulgerele străluceau pe cer, luminând vitraliile din tavan. 

Elayne abia reuşi să nu se clatine pe picioare. Faţa Birgittei 
era calmă, dar legătura era străbătută de amuzament. Reuși- 
seră. Avea unsprezece Case, iar tronul îi aparţinea. 

— Cu cât o vor sprijini mai multe Case, cu atât mai bine va 
fi pentru Andor. Dyelin părea şi ea uşor amețită. Sprijiniţi 
împreună cu mine Casa Trakand. 

Se așternu din nou tăcerea, mai lungă, timp în care exis- 
tară multe schimburi de priviri, dar apoi, rând pe rând, Arathelle, 
Pelivar şi Aernlyn anunţară că şi Casele lor sprijineau Casa 
Trakand. Însă făceau asta de dragul lui Dyelin. Elayne trebuia 
să țină minte acest lucru. Poate că avea să le câştige loialita- 
tea odată cu trecerea timpului, dar deocamdată, aceștia o 
sprijineau pe ea de dragul lui Dyelin. 

— A obținut tronul, zise Ellorien, pe un ton mai rece ca 
oricând. Restul nu mai are importanţă. 

Elayne încercă să vorbească cu o voce caldă. 

— Vrei să iei cina împreună cu noi, Ellorien? Măcar rămâi 
până când se va opri ploaia. 

— Am bucătarii mei, răspunse Ellorien, întorcându-se 
spre uşă. 

Servitoarea ei veni în fugă ca să îi ia cupa de vin din mână 
şi s-o ducă la masă. 

— De îndată ce se va opri ploaia, voi pleca spre Sheldyn. 
Am fost plecată prea multă vreme. 

— Tarmon Gai'don se apropie, Ellorien, zise Elayne. Atunci, 
nu vei mai putea rămâne pe domeniul tău. 

Ellorien se opri, aruncând o privire peste umăr. 


— Când va veni Tarmon Gai'don, Traemane va lupta în 
Ultima Bătălie, iar noi vom călări după Leul Andorului. 

Tunetul bubui când ea ieși cu pași hotărâți din Sala Mare, 
urmată îndeaproape de servitoarea ei. 

— Vreţi să vă alăturați mie în apartamentul meu? îi în- 
trebă Elayne pe ceilalți. 

După Leul Andorului, dar niciun cuvânt despre „după 
Elayne Trakand”. Aproape jumătate din susținătorii ei erau 
suspecți într-un fel sau altul, Jarid Sarand se afla în continua- 
re în libertate, însoţit de o oaste deloc de neglijat, iar Ellorien 
avea să îi dea bătăi de cap în cele din urmă. În povești, lucru- 
rile nu se întâmplau niciodată astfel. În poveşti, totul se ter- 
mina cu bine la sfârșit. Viaţa reală era mult mai... mizerabilă. 
Totuși, obținuse tronul în cele din urmă. Mai era încoronarea, 
dar aceasta era doar o formalitate acum. În vreme ce condu- 
cea alaiul afară din Sala Mare, sporovăind cu Luan şi cu 
Pelivar, tunetele bubuiau deasupra ca niște tobe de război ce 
însoțeau marșul spre Tarmon Gai'don. Câtă vreme avea să 
treacă până când flamurile Andorului aveau să mărșăluiască 
spre Ultima Bătălie? 

CAPITOLUL 36 
Sub un stejar 


Soarele strălucea deasupra munţilor în vreme ce Karede 
strălucea(79) printre copaci spre așa-numitele Strâmtori Mal- 
vide, care se aflau la vreo două leghe în față. Prin deschizătura 
lată de cinci mile din munţi trecea drumul care ducea din Ebou 
Dar spre Lugard, care se afla la o milă depărtare de el, spre 
miazăzi. Însă, aproape de strâmtori, avea să găsească tabăra 
pe care Ajimbura o localizase pentru el. Ajimbura nu fusese 
atât de nesăbuit încât să încerce să pătrundă în tabără, prin ur- 
mare Karede nu știa dacă avea să intre într-o capcană degea- 
ba. Nu, nu degeaba. Pentru Înalta Doamnă Tuon. Oricare sol- 
dat din Gărzile Morții era pregătit să își dea viața pentru ea. 
Onoarea lor era datoria, iar datoria însemna adeseori moarte. 
Pe cer pluteau doar niște nori albi care nu vesteau ploaia. Nă- 
dăjduise mereu că avea să moară în lumina soarelui. 

Adusese cu el doar un grup mic. Desigur că Ajimbura, că- 
lare pe un cal castaniu cu picioare albe, le arăta calea. Bărba- 
tul mărunt şi slăbuţ își tăiase coada împletită, cu şuviţe roșii, 
în semn de mare devotament. Triburile de pe deal luau ca 
trofee aceste cozi împletite de la aceia pe care îi ucideau în 
timpul nesfârşitelor lor învrăjbiri. A nu avea coadă însemna 
să fii dezonorat în ochii tuturor triburilor și ai familiilor, un 
laş autoproclamat. Acest devotament era mai degrabă față de 
Karede decât față de Înalta Doamnă sau față de Tronul de 
Cleştar, iar devotamentul lui Karede se rezuma cam la același 
lucru. Două Gărzi călăreau în spatele lui Karede, cu armurile 


79 Propoziția, în textul original, este: „...as Karede rode through 
the trees...” Karede călărea printre copaci, nu strălucea. (n.red.) 


roșu cu verde atât de lustruite, încât luceau. Ca a lui, de altfel. 
Hartha şi alți doi Grădinari înaintau cu pași mari, ţinându-și 
topoarele cu cozi lungi pe umeri, ținându-se cu ușurință după 
cai. Și armurile lor luceau. Melitene, der'sul'damă aparţinând 
înaltei doamne, îşi purta azi părul lung şi cărunt legat cu o 
panglică de un roşu-aprins şi călărea un cal cenușiu cu pi- 
cioare lungi. Lanţul de argint al a'damului îi lega încheietura 
mâinii stângi de grumazul lui Mylen. Nu se putuse face mare 
lucru ca să pară mai puțin impresionante cele două, iar a'damul 
şi rochia albastră a lui Mylen, cu fâșii roșii pe poale și pe piept 
şi cu fulgerul argintiu pe ele, aveau să atragă atenţia. Luaţi îm- 
preună, nimeni nu ar fi trebuit să îl observe deloc pe Ajimbura. 
Restul se întorseseră cu Musenge, în caz că era într-adevăr o 
capcană. 

Se gândise să folosească altă damane, nu pe Mylen. Feme- 
ia măruntă, cu o față căreia el nu îi putea conferi o vârstă, mai 
că sărea în șa de nerăbdarea de a o vedea din nou pe înalta 
doamnă. Nu se putea stăpâni în totalitate. Totuşi, ea nu putea 
face nimic fără Melitene și era inutilă ca armă, lucru care o 
făcuse să îşi plece capul de rușine atunci când el îi subliniase 
acest lucru femeii der'sul'dame. Avusese nevoie să fie conso- 
lată, iar sul'dama o mângâiase pe cap și îi spusese cât de fru- 
moase erau luminatoarele pe care le făcea ea, cât de minuna- 
tă era tămăduirea ei. Karede se cutremura numai gândin- 
du-se la asta. Făcând abstracţie de realitate, părea un lucru 
minunat, răni vindecate într-o clipită, însă el se gândea că doar 
dacă s-ar fi aflat pe moarte, ar fi lăsat pe cineva să îl atingă cu 
Puterea. Cu toate astea, dacă tămăduirea ar fi putut-o salva 
pe soţia lui Kalia... Nu, armele fuseseră lăsate cu Musenge. 
Dacă avea să existe o bătălie azi, aceasta avea să fie un alt soi 
de luptă. 

Primele triluri pe care el le auzi nu păreau să fie diferite 
de celelalte pe care le auzise în dimineața aceea, dar acestea 
se repetau dinaintea lor iar și iar. Un singur tril de fiecare 
dată. Zări un bărbat cățărat într-un stejar înalt, înarmat cu o 
arbaletă care îl urmărea în timp ce călărea. Nu îi fu uşor să îl 
depisteze; platoşa și coiful cu partea frontală deschisă erau 
vopsite într-un verde-mat, care se amesteca cu frunzișul co- 
pacului, însă bucata de cârpă roșie legată în jurul braţului său 

stâng fu de ajutor. Dacă bărbatul ar fi vrut să se ascundă cu 
adevărat, ar fi trebuit să şi-o scoată. 

Karede îi făcu un semn lui Ajimbura, iar bărbatul îi zâmbi, 
ca un şobolan sfrijit, cu ochi albaștri, înainte să își lase calul 
fumuriu să rămână în urma Gărzilor. Cuţitul cu lama lungă îi 
era ascuns în haină azi. Trebuia să treacă drept un servitor. 

În scurt timp, Karede pătrundea în tabără. Nu existau cor- 
turi sau adăposturi de vreun fel, iar caii erau priponiţi pe rân- 
duri ordonate și mulți bărbaţi purtau platoşe verzi. Capetele 
se întorceau ca să urmărească grupul lui trecând, dar puțini 
bărbaţi se ridicară în picioare şi încă şi mai puţini țineau în 
mână o arbaletă. Mulţi dintre ei dormeau pe pături, fără în- 
doială istoviți după călătoria lungă pe care o făcuseră în toiul 
nopții. Așadar, trilul îi anunţase că el nu prezenta niciun pe- 
ricol. Aceştia păreau a fi soldați bine pregătiţi, însă el se aş- 
teptase la asta. Însă nu se așteptase să fie atât de puţini. O, 
mai puteau fi câțiva ascunși în copaci, dar în tabără nu erau 
mai mulți de şapte sau opt mii de soldaţi, mult prea puţini 
pentru a duce campania pe care o descrisese Loune. Simţi o 
mică apăsare în piept. Unde erau restul? Înalta doamnă putea 
fi cu una dintre celelalte cete. Nădăjduia că Ajimbura observa 
numărul lor. 

Înainte să apuce să înainteze prea mult, un bărbat scund, 
călare pe un jugan înalt, veni în întâmpinarea lui şi își struni 
calul, astfel că el trebuia fie să se oprească, fie să îl doboare. 
Avea partea din față a capului rasă şi părea a fi pudrată. Dar 
bărbatul nu era un papagalţ80). Deși haina lui neagră era din 
mătase, purta aceeași platoșă verde-mat pe care o purtau și 
soldaţii de rând. Ochii lui erau aspri și inexpresivi când le 
cercetară pe Melitene și pe Mylen, dar şi pe ogieri. Expresia 
de pe fața lui nu se schimbă atunci când îşi întoarse privirea 
la Karede. 

— Seniorul Mat ne-a descris această armură, zise el, vor- 
bind mai repede și mai trunchiat decât acei altarani. Cărui 
fapt datorăm onoarea unei vizite din partea Gărzilor Morţii? 

Seniorul Mat? Pe Lumină, cine era acest senior Mat? 


80 Popinjay, în textul original. Substantivul desemnează o per- 
soană arogantă, care se îmbracă extravagant. Filfizon. (n.red.) 


— Furyk Karede, zise el. Doresc să vorbesc cu bărbatul 
care-şi zice Thorn Merrilin. 

— Talmanes Delovinde, zise bărbatul, găsindu-și bunele 
maniere. Dorești să vorbeşti cu Thom? Ei bine, nu văd nimic 
rău în asta. Te voi duce la el. 

Karede îl mână pe Aldazar după Delovinde. Bărbatul nu 
menționase ceea ce era evident, că lui și celorlalţi nu le era 
îngăduit să plece şi să ducă vorba mai departe despre locul 
unde se afla această oaste. Bărbatul avea bune maniere. Cel 
puţin, lor nu le va fi îngăduit să plece până când planul nebu- 
nesc al lui Karede va fi funcționat. Musenge îi dăduse o şansă 
din zece la reuşită și una din cinci la viaţă. El, unul, considera 
că avea şanse mai multe, dar trebuia să încerce. Prezenţa lui 
Merrilin confirma şi prezenţa înaltei doamne. 

Delovinde descălecă printre copaci, într-un peisaj ciudat 
de domestic. Oamenii ședeau pe scăunele sau pe pături în ju- 
rul unui foc mic, sub un stejar mare, deasupra căruia se în- 
călzea un ceaun. Karede cobori din șa, făcându-le semn găr- 
zilor şi lui Ajimbura să îi urmeze exemplul. Melitene și Mylen 
rămaseră în șa pentru a avea avantajul înălțimii. Dintre toți 
oamenii, jupâneasa Anan, proprietăreasa hanului unde stă- 
tuse în Ebou Dar, şedea pe unul dintre scăunelele cu trei pi- 
cioare și citea o carte. Ea nu mai purta una dintre acele rochii 
decoltate la care lui îi făcuse plăcere să se uite, însă cuțitul 
acela mic şi bătut cu nestemate îi atârna în continuare de 
lanț, pe pieptul impresionant. Închise cartea şi îl salută scurt 
din cap ca şi când el ar fi revenit la „Femeia rătăcitoare” după 
ce lipsise câteva ceasuri. Privirea din ochii ei căprui era des- 
tul de calmă. Poate că intriga era mult mai complexă decât 
crezuse căutătorul Mor. 

Un bărbat înalt şi zvelt, cu părul alb şi o mustață aproape 
la fel de lungă precum cea a lui Hartha, ședea cu picioarele 
încrucişate pe o pătură dungată în fața unei tăblii cu pietre, 
de partea cealaltă a căreia se afla o femeie zveltă, cu părul îm- 
pletit în multe codițe cu mărgele. Acesta își arcui o sprâncea- 
nă la vederea lui Karede, clătină din cap şi reveni la jocul de 
pe tăblia hașurată. Femeia le aruncă o privire de-a dreptul 
duşmănoasă lui Karede şi celor care îl urmau. Un bătrân no- 
duros, cu părul lung și alb, ședea pe o altă pătură împreună 
cu un băiețandru incredibil de urât și jucau un joc pe o buca- 


889 


890 


tă de pânză roşie, brăzdată de linii negre ca o pânză de pă- 
ianjen. Cei doi se ridicară în picioare, băiatul studiindu-l cu 
interes pe ogier, bărbatul ţinându-și mâna de parcă ar fi vrut 
să își scoată cuțitul de sub haină. Era un bărbat periculos, şi 
precaut. Poate că el era Merillin. 

Doi bărbați și două femei ce şedeau împreună pe scăunele 
purtau o conversație atunci când Karede se apropie călare, 
dar când el descălecă, o femeie cu fața severă se ridică în pi- 
cioare şi își fixă ochii albaştri asupra lui, cu o privire aproape 
sfidătoare. Ea purta o sabie prinsă de o curea lată din piele ce 
stătea de-a curmezișul pieptului, aşa cum o purtau unii ma- 
teloți. Părul îi era mai degrabă scurt decât tuns după moda 
Celor de Sânge de rang inferior, unghiile îi erau scurte şi nici- 
una dată cu lac, dar el era convins că femeia era Egeanin 
Tamarath. Un bărbat corpolent, cu părul la fel de scurt ca al ei 
şi cu una dintre acele bărbi ciudate illianere, stătea în picioa- 
re lângă ea, odihnindu-şi o mână pe mânerul sabiei, și îl pri- 
vea fix pe Karede de parcă ar fi vrut să întărească privirea ei 
sfidătoare. O femeie frumoasă, cu părul negru şi lung până la 
talie și cu buzele la fel de roşii ca ale tarabonerei, se ridică în 
picioare şi, pentru o clipă, lăsă impresia că ar putea înge- 
nunchea sau prosterna, dar apoi își îndreptă spatele şi îl privi 
drept în ochi. Ultimul bărbat, un individ zvelt ce purta o ciu- 
dată tichie roșie, care părea a fi sculptat din abanos, râse zgo- 
motos și o cuprinse cu braţele. Privirea batjocoritoare pe ca- 
re el i-o aruncă lui Karede nu putea fi numită decât triumfă- 
toare. 

— Thom, zise Delovinde, acesta este Furyk Karede. Vrea 
să vorbească cu un bărbat „care-și zice” Thom Merrilin. 

— Cu mine? zise bărbatul zvelt, cu părul alb, ridicându-se 
cu stângăcie. 

Piciorul stâng părea să-i fie uşor înţepenit. O rană veche 
dobândită într-o bătălie, poate? 

— Dar eu „nu-mi spun” Thom Merrilin. Acesta este nu- 
mele meu, deşi mă mir că îl cunoști. Ce treabă ai cu mine? 

Karede îşi scoase coiful, dar înainte să apuce să deschidă 
gura, o femeie frumoasă cu ochii mari şi căprui se apropie în 
fugă, urmată de alte două. Toate trei aveau acele fețe de aes 
sedai, acum arătând de douăzeci de ani, în clipa următoare, 


de două ori pe-atât, iar în următoarea, de vârstă mijlocie. Era 
foarte tulburător. 

— Este Sheraine! exclamă femeia frumoasă, holbându-se 
la Mylen. Daţi-i drumul! 

— Nu înţelegi, Joline, zise una dintre femeile care o înso- 
teau pe un ton mânios. Avea buzele subțiri şi nasul îngust şi 
părea că putea mesteca pietre. Nu mai este Sheraine. Ne-ar fi 
trădat dacă ar fi avut ocazia. 

— Teslyn are dreptate, Joline, zice cea de-a treia femeie. 
Mai degrabă frumoasă decât drăguță, ea avea păr lung şi ne- 
gru care îi cădea în cascadă până la talie. Ne-ar fi trădat. 

— Nu cred asta, Edesina, se răsti Joline. Să-i dai drumul 
imediat, i se adresă ea Melitenei, altminteri am să... 

Brusc, icni. 

— Ți-am spus, zise Teslyn cu amărăciune. 

Un tânăr ce purta pe cap o pălărie neagră cu boruri late se 
apropie în galop, pe un jugan castaniu cu botul teşit şi cu 
pieptul lat, şi sări din șa. 

— Ce naiba se petrece aici? întrebă el pe un ton porunci- 
tor, apropiindu-se cu pași mari de cei cinci. 

Karede îl ignoră. Înalta Doamnă Tuon îl însoţise pe tânăr, 
călare pe un cal negru cu alb, cu însemne pe care el nu le mai 
văzuse niciodată. Selucia era alături de ea, pe un murg, cu o 
eșarfă stacojie înfășurată în jurul capului, dar el nu avea ochi 
decât pentru înalta doamnă. Deşi ea avea părul negru tuns 
scurt, nu avea cum să îi confunde chipul. Ea îi aruncă doar o 
privire inexpresivă, înainte să şi-o întoarcă spre bărbatul cel 
tânăr. Karede se întrebă dacă ea îl recunoscuse. Probabil că 
nu. Trecuse multă vreme de când el slujise în garda ei de 
corp. Deşi nu aruncă o privire peste umăr, el ştiu că frâiele 
calului castaniu al lui Ajimbura erau ţinute acum de una din- 
tre gărzi. Aparent neînarmat și fără coada care îl scotea în 
evidenţă, el ar fi putut părăsi tabăra nestingherit. Santinelele 
nu aveau să îl observe pe bărbatul mărunt. Ajimbura era un 
alergător bun, dar ştia şi să se furişeze. În curând, Musenge 
avea să ştie că înalta doamnă se afla într-adevăr aici. 

— Ne-a pus scut, Mat, zise Joline, iar tânărul își smulse 
pălăria de pe cap şi se apropie cu pași mari de calul Melitenei 
ca şi când ar fi avut de gând să apuce de căpăstru. 

El avea membrele lungi, deși nu puteai spune că era înalt, 
şi purta o eșarfă neagră din mătase în jurul grumazului, ce îi 
atârna şi pe piept. Aceasta îl desemna ca fiind cum îl numea 
toată lumea: „Jucăria” lui Tylin. Ca şi când a fi jucăria reginei 
era cea mai importantă trăsătură a lui. Cel mai probabil și 
era. Jucăriile arareori aveau și alte trăsături. Ciudat, dar abia 
dacă părea a fi îndeajuns de chipeș pentru asta. Părea a fi în 
formă, însă. 

— Eliberează scutul! îi spuse el ca şi când s-ar fi aşteptat 
la supunere. 

Karede îşi arcui sprâncenele. Aceasta era jucăria? Melitene 
şi Mylen icniră aproape la unison, iar tânărul râse zgomotos. 

— Nu funcționează în cazul meu, după cum bine vezi. 
Și-acum, ai face bine să eliberezi scutul, altminteri am să te 
trag jos din şa şi-am să-ți bătucesc fundul. 

Melitene se întunecă la față. Puţini oameni îndrăzneau 
să-i vorbească astfel unei der'sul'dame. 

— Eliberează scuturile, Melitene! zise Karede. 

— Marath'damane era pe punctul să îmbrăţișeze saidarul, 
zise ea în loc să se supună. Nu se ştie ce ar fi putut... 

— Eliberează scuturile! îi spuse el pe un ton ferm. Și eli- 
berează Puterea. 

Tânărul încuviință satisfăcut din cap, apoi se roti brusc pe 
călcâie, îndreptându-și un deget spre cele trei aes sedai. 

— Să nu îndrăzniţi să începeţi voi, afurisitelor! Ea a eli- 
berat Puterea. Faceţi și voi la fel. Hai! 

El încuviință din nou din cap, ca și când era convins că ele 
îi dăduseră ascultare. După felul în care Melitene se zgâia la 
el, poate că așa şi era. Poate că el era asha'man? Poate că un 
asha'man putea detecta cumva o damane care conducea Pu- 
terea. Acest lucru părea puţin probabil, dar Karede numai la 
asta se gândea. Și totuşi, asta nu se potrivea cu felul în care se 
zvonea că se purtase Tylin cu acest tânăr. 

— Într-o bună zi, Mat Cauthon, zise Joline pe un ton sar- 
castic, cineva te va învăța cum să le arăţi respectul cuvenit 
surorilor aes sedai şi sper să fiu de față când se va întâmpla 
acest lucru. 

Înalta doamnă şi Selucia începură să râdă cu poftă. Se 
bucura să vadă că ea reuşise să își păstreze buna dispoziţie în 
captivitate. Fără îndoială că o ajutase și prezenţa slujnicei ei. 


Dar sosise vremea să-şi facă treaba. Sosise vremea să își asu- 
me acel risc nebunesc. 

— Generale Merrilin, zise Karede, ai dus o campanie scur- 
tă, dar remarcabilă, şi ai reușit să înfăptuiești minuni, ținân- 
du-ți oastea ascunsă, dar norocul e pe punctul să te pără- 
sească. Generalul Chisen a intuit care este scopul tău adevă- 
rat. Și-a întors oastea din drum, iar acum mărşăluieşte spre 
strâmtorile Malvide cât poate de repede. Va ajunge aici peste 
două zile. Eu am zece mii de oameni nu departe de aici și 
vreau să evit acest lucru. Lasă-mă să plec cu ea și vă voi lăsa 
să plecați nevătămațţi. Veţi putea ajunge de partea cealaltă a 
munților, în trecătoarea Molvaine, înainte să sosească Chisen, 
apoi în Murandy, înainte ca el să vă prindă. Cealaltă posibili- 
tate este anihilarea. Chisen are suficienţi oameni ca să vă ni- 
micească. Nu va exista o bătălie. O sută de mii de oameni îm- 
potriva a opt mii va fi un măcel. 

Îl ascultară cu toţii, cu feţele inexpresive de parcă ar fi 
fost șocați. Se pregătiseră bine. Sau poate că erau șocați de 
planul lui Merrilin, care părea să fie divulgat în ultima clipă. 

Merrilin îşi mângâie mustața cu degetul lung. Părea să-și 
ascundă un zâmbet. 

— Mă tem că m-ai confundat, general de stindard Karede. 
În vreme ce rosti această frază, vocea lui deveni foarte răsu- 
nătoare. Eu sunt menestrel, o poziţie mai înaltă decât un bard 
de la curte, cu siguranță, dar nu-s general. Bărbatul cu care 
trebuie să vorbeşti este seniorul Matrim Cauthon. 

Îi făcu o mică plecăciune tânărului, care tocmai își punea 
pe cap pălăria neagră. 

Karede se încruntă. Jucăria lui Tylin era generalul? Îl luau 
peste picior? 

— Ai cu tine cam o sută de oameni, Gărzile Morţii, şi poa- 
te douăzeci de Grădinari, zise Cauthon pe un ton calm. Din 
câte am auzit, asta ar putea duce la o luptă echilibrată împo- 
triva unui număr mai mare de cinci ori decât al lor pentru 
majoritatea soldaţilor, însă Oastea nu este ca majoritatea 
soldaţilor, iar eu am mai bine de şase sute. Cât despre Chisen, 
dacă este vorba despre individul acela care a trecut prin strâm- 
tori, chiar dacă și-a dat seama ce pun eu la cale, atunci n-ar 
putea face cale-ntoarsă în mai puţin de cinci zile. Ultimele ra- 
poarte ale iscoadelor mele spun că el mărșăluiește cât poate 

de repede spre sud-vest, de-a lungul drumului Ebou Dar. Ade- 
vărata întrebare este aceasta, însă: poţi s-o duci în siguranță 
pe Tuon înapoi în Palatul Tarasin? 

Karede se simți de parcă Hartha i-ar fi tras un șut în sto- 
mac, şi nu doar pentru că bărbatul rostise numele înaltei 
doamne cu atâta dezinvoltură. 

— Vrei s-o laşi să plece cu mine? zise el pe un ton sceptic. 

— Dacă ea are încredere în tine. Dacă o poți duce în sigu- 
ranță la palat. Până va ajunge acolo, ea se află în pericol. În 
caz că nu știai, toată afurisita aia de Oaste Veşnic Victorioasă 
a voastră este gata să-i taie grumazul sau să-i strivească ţeas- 
ta cu un bolovan. 

— Ştiu, zise Karede, mai calm decât se simţea. 

De ce ar elibera-o acest bărbat pe înalta doamnă după ce 
Turnul Alb se ostenise atât de mult să o răpească? De ce, du- 
pă ce dusese acea afurisită de campanie atât de scurtă? 

— Ne vom da viața până la ultimul dacă de asta va fi ne- 
voie ca ea să fie în siguranţă. Ar fi mai bine dacă am porni la 
drum chiar acum. 

Înainte ca bărbatul să se răzgândească. Înainte ca Karede 
să se trezească din acest coșmar, căci, cu siguranţă, aşa i se 
părea. 

— Nu te grăbi. Cauthon se întoarse spre înalta doamnă. 
Tuon, ai încredere în acest bărbat că te va duce în siguranță 
înapoi în palatul din Ebou Dar? 

Karede își stăpâni impulsul de a se crispa. O fi fiind el se- 
nior și general, dar nu avea dreptul să rostească astfel nume- 
le înaltei doamne! 

— Am încredere oarbă în Gărzile Morţii, răspunse înalta 
doamnă pe un ton calm, iar în el mai multă decât în oricine. 

Ea îi oferi un zâmbet lui Karede. Chiar de pe vremea când 
era copilă, zâmbetele ei erau o raritate. 

— Mai ai din întâmplare păpuşa mea, general de stindard 
Karede? 

El îi făcu o plecăciune formală. Felul în care ea i se adresa 
îi transmitea lui că ea era în continuare sub văl. 

— Iertare, înaltă doamnă. Am pierdut totul în Marele In- 
cendiu din Sohima. 

— Asta înseamnă că ai păstrat-o vreme de zece ani. Ai toa- 
tă compătimirea mea pentru pierderea soției și a fiului tău, 


deşi el a murit dând dovadă de vitejie. Puţini oameni se în- 
cumetă să intre măcar o dată într-o clădire care arde. El a 
salvat cinci oameni, înainte să fie doborât. 

Lui Karede i se puse un nod în gât. Ea urmărise veștile 
despre el. Karede nu putu decât să facă o altă plecăciune, mai 
adâncă. 

— Ajunge, bombăni Cauthon. Vei da cu capul de pământ 
dacă vei continua să tot faci plecăciuni. De îndată ce ea și 
Selucia își vor strânge lucrurile, le vei scoate de-aici și veți 
călări ca vântul. Talmanes, deşteaptă Oastea. Nu e vorba că 
n-am încredere în tine, Karede, dar cred că voi dormi mai 
bine dincolo de strâmtori. 

— Matrim Cauthon este soțul meu, zise înalta doamnă pe 
un ton clar şi răspicat. Toată lumea încremeni locului. Matrim 
Cauthon este soțul meu. 

Karede avu senzaţia că primise un nou șut de la Hartha. 
Nu, nu de la Hartha. De la Aldazar. Ce nebunie mai era şi as- 
ta? Cauthon arăta de parcă ar fi privit o săgeată ce se îndrep- 
ta spre el, ştiind că nu avea nicio şansă să se ferească de ea. 

— Afurisitul de Matrim Cauthon este soțul meu. Acesta 
este cuvântul pe care-l foloseşti, nu-i așa? 

Acesta trebuia să fie un coșmar. 

Trecu un minut înainte ca Mat să poată vorbi. Arde-l-ar 
focu', părea să-i ia o afurisită de oră înainte să se poată mișca. 
Când reuși s-o facă, își smulse pălăria de pe cap, se îndreptă 
cu pași mari spre Tuon şi apucă frâiele „briciului”. Ea îl privi 
cu superioritate, cu expresia rece a unei regine ce ședea pe 
un afurisit de tron. Toate acele bătălii, vreme în care zarurile 
îi zornăiseră în cap, toate acele încăierări şi raiduri, iar ele 
trebuiau să stea în loc atunci când ea rostea câteva cuvinte. Ei 
bine, măcar de data aceasta el ştia ce se întâmplase de era de 
rău augur pentru afurisitul de Mat Cauthon. 

— De ce? Adică, ştiam că o vei face mai devreme sau mai 
târziu, dar de ce acum? Te plac, poate mai mult de-atât, și îmi 
place să te sărut - lui i se păru că Karede mârâi -, dar tu nu 
te-ai comportat ca o femeie îndrăgostită. Ai fost ca de gheață 
jumătate din timp, iar restul timpului ţi l-ai petrecut ca să mă 
scoţi din sărite. 

— Îndrăgostită? Tuon părea mirată. Poate că vom ajunge 
să ne iubim unul pe celălalt, Matrim, dar mereu am ştiut că 

mă voi căsători ca să slujesc Imperiul. Cum adică, ai știut că 
voi rosti aceste cuvinte? 

— Spune-mi Mat. 

Doar mama lui îi spunea Matrim, atunci când dădea de 
bucluc, şi surorile lui, atunci când purtau povești ca să îl bage 
în bucluc. 

— Numele tău este Matrim. La ce te refereai? 

El oftă. Femeia nu cerea mult, doar să se facă voia ei. La 
fel ca toate femeile pe care le cunoscuse el vreodată. 

— Am trecut printr-un ter'angreal într-un alt loc, o altă 
lume, poate. Oamenii de-acolo nu sunt chiar oameni - sea- 
mănă cu niște şerpi dar îţi răspund la trei întrebări, iar răs- 
punsurile lor sunt întotdeauna adevărate. Unul pe care l-am 
primit eu a fost acela că mă voi însura cu Fiica celor Nouă 
Luni. Dar nu mi-ai răspuns la întrebare. De ce acum? 

Tuon se aplecă din șa, cu un zâmbet slab întipărit pe buze. 
Și îl lovi tare în creştet cu noadele degetelor! 

— Superstiţiile tale sunt îndeajuns de rele, Matrim, dar 
n-am să-ți tolerez minciunile. E o minciună nemaipomenită, 
adevărat, dar tot minciună e. 

— E adevărul gol-goluţ, jur pe Lumină, protestă el, trân- 
tindu-șşi pălăria pe cap. Poate avea să îl protejeze cât de cât. 
Te-ai putea dumiri singură dacă ţi-ai îngădui să vorbeşti cu o 
aes sedai. Ele ți-ar putea povesti despre aelfinni și eelfinni. 

— Ar putea fi adevărat, interveni Edesina, ca şi când ar 
vrea să dea o mână de ajutor. Poţi ajunge la aelfinni printr-un 
ter'angreal din Stânca din Tear, așa am înțeles, şi se spune că 
aceștia îți dau răspunsuri adevărate. 

Mat îi aruncă o privire furioasă. Ce mai de ajutor era cu 
„aşa am înțeles” și cu „se spune”. Tuon continua să îl priveas- 
că fix ca și când Edesina nu și-ar fi deschis gura. 

— Eu ţi-am răspuns la întrebare, Tuon, aşa că acum e 
rândul tău. 

— Ştii că damanele pot proroci viitorul? 

Ea îi aruncă o privire severă, cel mai probabil așteptân- 
du-se ca el să numească acest lucru superstiție, însă acesta 
încuviință scurt din cap. Unele aes sedai puteau proroci vii- 
torul. De ce nu și o damane? 

— l-am cerut Eidyei să mi-l prorocească pe-al meu cu pu- 
țin timp să acostez în portul din Ebou Dar. lată ce mi-a zis: 


„Fereşte-te de vulpoiul care face corbii să-și ia zborul, căci 
are să se însoare cu tine și are să te ducă cu el. Fereşte-te de 
bărbatul care-şi aminteşte chipul lui Aripă-de-Şoim, căci el 
are să se însoare cu tine și are să te elibereze. Fereşte-te de 
bărbatul cu mâna roșie, el are să se însoare cu tine și nimeni 
altul”. Inelul tău mi-a atras privirea prima oară. El își pipăi 
inelul lung fără să-și dea seama, iar ea zâmbi. Era un zâmbet 
mic, dar tot zâmbet era. O vulpe care pare să sperie doi corbi 
ce își iau zborul şi nouă semiluni. Sugestiv, nu-i așa? Și tocmai 
acum, ai îndeplinit cea de-a doua parte, prin urmare am fost 
sigură că eşti tu. 

Selucia scoase un sunet gutural, iar Tuon își mişcă dege- 
tele. Femeia mică şi pieptoasă se supuse, aranjându-și bas- 
maua, dar privirea pe care i-o aruncă lui Mat ar fi trebuit să 
fie însoţită de un pumnal. 

El râse cu întristare. Sânge și cenușă. Inelul era doar o 
mostră a unui cioplitor, pe care îl cumpărase doar pentru că i 
se potrivise pe deget; el ar renunţa la acele amintiri ale chi- 
pului lui Aripă-de-Șoim și la celelalte amintiri vechi dacă își 
putea scoate din minte afurisiții aceia de şerpi; totuși, toate 
acestea îi aduseră o soție. Oastea Mâinii Roșii n-ar fi existat 
niciodată fără acele amintiri vechi despre bătălii. 

— Mie mi se pare că a fi ta'veren are aceleaşi efecte asu- 
pra mea ca asupra oricui altcuiva. Pentru o clipă, el crezu că 
ea avea să-l lovească din nou cu noadele degetelor. Un ulti- 
mul sărut înainte să pleci? 

— N-am chef acum, zise ea pe un ton rece. Călăul reveni- 
se. Toţi prizonierii aveau să fie condamnaţi pe loc. Poate mai 
târziu. Te poți întoarce în Ebou Dar cu mine. Ocupi un loc de 
onoare în Imperiu acum. 

El nu şovăi înainte să dea negativ din cap. Nu îi aștepta 
niciun loc de onoare pe Leilwin sau pe Domon, iar surorile 
aes sedai şi Oastea nu aveau loc defel. 

— Următoarea dată când voi vedea seanchani, mă aştept 
să fie undeva pe un câmp(81), Tuon. Arză-l-ar focu', așa va fi. 
Destinul lui părea să-l poarte într-acolo, indiferent ce făcea. 


81 În textul original, propoziţia este: „I expect it will be on the 
field somewhere”. În acest context, the field se traduce prin câmpul 
de luptă. (n.red.) 

— Nu-mi eşti vrăjmaș, soțul meu, zise ea pe un ton rece, 
dar eu trăiesc pentru a sluji imperiul. (82) 

— Ei bine, cred c-ar fi mai bine să-ți strângi lucrurile... 

El tăcu atunci când auzi sunetul scos de copitele unui cal 
care se apropia în galop ușor. 

Vanin îşi struni calul cenușiu lângă Tuon, le aruncă o pri- 
vire lui Karede şi celorlalte Gărzi ale Morții, apoi scuipă prin 
strungăreațţă şi se sprijini de măciulia înaltă a şeii. 

— Sunt vreo zece mii şi mai bine de soldați într-un orășel 
cam la vreo cinci mile depărtare de-aici, spre apus, îi spuse 
bărbatul dolofan lui Mat. Doar unul e seanchan, din câte am 
putut afla. Restul sunt altarani, taraboneri, amadiciani. Toţi 
călare. Problema e că pun întrebări despre indivizi care poar- 
tă o armură ca asta. Arătă cu capul spre Karede. Şi circulă 
zvonul că acela dintre ei care o va ucide pe fata ce seamănă 
mult cu înalta doamnă va primi o sută de mii de coroane de 
aur. Le curg deja balele. 

— M-aş putea furișa pe lângă ei, zise Karede. 

Pe fața lui aspră se citea o expresie iubitoare, dar vocea 
lui suna ca o sabie care era scoasă din teacă. 

— Şi dacă nu vei reuşi? îl întrebă încet Mat. Nu se află atât 
de aproape din pură întâmplare. Poate ţi-au adulmecat mi- 
rosul. Ar putea avea nevoie doar de încă un miros ca să o uci- 
dă pe Tuon. 

Faţa lui Karede se întunecă. 

— Ai de gând să te dezici? 

O sabie scoasă din teacă ce ar putea fi folosită în curând. 
Mai rău, Tuon era atentă și îl privea pe Mat ca şi când ar fi 
fost un călău adevărat. Arză-l-ar focu', dacă ea murea, ceva 
avea să se rupă înlăuntrul lui. Şi singura cale de a împiedica 
acest lucru, de a se asigura că împiedica acest lucru, era să 
facă ceva ce ura mai mult decât munca. Cândva, crezuse că a 
purta bătălii, oricât de mult detesta acest gând, era un lucru 
mai bun decât munca. Cei aproape nouă sute de morți în de- 
curs de câteva zile îl făcuseră să se răzgândească. 


82 Traducerea este incompletă. Răspunsul lui Mat continuă cu: 
„You're not my enemy, but your Empire is.”; „Tu nu-mi eşti inamic, 
dar imperiul tău îmi este”, după care urmează răspunsul lui Tuon. 
(n.red.) 


— Nu, zise el. Ea va merge cu tine. Dar îmi vei lăsa o du- 
zină de Gărzi ale Morții şi câţiva Grădinari. Dacă vrei să te 
scap de oamenii ăştia, trebuie să îi fac să creadă că eu sunt tu. 

Tuon renunţă la majoritatea veșmintelor pe care i le cum- 
părase Matrim, deoarece urma să călătorească fără prea mul- 
te bagaje. Mănunchiul mic de boboci roșii de trandafir din 
mătase, pe care i-l oferise el, îl băgă în desagă, împăturit în- 
tr-o bucată de pânză, cu aceeași grijă de parcă ar fi fost din 
sticlă. Cum nu avea de la cine să-și ia rămas-bun în afară de 
jupâneasa Anan - avea să ducă dorul discuţiilor lor - ea şi 
Selucia fură repede gata de călătorie. Mylen zâmbi atât de 
larg când o văzu, încât ea fu nevoită să o mângâie pe micuța 
damane. Se părea că se dusese vorba despre cele întâmplate, 
căci, în timp ce străbateau tabăra călare, cu Gărzile Morţii în 
urma lor, bărbații din Oaste se ridicau în picioare şi se încli- 
nau în fața ei. Semăna foarte mult cu o vizită de inspecție a 
regimentelor din Seandar. 

— Ce părere ai despre el? îl întrebă ea pe Karede odată ce 
se îndepărtară de soldați și îşi continuară drumul în galop ușor. 

Nu era nevoie să spună la care „el” se referea. 

— Nu sunt în măsură să-mi exprim părerea, înaltă doam- 
nă, zise el pe un ton grav. Îşi întorcea capul, supraveghind cu 
atenție copacii din jurul lor. Eu slujesc imperiul și împără- 
teasa, fie-i viața veşnică. 

— Cum facem toţi, generale de stindard. Dar îţi cer să-ți 
spui părerea. 

— Este un general bun, înaltă doamnă, răspunse el, fără 
să şovăie. Curajos, dar nu excesiv de curajos. Nu cred că se va 
lăsa omorât doar ca să arate cât de curajos este. Și este... 
adaptabil. Un bărbat cu o fire complexă. Și dacă-mi va fi cu 
iertare, înaltă doamnă, un bărbat care este îndrăgostit de 
domnia ta. Am văzut cum te privea. 

Îndrăgostit de ea? Posibil. Ea credea că ar putea ajunge să 
îl iubească. Se spunea că mama şi tatăl ei se iubiseră. Un băr- 
bat cu o fire complexă? Matrim Cauthon făcea ca o ceapă să 
semene cu un măr! Ea îşi trecu o mână peste creştet. Încă nu 
se obișnuise cu senzaţia pe care i-o dădea părul de pe cap. 

— Primul lucru de care am nevoie este o lamă. 

— Ar fi mai bine să așteptăm până când vom ajunge în 
Ebou Dar, Înaltă Doamnă. 

— Nu, zise ea cu blândeţe. Dacă voi muri, vreau să mor 
așa cum sunt eu. Mi-am scos vălul. 

— Cum porunceşti, Alteță. 

Zâmbind, el salută, lovindu-se cu pumnul înmănușat sufi- 
cient de tare în piept, astfel încât se auzi sunetul metalic de 
oţel pe oţel. 

— Dacă vom muri, atunci vom muri aşa cum suntem. 


CAPITOLUL 37 
Prinţul corbilor 


Stând sprijinit pe măciulia înaltă a şeii, cu arma ashanda- 
rei pusă de-a curmezișul grumazului lui Cimpoiaș, Mat privi 
încruntat cerul. Soarele trecuse bine de zenit. Dacă Vanin și 
Gărzile Morţii nu aveau să se întoarcă în curând, el se putea 
trezi ducând o bătălie cu soarele în ochii arbaletrierilor, sau 
mai rău, pe înserate. Cel mai rău dintre toate, nori negri atâr- 
nau amenințători deasupra munților spre răsărit. Un vânt nă- 
prasnic sufla dinspre miazănoapte. Nu era semn bun. Ploaia 
avea să îngreuneze situaţia. Săgeţile arbaletelor nu ajungeau 
departe pe ploaie. Ei bine, cu puţin noroc, ploaia avea să mai 
întârzie câteva ore, deşi nu observase ca norocul să îl scu- 
tească de a se uda până la piele. Nu îndrăznise să aștepte pâ- 
nă în ziua următoare. Indivizii aceia care o vânau pe Tuon 
puteau da din nou de urma oamenilor lui Karede, iar atunci 
avea să fie nevoit să încerce să îi atace sau să organizeze o 
ambuscadă și să acționeze înainte ca aceştia să apuce să îl 
prindă pe Karede. Era mai bine să îi facă să vină într-un loc 
ales de el. Nu fusese greu să găsească locul potrivit, între co- 
lecţia de hărţi a jupânului Roidelle pe de o parte și Vanin și 
celelalte iscoade pe de altă parte. 

Aludra se agita în privința unuia dintre tuburile ei înalte, 
cu întărituri din metal, codițele ei împletite cu mărgele as- 
cunzându-i fața în vreme ce examina ceva la baza largă din 
lemn. El şi-ar fi dorit ca ea să fi rămas cu animalele de povară, 
cum o făcuseră Thom şi jupâneasa Anan. Până și Noal fusese 
dispus să rămână, fie doar ca să îi ajute pe Juilin şi pe Amathera 
să se asigure că Olver nu-și lua tălpășița ca să privească bătă- 
lia. Băiatul murea de nerăbdare, ceea ce putea duce la a muri 

de-a binelea. Lucrurile stătuseră destul de prost când doar 
Harnan şi ceilalți trei îl corupseseră pe Olver; acum, jumătate 
dintre bărbaţi îl învățau cum să mânuiască o sabie sau un 
pumnal sau cum să se bată cu pumnii şi cu picioarele și, apa- 
rent, îi umpleau capul cu poveşti cu eroi după felul în care se 
purta el, implorând să îl însoțească pe Mat în timpul raiduri- 
lor și alte asemenea. Aludra era aproape la fel de rea. Oricine 
ar fi putut folosi chibriturile alea ca să aprindă fitilul odată ce 
ea încărca tubul, dar insista să se ocupe singură de treaba 
asta. Aludra era o femeie neînfricată şi nu prea încântată să 
afle că se găsea în aceeași tabără cu seanchanii, oricât de 
temporară ar fi fost această înțelegere. Din punctul ei de ve- 
dere, era greșit că aceştia aveau să vadă o parte din invențiile 
sale fără a fi ținta acestora. Leilwin și Domon ședeau în șei 
prin apropiere, stând cu ochii pe ea, atât ca să se asigure că 
nu avea să facă ceva nechibzuit, cât și ca să o protejeze. Mat 
spera ca Leilwin să nu facă și ea ceva nechibzuit. Cum se pă- 
rea că era doar un seanchan printre soldaţii împotriva cărora 
aveau să lupte în ziua aceea, ea hotărâse că era în regulă să se 
afle acolo, iar după privirile dușmănoase pe care le arunca în 
direcția lui Musenge şi a celorlalte Gărzi ale Morții, se părea 
că credea că avea ceva să le dovedească. 

Cele trei aes sedai, stând laolaltă cu hăţurile în mâini, arun- 
cau și ele priviri întunecate în direcția seanchanilor, cum o 
făceau și Blaeric și Fen, care-și mângâiau mânerele săbiilor 
poate fără a-și da seama. Joline şi cei doi străjeri ai ei fusese- 
ră singurii îngroziți când Sheraine plecase de bunăvoie cu 
Tuon - de obicei, sentimentele unei aes sedai referitoare la 
un subiect se transferau străjerilor ei -, dar amintirea că pur- 
taseră lesă trebuie să fi fost prea proaspătă pentru Edesina şi 
Teslyn ca ele să se simtă confortabil în preajma soldaţilor 
seanchani. Bethamin și Seta stăteau foarte smerite, cu mâini- 
le împreunate în față, puțin mai încolo de surori. Juganul cu 
părul deschis la culoare o împungea cu botul în umăr pe 
Bethamin, iar femeia înaltă şi oacheșă mai că dădu să îl mân- 
gâie, înainte să îşi lase mâna jos şi să-și reia poziția umilă. Ele 
tot nu voiau să se implice. Joline și Edesina spuseseră acest 
lucru clar şi răspicat, însă se părea că voiau să le suprave- 
gheze îndeaproape pe cele două femei ca să se asigure de 
acest lucru. Femeile seanchane se uitau la orice altceva nu- 


mai la soldaţii seanchani nu. Că veni vorba, Bethamin, Seta și 
Leilwin parcă nici n-ar fi existat din punctul de vedere al lui 
Musenge şi al celorlalți ai lui. Arde-l-ar focu’, atmosfera era 
atât de tensionată, încât el mai că simţea din nou funia spân- 
zurătorii în jurul grumazului său. 

Cimpoiaș lovi cu copita, începând să-și piardă răbdarea 
pentru că stătea atât de mult timp într-un singur loc, iar Mat 
îl bătu uşor pe grumaz, apoi îşi scărpină cicatricea care înce- 
pea să i se formeze pe falcă. Alifiile lui Tuon îl usturaseră atât 
de tare cum spusese ea că aveau să-l usture, dar își făceau 
treaba. Noua colecție de cicatrici cu care se pricopsise îi mai 
provoca mâncărimi încă. Tuon. Soţia lui. Era însurat! Știuse că 
avea să se întâmple asta. Știuse de multă vreme, dar, totuși... 
Însurat. Ar fi trebuit să se simtă... diferit... cumva, dar nu 
simţea nicio diferență. Intenţiona să rămână așa, să-l arză 
focu' dacă n-o făcea! Dacă Tuon se aștepta ca Mat Cauthon să 
se așeze la casa lui, să renunţe la jocurile de noroc sau la alte 
asemenea, atunci avea să aibă parte de o surpriză. El bănuia 
că trebuia să renunţe a mai alerga după fuste, darămite să le 
mai și prindă, dar tot avea să se bucure să le danseze. Și să le 
privească. Numai că nu atunci când se afla în compania ei. 
Arde-l-ar focu’ dacă știa când avea să se întâmple acest lucru. 
Nu avea de gând să meargă nicăieri unde ea putea domina, ea 
şi poveștile ei despre paharnici și grăjdari şi despre căsătoria 
în slujba imperiului. Ce legătură avea căsătoria cu el cu a sluji 
imperiului aceluia afurisit!? 

Musenge îi lăsă pe cei zece soldaţi şi cinci ogieri în armuri 
roşu cu negru și îşi mână la trap juganul negru, apropiindu-se 
de Mat. Din câte putea vedea Mat fără o examinare amănun- 
țită, calul avea o constituţie bună, fiind clădit atât pentru vi- 
teză, cât şi pentru rezistență. Musenge părea şi el clădit pen- 
tru rezistenţă. Era un bărbat îndesat şi apatic, avea faţa obo- 
sită, dar aspră, iar ochii îi semănau cu două pietre lustruite. 

— Iertare, Alteță, zise el cu acel accent tărăgănat, lovind 
cu pumnul înmănușat în platoșă, dar n-ar trebui ca oamenii 
să se întoarcă la treabă? 

Bolborosea cuvintele mai rău decât Selucia. Aproape ne- 
inteligibil. 

— Pauza lor de odihnă s-a întins cam mult. Mă îndoiesc că 
vor reuși să termine de ridicat zidul înainte să sosească tră- 
dătorul. 

Mat se întrebase cât timp avea să-i ia până să pomenească 
de asta. Se așteptase s-o facă mai devreme. 

Cu coifurile cu partea din față deschisă scoase de pe cap, 
dar cu platoşele pe ei, arbaletrierii ședeau pe pământ în spa- 
tele unui zid lung și curbat, poate cât o treime de cerc, format 
din pământul rezultat din săparea unei tranșee adânci de 
aproape un metru și jumătate şi a unei păduri de țăruşi ascu- 
țiți înfipţi în pământul din fața zidului, care se întindea puțin 
mai încolo de capetele tranşeei. O terminaseră de săpat în- 
tr-un timp scurt. Infanteria trebuia să mânuiască lopata, să- 
păliga(83) şi toporul cu aceeaşi pricepere cu care mânuiau 
armele. Chiar și cavaleria trebuia să facă asta, dar era mai greu 
să îi convingi pe călăreți. Pedestrașii știau că era mai bine să 
existe ceva între tine şi vrăjmaşul tău, dacă acest lucru era 
posibil. Acum, uneltele zăceau împrăștiate de-a lungul tran- 
şeei. Unii bărbaţi aruncau zarurile, alții se odihneau pur şi 
simplu, ba chiar trăgeau un pui de somn. Soldaţii dormeau 
ori de câte ori li se oferea ocazia. Câţiva citeau din cărți, ca să 
vezi! Citeau! Mandevwin se plimba printre ei, pipăindu-și pe- 
ticul de pe ochi şi aplecându-se când și când ca să îi spună câ- 
teva vorbe vreunui purtător de stindard. Singurul lăncier pre- 
zent, care stătea în picioare lângă calul lui și care nu trăda 
niciun semn că ar avea vreo legătură cu arbaletrierii, nu ținea 
în mână o lance, ci mai degrabă o hampă lungă de stindard, 
învelită pe jumătate în piele. 

Era terenul perfect pentru ceea ce avea de gând să facă 
Mat. Aproape două mile de pajiște presărată cu flori de câmp 
şi câteva tufișuri joase se întindea de la zid până la copacii 
înalți de la capătul dinspre apus. Spre miazănoapte, se întin- 
dea o mlaștină cu apă neagră, plină cu stejari și cu câţiva co- 
paci ciudaţi, cu flori albe, care aduceau cu niște rădăcini groa- 
se, cu un lac la marginea dinspre apus și o pădure dincolo de 
acel lac. Un râuleț curgea la sud de această mlaștină, la o ju- 
mătate de milă în spatele lui Mat, înainte să o cotească spre 


83 Mattock, în textul original. Substantivul desemnează săpă- 
liga, dar şi târnăcopul. Or, tranşeele nu se sapă cu săpăliga... (n.red.) 


apus, în stânga lui. Era un râuleţ, dar suficient de lat şi de 
adânc, încât caii să fie nevoiţi să înoate în el. Nicio săgeată nu 
putea ajunge până la malul îndepărtat. Exista o singură cale 
prin care un atacator putea ajunge la zid. Să vină direct spre el. 

— Atunci când vor veni, nu vreau ca ei să se oprească și 
să numere câți oameni în roşu și negru sunt aici, răspunse el. 
Musenge se încordă uşor dintr-un oarecare motiv. Vreau să 
vadă un zid neterminat şi unelte împrăștiate pe pământ, de- 
oarece am aflat că ei se află prin apropiere. Făgăduinţa de a 
primi o sută de mii de coroane de aur trebuie să le fi făcut 
sângele să clocotească, dar eu vreau să fie prea încântați ca să 
mai poată gândi limpede. Ne vor considera vulnerabili, cu 
apărarea incompletă și, cu puțin noroc, vor ataca imediat. Se 
vor gândi că poate jumătate dintre ei vor muri atunci când 
noi vom pierde, dar asta nu va face decât să sporească şansa 
ca unul dintre cei rămași să primească galbenii. Se vor aştep- 
ta ca noi să rezistăm doar unei singure salve. Îşi lovi palmele 
deolaltă, iar Cimpoiaş se foi. Apoi, capcana se închide. 

— Totuși, Alteță, am vrea să avem mai mulţi dintre arba- 
letrierii dumneavoastră. Au auzit că ați putea avea în jur de 
treizeci de mii. 

Musenge îl auzise spunându-i lui Tuon că avea să lupte și 
împotriva seanchanilor. Bărbatul încerca să obțină informații. 

— Am mai puțini decât am avut, zise Mat, făcând o grimasă. 

Victoriile lui nu fuseseră obţinute cu multă vărsare de 
sânge, dar nici departe de asta nu fuseseră. În jur de patru 
sute de arbaletrieri zăceau în mormintele altarane şi aproape 
cinci sute de soldaţi ai cavaleriei. Era un număr destul de mic 
de victime, având în vedere evenimentele, dar el prefera să 
nu existe niciun fel de măcel. 

— Dar cei care mi-au rămas sunt de-ajuns pentru ziua de azi. 

— Cum spuneți, Alteță. 

Vocea lui Musenge era atât de neutră, încât ai fi zis că vor- 
bea despre prețul fasolei boabe. Ciudat. Nu avea aerul unui 
bărbat nepăsător. 

— Am fost întotdeauna pregătit să-mi dau viața pentru ea. 

Nu era nevoie să spună la care „ea” se referea. 

— Presupun că și eu sunt, Musenge. 

Lumină, credea că vorbea serios! Da, chiar vorbea serios. 
Asta însemna că era îndrăgostit? 

— Dar e mai bine să trăim pentru ea, nu ești de acord? 

— N-ar trebui să vă puneţi armura, Alteță? 

— N-am de gând să mă apropii prea mult de locul bătăliei 
ca să am nevoie de armură. Un general care îşi scoate sabia 
şi-a pus deoparte sceptrul şi a devenit un soldat de rând. 

Nu facea decât să îl citeze din nou pe Comadrin - părea să 
facă asta des atunci când vorbea despre militărie; pe de altă 
parte, bărbatul știuse cam tot ce se putea şti despre acest meş- 
teșug. Doar cita. Cu toate acestea, părea să îl fi impresionat pe 
bărbatul cu fața înăsprită de vreme, care îl salută din nou și îi 
ceru permisiunea, înainte să se întoarcă la oamenii lui. Mat 
era ispitit să îl întrebe care era treaba cu tâmpenia asta de 
„Alteţă”. Cel mai probabil, era doar un mod al seanchanilor de 
a-l numi „senior”, dar nu auzise nimic de genul acesta în Ebou 
Dar, iar acolo fusese înconjurat de seanchani. 

Cinci siluete ieşiră din pădurea de la marginea pajiștii, dar 
nu avu nevoie de un ochean ca să îi recunoască. Cei doi ogieri 
în armuri cu dungi roșii şi negre l-ar fi lămurit chiar dacă si- 
lueta mătăhăloasă a lui Vanin nu ar fi fost suficient de grăi- 
toare. Bărbaţii călare înaintau în galop, însă ogierii ţineau pa- 
sul cu ei, fluturându-și brațele şi legănându-și topoarele ca 
fierăstraiele unui joagăr. 

— Cei înarmați cu praștii, pregătiți-vă! strigă Mat. Restul 
luați în mână o lopată! 

Aparenţele trebuiau păstrate. 

În vreme ce majoritatea arbaletrierilor se împrăştiau şi 
luau uneltele în mâini, prefăcându-se că lucrau la tranșee și la 
zid, alți cincizeci își puseră coifurile pe cap şi se aliniară în fața 
Aludrei. Bărbaţi înalți, aceştia aveau încă asupra lor săbii cu 
tăişurile scurte pe care le numeau „spintecătoare de pisici”, 
dar în loc de arbalete, ei erau înarmaţi cu niște prăjini lungi 
de un metru și jumătate, cu praștii legate de ele. El ar fi pre- 
ferat să fie mai mult de cincizeci, dar Aludra nu avea îndea- 
juns de mult praf. Fiecare bărbat purta o curea de material 
prevăzută cu buzunare de-a curmezișul platoșei sale și în 
fiecare buzunar se găsea un cilindru butucănos din piele, nu 
mai mare decât pumnul unui bărbat, cu o bucată de fitil ne- 
gru ieșind dintr-un capăt. Aludra nu îi găsise încă un nume 
fistichiu. Dar avea să inventeze unul. Era genul care se dădea 
în vânt după nume fistichii. „Dragoni” şi „ouă de dragoni”. 


Unul câte unul, bărbaţii ridicau fitilurile pe care ea le aprin- 
dea cu un chibrit. Făcea asta repede, folosind fiecare chibrit 
până când băţul lung ardea până aproape de vârfurile dege- 
telor ei. Însă nu se strâmba. Doar arunca băţul şi aprindea un 
altul în vreme ce le spunea celor cu praștii să se miște mai 
repede pentru că rămânea fără chibrituri. Lumină, se zgârcea 
să le folosească. Mai avea încă cinci cutii din câte știa Mat. 
Când se întorcea cu spatele la ea, fiecare bărbat punea fitilul 
care fumega între dinți și fixa un cilindru în praștie în vreme 
ce se apropia de zid. Existau spaţii mari între cei cu praștiile. 
Trebuiau să acopere toată lungimea zidului. 

— A sosit vremea să-ți pui oamenii pe poziţii, Musenge, 
zise Mat cu voce tare. 

Gărzile Morții alcătuiră un singur rând împreună cu Gră- 
dinarii. Oricine ar fi aruncat o privire printr-un ochean ar fi 
ştiut cine erau. Lumină, nu era nevoie decât să îi vadă pe ogi- 
eri purtând armuri şi soarele reflectând în nuanţe de roșu și 
negru. lar dacă ar fi stat puţin să se gândească cât de puţine 
Gărzi erau acolo, tot şi-ar fi dat seama că Mat era copleșit nu- 
meric și că exista o singură cale de a afla dacă Tuon era cu el. 

Vanin veni în galop în spatele zidului, sări din şa și începu 
de îndată să-şi plimbe calul cafeniu, cu spume la gură, ca 
acesta să se răcorească. De îndată ce trecu de zid, arbaletrie- 
rii începură să arunce uneltele și se grăbiră să-și pună coifu- 
rile pe cap și să-şi ia arbaletele în mâini. Acestea fuseseră 
aranjate astfel încât bărbaţii să formeze trei rânduri distan- 
țate cu spaţii umplute de cei cu prașştiile. Nu mai avea impor- 
tanță dacă cineva privea din pădure. Ceea ce s-ar fi văzut ar fi 
părut normal. 

Mat îşi mână calul la trap până la Vanin şi descălecă. Cele 
două Gărzi ale Morţii şi cei doi ogieri se duseră să li se alăture 
celorlalți. Nările cailor fremătau din cauză că aceștia gâfâiau, 
însă ogierii nu gâfâiau mai tare decât ei. Unul era Hartha, un 
individ cu ochi reci care părea să dețină un rang apropiat de 
cel al lui Musenge. 

Vanin se încruntă la bărbaţii care nu îşi plimbaseră caii. O 
fi fiind el hoţ de cai, pocăit sau nu, dar nu îi plăcea atunci 
când animalele erau maltratate. 

— Au explodat ca una dintre florile-de-noapte ale ei atunci 
când ne-au zărit, zise el, arătând cu capul spre Aludra. Ne-am 

asigurat că au văzut bine armura aceea dichisită, apoi am lu- 
at-o din loc de îndată ce ei au început să încalece. Vin tare din 
urmă. Mai tare decât ar trebui. Scuipă pe pământ. Nu le-am 
văzut prea bine caii, dar mă îndoiesc că vor rezista cu toţii în 
cursa asta nebunească. Unii vor ceda înainte s-ajungă aici. 

— Cu cât mai mulți, cu atât mai bine, zise Mat. Cu cât vor 
ajunge mai puţini, cu atât va fi mai bine. 

Tot ce voia era să îi ofere lui Tuon un avans de o zi sau 
două în fața lor, fapt datorat cailor lor epuizați. Ar fi ales ori- 
când această variantă în locul unei bătălii, când aceștia ar fi 
ieşit călare din pădure și ar fi hotărât că el avea prea mulți 
oameni ca să fie atacați. După galopul de şase mile de azi, vor 
fi nevoiţi să își lase caii să se odihnească vreme de câteva zile, 
înainte ca aceştia să fie în stare să mai parcurgă vreo distan- 
tă. Vanin își îndreptă privirea încruntată spre el. Alții n-aveau 
decât să-i spună „Seniore” sau „Alteţă”, nu și Chel Vanin. 

Mat râse și îl bătu pe umăr, înainte să se arunce din nou în 
şaua lui Cimpoiaş. Era bine că exista cineva care nu îl conside- 
ra vreun nobil nebun, căruia nu îi păsa dacă era sau nu. Călări 
ca să se alăture surorilor aes sedai, care stăteau pe cai acum. 

Blaeric și Fen, unul călare pe un jugan roșcovan, celălalt 
pe unul negru, îi aruncau priviri aproape la fel de întunecate 
precum cele pe care le îndreptaseră spre Musenge. Încă mai 
suspectau că el avea vreo legătură cu ceea ce păţise Joline. 
Lui îi trecu prin gând să îi spună lui Fen că moţul din vârful 
creștetului său arăta caraghios. Fen se foi în șa și îşi mângâie 
mânerul sabiei. Dacă se gândea mai bine, poate că nu era bi- 
ne s-o facă. 

—...ce v-am spus, le zicea Joline lui Bethamin și Setei, scu- 
turându-şi amenințător un deget. 

Juganul ei negru semăna cu un cal de război, dar nu era. 
Animalul prindea viteză, însă avea o fire blândă precum cea a 
unui mielușel. 

— Dacă vă va trece măcar prin gând să îmbrățișaţi sai- 
darul, veţi regreta. 

Teslyn mârâi cu amărăciune. Îşi mângâie iapa cafenie, cu 
fața albă, o creatură mult mai fâșneaţă decât calul Jolinei, şi 
grăi fără a se adresa cuiva anume: 


— Ea le antrenează pe sălbatice şi se aşteaptă ca acestea 
să fie cuminţi atunci când ea nu e de față. Sau poate crede că 
Turnul va accepta novice care sunt deja prea vârstnice. 

Pete de culoare apărură în obrajii Jolinei, dar se îndreptă 
în şa fără să spună nimic. Cum se întâmpla de obicei, atunci 
când cele două intrau în conflict, Edesina se concentra la alt- 
ceva, în cazul de față la a-şi „mătura” praful inexistent de pe 
poalele despicate. Exista îndeajuns de multă tensiune ca să te 
îneci cu ea. 

Brusc, călăreţii începură să dea năvală de printre copacii 
de la capătul îndepărtat al pajiștii într-un şuvoi care se trans- 
formă într-un lac răsfirat de lănci cu vârfuri din oţel. Ei îşi 
struniră caii, fără îndoială surprinși de ceea ce vedeau dina- 
intea lor. Se părea că nu se prăbuşiseră atât de mulți cai pe 
cât nădăjduise Mat. Își scoase ocheanul din carcasa legată de 
măciulia şeii şi-l duse la ochi. Tarabonerii erau ușor de de- 
pistat, căci aveau văluri din zale ce le acopereau fețele până 
sub ochi, dar ceilalți purtau tot soiul de coifuri, rotunde sau 
conice, cu bare de protecţie sau fără ele. El văzu chiar niște 
coifuri tairene crestate, cu toate că acest lucru nu însemna că 
printre ei erau şi taireni. Majoritatea oamenilor foloseau ori- 
ce fel de armură găseau. „Nu te gândi, își zise el. Femeia este 
aici. Cele o sută de mii de coroane de aur aşteaptă. Să nu...” 

Un sunet ascuţit de corn seanchan răsună, estompat din 
cauza depărtării, iar călăreţii începură să înainteze la pas, răs- 
firându-se deja dincolo de marginile zidului. 

— Desfășoară flamura, Macoll! porunci Mat. 

„Aşadar, nenorociţii aceștia credeau că veneau să o ucidă 
pe Tuon, ai?” 

— De astă dată, le vom da de știre cine are să îi ucidă. 
Mandevwin, preia comanda! 

Mandevwin îşi întoarse calul cu fața spre soldați. 

— Fiți pregătiți! strigă el, iar subofițerii și purtătorii de 
stindarde transmiseră mai departe ordinul. 

Macoll scoase carcasa din piele, desprinzând-o cu băgare 
de seamă de şa, iar flamura începu să fluture în bătaia vân- 
tului. Era un pătrat alb cu margini roșii, în mijlocul căruia se 
vedea o mână mare roșie şi deschisă. Sub aceasta, brodate cu 
fir roșu, stăteau scrise următoarele cuvinte: Dovie'andi se 
tovya sagain. „A sosit vremea să aruncăm zarurile”, gândi 

Mat, traducând fraza. Și aşa şi era. Îl văzu pe Musenge privind 
flamura. Părea foarte calm pentru un bărbat care vedea zece 
mii de lănceri venind spre el. 

— Eşti pregătită, Aludra? strigă Mat. 

— Fireşte că sunt pregătită, răspunse ea. Doar că-mi do- 
resc să îi fi avut aici pe dragonii mei! 

Musenge își îndreptă atenţia spre ea. Arde-o-ar focu’, tre- 
buia să aibă grijă ce vorbea! Mat voia ca dragonii aceia să fie 
un şoc pentru seanchani atunci când aveau să îi înfrunte pen- 
tru prima oară. 

Când se aflară la aproximativ o mie de metri de zid, lănci- 
erii începură să înainteze la trap, iar când ajunseră la vreo 
cinci sute de metri, aceștia începură să galopeze, dar nu atât 
de tare cum ar fi putut s-o facă. Caii aceia erau deja obosiţi 
după ce alergaseră o distanţă atât de mare. Aceştia se mişcau 
greoi. Niciunul dintre lăncieri nu descălecase încă. Urmau să 
o facă atunci când aveau să ajungă la aproximativ o sută de 
metri depărtare. Unii dintre ei țineau în mâini flamuri care 
fâlfâiau în aer în spatele lor, un nod mare roșu ici, un mă- 
nunchi verde acolo. Acestea puteau fi culori ale Caselor sau 
puteau să indice companiile de mercenari. Copitele cailor 
scoteau un zgomot asemănător cu bubuitul unui tunet în de- 
părtare. 

— Aludra! strigă Mat, fără să privească în spate. 

Bubuitul găunos și mirosul înecăcios de pucioasă anunțau 
că tuburile lansaseră în aer floarea de-noapte. Un sunet asur- 
zitor. Explozia unor dâre roșii pe cer. Câțiva călăreți care îna- 
intau în galop arătară cu degetul ca și când ar fi fost uluiți. 
Niciunul dintre ei nu privi în spate ca să îl vadă pe Talmanes 
în fruntea celor trei companii de cavalerie care ieşeau din pă- 
durea de dincolo de lac. Aceştia își lăsaseră lăncile cu caii de 
povară, dar fiecare dintre ei era înarmat cu un arc. Răsfirân- 
du-se într-un singur rând, începură să înainteze în urma călă- 
reților care galopau, mărind viteza gradual. Călăriseră mult 
noaptea trecută, dar nu își obosiseră caii, iar aceştia se odih- 
niseră toată dimineața. Distanţa dintre cele două grupuri de 
călăreți începu să se micșoreze. 

— Primul rând! strigă Mandevwin când călăreţii ajunseră 
la o distanţă de trei sute de metri. Trageţi! 


Mai bine de o mie de săgeți țâșniră ca niște dungi negre în 
aer. Rândul din față se aplecă imediat ca să își prindă mani- 
velele de arbalete, iar cei din al doilea rând își ridicară armele. 

— Al doilea rând! strigă Mandevwin. Trageţi! 

Alte o mie de săgeți țâșniră spre călăreţii care se apropiau. 

De la acea depărtare, săgețile nu puteau străpunge plato- 
şele, în ciuda faptului că vârfurile lor erau menite să facă 
acest lucru, însă bărbații cu picioarele rănite se prăbușiră din 
şa, iar cei cu braţele rănite își struneau caii, încercând cu 
disperare să oprească șuvoiul de sânge. lar caii... O, Lumină, 
bietele animale! Caii se prăbușeau cu sutele, unii lovind cu 
picioarele și țipând, chinuindu-se să se ridice în picioare, alţii 
nu se mai ridicau, mulți dintre ei făcând alţi cai să se împie- 
dice de ei. Călăreţii azvârliţi din şa se prăbușeau pe pajiște și 
erau călcaţi în picioare de călăreţii care veneau din spate. 

— Al treilea rând! Trageţi! strigă Mandevwin și, de îndată 
ce acele săgeți țâșneau în aer, al patrulea rând se ridica în pi- 
cioare. 

— Primul rând! strigă Mandevwin. Trageţi! Şi alte o mie 
de săgeți continuau măcelul. Al doilea rând! Trageţi! 

Desigur, atacul nu se desfășura doar dintr-o parte, ca în 
cazul unei ambuscade. Unii dintre călăreţii care galopau îşi 
azvârliră lăncile şi îşi scoseseră arcurile. Săgeţile începură să 
cadă deasupra arbaletrierilor. Nu era treabă uşoară să tragi 
cu precizie din şaua unui cal care galopa, iar la început, dis- 
tanța fu prea mare ca săgețile să fie letale, însă mai mulți băr- 
baţi se chinuiau să își fixeze săgeata în arbaletă din cauza 
unei alte săgeți ce le ieşea din braț. Zidul le proteja încă pi- 
cioarele. Era o distanță prea mare ca să poată ucide, asta dacă 
nu cumva norocul îl părăsise pe cel vizat. Mat văzu un bărbat 
prăbușindu-se la pământ cu o săgeată înfiptă în ochi şi pe un 
altul cu o săgeată în grumaz. Mai existau și alte goluri în 
rânduri. Soldaţii se mişcau repede ca să le acopere. 

— Poţi să ni te alături când poftești, Joline, zise el. 

— Al treilea rând! Trageţi! 

Sora aes sedai clătină din cap, iritată. 

— Trebuie să fiu în pericol. Încă nu mă simt în pericol. 

Teslyn încuviință din cap. Îi privea pe atacatori de parcă 
aceştia s-ar fi aflat la paradă, şi nu părea deloc interesantă. 

— Dacă ne-ai îngădui Setei şi mie, începu Bethamin, dar 
Joline privi peste umăr cu răceală, iar femeia seanchană se 
potoli și îşi cobori ochii la hăţurile pe care le ținea în mâini. 

Seta zâmbi timid, dar zâmbetul îi dispăru sub privirea se- 
veră a Jolinei. 

— Primul rând! Trageţi! 

Mat îşi ridică ochii spre cer și îngână o rugăciune, care fu 
pe jumătate o înjurătură. Afurisitele astea de femei nu se sim- 
țeau în pericol! EI însuşi se simţea ca și când capul i ar fi stat 
pe butucul călăului! 

— Al doilea rând! Trageţi! 

Talmanes se apropiase deja, anunțându-și prezenţa prin- 
tr-o salvă trasă de patru mii de arcuri de la o distanță de do- 
uă sute de metri, care lăsară câteva şei goale. Micşorând dis- 
tanța, arcașii traseră din nou. Şi din nou. Randurile vrăjmaşi- 
lor păreau decimate de o undă de șoc. Unii îşi întoarseră caii 
şi porniră să atace rândurile lui Talmanes cu lăncile întinse. 
Alții începură să riposteze împotriva ploii lui de săgeți cu ale 
lor. Însă mulţi îşi continuară atacul. 

— Formațţi un pătrat! strigă Mandevwin cu o clipă înainte 
s-o facă Mat. 

Nădăjduia că bărbatul nu dăduse acest afurisit de ordin 
puţin prea târziu. 

Însă soldaţii Oştii erau bine pregătiţi. Cei de pe flancuri se 
duseră în fugă în spate, atât de calmi, încât n-ai fi zis că asu- 
pra lor cădea o ploaie de săgeți, care loveau în platoșe și în 
coifuri. Alteori, nu. Oamenii se prăbuşeau la pământ. Însă cele 
trei rânduri nu își pierdură coeziunea, atunci când formară 
un pătrat gol în centru, în mijlocul căruia se afla Mat. Musenge 
şi ceilalți soldaţi din Gărzile Morţii își scoaseră săbiile, iar 
ogierii îşi ridicau topoarele cu cozile lungi. 

— Cei cu praștiile! strigă Mandevwin. Trageţi de voie! 
Primul rând, spre apus! Trageţi! 

Cei cu praştiile, care se aflau de-a lungul rândului dinspre 
apus, își potriviră prăjinile de care erau prinse praștiile astfel 
încât să poată atinge fitilurile care ieşeau din cilindre de chi- 
briturile pe care le țineau între dinţi și, în vreme ce era lan- 
sată o altă salvă de săgeți, aceștia își legănau praştiile înapoi 
şi în față. Cilindrele negre plutiră aproape o sută de metri 
prin aer, înainte să aterizeze printre călăreţii care galopau. 


Soldaţii își potriveau deja alte cilindre în praștii, înainte să 
cadă primii atacatori. Aludra împletise fiecare fitil cu fire de 
aţă care să indice timpi diferiți de ardere şi fiecare cilindru 
exploda în flăcări cu un zgomot asurzitor. Unele pe pământ, 
altele sus, deasupra capului vreunui călăreț. Arma adevărată 
nu era explozia, deși, dacă un om era nimerit în faţă, era de- 
capitat pe loc. Rămânea drept în șa vreo trei paşi, înainte să 
se prăbuşească la pământ. Nu, Aludra învelise un strat de 
pietricele în jurul prafului din interiorul fiecărui cilindru, iar 
acestea străpungeau carnea mai adânc atunci când loveau 
ținta. Caii ţipau și se prăbuşeau pe pământ, zvârcolindu-se. 
Călăreţii se prăbuşeau și zăceau nemișcați. 

O săgeată atinse mâneca stângă a lui Mat, o alta îi stră- 
punse mâneca dreaptă, doar penele din capăt împiedicând-o 
să nu pătrundă de tot, iar o a treia îi sfâşie umărul drept al 
hainei. El îşi vâri un deget în spatele eșarfei din jurul gruma- 
zului şi trase de ea. Dintr-odată, afurisita i se păru îngrozitor 
de strânsă. Poate că trebuia să se gândească să poarte armu- 
ră în astfel de momente. Flancurile vrăjmașilor începeau să 
se curbeze acum, pregătindu-se să îi învăluie pe arbaletrierii 
din spatele zidului. Oamenii lui Talmanes străpungeau în 
continuare cu săgeți vrăjmaşii aflaţi în partea din spate, însă 
câteva sute dintre ei fuseseră nevoiţi să renunţe la arcuri ca 
să se apere cu săbiile. Era puţin probabil ca toţi caii rămași 
fără călăreți să fi aparținut tarabonerilor sau amadicianilor. 
El lăsase un spaţiu liber în mijlocul rândului de soldaţi, o cale 
de scăpare pentru oricine voia să fugă, însă nimeni nu accep- 
tă această ofertă. Aceștia simțeau mirosul celor o sută de mii 
de coroane de aur. 

— Cred... zise Joline încet. Ba nu, mă simt în pericol acum. 

Teslyn își dădu pur și simplu brațul pe spate și lansă o 
minge de foc mai mare decât un cap de cal. Explozia azvârli în 
aer pământ şi bucăţi din oameni şi din cai. Era şi timpul, fir-ar 
să fie! 

Întorcându-se cu faţa în trei direcții, surorile aes sedai 
începură să azvârle mingi de foc atât de repede cât puteau să 
își mişte braţele, însă distrugerea pe care o provocau nu în- 
cetini atacul. Bărbații aceia trebuie să fi văzut deja că în pă- 
tratul acela nu se afla nicio femeie care să se potrivească cu 
descrierea lui Tuon, dar sângele le clocotea deja și simțeau în 

nări mirosul bogăției. Dacă avea o sută de mii de coroane de 
aur, un om putea duce traiul unui nobil pentru tot restul vie- 
ţii. Pătratul fu încercuit, iar atacatorii se luptau să se apropie 
şi mai mult. Se luptau şi mureau în vreme ce salvele de săgeți 
îi doborau la pământ şi praștiile îi omorau. Un alt zid începu 
să se ridice, alcătuit din oameni și cai morţi sau muribunzi, 
un zid peste care ceilalți încercau să se cațăre călare și sfâr- 
şeau prin a-l îngroșa. Mulţi săreau din şei şi încercau să se 
cațăre pe el şi să treacă dincolo. Săgeţile arbaletelor îi arun- 
cau pe spate. Atât de aproape, săgețile străpungeau platoșele 
precum un cuţit încins tăia untul. Veneau în valuri şi mureau. 

Tăcerea păru să se fi aşternut brusc. Nu era tocmai tăcere. 
În aer se auzea gâfâitul arbaletrierilor care manevraseră ma- 
nivelele cât putuseră de rapid. Şi se auzeau gemetele răniți- 
lor. Undeva, un cal încă mai țipa. Însă Mat nu putea vedea pe 
nimeni în picioare între zidul de morți și locul unde se afla 
Talmanes. Nimeni în şa, în afară de soldaţii ce purtau coifuri 
şi platoşe verzi. Soldaţi care își lăsaseră jos arcurile și săbiile. 
Surorile aes sedai își împreunară mâinile pe măciuliile înalte 
ale șeilor lor. Gâfâiau și ele. 

— S-a sfârşit, Mat! se auzi strigătul lui Talmanes. Cei care 
n-au murit sunt pe moarte. Niciunul dintre neghiobii ăștia nu 
a încercat să fugă. 

Mat clătină din cap. Se așteptase ca aceştia să fie pe ju- 
mătate înnebuniţi de dorința de a pune mâna pe coroanele de 
aur. Dar aceștia fuseseră nebuni de-a binelea. 

Era nevoie să dea la o parte zidul de oameni și caii morți 
astfel încât Mat şi ceilalţi să poată ieşi, iar Talmanes le ordo- 
nă oamenilor săi să se apuce de treabă, prinzând frânghii de 
cai pentru a trage deoparte trupurile neînsuflețite. Nimeni nu 
voia să se cațăre pe ele. Nimeni, în afară de ogieri. 

— Vreau să văd dacă îl pot găsi pe trădător, zise Hartha, iar 
el şi ceilalți şase Grădinari își puseră topoarele pe umăr și căl- 
cară în picioare muntele de trupuri de parcă ar fi fost țărână. 

— Ei bine, măcar am rezolvat problema aceasta, zise Joline, 
tamponându-și fața cu o batistă cu margini dantelate. Bro- 
boane de sudoare i se strânseră pe frunte. Eşti dator, Mat. În 
general, surorile aes sedai nu se amestecă în bătăliile altora. 
Va trebui să mă gândesc cum ai putea plăti. 


Mat ştia foarte bine care era plata la care se gândea ea. 
Era nebună dacă credea că el avea să accepte. 

— Arbaletele au rezolvat problema, marath'damane, zise 
Musenge. 

El îşi scosese coiful, platoşa și haina. Mâneca stângă a că- 
mășii era sfârtecată, astfel încât una dintre celelalte Gărzi să 
îi poată înfăşură un bandaj în jurul locului unde îl străpunse- 
se o săgeată. Mâneca se desprinsese foarte ușor, de parcă cu- 
sătura ar fi fost slăbită. Avea un corb tatuat pe umăr. 

— Arbaletele şi oamenii cu suflet. N-ai avut niciodată așa 
ceva, nu-i aşa, Alteţă(84). Nu era o întrebare. Aceştia și pier- 
derile pe care le-ai suferit. 

— Ți-am spus, zise Mat. Am avut suficient. 

El nu avea de gând să îi dezvăluie bărbatului mai mult de- 
cât era nevoie, dar Musenge încuviință din cap de parcă ar fi 
confirmat totul. 

Până când fusese făcută o deschizătură prin care să poată 
ieşi Mat și ceilalţi, Hartha și Grădinarii se întorseseră. 

— L-am găsit pe trădător, zise Hartha, ridicând de păr un cap. 

Musenge își arcui sprâncenele când văzu fața aceea oa- 
cheșă, cu nas coroiat. 

— Ea va fi foarte interesată să-l vadă, zise el pe un ton 
blând. Blând cât putea fi sunetul unei săbii care era scoasă 
din teacă. Trebuie să i-l ducem. 

— ÎI cunoşti? întrebă Mat. 

— Îl cunoaștem, Alteță. 

Chipul lui Musenge, care dintr-odată păru a fi sculptat în 
piatră, sugera că el nu avea să mai rostească niciun cuvânt 
referitor la acest subiect. 

— Ascultă, vrei să încetezi să mi te mai adresezi astfel? 
Numele meu este Mat. După ziua de azi, aș zice că ai dreptul 
să îl rostești. 

Mat rămase surprins de propriul gest, atunci când își în- 
tinse mâna. 

Expresia aceea împietrită lăsă locul uneia mirată. 


84 În textul original, propoziţia este: „You never had more than 
this, did you, Highness”. Traducerea corectă: „N-ai avut niciodată 
mai mulți de-atât, Alteță.” (n.red.) 

— N-aş putea face asta, Alteță, zise el pe un ton indignat. 
Atunci când ea s-a căsătorit cu tine, tu ai devenit Prinţul Cor- 
bilor. A-ţi rosti numele ar însemna să rămân cu ochii plecați 
pentru totdeauna. 

Mat își scoase pălăria și își trecu degetele prin păr. Le 
spusese tuturor acelora care aveau urechi să audă că lui nu îi 
plăceau nobilii, că nu voia să fie unul, şi vorbise serios. Încă 
mai vorbea serios. lar acum, era unul dintre ei, fir-ar să fie! 
Făcu singurul lucru de care era în stare. Se prăpădi de râs. 


EPILOG 
Nu uita vechea zicală 


Prin încăperea cu pereţi roșii, al cărei tavan avea picturi 
fanteziste cu păsări şi peşti care pluteau printre nori și valuri, 
mişunau conţopişti în veşminte brune. Înaintau grăbiţi pe cu- 
loarele dintre mesele lungi ce acopereau pardoseala. Niciunul 
nu părea să încerce să tragă cu urechea - majoritatea lor pă- 
reau a fi uluiţi -, însă lui Suroth îi displăcea prezenţa lor. Ei 
trebuie să fi auzit frânturi din ceea ce se spunea. Puteau fi 
veşti îngrozitoare. Însă Galgan insistase. Ei trebuiau să facă 
eforturi ca să nu se mai gândească la veştile dezastruoase 
primite de acasă şi toți erau bărbați și femei de încredere. El 
insistase! Bine măcar că bărbatul în vârstă, cu părul alb, nu 
purta uniforma de soldat în dimineața aceea. Pantalonii lui 
largi şi albaştri și haina roşie, scurtă și cu guler înalt, prevă- 
zut cu rânduri de nasturi aurii, ștanțați cu sigiliul lui, repre- 
zentau ultimul răcnet în ceea ce privea moda seanchană, ceea 
ce însemna ultimul răcnet în ceea ce privea moda din impe- 
riu. Atunci când purta armură, sau chiar uniforma roșie, el se 
uita uneori la ea de parcă ar fi fost un soldat aflat sub co- 
manda lui! 

Ei bine, odată ce Elbar îi aducea vestea că Tuon era moartă, 
ea putea porunci ca Galgan să fie ucis. Obrajii lui erau mânjiți 
cu cenușă, ca ai ei. Când corabia făgăduită de Semirhage adu- 
sese vestea despre moartea împărătesei, întreg imperiul fu 
zguduit de rebeliuni. Nu mai exista împărăteasă, nu mai exis- 
ta Fiica celor Nouă Luni. Pentru oamenii de rând, lumea se 
afla pe marginea dezastrului. La fel și pentru unii dintre Cei 
de Sânge. Odată cu moartea lui Galgan şi a altor câţiva, ni- 
meni nu avea să se mai împotrivească dacă Suroth Sabelle 


917 


918 


Meldarath se autoproclama împărăteasă. Ea încerca să nu se 
gândească la noul nume pe care avea să şi-l aleagă. A te gândi 
dinainte la un nume nou aducea ghinion. 

Cu o privire încruntată ce îi încrețea fața, Galgan își cobori 
ochii la harta întinsă dinaintea lor şi își puse unghia lăcuită 
cu roșu pe niște munți care se întindeau de-a lungul coastei 
sudice a ținutului Arad Doman. Suroth nu știa cum se nu- 
meau acei munți. Harta înfățișa tot ţinutul Arad Doman pe ca- 
re se aflau trei însemne, un ic roșu şi două cercuri albe, înși- 
rate cu distanță între ele, de la miazănoapte la miazăzi. 

— Turan a obținut o numărătoare precisă a oamenilor ca- 
re au ieșit din acești munți ca să i se alăture lui lturalde atunci 
când acesta a trecut în Arad Doman, Yamada? 

Efraim Yamada era şi el mânjit cu cenușă, din moment ce 
făcea parte dintre Cei de Sânge, chiar dacă era de rang inferi- 
or. Avea părul tuns în formă de castron şi coadă în locul 
crestei înguste, iar restul capului îi era ras. Doar oamenii de 
rând strânși în jurul mesei, indiferent de ce rang purtau, erau 
fără. Încărunţit şi înalt, purtând o platoşă albastru cu auriu, 
lat în umeri și îngust în şolduri, Yamada încă mai avea ceva 
din frumuseţea din tinereţe. 

— El raportează cel puţin o sută de mii, căpitan-generale. 
Poate jumătate încă pe-atâta. 

— Şi câţi au ieşit după ce Turan a trecut hotarul? 

— Posibil două sute de mii, căpitan-generale. 

Galgan oftă şi îşi îndreptă spatele. 

— Aşadar, Turan are o oaste în fața lui şi o alta în spate, 
foarte probabil toate forțele ținutului Arad Doman, iar dacă 
acestea se vor uni, el va fi copleșit numeric. 

Neghiobul! Afirma ceea ce era limpede ca bună ziua! 

— Turan ar fi trebuit să despoaie Tarabonul de toate să- 
biile şi toate lăncile! izbucni Suroth. Dacă va supraviețui aces- 
tui dezastru, am să poruncesc să i se taie capul! 

Galgan se uită la ea, arcuindu-și o sprânceană albă. 

— Mă îndoiesc că Tarabonul este suficient de loial ca să 
sprijine asemenea lucru, zise el pe un ton sec. Și-apoi, el are 
damane şi rakeni. Aceştia ar trebui să echilibreze balanța. Că 
veni vorba despre damane şi rakeni, am iscălit ordinul care o 
ridică pe Tylee Khirgan la rangul de general-locotenent, de- 
venind astfel una dintre Cei de Sânge de rang inferior, deoa- 


rece tu ai tot șovăit, precum și ordinele ca majoritatea acelor 
rakeni să se întoarcă în Amadicia şi Altara. Chisen n-a desco- 
perit încă cine a provocat acea mică neplăcere din nord și 
nu-mi place ideea că indiferent cine ar fi fost, stă la pândă ca 
să îl atace pe Chisen de îndată ce acesta se va întoarce pe la 
Trecătoarea Molvaine. 

Suroth şuieră, strângând în pumni poalele cu fâșii albas- 
tre, înainte să apuce să se stăpânească. Nu avea de gând să-l 
lase pe bărbat să o facă să dea dovadă de slăbiciune! 

— Te întreci pe tine însuţi, Galgan, zise ea, cu răceală în glas. 
Eu îi comand pe Strămoşi. Deocamdată, eu stau la cârma Reîn- 
toarcerii. Nu vei mai semna niciun ordin fără aprobarea mea. 

— l-ai comandat pe Strămoșii care au fost incluşi în Re- 
întoarcere, răspunse el pe un ton calm, iar Suroth simți un 
gust amărui. 

Veştile primite din imperiu îi dăduseră curaj lui. Cum îm- 
părăteasa era moartă, Galgan intenţiona să se autoproclame 
primul împărat din ultimii nouă sute de ani. Se părea că el 
trebuia să moară în seara aceea. 

— Cât despre faptul că ai comandat Reîntoarcerea... 

El tăcu atunci când auzi zgomotul puternic de paşi ce răz- 
bătea pe coridor. 

Dintr-odată, soldaţii din Garda Morţii umplură cadranul 
ușii. Purtau armuri și îşi țineau mâinile pe mânerele săbiilor. 
Îşi plimbară privirile aspre, de sub coifurile roşu cu verde, pes- 
te cei adunaţi în încăpere. Abia atunci când fură mulțumiți, se 
dădură la o parte, lăsând să se vadă că holul era plin de soldați 
din Garda Morţii, alcătuită din oameni şi ogieri. Suroth abia 
dacă îi observă. Avea ochi doar pentru femeia măruntă și tu- 
ciurie, în veșminte plisate albastre, cu capul ras și obrajii mân- 
jiți de cenuşă. Vestea se răspândise în tot orașul. Ea nu ar fi 
putut ajunge la palat fără să nu fi auzit despre moartea mamei 
ei, despre moartea membrilor familiei ei, însă expresia de pe 
fața ei era o mască severă. Genunchii lui Suroth atinseră par- 
doseala în mod mecanic. În jurul ei, Cei de Sânge îngenun- 
cheară şi ei, iar oamenii de rând se prosternară. 

— Lumina fie binecuvântată pentru că v-aţi întors în si- 
guranță, Alteță, zise ea într-un glas cu Cei de Sânge. 

Aşadar, Elbar eşuase. N-avea importanţă. Tuon nu avea să 
își ia un nou nume sau să devină împărăteasă decât după pe- 

rioada de doliu. Încă mai putea muri, lăsând locul unei alte 
împărătese. 

— Arată-le ce mi-a adus Căpitanul Musenge, general de 
stindard Karede, zise Tuon. 

Un bărbat înalt, cu trei pene negre pe coif, se aplecă pen- 
tru a goli cu băgare de seamă o umflătură mare dintr-un sac 
de pânză pe gresia verde ce acoperea pardoseala. Mirosul 
grețos de putregai începu să umple încăperea. Aruncând sa- 
cul, el străbătu încăperea cu pași mari şi se opri lângă Suroth. 

Ea avu nevoie de o clipă ca să recunoască fața cu nasul 
coroiat a lui Elbar în acea mizerie putregăită, dar de îndată ce 
o făcu, se întinse pe burtă, prosternându-se şi sărutând par- 
doseala. Însă nu în semn de disperare. Îşi putea reveni în ur- 
ma acestui episod. Asta dacă nu cumva îl interogaseră pe Elbar. 

— Ochii îmi sunt coborâţi, Alteță, căci omul meu ţi-a adus 
o ofensă atât de gravă, încât ai poruncit să i se taie capul. 

— Mi-a adus o ofensă. Tuon părea să cântărească aceste 
cuvinte. S-ar putea spune și că mi-a adus o ofensă. A încercat 
să mă omoare. 

Cei adunaţi în încăpere icniră, iar înainte ca Suroth să 
apuce măcar să-și deschidă gura, generalul de stindard al Găr- 
zilor Morții îşi puse cizma pe fundul ei, o apucă cu mâna de 
creastă și îi ridică de la podea trunchiul. Ea nu se împotrivi. 
Acest gest n-ar fi făcut decât să pară o mârşăvie şi mai mare. 

— Îmi cobor ochii și mai tare pentru că omul meu este un 
trădător, Alteță, zise ea cu glas răgușit. 

Ea își dorea să fi putut vorbi normal, dar bărbatul acela 
afurisit îi ținea spatele atât de arcuit, încât era de mirare că 
putea să vorbească și așa. 

— Dacă aș fi avut cea mai mică bănuială, l-aș fi luat eu în- 
sămi la întrebări. Dar, dacă a încercat să mă implice şi pe mi- 
ne, Alteță, atunci a minţit ca să îl protejeze pe adevăratul lui 
stăpân. Am pe cineva în gând despre care aş dori să-ți vor- 
besc între patru ochi, dacă-mi vei îngădui. 

Cu puţin noroc, ea putea pune treaba asta în cârca lui Galgan. 
Faptul că el îi subminase autoritatea putea fi de ajutor. 

Tuon privi peste capul lui Suroth. Întâlni privirea lui Galgan, 
pe a lui Abaldar și pe a lui Yamada, precum şi pe cele ale tu- 
turor Celor de Sânge, dar nu pe a lui Suroth. 


— Se ştie prea bine că Zaired Elbar a fost omul de încre- 
dere al lui Suroth. Nu făcea nimic fără ca ea să nu îi porun- 
cească. Așadar, Suroth Sabelle Meldarath nu mai există. 
Această da 'covale îi va sluji pe soldaţii din Garda Morţii după 
cum vor dori aceştia până când părul îi va creşte suficient de 
mult ca să fie potrivită pentru a fi trimisă și vândută la târgul 
de sclavi. 

Suroth nu se gândi la cuțitul cu care avusese de gând să 
își taie venele, un cuțit la care nu putea ajunge, deoarece se 
afla în apartamentul ei. Nu mai putea gândi deloc. Începu să 
tipe, un urlet mut, înainte ca aceştia să înceapă măcar să îi 
sfâșie veşmintele. 


Soarele andoran era cald după Tar Valon. Pevara își 
scoase mantia şi începu să și-o lege în spatele şeii când poar- 
ta se stinse, ascunzând priveliștea cu dumbrava ogierilor din 
Tar Valon. Niciuna dintre ele nu voise ca să fie văzute că ple- 
cau. Urmau să se întoarcă în dumbravă din același motiv, da- 
că nu cumva lucrurile aveau să meargă foarte prost. Caz în 
care era posibil să nu se mai întoarcă niciodată. Ea fusese de 
părere că această sarcină trebuia îndeplinită de cineva care 
avea atât înalte veleități diplomatice, cât și un curaj de nestă- 
vilit. Ei bine, măcar nu era lașă. Atâta lucru putea spune des- 
pre ea însăși. 

— Unde-ai învățat împletitura de legare a unui străjer? o 
întrebă Javindhra pe neașteptate, aranjându-şi mantia în ace- 
eaşi manieră. 

— Îşi aminteşti că, odinioară, am sugerat faptul că surori- 
le Roșii ar fi slujite bine dacă vor avea străjeri? 

Pevara își scoase mănușile roşii de călărie, fără a părea 
îngrijorată de această întrebare. Se așteptase la ea. 

— De ce te miri că ştiu această împletitură? 

Adevărul fie spus, fusese nevoită să o întrebe pe Yukiri, 
iar aceasta insistase să își dezvăluie motivele pentru care 
întreba, însă se îndoia că Yukiri era bănuitoare. O soră Roşie 
care să lege un străjer erau un lucru la fel de nemaiîntâlnit ca 
o femeie care putea să zboare. Doar că, fireşte că acesta era 
motivul pentru care ea venise în Andor. Motivul pentru care 
veniseră toate. 

Javindhra se afla acolo doar din porunca Tsutamei, care 
fusese dată atunci când Pevara și Tarna nu reuşiseră să in- 
venteze suficiente nume potrivite pentru Preaînalta. Condu- 
cătoarea cu constituție robustă nu se osteni să își ascundă 
nemulțumirea pricinuită de acest lucru, nu față de Pevara, cu 
toate că și-o ascundea atunci când era în preajma Tsutamei. 
Tarna cu părul bălai şi ochi glaciali era şi ea acolo. Lăsase 
deoparte etola Păstrătoarei, însă poalele cenușii despicate 
erau brodate cu fir roşu până la genunchi. Pentru Păstrătoa- 
rea Elaidei ar fi fost greu să aibă un străjer, cu toate că bărba- 
ţii urmau să fie găzduiţi în oraș, departe de Turn; cu toate 
acestea, fusese ideea ei de la bun început, iar ea era dacă nu 
nerăbdătoare, atunci determinată să ia parte la primul expe- 
riment. Și-apoi, nevoia de a fi într-un număr mai mare era un 
lucru primordial, deoarece ele găsiseră doar trei alte surori 
dispuse să dea curs acestei idei. Sarcina primordială a suro- 
rilor Roşii de atâta vreme, de a-i găsi pe bărbaţii care puteau 
conduce și de a-i duce în Turn pentru a fi domoliţi, tindea să 
le facă pe femei să fie mai îngăduitoare cu bărbaţii. Aşadar, 
indiciile fuseseră puţine și la intervale mari. Jezrail era o 
tairenă cu fața pătrățoasă care avea la ea o miniatură pictată 
a băiatului cu care fusese pe punctul să se mărite în loc să 
vină la Turn. Nepoţii ei ar fi fost bunici acum, dar ea încă 
vorbea cu drag despre el. Desala, o cairhienină frumoasă cu 
ochi mari și negri și un temperament de nestăvilit, ar fi dan- 
sat toată noaptea până la epuizare cu orice bărbat dacă i s-ar 
fi ivit prilejul. lar Melare, durdulie şi glumeaţă, care adora să 
poarte conversații, trimitea bani în Andor ca să plătească 
pentru educaţia strănepoţilor ei tot așa cum făcuse pentru 
propriii ei nepoți şi nepoate. 

Obosită să mai caute astfel de mici indicii şi să mai testeze 
terenul cu diplomaţie ca să afle dacă ele făceau lucrurile în 
mod intenționat, Pevara o convinsese pe Tsutama că șase 
erau de-ajuns pentru început. Și că un grup mai mare putea 
da naștere unor reacţii nedorite. La urma urmei, dacă toată 
frăția Ajah Roşie şi-ar fi făcut apariţia la acest aşa-zis Turn 
Negru, sau măcar jumătate din ea, bărbaţii ar fi putut crede 
că erau atacați. Nu aveau de unde să știe cât de sănătoși la 
minte mai erau aceştia. Acesta era un aspect asupra căruia 
conveniseră toate, pe la spatele Tsutamei. Nu aveau să lege 


niciun bărbat care dădea semne de nebunie. Asta dacă le era 
îngăduit să îl lege pe careva. 

Iscoadele frățiilor Ajah din Caemlyn trimiseseră un nu- 
măr covârșitor de rapoarte despre Turnul Negru, iar unele 
chiar își găsiseră de lucru în interiorul acestuia; prin urmare, 
nu le fusese greu să descopere cărăruia de pământ bătătorit 
care ducea din oraş spre o poartă neagră grandioasă, cu două 
arcade, înaltă de aproape cincisprezece metri și lată de doi 
metri, cu creneluri în vârful unui piron din piatră şi flancată 
de două turnuri negre și groase, cu creneluri, care atingeau o 
înălțime de cel puţin trei metri și jumătate. Nu existau porți 
care să închidă acea deschidere, iar zidurile negre din piatră, 
care se întindeau spre răsărit și spre apus, punctate din când 
în când de fundaţiile bastioanelor și ale turnurilor, nu erau 
mai înalte de doi sau trei metri, din câte vedea ea. Buruienile 
şi iarba ce creşteau deasupra lor dansau în adierea vântului. 
Aceste ziduri neterminate, și care păreau că nu vor mai fi 
terminate niciodată, făceau ca poarta să pară ridicolă. 

Cei trei bărbaţi care pășiră prin acea deschizătură nu erau 
deloc ridicoli însă. Purtau nişte haine lungi și negre şi săbii la 
şolduri. Unul, un tânăr zvelt cu mustaţa răsucită, avea o in- 
signă argintie sub forma unei săbii pe gulerul înalt. Era unul 
dintre consacrați. Pevara se împotrivi instinctului de a-l con- 
sidera egalul unei alese și pe ceilalți doi egalii unor novice. 
Novice le și alesele erau ținute în siguranţă și îndrumate pâ- 
nă când acestea cunoșteau suficient de bine Puterea ca să de- 
vină aes sedai. Conform tuturor rapoartelor, soldații și con- 
sacraţii erau consideraţi a fi pregătiți de luptă de îndată ce 
învățau cum să conducă Puterea. lar aceștia erau forțați încă 
din prima zi, li se cerea să îmbrățișeze cât de mult saidin re- 
uşeau și obligaţi să îl folosească aproape neîntrerupt. Bărba- 
ţii mureau din această cauză, iar ei îi numeau „pierderi de 
antrenament”, de parcă puteau ascunde moartea în spatele 
unor cuvinte searbede. Gândul de a pierde în acest fel novice 
şi alese o făcu pe Pevara să simtă un nod în stomac, dar pen- 
tru bărbați se părea că acest lucru era o nimica toată. 

— Dimineaţa bună, aes sedai, zise consacratul, făcând o 
mică plecăciune când ele își struniră caii în fața lui. 

O mică plecăciune, fără a-și lua ochii de la ele. Accentul lui 
era acela din Murandy. 

— Ce treabă au şase surori la Turnul Negru în această fru- 
moasă dimineaţă? 

— Vrem să-l vedem pe M'Hael, răspunse Pevara, reușind 
să nu se înece când rosti acest nume. 

Însemna „conducător” în limba străveche, însă faptul că 
şi-l însuşise ca pe un titlu oferea cuvântului un înțeles mai 
puternic, ca și când el conducea tot și pe toată lumea. 

— A, să-l vedeţi pe M'Hael, ai? Şi ce Ajah să spun? 

— Roşie, răspunse Pevara, privindu-l fără să clipească. 

Foarte satisfăcător, dar nu de foarte mare ajutor. 

— Roşie, repetă el pe un ton categoric. El nu rămase uimit 
prea multă vreme. Ei bine, atunci. Enkazin, al'Seen, voi staţi de 
strajă până mă duc să văd ce are de zis M'Hael în privinţa asta. 

Se întoarse cu spatele și dunga argintie verticală a unei 
porți apăru în faţa lui, lărgindu-se într-o deschizătură nu mai 
mare decât o ușă. Doar atât de largă o putea face? Existase o 
discuție dacă să îi lege pe bărbaţii care erau foarte puternici 
sau pe aceia care erau slabi. Cei slabi puteau fi mai uşor de 
controlat, în vreme ce aceia puternici puteau fi - categoric 
erau - mai utili. Ele nu ajunseseră la nicio înțelegere; fiecare 
soră trebuia să hotărască singură. El țâșni prin poartă și o 
închise, înainte ca ea să apuce să vadă mai mult decât o plat- 
formă de piatră, prevăzută cu niște trepte într-o parte ce du- 
ceau în sus şi o piatră neagră și pătrată, care ar fi putut fi 
unul dintre blocurile din piatră menite pentru construirea 
zidului, lustruit până când lucea în lumina soarelui, deasupra. 

Ceilalți doi bărbaţi se postară în mijlocul arcadei duble de 
parcă ar fi vrut să le împiedice pe surori să călărească prin 
ea. Unul era saldaean, un bărbat slab, cu nas mare și aproape 
de vârsta mijlocie, care avea aerul unui conțopist, puțin co- 
coșat de cum stătuse aplecat ore în şir deasupra mesei de 
scris. Celălalt era un băiețandru, aproape un copil, care își 
dădea părul negru din ochi cu degetele, deși briza i-l băga 
imediat la loc. Niciunul dintre ei nu era câtuși de puţin neli- 
niştit că putea înfrunta şase surori de unul singur. Dacă erau 
singuri. 

Mai erau și alții în turnurile acelea? Pevara se abţinu să-și 
ridice privirea spre vârfurile turnurilor. 

— Băiete, zise Desala cu o voce cristalină. Cristalină, dar 
cu o urmă de furie. Cea mai sigură cale prin care își putea 


domoli temperamentul era să rănească un copil. Ar trebui să 
fii acasă cu mama ta şi să înveţi alfabetul. Ce cauţi aici? 

Băiatul se făcu roşu ca racul în obraji şi-i dădu din nou pă- 
rul din ochi. 

— Saml se descurcă bine, aes sedai, zise saldaeanul, bă- 
tându-l uşor cu mâna pe umăr pe băiat. Învață repede şi nu e 
nevoie să-i arăţi un lucru de două ori, că şi știe să-l facă. 

Băiatul stătea foarte drept, mândria citindu-i-se pe chip, 
şi-şi vâri degetele mari în spatele centironului. Avea sabie, la 
vârsta lui! Adevărat, la vârsta lui Saml al'Seen, un fiu de nobil 
ar fi învăţat să mânuiască sabia vreme de câţiva ani, dar nu i 
s-ar fi îngăduit să se plimbe de colo colo cu ea la şold! 

— Pevara! zise Tarna pe un ton rece. Fără copii. Am ştiut 
că au și copii aici, dar fără copii! 

— Lumină! zise încet Melare. Iapa albă îi simţi starea de 
agitaţie și îşi azvârli capul pe spate. Cu siguranţă fără copii! 

— Asta ar fi o monstruozitate, zise Jezrail. 

— Fără copii, conveni repede Pevara. Cred că ar trebui să 
aşteptăm și să spunem mai multe atunci când îl vom vedea 
pe jupânul... pe M'Hael. 

Javindhra trase aer în piept. 

— Fără copii ce, aes sedai? întrebă Enkazin, încruntân- 
du-se. Fără copii ce? repetă el, când nu primi niciun răspuns. 

Bărbatul nu mai aducea atât de mult cu un conțopist. Ră- 
mase în continuare adunat de spate, dar în ochii lui înguști 
apăru brusc ceva... periculos. Îmbrățişa jumătatea masculină 
a Puterii? Această posibilitate o făcu pe Pevara să simtă fiori 
pe şira spinării, dar se împotrivi dorinţei de a îmbrăţișa 
saidarul. Unii bărbaţi care puteau conduce păreau capabili să 
simtă atunci când o femeie îmbrăţișa Puterea. Acum, Enkazin 
părea a fi grăbit. 

Ele aşteptară în tăcere, cu excepţia cailor care mai loveau 
din când în când cu copita în pământ. Pevara încerca să nu își 
piardă răbdarea, Javindhra bodogănind în barbă. Pevara nu 
reușea să înțeleagă cuvintele, dar recunoştea bodogănelile 
atunci când le auzea. Tarna şi Jezrail își scoaseră cărţile din 
desagi şi începură să citească. Bine. Să vadă acești asha'mani 
că ele nu îşi fâceau griji. Doar că, nici măcar băiatul nu părea 
impresionat. El şi saldaeanul stăteau în pragul porții şi le 
priveau, abia clipind. 

După o jumătate de oră, poate, o poartă mai mare se des- 
chise și murandianul păși prin ea. 

— M'Hael vă primeşte în palat, aes sedai. Haide, treceţi. 

El arătă cu capul spre poartă. 

— Nu ne conduci? întrebă Pevara, descălecând. 

Poarta era mai mare, dar ar fi fost nevoită să se aplece pen- 
tru a putea trece călare prin ea. 

— Vă așteaptă cineva de partea cealaltă ca să vă conducă. 
Râse. M'Hael nu vrea să fie asociat cu de-alde ca mine. 

Pevara înregistră aceste cuvinte pentru a cugeta la ele 
mai târziu. 

De îndată ce trecu și ultima dintre ele, lângă platforma 
din piatră albă pe care se afla blocul din piatră neagră ce stră- 
lucea ca o oglindă, poarta se stinse, dar ele nu erau singure. 
Patru bărbaţi şi două femei în veșminte din lână aspră luară 
hățurile cailor lor, iar un bărbat negricios şi îndesat, cu sabia 
argintie şi cu figurina șerpuitoare roşu cu auriu, un dragon, 
pe gulerul înalt al hainei lui negre, schiță o plecăciune. 

— Urmaţi-mă, zise el scurt, cu un accent tairen. 

Ochii lui erau sfredelitori. 

Palatul de care pomenise murandianul era doar atât: o 
clădire cu două caturi din marmură albă, în vârful căreia se 
aflau domuri ascuţite și turle în stilul saldaean, despărțită de 
o întindere de pământ bătătorit de acea platformă albă. Nu 
era cel mai mare dintre palate, dar mulţi nobili locuiau în clă- 
diri mult mai mici și mai puţin grandioase. O scară lată din 
piatră urca spre un palier ce se afla în fața a două uși înalte. 
Pe fiecare dintre ele se vedea un pumn înmănușat care ţinea 
trei fulgere, amplu sculptate şi poleite. Uşile se deschiseră îna- 
inte ca tairenul să ajungă în faţa lor, dar nu își făcu apariția 
niciun servitor. Bărbatul trebuie să fi condus Puterea. Pevara 
simţi din nou acel fior. Javindhra bombăni ceva. Părea o ru- 
găciune, de astă dată. 

Palatul ar fi putut aparține oricărui nobil căruia îi plăceau 
tapiseriile ce descriau scene de luptă și plăcile din gresie roşii 
şi negre, doar că nu se zărea niciun servitor. El avea servitori, 
doar că, din nefericire, nu se număra nicio iscoadă a frăţiei 
Ajah Roşie printre ei; dar oare el se aștepta ca aceștia să ră- 
mână nevăzuţi atunci când nu era nevoie de ei sau le porun- 
cise să nu iasă pe coridoare? Poate, pentru a evita ca nimeni 


să nu vadă sosirea a şase surori aes sedai. Acest raționament 
ducea spre gânduri pe care ea prefera să nu le ia în conside- 
rare. Fusese conştientă de pericole atunci când plecase din 
Turnul Alb. Nu mai avea rost să se gândească la ele. 

Încăperea în care le conduse tairenul era sala tronului, 
unde un cerc de coloane negre spiralate susțineau ceea ce 
trebuie să fi fost cel mai mare dom al palatului. Interiorul era 
poleit şi umplut pe jumătate cu lămpi poleite ce atârnau de 
lanțuri poleite. De-a lungul pereţilor curbați se aflau lampa- 
dare înalte cu oglinzi. În jur de o sută de bărbaţi în haine ne- 
gre stăteau în picioare de-o parte şi de cealaltă a sălii. Fiecare 
bărbat pe care îl putea vedea purta sabia şi dragonul. Bărbaţi 
cu fețe aspre, cu feţe răutăcioase, cu fețe nemiloase. Aceştia 
își ațintiră ochii asupra ei şi a celorlalte surori. 

Tairenul nu le anunţă, ci se alătură pur şi simplu masei de 
asha'mani, lăsându-le să străbată singure sala. Plăcile din 
gresie de pe pardoseală erau roșii și negre. Trebuie că Taim 
prefera în mod special aceste culori. Bărbatul însuși stătea 
tolănit pe ceea ce putea fi numit „tron”, un jilț masiv, sculptat 
şi poleit cu aceeași opulenţă ca oricare tron pe care îl văzuse 
ea, aşezat pe o platformă din marmură albă. Pevara îşi con- 
centra atenția asupra lui, şi nu doar pentru a evita să mai 
simtă privirile tuturor acelor bărbaţi care puteau conduce 
ațintite asupra ei. Mazrim Taim atrăgea atenţia. Era înalt, 
avea nasul coroiat și emana forţă fizică. Dar şi ceva întunecat. 
Şedea cu gleznele încrucișate și cu o mână atârnându-i leneș 
peste braţul gros al tronului; cu toate acestea, părea gata 
oricând să aibă o ieşire violentă. Interesant era faptul că, deși 
haina lui neagră era brodată cu dragoni albastru cu auriu, 
care se încolăceau în jurul mânecilor de la coate și până la 
manşete, nu părea să poarte insigne pe guler. 

— Şase surori din Ajah Roșie, zise el, când ele se opriră la 
mică distanță de platformă. 

Ochii lui... Ea crezuse că doar ochii tairenului erau sfrede- 
litori. 

— E limpede că n-aţi venit ca să încercați să ne domoliți, 
în sală se auziră chicote. De ce-ați venit și ați cerut să vorbiți 
cu mine? 

— Eu sunt Pevara Tazanovni, conducătoarea Ajah Roșie, 
zise ea. Ea este Javindhra Doraille, conducătoare Roşie şi ea. 
Celelalte sunt Tarna Feir, Desala Nevanche... 

— N-am întrebat cum vă cheamă, o întrerupse Taim cu 
răceală în glas. Am întrebat de ce-aţi venit aici. 

Lucrurile nu decurgeau bine. Ea reuși să se abțină să in- 
spire adânc, deşi dorea să facă asta. Pe exterior, era calmă şi 
stăpână pe ea. În interior, se întreba dacă avea să sfârșească 
ziua prin a fi legată cu forța. Sau moartă. 

— Vrem să discutăm despre a-i lega pe asha'mani ca stră- 
jeri. La urma urmei, voi aţi legat cincizeci și una de surori, îm- 
potriva voinţei lor. Era mai bine să îi aducă la cunoștință de la 
bun început faptul că ele ştiau. Cu toate acestea, noi nu pro- 
punem să legăm vreun bărbat fără voia lui. 

Un bărbat înalt, cu părul bălai, care stătea în picioare lân- 
gă platformă, îi zâmbi batjocoritor. 

— De ce le-am îngădui surorilor aes sedai să lege vreun b... 

Ceva invizibil îl lovi în partea laterală a capului cu atâta 
forţă, încât picioarele i se ridicară de pe podea, înainte ca el 
să cadă grămadă, cu ochii închiși și cu sângele prelingân- 
du-i-se din nări. 

Un bărbat zvelt, cu părul cărunt care începea să i se ră- 
rească și cu o barbă bifurcată, se aplecă și atinse cu un deget 
capul bărbatului căzut. 

— Trăieşte, zise el, când se îndreptă, dar are ţeasta cră- 
pată şi falca ruptă. 

Zici că vorbea despre vreme. Niciunul dintre bărbaţi nu se 
clinti din loc ca să se ofere să îl tămăduiască. Nici măcar unul! 

— Am o oarecare îndemânare la tămăduire, zise Melare, 
strângându-și poalele și mișcându-se deja spre bărbatul că- 
zut. Îndeajuns pentru asta, cred. Cu permisiunea ta. 

Taim dădu negativ din cap. 

— Nu ai permisiunea mea. Dacă Mishraile va supraviețui 
până la căderea nopţii, va fi tămăduit. Poate că durerea îl va 
învăţa să tacă. Ziceai că voi vreţi să legaţi străjeri? Roșiile? 

În acest ultim cuvânt se simţi mult dispreţ, dar Pevara ale- 
se să îl ignore. Însă ochii Tarnei ar fi putut transforma soare- 
le în sloiuri de gheață. Pevara își aşeză o mână prevenitoare 
pe braţul celeilalte femei când grăi din nou. 

— Roşiile au experienţă cu bărbaţii care pot conduce. 


Murmure se ridicară printre asha'manii care priveau. Mur- 
mure furioase. Ea le ignoră şi pe acestea. 

— Nu ne temem de ei. Tradiția poate fi la fel de greu de 
schimbat ca legea, mai greu uneori, dar am hotărât s-o schim- 
băm pe-a noastră. De azi înainte, surorile Roşii pot lega stră- 
jeri, însă doar bărbați care pot conduce. Fiecare soră poate 
lega cât de mulţi doreşte, astfel încât să se simtă confortabil. 
Avându-le pe Verzi drept exemplu, cred că nu vor fi mai mult 
de trei sau patru. 

— Prea bine. 

Pevara clipi fără să vrea. „Prea bine?” Trebuie să fi înțeles 
greşit. Nu se putea să îl fi convins cu atâta ușurință. 

Ochii lui Taim păreau să îi sfredelească țeasta. El își des- 
făcu mâinile; era un gest batjocoritor. 

— Ce-ai vrea să spun? Că aşa e corect? Părți egale? Ac- 
ceptă acest „prea bine” și întreabă care bărbat îți va îngădui 
să-l legi. Și-apoi, nu uita vechea zicală; „Să domnească senio- 
rul haosului”. 

Bărbaţii din sală izbucniră în hohote de râs. 

Pevara nu auzise niciodată această zicală. Râsetele făceau 
să i se ridice părul pe ceafă. 


Sfârşitul cărții a unsprezecea din 
ROATA TIMPULUI 

Remarcă asupra datelor din acest glosar. Calendarul 
Toman (întocmit de Toma dur Ahmid) a fost adoptat la două 
secole după ce ultimul bărbat aes sedai s-a stins din viaţă şi 
consemnează anii de după Frângerea Lumii (DFL). Atât de 
multe scrieri au fost distruse în timpul Războaielor Troloce, 
încât, la sfârşitul lor, au existat dispute cu privire la anul exact, 
după vechiul sistem. Un nou calendar, propus de Tiam din 
Gazar, cinstea eliberarea de ameninţarea trolocă, iar fiecare 
an era numit An Liber (AL). La douăzeci de ani de la sfârşitul 
Războaielor, calendarul Cazaran era deja foarte răspândit. 
Artur Aripă-de-Şoim a încercat să impună un nou calendar ce 
începea la data întemeierii imperiului său (Di, De la Înteme- 
iere), dar el a rămas doar în memoria istoricilor. După pră- 
pădul și moartea aduse de Războaiele de O Sută de Ani, un al 
treilea calendar a fost întocmit de Uren din Jubai Pescă- 
ruş-în-Zbor, un învățat din rândurile oamenilor mării, și a 
fost promulgat de panarhul Farede din Tarabon. De atunci şi 
până în zilele noastre se foloseşte calendarul Farede, care în- 
cepe cu sfârșitul stabilit arbitrar al Războiului de O Sută de 
Ani şi consemnează anii Noii Ere (NE). 


Adunare: Întrunire publică a ogierilor. Întrunirea poate 
avea loc în interiorul sau între steddinguri. Este condusă de 
Consiliul Fruntașilor, dar poate lua cuvântul orice ogier adult 
sau mulți aleg ca un avocat să vorbească în numele lor. O 
adunare este adeseori ţinută lângă cea mai mare buturugă 
din stedding şi poate dura mai mulți ani. Atunci când apare o 
problemă care îi poate afecta pe toți ogierii, are loc Marea 
Adunare și ogieri din toate steddingurile se întrunesc pentru 
a discuta. Steddingurile găzduiesc pe rând Marea Adunare. 

aelfinn: O rasă de creaturi care seamănă în mare parte cu oa- 


menii, dar care au trăsături de şarpe, care dau răspunsuri 
adevărate la trei întrebări. Indiferent de întrebare, răs- 
punsurile lor sunt întotdeauna corecte, deşi adeseori sunt 
oferite într-o exprimare care nu este clară, însă întrebări- 
le referitoare la Umbră sunt extrem de periculoase. Așe- 
zământul lor adevărat este necunoscut, dar pot fi vizitaţi 
prin intermediul unui ter'angreal, odinioară aflat în pose- 
sia naţiunii Mayene, dar care în ultimii anii este ținut în 
Stânca din Tear. Se spune că se mai poate ajunge la ei și 
intrând prin Turnul din Ghenjei. Ei vorbesc limba străve- 
che, pomenesc despre tratate și înțelegeri şi întreabă dacă 
cei care intră poartă asupra lor fier, instrumente muzicale 
sau dispozitive care pot face foc. Vezi de asemenea, eelfinn. 


Amayar: Locuitori ai uscatului de pe insulele oamenilor mă- 


rii. Cunoscuţi de puține neamuri în afară de Atha'an Mie- 
re, Amayar sunt meşteşugarii care făuresc ceea ce este cu- 
noscut ca „porţelanul oamenilor mării”. Adepți ai Căii Apei, 
care preamăreşte acceptarea a ceea ce este în locul a ceea 
ce ţi-ai putea dori, aceştia nu se simt în largul lor pe mare 
şi se aventurează pe apă doar în bărci mici pentru pescuit, 
fără a se îndepărta prea mult de mal. Stilul lor de viață es- 
te foarte liniștit şi necesită foarte puțină supraveghere 
din partea guvernatorilor desemnaţi din rândul Atha'an 
Miere. Deoarece guvernatorii Atha'an Miere nu îşi doresc 
prea mult să se îndepărteze prea mult de mare, Amayar 
își conduc practic satele după regulile și obiceiurile lor. 


Apărători ai Stâncii: Formațiune militară de elită din Tear. 


Actualul căpitan al Stâncii (comandantul Apărătorilor) 
este Rodrivar Tihera. Doar tairenii sunt acceptaţi în rân- 
dul Apărătorilor, iar ofițerii sunt, de obicei, de viţă nobilă, 
deşi provin din Case mai puțin importante sau din ramuri 
mai puțin însemnate ale Caselor puternice. Apărătorii 
ocupă fortăreața numită „Stânca din Tear”, din orașul Tear, 
şi au sarcina să apere orașul şi să patruleze în locul Găr- 
zilor Orașului sau altele asemenea. Exceptând vremurile 
de război, îndatoririle lor îi îndepărtează rareori de oraș. 
Ca şi în cazul altor formaţiuni de elită, ei reprezintă nu- 
cleul în jurul căruia se formează o oaste. Uniforma Apă- 
rătorilor este alcătuită dintr-o haină neagră cu mâneci 


căptuşite şi dungi negre și aurii, cu manșete negre, o pla- 
toşă lustruită şi un coif cu boruri și protecție cu bare de 
oţel. Căpitanul Stâncii poartă trei pene scurte și albe pe 
coiful său, iar pe manșetele hainei trei împletituri aurii pe 
o fâşie de material albă. Căpitanii poartă două pene albe 
şi o singură împletitură aurie pe manșetele albe, locote- 
nenții, o pană albă și o singură împletitură neagră pe 
manşete albe, iar sublocotenenții, o pană scurtă și neagră 
şi manşete albe și simple. Stegarii au manşete de culoarea 
aurului la haine, iar soldaţii au manşete prevăzute cu 
dungi negre și aurii. 

Arad Doman: Neam de la țărmul Oceanului Aryth; în pre- 
zent, țara este devastată de războiul civil şi de luptele îm- 
potriva celor juraţi Dragonului Renăscut. Capitala sa este 
Bandar Eban. În Arad Doman, domnitorul (rege sau regi- 
nă) este ales de un consiliu format din căpeteniile bresle- 
lor de negustori (Consiliul Negustorilor), care sunt aproa- 
pe întotdeauna femei. El sau ea trebuie să aparţină clasei 
nobile, nu a meșteşugarilor, şi este ales/ aleasă pe viață. 
După lege, regele sau regina are putere absolută, dar poa- 
te fi destituit/ă cu trei sferturi din voturile Consiliului. 
Domnitorul actual este Regele Alsalam Saeed Almadar, 
Senior din Almadar, Primul Înscăunat al Casei Almadar. 
Locul unde se află în prezent este învăluit în mister. 

Arhivă: O diviziune a Bibliotecii Turnului Alb. Există două- 
sprezece Arhive cunoscute public, fiecare conținând cărți 
şi registre tratând un subiect anume sau subiecte înrudi- 
te. O a treisprezecea Arhivă, cunoscută doar surorilor aes 
sedai, conține documente, registre şi istorii secrete, la ca- 
re au acces doar Suprema Înscăunată Amyrlin, Păstră- 
toarea Cronicilor și conducătoarele din Divanul Turnului. 
Şi, desigur, o mână de bibliotecare care au grijă de Arhivă. 

ascultători: Organizaţie de spionaj a seanchanilor. Aproape 
oricine din casa unui nobil, negustor sau bancher sean- 
chan poate fi ascultător, inclusiv da'covale uneori, deşi 
arareori so'jhin. Aceştia nu au un rol activ, doar privesc, 
ascultă şi raportează. Rapoartele lor sunt trimise Mâinilor 
de rang inferior care îi controlează atât pe ei, cât și pe că- 
utători şi hotărăsc care informaţii trebuie transmise mai 

departe căutătorilor ca aceștia să poată acționa. Vezi, de 
asemenea, căutători, Mâna. 


asha'man: (1) În limba străveche, „Păzitor” sau „Apărător” ar 


fi apărătorii adevărului şi ai dreptăţii. (2) Nume colectiv 
care desemnează însă și rangul bărbaţilor care au mers la 
Turnul Negru, de lângă Caemlyn, în Andor, pentru a învă- 
ţa cum să conducă Puterea. Pregătirea lor constă în a găsi 
căi prin care Puterea Supremă poate fi folosită ca armă și, 
ca o excepţie de la obiceiurile Turnului Alb, odată ce în- 
vață să îmbrăţișeze saidinul, jumătatea masculină a Pute- 
rii, acestora li se cere să îşi îndeplinească toate sarcinile 
folosind Puterea. Când este proaspăt înrolat, un bărbat 
devine „soldat”; acesta poartă o haină neagră, simplă, cu 
guler înalt, după moda andorană. Când este ridicat la ran- 
gul de „consacrat”, acesta are dreptul să poarte o insignă 
de argint, numită „Sabie”, pe gulerul hainei. Când ajunge 
la nivelul superior denumit „asha'man”, el are dreptul să 
poarte o insignă în formă de dragon, din aur şi email roşu, 
pe guler, în partea opusă „Sabiei”. Cu toate că multe femei, 
chiar și soțiile, fug atunci când află că bărbații lor pot con- 
duce Puterea, mulți bărbaţi din Turnul Negru sunt căsăto- 
riți şi folosesc versiunea legăturii cu străjerul pentru a 
crea o legătură cu soțiile lor. Aceeaşi legătură, schimbată 
pentru a impune supunerea, a fost folosită de curând pen- 
tru a le lega şi pe surorile aes sedai luate prizoniere. Unii 
asha'mani au fost legaţi de aes sedai, cu toate că este folo- 
sită legătura tradițională cu străjerul. Asha'manii sunt con- 
duşi de Mazrim Taim, care îşi zice M'Hael, „lider” în limba 
străveche. 


Balwer, Sebban: Odinioară secretar al lui Pedron Niall (că- 


pitanul comandant al Copiilor Luminii), ca funcție publică, 
şi șeful spionilor lui Niall, în taină. După moartea lui Niall, 
Balwer a ajutat-o pe Morgase (odinioară Regina Andorului) 
să fugă din calea seanchanilor, având motivele lui, iar 
acum este secretar în slujba lui Perrin t'Bashere Aybara și 
a Failei ni Bashere t'Aybara. Cu toate acestea, îndatoririle 
lui s-au extins, iar acum îi îndrumă pe Cha Faile în activi- 
tățile lor, acționând ca şeful spionilor pentru Perrin, cu 
toate că acesta nu îl consideră astfel. Vezi Cha Faile. 


Braţele Roșii: Soldaţi din Oastea Mâinii Roșii care au fost 
aleşi să îi supravegheze temporar pe ceilalți soldați din 
Oaste și să se asigure că aceştia nu provoacă necazuri sau 
stricăciuni într-un oraş sau un sat. Au fost denumiți astfel 
deoarece, atunci când se află la datorie, aceștia poartă 
banderole roşii foarte late care aproape că le acoperă 
mânecile. De obicei, sunt aleși dintre cei mai experimen- 
taţi şi mai de încredere bărbaţi. Din moment ce orice pa- 
gubă trebuie plătită de bărbaţii care servesc în Braţele 
Roșii, aceștia îşi dau toată osteneala ca să se asigure că 
este linişte şi pace. Câţiva foşti soldați ai Brațelor Roşii au 
fost aleşi ca să îl însoțească pe Mat Cauthon în Ebou Dar. 
Vezi, de asemenea, Oastea Mâinii Roșii. 

Breasla artificierilor: O societate care deținea secretul de a 
face artificii. Aceasta păstra foarte bine acest secret, chiar 
şi cu preţul vieţii. Breasla și-a câştigat acest nume datori- 
tă spectacolelor grandioase, botezate „artificii”, pe care le 
oferă în fața domnitorilor și, uneori, a marilor seniori. Ar- 
tificii mai puțin explozive au fost vândute şi altora, înso- 
țite de avertismente referitoare la dezastrul care putea 
rezulta din încercarea de a afla ce conţineau acestea. Odi- 
nioară, breasla avusese case în Cairhien și Tanchico, dar 
ambele sunt acum distruse. Mai mult, membrii breslei din 
Tanchico au rezistat invaziei seanchane, iar supraviețui- 
torii au fost făcuţi da'covale. Breasla ca atare nu mai exis- 
tă. Cu toate acestea, unii artificieri au scăpat de domnia 
seanchană și alte spectacole grandioase vor fi văzute, 
poate, într-un viitor nu atât de îndepărtat. Vezi, de ase- 
menea, da'covale. 

calendar: O săptămână are zece zile, o lună - douăzeci şi opt 
de zile, iar un an - treisprezece luni. Câteva zile de sărbă- 
toare nu fac parte din nicio lună: Duminică (cea mai lungă 
zi din an), Sărbătoarea Recunoștinței (o dată la patru ani, 
la echinocțiul de primăvară), Sărbătoarea Salvării Tutu- 
ror Sufletelor, numită și Ziua Tuturor Sufletelor (o dată la 
zece ani, la echinocțiul de toamnă). În vreme ce lunile au 
nume - Taisham, Jumara, Saban, Aine, Adar, Saven, 
Amadaine, Tammaz, Maigdhal, Choren, Shaldine, Nesan și 
Danu -, acestea sunt arareori folosite, exceptând în do- 

cumentele oficiale și de către oficiali. Pentru majoritatea 
oamenilor, folosirea anotimpurilor este de-ajuns. 

căpitan-general: (1) Rang militar al comandantului Gărzii 
Reginei în Andor. Această poziție este deținută în prezent 
de domniţa Birgitte Trahelion. (2) Titlu acordat conducă- 
toarei Ajah Verde, deși cunoscut doar membrelor frăției 
Ajah Verde. Această poziţie este deținută în prezent în 
Turn de Adelorna Bastine şi de Myrelle Berengari în con- 
tingentul surorilor aes sedai rebele care o urmează pe 
Egwene al'Vere. (3) Un rang seanchan, cel mai înalt din 
Oastea Neînvinsă, în afară de mareşal-general, care este 
un rang temporar atribuit uneori unui căpitan-general ca- 
re conduce oastea în timpul unui război. 

Căpitan-Lăncier: În multe țări, femeile de viță nobilă nu îşi 
conduc personal soldaţii în luptă în circumstanțe norma- 
le. În schimb, angajează un soldat de meserie, aproape în- 
totdeauna un om din popor, care le pregăteşte şi le con- 
duce soldaţii. În funcţie de ţară, acest bărbat este denumit 
„Căpitan-Lăncier”, „Căpitanul Sabiei”, „Maestrul Cailor” 
sau „Maestrul Lăncilor”. Adeseori, se zvonește că între 
domniţă și servitor ar exista o relație mai apropiată. Une- 
ori, aceste zvonuri sunt adevărate. 

Căpitanul Sabiei: Vezi Căpitan-Lăncier. 

căutători: Mai formal, Căutători ai Adevărului, aceștia sunt o 
organizație de spionaj a Tronului Imperial Seanchan. Cu 
toate că majoritatea căutătorilor sunt da'covale şi propri- 
etate a familiei imperiale, aceştia au puteri atotcuprinză- 
toare. Până și unul dintre Cei de Sânge poate fi arestat 
dacă nu răspunde oricărei întrebări puse de un căutător 
sau dacă nu cooperează pe deplin cu un căutător, această 
ultimă cerinţă fiind definită de căutătorii înșiși şi face obi- 
ectul revizuirii doar de către împărăteasă. Acei căutători 
care sunt da'covale sunt însemnați pe fiecare umăr cu un 
corb şi un turn. Spre deosebire de Gărzile Morţii, căutăto- 
rii sunt arareori dornici să îşi dezvăluie corbul, parţial pen- 
tru că asta ar însemna să dezvăluie cine şi ce sunt. Vezi, 
de asemenea, Mâna, ascultători. 

Cei de Sânge: Termen folosit de seanchani pentru a desemna 
nobilimea. Există ranguri ale nobilimii, două pentru Cei de 
Sânge de rang superior și două pentru Cei de Sânge de 

rang inferior. Cei de Sânge de rang superior îşi lasă unghi- 
ile lungi de trei centimetri şi îşi rad părțile laterale ale ca- 
pului, lăsându-și o creastă pe mijloc, care este mai îngustă 
în cazul bărbaţilor decât al femeilor. Lungimea crestei vari- 
ază în funcție de modă. Cei de Sânge de rang inferior își la- 
să unghiile lungi, dar își rad părțile laterale ale capului şi 
ceafa, lăsând să se vadă doar ceea ce pare a fi un smoc de 
păr, cu o coadă lată la spate care este lăsată lungă, ajun- 
gând adeseori până la umăr în cazul bărbaților, şi până la 
talie în cazul femeilor. Cei care au cel mai înalt rang dintre 
Cei de Sânge de rang superior sunt numiţi „Înaltă Doamnă” 
sau „Înalt Senior” şi își dau cu ojă unghiile primelor două 
degete de la fiecare mână. Cei care dețin următorul rang 
dintre Cei de Sânge de rang superior sunt numiţi simplu 
„Senior” sau „Domniţă” și îşi dau cu ojă doar unghiile de- 
getelor arătătoare. Cei de Sânge de rang inferior sunt nu- 
miţi și ei „Senior” sau „Domniţă”, însă cei care dețin un 
rang mai înalt îşi dau cu ojă unghiile ultimelor două degete 
de la fiecare mână, în vreme ce aceia care deţin un rang in- 
ferior îşi vopsesc doar unghiile de la degetele mici. Împără- 
teasa, precum şi membrii familiei imperiale își rad tot ca- 
pul și își dau cu ojă toate unghiile. O persoană poate obține 
rangul de „Cel de Sânge” sau se poate naște cu el, iar acesta 
este adeseori o recompensă pentru realizări remarcabile 
sau serviciu în slujba Imperiului. 

Cercul de Croșetat: Sunt conducătoarele Clanului. Din mo- 
ment ce nicio membră a Clanului nu a cunoscut vreodată 
ierarhia surorilor aes sedai - cunoștințele sunt divulgate 
doar atunci când o aleasă a trecut testul pentru a primi 
şalul -, acestea nu pun accent pe Putere, ci pe vârstă. Prin 
urmare, femeia cea mai în vârstă este întotdeauna mai 
presus decât cele mai tinere. „Cercul de Croşetat” (o de- 
numire aleasă, la fel precum „Clanul”, pentru că este neu- 
tră) este alcătuit din treisprezece femei ale Clanului, cele 
mai în vârstă, originare din Ebou Dar, cea mai în vârstă 
deținând titlul de „fruntașă”. Conform regulilor, toate tre- 
buie să se retragă atunci când le vine vremea, dar atât 
timp cât locuiesc în Ebou Dar, ele dețin autoritatea su- 
premă asupra Clanului, stârnind chiar și invidia Supremei 
Înscăunate Amyrlin. Deoarece Clanul a plecat din Ebou 

Dar, Cercul de Croșetat nu mai există, teoretic. Vezi, de 
asemenea, Clanul. 


Cha Faile: (1) În limba străveche, „Gheara Șoimului”. (2) De- 


numire adoptată de tinerii cairhienini și taireni, adepţi ai 
jie'tohului, care i-au jurat supunere oarbă Failei ni 
Bashere t'Aybara. În taină, aceștia sunt iscoadele şi spio- 
nii ei personali. De când ea a fost luată prizonieră de cla- 
nul shaido, aceștia își continuă activităţile sub îndruma- 
rea lui Sebban Balwer. 


Clanul: Chiar din timpul Războaielor Troloce, cu mai bine de 


două mii de ani în urmă (aproximativ 1000-1350 FL), 
Turnul Alb şi-a urmat principiile, alungându-le pe femeile 
care nu se ridicau la nivelul așteptărilor. Un grup alcătuit 
din aceste femei, temându-se să revină acasă în mijlocul 
războiului, a fugit în Barashta (lângă Ebou Darul din zilele 
noastre), cât mai departe cu putinţă. Spunându-și „Clanul” 
şi „femei ale Clanului”, acestea au continuat să se ascundă 
şi să ofere adăpost celorlalte femei care erau alungate. În 
timp, abordând femei cărora li se spusese să părăsească 
Turnul Alb, ele au intrat în legătură şi cu fugare, iar Clanul 
a început să le accepte şi pe acestea. Acestea aveau grijă 
ca noile fete recrutate să nu afle nimic despre Clan până 
când nu erau convinse că surorile aes sedai nu vor veni să 
le captureze. La urma urmei, toată lumea ştia că fugarele 
erau prinse întotdeauna, mai devreme sau mai târziu, iar 
membrele Clanului știau că, dacă nu rămâneau ascunse, 
vor fi aspru pedepsite şi ele. 

Deși era ceva necunoscut Clanului, surorile aes sedai 
din Turn știuseră de existența lor aproape de la început, 
dar fiind sub presiunea războiului, nu aveau timp să se 
ocupe de ele. La sfârșitul războaielor, Turnul şi-a dat sea- 
ma că poate ar fi spre avantajul său să nu elimine Clanul. 
Înainte de aceasta, mai toate fugarele reușiseră să scape, 
indiferent de propaganda Turnului, însă odată ce Clanul a 
început să le ajute, Turnul a știut exact încotro se îndrep- 
tau fugarele şi a revendicat nouă din zece. Având în ve- 
dere că femeile Clanului ieșeau și intrau în Barashta (şi 
ulterior în Ebou Dar), încercând să păstreze secretul asu- 
pra existenţei și numărului lor, şi fără a sta mai mult de 
zece ani în același loc, ca nu cumva cineva să observe că 


nu îmbătrâneau într-un ritm normal, Turnul credea că 
erau puţine la număr şi că voiau, cu siguranţă, să rămână 
ascunse. Pentru a folosi Clanul ca pe o capcană pentru fu- 
gare, Turnul a hotărât să îl lase în pace, spre deosebire de 
orice alt grup din istorie, şi să păstreze secretă existența 
Clanului, aceasta fiind cunoscută doar de surorile aes se- 
dai cu drept deplin. 

Clanul nu are legi, ci mai degrabă reguli care se bazea- 
ză, pe de o parte, pe regulile pentru novicele şi alesele din 
Turnul Alb și, pe de altă parte, pe nevoia de a păstra taina. 
După cum este de așteptat, având în vedere originea Cla- 
nului, regulile acestuia sunt foarte stricte pentru toate mem- 
brele lui. Legăturile deschise din ultima vreme dintre aes 
sedai şi femeile Clanului, cunoscute doar de câteva surori, 
au produs mai multe surprize, descoperindu-se, de exem- 
plu, că există de două ori mai multe femei ale Clanului de- 
cât aes sedai şi că unele sunt mai în vârstă cu mai bine de 
o sută de ani decât orice aes sedai care trăieşte de dinain- 
te de Războaiele Troloce. Efectul acestor descoperiri, atât 
asupra surorilor aes sedai, cât şi a femeilor Clanului, ră- 
mâne doar o simplă speculație. Vezi, de asemenea, Suro- 
rile Tăcerii; „Cercul de Croșetat". 

Copiii Luminii: O frăție cu stricte convingeri ascetice, care 
nu a jurat credinţă niciunei naţiuni și care se dedică în- 
frângerii Celui Întunecat și distrugerii tuturor iscoadelor 
acestuia. A fost fondată în timpul Războiului de O Sută de 
Ani pentru a lupta împotriva numărului tot mai mare de 
iscoade ale Celui Întunecat şi s-a dezvoltat în timpul răz- 
boiului într-o organizaţie complet militară. Au credințe 
extrem de rigide şi sunt convinși că sunt singurii dețină- 
tori ai adevărului şi dreptăţii. Le consideră pe aes sedai și 
pe oricine care le sprijină ca fiind iscoade ale Celui Întu- 
necat. Cunoscuţi şi sub numele peiorativ de Mantiile Albe, 
aceştia fuseseră plasați în Amador, Amadicia, dar au fost 
alungaţi atunci când seanchanii au cucerit orașul. Blazo- 
nul lor reprezintă un soare auriu cu multe raze pe fond 
alb. Vezi, de asemenea, inchizitori. 

Corenne: În limba străveche, „Reîntoarcerea”. Nume dat de 
seanchani atât flotei alcătuite din mii de corăbii, cât și su- 
telor de mii de soldaţi, artizani și alții asemenea care se 

aflau pe punţile acestor corăbii, ce vor veni în urma stră- 
moşilor pentru a revendica pământurile furate de la des- 
cendenții lui Artur Aripă-de-Şoim. Corenne este condusă 
de căpitanul-general Lunal Galgan. Vezi, de asemenea, 
Rhyagelle. 


cuendillar: O substanță presupusă a fi indestructibilă, creată 


în Vârsta Legendelor. Orice forță cunoscută, care este fo- 
losită în încercarea de a o distruge, este absorbită, sub- 
stanța cuendillar devenind mai puternică. Cu toate că s-a 
crezut că metodele de obținere a substanţei cuendillar au 
fost pierdute pentru totdeauna, au apărut zvonuri despre 
obiecte noi făurite din aceasta. Mai este cunoscută și sub 
denumirea de „inimă de piatră”. 


da'covale: (1) În limba străveche, „cel care este deținut” sau 


„persoană care este proprietate”. (2) În neamul seanchan, 
acest termen este folosit adesea, împreună cu proprieta- 
tea, pentru a desemna sclavi. Sclavia are o istorie lungă şi 
neobișnuită în neamul seanchan, unde sclavii pot să 
ajungă în poziții de putere sau de autoritate, inclusiv pes- 
te cei care sunt liberi. Vezi, de asemenea, so'jhin. 


der'morat: (1) În limba străveche, „maestru dresor”. (2) În 


neamul seanchan, prefixul este folosit pentru a indica un 
senior sau un dresor foarte priceput de creaturi exotice, 
unul care îi pregăteşte pe alții, cum ar fi der'morat'raken. 
Der'morat poate avea un statut social destul de înalt, cel 
mai înalt numindu-se der'sul'dam. Acesta îi desemnează 
pe cei care le pregătesc pe sul'dame şi care se numără 
printre ofițerii militari de rang înalt. Vezi, de asemenea, 
morat. 


eelfinn: O rasă de creaturi care seamănă în mare parte cu oa- 


menii, dar care au trăsături de vulpe, care îndeplinesc trei 
dorinţe, cu toate că cer un preţ în schimb. Dacă persoana 
care cere nu negociază un preţ, eelfinnii îl vor alege. În 
astfel de circumstanţe, cel mai obișnuit preţ este moartea, 
dar ei tot își îndeplinesc partea lor de înţelegere, cu toate 
că felul în care o fac este arareori așa cum se aşteaptă 
persoana care cere. Așezământul lor adevărat este necu- 
noscut, dar puteau fi vizitaţi prin intermediul unui ter'an- 
greal care se afla în Rhuidean. Acel ter'angreal a fost dus 
de Moiraine Damodred în Cairhien, unde a fost distrus. Se 


spune că se mai poate ajunge la ei şi intrând prin Turnul 
din Ghenjei. Ei pun aceleaşi întrebări ca aelfinnii referitor 
la foc, fier şi instrumente muzicale. Vezi, de asemenea, 
aelfinn. 

Fain, Padan: Odinioară iscoadă a Celui Întunecat, acum este 
mai mult şi mai rău decât o iscoadă a Celui Întunecat și 
duşman atât al rătăciţilor, cât şi al lui Rand al'Thor, pe 
care îl urăşte din tot sufletul. Ultima oară a fost văzut în 
Far Madding împreună cu Toram Riatin, care a murit acolo. 

Fel, Herid: Autorul cărţii Raţiune și absurditate, precum și al 
altor cărți. Fel a fost student (şi profesor) de istorie și fi- 
losofie la Academia din Cairhien. A fost descoperit în ca- 
binetul lui cu membrele smulse. 

forţare, forţat(85): Atunci când o persoană cu abilitatea de 
a conduce mânuieşte cât de multă Putere Supremă poate 
pe perioade lungi de timp şi conduce neîntrerupt, aceasta 
poate învăţa mai repede şi poate dobândi forță mai rapid. 
Surorile aes sedai numesc acest fenomen „forțare” sau „a 
fi forțat”, însă ele le interzice această practică novicelor și 
aleselor, deoarece există pericolul ca acestea să moară 
sau să se mistuie. 

Gărzile Înaripate: Gărzile personale ale Primei din Mayene 
şi o formaţiune militară de elită din Mayene. Membrii 
Gărzilor Înaripate poartă platoşe vopsite în roşu şi coifuri 
roşii în formă de oale bordurate, care coboară până la 
baza gâtului în spate, și sunt înarmaţi cu lănci cu panglici 
roşii. Ofițerii au aripi lucrate pe părțile laterale ale coifu- 
rilor, iar rangul este desemnat de penele mai subțiri. 

Gărzile Morţii: Formaţiune militară de elită a Imperiului 
Seanchan, incluzând atât oameni, cât şi ogieri. Oamenii 
care fac parte din Gărzile Morţii sunt toţi da'covale, năs- 


85 În limba engleză Forcing, forced. Acelaşi termen, fortare, es- 
te folosit şi pentru a traduce Compulsion (compulsie), o împletitură 
folosită de rătăciți pentru a-și impune voinţa asupra unei persoane. 
În romanele din serie, forțarea (compulsia) apare pentru prima da- 
tă în Umbra se întinde, capitolul 46 - „Văluri”, în care rătăcita 
Moghedien îi aplică împletitura lui Elayne şi lui Nynaeve. Mai mul- 
te detalii în nttps://wot. fandom. com/wiki/Compulsion (lb. en- 
gleză), activ la data de 06.08.2022. (n.red.) 

cuți în sclavie și aleși de tineri pentru a sluji imperiului, a 
cărui proprietate sunt. Loiali până la fanatism şi extrem de 
mândri, ei lasă la vedere adesea corbii tatuaţi pe umeri, 
însemnul pentru da'covale aparținând împărătesei. Mem- 
brii ogieri sunt cunoscuţi cu denumirea de Grădinari și nu 
sunt da'covale. Grădinarii sunt la fel de loiali ca oamenii 
din Gărzile Morții, fiind încă și mai de temut. Om sau ogier, 
nu numai că este gata să-şi dea viața pentru împărăteasă 
şi pentru familia imperială, dar crede că viaţa lui aparține 
împărătesei, care poate face cu ea ceea ce dorește. Coifu- 
rile și armurile lor sunt lăcuite cu verde-închis și roșu-sân- 
geriu, scuturile sunt lăcuite cu negru, sulițele şi săbiile fi- 
ind prevăzute cu ciucuri negri. Vezi, de asemenea, 
da 'covale. 

Gărzile Reginei: Formațiune militară de elită din Andor. În 
vreme de pace, Garda răspunde de respectarea legilor da- 
te de regină şi de păstrarea păcii. Uniforma Gărzii Reginei 
este alcătuită dintr-o vestă roşie, armură din plăci lucioa- 
se şi emailate, o mantie de un roșu-aprins și un coif conic, 
prevăzut cu bare de protecţie. Ofițerii de rang înalt poartă 
pe umeri noduri care reprezintă rangul şi pot purta pin- 
teni aurii, în formă de cap de leu. O adăugare recentă la 
Garda Reginei este garda personală a Domniţei-Moşteni- 
toare, care este alcătuită în întregime din femei, exceptân- 
du-l pe căpitanul său, Doilin Mellar. Aceste femei poartă 
uniforme mult mai elaborate decât omologii lor bărbați, 
inclusiv pălării cu boruri largi și pene albe, platoșe lăcuite 
cu roşu şi coifuri cu margini albe, precum și panglici dan- 
telate cu Leul Alb al Andorului pe ele. 

Hailene: În limba străveche, „Strămoşi” sau „Cei care au venit 
înainte”. Termen folosit de seanchani pentru forța expe- 
diționară uriașă trimisă dincolo de Oceanul Aryth pentru 
a cerceta tărâmurile unde domnise odinioară Artur Ari- 
pă-de-Șoim. Aflată sub comanda Înaltei Doamne Suroth, 
Hailene și-a depășit cu mult scopurile iniţiale, fiind, de 
fapt, urmată de Corenne, Reîntoarcerea. Vezi, Corenne 
Reîntoarcerea. 

Hanlon, Daved: Iscoadă a Celui Întunecat, odinioară coman- 
dant al Leilor Albi, aflați în slujba rătăcitului Rahvin cât 
timp acesta a stăpânit orașul Caemlyn, folosind numele 

de Seniorul Gaebril. Din Caemlyn, Hanlon i-a dus pe Leii 
Albi în Cairhien cu porunca de a continua rebeliunea îm- 
potriva Dragonului Renăscut. Leii Albi au fost nimiciţi de 
„o bulă malefică”, iar Hanlon a primit poruncă să se în- 
toarcă în Caemlyn şi, sub numele de Doilin Mellar, a intrat 
în grațiile Elaynei, Domniţa-Moștenitoare. Conform zvo- 
nurilor, a făcut mai mult decât să intre în grațiile ei. 
Ierarhia oamenilor mării: Atha'an Miere sau oamenii mării 
sunt conduși de stăpâna corăbiilor din neamul Atha'an 
Miere. Ea este ajutată de călăuza vânturilor aparținând 
stăpânei corăbiilor și de către maestrul spadasin. Aceasta 
este urmată în ierarhie de clanul stăpânelor valurilor, fi- 
ecare ajutată de o călăuză a vânturilor şi de către un ma- 
estru spadasin. Acestea sunt urmate de stăpânele velelor 
(căpitani de corăbii) din clanul ei, fiecare ajutată de către 
o călăuză a vânturilor şi de către un încărcător de măr- 
furi. Călăuza vânturilor aparținând stăpânei corăbiilor de- 
ține autoritatea peste toate călăuzele vânturilor din cla- 
nul stăpânelor valurilor, care, la rândul lor, dețin autori- 
tatea peste toate călăuzele vânturilor din clanul ei. De 
asemenea, maestrul spadasin deține autoritatea peste toți 
maeștrii săbiilor, iar aceştia, la rândul lor, peste încărcă- 
torii de mărfuri din clanurile lor. În neamul oamenilor 
mării, rangul nu se moștenește. Stăpâna corăbiilor este 
aleasă pe viață de către „Primele Douăsprezece” din nea- 
mul Atha'an Miere, cele mai în vârstă douăsprezece stă- 
pâne ale valurilor din clan. Stăpâna valurilor dintr-un clan 
este aleasă de stăpânele velelor cele mai în vârstă din 
danul ei, numite simplu „Primele douăsprezece”, termen 
folosit, de asemenea, pentru a desemna cele mai în vârstă 
stăpâne ale velelor prezente pretutindeni. Aceasta poate 
fi demisă tot printr-un vot al Primelor Douăsprezece. De 
fapt, oricare dintre ele, în afară de stăpâna corăbiilor, 
poate fi retrogradată până la poziția de matelot dacă este 
acuzată de abuz, lașitate sau orice altă ilegalitate. Toto- 
dată, dacă o stăpână a valurilor sau stăpâna corăbiilor moa- 
re, atunci călăuza vânturilor ei trebuie să slujească, de 
nevoie, o femeie de rang inferior, retrogradând ea însăși 
în rang, devenind echivalenta uneia care a fost ridicată 
pentru prima oară de la rangul de ucenică la cel de călău- 

ză a vânturilor în ziua în care ea însăși și-a scos însemnele 
pentru cele mai înalte onoruri. Atha'an Miere, care până 
de curând au păstrat distanța față de surorile aes sedai 
prin diferite mijloace și diversiuni, sunt conștienți de 
faptul că femeile care pot conduce au o viață mai lungă 
decât ceilalți oameni, deși viața pe mare este suficient de 
periculoasă, astfel încât acestea ajung arareori să își tră- 
iască toată viața. Astfel ei știu că o călăuză a vânturilor 
poate atinge culmile, apoi se poate prăbuşi, doar ca să o ia 
de la început înainte să moară. 


inchizitori: Ordin în cadrul frăției Copiii Luminii. Ei îşi spun 


„Mâna Luminii”, iar scopul lor declarat este descoperirea 
adevărului în caz de neînţelegeri și dezvăluirea iscoadelor 
Celui Întunecat. Când este vorba de căutarea adevărului și 
a Luminii, metoda lor obișnuită de interogare este tortu- 
ra; atitudinea lor obișnuită: cred că deja cunosc adevărul 
şi trebuie doar să își convingă victimele să recunoască. 
Uneori, acționează ca și cum ar fi complet separați de Co- 
piii Luminii şi de Consiliul Unșilor, care îi conduce pe Co- 
pii. În fruntea inchizitorilor este Marele Inchizitor, în pre- 
zent Rhadam Asunawa, care se află în Consiliul Unșilor. 
Însemnul lor este o cârjă roşie de cioban. 


Ishara: Prima regină din Andor (aproximativ AL 994-1020). 


La moartea lui Artur Aripă-de-Șoim, Ishara şi-a convins 
soţul, unul dintre cei mai importanţi generali ai lui Artur, 
să ridice asediul Tar Valonului și să o însoțească în Caemlyn 
cu cât mai mulţi oşteni din armată. Dacă alţii au încercat 
să pună stăpânire pe întreg imperiul lui Aripă-de-Șoim şi 
au eşuat, Ishara a cucerit o mică parte din acesta. În ziua 
de azi, aproape fiecare Casă nobilă din Andor este des- 
cendentă a Isharei, iar dreptul de a revendica Tronul Le- 
ului depinde atât de descendenţii ei direcți, cât și de nu- 
mărul de legături ce duc la ea. 


înţeleaptă: Denumire onorifică folosită în Ebou Dar pentru 


femeile cunoscute pentru abilitățile lor incredibile de a 
tămădui aproape orice rană. Conform tradiţiei, o înțeleap- 
tă se distinge după cingătoarea roșie. Cu toate că unii au 
observat că multe, dacă nu majoritatea, dintre înțeleptele 
din Ebou Dar nu se trăgeau din Altara, darămite din Ebou 
Dar, ceea ce nu se ştia decât de curând, și doar de către 


puţini oameni, era faptul că toate înțeleptele sunt femei 
ale Clanului şi folosesc diferite versiuni ale tămăduirii, 
oferind ierburi și comprese doar ca acoperire. Odată cu 
fuga Clanului din Ebou Dar, după ce seanchanii puseseră 
stăpânire pe oraş, aici nu a mai rămas nicio înțeleaptă. 
Vezi, de asemenea, Clanul. 


Kaensada: O regiune din seanchan care este populată de 


triburi mai puţin civilizate. Aceste triburi se luptă adese- 
ori între ele, la fel și familiile individuale din cadrul tribu- 
rilor. Fiecare trib are obiceiurile şi tatuajele sale, ultimele 
neavând nicio noimă pentru cei din afara tribului respec- 
tiv. Majoritatea oamenilor din triburi îi evită pe locuitorii 
mai civilizaţi ai Seanchanului. 


Legiunea Dragonului: O formaţiune militară numeroasă, con- 


stând doar din pedestrași, ce i-a jurat credință Dragonului 
Renăscut și care este pregătită de Davram Bashere res- 
pectând regulile impuse de el și de Mat Cauthon, reguli ce 
au la bază folosirea picioarelor. Deși mulți bărbaţi se ofe- 
ră voluntari, aproape toți legionarii sunt aleși de recruto- 
rii din Turnul Negru, care mai întâi îi strâng laolaltă pe 
bărbaţii care doresc să îl urmeze pe Dragonul Renăscut și 
abia după ce îi trec prin porţi, lângă Caemlyn, îi selectează 
pe cei care pot fi învățați să conducă Puterea. Cei care ră- 
mâneau aveau să fie în taberele de pregătire ale lui Bashere. 


Legiunea Zidului: Odinioară o formaţiune militară de elită 


din Ghealdan. Era nu doar un nucleu al oricărei oști, alcă- 
tuită din soldaţii nobilimii din Ghealdan, dar și o gardă de 
corp a domnitorului din Ghealdan. Aceasta păstra ordinea 
în capitala Jehannah în locul Gărzii Orașului. După ce 
membrii acesteia au fost măcelăriți, iar supraviețuitorii 
au fost alungați de adepţii Profetului Masema, nobilii din 
Consiliul Superior al Coroanei au hotărât că, fără Legiune, 
puterea şi influenţa lor asupra oricărui domnitor sporise, 
prin urmare au reușit să oprească reformarea Legiunii. 
Însă regina actuală, Alliandre Maritha Kigarin, a plănuit să 
facă tocmai acest lucru; planurile ei ar avea un efect ex- 
ploziv dacă ar fi cunoscute de către Consiliul Superior al 
Coroanei. 


Maestrul Cailor; Maestrul Lăncilor: Vezi Căpitan-Lăncier. 

marath'damane: În limba străveche, „cele care trebuie să 


poarte lesă” şi, de asemenea, „cineva care trebuie să poar- 
te lesă”. Termen folosit de seanchani pentru orice femeie 
capabilă să conducă Puterea și care nu poartă zgarda de 
damane. 


marş: Vezi unități de suprafață. 
Mâna: In Seanchan, Mâna se referă la un asistent principal 


sau la cineva din ierarhia funcționarilor imperiali. Mâna 
împărătesei este din primul rang, iar Mâinile inferioare se 
regăsesc printre cei de rang inferior. Unele Mâini acțio- 
nează în taină, cum ar fi acelea care îi îndrumă pe căută- 
tori şi pe ascultători; altele sunt cunoscute și îşi afişează 
rangul, purtând numărul cuvenit de mâini aurii brodate 
pe veşmintele lor. 


Mellar, Doilin: Vezi Hanlon, Daved. 
Mera'din: În limba străveche, „Cei fără frați”. Denumire 


adoptată, la nivel social, de acei aieli care şi-au abandonat 
clanul și septul și s-au alăturat clanului Shaido pentru că 
nu îl acceptă pe Rand al'Thor drept Car'a'carn, sau pentru 
că au refuzat să accepte revelaţiile lui referitoare la isto- 
ria şi originile neamului aiel. Părăsirea clanului sau a sep- 
tului este considerată o blasfemie de către aieli, prin ur- 
mare, grupurile războinice ale clanului Shaido au refuzat 
să îi primească și astfel aceștia au înființat această gintă 
denumită „Cei fără fraţi”. 


morat: În limba străveche, „dresor”. În neamul seanchan, acest 


termen este folosit pentru cei care dresează animale exo- 
tice, cum ar fi morat'raken, un dresor de raken, denumit 
în termeni uzuali „zburător”. Vezi, de asemenea, der'morat. 


monedă: După multe secole de negoţ, termenii standard 


pentru monede sunt aceiași în fiecare ţinut: coroane (cea 
mai mare monedă ca mărime). 


nucleu: Unitatea fundamentală de organizare a Ajah Neagră. 


Un nucleu este alcătuit din trei surori care se cunosc între 
ele; fiecare membră a nucleului mai cunoaște încă o soră 
a Ajah Neagră, care este necunoscută celorlalte două din 
nucleul ei. 


Oastea Mâinii Roșii: Vezi Shen an Calhar. 
Prima Gânditoare: Titlu acordat conducătoarei Ajah Albă. În 


prezent, în Turnul Alb, această poziţie este ocupată de 


Ferane Neheran. Ferane Sedai este una din doar două 
conducătoare de Ajah care fac parte, în prezent, şi din Di- 
vanul Turnului. 

Prima Țesătoare: Titlu acordat conducătoarei Ajah Galbenă. 
În prezent, în Turnul Alb, această poziţie este ocupată de 
Suana Dragand. Suana Sedai este una din cele două con- 
ducătoare de Ajah care fac parte, în prezent, și din Diva- 
nul Turnului. Romanda Cassin deţine această poziție prin- 
tre rebele. 

Profetul: Mai formal, Profetul Seniorului Dragon. Odinioară 
cunoscut ca Masema Dagar, soldat shienaran, el a avut o 
revelație și a hotărât că fusese chemat pentru a duce mai 
departe vestea despre Renașterea Dragonului. Crede că 
nimic - nimic! - nu este mai important decât să-l recu- 
noască pe Dragonul Renăscut ca Lumină întrupată și să 
răspundă la chemările Dragonului Renăscut. El și adepții 
lui sunt în stare să întrebuinţeze orice mijloace pentru a-i 
obliga pe alţii să îl glorifice pe Dragonul Renăscut. Luân- 
du-şi numele de „Profetul”, a adus haosul în Ghealdan și 
în Amadicia, pe care le controlează în mare parte. El i s-a 
alăturat lui Perrin Aybara, care a fost trimis să îl ducă la 
Rand, iar acesta, dintr-un motiv necunoscut, a rămas cu 
Perrin chiar dacă întârzie să meargă la Dragonul Renăs- 
cut. El este urmat de bărbaţi și femei de cea mai joasă 
speţă; dacă aceştia nu au fost aşa atunci când au fost 
atrași de farmecul lui, atunci au devenit astfel sub influ- 
enţa lui. 

Purtător de stindard: Un rang seanchan echivalent cu pur- 
tător de flamură!86). 

Răscolire: (1) Abilitatea de a folosi Puterea Supremă pentru 
a diagnostica starea fizică și boala. (2) Abilitatea de a des- 
coperi zăcăminte de minereuri metalice folosind Puterea 
Supremă. Surorile aes sedai au pierdut de mult această 


86 Standardbearer şi, respectiv, Bannerman în textul original. 
În limba română există cuvinte similare celor două substantive en- 
glezești: portdrapel (sau, mai potrivit, arhaismul portstindard) pen- 
tru Standardbearer şi stegar pentru Bannerman. Traducătoarea a 
forțat o denumire în limba română pentru bannerman, pe care nu a 
folosit-o niciodată în textul tradus. (n.red.) 

abilitate, probabil pentru că denumirea a fost utilizată 
pentru o altă abilitate. 

Rătăciţi: Numele dat celor mai puternici treisprezece bărbați 
şi femei aes sedai cunoscuţi vreodată, care s-au alăturat 
Umbrei în timpul Vârstei Legendelor, fiind închiși în tem- 
nița Celui Întunecat, atunci când aceasta a fost pecetluită. 
Deşi se credea că doar aceștia au renunţat la Lumină în 
timpul Războiului Umbrei, au mai existat şi alţii; cei trei- 
sprezece aveau doar rangul cel mai înalt. În prezent, nu- 
mărul rătăciților (care își spun „Cei Aleşi” sau „Numiţi”) 
s-a împuțţinat de la trezirea lor. Unii dintre cei ucişi s-au 
reîncarnat în alte trupuri şi au primit alte nume, însă mul- 
te lucruri nu se cunosc despre identitățile şi locurile unde 
stau ascunși. 

Reîntoarcerea: Vezi Corenne. 

Rhyagelle: În limba străveche, „Cei care se întorc acasă”. O 
altă denumire pentru seanchanii care s-au reîntors în ți- 
nuturile deținute odinioară de Artur Aripă-de-Șoim. Vezi, 
de asemenea, Corenne, Hailene. 

Seandar: Capitala imperială a Seanchanului, aflată în partea 
de nord-est a continentului Seanchan. Este, de asemenea, 
cel mai mare oraş din imperiu. 

sei'mosiev: În limba străveche, „ochi coborâți” sau „ochi ple- 
caţi”. În neamul seanchan, a spune despre cineva că a „de- 
venit sei'mosiev” înseamnă că persoana aceea „și-a pier- 
dut chipul”. Vezi, de asemenea, sei'taer. 

sei'taer: În limba străveche, „privire îndrăzneață” sau „privi- 
re fixă”. În neamul seanchan, acest termen se referă la 
onoare sau la chip, la abilitatea de a privi pe cineva în ochi. 
Este posibil să „fii” sau să „ai” sei'taer, ceea ce înseamnă că 
ai onoare şi chip. Mai înseamnă, de asemenea, „a dobândi” 
sau „a pierde” sei'taer. Vezi, de asemenea, sei'mosiev. 

Shara: Un ținut misterios care se află la răsărit de Pustiul Aiel. 
Ținutul este protejat atât de formele de relief neprimitoa- 
re, cât şi de zidurile ridicate de om. Se știu puţine lucruri 
despre Shara, deoarece locuitorii ținutului par să își dea 
toată osteneala să-și păstreze secretă cultura. Sharanii 
neagă că ar fi fost afectaţi de Războaiele Troloce, cu toate 
că aielii susțin contrariul. Aceştia neagă că ar şti despre în- 
cercările de invazie ale lui Artur Aripă-de-Șoim, în ciuda 


relatărilor martorilor din neamul oamenilor mării. Puține- 
le informații care s-au scurs arată că sharanii sunt conduși 
de un monarh absolut, o Sh'boan dacă este femeie și un 
Sh'botay dacă este bărbat. Monarhul respectiv domneşte 
exact șapte ani, apoi moare. La domnie parvine, apoi, pere- 
chea sa, care domneşte timp de şapte ani, apoi moare. 
Acest tipar s-a repetat încă de la Frângerea Lumii. Sharanii 
cred că aceste decese sunt „Voința Pânzei”. 

În Shara există persoane care pot conduce, cunoscuţi 
cu denumirea de Ayyad, care sunt tatuați pe față la naşte- 
re. Femeile Ayyad impun legile privitoare la Ayyad cu toa- 
tă forţa. În cazul unei relaţii intime între un Ayyad și un 
non-Ayyad, acesta din urmă este pedepsit cu moartea, iar 
Ayyadul este, de asemenea, executat dacă există dovezi 
împotriva lui sau a ei. Dacă se naște un copil din această 
legătură, acesta este expus elementelor naturii și moare. 
Bărbaţii Ayyad sunt folosiți doar pentru reproducere. 
Când ajung la vârsta de douăzeci şi unu de ani sau încep 
să conducă, oricare variantă ar fi, aceştia sunt ucişi de fe- 
meile Ayyad, iar trupul lor este incinerat. Se presupune că 
membrii Ayyad conduc Puterea Supremă doar din porun- 
ca primită de la Sh'boan sau Sh'botay, care este mereu în- 
conjurat/ă de femei Ayyad. Până și numele ținutului nu 
este sigur. Se ştie că băștinașii îi spun în mai multe feluri, 
inclusiv Shamara, Co'dansin, Tomaka, Kigali și Shibouya. 

Shen an Calhar: În limba străveche, „Oastea Mâinii Roşii”. 
(1) Câţiva eroi legendari care au înfăptuit multe fapte de 
vitejie şi au murit, în cele din urmă, apărând neamul ma- 
netheren atunci când ţara lor a fost distrusă în timpul 
Războaielor Troloce. (2) O formaţiune militară formată 
aproape din întâmplare de Mat Cauthon și organizată du- 
pă modelul forţelor militare din perioada în care artele 
militare au atins culmea, pe vremea lui Artur Ari- 
pă-de-Șoim şi în veacurile imediat următoare. 

Sisnera, Darlin: Înalt senior din Tear, a participat odinioară 
într-o rebeliune împotriva Dragonului Renăscut, dar acum 
îi slujeşte acestuia ca logofăt în Tear. 

so'jhin: Cea mai apropiată traducere din limba străveche ar fi 
„sus printre cei de jos”, deşi unii îl traduc prin „atât cer, 
cât şi vale”. So jhin este termenul pe care seanchanii îl în- 

trebuințează pentru servitorii care moştenesc rangul su- 
perior. Aceştia sunt da'covale, proprietate, deşi ocupă o 
poziție de autoritate și, adesea, de putere. Până și Cei de 
Sânge se comportă cu băgare de seamă atunci când se află 
în preajma so jhinilor familiei imperiale şi li se adresează 
so'jhinilor împărătesei ca unor egali. Vezi, de asemenea, 
Cei de Sânge; da'covale. 

Soldaţi(87): Soldaţi care i-au jurat credință unui senior sau 
unei domniţe. 

Succesiune: În general, atunci când o Casă urmează alteia la 
tron. În Andor, termenul este folosit de obicei pentru lup- 
ta pentru tron care a urmat după moartea lui Mordrellen. 
Dispariția Tigrainei a lăsat Casa Mantear fără o Domni- 
ță-Moștenitoare și au trecut doi ani înainte ca Morgase, din 
Casa Trakand, să urce pe tron. În afara hotarelor Andoru- 
lui, acest conflict era cunoscut sub denumirea de „Al Tre- 
ilea Război al Succesiunii Andorane”. 

Strămoșii: Vezi Hailene. 

Șerpi și vulpi: Un joc foarte îndrăgit de copii până când se 
maturizează suficient de mult, încât să îşi dea seama că 
nu poate fi câştigat niciodată dacă nu se încalcă regulile. 
Se joacă pe o tablă prevăzută cu linii ca o pânză şi cu să- 
geți care arată direcția. Există zece discuri pe care sunt 
desenate cu cerneală niște triunghiuri, acestea reprezen- 
tând vulpile, și zece discuri pe care sunt desenate cu cer- 
neală niște linii sinuoase, acestea reprezentând șerpii. Jo- 
cul începe prin rostirea următoarelor cuvinte: „Curaj pen- 
tru a întări, foc pentru a orbi, muzică pentru a ameţi, fier 
pentru a lega”, în vreme ce se descrie cu mâna un triunghi 
cu o linie sinuoasă. Zarurile sunt aruncate pentru a de- 
termina mișcările făcute de jucători și de șerpi şi vulpi. 
Dacă un șarpe sau o vulpe ajunge pe pionul unui jucător, 


87 Armsmen în textul original. Tradus mot à mot, ar fi oameni 
de arme, adică militari sau oșteni. A traduce substantivul prin sol- 
dați, nu este cea mai fericită opţiune, deoarece soldat desemnează 
un grad militar. Oșteni ar fi fost o traducere mai potrivită, ținând 
seama că Vârsta a Treia este asemănătoare Evului Mediu. Nici oa- 
meni de arme n-ar fi fost un termen nepotrivit. (n.red.) 


unităţi de măsură greutate: 10 uncii = 1 livră; 10 livre 


unităţi de măsură lungime: 10 inci = 1 picior; 3 picioare 


acesta iese din joc. Atâta vreme cât sunt respectate regu- 
lile, acest lucru se întâmplă întotdeauna. 


Taborwin, Breane: Odinioară o nobilă din Cairhien plictisi- 


tă, ea şi-a pierdut averea şi statutul, iar acum este o sim- 
plă servitoare, dar are o relație romantică serioasă cu un 
bărbat pe care altădată l-ar fi disprețuit. 


Taborwin, Dobraine: Senior din Cairhien. În prezent, el îi 


slujeşte Dragonului Renăscut ca logofăt în Cairhien. 


Tarabon: O naţiune de pe ţărmul Oceanului Aryth. Odinioară 


o mare națiune comercială, o sursă de covoare, vopsele și 
artificii ale Breslei Artificierilor, printre altele. Tarabon a 
ajuns în vremuri grele. Devastat de anarhie şi un război 
civil, compus în același timp de războaie împotriva ţinu- 
tului Arad Doman şi a Celor Juraţi Dragonului, ţinutul era 
vulnerabil la sosirea seanchanilor. Acum se află sub stă- 
pânirea seanchană; Casa Breslei Artificierilor a fost dis- 
trusă și majoritatea artificierilor au fost făcuți da'covale. 
Majoritatea tarabonerilor par a fi recunoscători că sean- 
chanii au restabilit ordinea și, din moment ce aceştia le 
îngăduie să trăiască în continuare fără a se băga în trebu- 
rile lor, tarabonerii nu par dornici să pornească un război, 
încercând să îi alunge pe seanchani. Cu toate acestea, 
există câțiva seniori și soldaţi taraboneri care rămân în 
afara sferei de influenţă a seanchanilor și speră să îşi re- 
câștige ținutul. 


1 piatră; 10 pietre =100 livre; 10 livre = 1 tonă. 


1 pas; 2 paşi = 1 palmă; 1 000 palme = 1 milă; 4 mile 
1 leghe. 


unităţi de măsură suprafaţă: (1) Uscat: 1 panglică = 15 m x 


7 m; 1 sfoară = 15mx40m;1ţol=70mx70m;1 funie 
= 70 m x 760 m; 1 marş = 760 m x 760m (1/4 milă) 
(2) Material: 1 pas = 1 pas şi 1 palmă x 1 pas și 1 palmă. 


valută: După multe secole de negoț, termenii obișnuiți pen- 


tru monede sunt aceiași în fiecare ţinut: coroane (cea mai 
mare monedă ca dimensiune), mărci și bănuţi. Coroanele 
şi mărcile pot fi bătute în aur sau argint, în vreme ce bă- 
nuţii pot fi din argint sau cupru, ultimul fiind numit sim- 
plu „bănuț”. Cu toate acestea, în diferite ținuturi, aceste 


951 


952 


monede pot avea mărimi și greutăți diferite. Chiar și în 
cazul aceleiași naţiuni, monedele de diferite mărimi şi 
greutăți au fost bătute de diferiți domnitori. Datorită ne- 
goțului, monedele diferitelor naţiuni pot fi găsite aproape 
peste tot. Din acest motiv, bancherii, cămătarii şi negusto- 
rii folosesc cântare pentru a hotărî valoarea fiecărei mo- 
nede primite. Până și o cantitate mare de monede este 
cântărită din acest motiv. 

Cele mai grele monede provin din Andor și Tar Valon, 
iar în aceste locuri valorile relative sunt: 10 bănuţi de cu- 
pru = 1 penny de argint; 100 penny de argint = 1 marcă 
de argint; 10 mărci de argint = 1 coroană de argint; 10 
coroane de argint = 1 marcă de aur; 10 mărci deaur= 1 
coroană de aur. Dimpotrivă, în Altara, unde monedele mai 
mari conțin mai puţin aur sau argint, valorile relative sunt: 
10 bănuţi de cupru = 1 penny de argint; 21 penny de ar- 
gint = 1 marcă de argint; 20 de mărci de argint = 1 coroa- 
nă de argint; 20 de coroane de argint = 1 marcă de aur; 20 
de mărci de aur = 1 coroană de aur. 

Singurele bancnote din hârtie sunt „notele privind drep- 
turile”, care sunt emise de bancheri și care garantează 
prezentarea unei anume cantități de aur sau argint atunci 
când aceste note sunt înaintate. Din cauza distanțelor 
mari dintre oraşe, a perioadei de timp îndelungate nece- 
sare pentru a călători dintr-un oraș într-altul și a dificul- 
tăților întâmpinate de tranzacțiile la mari distanţe, o notă 
privind drepturile poate fi acceptată la valoarea sa depli- 
nă într-un oraş aflat în apropierea băncii care a emis-o şi 
poate fi acceptată la o valoare mai mică dacă orașul este 
mai departe. De obicei, o persoană înstărită, care intenţi- 
onează să facă o călătorie lungă, avea asupra ei una sau 
mai multe note privind drepturile pentru a le da în schim- 
bul monedelor în caz de nevoie. De obicei, aceste note 
sunt acceptate doar de bancheri sau de negustori și nu 
sunt folosite niciodată în prăvălii. 


